༄༅། །​ཉི་ཤུ་པའི་ཚིག་ལེའུར་བྱས་པ།༄༅། །​རྒྱ་གར་སྐད་དུ། བིངྴ་ཀ་ཀཱ་རི་ཀཱ།[[1]](#footnote-20) བོད་སྐད་དུ། ཉི་ཤུ་པའི་ཚིག་ལེའུར་བྱས་པ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​འདི་དག་རྣམ་པར་རིག་ཙམ་ཉིད། །​ཡོད་པ་མ་ཡིན་དོན་སྣང་ཕྱིར། །​དཔེར་ན་རབ་རིབ་ཅན་དག་གིས། །​སྐྲ་ཟླ་ལ་སོགས་མེད་མཐོང་བཞིན། །​གལ་ཏེ་རྣམ་རིག་དོན་མིན་ན། །​ཡུལ་དང་དུས་ལ་ངེས་མེད་ཅིང་། །​སེམས་ཀྱང་ངེས་མེད་མ་ཡིན་ལ། །​བྱ་བ་བྱེད་པའང་མི་རིགས་འགྱུར། །​ཡུལ་ལ་སོགས་པ་ངེས་འགྲུབ་སྟེ། །​རྨི་འདྲའོ་སེམས་ཀྱང་ངེས་པ་མེད། །​ཡི་དགས་བཞིན་ཏེ་ཐམས་ཅད་ཀྱིས། །​ཀླུང་ལ་རྣག་ལ་སོགས་མཐོང་བཞིན། །​བྱ་བྱེད་རྨི་ལམ་གནོད་པ་འདྲ། །​ཐམས་ཅད་སེམས་ཅན་དམྱལ་བ་བཞིན། །​དམྱལ་བའི་སྲུང་མ་སོགས་མཐོང་དང་། །​དེ་དག་གིས་[[2]](#footnote-21)ནི་གནོད་ཕྱིར་རོ། །​ཇི་ལྟར་དུད་འགྲོ་མཐོ་རིས་སུ། །​འབྱུང་བ་དེ་ལྟར་དམྱལ་བ་མིན། །​ཡི་དགས་མིན་ཏེ་འདི་ལྟ་བུར།[[3]](#footnote-22) །​དེ་ཡོད་སྡུག་བསྔལ་དེས་མི་མྱོང་། །​གལ་ཏེ་དེ་ཡི་ལས་ཀྱིས་དེར། །​འབྱུང་བ་དག་ནི་འབྱུང་བ་དང་། །​དེ་བཞིན་འགྱུར་བར་འདོད་ན་གོ། །​རྣམ་པར་ཤེས་པར་ཅིས་མི་འདོད། །​གཞན་ན་ལས་ཀྱི་བག་ཆགས་ལ། །​འབྲས་བུ་དག་ནི་གཞན་དུ་རྟོག །​གང་ན་བག་ཆགས་ཡོད་པ་དེར། །​ཅི་ཡི་ཕྱིར་ན་འདོད་མི་བྱ། །​གཟུགས་སོགས་སྐྱེ་མཆེད་ཡོད་པར་ནི། །​དེས་འདུལ་བ་ཡི་[[4]](#footnote-23)སྐྱེ་བོ་ལ། །​དགོངས་པའི་དབང་གིས་གསུངས་པ་སྟེ།[[5]](#footnote-24) །​རྫུས་ཏེ་འབྱུང་བའི་སེམས་ཅན་བཞིན། །​རང་གི་[[6]](#footnote-25)ས་བོན་གང་ལས་སུ། །​རྣམ་རིག་སྣང་བ་གང་འབྱུང་བ། །​དེ་དག་དེ་ཡི་སྐྱེ་མཆེད་ནི། །​རྣམ་པ་གཉིས་སུ་ཐུབ་པས་གསུངས། །​དེ་ལྟར་གང་ཟག་བདག་མེད་པར། །​འཇུག་པར་འགྱུར་རོ་གཞན་དུ་ཡང་། །​བསྟན་པས་ཆོས་ལ་བདག་མེད་པར། །​འཇུག་འགྱུར་བརྟགས་པའི་བདག་ཉིད་ཀྱིས། །​དེ་ནི་གཅིག་ནའང་ཡུལ་མིན་ལ། །​ཕྲ་རབ་རྡུལ་དུ་དུ་མའང་མིན། །​དེ་དག་འདུས་པའང་མ་ཡིན་ཏེ། །​འདི་ལྟར་རྡུལ་ཕྲན་མི་འགྲུབ་ཕྱིར། །​དྲུག་གིས་ཅིག་ཅར་སྦྱར་བ་ན། །​ཕྲ་རབ་རྡུལ་ཆ་དྲུག་ཏུ་འགྱུར། །​དྲུག་པོ་དག་ནི་གོ་གཅིག་ན། །​གོང་བུ་རྡུལ་ཕྲན་ཙམ་དུ་འགྱུར། །​རྡུལ་ཕྲན་སྦྱོར་བ་མེད་ན་ནི། །​དེ་འདུས་ཡོད་པ་དེ་གང་གིས། །​ཆ་ཤས་ཡོད་པ་མ་ཡིན་པས། །​དེ་སྦྱོར་མི་འགྲུབ་མ་ཟེར་ཅིག །​གང་ལ་ཕྱོགས་ཆ་ཐ་དད་ཡོད། །​དེ་ནི་གཅིག་ཏུ་མི་རུང་ངོ། །​གྲིབ་དང་སྒྲིབ་པར་ཇི་ལྟར་འགྱུར། །​གོང་བུ་གཞན་མིན་དེ་དེའི་མིན། །​གཅིག་ནི་རིམ་[[7]](#footnote-26)གྱིས་འགྲོ་བ་མེད། །​ཟིན་དང་མ་ཟན་ཅིག་ཅར་མེད། །​རིས་ཆད་དུ་མར་གནས་པ་དང་། །​མིག་གིས་མི་སོད་[[8]](#footnote-27)ཕྲ་བའང་མེད། །​མངོན་སུམ་བློ་ནི་རྨི་སོགས་བཞིན། །​དེ་ཡང་གང་ཚེ་དེ་ཡི་ཚེ། །​ཁྱོད་ཀྱི་དོན་དེ་མི་སྣང་ན། །​དེ་ནི་མངོན་སུམ་ཇི་ལྟར་འདོད། །​དཔེར་ན་དེར་སྣང་རྣམ་རིག་བཞིན། །​བཤད་ཟིན་དེ་ལས་དྲན་པར་ཟད། །​རྨི་ལམ་མཐོང་བ་ཡུལ་མེད་པར། །​མ་སད་བར་དུ་རྟོགས་མ་ཡིན། །​གཅིག་ལ་གཅིག་གི་དབང་གིས་ན།[[9]](#footnote-28) །​རྣམ་པར་རིག་པ་ཕན་ཚུན་ངེས། །​སེམས་ནི་གཉིད་ཀྱིས་ནོན་པས་ན། །​དེ་ཕྱིར་རྨི་དང་འབྲས་མི་མཚུངས། །​འཆི་བ་གཞན་གྱི་རྣམ་རིག་[[10]](#footnote-29)གིས། །​བྱེ་བྲག་ལས་ཏེ་དཔེར་བྱ་ན། །​འདྲེ་ལ་སོགས་པའི་ཡིད་དབང་གིས། །​གཞན་གྱི་དྲན་ཉམས་འགྱུར་སོགས་བཞིན། །​དྲང་སྲོང་ཁྲོས་པས་དན་ཏ་[[11]](#footnote-30)ཀའི། །​དགོན་པ་ཇི་ལྟར་སྟོངས་པར་གྱུར། །​ཡིད་ཉེས་ཁ་ན་མ་ཐོ་ཆེར། །​དེ་མིས་[[12]](#footnote-31)ཇི་ལྟར་འགྲུབ་པར་འགྱུར། །​གཞན་སེམས་རིག་པས་[[13]](#footnote-32)ཤེས་པ་ནི། །​དོན་བཞིན་མ་ཡིན་[[14]](#footnote-33)ཇི་ལྟར་དཔེར། །​རང་སེམས་ཤེས་པས་སངས་རྒྱས་ཀྱི། །​སྤྱོད་ཡུལ་ཇི་བཞིན་མ་ཤེས་ཕྱིར། །​རྣམ་རིག་ཙམ་དུ་གྲུབ་པ་འདི། །​བདག་གིས་བདག་གི་མཐུ་འདྲ་བར། །​བྱས་ཀྱི་དེ་ཡི་རྣམ་པ་ཀུན། །​བསམ་ཡས་སངས་རྒྱས་སྤྱོད་ཡུལ་ལོ། །​ཉི་ཤུ་པའི་ཚིག་ལེའུར་བྱས་པ་སློབ་དཔོན་དབྱིག་གཉེན་གྱིས་མཛད་པ་རྫོགས་སོ།། །​།རྒྱ་གར་གྱི་མཁན་པོ་ཛི་ན་མི་ཏྲ་དང་། ཤཱི་ལེན་དྲ་[[15]](#footnote-34)བོ་དྷི་དང་། དཱ་ན་ཤཱི་ལ་དང་། ཞུ་ཆེན་གྱི་ལོ་ཙཱ་བ་བན་དེ་ཡེ་ཤེས་སྡེས་བསྒྱུར་ཅིང་ཞུས་ཏེ་གཏན་ལ་ཕབ་པའོ། །​

1. ཀ། སྣར་ཐང་། པེ་ཅིན། [↑](#footnote-ref-20)
2. དེ་དག་གི་ སྣར་ཐང་། པེ་ཅིན། [↑](#footnote-ref-21)
3. ལྟ་བུ། སྣར་ཐང་། [↑](#footnote-ref-22)
4. ནི་ པེ་ཅིན། [↑](#footnote-ref-23)
5. གསུངས་པ་ཏེ། སྣར་ཐང་། [↑](#footnote-ref-24)
6. རང་གིས་ པེ་ཅིན། [↑](#footnote-ref-25)
7. ན་རིམ་ སྣར་ཐང་། པེ་ཅིན། [↑](#footnote-ref-26)
8. གསོད་ སྣར་ཐང་། པེ་ཅིན། [↑](#footnote-ref-27)
9. ནི། ཅོ་ནེ། [↑](#footnote-ref-28)
10. རིགས་ པེ་ཅིན། [↑](#footnote-ref-29)
11. ཁྲོས་པས་དནྟེ་ སྣར་ཐང་། པེ་ཅིན། [↑](#footnote-ref-30)
12. དེ་ཡིས་ སྣར་ཐང་། པེ་ཅིན། [↑](#footnote-ref-31)
13. རིག་པའི་ སྣར་ཐང་། པེ་ཅིན། [↑](#footnote-ref-32)
14. བཞིན་མ་ སྣར་ཐང་། [↑](#footnote-ref-33)
15. ཤཱི་ལནྡྲ་ པེ་ཅིན། [↑](#footnote-ref-34)