༄༅། །​འཕགས་པ་བཟང་པོ་སྤྱོད་པའི་སྨོན་ལམ་གྱི་འགྲེལ་པ།༄༅༅། །​རྒྱ་གར་སྐད་དུ། ཨཱརྱ་བྷ་དྲ་ཙཱརྱ་[[1]](#footnote-20)པྲ་ཎི་དྷ་ན་ཊཱི་ཀཱ།[[2]](#footnote-21) བོད་སྐད་དུ། འཕགས་པ་བཟང་པོ་སྤྱོད་པའི་སྨོན་ལམ་གྱི་འགྲེལ་པ། འཕགས་པ་ཀུན་དུ་བཟང་པོ་ལ་ཕྱག་འཚལ་ལོ། །​འཕགས་མ་སྒྲོལ་མ་ལ་ཕྱག་འཚལ་ལོ། །​ཀུན་དུ་བཟང་པོ་སྤྱོད་པའི་སྨོན་ལམ་ཆེན་པོ་ཡང་དག་པའི་བསྡུས་པའི་དོན་བཅུ་ནི་འདི་ལྟ་སྟེ། དེ་བཞིན་གཤེགས་པ་ལ་ཕྱག་འཚལ་བ་དང་། དེ་ལ་མཆོད་པ་དང་། སྡིག་པ་བཤགས་པ་དང་། བསོད་ནམས་ཀྱི་རྗེས་སུ་ཡི་རང་བ་དང་། ཆོས་ཀྱི་འཁོར་ལོ་བསྐོར་བར་གསོལ་བ་གདབ་པ་དང་། ཡོངས་སུ་མྱ་ངན་ལས་མི་འདའ་བར་ཞུགས་[[3]](#footnote-22)སུ་གསོལ་བ་དང་། དགེ་བའི་རྩ་བ་ཡོངས་སུ་བསྔོ་བ་དང་། དེའི་རབ་ཏུ་དབྱེ་བ་དང་། དེའི་མཐར་ཐུག་པ་དང་། དེའི་ཕན་ཡོན་ཤེས་[[4]](#footnote-23)པའོ། །​དེ་ལ་དང་པོར་བྱེ་བྲག་ཏུ་མ་ཕྱེ་བར་སྤྱིར་ཕྱོགས་ཐམས་ཅད་ཀྱི་ཞིང་ན། དུས་གསུམ་དུ་བཞུགས་པའི་སངས་རྒྱས་བཅོམ་ལྡན་འདས་དག་ལ། ལུས་དང་ངག་དང་ཡིད་དག་གིས་མངོན་པར་ཕྱག་འཚལ་བའི་དབང་དུ་བྱས་ཏེ་གསུངས་པ། ཇི་སྙེད་ཅེས་པ་ལ་སོགས་པ་ལ། ཇི་སྙེད་ཅེས་པ་ནི་ཇི་སྙེད་པ་སྟེ། གྲངས་ཇི་སྙེད་པའོ། །​དེས་ཀྱང་ཚད་ཡོངས་སུ་བཅད་པར་འགྱུར་བས། དེའི་ཕྱིར་སྤྱིའི་སྒྲ་དཔག་ཏུ་མེད་པའི་སངས་རྒྱས་བཅོམ་ལྡན་འདས་དག་བསྟན་པར་གསུངས་པ་ནི། སུ་དག་ཅེས་པ་སྟེ་གྲངས་བགྲང་དུ་མེད་པ་ཞེས་པའི་དོན་ཏོ། །​ཕྱོགས་བཅུ་ཞེས་པ་ནི་ཕྱོགས་བཅུ་ནའོ། །​འཇིག་རྟེན་ཞེས་པ་ནི་འགྲོ་བའོ། །​དུས་གསུམ་གཤེགས་པ་ཀུན་ཞེས་པ་ནི་དུས་གསུམ་དུ་[[5]](#footnote-24)སོན་པ་སྟེ། འཇིག་རྟེན་གསུམ་དུ་[[6]](#footnote-25)ཞེས་པའི་བར་དུའོ། །​མི་ཡི་སེང་གེ་ཞེས་པ་ལ། གང་གི་ཕྱིར་སེང་གེ་ཞེས་བྱ་བས་ཐམས་ཅད་སྐྲག་ཅིང་རང་ནི་གང་ལ་ཡང་འཇིགས་པ་མེད་པའོ། །​སངས་རྒྱས་བཅོམ་ལྡན་འདས་ཀྱང་ལྷ་དང་བཅས་པའི་འཇིག་རྟེན་ལ་དེ་དང་འདྲ་བ་ཡིན་པས་དེའི་ཕྱིར་སེང་གེ་དང་འདྲ་བས་ན་སེང་གེ་སྟེ། མིའི་སྐྱེ་བ་ཡང་དག་པར་བསྟན་པའོ། །​མི་ཡང་དེ། སེང་གེ་ཡང་དེ་ཡིན་པས་ན་མིའི་སེང་གེ་སྟེ། སངས་རྒྱས་བཅོམ་ལྡན་འདས་སོ། །​དེ་ལ་བདག་གིས་[[7]](#footnote-26)ཕྱག་འཚལ་བ་ནི་བཏུད་པའོ། །​ཐམས་ཅད་ཅེས་པ་ནི་སྨྲ་བའི་བསམ་པའི་དབང་གི་[[8]](#footnote-27)ཕྱོགས་གཅིག་ལ་ཡང་ཐམས་ཅད་ཀྱི་སྒྲ་མཐོང་བས་མ་ལུས་པར་[[9]](#footnote-28)ཡོངས་སུ་གཟུང་བའི་[[10]](#footnote-29)དོན་དུ་མ་ལུས་ཞེས་གསུངས་སོ། །​ལུས་དང་ངག་དང་[[11]](#footnote-30)ཡིད་དང་བས་ཞེས་པ་ནི་མཆོག་ཏུ་དད་པ་སྐྱེས་པས་[[12]](#footnote-31)སོ། །​རབ་ཏུ་དང་བའི་སེམས་ཀྱིས་བསླང་བའི་[[13]](#footnote-32)ཕྱིར་ལུས་དང་ངག་རབ་ཏུ་དང་བའོ། །​ད་ནི་སོ་སོར་རྣམ་པར་ཕྱེ་ནས་ལུས་ལ་སོགས་པའི་ཕྱག་འཚལ་བ་གསུངས་པ་ལ། དང་པོར་རེ་ཞིག་[[14]](#footnote-33)ལུས་ཀྱིས་[[15]](#footnote-34)ཕྱག་འཚལ་བ་ནི། བཟང་པོར་སྤྱོད་པའི་སྨོན་ལམ་སྟོབས་ཀྱིས་ནི། །​ཞེས་བྱ་བ་ལ་སོགས་པ་ལ་བཟང་པོ་ནི་དགེ་བའོ། །​བཟང་པོ་ཡང་དེ། སྤྱོད་པ་ཡང་དེ་སྟེ་བྱང་ཆུབ་སེམས་དཔའི་སྤྱོད་པ་ཞེས་བྱ་བའི་དོན་ཏོ། །​དེའི་དོན་ཏུ་སྨོན་ལམ་ནི་སྨོན་པ་དང་དོན་དུ་གཉེར་བའོ། །​དེའི་སྟོབས་ནི་བདུད་ལ་སོགས་པས་ཟིལ་གྱིས་མི་ནོན་ཅིང་མི་མཐུན་པའི་ཕྱོགས་ལས་[[16]](#footnote-35)རྒྱལ་བ་སྟེ། དེའི་ཕྱིར་དེའི་སྟོབས་ཞེས་པའོ། །​འདི་ལྟ་བུར་གྱུར་པའི་རྣམ་པ་ལས་[[17]](#footnote-36)གཞན་པས་ནི་བྱ་བ་འགྲུབ་པར་མི་འགྱུར་རོ། །​སངས་རྒྱས་གཅིག་ལ་སེམས་ཀྱིས་[[18]](#footnote-37)དམིགས་པའི་ཕྱིར། ཇི་ལྟར་སངས་རྒྱས་ཀྱི་ཞིང་ལ་རྡུལ་དང་མཉམ་པའི་ལུས་ཁོ་ན་ཡིད་ཀྱིས་བསྟོད་པས་[[19]](#footnote-38)གཞན་ཕྱག་ཏུ་ཇི་ལྟར་འགྱུར་ཞེ་ན། གསུངས་པ། རྒྱལ་བ་ཐམས་ཅད་ཡིད་ཀྱིས་[[20]](#footnote-39)མངོན་སུམ་དུ། །​ཞེས་ཏེ། དེ་བཞིན་གཤེགས་པ་ཐམས་ཅད་རེ་རེ་ཡང་སེམས་ཀྱིས་[[21]](#footnote-40)མངོན་སུམ་དུ་ཞེས་པའི་དོན་ཏོ། །​ཞིང་གི་རྡུལ་སྙེད་ཅེས་བྱ་བ་ལ་སོགས་པ་ལ་[[22]](#footnote-41)སངས་རྒྱས་ཀྱི་ཞིང་གི་རྡུལ་དང་མཉམ་པའི་ལུས་ཀྱིས་ཕྱག་འཚལ་བའོ། །​སྙེད་ཅེས་པའི་སྒྲས་ནི་མཚུངས་པའི་རྣམ་གྲངས་ཏེ། བྱེ་བྲག་མེད་པར་ཕྱོགས་བཅུ་དུས་གསུམ་ན་བཞུགས་པ་མ་ལུས་པའི་[[23]](#footnote-42)སངས་རྒྱས་ཀྱི་ཞིང་གི་[[24]](#footnote-43)རྡུལ་དང་མཉམ་པའི་དེའི་གྲངས་ཀྱི་[[25]](#footnote-44)ལུས་ཀྱིས་ཕྱག་འཚལ་བའོ། །​རྒྱལ་བ་ཀུན་ལ་རབ་ཏུ་ཕྱག་འཚལ་ལོ། །​ཞེས་པ་ལ། རྒྱལ་བ་ནི་ཉོན་མོངས་པའི་སྒྲ་[[26]](#footnote-45)འམ། བདུད་ལས་རྒྱལ་བ་སྟེ་སངས་རྒྱས་བཅོམ་ལྡན་འདས་ལ་དེ་སྐད་དུ་བརྗོད་དོ། །​ཇི་སྐད་གསུངས་པ། སྡིག་པ་མི་དགེའི་ཆོས་ལས་ང་རྒྱལ་ཏེ།[[27]](#footnote-46) །​དེ་བས་ཉེར་འགྲོ་ང་ནི་རྒྱལ་བ་ཡིན། །​ཞེས་བྱ་བ་ལ་སོགས་པ་སྟེ། རྒྱལ་བ་དེ་དག་ཐམས་ཅད་དུས་གསུམ་དུ་བཞུགས་པ་ལ་ཕྱག་བགྱི་བའོ། །​དེ་བཞིན་དུ་ཡིད་ཀྱི་ཕྱག་ནི། རྡུལ་གཅིག་ཅེས་བྱ་བ་ལ་སོགས་པ་ལ། རྡུལ་གཅིག་གི་སྟེང་དུ་ནི་རྡུལ་གཅིག་གི་རྩེ་མོའོ། །​རྡུལ་སྙེད་སངས་རྒྱས་ཞེས་པ་ནི་བྱེ་བྲག་ཏུ་མ་བྱས་པའི་ཕྱིར་འདིར་ཡང་ཕྱོགས་བཅུ་དུས་གསུམ་ན་བཞུགས་པ་མ་ལུས་པའི་སངས་རྒྱས་ཀྱི་ཞིང་གི་རྡུལ་དང་མཉམ་པའི་བདེ་བར་གཤེགས་པའོ། །​སངས་རྒྱས་སྲས་ཀྱི་[[28]](#footnote-47)དབུས་ཞེས་པ་ནི་རེ་རེ་ཡང་དཔག་ཏུ་མེད་པའི་བྱང་ཆུབ་སེམས་དཔའི་ཚོགས་ཀྱི་དབུས་ན་བཞུགས་པ་སྟེ་མོས་ཞེས་[[29]](#footnote-48)འཆད་དོ། །​ཇི་ལྟར་རྡུལ་གཅིག་གི་རྩེ་མོ་ལ་ཇི་ལྟ་བ་དེ་ལྟར་རིགས་པ་འདི་ཉིད་ཀྱིས་མ་ལུས་པ་ཐམས་ཅད་ཀྱང་བལྟ་བའོ།[[30]](#footnote-49) །​ཆོས་ཀྱི་དབྱིངས་ཞེས་པ་ལ་ཆོས་ཐམས་ཅད་བདག་[[31]](#footnote-50)གི་རང་བཞིན་ནི་ཆོས་ཉིད་དེ་བཞིན་[[32]](#footnote-51)ཉིད་ཀྱི་[[33]](#footnote-52)དབྱིངས་ཏེ། ཆོས་ཀྱི་དབྱིངས་ཞེས་པའོ། །​དེ་ལྟ་བུའི་རྣམ་པ་ཁོ་ནས་ནམ་མཁའི་མཐར་ཐུག་པའི་ཆོས་ཀྱི་དབྱིངས་སུ་རེ་རེ་ཡང་དཔག་ཏུ་མེད་པའི་བྱང་ཆུབ་པའི་བྱང་ཆུབ་སེམས་དཔའི་ཚོགས་ཀྱིས་ཡོངས་སུ་བསྐོར་བའི་སངས་རྒྱས་བཅོམ་ལྡན་འདས་རྡུལ་གྱི་སྟེང་དུ་གནས་པ་དག་ཡོངས་སུ་རྫོགས་པ་རྒྱུན་མ་ཆད་པར་ཁྱབ་པར་ཡིད་ཀྱིས་མོས་པར་བྱའོ། །​ལུས་དང་ངག་གི་ལས་ནི་ཡིད་ཀྱིས་[[34]](#footnote-53)ཀུན་ནས་བསླང་བའི་ཕྱིར་བར་དུ་ཡིད་ཀྱི་ལས་བསྟན་ཏོ། །​ད་ནི་ངག་གི་ཕྱག་བསྟན་པ་ནི། དེ་དག་བསྔགས་པ་མི་ཟད་ཅེས་བྱ་བ་ལ་སོགས་པ་ལ། [[35]](#footnote-54)དེ་དག་ཅེས་པ་ནི་དེ་དག་གི་དེ་བཞིན་དུ་མོས་པ་སྟེ། ཉམས་པ་དང་མཐར་ཐུག་པ་[[36]](#footnote-55)མེད་པ་དང་ཟག་པ་[[37]](#footnote-56)མེད་པ་དེ་ནི་བསྔགས་པ་མི་ཟད་རྒྱ་མཚོ་སྟེ་ཡོན་ཏན་རྒྱ་མཚོའོ། །​གང་དེ་དག་གི་བསྔགས་པ་མི་ཟད་རྒྱ་མཚོའོ། །​འདིར་བསྔགས་པའི་སྒྲ་ནི་ཡོན་ཏན་གྱི་རྣམ་གྲངས་ཡིན་ལ། རྒྱ་མཚོའི་སྒྲ་ནི་མང་པོའི་ཚོགས་སུ་བལྟ་བར་བྱ་སྟེ། དེ་དག་གི་ཟད་པ་མེད་པའི་ཡོན་ཏན་རྒྱ་མཚོའོ། །​དབྱངས་ཀྱི་ཡན་ལག་རྒྱ་མཚོ་སྒྲ་ཀུན་གྱིས།[[38]](#footnote-57) །​ཞེས་པ་དང་ཡན་ལག་གི་[[39]](#footnote-58)སྒྲ་ནི་འདིར་ཡོན་ཏན་གྱི་རྣམ་[[40]](#footnote-59)གྲངས་སོ། །​གང་ཞེ་ན། གང་གི་ཕྱིར། །​ཡན་ལག་ལྔ་དང་ལྡན་པའི་བཅོམ་ལྡན་འདས་ཀྱི་གསུང་[[41]](#footnote-60)ཞེས་ཉན་ཐོས་ཀྱི་ཐེག་པ་ལས་གསུངས་སོ། །​ཐེག་པ་ཆེན་པོ་ལས་ནི་ཡན་ལག་དྲུག་ཅུ་དང་ལྡན་པ་དང་སྟོང་ཕྲག་བརྒྱ་དང་ལྡན་པ་དང་། དཔག་ཏུ་མེད་པའི་ཡོན་ཏན་དང་ལྡན་པར་བརྗོད་དོ། །​དེ་ལ་ཡང་ཡན་ལག་ལྔ་དང་ལྡན་པ་ཞེས་བྱ་བ་ལ་སོགས་པ་གོ་བར་བྱའོ། །​ཐམས་ཅད་ནི་དབྱངས་ཀྱི་ཡོན་ཏན་རྒྱ་མཚོ་དང་ལྡན་པའི་སྒྲ་སྟེ་གང་དབྱངས་དེའོ། །​རྒྱལ་བ་ཀུན་གྱི་ཞེས་བྱ་བ་ལ་སོགས་པ་ལ། རྒྱལ་བ་ཀུན་གྱི་ཡོན་ཏན་ནི་གང་བྱང་ཆུབ་ཏུ་སེམས་བསྐྱེད་པ་ནས་བཟུང་སྟེ། དཔག་ཏུ་མེད་པའི་ཐུན་མོང་མ་ཡིན་པ་ལུས་དང་ངག་དང་ཡིད་ཀྱི་[[42]](#footnote-61)རང་བཞིན་ནོ། །​དེ་བརྗོད་པ་ནི་མངོན་པར་རྫོགས་པ་སྟེ་རབ་ཏུ་བསྒྲགས་པའོ། །​བདེ་བར་གཤེགས་པ་རེ་རེའི་མདུན་དུ། གནས་ནས་བདག་གིས་ཐམས་ཅད་བསྟོད་པའོ། །​ཡང་ན་བསྔགས་པ་མི་ཟད་རྒྱ་མཚོ་ཞེས་པ་ནི་གཞི་མཐུན་པ་སྟེ་འདི་ནི་ཡོན་ཏན་གྱི་ཁྱད་པར་རོ། །​བདེ་བར་གཤེགས་པ་དག་[[43]](#footnote-62)གིས་བསྔགས་པ་མི་ཟད་པའི་ཡོན་ཏན་རྒྱ་མཚོ་བརྗོད་དོ་ཞེས་བྱ་བའི་དོན་ཏོ། །​དེ་ནི་སངས་རྒྱས་བཅོམ་ལྡན་འདས་དེ་དག་ཉིད་ཀྱི་བླ་དང་བཅས་པ་[[44]](#footnote-63)དང་། བླ་ན་མེད་པའི་མཆོད་པ་རྣམ་པ་གཉིས་གསུངས་པ་ལས་[[45]](#footnote-64)བླ་དང་བཅས་པའི་[[46]](#footnote-65)ཚིགས་སུ་བཅད་པ་གཉིས་ནི། མེ་ཏོག་དམ་པ་ཞེས་བྱ་བ་ལ་སོགས་པ་གང་གསུངས་པ་[[47]](#footnote-66)མཆོག་ཏུ་གྱུར་པ་དག་[[48]](#footnote-67)ནི་མེ་ཏོག་དམ་པ་དང་། ཕྲེང་བ་དམ་པ་དང་། རོལ་མོ་དམ་པའོ། །​བྱུག་པ་དམ་པ་ནི་ཙནྡན་དང་གུར་གུམ་[[49]](#footnote-68)ལ་སོགས་པའོ། །​གདུགས་ཀྱི་མཆོག་དང་། མར་མེའི་མཆོག་དང་། སྤོས་ཀྱི་མཆོག་དང་། གོས་ཀྱི་མཆོག་གོ། །​བདུག་པའི་མཆོག་ནི་དྲི་ཞིམ་པ་སྣ་ཚོགས་སྦྱོར་བར་[[50]](#footnote-69)གྱུར་པའོ། །​ཕྱེ་མའི་ཕུར་མ་ནི་སྣ་ཚོགས་པའི་ཙནྡན་དང་གུར་གུམ་[[51]](#footnote-70)དང་། ག་པུར་དང་། ཨ་ག་རུའི་[[52]](#footnote-71)རང་བཞིན་རི་རབ་དང་མཉམ་པའོ། །​བཀོད་པའི་ཁྱད་པར་འཕགས་པ་མཆོག་དག་གིས། །​ཞེས་པ་ནི་བཀོད་པའི་མཆོག་གོ། །​བཀོད་པའི་སྒ་ནི་འདིར་ཡང་མང་པོའི་རྣམ་གྲངས་ཏེ། ལྷ་དང་མིའི་རྣམ་པ་ཐམས་ཅད་ཀྱི་མཆོག་དང་ལྡན་པ་དེ་དག་[[53]](#footnote-72)ཉིད་ཀྱིས་རྒྱལ་བ་དེ་དག་ཉིད་ལ་མཆོད་པར་བགྱི་ཞེས་པའོ། །​བླ་ན་མེད་པའི་མཆོད་པ་གསུངས་སོ།[[54]](#footnote-73) །​མཆོད་པ་གང་རྣམས་བླ་མེད་རྒྱ་ཆེ་བ། །​ཞེས་བྱ་བ་ལ་སོགས་པ་ལ། གང་དག་བླ་ན་མེད་པ་རྒྱ་ཆེ་བའི་མཆོད་པ་བྱང་ཆུབ་སེམས་དཔའི་ཏིང་ངེ་འཛིན་གྱི་ཁྱད་པར་གྱི་མཐུ་ལས་སྐྱེས་པ་སངས་རྒྱས་ཀྱི་ཞིང་ཐམས་ཅད་དུ་སྤྲོ་བ། ཆོས་ཀྱི་དབྱིངས་ཀྱི་མཆོག་ཏུ་གྱུར་པར་བདག་གི་[[55]](#footnote-74)སེམས་ཀྱི་[[56]](#footnote-75)ལྷག་པར་མོས་པས་རྒྱལ་བ་དེ་དག་ཉིད་ལ་མཆོད་པར་[[57]](#footnote-76)བགྱི་ཞེས་པའོ། །​བཟང་པོ་སྤྱོད་ལ་[[58]](#footnote-77)དད་པའི་སྟོབས་ཀྱིས་[[59]](#footnote-78)ནི། །​ཞེས་པ་ལ། བཟང་པོ་སྤྱོད་པ་ལ་མོས་[[60]](#footnote-79)པ་དང་། ལྷག་པར་མོས་པ་དང་། མངོན་པར་ཡིད་ཆེས་པ་དང་། ངེས་པའི་སྟོབས་ཀྱིས་སོ། །​དེ་ལ་བཟང་པོའི་[[61]](#footnote-80)སྤྱོད་པ་ནི་མདོ་སྡེ་དུ་མ་དག་ལས་བྱང་ཆུབ་སེམས་དཔས་འདི་ལྟ་བུའི་མཆོད་པ་བྱས་སོ་ཞེས་ཐོས་སོ། །​ད་ནི་ཇི་སྐད་དུ་བཤད་པའི་ཕྱག་འཚལ་བ་དང་། མཆོད་པའི་ཉེ་བར་བསྡུས་པ་[[62]](#footnote-81)གསུངས་པ། རྒྱལ་བ་ཀུན་ལ་ཕྱག་འཚལ་མཆོད་པར་བགྱི། །​ཞེས་པ་ནི་རྒྱལ་བ་ཐམས་ཅད་ལ་ཕྱག་དང་མཆོད་པ་བྱའོ།[[63]](#footnote-82) །​རྒྱུ་མཚན་གང་གིས་དང་།[[64]](#footnote-83) གང་གི་སྒོ་ནས་དང་རང་བཞིན་ཏེ་རྣམ་པ་གསུམ་གྱིས་སྡིག་པ་བཤགས་པ་གསུངས་པ། འདོད་ཆགས་ཞེས་པ་ལ་སོགས་པ་སྟེ།[[65]](#footnote-84) དེ་ལ་རྒྱུ་མཚན་གང་གིས་ཤེ་ན། འདོད་ཆགས་དང་ཞེ་སྡང་དང་གཏི་མུག་གི་རྒྱུ་མཚན་གྱིས་སོ། །​གང་གི་སྒོ་ནས་ཤེ་ན། ལུས་དང་ངག་དང་ཡིད་ཀྱི་སྒོ་ནས་སོ། །​རང་བཞིན་ནི། གང་ཡང་སྐྱེ་བ་འདིའམ། སྐྱེ་བ་གཞན་དུ་སྡིག་པ་བདག་གིས་བྱས་པ་འམ། བྱེད་དུ་བཅུག་པ་[[66]](#footnote-85)དང་། རྗེས་སུ་ཡི་རང་བ་སྟེ། དེ་ཐམས་ཅད་རྒྱལ་བ་རྣམས་སྲས་དང་བཅས་པའི་མདུན་དུ་གནས་ནས་སྐྲག་པའི་སེམས་ཀྱིས་སྐད་ཅིག་སྐད་ཅིག་ལ་བཤགས་པར་བགྱི་སྟེ་སླར་ཡང་མི་བགྱིད་དོ་ཞེས་པའོ། །​ད་ནི་བསོད་ནམས་ཀྱི་རྗེས་སུ་ཡི་རང་བ་གསུངས་པ། ཕྱོགས་བཅུའི་[[67]](#footnote-86)རྒྱལ་བ་རྣམས་དང་ཞེས་བྱ་བ་ལ་སོགས་པ་ལ། གང་ཡང་[[68]](#footnote-87)སངས་རྒྱས་བཅོམ་ལྡན་འདས་དུས་གསུམ་ན་བཞུགས་པ་བརྡར་གྱུར་པའི་བྱང་ཆུབ་ཏུ་སེམས་སྐྱེད་[[69]](#footnote-88)པ་ནས་བཟུང་སྟེ། ས་དང་ཕ་རོལ་ཏུ་ཕྱིན་པ་ལ་སོགས་པའི་ངེས་པར་འབྱུང་བ་རེ་རེའི་དུས་གསུམ་གྱི་འཇིག་རྟེན་དང་། འཇིག་རྟེན་ལས་འདས་པའི་བསོད་ནམས་ཀྱི་ཚོགས་དཔག་ཏུ་མེད་པ་དང་། བསམ་གྱིས་མི་ཁྱབ་པའི་སངས་རྒྱས་ཀྱི་ཡེ་ཤེས་ཀྱི་སྤྱོད་ཡུལ་དུ་གྱུར་པ་དང་། གང་ཡང་དང་པོ་བྱང་ཆུབ་ཏུ་སེམས་བསྐྱེད་པ་ནས་བཟུང་བའི་བྱང་ཆུབ་སེམས་དཔའ་ཐམས་ཅད་ཀྱི་དང་། གང་ཡང་རང་རྒྱལ་བ་རྣམ་པ་གཉིས་ལ་[[70]](#footnote-89)བསེ་རུ་ལྟར་གཅིག་པུར་[[71]](#footnote-90)སྤྱོད་པ་དང་། ཚོགས་ཤིང་སྤྱོད་པ་དག་གི་ཡང་དུས་གསུམ་གྱི་[[72]](#footnote-91)འཇིག་རྟེན་དང་འཇིག་རྟེན་ལས་འདས་པའི་བསོད་ནམས་དང་། གང་ཡང་སློབ་པའི་གང་ཟག་བདུན་པོ་དག་དང་། གང་ཡང་མི་སློབ་པ་དགྲ་བཅོམ་པ་དང་། གང་ཡང་ཕྱོགས་བཅུའི་འགྲོ་བ་ཐམས་ཅད་ཀྱི་སྦྱིན་པ་དང་ཚུལ་ཁྲིམས་དང་། བསྒོམ་[[73]](#footnote-92)པའི་རང་བཞིན་གྱི་དུས་གསུམ་གྱི་བསོད་ནམས་ཏེ། དེ་དག་ཐམས་ཅད་[[74]](#footnote-93)སྐད་ཅིག་སྐད་ཅིག་བདག་གིས་རྗེས་སུ་ཡི་རང་བར་བགྱིའོ། །​འགྲོ་བའི་སྒྲ་ནི་མ་ལུས་པའི་ཚིག་[[75]](#footnote-94)ཡིན་པའི་ཕྱིར་སློབ་པ་ལ་སོགས་པའི་བསོད་ནམས་ཀྱང་འདིའི་ནང་དུ་འདུས་པར་གྲུབ་[[76]](#footnote-95)ན། ཅིའི་ཕྱིར་སོ་སོར་བསྟན་ཞེ་ན། དེ་ནི་མ་ཡིན་ཏེ། འགྲོ་བ་ཞེས་བྱ་བ་ནི་འགྲོ་བ་སྟེ། ཤིན་ཏུ་སྲེད་པ་དང་བཅས་པས་འཁོར་བར་འགྲོ་བ་ཞེས་བྱ་བའི་དོན་ཏོ།[[77]](#footnote-96) །​དེ་ལ་ཁ་ཅིག་ནི་ཤིན་ཏུ་འགྲོ་བ་མེད་པ་དང་། གཅིག་ནི་འགྲོ་བ་མེད་པ་ཉིད་པས་འགྲོ་བའི་སྒྲས་བརྗོད་པར་མི་བྱའོ་ཞེས་པས་དབྱེ་བ་བསྟན་ཏོ། །​ད་ནི་ཆོས་ཀྱི་འཁོར་ལོ་བསྐོར་བར་གསོལ་པ་གདབ་པ་གསུངས་པ། གང་ཡང་ཕྱོགས་བཅུ་ཞེས་བྱ་བ་ལ་སོགས་པ་ལ། གང་ཡང་ཕྱོགས་བཅུའི་འཇིག་རྟེན་གྱི་སྒྲོན་མ་ནི་འགྲོ་བའི་སྒྲོན་མ་སྟེ་འཇིག་རྟེན་གྱི་ཕྱི་དང་ནང་གི་བདག་ཉིད་ཅན་གྱི་མུན་པའི་ཚོགས་སེལ་བའི་ཕྱིར་སངས་རྒྱས་བཅོམ་ལྡན་འདས་ནི་འཇིག་རྟེན་གྱི་སྒྲོན་མའོ། །​བྱང་ཆུབ་བརྙེས་ཞེས་པ་[[78]](#footnote-97)ནི་བླ་ན་མེད་པ་ཡང་དག་པར་རྫོགས་པའི་བྱང་ཆུབ་མངོན་སུམ་དུ་ཡང་དག་པར་རྟོགས་པའོ། །​མ་ཆགས་བརྙེས་ཞེས་པ་ཆགས་པ་མེད་པའི་མངོན་པར་བྱང་ཆུབ་པའི་སྟོབས་ཀྱིས། དངོས་པོ་མ་ལུས་པའི་དོན་ཐམས་ཅད་ཀྱི་རང་བཞིན་ཡོངས་སུ་ཤེས་པས་ཆགས་པ་ཐམས་ཅད་ཡང་དག་པར་བསལ་ནས་ཟབ་མོའི་ཆོས་ཀྱང་རྟོགས་པ་སྟེ། གཞན་དོན་དུ་གཉེར་བ་ལ་སོགས་པ་དང་ལྡན་པ་དག་གིས་ནི་དཀའ་བ་རྟོགས་པར་འགྱུར་རོ་ཞེས་བྱའོ།[[79]](#footnote-98) །​གང་ཡང་ཆོས་འཆད་པར་མི་བཞེད་པར་འཇིག་རྟེན་གྱི་ཁམས་དུ་མ་[[80]](#footnote-99)ན། བྱང་ཆུབ་ཀྱི་ཤིང་མཆོག་གི་དྲུང་ན་བཞུགས་པ་དེ་དག་ཐམས་ཅད་ལ། བདག་གིས་འཇིག་རྟེན་གྱི་མགོན་པོ་གཅིག་པུ་འགྲོ་བ་མི་ཤེས་པའི་མུན་ནག་གིས་གཡོགས་པ་ལ་བླ་ན་མེད་པའི་ཡེ་ཤེས་ཀྱི་སྣང་བ་མཛད་པའི་བླ་ན་མེད་པའི་ཆོས་ཀྱི་འཁོར་ལོ་བསྐོར་བར་པུས་མོ་ས་ལ་བཙུགས་ནས་ཐལ་མོ་སྦྱར་བ་བྱས་ཏེ། མདུན་དུ་གནས་ནས་སོ་སོར་འདི་ལྟ་བུར་གསོལ་བ་གདབ་པར་བྱའོ་ཞེས་པའོ། །​མྱ་ངན་ལས་མི་འདའ་བར་བཞུགས་པར་གསོལ་བ་གདབ་པ་ནི། མྱ་ངན་འདའ་[[81]](#footnote-100)སྟོན་གང་བཞེད་ཅེས་བྱ་བ་ལ་སོགས་པ་ལ། གང་ཡང་ཞེས་པས་[[82]](#footnote-101)བྱེ་བྲག་ཏུ་མ་བྱས་པ་ནི། འཕྲལ་དུ་བསྟན་པ་ཡིན་པའི་ཕྱིར་ཕྱོགས་བཅུའི་འཇིག་རྟེན་སྒྲོན་མ་ཞེས་པ་ཉིད་དང་འབྲེལ་ཏོ།[[83]](#footnote-102) །​གང་ཡང་ཕྱོགས་བཅུའི་འཇིག་རྟེན་གྱི་སངས་རྒྱས་བཅོམ་ལྡན་འདས་མྱ་ངན་ལས་འདའ་བས་ཡོངས་སུ་མྱ་ངན་ལས་འདའ་བར་སྟོན་པར་བཞེད་པ་དེ་དག་ཐམས་ཅད་ལ་བདག་གིས་ཐལ་མོ་རབ་ཏུ་སྦྱར་བར་འགྱུར་བས་[[84]](#footnote-103)ཡུན་རིང་པོར་བཞུགས་པར་གསོལ་བ་འདེབས་སོ། །​དུས་ཇི་ཙམ་དུ་ཞེ་ན། དུས་གསུམ་པོ་ཐམས་ཅད་ཀྱི་རྡུལ་[[85]](#footnote-104)དང་མཉམ་པའི་བསྐལ་པར་བཞུགས་པར་རོ། །​ཅིའི་དོན་དུ་ཞེ་ན། མགོན་ཐམས་ཅད་མེད་པར་གྱུར་པའི་འགྲོ་བ་ལ་ཕན་པ་དང་བདེ་བའི་དོན་དུའོ། །​དེ་ལ་ཕན་པ་ནི་ཤིན་ཏུ་ཕུལ་དུ་བྱུང་བའི་བདེ་བ་མྱ་ངན་ལས་འདས་པའི་ལམ་ཐོབ་པའོ། །​བདེ་བ་ནི་མངོན་པར་མཐོ་བ་ཐོབ་པའོ། །​ད་ནི་ཇི་སྐད་དུ་བཤད་པའི་བརྗོད་བྱ་ཕྱག་འཚལ་བ་ལ་སོགས་པས་བསྐྱེད་པའི་[[86]](#footnote-105)བསོད་ནམས་ཀྱི་ཕུང་པོ་ཡོངས་སུ་བསྔོ་བ་ནི། ཕྱག་འཚལ་བ་དང་མཆོད་ཅིང་ཞེས་བྱ་བ་ལ་སོགས་པ་ལ། ཕྱག་འཚལ་བ་དང་། མཆོད་པ་དང་། སྡིག་པ་བཤགས་པ་དང་། བསོད་ནམས་ཀྱི་རྗེས་སུ་ཡི་རང་བ་དང་། དེ་བཞིན་གཤེགས་པ་ལ་བསྐུལ་བ་དང་། དེ་བཞིན་གཤེགས་པ་ལ་གསོལ་བ་བཏབ་པའི་དགེ་བ་གང་བདག་གིས་བསགས་ཤིང་བསྐྱེད་པ་དེ་ཐམས་ཅད་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་བསྔོ་བར་བགྱིའོ་ཞེས་པའོ། །​ད་ནི་བརྒྱད་པ་སྟེ་དེའི་རབ་ཏུ་དབྱེ་བ་ཡིན་པ་ལ། དེ་ནི་ཀུན་དུ་བཟང་པོའི་སྨོན་ལམ་གྱི་ཆ་ཤས་དང་བཅས་པའི་དབྱེ་བ་སྟེ་དེའི་རབ་ཏུ་དབྱེ་བའོ། །​དེ་ཡང་རྣམ་པ་བཅུ་དྲུག་གོ། །​འདི་ལྟ་སྟེ་བསམ་པ་དང་། བྱང་ཆུབ་ཀྱི་སེམས་མི་བརྗེད་པ་དང་། མ་གོས་པར་རབ་ཏུ་སྦྱོར་བ་དང་། སེམས་ཅན་ལ་ཕན་པ་དང་། གོ་ཆ་དང་། ཕན་པར་འདོད་པའི་བྱང་ཆུབ་སེམས་དཔའི་གྲོགས་དང་འགྲོགས་པ་[[87]](#footnote-106)དང་། དགེ་བའི་བཤེས་གཉེན་མཉེས་པར་བྱ་བ་དང་། དེ་བཞིན་གཤེགས་པ་མངོན་སུམ་དུ་བསྒོམ་པ་[[88]](#footnote-107)དང་། དམ་པའི་ཆོས་ཡོངས་སུ་གཟུང་བ་[[89]](#footnote-108)དང་། མི་ཟད་པའི་མཛོད་ཡང་དག་པར་དམིགས་པ་དང་། འཇུག་པ་དང་། སྟོབས་དང་། གཉེན་པོ་དང་། ལས་དང་། རྗེས་སུ་བསླབ་[[90]](#footnote-109)པར་ཡོངས་སུ་བསྔོ་བ་དང་། བསྡུས་པ་ཞེས་པའོ། །​དེ་ལ་རྣམ་པ་དང་པོ་ནི་བསམ་པའོ།[[91]](#footnote-110) །​དེ་ཡང་རྣམ་པ་གསུམ་སྟེ། དེ་བཞིན་གཤེགས་པ་ལ་མཆོད་པར་བསམ་པ་ཡོངས་སུ་བསྐང་བའི་[[92]](#footnote-111)བསམ་པ་ནི། འདས་པའི་སངས་རྒྱས་རྣམས་དང་ཞེས་བྱ་བ་ལ་སོགས་པ་ལ། མཆོད་པར་གྱུར་པའི་[[93]](#footnote-112)བླ་ན་མེད་པའི་མཆོད་པས་[[94]](#footnote-113)གང་འདས་པ་མྱ་ངན་ལས་[[95]](#footnote-114)འདས་པའི་སངས་རྒྱས་བཅོམ་ལྡན་འདས་དག་དང་། གང་ཡང་ད་ལྟར་ཕྱོགས་བཅུའི་འཇིག་རྟེན་གྱི་ཁམས་སྣ་ཚོགས་པ་ན། འཚོ་ཞིང་གཞེས་པས་འགྲོ་བ་ལ་ཕན་པ་དང་།[[96]](#footnote-115) བདེ་བ་མཆོག་གི་རྒྱུ་རུ་གནས་པ་དེ་དག་ཐམས་ཅད་[[97]](#footnote-116)ཀྱང་དེ་བཞིན་དུ་མཆོད་པར་གྱུར་ཅིག །​གང་ཡང་མ་འོངས་པ་ནས་འབྱུང་བར་འགྱུར་བ་དེ་ཡང་ཡིད་ལ་བསམ་པའི་[[98]](#footnote-117)དོན་ཡོངས་སུ་རྫོགས་པར་[[99]](#footnote-118)མྱུར་བ་མྱུར་བར་སངས་རྒྱས་ཀྱི་བྱང་ཆུབ་ཐོབ་པར་གྱུར་ཅིག་པའོ། །​དང་པོའི་ཕྱེད་ཀྱིས་ནི་དེ་བཞིན་གཤེགས་པ་ལ་མཆོད་པའི་བསམ་པའོ། །​ཕྱིས་ཀྱི་ཕྱེད་ཀྱིས་ནི་བསམ་པ་ཡོངས་སུ་བསྐང་བར་བསྟན་ཏོ་ཞེས་པའོ། །​སངས་རྒྱས་ཀྱི་ཞིང་ཡོངས་སུ་དག་པའི་བསམ་པ་གང་གསུངས་པ་ནི། ཕྱོགས་བཅུ་ག་ལ་ཞེས་བྱ་བ་ལ་སོགས་པ་ལ། ཇི་སྙེད་ཅེས་པ་ནི་གང་དག་སྟེ། ཕྱོགས་བཅུའི་སངས་རྒྱས་ཀྱི་ཞིང་ཡོད་པ་དེ་ཐམས་ཅད་ཡོངས་སུ་དག་ཅིང་བདེ་བ་ཅན་དང་འདྲ་བར་རྒྱ་ཆེ་བ་དང་། དཔག་ཏུ་མེད་པའི་འཇིག་རྟེན་གྱི་ཁམས་སུ་རྒྱ་ཆེ་བར་སོ་སོར་གནས་པར་གྱུར་ཅིག་པའོ། །​བྱང་ཆུབ་ཤིང་དབང་དྲུང་གཤེགས་རྒྱལ་བ་དང་། །​ཅེས་པ་ནི། བྱང་ཆུབ་ཀྱི་ཤིང་གི་དབང་པོའི་དྲུང་དུ་བཞུགས་པའི་སངས་རྒྱས་བཅོམ་ལྡན་འདས་དག་བྱང་ཆུབ་སེམས་དཔས་ཀྱང་ཡོངས་སུ་གང་བར་མཉམ་པར་[[100]](#footnote-119)རྒྱུན་མ་ཆད་པར་ཁྱབ་པར་གྱུར་ཅིག་པའོ། །​སེམས་ཅན་ལ་བདེ་བ་སྟེར་བའི་བསམ་པ་ཡང་གང་གསུངས་པ་ནི། ཕྱོགས་བཅུའི་སེམས་ཅན་གང་རྣམས་ཇི་སྙེད་པ། །​ཞེས་བྱ་བ་ལ་སོགས་པ་ལ། གང་དག་ཇི་སྙེད་ཕྱོགས་བཅུའི་འཇིག་རྟེན་གྱི་ཁམས་ཀྱི་སྐྱེ་གནས་བཞིས་བསྡུས་པའི་འགྲོ་བ་དྲུག་གི་[[101]](#footnote-120)སེམས་ཅན་དེ་དག་ཟག་པ་མེད་པའི་བདེ་བ་མཆོག་གིས་[[102]](#footnote-121)བདེ་བ་[[103]](#footnote-122)མངོན་དུ་བྱེད་པར་གྱུར་ཅིག །​ལུས་དང་སེམས་ཀྱི་ནད་[[104]](#footnote-123)ཀྱང་མེད་པར་རོ། །​རྟག་ཏུ་ནི་རྒྱུན་དུ་གྱུར་ཅིག་པའོ། །​དེ་དག་ཀྱང་ཆོས་དང་ལྡན་པའི་རྙེད་པའི་[[105]](#footnote-124)ཡོན་[[106]](#footnote-125)དེ་དང་རྗེས་སུ་མཐུན་པར་རྙེད་པར་གྱུར་ཅིག །​ཆོས་དང་ལྡན་པའི་བསམ་པ་ཁོ་ནས་འགྲོ་བ་ཐམས་ཅད་རྟག་ཏུ་ཕུན་སུམ་ཚོགས་པར་གྱུར་ཅིག་པའོ། །​ད་ནི་མི་མཐུན་པའི་ཕྱོགས་སྤང་བ་ཉེ་བར་བསྟན་པའི་ཚིགས་སུ་བཅད་པ་བཞིས་བྱང་ཆུབ་ཀྱི་སེམས་མི་བརྗེད་པ་རྣམ་པ་གཉིས་པ་གསུངས་པ་ནི། བྱང་ཆུབ་སྤྱོད་པ་དག་ནི་ཞེས་བྱ་བ་ནས་བརྩམས་ནས་མ་[[107]](#footnote-126)ལུས་ཡོངས་སུ་བྱང་བར་ཤོག་ཅེས་པའི་བར་དུའོ། །​བྱང་ཆུབ་ཅེས་པ་ནི་བླ་ན་མེད་པ་ཡང་དག་པར་རྫོགས་པའི་བྱང་ཆུབ་བོ། །​དེའི་དོན་དུ་སྤྱོད་པ་ནི་བྱང་ཆུབ་སྤྱོད་པའོ། །​དེ་བདག་[[108]](#footnote-127)གིས་སྤྱད་པ་ནི་རྟོགས་པར་གྱུར་ནས་འགྲོ་བ་ཐམས་ཅད་དུ་མི་བརྗེད་པར་གྱུར་ཅིག་པའོ། །​[[109]](#footnote-128)ཚེ་རབས་ཀུན་དུ་འཆི་འཕོ་སྐྱེ་བ་ན། །​ཞེས་པ་ནི། འཆི་བ་དང་སྐྱེ་བ་དག་ན་ཡང་རྟག་ཏུ་བདག་རབ་ཏུ་འབྱུང་བར་གྱུར་ཅིག་ཅེས་པའོ། །​སྐྱེ་བ་དང་འཆི་བས་དབུས་ཀྱི་གནས་པ་[[110]](#footnote-129)བརྗོད་པར་དོན་གྱིས་བལྟ་བར་བྱའོ། །​འདི་[[111]](#footnote-130)ནི་བྱང་ཆུབ་ཀྱི་སེམས་མི་བརྗེད་པའི་རྒྱུ་དང་པོའོ། །​རྒྱལ་བ་ཀུན་གྱི་རྗེས་སུ་སློབ་འགྱུར་ཏེ། །​ཞེས་བྱ་བ་ལ་སོགས་པ་ལ། རྒྱལ་བ་དུས་གསུམ་དུ་བཞུགས་པ་ཐམས་ཅད་ཀྱི་བསླབ་པ་ལ་སློབ་པ་ནི་བཟང་པོ་སྤྱོད་པ་ལའོ། །​བཟང་པོ་སྤྱོད་པ་ཡོངས་སུ་རྫོགས་བྱེད་ཅིང་། །​ཞེས་པ་ལ། ཡོངས་སུ་རྫོགས་པ་ནི་ཕུན་སུམ་ཚོགས་པའོ། །​ཇི་ལྟར་བྱ་ཞེ་ན། ཚུལ་ཁྲིམས་སྤྱོད་པ་དྲི་མེད་ཡོངས་དག་པ། །​རྟག་ཏུ་མ་ཉམས་སྐྱོན་མེད་སྤྱོད་པར་ཤོག །​ཅེས་པའོ། །​ཇི་ལྟར་དཔེར་ན་ཡིད་བཞིན་གྱི་ནོར་བུ་རིན་པོ་ཆེ་གློ་བུར་[[112]](#footnote-131)གྱི་དྲི་མས་མ་གོས་པས་དྲི་མ་མེད་པའི་ཕྱིར་དྲི་མ་མེད་པ་སྟེ། གཡའ་དང་འདྲ་བའི་སྐྱོན་གྱིས་མ་གོས་པའི་ཕྱིར་རང་བཞིན་གྱིས་ཡོངས་སུ་དག་པའོ། །​དེ་ཉིད་ཀྱིས་ན་མ་ཉམས་སྐྱོན་མེད་པ་སྟེ། འདོད་པ་ཐམས་ཅད་ཕུན་སུམ་ཚོགས་པར་བྱེད་པ། གདུང་བ་ཐམས་ཅད་ཡོངས་སུ་ཞི་བར་བྱེད་པ། ནད་ཐམས་ཅད་སེལ་བར་བྱེད་པ།[[113]](#footnote-132) དུས་མ་ཡིན་པར་འཆི་བ་ཟློག་[[114]](#footnote-133)པར་བྱེད་པ། གཞན་གྱི་དོན་ཕུན་སུམ་ཚོགས་པ་ཁོ་ན་ལ་གཅིག་ཏུ་འཇུག་པའོ། །​དེ་བཞིན་དུ་འདིར་ཡང་བྱང་ཆུབ་སེམས་དཔའི་ཚུལ་ཁྲིམས་རིན་པོ་ཆེ་དང་འདྲ་བའི་རིན་པོ་ཆེ་སྟེ། གློ་བུར་གྱི་དྲི་མ་ལས་དང་ཉོན་མོངས་པའི་དྲི་མ་དང་བྲལ་བར་དྲི་མ་མེད་པ་སྟེ། ཉན་ཐོས་དང་རང་སངས་རྒྱས་ཀྱི་ཐེག་པའི་སེམས་བསྐྱེད་པ་གཡའ་དང་[[115]](#footnote-134)འདྲ་བའི་སྐྱོན་དང་བྲལ་བའི་ཕྱིར་རོ། །​མེད་ན་མི་འབྱུང་བ་ཉིད་ཀྱི་ཕྱིར་ཡང་ཐམས་ཅད་མཁྱེན་པ་སེམས་བསྐྱེད་པ་[[116]](#footnote-135)རིན་པོ་ཆེའི་རང་བཞིན་ཡིན་པའི་ཕྱིར་རོ། །​ཡོངས་སུ་ནི་ཀུན་ནས་སོ། །​དག་པ་ནི་ཡོངས་སུ་དག་པ་སྟེ། བྱང་ཆུབ་སེམས་དཔའི་བསླབ་པ་ཐམས་ཅད་ལ་བརྩོན་པར་བྱེད་པས་ན། ལྟུང་བས་མ་གོས་པའི་བསླབ་པ་ནི་ཉམས་པ་མེད་པས་ན་མ་ཉམས་པའོ། །​འདས་པའི་ཡུལ་ཉམས་སུ་མྱོང་བ་ལ་[[117]](#footnote-136)ལྟོས་པའི་སྲེད་པ་སྐྱེས་པ་དང་། ཡང་མ་འོངས་པ་དང་སྐྱེ་བ་འདི་ལ་ཆགས་པ་ལ་[[118]](#footnote-137)མངོན་པར་དགའ་བའི་སྲེད་པ་དང་། ད་ལྟར་བྱུང་བ་ལ་མངོན་པར་ཞེན་པའི་སྲེད་པ་སྟེ། དུས་གསུམ་པོ་འདི་དག་གི་སྲེད་པའི་ཁབ་དག་གི་[[119]](#footnote-138)ཅུང་ཟད་ཙམ་ཡང་མ་ཕུག་པས་ན་སྐྱོན་མེད་པའོ། །​ས་དང་འདྲ་བར་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་ཡོན་ཏན་གྱི་གཞིར་གྱུར་པའི་ཕྱིར་འགྲོ་བ་ཐམས་ཅད་ཀྱི་འདོད་པ་ཕུན་སུམ་ཚོགས་པར་བྱེད་པའོ། །​གདུང་བ་རབ་ཏུ་སེལ་བ་དང་། ནད་ཐམས་ཅད་རབ་ཏུ་ཞི་བ་དང་། ལྷ་དང་མི་ཐམས་ཅད་ཀྱི་ཚེ་དཔག་ཏུ་མེད་པར་བྱེད་པ་གཞན་གྱི་དོན་ཕུན་སུམ་ཚོགས་པ་ཁོ་ན་ལ་གཅིག་ཏུ་འཇུག་པ་ཁོ་ན་སྟེ། ངེས་པའི་ཚིག་ཏུ་ནི་ལུས་དང་སེམས་ཀྱི་གདུང་བ་ཐམས་ཅད་སེལ་བའོ། །​ཚུལ་ཁྲིམས་ཞེས་པ་ནི་བསིལ་བར་བྱེད་པས་ན་ཚུལ་ཁྲིམས་ཏེ། ཚུལ་ཁྲིམས་སྤྱོད་པ་ཡིན་པས་ཚུལ་ཁྲིམས་སྤྱོད་པའོ། །​སྤྱོད་པ་ནི་སྤྱོད་པར་བྱེད་པའོ། །​རྣམ་པ་དེ་ལྟ་བུ་ཉིད་ཀྱིས་[[120]](#footnote-139)ཚུལ་ཁྲིམས་ཀྱི་སྤྱོད་པ་པ་[[121]](#footnote-140)དྲི་མ་མེད་པ་ཡོངས་སུ་དག་པ། མ་ཉམས་པ། སྐྱོན་མེད་པ་རྒྱུན་དུ་སྤྱོད་པ་ནི་བྱང་ཆུབ་ཀྱི་བར་ཞེས་པའོ། །​ད་ནི་བྱང་ཆུབ་ཀྱི་སེམས་མི་བརྗེད་པའི་རྒྱུ་གཉིས་པ། [[122]](#footnote-141)ལྷ་ཡི་སྐད་དང་ཞེས་བྱ་བ་ལ་སོགས་པ་ལ། ལྷ་ལ་ཡོད་པའི་སྐད་ནི་ལྷའི་སྐད་དོ། །​ཀླུ་དང་གནོད་སྦྱིན་དང་གྲུལ་བུམ་དང་མི་དག་སྟེ། དེའི་སྐད་ནི་དེ་དག་གི་སྐད་དོ། །​མདོར་བསྡུ་ན་ཇི་སྲིད་དུ་འགྲོ་བ་ཐམས་ཅད་ཀྱི་སྐད་དེ་དང་དེས། དེ་དང་དེ་ལ་ཆོས་བསྟན་པ་སྟེ། བྱང་ཆུབ་ཀྱི་སྙིང་པོའི་བར་དུའོ་ཞེས་པའོ། །​འདི་ནི་རྣམ་པ་གསུམ་པ་[[123]](#footnote-142)སྟེ། དེས་ཤིང་ཞེས་བྱ་བ་ལ་སོགས་པ་ལ། ངེས་པ་ནི་མཉེན་པ་དང་ཞི་བའོ། །​ཕ་རོལ་ཏུ་ཕྱིན་པ་ནི་སྦྱིན་པ་ལ་སོགས་པ་བཅུ་སྟེ། དེ་ལ་མངོན་པར་བརྩོན་པ་ནི། བདག་ཉིད་རྣམ་པ་ཐམས་ཅད་དུ་བརྩོན་པ་དང་ལྡན་པ་མ་དུབ་པའི་ཡིད་ཀྱིས་སོ། །​མ་གྱུར་ཅེས་པ་ནི་ཅུང་ཟད་ཙམ་ཡང་བདག་ཉིད་ཀྱི་བྱང་ཆུབ་ཀྱི་[[124]](#footnote-143)སེམས་སོ། །​བརྗེད་པར་མ་གྱུར་པ་འདི་མི་བརྗེད་པར་གྱུར་པ་སྟེ་བྱང་ཆུབ་ཀྱི་སྙིང་པོའི་བར་དུའོ་ཞེས་པའོ། །​ཚིགས་སུ་བཅད་པ་ཕྱེད་དང་བཞིས་གང་བྱང་ཆུབ་ཏུ་སེམས་བསྐྱེད་པའི་ཕྱོགས་སུ་གྱུར་པའི་སྒྲིབ་པ་དང་། དེ་དག་གི་གཉེན་པོའི་ཕྱོགས་ཉེ་བར་བསྟན་པར་[[125]](#footnote-144)བྱས་ནས་འདི་ནི་རྒྱུ་བཞི་པ་སྟེ། ད་ནི་ཚིག་རྐང་པ་[[126]](#footnote-145)གཉིས་ཀྱིས་མི་མཐུན་པའི་ཕྱོགས་སྤང་བར་བྱ་བར་བསྟན་པ་གང་གསུངས་པ། སྡིག་པ་གང་རྣམས་སྒྲིབ་པར་གྱུར་པ་ཞེས་བྱ་བ་ལ་སོགས་པ་ལ། གང་སྡིག་པ་སྒྲིབ་པར་གྱུར་པ་ནི་བྱང་ཆུབ་ཀྱི་སེམས་ཀྱི་བར་དུ་གཅོད་པ་སྟེ། དེ་དག་མ་ལུས་པ་ཐམས་ཅད་ཀྱི་ཐམས་ཅད་[[127]](#footnote-146)དུ་ཡོངས་སུ་ཟད་པར་སྤོང་བར་གྱུར་ཅིག་ཅེས་པའོ། །​ད་ནི་མ་གོས་པའི་སྦྱོར་བ་རྣམ་པ་གསུམ་པ་སྟེ། རྒྱུ་གསུམ་པ་དག་གང་ལས། གང་དུ། གང་ལྟར་གསུངས་པ་ནི། ལས་དང་ཉོན་མོངས་པ་ཞེས་བྱ་བ་ལ་སོགས་པ་ལ། གང་ལས་ཞེས་པ་[[128]](#footnote-147)ནི་ལས་དང་ཉོན་མོངས་པ་དང་བདུད་ཀྱི་ལམ་སྤང་[[129]](#footnote-148)ངོ། །​ལས་དེ་ཡང་བྱེ་བྲག་ཏུ་མ་བྱས་པའི་ཕྱིར་དགེ་བ་དང་། མི་དགེ་བ་དང་། མི་གཡོ་བའི་བྱེ་བྲག་གིས་གསུམ་ཆར་ཡང་གཟུང་[[130]](#footnote-149)ངོ། །​དེ་ལས་[[131]](#footnote-150)མི་དགེ་བའི་ལས་དང་ཉོན་མོངས་[[132]](#footnote-151)དང་བདུད་ཀྱི་ལམ་དག་ལས་ནི་[[133]](#footnote-152)རྣམ་པར་གྲོལ་བ་ནི་དེས་མ་གོས་པར་རྟག་ཏུ་སྤྱོད་པའོ། །​གང་དུ་ཞེ་ན། འཇིག་རྟེན་ལྷ་ལ་སོགས་པར་རོ། །​ཇི་ལྟ་བུར་ཞེ་ན། ཇི་ལྟར་པདྨ་ཆུས་མི་ཆགས་པ་བཞིན། །​ཞེས་པ་སྟེ། ཇི་ལྟར་པདྨ་ཆུ་ལས་སྐྱེས་ཀྱང་ཆུས་མི་གོས་སོ། །​དེ་དང་འདྲ་བར་སྡིག་པའི་ལས་དང་། ཉོན་མོངས་པ་དང་བདུད་ཀྱི་ལམ་འཇིག་རྟེན་པའི་ཆོས་དག་གིས་མ་[[134]](#footnote-153)གོས་པར་སྤྱོད་པ་སྤྱད་དོ་ཞེས་པའོ། །​དེ་བཞིན་དུ་དགེ་བ་དང་མི་གཡོ་བའི་ལས་ཀྱི་རྣམ་པར་སྨིན་པའི་འབྲས་བུ་ལ་མི་ཆགས་པར་འགྲོ་བ་ཐམས་ཅད་ལ་ཕན་པ་དང་། བདེ་བ་འབའ་ཞིག་ཁོ་ནའི་ཕྱིར་སྤྱད་པ་སྟེ། བྱང་ཆུབ་སེམས་དཔའི་སྤྱོད་པ་ཞེས་བྱ་བ་[[135]](#footnote-154)ཁོང་ནས་འབྱུང་[[136]](#footnote-155)ངོ། །​ཅི་དང་འདྲ་བར་ཞེ་ན། ཉི་ཟླ་ནམ་མཁར་ཐོགས་པ་མེད་ལྟར་སྤྱོད། །​ཅེས་པ་སྟེ། ཇི་ལྟར་ཟླ་བ་དང་ཉི་མ་དག་འཇིག་རྟེན་ན་ཡིད་བཞིན་གྱི་ནོར་བུ་དང་འདྲ་བར་གཞན་གྱི་དོན་བྱེད་པ་གཅིག་བུས་འཇུག་པའི་ཕྱིར་རོ། །​བདག་གི་དོན་ལ་ནི་ཅུང་ཟད་ཙམ་ཡང་ཆགས་པ་མེད་པར་ཉིན་དང་མཚན་དུ་ནམ་མཁའ་ལ་རྒྱུ་བ་དང་འདྲ་བར་ཞེས་པའོ། །​དེ་ལ་བདུད་ཅེས་བྱ་བ་[[137]](#footnote-156)ནི་གང་གི་ཕྱིར་དགེ་བའི་བར་དུ་གཅོད་པར་བྱེད་ཅིང་། བྱང་ཆུབ་ཀྱི་ལམ་ལ་འགོག་[[138]](#footnote-157)པ། ཡང་དག་པའི་ལམ་ལས་བཟློག་པ་སྟེ། ངེས་པའི་ཚིག་ཏུ་ནི་[[139]](#footnote-158)ཆོས་ཀྱི་སྲོག་གི་བར་དུ་གཅོད་པར་བྱེད་པའི་རྒྱུ་ཡིན་པས་བདུད་ལ་བདུད་ཅེས་བརྗོད་དོ། །​དེ་ཡི་[[140]](#footnote-159)ལམ་འགོག་པ་[[141]](#footnote-160)ནི་ཕན་པའི་དངོས་པོ་རྒྱུ་ཡིས་སླུ་བ་[[142]](#footnote-161)སྟེ། སྐྱེ་བ་འདིའམ་གཞན་ཐམས་ཅད་ལའོ། །​ད་ནི་རྣམ་པ་བཞི་པ་[[143]](#footnote-162)སེམས་ཅན་ལ་ཕན་པར་བྱེད་པ་གང་གསུངས་པ་ནི། ངན་སོང་སྡུག་བསྔལ་ཞེས་པ་ལ་སོགས་པ་ལ། འགྲོ་བའི་སྡུག་བསྔལ་ཐམས་ཅད་ནི་ངན་སོང་གི་སྡུག་བསྔལ་ཏེ། ངན་སོང་གསུམ་དུ་སྐྱེས་པ་[[144]](#footnote-163)དེའི་རབ་ཏུ་ཞི་བའོ། །​ཅིའི་ཕྱིར་ངན་སོང་གི་སྡུག་བསྔལ་ཁོ་ན་[[145]](#footnote-164)རབ་ཏུ་ཞི་བ་ཞེས་བརྗོད་ཅེ་ན། དེ་དག་ནི་ཤིན་ཏུ་སྡུག་བསྔལ་བའི་བདག་ཉིད་ཡིན་པའི་ཕྱིར་དངོས་སུ་བསྟན་ཏེ། འཁོར་བའི་སྡུག་བསྔལ་ཐམས་ཅད་ཀྱང་རབ་ཏུ་ཞི་བར་བྱེད་པར་རྟོགས་པར་བལྟའོ།[[146]](#footnote-165) །​འགྲོ་བ་ཐམས་ཅད་ཀྱང་བླ་ན་མེད་པའི་བདེ་བ་ལ་རབ་ཏུ་གཞོག་པར་བྱེད་པའོ། །​ཇི་ལྟར་བྱ་ཞེ་ན། འགྲོ་བ་ཐམས་ཅད་ཉིད་ལ་ཕན་པ་དང་། བདེ་བའི་བསམ་པས་སྦྱོར་བ་གཞན་མི་བྱེད་པར་ཇི་སྲིད་བླ་ན་མེད་པའི་ཡེ་ཤེས་མ་ཐོབ་ཀྱི་བར་དུ་ཡོངས་སུ་མ་དུབ་པའི་ཡིད་ཀྱིས་སྤྱོད་པའོ། །​དུས་ཇི་ཙམ་དུ་ཞེ་ན་གསུངས་པ། ཞིང་གི་ཁྱོན་དང་ཕྱོགས་རྣམས་[[147]](#footnote-166)ཇི་ཙམ་པར། །​ཞེས་པ་སྟེ།[[148]](#footnote-167) ཇི་ཙམ་པར་ཞེས་པ་ནི་ཞིང་གི་ཁྱོན་ཇི་ཙམ་པར་ཞེས་བྱ་བ་[[149]](#footnote-168)སྟེ། ཇི་སྲིད་དུ་སངས་རྒྱས་ཀྱི་ཞིང་གི་རྒྱུན་བསྐལ་པ་གཅིག་ནས་གཅིག་ཏུ་བརྒྱུད་པར་གྱུར་པ་སྟེ། ཕྱོགས་ཞེས་པ་ལ་[[150]](#footnote-169)ཕྱོགས་བཅུ་དེ་སྙེད་[[151]](#footnote-170)དུ་སྤྱོད་དོ་ཞེས་བྱ་བར་འབྲེལ་ཏོ།[[152]](#footnote-171) །​རྣམ་པ་ལྔ་པ་སྟེ་གོ་ཆ་གསུངས་པ་ལ། དེ་ཡང་རྣམ་པ་གསུམ་སྟེ། སེམས་ཅན་གྱི་སྤྱོད་པའི་རྗེས་སུ་འཇུག་པ་དང་། སངས་རྒྱས་ཀྱི་ཆོས་ཡོངས་སུ་རྫོགས་པ་དང་། དམ་པའི་ཆོས་གསལ་བར་[[153]](#footnote-172)བསྟན་པའོ། །​གང་གསུངས་པ། སེམས་ཅན་དག་གི་སྤྱོད་པ་དང་ཞེས་བྱ་བ་ལ་སོགས་པ་ལ། སེམས་ཅན་དག་གི་[[154]](#footnote-173)སྐྱེ་བ་དང་སྐྱེ་བར་རང་བཞིན་གྱིས་གཡོ་སྒྱུ་མེད་པས་བདེ་བར་དྲི་བ་དང་། སེམས་དང་སྤྱོད་པ་ཡོངས་སུ་ཤེས་ནས་རྗེས་སུ་འཇུག་པ་སྟེ། རྗེས་སུ་མཐུན་པར་གྱུར་པས་སོ། །​བྱང་ཆུབ་སྤྱོད་པ་ཡོངས་སུ་རྫོགས་བྱེད་ཅིང་། །​ཞེས་བྱ་བ་ལ། བྱང་ཆུབ་ཀྱི་དོན་དུ་སྤྱོད་པ་ནི་བྱང་ཆུབ་ཀྱི་སྤྱོད་པའོ། །​དེ་ཡོངས་སུ་རྫོགས་པ་ནི་སངས་རྒྱས་ཀྱི་ཆོས་ཡོངས་སུ་འཕེལ་བའི་བར་དུའོ། །​བཟང་པོ་སྤྱོད་པའི་སྨོན་ལམ་སྟོབས་ཀྱིས་ནི། །​ཞེས་པ་ལ། བཟང་པོ་སྤྱོད་པ་ཡང་འདིར་ཆོས་སྟོན་པའི་རང་བཞིན་དུ་ཡོངས་སུ་བཟུང་སྟེ། སྨྲ་བར་འདོད་པའི་བསམ་པས་གསུང་[[155]](#footnote-174)རབ་ཀྱི་ཚིག་ལ་བཟང་པོ་སྤྱོད་པ་ཞེས་ཉེ་བར་བཏགས་པ་སྟེ། མ་འོངས་པའི་བསྐལ་པ་མཐར་ཐུག་པའི་[[156]](#footnote-175)བར་དུ་མི་སྐྱོ་བའི་ཡིད་ཀྱིས་སྤྱོད་པར་བྱའོ་ཞེས་པའོ། །​ལུས་དང་ངག་དང་ཡིད་ཀྱི་སྤྱོད་པ་མཚུངས་པའི་བྱང་ཆུབ་སེམས་དཔའི་གྲོགས་པོ་དང་འགྲོགས་པ་[[157]](#footnote-176)ནི་རྣམ་པ་དྲུག་པ་སྟེ། གང་གསུངས་པ། བདག་གི་སྤྱོད་དང་མཚུངས་པ་ཞེས་བྱ་བ་ལ་སོགས་པ་ལ། གང་ཡང་སྤྱོད་པ་མཚུངས་པ་བདག་དང་འདྲ་བའི་བྱང་ཆུབ་སེམས་དཔའོ། །​སྤྱོད་ཅེས་པ་[[158]](#footnote-177)ནི་སྤྱོད་པ་དེས་[[159]](#footnote-178)ལྷན་ཅིག་ཏུ་མཚུངས་པར་བྱང་ཆུབ་ཀྱི་བར་དུ་རྟག་ཏུ་འགྲོགས་པར་གྱུར་ཅིག་པའོ། །​ལུས་དང་ངག་དང་ཡིད་ཀྱིས་ཀྱང་དེ་ཉིད་དང་ལྷན་ཅིག་ཏུ་བྱང་ཆུབ་སེམས་དཔའ་གཅིག་པུའི་སྨོན་ལམ་སྤྱོད་ཅིང་ཉོན་མོངས་པ་མེད་པར་གནས་སོ་ཞེས་པའོ། །​ཕན་པའི་བསམ་པས་གདམས་ངག་[[160]](#footnote-179)སྟོན་པའི་དགེ་བའི་བཤེས་གཉེན་བསྟེན་པ་ནི་རྣམ་པ་བདུན་ཏེ།[[161]](#footnote-180) གང་གསུངས་པ། བདག་ལ་ཕན་པར་འདོད་པའི་ཞེས་བྱ་བ་ལ་སོགས་པ་ལ། གང་ཡང་དགེ་བའི་བཤེས་གཉེན་ཕན་པར་འདོད་པ། བཟང་པོའི་སྤྱོད་པ་རབ་ཏུ་སྟོན་པ། ཆོས་ཀྱི་གཏམ་བྱེད་པ་[[162]](#footnote-181)དེ་དང་ལྷན་ཅིག་མཚུངས་པར་རྟག་ཏུ་འགྲོགས་པར་གྱུར་ཅིག་པའོ། །​དུས་དང་འཁོར་དང་མཆོད་པའི་བྱ་བ་ལ་ངལ་བ་མེད་པར་དེ་བཞིན་གཤེགས་པ་མངོན་སུམ་དུ་བསྒོམ་པ་རྣམ་པ་བརྒྱད་གང་གསུངས་པ་ནི། སངས་རྒྱས་སྲས་ཀྱིས་བསྐོར་བ་ཞེས་བྱ་བ་དག་ལ་ཕྱོགས་བཅུ་པོ་ཀུན་གྱི་རྒྱལ་བ་སངས་རྒྱས་བཅོམ་ལྡན་འདས་དག་བྱང་ཆུབ་སེམས་དཔའི་ཚོགས་ཀྱིས་ཡོངས་སུ་བསྐོར་བའི་མགོན་པོ་འགྲོ་བའི་གཉེན་གཅིག་པུ་མ་བསྒྲིབས་པའི་མིག་གིས་རྟག་ཏུ་བལྟའོ། །​དེ་དག་ལ་ཡང་སྐད་ཅིག་སྐད་ཅིག་ལ་སོ་སོར་རྣམ་པ་ཐམས་ཅད་ཀྱི་མཆོག་དང་ལྡན་པ། རྒྱ་ཆེ་བ་ནམ་མཁའི་དབྱིངས་དང་མཚུངས་པ། ཆོས་ཀྱི་དབྱིངས་ཁྱབ་པས་[[163]](#footnote-182)མཆོད་པར་བྱའོ། །​དུས་ཇི་སྲིད་[[164]](#footnote-183)དུ་ཞེ་ན། མ་འོངས་པའི་བསྐལ་པ་ཐམས་ཅད་ཀྱི་མཐར་ཐུག་པར་[[165]](#footnote-184)ནུབ་པ་[[166]](#footnote-185)མེད་པའི་སེམས་ཀྱིས་ཞེས་[[167]](#footnote-186)པའོ། །​འཛིན་པ་དང་སྟོན་པའི་ལས་དག་གིས་དམ་པའི་ཆོས་ཡོངས་སུ་འཛིན་པ་རྣམ་པ་དགུ་པ་གང་གསུངས་པ་ནི། རྒྱལ་བ་རྣམས་ཀྱི་དམ་པའི་ཆོས་འཛིན་ཅིང་། །​ཞེས་བྱ་བ་ལ་སོགས་པ་ལ་དུས་གསུམ་དུ་རྒྱལ་བ་ཐམས་ཅད་ཀྱིས་གང་གསུངས་པ་གསུང་རབ་ཡན་ལག་བཅུ་གཉིས་ཀྱི་ཆོས་བསྟན་པ་དང་། དེ་འཛིན་པའི་སྟོབས་ཀྱིས་[[168]](#footnote-187)འཛིན་པ་དང་། ནན་ཏན་དུ་བྱའོ། །​བྱང་ཆུབ་ཀྱི་སྤྱོད་པ་ཡང་ཆོས་སྟོན་པའི་རང་བཞིན་ཏེ། འགྲོ་བ་ལ་རབ་ཏུ་གསལ་བར་བྱེད་པ་ལ་[[169]](#footnote-188)ཞེས་པའོ། །​གསལ་བར་བྱེད་པ་ནི་ཡང་དག་པར་གསལ་བར་བསྟན་པའོ། །​འདིར་ཡང་བྱང་ཆུབ་ཀྱི་སྤྱོད་པ་ཞེས་བྱ་[[170]](#footnote-189)ནི་དེ་[[171]](#footnote-190)གསལ་བར་སྟོན་པའི་[[172]](#footnote-191)ཚིག་ལ་མངོན་པར་བརྗོད་དོ། །​བཟང་པོ་སྤྱོད་པ་རྣམ་པར་སྦྱོང་བ་ཡང་། །​ཞེས་པ་ལ། བཟང་པོ་[[173]](#footnote-192)སྤྱོད་པ་ནི་བྱང་ཆུབ་སེམས་དཔའི་སྤྱོད་པའོ། །​དེ་རྣམ་པར་སྦྱང་བ་ནི་དྲི་མ་མེད་པར་བྱ་བ་སྟེ། མ་ལུས་པར་བཀྲུས་ནས་རིང་དུ་བྱེད་པས་མ་འོངས་པའི་བསྐལ་པ་ཀུན་དུ་སྤྱོད་པ་ནི་ནན་ཏན་དུ་བྱ་བའོ། །​བསོད་ནམས་དང་ཡེ་ཤེས་ལ་སོགས་པའི་ཚོགས་བསགས་པས་[[174]](#footnote-193)མི་ཟད་པའི་མཛོད་ཡང་དག་པར་དམིགས་པ་རྣམ་པ་[[175]](#footnote-194)བཅུ་པ་གང་[[176]](#footnote-195)གསུངས་པ་ནི་སྲིད་པ་ཐམས་ཅད་དུ་ནི་ཞེས་བྱ་བ་ལ་སོགས་པ་ལ། འདོད་པའི་ཁམས་ལ་སོགས་པའི་སྲིད་པ་ཐམས་ཅད་དུ་སེམས་ཅན་གྱི་དོན་གྱི་དབང་གིས་འཁོར་བ་ནས་[[177]](#footnote-196)འཁོར་བར་སྐྱེ་བ་དང་། ཟད་མི་ཤེས་པའི་བསོད་ནམས་ཀྱི་ཚོགས་དང་ཡང་དག་པར་ལྡན་པར་འགྱུར་བ་དང་། དེ་བཞིན་དུ་ཐབས་དང་ཤེས་རབ་དག་དང་། ཏིང་ངེ་འཛིན་ནམ་མཁའ་མཛོད་དང་། དྲི་མ་མེད་པའི་ཕྱག་རྒྱ་ལ་སོགས་པ་དག་དང་དེ་བཞིན་དུ་བྱང་ཆུབ་སེམས་དཔའི་[[178]](#footnote-197)རྣམ་པར་ཐར་པ་སྙིང་རྗེ་ཆེན་པོའི་[[179]](#footnote-198)དམིགས་པ་སྒྱུ་མར་གྱུར་པ་ལ་སོགས་པ་དང་། ཇི་སྲིད་དུ་བྱང་ཆུབ་སེམས་དཔའི་ཡོན་ཏན་ཐུན་མོང་དང་ཐུན་མོང་མ་ཡིན་པ་མི་ཟད་པའི་མཛོད་ཟད་མི་ཤེས་པའི་ཡོན་ཏན་གྱི་གཏེར་དུ། འགྲོ་བ་མ་ལུས་པ་ལ་ཕན་པ་དང་བདེ་བའི་རྒྱུར་གྱུར་ཅིག་ཅེས་པའོ། །​རྣམ་པ་བཅུ་གཅིག་པ་ནི་འཇུག་པ་སྟེ། དེ་ཡང་རྣམ་པ་བརྒྱད་དོ། །​འདི་ལྟ་སྟེ། སངས་རྒྱས་ཀྱི་ཞིང་ལྟ་བ་ལ་འཇུག་པ་རྣམ་པ་གཉིས་དང་། སངས་རྒྱས་ཀྱི་གསུང་[[180]](#footnote-199)ལ་འཇུག་པ་དང་། ཆོས་ཀྱི་འཁོར་ལོ་བསྐོར་བ་ལ་འཇུག་པ་དང་། བསྐལ་བར་གནས་པ་ལ་འཇུག་པ་དང་། དེ་བཞིན་གཤེགས་པ་ལ་བལྟ་[[181]](#footnote-200)བའི་སྤྱོད་ཡུལ་ལ་འཇུག་པ་དང་། སངས་རྒྱས་ཀྱི་ཞིང་དུ་བཀོད་པ་དག་ལྟ་བ་ལ་འཇུག་པ་དང་། དེ་བཞིན་གཤེགས་པའི་དྲུང་དུ་འགྲོ་བ་སྟེ་བརྒྱད་དོ། །​དེ་ལ་སངས་རྒྱས་ཀྱི་ཞིང་ལ་འཇུག་པ་རྣམ་པ་གཉིས་ཚིགས་སུ་བཅད་པ་རྣམ་པ་གཉིས་ཀྱིས་གང་གསུངས་པ་ནི། རྡུལ་གཅིག་ཅེས་བྱ་བ་ལ་སོགས་པ་ལ། རྡུལ་གཅིག་གི་རྩེ་མོ་ལ་ཕྱོགས་བཅུ་དུས་གསུམ་གྱི་སངས་རྒྱས་ཀྱི་ཞིང་རྡུལ་དང་མཉམ་པའི་སངས་རྒྱས་ཀྱི་ཞིང་ངོ། །​དེ་ལ་ཡང་ཞིང་ཞེས་པ་ནི་ཞིང་དང་ཞིང་ངོ། །​བསམ་གྱིས་མི་[[182]](#footnote-201)ཁྱབ་པ་ཞེས་པ་ནི་བསམ་གྱིས་མི་ཁྱབ་ཅིང་བསམ་པ་ལས་འདས་པའི་སངས་རྒྱས་བཅོམ་ལྡན་འདས་དག་[[183]](#footnote-202)དང་། སངས་རྒྱས་ཀྱི་སྲས་ཞེས་པ་ནི་བྱང་ཆུབ་སེམས་དཔའ་སྟེ། དེ་དག་གི་དབུས་ན་བཞུགས་པ་ཞེས་པ་ནི་བཞུགས་པར་གྱུར་པའོ། །​བྱང་ཆུབ་སྤྱད་པ་སྤྱོད་ཅིང་ཞེས་པ་ལ། བྱང་ཆུབ་ཀྱི་སྤྱད་པ་ལ་སྤྱོད་པ་སྟེ། རྟོགས་ནས་སྤྱོད་པའོ། །​བལྟ་ཞེས་པ་ནི་བལྟ་བ་[[184]](#footnote-203)ལ་འཇུག་པའོ། །​དེ་ལྟ་བུར་གྱུར་པའི་སྨོན་པ་[[185]](#footnote-204)ནི་མི་སྲིད་པས་བྱང་ཆུབ་སེམས་དཔའི་སྨོན་ལམ་གྱི་འབྲས་བུ་མེད་པ་འདི་ལྟར་རྟོགས་ཏེ། གང་གི་ཕྱིར་སངས་རྒྱས་ཀྱི་ཞིང་གཅིག་རྣམ་པར་དབྱེ་བ་ཡང་རྡུལ་གཅིག་གི་རྩེ་མོ་ལ་བལྟ་བར་[[186]](#footnote-205)མི་སྲིད་པ་[[187]](#footnote-206)ན། དེ་ཇི་ལྟར་དུས་གསུམ་ན་བཞུགས་པ་མ་ལུས་པའི་སངས་རྒྱས་ཀྱི་ཞིང་གི་རྡུལ་དང་མཉམ་པའི་སངས་རྒྱས་ཀྱི་ཞིང་ན། གྲངས་དཔག་ཏུ་མེད་པའི་སངས་རྒྱས་བཅོམ་ལྡན་འདས་དག་བྱང་ཆུབ་སེམས་དཔའི་འཁོར་གྱི་དབུས་ན་བཞུགས་པས་ཡོངས་སུ་གང་བ། སོ་སོའི་རྣམ་པར་དབྱེ་བ་[[188]](#footnote-207)རྡུལ་གཅིག་གི་རྩེ་མོ་ལ་བལྟ་[[189]](#footnote-208)ཞེས་པའི་སྨོན་ལམ་ཇི་ལྟ་ཞེ་ན། དེ་ནི་མ་ཡིན་ཏེ། གང་གི་ཕྱིར་བསམ་གྱིས་མི་ཁྱབ་པའི་ལས་ཀྱི་སྤྲུལ་པའི་འཇིག་རྟེན་གྱི་ཁམས་སྣ་ཚོགས་པས་སྟེང་དང་འོག་དང་ཐད་ཀར་ཐ་དད་པ་ཇི་ལྟ་བ་དེ་བཞིན་དུ། བསམ་གྱིས་མི་ཁྱབ་པའི་ཡེ་ཤེས་ཀྱི་སྤྲུལ་པས་རྡུལ་གཅིག་གི་རྩེ་མོ་ལ་འདི་ལྟ་བུ་ཅིའི་ཕྱིར་སྲིད་པར་མི་འགྱུར། བསམ་གྱིས་མི་ཁྱབ་པ་ཡང་གང་གསུངས་པ། ངོ་མཚར་ཅུང་ཟད་ཡོད་པར་ནི། །​འཇིག་རྟེན་མཁས་པས་[[190]](#footnote-209)མ་མཐོང་སྟེ། །​དབང་པོས་མངོན་དུ་གྱུར་པ་ཉིད། །​དེ་ལ་ངོ་མཚར་ཅི་ཞིག་ཡོད། །​བསམ་གཏན་པ་ལས་[[191]](#footnote-210)ཀླུ་དག་དང་། །​སངས་རྒྱས་མཐུ་ཡི་བདག་ཉིད་ཆེ། །​འཇིག་རྟེན་མགོན་པོ་སྐྱོབ་པ་ཡིས།[[192]](#footnote-211) །​བཞི་པོ་བསམ་མི་ཁྱབ་པར་[[193]](#footnote-212)གསུངས། །​ཞེས་སོ། །​དེ་ལྟར་ཡང་འདི་དག་[[194]](#footnote-213)སངས་རྒྱས་ཀུན་གྱི་[[195]](#footnote-214)གསུང་ལ་བློ་ཞན་པ་དག་མི་སྲིད་པའི་དོན་ལ་ཡང་དེ་བཞིན་ཁོ་ན་ཡིན་ནོ་ཞེས་ཤིན་ཏུ་དད་པར་བྱེད་དོ། །​འདི་ཡང་ཤིན་ཏུ་གསལ་བར་རབ་ཏུ་བསྒྲུབས་ཟིན་ཏོ། །​ལྐོག་དོན་སངས་རྒྱས་ཀྱི་[[196]](#footnote-215)གསུངས་ལ།[[197]](#footnote-216) །​གང་བློ་ཐེ་ཚོམ་སྐྱེ་འགྱུར་བ།[[198]](#footnote-217) །​དེས་ནི་འདིར་ནི་ཡིད་ཆེས་པས། །​སྟོང་པ་ཉིད་ལ་རབ་ཏུ་བྱ། །​འཇིག་རྟེན་ན་ཡང་ཇི་སྲིད་དུ་སྣོད་ཤིན་ཏུ་ཆུང་བ་ཆུ་དངས་[[199]](#footnote-218)པས་ཡོངས་སུ་གང་བ་ལ་ནམ་མཁའ་ལ་བརྒྱན་པའི་གཟའ་དང་རྒྱུ་སྐར་ལ་སོགས་པ་ཐམས་ཅད་མཐོང་བ་ཉིད་དོ། །​དེ་ཉིད་ཀྱི་ཕྱིར་བཅོམ་ལྡན་འདས་ཀྱིས་[[200]](#footnote-219)གསུངས་པ། ཆོས་རྣམས་བྲག་ཅ་དང་མཚུངས་པ། །​རབ་རིབ་རྨི་ལམ་མཚན་ཉིད་དང་། །​སྒྱུ་མ་སྨིག་རྒྱུ་འདྲ་བ་དང་། །​དྲི་ཟའི་གྲོང་ཁྱེར་ལྟ་བུའོ། །​ཞེས་སོ། །​འདི་དག་ཀྱང་གང་ཡང་དུས་གསུམ་དག་གི་ཞིང་བཀོད་པའི་ཚིགས་སུ་བཅད་པས་ཕྱིས་གསལ་བར་སྟོན་པར་འགྱུར་རོ། །​དེ་ལྟར་མ་ལུས་ཞེས་བྱ་བ་ལ་སོགས་པ་ལ། ཇི་ལྟར་རྡུལ་གཅིག་གི་རྩེ་མོ་དེ་ལྟ་བུར་མ་ལུས་ཤིང་ལུས་པ་མེད་པའི་ཕྱོགས་ཐམས་ཅད་ཀྱིའོ། །​སྐྲ་ཙམ་ཁྱོན་ཞེས་པ་ནི་སྐྲའི་རྩེ་མོའིའོ།[[201]](#footnote-220) །​འདི་སྐད་བསྟན་པར་འགྱུར་ཏེ། སྐྲའི་རྩེ་མོ་[[202]](#footnote-221)ཙམ་གྱི་ཁྱོན་གྱི་ཚད་ལ། དུས་གསུམ་དུ་བཞུགས་པའི་སངས་རྒྱས་བཅོམ་ལྡན་འདས་རྒྱ་མཚོ་དང་དེ་དག་གི་ཞིང་རྒྱ་མཚོའོ། །​སྤྱད་པ་ཞེས་བྱ་བ་ལ། སྤྱད་པ་དེ་སྔོན་དུ་བྱ་བ་སྟེ། མ་འོངས་པའི་བསྐལ་པ་རྒྱ་མཚོའི་བར་དུ་འཇུག་པའོ། །​སངས་རྒྱས་ཀྱི་གསུང་ལ་འཇུག་པ་ཡང་གང་གསུངས་པ། གསུང་གཅིག་ཡན་ལག་ཅེས་བྱ་བ་ལ་སོགས་པ་ལ་སངས་རྒྱས་ཀྱི་གསུང་གཅིག་གིས་ཆོས་བསྟན་པས།[[203]](#footnote-222) གྲངས་ལས་འདས་པའི་སྐྱེ་བོ་མང་པོའི་བྱེ་བྲག་གི་[[204]](#footnote-223)དོན་གཞན་དང་[[205]](#footnote-224)ཚིག་དང་ཡི་གེ་གཞན་དང་གཞན་དཔག་ཏུ་མེད་པ་ཅིག་ཅར་དུ་[[206]](#footnote-225)དཔག་ཏུ་མེད་པའི་གསུང་གི་ཡན་ལག་རྒྱ་མཚོ་དང་ལྡན་པའི་སྒྲ་ཐོས་སོ། །​ཕྱོགས་བཅུ་དུས་གསུམ་ན་བཞུགས་པའི་རྒྱལ་བ་ཐམས་ཅད་ཀྱི་ཡང་དེ་བཞིན་དུ་ཆོས་སྟོན་པའི་དབྱངས་ཀྱི་[[207]](#footnote-226)ཡན་ལག་རྣམ་པར་དག་པ་དཔག་ཏུ་མེད་པ་ཉན་པའི་སྐྱེ་བོ་དག་གི་[[208]](#footnote-227)འདོད་པ་ཇི་ལྟ་བ་བཞིན་དུ་རྣམ་པ་དེ་ལྟ་བུར་སངས་རྒྱས་ཀྱི་གསུང་བསྒྲིབས་པ་[[209]](#footnote-228)མེད་པར་ཐོས་སོ། །​དེ་ལ་དེ་བཞིན་གཤེགས་པ་རེ་རེའི་དབྱངས་ཀྱི་ཡན་ལག་རྒྱ་མཚོའི་སྒྲ་ལ་རྟག་ཏུ་འཇུག་པར་བྱ་ཞིང་མ་ལུས་པར་ཡིད་ལ་བྱའོ་ཞེས་པའོ། །​དེ་བཞིན་དུ་ཡང་གསུངས་པ། དེའི་ཕྱིར་ངོ་མཚར་མི་ཆེ་སྟེ། །​འདི་ནི་ཤིན་ཏུ་ངོ་མཚར་ཆེ། །​མང་པོ་ཉེ་བར་འདུག་པ་ལ། །​གང་དེ་མོས་པའི་དབང་གིས་ནི། །​ཚིག་གཅིག་གི་[[210]](#footnote-229)ནི་བཤད་པ་ཡང་། །​དུ་མ་ཉིད་དུ་མཚོན་ནས་ནི། །​བདག་ཉིད་ལ་ནི་སྟོན་ཏོ་ཞེས། །​སྐྱེ་བོ་མང་པོས་གོ་བར་འགྱུར། །​ཞེས་སོ། །​དེ་བཞིན་དུ་སྡོང་པོ་བཀོད་པའི་མདོ་བྱམས་པའི་རྣམ་པར་ཐར་པ་ལས་ཀྱང་[[211]](#footnote-230)གསུངས་ཏེ། གང་ཕྱོགས་བཅུའི་བདེ་བར་གཤེགས་པའི་ཆོས་ཀྱི་སྤྲིན་སྟན་གཅིག་ལ་གནས་ཏེ་མ་རྨོངས་པར་འཐུང་བས་བསྐལ་པ་བྱེ་བ་ཁྲག་ཁྲིག་[[212]](#footnote-231)གི་བར་དུ་སེམས་ངོམས་པ་མེད་པར་བློ་ཆེན་པོ་རྒྱ་མཚོ་དང་མཚུངས་པར་བདག་གནས་པར་བྱའོ་ཞེས་སོ། །​དང་པོའི་ཚིགས་སུ་བཅད་པ་ཕྱེད་ཀྱིས་ནི་སྟོན་པ་པོའི་ཆེ་བའི་བདག་ཉིད་དོ། །​ཕྱིས་ཀྱི་ཚིགས་སུ་བཅད་པ་ཕྱེད་ཀྱིས་ནི་ཉན་པའི་སྐྱེ་བོའི་བདག་ཉིད་ཀྱི་[[213]](#footnote-232)ཆེ་བ་བསྟན་ཏོ། །​གང་ཞེས་པ་ནི་བདུན་པ་སྟེ། གཅིག་གི་ཚིག་ཏུ་བརྗོད་པའོ། །​གསུང་གཅིག་ཡན་ལག་རྒྱ་མཚོའི་སྒྲ་ཀུན་གྱིས། །​ཞེས་པ་ལ། སྒྲ་ཀུན་གྱིས་ཞེས་པ་ནི་[[214]](#footnote-233)ཚིག་གི་ཁ་སྐོང་དུ་བལྟ་བར་[[215]](#footnote-234)བྱའོ། །​ཆོས་ཀྱི་འཁོར་ལོ་བསྐོར་བ་ལ་འཇུག་པ་ཡང་གང་གསུངས་པ། དུས་གསུམ་གཤེགས་པ་ཞེས་བྱ་བ་ལ་སོགས་པ་ལ། དེ་དག་ཀྱང་དུས་གསུམ་དུ་བཞུགས་པའི་རྒྱལ་བ་ཐམས་ཅད་དག་ཆོས་ཀྱི་འཁོར་ལོ་བསྐོར་བ་ལ་འཇུག་པ་དང་ལྡན་པ་གང་མི་ཟད་པ་གྲངས་ལས་འདས་པའི་དབྱངས་ཀྱིས་སོ།[[216]](#footnote-235) །​བློའི་སྟོབས་ཀྱིས་ཞེས་པ་ནི་ཡེ་ཤེས་ཀྱི་མཐུའི་བདག་ཉིད་ཀྱིས་ཅིག་ཅར་འཇུག་པ་སྟེ་འཇུག་པར་བྱ་བའོ།[[217]](#footnote-236) །​ཐབས་གང་དང་གང་གིས་གང་དང་གང་[[218]](#footnote-237)ལ་ཆོས་སྟོན་པར། [[219]](#footnote-238)དུས་གང་ལ་དང་ཡུལ་གང་ལ་མོས་པ་དུ་མའི་སེམས་ཅན་གདུལ་བྱ་ལ་འགྲོ་བ་སྟེ། འདིར་ཡང་ཚུལ་དེ་ལྟར་བལྟ་བར་བྱའོ། །​དབྱངས་ཀྱི་སྒྲ་ནི་འདིར་ཡང་ཚིག་ཁ་བསྐང་བའི་དོན་ཏོ། །​བསྐལ་པར་གནས་པ་ལ་འཇུག་པ་ཡང་གསུངས་པ། མ་འོངས་བསྐལ་པ་ཞེས་བྱ་བ་ལ་སོགས་པ་ལ། ཡེ་ཤེས་ཀྱི་སྐད་ཅིག་གིས་ཕྱོགས་བཅུར་བཞུགས་པ་མ་འོངས་བསྐལ་པར་འཇུག་པ་སྟེ། མདོར་བསྡུ་ན་བསྐལ་པ་གཅིག་ནས་གཅིག་ཏུ་བརྒྱུད་པར་བདག་གིས་འཇུག་པར་བགྱི་བའོ། །​གང་ཡང་བསྐལ་པ་དུས་གསུམ་ཚད་དེ་དག །​ཅེས་པ་ནི་སྣ་ཚོགས་པ་དུས་གསུམ་གྱི་གྲངས་ལས་འདས་པ་དེ་ཐམས་ཅད་ཡེ་ཤེས་སྐད་ཅིག་མ་གཅིག་གིས་མཐར་ཏེ། གཅིག་ཅེས་པ་ནི་ཡེ་ཤེས་སྐད་ཅིག་མ་གཅིག་གི་[[220]](#footnote-239)ཕྱོགས་གཅིག་གོ། །​འཇུག་ཅེས་པ་ནི་ནང་དུ་འདུས་པར་བྱའོ་ཞེས་པའོ། །​དེ་བཞིན་གཤེགས་པ་ལ་བལྟ་བ་[[221]](#footnote-240)དང་། དེའི་སྤྱོད་ཡུལ་ལ་འཇུག་པ་གང་གསུངས་པ། དུས་གསུམ་གཤེགས་པ་མི་ཡི་སེང་གེ་གང་། །​ཞེས་བྱ་བ་[[222]](#footnote-241)ལ་སོགས་པ་ལ་[[223]](#footnote-242)གང་ཡང་ཕྱོགས་བཅུ་དུས་གསུམ་དུ་བཞུགས་པའི་མིའི་སེང་གེ་སངས་རྒྱས་བཅོམ་ལྡན་འདས་དེ་[[224]](#footnote-243)ལ་བདག་གིས་ཡེ་ཤེས་སྐད་ཅིག་མ་གཅིག་གིས་སོ། །​བལྟ་ཞེས་པ་ནི་བལྟ་བར་བྱའོ།[[225]](#footnote-244) །​དེ་དག་གི་སྤྱོད་ཡུལ་ནི་ཡུལ་ལོ། །​སྒྱུ་མར་གྱུར་པའི་རྣམ་ཐར་སྟོབས་ཀྱི་[[226]](#footnote-245)འཇུག །​ཅེས་པ་ནི་སྒྱུ་མར་གྱུར་པའི་ཞེས་བྱ་བའི་བྱང་ཆུབ་སེམས་དཔའི་རྣམ་པར་ཐར་པ་ཡེ་ཤེས་ཀྱི་རང་བཞིན་དེའི་སྟོབས་ཀྱི་[[227]](#footnote-246)རྒྱུན་འཇུག་པར་བྱའོ་ཞེས་པའོ། །​སངས་རྒྱས་ཀྱི་ཞིང་དུ་བཀོད་པ་ཡང་གང་གསུངས་པ། གང་ཡང་དུས་གསུམ་ཞེས་བྱ་བ་ལ་སོགས་པ་ལ། གང་ཡང་དུས་གསུམ་བཀོད་པ་སྟེ་ཞིང་མང་པོའོ། །​དེ་དག་མངོན་པར་བསྒྲུབ་པ་ནི་རྫུ་འཕྲུལ་གྱི་སྟོབས་ཀྱིས་རྡུལ་གཅིག་གི་རྩེ་མོ་ལའོ། །​དེ་ལྟར་མ་ལུས་ཕྱོགས་རྣམས་ཐམས་ཅད་དུ། །​ཞེས་པ་ནི་དེ་ལྟར་ཕྱོགས་བཅུ་མ་ལུས་པའི་རྡུལ་གྱི་རྩེ་མོ་ལ་དེ་དང་འདྲ་བར་སངས་རྒྱས་ཀྱི་ཞིང་བཀོད་པ་དུ་མ་ལ་ཡེ་ཤེས་ཀྱི་སྐད་ཅིག་གཅིག་གིས་འཇུག་པར་བགྱི་ཞེས་པའོ། །​ད་ལྟར་བ་ཉིད་ལ་ཡང་ཇི་སྲིད་དུ་སངས་རྒྱས་ཀྱི་ཞིང་དག་གི་རང་བཞིན་དང་། ཚད་དང་། ཁ་དོག་དང་། དབྱིབས་ཀྱི་བྱེ་བྲག་གིས་བྱེ་བྲག་[[228]](#footnote-247)ཏུ་བྱས་པ་སོ་སོར་རྡུལ་གཅིག་གི་རྩེ་མོའི་གནས་སྐབས་སུ་མི་སྲིད་ན། ཡང་ཅིའི་ཕྱིར་དུས་གསུམ་དུ་བཞུགས་པ་མ་ལུས་པའི་སངས་རྒྱས་ཀྱི་ཞིང་དག་དེ་བཞིན་དུ་རང་བཞིན་ལ་སོགས་པའི་དབྱེ་བས་ཕྱེ་བས།[[229]](#footnote-248) སོ་སོར་རྡུལ་གཅིག་གི་རྩེ་མོ་ལ་ཕྱོགས་བཅུའི་[[230]](#footnote-249)རྒྱུན་མ་ཆད་པར་སོ་སོར་གནས་པར་འགྱུར་བ་དེ་ཇི་ལྟར་རྟོགས་པར་འགྱུར་ཞེ་ན། དེ་ལ་ཡིད་ཆེས་པར་གྱིས་[[231]](#footnote-250)ཤིག་དང་འདིར་བརྗོད་པར་བྱ་སྟེ། གང་གི་ཕྱིར་ཆོས་ཐམས་ཅད་ནི་ཡོངས་སུ་མ་གྲུབ་པ། རང་བཞིན་མེད་པ་སྒྱུ་མ་དང་འདྲ་བ། རྨི་ལམ་དང་འདྲ་བ། མ་སྐྱེས་པ། མ་འགགས་པ། སྐྲ་ཤད་འཛིངས་པ་དང་འདྲ་བ། གདོད་མ་ནས་ཞི་བ། རང་བཞིན་གྱིས་མྱ་ངན་ལས་འདས་པ། ཇི་ལྟར་མོས་པའི་རྣམ་པར་རྟོག་པ་ཙམ་གྱིས་བསྐྱེད་པ། སྣ་ཚོགས་པ་དུ་མའི་ངོ་བོ་སྟེ། རང་གིས་[[232]](#footnote-251)གོམས་པ་སྣ་ཚོགས་པ་མང་པོ་དག་གི་ཏིང་ངེ་འཛིན་གྱིས་[[233]](#footnote-252)མོས་པའི་ཁྱད་པར་གྱིས་བསམ་གྱིས་མི་ཁྱབ་པར་སྤྲོས་ནས། མངོན་པར་བསྒྲུབ་པའི་[[234]](#footnote-253)ཉམས་སུ་མྱོང་བར་གྱུར་པ་འདི་དག་རང་བཞིན་གྱིས་བསྒོམས་པའི་ལས་ཀྱིས་གསལ་བར་རྟོགས་པར་འགྱུར་རོ། །​འཇིག་རྟེན་ན་ཡང་ཅུང་ཟད་ཡོངས་སུ་སྦྱངས་པ་ལས་བྱུང་བའི་མཐུས། སྒྱུ་མ་ངོ་མཚར་ཅན་སྣ་ཚོགས་པ་མིག་འཕྲུལ་མཁན་གྱིས་རབ་ཏུ་བསྒྲུབ་པ་མཐོང་བས། དེ་ལྟ་བས་ན་ཇི་སྐད་དུ་བསྟན་པ་དེ་ཐམས་ཅད་ལ་ཡིད་ཆེས་པར་བྱས་ཏེ།[[235]](#footnote-254) འདི་ལ་ཅུང་ཟད་ཙམ་ཡང་ཐེ་ཚོམ་མི་བྱའོ། །​བདེ་བར་གཤེགས་པའི་དྲུང་དུ་འགྲོ་བ་ལ་འཇུག་པ་བརྒྱད་པ་གང་གསུངས་པ་ནི་གང་ཡང་མ་བྱོན་ཞེས་བྱ་བ་ལ་སོགས་པ་ལ། གང་ཡང་མ་བྱོན་པའི་མཐར་ཐུག་པར་བཞུགས་པའི་འཇིག་རྟེན་གྱི་སྒྲོན་མ་སངས་རྒྱས་བཅོམ་ལྡན་འདས་ཕྱོགས་བཅུའི་འཇིག་རྟེན་གྱི་ཁམས་གཞན་དང་གཞན་ན་ནམ་མཁའི་ཁམས་ཀྱི་མཐར་ཐུག་པའི་བར་གྱི་བགྲང་གིས་མི་ལང་བའི་སངས་རྒྱས་ཀྱི་ཡེ་ཤེས་ཀྱི་སྤྱོད་ཡུལ་སྐད་ཅིག་ལ་དུས་གཅིག་ཉིད་དུ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་མངོན་དུ་གྱུར་ཅིག །​དེ་བཞིན་དུ་གཞན་ཡང་དུས་གཅིག་ལ་ཆོས་ཀྱི་འཁོར་ལོ་བསྐོར་བར་འགྱུར་བ་དང་། དེ་བཞིན་དུ་གཞན་ཡོངས་སུ་མྱ་ངན་ལས་འདའ་བར་སྟོན་པར་འགྱུར་བ་དེའི་ཕྱིར་གསུངས་པ་ནི། དེ་དག་བྱང་ཆུབ་འཚང་རྒྱ་[[236]](#footnote-255)ལ་སོགས་པ་ལ། དེ་དག་ཅེས་པ་ནི་མངོན་པར་བྱང་ཆུབ་པ་དེ་དག་དེ་བཞིན་དུ་ཆོས་ཀྱི་འཁོར་ལོ་བསྐོར་བར་འགྱུར་བ་དང་། དེ་བཞིན་དུ་གཞན་ཡོངས་སུ་[[237]](#footnote-256)མྱ་ངན་ལས་འདའ་བར་སྟོན་པ་གང་ཡང་འཇིག་རྟེན་གྱི་མགོན་པོ་དེ་དག་ཐམས་ཅད་ཀྱི་ཞབས་ཀྱི་དྲུང་དུ་ཅིག་ཅར་དུ་ཡིད་མགྱོགས་པ་དང་། ཀུན་དུ་འགྲོ་བའི་རྫུ་འཕྲུལ་གྱི་སྟོབས་ཀྱིས་ལུས་ཀྱི་སྤྲིན་ཕྱོགས་བཅུར་སྤྲོས་ནས་མཆོད་པའི་སྤྲིན་ནམ་མཁའ་ཁྱབ་པ་དག་ཐམས་ཅད་དུ་[[238]](#footnote-257)སོ་སོར་ཁྱད་པར་དུ་[[239]](#footnote-258)འཕགས་པ་གྲངས་ལས་འདས་པ་[[240]](#footnote-259)རེ་རེ་ལ་མཆོད་པ་དང་། བསྟོད་པ་བྱེད་པ་དང་། ལན་བརྒྱ་སྟོང་གི་བར་དུ་གཡས་ཕྱོགས་སུ་བསྐོར་བ་བྱེད་པ་འཁོར་བའི་མཐར་ཐུག་པར་རོ། །​མཆིའོ་ཞེས་པ་ནི་ཉེ་བར་འགྲོ་བ་སྟེ། དུས་གཅིག་ཉིད་ལ་ཞེས་བྱའོ།[[241]](#footnote-260) །​བྱང་ཆུབ་ཅེས་པ་ནི་མངོན་པར་བྱང་ཆུབ་པ་དང་མྱ་ངན་ལས་འདའ་བ་སྟོན་པ་ཡང་ངོ།[[242]](#footnote-261) །​འདི་ཉིད་ནི་ཞི་མཐའ་ཞེས་པ་ནི་ཚིག་ཁ་བསྐང་པའི་དོན་དུ་རྣམ་གྲངས་ཀྱིས་མཚོན་ཏོ་ཞེས་པ་སྟེ། གཙོ་བོ་ཉིད་བརྗོད་པའོ། །​འོན་ཀྱང་ཆུའི་ཟླ་བའི་སྣང་བ་དང་འདྲ་བར་དགའ་ལྡན་གྱི་གནས་ན་བཞུགས་པ་དང་། འཕོ་བ་བསྟན་པ་[[243]](#footnote-262)དང་། མངལ་ན་གནས་པ་དང་། སྐྱེ་བ་དང་། ལྷས་ཕྱག་བྱས་པ་དང་། སྒྱུ་རྩལ་བསྟན་པ་དང་། ཁབ་ནས་བྱུང་བ་དང་། རབ་ཏུ་བྱུང་བ་དང་། དཀའ་བ་སྤྱོད་པ་དང་། བྱང་ཆུབ་ཀྱི་སྙིང་པོར་འགྲོ་བ་དང་། བྱང་ཆུབ་ཀྱི་ཤིང་གི་རྒྱལ་པོར་སེང་གེའི་གདན་ལ་བཞུགས་ནས་བདུད་ཕམ་པར་བྱས་པའི་དུས་ཏེ། དེ་དང་འདྲ་བ་ཉིད་དུ་འགྲོ་བར་བྱས་ལ་[[244]](#footnote-263)དེ་དག་ཉིད་ཀྱི་[[245]](#footnote-264)ཞབས་ཀྱི་དྲུང་དུ་ཅིག་ཅར་དུ་[[246]](#footnote-265)ཞེས་པའི་དོན་ཏོ། །​དེ་བཞིན་དུ་ཡང་གསུངས་པ། འཇིག་རྟེན་ཁམས་ནི་ཐ་དད་པར། །​གང་དེ་སེམས་ཅན་གཞལ་ཡས་པར།[[247]](#footnote-266) །​སྐད་ཅིག་གིས་ནི་རྟོགས་མིན་ཞེས། །​ཞུམ་པའི་སེམས་སུ་མི་བྱའོ། །​ཞེས་པའོ། །​རྣམ་པ་བཅུ་གཉིས་པ་ནི་སྟོབས་སོ།[[248]](#footnote-267) །​དེ་ཡང་རྣམ་པ་བཅུ་སྟེ་ཚིགས་སུ་བཅད་པ་གཉིས་ཀྱིས་གང་གསུངས་པ་ནི། ཀུན་དུ་མྱུར་བའི་ཞེས་བྱ་བ་[[249]](#footnote-268)སོགས་པ་[[250]](#footnote-269)ལ། །​ཀུན་དུ་ཞེས་བྱ་བ་[[251]](#footnote-270)ནི་ཇི་ལྟར་བྱང་ཆུབ་སེམས་དཔའ་གཞན་དུ་མི་འགྲོ་བ། ཀུན་དུ་མྱུར་བའི་རྫུ་འཕྲུལ་གྱིས་[[252]](#footnote-271)ཅིག་ཅར་དུ་ཕྱོགས་བཅུར་འགྲོ་བ་སྟེ་[[253]](#footnote-272)འགྲོ་བ་དེ་དང་འདྲ་བ་ཉིད་དུ་ཤེས་པའོ། །​རྫུ་འཕྲུལ་ཞེས་པ་ལ་རྫུ་འཕྲུལ་ནི་ཕུན་སུམ་ཚོགས་པ་སྟེ། ཇི་ལྟར་འདོད་པའི་རྫུ་འཕྲུལ་ཕུན་སུམ་ཚོགས་པ་བྱེད་དོ་ཞེས་པའི་བར་དུའོ། །​རྫུ་འཕྲུལ་ཇི་ལྟར་རྟོགས་པར་[[254]](#footnote-273)བྱ་ཞེ་ན། སེམས་ཅན་སོ་སོ་[[255]](#footnote-274)ཡིད་དགའ་བར་[[256]](#footnote-275)བྱེད་པ་ནི་རྫུ་འཕྲུལ་ཞེས་པའོ། །​དེའི་སྟོབས་ནི་དོན་ཡོད་པ་སྟེ། དེས་ན་[[257]](#footnote-276)རྫུ་འཕྲུལ་གྱི་སྟོབས་སོ། །​ཀུན་ནས་སྒོ་ཞེས་པ་ལ། ཇི་ལྟར་ཀུན་ནས་སྒོ་ཞེ་ན། དེའི་གནས་སྐབས་ཅུང་ཟད་དང་། དེ་ལ་དམིགས་པ་ཡང་མེད་པ་དང་། གང་ལ་བྱང་ཆུབ་སེམས་བསྐྱེད་པ་མེད་པ་དང་། སེམས་ཅན་ཐམས་ཅད་ལ་ཕན་པ་དང་བདེ་བ་[[258]](#footnote-277)འདོད་པ་ཡང་མེད་པར་མི་འགྱུར་བ་སྟེ། དེ་ཡང་འཕགས་པ་སྤྱོད་ཡུལ་ཡོངས་སུ་དག་པའི་མདོ་ལ་[[259]](#footnote-278)བལྟ་བར་བྱའོ། །​ཐེག་པའི་སྟོབས་ཞེས་པ་ནི་ཐེག་པ་ཆེན་པོའི་སྟོབས་ཏེ། འདིས་འདོང་བར་བྱེད་པས་ན་ཐེག་པ་ཆེན་པོ་སྟེ། ཐེག་པ་ཡང་དེ་ཡིན་ལ་ཆེན་པོ་ཡང་དེ་ཡིན་པས་ན་ཐེག་པ་ཆེན་པོའོ། །​ཆེན་པོ་ནི་སངས་རྒྱས་དང་བྱང་ཆུབ་སེམས་དཔའ་དག་གི་ཐེག་པ་ཡིན་པས་ན་ཐེག་པ་ཆེན་པོའོ། །​རང་བཞིན་ཅི་ཞེ་ན། སངས་རྒྱས་ཀྱི་བྱང་ཆུབ་ཐོབ་པར་བྱེད་པའི་ལམ་བསོད་ནམས་དང་ཡེ་ཤེས་ཀྱི་ཚོགས་སྟོན་པའི་ཐེག་པ་ཆེན་པོ་སྟེ། ཕ་རོལ་ཏུ་ཕྱིན་པའི་དབང་དུ་བྱས་པའི་ས་བཅུ་ནི་ཐེག་པ་ཆེན་པོའོ། །​དེའི་སྟོབས་ནི་མི་མཐུན་པའི་ཕྱོགས་འཇོམས་པ་ཞེས་བྱ་བའི་བར་དུའོ། །​ཀུན་དུ་ཡོན་ཏན་ཞེས་པ་ནི་ཐོག་མ་དང་བར་མ་དང་ཐ་མར་དགེ་བའོ། །​སྤྱོད་པའི་སྟོབས་ཞེས་པ་ནི་བྱེ་བྲག་མ་བསྟན་པའི་ཕྱིར་སྤྱོད་པ་གཉི་གའི་སྟོབས་ཀྱིས་ཏེ། བྱང་ཆུབ་སེམས་དཔའི་སྤྱོད་པའི་སྟོབས་དང་བཟང་པོ་སྤྱོད་པའི་སྨོན་ལམ་གྱི་[[260]](#footnote-279)སྟོབས་ཀྱང་ངོ། །​ཀུན་དུ་ཁྱབ་པ་ཞེས་བྱ་བ་[[261]](#footnote-280)ནི་ཕྱོགས་བཅུར་འགྲོ་བའོ། །​བྱམས་པའི་སྟོབས་ནི་སེམས་ཅན་གྱི་ཁམས་ཐམས་ཅད་བདེ་བའི་བསམ་པ་སྤྲོ་བའོ། །​བསོད་ནམས་སྟོབས་ཞེས་པ་ལ། བསོད་ནམས་ནི་དག་པར་བྱེད་པས་ན་བསོད་ནམས་སམ། ཡང་དག་པར་[[262]](#footnote-281)མཆོག་ཐོབ་པ་ལ་སྦྱོར་བས་[[263]](#footnote-282)བསོད་ནམས་སོ། །​དེའི་སྟོབས་ནི་བྱང་ཆུབ་ཏུ་[[264]](#footnote-283)སེམས་བསྐྱེད་པ་བསྒོམས་པ་ལས་[[265]](#footnote-284)འགྱུར་རོ། །​ཇི་སྐད་དུ་གསུངས་པ།[[266]](#footnote-285) བྱང་ཆུབ་སེམས་ནི་བསྐྱེད་པ་ཡི། །​བསོད་ནམས་གལ་ཏེ་གཟུགས་གྱུར་[[267]](#footnote-286)ན། །​ནམ་མཁའི་ཁམས་ཀུན་གང་བ་དང་། །​དེ་བས་ཀྱང་ནི་ལྷག་པར་འགྱུར། །​ཞེས་སོ། །​དེ་བཞིན་དུ་[[268]](#footnote-287)ཐེག་པ་ཆེན་པོ་ལ་ཡང་དག་པར་བརྩོན་པ་ཟབ་པ་རྒྱ་ཆེའི་དམ་པའི་ཆོས་འཛིན་པ་དང་ཀློག་པ་དང་སྟོན་པ་[[269]](#footnote-288)ལ་མོས་པ་དང་། ཚིགས་སུ་བཅད་པ་གཉིས་ཀྱི་གཟུངས་ཀྱིས་ཡང་དག་པར་རྫོགས་པའི་བྱང་ཆུབ་ཏུ་ཡོངས་སུ་བསྔོ་བས་ཀྱང་འགྱུར་ཏེ། དེས་ན་བསོད་ནམས་ཀྱི་སྟོབས་ནི་ཀུན་གྱི་[[270]](#footnote-289)དགེ་བ་སྟེ་ཞེས་ཏེ། སེམས་ཅན་ཐམས་ཅད་ལ་ཕན་པ་དང་བདེ་བའི་བསམ་པ་ཁོ་ནས་སྐྱེ་བའི་ཕྱིར་རོ། །​ཆགས་པ་མེད་པ་ཞེས་དུས་གསུམ་ལ་མ་བསྒྲིབས་པའི་ཕྱིར་རོ། །​ཡེ་ཤེས་སྟོབས་ཞེས་[[271]](#footnote-290)པ་ནི་ཤེས་བྱ་ཐམས་ཅད་ཇི་ལྟ་བའི་ཡེ་ཤེས་ཡིན་པའི་ཕྱིར་རོ། །​ཤེས་རབ་སྟོབས་[[272]](#footnote-291)ཞེས་པ་ནི་དོན་ཐམས་ཅད་རྟོགས་པར་འགྱུར་བའི་ཕྱིར་རོ། །​ཐབས་ཀྱི་སྟོབས་ཞེས་པ་ལ་ཐབས་ནི་ཐབས་ཏེ་བསྒྲུབ་པའོ། །​དེའི་སྟོབས་ནི་དོན་ཡོད་པའོ། །​ཏིང་འཛིན་སྟོབས་ཞེས་པ་ལ། ཏིང་འཛིན་[[273]](#footnote-292)དུ་བྱེད་པས་ན་ཏིང་འཛིན་ཏེ། བསམ་གཏན་དེའི་སྟོབས་ཀྱིས་འགྲོ་བ་ཐམས་ཅད་ཀྱི་དོན་བྱེད་པ་དང་། མངོན་པར་ཤེས་པ་ལ་སོགས་པའི་ཡོན་ཏན་དག་ཐོགས་པ་མེད་པར་མངོན་དུ་བྱེད་པ་དེས་ན་ཏིང་ངེ་འཛིན་གྱི་སྟོབས་སོ། །​བྱང་ཆུབ་སྟོབས་[[274]](#footnote-293)ཞེས་པ་ལ། བྱང་ཆུབ་ནི་བླ་ན་མེད་པ་ཡང་དག་པར་རྫོགས་པའི་བྱང་ཆུབ་བོ། །​དེའི་དོན་དུ་སྟོབས་ནི་ནུས་པའོ། །​དེ་ཡོངས་སུ་རྫོགས་པར་བྱེད་པ་ཞེས་པ་ནི་དེའི་ཚོགས་གནས་པར་བྱ་བའོ། །​རྣམ་པ་བཅུ་གསུམ་པ་ནི་[[275]](#footnote-294)གཉེན་པོའི་སྟོབས་ཏེ། དེ་ཡང་ལས་དང་ཉོན་མོངས་པ་དང་བདུད་ཀྱི་སྟོབས་ཀྱི་[[276]](#footnote-295)མི་མཐུན་པའི་ཕྱོགས་[[277]](#footnote-296)རྣམ་པ་གསུམ་སྟེ་གང་གསུངས་པ། ལས་ཀྱི་སྟོབས་རྣམས་ཡོངས་སུ་རྫོགས་བྱེད་ཅིང་། །​ཞེས་པ་ལ། བྱེ་བྲག་ཏུ་མ་ཕྱེ་བའི་[[278]](#footnote-297)ཕྱིར་དགེ་བ་དང་། མི་དགེ་བ་དང་མི་གཡོ་བའི་བྱེ་བྲག་གིས་དེ་ཡང་རྣམ་པ་གསུམ་མོ། །​དེ་ལ་མི་དགེ་བའི་ལས་ནི་ངེས་པར་མྱོང་བར་འགྱུར་ལ་ཇི་སྲིད་དུ་ངན་འགྲོ་གསུམ་གྱི་འབྲས་བུ་འབྱིན་པའི་ནུས་པ་དང་ལྡན་པའོ། །​དེ་ཡོངས་སུ་དག་པར་བྱེད་པ་ནི་སྤོང་བ་དང་སྡོམ་པར་བྱེད་པ་སྟེ། གཉེན་པོ་ལ་སོགས་པའི་སྟོབས་ཀྱིས་སོ། །​ཇི་སྐད་དུ་[[279]](#footnote-298)གསུངས་པ། ལས་བྱས་པས་ནི་[[280]](#footnote-299)ཤིན་ཏུ་སྐྲག་པ་ཡིས། །​བདག་ལ་རྣམ་སྨད་པས་ནི་ཆུང་འགྱུར་ཏེ། །​དེ་དག་བཤགས་དང་སྡོམ་པར་[[281]](#footnote-300)བྱས་པ་ཡིས། །​ཤིན་ཏུ་རྩད་ནས་འབྱིན་པར་ང་སྨྲའོ། །​ཞེས་སོ། །​གཉེན་པོའི་སྟོབས་ཀྱིས་ཀྱང་ཡོངས་སུ་དག་པ་ནི། ཇི་ལྟར་བུ་མོ་བྱམས་མས་ཞིང་ཁྱད་པར་ཅན་མ་ལ་[[282]](#footnote-301)ངན་པ་བྱས་པས་བསླང་བའི་མི་དགེ་བའི་ལས། མཐོང་བའི་ཆོས་ཉིད་ལ་འབྲས་བུ་འབྱིན་པར་བྱེད་པ་ཡང་ཅུང་ཟད་ཙམ་ཡོང་བར་[[283]](#footnote-302)གྱུར་པ་དང་། བསམ་པ་ཁྱད་པར་ཅན་བསྐྱེད་[[284]](#footnote-303)ནས་སེམས་ཅན་གྱི་དོན་དུ་སྨོན་པའི་སེམས་བསྐྱེད་པ་ཉིད་ཀྱིས་མ་ལུས་ཐམས་ཅད་མེད་པར་གྱུར་ཏོ་ཞེས་སོ། །​སེམས་ཅན་གྱི་དོན་དུ་སྨོན་ལམ་གྱི་སེམས་ཇི་ལྟ་བུ་ཞིག་བསྐྱེད་ཅེ་ན། གསུངས་པ། འགྲོ་བ་འདི་དག་ཐམས་ཅད་ཉིད་ན་སེམས་ཅན་གང་ཅུང་ཟད་རྣམ་པ་འདི་ལྟར་མའི་ཡུལ་ལ་བདག་ལྟ་བུའི་ལས་བྱེད་པར་འགྱུར་བ་དེ་དག་ཐམས་ཅད་ཉིད་ཀྱིས་བྱས་པས་བདག་ཉིད་[[285]](#footnote-304)སྤྱི་བོ་ལ་འཁོར་ལོ་འཁོར་བའི་སྡུག་བསྔལ་ཀུན་ནས་བསྡུས་པ་རྒྱུན་མི་འཆད་པར་ཉམས་སུ་མྱོང་བར་གྱུར་ཅིང་འཁོར་བའི་སེམས་ཅན་འགའ་ཞིག་ཀྱང་འདི་ལྟ་བུ་མི་མྱོང་བར་གྱུར་ཅིག་ཅེས་པའོ། །​རྟེན་པའི་སྟོབས་ཀྱང་ཇི་ལྟ་བར་ཕག་མོའི་རྟོགས་པ་བརྗོད་པ་ལས། ལྷའི་བུ་ཞིག་འཆི་བའི་དུས་བྱས་ནས་ཕག་མོའི་མངལ་དུ་སྐྱེ་བ་མྱོང་པར་འགྱུར་བའི་ལས་ཀྱི་འབྲས་བུ་མངོན་དུ་བྱེད་པ། གསུམ་ལ་སྐྱབས་སུ་འགྲོ་བ་ཙམ་གྱིས་ཐམས་ཅད་རྩ་བ་ནས་བཏོན་ནས། སུམ་ཅུ་རྩ་གསུམ་པའི་ལྷ་དག་གི་ནང་[[286]](#footnote-305)ནས་ཤི་འཕོས་ཏེ། དགའ་ལྡན་གྱི་ལྷ་དག་གི་ནང་དུ་སྐྱེས་སོ། །​ཆོས་ཐམས་ཅད་བདག་མེད་པར་ཡང་དག་པར་རྟོགས་པས་ཀྱང་ཤིན་ཏུ་རྩད་[[287]](#footnote-306)ནས་འབྱིན་ཏེ་ཇི་སྐད་དུ་ལས་ཀྱི་སྒྲིབ་པ་རྣམ་པར་དག་པའི་མདོ་ལས་ཀྱང་གསུངས་པ། དགེ་སློང་ཞིག་ལ་མི་ཚངས་པར་སྤྱོད་པ་དང་། མི་གསད་པའི་[[288]](#footnote-307)ཕམ་པ་[[289]](#footnote-308)གཉིས་བྱུང་བ་ལ།[[290]](#footnote-309) ཕྱིས་འགྱོད་པའི་སེམས་ཀྱིས་གདུངས་ནས། སྙིང་འབར་བར་གྱུར་[[291]](#footnote-310)ཏེ་སྨྱོན་པ་ལྟ་བུར་ལྷ་ཁང་ནས་ལྷ་ཁང་དང་། གྲོང་ནས་གྲོང་དང་། ཡུལ་འཁོར་ལ་སོགས་པར་སོང་ནས་སྐྱེ་བོ་མང་པོའི་མདུན་དུ་སྡིག་པ་བསལ་བར་བྱེད་དེ། ཧ་ཧ་བརྐུས་སོ། །​བརྐུས་སོ་ཞེས་ཡང་དང་ཡང་སྡིག་པ་བཤགས་པའི་སྟོབས་ཀྱིས་སྤངས་[[292]](#footnote-311)ཞིང་ཇི་སྲིད་དེའི་ལས་དེ་ཆུང་བར་བྱེད་པར་གནས་ཏེ། དེའི་དོན་ཁོ་ནས་ཡིད་གདུངས་པར་གྱུར་པ་དང་། དེ་ལས་གཞན་མངོན་པར་ཤེས་པ་དང་ལྡན་པའི་བྱུང་ཆུབ་སེམས་དཔས་དེ་དང་དེ་བཞིན་དུ་ཟབ་མོའི་ཆོས་བསྟན་པས། གང་གིས་དེའི་སྡིག་པ་རྣམ་པ་ཐམས་ཅད་བྱང་ནས་ཆོས་ལ་བདག་མེད་པར་ཡང་དག་པར་རྟོགས་ཏེ། མི་སྐྱེ་བའི་ཆོས་ལ་བཟོད་པ་ཐོབ་[[293]](#footnote-312)པར་གྱུར་ཏོ་ཞེས་སོ། །​ལྟུང་བའི་འགྱོད་པ་ཐམས་ཅད་སེལ་བར་བྱེད་པ་དང་[[294]](#footnote-313)ལས་ཀྱི་སྒྲིབ་པ་ཐམས་ཅད་དག་པར་བྱེད་པ་ཡིན་པས། ཟབ་མོའི་ཆོས་འདི་ལ་མོས་པ་དང་དད་པར་བྱའོ། །​ཇི་སྐད་དུ་[[295]](#footnote-314)འཕགས་པ་དེ་བཞིན་གཤེགས་པའི་མཛོད་ལས་རྒྱས་པར་གསུངས་ཏེ། འོད་སྲུངས་གང་ཕར་ཡང་གྱུར་ལ་རང་སངས་རྒྱས་ཀྱང་ཡིན་པ་དེའི་སྲོག་བཅད་ན་འདི་ནི་སྲོག་གཅོད་པའི་ནང་ན་ལྕི་བའོ། །​མ་བྱིན་པ་[[296]](#footnote-315)ལེན་པའི་ནང་ན་ལྕི་བ་ནི་འདི་ལྟ་སྟེ། དཀོན་མཆོག་གསུམ་གྱི་དཀོར་ཕྲོགས་པའོ།[[297]](#footnote-316) །​མི་ཚངས་པར་སྤྱོད་པའི་ནང་ན་ལྕི་བ་ནི་[[298]](#footnote-317)འདི་ལྟ་སྟེ། མ་ཡང་ཡིན་ལ་དགྲ་བཅོམ་མ་ཡང་ཡིན་པ་དེ་ལ་སྤྱོད་པའོ། །​བརྫུན་དུ་སྨྲ་བའི་ནང་ན་ལྕི་བ་ནི་འདི་ལྟ་སྟེ། དེ་བཞིན་གཤེགས་པ་ལ་སྐུར་པའོ། །​ཕྲ་མའི་ནང་ན་ལྕི་བ་ནི་འདི་ལྟ་སྟེ། དགེ་འདུན་གྱི་དབྱེན་ནོ། །​ཚིག་རྩུབ་པོའི་ནང་ན་ལྕི་བ་ནི་འདི་ལྟ་སྟེ། འཕགས་པ་ལ་ཚིག་ངན་པར་སྨྲས་པའོ།[[299]](#footnote-318) །​ངག་འཁྱལ་པ་[[300]](#footnote-319)རྣམས་ཀྱི་ནང་ན་ལྕི་བ་ནི་འདི་ལྟ་སྟེ། ཆོས་འདོད་པ་གཡེང་བར་བྱེད་པའོ། །​བརྣབ་སེམས་ཀྱི་ནང་ན་ལྕི་བ་ནི་འདི་ལྟ་སྟེ། ཡང་དག་པར་ཞུགས་པའི་རྙེད་པ་ལ་བརྣབ་སེམས་སོ། །​གནོད་སེམས་ཀྱི་ནང་ན་ལྕི་བ་ནི་འདི་ལྟ་སྟེ། མཚམས་མེད་པ་བྱེད་པའི་སེམས་སོ། །​ལོག་པར་ལྟ་བ་རྣམས་ཀྱི་ནང་ན་ལྕི་བ་ནི་འདི་ལྟ་སྟེ། ཤིན་ཏུ་ཐིབས་པའི་[[301]](#footnote-320)ལྟ་བ་སྟེ། འདི་ལྟར་མི་དགེ་བའི་ལས་ཀྱི་ལམ་བཅུ་པོ་ཐམས་ཅད་ཁ་ན་མ་ཐོ་བ་ཆེན་པོ་དང་བཅས་པ་སྟེ། འོད་སྲུངས་དེ་ལ་གལ་ཏེ་སེམས་ཅན་གཅིག་བརྒྱ་ལམ་ན་འདི་ལྟ་བུའི་ཁ་ན་མ་ཐོ་བ་ཆེན་པོ་དང་བཅས་པ་དག་གི་མི་དགེ་བའི་ལས་ཀྱི་ལམ་བཅུ་པོ་དང་ལྡན་པར་གྱུར་ན། དེ་ཡང་དེ་བཞིན་གཤེགས་པས་[[302]](#footnote-321)རྒྱུ་རྐྱེན་དང་ཡང་དག་པར་ལྡན་པའི་ཆོས་བསྟན་པས་གྲོལ་བར་འགྱུར་ཏེ། དེ་ལ་ཅུང་ཟད་བདག་གམ། སེམས་ཅན་ནམ། སྲོག་གམ། གང་ཟག་གམ། བྱེད་པ་པོའམ། མྱོང་བ་པོ་ནི་འགའ་ཡང་མེད་དོ་ཞེས་ཡིད་ལ་བྱས་ཤིང་མངོན་པར་འདུས་ནས། ཉོན་མོངས་པ་མེད་པ་སྒྱུ་མ་ལྟ་བུའི་ཆོས་ཉིད། ཆོས་ཐམས་ཅད་རང་བཞིན་གྱིས་གསལ་བར་འགྲོ་བར་[[303]](#footnote-322)འགྱུར་བའོ། །​གདོད་མ་ནས་རྣམ་པར་དག་པའི་ཆོས་ཐམས་ཅད་ལ། དད་པ་དང་ལྡན་པས་མོས་པའི་སེམས་ཅན་དེ་ངན་སོང་དུ་འགྲོ་བར་མི་འགྱུར་རོ་ཞེས་ང་སྨྲའོ། །​དེ་ཅིའི་ཕྱིར་ཞེ་ན། ཉོན་མོངས་པའི་ཕུང་པོ་ལ་དངོས་པོ་མེད་པ་སྟེ། ཉོན་མོངས་པ་ཐམས་ཅད་སྐྱེ་བ་དང་འཇིག་པས་སོ། །​རྒྱུ་རྐྱེན་ཚོགས་པའི་སྦྱོར་བ་ལས་སྐྱེས་པ་དེ་ཡང་སྐྱེས་པ་[[304]](#footnote-323)ཙམ་ཉིད་ན་འགགས་པའོ།[[305]](#footnote-324) །​སེམས་གང་སྐྱེས་པ་དང་འགགས་པ་དེ་ཉིད་ནི་ཉོན་མོངས་པ་ཡང་འགགས་པའོ། །​གང་དེ་ལྟ་བུར་མོས་པ་དེ་ལྟུང་བ་དང་ལྟུང་བ་མ་ཡིན་པ་ཅུང་ཟད་ཀྱི་གནས་མ་ཡིན་ནོ། །​གང་གནས་མེད་པ་གོ་སྐབས་མེད་པ། སྒྲིབ་པ་མེད་པའི་གནས་ལ་ནི་ལྟུང་བ་གནས་པ་ཡོད་པ་མ་ཡིན་ནོ་ཞེས་སོ། །​དེ་བཞིན་དུ་བྱང་ཆུབ་ཏུ་སེམས་བསྐྱེད་པ་འདི་སྔོན་དུ་བྱས་པ་ཉིད་ཀྱིས་མི་དགེ་བས་ཀུན་ནས་བསླང་བའི་ལྟུང་བ་ཐམས་ཅད་ལས་ཤིན་ཏུ་འདོན་པར་འགྱུར་[[306]](#footnote-325)སྟེ། ཇི་སྐད་དུ། འཕགས་པ་ཨུ་པཱ་ལིས་[[307]](#footnote-326)ཞུས་པའི་མདོ་ལས། གལ་ཏེ་བྱང་ཆུབ་སེམས་དཔའ་དེ་ལ་སྔ་དྲོའི་དུས་སུ་ལྟུང་བ་བྱུང་བར་གྱུར་[[308]](#footnote-327)ན། གུང་གི་དུས་སུ་བྱང་ཆུབ་ཀྱི་སེམས་མངོན་དུ་བྱའོ། །​དེ་ལྟར་ན་བྱང་ཆུབ་སེམས་དཔའ་དེའི་ཚུལ་ཁྲིམས་ཀྱི་ཕུང་པོ་ཕྱིན་ཅི་མ་ལོག་པར་རིག་པར་བྱའོ། །​དེ་ལྟར་གུང་གི་དུས་སུ་ལྟུང་བ་བྱུང་བར་གྱུར་ན་ནི་ཕྱི་དྲོའི་དུས་སུ་བྱང་ཆུབ་ཀྱི་སེམས་མངོན་དུ་བྱའོ། །​དེ་ལྟར་ན་བྱང་ཆུབ་སེམས་དཔའ་དེའི་ཚུལ་ཁྲིམས་ཀྱི་ཕུང་པོ་ཕྱིན་ཅི་མ་ལོག་པར་རིག་པར་བྱའོ་ཞེས་པ་ལ་སོགས་པའོ། །​ཇི་སྐད་དུ། སྡོང་པོ་བཀོད་[[309]](#footnote-328)པའི་མདོ་ལས་ཀྱང་གསུངས་ཏེ། རིགས་ཀྱི་བུ་བྱང་ཆུབ་ཀྱི་སེམས་ནི་བསྐལ་པ་ཆེན་པོའི་མེ་ལྟ་བུ་སྟེ། ཉེས་བྱས་ཐམས་ཅད་སྲེག་པའོ་ཞེས་བྱ་བ་ལ་སོགས་པའོ། །​སུམ་བརྒྱ་བ་ལས་ཀྱང་[[310]](#footnote-329)གསུངས་པ། གང་ཡང་རབ་འབྱོར་རིགས་ཀྱི་བུ་འམ། རིགས་ཀྱི་བུ་མོ་རྣམ་པ་འདི་ལྟ་བུའི་ཚུལ་གྱིས་མདོ་འདི་ལེན་པར་བྱེད་པ་དང་། འཛིན་པར་འགྱུར་བ་དང་། ཀློག་པར་འགྱུར་བ་དང་། ཚུལ་བཞིན་དུ་ཡིད་ལ་བྱེད་པར་[[311]](#footnote-330)དེ་ཡོངས་སུ་འགྱུར་བ་དང་། ཤིན་ཏུ་ཡོངས་སུ་དག་པར་[[312]](#footnote-331)འགྱུར་རོ། །​[[313]](#footnote-332)ཅིའི་ཕྱིར་ཞེ་ན། གང་སེམས་ཅན་དེ་དག་གིས་[[314]](#footnote-333)སྐྱེ་བ་སྔ་མར་མི་དགེ་བའི་ལས་བྱས་པས་ངན་སོང་དུ་སྐྱེ་བར་ངེས་པ་མཐོང་བའི་ཆོས་ཉིད་ལ་མྱོང་བར་འགྱུར་བ་སྐྱེ་བ་སྔོན་མའི་མི་དགེ་བའི་ལས་ཡོངས་སུ་ཟད་པར་འགྱུར་རོ་ཞེས་པ་ལ་སོགས་པས་སྡིག་པའི་ལས་གང་ངེས་པར་མྱོང་བར་འགྱུར་བ་ཤིན་ཏུ་ཡོངས་སུ་བྱང་བར་བྱེད་པར་འགྱུར་རོ་ཞེས་པའོ། །​ཁ་ཅིག་འདི་སྐད་དུ་སྨྲ་སྟེ། ཐ་མ་འབྲིང་གི་སྡིག་པའི་ལས་སུ་གྱུར་པ་ནི་བཤགས་པ་ལ་སོགས་པའི་སྟོབས་ཀྱིས་ཀྱང་རྩ་བ་ནས་འགྱུར་ན། ལྕི་བའི་ལས་མཚམས་མེད་པ་ཐམས་ཅད་ཀྱི་ཐམས་ཅད་[[315]](#footnote-334)དུ་རྩ་བ་[[316]](#footnote-335)ནས་འབྱིན་པ་ཇི་ལྟར་འགྱུར་ཞེ་ན། དེ་ལ་བརྗོད་པར་བྱ་སྟེ། མ་སྐྱེས་དགྲ་ལ་སོགས་པ་མཚམས་མེད་པ་བྱས་པ་དག་[[317]](#footnote-336)ཆུང་ངུ་དང་། འབྲིང་དང་ཆེན་པོའི་བསམ་པའི་དབྱེ་བ་ལ་སོགས་པས་མནར་མེད་པར་བསྐལ་པར་ཅུང་ཟད་[[318]](#footnote-337)མ་ཆོག་པ་འམ། ཕྱེད་དུ་གནས་པར་ཇི་ལྟར་འགྱུར་ཏེ། དེ་དག་ཤིན་ཏུ་འགྱོད་པས་སེམས་གདུངས་པའི་ཤུགས་དང་། བཤགས་པ་ལ་སོགས་པའི་སྟོབས་ཀྱིས་དེའི་ལས་བསྲབས་པར་གྱུར་ནས། གང་ལས་དེ་ཕོ་ལོང་འཕོངས་པ་[[319]](#footnote-338)ཙམ་གྱི་དུས་སུ་ལས་ཀྱི་འབྲས་བུ་མྱོང་ངོ་ཞེས་སོ། །​ཅི་དེ་སྲིད་དུ་དེའི་ལས་དེ་རྩ་བ་ནས་ཕྱུང་བར་མ་གྱུར་ཏམ། ཞིང་ཉག་མ་གཅིག་མ་བརྔས་པས་ཞིང་ཐམས་ཅད་མ་བརྔས་པར་གྱུར་པ་ནི་[[320]](#footnote-339)མ་ཡིན་ནོ། །​ཡང་མ་ངེས་པའི་ལས་ཀྱི་[[321]](#footnote-340)ཕུང་པོ་ཇི་ལྟར་ཟད་པར་འགྱུར་ཞེ་ན། སྦྲང་བུའི་རྐང་པའི་ལྷག་མ་ཙམ་གྱི་ཁྱད་པར་ཡང་མི་འགྱུར་རོ། །​དེ་ཡང་[[322]](#footnote-341)གང་གི་ཕྱིར་གཉེན་པོའི་ཕྱོགས་ཀྱི་སེམས་བསྐྱེད་པ་[[323]](#footnote-342)ལ་[[324]](#footnote-343)ཞུགས་པས་ཡོངས་སུ་ཟད་པར་འགྱུར་བ་ཁོ་ནའོ། །​གང་འདི་སྐད་དུ་གསུངས་པ། བསྐལ་པ་བྱེ་བ་བརྒྱ་རུ་ཡང་། །​ལས་ནི་ཆུད་ཟོས་མི་འགྱུར་ཏེ། །​ཚོགས་པའི་དུས་སུ་འབྲས་བུ་ནི། །​ལུས་ཅན་ལ་ནི་སྨིན་པར་འགྱུར། །​ཞེས་པ་ལ་སོགས་པ་དེ་ཇི་ལྟར་མ་ངེས་ཤེ་ན། སྨད་པ་ལ་སོགས་པ་ཀུན་དུ་སྤྱད་པའི་སྟོབས་ཀྱིས་ལས་བསལ་[[325]](#footnote-344)བ་དང་ཆུང་བར་མ་བྱས་པ་དེ་དག་ལས་འདི་བསྟན་པར་བལྟ་བར་བྱའོ། །​དེ་བཞིན་དུ་ཡང་གསུངས་པ། མི་མཁས་སྡིག་པ་ཆུང་ངུ་བྱས་ཀྱང་འོག་ཏུ་འགྲོ། །​མཁས་པས་ཆེན་པོ་[[326]](#footnote-345)བྱས་ཀྱང་དེས་ནི་དོན་མེད་གནོད་པ་སྤོང་། །​ལྕགས་ཀྱི་གོང་བུ་ཆུང་ཡང་ཆུ་ཡི་འོག་ཏུ་འབྱིང་། །​སྣོད་བྱས་ན་ནི་ཆེན་པོ་ཡང་ནི་སྟེང་དུ་ལྡིང་། །​ཞེས་སོ། །​སྡིག་པའི་ལས་མྱོང་བར་འགྱུར་བར་མ་ངེས་པ་དུས་གསུམ་གྱི་གྲངས་ལས་འདས་པ་དེ་ཡང་ལས་ཀྱི་དབང་གིས་ཕྱོགས་ཀུན་དུ་དུས་གཅིག་ཁོ་ནས་འཁོར་བ་ཇི་སྲིད་པའི་རྒྱུན་དུ་[[327]](#footnote-346)ངན་འགྲོར་སྐྱེས་པའི་སེམས་ཅན་དག་ལ་ཕན་པ་དང་བདེ་བའི་ཚོགས་ཐོབ་པའི་དོན་དུ་དེ་དང་གྲོགས་མཐུན་པ་[[328]](#footnote-347)རིགས་དང་ཁ་དོག་དང་དབྱིབས་དང་ཚད་ཀྱི་[[329]](#footnote-348)དབྱེ་བ་དབྱེར་མེད་པའི་རྣམ་པར་སྨིན་པའི་འབྲས་བུ་ངེས་པར་བྱེད་པའོ། །​དགེ་བའི་ལས་ཀྱང་[[330]](#footnote-349)སྲིད་པའི་འབྲས་བུ་འབྱིན་པའི་ནུས་པ་དང་ལྡན་པས་དེ་ཡང་ཡོངས་སུ་སྦྱོང་བར་བྱེད་དོ། །​ཇི་ལྟར་ཞེ་ན།[[331]](#footnote-350) རྣམ་པར་སྨིན་པའི་འབྲས་བུ་བསལ་ནས་བྱང་ཆུབ་ཉིད་དུ་སྨོན་ལམ་གྱི་སྟོབས་ཀྱིས་ཡོངས་སུ་བསྔོ་བར་ངེས་པར་བྱའོ། །​གཟུགས་དང་གཟུགས་མེད་པ་ན་སྤྱོད་པའི་མི་གཡོ་བའི་ལས་ཀྱང་བསམ་གཏན་དང་སྙོམས་པར་འཇུག་པས་བསླང་བ་དེའི་སྟོབས་ནི་[[332]](#footnote-351)དེ་ཉིད་ཡིན་ཏེ།[[333]](#footnote-352) དེ་ཡང་སྤངས་ནས་ལས་ཀྱི་[[334]](#footnote-353)དབང་གིས་སེམས་ཅན་གྱི་དོན་དུ་[[335]](#footnote-354)ཇི་ལྟར་འདོད་པ་བཞིན་དུ་ངེས་པར་སྦྱོར་བ་སྟེ། འདི་ནི་འདིར་སྦྱོར་བའོ།[[336]](#footnote-355) །​ཉོན་མོངས་སྟོབས་རྣམས་རབ་ཏུ་འཇོམས་བྱེད་ཅིང་། །​ཞེས་པ་ལ། ལུས་དང་སེམས་ཀྱི་རྒྱུད་ཉོན་མོངས་པར་བྱེད་པས་ན་ཉོན་མོངས་པ་སྟེ། འདོད་ཆགས་ལ་སོགས་པའོ། །​དེ་དག་གི་སྟོབས་ནི་མཐུ་སྟེ། འགྲོ་བ་དག་གང་གི་དབང་དུ་གྱུར་པའི་དུས་ཉིད་ན། བགྲོད་པ་དང་བགྲོད་པ་ཡང་མ་ཡིན་པ་དང་། ཕན་པ་དང་མི་ཕན་པ་དང་། ཡང་བ་དང་ལྕི་བ་ལ་སོགས་པ་ཐམས་ཅད་མི་ཤེས་པ་སྟེ། དེ་དག་མི་སྡུག་པ་[[337]](#footnote-356)ལ་སོགས་པ་བསྒོམ་པ་འཇིག་རྟེན་པའི་ལམ་གྱིས་འཇོམས་པ་ནི་ཟིལ་གྱིས་གནོན་པའོ། །​མདོར་བསྡུ་ན་ཉོན་མོངས་པ་དེ་ཉིད་དབང་དུ་བྱས་ནས་བྱང་ཆུབ་ཀྱི་ཡན་ལག་ཏུ་སྒོམ་པའོ།[[338]](#footnote-357) །​བདུད་ཀྱི་སྟོབས་རྣམས་སྟོབས་མེད་རབ་བྱེད་ཅིང་། །​ཞེས་པ་ལ། བདུད་ཅེས་པ་ནི་ལྷའི་བུ་ལ་སོགས་པའོ། །​དེ་དག་གི་སྟོབས་ནི་བྱང་ཆུབ་སེམས་དཔའི་སྤྱོད་པའི་བར་དུ་གཅོད་པའི་ནུས་པ་སྟེ། དེ་ཡང་ཡེ་ཤེས་ཀྱི་[[339]](#footnote-358)སྟོབས་ཀྱིས་སྟོབས་མེད་པ་དང་།[[340]](#footnote-359) ནུས་པ་མེད་པ་དང་། མི་གནས་པར་བྱེད་པའོ།[[341]](#footnote-360) །​བཟང་པོ་སྤྱོད་པའི་སྟོབས་ནི་རྫོགས་པར་བྱེད། ཅེས་[[342]](#footnote-361)པ་ལ། བཟང་པོ་སྤྱོད་པའི་སྟོབས་ཀྱིས་མི་མཐུན་པའི་ཕྱོགས་ཟིལ་གྱིས་མནན་ནས་མངོན་པར་འདུ་བྱ་བ་མེད་པར་བྱེད་པ་སྟེ། དེ་ཐམས་ཅད་མ་ལུས་པར་ཡོངས་སུ་རྫོགས་པར་བྱའོ་ཞེས་པའོ། །​རྫུ་འཕྲུལ་ལ་སོགས་པའི་སྟོབས་རྣམ་པ་བཅུ་གོང་དུ་བསྟན་པ་དང་། འདི་ཉིད་ཀྱིས་ཡང་དེ་མ་ཐག་ཏུ་བསྟན་པའི་གཉེན་པོ་རྣམ་པ་གསུམ་ཡང་བསྟན་ནས། ད་ནི་གང་བྱང་ཆུབ་སེམས་དཔའ་དག་གི་[[343]](#footnote-362)ལས་རྣམ་པ་བཅུ་བཞི་རྒྱས་པར་སྟོན་པ་ལས། ལས་དེ་ཡང་རྣམ་པ་བརྒྱད་དེ། [[344]](#footnote-363)སངས་རྒྱས་ཀྱི་ཞིང་ཡོངས་སུ་དག་པ་ལ་སོགས་པའི་ཚིགས་སུ་བཅད་པ་གཉིས་ཀྱིས་གང་གསུངས་པ། ཞིང་རྣམས་རྒྱ་མཚོ་ཞེས་པ་ལ་སོགས་པ་ལ། སངས་རྒྱས་ཀྱི་ཞིང་རྒྱ་མཚོ་དག་བདེ་བ་ཅན་དང་པདྨ་ཅན་དང་འདྲ་བར་སྐད་ཅིག་ལ་ཡོངས་སུ་དག་པར་བྱའོ།[[345]](#footnote-364) །​དེ་བཞིན་དུ་འཁོར་བའི་བཙོན་ར་ན་ཉོན་མོངས་པའི་ལྕགས་སྒྲོག་གི་བཅིང་བས་[[346]](#footnote-365)བཅིངས་པའི་སེམས་ཅན་རྒྱ་མཚོ་དག་རྫུ་འཕྲུལ་དང་ཀུན་བརྗོད་པའི་ཆོ་འཕྲུལ་གཉིས་ཀྱིས་དད་པར་བྱས་ནས། རྗེས་སུ་བསྟན་པའི་ཆོ་འཕྲུལ་གྱིས་སྐད་ཅིག་ལ་དག་པར་བྱེད་པའོ། །​ཆོས་རྣམས་རྒྱ་མཚོ་ཞེས་པ་ནི་བསྟན་པའི་ཆོས་རྒྱ་མཚོ་དང་། རྟོགས་པའི་ཆོས་རྒྱ་མཚོ་སྟེ། ཤེས་རབ་ཀྱི་མིག་གིས་སྐད་ཅིག་ལ་མཐོང་བའི་ལྟ་བའོ། །​ཤེས་བྱ་མཐའ་ཡས་པའི་ཕྱིར་ཡེ་ཤེས་ཀྱང་མཐའ་ཡས་པ་སྟེ། དེའི་ཕྱིར་གསུངས་པ། ཡེ་ཤེས་རྒྱ་མཚོ་ཞེས་སོ། །​དེ་སྐད་ཅིག་ལ་ཡེ་ཤེས་རྒྱ་མཚོ་རྟོགས་པ་ནི་ཡིད་ཀྱིས་རྟོགས་པར་བྱ་བའོ་ཞེས་པའི་བར་དུའོ། །​སྤྱོད་པ་རྒྱ་མཚོ་ཞེས་བྱ་བ་ལ། བྱང་ཆུབ་སེམས་དཔའི་སྤྱོད་པ་རྒྱ་མཚོ་དང་། བཟང་པོ་སྤྱོད་པའི་སྤྱོད་པ་རྒྱ་མཚོ་སྟེ། བྱེ་བྲག་ཏུ་མ་བྱས་པའི་ཕྱིར་ན་གཉི་ག་ཡང་ཉེ་བར་བསྟན་པའོ། །​དེ་ལ་བྱང་ཆུབ་ཀྱི་སྤྱོད་པ་ནི་སངས་རྒྱས་ཀྱི་[[347]](#footnote-366)ཆོས་འཕེལ་བར་བྱེད་པ་ཡེ་ཤེས་ཀྱི་ཚོགས་སོ། །​བཟང་པོ་སྤྱོད་པ་ཡང་འགྲོ་བ་ཐམས་ཅད་ལ་ཕན་པ་དང་བདེ་བ་སྐྱེད་པ་བསོད་ནམས་ཀྱི་ཚོགས་སོ། །​འོན་ཀྱང་བཟང་པོ་སྤྱོད་པ་ཡང་བྱང་ཆུབ་ཀྱི་སྤྱོད་པ་ཉིད་དེ། [[348]](#footnote-367)གཉི་ག་ཡང་བྱང་ཆུབ་ཐོབ་པར་བྱེད་པའི་ཕྱིར་རོ། །​འོན་ཀྱང་དངོས་དང་བརྒྱུད་པའི་བྱེ་བྲག་ཉིད་དོ། །​དེ་སྤྱོད་པ་རྒྱ་མཚོ་ནི་མངོན་པར་ཤེས་པའི་སྟོབས་ཀྱིས་སྐད་ཅིག་ལ་དག་པར་བྱེད་པ་སྟེ། དྲི་མ་མེད་པར་བྱེད་པའོ། །​སྨོན་ལམ་རྒྱ་མཚོ་ནི་སྐད་ཅིག་གཅིག་ལ་ཚུལ་ཁྲིམས་དང་། ཏིང་ངེ་འཛིན་གྱི་སྟོབས་ཀྱིས་ཡོངས་སུ་རྫོགས་པར་བྱེད་པའོ། །​སངས་རྒྱས་རྒྱ་མཚོ་ནི་ཕྱོགས་བཅུ་ན་བཞུགས་པའི་སངས་རྒྱས་རྒྱ་མཚོ་ལ་མཆོད་པའི་སྤྲིན་ནམ་མཁའ་ཁྱབ་པ་དག་གིས་སྐད་ཅིག་ལ་མཆོད་པར་བྱ་བའོ། །​བསྐལ་པ་རྒྱ་མཚོར་མི་སྐྱོ་[[349]](#footnote-368)སྤྱད་པ་ནི་མི་སྐྱོ་བའི་ཡིད་ཀྱིས་བྱ་བའོ། །​སངས་རྒྱས་དང་བྱང་ཆུབ་སེམས་དཔའི་རྗེས་སུ་བསླབ་པར་ཡོངས་སུ་བསྔོ་བར་[[350]](#footnote-369)ནི་རྣམ་པ་བཅོ་ལྔ་པ་སྟེ། དེ་ཡང་རྣམ་པ་གཉིས་ལས། དེ་ལ་དེ་བཞིན་གཤེགས་པའི་རྗེས་སུ་ཡོངས་སུ་བསྔོ་བར་བསླབ་པར་གང་གསུངས་པ་ནི། གང་ཡང་དུས་གསུམ་གཤེགས་པ་རྒྱལ་བ་ཡིས།[[351]](#footnote-370) །​ཞེས་བྱ་བ་ལ། གང་ཡང་དུས་གསུམ་[[352]](#footnote-371)བཞུགས་པ་[[353]](#footnote-372)རྒྱལ་བ་ཡི་ཞེས་[[354]](#footnote-373)བྱང་ཆུབ་སེམས་དཔའི་སྤྱོད་པ་ནི། སྨོན་ལམ་ཁྱད་པར་ཅན་དེ་ཐམས་ཅད་མ་ལུས་པར་བདག་གིས་ཡོངས་སུ་རྫོགས་པར་བགྱི་ཞེས་པ་ནི། ཡོངས་སུ་རྫོགས་པར་བྱ་བའོ། །​བཟང་པོ་སྤྱོད་པ་ཞེས་པ་ནི་བཟང་པོ་སྤྱོད་པའོ། །​བྱང་ཆུབ་སངས་རྒྱས་ཞེས་[[355]](#footnote-374)པ་ནི། བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུའོ། །​ལུས་དང་ངག་དང་ཡིད་ཀྱི་སྤྱོད་པ་དང་ཞིང་རྣམ་པར་དག་པའི་སྨོན་ལམ་རྣམ་པར་དག་པ་དག །​འཕགས་པ་བྱང་ཆུབ་སེམས་དཔའ་ཀུན་དུ་བཟང་པོའི་རྗེས་སུ་བསླབ་པ་དང་། ཡོངས་སུ་བསྔོ་བའི་ཚིགས་སུ་བཅད་པ་[[356]](#footnote-375)གསུམ་གྱིས་གང་[[357]](#footnote-376)གསུངས་པ་ནི། སྲས་ཀྱི་ཐུ་བོ་ཞེས་བྱ་བ་[[358]](#footnote-377)ལ། གང་ཀུན་དུ་བཟང་པོའི་སྤྱོད་པའི་བྱང་ཆུབ་སེམས་དཔའ་དག །​དེ་བཞིན་དུ་ཇི་སྲིད་དུ་བྱང་ཆུབ་སེམས་དཔའི་རྣམ་པར་ཐར་པ་དང་། ཇི་སྲིད་དུ་ཏིང་ངེ་འཛིན་དང་། མདོར་བསྡུས་[[359]](#footnote-378)ན་ཇི་སྲིད་དུ་བྱང་ཆུབ་སེམས་དཔའི་ཡོན་ཏན་འདི་དག་མ་ལུས་པ་དེ་སྲིད་དུ་ཐམས་ཅད་ཉིད་ལས་བྱང་ཆུབ་སེམས་དཔའ་[[360]](#footnote-379)འཕགས་པ་ཀུན་དུ་བཟང་པོ་མཆོག་ཏུ་གྱུར་པ་དེས་ན་ཐུ་བོ་ཞེས་གསུངས་སོ། །​རྒྱལ་བ་ཐམས་ཅད་ཀྱི་སྲས་ཀྱི་ཐུ་བོ་འཕགས་པ་ཀུན་དུ་བཟང་པོ་ཞེས་བྱ་བ་[[361]](#footnote-380)བྱང་ཆུབ་སེམས་དཔའ་དེ་ལ་མཁས་པ་ཞེས་སོ། །​དེ་ཉིད་མཁས་པ་སྟེ། གང་དེ་དང་མཚུངས་པར་སྤྱད་པའི་ཞེས་པ་ནི་མཉམ་དུ་སྤྱད་པའོ། །​དེ་ལྟར་དགེ་བའི་རྩ་བ་ཇི་ལྟར་བསྟན་པ་དེ་སྐད་ཅིག་ལ་དེ་ཡོངས་སུ་བསྔོ་ཞེས་པ་ནི་ཡོངས་སུ་བསྔོ་བར་བྱའོ། །​ལུས་དང་ངག་རྣམས་དང་ནི་སེམས་ཀྱིས་[[362]](#footnote-381)ཞེས་བྱ་བ་ནི་ལུས་དང་ངག་དང་ཡིད་རྣམ་པར་དག་པ་དང་། སྤྱོད་པ་རྣམ་པར་དག་པ་དང་ཞིང་ཡོངས་སུ་དག་པའོ། །​གང་དང་འདྲ་བར་ཞེ་ན། གང་གི་མིང་ནི་ཞེས་པ་སྟེ་མིང་[[363]](#footnote-382)གང་ཡོངས་སུ་བསྔོ་བ། བཟང་པོ་ལ་མཁས་པ་ཞེས་པ་སྟེ། འཕགས་པ་ཀུན་དུ་བཟང་པོ་ནི་བཟང་པོ་ལ་མཁས་པའོ། །​དེ་འདྲར་ཞེས་པ་ནི་དེ་དང་མཚུངས་པ་ཉིད་དུ་བདག་གྱུར་ཅིག་པའོ། །​མཚུངས་ཞེས་པ་ནི་འདྲ་བར་རོ། །​དེས་ན་ཞེས་པ་ནི་འཕགས་པ་ཀུན་དུ་བཟང་པོའོ། །​བཟང་པོ་སྤྱོད་པ་ཞེས་ཏེ་བཟང་པོའི་སྤྱོད་པའོ། །​ཀུན་ནས་དགེ་བ་ཞེས་པ་ནི་ཐོག་མ་དང་བར་མ་དང་ཐར་མར་རོ། །​འཇམ་དཔལ་གྱི་སྨོན་ལམ་ཞེས་པ་ནི་འཕགས་པ་འཇམ་དཔལ་གྱི་སྨོན་ལམ་གྱི་སྤྱོད་པའོ། །​དེའི་སྨོན་ལམ་ཇི་ལྟ་བུ་ཞེ་ན། འཕགས་པ་འཇམ་དཔལ་ཆོས་ཀྱི་[[364]](#footnote-383)རྒྱལ་པོར་གྱུར་པ་ན་གསུངས་པ། ཇི་སྲིད་དང་པོའི་མཐའ་ནས་ནི། །​འཁོར་བའི་མཐའ་མ་སྤངས་པ་རུ། །​དེ་སྲིད་སེམས་ཅན་ཕན་པ་ཉིད། །​བདག་ནི་སྤྱོད་པ་སྤྱོད་པར་ཤོག །​ཅེས་པ་ལ་སོགས་པ་རྒྱས་པར་གསུངས་སོ།[[365]](#footnote-384) །​མ་འོངས་བསྐལ་པ་ཀུན་དུ་མི་སྐྱོ་བར། །​ཞེས་པ་ནི། མ་འོངས་པའི་བསྐལ་པ་མ་ལུས་པ་ཐམས་ཅད་དུ་ཡང་མ་དུབ་པའི་སེམས་ཀྱི་[[366]](#footnote-385)བསམ་པས་བྱ་བའོ། །​དེ་དག་སངས་རྒྱས་དང་བྱང་ཆུབ་སེམས་དཔའི་བྱ་བའི་ལས་ཡོངས་སུ་རྫོགས་པར་བྱ་བ་ནི་ཕུན་སུམ་ཚོགས་པར་བྱ་བའོ་ཞེས་པའོ། །​ཚད་མེད་པ་དང་། སྦྱོར་བ་དང་། ཡོན་ཏན་དང་། སྤྱོད་པ་དང་། གནས་སྐབས་ཀྱི་ཁྱད་པར་གྱིས་བསྡུས་པ་རྣམ་པ་བཅུ་དྲུག་པོ་[[367]](#footnote-386)གང་གསུངས་པ་ནི། སྤྱོད་པ་དག་ནི་ཞེས་བྱ་བ་ལ་སོགས་པ་ལ། བདག་གི་སྤྱོད་པ་ཚད་ཡོད་པར་མ་གྱུར་པ་དང་། ཡོན་ཏན་ཚད་གཟུང་དུ་མེད་པར་གྱུར་པ་དང་། སྤྱོད་པ་ཚད་མེད་པར་གྱུར་པ་དང་། ཡོན་ཏན་ཚད་མེད་པར་གྱུར་པ་ལ་གནས་ནས། སངས་རྒྱས་དང་བྱང་ཆུབ་སེམས་དཔའ་དེ་དག་གི་རྣམ་པར་འཕྲུལ་པ་རྫུ་འཕྲུལ་ལ་སོགས་པ་གང་ངོ་མཚར་དུ་གྱུར་པ་རྣམ་པ་[[368]](#footnote-387)ཐམས་ཅད་ཀྱི་ཐམས་ཅད་དུ་འཚལ་བར་བགྱིའོ་ཞེས་སོ། །​འདི་ནི་དེའི་རབ་ཏུ་དབྱེ་བ་རྣམ་པ་བཅུ་དྲུག་སྟེ་དོན་བརྒྱད་པའོ། །​ད་ནི་དེའི་མཐར་ཐུག་པའི་དོན་དགུ་པ་སྟེ། དེ་ནི་ཀུན་དུ་བཟང་པོའི་སྨོན་ལམ་གྱི་མཐར་ཐུག་པ་སྟེ། ནམ་མཁའི་མཐར་ཐུག་པ་ཞེས་བྱ་བ་[[369]](#footnote-388)ལ་སོགས་པ་གང་གསུངས་པ། ནམ་མཁའི་ཁམས་[[370]](#footnote-389)མཐར་ཐུག་པ་ཞེས་བྱ་བ་ལ་སོགས་པ་ལ། ཇི་སྲིད་དུ་ནམ་མཁའི་ཁམས་ཀྱི་མཐར་ཐུག་པར་གྱུར་པ། སེམས་ཅན་གྱི་ཁམས་ཀྱི་མཐར་ཐུག་པ་དེ་སྲིད་དང་། ལས་དང་ཉོན་མོངས་པ་ཡང་འགྲོ་བ་ཇི་སྲིད་པའི་མཐར་ཐུག་པ་དེ་སྲིད་ཀྱི་བར་དུ། བདག་གིས་ཀུན་དུ་བཟང་པོའི་སྤྱོད་པའི་སྨོན་ལམ་འདི་ཡང་གྱུར་ཅིག་པའོ། །​ནམ་མཁའ་མཐར་ཐུག་པ་མེད་པ་དང་ཡོངས་སུ་རྫོགས་པ་མེད་པ་དེ་བཞིན་དུ། བདག་གི་སྨོན་ལམ་ཡང་མཐར་ཐུག་པ་མེད་པ་དང་། ཡོངས་སུ་རྫོགས་པ་མེད་པར་གྱུར་ཅིག་ཅེས་པའོ། །​དོན་བཅུ་པ་ནི་སྨོན་ལམ་གྱི་ཕན་ཡོན་ནོ། །​དེ་ཡང་རྣམ་པ་གཉིས་ཏེ་མཐོང་བའི་ཆོས་དང་། ཕ་རོལ་གྱིའོ། །​དེ་ལ་མཐོང་བའི་ཆོས་ལ་བཞི་སྟེ། འདི་ལྟ་སྟེ། བསོད་ནམས་ཁྱད་པར་ཅན་ཡོངས་སུ་གཟུང་བ་[[371]](#footnote-390)དང་། དེ་བཞིན་གཤེགས་པ་བལྟ་བ་དང་། བྱང་ཆུབ་སེམས་དཔའི་གྲོགས་མཐུན་པ་རྙེད་པ་དང་། ལས་ཀྱི་སྒྲིབ་པ་ཐམས་ཅད་ཡོངས་སུ་ཟད་པའོ། །​དེ་ལ་རབ་ཏུ་མང་བར་གྱུར་པ་རྒྱ་ཆེ་བ་རྣམ་པ་སྣ་ཚོགས་པའི་རྗེས་སུ་བཟུང་བའི་དངོས་པོ་ཞིང་ཁྱད་པར་དུ་འཕགས་པའི་གཏམ་བྱང་ཆུབ་ཀྱི་དོན་དུ་གྱུར་པའི་སྨོན་ལམ་ལ། མོས་པའི་མཆོག་ཁྱད་པར་དུ་འཕགས་པའི་བསོད་ནམས་ཡོངས་སུ་བསྔོ་བ་གང་གསུངས་པ་ནི། གང་ཡང་ཕྱོགས་བཅུའི་ཞིང་རྣམས་ཞེས་བྱ་བ་ལ་སོགས་པ་ལ། གང་ཡང་རིགས་ཀྱི་བུའམ་རིགས་ཀྱི་བུ་མོ་གང་གིས་ཕྱོགས་བཅུའི་[[372]](#footnote-391)མཐའ་ཡས་པ་མཐར་ཐུག་པའི་སངས་རྒྱས་ཀྱི་ཞིང་སྣ་ཚོགས་པ། རིན་པོ་ཆེ་དང་། གོས་དང་། བླ་རེ་དང་། གདུགས་དང་། རྒྱལ་མཚན་དང་། བ་དན་དང་། རོལ་མོ་དང་། རིན་པོ་ཆེའི་དྲིལ་བུ་དང་། ཕྲེང་བ་དང་། དྲི་དང་། མེ་ཏོག་དང་། མར་མེའི་ཕྲེང་བ་དག་མི་དང་ལྷའི་དག་ལས་ཤིན་ཏུ་འདས་པས་[[373]](#footnote-392)བརྒྱན་པ། ལྷ་དང་མི་དག་གི་ཁྱད་པར་དུ་འཕགས་པའི་བཟའ་བ་དང་བཏུང་བ་ལ་སོགས་པ་རོ་ལྔ་བརྒྱ་དང་ལྡན་པ་མཆོག་ཏུ་བདེ་བ་སྐྱེད་པར་བྱེད་པ། སངས་རྒྱས་ཀྱི་ཞིང་རྡུལ་དང་མཉམ་པའི་བསྐལ་པ་དང་[[374]](#footnote-393)སངས་རྒྱས་བཅོམ་ལྡན་འདས་དག་ལ་དབུལ་བར་བྱའོ། །​གང་ཡང་གཞན་འདི་ལྟ་བུའི་བསྔོ་བའི་རྒྱལ་པོ་འདི་ཐོས་ནས་ལན་ཅིག་ཙམ་ཡང་མོས་པ་སྟེ། མངོན་པར་ཡིད་ཆེས་པ་ཉིད་ཀྱིས་འདི་ཉིད་ངེས་པ་[[375]](#footnote-394)སྐྱེས་ནས་གང་བྱེད་པའོ། །​དེ་གང་ཞེ་ན། བྱང་ཆུབ་མཆོག་གི་རྗེས་སུ་རབ་མོས་ཏེ། །​ཞེས་པ་ནི་ཐེག་པ་ཆེན་པ་པའོ།[[376]](#footnote-395) །​དེ་ཡང་བསྔོ་བས་[[377]](#footnote-396)བཟང་བའི་བསོད་ནམས་ཁྱད་པར་དུ་འཕགས་པ་འདི་ཐོབ་པར་འགྱུར་བའོ། །​འགྱུར་རོ་ཞེས་བྱ་བར་བསྟན་པ་ནི་དེ་དག་གི་དོན་གྲུབ་[[378]](#footnote-397)པའི་རྣམ་པར་དབྱེ་བར་ཡོངས་སུ་འགྱུར་བ་སྟེ། དེའི་བསོད་ནམས་ཀྱི་མཆོག་ཁྱད་པར་དུ་འཕགས་པ་འདི་ལྟ་བུར་འགྱུར་བའོ། །​སྡིག་པའི་གྲོགས་པོ་ངན་པ་སྤོང་བ་དང་། དེ་བཞིན་གཤེགས་པ་ལ་བལྟ་བ་[[379]](#footnote-398)གང་གསུངས་པ། །​གྲོགས་པོ་ངན་པ་སྤངས་པ་ཡིན། །​ཞེས་བྱ་བ་ལ་སོགས་པ་ལ། གྲོགས་པོ་ངན་པ་ནི་མི་དགེ་བའི་བཤེས་གཉེན་ཏེ་ཉན་ཐོས་ལ་སོགས་པའོ། །​འཆི་བའི་དུས་ན་ངེས་པར་བཅོམ་ལྡན་འདས་སྣང་བ་མཐའ་ཡས་དེ་བཞིན་གཤེགས་པ་མྱུར་དུ་མཐོང་བའོ། །​གང་གིས་མཐོང་ཞེ་ན། གང་འདི་ལྟ་བུའི་བཟང་པོ་སྤྱོད་པའི་སྨོན་ལམ་གྱི་སྙིང་པོར་གྱུར་པའི་གཞུང་དང་དོན་དག་བློ་ལ་གནས་པའོ། །​སྐྱེ་བ་འདི་ཐོབ་པ་ལ་བསྔགས་པའི་གྲོགས་པོ་བྱང་ཆུབ་སེམས་དཔའ་དང་གང་ཕྲད་པར་[[380]](#footnote-399)གསུངས་པ་ནི། རྙེད་པ་རབ་རྙེད་ཅེས་བྱ་བ་ལ་སོགས་པ་ལ། རྙེད་པ་ནི་བླ་ན་མེད་པའི་སྨོན་ལམ་རིན་པོ་ཆེ་རྙེད་པའོ། །​རབ་ཏུ་རྙེད་པ་ནི་དེས་བདེ་བར་འཚོ་བ་དང་། དེ་དག་སྨོན་ལམ་རིན་པོ་ཆེ་འདི་[[381]](#footnote-400)ཉིད་རྙེད་པ་སྟེ། འདི་ཉིད་ཀྱིས་ཀྱང་[[382]](#footnote-401)སྐྱེ་བ་ན་མཆོག་ཏུ་གྱུར་པ་ཐོབ་པར་བྱ་བའི་དངོས་པོ་ཐོབ་པའི་ཕྱིར་རོ། །​ལེགས་པར་འོངས་པ་ནི་མིའི་སྐྱེ་བར་རོ། །​གང་འཕགས་པ་ཀུན་དུ་བཟང་པོའི་སྤྱོད་པ་དེ་ཅི་འདྲ་བར་དེ་ཡང་མྱུར་བ་ཉིད་དུ་དེ་བཞིན་དུ་དེ་དང་འདྲ་བར་གྱུར་ཅིག་ཅེས་པའོ། །​ལས་ཀྱི་སྒྲིབ་པ་ཡོངས་སུ་ཟད་པའི་ཕན་ཡོན་བཞི་པ་གང་གསུངས་པ་ནི་མཚམས་མེད་པ་[[383]](#footnote-402)ལྔ་པོ་ཞེས་བྱ་བ་ལ་སོགས་པ་ལ། མཚམས་མེད་པ་ལྔ་ནི་མ་བསད་པ་ལ་སོགས་པ་སྟེ། གང་མི་ཤེས་པའི་དབང་གིས་བྱས་པའོ། །​མི་ཤེས་པ་རྩ་བར་གྱུར་པའི་ཕྱིར་ན། གཞན་འདོད་ཆགས་ལ་སོགས་པ་[[384]](#footnote-403)ཡང་མི་ཤེས་པའི་དབང་གིས་ཞེས་བརྗོད་དོ། །​དེ་ཀུན་དུ་བཟང་པོའི་སྤྱོད་པའི་སྨོན་ལམ་ཇི་སྐད་དུ་བཤད་པ་འདི་འདོན་པ་ལ་དད་པའི་ཆུས་སྙིང་གང་བར་གྱུར་པས། འདོན་པ་དང་། སྟོན་པ་དང་། ཡིད་ཀྱིས་མོས་པ་དང་། ཀློག་པ་དང་། འཛིན་པ་དང་། བསྒོམ་པ་ལ་སྐྲག་པའི་ཤུགས་ཀྱིས་ཉིན་མཚན་དུ་ཡི་དམ་དུ་བྱེད་ན་མཚམས་མེད་པ་ཡང་མྱུར་དུ་མ་ལུས་པར་ཡོངས་སུ་ཟད་པ་སྟེ་རྩ་ནས་འབྱིན་པའོ། །​ཕ་རོལ་གྱི་ནི་རྣམ་པ་གཉིས་ཏེ། ཕ་རོལ་གྱི་རྒྱུ་དང་འབྲས་བུའོ། །​དེ་ལ་ཡེ་ཤེས་དང་མཚན་དང་དཔེ་བྱད་དང་རིགས་ཀྱི་མི་མཐུན་པའི་ཕྱོགས་ཀྱིས་མ་བཅིངས་པར་གྱུར་བའི་མཚན་ཉིད་གང་གསུངས་པ། ཡེ་ཤེས་དང་ནི་གཟུགས་དང་ཞེས་བྱ་བ་ལ་སོགས་པ་ལ། ཡེ་ཤེས་ཞེས་པ་ནི་ཡེ་ཤེས་ཀྱི་སྤྱོད་པ་རྒྱ་མཚོས་འགྲོ་བའི་གཟུགས་ཞེས་པ་ནི། གཟུགས་ཡིད་དུ་འོང་བའོ། །​མཚན་ཞེས་བྱ་བ་[[385]](#footnote-404)ནི་སྐྱེས་བུ་ཆེན་པོའི་མཚན་སུམ་ཅུ་རྩ་གཉིས་ཏེ། སྤྱི་གཙུག་བལྟར་[[386]](#footnote-405)མི་མངོན་པ་ལ་སོགས་པ་དག་དང་མཚན་གྱི་འཁོར་དཔེ་བྱད་དག་སྟེ། གཞན་ལ་མེད་པ་དེ་དང་ལྡན་པར་གྱུར་པ་ཞེས་གོ་བར་བྱའོ། །​རིགས་ཞེས་[[387]](#footnote-406)པ་ནི་བྲམ་ཟེ་དང་། རྗེའུ་རིགས་དང་། གཞན་པའི་རིགས་སོ། །​རུས་ཞེས་པ་ནི་[[388]](#footnote-407)རྟོགས་པ་ཁྱད་པར་ཅན་མངོན་པར་ཤེས་པ་ལ་སོགས་པའོ། །​འགྱུར་ཞེས་པ་ནི་འགྱུར་བ་སྟེ་སྐྱེ་བར་རོ། །​ལྡན་ཞེས་པ་ནི་ཡང་དག་པར་ལྡན་པར་གྱུར་པའོ། །​བདུད་དང་མུ་སྟེགས་མང་པོས་དེ་མི་ཐུབ། །​ཅེས་པ་ནི་མུ་སྟེགས་ཀྱི་ཚོགས་དང་བདུད་ཀྱི་ཚོགས་ཀྱིས་ཀྱང་མི་ཐུབ་[[389]](#footnote-408)སྟེ། ཟིལ་གྱིས་མི་ནོན་ཞིང་ངོ། །​འཇིག་རྟེན་གསུམ་པོ་ཐམས་ཅད་ཀྱིས་ཀྱང་མཆོད་པར་འགྱུར་བའོ། །​གང་ཀུན་དུ་བཟང་པོའི་སྤྱོད་པའི་སྨོན་ལམ་འདི་འཛིན་པར་བྱེད་པ་དང་། ཀློག་པར་བྱེད་པ་དང་། སྟོན་པར་བྱེད་པའི་འབྲས་བུ་ཡང་དག་པར་བསྡུས་པ་ནི། བྱང་ཆུབ་ཀྱི་སྙིང་པོར་སོང་ནས་སེང་གེའི་གདན་ལ་འདུག་སྟེ། བདུད་ཕམ་པར་བྱས་ནས་མངོན་པར་བྱང་ཆུབ་སྟེ། ཆོས་ཀྱི་འཁོར་ལོ་བསྐོར་བ་ལ་སོགས་པའི་མཚན་ཉིད་གང་གསུངས་པ་ནི། མྱུར་དུ་འགྲོ་ཞེས་བྱ་བ་ལ་སོགས་པ་ལ། གང་ཀུན་དུ་བཟང་པོའི་སྤྱོད་པ་རིན་པོ་ཆེ་བླ་ན་མེད་པ་འདིའི་ཡང་དག་པར་སྡུད་པ་ནི། བསོད་ནམས་དང་ཡེ་ཤེས་ཀྱི་ཚོགས་ཀྱིས་མྱུར་དུ་འགྲོ་བ་[[390]](#footnote-409)ཞེས་པ་སྟེ། བྱང་ཆུབ་ཀྱི་ཤིང་[[391]](#footnote-410)གི་རྒྱལ་པོའོ། །​སོང་ནས་ཀྱང་སྐྱིལ་མོ་ཀྲུང་གིས་འགྲོ་བ་ཐམས་ཅད་ལ་ཕན་པ་དང་། བདེ་བའི་དོན་དུ་སེང་གེའི་གདན་ལ་བཞུགས་པའོ། །​གཞུགས་[[392]](#footnote-411)ནས་ཀྱང་བདུད་ཀྱི་དཔུང་ཕམ་པར་བྱས་ནས། དེའི་རྗེས་སུ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་སངས་རྒྱས་ནས། བླ་ན་མེད་པའི་ཆོས་ཀྱི་འཁོར་ལོ་བསྐོར་བ་སྟེ། སྟོན་པར་བྱེད་པ་ཞེས་བྱ་བའི་བར་དུའོ། །​ཡང་མདོར་བསྡུས་ནས་འཇིག་རྟེན་དང་འཇིག་རྟེན་ལས་འདས་པའི་མ་ལུས་པའི་ཕུན་སུམ་ཚོགས་པའི་ཕན་ཡོན་གང་གསུངས་པ། གང་གིས་བཟང་པོ་སྤྱོད་པ་[[393]](#footnote-412)ཞེས་བྱ་བ་ལ་སོགས་པའོ། །​གང་བཟང་པོ་སྤྱོད་པའི་སྨོན་ལམ་འདི་འཛིན་པ་དང་། ཀློག་པ་དང་། གང་ཞིག་སྟོན་པ་དེའི་རྣམ་པར་སྨོན་པ་[[394]](#footnote-413)དེ་སངས་རྒྱས་བཅོམ་ལྡན་འདས་རྗེ་བཙུན་གྱིས་མཁྱེན་གྱི། གཞན་ཉན་ཐོས་དང་རང་སངས་རྒྱས་ལ་སོགས་པས་ནི་མ་ཡིན་ནོ། །​སྨོན་ལམ་རིན་པོ་ཆེ་འདིའི་རྣམ་པར་སྨིན་པ་ཇི་ལྟ་བུ་ཞིག་མཁྱེན་ཞེ་ན། གསུངས་པ། བྱང་ཆུབ་མཆོག་སྟེ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཀྱི་འབྲས་བུ་འཇིག་རྟེན་ལས་འདས་པ་མ་ལུས་པའི་ཕུན་སུམ་ཚོགས་པ་རྟོགས་པ་དང་། དེ་ཉིད་ཀྱི་ཕན་ཡོན་འདི་ཡང་བརྗོད་པ་གོ་བར་བྱ་སྟེ། དེ་མེད་ན་མི་འབྱུང་བའི་ཕྱིར་འདི་ལས་འཇིག་རྟེན་གྱི་ཕུན་སུམ་ཚོགས་པ་འཐོབ་པར་འགྱུར་རོ།[[395]](#footnote-414) །​དེའི་ཕྱིར་སྨོན་ལམ་གྱི་རྒྱལ་པོ་འདི་ལ་ཡིད་གཉིས་བསྐྱེད་པར་མི་བྱའོ། །​ད་ནི་གང་ཀློག་པའི་[[396]](#footnote-415)ཡོངས་སུ་བསྔོ་བ་གསུངས་པ། འཇམ་དཔལ་ཇི་ལྟར་མཁྱེན་ཞིང་ཞེས་བྱ་བ་ལ་སོགས་པ་ལ། འཕགས་པ་འཇམ་དཔལ་གྱིས་ཇི་ལྟར་མཁྱེན་པ་དང་། བྱང་ཆུབ་སེམས་དཔའ་ཆེན་པོ་ཀུན་དུ་བཟང་པོ་འདི་ཡང་དེ་བཞིན་ཞེས་པའོ། །​དེ་དག་གི་[[397]](#footnote-416)རྗེས་སུ་བདག་གིས་བསླབ་པར་བྱ་བ་ནི། དགེ་བའི་ཕུང་པོ་འདི་དག་བྱང་ཆུབ་སེམས་དཔའ་འདི་ལྟར་ཡོངས་སུ་བསྔོ་བའོ། །​ད་ནི་དེ་བཞིན་གཤེགས་པའི་ཡོངས་སུ་བསྔོ་བ་གཉིས་པ་ནི། དུས་གསུམ་གཤེགས་པ་རྒྱལ་བ་ཐམས་ཅད་ཀྱིས།[[398]](#footnote-417) །​ཞེས་བྱ་བ་ལ་སོགས་པ་ལ། དུས་གསུམ་དུ་བཞུགས་པའི་རྒྱལ་བ་བཅོམ་ལྡན་འདས་དག་གིས་གང་ཡོངས་སུ་བསྔོ་བ་བསྔགས་ཤིང་བསྟོད་པ་མཆོག་ཏུ་གྱུར་པ་བླ་ན་མེད་པ་དེས་སོ། །​[[399]](#footnote-418)བདག་གིས་ཞེས་[[400]](#footnote-419)པ་ནི་བདག་གིས་ཀྱང་ཡོངས་སུ་བསྔོ་བར་བྱ་བ་སྟེ། བསོད་ནམས་ཀྱི་ཕུང་པོ་བསགས་པ་འདི་དག་ཐམས་ཅད་སྤྱོད་པ་བླ་ན་མེད་པ་བཟང་པོའི་སྤྱོད་པས་སོ། །​ད་ནི་ཚིགས་སུ་བཅད་པ་ཕྱེད་ཀྱིས་ནི་སྒྲིབ་པ་སྤངས་པ་དང་། གཞན་ཕྱེད་ཀྱིས་ནི་ཕ་རོལ་ཏུ་ཕྱིན་པ་དང་རྗེས་སུ་མཐུན་པའི་བདག་ཉིད་དུ་བསྒོམ་པའི་ཡོངས་སུ་གཟུང་བ་[[401]](#footnote-420)གང་གསུངས་པ་ནི། དུས་བྱེད་ཅེས་བྱ་བ་ལ་སོགས་པ་ལ། དུས་བྱེད་པ་ནི་འཆི་བའོ། །​དེའི་དུས་བྱེད་པ་ནི་འཆི་བའི་དུས་ནའོ། །​གང་ཅུང་ཟད་སྒྲིབ་པ་ཡོད་པ་དེ་དག་བཟང་པོའི་སྤྱོད་པས་དེ་ཐམས་ཅད་མ་ལུས་བསལ་བའོ། །​མངོན་སུམ་མཐོང་ཞེས་པ་ནི་བཅོམ་ལྡན་འདས་སྣང་བ་མཐའ་ཡས་མཐོང་བའོ། །​དེར་ཞེས་པ་ནི་བདེ་བ་ཅན་གྱི་སངས་རྒྱས་ཀྱི་ཞིང་དེར་རོ། །​འགྲོ་བ་[[402]](#footnote-421)ཞེས་པ་ནི་དེ་རུ་འགྲོ་བ་ཞེས་པའོ། །​དེ་ལྟར་བདེ་བ་ཅན་གྱི་སངས་རྒྱས་ཀྱི་ཞིང་དེར་སོང་ནས་ཀྱང་རྣམ་པ་འདི་ལྟ་བུའི་ཇི་སྐད་[[403]](#footnote-422)བསྟན་པའི་[[404]](#footnote-423)སྨོན་ལམ་གྱི་ཚོགས་བདག་གིས་[[405]](#footnote-424)མངོན་དུ་གྱུར་ཅིག་པའོ། །​[[406]](#footnote-425)སེམས་ཅན་མ་ལུས་པ་ཐམས་ཅད་ཉིད་ལ་ཕན་པར་བྱ་བའི་ཕྱིར། དེ་དག་ཐམས་ཅད་བདག་གིས་ཡོངས་སུ་རྫོགས་པར་བྱ་བའོ། །​དུས་ཇི་སྲིད་དུ་ཞེ་ན། གསུངས་པ་འཇིག་རྟེན་ཇི་སྲིད་ཅེས་པ་སྟེ། འཇིག་རྟེན་ཇི་སྲིད་པའི་འགྲོ་བ་ཞེས་པའི་དོན་ཏོ། །​ལུང་བསྟན་པ་ཡང་དག་པར་ཐོབ་པ་དང་། སེམས་ཅན་གྱི་དོན་ཕུན་སུམ་ཚོགས་པ་མཆོག་ཏུ་བྱ་བ་ནི། རྒྱལ་བའི་དཀྱིལ་འཁོར་ཞེས་བྱ་བ་ལ་སོགས་པ་ལ་དེར་ཞེས་པ་ནི་དེ་ལའོ། །​རྒྱལ་བའི་དཀྱིལ་འཁོར་ཞེས་པ་ནི། དེ་བཞིན་གཤེགས་པའི་འཁོར་གྱི་དཀྱིལ་འཁོར་རོ།[[407]](#footnote-426) །​བཟང་ཞེས་པ་ནི་མཛེས་པ་ཡིད་དུ་འོང་ཞིང་ཡིད་དང་འཐད་པའོ། །​པདྨ་དམ་པ་ཞེས་པ་ནི་པདྨའི་མཆོག་སྟེ། རིན་པོ་ཆེ་སྣ་ཚོགས་པས་སྤྲས་པའི་རང་བཞིན་མཛེས་པ་ཡིད་དུ་འོང་བ། འོད་གསལ་བ་སྣ་ཚོགས་པའི་འོད་ཟེར་མང་པོ་འཕྲོ་[[408]](#footnote-427)བའོ། །​སྐྱེས་[[409]](#footnote-428)ཞེས་པ་ནི་འབྱུང་བར་འགྱུར་བའོ། །​ལུང་བསྟན་ཞེས་པ་ནི་ལུང་སྟོན་པར་བྱེད་པ་སྟེ། འདིས་ལུང་སྟོན་པའོ། །​འདིའི་དུས་སུ་འཇིག་རྟེན་གྱི་ཁམས་ཆེ་གེ་མོ་ཞིག་ཏུ། དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས། མིང་འདི་ཞེས་བྱ་བར་འགྱུར་རོ་ཞེས་རྣམ་པ་འདི་ལྟ་བུར་ལུང་བསྟན་པའོ། །​དེ་ལས་[[410]](#footnote-429)བདག་གིས་ལུང་བསྟན་པ་ཐོབ་པ་ནི། བཅོམ་ལྡན་འདས་སྣང་བ་མཐའ་ཡས་དེའི་མངོན་སུམ་དུ་དངོས་སུའོ། །​དེར་ནི་ཞེས་པ་ནི་བཅོམ་ལྡན་འདས་སྣང་བ་མཐའ་ཡས་ལས་ལུང་བསྟན་པ་ཐོབ་ནས། དེ་ནས་སྤྲུལ་པ་བྱེ་བ་བརྒྱའི་སྤྲུལ་པའི་སྤྲིན་དུ་མས་ཕྱོགས་བཅུ་ཐམས་ཅད་ཁྱབ་པར་བྱས་ནས། འགྲོ་བ་སེམས་ཅན་འདི་དག་ལ་ཕན་པ་མང་པོ་གྲངས་ལས་འདས་པ་སྐད་ཅིག་ལ་བྱའོ། །​ཉེ་བར་བསྡུས་པ་[[411]](#footnote-430)ནི། ཕྱོགས་བཅུར་བྱེད་པ་དང་། འཁོར་བ་མ་སྟོངས་ཀྱི་བར་དུའོ། །​བློ་ཡི་[[412]](#footnote-431)སྟོབས་ཞེས་པ་ནི་ཡེ་ཤེས་ཀྱི་སྟོབས་ཏེ། ཡེ་ཤེས་ཀྱི་ཆེ་བའི་བདག་ཉིད་དོ། །​ཆགས་པ་མེད་པར་སྤྱད་པར་བྱའོ་ཞེས་བྱ་བའི་བར་དུའོ། །​སྨོན་ལམ་རྒྱལ་པོ་འདིའི་འགྲེལ་པ་བྱས་པ་ཡིས། །​བསོད་ནམས་བདག་གིས་ཐོབ་ལས་འགྲོ་བའི་དོན་གྲུབ་ཅིང་། །​ཡང་དང་[[413]](#footnote-432)ཡང་དུ་དགེ་བ་འདི་ནི་བྱེད་པ་དང་། །​འདི་ཡི་རྒྱུ་མཐུན་སྦྱིན་པར་ཡོངས་སུ་བསྔོ་བར་ཤོག ་[[414]](#footnote-433)འཕགས་པ་བཟང་པོ་སྤྱོད་པའི་འགྲེལ་པ་སློབ་དཔོན་དབྱིག་གཉེན་གྱིས་མཛད་པ་རྫོགས་སོ།། །​།རྒྱ་གར་གྱི་མཁན་པོ་པཎྜི་ཏ་ཨཱ་ཙརྱ་ཨཱ་ནནྡ་[[415]](#footnote-434)དང་ལོ་ཙཱ་[[416]](#footnote-435)བ་དགེ་སློང་བྷ་དྲ་པཱ་ལས་བསྒྱུར་བའོ།། །​།[[417]](#footnote-436)

1. ཙརྱ་ སྣར་ཐང་། པེ་ཅིན། [↑](#footnote-ref-20)
2. ཀ། སྣར་ཐང་། པེ་ཅིན། [↑](#footnote-ref-21)
3. བཞུགས་ སྣར་ཐང་། པེ་ཅིན། [↑](#footnote-ref-22)
4. ཕན་ཡོན་ཞེས་ སྣར་ཐང་། པེ་ཅིན། [↑](#footnote-ref-23)
5. དུས་གསུམ་དུས་ སྣར་ཐང་། པེ་ཅིན། [↑](#footnote-ref-24)
6. གསུམ་དུས་ སྣར་ཐང་། པེ་ཅིན། [↑](#footnote-ref-25)
7. བདག་གི་ སྣར་ཐང་། པེ་ཅིན། [↑](#footnote-ref-26)
8. དབང་གིས་ སྣར་ཐང་། པེ་ཅིན། [↑](#footnote-ref-27)
9. ལུས་པ་ སྣར་ཐང་། པེ་ཅིན། [↑](#footnote-ref-28)
10. བཟུང་བའི་ སྣར་ཐང་། པེ་ཅིན། [↑](#footnote-ref-29)
11. ངག་ སྣར་ཐང་། པེ་ཅིན། [↑](#footnote-ref-30)
12. བསྐྱེད་པས་ སྣར་ཐང་། པེ་ཅིན། [↑](#footnote-ref-31)
13. བསླང་ སྣར་ཐང་། པེ་ཅིན། [↑](#footnote-ref-32)
14. རེ་ཤིག་ སྣར་ཐང་། པེ་ཅིན། [↑](#footnote-ref-33)
15. ཀྱི་ སྣར་ཐང་། པེ་ཅིན། [↑](#footnote-ref-34)
16. ལས་ཀྱང་ སྣར་ཐང་། པེ་ཅིན། [↑](#footnote-ref-35)
17. ལ་ སྣར་ཐང་། པེ་ཅིན། [↑](#footnote-ref-36)
18. སེམས་ཀྱི་ སྣར་ཐང་། པེ་ཅིན། [↑](#footnote-ref-37)
19. སྟོང་པས་ སྣར་ཐང་། པེ་ཅིན། [↑](#footnote-ref-38)
20. ཡིད་ཀྱི་ སྣར་ཐང་། པེ་ཅིན། [↑](#footnote-ref-39)
21. སེམས་ཀྱི་ སྣར་ཐང་། པེ་ཅིན། [↑](#footnote-ref-40)
22. ལ་སོགས་པ་ སྣར་ཐང་། པེ་ཅིན། [↑](#footnote-ref-41)
23. བཞུགས་པའི་ སྣར་ཐང་། པེ་ཅིན། [↑](#footnote-ref-42)
24. ཞིང་ སྣར་ཐང་། པེ་ཅིན། [↑](#footnote-ref-43)
25. གྲངས་ཀྱིས་ སྣར་ཐང་། པེ་ཅིན། [↑](#footnote-ref-44)
26. དགྲ་ སྣར་ཐང་། པེ་ཅིན། [↑](#footnote-ref-45)
27. ང་རྒྱལ་བས། སྣར་ཐང་། པེ་ཅིན། [↑](#footnote-ref-46)
28. སྲས་ཀྱིས་ སྣར་ཐང་། [↑](#footnote-ref-47)
29. མོས་ཞེས་པ་ སྣར་ཐང་། པེ་ཅིན། [↑](#footnote-ref-48)
30. ལྟ་བའོ། སྣར་ཐང་། པེ་ཅིན། [↑](#footnote-ref-49)
31. དག་ སྣར་ཐང་། པེ་ཅིན། [↑](#footnote-ref-50)
32. དེ་ སྣར་ཐང་། པེ་ཅིན། [↑](#footnote-ref-51)
33. ཀྱང་ སྣར་ཐང་། པེ་ཅིན། [↑](#footnote-ref-52)
34. ཀྱིས་མོས་པར་བྱའོ། །​ལུས་དང་ངག་གི་ལས་ནི་ཡིད་ཀྱིས་ སྣར་ཐང་། པེ་ཅིན། [↑](#footnote-ref-53)
35. ལ་ སྣར་ཐང་། པེ་ཅིན། [↑](#footnote-ref-54)
36. མཐར་ཐུག་ སྣར་ཐང་། པེ་ཅིན། [↑](#footnote-ref-55)
37. ཟད་པ་ སྣར་ཐང་། པེ་ཅིན། [↑](#footnote-ref-56)
38. ཀུན་གྱི། སྣར་ཐང་། པེ་ཅིན། [↑](#footnote-ref-57)
39. ཡན་ལག་ནི་ སྣར་ཐང་། པེ་ཅིན། [↑](#footnote-ref-58)
40. རྣམས་ སྡེ་དགེ། [↑](#footnote-ref-59)
41. ཀྱིས་གསུངས་ སྣར་ཐང་། ཀྱི་གསུངས་ པེ་ཅིན། [↑](#footnote-ref-60)
42. ཡིད་ཀྱིས་ སྣར་ཐང་། པེ་ཅིན། [↑](#footnote-ref-61)
43. བདག་ སྣར་ཐང་། པེ་ཅིན། [↑](#footnote-ref-62)
44. བཅད་པ་ སྣར་ཐང་། པེ་ཅིན། [↑](#footnote-ref-63)
45. ལ་ སྣར་ཐང་། པེ་ཅིན། [↑](#footnote-ref-64)
46. བཅད་པའི་ སྣར་ཐང་། པེ་ཅིན། [↑](#footnote-ref-65)
47. གང་ སྣར་ཐང་། པེ་ཅིན། [↑](#footnote-ref-66)
48. དག་པ་ སྣར་ཐང་། པེ་ཅིན། [↑](#footnote-ref-67)
49. གུར་ཀུམ་ སྣར་ཐང་། པེ་ཅིན། [↑](#footnote-ref-68)
50. སྦྱར་བར་ སྣར་ཐང་། པེ་ཅིན། [↑](#footnote-ref-69)
51. གུར་ཀུམ་ སྣར་ཐང་། པེ་ཅིན། [↑](#footnote-ref-70)
52. ཀ་རུའི་ སྣར་ཐང་། པེ་ཅིན། [↑](#footnote-ref-71)
53. ལྡན་པ་ སྣར་ཐང་། པེ་ཅིན། [↑](#footnote-ref-72)
54. གསུངས་པ། སྣར་ཐང་། པེ་ཅིན། [↑](#footnote-ref-73)
55. བདག་གིས་ སྣར་ཐང་། པེ་ཅིན། [↑](#footnote-ref-74)
56. ཀྱིས་ སྣར་ཐང་། པེ་ཅིན། [↑](#footnote-ref-75)
57. མཆོད་པ་ སྣར་ཐང་། པེ་ཅིན། [↑](#footnote-ref-76)
58. སྤྱོད་པ་ སྣར་ཐང་། པེ་ཅིན། [↑](#footnote-ref-77)
59. སྟོབས་ཀྱི་ སྣར་ཐང་། པེ་ཅིན། [↑](#footnote-ref-78)
60. མོ་ པེ་ཅིན། [↑](#footnote-ref-79)
61. བཟང་པོ་ སྣར་ཐང་། པེ་ཅིན། [↑](#footnote-ref-80)
62. བསྡུ་པ་ སྣར་ཐང་། པེ་ཅིན། [↑](#footnote-ref-81)
63. བྱ་བའོ། སྣར་ཐང་། པེ་ཅིན། [↑](#footnote-ref-82)
64. གིས་ཀྱང་། སྣར་ཐང་། པེ་ཅིན། [↑](#footnote-ref-83)
65. ལ། སྣར་ཐང་། པེ་ཅིན། [↑](#footnote-ref-84)
66. བཅུགས་པ་ པེ་ཅིན། [↑](#footnote-ref-85)
67. བཅུ་ སྣར་ཐང་། པེ་ཅིན། [↑](#footnote-ref-86)
68. གང་ སྣར་ཐང་། པེ་ཅིན། [↑](#footnote-ref-87)
69. བསྐྱེད་ སྣར་ཐང་། པེ་ཅིན། [↑](#footnote-ref-88)
70. གཉིས་པོ་ སྣར་ཐང་། པེ་ཅིན། [↑](#footnote-ref-89)
71. གཅིག་པོ་ སྣར་ཐང་། པེ་ཅིན། [↑](#footnote-ref-90)
72. དུས་གསུམ་གྱིས་ སྣར་ཐང་། པེ་ཅིན། [↑](#footnote-ref-91)
73. །བསྒོམས་ སྣར་ཐང་། པེ་ཅིན། [↑](#footnote-ref-92)
74. ཐམས་ཅད་ལ་ སྣར་ཐང་། པེ་ཅིན། [↑](#footnote-ref-93)
75. ཚིགས་ སྣར་ཐང་། [↑](#footnote-ref-94)
76. འགྲུབ་ སྣར་ཐང་། པེ་ཅིན། [↑](#footnote-ref-95)
77. དོན་ཏེ། སྣར་ཐང་། པེ་ཅིན། [↑](#footnote-ref-96)
78. བྱ་བ་ སྣར་ཐང་། པེ་ཅིན། [↑](#footnote-ref-97)
79. པའོ། སྣར་ཐང་། པེ་ཅིན། [↑](#footnote-ref-98)
80. ཁམས་གསུམ་ སྣར་ཐང་། པེ་ཅིན། [↑](#footnote-ref-99)
81. མྱ་ངན་ལས་འདས་ སྣར་ཐང་། པེ་ཅིན། [↑](#footnote-ref-100)
82. པར་ སྣར་ཐང་། པེ་ཅིན། [↑](#footnote-ref-101)
83. འབྲེལ་ཏེ། སྣར་ཐང་། པེ་ཅིན། [↑](#footnote-ref-102)
84. གྱུར་པས་ སྣར་ཐང་། པེ་ཅིན། [↑](#footnote-ref-103)
85. རིན་ ཅོ་ནེ། [↑](#footnote-ref-104)
86. སྐྱེད་པའི་ སྣར་ཐང་། [↑](#footnote-ref-105)
87. གྲོགས་པོ་ སྣར་ཐང་། པེ་ཅིན། [↑](#footnote-ref-106)
88. བསྒོམས་པ་ སྣར་ཐང་། པེ་ཅིན། [↑](#footnote-ref-107)
89. བཟུང་བ་ སྣར་ཐང་། པེ་ཅིན། [↑](#footnote-ref-108)
90. བསློབ་ སྣར་ཐང་། པེ་ཅིན། [↑](#footnote-ref-109)
91. བསམ་པ་སྟེ། སྣར་ཐང་། པེ་ཅིན། [↑](#footnote-ref-110)
92. སྐོང་བའི་ སྣར་ཐང་། པེ་ཅིན། [↑](#footnote-ref-111)
93. འགྱུར་བའི་ སྣར་ཐང་། པེ་ཅིན། [↑](#footnote-ref-112)
94. མཆོད་པ་ སྣར་ཐང་། པེ་ཅིན། [↑](#footnote-ref-113)
95. མྱ་ངན་ སྣར་ཐང་། པེ་ཅིན། [↑](#footnote-ref-114)
96. ཕན་པའི། སྣར་ཐང་། པེ་ཅིན། [↑](#footnote-ref-115)
97. དེ་དག་ སྣར་ཐང་། པེ་ཅིན། [↑](#footnote-ref-116)
98. བསམས་པའི་ སྣར་ཐང་། པེ་ཅིན། [↑](#footnote-ref-117)
99. རྫོགས་པ་ སྣར་ཐང་། པེ་ཅིན། [↑](#footnote-ref-118)
100. མཉམ་ སྣར་ཐང་། པེ་ཅིན། [↑](#footnote-ref-119)
101. དྲུག་གིས་ སྣར་ཐང་། [↑](#footnote-ref-120)
102. མཆོག་གི་ སྣར་ཐང་། པེ་ཅིན། [↑](#footnote-ref-121)
103. བས་ སྣར་ཐང་། པེ་ཅིན། [↑](#footnote-ref-122)
104. ཀྱིས་ནས་ སྣར་ཐང་། པེ་ཅིན། [↑](#footnote-ref-123)
105. སྙེད་པའི་ སྣར་ཐང་། པེ་ཅིན། [↑](#footnote-ref-124)
106. ཡོན་ཏན་ སྣར་ཐང་། པེ་ཅིན། [↑](#footnote-ref-125)
107. བརྩམས་ནས་ སྣར་ཐང་། པེ་ཅིན། [↑](#footnote-ref-126)
108. དེ་དག་ སྣར་ཐང་། པེ་ཅིན། [↑](#footnote-ref-127)
109. དེ་ལྟར་ སྣར་ཐང་། པེ་ཅིན། [↑](#footnote-ref-128)
110. གནས་ སྣར་ཐང་། པེ་ཅིན། [↑](#footnote-ref-129)
111. འདིས་ སྣར་ཐང་། པེ་ཅིན། [↑](#footnote-ref-130)
112. བློ་བུར་ སྣར་ཐང་། པེ་ཅིན། [↑](#footnote-ref-131)
113. སེལ་བ། སྣར་ཐང་། པེ་ཅིན། [↑](#footnote-ref-132)
114. ཟློགས་ སྣར་ཐང་། པེ་ཅིན། [↑](#footnote-ref-133)
115. གཡའ་ སྣར་ཐང་། པེ་ཅིན། [↑](#footnote-ref-134)
116. སྐྱེད་པ་ སྣར་ཐང་། པེ་ཅིན། [↑](#footnote-ref-135)
117. ལས་ སྣར་ཐང་། པེ་ཅིན། [↑](#footnote-ref-136)
118. ཆགས་པས་ སྣར་ཐང་། པེ་ཅིན། [↑](#footnote-ref-137)
119. དག་གིས་ སྣར་ཐང་། པེ་ཅིན། [↑](#footnote-ref-138)
120. ཉིད་ཀྱི་ སྣར་ཐང་། པེ་ཅིན། [↑](#footnote-ref-139)
121. སྤྱོད་པ་ སྣར་ཐང་། པེ་ཅིན། [↑](#footnote-ref-140)
122. །ལ་ སྣར་ཐང་། པེ་ཅིན། [↑](#footnote-ref-141)
123. གསུམ་ སྣར་ཐང་། [↑](#footnote-ref-142)
124. བྱང་ཆུབ་ སྣར་ཐང་། པེ་ཅིན། [↑](#footnote-ref-143)
125. བརྟན་པར་ སྣར་ཐང་། པེ་ཅིན། [↑](#footnote-ref-144)
126. ཚིག་རྐང་ སྣར་ཐང་། པེ་ཅིན། [↑](#footnote-ref-145)
127. ཐམས་ཅད་ཀྱི་ཐམས་ཅད་ སྣར་ཐང་། པེ་ཅིན། [↑](#footnote-ref-146)
128. ལས་ཤེས་པ་ སྣར་ཐང་། ལས་ཤེས་ པེ་ཅིན། [↑](#footnote-ref-147)
129. ལམ་ཡང་ སྣར་ཐང་། པེ་ཅིན། [↑](#footnote-ref-148)
130. བཟུང་ སྣར་ཐང་། པེ་ཅིན། [↑](#footnote-ref-149)
131. ལ་ སྣར་ཐང་། པེ་ཅིན། [↑](#footnote-ref-150)
132. ཉོན་མོངས་པ་ སྣར་ཐང་། པེ་ཅིན། [↑](#footnote-ref-151)
133. ལས་ སྣར་ཐང་། པེ་ཅིན། [↑](#footnote-ref-152)
134. གིས་མི་ སྣར་ཐང་། པེ་ཅིན། [↑](#footnote-ref-153)
135. སྤྱོད་པ་ཞེས་པ་ སྣར་ཐང་། པེ་ཅིན། [↑](#footnote-ref-154)
136. དབྱུང་ སྣར་ཐང་། པེ་ཅིན། [↑](#footnote-ref-155)
137. བདུད་ཅེས་པ་ སྣར་ཐང་། པེ་ཅིན། [↑](#footnote-ref-156)
138. འགེགས་ སྣར་ཐང་། པེ་ཅིན། [↑](#footnote-ref-157)
139. ན་ སྣར་ཐང་། པེ་ཅིན། [↑](#footnote-ref-158)
140. ཡིད་ སྣར་ཐང་། པེ་ཅིན། [↑](#footnote-ref-159)
141. འགེགས་པ་ སྣར་ཐང་། པེ་ཅིན། [↑](#footnote-ref-160)
142. དངོས་པོ་སྒྱུ་ཡི་བསླུབ་ སྣར་ཐང་། པེ་ཅིན། [↑](#footnote-ref-161)
143. རྣམ་པ་བཞིས་ སྣར་ཐང་། པེ་ཅིན། [↑](#footnote-ref-162)
144. སྐྱེད་པ་ སྣར་ཐང་། པེ་ཅིན། [↑](#footnote-ref-163)
145. ཁོ་ནར་ སྣར་ཐང་། པེ་ཅིན། [↑](#footnote-ref-164)
146. ལྟའོ། སྣར་ཐང་། པེ་ཅིན། [↑](#footnote-ref-165)
147. རྣམ་དང་ སྣར་ཐང་། [↑](#footnote-ref-166)
148. ཞེས་ཏེ། སྣར་ཐང་། པེ་ཅིན། [↑](#footnote-ref-167)
149. པར་ཞེས་པ་ སྣར་ཐང་། པེ་ཅིན། [↑](#footnote-ref-168)
150. ཕྱོགས་ཤེས་པ་ སྣར་ཐང་། པེ་ཅིན། [↑](#footnote-ref-169)
151. སྟེང་ སྣར་ཐང་། [↑](#footnote-ref-170)
152. འབྲེལ་ཏེ། སྣར་ཐང་། པེ་ཅིན། [↑](#footnote-ref-171)
153. གསལ་བ་ སྣར་ཐང་། [↑](#footnote-ref-172)
154. དག་ལ་ སྣར་ཐང་། པེ་ཅིན། [↑](#footnote-ref-173)
155. གསུངས་ པེ་ཅིན། [↑](#footnote-ref-174)
156. ཐུབ་པའི་ སྣར་ཐང་། པེ་ཅིན། [↑](#footnote-ref-175)
157. པས་ སྣར་ཐང་། པེ་ཅིན། [↑](#footnote-ref-176)
158. ཅེས་པས་ སྣར་ཐང་། པེ་ཅིན། [↑](#footnote-ref-177)
159. དེ་དང་ སྣར་ཐང་། པེ་ཅིན། [↑](#footnote-ref-178)
160. གདམ་ངག་ སྣར་ཐང་། པེ་ཅིན། [↑](#footnote-ref-179)
161. གསུམ་སྟེ། སྣར་ཐང་། པེ་ཅིན། [↑](#footnote-ref-180)
162. བྱད་པ་ ཅོ་ནེ། སྡེ་དགེ། [↑](#footnote-ref-181)
163. ཁྱབ་པའམ་ སྣར་ཐང་། པེ་ཅིན། [↑](#footnote-ref-182)
164. ཇི་ཙམ་ སྣར་ཐང་། པེ་ཅིན། [↑](#footnote-ref-183)
165. ཐུབ་པར་ སྣར་ཐང་། པེ་ཅིན། [↑](#footnote-ref-184)
166. དུབ་པ་ སྣར་ཐང་། པེ་ཅིན། [↑](#footnote-ref-185)
167. ཀྱིས་ཤེས་ སྣར་ཐང་། པེ་ཅིན། [↑](#footnote-ref-186)
168. སྟོབས་ཀྱི་ སྣར་ཐང་། [↑](#footnote-ref-187)
169. བྱེད་པ་ སྣར་ཐང་། པེ་ཅིན། [↑](#footnote-ref-188)
170. ཞེས་པ་ སྣར་ཐང་། པེ་ཅིན། [↑](#footnote-ref-189)
171. དེ་དང་ སྣར་ཐང་། པེ་ཅིན། [↑](#footnote-ref-190)
172. པ་ནི་ སྣར་ཐང་། པེ་ཅིན། [↑](#footnote-ref-191)
173. བཟང་པོའི་ སྣར་ཐང་། པེ་ཅིན། [↑](#footnote-ref-192)
174. བསགས་པ་ སྣར་ཐང་། པེ་ཅིན། [↑](#footnote-ref-193)
175. རྣམ་པར་ ཅོ་ནེ། [↑](#footnote-ref-194)
176. པ་ སྣར་ཐང་། པེ་ཅིན། [↑](#footnote-ref-195)
177. འཁོར་བ་ན་ སྣར་ཐང་། པེ་ཅིན། [↑](#footnote-ref-196)
178. སེམས་པའི་ སྣར་ཐང་། [↑](#footnote-ref-197)
179. ཆེན་པོས་ སྣར་ཐང་། པེ་ཅིན། [↑](#footnote-ref-198)
180. གསུངས་ སྣར་ཐང་། པེ་ཅིན། [↑](#footnote-ref-199)
181. གཤེགས་པ་ལྟ་ སྣར་ཐང་། པེ་ཅིན། [↑](#footnote-ref-200)
182. བསམ་གྱི་ སྣར་ཐང་། པེ་ཅིན། [↑](#footnote-ref-201)
183. དག་པ་ སྣར་ཐང་། པེ་ཅིན། [↑](#footnote-ref-202)
184. ལྟ་བ་ སྣར་ཐང་། པེ་ཅིན། [↑](#footnote-ref-203)
185. སྨོན་ལམ་ སྣར་ཐང་། པེ་ཅིན། [↑](#footnote-ref-204)
186. ལྟ་བར་ སྣར་ཐང་། པེ་ཅིན། [↑](#footnote-ref-205)
187. སྲིད་པར་ ཅོ་ནེ། སྲིད་ སྣར་ཐང་། པེ་ཅིན། [↑](#footnote-ref-206)
188. དབྱེང་བ་ སྣར་ཐང་། པེ་ཅིན། [↑](#footnote-ref-207)
189. ལྟ་ སྣར་ཐང་། པེ་ཅིན། [↑](#footnote-ref-208)
190. ཁམས་པས་ སྣར་ཐང་། པེ་ཅིན། [↑](#footnote-ref-209)
191. ལ་ སྣར་ཐང་། པེ་ཅིན། [↑](#footnote-ref-210)
192. སྐྱོབ་པ་ཡིད། སྣར་ཐང་། པེ་ཅིན། [↑](#footnote-ref-211)
193. ཁྱབ་པ་ སྣར་ཐང་། པེ་ཅིན། [↑](#footnote-ref-212)
194. ཡང་འདིར་ སྣར་ཐང་། པེ་ཅིན། [↑](#footnote-ref-213)
195. ཀུན་གྱིས་ སྣར་ཐང་། [↑](#footnote-ref-214)
196. སངས་རྒྱས་ཀྱིས་ སྣར་ཐང་། པེ་ཅིན། [↑](#footnote-ref-215)
197. པ། སྣར་ཐང་། པེ་ཅིན། [↑](#footnote-ref-216)
198. སྐྱེད་གྱུར་པ། སྣར་ཐང་། [↑](#footnote-ref-217)
199. དང་ སྣར་ཐང་། པེ་ཅིན། [↑](#footnote-ref-218)
200. འདས་ཀྱི་ སྣར་ཐང་། པེ་ཅིན། [↑](#footnote-ref-219)
201. རྩེ་མོའི། སྣར་ཐང་། པེ་ཅིན། [↑](#footnote-ref-220)
202. རྩེ་མོའི་ སྣར་ཐང་། པེ་ཅིན། [↑](#footnote-ref-221)
203. བསྟན་པ་ལ། སྣར་ཐང་། པེ་ཅིན། [↑](#footnote-ref-222)
204. བྱེ་བྲག་གིས་ སྣར་ཐང་། པེ་ཅིན། [↑](#footnote-ref-223)
205. དང་གཞན་ སྣར་ཐང་། པེ་ཅིན། [↑](#footnote-ref-224)
206. ཅིག་ཅར་ སྣར་ཐང་། པེ་ཅིན། [↑](#footnote-ref-225)
207. དབྱངས་ཀྱིས་ སྣར་ཐང་། པེ་ཅིན། [↑](#footnote-ref-226)
208. དག་གིས་ སྣར་ཐང་། པེ་ཅིན། [↑](#footnote-ref-227)
209. བསྒྲིབ་པ་ སྣར་ཐང་། པེ་ཅིན། [↑](#footnote-ref-228)
210. གཅིག་གིས་ སྣར་ཐང་། པེ་ཅིན། [↑](#footnote-ref-229)
211. ལས་ སྣར་ཐང་། པེ་ཅིན། [↑](#footnote-ref-230)
212. ཁྲག་ སྣར་ཐང་། པེ་ཅིན། [↑](#footnote-ref-231)
213. བདག་ཉིད་ སྣར་ཐང་། པེ་ཅིན། [↑](#footnote-ref-232)
214. པའི་ སྣར་ཐང་། པེ་ཅིན། [↑](#footnote-ref-233)
215. ལྟ་བར་ སྣར་ཐང་། པེ་ཅིན། [↑](#footnote-ref-234)
216. དབྱངས་ཀྱི། སྣར་ཐང་། པེ་ཅིན། [↑](#footnote-ref-235)
217. བྱའོ། སྣར་ཐང་། པེ་ཅིན། [↑](#footnote-ref-236)
218. གང་ སྣར་ཐང་། པེ་ཅིན། [↑](#footnote-ref-237)
219. །པ་ སྣར་ཐང་། པེ་ཅིན། [↑](#footnote-ref-238)
220. གཅིག་གིས་ སྣར་ཐང་། པེ་ཅིན། [↑](#footnote-ref-239)
221. ལྟ་བ་ སྣར་ཐང་། པེ་ཅིན། [↑](#footnote-ref-240)
222. །​ཞེས་པ་ སྣར་ཐང་། པེ་ཅིན། [↑](#footnote-ref-241)
223. པ་ སྣར་ཐང་། [↑](#footnote-ref-242)
224. དེ་དེ་ པེ་ཅིན། [↑](#footnote-ref-243)
225. བྱ་བའོ། སྣར་ཐང་། པེ་ཅིན། [↑](#footnote-ref-244)
226. སྟོབས་ཀྱིས་ སྣར་ཐང་། པེ་ཅིན། [↑](#footnote-ref-245)
227. སྟོབས་ཀྱིས་ སྣར་ཐང་། པེ་ཅིན། [↑](#footnote-ref-246)
228. བྱེ་བྲག་ སྣར་ཐང་། པེ་ཅིན། [↑](#footnote-ref-247)
229. ཕྱེ་བ། སྣར་ཐང་། པེ་ཅིན། [↑](#footnote-ref-248)
230. བཅུ་ སྣར་ཐང་། པེ་ཅིན། [↑](#footnote-ref-249)
231. བགྱིས་ སྣར་ཐང་། པེ་ཅིན། [↑](#footnote-ref-250)
232. རང་གི་ སྣར་ཐང་། པེ་ཅིན། [↑](#footnote-ref-251)
233. འཛིན་གྱི་ སྣར་ཐང་། པེ་ཅིན། [↑](#footnote-ref-252)
234. བསྒྲུབས་པའི་ སྣར་ཐང་། པེ་ཅིན། [↑](#footnote-ref-253)
235. བྱ་སྟེ། སྣར་ཐང་། པེ་ཅིན། [↑](#footnote-ref-254)
236. རྒྱ་བ་ སྣར་ཐང་། པེ་ཅིན། [↑](#footnote-ref-255)
237. བསྐོར་བ་ སྣར་ཐང་། པེ་ཅིན། [↑](#footnote-ref-256)
238. ཐམས་ཅད་ སྣར་ཐང་། པེ་ཅིན། [↑](#footnote-ref-257)
239. སོར་ སྣར་ཐང་། པེ་ཅིན། [↑](#footnote-ref-258)
240. འདས་པས་ སྣར་ཐང་། པེ་ཅིན། [↑](#footnote-ref-259)
241. པའོ། སྣར་ཐང་། པེ་ཅིན། [↑](#footnote-ref-260)
242. སྟོན་པའོ། སྣར་ཐང་། པེ་ཅིན། [↑](#footnote-ref-261)
243. བསྟམ་པ་ སྣར་ཐང་། པེ་ཅིན། [↑](#footnote-ref-262)
244. བྱས་པ་ སྣར་ཐང་། པེ་ཅིན། [↑](#footnote-ref-263)
245. ཉིད་ཀྱིས་ སྣར་ཐང་། [↑](#footnote-ref-264)
246. དྲུང་དུ་ སྣར་ཐང་། པེ་ཅིན། [↑](#footnote-ref-265)
247. གཞལ་ཡས་པ། སྣར་ཐང་། [↑](#footnote-ref-266)
248. སྟོབས་ཏེ། སྣར་ཐང་། པེ་ཅིན། [↑](#footnote-ref-267)
249. བྱ་བ་ལ་ སྣར་ཐང་། པེ་ཅིན། [↑](#footnote-ref-268)
250. སོགས་ སྣར་ཐང་། པེ་ཅིན། [↑](#footnote-ref-269)
251. དུ་ཞེས་པ་ སྣར་ཐང་། པེ་ཅིན། [↑](#footnote-ref-270)
252. རྫུ་འཕྲུལ་གྱི་ སྣར་ཐང་། པེ་ཅིན། [↑](#footnote-ref-271)
253. འགྲོ་བ་དེ་ སྣར་ཐང་། པེ་ཅིན། [↑](#footnote-ref-272)
254. རྟོགས་ སྣར་ཐང་། [↑](#footnote-ref-273)
255. སོ་སོའི་ སྣར་ཐང་། པེ་ཅིན། [↑](#footnote-ref-274)
256. དགའ་ པེ་ཅིན། [↑](#footnote-ref-275)
257. ནི་ པེ་ཅིན། [↑](#footnote-ref-276)
258. བདེ་བར་ སྣར་ཐང་། པེ་ཅིན། [↑](#footnote-ref-277)
259. ལས་ སྣར་ཐང་། པེ་ཅིན། [↑](#footnote-ref-278)
260. སྨོན་ལམ་གྱིས་ སྣར་ཐང་། པེ་ཅིན། [↑](#footnote-ref-279)
261. ཁྱབ་པ་ཞེས་པ་ སྣར་ཐང་། པེ་ཅིན། [↑](#footnote-ref-280)
262. དང་ཡང་ སྣར་ཐང་། པེ་ཅིན། [↑](#footnote-ref-281)
263. སྦྱོར་བར་ སྣར་ཐང་། པེ་ཅིན། [↑](#footnote-ref-282)
264. བྱང་ཆུབ་ སྣར་ཐང་། པེ་ཅིན། [↑](#footnote-ref-283)
265. བསྒོམས་བར་ སྣར་ཐང་། པེ་ཅིན། [↑](#footnote-ref-284)
266. གསུངས་པས། སྣར་ཐང་། པེ་ཅིན། [↑](#footnote-ref-285)
267. འགྱུར་ སྣར་ཐང་། པེ་ཅིན། [↑](#footnote-ref-286)
268. དེ་བཞིན་ སྣར་ཐང་། པེ་ཅིན། [↑](#footnote-ref-287)
269. འདོན་པ་ སྣར་ཐང་། པེ་ཅིན། [↑](#footnote-ref-288)
270. ཀུན་ནས་ སྣར་ཐང་། པེ་ཅིན། [↑](#footnote-ref-289)
271. སྟོབས་ཤེས་ སྣར་ཐང་། པེ་ཅིན། [↑](#footnote-ref-290)
272. ཤེས་རབ་སྟོབས་ནི་ སྣར་ཐང་། པེ་ཅིན། [↑](#footnote-ref-291)
273. ཏིང་ངེ་འཛིན་ པེ་ཅིན། [↑](#footnote-ref-292)
274. སྟོབས་དང་ སྣར་ཐང་། པེ་ཅིན། [↑](#footnote-ref-293)
275. པའི་ སྣར་ཐང་། པེ་ཅིན། [↑](#footnote-ref-294)
276. སྟོབས་ སྣར་ཐང་། པེ་ཅིན། [↑](#footnote-ref-295)
277. མཐུན་པ་ཡིད་ སྣར་ཐང་། པེ་ཅིན། [↑](#footnote-ref-296)
278. ཕྱེད་པའི་ སྣར་ཐང་། པེ་ཅིན། [↑](#footnote-ref-297)
279. ཇི་སྐད་ སྣར་ཐང་། པེ་ཅིན། [↑](#footnote-ref-298)
280. བྱས་པ་ཡིད་ སྣར་ཐང་། པེ་ཅིན། [↑](#footnote-ref-299)
281. བསྡམ་པར་ སྣར་ཐང་། པེ་ཅིན། [↑](#footnote-ref-300)
282. ཁྱད་པར་ཅན་ སྣར་ཐང་། པེ་ཅིན། [↑](#footnote-ref-301)
283. མྱོང་བར་ སྣར་ཐང་། པེ་ཅིན། [↑](#footnote-ref-302)
284. སྐྱེད་ སྣར་ཐང་། པེ་ཅིན། [↑](#footnote-ref-303)
285. བདག་ཉིད་ཀྱི་ སྣར་ཐང་། པེ་ཅིན། [↑](#footnote-ref-304)
286. དག་གི་ སྣར་ཐང་། པེ་ཅིན། [↑](#footnote-ref-305)
287. རྩ་ སྣར་ཐང་། པེ་ཅིན། [↑](#footnote-ref-306)
288. བསད་པའི་ སྣར་ཐང་། པེ་ཅིན། [↑](#footnote-ref-307)
289. ཕན་པ་ སྣར་ཐང་། པེ་ཅིན། [↑](#footnote-ref-308)
290. ལས། སྣར་ཐང་། པེ་ཅིན། [↑](#footnote-ref-309)
291. འགྱུར་ སྣར་ཐང་། པེ་ཅིན། [↑](#footnote-ref-310)
292. སྤོང་ སྣར་ཐང་། པེ་ཅིན། [↑](#footnote-ref-311)
293. བཟོད་ སྣར་ཐང་། པེ་ཅིན། [↑](#footnote-ref-312)
294. དག་ ཅོ་ནེ། [↑](#footnote-ref-313)
295. ཇི་སྐད་ སྣར་ཐང་། པེ་ཅིན། [↑](#footnote-ref-314)
296. བྱིན་པར་ སྣར་ཐང་། པེ་ཅིན། [↑](#footnote-ref-315)
297. འཕྲོག་པའོ། སྣར་ཐང་། པེ་ཅིན། [↑](#footnote-ref-316)
298. ལྕི་བ་ སྣར་ཐང་། པེ་ཅིན། [↑](#footnote-ref-317)
299. སྨྲ་བའོ། སྣར་ཐང་། པེ་ཅིན། [↑](#footnote-ref-318)
300. ཁྱལ་པ་ སྣར་ཐང་། པེ་ཅིན། [↑](#footnote-ref-319)
301. མཐུག་པའི་ སྣར་ཐང་། པེ་ཅིན། [↑](#footnote-ref-320)
302. གཤེགས་པའི་ སྣར་ཐང་། པེ་ཅིན། [↑](#footnote-ref-321)
303. གྲོལ་བར་ སྣར་ཐང་། པེ་ཅིན། [↑](#footnote-ref-322)
304. སྐྱེས་པ་ སྣར་ཐང་། པེ་ཅིན། [↑](#footnote-ref-323)
305. འགག་པའོ། སྣར་ཐང་། པེ་ཅིན། [↑](#footnote-ref-324)
306. འགྱུར་བ་ སྣར་ཐང་། པེ་ཅིན། [↑](#footnote-ref-325)
307. ཨུ་པ་ལས་ སྣར་ཐང་། པེ་ཅིན། [↑](#footnote-ref-326)
308. འགྱུར་ སྣར་ཐང་། པེ་ཅིན། [↑](#footnote-ref-327)
309. དཀོད་ སྣར་ཐང་། པེ་ཅིན། [↑](#footnote-ref-328)
310. ལས་ སྣར་ཐང་། པེ་ཅིན། [↑](#footnote-ref-329)
311. བྱེད་པ་ སྣར་ཐང་། པེ་ཅིན། [↑](#footnote-ref-330)
312. ཡོངས་སུ་ཡང་ སྣར་ཐང་། པེ་ཅིན། [↑](#footnote-ref-331)
313. དེ་ སྣར་ཐང་། པེ་ཅིན། [↑](#footnote-ref-332)
314. དེ་དག་གི་ སྣར་ཐང་། པེ་ཅིན། [↑](#footnote-ref-333)
315. ཐམས་ཅད་ཀྱི་ཐམས་ཅད་ སྣར་ཐང་། པེ་ཅིན། [↑](#footnote-ref-334)
316. རྩ་ སྣར་ཐང་། པེ་ཅིན། [↑](#footnote-ref-335)
317. གང་ སྣར་ཐང་། པེ་ཅིན། [↑](#footnote-ref-336)
318. ཅུང་ སྣར་ཐང་། པེ་ཅིན། [↑](#footnote-ref-337)
319. འཕངས་པ་ སྣར་ཐང་། པེ་ཅིན། [↑](#footnote-ref-338)
320. གྱུར་པ་ སྣར་ཐང་། པེ་ཅིན། [↑](#footnote-ref-339)
321. ལས་ཀྱིས་ སྣར་ཐང་། པེ་ཅིན། [↑](#footnote-ref-340)
322. ཙམ་ སྣར་ཐང་། པེ་ཅིན། [↑](#footnote-ref-341)
323. སྐྱེད་པ་ སྣར་ཐང་། པེ་ཅིན། [↑](#footnote-ref-342)
324. ལས་ སྣར་ཐང་། པེ་ཅིན། [↑](#footnote-ref-343)
325. ཀྱིས་གསལ་ སྣར་ཐང་། པེ་ཅིན། [↑](#footnote-ref-344)
326. ཆེན་པོར་ སྣར་ཐང་། [↑](#footnote-ref-345)
327. འཁོར་བའི་རྒྱུན་ སྣར་ཐང་། པེ་ཅིན། [↑](#footnote-ref-346)
328. མཐུན་པར་ སྣར་ཐང་། པེ་ཅིན། [↑](#footnote-ref-347)
329. ཚད་ སྣར་ཐང་། པེ་ཅིན། [↑](#footnote-ref-348)
330. ལས་ཀྱི་ སྣར་ཐང་། པེ་ཅིན། [↑](#footnote-ref-349)
331. ཡོངས་སུ་སྦྱོར་བའོ། །​ཇི་ལྟར་ཞེས་པ་ནི། སྣར་ཐང་། པེ་ཅིན། [↑](#footnote-ref-350)
332. སྟོབས་ སྣར་ཐང་། པེ་ཅིན། [↑](#footnote-ref-351)
333. ཉིད་ཀྱིས། སྣར་ཐང་། པེ་ཅིན། [↑](#footnote-ref-352)
334. ལས་ཀྱིས་ སྣར་ཐང་། པེ་ཅིན། [↑](#footnote-ref-353)
335. འདོད་པ་ སྣར་ཐང་། པེ་ཅིན། [↑](#footnote-ref-354)
336. སྦྱང་བའོ། སྣར་ཐང་། པེ་ཅིན། [↑](#footnote-ref-355)
337. དེ་དག་ སྣར་ཐང་། པེ་ཅིན། [↑](#footnote-ref-356)
338. བསྒོམས་པའོ་ཞེས་པའོ། སྣར་ཐང་། པེ་ཅིན། [↑](#footnote-ref-357)
339. ཡེ་ཤེས་ཀྱིས་ སྣར་ཐང་། པེ་ཅིན། [↑](#footnote-ref-358)
340. སྟོབས་མེད་པའི། སྣར་ཐང་། པེ་ཅིན། [↑](#footnote-ref-359)
341. བྱའོ། སྣར་ཐང་། པེ་ཅིན། [↑](#footnote-ref-360)
342. རྫོགས་པར་བགྱི་ཞེས་ སྣར་ཐང་། པེ་ཅིན། [↑](#footnote-ref-361)
343. དག་ནི་ སྣར་ཐང་། པེ་ཅིན། [↑](#footnote-ref-362)
344. དོ། །​ སྣར་ཐང་། པེ་ཅིན། [↑](#footnote-ref-363)
345. བྱ་བའོ། སྣར་ཐང་། པེ་ཅིན། [↑](#footnote-ref-364)
346. བཅིངས་པས་ སྣར་ཐང་། པེ་ཅིན། [↑](#footnote-ref-365)
347. སངས་རྒྱས་ཀྱིས་ སྣར་ཐང་། པེ་ཅིན། [↑](#footnote-ref-366)
348. དོ། །​ སྣར་ཐང་། པེ་ཅིན། [↑](#footnote-ref-367)
349. རྒྱ་མཚོའི་ སྣར་ཐང་། པེ་ཅིན། [↑](#footnote-ref-368)
350. བསྔོ་བ་ སྣར་ཐང་། པེ་ཅིན། [↑](#footnote-ref-369)
351. རྒྱལ་བ་ཡིད། སྣར་ཐང་། པེ་ཅིན། [↑](#footnote-ref-370)
352. དུས་གསུམ་དུ་ སྣར་ཐང་། པེ་ཅིན། [↑](#footnote-ref-371)
353. པའི་ སྣར་ཐང་། པེ་ཅིན། [↑](#footnote-ref-372)
354. བ་དག་གི་ སྣར་ཐང་། པེ་ཅིན། [↑](#footnote-ref-373)
355. སངས་རྒྱས་ཤེས་ སྣར་ཐང་། པེ་ཅིན། [↑](#footnote-ref-374)
356. བཅད་ སྣར་ཐང་། པེ་ཅིན། [↑](#footnote-ref-375)
357. གྱིས་ སྣར་ཐང་། པེ་ཅིན། [↑](#footnote-ref-376)
358. བྱ་བ་ལསོགས་པ་ སྣར་ཐང་། པེ་ཅིན། [↑](#footnote-ref-377)
359. བསྡུ་ སྣར་ཐང་། པེ་ཅིན། [↑](#footnote-ref-378)
360. སེམས་དཔའི་ པེ་ཅིན། [↑](#footnote-ref-379)
361. བཟང་པོ་ཞེས་ སྣར་ཐང་། པེ་ཅིན། [↑](#footnote-ref-380)
362. སེམས་ཀྱི་ སྣར་ཐང་། པེ་ཅིན། [↑](#footnote-ref-381)
363. སྟེ་མི་ སྣར་ཐང་། པེ་ཅིན། [↑](#footnote-ref-382)
364. ཆོས་ཀྱིས་ སྣར་ཐང་། པེ་ཅིན། [↑](#footnote-ref-383)
365. གསུངས་པའོ། སྣར་ཐང་། པེ་ཅིན། [↑](#footnote-ref-384)
366. སེམས་ཀྱིས་ སྣར་ཐང་། པེ་ཅིན། [↑](#footnote-ref-385)
367. བཅུ་དྲུག་པ་ སྣར་ཐང་། པེ་ཅིན། [↑](#footnote-ref-386)
368. གྱུར་པ་རྣམས་ སྣར་ཐང་། པེ་ཅིན། [↑](#footnote-ref-387)
369. ཞེས་པ་ སྣར་ཐང་། པེ་ཅིན། [↑](#footnote-ref-388)
370. ནམ་མཁའི་ སྣར་ཐང་། པེ་ཅིན། [↑](#footnote-ref-389)
371. བཟུང་བ་ སྣར་ཐང་། པེ་ཅིན། [↑](#footnote-ref-390)
372. བཅུ་ སྣར་ཐང་། པེ་ཅིན། [↑](#footnote-ref-391)
373. འདས་པ་ སྣར་ཐང་། པེ་ཅིན། [↑](#footnote-ref-392)
374. བསྐལ་པར་ སྣར་ཐང་། པེ་ཅིན། [↑](#footnote-ref-393)
375. ངེས་པར་ སྣར་ཐང་། པེ་ཅིན། [↑](#footnote-ref-394)
376. ཆེན་པོ་ལའོ། སྣར་ཐང་། པེ་ཅིན། [↑](#footnote-ref-395)
377. སྔོན་པས་ སྣར་ཐང་། པེ་ཅིན། [↑](#footnote-ref-396)
378. དྲུག་ སྣར་ཐང་། པེ་ཅིན། [↑](#footnote-ref-397)
379. ལྟ་བ་ སྣར་ཐང་། པེ་ཅིན། [↑](#footnote-ref-398)
380. ཕྲད་པ་ སྣར་ཐང་། པེ་ཅིན། [↑](#footnote-ref-399)
381. ཆེ་ སྣར་ཐང་། པེ་ཅིན། [↑](#footnote-ref-400)
382. ཀྱིས་ཡང་ སྣར་ཐང་། པེ་ཅིན། [↑](#footnote-ref-401)
383. མཚམས་མེད་ སྣར་ཐང་། པེ་ཅིན། [↑](#footnote-ref-402)
384. ལ་སོགས་པ་ཡང་ སྣར་ཐང་། པེ་ཅིན། [↑](#footnote-ref-403)
385. མཚན་ཞེས་པ་ སྣར་ཐང་། པེ་ཅིན། [↑](#footnote-ref-404)
386. ལྟར་ སྣར་ཐང་། པེ་ཅིན། [↑](#footnote-ref-405)
387. ཤེས་པ་ལ་རིགས་ཤེས་ སྣར་ཐང་། པེ་ཅིན། [↑](#footnote-ref-406)
388. དུས་ཤེས་པ་ སྣར་ཐང་། པེ་ཅིན། [↑](#footnote-ref-407)
389. ཐུབ་པ་ སྣར་ཐང་། པེ་ཅིན། [↑](#footnote-ref-408)
390. འགྲོ་ སྣར་ཐང་། པེ་ཅིན། [↑](#footnote-ref-409)
391. ཤིང་གི་དབང་པོ་ནི་བྱང་ཆུབ་ཀྱི་ཤིང་ སྣར་ཐང་། པེ་ཅིན། [↑](#footnote-ref-410)
392. བཞུགས་ སྣར་ཐང་། པེ་ཅིན། [↑](#footnote-ref-411)
393. སྤྱོད་ སྣར་ཐང་། པེ་ཅིན། [↑](#footnote-ref-412)
394. སྨིན་པ་ སྣར་ཐང་། པེ་ཅིན། [↑](#footnote-ref-413)
395. འགྱུར་བའོ། སྣར་ཐང་། པེ་ཅིན། [↑](#footnote-ref-414)
396. གློག་པའི་ སྣར་ཐང་། པེ་ཅིན། [↑](#footnote-ref-415)
397. དེ་དག་གིས་ སྣར་ཐང་། པེ་ཅིན། [↑](#footnote-ref-416)
398. ཐམས་ཅད་ཀྱི། སྣར་ཐང་། པེ་ཅིན། [↑](#footnote-ref-417)
399. དེས་ སྣར་ཐང་། པེ་ཅིན། [↑](#footnote-ref-418)
400. གིས་ཤེས་ སྣར་ཐང་། པེ་ཅིན། [↑](#footnote-ref-419)
401. བཟུང་བ་ སྣར་ཐང་། པེ་ཅིན། [↑](#footnote-ref-420)
402. འགྲོའོ་ སྣར་ཐང་། པེ་ཅིན། [↑](#footnote-ref-421)
403. ཇི་ལྟར་ སྣར་ཐང་། པེ་ཅིན། [↑](#footnote-ref-422)
404. པ་ སྣར་ཐང་། [↑](#footnote-ref-423)
405. ཚོགས་བདག་གི་ སྣར་ཐང་། པེ་ཅིན། [↑](#footnote-ref-424)
406. གྱུར་ཅིག །​ སྣར་ཐང་། པེ་ཅིན། [↑](#footnote-ref-425)
407. དཀྱིལ་འཁོར་ཏེ། སྣར་ཐང་། པེ་ཅིན། [↑](#footnote-ref-426)
408. འཁྲོ་ སྣར་ཐང་། འཕྲོག་ པེ་ཅིན། [↑](#footnote-ref-427)
409. སྐྱེ་ སྣར་ཐང་། པེ་ཅིན། [↑](#footnote-ref-428)
410. ལ་ སྣར་ཐང་། པེ་ཅིན། [↑](#footnote-ref-429)
411. བསྡུ་པ་ སྣར་ཐང་། པེ་ཅིན། [↑](#footnote-ref-430)
412. ཡིད་ པེ་ཅིན། [↑](#footnote-ref-431)
413. ཡང་ནས་ སྣར་ཐང་། པེ་ཅིན། [↑](#footnote-ref-432)
414. བར།། །​། སྣར་ཐང་། པེ་ཅིན། [↑](#footnote-ref-433)
415. ཨ་ཙཱརྱ་ཨ་ནནྟ་ སྣར་ཐང་། པེ་ཅིན། [↑](#footnote-ref-434)
416. ། ལོཙྪ་ སྣར་ཐང་། པེ་ཅིན། [↑](#footnote-ref-435)
417. བའོ་།མངྒཱལཾ། །​ སྣར་ཐང་། [↑](#footnote-ref-436)