༄༅། །​ཉི་ཤུ་པའི་འགྲེལ་པ།༄༅། །​རྒྱ་གར་སྐད་དུ། བིངྴི་ཀ་བྲྀཏྟི། བོད་སྐད་དུ། ཉི་ཤུ་པའི་འགྲེལ་པ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​ཐེག་པ་ཆེན་པོ་ལ་ཁམས་གསུམ་པ་རྣམ་པར་རིག་པ་ཙམ་དུ་རྣམ་པར་གཞག་[[1]](#footnote-20)སྟེ། མདོ་ལས་ཀྱེ་རྒྱལ་བའི་སྲས་དག་འདི་ལྟ་སྟེ། ཁམས་གསུམ་པ་འདི་ནི་སེམས་ཙམ་མོ་ཞེས་འབྱུང་བའི་ཕྱིར་རོ། །​སེམས་དང་ཡིད་དང་། རྣམ་པར་ཤེས་པ་དང་། རྣམ་པར་རིག་པ་ཞེས་བྱ་བ་ནི་རྣམ་གྲངས་སུ་གཏོགས་པའོ། །​སེམས་དེ་ཡང་འདིར་མཚུངས་པར་ལྡན་པ་དང་བཅས་པར་དགོངས་པའོ། །​ཙམ་ཞེས་བྱ་བ་སྨོས་པ་ནི་དོན་དགག་པའི་ཕྱིར་རོ། །​རྣམ་པར་ཤེས་པ་འདི་ཉིད་དོན་དུ་སྣང་བ་འབྱུང་སྟེ། དཔེར་ན་རབ་རིབ་ཅན་རྣམས་ཀྱིས་སྐྲ་ཟླ་ལ་སོགས་པ་མེད་པར་མཐོང་བ་བཞིན་ཏེ། དོན་གང་ཡང་མེད་དོ། །​འདིར་འདི་སྐད་ཅེས་བརྒལ་ཏེ། གལ་ཏེ་རྣམ་རིག་དོན་མིན་ན། །​ཡུལ་དང་དུས་ལ་ངེས་མེད་ཅིང་། །​སེམས་ཀྱང་ངེས་མེད་མ་ཡིན་ལ། །​བྱ་བ་བྱེད་པའང་མི་རིགས་འགྱུར། །​ཇི་སྐད་དུ་བསྟན་པར་འགྱུར་ཞེ་ན། གལ་ཏེ་གཟུགས་ལ་སོགས་པའི་དོན་མེད་པར་གཟུགས་ལ་སོགས་པའི་རྣམ་པར་རིག་པ་འབྱུང་སྟེ་གཟུགས་ལ་སོགས་པའི་དོན་ལས་མ་ཡིན་ན། ཅིའི་ཕྱིར་ཡུལ་ལ་ལར་འབྱུང་ལ་[[2]](#footnote-21)ཐམས་ཅད་ན་མ་ཡིན། ཡུལ་དེ་ཉིད་ན་ཡང་རེས་འགའ་འབྱུང་ལ་[[3]](#footnote-22)ཐམས་ཅད་དུ་མ་ཡིན། ཡུལ་དང་དུས་དེ་ན་འཁོད་པ་[[4]](#footnote-23)ཐམས་ཅད་ཀྱི་སེམས་ལ་ངེས་པ་མེད་པ་འབྱུང་ལ་འགའ་ཙམ་ལ་མ་ཡིན། ཇི་ལྟར་རབ་རིབ་ཅན་ཉིད་ཀྱི་སེམས་ལ་སྐྲ་ལ་སོགས་པ་སྣང་གི། གཞན་དག་ལ་ནི་མ་ཡིན། །​ཅིའི་ཕྱིར་གང་རབ་རིབ་ཅན་གྱིས་མཐོང་བའི་སྐྲ་དང་། སྦྲང་བུ་ལ་སོགས་པས་སྐྲ་ལ་སོགས་པའི་བྱ་བ་མི་བྱེད་ལ། དེ་མ་ཡིན་པ་གཞན་དག་གིས་ནི་བྱེད། རྨི་ལམ་ན་མཐོང་བའི་བཟའ་བ་དང་བཏུང་བ་དང་བགོ་བ་དང་དུག་དང་མཚོན་ལ་སོགས་པས་ཟས་དང་སྐོམ་ལ་སོགས་པའི་བྱ་བ་མི་བྱེད་ལ། དེ་མ་ཡིན་པ་གཞན་དག་གིས་ནི་བྱེད། དྲི་ཟའི་གྲོང་ཁྱེར་ཡོད་པ་མ་ཡིན་པས་གྲོང་ཁྱེར་གྱི་བྱ་བ་མི་བྱེད་ལ། དེ་མ་ཡིན་པ་གཞན་དག་གིས་ནི་བྱེད། འདི་དག་དོན་མེད་པར་མེད་དུ་འདྲ་ན་ཡུལ་དང་དུས་ངེས་པ་དང་། སེམས་ངེས་པ་མེད་པ་དང་། བྱ་བ་བྱེད་པ་འདི་དག་ཀྱང་མི་རུང་ངོ་ཞེ་ན། མི་རུང་བ་མ་ཡིན་ཏེ། འདི་ལྟར། ཡུལ་ལ་སོགས་པ་ངེས་འགྲུབ་སྟེ།[[5]](#footnote-24) །​རྨི་འདྲའོ། །​རྨི་ལམ་དུ་རྨིས་པ་དང་མཚུངས་པས་ན་རྨི་འདྲའོ། །​ཇི་ལྟ་[[6]](#footnote-25)ཞེ་ན། རྨི་ལམ་ན་ཡང་དོན་མེད་པར་ཡུལ་ལ་ལ་ན་གྲོང་དང་། ཀུན་དགའ་ར་བ་དང་། སྐྱེས་པ་དང་བུད་མེད་ལ་སོགས་པ་ཇི་དག་སྣང་ལ་ཐམས་ཅད་ན་མ་ཡིན་ཡུལ་དེ་ཉིད་ན་ཡང་རེས་འགའ་སྣང་ལ་[[7]](#footnote-26)དུས་ཐམས་ཅད་དུ་མ་ཡིན་པས་དོན་མེད་པར་ཡང་ཡུལ་ལ་སོགས་པ་ངེས་པར་འགྲུབ་པོ། །​སེམས་ཀྱང་ངེས་པ་མེད། ཡི་དགས་བཞིན་ཏེ། གྲུབ་ཅེས་བྱ་བར་བསྙེགས་སོ། །​ཡི་དགས་རྣམས་ཀྱི་དང་མཚུངས་པས་ན་ཡི་དགས་བཞིན་ནོ། །​ཇི་ལྟར་འགྲུབ།[[8]](#footnote-27) ཐམས་ཅད་ཀྱིས། ཀླུང་ལ་རྣག་ལ་སོགས་མཐོང་བཞིན། །​རྣག་གིས་གང་བའི་ཀླུང་ནི་རྣག་གི་ཀླུང་སྟེ། མར་གྱི་བུམ་པ་བཞིན་ནོ། །​ལས་ཀྱི་རྣམ་པར་སྨིན་པ་མཚུངས་པ་ལ་གནས་པའི་ཡི་དགས་རྣམས་ནི་ཀུན་གྱིས་ཀྱང་མཚུངས་པར་ཀླུང་རྣག་གིས་[[9]](#footnote-28)གང་བར་མཐོང་སྟེ། གཅིག་འགས་ནི་མ་ཡིན་ནོ། །​རྣག་གིས་[[10]](#footnote-29)གང་བ་ཇི་ལྟ་བ་བཞིན་དུ་གཅིན་དང་། ངན་སྐྱུགས་དང་། མེ་མ་[[11]](#footnote-30)མུར་དང་། མཆིལ་མ་དང་། སྣབས་ཀྱིས་གང་བ་དང་། དབྱིག་པ་དང་། རལ་གྲི་ཐོགས་པའི་མི་དག་གིས་སྲུང་བ་[[12]](#footnote-31)ཡང་དེ་བཞིན་ཏེ། སོགས་པ་ཞེས་བྱ་བར་བསྡུའོ། །​དེ་ལྟར་ན་དོན་མེད་པར་ཡང་རྣམ་པར་རིག་པ་རྣམས་ཀྱི་སེམས་ངེས་པ་མེད་པར་འགྲུབ་བོ། །​བྱ་བྱེད་རྨི་ལམ་གནོད་པ་འདྲ། །​གྲུབ་[[13]](#footnote-32)ཅེས་བྱ་བར་རིག་པར་བྱའོ། །​དཔེར་ན་རྨི་ལམ་ན་གཉིས་ཀྱིས་གཉིས་ཕྲད་པ་མེད་པར་ཡང་ཁུ་བ་འབྱུང་བའི་མཚན་ཉིད་ནི་རྨི་ལམ་གྱི་གནོད་པའོ། །​དེ་ལྟར་རེ་ཞིག་དཔེ་གཞན་དང་གཞན་དག་གིས་ཡུལ་དང་དུས་ངེས་པ་ལ་སོགས་པ་བཞིན་[[14]](#footnote-33)འགྲུབ་བོ། །​ཐམས་ཅད་སེམས་ཅན་དམྱལ་བ་བཞིན། །​གྲུབ་[[15]](#footnote-34)ཅེས་བྱ་བར་རིག་པར་བྱའོ། །​སེམས་ཅན་དམྱལ་བ་དག་ན་ཡོད་པ་དང་མཚུངས་པས་སེམས་ཅན་དམྱལ་བ་བཞིན་ནོ། །​ཇི་ལྟར་འགྲུབ་ཅེ་ན། དམྱལ་བའི་སྲུང་མ་སོགས་མཐོང་དང་། །​དེ་དག་གིས་ནི་གནོད་ཕྱིར་རོ། །​དཔེར་ན་སེམས་ཅན་དམྱལ་བ་དག་ན་སེམས་ཅན་དམྱལ་བའི་སེམས་ཅན་རྣམས་ཀྱིས་[[16]](#footnote-35)སེམས་ཅན་དམྱལ་བའི་སྲུང་མ་ལ་སོགས་པ་མཐོང་སྟེ། ཡུལ་དང་དུས་ངེས་པར་འགྲུབ་པོ། །​ཁྱི་དང་བྱ་རོག་དང་ལྕགས་ཀྱི་རི་ལ་སོགས་པ་འོང་བ་དང་འགྲོ་བར་ཡང་མཐོང་བ་ནི་སོགས་པ་ཞེས་བྱ་བར་བསྡུ་སྟེ། ཐམས་ཅད་ཀྱིས་མཐོང་གི།[[17]](#footnote-36) གཅིག་འགས་ནི་མ་[[18]](#footnote-37)ཡིན་ནོ། །​དེ་དག་གིས་དེ་དག་ལ་གནོད་པ་ཡང་འགྲུབ་སྟེ། དངོས་པོ་ལ་སེམས་ཅན་དམྱལ་བའི་སྲུང་མ་ལ་སོགས་པ་མེད་པར་ཡང་རང་གི་ལས་ཀྱི་རྣམ་པར་སྨིན་པ་མཚུངས་པའི་དབང་གི་ཕྱིར་རོ། །​དེ་བཞིན་དུ་གཞན་ཡང་ཡུལ་དང་དུས་ངེས་པ་ལ་སོགས་པ་བཞི་པོ་འདི་དག་ཐམས་ཅད་གྲུབ་པར་རིག་པར་བྱའོ། །​ཅིའི་ཕྱིར་[[19]](#footnote-38)སེམས་ཅན་དམྱལ་བའི་སྲུང་མ་དང་བྱ་རོག་དང་ཁྱི་ལ་སོགས་པ་དེ་དག་སེམས་ཅན་དུ་མི་འདོད་ཅེ་ན། མི་རིགས་པའི་ཕྱིར་རོ། །​དེ་དག་ནི་སེམས་ཅན་དམྱལ་བར་མི་རིགས་ཏེ། དེ་བཞིན་དུ་སྡུག་བསྔལ་དེས་མི་མྱོང་བའི་ཕྱིར་རོ། །​གཅིག་ལ་གཅིག་གནོད་པ་བྱེད་ན་ནི་འདི་དག་ནི་སེམས་ཅན་དམྱལ་བ་པ་དག་གོ། །​འདི་དག་ནི་སེམས་ཅན་དམྱལ་བའི་སྲུང་མ་དག་གོ་ཞེས་རྣམ་པར་གཞག་པ་[[20]](#footnote-39)མེད་པར་འགྱུར་རོ། །​[[21]](#footnote-40)བྱད་གཟུགས་དང་བོང་ཚོད་དང་སྟོབས་མཚུངས་པ་དག་ནི་གཅིག་ལ་གཅིག་གནོད་པ་བྱེད་ཀྱང་ཇི་ལྟ་བུར་འཇིགས་པར་མི་འགྱུར་རོ། །​ལྕགས་རབ་ཏུ་འབར་བའི་ས་གཞི་ལ་ཚ་བའི་སྡུག་བསྔལ་ཡང་མི་བཟོད་ན་ནི་ཇི་ལྟར་དེ་ན་གཞན་ལ་གནོད་པ་བྱེད་པར་འགྱུར། སེམས་ཅན་དམྱལ་བ་པ་མ་ཡིན་པ་དག་སེམས་ཅན་དམྱལ་བར་འབྱུང་བར་ག་ལ་འགྱུར། འོ་ན་དུད་འགྲོ་དག་ཀྱང་ཇི་ལྟར་མཐོ་རིས་སུ་འབྱུང་སྟེ། དེ་བཞིན་དུ་སེམས་ཅན་དམྱལ་བར་ཡང་དུད་འགྲོ་དང་ཡི་དགས་ཀྱི་བྱེ་བྲག་སེམས་ཅན་དམྱལ་བའི་སྲུང་མ་ལ་སོགས་པ་འབྱུང་བར་འགྱུར་རོ་ཞེ་ན། ཇི་ལྟར་དུད་འགྲོ་མཐོ་རིས་སུ། །​འབྱུང་བ་དེ་ལྟར་དམྱལ་བ་མིན། །​ཡི་དགས་མིན་ཏེ་དེ་ལྟ་བུར། །​དེ་ཡོད་སྡུག་བསྔལ་དེས་མི་མྱོང་། །​དུད་འགྲོ་གང་དག་མཐོ་རིས་སུ་འབྱུང་བ་དེ་དག་ནི་སྣོད་ཀྱི་འཇིག་རྟེན་ན་དེའི་བདེ་བ་མྱོང་བར་འགྱུར་བའི་ལས་ཀྱིས་དེར་འབྱུང་བ་དག་སྟེ། དེ་ན་ཡོད་བའི་བདེ་བ་སོ་སོར་མྱོང་ངོ། །​སེམས་ཅན་དམྱལ་བའི་སྲུང་མ་ལ་སོགས་པ་དག་ནི་དེ་བཞིན་དུ་སེམས་ཅན་དམྱལ་བའི་སྡུག་བསྔལ་མི་མྱོང་ངོ། །​དེའི་ཕྱིར་[[22]](#footnote-41)དུད་འགྲོ་དག་དེར་འབྱུང་བར་མི་རིགས་སོ། །​ཡི་དགས་ཀྱི་[[23]](#footnote-42)བྱེ་བྲག་དག་ཀྱང་མ་ཡིན་ནོ། །​སེམས་ཅན་དམྱལ་བ་དེ་དག་གི་[[24]](#footnote-43)ལས་རྣམས་ཀྱིས་[[25]](#footnote-44)དེར་འབྱུང་བའི་བྱེ་བྲག་དག་འདི་ལྟ་བུར་འབྱུང་སྟེ། མདོག་དང་བྱད་གཟུགས་དང་བོང་ཚོད་དང་སྟོབས་ཀྱི་བྱེ་བྲག་གང་གིས་སེམས་ཅན་དམྱལ་བའི་སྲུང་མ་ལ་སོགས་པའི་མིང་ཐོབ་པའོ། །​གང་ལག་པ་བརྐྱང་པ་ལ་སོགས་པ་བྱ་བ་སྣ་ཚོགས་བྱེད་པར་སྣང་བ་དེ་ལྟ་བུར་ཡང་འགྲུབ་[[26]](#footnote-45)སྟེ། དེ་དག་འཇིགས་པ་བསྐྱེད་པའི་ཕྱིར་རོ། །​དཔེར་ན་ལུག་ལྟ་བུའི་རི་དགས་འོང་བ་དང་། འགྲོ་བ་དང་། ལྕགས་ཀྱི་ཤལ་མ་ལིའི་ནགས་ཚལ་ཚེར་མ་ཁ་ཐུར་དུ་ལྟ་བ་དང་གྱེན་དུ་ལྟ་བར་འགྱུར་བ་[[27]](#footnote-46)ལྟ་བུ་སྟེ། དེ་དག་ནི་མེད་པ་ཡང་མ་ཡིན་ནོ་ཞེ་ན། གལ་ཏེ་དེའི་ལས་ཀྱིས་[[28]](#footnote-47)དེར་འབྱུང་བ་དག་ནི་བྱུང་བ་[[29]](#footnote-48)དང་། དེ་བཞིན་འགྱུར་བར་འདུག་ན་གོ། །​རྣམ་པར་ཤེས་པར་ཅིས་མི་འདོད། །​དེའི་ལས་རྣམས་ཀྱིས་དེར་རྣམ་པར་ཤེས་པ་ཉིད་དེར་དེ་ལྟ་བུར་འགྱུར་བ་ཅིའི་ཕྱིར་མི་འདོད་ལ། ཅིའི་ཕྱིར་འབྱུང་བ་རྣམས་སུ་རྟོག །​གཞན་ན་ལས་ཀྱི་བག་ཆགས་ལ། །​འབྲས་བུ་དག་ནི་གཞན་དུ་རྟོག །​[[30]](#footnote-49)གང་ན་བག་ཆགས་ཡོད་པ་དེར། །​ཅིའི་ཕྱིར་ན་འདོད་མི་བྱ། །​སེམས་ཅན་དམྱལ་བ་པ་རྣམས་ཀྱི་[[31]](#footnote-50)ལས་གང་གིས་དེར་འབྱུང་བ་དག་དེ་ལྟ་བུར་འབྱུང་བ་དང་། འགྱུར་བར་ཡང་རྟོག་པའི་ལས་དེའི་བག་ཆགས་དེ་[[32]](#footnote-51)དག་ཉིད་ཀྱི་རྣམ་པར་ཤེས་པའི་རྒྱུད་ལ་གནས་ཏེ། གཞན་མ་ཡིན་ན་བག་ཆགས་དེ་གང་ན་ཡོད་པ་དེ་དག་ཉིད་ལ་དེའི་འབྲས་བུ་རྣམ་པར་ཤེས་པར་གྱུར་པ་[[33]](#footnote-52)དེ་འདྲ་བར་ཅིའི་ཕྱིར་མི་འདོད་ལ། གང་ན་བག་ཆགས་མེད་པ་དེར་དེའི་འབྲས་བུ་རྟོག་པ་འདི་ལ་གཏན་ཚིགས་ཅི་ཡོད། སྨྲས་པ། ལུང་གི་གཏན་ཚིགས་ཡོད་དེ། གལ་ཏེ་རྣམ་པར་ཤེས་པ་ཉིད་གཟུགས་ལ་སོགས་པར་སྣང་གི། གཟུགས་ལ་སོགས་པའི་དོན་ནི་མེད་ན་གཟུགས་ལ་སོགས་པའི་སྐྱེ་མཆེད་ཡོད་པར་ནི་བཅོམ་ལྡན་འདས་ཀྱིས་གསུང་བར་[[34]](#footnote-53)མི་འགྱུར་རོ་[[35]](#footnote-54)ཞེ་ན། འདི་ནི་གཏན་ཚིགས་མ་ཡིན་ཏེ། །​འདི་ལྟར། གཟུགས་སོགས་སྐྱེ་མཆེད་ཡོད་པར་ནི། །​དེས་འདུལ་བ་ཡི་སྐྱེ་བོ་ལ། །​དགོངས་པའི་དབང་གིས་གསུངས་པ་སྟེ། །​བརྫུས་[[36]](#footnote-55)ཏེ་བྱུང་བའི་སེམས་ཅན་བཞིན། །​དཔེར་ན་བཅོམ་ལྡན་འདས་ཀྱིས་བརྫུས་[[37]](#footnote-56)ཏེ་བྱུང་བའི་སེམས་ཅན་བཞིན་[[38]](#footnote-57)ཡོད་དོ། །​ཞེས་གསུངས་པ་ཡང་ཕྱི་མ་ལ་སེམས་ཀྱི་རྒྱུད་[[39]](#footnote-58)རྒྱུན་མི་འཆད་པ་ལ་དགོངས་ནས་དགོངས་པའི་དབང་གིས་གསུངས་པ་སྟེ། འདི་ན་བདག་གམ་སེམས་ཅན་མེད། །​ཆོས་འདི་རྒྱུ་དང་བཅས་ལས་བྱུང་། །​ཞེས་གསུངས་པའི་ཕྱིར་རོ། །​དེ་བཞིན་དུ་བཅོམ་ལྡན་འདས་ཀྱིས་གཟུགས་ལ་སོགས་པའི་སྐྱེ་མཆེད་ཡོད་པར་གསུངས་པ་ཡང་དེ་བསྟན་པས་འདུལ་བའི་སྐྱེ་བོའི་ཆེད་དུ་སྟེ། བཀའ་དེ་ནི་དགོངས་པ་ཅན་ནོ། །​འདིར་ཅི་ལས་དགོངས་ཤེ་ན། རང་གི་ས་བོན་གང་ལས་སུ། །​རྣམ་རིག་སྣང་བ་གང་བྱུང་བ། །​དེ་དག་དེ་ཡི་སྐྱེ་མཆེད་ནི། །​རྣམ་པ་གཉིས་སུ་ཐུབ་པས་གསུངས། །​འདི་སྐད་དུ་བསྟན་པར་འགྱུར་ཞེ་ན། གཟུགས་སུ་སྣང་བའི་རྣམ་པར་རིག་པ་རང་གི་ས་བོན་འགྱུར་བའི་བྱེ་བྲག་ཏུ་གྱུར་པ་གང་ལས་བྱུང་བའི་ས་བོན་དེ་དང་སྣང་བ་གང་ཡིན་པ་དེ་དང་དེ་དག་ནི་དེའི་མིག་དང་། གཟུགས་ཀྱི་སྐྱེ་མཆེད་དུ་བཅོམ་ལྡན་འདས་ཀྱིས་[[40]](#footnote-59)གོ་རིམས་བཞིན་དུ་གསུངས་སོ། །​དེ་བཞིན་དུ་རེག་བྱར་སྣང་བའི་རྣམ་པར་རིག་པའི་བར་དུ་རང་རང་གི་ས་བོན་འགྱུར་བའི་བྱེ་བྲག་ཏུ་གྱུར་པའི་ས་བོན་གང་ལས་བྱུང་བའི་ས་བོན་དེ་དང་། སྣང་བ་གང་ཡིན་པ་དེ་དང་དེ་དག་ནི་བཅོམ་ལྡན་འདས་ཀྱིས་དེའི་ལུས་དང་རེག་བྱའི་སྐྱེ་མཆེད་དུ་གོ་རིམས་བཞིན་དུ་གསུངས་ཏེ། འདི་ནི་འདིར་དགོངས་པའོ། །​དེ་ལྟར་དགོངས་པའི་དབང་གིས་བསྟན་པ་ལ་ཡོན་ཏན་ཅི་ཡོད་ཅེ་ན། དེ་ལྟར་གང་ཟག་ལ་བདག་མེད་པར་འཇུག་པར་འགྱུར་རོ། །​དེ་ལྟར་བཤད་ན་གང་ཟག་ལ་བདག་མེད་པར་འཇུག་པར་འགྱུར་ཏེ། དྲུག་པོ་གཉིས་ལས་རྣམ་པར་ཤེས་པ་དྲུག་[[41]](#footnote-60)འབྱུང་གི། ལྟ་བ་པོ་གཅིག་པུ་[[42]](#footnote-61)ནས་རེག་པ་པོའི་བར་དུ་གང་ཡང་མེད་པར་རིག་ནས་གང་དག་གང་ཟག་ལ་བདག་མེད་པར་བསྟན་པས་འདུལ་བ་དེ་དག་གང་ཟག་ལ་བདག་མེད་པར་འཇུག་གོ། །​གཞན་དུ་ཡང་། བསྟན་པ་[[43]](#footnote-62)ཆོས་ལ་བདག་མེད་པར་འཇུག་འགྱུར། །​གཞན་དུ་ཡང་ཞེས་བྱ་བ་ནི་རྣམ་པར་རིག་པ་ཙམ་[[44]](#footnote-63)དུ་བསྟན་པའོ། །​ཇི་ལྟར་ཆོས་ལ་བདག་མེད་པར་འཇུག་ཅེ་ན། རྣམ་པར་རིག་པ་ཙམ་འདི་ཉིད་གཟུགས་ལ་སོགས་པའི་ཆོས་སུ་སྣང་བར་འབྱུང་སྟེ། གཟུགས་ལ་སོགས་པའི་མཚན་ཉིད་ཀྱི་[[45]](#footnote-64)ཆོས་གང་ཡང་མེད་པར་རིག་ནས་འཇུག་གོ། །​[[46]](#footnote-65)གལ་ཏེ་ཆོས་རྣམ་པ་[[47]](#footnote-66)ཐམས་ཅད་དུ་མེད་ན་རྣམ་པར་རིག་པ་ཙམ་ཞེས་བྱ་བ་དེ་ཡང་མེད་པས་དེ་ཇི་ལྟར་རྣམ་པར་གཞག་ཅེ་ན། ཆོས་ནི་རྣམ་པ་ཐམས་ཅད་དུ་མེད་པ་མ་ཡིན་པས་དེ་ལྟར་ཆོས་ལ་བདག་མེད་པར་འཇུག་པར་འགྱུར་ཏེ། བརྟགས་པའི་བདག་ཉིད་ཀྱིས། གང་བྱིས་པ་རྣམས་ཀྱིས་ཆོས་རྣམས་ཀྱི་རང་བཞིན་ཀུན་བརྟགས་པའི་བདག་ཉིད་དེས་དེ་དག་བདག་མེད་ཀྱི་སངས་རྒྱས་ཀྱི་[[48]](#footnote-67)ཡུལ་གང་ཡིན་པ་བརྗོད་དུ་མེད་པའི་བདག་ཉིད་ཀྱིས་ནི་མེད་པ་[[49]](#footnote-68)མ་ཡིན་ནོ། །​དེ་ལྟར་རྣམ་པར་རིག་པ་ཙམ་ཡང་རྣམ་པར་རིག་པ་གཞན་གྱིས་ཀུན་བརྟགས་པའི་བདག་ཉིད་ཀྱིས་བདག་མེད་པར་རྟོགས་པའི་[[50]](#footnote-69)ཕྱིར་རྣམ་པར་རིག་པ་ཙམ་དུ་རྣམ་པར་གཞག་པས་[[51]](#footnote-70)ཆོས་ཐམས་ཅད་ལ་ཆོས་ལ་བདག་མེད་པར་འཇུག་པ་ཡིན་གྱི། ཡོད་པ་དེ་ལ་ཡང་རྣམ་པ་ཐམས་ཅད་དུ་སྐུར་པས་ནི་མ་ཡིན་ནོ། །​གཞན་དུ་ན་ནི་རྣམ་པར་རིག་པ་གཞན་ཡང་རྣམ་པར་རིག་པ་གཞན་གྱི་དོན་དུ་འགྱུར་བས་རྣམ་པར་རིག་པ་ཙམ་ཉིད་དུ་མི་འགྲུབ་སྟེ། རྣམ་པར་རིག་པ་རྣམས་དོན་དང་ལྡན་པའི་ཕྱིར་རོ། །​བཅོམ་ལྡན་འདས་ཀྱིས་དགོངས་པ་འདིས་གཟུགས་ལ་སོགས་པའི་སྐྱེ་མཆེད་ཡོད་པར་གསུངས་ཀྱི། གཟུགས་ལ་སོགས་པ་[[52]](#footnote-71)གང་དག་ཡོད་བཞིན་དུ་དེ་དག་རྣམ་པར་རིག་པ་[[53]](#footnote-72)སོ་སོའི་ཡུལ་དུ་མི་འགྱུར་རོ་ཞེས་བྱ་བ་དེ་ཇི་ལྟར་རྟོགས་པར་[[54]](#footnote-73)བྱ་ཞེ་ན། འདི་ལྟར་དེ་ནི་གཅིག་ནའང་ཡུལ་མིན་ལ། །​ཕྲ་རབ་རྡུལ་དུ་དུ་མའང་མིན། །​དེ་དག་འདུས་པའང་མ་ཡིན་ཏེ། །​འདི་ལྟར་རྡུལ་ཕྲན་མི་འགྲུབ་ཕྱིར། །​ཇི་སྐད་དུ་བསྟན་པར་འགྱུར་ཞེ་ན། གང་གཟུགས་ལ་སོགས་པའི་སྐྱེ་མཆེད་གཟུགས་ལ་སོགས་པ་རྣམ་པར་རིག་པ་སོ་སོའི་ཡུལ་ཡིན་དུ་ཟིན་ན་དེ་ནི་གཅིག་པུ་ཞིག་ཡིན་ཏེ། ཇི་ལྟར་བྱེ་བྲག་པ་རྣམས་ཀྱིས་ཆ་ཤས་ཅན་གྱི་ངོ་བོར་བརྟག་པའི་[[55]](#footnote-74)ལྟ་བུའམ། རྡུལ་ཕྲ་རབ་དུ་མ་འམ་རྡུལ་ཕྲ་རབ་དེ་དག་ཉིད་འདུས་པ་ཞིག་ཏུ་འགྱུར་གྲང་ན། གཅིག་པུ་དེ་ནི་ཡུལ་མ་ཡིན་ཏེ། ཆ་ཤས་རྣམས་ལས་གཞན་པ་ཆ་ཤས་ཅན་གྱི་ངོ་བོ་གང་ལའང་མི་འཛིན་པའི་ཕྱིར་རོ། །​དུ་མའང་ཡུལ་མ་ཡིན་ཏེ། རྡུལ་ཕྲ་རབ་སོ་སོ་ལ་མི་འཛིན་པའི་ཕྱིར་རོ། །​དེ་དག་འདུས་པ་ཡང་ཡུལ་མ་ཡིན་ཏེ། འདི་ལྟར་རྡུལ་ཕྲ་རབ་རྫས་གཅིག་ཏུ་མི་འགྲུབ་པའི་ཕྱིར་རོ། །​ཇི་ལྟར་མི་འགྲུབ་ཅེ་ན་འདི་ལྟར། །​དྲུག་གིས་ཅིག་ཅར་སྦྱར་བས་ན། །​ཕྲ་རབ་རྡུལ་ཆ་དྲུག་ཏུ་འགྱུར། །​ཕྱོགས་དྲུག་ནས་རྡུལ་ཕྲ་རབ་དྲུག་གིས་ཅིག་ཅར་དུ་སྦྱར་ན་ནི་རྡུལ་ཕྲ་རབ་ཆ་དྲུག་ཏུ་འགྱུར་ཏེ། གཅིག་གི་[[56]](#footnote-75)གོ་གང་ཡིན་པ་དེར་གཞན་མི་འབྱུང་བའི་ཕྱིར་རོ། །​དྲུག་པོ་དག་ཀྱང་གོ་གཅིག་ན། །​གོང་བུ་རྡུལ་ཕྲན་ཙམ་དུ་འགྱུར། །​ཇི་སྟེ་[[57]](#footnote-76)རྡུལ་ཕྲ་རབ་གཅིག་གི་གོ་གང་ཡིན་པ་དེ་ཉིད་དུ་དྲུག་པོ་རྣམས་ཀྱི་གོ་ཡང་ཡིན་ན་[[58]](#footnote-77)ནི་དེས་[[59]](#footnote-78)ན་ཐམས་ཅད་གོ་གཅིག་པའི་ཕྱིར་གོང་བུ་ཐམས་ཅད་རྡུལ་ཕྲ་རབ་ཙམ་དུ་འགྱུར་ཏེ། ཕན་ཚུན་ཐ་དད་པ་མེད་པའི་ཕྱིར་གོང་བུ་གང་ཡང་སྣང་བར་མི་འགྱུར་རོ། །​ཁ་ཆེའི་བྱེ་བྲག་ཏུ་སྨྲ་བ་རྣམས་ཉེས་པ་འདི་འབྱུང་དུ་འོང་ངོ་ཞེས་ཏེ། རྡུལ་ཕྲ་རབ་རྣམས་ནི་ཆ་ཤས་མེད་པའི་ཕྱིར་སྦྱོར་བ་མ་ཡིན་གྱི།[[60]](#footnote-79) འདུས་པ་དག་ནི་ཕན་ཚུན་སྦྱོར་རོ་ཞེས་ཟེར་བ་དེ་དག་ལ་འདི་སྐད་དུ། རྡུལ་ཕྲ་རབ་རྣམས་འདུས་པ་གང་ཡིན་པ་དེ་[[61]](#footnote-80)དེ་དག་ལས་དོན་གཞན་རྣམས་[[62]](#footnote-81)མ་ཡིན་ནོ་ཞེས་བརྗོད་པར་བྱའོ། །​རྡུལ་ཕྲན་སྦྱོར་བ་མེད་ན་ནི། །​དེ་འདུས་ཡོད་པ་དེ་གང་གིས། །​སྦྱོར་བ་ཞེས་བྱ་བར་བསྙེགས་སོ། །​ཆ་ཤས་ཡོད་པ་མ་ཡིན་པས། །​དེ་[[63]](#footnote-82)སྦྱོར་མི་འགྲུབ་མ་ཟེར་ཅིག །​ཇི་སྟེ་འདུས་པ་དག་ཀྱང་ཕན་ཚུན་མི་སྦྱོར་རོ་ཞེ་ན། རྡུལ་ཕྲ་རབ་རྣམས་[[64]](#footnote-83)ནི་ཆ་ཤས་མེད་པའི་ཕྱིར་སྦྱོར་བ་མི་འགྲུབ་བོ་ཞེས་མ་ཟེར་ཅིག །​འདུས་པ་ཆ་ཤས་དང་བཅས་པ་ཡང་སྦྱོར་བར་[[65]](#footnote-84)ཁས་མི་ལེན་པའི་ཕྱིར་རོ། །​དེ་བས་[[66]](#footnote-85)རྡུལ་ཕྲ་རབ་རྫས་གཅིག་པུ་མི་འགྲུབ་བོ། །​རྡུལ་ཕྲ་རབ་སྦྱོར་བར་འདོད་ཀྱང་རུང་མི་འདོད་ཀྱང་རུང་སྟེ། གང་ལ་ཕྱོགས་ཆ་ཐ་དད་ཡོད། །​དེ་ནི་གཅིག་ཏུ་མི་རུང་ངོ། །​རྡུལ་ཕྲ་རབ་ཀྱི་ཤར་ཕྱོགས་ཀྱི་ཆ་ཡང་གཞན་པ་ནས་འོག་གི་ཆའི་བར་དུ་ཡང་གཞན་ཏེ། ཕྱོགས་ཀྱི་ཆ་ཐ་དད་ན་དེའི་བདག་ཉིད་ཀྱི་རྡུལ་ཕྲ་རབ་གཅིག་པུར་ཇི་ལྟར་རུང་། སྒྲིབ་[[67]](#footnote-86)དང་སྒྲིབ་པར་ཇི་ལྟར་འགྱུར། །​གལ་ཏེ་རྡུལ་ཕྲ་རབ་རེ་རེ་ལ་[[68]](#footnote-87)ཕྱོགས་ཀྱི་ཆ་ཐ་དད་པ་མེད་ན་ནི་ཉི་མ་ཤར་བའི་ཚེ་ངོས་གཞན་ན་ནི་གྲིབ་མ་[[69]](#footnote-88)འབབ་པར་ཇི་ལྟར་འགྱུར་ཏེ། དེ་ལ་ནི་གང་དུ་ཉི་མ་མི་འབབ་པའི་ཕྱོགས་གཞན་མེད་དོ། །​གལ་ཏེ་ཕྱོགས་ཀྱི་ཕྱོགས་[[70]](#footnote-89)ཐ་དད་པར་མི་འདོད་ན་རྡུལ་ཕྲ་རབ་ལ་རྡུལ་ཕྲ་རབ་གཞན་གྱིས་སྒྲིབ་པར་ཡང་ཇི་ལྟར་འགྱུར། རྡུལ་ཕྲ་རབ་གང་ལ་ཡང་ཆ་ཤས་གཞན་མེད་ན་གང་དུ་འོང་བའི་ཕྱོགས་ལ་གཅིག་ལ་གཅིག་ཐོགས་[[71]](#footnote-90)པར་འགྱུར། ཐོགས་པ་མེད་ན་ནི་ཐམས་ཅད་གོ་གཅིག་ཏུ་གྱུར་པས་འདུས་པ་ཐམས་ཅད་རྡུལ་ཕྲ་རབ་ཙམ་དུ་འགྱུར་ཏེ། དེ་ནི་བཤད་ཟིན་ཏོ། །​གྲིབ་མ་དང་སྒྲིབ་པ་རྡུལ་ཕྲ་རབ་ཀྱི་མ་ཡིན་ཡང་། ཅི་གོང་བུའི་ཡིན་པ་དེ་ལྟར་ཡང་མི་འདོད་དམ། རྡུལ་ཕྲ་རབ་རྣམས་ལ་[[72]](#footnote-91)གོང་བུ་གཞན་ཞིག་ཡིན་པར་འདོད་དམ་ཅི་ན་དེ་དག་དེའི་ཡིན། སྨྲས་པ། ཡིན་ནོ། །​གོང་བུ་གཞན་མིན་དེ་དེའི་མིན། །​གལ་ཏེ་རྡུལ་ཕྲ་[[73]](#footnote-92)རབ་རྣམས་ལས་གོང་བུ་གཞན་མ་ཡིན་ན་དེ་དག་དེའི་མ་ཡིན་པར་གྲུབ་པ་ཡིན་ནོ། །​ཡོངས་སུ་རྟོགས་པ་[[74]](#footnote-93)འདི་ནི་གནས་པའི་ཁྱད་པར་ཏེ། གཟུགས་ལ་སོགས་པའི་མཚན་ཉིད་ནི་མ་བཀག་ན་རྡུལ་ཕྲ་རབ་ཅེའམ། འདུས་པ་ཞེས་བསམ་པ་འདིས་ཅི་ཞིག་བྱ་ཞེ་ན། དེ་དག་གི་མཚན་ཉིད་གང་ཡིན།[[75]](#footnote-94) མིག་ལ་སོགས་པའི་ཡུལ་ཉིད་དང་། །​སྔོན་པོ་ལ་སོགས་པ་ཉིད་དོ། །​གང་མིག་ལ་སོགས་པའི་ཡུལ་སྔོན་པོ་དང་། སེར་པོ་ལ་སོགས་པ་འདོད་པ་དེ་ཅི་རྫས་གཅིག་པུ་ཞིག་གམ། འོན་ཏེ་དུ་མ་ཞིག་ཅེས་དེ་དཔྱད་པར་བྱའོ། །​འདིས་ཅི་ཞིག་བྱ་ཞེ་ན། དུ་མའི་ངེས་པ་ནི་བཤད་ཟིན་ཏོ། །​གཅིག་ན་རིམ་གྱིས་འགྲོ་བ་མེད། །​ཟིན་དང་མ་ཟིན་ཅིག་ཅར་མེད། །​རིས་ཆད་དུ་མར་གནས་པ་དང་། །​མིག་གིས་མི་སོད་[[76]](#footnote-95)ཕྲ་བའང་མེད། །​གལ་ཏེ་མིག་གི་ཡུལ་སྔོན་པོ་དང་སེར་པོ་ལ་སོགས་པ་གང་ཡིན་པ་དེ་རིས་སུ་མ་ཆད་དེ་རྫས་གཅིག་པར་རྟོགས་ནས་ལ་རིམ་གྱིས་འགྲོ་བར་མི་འགྱུར་ཏེ། གོམ་[[77]](#footnote-96)པ་གཅིག་བོར་བས་ཐམས་ཅད་དུ་སོན་པའི་ཕྱིར་རོ། །​ཚུ་རོལ་གྱི་ཆ་ཟིན་ལ་ཕ་རོལ་གྱི་ཆ་མ་ཟིན་པ་ཅིག་ཅར་དུ་མི་འགྱུར་ཏེ། དེའི་ཚེ་ཟིན་པ་དང་མ་ཟིན་པ་དེ་མི་རིགས་སོ། །​གླང་པོ་ཆེ་དང་རྟ་ལ་སོགས་པའི་རིས་སུ་ཆད་པ་དུ་མ་གཅིག་ན་འདུག་པར་མི་འགྱུར་ཏེ། གཅིག་གང་ན་འདུག་པ་དེ་ཉིད་ན་གཞན་ཡང་འདུག་ན་དེ་དག་རིས་སུ་ཆད་པར་ཇི་ལྟར་རུང་། དེ་གཉིས་ཀྱིས་གང་ནོན་པ་དང་མ་ནོན་པ་དེ་དག་གཅིག་ཏུ་ཇི་ལྟར་རུང་སྟེ། བར་ན་དེ་དག་གིས་སྟོང་པ་གཟུང་དུ་ཡོད་པའི་ཕྱིར་རོ། །​གལ་ཏེ་མཚན་ཉིད་ཐ་དད་པ་ཉིད་ཀྱིས་རྫས་གཞན་ཁོ་ནར་རྟོག་གི་གཞན་དུ་མ་ཡིན་ན་གོ། །​ཆུའི་སྐྱེ་བོ་ཕྲ་མོ་རྣམས་ཀྱང་ཆེན་པོ་དག་དང་གཟུགས་མཚུངས་པས་མིག་གིས་མི་སོད་པར་མི་[[78]](#footnote-97)འགྱུར་རོ། །​དེའི་ཕྱིར་ངེས་པར་རྡུལ་ཕྲ་རབ་ཐ་དད་པར་བརྟག་པར་བྱ་སྟེ། དེ་དག་གཅིག་[[79]](#footnote-98)ཏུ་མི་འགྲུབ་བོ། །​དེ་མ་གྲུབ་པས་གཟུགས་ལ་སོགས་པ་ཡང་མིག་ལ་སོགས་པའི་ཡུལ་ཉིད་དུ་མི་འགྲུབ་སྟེ། རྣམ་པར་རིག་པ་ཙམ་དུ་གྲུབ་པ་ཡིན་ནོ། །​ཚད་མའི་དབང་གིས་ན་ཡོད་དམ་མེད་པ་དམིགས་ཀྱིས་དབྱེ་བར་འགྱུར་ལ། ཚད་མ་ཐམས་ཅད་ཀྱི་ནང་ན་ཡང་[[80]](#footnote-99)མངོན་སུམ་གྱི་ཚད་མ་ནི་མཆོག་ཡིན་ནོ། །​དོན་དེ་མེད་ན་འདི་ནི་བདག་གི་མངོན་སུམ་མོ་སྙམ་པ་བློ་འདི་ཇི་ལྟར་འབྱུང་ཞེ་ན། མངོན་སུམ་བློ་ནི་རྨི་སོགས་བཞིན། །​དོན་མེད་པར་ཡང་ཞེས་སྔར་བསྟན་པ་ཉིད་དོ། །​དེ་ཡང་གང་ཚེ་དེ་ཡི་ཚེ། །​ཁྱོད་ཀྱི་[[81]](#footnote-100)དོན་དེ་མིན་[[82]](#footnote-101)སྣང་ན། །​དེ་ནི་མངོན་སུམ་ཇི་ལྟར་འདོད། །​གང་གི་ཚེ་ཡུལ་འདི་ཉིད་ནི་བདག་གི་[[83]](#footnote-102)མངོན་སུམ་མོ་སྙམ་དུ་མངོན་སུམ་གྱི་བློ་དེ་བྱུང་བ་དེའི་ཚེ་ཁྱོད་ཀྱི་[[84]](#footnote-103)དོན་དེ་མི་སྣང་སྟེ། ཡིད་ཀྱི་རྣམ་པར་ཤེས་པས་ཡོངས་སུ་བཅད་པ་དང་། མིག་གི་རྣམ་པར་ཤེས་པ་ཡང་དེའི་ཚེ་འགགས་པའི་ཕྱིར་རོ། །​ལྷག་པར་ཡང་སྐད་ཅིག་མར་སྨྲ་བས་དེ་མངོན་སུམ་དུ་ཇི་ལྟར་འདོད། དེ་ལྟར་ན་དེའི་ཚེ་གཟུགས་དང་རོ་ལ་སོགས་པ་དེ་དག་ནི་འགགས་ཟིན་ཏོ། །​མྱོང་བ་མེད་པར་ཡིད་ཀྱི་རྣམ་པར་ཤེས་པ་དྲན་པར་མི་འགྱུར་བས་དོན་གདོན་མི་ཟ་བར་མྱོང་བར་འགྱུར་ཏེ། དེ་ནི་ད་མ་[[85]](#footnote-104)མཐོང་བ་ཡིན་ནོ། །​དེ་ལྟར་དེའི་ཡུལ་གཟུགས་ལ་སོགས་པ་མངོན་སུམ་དུ་འདོད་དོ་ཞེ་ན། མྱོང་བ་ནི་དོན་དྲན་པ་ཡིན་ནོ། །​ཞེས་དེ་མ་གྲུབ་སྟེ། འདི་ལྟར། དཔེར་ན་དེར་སྣང་རྣམ་རིག་བཞིན། །​བཤད་ཟིན། [[86]](#footnote-105)དཔེར་ན་དོན་མེད་པར་དོན་དུ་སྣང་བ་མིག་གི་རྣམ་པར་ཤེས་པ་ལ་སོགས་པའི་རྣམ་པར་རིག་པ་འབྱུང་བ་དེ་བཞིན་ཏེ་[[87]](#footnote-106)བཤད་ཟིན་ཏོ། །​དེ་ལས་དྲན་པར་ཟད། རྣམ་པར་རིག་པ་དེ་ལས་དྲན་པ་དང་མཚུངས་པར་ལྡན་པ་དེར་སྣང་བ་ཉིད་གཟུགས་ལ་སོགས་པ་ལ་རྣམ་པར་རྟོག་པ་ཡིད་ཀྱི་རྣམ་པར་རིག་པ་འབྱུང་སྟེ། དྲན་པ་བྱུང་བ་ལས་དོན་མྱོང་བར་མི་འགྲུབ་བོ། །​དཔེར་ན་རྨི་ལམ་གྱི་རྣམ་པར་རིག་པའི་ཡུལ་ཡོད་པ་མ་ཡིན་པ་དེ་བཞིན་དུ། གལ་ཏེ་གཉིད་ཀྱིས་མ་ལོག་པའི་ཚེ་ན་ཡང་དེ་ལྟར་ཡིན་ན་ནི་དེ་ཁོ་ན་བཞིན་དུ་དེ་མེད་པར་འཇིག་རྟེན་རང་རང་གིས་ཁོང་དུ་ཆུད་པའི་རིགས་[[88]](#footnote-107)ན། དེ་ལྟར་[[89]](#footnote-108)ཡང་མ་ཡིན་ཏེ། དེའི་ཕྱིར་རྨི་ལམ་བཞིན་དུ་དོན་དམིགས་པ་ཐམས་ཅད་དོན་མེད་པ་མ་ཡིན་ནོ་ཞེ་ན། དེ་ནི་གཏན་ཚིགས་སུ་མི་རུང་སྟེ། འདི་ལྟར། རྨི་ལམ་མཐོང་བ་ཡུལ་མེད་པར། །​མ་སད་བར་དུ་རྟོགས་[[90]](#footnote-109)མ་ཡིན། །​དེ་ལྟར་ལོག་པར་རྣམ་པར་རྟོག་པ་ལ་གོམས་པའི་བག་ཆགས་ཀྱི་གཉིད་ཀྱིས་ལོག་པའི་འཇིག་རྟེན་ནི་རྨི་ལམ་བཞིན་དུ་ཡང་དག་པ་མ་ཡིན་པའི་དོན་མཐོང་ཏེ།[[91]](#footnote-110) མ་སད་ཀྱི་བར་དུ་དེ་མེད་པར་ཇི་ལྟ་[[92]](#footnote-111)བ་བཞིན་དུ་རྟོགས་པ་མ་ཡིན་གྱི། གང་གི་ཚེ་དེའི་གཉེན་པོ་འཇིག་རྟེན་ལས་འདས་པ་རྣམ་པར་མི་རྟོག་པའི་ཡེ་ཤེས་ཐོབ་ནས་སད་པར་གྱུར་པ་དེའི་ཚེ་དེའི་རྗེས་ལས་ཐོབ་པ་དག་པ་འཇིག་རྟེན་པའི་ཡེ་ཤེས་དེ་མངོན་དུ་གྱུར་ནས་ཡུལ་མེད་པར་ཇི་ལྟ་བ་བཞིན་དུ་ཁོང་དུ་ཆུད་དེ་དེ་ནི་མཚུངས་སོ། །​གལ་ཏེ་རང་གི་རྒྱུད་གྱུར་པའི་ཁྱད་པར་ཉིད་ལས་སེམས་ཅན་རྣམས་ཀྱི་དོན་དུ་སྣང་བའི་རྣམ་པར་རིག་པ་འབྱུང་[[93]](#footnote-112)གི། དོན་གྱི་ཁྱད་པར་[[94]](#footnote-113)ལས་མ་ཡིན་ན། བརྟེན་[[95]](#footnote-114)པ་དེ་དང་བཤད་པ་དེ་མེད་པས་སྡིག་པའི་གྲོགས་པོ་དང་། དགེ་བའི་བཤེས་གཉེན་ལ་བརྟེན་པ་[[96]](#footnote-115)དང་། དམ་པ་དང་དམ་པ་མ་ཡིན་པའི་ཆོས་མཉན་པ་ལས་སེམས་ཅན་རྣམས་ཀྱིས་[[97]](#footnote-116)རྣམ་པར་རིག་པ་ངེས་པ་ཇི་ལྟར་འགྲུབ་པར་[[98]](#footnote-117)འགྱུར། གཅིག་ལ་གཅིག་གི་དབང་གིས་ན། །​རྣམ་པར་རིག་པ་ཕན་ཚུན་ངེས། །​སེམས་ཅན་ཐམས་ཅད་ཀྱི་རྣམ་པར་རིག་པ་ཕན་ཚུན་གྱི་དབང་གིས་[[99]](#footnote-118)ཕན་ཚུན་དུ་རྣམ་པར་རིག་པ་རྣམས་ངེས་པར་འགྱུར་ཏེ། ཅི་རིགས་སུ་སྦྱར་རོ། །​གཅིག་ལ་གཅིག་ཅེས་བྱ་བ་ནི་ཕན་ཚུན་ནོ། །​དེའི་ཕྱིར་རྒྱུད་གཞན་གྱི་[[100]](#footnote-119)རྣམ་པར་རིག་པའི་ཁྱད་པར་ལས་རྒྱུད་གཞན་ལ་རྣམ་པར་རིག་པའི་ཁྱད་པར་འབྱུང་[[101]](#footnote-120)གི་དོན་གྱི་ཁྱད་པར་ལས་ནི་མ་ཡིན་ནོ། །​དཔེར་ན་རྨི་ལམ་གྱི་རྣམ་པར་རིག་པའི་དོན་མེད་པ་བཞིན་དུ་གལ་ཏེ་གཉིད་ཀྱིས་མ་ལོག་པའི་ཡང་དེ་ལྟ་ན་གཉིད་ཀྱིས་ལོག་པ་དང་མ་ལོག་པ་ན་[[102]](#footnote-121)དགེ་བ་དང་མི་དགེ་བའི་ལས་ཀུན་ཏུ་སྤྱོད་པའི་[[103]](#footnote-122)འབྲས་བུ་ཕྱི་མ་ལ་འདོད་པ་དང་མི་འདོད་པ་[[104]](#footnote-123)འདྲ་བར་ཅིའི་ཕྱིར་མི་འགྱུར། སེམས་ནི་གཉིད་ཀྱིས་ནོན་པས་ན། །​དེ་ཕྱིར་རྨི་[[105]](#footnote-124)དང་འབྲས་མི་མཚུངས། །​དེ་ནི་འདིར་རྒྱུ་ཡིན་གྱི་[[106]](#footnote-125)དོན་ཡོད་པ་ནི་མ་ཡིན་ནོ། །​གལ་ཏེ་འདི་དག་རྣམ་པར་རིག་པ་ཙམ་དུ་ཟད་ན་གང་ལ་ཡང་ལུས་དང་ངག་ཀྱང་མེད་པས་ཤན་པ་ལ་སོགས་པས་གསོད་པ་ན་ལུག་ལ་སོགས་པ་འཆི་བར་ཇི་ལྟར་འགྱུར། འཆི་བ་དེ་དེས་མ་བྱས་ན་ནི་ཤན་པ་ལ་སོགས་པ་སྲོག་གཅོད་པའི་ཁ་ན་མ་ཐོ་བ་དང་ལྡན་པར་ཇི་ལྟར་འགྱུར་ཞེ་ན། འཆི་བ་གཞན་གྱི་རྣམ་[[107]](#footnote-126)རིག་གི། །​བྱེ་བྲག་ལས་དེ་དཔེར་བྱ་ན། །​འདྲེ་ལ་སོགས་པའི་ཡིད་དབང་གིས། །​གཞན་གྱི་དྲན་ཉམས་འགྱུར་སོགས་བཞིན། །​དཔེར་ན་འདྲེ་ལ་སོགས་པའི་ཡིད་ཀྱི་[[108]](#footnote-127)དབང་གིས་[[109]](#footnote-128)གཞན་དག་གི་[[110]](#footnote-129)དྲན་པ་ཉམས་པ་དང་། རྨི་ལྟས་སུ་མཐོང་བ་དང་། འབྱུང་པོའི་གདོན་ཕབ་པར་འགྱུར་བ་དང་། རྫུ་འཕྲུལ་དང་ལྡན་པའི་ཡིད་ཀྱི་དབང་གིས་ཏེ། དཔེར་ན་འཕགས་པ་ཀཱ་ཏྱཱའི་[[111]](#footnote-130)བུ་ཆེན་པོའི་བྱིན་གྱི་བརླབས་ཀྱིས་[[112]](#footnote-131)ས་ར་ཎས་རྨི་ལྟས་སུ་མཐོང་བ་དང་། དྲང་སྲོང་དགོན་པ་པའི་ཡིད་འཁྲུགས་པས་ཐགས་ཟངས་རིས་[[113]](#footnote-132)བཞིན་དུ་གཞན་གྱི་རྣམ་པར་[[114]](#footnote-133)རིག་པའི་བྱེ་བྲག་གིས་སེམས་ཅན་གཞན་གྱི་སྲོག་གི་དབང་པོ་དང་མི་མཐུན་པའི་འགྱུར་བ་འགའ་འབྱུང་སྟེ་དེ་[[115]](#footnote-134)བསྐལ་པ་འདྲ་བའི་རྒྱུད་ཀྱི་[[116]](#footnote-135)རྒྱུན་ཆད་པ་[[117]](#footnote-136)ཞེས་བྱ་བ་འཆི་བར་རིག་པར་བྱའོ། །​དྲང་སྲོང་ཁྲོས་པས་[[118]](#footnote-137)དན་ཏ་ཀའི། །​དགོན་པ་ཇི་ལྟར་སྟོངས་པར་[[119]](#footnote-138)འགྱུར། །​གལ་ཏེ་གཞན་གྱི་རྣམ་པར་རིག་པའི་[[120]](#footnote-139)བྱེ་བྲག་གིས་[[121]](#footnote-140)སེམས་ཅན་དག་འཆི་བར་མི་འདོད་ན། ཡིད་ཀྱི་ཉེས་པ་ཁ་ན་མ་ཐོ་བ་ཆེན་པོ་དང་བཅས་པ་ཉིད་དུ་བསྒྲུབ་པ་[[122]](#footnote-141)ན། བཅོམ་ལྡན་འདས་ཀྱིས་ཁྱིམ་བདག་ཉེ་བ་[[123]](#footnote-142)འཁོར་ལ་བཀའ་སྩལ་པ། ཁྱིམ་བདག་ཁྱོད་ཀྱིས་དན་ཏ་ཀའི་དགོན་པ་དང་། ཀ་ལིང་ཀའི་[[124]](#footnote-143)དགོན་པ་དང་མ་ཏང་ཀའི་[[125]](#footnote-144)དགོན་པ་དེ་དག་ཅི་ཞིག་གིས་སྟོངས་པ་[[126]](#footnote-145)དང་། གཙང་མར་གྱུར་པ་ཅི་ཐོས་ཞེས་སྨྲས་པ་དང་། དེས་གཽ་ཏ་མ་དྲང་སྲོང་རྣམས་ཁྲོས་པས་དེ་ལྟར་གྱུར་ཅེས་ཐོས་སོ་ཞེས་གསོལ་ཏོ། །​ཡིད་ཉེས་ཁ་ན་མ་ཐོ་ཆེར། །​ཇི་ལྟར་དེ་ཡིས་འགྲུབ་པར་འགྱུར། །​གལ་ཏེ་འདི་ལྟར་རྟོག་སྟེ། དེ་ལ་དགའ་བ་མི་མ་ཡིན་པ་དེ་དག་གིས་དེ་ན་གནས་པའི་སེམས་ཅན་རྣམས་ཁ་བཏག་གི། དྲང་སྲོང་རྣམས་ཀྱིས་[[127]](#footnote-146)ཡིད་འཁྲུགས་པས་དོགས་པ་ནི་མ་ཡིན་ནོ་ཞེ་ན། དེ་ལྟར་ན་ལས་དེས་ལུས་དང་ངག་གི་ཉེས་པ་རྣམས་པས་ཡིད་ཀྱི་ཉེས་པ་ཆེས་ཁ་ན་མ་ཐོ་བ་ཆེན་པོ་དང་བཅས་པར་འགྲུབ་པར་ཇི་ལྟར་འགྱུར་ཏེ། དེའི་ཡིད་འཁྲུགས་པ་ཙམ་གྱིས་སེམས་ཅན་དེ་སྙེད་འཆི་བར་འགྲུབ་བོ། །​གལ་ཏེ་འདི་དག་རྣམ་པར་རིག་པ་ཙམ་དུ་ཟད་ན་གཞན་གྱི་སེམས་རིག་པས་[[128]](#footnote-147)ཅི་གཞན་གྱི་སེམས་ཤེས་སམ་འོན་ཏེ་མི་ཤེས་ཤེ་ན། འདིས་ཅི་ཞིག་བྱ། གལ་ཏེ་མི་ཤེས་ན་ནི་གཞན་གྱི་སེམས་རིག་པ་ཞེས་ཀྱང་ཅི་སྐད་དུ་བྱ། ཇི་སྟེ་ཤེས་ན་ཡང་། གཞན་སེམས་རིག་པས་ཤེས་པ་ནི། །​དོན་བཞིན་མ་ཡིན་ཇི་ལྟར་དཔེར། །​རང་སེམས་ཤེས་པ། དེ་ཡང་ཇི་ལྟར་དོན་ཇི་ལྟ་བ་བཞིན་དུ་མ་ཡིན་ཞེ་ན། སངས་རྒྱས་ཀྱི་སྤྱོད་ཡུལ་ཇི་བཞིན་མ་ཤེས་ཕྱིར། ཇི་ལྟར་དེ་བརྗོད་དུ་མེད་པའི་བདག་ཉིད་དུ་སངས་རྒྱས་ཀྱི་སྤྱོད་ཡུལ་དུ་གྱུར་པ་དེ་ལྟར་དེས་མ་ཤེས་པའི་ཕྱིར་དེ་གཉི་ག་ཡང་དོན་ཇི་ལྟ་བ་བཞིན་མ་ཡིན་ཏེ། ལོག་པར་སྣང་བའི་ཕྱིར་རོ། །​གཟུང་བ་དང་འཛིན་པའི་རྣམ་པར་རྟོག་པ་མ་སྤངས་པའི་ཕྱིར་རོ། །​རྣམ་པར་རིག་པ་ཙམ་གྱིས་[[129]](#footnote-148)རབ་ཏུ་དབྱེ་བ་རྣམ་པར་ངེས་པ་མཐའ་ཡས་ལ་གཏིང་མི་དཔོགས་[[130]](#footnote-149)ཤིང་ཟབ་པའི། རྣམ་རིག་ཙམ་དུ་གྲུབ་པ་འདི། །​བདག་གིས་བདག་གི་མཐུ་འདྲ་བར། །​བྱས་ཀྱི་དེ་ཡི་རྣམ་པ་ཀུན། །​བསམ་ཡས། བདག་འདྲ་བས་རྣམ་པ་ཐམས་ཅད་ནི་བསམ་པར་མི་ནུས་ཏེ། རྟོག་གེའི་སྤྱོད་ཡུལ་མ་ཡིན་པའི་ཕྱིར་རོ། །​འོ་ན་དེ་རྣམ་པ་ཐམས་ཅད་དུ་སུའི་སྤྱོད་ཡུལ་[[131]](#footnote-150)སྙམ་པ་ལ། སངས་རྒྱས་སྤྱོད་ཡུལ་ལོ་ཞེས་བྱ་བ་སྨོས་ཏེ། དེ་ནི་སངས་རྒྱས་བཅོམ་ལྡན་འདས་རྣམས་ཀྱི་སྤྱོད་ཡུལ་[[132]](#footnote-151)ཏེ། ཤེས་བྱ་ཐམས་ཅད་ཀྱི་རྣམ་པ་ཐམས་ཅད་ལ་མཁྱེན་པ་ཐོགས་པ་མི་མངའ་བའི་ཕྱིར་རོ། །​སློབ་དཔོན་དབྱིག་གཉེན་གྱིས་[[133]](#footnote-152)མཛད་པ་[[134]](#footnote-153)ཉི་ཤུ་པའི་འགྲེལ་པ་རྫོགས་སོ།། །​།རྒྱ་གར་གྱི་མཁན་པོ་ཛི་ན་མི་ཏྲ་དང་། ཤཱི་ལེན་དྲ་བོ་དྷི་དང་། ཞུ་ཆེན་གྱི་ལོ་ཙཱ་བ་བན་དེ་ཡེ་ཤེས་སྡེས་ཞུས་ཏེ་གཏན་ལ་ཕབ་པ། །​

1. བཞག་ སྣར་ཐང་། པེ་ཅིན། [↑](#footnote-ref-20)
2. འབྱུང་བ་ སྣར་ཐང་། པེ་ཅིན། [↑](#footnote-ref-21)
3. འབྱུང་བ་ སྣར་ཐང་། པེ་ཅིན། [↑](#footnote-ref-22)
4. འབོད་པ་ སྣར་ཐང་། [↑](#footnote-ref-23)
5. འགྱུར་ཏེ། སྣར་ཐང་། པེ་ཅིན། [↑](#footnote-ref-24)
6. ཇི་ལྟར་ སྣར་ཐང་། པེ་ཅིན། [↑](#footnote-ref-25)
7. ལ་ སྣར་ཐང་། པེ་ཅིན། [↑](#footnote-ref-26)
8. གྲུབ། སྣར་ཐང་། པེ་ཅིན། [↑](#footnote-ref-27)
9. རྣག་གི་ སྣར་ཐང་། པེ་ཅིན། [↑](#footnote-ref-28)
10. རྣག་གི་ སྣར་ཐང་། པེ་ཅིན། [↑](#footnote-ref-29)
11. མེ་མར་ སྣར་ཐང་། པེ་ཅིན། [↑](#footnote-ref-30)
12. བསྲུངས་པ་ སྣར་ཐང་། པེ་ཅིན། [↑](#footnote-ref-31)
13. འགྲུབ་ སྣར་ཐང་། པེ་ཅིན། [↑](#footnote-ref-32)
14. བཞི་ སྣར་ཐང་། པེ་ཅིན། [↑](#footnote-ref-33)
15. འགྲུབ་ སྣར་ཐང་། པེ་ཅིན། [↑](#footnote-ref-34)
16. རྣམས་ཀྱི་ སྣར་ཐང་། པེ་ཅིན། [↑](#footnote-ref-35)
17. མཐོང་གིས། སྣར་ཐང་། པེ་ཅིན། [↑](#footnote-ref-36)
18. ན་མ་ སྣར་ཐང་། པེ་ཅིན། [↑](#footnote-ref-37)
19. ཅི་ཕྱིར་ སྣར་ཐང་། [↑](#footnote-ref-38)
20. བཞག་པ་ སྣར་ཐང་། པེ་ཅིན། [↑](#footnote-ref-39)
21. །འཇིག་ སྣར་ཐང་། པེ་ཅིན། [↑](#footnote-ref-40)
22. དེའི་ སྣར་ཐང་། པེ་ཅིན། [↑](#footnote-ref-41)
23. ཡི་དགས་ སྣར་ཐང་། པེ་ཅིན། [↑](#footnote-ref-42)
24. དེ་དག་གིས་ སྣར་ཐང་། པེ་ཅིན། [↑](#footnote-ref-43)
25. རྣམས་ཀྱི་ སྣར་ཐང་། པེ་ཅིན། [↑](#footnote-ref-44)
26. འགྱུར་ སྣར་ཐང་། པེ་ཅིན། [↑](#footnote-ref-45)
27. འགྱུར་བ་དེ་ སྣར་ཐང་། པེ་ཅིན། [↑](#footnote-ref-46)
28. ལས་ཀྱི་ སྣར་ཐང་། པེ་ཅིན། [↑](#footnote-ref-47)
29. འབྱུང་བ་ སྣར་ཐང་། པེ་ཅིན། [↑](#footnote-ref-48)
30. རྟོགས། །​ སྣར་ཐང་། པེ་ཅིན། [↑](#footnote-ref-49)
31. རྣམས་ཀྱིས་ སྣར་ཐང་། [↑](#footnote-ref-50)
32. བག་ཆགས་ སྣར་ཐང་། པེ་ཅིན། [↑](#footnote-ref-51)
33. འགྱུར་བ་ སྣར་ཐང་། པེ་ཅིན། [↑](#footnote-ref-52)
34. གསུངས་པར་ པེ་ཅིན། [↑](#footnote-ref-53)
35. འགྱུར་ སྣར་ཐང་། [↑](#footnote-ref-54)
36. རྫུས་ སྣར་ཐང་། པེ་ཅིན། [↑](#footnote-ref-55)
37. རྫུས་ སྣར་ཐང་། པེ་ཅིན། [↑](#footnote-ref-56)
38. སེམས་ཅན་ སྣར་ཐང་། པེ་ཅིན། [↑](#footnote-ref-57)
39. སེམས་ཀྱི་ སྣར་ཐང་། པེ་ཅིན། [↑](#footnote-ref-58)
40. འདས་ཀྱི་ སྣར་ཐང་། པེ་ཅིན། [↑](#footnote-ref-59)
41. ཤེས་པ་ པེ་ཅིན། [↑](#footnote-ref-60)
42. གཅིག་པོ་ སྣར་ཐང་། པེ་ཅིན། [↑](#footnote-ref-61)
43. བསྟན་པའི་ སྣར་ཐང་། པེ་ཅིན། [↑](#footnote-ref-62)
44. ཙམ་ཉིད་ སྣར་ཐང་། པེ་ཅིན། [↑](#footnote-ref-63)
45. མཚན་ཉིད་ཀྱིས་ སྣར་ཐང་། [↑](#footnote-ref-64)
46. འཇུག །​ སྣར་ཐང་། པེ་ཅིན། [↑](#footnote-ref-65)
47. རྣམ་པར་ ཅོ་ནེ། [↑](#footnote-ref-66)
48. ཀྱི་སྤྱོད་ སྣར་ཐང་། པེ་ཅིན། [↑](#footnote-ref-67)
49. པར་ ཅོ་ནེ། [↑](#footnote-ref-68)
50. རྟོག་པའི་ སྣར་ཐང་། པེ་ཅིན། [↑](#footnote-ref-69)
51. བཞག་པས་ སྣར་ཐང་། པེ་ཅིན། [↑](#footnote-ref-70)
52. པའི་ སྣར་ཐང་། པེ་ཅིན། [↑](#footnote-ref-71)
53. རིག་པར་ སྣར་ཐང་། [↑](#footnote-ref-72)
54. རྟོག་པར་ སྣར་ཐང་། པེ་ཅིན། [↑](#footnote-ref-73)
55. བརྟགས་པའི་ སྣར་ཐང་། པེ་ཅིན། [↑](#footnote-ref-74)
56. གཅིག་གིས་ སྣར་ཐང་། པེ་ཅིན། [↑](#footnote-ref-75)
57. ཇི་སྙེད་ སྣར་ཐང་། [↑](#footnote-ref-76)
58. ན་ད་ སྣར་ཐང་། [↑](#footnote-ref-77)
59. ནི་ སྣར་ཐང་། [↑](#footnote-ref-78)
60. ཡིན་གྱིས། སྣར་ཐང་། པེ་ཅིན། [↑](#footnote-ref-79)
61. གང་ཡིན་པ་ སྣར་ཐང་། པེ་ཅིན། [↑](#footnote-ref-80)
62. ནམ་གཞན་ སྣར་ཐང་། པེ་ཅིན། [↑](#footnote-ref-81)
63. དེའི་ སྣར་ཐང་། པེ་ཅིན། [↑](#footnote-ref-82)
64. ཕྲ་རབ་གྱི་རྣམ་ སྣར་ཐང་། ཕྲ་རབ་གྱི་རྣམས་ པེ་ཅིན། [↑](#footnote-ref-83)
65. སྦྱོར་བས་ སྣར་ཐང་། པེ་ཅིན། [↑](#footnote-ref-84)
66. དེ་བས་ན་ སྣར་ཐང་། [↑](#footnote-ref-85)
67. །གྲིབ་ སྣར་ཐང་། པེ་ཅིན། [↑](#footnote-ref-86)
68. ལ་ཡང་ སྣར་ཐང་། པེ་ཅིན། [↑](#footnote-ref-87)
69. གྲིབ་མི་ སྣར་ཐང་། པེ་ཅིན། [↑](#footnote-ref-88)
70. ཆ་ སྣར་ཐང་། པེ་ཅིན། [↑](#footnote-ref-89)
71. ཐོག་ སྣར་ཐང་། པེ་ཅིན། [↑](#footnote-ref-90)
72. ལས་ སྣར་ཐང་། པེ་ཅིན། [↑](#footnote-ref-91)
73. རྡུལ་ ཅོ་ནེ། [↑](#footnote-ref-92)
74. རྟོག་པ་ སྣར་ཐང་། པེ་ཅིན། [↑](#footnote-ref-93)
75. གང་ཡིན།ནོ། སྣར་ཐང་། [↑](#footnote-ref-94)
76. བསོད་ སྣར་ཐང་། [↑](#footnote-ref-95)
77. །གོམས་ སྣར་ཐང་། པེ་ཅིན། [↑](#footnote-ref-96)
78. པར་ སྣར་ཐང་། པེ་ཅིན། [↑](#footnote-ref-97)
79. དེ་དག་ཅིག་ པེ་ཅིན། [↑](#footnote-ref-98)
80. ན་ སྣར་ཐང་། པེ་ཅིན། [↑](#footnote-ref-99)
81. ཁྱོད་ཀྱིས་ སྣར་ཐང་། པེ་ཅིན། [↑](#footnote-ref-100)
82. དེ་མི་ སྣར་ཐང་། པེ་ཅིན། [↑](#footnote-ref-101)
83. བདག་གིས་ སྣར་ཐང་། པེ་ཅིན། [↑](#footnote-ref-102)
84. ཁྱོད་ཀྱིས་ སྣར་ཐང་། པེ་ཅིན། [↑](#footnote-ref-103)
85. ད་ སྣར་ཐང་། པེ་ཅིན། [↑](#footnote-ref-104)
86. །ནས། སྣར་ཐང་། པེ་ཅིན། [↑](#footnote-ref-105)
87. དེ་བཞིན་དེ་ སྣར་ཐང་། པེ་ཅིན། [↑](#footnote-ref-106)
88. རིག་ སྣར་ཐང་། པེ་ཅིན། [↑](#footnote-ref-107)
89. དེ་ལྟ་ སྣར་ཐང་། པེ་ཅིན། [↑](#footnote-ref-108)
90. རྟོག་ སྣར་ཐང་། པེ་ཅིན། [↑](#footnote-ref-109)
91. མཐོང་སྟེ། སྣར་ཐང་། པེ་ཅིན། [↑](#footnote-ref-110)
92. ལྟར་ ཅོ་ནེ། [↑](#footnote-ref-111)
93. བྱུང་ སྣར་ཐང་། པེ་ཅིན། [↑](#footnote-ref-112)
94. ཁྱད་པ་ པེ་ཅིན། [↑](#footnote-ref-113)
95. །རྟེན་ སྣར་ཐང་། པེ་ཅིན། [↑](#footnote-ref-114)
96. རྟེན་པ་ སྣར་ཐང་། [↑](#footnote-ref-115)
97. རྣམས་ཀྱི་ སྣར་ཐང་། པེ་ཅིན། [↑](#footnote-ref-116)
98. གྲུབ་པར་ སྣར་ཐང་། པེ་ཅིན། [↑](#footnote-ref-117)
99. དབང་གི་ སྣར་ཐང་། [↑](#footnote-ref-118)
100. གཞན་གྱིས་ སྣར་ཐང་། པེ་ཅིན། [↑](#footnote-ref-119)
101. བྱུང་ པེ་ཅིན། [↑](#footnote-ref-120)
102. ནི་ པེ་ཅིན། [↑](#footnote-ref-121)
103. དཔྱད་པའི་ སྣར་ཐང་། པེ་ཅིན། [↑](#footnote-ref-122)
104. འདོད་པར་ སྣར་ཐང་། པེ་ཅིན། [↑](#footnote-ref-123)
105. དེ་ཕྱིར་མི་ སྣར་ཐང་། [↑](#footnote-ref-124)
106. ཡིན་གྱིས་ སྣར་ཐང་། [↑](#footnote-ref-125)
107. རྣམ་པར་ པེ་ཅིན། [↑](#footnote-ref-126)
108. ཡིད་ཀྱིས་ སྣར་ཐང་། པེ་ཅིན། [↑](#footnote-ref-127)
109. གི་ སྣར་ཐང་། [↑](#footnote-ref-128)
110. གིས་ སྣར་ཐང་། པེ་ཅིན། [↑](#footnote-ref-129)
111. ཀ་ཏའི་ སྣར་ཐང་། པེ་ཅིན། [↑](#footnote-ref-130)
112. གྱིས་བརླབ་མ་གྱིས་ སྣར་ཐང་། གྱིས་བརླབས་ཀྱིས་ པེ་ཅིན། [↑](#footnote-ref-131)
113. ཐག་བཟངས་རིགས་ སྣར་ཐང་། པེ་ཅིན། [↑](#footnote-ref-132)
114. རྣམ་པ་ སྣར་ཐང་། [↑](#footnote-ref-133)
115. དེས་ སྣར་ཐང་། པེ་ཅིན། [↑](#footnote-ref-134)
116. རྒྱུད་ཀྱིས་ སྣར་ཐང་། པེ་ཅིན། [↑](#footnote-ref-135)
117. འཆད་པ་ སྣར་ཐང་། པེ་ཅིན། [↑](#footnote-ref-136)
118. ཁྲོས་པའི་ སྣར་ཐང་། པེ་ཅིན། [↑](#footnote-ref-137)
119. སྟོང་པར་ སྣར་ཐང་། པེ་ཅིན། [↑](#footnote-ref-138)
120. རིག་ སྣར་ཐང་། པེ་ཅིན། [↑](#footnote-ref-139)
121. གི་ སྣར་ཐང་། པེ་ཅིན། [↑](#footnote-ref-140)
122. སྒྲུབ་པ་ སྣར་ཐང་། པེ་ཅིན། [↑](#footnote-ref-141)
123. ཉེ་བར་ སྣར་ཐང་། པེ་ཅིན། [↑](#footnote-ref-142)
124. ཀ་ལིངྒའི་ སྣར་ཐང་། པེ་ཅིན། [↑](#footnote-ref-143)
125. མ་ཏངྒའི་ སྣར་ཐང་། པེ་ཅིན། [↑](#footnote-ref-144)
126. སྟོང་པ་ སྣར་ཐང་། པེ་ཅིན། [↑](#footnote-ref-145)
127. རྣམས་ཀྱི་ སྣར་ཐང་། པེ་ཅིན། [↑](#footnote-ref-146)
128. རིགས་པས་ སྣར་ཐང་། པེ་ཅིན། [↑](#footnote-ref-147)
129. ཙམ་གྱི་ སྣར་ཐང་། པེ་ཅིན། [↑](#footnote-ref-148)
130. དཔོག་ སྣར་ཐང་། པེ་ཅིན། [↑](#footnote-ref-149)
131. སྤྱོད་ཡུལ་ཡིན་ སྣར་ཐང་། པེ་ཅིན། [↑](#footnote-ref-150)
132. སྤྱོད་ཡུལ་ཡིན་ སྣར་ཐང་། པེ་ཅིན། [↑](#footnote-ref-151)
133. དབྱིག་གཉེན་གྱི་ སྣར་ཐང་། པེ་ཅིན། [↑](#footnote-ref-152)
134. པའི་ སྣར་ཐང་། པེ་ཅིན། [↑](#footnote-ref-153)