༄༅། །​དབུས་དང་མཐའ་རྣམ་པར་འབྱེད་པའི་འགྲེལ་པ།༄༅༅། །​རྒྱ་གར་སྐད་དུ། མ་དྷྱཱན་ཏ་བི་བྷ་[[1]](#footnote-20)ག་ཊཱི་ཀ །​བོད་སྐད་དུ། དབུས་དང་མཐའ་རྣམ་པར་འབྱེད་པའི་འགྲེལ་པ། བམ་པོ་དང་པོ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​བསྟན་བཅོས་འདི་ནི་རབ་མཛད་པ། །​བདེ་གཤེགས་ཉིད་སྐྱེས་བདག་སོགས་ལ། །​འཆད་པ་ལ་ཡང་མངོན་མཆོད་ནས། །​དོན་རྣམས་དབྱེ་ཕྱིར་འབད་པར་བྱ། །​དེ་ལ་ཐོག་མ་ཁོ་ནར་བསྟན་བཅོས་ཀྱི་ལུས་རྣམ་པར་གཞག་[[2]](#footnote-21)སྟེ། མཚན་ཉིད་སྒྲིབ་པ་དེ་ཁོ་ན། །​གཉེན་པོ་དག་ནི་བསྒོམ་པ་དང་། །​དེ་ཡི་གནས་དང་འབྲས་བུ་ཐོབ། །​ཐེག་པ་བླ་ན་མེད་པའོ། །​ཞེས་བྱ་བ་དོན་བདུན་པོ་འདི་དག་བསྟན་བཅོས་འདི་ལས་འཆད་དོ། །​འདི་ལྟ་སྟེ། མཚན་ཉིད་དང་། སྒྲིབ་པ་དང་། དེ་ཁོ་ན་དང་། གཉེན་པོ་བསྒོམ་པ་དང་། གཉེན་པོ་བསྒོམ་པ་དེ་ཉིད་ཀྱི་གནས་དང་། འབྲས་བུ་ཐོབ་པ་དང་། ཐེག་པ་བླ་ན་མེད་པ་སྟེ་དོན་བདུན་པའོ། །​དེ་ལ་མཚན་ཉིད་ལས་བརྩམས་ནས། །​ཡང་དག་མ་ཡིན་ཀུན་རྟོག་ཡོད། །​དེ་ལ་གཉིས་པོ་ཡོད་མ་ཡིན། །​སྟོང་པ་ཉིད་ནི་འདི་ལ་ཡོད། །​དེ་ལ་ཡང་ནི་དེ་ཡོད་དོ། །​ཞེས་བྱ་བ་གསུངས་སོ། །​དེ་ལ་ཡང་དག་པ་མ་ཡིན་པའི་ཀུན་ཏུ་རྟོག་པའི་ནི་གཟུང་བ་དང་འཛིན་པར་རྣམ་པར་རྟོག་པའོ། །​གཉིས་པོ་ནི་གཟུང་བ་དང་འཛིན་པའི་དངོས་པོ་དང་བྲལ་བའོ། །​སྟོང་པ་ཉིད་ནི་ཡང་དག་པ་མ་ཡིན་པའི་ཀུན་ཏུ་རྟོག་པ་དེ་གཟུང་བ་དང་འཛིན་པའི་དངོས་པོ་དང་བྲལ་བ་ཉིད་དོ། །​དེ་ལ་ཡང་ནི་དེ་ཡོད་དོ། །​ཞེས་བྱ་བ་ནི་ཡང་དག་པ་མ་ཡིན་པ་ཀུན་ཏུ་རྟོག་པའོ། །​དེ་ལྟར་གང་ན་གང་མེད་པ་དེ་ནི་དེས་སྟོང་པར་ཡང་དག་པ་ཇི་ལྟ་བ་བཞིན་དུ་ཡང་དག་པར་རྗེས་སུ་མཐོང་ངོ། །​འདི་ལ་ལྷག་མ་ཡོད་པ་གང་ཡིན་པ་དེ་ནི་འདིར་ཡོད་པར་ཡང་དག་པ་ཇི་ལྟ་བ་བཞིན་དུ་རབ་ཏུ་ཤེས་ཏེ། དེ་ལྟར་སྟོང་པ་ཉིད་ཀྱི་མཚན་ཉིད་ཕྱིན་ཅི་མ་ལོག་པར་བསྟན་པ་ཡིན་ནོ། །​སྟོང་པ་མ་ཡིན་མི་སྟོང་མིན། །​དེ་ལྟ་བས་ན་ཐམས་ཅད་བཤད། །​ཡོད་པས་མེད་པས་ཡོད་པས་ན། །​དེ་ནི་དབུ་མའི་ལམ་ཡིན་ནོ། །​སྟོང་པ་མ་ཡིན་ཞེས་བྱ་བ་ནི་སྟོང་པ་ཉིད་དང་ཡང་དག་པ་མ་ཡིན་པ་ཀུན་ཏུ་རྟོགས་པས་[[3]](#footnote-22)སོ། །​མི་སྟོང་མིན་ཞེས་བྱ་བ་ནི། །​གཉིས་པ་སྟེ། གཟུང་བ་དང་འཛིན་པས་སོ། །​ཐམས་ཅད་ཅེས་བྱ་བ་ནི་ཡང་དག་པ་མ་ཡིན་པ་ཀུན་ཏུ་རྟོག་པ་ཞེས་བྱ་བ་འདུས་བྱས་དང་སྟོང་པ་ཞེས་བྱ་བ་འདུས་མ་བྱས་སོ། །​བཤད་ཅེས་བྱ་བ་ནི་བསྟན་པའོ། །​ཡོད་པས་ཞེས་བྱ་བ་ནི་ཡང་དག་པ་མ་ཡིན་པ་ཀུན་ཏུ་རྟོག་པའོ། །​མེད་པས་ཞེས་བྱ་བ་ནི་གཉིས་པའོ། །​ཡོད་པས་ན་ཞེས་[[4]](#footnote-23)བྱ་བ་ནི་ཡང་དག་པ་མ་ཡིན་ཀུན་ཏུ་རྟོག་པ་ལ་སྟོང་པ་ཉིད་ཡོད་པ་དང་།དེ་ལ་ཡང་ཡང་དག་པ་མ་[[5]](#footnote-24)ཡིན་པ་ཀུན་ཏུ་རྟོག་པ་ཡོད་པའོ། །​དེ་ནི་དབུ་མའི་ལམ་ཡིན་ནོ་ཞེས་བྱ་བ་ནི་ཐམས་ཅད་གཅིག་ཏུ་སྟོང་པ་ཡང་མ་ཡིན་ནོ། །​གཅིག་ཏུ་མི་སྟོང་པ་ཡང་མ་ཡིན་པ་གང་ཡིན་པའོ། །​དེ་ལྟར་འདི་ནི་ཤེས་རབ་ཀྱི་ཕ་རོལ་ཏུ་ཕྱིན་པ་ལ་སོགས་པའི་ནང་ནས་འདི་ཐམས་ཅད་ནི་སྟོང་པ་ཡང་མ་ཡིན། མི་སྟོང་པ་ཡང་མ་ཡིན་ཞེས་འབྱུང་བ་དང་མཐུན་པར་བྱས་པ་ཡིན་ནོ། །​དེ་ལྟར་ཡང་དག་པ་མ་ཡིན་པ་ཀུན་ཏུ་རྟོག་པ་ཡོད་པའི་མཚན་ཉིད་དང་མེད་པའི་མཚན་ཉིད་བརྗོད་ནས། ད་ནི་རང་གི་མཚན་ཉིད་བརྗོད་དོ། །​དོན་དང་སེམས་ཅན་བདག་རྣམ་རིག །​སྣང་བའི་རྣམ་པར་ཤེས་པ་ནི། །​རབ་ཏུ་སྐྱེའོ་[[6]](#footnote-25)དེའི་དོན་མེད། །​དེ་མེད་པས་ན་དེ་ཡང་མེད། །​དེ་ལ་དོན་དུ་སྣང་བ་ནི་གཟུགས་ལ་སོགས་པའི་དངོས་པོར་སྣང་བ་གང་ཡིན་པའོ། །​སེམས་ཅན་དུ་སྣང་བ་ནི་དབང་པོ་ལྔར་བདག་དང་གཞན་གྱི་[[7]](#footnote-26)རྒྱུད་ལ་སྣང་བ་གང་ཡིན་པའོ། །​བདག་ཏུ་སྣང་བ་ནི་[[8]](#footnote-27)བདག་ཏུ་རྨོངས་པ་ལ་སོགས་པ་དང་མཚུངས་པར་ལྡན་པའི་ཕྱིར་ཉོན་མོངས་པ་ཅན་གྱི་ཡིད་[[9]](#footnote-28)དོ། །​རྣམ་པར་རིག་པར་[[10]](#footnote-29)སྣང་བ་ནི་[[11]](#footnote-30)རྣམ་པར་ཤེས་པ་དྲུག་རྣམས་སོ། །​དེའི་དོན་མེད་ཅེས་བྱ་བ་ནི་དོན་དང་སེམས་ཅན་དུ་སྣང་བ་རྣམས་མེད་པ་དང་། བདག་དང་རྣམ་པར་རིག་པར་སྣང་བ་ནི་ལོག་པར་སྣང་བའི་ཕྱིར་རོ། །​དོན་མེད་པས་འཛིན་པའི་རྣམ་པར་ཤེས་པ་དེ་ཡང་མེད་དོ། །​ཡང་དག་མ་ཡིན་ཀུན་རྟོག་པ།[[12]](#footnote-31) །​དེ་ནི་དེ་ཕྱིར་གྲུབ་པ་ཡིན། །​དེ་བཞིན་མ་ཡིན་ཡེ་མེད་མིན། །​འདི་ལྟར་ཇི་ལྟར་སྣང་བ་འབྱུང་བ་དེ་ནི་དེ་བཞིན་དུ་ཡོད་པ་མ་ཡིན་ནོ། །​འཁྲུལ་པ་ཙམ་དུ་[[13]](#footnote-32)འབྱུང་བའི་ཕྱིར་ཡེ་མེད་པ་ཡང་མ་ཡིན་ནོ། །​ཅིའི་ཕྱིར་དེ་ཡེ་[[14]](#footnote-33)མེད་པ་ཉིད་དུ་མི་འདོད་ཅེ་ན། འདི་ལྟར། དེ་ཟད་ནས་ནི་གྲོལ་བར་འདོད། །​གཞན་དུ་ན་[[15]](#footnote-34)བཅིངས་པ་དང་ཐར་པར་མི་འགྲུབ་སྟེ། ཀུན་ནས་ཉོན་མོངས་པ་དང་། རྣམ་པར་བྱང་བ་ལ་སྐུར་པ་འདེབས་པའི་ཉེས་པར་འགྱུར་རོ། །​དེ་ལྟར་ཡང་དག་པ་མ་ཡིན་པ་ཀུན་ཏུ་རྟོག་པའི་རང་གི་མཚན་ཉིད་བསྟན་ནས་ཡང་དག་པ་མ་ཡིན་པ་ཀུན་ཏུ་རྟོག་པ་ཙམ་དུ་ཟད་ན་ངོ་བོ་ཉིད་གསུམ་དུ་ཇི་ལྟར་བསྡུ་བར་འགྱུར་བའི་བསྡུ་བའི་མཚན་ཉིད་སྟོན་ཏེ། བརྟགས་པ་དང་ནི་གཞན་དབང་དང་། །​ཡོངས་སུ་གྲུབ་པ་ཉིད་ཀྱང་ངོ། །​དོན་ཕྱིར་ཡང་དག་མིན་རྟོག་ཕྱིར། །​གཉིས་པོ་མེད་པའི་ཕྱིར་བཤད་དོ། །​ཞེས་བྱ་བའོ། །​དེ་ལ་དོན་ནི་ཀུན་ཏུ་བརྟགས་པའི་ངོ་བོ་ཉིད་དོ། །​ཡང་དག་པ་མ་ཡིན་པ་ཀུན་ཏུ་རྟོག་པ་ནི་གཞན་གྱི་དབང་གི་ངོ་བོ་ཉིད་དོ། །​གཟུང་བ་དང་འཛིན་པ་མེད་པ་ཉིད་ནི་ཡོངས་སུ་གྲུབ་པའི་ངོ་བོ་ཉིད་དོ། །​ད་ནི་ཡང་[[16]](#footnote-35)དག་པ་མ་ཡིན་པ་ཀུན་ཏུ་རྟོག་པ་དེ་ཉིད་ཀྱི་མེད་པའི་མཚན་ཉིད་ལ་འཇུག་པའི་ཐབས་ཀྱི་མཚན་ཉིད་ཡོངས་སུ་སྟོན་ཏེ།དམིགས་པ་ལ་ནི་བརྟེན་[[17]](#footnote-36)ནས་སུ། །​མི་དམིགས་པ་ནི་རབ་ཏུ་སྐྱེ། །​མི་དམིགས་པ་ལ་བརྟེན་[[18]](#footnote-37)ནས་སུ། །​མི་དམིགས་པ་ནི་རབ་ཏུ་སྐྱེ། །​ཞེས་བྱ་བའོ། །​རྣམ་པར་རིག་པ་ཙམ་དུ་དམིགས་པ་ལ་བརྟེན་ནས་དོན་མི་དམིགས་པ་སྐྱེའོ། །​དོན་མི་དམིགས་པ་ལ་བརྟེན་ནས་[[19]](#footnote-38)རྣམ་པར་རིག་པ་ཙམ་ཡང་མི་དམིགས་པ་སྐྱེ་སྟེ།[[20]](#footnote-39) དེ་ལྟར་གཟུང་བ་དང་འཛིན་པ་དག་མེད་པའི་མཚན་ཉིད་ལ་འཇུག་གོ། །​དེ་ཡི་ཕྱིར་ན་དམིགས་པ་ནི། །​མི་དམིགས་ངོ་བོ་ཉིད་དུ་གྲུབ། །​དམིགས་པར་བྱ་བའི་དོན་མེད་ན་དམིགས་པ་མི་རུང་བའི་ཕྱིར་རོ། །​དེ་ལྟ་བས་ན་དམིགས་པ་དང་། །​མི་དམིགས་མཉམ་པར་ཤེས་པར་བྱ། །​དམིགས་པ་ནི་དམིགས་པ་ཉིད་དུ་མ་གྲུབ་པའི་ཕྱིར་རོ། །​མི་དམིགས་པའི་ངོ་བོ་ཉིད་ཡིན་ཡང་ཡང་དག་པ་མ་ཡིན་པའི་དོན་དུ་སྣང་བས་དམིགས་པ་ཞེས་བྱའོ། །​ད་ནི་ཡང་དག་པ་མ་ཡིན་པ་ཀུན་ཏུ་རྟོག་པ་ཉིད་ཀྱི་རབ་ཏུ་དབྱེ་བའི་མཚན་ཉིད་སྟོན་ཏེ། ཡང་དག་མ་ཡིན་ཀུན་རྟོག་ནི། །​སེམས་དང་སེམས་བྱུང་ཁམས་གསུམ་པ། །​ཞེས་བྱ་བའོ། །​འདོད་པ་དང་། གཟུགས་དང་། གཟུགས་མེད་པ་ན་སྤྱོད་པ་ཐ་དད་པས་སོ། །​རྣམ་གྲངས་ཀྱི་མཚན་ཉིད་ཀྱང་སྟོན་ཏེ། དེ་ལ་དོན་མཐོང་རྣམ་པར་ཤེས། །​དེ་ཡི་ཁྱད་པར་སེམས་ལས་བྱུང་། །​ཞེས་བྱ་བའོ། །​[[21]](#footnote-40)དོན་ཙམ་མཐོང་བ་ནི་རྣམ་པར་ཤེས་པའོ། །​དོན་གྱི་ཁྱད་པར་མཐོང་བ་ནི་སེམས་ལས་བྱུང་བ་རྣམས་ཏེ་[[22]](#footnote-41)ཚོར་བ་ལ་སོགས་པའོ། །​འཇུག་པའི་མཚན་ཉིད་ཀྱང་སྟོན་ཏེ། གཅིག་ནི་རྐྱེན་གྱི་རྣམ་པར་ཤེས། །​གཉིས་པ་ཉེ་བར་སྤྱོད་པ་ཅན། །​ཉེ་བར་སྤྱོད་དང་ཡོངས་གཅོད་དང་། །​དེ་ཡི་འཇུག་བྱེད་སེམས་ལས་བྱུང་། །​ཞེས་བྱ་བའོ།[[23]](#footnote-42) །​ཀུན་གཞི་རྣམ་པར་ཤེས་པ་ནི་རྣམ་པར་ཤེས་པ་གཞན་དག་གི་[[24]](#footnote-43)རྐྱེན་ཡིན་པས་རྐྱེན་གྱི་རྣམ་པར་ཤེས་པའོ། །​དེ་ལས་བྱུང་བ་འཇུག་པའི་རྣམ་པར་ཤེས་པ་ནི་ཉེ་བར་སྤྱོད་པ་ཅན་ནོ། །​ཉེ་བར་སྤྱོད་པ་ནི་[[25]](#footnote-44)ཚོར་བའོ། །​ཡོངས་སུ་སྤྱོད་པ་ནི་འདུ་ཤེས་སོ། །​རྣམ་པར་ཤེས་པ་འཇུག་པར་བྱེད་པ་དག་ནི་འདུ་བྱེད་རྣམས་ཏེ། སེམས་པ་དང་ཡིད་ལ་བྱེད་པ་ལ་སོགས་པའོ། །​ཀུན་ནས་ཉོན་མོངས་པའི་མཚན་ཉིད་ཀྱང་སྟོན་ཏེ། སྒྲིབ་པའི་ཕྱིར་དང་འདེབས་པའི་ཕྱིར། །​ཁྲིད་པའི་ཕྱིར་དང་ཀུན་འཛིན་ཕྱིར། །​རྫོགས་བྱེད་ཕྱིར་དང་གསུམ་གཅོད་ཕྱིར། །​ཉེ་བར་གཅོད་[[26]](#footnote-45)ཕྱིར་སྡུད་པའི་ཕྱིར། །​སྦྱོར་བའི་ཕྱིར་དང་མངོན་དུའི་ཕྱིར། །​སྡུག་བསྔལ་ཕྱིར་ནི་[[27]](#footnote-46)འགྲོ་ཉོན་མོངས། །​རྣམ་གསུམ་རྣམ་གཉིས་ཀྱང་ཉོན་མོངས། །​རྣམ་བདུན་ཡང་དག་མིན་[[28]](#footnote-47)རྟོག་ལས། །​ཞེས་བྱ་བའོ། །​དེ་ལ་སྒྲིབ་པའི་ཕྱིར་ནི་མ་རིག་པས་ཡང་དག་པ་ཇི་ལྟ་བ་བཞིན་དུ་མཐོང་བ་ལ་བགེགས་བྱེད་པའི་ཕྱིར་རོ། །​འདེབས་པའི་ཕྱིར་ནི་འདུ་བྱེད་རྣམས་ཀྱིས་རྣམ་པར་ཤེས་པ་ལ་ལས་ཀྱི་བག་ཆགས་འཇོག་པའི་ཕྱིར་རོ། །​ཁྲིད་པའི་ཕྱིར་ནི་རྣམ་པར་ཤེས་པས་སྐྱེ་བའི་གནས་སུ་ཕྱིན་པར་བྱེད་པའི་ཕྱིར་རོ། །​ཀུན་འཛིན་ཕྱིར་ནི་མིང་དང་གཟུགས་ཀྱི་ལུས་སོ། །​རྫོགས་བྱེད་ཕྱིར་ནི་སྐྱེ་མཆེད་དྲུག་གིས་སོ། །​གསུམ་གཅོད་ཕྱིར་ནི་རེག་པས་སོ། །​ཉེ་བར་སྤྱོད་པའི་ཕྱིར་ནི་ཚོར་བས་སོ། །​སྡུད་པའི་ཕྱིར་ནི་ལས་ཀྱིས་བཏབ་པའི་ཡང་སྲིད་པ་སྲེད་པས་སོ། །​སྦྱོར་བའི་ཕྱིར་ནི་ལེན་པ་རྣམས་ཀྱིས་རྣམ་པར་ཤེས་པ་སྐྱེ་བ་དང་མཐུན་པར་འདོད་པ་ལ་སོགས་པ་རྣམས་སུའོ། །​མངོན་དུའི་ཕྱིར་ནི་ལས་བྱས་པའི་རྣམ་པར་སྨིན་པ་སྲིད་པས་ཡང་སྲིད་པར་འབྱིན་པར་མངོན་པར་བྱེད་པའི་ཕྱིར་རོ། །​སྡུག་བསྔལ་ཕྱིར་ནི་སྐྱེ་བ་དང་། རྒ་ཤིས་འགྲོ་བ་རྣམས་ཉོན་མོངས་པར་བྱེད་པའོ། །​དེ་ཡང་། རྣམ་གསུམ་རྣམ་གཉིས་ཀྱང་ཉོན་མོངས། །​རྣམ་བདུན་ཡང་དག་མིན་རྟོག་ལས། །​རྣམ་གསུམ་ནི་ཉོན་མོངས་པའི་ཀུན་ནས་ཉོན་མོངས་པ་དང་། [[29]](#footnote-48)ལས་ཀྱི་ཀུན་ནས་ཉོན་མོངས་པ་དང་། སྐྱེ་བའི་ཀུན་ནས་ཉོན་མོངས་པའོ། །​དེ་ལ་ཉོན་མོངས་པའི་ཀུན་ནས་ཉོན་མོངས་པ་ནི་མ་རིག་པ་དང་སྲེད་པ་དང་ལེན་པ་རྣམས་སོ། །​ལས་ཀྱི་ཀུན་ནས་ཉོན་མོངས་པ་ནི་[[30]](#footnote-49)འདུ་བྱེད་རྣམས་དང་སྲེད་པའོ། །​སྐྱེ་བའི་ཀུན་ནས་ཉོན་མོངས་པ་ནི་ཡན་ལག་ལྷག་མ་[[31]](#footnote-50)རྣམས་སོ། །​ཀུན་ནས་ཉོན་མོངས་པ་རྣམ་པ་གཉིས་ནི་རྒྱུའི་ཀུན་ནས་ཉོན་མོངས་པ་དང་། འབྲས་བུའི་ཀུན་ནས་ཉོན་མོངས་པའོ། །​དེ་ལ་རྒྱུའི་ཀུན་ནས་ཉོན་མོངས་པ་ནི་ཉོན་མོངས་པ་དང་། ལས་ཀྱི་ངོ་བོ་ཉིད་ཀྱི་ཡན་ལག་རྣམས་ཀྱིས་སོ། །​འབྲས་བུའི་ཀུན་ནས་ཉོན་མོངས་པ་ནི་ཡན་ལག་ལྷག་མ་རྣམས་ཀྱིས་སོ། །​ཀུན་ནས་ཉོན་མོངས་པ་རྣམ་པ་བདུན་ནི་རྒྱུ་རྣམ་པ་བདུན་ཏེ། མ་རིག་པ་ནི་ཕྱིན་ཅི་ལོག་གི་རྒྱུའོ། །​འདུ་བྱེད་རྣམས་ནི་འབེབས་པའི་[[32]](#footnote-51)རྒྱུའོ། །​རྣམ་པར་ཤེས་པ་ནི་ཉེ་བར་ཁྲིད་པའི་རྒྱུའོ། །​མིང་དང་གཟུགས་དང་སྐྱེ་མཆེད་དྲུག་ནི་ཀུན་འཛིན་པའི་རྒྱུའོ། །​རེག་པ་དང་ཚོར་བ་ནི་ཉེ་བར་སྤྱོད་པའི་རྒྱུའོ། །​སྲེད་པ་དང་། ལེན་པ་དང་། སྲིད་པ་ནི་སྡུད་[[33]](#footnote-52)པའི་རྒྱུའོ། །​སྐྱེ་བ་དང་། རྒ་ཤི་ནི་སྐྱོ་བའི་རྒྱུའོ། །​ཀུན་ནས་ཉོན་མོངས་པ་འདི་དག་ཐམས་ཅད་ནི་ཡང་དག་པ་མ་ཡིན་པ་ཀུན་ཏུ་རྟོག་པ་ལས་འབྱུང་བའོ། །​ཡང་དག་པ་མ་ཡིན་པ་ཀུན་ཏུ་རྟོག་པའི་དོན་བསྡུས་པ་ནི་ཡོད་པའི་མཚན་ཉིད་དང་། མེད་པའི་མཚན་ཉིད་དང་། རང་གི་མཚན་ཉིད་དང་། བསྡུ་བའི་མཚན་ཉིད་དང་། མེད་པའི་མཚན་ཉིད་ལ་འཇུག་པའི་ཐབས་ཀྱི་མཚན་ཉིད་དང་། རབ་ཏུ་དབྱེ་བའི་མཚན་ཉིད་དང་། རྣམ་གྲངས་ཀྱི་མཚན་ཉིད་དང་། འཇུག་པའི་མཚན་ཉིད་དང་། ཀུན་ནས་ཉོན་མོངས་པའི་མཚན་ཉིད་དེ། མཚན་ཉིད་རྣམ་པ་དགུ་བསྟན་པའོ། །​དེ་ལྟར་ཡང་དག་པ་མ་ཡིན་པ་ཀུན་ཏུ་[[34]](#footnote-53)རྟོག་པ་བརྗོད་ནས། སྟོང་པ་ཉིད་ཇི་ལྟར་ཤེས་པར་བྱ་བ་དེ་སྟོན་ཏེ། སྟོང་པ་ཉིད་ནི་མདོར་བསྡུ་ན། །​མཚན་ཉིད་དང་ནི་རྣམ་གྲངས་དང་། །​དེ་ཡི་དོན་དང་དབྱེ་བ་དང་། །​སྒྲུབ་པ་དག་སྟེ་ཤེས་པར་བྱ། །​ཞེས་བྱ་བའོ། །​མཚན་ཉིད་ཇི་ལྟར་ཤེས་པར་བྱ་ཞེ་ན། གཉིས་དངོས་མེད་དང་[[35]](#footnote-54)དངོས་མེད་པའི། །​དངོས་པོ་སྟོང་པའི་མཚན་ཉིད་དོ། །​གཉིས་པོ་གཟུང་བ་དང་འཛིན་པའི་དངོས་པོ་མེད་པ་དང་། དངོས་པོ་མེད་པ་དེའི་དངོས་པོ་ནི་སྟོང་པ་ཉིད་ཀྱི་མཚན་ཉིད་དོ། །​དེ་ལྟར་དངོས་པོ་མེད་པའི་ངོ་བོ་ཉིད་ནི་སྟོང་པ་ཉིད་ཀྱི་མཚན་ཉིད་དུ་ཡོངས་སུ་བསྟན་པ་ཡིན་ནོ། །​དངོས་པོ་མེད་པའི་ངོ་བོ་ཉིད་གང་ཡིན་པ་དེ་ནི། ཡོད་པ་མ་ཡིན་མེད་པའང་མིན། །​ཇི་ལྟར་ཡོད་པ་མ་ཡིན་ཞེ་ན། འདི་ལྟར་གཉིས་པོ་དེའི་དངོས་པོ་མེད་པའོ། །​ཇི་ལྟར་མེད་པ་ཡང་མ་ཡིན་ཞེ་ན། འདི་ལྟར་གཉིས་པོའི་དངོས་པོ་མེད་པའི་དངོས་པོ་དེ་ནི་སྟོང་པ་ཉིད་ཀྱི་མཚན་ཉིད་དེ།[[36]](#footnote-55) དེ་བས་ན་ཡང་དག་པ་མ་ཡིན་པ་ཀུན་ཏུ་རྟོག་པ་དང་། ཐ་དད་གཅིག་པའི་མཚན་ཉིད་མིན། །​ཐ་དད་པ་[[37]](#footnote-56)ཡིན་ན་ནི་ཆོས་ལ་ཆོས་ཉིད་གཞན་མ་ཡིན་པ་མི་རུང་སྟེ། མི་རྟག་པ་ཉིད་དང་། སྡུག་བསྔལ་བ་ཉིད་བཞིན་ནོ། །​གཅིག་པ་ཡིན་དུ་ཟིན་ན་ནི་རྣམ་པར་དག་པའི་དམིགས་པ་དང་། སྤྱིའི་མཚན་ཉིད་དུ་མི་འགྱུར་ཏེ། དེས་དེ་ཉིད་དང་གཞན་ལས་རྣམ་པར་གྲོལ་བ་སྟོང་པ་ཉིད་ཀྱི་མཚན་ཉིད་ཡོངས་སུ་བསྟན་པ་ཡིན་ནོ། །​རྣམ་གྲངས་ཇི་ལྟར་རིག་པར་བྱ་ཞེ་ན། སྟོང་པ་ཉིད་ནི་མདོར་བསྡུ་ན། །​དེ་བཞིན་ཉིད་དང་ཡང་དག་མཐའ། །​མཚན་མ་མེད་དང་དོན་དམ་དང་།[[38]](#footnote-57) །​ཆོས་ཀྱི་དབྱིངས་ནི་རྣམ་གྲངས་སོ། །​རྣམ་གྲངས་ཀྱི་དོན་ཇི་ལྟར་ཤེས་པར་བྱ་ཞེ་ན། གཞན་མིན་ཕྱིན་ཅི་ལོག་མ་ཡིན། །​དེ་འགོག་[[39]](#footnote-58)འཕགས་པའི་སྤྱོད་ཡུལ་དང་། །​འཕགས་པའི་ཆོས་ཀྱི་རྒྱུ་ཡི་ཕྱིར། །​རྣམ་གྲངས་དོན་དེ་གོ་རིམས་བཞིན། །​གཞན་མ་ཡིན་པའི་ཕྱིར་དེ་བཞིན་ཉིད་དེ། རྟག་ཏུ་དེ་བཞིན་པའི་ཕྱིར་རོ། །​ཕྱིན་ཅི་ལོག་མ་ཡིན་པའི་ཕྱིར་ཡང་དག་པའི་མཐའ་སྟེ། ཕྱིན་ཅི་ལོག་གི་གཞི་མ་ཡིན་པའི་ཕྱིར་རོ། །​མཚན་མ་འགོག་པའི་ཕྱིར་མཚན་མ་མེད་པ་སྟེ། མཚན་མ་ཐམས་ཅད་མེད་པའི་ཕྱིར་རོ། །​འཕགས་པའི་ཡེ་ཤེས་ཀྱི་སྤྱོད་ཡུལ་ཡིན་པས་དོན་དམ་པ་སྟེ། ཡེ་ཤེས་དམ་པའི་ཡུལ་ཡིན་པའི་ཕྱིར་རོ། །​འཕགས་པའི་ཆོས་ཀྱི་རྒྱུ་ཡིན་པས་ཆོས་ཀྱི་དབྱིངས་ཏེ། འཕགས་པའི་ཆོས་རྣམས་ནི་དེ་ལ་དམིགས་པས་འབྱུང་བའི་ཕྱིར་རོ། །​འདིར་དབྱིངས་ཀྱི་དོན་ནི་རྒྱུའི་དོན་ཏོ། །​སྟོང་པ་ཉིད་ཀྱི་རབ་ཏུ་དབྱེ་བ་ཇི་ལྟར་ཤེས་པར་བྱ་ཞེ་ན། ཀུན་ནས་ཉོན་མོངས་རྣམ་པར་དག །​ཅེས་བྱ་བ་སྟེ། དེའི་རབ་ཏུ་དབྱེ་བ་སྟེ།[[40]](#footnote-59) །​གང་གི་ཚེ་ཀུན་ནས་ཉོན་མོངས་པ་ལ། གང་གི་ཚེ་རྣམ་པར་དག་ཅེ་ན།དེ་ནི་དྲི་བཅས་དྲི་མ་མེད། །​གང་གི་ཚེ་དྲི་མ་དང་བཅས་པར་གྱུར་པ་དེའི་ཚེ་ཀུན་ནས་ཉོན་མོངས་པ་གནས་[[41]](#footnote-60)པའོ། །​གང་གི་ཚེ་དྲི་མ་སྤངས་པ་དེའི་ཚེ་རྣམ་པར་དག་པའོ། །​གལ་ཏེ་དྲི་མ་དང་བཅས་པར་གྱུར་ལ་དྲི་མ་མེད་པར་ཡང་འགྱུར་[[42]](#footnote-61)ན་འགྱུར་བའི་ཆོས་ཅན་ཡིན་པས་ཇི་ལྟར་མི་རྟག་པར་མི་འགྱུར་ཞེ་ན། དེ་ནི་འདི་ལྟར། ཆུ་ཁམས་གསེར་དང་ནམ་མཁའ་རྣམས། །​དག་པ་བཞིན་དུ་དག་པར་འདོད། །​གློ་བུར་གྱི་དྲི་མ་དང་བྲལ་བ་ལ་བྱའི་[[43]](#footnote-62)དེའི་ངོ་བོ་ཉིད་གཞན་དུ་འགྱུར་བ་ནི་མ་ཡིན་ནོ། །​གཞན་ཡང་རབ་ཏུ་དབྱེ་བ་ནི་སྟོང་པ་ཉིད་རྣམ་པ་བཅུ་དྲུག་པོ་འདི་ལྟ་སྟེ། ནང་སྟོང་པ་ཉིད་དང་། ཕྱི་སྟོང་པ་ཉིད་དང་། ཕྱི་ནང་སྟོང་པ་ཉིད་དང་། ཆེན་པོ་[[44]](#footnote-63)སྟོང་པ་ཉིད་དང་། [[45]](#footnote-64)སྟོང་པ་ཉིད་[[46]](#footnote-65)སྟོང་པ་ཉིད་དང་། དོན་དམ་པ་སྟོང་པ་ཉིད་དང་། འདུས་བྱས་སྟོང་པ་ཉིད་དང་། འདུས་མ་བྱས་སྟོང་པ་ཉིད་དང་། [[47]](#footnote-66)མཐའ་ལས་འདས་པ་སྟོང་པ་[[48]](#footnote-67)ཉིད་དང་། ཐོག་མ་དང་ཐ་མ་མེད་པ་སྟོང་པ་ཉིད་དང་། དོར་བ་མེད་པ་སྟོང་པ་ཉིད་དང་། རང་བཞིན་སྟོང་པ་ཉིད་དང་། ཆོས་ཐམས་ཅད་[[49]](#footnote-68)སྟོང་པ་ཉིད་དང་། རང་གི་མཚན་ཉིད་[[50]](#footnote-69)སྟོང་པ་ཉིད་དང་། དངོས་པོ་མེད་པ་སྟོང་པ་ཉིད་དང་། དངོས་པོ་མེད་པའི་ངོ་བོ་ཉིད་སྟོང་པ་ཉིད་དོ།[[51]](#footnote-70) །​དེ་ཡང་མདོར་བསྡུ་ན་ཞེས་བྱ་བར་རིག་པར་བྱའོ། །​ཟ་བ་བཟའ་དང་དེ་ཡི་ལུས།[[52]](#footnote-71) །​གནས་ཀྱི་གཞི་ཡི་སྟོང་པ་ཉིད། །​དེ་ཡང་གང་གིས་ཇི་ལྟར་མཐོང་། །​གང་ཕྱིར་དེ་ཡང་སྟོང་པ་ཉིད། །​དགེ་གཉིས་ཐོབ་པར་བྱ་བའི་ཕྱིར། །​རྟག་ཏུ་སེམས་ཅན་ཕན་བྱའི་ཕྱིར། །​འཁོར་བ་གཏང་བར་[[53]](#footnote-72)མི་བྱའི་ཕྱིར། །​དགེ་བ་མི་ཟད་བྱ་བའི་ཕྱིར། །​རིགས་ཀྱང་རྣམ་པར་དག་བྱའི་ཕྱིར། །​མཚན་དང་དཔེ་བྱད་ཐོབ་བྱའི་ཕྱིར། །​སངས་རྒྱས་ཆོས་རྣམས་དག་བྱའི་ཕྱིར། །​བྱང་ཆུབ་སེམས་དཔའ་སྒྲུབ་པར་བྱེད། །​དེ་ལ་ཟ་བ་སྟོང་པ་ཉིད་ནི་ནང་གི་སྐྱེ་མཆེད་རྣམས་ལས་[[54]](#footnote-73)བརྩམས་སོ། །​བཟའ་བ་སྟོང་པ་ཉིད་ནི་ཕྱི་རོལ་གྱི་རྣམས་སོ། །​དེའི་ལུས་ནི་ཟ་བ་དང་བཟའ་བ་དེ་གཉིས་ཀྱི་གནས་གང་ཡིན་པ་སྟེ་ཁོག་པའོ། །​དེའི་སྟོང་པ་ཉིད་ནི་ཕྱི་ནང་སྟོང་པ་ཉིད་ཅེས་བྱའོ། །​གནས་ཀྱི་གཞི་ནི་སྣོད་ཀྱི་འཇིག་རྟེན་ཏེ། དེ་རྒྱ་ཆེ་བའི་ཕྱིར་དེའི་སྟོང་པ་ཉིད་ནི་ཆེན་པོ་སྟོང་པ་ཉིད་ཅེས་བྱའོ། །​ནང་གི་སྐྱེ་མཆེད་ལ་སོགས་པ་དེ་ཡང་གང་གིས་[[55]](#footnote-74)སྟོང་པར་མཐོང་ཞེ་ན། སྟོང་པ་ཉིད་ཤེས་པས་ཏེ། དེའི་སྟོང་པ་ཉིད་ནི་སྟོང་པ་ཉིད་སྟོང་པ་ཉིད་[[56]](#footnote-75)དོ། །​ཇི་ལྟར་དོན་དམ་པའི་རྣམ་པར་མཐོང་བ་དེའི་སྟོང་པ་ཉིད་ནི་དོན་དམ་པ་སྟོང་པ་ཉིད་དོ། །​གང་གི་ཕྱིར་བྱང་ཆུབ་སེམས་དཔའ་སྒྲུབ་པར་བྱེད་པ་དེ་ཡང་སྟོང་པ་ཉིད་དོ། །​ཅིའི་ཕྱིར་སྒྲུབ་པར་བྱེད་ཅེ་[[57]](#footnote-76)ན། དགེ་གཉིས་ཐོབ་པར་བྱ་བའི་ཕྱིར། །​ཞེས་བྱ་བ་སྟེ། དགེ་བ་གཉིས་ནི་འདུས་བྱས་དང་འདུས་མ་བྱས་སོ། །​རྟག་ཏུ་སེམས་ཅན་ཕན་བྱའི་ཕྱིར། །​ཞེས་བྱ་བ་ནི་སེམས་ཅན་ལ་གཏན་དུ་ཕན་པར་བྱ་བའི་ཕྱིར་[[58]](#footnote-77)རོ། །​འཁོར་བ་གཏང་བར་[[59]](#footnote-78)མི་བྱའི་ཕྱིར། །​ཞེས་བྱ་བ་ནི་འཁོར་བ་ཐོག་མ་དང་ཐ་མ་མེད་པ་སྟོང་པ་ཉིད་དུ་མ་མཐོང་ན་སྐྱོ་[[60]](#footnote-79)སྟེ་འཁོར་བ་ཡོངས་སུ་གཏོང་ངོ། །​དགེ་བ་མི་ཟད་བྱ་བའི་ཕྱིར། །​ཞེས་བྱ་བ་ནི་ཕུང་པོ་ལྷག་མ་མེད་པའི་མྱ་ངན་ལས་འདས་པ་ན་ཡང་མི་གཏོང་ཞིང་མི་འདོར་བ་གང་ཡིན་པའོ། །​རིགས་ཀྱང་རྣམ་པར་དག་བྱའི་ཕྱིར། །​ཞེས་བྱ་བ་ལ། རིགས་ནི་རང་བཞིན་ཏེ་ངོ་བོ་ཉིད་ཀྱི་ཕྱིར་རོ། །​མཚན་དང་དཔེ་བྱད་ཐོབ་བྱའི་ཕྱིར། །​ཞེས་བྱ་བ་ནི། སྐྱེས་བུ་ཆེན་པོའི་མཚན་རྣམས་དང་། དཔེ་བྱད་བཟང་པོ་རྣམས་དང་བཅས་པ་ཐོབ་པར་བྱ་བའི་ཕྱིར་རོ། །​སངས་རྒྱས་ཆོས་རྣམས་དག་བྱའི་ཕྱིར། །​བྱང་ཆུབ་སེམས་དཔའ་སྒྲུབ་པར་བྱེད། །​ཅེས་བྱ་བ་ནི་སྟོབས་དང་མི་འཇིགས་པ་དང་མ་འདྲེས་པ་ལ་སོགས་པའོ། །​དེ་ལྟར་རེ་ཞིག་སྟོང་པ་ཉིད་བཅུ་བཞི་རྣམ་པར་གཞག་པར་[[61]](#footnote-80)ཤེས་པར་བྱའོ། །​འདི་ལ་སྟོང་པ་ཉིད་གང་ཡིན་ཞེ་ན། གང་ཟག་དང་ནི་ཆོས་རྣམས་ཀྱི། །​དངོས་པོ་མེད་འདིར་སྟོང་པ་ཉིད། །​དེ་དངོས་མེད་པའི་དངོས་ཡོད་པ།[[62]](#footnote-81) །​དེ་ནི་དེ་ལས་སྟོང་ཉིད་གཞན། །​ཞེས་བྱ་བའོ།[[63]](#footnote-82) །​གང་ཟག་དང་ཆོས་ཀྱི་དངོས་པོ་མེད་པ་ནི་སྟོང་པ་ཉིད་དོ། །​དངོས་པོ་མེད་པ་[[64]](#footnote-83)དེའི་དངོས་པོ་ཡོད་པ་ཡང་ཡིན་ནོ། །​[[65]](#footnote-84)ཟ་བ་ལ་སོགས་པ་སྟོང་པ་ཉིད་ཅེས་གོང་དུ་ཇི་སྐད་སྨོས་པ་དེར་སྟོང་པ་ཉིད་ཀྱི་མཚན་ཉིད་བསྟན་པའི་ཕྱིར། དངོས་པོ་མེད་པ་སྟོང་པ་ཉིད་དང་། དངོས་པོ་མེད་པའི་ངོ་བོ་ཉིད་སྟོང་པ་ཉིད་དང་།སྟོང་པ་ཉིད་རྣམ་པ་གཉིས་ཐ་མར་རྣམ་པར་འཇོག་སྟེ། གང་ཟག་དང་ཆོས་སུ་སྒྲོ་འདོགས་པ་དང་། དེའི་སྟོང་པ་ཉིད་ལ་སྐུར་པ་འདེབས་པ་བསལ་བའི་ཕྱིར་གོ་རིམས་བཞིན་ནོ། །​དེ་ལྟར་སྟོང་པ་ཉིད་ཀྱི་[[66]](#footnote-85)རབ་ཏུ་དབྱེ་བ་ཤེས་པར་བྱའོ། །​སྒྲུབ་པ་ཇི་ལྟར་ཤེས་པར་བྱ་ཞེ་ན། གལ་ཏེ་ཉོན་མོངས་དེ་མ་གྱུར། །​ལུས་ཅན་ཐམས་ཅད་གྲོལ་བར་འགྱུར། །​གལ་ཏེ་རྣམ་དག་དེ་མ་གྱུར། །​འབད་པ་འབྲས་བུ་མེད་པར་འགྱུར། །​གལ་ཏེ་གཉེན་པོ་མ་སྐྱེས་པར་ཡང་ཆོས་རྣམས་ཀྱི་སྟོང་པ་ཉིད་ཀྱིས་[[67]](#footnote-86)གློ་བུར་གྱི་ཉེ་བའི་[[68]](#footnote-87)ཉོན་མོངས་པ་རྣམས་ཀྱིས་ཀུན་ནས་ཉོན་མོངས་པར་མི་འགྱུར་ན་ནི་ཀུན་ནས་ཉོན་མོངས་པ་མེད་པས་འབད་པ་མེད་པར་སེམས་ཅན་ཐམས་ཅད་གྲོལ་བར་འགྱུར་རོ། །​ཅི་སྟེ་གཉེན་པོ་སྐྱེས་ཀྱང་རྣམ་པར་དག་པར་མི་འགྱུར་ན་ནི་ཐར་པར་བྱ་བའི་ཕྱིར་རྩོམ་པ་འབྲས་བུ་མེད་པར་འགྱུར་རོ། །​དེ་ལྟར་[[69]](#footnote-88)ན། ཉོན་མོངས་མ་ཡིན་མི་མོངས་[[70]](#footnote-89)མིན། །​དེ་ནི་དག་དང་མ་དག་མིན། །​ཇི་ལྟར་ཉོན་མོངས་པར་གྱུར་པ་མ་ཡིན་ལ་མ་དག་པ་ཡང་མ་ཡིན་ཞེ་ན་སེམས་རང་བཞིན་གྱིས་[[71]](#footnote-90)འོད་གསལ་བའི་ཕྱིར་རོ། །​ཇི་ལྟར་ཉོན་མོངས་པར་གྱུར་པ་མ་ཡིན་པ་ཡང་མ་ཡིན་ལ་དག་པ་ཡང་མ་ཡིན་ཞེ་ན། གློ་བུར་གྱི་[[72]](#footnote-91)ཉོན་མོངས་པའི་ཕྱིར་རོ། །​དེ་ལྟར་སྟོང་པ་ཉིད་ཀྱི་རབ་ཏུ་དབྱེ་བ་བསྟན་པ་བསྒྲུབས་པ་[[73]](#footnote-92)ཡིན་ནོ། །​དེ་ཡང་སྟོང་པ་ཉིད་ཀྱི་དོན་བསྡུས་པ་ནི་མཚན་ཉིད་རྣམ་པར་གཞག་པར་རིག་པར་བྱའོ། །​དེ་ལ་མཚན་ཉིད་ནི་དངོས་པོ་མེད་པའི་མཚན་ཉིད་དང་། དངོས་པོའི་མཚན་ཉིད་དོ། །​དངོས་པོའི་མཚན་ཉིད་ཀྱང་དངོས་པོ་ཡོད་པ་དང་དངོས་པོ་མེད་པ་ལས་རྣམ་པར་གྲོལ་བའི་མཚན་ཉིད་དང་། དེ་ཉིད་དང་གཞན་ལས་རྣམ་པར་གྲོལ་བའི་མཚན་ཉིད་དོ། །​རྣམ་པར་གཞག་པ་ནི་རྣམ་གྲངས་ལ་སོགས་པས་[[74]](#footnote-93)རྣམ་པར་གཞག་པར་རིག་པར་བྱའོ། །​དེ་ལ་[[75]](#footnote-94)རྣམ་པ་བཞི་པོ་འདི་དག་བསྟན་པས་ནི་རྣམ་པར་རྟོག་པ་དང་། སྐྲག་པ་དང་། ལེ་ལོ་དང་། ཐེ་ཚོམ་ཉེ་བར་ཞི་བར་བྱ་བའི་ཕྱིར་སྟོང་པ་ཉིད་རང་གི་མཚན་ཉིད་དང་། ལས་ཀྱི་མཚན་ཉིད་དང་། ཀུན་ནས་ཉོན་མོངས་པ་དང་། རྣམ་པར་བྱང་བའི་མཚན་ཉིད་དང་། རིགས་པའི་མཚན་ཉིད་བརྗོད་པ་ཡིན་ནོ། །​[[76]](#footnote-95)བསྟན་བཅོས་དབུས་དང་མཐའ་རྣམ་པར་འབྱེད་པ་ལས་མཚན་ཉིད་ཀྱི་ལེའུར་བཅད་པ་ཞེས་བྱ་བ་སྟེ་[[77]](#footnote-96)དང་པོའི་འགྲེལ་པའོ།། །​།སྒྲིབ་པའི་དབང་དུ་མཛད་དེ། ཁྱབ་དང་ཉི་ཚེ་ལྷག་པ་དང་། །​མཉམ་དང་ལེན་དང་སྤོང་བ་ནི། །​གཉིས་ཀྱི་སྒྲིབ་པར་བསྟན་པ་ཡིན། །​ཞེས་བྱ་བ་གསུངས་སོ། །​དེ་ལ་ཁྱབ་པ་ནི་བྱང་ཆུབ་སེམས་དཔའི་རིགས་ཅན་རྣམས་ཀྱི་ཉོན་མོངས་པ་དང་ཤེས་བྱའི་སྒྲིབ་པ་སྟེ། མཐའ་དག་ལ་སྒྲིབ་པའི་ཕྱིར་རོ། །​ཉི་ཚེ་བ་ནི་ཉན་ཐོས་ལ་སོགས་པའི་རིགས་ཅན་རྣམས་ཀྱི་ཉོན་མོངས་པའི་སྒྲིབ་པའོ། །​ལྷག་མ་ནི་དེ་དག་ཉིད་ཀྱི་སྒྲིབ་པ་སྟེ། འདོད་ཆགས་ལ་སོགས་པའི་སྤྱོད་པ་རྣམས་ཀྱི་སྒྲིབ་པའོ། །​མཉམ་པ་ནི་ཆ་མཚུངས་པར་སྤྱོད་པ་རྣམས་ཀྱི་སྒྲིབ་པའོ། །​འཁོར་བ་ལེན་པ་དང་སྤོང་བའི་སྒྲིབ་པ་ནི་བྱང་ཆུབ་སེམས་དཔའི་རིགས་ཅན་རྣམས་ཀྱི་སྒྲིབ་པ་སྟེ། མི་གནས་པའི་མྱ་ངན་ལས་འདས་པ་ལ་སྒྲིབ་པའི་ཕྱིར་རོ། །​དེ་ལྟར་འདི་དག་ནི་ཅི་རིགས་པར་བྱང་ཆུབ་སེམས་དཔའི་རིགས་ཅན་རྣམས་དང་། ཉན་ཐོས་ལ་སོགས་པའི་རིགས་ཅན་རྣམས་དང་གཉི་གའི་སྒྲིབ་པར་བསྟན་ཏོ། །​ཡང་། ཉོན་མོངས་མཚན་ཉིད་རྣམ་དགུའོ། །​ཀུན་ཏུ་སྦྱོར་རྣམས་སྒྲིབ་པ་ཡིན། །​ཀུན་ཏུ་སྦྱོར་བ་དགུ་ནི་ཉོན་མོངས་པའི་སྒྲིབ་པའོ། །​དེ་དག་གང་ལ་གང་སྒྲིབ་ཅེ་ན། སྐྱོ་བ་དང་ནི་བཏང་སྙོམས་དང་། །​དེ་ཁོ་ན་ནི་མཐོང་བ་དང་། །​རྗེས་སུ་ཆགས་པའི་ཀུན་ཏུ་སྦྱོར་བ་ནི་ཀུན་ཏུ་སྐྱོ་བ་ལ་སྒྲིབ་པའོ། །​ཁོང་ཁྲོ་བའི་ཀུན་ཏུ་སྦྱོར་བ་ནི་བཏང་སྙོམས་ལ་སྒྲིབ་སྟེ། དེས་ནི་མི་མཐུན་པ་ལ་ཁོང་ཁྲོ་བའི་གཞི་ལ་བཏང་སྙོམས་སུ་བྱེད་[[78]](#footnote-97)མི་ནུས་སོ། །​ལྷག་མ་རྣམས་ནི་དེ་ཁོ་ན་མཐོང་བ་ལ། ཇི་ལྟ་[[79]](#footnote-98)ཞེ་ན། དེ་དག་ནི་གོ་རིམས་བཞིན་དུ། འཇིག་ཚོགས་ལྟ་དང་དེའི་[[80]](#footnote-99)གཞི་དང་། །​འགོག་དང་ལམ་དང་དཀོན་མཆོག་དང་། །​རྙེད་པ་དང་ནི་བཀུར་སྟི་དང་། །​ཡོ་བྱད་བསྙུངས་པ་ཡོངས་ཤེས་ལ། །​སྒྲིབ་པ་ཡིན་ནོ། །​ང་རྒྱལ་གྱི་ཀུན་ཏུ་སྦྱོར་བ་ནི་འཇིག་[[81]](#footnote-100)ཚོགས་ལ་ལྟ་བ་ཡོངས་སུ་ཤེས་པ་ལ་སྒྲིབ་པ་སྟེ། མངོན་པར་རྟོགས་པའི་དུས་ན་ངའོ་སྙམ་པའི་ང་རྒྱལ་བར་ཆད་དང་བཅས་པ་དང་བར་ཆད་མེད་པར་ཀུན་ཏུ་འབྱུང་བའི་དབང་གིས་དེ་མ་སྤངས་པའི་ཕྱིར་རོ། །​མ་རིག་པའི་ཀུན་ཏུ་སྦྱོར་བ་ནི་འཇིག་ཚོགས་ལ་[[82]](#footnote-101)ལྟ་བའི་གཞི་ཡོངས་སུ་ཤེས་པ་ལ་སྒྲིབ་སྟེ། དེས་ཉེ་བར་ལེན་པའི་ཕུང་པོ་རྣམས་ཡོངས་སུ་མི་ཤེས་པའི་ཕྱིར་རོ། །​ལྟ་བའི་ཀུན་ཏུ་སྦྱོར་བ་ནི་འགོག་པའི་བདེན་པ་ཡོངས་སུ་ཤེས་པ་ལ་སྒྲིབ་སྟེ། འཇིག་ཚོགས་དང་[[83]](#footnote-102)མཐར་འཛིན་པར་ལྟ་བ་གཉིས་ཀྱིས་དེ་ལ་སྐྲག་པ་དང་། ལོག་པར་ལྟ་བས་དེ་ལ་སྐུར་པ་འདེབས་པའི་ཕྱིར་རོ། །​མཆོག་ཏུ་འཛིན་པའི་ཀུན་ཏུ་སྦྱོར་བ་ནི་ལམ་གྱི་བདེན་པ་ཡོངས་སུ་ཤེས་པ་ལ་སྒྲིབ་སྟེ། རྣམ་པ་གཞན་གྱིས་མཆོག་གི་དག་པར་མཆོག་ཏུ་འཛིན་པའི་ཕྱིར་རོ། །​ཐེ་ཚོམ་གྱི་[[84]](#footnote-103)ཀུན་ཏུ་སྦྱོར་བ་ནི་དཀོན་མཆོག་གསུམ་ཡོངས་སུ་ཤེས་པ་ལ་སྒྲིབ་སྟེ། དེའི་ཡོན་ཏན་ལ་མངོན་པར་ཡིད་མི་ཆེས་པའི་ཕྱིར་རོ། །​ཕྲག་དོག་གི་ཀུན་ཏུ་སྦྱོར་བ་ནི་རྙེད་པ་དང་། བཀུར་སྟི་ཡོངས་སུ་ཤེས་པ་ལ་སྒྲིབ་སྟེ། དེའི་ཉེས་པ་མི་མཐོང་བའི་ཕྱིར་རོ། །​སེར་སྣའི་ཀུན་ཏུ་སྦྱོར་བ་ནི་ཡོ་བྱད་བསྙུངས་པ་ཡོངས་སུ་ཤེས་པ་ལ་སྒྲིབ་སྟེ། ཡོ་བྱད་ལ་ལྷག་པར་ཞེན་པའི་ཕྱིར་རོ། །​དགེ་ལ་སོགས་པ་བཅུ་ལ་གཞན། །​དགེ་བ་ལ་སོགས་པ་རྣམ་པ་བཅུ་ལ་སྒྲིབ་པ་གཞན་དུ་རིག་པར་བྱའོ། །​སྒྲིབ་པ་དེ་ནི་གང་། དགེ་བ་ལ་སོགས་པ་ནི་གང་ཞེ་ན། སྦྱོར་བ་མེད་དང་སྐྱེ་མཆེད་མིན། །​རྣལ་འབྱོར་མིན་པས་གང་བསྐྱེད་དང་། །​སྐྱེ་བ་མེད་དང་ཡིད་མི་བྱེད། །​ཚོགས་ནི་རབ་ཏུ་མ་རྫོགས་དང་། །​རིགས་དང་བཤེས་གཉེན་མི་ལྡན་དང་། །​སེམས་ནི་ཡོངས་སུ་སྐྱོ་བ་དང་། །​སྒྲུབ་པ་དང་ཡང་མི་ལྡན་དང་། །​སྐྱེ་བོ་ངན་དང་འགྲོགས་པ་དང་། །​རང་གི་གནས་ངན་ལེན་གསུམ་ལས། །​ལྷག་མ་ཤེས་རབ་མ་སྨིན་དང་། །​རང་བཞིན་གྱིས་ནི་གནས་ངན་ལེན། །​ལེ་ལོ་དང་ཡང་བག་མེད་དང་། །​སྲིད་དང་ལོངས་སྤྱོད་ཆགས་པ་དང་། །​སེམས་ནི་ཞུམ་པར་གྱུར་པ་དང་། །​མ་དད་པ་དང་མ་མོས་དང་། །​སྒྲ་བཞིན་དུ་ནི་དཔྱོད་པ་[[85]](#footnote-104)དང་། །​དམ་ཆོས་ཆེད་ཆེར་མི་འཛིན་དང་། །​རྙེད་ལ་གདུ་[[86]](#footnote-105)དང་སྙིང་རྗེ་མེད། །​ཐོས་པས་ཕོངས་དང་ཉུང་བ་དང་། །​ཏིང་འཛིན་སྦྱངས་པ་མ་བྱས་པའོ། །​དེ་དག་ནི་སྒྲིབ་པའོ། །​དགེ་བ་ལ་སོགས་པ་གང་ཞེ་ན། དགེ་དང་བྱང་ཆུབ་ཡང་དག་འཛིན། །​བློ་ལྡན་འཁྲུལ་མེད་སྒྲིབ་པ་མེད། །​བསྔོ་དང་མི་སྐྲག་སེར་སྣ་མེད། །​དབང་ནི་དགེ་[[87]](#footnote-106)ལ་སོགས་པའོ། །​ཞེས་བྱ་བའོ། །​དགེ་བ་ལ་སོགས་པ་འདི་དག་ལ་གང་གང་ལ་སྒྲིབ་པ་དུ་ཡོད་པར་ཤེས་པར་བྱ་ཞེ་ན། དེ་དག་གི་ནི་སྒྲིབ་པ་རྣམས། །​གསུམ་གསུམ་དག་ཏུ་ཤེས་པར་བྱ། །​ཞེས་གསུངས་སོ། །​དགེ་བ་ལ་སྒྲིབ་པ་གསུམ་ནི་སྦྱོར་བ་མེད་པ་དང་། སྐྱེ་མཆེད་མ་ཡིན་པ་ལ་སྦྱོར་བ་དང་། ཚུལ་བཞིན་མ་ཡིན་པ་ལ་སྦྱོར་བའོ། །​བྱང་ཆུབ་ཀྱི་སྒྲིབ་པ་གསུམ་ནི་དགེ་བ་མི་བསྐྱེད་པ་དང་། ཡིད་ལ་མི་བྱེད་པ་དང་།ཚོགས་ཡོངས་སུ་མ་རྫོགས་པའོ། །​ཡང་དག་པར་འཛིན་པ་ནི་བྱང་ཆུབ་ཏུ་སེམས་བསྐྱེད་པ་སྟེ། དེའི་སྒྲིབ་པ་གསུམ་ནི་རིགས་དང་མི་ལྡན་པ་དང་། དགེ་བའི་བཤེས་གཉེན་དང་མི་ལྡན་པ་དང་། སེམས་ཡོངས་སུ་སྐྱོ་བའོ། །​བློ་དང་ལྡན་པ་ནི་བྱང་ཆུབ་སེམས་དཔའ་ཉིད་དེ། དེའི་རབ་ཏུ་ཤེས་པ་ལ་སྒྲིབ་པ་གསུམ་ནི་སྒྲུབ་པ་དང་མི་ལྡན་པ་དང་། སྐྱེ་བོ་ངན་པ་དང་འགྲོགས་པ་དང་། སྐྱེ་བོ་སྡང་བ་དང་འགྲོགས་པའོ། །​དེ་ལ་སྐྱེ་བོ་ངན་པ་ནི་སྐྱེ་བོ་བླུན་པའོ། །​སྐྱེ་བོ་སྡང་བ་ནི་ཞེ་འགྲས་པ་རྣམས་སོ། །​འཁྲུལ་པ་མེད་པ་ལ་སྒྲིབ་པ་གསུམ་ནི་ཕྱིན་ཅི་ལོག་གི་གནས་ངན་ལེན་དང་། ཉོན་མོངས་པ་ལ་སོགས་པའི་སྒྲིབ་པ་གསུམ་ལས་ལྷག་མ་གང་ཡང་རུང་བ་དང་། རྣམ་པར་གྲོལ་བ་ཡོངས་སུ་སྨིན་པར་བྱེད་པའི་ཤེས་རབ་ཡོངས་སུ་མ་སྨིན་པའོ། །​སྒྲིབ་པ་སྤངས་པ་ནི་སྒྲིབ་པ་མེད་པ་སྟེ། དེ་ལ་སྒྲིབ་པ་གསུམ་ནི་ལྷན་ཅིག་སྐྱེས་པའི་གནས་ངན་ལེན་དང་། ལེ་ལོ་དང་བག་མེད་པའོ། །​ཡོངས་སུ་བསྔོ་བའི་སྒྲིབ་པ་གསུམ་ནི་གང་དག་གིས་སེམས་གཞན་དུ་ཡོངས་སུ་སྔོ་བར་བྱེད་ཀྱི། བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་ནི་ཡོངས་སུ་མི་བསྔོ་བ་སྟེ། སྲིད་པ་ལ་ཆགས་པ་དང་། ལོངས་སྤྱོད་ལ་ཆགས་པ་དང་། སེམས་ཞུམ་པའོ། །​མི་སྐྲག་པའི་སྒྲིབ་པ་གསུམ་ནི་གང་ཟག་ལ་མི་སྲིད་སྙམ་པ་དང་། ཆོས་ལ་མི་མོས་པ་དང་། དོན་ལ་སྒྲ་ཇི་བཞིན་དུ་དཔྱོད་པའོ། །​སེར་སྣ་མེད་པའི་སྒྲིབ་པ་གསུམ་ནི་དམ་པའི་ཆོས་ལ་ཆེད་ཆེར་མི་འཛིན་པ་དང་།རྙེད་པ་དང་། བཀུར་སྟི་དང་། མཆོད་པ་ལ་ཆེད་ཆེར་འཛིན་པ་དང་། སེམས་ཅན་རྣམས་ལ་སྙིང་རྗེ་མེད་པའོ། །​དབང་གི་སྒྲིབ་པ་གསུམ་ནི། གང་དག་གིས་དབང་བྱེད་པ་མི་འཐོབ་པ་སྟེ། ཆོས་ཀྱིས་ཕོངས་པར་འགྱུར་བའི་ལས་བསྐྱེད་པས་ཐོས་པས་ཕོངས་པ་དང་།ཐོས་པས་ཉུང་བ་དང་། ཏིང་ངེ་འཛིན་ཡོངས་སུ་སྦྱང་བ་མ་བྱས་པའོ། །​སྒྲིབ་པ་འདི་ནི་དགེ་བ་ལ་སོགས་པ་དོན་གང་ལ་བྱེད་རྒྱུ་བཅུར་འགྱུར་བ་དོན་དེའི་སྐབས་ཀྱིས་རིག་པར་བྱ་སྟེ། བྱེད་རྒྱུ་བཅུ་ལ་འབྱུང་བའི་བྱེད་རྒྱུ་ནི་དཔེར་ན་མིག་གི་རྣམ་པར་ཤེས་པ་ལ་སོགས་པའི་མིག་ལ་སོགས་པ་ལྟ་བུའོ། །​གནས་པའི་བྱེད་རྒྱུ་ནི་དཔེར་ན་སེམས་ཅན་རྣམས་ཀྱི་ཟས་བཞི་ལྟ་བུའོ། །​རྟེན་པའི་བྱེད་རྒྱུ་ནི་གང་གི་གནས་སུ་གང་གྱུར་པ་སྟེ། དཔེར་ན་སེམས་ཅན་གྱི་འཇིག་རྟེན་གྱི་ཁམས་ཀྱི་སྣོད་ཀྱི་འཇིག་རྟེན་ལྟ་བུའོ། །​གསལ་བའི་བྱེད་རྒྱུ་ནི་དཔེར་ན་གཟུགས་ཀྱི་སྣང་བ་ལྟ་བུའོ། །​འགྱུར་བའི་བྱེད་རྒྱུ་ནི་དཔེར་ན་བཙོ་བ་[[88]](#footnote-107)ལ་སོགས་པའི་མེ་ལ་སོགས་པ་ལྟ་བུའོ། །​འབྲལ་བའི་བྱེད་རྒྱུ་ནི་དཔེར་ན་བརྔ་བར་བྱ་བ་ལ་སོགས་པའི་ཟོར་བ་ལ་སོགས་པ་ལྟ་བུའོ། །​སྒྱུར་བའི་བྱེད་རྒྱུ་ནི་དཔེར་ན་གསེར་ལ་སོགས་པའི་གསེར་མགར་ལ་སོགས་པ་ལྟ་བུ་སྟེ། གདུ་བུ་ལ་སོགས་པའི་དངོས་པོར་བསྒྱུར་བའོ། །​ཡིད་ཆེས་པའི་བྱེད་རྒྱུ་ནི་དཔེར་ན་མེ་ལ་སོགས་པའི་དུ་བ་[[89]](#footnote-108)ལ་སོགས་པ་ལྟ་བུའོ། །​ཡིད་ཆེས་པར་བྱེད་པའི་བྱེད་[[90]](#footnote-109)རྒྱུ་ནི་དཔེར་ན་དམ་བཅས་པ་[[91]](#footnote-110)དང་གཏན་ཚིགས་ལྟ་བུའོ། །​འཐོབ་པའི་བྱེད་རྒྱུ་ནི་དཔེར་ན་མྱ་ངན་ལས་འདས་པ་ལ་སོགས་པའི་ལམ་ལ་སོགས་པ་ལྟ་བུའོ། །​དེ་བཞིན་དུ་སྐྱེ་བ་[[92]](#footnote-111)ལ་སྒྲིབ་པ་ནི་དགེ་བ་ལ་སྒྲིབ་པ་སྟེ་དེ་བསྐྱེད་པར་[[93]](#footnote-112)བྱ་བའི་ཕྱིར་རོ། །​གནས་པ་ལ་སྒྲིབ་པ་ནི་བྱང་ཆུབ་ལ་སྒྲིབ་སྟེ་དེ་མི་འཁྲུགས་པའི་ཕྱིར་རོ། །​རྟེན་གྱི་སྒྲིབ་པ་ནི་ཡང་དག་པར་འཛིན་པ་ལ་སྒྲིབ་སྟེ། བྱང་ཆུབ་ཀྱི་[[94]](#footnote-113)སེམས་གཞིར་གྱུར་པའི་ཕྱིར་རོ། །​གསལ་བ་ལ་སྒྲིབ་པ་ནི་བློ་དང་ལྡན་པ་ལ་སྒྲིབ་སྟེ། དེ་བསྟན་པར་བྱ་བའི་ཕྱིར་རོ། །​འགྱུར་བ་ལ་སྒྲིབ་པ་ནི་འཁྲུལ་པ་མེད་པ་ལ་སྒྲིབ་སྟེ། དེ་ནི་འཁྲུལ་པ་ལྡོག་པས་[[95]](#footnote-114)འགྱུར་བའི་ཕྱིར་རོ། །​འབྲལ་བ་ལ་སྒྲིབ་པ་ནི་སྒྲིབ་པ་མེད་པ་ལ་སྒྲིབ་སྟེ། དེའི་སྒྲིབ་པ་དང་བྲལ་བའི་ཕྱིར་རོ། །​སྒྱུར་བ་ལ་སྒྲིབ་པ་ནི་བསྔོ་བ་ལ་སྒྲིབ་སྟེ། བྱང་ཆུབ་ཏུ་སེམས་ཡོངས་སུ་བསྔོ་བའི་མཚན་ཉིད་ཀྱི་ཕྱིར་རོ། །​ཡིད་ཆེས་པ་ལ་སྒྲིབ་པ་ནི་མི་སྐྲག་པ་ལ་སྒྲིབ་སྟེ། ཡིད་མི་ཆེས་པས་སྐྲག་པའི་ཕྱིར་རོ། །​ཡིད་ཆེས་པར་བྱེད་པ་ལ་སྒྲིབ་པ་ནི་སེར་སྣ་མེད་པ་ལ་སྒྲིབ་[[96]](#footnote-115)སྟེ། ཆོས་ལ་སེར་སྣ་མེད་པས་གཞན་ཡིད་ཆེས་པར་བྱེད་པའི་ཕྱིར་རོ། །​ཐོབ་པ་ལ་སྒྲིབ་པ་ནི་དབང་ལ་སྒྲིབ་སྟེ། དབང་བྱེད་པ་ཐོབ་པའི་[[97]](#footnote-116)མཚན་ཉིད་ཀྱི་ཕྱིར་རོ། །​བྱེད་རྒྱུ་བཅུ་ནི་སྐྱེ་བ་དང་། །​གནས་པ་རྟེན་དང་བསྟན་བྱ་དང་། །​འགྱུར་དང་འབྲལ་དང་གཞན་དུ་དང་། །​ཡིད་ཆེས་གོ་འབྱེད་[[98]](#footnote-117)འཐོབ་རྣམས་ལ། །​མིག་དང་ཟས་ས་[[99]](#footnote-118)མར་མེ་དང་། །​མེ་ལ་སོགས་པ་དེ་ཡི་དཔེ། །​ཟོར་བ་བཟོ་ཤེས་དུ་བ་དང་། །​རྒྱུ་དང་ལམ་ལ་སོགས་པ་གཞན། །​དགེ་བ་ལ་སོགས་པའི་གོ་རིམས་ནི་འདི་ཡིན་ཏེ། བྱང་ཆུབ་ཐོབ་པར་འདོད་པས་ཐོག་མ་ཉིད་དུ་དགེ་བའི་རྩ་བ་བསྐྱེད་པར་བྱའོ། །​དེའི་འོག་ཏུ་དགེ་བའི་རྩ་བའི་སྟོབས་བསྐྱེད་ན་བྱང་ཆུབ་ཐོབ་པར་བྱའོ། །​དགེ་བའི་རྩ་བ་བསྐྱེད་པ་དེའི་གནས་ནི་བྱང་ཆུབ་ཀྱི་སེམས་སོ། །​བྱང་ཆུབ་ཀྱི་སེམས་དེའི་གནས་ནི་བྱང་ཆུབ་སེམས་དཔའོ། །​བྱང་ཆུབ་ཀྱི་སེམས་བསྐྱེད་དེ། དགེ་བའི་རྩ་བའི་སྟོབས་བསྐྱེད་པ་ཐོབ་པའི་བྱང་ཆུབ་སེམས་དཔའ་དེས་ཕྱིན་ཅི་ལོག་སྤང་བའི་ཕྱིར་[[100]](#footnote-119)ཕྱིན་ཅི་མ་ལོག་པ་བསྐྱེད་པར་བྱའོ། །​དེའི་འོག་ཏུ་མཐོང་བའི་ལམ་ལ་ཕྱིན་ཅི་མ་ལོག་པས་བསྒོམ་པའི་ལམ་གྱི་སྒྲིབ་པ་ཐམས་ཅད་སྤང་བར་བྱའོ། །​སྒྲིབ་པ་སྤངས་ནས་དགེ་བའི་རྩ་བ་ཐམས་ཅད་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་ཡོངས་སུ་བསྔོ་བར་བྱའོ། །​དེའི་འོག་ཏུ་བསྔོ་བའི་སྟོབས་བསྐྱེད་ནས་ཆོས་ཟབ་ཅིང་རྒྱ་ཆེ་བ་བསྟན་པ་དག་ལ་མི་སྐྲག་པར་བྱའོ། །​དེ་ལྟར་མི་སྐྲག་པའི་ཡིད་ཀྱིས་ཆོས་རྣམས་ཀྱི་ཡོན་ཏན་མཐོང་ནས་གཞན་དག་ལ་ཆོས་དེ་དག་རྒྱ་ཆེར་ཡང་དག་པར་བསྟན་པར་བྱའོ། །​དེའི་འོག་ཏུ་བྱང་ཆུབ་སེམས་དཔའ་དེ་ལྟར་ཡོན་ཏན་སྣ་ཚོགས་ཀྱི་[[101]](#footnote-120)སྟོབས་བསྐྱེད་པ་ཐོབ་པ་དེ་མྱུར་དུ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཐོབ་ནས་ཆོས་ཐམས་ཅད་ལ་དབང་འཐོབ་བོ། །​ཕྱོགས་དང་ཕ་རོལ་ཕྱིན་ས་ལ། །​སྒྲིབ་པ་དག་ནི་གཞན་ཡིན་ནོ། །​བྱང་ཆུབ་ཀྱི་ཕྱོགས་ཀྱི་ཆོས་རྣམས་ལ་སྒྲིབ་པ་ནི། གཞི་ལ་མི་མཁས་ལེ་ལོ་དང་། །​གཉིས་ཀྱིས་ཏིང་འཛིན་ཉམས་པ་དང་། །​མི་སྐྱེད་པ་དང་ཉམ་ཆུང་དང་། །​ལྟ་དང་གནས་ངན་ལེན་སྐྱོན་ཆགས། །​གཞི་ལ་མི་མཁས་པ་ནི་དྲན་པ་ཉེ་བར་གཞག་པ་རྣམས་ལ་སྒྲིབ་པོ། །​ལེ་ལོ་ནི་ཡང་དག་པར་སྤོང་བ་རྣམས་ལ་སྒྲིབ་པོ། །​གཉིས་ཀྱིས་[[102]](#footnote-121)ཏིང་ངེ་འཛིན་ཉམས་པ་ནི་འདུན་པ་དང་། བརྩོན་འགྲུས་དང་སེམས་པ་དང་། དཔྱོད་པ་རྣམས་ལས་[[103]](#footnote-122)གང་ཡང་རུང་བ་ཞིག་མ་ཚང་བས་ཡོངས་སུ་མ་རྫོགས་པ་དང་། སྤོང་བའི་འདུ་བྱེད་བསྒོམ་པ་[[104]](#footnote-123)མ་ཚང་བས་རྫུ་འཕྲུལ་གྱི་རྐང་པ་རྣམས་ལ་སྒྲིབ་པོ། །​ཐར་པའི་ཆ་དང་མཐུན་པ་རྣམས་མི་སྐྱེད་པ་ནི་དབང་པོ་རྣམས་ལ་སྒྲིབ་པོ། །​དབང་པོ་དེ་དག་[[105]](#footnote-124)ཉམ་ཆུང་བ་ནི་སྟོབས་རྣམས་ལ་སྒྲིབ་སྟེ། མི་མཐུན་པའི་ཕྱོགས་དང་འདྲེས་པའི་ཕྱིར་རོ། །​ལྟ་བའི་ཉེས་པ་ནི་བྱང་ཆུབ་ཀྱི་ཡན་ལག་རྣམས་ལ་སྒྲིབ་སྟེ། དེ་དག་མཐོང་བའི་ལམ་གྱིས་རབ་ཏུ་ཕྱེ་བའི་ཕྱིར་རོ། །​གནས་ངན་ལེན་གྱི་[[106]](#footnote-125)ཉེས་པ་ནི་ལམ་གྱི་ཡན་ལག་རྣམས་ལ་སྒྲིབ་སྟེ། དེ་དག་བསྒོམ་པའི་ལམ་གྱིས་རབ་ཏུ་ཕྱེ་བའི་ཕྱིར་རོ། །​ཕ་རོལ་ཏུ་ཕྱིན་པ་རྣམས་ལ་སྒྲིབ་པ་ནི། ཕྱུག་པོ་དང་ནི་བདེ་འགྲོ་དང་། །​སེམས་ཅན་མི་གཏོང་སྒྲིབ་པ་དང་། །​ཉེས་པ་དག་དང་ཡོན་ཏན་རྣམས། །​འབྲི་དང་འཕེལ་དང་འཛུད་པ་དང་། །​གྲོལ་བར་བྱེད་དང་མི་ཟད་དང་། །​དགེ་བ་རྒྱུན་མི་འཆད་པ་དང་། །​ངེས་པར་བྱེད་དང་ཆོས་རྣམས་ལ། །​ལོངས་པར་སྤྱོད་དང་ཡོངས་སྨིན་བྱེད། །​འདི་ལ་ཕ་རོལ་ཏུ་ཕྱིན་པ་བཅུ་པོ་དག་ནི་[[107]](#footnote-126)ཕ་རོལ་ཏུ་[[108]](#footnote-127)ཕྱིན་པ་གང་གི་འབྲས་བུ་གང་ཡིན་པ་དེ་ལ་སྒྲིབ་པས་དེའི་སྒྲིབ་[[109]](#footnote-128)པ་ཞེས་བརྗོད་པ་ཡིན་ནོ། །​དེ་ལ་སྦྱིན་པའི་ཕ་རོལ་ཏུ་ཕྱིན་པའི་འབྲས་བུ་ཕྱུག་པོ་དང་། བདག་པོ་ལ་སྒྲིབ་པས་སྒྲིབ་པའོ། །​ཚུལ་ཁྲིམས་ཀྱི་ཕ་རོལ་ཏུ་ཕྱིན་པའི་འབྲས་བུ་བདེ་འགྲོ་ལ་སྒྲིབ་བོ། །​བཟོད་པའི་ཕ་རོལ་ཏུ་ཕྱིན་པའི་འབྲས་བུ་སེམས་ཅན་ཡོངས་སུ་མི་གཏོང་བ་ལ་སྒྲིབ་པོ། །​བརྩོན་འགྲུས་ཀྱི་ཕ་རོལ་ཏུ་ཕྱིན་པའི་འབྲས་བུ་ཉེས་པ་དང་ཡོན་ཏན་འབྲི་ཞིང་འཕེལ་བ་ལ་[[110]](#footnote-129)སྒྲིབ་པོ། །​བསམ་གཏན་གྱི་ཕ་རོལ་ཏུ་ཕྱིན་པའི་འབྲས་བུ་གདུལ་བྱ་འཛུད་པ་ལ་སྒྲིབ་པོ། །​ཤེས་རབ་ཀྱི་ཕ་རོལ་ཏུ་ཕྱིན་པའི་འབྲས་བུ་རྣམ་པར་གྲོལ་བར་བྱེད་པ་ལ་སྒྲིབ་པོ། །​ཐབས་ཀྱི་ཕ་རོལ་ཏུ་ཕྱིན་པའི་འབྲས་བུ་སྦྱིན་པ་ལ་སོགས་པ་མི་ཟད་པ་ལ་སྒྲིབ་སྟེ། བྱང་ཆུབ་ཏུ་ཡོངས་སུ་བསྔོས་པས་དེ་མི་ཟད་པའི་ཕྱིར་རོ། །​སྨོན་ལམ་གྱི་ཕ་རོལ་ཏུ་ཕྱིན་པའི་འབྲས་བུ་ཚེ་རབས་ཐམས་ཅད་དུ་[[111]](#footnote-130)དགེ་བ་རྒྱུན་མི་འཆད་པར་འབྱུང་བ་ལ་སྒྲིབ་སྟེ། སྨོན་ལམ་གྱི་དབང་གིས་དེ་དང་མཐུན་པའི་སྐྱེ་བ་ཡོངས་སུ་འཛིན་པའི་ཕྱིར་རོ། །​སྟོབས་ཀྱི་ཕ་རོལ་ཏུ་ཕྱིན་པའི་འབྲས་བུ་དགེ་བ་དེ་ཉིད་ངེས་པར་བྱེད་པ་ལ་སྒྲིབ་སྟེ། སོ་སོར་བརྟགས་པ་[[112]](#footnote-131)དང་བསྒོམས་པའི་[[113]](#footnote-132)སྟོབས་ཀྱིས་མི་མཐུན་པའི་ཕྱོགས་ཀྱིས་ཟིལ་གྱིས་མི་[[114]](#footnote-133)གནོན་པའི་ཕྱིར་རོ། །​ཡེ་ཤེས་ཀྱི་ཕ་རོལ་ཏུ་ཕྱིན་པའི་འབྲས་བུ་བདག་དང་གཞན་ཆོས་ལ་ལོངས་སྤྱོད་པ་དང་། ཡོངས་སུ་སྨིན་པར་བྱེད་པ་ལ་སྒྲིབ་སྟེ། ཐོས་པའི་དོན་སྒྲ་ཇི་བཞིན་མ་ཡིན་པར་ཁོང་དུ་ཆུད་པའི་ཕྱིར་རོ། །​ས་རྣམས་ལ་ཡང་གོ་རིམས་བཞིན་ཏེ། ཀུན་ཏུ་འགྲོ་དོན་མཆོག་གི་དོན། །​རྒྱུ་མཐུན་དོན་གྱི་མཆོག་ཉིད་དང་། །​ཡོངས་སུ་འཛིན་པ་མེད་དོན་དང་། །​རྒྱུད་རྣམས་ཐ་དད་མེད་དོན་དང་། །​ཉོན་མོངས་རྣམ་དག་མིན་དོན་དང་། །​ཐ་དད་མེད་པའི་དོན་ཉིད་དང་། །​བྲི་མེད་[[115]](#footnote-134)འཕེལ་བ་མེད་དོན་དང་། །​དབང་ནི་རྣམ་པ་བཞི་ཡི་གནས། །​ཆོས་ཀྱི་དབྱིངས་ལ་མ་རིག་པ། །​ཉོན་མོངས་ཅན་མིན་སྒྲིབ་པ་བཅུ། །​ས་བཅུའི་མི་མཐུན་ཕྱོགས་རྣམས་ཀྱི། །​གཉེན་པོ་དག་ནི་ས་ཡིན་ནོ། །​ཀུན་ཏུ་འགྲོ་བའི་དོན་ལ་སོགས་པའི་ཆོས་ཀྱི་དབྱིངས་རྣམ་པ་བཅུ་ལ་ཉོན་མོངས་པ་ཅན་མ་ཡིན་པའི་མི་ཤེས་པ་གང་ཡིན་པ་དེ་ནི་བྱང་ཆུབ་སེམས་དཔའི་ས་བཅུ་ལ་གོ་རིམས་བཞིན་དུ་སྒྲིབ་སྟེ། དེའི་མི་མཐུན་པའི་ཕྱོགས་སུ་གྱུར་པའི་ཕྱིར་རོ། །​འདི་ལྟ་སྟེ། ས་དང་པོ་ལ་ནི་ཆོས་ཀྱི་དབྱིངས་ཀུན་ཏུ་འགྲོ་བའི་དོན་ལ་ཀུན་ཏུ་འགྲོ་བའི་དོན་དུ་རྟོགས་ཏེ། དེས་བདག་དང་གཞན་མཉམ་པ་ཉིད་རབ་ཏུ་འཐོབ་བོ། །​གཉིས་པ་ལ་ནི་མཆོག་གི་དོན་དུ་རྟོགས་ཏེ། དེས་འདི་སྙམ་དུ་སེམས་ཏེ། དེ་ལྟ་བས་ན་བསྒྲུབ་ཏུ་མཚུངས་པ་ལ་བདག་གིས་རྣམ་པ་ཐམས་ཅད་དུ་ཡོངས་སུ་སྦྱོང་བ་[[116]](#footnote-135)མངོན་པར་བསྒྲུབ་པ་ཉིད་ལ་མངོན་པར་བརྩོན་པར་བྱའོ་སྙམ་མོ། །​གསུམ་པ་ལ་ནི་དེའི་རྒྱུ་མཐུན་པ་དོན་གྱི་མཆོག་ཏུ་རྟོགས་ཏེ། དེས་ཆོས་ཀྱི་དབྱིངས་ཀྱི་རྒྱུ་མཐུན་པ་ཐོས་པ་མཆོག་ཏུ་རིག་ནས། དེའི་ཕྱིར་མེའི་འོབས་སྟོང་གསུམ་གྱི་སྟོང་ཆེན་པོའི་ཚད་ཙམ་དུ་ཡང་བདག་ཉིད་མཆོང་ངོ། །​བཞི་པ་ལ་ནི་ཡོངས་སུ་འཛིན་པ་མེད་པའི་དོན་དུ་རྟོགས་ཏེ། འདི་ལྟར་ཆོས་ལ་སྲེད་པ་ལ་ཡང་ལྡོག་[[117]](#footnote-136)གོ། །​ལྔ་པ་ལ་ནི་རྒྱུད་[[118]](#footnote-137)ཐ་དད་པ་མེད་པའི་དོན་དུ་རྟོགས་ཏེ།[[119]](#footnote-138) སེམས་དང་བསམ་[[120]](#footnote-139)པ་རྣམ་པར་དག་[[121]](#footnote-140)པ་མཉམ་པ་ཉིད་རྣམ་པ་[[122]](#footnote-141)བཅུས་རྟོགས་སོ། །​དྲུག་པ་ལ་ནི་ཀུན་ནས་ཉོན་མོངས་པ་དང་། རྣམ་པར་དག་པ་[[123]](#footnote-142)མ་ཡིན་པའི་དོན་དུ་རྟོགས་ཏེ། རྟེན་ཅིང་འབྲེལ་པར་འབྱུང་བའི་དོན་ལ་གང་ཀུན་[[124]](#footnote-143)ཉོན་མོངས་པར་འགྱུར་བའམ་རྣམ་པར་དག་པར་འགྱུར་བའི་ཆོས་དེ་གང་ཡིན་ཡང་མེད་པར་རབ་ཏུ་རྟོགས་པའི་ཕྱིར་རོ། །​བདུན་པ་ལ་ནི་ཐ་དད་པ་མེད་པའི་དོན་དུ་རྟོགས་ཏེ། མཚན་མ་མེད་པས་མདོ་ལ་སོགས་པའི་ཆོས་ཀྱི་མཚན་མ་ཐ་དད་པར་མི་འབྱུང་བའི་ཕྱིར་རོ། །​བརྒྱད་པ་ལ་ནི་བྲི་བ་མེད་ཅིང་འཕེལ་བ་མེད་པའི་དོན་དུ་རྟོགས་ཏེ། མི་སྐྱེ་བའི་ཆོས་ལ་བཟོད་པ་ཐོབ་པས་ཀུན་ནས་ཉོན་མོངས་པའམ། རྣམ་པར་བྱང་བ་ན་ཡང་བྲི་བའམ་འཕེལ་བ་མི་མཐོང་བའི་ཕྱིར་རོ། །​དབང་རྣམ་པ་བཞི་ནི་རྣམ་པར་མི་རྟོག་པ་ལ་དབང་བ་དང་། ཞིང་ཡོངས་སུ་དག་པ་ལ་དབང་བ་དང་། ཡེ་ཤེས་ལ་དབང་བ་དང་། ལས་ལ་དབང་བའོ། །​དེ་ལས་[[125]](#footnote-144)བརྒྱད་པ་ཉིད་ལ་ཆོས་ཀྱི་དབྱིངས་ལ་དབང་བ་དང་པོ་དང་། [[126]](#footnote-145)འོག་གི་གནས་ཉིད་དུ་རབ་ཏུ་རྟོགས་སོ། །​དགུ་པ་ལ་ནི་ཡེ་ཤེས་ལ་དབང་བའི་གནས་ཉིད་དུ་རྟོགས་ཏེ། སོ་སོ་ཡང་དག་པར་རིག་པ་ཐོབ་པའི་ཕྱིར་རོ། །​བཅུ་པ་ལ་ནི་ལས་ལ་དབང་བའི་གནས་ཉིད་དུ་རྟོགས་ཏེ། ཇི་ལྟར་བཞེད་པ་བཞིན་དུ་སྤྲུལ་པ་རྣམས་ཀྱིས་སེམས་ཅན་གྱི་དོན་མཛད་པའི་ཕྱིར་རོ། །​མདོར་བསྡུ་ན། ཉོན་མོངས་པ་ཡི་སྒྲིབ་པ་དང་། །​ཤེས་བྱའི་སྒྲིབ་པ་ཉིད་དུ་བསྟན། །​དེར་ནི་སྒྲིབ་པ་ཐམས་ཅད་དེ། །​དེ་ཟད་ནས་ནི་གྲོལ་བར་འདོད། །​སྒྲིབ་པ་རྣམ་པ་གཉིས་པོ་འདི་ཟད་ན་སྒྲིབ་པ་ཐམས་ཅད་ལས་གྲོལ་བར་འདོད་དོ། །​སྒྲིབ་པ་རྣམས་ཀྱི་དོན་བསྡུས་པ་སྟེ། སྒྲིབ་པ་ཆེན་པོ་ནི་ཁྱབ་པ་གང་ཡིན་པའོ། །​སྒྲིབ་པ་ཆུང་ངུ་ནི་ཉི་ཚེ་བ་གང་ཡིན་པའོ། །​སྦྱོར་བའི་སྒྲིབ་པ་ནི་ལྷག་པ་གང་ཡིན་པའོ། །​ཐོབ་པ་ལ་སྒྲིབ་པ་ནི་མཉམ་པ་གང་ཡིན་པའོ། །​འཐོབ་པ་ཁྱད་པར་ཅན་ལ་སྒྲིབ་པ་ནི་ལེན་པ་དང་སྤོང་བ་གང་ཡིན་པའོ། །​ཡང་དག་པར་སྦྱོར་བ་ལ་སྒྲིབ་པ་ནི་ཉོན་མོངས་པའི་སྒྲིབ་པ་རྣམ་པ་དགུ་གང་ཡིན་པའོ། །​རྒྱུ་ལ་སྒྲིབ་པ་ནི་དགེ་བ་ལ་སོགས་པ་རྣམ་པ་བཅུ་ལ་སྒྲིབ་པ་གང་ཡིན་པ་སྟེ། རྒྱུའི་དོན་གྱི་སྐབས་ཀྱི་ཕྱིར་རོ། །​དེ་ཁོ་ན་ལ་འཇུག་པ་ལ་[[127]](#footnote-146)སྒྲིབ་པ་ནི་བྱང་ཆུབ་ཀྱི་ཕྱོགས་རྣམས་ལ་སྒྲིབ་པ་གང་ཡིན་པའོ། །​དགེ་བ་བླ་ན་མེད་པ་ལ་སྒྲིབ་པ་ནི་ཕ་རོལ་ཏུ་ཕྱིན་པ་རྣམས་ལ་སྒྲིབ་པ་གང་ཡིན་པའོ། །​དེ་ཁྱད་པར་དུ་འགྲོ་བ་ལ་སྒྲིབ་པ་ནི་ས་རྣམས་ལ་སྒྲིབ་པ་གང་ཡིན་པའོ། །​བསྡུས་པའི་སྒྲིབ་པ་ནི་མདོར་བསྡུས་པ་རྣམ་པ་གཉིས་པོ་གང་ཡིན་པའོ། །​བསྟན་བཅོས་དབུས་དང་མཐའ་རྣམ་པར་འབྱེད་པ་ལས་སྒྲིབ་པའི་ལེའུར་བཅད་པ་ཞེས་བྱ་བ་གཉིས་པའི་འགྲེལ་པའོ།། །​།དེ་ཁོ་ནའི་དབང་དུ་མཛད་དེ་གསུངས་པ། རྩ་བ་མཚན་ཉིད་དེ་ཁོ་ན། །​ཕྱིན་ཅི་མ་ལོག་མཚན་ཉིད་དང་། །​འབྲས་བུ་རྒྱུ་ཡི་དེ་ཁོ་ན། །​རགས་པ་[[128]](#footnote-147)དང་ནི་ཕྲ་བ་[[129]](#footnote-148)དང་། །​གྲགས་དང་རྣམ་པར་དག་ཡུལ་དང་། །​བསྡུ་དང་དབྱེ་བའི་མཚན་ཉིད་དང་། །​མཁས་དེ་ཁོ་ན་རྣམ་[[130]](#footnote-149)བཅུ་ནི། །​བདག་ཏུ་ལྟ་བའི་གཉེན་པོའོ། །​ཞེས་བྱ་བ་འདི་དག་ནི་དེ་ཁོ་ན་རྣམ་པ་བཅུ་སྟེ། འདི་ལྟ་སྟེ། རྩ་བའི་དེ་ཁོ་ན་དང་། མཚན་ཉིད་ཀྱི་དེ་ཁོ་ན་དང་། ཕྱིན་ཅི་མ་ལོག་པའི་དེ་ཁོ་ན་དང་། འབྲས་བུ་དང་རྒྱུའི་དེ་ཁོ་ན་དང་། རགས་པ་དང་ཕྲ་བའི་དེ་ཁོ་ན་དང་། གྲགས་པའི་དེ་ཁོ་ན་དང་། རྣམ་པར་དག་པའི་སྤྱོད་ཡུལ་གྱི་དེ་ཁོ་ན་དང་། བསྡུ་བའི་དེ་ཁོ་ན་དང་། རབ་ཏུ་དབྱེ་བའི་དེ་ཁོ་ན་དང་། མཁས་པའི་དེ་ཁོ་ན་སྟེ། རྣམ་པ་བཅུ་པོ་དེ་ཡང་བདག་ཏུ་འཛིན་པ་རྣམ་[[131]](#footnote-150)པ་བཅུའི་གཉེན་པོར་རིག་པར་བྱའོ། །​འདི་ལྟ་སྟེ། ཕུང་པོ་ལ་མཁས་པ་དང་། ཁམས་ལ་མཁས་པ་དང་། སྐྱེ་མཆེད་ལ་མཁས་པ་དང་། རྟེན་ཅིང་འབྲེལ་བར་འབྱུང་བ་ལ་མཁས་པ་དང་། གནས་[[132]](#footnote-151)དང་གནས་མ་ཡིན་པ་ལ་མཁས་པ་དང་། དབང་པོ་ལ་མཁས་པ་དང་། དུས་ལ་མཁས་པ་དང་། བདེན་པ་ལ་མཁས་པ་དང་། ཐེག་པ་ལ་མཁས་པ་དང་། འདུས་བྱས་དང་འདུས་མ་བྱས་ཀྱི་ཆོས་ལ་མཁས་པའོ། །​དེ་ལ་རྩ་བའི་དེ་ཁོ་ན་ནི་ངོ་བོ་ཉིད་རྣམ་པ་གསུམ་སྟེ། ཀུན་བརྟགས་པ་[[133]](#footnote-152)དང་། གཞན་གྱི་དབང་དང་། ཡོངས་སུ་གྲུབ་པ་སྟེ། དེ་ལ་དེ་ཁོ་ན་གཞན་རྣམ་པར་གཞག་པའི་ཕྱིར་རོ། །​དེ་[[134]](#footnote-153)ཅིའི་ཕྱིར་འདིར་ངོ་བོ་ཉིད་གསུམ་ལ་དེ་ཁོ་ན་ཞེས་བྱ་བར་འདོད་ཅེ་ན། ངོ་བོ་ཉིད་གསུམ་རྟག་མེད་དང་། །​ཡོད་ཀྱང་ཁོ་ན་མ་ཡིན་དང་། །​ཡོད་དང་མེད་དེ་ཁོ་ན་སྟེ། །​ངོ་བོ་ཉིད་ནི་གསུམ་དུ་འདོད། །​ཀུན་ཏུ་བརྟགས་པའི་མཚན་ཉིད་ནི་རྟག་ཏུ་མེད་པའོ། །​དེ་ནི་ཀུན་ཏུ་[[135]](#footnote-154)བརྟགས་པའི་ངོ་བོ་ཉིད་ལ་དེ་ཁོ་ན་ཞེས་བྱ་སྟེ། ཕྱིན་ཅི་མ་[[136]](#footnote-155)ལོག་པའི་ཕྱིར་རོ། །​གཞན་གྱི་དབང་གི་མཚན་ཉིད་ནི་ཡོད་ཀྱང་ཡང་དག་པ་མ་ཡིན་ཏེ་འཁྲུལ་པའི་ཕྱིར་རོ། །​དེ་ལྟ་[[137]](#footnote-156)བས་ན་གཞན་གྱི་དབང་གི་ངོ་བོ་ཉིད་ལ་དེ་ཁོ་ན་ཞེས་བྱའོ། །​ཡོངས་སུ་གྲུབ་པའི་མཚན་ཉིད་ནི་ཡོད་པ་དང་མེད་པའི་དེ་ཁོ་ན་སྟེ། དེ་བས་ན་འདི་ནི་ཡོངས་སུ་གྲུབ་པའི་ངོ་བོ་ཉིད་ལ་དེ་ཁོ་ནའོ། །​མཚན་ཉིད་ཀྱི་དེ་ཁོ་ན་གང་ཞེ་ན། འདི་ལ་ཆོས་དང་གང་ཟག་དང་། །​གཟུང་བ་དག་དང་འཛིན་པ་དང་། །​ཡོད་དང་མེད་པར་སྒྲོ་འདོགས་དང་། །​སྐུར་པ་འདེབས་པར་ལྟ་བ་དག །​གང་ཤེས་ནས་ནི་མི་འབྱུང་བ། །​དེ་དེ་ཁོ་ནའི་མཚན་ཉིད་དོ། །​གང་ཤེས་ནས་གང་ཟག་དང་ཆོས་གཉིས་ལ་སྒྲོ་འདོགས་པ་དང་། སྐུར་པ་འདེབས་པར་ལྟ་བ་མི་འབྱུང་བ་དེ་ནི་ཀུན་བརྟགས་པའི་ངོ་བོ་ཉིད་ཀྱི་[[138]](#footnote-157)དེ་ཁོ་ནའི་མཚན་ཉིད་དོ། །​གང་ཤེས་ནས་གཟུང་བ་དང་། འཛིན་པ་གཉིས་ལ་སྒྲོ་འདོགས་པ་དང་། སྐུར་པ་འདེབས་པར་ལྟ་བ་མི་འབྱུང་བ་དེ་ནི་གཞན་གྱི་དབང་གི་ངོ་བོ་ཉིད་ཀྱི་དེ་ཁོ་ནའི་མཚན་ཉིད་དོ། །​གང་ཤེས་ནས་དངོས་པོ་དང་དངོས་པོ་མེད་པར་སྒྲོ་འདོགས་པ་དང་། སྐུར་པ་འདེབས་པར་ལྟ་བ་མི་འབྱུང་བ་དེ་ནི་ཡོངས་སུ་གྲུབ་པའི་ངོ་བོ་ཉིད་ཀྱི་དེ་ཁོ་ནའི་མཚན་ཉིད་དོ། །​རྩ་བའི་དེ་ཁོ་ན་ལ་མཚན་ཉིད་ཀྱི་དེ་ཁོ་ན་ཕྱིན་ཅི་མ་ལོག་པ་འདི་ནི་མཚན་ཉིད་ཀྱི་དེ་ཁོ་ན་ཞེས་བྱའོ། །​ཕྱིན་ཅི་མ་ལོག་པའི་དེ་ཁོ་ན་ནི་རྟག་པ་ལ་སོགས་པར་ཕྱིན་ཅི་ལོག་པའི་གཉེན་པོར་མི་རྟག་པ་དང་། སྡུག་བསྔལ་བ་དང་། སྟོང་པ་དང་། བདག་མེད་པ་ཉིད་དོ། །​རྩ་བའི་དེ་ཁོ་ན་དེར་[[139]](#footnote-158)ཇི་ལྟར་ན་མི་རྟག་པ་ལ་སོགས་པ་ཉིད་རིག་པར་བྱ་[[140]](#footnote-159)ཞེ་ན། མི་རྟག་དོན་ནི་མེད་དོན་དང་། །​སྐྱེ་ཞིང་འཇིག་པའི་མཚན་ཉིད་དང་། །​དྲི་[[141]](#footnote-160)བཅས་དྲི་མ་མེད་དོན་ཏེ། །​རྩ་བའི་ཁོ་ནར་གོ་རིམས་བཞིན། །​མི་རྟག་པའི་དོན་ནི་རྣམ་པ་གསུམ་སྟེ། མེད་པའི་དོན་དང་། སྐྱེ་ཞིང་འཇིག་པའི་དོན་དང་། དྲི་མ་དང་བཅས་ཤིང་དྲི་མ་[[142]](#footnote-161)མེད་པ་ཉིད་ཀྱི་དོན་ནི་རྩ་བའི་དེ་ཁོ་ནར་ངོ་བོ་ཉིད་གསུམ་པོ་དག་དང་གོ་རིམས་བཞིན་ནོ། །​སྡུག་བསྔལ་ལེན་དང་མཚན་ཉིད་དང་། །​འབྲེལ་པ་གཞན་དུ་འདོད་པ་ཡིན། །​གང་ཟག་དང་ཆོས་ལ་མངོན་པར་ཞེན་པ་ཉེ་བར་ལེན་པའི་ཕྱིར། ཉེ་བར་ལེན་པའི་སྡུག་བསྔལ་བ་དང་། སྡུག་བསྔལ་བ་ཉིད་གསུམ་གྱི་མཚན་ཉིད་ཡིན་པས་མཚན་ཉིད་དང་། སྡུག་བསྔལ་དང་འབྲེལ་པའི་ཕྱིར་འབྲེལ་པ་ཡང་སྟེ། རྩ་བའི་དེ་ཁོ་ན་ཉིད་ཀྱི་ནང་དུ་གོ་རིམས་བཞིན་ནོ། །​དངོས་མེད་དེ་[[143]](#footnote-162)དངོས་མ་ཡིན་དང་། །​རང་བཞིན་གྱིས་ནི་སྟོང་པར་འདོད། །​ཀུན་བརྟགས་པའི་མཚན་ཉིད་ནི་རྣམ་པ་གང་གིས་ཀྱང་ཡོད་པ་མ་ཡིན་ཏེ། དངོས་པོ་མེད་པ་ཉིད་པས་དེའི་སྟོང་པ་ཉིད་དོ། །​གཞན་གྱི་དབང་གི་མཚན་ཉིད་ནི་ཇི་ལྟར་ཀུན་བརྟགས་པ་དེ་ལྟར་མེད་ཀྱི། ཡེ་ཤེས་[[144]](#footnote-163)མེད་པ་ས་ནི་མ་ཡིན་ཏེ། དེ་མ་[[145]](#footnote-164)ཡིན་པས་དེའི་སྟོང་པ་ཉིད་དོ། །​ཡོངས་སུ་གྲུབ་པའི་མཚན་ཉིད་ནི། སྟོང་པ་ཉིད་ཀྱི་ངོ་བོ་ཉིད་ཁོ་ན་ཡིན་པས་རང་བཞིན་[[146]](#footnote-165)ཁོ་ནས་དེའི་སྟོང་པ་ཉིད་དོ། །​མཚན་ཉིད་མེད་པས་བདག་མེད་དང་། །​དེ་དང་མི་མཐུན་མཚན་ཉིད་དང་། །​རང་གི་མཚན་ཉིད་བསྟན་པ་ཡིན། །​ཀུན་བརྟགས་པའི་ངོ་བོ་ཉིད་ནི་མཚན་ཉིད་ཀྱིས་མེད་པའི་ཕྱིར་རོ། །​མཚན་ཉིད་དེའི་བདག་མེད་པ་ཉིད་དོ། །​གཞན་གྱི་དབང་གི་[[147]](#footnote-166)མཚན་ཉིད་ནི་ཡོད་ཀྱང་ཇི་ལྟར་ཀུན་ཏུ་བརྟགས་པ་བཞིན་དུ་མེད་པས་དེ་དང་མི་མཐུན་པའི་མཚན་ཉིད་ཀྱིས་དེའི་བདག་མེད་པའོ། །​ཡོངས་སུ་གྲུབ་པ་ནི་ངོ་བོ་ཉིད་ཀྱིས་བདག་མེད་པ་ཉིད་པས་རང་གི་མཚན་ཉིད་ཀྱིས་[[148]](#footnote-167)དེའི་བདག་མེད་པའོ། །​རྩ་བ་དེ་ཁོ་ན་རྣམ་པ་གསུམ་ལ་མི་རྟག་པ་ཉིད་རྣམ་པ་གསུམ་ཡོངས་སུ་བསྟན་ཏེ། མེད་པའི་དོན་མི་རྟག་པ་ཉིད་དང་། སྐྱེ་ཞིང་འཇིག་པ་མི་རྟག་པ་ཉིད་དང་། དྲི་མ་དང་བཅས་ཤིང་དྲི་མ་མེད་པ་མི་རྟག་པ་ཉིད་དོ། །​སྡུག་བསྔལ་ཉིད་རྣམ་པ་གསུམ་སྟེ། ཉེ་བར་ལེན་པས་སྡུག་བསྔལ་ཉིད་དང་། མཚན་ཉིད་ཀྱིས་[[149]](#footnote-168)སྡུག་བསྔལ་ཉིད་དང་། འབྲེལ་པས་སྡུག་བསྔལ་ཉིད་དོ། །​སྟོང་པ་ཉིད་རྣམ་པ་གསུམ་སྟེ། དངོས་པོ་མེད་པས་སྟོང་པ་ཉིད་དང་། དེ་མ་ཡིན་པས་སྟོང་པ་ཉིད་དང་། ངོ་བོ་ཉིད་ཀྱིས་སྟོང་པ་ཉིད་དོ། །​བདག་མེད་པ་རྣམ་པ་གསུམ་སྟེ། མཚན་ཉིད་མེད་པས་བདག་མེད་པ་དང་།མི་མཐུན་པའི་མཚན་ཉིད་ཀྱིས་བདག་མེད་པ་དང་། རང་གི་མཚན་ཉིད་ཀྱིས་བདག་མེད་པའོ། །​འབྲས་བུ་དང་རྒྱུའི་དེ་ཁོ་ན་ནི་རྩ་བའི་དེ་ཁོ་ན་ཉིད་ལ་སྡུག་བསྔལ་དང་། ཀུན་འབྱུང་བ་[[150]](#footnote-169)དང་། འགོག་པ་དང་། ལམ་གྱི་བདེན་པ་ཉིད་དོ། །​ཇི་ལྟར་[[151]](#footnote-170)རྩ་བའི་དེ་ཁོ་ན་རྣམ་པ་གསུམ་ལས་སྡུག་བསྔལ་ལ་སོགས་པའི་བདེན་པ་ཞེས་བྱ་ཞེ་ན། འདི་ལྟར་དེ་མི་རྟག་པ་ལ་སོགས་པའི་མཚན་ཉིད་ཀྱིས་ཏེ། དེའི་ཕྱིར་སྡུག་བསྔལ་བདེན་པར་འདོད། །​ཀུན་འབྱུང་བའི་དོན་རྣམ་པ་གསུམ་གྱིས་ཀུན་འབྱུང་བའི་བདེན་པ་སྟེ། ཀུན་འབྱུང་བའི་དོན་རྣམ་པ་གསུམ་ནི། བག་ཆགས་དང་ནི་ཀུན་ནས་འབྱུང་། །​མ་བྲལ་བ་ཡང་དེ་བཞིན་ནོ། །​བག་ཆགས་ཀྱི་[[152]](#footnote-171)ཀུན་འབྱུང་བ་ནི། ཀུན་བརྟགས་པའི་ངོ་བོ་ཉིད་ལ་མངོན་པར་ཞེན་པའི་བག་ཆགས་སོ། །​ཀུན་ནས་འབྱུང་བའི་ཀུན་འབྱུང་བ་ནི་ལས་དང་ཉོན་མོངས་པ་རྣམས་སོ། །​མ་བྲལ་བའི་ཀུན་འབྱུང་ནི་དེ་བཞིན་ཉིད་སྒྲིབ་པ་དང་མ་བྲལ་བའོ། །​འགོག་པ་རྣམ་པ་གསུམ་གྱིས་[[153]](#footnote-172)འགོག་པའི་བདེན་པ་སྟེ་འགོག་པ་རྣམ་པ་གསུམ་མོ། །​[[154]](#footnote-173)འགོག་པ་རྣམ་པ་གསུམ་ནི། ངོ་བོ་ཉིད་དང་གཉིས་མི་སྐྱེ། །​དྲི་མ་ཞི་བ་གཉིས་སུ་འདོད། །​ངོ་བོ་ཉིད་ཀྱིས་མི་སྐྱེ་བ་དང་། གཟུང་བ་དང་འཛིན་པ་གཉིས་མི་སྐྱེ་བ་དང་། དྲི་མ་ཞི་བ་གཉིས་ཀྱང་སྟེ། སོ་སོར་བརྟགས་པའི་འགོག་པ་དང་། དེ་བཞིན་ཉིད་ཅེས་བྱའོ། །​འདི་ནི་འགོག་པ་རྣམ་[[155]](#footnote-174)གསུམ་སྟེ། །​འདི་ལྟ་སྟེ། ངོ་བོ་ཉིད་ཀྱིས་[[156]](#footnote-175)འགོག་པ་དང་། གཉིས་པོ་འགོག་པ་དང་།རང་བཞིན་གྱིས་འགོག་པའོ། །​ལམ་གྱི་[[157]](#footnote-176)བདེན་པ་རྩ་བའི་དེ་ཁོ་ན་རྣམ་པ་གསུམ་དུ་ཇི་ལྟར་གཞག་ཅེ་ན། ཡོངས་[[158]](#footnote-177)སུ་ཤེས་དང་སྤང་བ་དང་། །​ཐོབ་པར་མངོན་སུམ་བྱ་བས་ནི། །​ལམ་གྱི་བདེན་པ་ཡང་དག་བཤད། །​ཀུན་བརྟགས་པ་ནི་ཡོངས་སུ་ཤེས་པར་བྱའོ། །​གཞན་གྱི་དབང་ནི་ཡོངས་སུ་ཤེས་པར་བྱ་བ་དང་སྤང་བའོ། །​ཡོངས་སུ་གྲུབ་པ་ནི་ཡོངས་སུ་ཤེས་པར་བྱ་བ་དང་། ཐོབ་པར་མངོན་སུམ་དུ་བྱའོ། །​དེ་ལྟར་འདིར་ཡོངས་སུ་ཤེས་པར་བྱ་བ་དང་། སྤང་བར་བྱ་[[159]](#footnote-178)བ་དང་། མངོན་སུམ་དུ་བྱས་པས་ལམ་གྱི་བདེན་པ་རྣམ་པར་གཞག་པར་རིག་པར་བྱའོ། །​རགས་པ་དང་ཕྲ་བའི་དེ་ཁོ་ན་ནི་ཀུན་རྫོབ་དང་དོན་དམ་པའི་བདེན་པའོ། །​དེ་རྩ་བའི་དེ་ཁོ་ནར་ཇི་ལྟར་རིག་པར་བྱ་ཞེ་ན། བརྟགས་པ་དང་ནི་ཤེས་པ་དང་། །​དེ་བཞིན་བརྗོད་པ་རགས་པ་ཡིན། །​ཀུན་རྫོབ་ནི་རྣམ་པ་གསུམ་སྟེ། བརྟགས་པའི་ཀུན་རྫོབ་དང་། ཤེས་པའི་ཀུན་རྫོབ་དང་། བརྗོད་པ་ཡང་དག་པའི་ཀུན་རྫོབ་བོ། །​དེས་ཀུན་རྫོབ་ཀྱི་བདེན་པ་ཉིད་དེ་རྩ་བའི་དེ་ཁོ་ནར་གོ་རིམས་བཞིན་དུ་རིག་པར་བྱའོ། །​དམ་པའི་དོན་ནི་གཅིག་པུའོ། །​དོན་དམ་པའི་བདེན་པ་ནི་ཡོངས་སུ་གྲུབ་པའི་ངོ་བོ་ཉིད་གཅིག་པུར་རིག་པར་བྱའོ། །​དེ་ཡང་ཇི་ལྟར་དོན་དམ་པ་ཡིན་ཞེ་ན། དོན་དང་ཐོབ་དང་སྒྲུབ་[[160]](#footnote-179)པ་ནི། །​དོན་དམ་རྣམ་པ་གསུམ་དུ་འདོད། །​དོན་དམ་པ་ནི་དེ་བཞིན་ཉིད་དེ་ཡེ་ཤེས་དམ་པའི་དོན་ཡིན་པའི་ཕྱིར་རོ། །​ཐོབ་པར་བྱ་བའི་དོན་དམ་པ་ནི་མྱ་ངན་ལས་འདས་པ་སྟེ་དོན་གྱི་དམ་པ་ཡིན་པའི་ཕྱིར་རོ། །​སྒྲུབ་པ་དོན་དམ་པ་ནི་ལམ་སྟེ་དེའི་དོན་ནི་དམ་པ་ཡིན་པའི་ཕྱིར་རོ། །​འདུས་མ་བྱས་དང་འདུས་བྱས་ཡོངས་སུ་གྲུབ་པའི་ངོ་བོ་ཉིད་དུ་ཇི་སྐད་བརྗོད་ཅེ་ན། འགྱུར་མེད་ཕྱིན་ཅི་མ་ལོག་པ། །​ཡོངས་སུ་གྲུབ་པ་རྣམ་པ་གཉིས། །​འདུས་མ་བྱས་ནི་འགྱུར་བ་མེད་པར་ཡོངས་སུ་གྲུབ་པས་ཡོངས་སུ་གྲུབ་པའོ། །​འདུས་བྱས་འདི་[[161]](#footnote-180)ལམ་གྱིས་བསྡུས་པ་སྟེ། ཕྱིན་ཅི་མ་ལོག་པས་ཡོངས་སུ་གྲུབ་པ་སྟེ། ཤེས་བྱའི་དངོས་པོ་ལ་ཕྱིན་ཅི་ལོག་མེད་པའི་ཕྱིར་རོ། །​གྲགས་པ་དེ་ཁོ་ན་རྩ་བའི་དེ་ཁོ་ན་ལ་བློ་ཇི་ལྟར་རྣམ་པར་གཞག་ཅེ་ན། གྲགས་པའི་དེ་ཁོ་ན་ནི་རྣམ་པ་གཉིས་ཏེ། འཇིག་རྟེན་གྱི་གྲགས་པ་དང་། རིགས་པའི་གྲགས་པའོ། །​དེ་ལ། གཅིག་གིས་འཇིག་རྟེན་གྲགས་པ་སྟེ། །​ཀུན་བརྟགས་པའི་ངོ་བོ་ཉིད་ཀྱིས་ཏེ། འཇིག་རྟེན་པ་ཐམས་ཅད་ཀྱི་བརྡ་ལ་འདྲིས་པའི་རྗེས་སུ་ཞུགས་པའི་བློས་དངོས་པོ་གང་ལ་འདི་ནི་ས་ཡིན་གྱི་མེ་མ་ཡིན་ནོ་ཞེས་བྱ་བ་དང་། འདི་ནི་གཟུགས་ཡིན་གྱི་སྒྲ་མ་ཡིན་ནོ་ཞེས་བྱ་བ་ལ་སོགས་པར་ལྟ་བ་མཐུན་པ་ཡིན་ནོ། །​གསུམ་གྱིས་རིགས་པའི་གྲགས་པའོ། །​གང་ཟག་དམ་པ་རིགས་པའི་[[162]](#footnote-181)དོན་ལ་མཁས་པ་རྟོག་གེ་པ་སྤྱོད་ཡུལ་ཅན་དག་ཚད་མ་གསུམ་ལ་བརྟེན་ནས་འཐད་པས་སྒྲུབ་པའི་རིགས་པས་གྲགས་པའི་དངོས་པོའོ། །​རྣམ་པར་དག་པའི་སྤྱོད་ཡུལ་གྱི་དེ་ཁོ་ན་ཉིད་རྣམ་པ་གཉིས་ཏེ། ཉོན་མོངས་པའི་སྒྲིབ་པ་རྣམ་པར་དག་པའི་ཡེ་ཤེས་ཀྱི་སྤྱོད་ཡུལ་དང་། ཤེས་བྱའི་སྒྲིབ་པ་རྣམ་པར་དག་པའི་ཡེ་ཤེས་ཀྱི་སྤྱོད་ཡུལ་ལོ། །​རྣམ་དག་སྤྱོད་ཡུལ་རྣམ་གཉིས་ཏེ། །​གཅིག་པུ་ཁོ་ནར་བརྗོད་པ་ཡིན། །​ཡོངས་སུ་གྲུབ་པའི་ངོ་བོ་ཉིད་དུ་བརྗོད་དེ་ངོ་བོ་ཉིད་གཞན་ནི་རྣམ་པར་དག་པའི་ཡེ་ཤེས་རྣམ་པ་གཉིས་ཀྱི་སྤྱོད་ཡུལ་མ་ཡིན་ནོ། །​བསྡུ་བའི་དེ་ཁོ་ན་རྩ་བའི་དེ་ཁོ་ནར་ཇི་ལྟར་རིག་པར་བྱ་ཞེ་ན། རྒྱུ་དང་རྣམ་པར་རྟོག་པ་དང་། །​མིང་ནི་རྣམ་པ་གཉིས་སུ་བསྡུ།[[163]](#footnote-182) །​ཅི་རིགས་སུ་སྦྱར་རོ། །​དངོས་པོ་ལྔ་ལས་བརྩམས་ཏེ། རྒྱུ་དང་རྣམ་པར་རྟོག་པ་གཉིས་ནི་གཞན་གྱི་དབང་དུ་བསྡུའོ། །​མིང་ནི་ཀུན་བརྟགས་པར་བསྡུའོ། །​ཡང་དག་ཡེ་ཤེས་རབ་ཁོ་ན། །​གཅིག་པུ་ཁོ་ནས་[[164]](#footnote-183)བསྡུས་པ་ཡིན། །​དེ་བཞིན་ཉིད་དང་ཡང་དག་པའི་མཐའི་ཡེ་ཤེས་ནི་ཡོངས་སུ་གྲུབ་པའི་ངོ་བོ་ཉིད་ཀྱིས་བསྡུས་སོ། །​རབ་ཏུ་དབྱེ་བའི་དེ་ཁོ་ན་རྩ་བའི་དེ་ཁོ་ནར་ཇི་ལྟར་རིག་པར་བྱ་ཞེ་ན། རབ་[[165]](#footnote-184)ཏུ་དབྱེ་བའི་དེ་ཁོ་ན་རྣམ་པ་བདུན་ཏེ། འཇུག་པའི་དེ་ཁོ་ན་དང་། མཚན་ཉིད་ཀྱི་དེ་ཁོ་ན་དང་། རྣམ་པར་རིག་པའི་དེ་ཁོ་ན་དང་། [[166]](#footnote-185)གནས་པའི་དེ་ཁོ་ན་དང་། ལོག་པར་སྒྲུབ་པའི་དེ་ཁོ་ན་དང་། རྣམ་པར་དག་པའི་དེ་ཁོ་ན་དང་། ཡང་དག་པར་[[167]](#footnote-186)སྒྲུབ་པའི་དེ་ཁོ་ན་སྟེ། དགོངས་པ་ངེས་པར་འགྲེལ་པའི་མདོ་ལས། དེ་བཞིན་ཉིད་རྣམ་པ་བདུན་འབྱུང་བ་གང་ཡིན་པ་དེ་དག་ཉིད་དོ། །​དེ་ལ། འཇུག་[[168]](#footnote-187)དེ་ཁོ་ན་རྣམ་པ་གཉིས། །​རྩ་བའི་དེ་ཁོ་ན་ཀུན་བརྟགས་པ་དང་། གཞན་གྱི་དབང་གི་མཚན་ཉིད་དུ་རིག་པར་བྱའོ། །​འཇུག་པའི་དེ་ཁོ་ན་ཇི་ལྟ་བ་བཞིན་དུ། གནས་པ་དང་ནི་ངན་པར་ཞུགས། །​གནས་པ་དང་ལོག་པར་སྒྲུབ་པའི་དེ་ཁོ་ན་ཡང་དེ་བཞིན་དུ་རྩ་བའི་དེ་ཁོ་ན་རྣམ་པ་གཉིས་སུ་རིག་པར་བྱའོ། །​མཚན་ཉིད་རྣམ་པར་རིག་དང་དག །​ཡང་དག་སྒྲུབ་པ་གཅིག་པུའོ། །​མཚན་ཉིད་ཀྱི་དེ་ཁོ་ན་ལ་སོགས་པ་བཞི་ནི་རྩ་བའི་དེ་ཁོ་ན་གཅིག་སྟེ། ཡོངས་སུ་གྲུབ་པའི་མཚན་ཉིད་དོ། །​མཁས་དེ་ཁོ་ན་རྣམ་བཅུ་ནི། །​བདག་ཏུ་ལྟ་བའི་གཉེན་པོའོ། །​ཞེས་གསུངས་ན་ཕུང་པོ་ལ་སོགས་པ་ལ་བདག་ཏུ་ལྟ་བ་རྣམ་པ་བཅུ་པོ་དེ་དག་ཇི་ལྟ་ཞེ་ན། གཅིག་དང་རྒྱུ་དང་ཟ་བ་དང་། །​བྱེད་པ་དང་ནི་དབང་སྒྱུར་དང་། །​བདག་པོའི་དོན་དང་རྟག་པ་དང་། །​ཉོན་མོངས་པ་དང་དག་པའི་གནས། །​རྣལ་འབྱོར་ཅན་དང་མ་གྲོལ་གྲོལ། །​འདི་དག་ལ་ནི་བདག་ཏུ་ལྟ། །​བདག་མེད་པ་ལ་འཛིན་པ་རྣམ་པ་འདི་བཅུ་ནི། ཕུང་པོ་ལ་སོགས་པ་ལ་འཇུག་སྟེ། དེའི་གཉེན་པོར་མཁས་པ་རྣམ་པ་བཅུའོ། །​འདི་ལྟ་སྟེ། གཅིག་པུར་འཛིན་པ་དང་། རྒྱུར་འཛིན་པ་དང་། ཟ་བར་འཛིན་པ་དང་། བྱེད་པར་འཛིན་པ་དང་། རང་དབང་དུ་འཛིན་པ་དང་། བདག་པོར་འཛིན་པ་དང་། རྟག་པར་འཛིན་པ་དང་། ཀུན་ནས་ཉོན་མོངས་པ་དང་། རྣམ་པར་བྱང་བར་འཛིན་པ་དང་། རྣལ་འབྱོར་ཅན་དུ་འཛིན་པ་དང་། མ་གྲོལ་བ་དང་གྲོལ་བར་འཛིན་པའོ། །​མཁས་པའི་དེ་ཁོ་ན་རྣམ་པ་བཅུ་པོ་འདི་དག་རྩ་བའི་དེ་ཁོ་ནར་ཇི་ལྟར་འདུས་ཤེ་ན། འདི་ལྟར་ངོ་བོ་ཉིད་གསུམ་དུ་ཕུང་པོ་ལ་སོགས་པ་དེ་དག་འདུས་[[169]](#footnote-188)སོ། །​ཇི་ལྟར་འདུས་ཤེ་ན། ཀུན་དུ་རྟོག་དང་རྣམ་རྟོག་དོན། །​ཆོས་ཉིད་དོན་གྱིས་དེ་དག་དེར། །​ཞེས་བྱའོ།[[170]](#footnote-189) །​གཟུགས་ལ་སོགས་པ་[[171]](#footnote-190)རྣམ་པ་གསུམ་སྟེ། ཀུན་བརྟགས་པའི་གཟུགས་ནི་གང་གཟུགས་ཀྱི་ཀུན་བརྟགས་པའི་ངོ་བོ་ཉིད་དོ། །​རྣམ་པར་བརྟགས་[[172]](#footnote-191)པའི་གཟུགས་ནི་གང་གཟུགས་ཀྱི་གཞན་གྱི་དབང་གི་ངོ་བོ་ཉིད་དེ།[[173]](#footnote-192) དེ་ལ་གཟུགས་སུ་རྣམ་པར་རྟོག་པར་བྱེད་དོ། །​ཆོས་ཉིད་ཀྱི་གཟུགས་ནི་གང་གཟུགས་ཀྱི་[[174]](#footnote-193)ཡོངས་སུ་གྲུབ་པའི་ངོ་བོ་ཉིད་དོ། །​གཟུགས་ལ་ཇི་ལྟ་བ་དེ་བཞིན་དུ་ཚོར་བ་ལ་སོགས་པའི་ཕུང་པོ་རྣམས་དང་། ཁམས་དང་། སྐྱེ་མཆེད་ལ་སོགས་པ་ལ་ཡང་སྦྱར་བར་བྱའོ། །​དེ་ལྟར་ན་[[175]](#footnote-194)ངོ་བོ་ཉིད་གསུམ་དུ་ཕུང་པོ་ལ་སོགས་པ་འདུས་པའི་ཕྱིར་མཁས་པའི་དེ་ཁོ་ན་རྣམ་པ་བཅུ་ནི་རྩ་བའི་དེ་ཁོ་ན་ཉིད་དུ་བལྟའོ། །​ཇི་ལྟར་བདག་ཏུ་ལྟ་བ་རྣམ་པ་བཅུའི་གཉེན་པོར་ཕུང་པོ་ལ་སོགས་པ་ལ་མཁས་པ་འདི་བཤད་ན། ཕུང་པོ་ལ་སོགས་པའི་དོན་མ་བཤད་པས་དེ་ད་བརྗོད་པར་བྱ་སྟེ། ཐོག་མ་དུ་མ་ཉིད་དང་ནི། །​བསྡུས་དང་ཡོངས་སུ་ཕྱེ་བའི་དོན། །​ཐོག་མ་ཁོ་ནར་ཕུང་པོ་དེ་དག་དོན་རྣམ་པ་གསུམ་དུ་རིག་པར་བྱ་སྟེ། དུ་མའི་དོན་ནི་[[176]](#footnote-195)གཟུགས་གང་ཅི་[[177]](#footnote-196)ཡང་རུང་སྟེ། འདས་པ་དང་མ་འོངས་པ་ཞེས་རྒྱ་ཆེར་འབྱུང་བའོ། །​བསྡུས་པའི་དོན་ནི་དེ་དག་ཐམས་ཅད་གཅིག་ཏུ་བསྡུས་ཏེ་ཞེས་འབྱུང་བའོ། །​ཡོངས་སུ་ཕྱེ་བའི་དོན་ནི་གཟུགས་ལ་སོགས་པའི་མཚན་ཉིད་ཐ་དད་དུ་རྣམ་པར་གཞག་པའི་ཕྱིར་རོ། །​ཕུང་པོའི་དོན་ནི་སྤུངས་པའི་དོན་ཏེ། དེ་ལྟར་འཇིག་རྟེན་ན་སྤུངས་པའི་དོན་མཐོང་ངོ། །​འཛིན་དང་གཟུང་དང་དེ་འཛིན་པ། །​ས་བོན་དོན་ཏེ་གཞན་དུ་འདོད། །​གཞན་གང་ཞེ་ན། ཁམས་སོ། །​དེ་ལ་འཛིན་པའི་ས་བོན་གྱི་དོན་ནི་མིག་གི་ཁམས་ལ་སོགས་པའོ། །​གཟུང་བའི་ས་བོན་གྱི་དོན་ནི་གཟུགས་ཀྱི་ཁམས་ལ་སོགས་པའོ། །​དེ་འཛིན་པའི་ས་བོན་གྱི་དོན་ནི་མིག་གི་རྣམ་པར་ཤེས་པའི་ཁམས་ལ་སོགས་པའོ། །​ཚོར་དང་དོན་རྣམས་ཡོངས་གཅོད་ཀྱི། །​ཉེར་སྤྱོད་འབྱུང་སྒོ་གཞན་ཡིན་ནོ། །​གཞན་གང་ཡིན་ཞེ་ན། སྐྱེ་མཆེད་དོ། །​དེ་ལ་ནང་གི་སྐྱེ་མཆེད་དྲུག་པོ་དག་ནི་ཚོར་བ་ཉེ་བར་སྤྱོད་པའི་སྐྱེ་བའི་སྒོའི་ཕྱིར་རོ། །​ཕྱིའི་དྲུག་པོ་དག་ནི་དོན་ཡོངས་སུ་སྤྱོད་པའི་ཉེ་བར་སྤྱོད་པའི་སྐྱེ་བའི་སྒོའི་ཕྱིར་རོ། །​རྟེན་ཅིང་འབྲེལ་པར་འབྱུང་བའི་དོན་ནི། རྒྱུ་དང་འབྲས་བུ་རྩོལ་བ་ལ། །​སྒྲོ་འདོགས་མེད་ཅིང་སྐུར་འདེབས་མེད། །​རྒྱུ་དང་འབྲས་བུ་དང་བྱེད་པ་རྣམས་ལ་སྒྲོ་འདོགས་པ་མེད་པ་དང་། སྐུར་པ་འདེབས་པ་མེད་པའི་དོན་ནི་རྟེན་ཅིང་འབྲེལ་བར་འབྱུང་བའི་དོན་ཏོ།[[178]](#footnote-197) །​དེ་ལ་རྒྱུ་ལ་སྒྲོ་འདོགས་པ་ནི་འདུ་བྱེད་ལ་སོགས་པའི་མི་མཐུན་པའི་རྒྱུ་ལ་རྟོག་པའི་ཕྱིར་རོ། །​རྒྱུ་ལ་སྐུར་པ་འདེབས་པ་ནི་རྒྱུ་མེད་པ་ཅན་དུ་རྟོག་པའི་ཕྱིར་རོ། །​འབྲས་བུ་ལ་སྒྲོ་འདོགས་པ་ནི་བདག་དང་བཅས་པའི་འདུ་བྱེད་ལ་སོགས་པ་ནི་མ་རིག་པ་ལ་སོགས་པའི་རྐྱེན་ལས་འབྱུང་བར་རྟོག་པའི་ཕྱིར་རོ། །​འབྲས་བུ་ལ་སྐུར་པ་འདེབས་པ་ནི་འདུ་བྱེད་ལ་སོགས་པ་མ་རིག་པ་ལ་སོགས་པའི་རྐྱེན་གྱིས་འབྱུང་བ་མེད་པར་རྟོག་པའི་ཕྱིར་རོ། །​བྱེད་པ་ལ་སྒྲོ་འདོགས་པ་ནི་འདུ་བྱེད་ལ་སོགས་པ་སྐྱེ་བ་ལ་མ་རིག་པ་ལ་སོགས་པ་ལ་བྱེད་པར་རྟོག་པའི་ཕྱིར་རོ། །​བྱེད་པ་ལ་སྐུར་པ་འདེབས་པ་ནི་ནུས་པ་མེད་པར་རྟོག་པའི་ཕྱིར་རོ། །​དེ་མེད་པའི་ཕྱིར་སྒྲོ་འདོགས་པ་མེད་པ་དང་། སྐུར་པ་འདེབས་པ་མེད་པར་རིག་པར་བྱའོ། །​མི་འདོད་འདོད་དང་རྣམ་དག་དང་། །​མཉམ་དུ་འབྱུང་དང་དབང་བྱེད་དང་། །​འཐོབ་དང་ཀུན་ཏུ་སྤྱོད་པ་དག །​གཞན་དབང་ཉིད་ཀྱི་དོན་ཏེ་གཞན། །​གནས་དང་གནས་མ་ཡིན་པ་ནི་གཞན་གྱི་དབང་ཉིད་རྣམ་པ་བདུན་གྱི་དོན་གྱིས་རིག་པར་བྱ་སྟེ། དེ་ལ་མི་འདོད་པ་གཞན་གྱི་དབང་ཉིད་ནི་ཉེས་པར་སྤྱོད་པས་མི་འདོད་བཞིན་དུ་ཡང་ངན་འགྲོར་འགྲོ་བའི་ཕྱིར་རོ། །​འདོད་པ་གཞན་གྱི་[[179]](#footnote-198)དབང་ཉིད་ནི་ལེགས་པར་སྤྱོད་པས་བདེ་འགྲོར་འགྲོ་བའི་ཕྱིར་རོ། །​རྣམ་པར་དག་པ་གཞན་གྱི་དབང་ཉིད་ནི་སྒྲིབ་པ་ལྔ་མ་སྤངས་ལ་བྱང་ཆུབ་ཀྱི་ཡན་ལག་བདུན་གྱི་བར་དུ་མ་བསྒོམས་ན་སྡུག་བསྔལ་གྱི་མཐར་མི་བྱེད་པའི་ཕྱིར་རོ། །​མཉམ་དུ་འབྱུང་བ་གཞན་གྱི་དབང་ཉིད་ནི། དེ་བཞིན་གཤེགས་པ་དང་། འཁོར་ལོས་སྒྱུར་བ་གཉིས་གཉིས་སྔ་ཕྱི་མེད་པར་འཇིག་རྟེན་གྱི་ཁམས་གཅིག་ཏུ་མི་འབྱུང་བའི་ཕྱིར་རོ། །​དབང་དུ་བྱེད་པ་གཞན་གྱི་[[180]](#footnote-199)དབང་ཉིད་ནི། བུད་མེད་འཁོར་ལོས་སྒྱུར་བ་ལ་སོགས་པ་མི་བྱེད་པའི་ཕྱིར་རོ། །​འཐོབ་པ་གཞན་གྱི་དབང་ཉིད་ནི་བུད་མེད་ཀྱིས་རང་བྱང་ཆུབ་དང་། བླ་ན་མེད་པའི་བྱང་ཆུབ་མངོན་པར་རྫོགས་པར་བྱང་ཆུབ་པར་མི་འགྱུར་བའི་ཕྱིར་རོ། །​ཀུན་ཏུ་སྤྱོད་པ་གཞན་གྱི་དབང་ཉིད་ནི། ལྟ་བ་ཕུན་སུམ་ཚོགས་པ་བསོད་པ་[[181]](#footnote-200)ལ་སོགས་པ་ཀུན་ཏུ་མི་སྤྱོད་པས་སོ། །​སོ་སོའི་སྐྱེ་བོ་ནི་ཀུན་ཏུ་སྤྱོད་པའི་ཕྱིར་ཏེ། རྒྱ་ཆེར་ནི་ཁམས་མང་པོ་ཅན་གྱི་མདོ་ལས་འབྱུང་བ་བཞིན་དུ་ཁོང་དུ་ཆུད་པར་བྱའོ།[[182]](#footnote-201) །​དབང་པོ་ནི་རྣམ་པ་ཉི་ཤུ་རྩ་གཉིས་ཏེ། འཛིན་དང་གནས་དང་རྒྱུན་མི་འཆད། །​སྤྱོད་དང་དག་པ་གཉིས་ཀྱི་ཕྱིར། །​འཛིན་པའི་ཕྱིར་ནས་རྣམ་པར་དག་པ་གཉིས་ཀྱི་བར་དུ་སྟེ། དེ་དག་ལ་དེ་དབང་བྱེད་པའི་ཕྱིར་རོ། །​གཟུགས་ལ་སོགས་པ་ཡུལ་འཛིན་པ་ལ་ནི་མིག་ལ་སོགས་པ་དྲུག་པོ་དག་དབང་བྱེད་དོ། །​གནས་པར་བྱ་བ་ལ་ནི་སྲོག་གི་དབང་པོ་དབང་བྱེད་དེ། [[183]](#footnote-202)དེའི་དབང་གིས་མི་འཆི་བའི་ཕྱིར་རོ། །​རིགས་འཚོབ་པ་[[184]](#footnote-203)ལ་ནི་ཕོ་དང་མོའི་དབང་པོ་གཉིས་དབང་བྱེད་དེ།བུ་འབྱུང་བར་དབང་བྱེད་པའི་ཕྱིར་རོ། །​ཉེ་བར་སྤྱོད་པ་ལ་ནི་ཚོར་བའི་དབང་པོ་རྣམས་ཏེ། དགེ་བ་དང་མི་དགེ་བའི་ལས་ཀྱི་འབྲས་བུ་ལ་ཉེ་བར་སྤྱོད་པའི་ཕྱིར་རོ། །​འཇིག་རྟེན་པའི་[[185]](#footnote-204)རྣམ་པར་དག་པ་ནི་དད་པ་ལ་སོགས་པའོ། །​འཇིག་རྟེན་ལས་འདས་པའི་རྣམ་པར་དག་པ་ནི་ཀུན་ཤེས་པར་བྱེད་པའི་དབང་པོ་ལ་སོགས་པའོ། །​འབྲས་བུ་རྒྱུ་རྣམས་སྤྱད་ཟིན་དང་། །​དེ་བཞིན་མ་སྤྱད་གཞན་ཡིན་ནོ། །​གཞན་གང་ཞེ་ན། དུས་གསུམ་མོ། །​ཅི་རིགས་སུ་སྦྱར་ཏེ། འབྲས་བུ་དང་རྒྱུ་སྤྱད་ཟིན་པའི་ཕྱིར་འདས་པའི་དུས་སོ། །​འབྲས་བུ་དང་རྒྱུ་མ་སྤྱད་པའི་ཕྱིར་མ་འོངས་པའི་དུས་སོ། །​རྒྱུ་སྤྱད་པ་ལ་འབྲས་བུ་མ་སྤྱད་པའི་ཕྱིར་ད་ལྟར་འབྱུང་བའི་དུས་སུ་རིག་པར་བྱའོ། །​ཚོར་བ་རྒྱུ་དང་བཅས་པའི་དོན། །​དེ་ཡི་རྒྱུ་ནི་སྒྲུབ་པ་ཡིན། །​དེ་ཞི་བ་[[186]](#footnote-205)དང་གཉེན་པོའི་དོན། །​ལྡན་པའི་ཕྱིར་ན་གཞན་དུ་འདོད། །​བདེན་པ་བཞི་པོ་དེ་ལ་སྡུག་བསྔལ་གྱི་བདེན་པ་ནི་ཚོར་བ་རྒྱུ་དང་བཅས་པའི་དོན་ཏེ། གང་ཅི་ཚོར་ཡང་རུང་དེ་ནི་འདིར་སྡུག་བསྔལ་ལོ་ཞེས་བྱ་བའི་ཕྱིར་རོ། །​ཚོར་བའི་རྒྱུ་ནི་ཚོར་བའི་གནས་ཀྱི་ཆོས་རྣམས་སུ་རིག་པར་བྱའོ། །​དེ་ཡི་རྒྱུ་ནི་སྒྲུབ་པ་ཡིན། །​ཀུན་འབྱུང་བ་ཡི་བདེན་པ་སྟེ། །​སྡུག་བསྔལ་གྱི་རྒྱུ་ནི་སྒྲུབ་པ་གང་ཡིན་པའོ། །​དེ་གཉིས་ཞི་བའི་ཕྱིར་འགོག་པའི་བདེན་པའོ། །​གཉེན་པོའི་ཕྱིར་ལམ་གྱི་བདེན་པའོ། །​ཡོན་ཏན་སྐྱོན་དང་རྣམ་མི་རྟོག །​ཤེས་པས་གཞན་ལས་བདག་གིས་ནི། །​ངེས་པར་འབྱུང་ཕྱིར་གཞན་ཞེས་བྱ། །​ཐེག་པ་གསུམ་སྟེ་ཅི་རིགས་སུ་སྦྱར་བར་བྱའོ། །​དེ་ལ་[[187]](#footnote-206)མྱ་ངན་ལས་འདས་པ་དང་། འཁོར་བ་ལ་ཡོན་ཏན་[[188]](#footnote-207)སྐྱོན་དུ་ཤེས་ཤིང་གཞན་ལས་ཐོས་ནས་ངེས་པར་འབྱུང་བའི་ཕྱིར་ཉན་ཐོས་ཀྱི་ཐེག་པའོ། །​གཞན་ལས་མ་ཐོས་པར་དེ་ཉིད་ཀྱིས་བདག་གིས་ངེས་པར་འབྱུང་བའི་ཕྱིར།རང་སངས་རྒྱས་ཀྱི་ཐེག་པའོ། །​བདག་གིས་རྣམ་པར་མི་རྟོག་པའི་ཡེ་ཤེས་ཀྱིས་ངེས་པར་འབྱུང་བའི་ཕྱིར་ཐེག་པ་ཆེན་པོར་རིག་པར་བྱའོ། །​བཏགས་[[189]](#footnote-208)བཅས་རྒྱུར་བཅས་རྒྱུ་མཚན་དང་། །​རབ་ཏུ་ཞི་བའི་དོན་བཅས་ནི། །​ཐ་མ་ཉིད་དུ་བཤད་པ་ཡིན། །​འདུས་བྱས་དང་འདུས་མ་བྱས་སོ། །​དེ་ལ་བཏགས་པ་ནི་མིང་གི་ཚོགས་ལ་སོགས་པའོ། །​རྒྱུ་ནི་ས་བོན་དུ་བསྡུས་པའི་ཀུན་གཞི་རྣམ་པར་ཤེས་པའོ། །​རྒྱུ་མཚན་ནི་གནས་དང་ལུས་དང་[[190]](#footnote-209)ལོངས་སྤྱོད་དུ་བསྡུས་པ་དང་། འཇུག་པའི་རྣམ་པར་ཤེས་པར་བསྡུས་པ་ཡིད་དང་། འཛིན་པ་དང་། རྣམ་པར་རྟོག་པ་སྟེ། བཏགས་[[191]](#footnote-210)པ་དང་བཅས་ཤིང་རྒྱུ་དང་བཅས་པའི་རྒྱུ་མཚན་མཚུངས་པར་ལྡན་པ་དང་བཅས་པ་འདི་ནི་འདུས་བྱས་སུ་རིག་པར་བྱའོ། །​དེ་ལ་ཡིད་ནི་གང་རྟག་ཏུ་རློམ་སེམས་པ་ནི་རྣམ་པའོ། །​འཛིན་པ་ནི་རྣམ་པར་ཤེས་པའི་ཚོགས་ལྔའོ། །​རྣམ་པར་རྟོག་པ་ནི་ཡིད་ཀྱི་རྣམ་པར་ཤེས་པ་སྟེ། དེ་ནི་རྣམ་པར་རྟོག་པར་བྱེད་པའི་ཕྱིར་རོ། །​འདུས་མ་བྱས་ནི་རབ་ཏུ་ཞི་བ་འགོག་པ་དང་། རབ་ཏུ་ཞི་བའི་དོན་དེ་བཞིན་ཉིད་དེ་ལམ་གྱི་དམིགས་པ་ཡིན་པའི་ཕྱིར་རོ། །​ལམ་ཡང་རབ་ཏུ་ཞི་བ་ཉིད་དོ། །​དེས་རབ་ཏུ་ཞི་བར་བྱེད་པའི་ཕྱིར་རོ། །​དེ་ལྟར་དོན་[[192]](#footnote-211)འདིས་ཕུང་པོ་ལ་སོགས་པ་ཤེས་པ་ནི་ཕུང་པོ་ལ་སོགས་པ་ལ་མཁས་པར་རིག་པར་བྱའོ། །​དེ་[[193]](#footnote-212)ཁོ་ནའི་དོན་བསྡུས་པ་ནི་མདོར་བསྡུ་ན་དེ་ཁོ་ན་རྣམ་པ་གཉིས་ཏེ། མེ་ལོང་ལྟ་བུའི་དེ་ཁོ་ན་དང་། སྣང་བའི་དེ་ཁོ་ནའོ། །​དེ་ལ་མེ་ལོང་ལྟ་བུའི་དེ་ཁོ་ན་ནི་རྩ་བའི་དེ་ཁོ་ན་སྟེ། ལྷག་མ་རྣམས་དེར་སྣང་བའི་ཕྱིར་རོ། །​སྣང་བའི་དེ་ཁོ་ན་ནི་རྣམ་པ་དགུ་སྟེ། ང་རྒྱལ་མེད་པའི་སྣང་བའི་དེ་ཁོ་ན་དང་། ཕྱིན་ཅི་ལོག་གི་གཉེན་པོའི་སྣང་བའི་[[194]](#footnote-213)དེ་ཁོ་ན་དང་། ཉན་ཐོས་ཀྱི་ཐེག་པས་[[195]](#footnote-214)ངེས་པར་འབྱུང་བ་སྣང་བའི་དེ་ཁོ་ན་དང་། རགས་པས་ཡོངས་སུ་སྨིན་པར་བྱེད་ཅིང་ཕྲ་བས་རྣམ་པར་གྲོལ་བར་བྱེད་པའི་ཕྱིར་ཐེག་པ་ཆེན་པོས་ངེས་པར་འབྱུང་བ་སྣང་བའི་དེ་ཁོ་ན་དང་། དཔེ་ལ་བརྟེན་ཏེ་རིགས་པས་ཚར་གཅོད་པའི་ཕྱིར་ཕས་ཀྱི་[[196]](#footnote-215)རྒོལ་བ་ཚར་གཅོད་པ་སྣང་བའི་དེ་ཁོ་ན་དང་། ཐེག་པ་ཆེན་པོ་མངོན་པར་བརྗོད་པ་[[197]](#footnote-216)སྣང་བའི་དེ་ཁོ་ན་དང་། ཤེས་བྱའི་རྣམ་པ་ཐམས་ཅད་ལ་འཇུག་པ་སྣང་བའི་དེ་ཁོ་ན་དང་། མ་ནོར་བའི་དེ་བཞིན་ཉིད་མངོན་པར་བརྗོད་པ་སྣང་བའི་དེ་ཁོ་ན་དང་། བདག་ཏུ་འཛིན་པའི་གཞི་ལ་དགོངས་པ་ཐམས་ཅད་རྟོགས་པ་སྣང་བའི་དེ་ཁོ་ནའོ། །​བསྟན་བཅོས་དབུས་དང་མཐའ་རྣམ་པར་འབྱེད་པ་ལས་དེ་ཁོ་ན་ཞེས་བྱ་བའི་ལེའུར་བཅད་པ་གསུམ་པའི་འགྲེལ་པའོ།། །​།[[198]](#footnote-217)བསྟན་བཅོས་དབུས་དང་མཐའ་རྣམ་པར་འབྱེད་པའི་འགྲེལ་པ། བམ་པོ་གཉིས་པ་སྟེ་ཐ་མ།[[199]](#footnote-218) །​གཉེན་པོ་བསྒོམ་པ་ནི་བྱང་ཆུབ་ཀྱི་ཕྱོགས་བསྒོམ་པ་སྟེ། དེ་ད་བརྗོད་པར་བྱའོ། །​དེ་ལ་རེ་ཞིག་དང་པོར།གནས་ངན་ལེན་ཕྱིར་སྲེད་[[200]](#footnote-219)རྒྱུའི་ཕྱིར། །​གཞི་ཡི་ཕྱིར་དང་མ་རྨོངས་ཕྱིར། །​བདེན་པ་བཞི་ལ་འཇུག་བྱ་བས། །​དྲན་པ་ཉེ་བར་གཞག་པ་བསྒོམ། །​ལུས་ཀྱིས་ནི་གནས་ངན་ལེན་རབ་ཏུ་སྟོན་ཏེ། དེ་ཡང་ཡོངས་སུ་བརྟགས་པས་སྡུག་བསྔལ་གྱི་བདེན་པ་ལ་འཇུག་གོ། །​དེའི་མཚན་ཉིད་ནི་གནས་ངན་ལེན་དང་བཅས་པའི་འདུ་བྱེད་ཡིན་པའི་ཕྱིར་རོ། །​གནས་ངན་ལེན་ནི་འདུ་བྱེད་ཀྱི་སྡུག་བསྔལ་ཉིད་དེ་དེས་ཟག་པ་དང་བཅས་པའི་དངོས་པོ་ཐམས་ཅད་འཕགས་པས་སྡུག་བསྔལ་དུ་གཟིགས་སོ། །​སྲེད་པའི་རྒྱུ་ནི་[[201]](#footnote-220)ཚོར་བ་སྟེ། དེ་ལ་ཡོངས་སུ་བརྟགས་པས་ཀུན་འབྱུང་གི་བདེན་པ་ལ་འཇུག་གོ། །​བདག་ཏུ་མངོན་པར་ཞེན་པའི་གཞི་ནི་སེམས་ཏེ། དེ་ལ་ཡོངས་སུ་བརྟགས་པས་འགོག་པའི་བདེན་པ་ལ་འཇུག་སྟེ། བདག་ཆད་པར་དོགས་པའི་འཇིགས་པ་[[202]](#footnote-221)མེད་པའི་ཕྱིར་རོ། །​ཆོས་ལ་ཡོངས་སུ་བརྟགས་པས་ཀུན་ནས་ཉོན་མོངས་པ་དང་རྣམ་པར་བྱང་བའི་ཆོས་ལ་རྨོངས་པ་མེད་པའི་ཕྱིར་ལམ་གྱི་བདེན་པ་ལ་འཇུག་གོ། །​དེ་བས་ན་བདེན་པ་བཞི་ལ་འཇུག་པར་བྱ་བའི་ཕྱིར་ཐོག་མར་དྲན་པ་ཉེ་བར་གཞག་པ་བསྒོམ་པ་རྣམ་པར་གཞག་གོ། །​དེའི་འོག་ཏུ་ཡང་དག་པར་སྤོང་བ་བསྒོམ་པ་སྟེ། འདི་ལྟར། མི་མཐུན་ཕྱོགས་དང་གཉེན་པོ་རྣམས། །​རྣམ་པ་ཐམས་ཅད་ཡོངས་ཤེས་ན།[[203]](#footnote-222) །​དེ་དག་སྤང་ཕྱིར་བརྩོན་འགྲུས་ནི། །​རྣམ་པ་བཞི་དག་རབ་ཏུ་འབྱུང་། །​དྲན་པ་ཉེ་བར་གཞག་པ་བསྒོམས་པས་མི་མཐུན་པའི་ཕྱོགས་དང་གཉེན་པོ་རྣམ་པ་[[204]](#footnote-223)ཐམས་ཅད་དུ་ཡོངས་སུ་ཤེས་ན།[[205]](#footnote-224) མི་མཐུན་པའི་ཕྱོགས་གསལ་[[206]](#footnote-225)ཞིང་གཉེན་པོ་བསྐྱེད་པའི་ཕྱིར་བརྩོན་འགྲུས་རྣམ་པ་བཞི་རབ་ཏུ་འབྱུང་སྟེ། སྡིག་པ་མི་དགེ་བའི་ཆོས་སྐྱེས་པ་[[207]](#footnote-226)རྣམས་སྤང་བའི་ཕྱིར་ཞེས་རྒྱ་ཆེར་འབྱུང་བའོ། །​དེར་[[208]](#footnote-227)གནས་ལས་སུ་རུང་བ་ཉིད། །​དོན་རྣམས་ཐམས་ཅད་འབྱོར་པར་འགྱུར། །​ཉེས་པ་ལྔ་སྤོང་འདུ་བྱེད་བརྒྱད། །​བརྟེན་པའི་རྒྱུ་ལས་[[209]](#footnote-228)བྱུང་བའོ། །​དེ་སྤང་བའི་[[210]](#footnote-229)ཕྱིར་བརྩོན་འགྲུས་རྩོམ་པ་དེ་ལ་སེམས་གནས་པའི་ལས་སུ་རུང་བ་ཉིད་ནི་རྫུ་འཕྲུལ་གྱི་རྐང་པ་བཞི་པོ་དག་སྟེ། དོན་ཐམས་ཅད་འབྱོར་པའི་རྒྱུ་ཡིན་པའི་ཕྱིར་རོ། །​གནས་པ་ནི་འདིར་སེམས་གནས་པ་སྟེ་ཏིང་ངེ་འཛིན་དུ་རིག་པར་བྱའོ། །​དེའི་ཕྱིར་ཡང་དག་པར་སྤོང་བའི་འོག་ཏུ་རྫུ་འཕྲུལ་གྱི་རྐང་པ་རྣམས་སོ། །​ལས་སུ་རུང་བ་དེ་ཡང་ཉེས་པ་ལྔ་སྤང་བའི་ཕྱིར་སྤོང་བའི་འདུ་བྱེད་བརྒྱད་བསྒོམ་པའི་[[211]](#footnote-230)རྒྱུ་ལས་བྱུང་བར་རིག་པར་བྱའོ། །​ཉེས་པ་ལྔ་པོ་དེ་དག་གང་ཞེ་ན། གསུངས་པ། ལེ་ལོ་དང་ནི་གདམས་ངག་རྣམས། །​བརྗེད་དང་བྱིང་དང་རྒོད་པ་དང་། །​འདུ་མི་བྱེད་དང་འདུ་བྱེད་དེ།[[212]](#footnote-231) །​འདི་དག་ཉེས་པ་ལྔར་འདོད་དོ།[[213]](#footnote-232) །​དེ་ལ་བྱིང་བ་དང་རྒོད་པ་ནི་ཉེས་པ་གཅིག་ཏུ་བསྡུའོ། །​བྱིང་བ་དང་རྒོད་པ་རབ་ཏུ་ཞི་བར་བྱ་བའི་དུས་ན་མངོན་པར་འདུ་མི་བྱེད་ན་ཉེས་པའོ། །​རབ་ཏུ་ཞི་བའི་ཚེ་ནི་མངོན་པར་འདུ་བྱེད་པའོ། །​དེ་དག་སྤང་བའི་[[214]](#footnote-233)ཕྱིར་སྤོང་བའི་འདུ་བྱེད་བརྒྱད་ཇི་ལྟར་རྣམ་པར་གཞག་ཅེ་ན། ལེ་ལོ་སྤང་བའི་ཕྱིར་བཞི་སྟེ། འདུན་པ་དང་། རྩོལ་བ་དང་། དད་པ་དང་། ཤིན་ཏུ་སྦྱངས་པའོ། །​དེ་དག་ཀྱང་གོ་རིམས་བཞིན་དུ་རིག་པར་བྱ་སྟེ། གནས་དང་དེ་ལ་གནས་པ་དང་། །​རྒྱུ་དང་འབྲས་བུ་ཉིད་དུའོ། །​རྩོལ་བའི་གནས་ནི་འདུན་པའོ། །​གནས་པ་ནི་རྩོལ་བའོ། །​གནས་འདུན་པ་དེའི་རྒྱུ་ནི་དད་པ་སྟེ། ཡིད་ཆེས་པར་གྱུར་ན་མངོན་པར་འདོད་པའི་ཕྱིར་རོ། །​གནས་རྩོལ་བ་དེའི་འབྲས་བུ་ནི་ཤིན་ཏུ་སྦྱངས་པ་སྟེ། བརྩོན་འགྲུས་བརྩམས་པས་ཏིང་ངེ་འཛིན་གྱི་ཁྱད་པར་ཐོབ་པའི་ཕྱིར་རོ། །​སྤོང་བའི་འདུ་བྱེད་ལྷག་མ་བཞི་ནི་དྲན་པ་དང་། ཤེས་བཞིན་དང་། སེམས་པ་དང་། བཏང་སྙོམས་ཏེ་ཉེས་པ་བཞིའི་གཉེན་པོར་གྲངས་བཞིན་ནོ། །​དེ་དག་ཀྱང་དྲན་པ་ལ་སོགས་པར་རིག་པར་བྱ་སྟེ་གོ་རིམས་བཞིན་ནོ། །​དམིགས་པ་བརྗེད་པར་མ་གྱུར་དང་། །​བྱིང་དང་རྒོད་པ་རྟོགས་པ་དང་། །​དེ་སྤོང་[[215]](#footnote-234)མངོན་པར་འདུ་བྱེད་དང་། །​ཞི་ཚེ་རྣལ་དུ་འཇུག་པའོ། །​དྲན་པ་ནི་དམིགས་པ་མ་བརྗེད་པའོ། །​ཤེས་བཞིན་ནི་དྲན་པ་མ་བརྗེད་པར་གྱུར་ན་བྱིང་བ་དང་རྒོད་པ་རྟོགས་པའོ། །​རྟོགས་ནས་དེ་དང་འབྲལ་བའི་ཕྱིར་མངོན་པར་འདུ་བྱེད་པ་ནི་སེམས་པའོ། །​བྱིང་བ་དང་རྒོད་པ་དེ་ཉེ་བར་ཞི་བར་གྱུར་པ་ན་རྣལ་དུ་འཇུག་པ་ནི་སེམས་བཏང་སྙོམས་སུ་བྱེད་པའོ། །​རྫུ་འཕྲུལ་གྱི་རྐང་པའི་འོག་ཏུ་དབང་པོ་རྣམས་ཏེ་དད་པ་ལ་སོགས་པའོ། །​དེ་དག་ལས་ཇི་ལྟར་རྣམ་པར་གཞག་ཅེ་ན། ཐར་པའི་ཆ་དང་མཐུན་བསྐྱེད་ནས། །​འདུན་དང་སྦྱོར་བ་དབང་བྱེད་དང་།[[216]](#footnote-235) །​དམིགས་པ་བརྗེད་པར་མ་གྱུར་དང་། །​མི་འཕྲོ་རྣམ་པར་འབྱེད་ཀྱང་ངོ། །​དབང་བྱེད་པ་ཞེས་བྱ་བར་སྙེགས་[[217]](#footnote-236)སོ། །​རྫུ་འཕྲུལ་གྱི་རྐང་པ་རྣམས་ཀྱི་སེམས་ལས་སུ་རུང་བ་དང་། ཐར་པའི་ཆ་དང་མཐུན་པའི་དགེ་བའི་རྩ་བ་བསྐྱེད་ནས། འདུན་པ་ནི་དབང་བྱེད་པ། སྦྱོར་བ་ནི་དབང་བྱེད་པ། དམིགས་པ་མ་བརྗེད་པ་ནི་དབང་བྱེད་པ། མི་འཕྲོ་བ་ནི་དབང་བྱེད་པ། །​རབ་ཏུ་རྣམ་པར་འབྱེད་པ་ནི་དབང་བྱེད་པ་སྟེ།དད་པ་ལ་སོགས་པ་དབང་པོ་ལྔ་དག་དང་གོ་རིམས་བཞིན་དུ་རིག་པར་བྱའོ། །​དད་པ་ལ་སོགས་པ་དེ་དག་ཉིད་སྟོབས་དང་ལྡན་པར་འགྱུར་བ་ལ་སྟོབས་རྣམས་ཞེས་བྱ་སྟེ། དེ་དག་མི་མཐུན་ཕྱོགས་ནི་སྲབ་པའི་[[218]](#footnote-237)ཕྱིར། [[219]](#footnote-238)སྟོབས་ལྡན་གང་གི་ཚེ་དེ་དག་ཉིད་མ་དད་པ་ལ་སོགས་པ་མི་མཐུན་པའི་ཕྱོགས་དང་མི་འདྲེ་བ་ནའོ། །​ཅིའི་ཕྱིར་དད་པ་ལ་སོགས་[[220]](#footnote-239)པ་སྔ་ཕྱིར་བསྟན་ཞེ་ན། འདི་ལྟར་སྔ་མའི་འབྲས་བུ་ཕྱི་མ་ཡིན། རྒྱུ་དང་འབྲས་བུ་ལ་[[221]](#footnote-240)དད་པར་གྱུར་པའི་རྒྱུས་[[222]](#footnote-241)འབྲས་བུ་ལ་བརྩོན་འགྲུས་རྩོམ་མོ། །​བརྩོན་འགྲུས་བརྩམས་པས་[[223]](#footnote-242)ནི་དྲན་པ་ཉེ་བར་གནས་སོ། །​དྲན་པ་ཉེ་བར་གནས་པས་[[224]](#footnote-243)ནི་སེམས་མཉམ་པར་འཇོག་གོ། །​སེམས་མཉམ་པར་གཞག་པས་[[225]](#footnote-244)ནི་ཡང་དག་པ་ཇི་ལྟ་བ་བཞིན་དུ་རབ་ཏུ་ཤེས་སོ། །​ཐར་པའི་ཆ་དང་མཐུན་པ་བསྐྱེད་ཟིན་ནས་དབང་པོ་རྣམས་བསྟན་ན། ངེས་པར་འབྱེད་པའི་ཆ་དང་མཐུན་པ་རྣམས་ཅི་དབང་པོའི་དུས་ལ་རིག་པར་བྱའམ། འོན་ཏེ་སྟོབས་ཀྱི་དུས་ལ་རིག་པར་བྱ་ཞེ་ན། དབང་པོ་རྣམས་དང་སྟོབས་རྣམས་ལ། །​ངེས་འབྱེད་ཆ་མཐུན་གཉིས་གཉིས་སོ། །​དྲོ་བར་གྱུར་པ་རྣམས་དང་རྩེ་མོ་དག་གི་ཚེ་[[226]](#footnote-245)ནི་དབང་པོ་རྣམས་སོ། །​བཟོད་པ་དག་དང་འཇིག་རྟེན་པའི་ཆོས་ཀྱི་མཆོག་རྣམས་ཀྱི་ཚེ་ནི་སྟོབས་རྣམས་སོ། །​སྟོབས་ཀྱི་འོག་ཏུ་བྱང་ཆུབ་ཀྱི་ཡན་ལག་རྣམས་ཏེ། དེ་དག་ཇི་ལྟར་རྣམ་པར་གཞག་ཅེ་ན། རང་བཞིན་ཡན་ལག་གནས་ཡན་ལག །​གསུམ་པ་ངེས་འབྱུང་ཡན་ལག་སྟེ། །​བཞི་པ་ཕན་ཡོན་ཡན་ལག་ཡིན། །​རྣམ་གསུམ་ཉོན་མོངས་མེད་ཡན་ལག །​མཐོང་བའི་ལམ་ལ་བྱང་ཆུབ་ཀྱི་ཡན་ལག་ཏུ་[[227]](#footnote-246)གྱུར་པ་དག་ནི་བྱང་ཆུབ་ཀྱི་ཡན་ལག་རྣམས་སོ། །​དེ་ལ་དྲན་པ་ནི་བྱང་ཆུབ་ཀྱི་གནས་ཀྱི་ཡན་ལག་གོ། །​ཆོས་རྣམ་པར་འབྱེད་པ་ནི་རང་བཞིན་གྱི་[[228]](#footnote-247)ཡན་ལག་གོ། །​བརྩོན་འགྲུས་ནི་ངེས་པར་འབྱུང་བའི་ཡན་ལག་གོ། །​དགའ་བ་ནི་ཕན་ཡོན་གྱི་ཡན་ལག་གོ། །​རྣམ་པ་གསུམ་ནི་ཀུན་ནས་ཉོན་མོངས་པ་མེད་པའི་ཡན་ལག་སྟེ། ཤིན་ཏུ་སྦྱངས་པ་དང་། ཏིང་ངེ་འཛིན་དང་། བཏང་སྙོམས་སོ། །​ཅིའི་ཕྱིར་ཀུན་ནས་ཉོན་མོངས་པ་མེད་པའི་ཡན་ལག་རྣམ་པ་གསུམ་དུ་བསྟན་ཞེ་ན། འདི་ལ་གཞི་དང་གནས་དང་ནི། །​ངོ་བོ་ཉིད་དུ་བསྟན་པ་ཡིན། །​ཀུན་ནས་ཉོན་མོངས་པ་ནི་གནས་ངན་ལེན་གྱི་རྒྱུ་ལས་བྱུང་བའི་ཕྱིར་རོ། །​ཤིན་ཏུ་སྦྱངས་པ་ནི་ཀུན་ནས་ཉོན་མོངས་པ་མེད་པའི་གཞི་སྟེ། དེ་ནི་དེའི་གཉེན་པོ་ཡིན་པའི་ཕྱིར་རོ། །​ཏིང་ངེ་འཛིན་ནི་གནས་སོ། །​བཏང་སྙོམས་ནི་ངོ་བོ་ཉིད་དོ། །​བྱང་ཆུབ་ཀྱི་ཡན་ལག་གི་འོག་ཏུ་ལམ་གྱི་ཡན་ལག་རྣམས་ཏེ། དེ་དག་ཇི་ལྟར་རྣམ་པར་གཞག་ཅེ་ན། ཡོངས་སུ་གཅོད་དང་གོ་བྱེད་དང་། །​རྣམ་གསུམ་གཞན་ཡིད་ཆེས་པར་བྱེད། །​མི་མཐུན་ཕྱོགས་ཀྱི་གཉེན་པོར་ནི། །​ལམ་གྱི་ཡན་ལག་དེ་བརྒྱད་དོ། །​ཡང་དག་པའི་ལྟ་བ་ནི་བསྒོམ་པའི་ལམ་གྱི་ཚེ་མཐོང་བའི་ལམ་ལ་ཡོངས་སུ་གཅོད་པའི་ཡན་ལག་སྟེ། འཇིག་རྟེན་ལས་འདས་པའི་རྗེས་ལས་ཐོབ་པ་འཇིག་རྟེན་པ་དེས་རང་གི་རྟོགས་པ་ཡོངས་སུ་གཅོད་དོ། །​ཡང་དག་པའི་རྟོག་པ་དང་། ཡང་དག་པའི་ངག་ནི་གཞན་གོ་བར་བྱེད་པའི་ཡན་ལག་སྟེ།ཀུན་སློང་བ་དང་བཅས་པས་ངག་གི་[[229]](#footnote-248)དེ་གོ་བར་བྱེད་པའི་ཕྱིར་རོ། །​གཞན་ཡིད་ཆེས་པར་བྱེད་པའི་ཡན་ལག་ནི་རྣམ་པ་གསུམ་སྟེ། ཡང་དག་པའི་ངག་དང་། ལས་ཀྱི་མཐའ་དང་། འཚོ་བའོ། །​དེ་དག་ཀྱང་གོ་རིམས་བཞིན་དུ། ལྟ་དང་ཚུལ་ཁྲིམས་ཡོ་བྱད་བསྙུངས། །​གཞན་ལ་རྣམ་པར་རིག་བྱེད་འདོད། །​ཡང་དག་པའི་ངག་གིས་བསྙད་པ་དང་། འབྲེལ་པའི་གཏམ་རྣམ་པར་ངེས་པས་ཤེས་རབ་ལ་ཡིད་ཆེས་པར་འགྱུར་རོ། །​ཡང་དག་པའི་ལས་ཀྱི་མཐའ་ནི་ཚུལ་ཁྲིམས་ལ་སྟེ། བྱ་བ་མ་ཡིན་པ་མི་བྱེད་པའི་ཕྱིར་རོ། །​ཡང་དག་པའི་འཚོ་བས་ནི་ཡོ་བྱད་བསྙུངས་པ་ལ་སྟེ། ཆོས་ཀྱིས་གས་[[230]](#footnote-249)ལ་སོགས་པ་ཚོད་ཟིན་པར་ཚོལ་བའི་ཕྱིར་རོ། །​མི་མཐུན་པའི་ཕྱོགས་ཀྱི་གཉེན་པོའི་ཡན་ལག་ནི་རྣམ་པ་གསུམ་སྟེ། ཡང་དག་པའི་རྩོལ་བ་དང་། དྲན་པ་དང་། ཏིང་ངེ་འཛིན་ཏོ། །​དེ་དག་ནི་གོ་རིམས་བཞིན་དུ།ཉོན་མོངས་ཉེ་བའི་ཉོན་མོངས་དབང་། །​མི་མཐུན་ཕྱོགས་ཀྱི་གཉེན་པོའོ།[[231]](#footnote-250) །​མི་མཐུན་ཕྱོགས་ནི་རྣམ་པ་གསུམ་སྟེ། བསྒོམ་པས་སྤང་བར་བྱ་བའི་ཉོན་མོངས་པ་དང་། ཉེ་བའི་ཉོན་མོངས་པ་བྱིང་བ་དང་། རྒོད་པའི་དབང་གིས་[[232]](#footnote-251)མི་མཐུན་པའི་ཕྱོགས་ཏེ། ཡོན་ཏན་ཁྱད་པར་ཅན་མངོན་པར་སྒྲུབ་པའི་གེགས་སུ་གྱུར་པའོ། །​དེ་ལ་དང་པོའི་གཉེན་པོ་ནི་ཡང་དག་པའི་རྩོལ་བ་སྟེ། དེས་ལམ་བསྒོམ་པའི་ཕྱིར་རོ། །​གཉིས་པ་ནི་ཡང་དག་པའི་དྲན་པ་སྟེ། ཞི་གནས་ལ་སོགས་པའི་རྒྱུ་རྣམས་ལ་དྲན་པ་ཤིན་ཏུ་ཉེ་བར་གནས་པས་བྱིང་བ་དང་རྒོད་པ་མེད་པའི་ཕྱིར་རོ། །​གསུམ་པ་ནི་ཡང་དག་པའི་ཏིང་ངེ་འཛིན་ཏེ། བསམ་གཏན་ལ་གནས་ནས་མངོན་པར་ཤེས་པ་ལ་སོགས་པ་ཡོན་ཏན་མངོན་པར་བསྒྲུབ་པའི་ཕྱིར་རོ། །​གཉེན་པོ་བསྒོམ་པ་དེ་མདོར་བསྡུ་[[233]](#footnote-252)ན་རྣམ་པ་གསུམ་དུ་རིག་པར་བྱ་སྟེ། རྗེས་སུ་མཐུན་ལ་ཕྱིན་ཅི་ལོག །​རྗེས་སུ་འབྲེལ་བཅས་བཟློག་པ་དང་། །​ཕྱིན་ཅི་མ་ལོག་ཕྱིན་ཅི་ལོག །​རྗེས་སུ་འབྲེལ་མེད་བསྒོམ་པའོ། །​ཕྱིན་ཅི་མ་ལོག་པའི་རྗེས་སུ་མཐུན་ལ་ཕྱིན་ཅི་ལོག་པ་དང་། ཕྱིན་ཅི་ལོག་མེད་ལ་ཕྱིན་ཅི་ལོག་རྗེས་སུ་འབྲེལ་པ་དང་། ཕྱིན་ཅི་ལོག་ཀྱང་མེད་ལ་ཕྱིན་ཅི་ལོག་རྗེས་སུ་འབྲེལ་བ་ཡང་མེད་པ་སྟེ། སོ་སོའི་[[234]](#footnote-253)སྐྱེ་བོ་དང་། སློབ་པ་དང་། མི་སློབ་པ་དང་། གོ་རིམས་བཞིན་ནོ། །​བྱང་ཆུབ་སེམས་དཔའ་རྣམས་ཀྱི་ནི།[[235]](#footnote-254) །​དམིགས་[[236]](#footnote-255)དང་ཡིད་ལ་བྱེད་པ་དང་། །​ཐོབ་པས་དེ་ནི་[[237]](#footnote-256)ཁྱད་པར་[[238]](#footnote-257)འཕགས་ཏེ། ཉན་ཐོས་དང་རང་སངས་རྒྱས་རྣམས་ནི་རང་གི་རྒྱུད་དུ་གཏོགས་པའི་ལུས་ལ་སོགས་པ་ལ་དམིགས་སོ། །​བྱང་ཆུབ་སེམས་དཔའ་རྣམས་ནི་བདག་དང་གཞན་གྱི་རྒྱུད་དུ་གཏོགས་པ་རྣམས་སོ། །​ཉན་ཐོས་དང་རང་སངས་རྒྱས་རྣམས་ནི་ལུས་ལ་སོགས་པ་མི་རྟག་པ་ལ་སོགས་པའི་རྣམ་པར་ཡིད་ལ་བྱེད་དོ། །​བྱང་ཆུབ་སེམས་དཔའ་རྣམས་ནི་མི་དམིགས་པའི་ཚུལ་རྣམ་པར་ཡིད་ལ་བྱེད་དོ། །​ཉན་ཐོས་དང་རང་སངས་རྒྱས་རྣམས་ནི་ཅི་ནས་ཀྱང་ལུས་ལ་སོགས་པ་དང་བྲལ་བར་བྱ་བའི་ཕྱིར་དྲན་པ་ཉེ་བར་གཞག་པ་ལ་སོགས་པ་བསྒོམ་མོ། །​བྱང་ཆུབ་སེམས་དཔའ་རྣམས་ནི་འབྲལ་བར་བྱ་བའི་ཕྱིར་ཡང་མ་ཡིན། མི་འབྲལ་བར་བྱ་བའི་ཕྱིར་ཡང་མ་ཡིན་གྱི། [[239]](#footnote-258)ཅི་ནས་ཀྱང་མི་གནས་པའི་མྱ་ངན་ལས་འདས་པའི་ཕྱིར་བསྒོམ་མོ། །​གཉེན་པོ་བསྒོམ་པ་བཤད་ཟིན་ཏོ། །​དེའི་གནས་གང་ཞེ་ན།རྒྱུ་ཡི་གནས་དང་ཞུགས་པ་དང་། །​སྦྱོར་དང་འབྲས་བུ་[[240]](#footnote-259)བརྗོད་པ་དང་། །​བྱ་དང་བྱ་མེད་ཁྱད་པར་དང་། །​དེ་ནི་བླ་མ་བླ་ན་མེད། །​མོས་པ་དང་ནི་འཇུག་པ་དང་། །​ངེས་པར་འབྱུང་དང་ལུང་བསྟན་དང་། །​བརྗོད་པ་དང་ནི་དབང་བསྐུར་དང་། །​ཕྱིན་པ་དང་ནི་ཕན་ཡོན་དང་། །​བྱ་བ་བསྒྲུབ་པ་[[241]](#footnote-260)བསྟན་པའོ། །​དེ་ལ་རྒྱུའི་གནས་ནི་གང་རིགས་ལ་གནས་པའི་གང་ཟག་གོ། །​ཞུགས་པའི་གནས་ནི་སེམས་བསྐྱེད་པའོ། །​སྦྱོར་བའི་གནས་ནི་སེམས་བསྐྱེད་ནས་འབྲས་བུ་མ་ཐོབ་ཚུན་ཆད་དོ། །​འབྲས་བུའི་གནས་ནི་ཐོབ་པའོ།[[242]](#footnote-261) །​བྱ་བ་བཅས་པའི་གནས་ནི་སློབ་པའོ། །​བྱ་བ་མེད་པའི་གནས་ནི་མི་སློབ་པའོ། །​ཁྱད་པར་གྱི་གནས་ནི་མངོན་པར་ཤེས་པ་ལ་སོགས་པའི་ཡོན་ཏན་གྱི་ཁྱད་པར་དང་ལྡན་པའོ། །​བླ་མའི་གནས་ནི་ཉན་ཐོས་ལ་སོགས་པ་བས་[[243]](#footnote-262)སར་ཞུགས་པའི་བྱང་ཆུབ་སེམས་དཔའོ།[[244]](#footnote-263) །​བླ་ན་མེད་པའི་གནས་ནི་སངས་རྒྱས་ཏེ། དེའི་གོང་ན་གནས་མེད་པའི་ཕྱིར་རོ། །​མོས་པའི་གནས་ནི་བྱང་ཆུབ་སེམས་དཔའ་རྣམས་ཀྱི་མོས་པས་སྤྱོད་པའི་ས་ཐམས་ཅད་དོ། །​འཇུག་པའི་གནས་ནི་ས་དང་པོའོ། །​ངེས་པར་འབྱུང་བའི་གནས་ནི་དེའི་གོང་མ་ས་དྲུག་པོ་དག་གོ། །​ལུང་བསྟན་པའི་གནས་ནི་ས་བརྒྱད་པའོ། །​བརྗོད་པའི་གནས་ནི་ས་དགུ་པའོ། །​དབང་བསྐུར་བའི་གནས་ནི་ས་བཅུ་པའོ། །​ཕྱིན་པའི་གནས་ནི་སངས་རྒྱས་ཀྱི་ཆོས་ཀྱི་སྐུའོ། །​ཕན་ཡོན་གྱི་གནས་ནི་ལོངས་སྤྱོད་རྫོགས་པའི་སྐུའོ། །​བྱ་བ་སྒྲུབ་པའི་གནས་ནི་སྤྲུལ་པའི་སྐུའོ། །​གནས་རྣམ་པ་མང་པོ་འདི་དག་ཐམས་ཅད་ཀྱང་མདོར་བསྡུ་ན། ཆོས་ཀྱི་དབྱིངས་ལ་རྣམ་གསུམ་སྟེ། །​ཞེས་བྱ་བར་རིག་པར་བྱ་སྟེ། མ་དག་མ་དག་དག་པ་དང་། །​རྣམ་པར་དག་པར་ཅི་རིགས་སྦྱར། །​དེ་ལ་མ་དག་པའི་གནས་ནི་རྒྱུའི་གནས་ནས་ཉེ་བར་བཟུང་སྟེ། སྦྱོར་བ་པའི་བར་དུའོ། །​མ་དག་པ་དང་དག་པའི་གནས་ནི་སློབ་པ་རྣམས་སོ། །​རྣམ་པར་དག་པའི་གནས་ནི་མི་སློབ་པ་རྣམས་སོ། །​འདི་ལས་ཇི་ལྟར་འོས་འོས་སུ། །​གང་ཟག་རྣམ་པར་གཞག་པར་འདོད། །​གནས་རབ་ཏུ་དབྱེ་བ་འདི་ལས་ཅི་རིགས་པར་གང་ཟག་རྣམས་རྣམ་པར་གཞག་པར་རིག་པར་བྱ་སྟེ། འདི་ནི་རིགས་ལ་གནས་པའོ། །​འདི་ནི་ཞུགས་པའོ་ཞེས་བྱ་བ་ལ་སོགས་པའོ། །​གནས་བཤད་ཟིན་ཏོ། །​འབྲས་བུ་ཐོབ་པ་གང་ཞེ་ན། སྣོད་གྱུར་རྣམ་པར་སྨིན་བརྗོད་དང་། །​དེ་ཡི་དབང་གིས་སྟོབས་དང་ནི། །​འདོད་དང་འཕེལ་དང་རྣམ་དག་སྟེ། །​དེ་དག་འབྲས་བུ་གོ་རིམས་བཞིན། །​སྣོད་དུ་གྱུར་པ་དེ་[[245]](#footnote-264)ནི་གང་དགེ་བ་དང་རྗེས་སུ་མཐུན་པའི་རྣམ་པར་སྨིན་པའོ། །​སྟོབས་ནི་གང་སྣོད་དུ་གྱུར་པའི་དབང་གིས་དགེ་བ་ཤས་ཆེར་གྱུར་པའོ། །​འདོད་པ་ནི་སྔོན་གོམས་པར་བྱས་པས་དགེ་བ་འདོད་པའོ། །​འཕེལ་བ་ནི་གང་ད་ལྟར་བྱུང་བ་ན་དགེ་བའི་ཆོས་ལ་གོམས་པར་བྱས་པས་དགེ་བའི་རྩ་བ་རྒྱས་པའོ། །​རྣམ་པར་དག་པ་ནི་གང་སྒྲིབ་པ་སྤངས་པའོ། །​འདི་དག་ནི་འབྲས་བུ་རྣམ་པ་ལྔ་དང་གོ་རིམས་བཞིན་ཏེ། རྣམ་པར་སྨིན་པའི་འབྲས་བུ་དང་།བདག་པོའི་འབྲས་བུ་དང་། རྒྱུ་མཐུན་པའི་འབྲས་བུ་དང་། སྐྱེས་བུ་བྱེད་པའི་འབྲས་བུ་དང་། བྲལ་བའི་འབྲས་བུའོ། །​ཕྱི་མ་ཕྱི་མ་ཐོག་མ་དང་། །​དེ་གོམས་བྱས་དང་རྫོགས་པའོ། །​རྗེས་སུ་མཐུན་དང་མི་མཐུན་ཕྱོགས། །​བྲལ་བ་དང་ནི་ཁྱད་པར་དང་། །​བླ་མ་དང་ནི་བླ་ན་མེད། །​འབྲས་བུ་གཞན་ཏེ་མདོར་བསྡུས་པའོ། །​ཕྱི་མ་ཕྱི་མའི་[[246]](#footnote-265)འབྲས་བུ་ནི་རིགས་ལས་སེམས་བསྐྱེད་པ་ཞེས་བྱ་བ་དེ་ལྟ་བུ་ལ་སོགས་པའོ། །​གཅིག་ནས་གཅིག་ཏུ་བརྒྱུད་པར་རིག་པར་བྱའོ། །​ཐོག་མའི་འབྲས་བུ་ནི་དང་པོར་འཇིག་རྟེན་ལས་འདས་པའི་ཆོས་ཐོབ་པའོ། །​གོམས་པར་བྱས་པའི་འབྲས་བུ་ནི་དེའི་ཕ་རོལ་སློབ་པའི་གནས་སོ། །​རྫོགས་པའི་འབྲས་བུ་ནི་མི་སློབ་པའི་ཆོས་རྣམས་སོ། །​རྗེས་སུ་མཐུན་པའི་འབྲས་བུ་ནི་རྒྱུའི་དངོས་པོས་ཕྱི་མ་ཕྱི་མ་འབྲས་བུ་ཉིད་དུ་རིག་པར་བྱའོ། །​མི་མཐུན་པའི་ཕྱོགས་ཀྱི་འབྲས་བུ་ནི་སྤོང་བའི་ལམ་སྟེ། ཐོག་མའི་འབྲས་བུ་གང་ཡིན་པ་དེ་ཉིད་དེ། དེ་ནི་མི་མཐུན་པའི་ཕྱོགས་གཉེན་པོ་ལ་བྱ་བར་འདོད་དོ། །​བྲལ་བའི་འབྲས་བུ་ནི་གོམས་པར་བྱས་པའི་འབྲས་བུ་དང་རྫོགས་པའི་འབྲས་བུ་སྟེ། ཉོན་མོངས་པ་དང་བྲལ་བར་ནི་སློབ་པ་དང་མི་སློབ་པ་དང་གོ་རིམས་བཞིན་ནོ། །​ཁྱད་པར་གྱི་འབྲས་བུ་ནི་མངོན་པར་ཤེས་པ་ལ་སོགས་པ་[[247]](#footnote-266)ཡོན་ཏན་གྱི་ཁྱད་པར་རོ། །​བླ་མའི་འབྲས་བུ་ནི་བྱང་ཆུབ་སེམས་དཔའི་ས་རྣམས་ཏེ། དེ་མ་ཡིན་པའི་ཐེག་པ་ལས་བླ་མར་གྱུར་པའི་ཕྱིར་རོ། །​བླ་ན་མེད་པའི་འབྲས་བུ་ནི་སངས་རྒྱས་ཀྱི་སའོ། །​བཞི་པོ་འདི་དག་ནི་གོམས་པར་བྱས་པ་དང་། རྫོགས་པའི་འབྲས་བུའི་རབ་ཏུ་དབྱེ་བ་ཉིད་དོ། །​འབྲས་བུ་གཞན་འདི་དག་ནི་མདོར་བསྟན་པ་སྟེ། རྒྱས་པར་བྱ་བ་དཔག་ཏུ་མེད་དོ། །​དེ་ལ་གཉེན་པོ་སྒོམ་པའི་[[248]](#footnote-267)དོན་བསྡུས་པ་ནི་བྱང་བར་བྱ་བའི་སྒོམ་པ་དང་། བསྲབས་པའི་སྒོམ་པ་[[249]](#footnote-268)དང་། ཡོངས་སུ་སྦྱང་བར་[[250]](#footnote-269)བྱས་པའི་སྒོམ་པ་དང་། གོང་མ་ཡང་དག་པར་རྩོམ་པའི་སྒོམ་པ་དང་།[[251]](#footnote-270) མཐོང་བའི་ལམ་དང་འདྲེ་བའི་ཕྱིར་འདྲེ་བའི་སྒོམ་པ་དང་། ཞུགས་པའི་སྒོམ་པ་དང་། མཆོག་གི་སྒོམ་པ་[[252]](#footnote-271)དང་། ཐོག་མའི་སྒོམ་པ་[[253]](#footnote-272)དང་། བར་མའི་སྒོམ་པ་[[254]](#footnote-273)དང་།མཐའི་སྒོམ་པ་དང་། བླ་མ་དང་བཅས་པའི་སྒོམ་པ་དང་། བླ་ན་མེད་པའི་སྒོམ་པ་སྟེ། གང་དམིགས་པ་དང་། ཡིད་ལ་བྱེད་པ་དང་། ཐོབ་པ་ཁྱད་པར་དུ་འཕགས་པའོ། །​གནས་རྣམས་ཀྱི་དོན་བསྡུས་པ་ནི་རིགས་ལ་གནས་པའི་སྐལ་བ་ཡོད་པའི་གནས་དང་།སེམས་བསྐྱེད་ནས་བཟུང་སྟེ། སྦྱོར་བའི་བར་དུ་རྩོམ་པའི་གནས་དང་། མ་དག་པ་དང་དག་པའི་གནས་དང་། ཤིན་ཏུ་དག་པའི་གནས་དང་། རྒྱན་དང་བཅས་པའི་གནས་དང་། ས་བཅུ་ཁྱབ་པའི་ཕྱིར་ཁྱད་པར་བྱ་བའི་གནས་དང་། བླ་ན་མེད་པའི་གནས་སོ། །​འབྲས་བུ་རྣམས་ཀྱི་དོན་བསྡུས་པ་ནི་བསྡུས་པ་[[255]](#footnote-274)དང་། དེའི་བྱེ་བྲག་དང་། སྔོན་གོམས་པར་བྱས་པ་དང་། གོང་ནས་གོང་དུ་བསྒྲུབ་པ་[[256]](#footnote-275)དང་། བསྟན་པ་དང་། བཤད་པའོ། །​དེ་ལ་བསྡུས་པ་ནི་འབྲས་བུ་ལྔའོ། །​དེའི་བྱེ་བྲག་ནི་ལྷག་མ་རྣམས་སོ། །​སྔོན་གོམས་པར་བྱས་པ་ནི་རྣམ་པར་སྨིན་པའི་འབྲས་བུའོ། །​དེ་གོང་[[257]](#footnote-276)ནས་གོང་[[258]](#footnote-277)དུ་བསྒྲུབ་པ་ནི་དེ་མ་ཡིན་པ་གཞན་བཞིའོ། །​བསྟན་པ་ནི་ཕྱི་མ་ཕྱི་མའི་འབྲས་བུ་ལ་སོགས་པ་བཞིའོ། །​བཤད་པ་ནི་རྗེས་སུ་མཐུན་པའི་འབྲས་བུ་ལ་སོགས་པ་དྲུག་སྟེ། དེ་དག་ཉིད་བཤད་པའི་ཕྱིར་རོ། །​བསྟན་བཅོས་དབུས་དང་མཐའ་རྣམ་པར་འབྱེད་པ་ལས་གཉེན་པོ་བསྒོམ་པ་ཞེས་བྱ་བའི་ལེའུར་བཅད་པ་བཞི་པའི་འགྲེལ་པའོ།། །​།ད་ནི་ཐེག་པ་བླ་ན་མེད་པ་བཤད་དགོས་པས་དེ་བརྗོད་དོ། །​བླ་མེད་ཉིད་ནི་སྒྲུབ་པ་དང་། །​དམིགས་པ་དང་ནི་ཡང་དག་འགྲུབ། །​བསྟན་པ་ཡིན་པར་འདོད་པའོ། །​ཐེག་པ་ཆེན་པོ་བླ་ན་མེད་པ་ཉིད་རྣམ་པ་གསུམ་སྟེ། དེས་བླ་ན་མེད་པ་ཉིད་དུ་འགྱུར་རོ། །​སྒྲུབ་པ་བླ་ན་མེད་པ་ཉིད་དང་། དམིགས་པ་བླ་ན་མེད་པ་ཉིད་དང་། ཡང་དག་པར་འགྲུབ་པ་བླ་ན་མེད་པ་ཉིད་དོ། །​དེ་ལ་སྒྲུབ་པ་བླ་ན་མེད་པ་ཉིད་ནི་ཕ་རོལ་ཏུ་ཕྱིན་པ་བཅུ་བསྒྲུབ་པར་རིག་པར་བྱའོ། །​སྒྲུབ་པ་དག་ནི་རྣམ་དྲུག་སྟེ། །​ཕ་རོལ་ཕྱིན་པ་དེ་དག་ལའོ། །​དམ་པ་དང་ནི་ཡིད་བྱེད་དང་། །​རྗེས་མཐུན་ཆོས་མཐའ་སྤངས་པ་དང་། །​ཁྱད་པར་ཅན་དང་ཁྱད་པར་མེད། །​རྣམ་པ་དྲུག་པོ་འདི་དག་ནི་སྒྲུབ་པ་སྟེ། འདི་ལྟར་དམ་པར་སྒྲུབ་པ་དང་། ཡིད་ལ་བྱེད་པ་ལ་སྒྲུབ་པ་དང་། རྗེས་སུ་མཐུན་པའི་ཆོས་སྒྲུབ་པ་དང་། །​མཐའ་གཉིས་རྣམ་པར་སྤངས་པ་སྒྲུབ་པ་དང་། ཁྱད་པར་ཅན་སྒྲུབ་པ་དང་། ཁྱད་པར་མེད་པ་སྒྲུབ་པའོ། །​དེ་ལ། དམ་པ་བཅུ་གཉིས་བདག་ཉིད་དེ། །​རྒྱ་ཆེ་བ་དང་ཡུན་རིང་དང་། །​ཆེད་དུ་བྱ་དང་མི་ཟད་དང་། །​རྒྱུན་མི་འཆད་དང་ཚེགས་མེད་དང་། །​དབང་འབྱོར་པ་དང་ཡོངས་གཟུང་དང་། །​རྩོམ་དང་ཐོབ་དང་རྒྱུ་མཐུན་དང་། །​འགྲུབ་པ་དམ་པར་འདོད་པ་ཡིན། །​རྣམ་པ་བཅུ་གཉིས་པོ་འདི་དག་ནི་དམ་པ་སྟེ། འདི་ལྟར་རྒྱ་ཆེ་བ་དམ་པ་དང་། ཡུན་རིང་བ་དམ་པ་དང་། ཆེད་དུ་བྱ་བ་དམ་པ་དང་། ཟད་མི་ཤེས་པ་དམ་པ་དང་།རྒྱུན་མི་འཆད་པ་དམ་པ་དང་། ཚེགས་མེད་པ་དམ་པ་དང་། དབང་འབྱོར་པ་དམ་པ་དང་། ཡོངས་སུ་གཟུང་[[259]](#footnote-278)བ་དམ་པ་དང་། རྩོམ་པ་དམ་པ་དང་། རབ་ཏུ་ཐོབ་པ་དམ་པ་དང་། རྒྱུ་མཐུན་པ་དམ་པ་དང་། འགྲུབ་པ་དམ་པའོ། །​དེ་ལ་རྒྱ་ཆེ་བ་དམ་པ་ནི། འཇིག་རྟེན་གྱི་ཕུན་སུམ་ཚོགས་པ་ཐམས་ཅད་མི་འདོད་པ་དང་མཆོག་ཏུ་རིག་པར་བྱའོ། །​ཡུན་རིང་པ་དམ་པ་ནི་བསྐལ་པ་གྲངས་མེད་པ་གསུམ་དུ་ཡོངས་སུ་བསྒོམས་པའི་ཕྱིར་རོ། །​ཆེད་དུ་བྱ་བ་དམ་པ་ནི་[[260]](#footnote-279)སེམས་ཅན་ཐམས་ཅད་ཀྱི་དོན་བྱ་བའི་ཆེད་ཀྱི་ཕྱིར་རོ། །​ཟད་མི་ཤེས་པ་དམ་པ་ནི་བྱང་ཆུབ་ཆེན་པོར་ཡོངས་སུ་བསྔོས་པས་གཏན་དུ་ཡོངས་སུ་གཏུགས་པར་མི་འགྱུར་བའི་ཕྱིར་རོ། །​རྒྱུན་མི་འཆད་པའི་དམ་པ་ནི་བདག་གཞན་མཉམ་པ་ཉིད་དུ་མོས་པའི་ཕྱིར་ཏེ། སེམས་ཅན་ཐམས་ཅད་ལ་སྦྱིན་པ་ལ་སོགས་པས་ཕ་རོལ་ཏུ་ཕྱིན་པ་རྣམས་ཡོངས་སུ་རྫོགས་པར་བྱེད་པའི་ཕྱིར་རོ། །​ཚེགས་མེད་པ་དམ་པ་ནི་གཞན་གྱི་སྦྱིན་པ་ལ་སོགས་པ་ལ་རྗེས་སུ་ཡི་རང་བ་ཙམ་གྱིས་[[261]](#footnote-280)ཕ་རོལ་ཏུ་ཕྱིན་པ་ཡོངས་སུ་རྫོགས་པར་བྱེད་པའི་ཕྱིར་རོ། །​དབང་འབྱོར་པ་དམ་པ་ནི་ནམ་མཁའ་མཛོད་ཀྱི་ཏིང་ངེ་འཛིན་ལ་སོགས་པ་སྦྱིན་པ་ལ་སོགས་པ་ཡོངས་སུ་རྫོགས་པར་བྱེད་པའི་ཕྱིར་རོ། །​ཡོངས་སུ་གཟུང་བ་དམ་པ་ནི་རྣམ་པར་མི་རྟོག་པའི་ཡེ་ཤེས་ཀྱིས་ཡོངས་སུ་བཟུང་བའི་ཕྱིར་རོ། །​རྩོམ་པ་དམ་པ་ནི་མོས་པས་སྤྱོད་པའི་ས་ལ་བཟོད་པ་ཆེར་གྱུར་པའོ། །​འཐོབ་པ་དམ་པ་ནི་ས་དང་པོ་ལའོ། །​རྒྱུ་མཐུན་པ་དམ་པ་ནི་དེ་མ་ཡིན་པ་གཞན་བརྒྱད་པོ་དག་ལའོ། །​འགྲུབ་པ་དམ་པ་ནི་ས་བཅུ་པ་དང་། དེ་བཞིན་གཤེགས་པའི་ས་ལ་བྱང་ཆུབ་སེམས་དཔའ་འགྲུབ་པ་དང་། སངས་རྒྱས་འགྲུབ་པའི་ཕྱིར་རོ། །​དེའི་ཕྱིར་[[262]](#footnote-281)དམ་པའི་དོན་གྱིས་ནི།[[263]](#footnote-282) །​ཕ་རོལ་ཕྱིན་པ་བཅུར་འདོད་དོ། །​འདི་ལྟར་དམ་པ་རྣམ་པ་[[264]](#footnote-283)བཅུ་གཉིས་པོ་འདི་དག་ནི་དེ་དག་ལ་ཡོད་པའི་ཕྱིར་[[265]](#footnote-284)དམ་པ་ཞེས་བྱ་སྟེ། དོན་འདིས་ཕ་རོལ་ཏུ་ཕྱིན་པ་བཅུ་པོ་[[266]](#footnote-285)དག་ཏུ་འདོད་དོ། །​ཁ་ཅིག་བཅུ་གང་ཡིན་སྙམ་དུ་སེམས་པ་ལ་དེ་དག་གི་[[267]](#footnote-286)མིང་བསྟན་པར་བྱ་བའི་ཕྱིར། སྦྱིན་དང་ཚུལ་ཁྲིམས་བཟོད་བརྩོན་འགྲུས། །​བསམ་གཏན་དང་ནི་ཤེས་རབ་ཐབས། །​སྨོན་ལམ་སྟོབས་དང་ཡེ་ཤེས་དང་། །​འདི་དག་ཕ་རོལ་ཕྱིན་པ་བཅུ།[[268]](#footnote-287) །​ཞེས་བྱ་བ་བརྗོད་དོ། །​འདི་དག་གི་སོ་སོའི་ལས་ཅི་ཞེ་ན། ལས་ནི་རྗེས་སུ་འཛིན་བྱེད་དང་། །​གནོད་མི་བྱེད་དང་དེ་ལ་བཟོད། །​ཡོན་ཏན་འཕེལ་དང་འཛུད་ནུས་དང་། །​རྣམ་པར་གྲོལ་བར་བྱད་པ་དང་། །​མི་ཟད་པ་དང་རྟག་འཇུག་དང་། །​ངེས་པར་ལོངས་སྤྱོད་སྨིན་པར་བྱེད། །​འདི་དག་ནི་གོ་རིམས་བཞིན་དུ་དེ་དག་གི་ལས་ཏེ། བྱང་ཆུབ་སེམས་དཔའི་སྦྱིན་པས་ནི་སེམས་ཅན་རྣམས་རྗེས་སུ་འཛིན་ཏོ། །​ཚུལ་ཁྲིམས་ཀྱིས་ནི་དེ་དག་ལ་གནོད་པར་མི་བྱེད་དོ། །​བཟོད་པས་ནི་གཞན་དག་གིས་[[269]](#footnote-288)གནོད་པར་བྱས་པ་ལ་ཅི་མི་སྙམ་པར་བྱེད་དོ། །​བརྩོན་འགྲུས་ཀྱིས་ནི་ཡོན་ཏན་རྣམས་འཕེལ་བར་བྱེད་དོ། །​བསམ་གཏན་གྱིས་ནི་རྫུ་འཕྲུལ་ལ་སོགས་པས་མགུ་བར་བྱས་ཏེ་འཛུད་དོ། །​ཤེས་རབ་ཀྱིས་ནི་ཡང་དག་པའི་གདམས་ངག་བྱིན་པས་རྣམ་པར་གྲོལ་བར་བྱེད་དོ། །​ཐབས་ལ་མཁས་པའི་ཕ་རོལ་ཏུ་ཕྱིན་པས་ནི་བྱང་ཆུབ་ཆེན་པོར་ཡོངས་སུ་བསྔོས་པས་སྦྱིན་པ་ལ་སོགས་པ་མི་ཟད་པར་བྱེད་དོ། །​སྨོན་ལམ་གྱི་ཕ་རོལ་ཏུ་ཕྱིན་པས་ནི་མཐུན་པའི་སྐྱེ་བ་ཡོངས་སུ་འཛིན་པས་ཚེ་རབས་ཐམས་ཅད་དུ་སངས་རྒྱས་འབྱུང་བ་ལ་[[270]](#footnote-289)མཉེས་པར་བྱེད་ཅིང་སྦྱིན་པ་ལ་སོགས་པ་ལ་རྟག་ཏུ་འཇུག་གོ། །​སྟོབས་ཀྱི་ཕ་རོལ་ཏུ་ཕྱིན་པས་ནི་སོ་སོར་རྟོག་པ་དང་། བསྒོམ་[[271]](#footnote-290)པའི་སྟོབས་གཉིས་ཀྱིས་མི་མཐུན་པའི་ཕྱོགས་ཀྱིས་ཟིལ་གྱིས་མི་ནོན་[[272]](#footnote-291)པའི་ཕྱིར་སྦྱིན་པ་ལ་སོགས་པ་ལ་ངེས་པར་འཇུག་གོ། །​ཡེ་ཤེས་ཀྱི་ཕ་རོལ་ཏུ་ཕྱིན་པས་ནི་ཆོས་ལ་སྒྲ་ཇི་[[273]](#footnote-292)བཞིན་དུ་རྨོངས་པ་དང་བྲལ་བས་སྦྱིན་པ་ལ་སོགས་པའི་དབང་དུ་མཛད་པའི་ཆོས་ལ་ལོངས་སྤྱོད་པ་མྱོང་བ་དང་། སེམས་ཅན་རྣམས་ཀྱང་ཡོངས་སུ་སྨིན་པར་བྱེད་དོ། །​དམ་པ་བསྒྲུབ་པ་བཤད་ཟིན་ཏོ། །​ཡིད་ལ་བྱེད་པ་བསྒྲུབ་པ་གང་ཞེ་ན། ཐེག་པ་ཆེན་པོར་ཅི་ལྟ་བུར། །​ཆོས་རྣམས་བཏགས་པར་[[274]](#footnote-293)མཛད་པ་དག །​བྱང་ཆུབ་སེམས་དཔའ་རྟག་པར་ཡང་། །​ཤེས་རབ་གསུམ་གྱིས་ཡིད་[[275]](#footnote-294)བྱེད་པའོ། །​སྦྱིན་པ་ལ་སོགས་པའི་དབང་དུ་མཛད་ནས་ཐེག་པ་ཆེན་པོར་མདོ་ལ་སོགས་པ་ཇི་ལྟར་བཏགས་པའི་ཆོས་རྣམས་ཐོས་པ་དང་། བསམས་པ་དང་། བསྒོམས་པ་ལས་བྱུང་བའི་[[276]](#footnote-295)ཤེས་རབ་ཀྱིས་རྒྱུན་དུ་ཡིད་ལ་བྱེད་པ་ནི་ཡིད་ལ་བྱེད་པ་བསྒྲུབ་པའོ། །​ཤེས་རབ་རྣམ་པ་གསུམ་གྱིས་ཡིད་ལ་བྱེད་པ་དེས་ཡོན་ཏན་ཅི་ཞིག་ཐོབ་ཅེ་ན། ཁམས་བརྟས་[[277]](#footnote-296)བྱེད་དང་འཇུག་བྱེད་དང་། །​དེ་ནི་དོན་རྣམས་འགྲུབ་པར་འགྱུར། །​ཐོས་པ་ལས་བྱུང་བའི་ཤེས་རབ་ཀྱིས་ཡིད་ལ་བྱེད་པས་ཁམས་བརྟས་པར་[[278]](#footnote-297)འགྱུར་རོ། །​བསམས་པ་[[279]](#footnote-298)ལས་བྱུང་བས་ནི་ཐོས་པ་དེའི་[[280]](#footnote-299)དོན་ལ་སྙིང་ནས་འཇུག་པར་བྱེད་དོ། །​བསྒོམས་པ་ལས་བྱུང་བས་ནི་དོན་འགྲུབ་པར་འགྱུར་ཏེ། ས་ལ་འཇུག་པ་ཡོངས་སུ་སྦྱོང་བའི་ཕྱིར་རོ། །​དེ་ནི་ཆོས་སྤྱོད་རྣམ་བཅུ་དང་། །​ཡང་དག་ལྡན་པར་ཤེས་པར་བྱ། །​ཡིད་ལ་བྱེད་པ་སྒྲུབ་པ་སྟེ།[[281]](#footnote-300) །​དེ་ཡང་ཆོས་སྤྱོད་པ་རྣམ་པ་བཅུས་ཡོངས་སུ་གཟུང་བར་རིག་པར་བྱའོ། །​ཆོས་སྤྱོད་རྣམ་པ་བཅུ་གང་ཞེ་ན། ཡི་གེ་འདྲི་མཆོད་སྦྱིན་པ་དང་། །​ཉན་དང་ཀློག་དང་ལེན་པ་དང་། །​འཆད་དང་ཁ་ཏོན་བྱེད་པ་དང་། །​དེ་སེམས་པ་དང་སྒོམ་པའོ།[[282]](#footnote-301) །​ཐེག་པ་ཆེན་པོའི་ཡི་གེ་[[283]](#footnote-302)འདྲི་བ་དང་། མཆོད་པ་དང་། གཞན་དག་ལ་སྦྱིན་པ་དང་། གཞན་ཀློག་པ་ལ་ཉན་པ་དང་། བདག་ཉིད་ཀློག་པ་དང་། ལེན་པ་དང་། ཚིག་དང་དོན་འཆད་པ་དང་། ཁ་ཏོན་བྱེད་པ་དང་། སེམས་པ་དང་སྒོམ་པའོ། །​སྤྱོད་པ་དེ་བཅུའི་བདག་ཉིད་ནི། །​བསོད་ནམས་ཕུང་པོ་དཔག་ཏུ་མེད། །​ཅིའི་ཕྱིར་མདོ་དག་ལས་ཐེག་པ་ཆེན་པོ་ཉིད་ཀྱི་ཆོས་སྤྱོད་པ་ནི་[[284]](#footnote-303)ཤིན་ཏུ་འབྲས་བུ་ཆེ་བར་བསྟན་གྱི། ཉན་ཐོས་ཀྱི་ཐེག་པ་ལ་ནི་མ་ཡིན་ཞེ་ན། རྣམ་པ་གཉིས་ཀྱི་ཕྱིར་ཏེ། ཁྱད་པར་ཕྱིར་དང་མི་ཟད་ཕྱིར། །​ཁྱད་པར་ཕྱིར་ནི་ཅི་ལྟ་བུ། །​མི་ཟད་པའི་ཕྱིར་ཅི་ལྟ་བུ་ཞེ་ན། གཞན་ལ་ཕན་འདོགས་མ་ཞིའི་ཕྱིར། །​གཞན་ལ་ཕན་འདོགས་པར་ཞུགས་པའི་ཕྱིར་ཁྱད་པར་དུ་འཕགས་སོ། །​ཡོངས་སུ་མྱ་ངན་ལས་འདས་པ་ན་ཡང་ཞི་བ་མེད་ཅིང་རྒྱུན་མི་འཆད་པའི་ཕྱིར་མི་ཟད་པར་རིག་པར་བྱའོ། །​ཡིད་ལ་བྱེད་པ་བསྒྲུབ་པ་བཤད་ཟིན་ཏོ། །​རྗེས་སུ་མཐུན་པའི་ཆོས་བསྒྲུབ་པ་གང་ཞེ་ན། མི་གཡེང་ཕྱིན་ཅི་མ་ལོག་པར། །​གྱུར་པ་རྗེས་སུ་མཐུན་པའི་ཆོས། །​རྣམ་པ་འདི་གཉིས་ནི་རྗེས་སུ་མཐུན་པའི་ཆོས་[[285]](#footnote-304)སྒྲུབ་པ་སྟེ། འདི་ལྟར་རྣམ་པར་མི་གཡེང་བ་དང་ཕྱིན་ཅི་མ་ལོག་པར་གྱུར་པའོ། །​དེ་ལ་རྣམ་པར་མི་གཡེང་བ་[[286]](#footnote-305)རྣམ་པ་དྲུག་མེད་པའི་ཕྱིར་མི་གཡེང་བའོ། །​གཡེང་བ་རྣམ་པ་དྲུག་ནི། རང་བཞིན་གྱིས་རྣམ་པར་གཡེང་བ་དང་། ཕྱི་རོལ་ཏུ་རྣམ་པར་གཡེང་བ་དང་། ནང་གི་རྣམ་པར་གཡེང་བ་དང་། མཚན་མའི་རྣམ་པར་གཡེང་བ་དང་། གནས་ངན་ལེན་གྱི་རྣམ་པར་གཡེང་བ་དང་། ཡིད་ལ་བྱེད་པའི་རྣམ་པར་གཡེང་བའོ། །​འདི་དག་གི་མཚན་ཉིད་ཅི་ལྟ་བུར་རིག་པར་བྱ་ཞེ་ན། ལྡང་དང་ཡུལ་ལ་འཇུག་པ་དང་། །​དེ་བཞིན་རོ་མྱང་བྱིང་དང་རྒོད། །​ཡིད་ཆེས་པ་ཡི་བསམ་པ་དང་། །​ཡིད་ལ་བྱེད་པ་ངར་འཛིན་དང་། །​ཆུང་ངུའི་སེམས་ནི་[[287]](#footnote-306)གཡེང་བ་སྟེ། །​བློ་ལྡན་རྣམས་ཀྱིས་ཤེས་པར་བྱ། །​རྣམ་པར་གཡེང་བ་རྣམ་པ་དྲུག་གི་མཚན་ཉིད་ནི་དེ་ལྟ་བུ་ཡིན་ཏེ།དེ་བྱང་ཆུབ་སེམས་དཔས་[[288]](#footnote-307)ཡོངས་སུ་ཤེས་པར་བྱའོ། །​དེ་ལ་[[289]](#footnote-308)ལྡང་བ་ནི་རྣམ་པར་ཤེས་པའི་ཚོགས་ལྔ་རྣམས་ཀྱིས་ཏིང་ངེ་འཛིན་ལས་ལྡང་བ་སྟེ། རང་བཞིན་གྱིས་རྣམ་པར་གཡེང་བའོ། །​ཡུལ་ལ་འཇུག་པ་ནི་ཕྱི་རོལ་དུ་རྣམ་པར་གཡེང་བའོ། །​ཏིང་ངེ་འཛིན་གྱི་[[290]](#footnote-309)རོ་མྱང་བ་དང་། བྱིང་བ་དང་། རྒོད་པ་ནི་ནང་གི་རྣམ་པར་གཡེང་བའོ། །​ཡིད་ཆེས་པའི་བསམ་པ་ནི་མཚན་མའི་རྣམ་པར་གཡེང་བ་སྟེ། དེ་མཚན་མར་བྱས་ནས་སྦྱོར་བའི་ཕྱིར་རོ། །​ངར་འཛིན་པ་དང་བཅས་པའི་ཡིད་ལ་བྱེད་པ་ན་[[291]](#footnote-310)གནས་ངན་ལེན་གྱི་རྣམ་པར་གཡེང་བ་སྟེ། གནས་ངན་ལེན་གྱི་དབང་གིས་ངའོ་སྙམ་པའི་ང་རྒྱལ་ཀུན་ཏུ་འབྱུང་བའི་ཕྱིར་རོ།[[292]](#footnote-311) །​དམན་པའི་སེམས་ནི་ཡིད་ལ་བྱེད་པའི་རྣམ་པར་གཡེང་བ་སྟེ། ཐེག་པ་དམན་པ་ཡིད་ལ་བྱེད་པ་ཀུན་ཏུ་འབྱུང་བའི་ཕྱིར་རོ། །​དེ་ལ་ཕྱིན་ཅི་མ་ལོག་པའི་དངོས་པོ་ནི་རྣམ་པ་བཅུས་རིག་པར་བྱ་སྟེ། འདི་ལྟ་སྟེ། ཡི་གེ་དོན་དང་ཡིད་བྱེད་དང་། །​མི་འཕྲོ་བ་དང་མཚན་ཉིད་གཉིས། །​མ་དག་དག་དང་གློ་བུར་དང་། །​མི་སྡང་བ་དང་ཁེངས་པ་མེད། །​དེ་ལ། འབྲེལ་པའི་ཕྱིར་དང་འདྲིས་[[293]](#footnote-312)ཕྱིར་དང་། །​མ་འབྲེལ་ཕྱིར་དང་མ་འདྲིས་[[294]](#footnote-313)ཕྱིར། །​དོན་ཡོད་པ་དང་མེད་པ་སྟེ། །​དེ་ནི་ཡི་གེ་[[295]](#footnote-314)མ་ལོག་པའོ། །​ཡི་གེ་རྣམས་དང་འབྲེལ་ཏེ་རྒྱུན་མི་འཆད་པར་བརྗོད་པ་དང་། འདིའི་མིང་ནི་འདི་ཞེས་བྱའོ་ཞེས་འདྲིས་པས་དོན་ཡོད་པ་ཉིད་དོ། །​བཟློག་པ་ནི་དོན་མེད་པ་ཉིད་དོ་ཞེས་དེ་ལྟར་མཐོང་བ་གང་ཡིན་པ་དེ་ནི་ཡི་གེ་ལ་ཕྱིན་ཅི་མ་ལོག་པར་རིག་པར་བྱའོ། །​དོན་ལ་ཕྱིན་ཅི་མ་ལོག་པ་ཇི་ལྟ་བུ་ཞེ་ན། གཉིས་སུ་སྣང་བར་གྱུར་པ་ནི། །​དེ་ལྟར་ཡོད་པ་མ་[[296]](#footnote-315)ཡིན་ཏེ། །​དེ་ནི་དོན་ལ་མ་ལོག་པ། །​ཡོད་དང་མེད་པ་རྣམ་པར་སྤངས། །​གཉིས་ནི་གཟུང་བ་དང་འཛིན་པར་སྣང་བ་སྟེ་དེའི་རྣམ་པར་འབྱུང་བའི་ཕྱིར་རོ། །​ཇི་ལྟར་སྣང་བ་དེ་ལྟར་ནི་ཡོད་པ་མ་ཡིན་ཏེ། དེ་ལྟར་དོན་ལ་མཐོང་བ་གང་ཡིན་པ་དེ་ནི་དེ་ལ་ཕྱིན་ཅི་མ་ལོག་པའོ། །​དོན་གྱི་ཡོད་པ་སྤངས་པ་ནི་གཟུང་བ་དང་འཛིན་པ་དངོས་པོ་མེད་པའི་ཕྱིར་རོ། །​མེད་པ་སྤངས་པ་ནི་དེར་སྣང་བའི་འཁྲུལ་པ་ཡོད་པའི་ཕྱིར་རོ། །​[[297]](#footnote-316)རྟོག་པ་དེ་ཡིས་བསྒོས་པ་ཡི།[[298]](#footnote-317) །​རྟོག་པ་ཡིད་བྱེད་དེའི་གནས་ནི། །​ཡིད་ལ་བྱེད་པ་མ་ལོག་པ། །​གཉིས་སུ་སྣང་བའི་རྒྱུ་ལའོ། །​གཟུང་བ་དང་འཛིན་པར་རྟོག་པས་ཡོངས་སུ་བསྒོས་པ་ནི་རྟོག་པའི་ཡིད་ལ་བྱེད་པ་སྟེ། གཟུང་བ་དང་འཛིན་པ་རྣམ་པར་རྟོག་པ་དེའི་རྟེན་ཡིན་པས། འདི་ནི་ཡིད་ལ་བྱེད་པ་ལ་ཕྱིན་ཅི་མ་ལོག་པའོ། །​ཡིད་ལ་བྱེད་པ་གང་ལ་ཕྱིན་ཅི་མ་ལོག་ཅེ་ན། གཟུང་བ་དང་འཛིན་པ་གཉིས་སུ་སྣང་བའི་རྒྱུ་ལ་སྟེ། རྟོག་པ་ཡིད་ལ་བྱེད་པ་དེ་ནི་བརྗོད་པའི་འདུ་ཤེས་ཀྱིས་ཡོངས་སུ་བསྒོས་པའི་ཕྱིར་རོ། །​དོན་གྱི་[[299]](#footnote-318)མེད་དང་ཡོད་པ་སྟེ། །​སྒྱུ་མ་ལ་སོགས་བཞིན་དུ་འདོད། །​དེ་ནི་མི་འཕྲོ་མ་ལོག་སྟེ། །​ཡོད་དང་མེད་པ་[[300]](#footnote-319)མི་འཕྲོའི་ཕྱིར། །​དོན་གྱི་མེད་པ་དང་ཡོད་པ་གོང་དུ་བཤད་མ་ཐག་པ་[[301]](#footnote-320)གང་ཡིན་པ་དེ་ནི་སྒྱུ་མ་ལ་སོགས་པ་བཞིན་དུ་འདོད་དེ། དཔེར་ན་སྒྱུ་མའི་གླང་པོ་ཆེ་ལ་སོགས་པའི་དངོས་པོར་ཡོད་པ་ཡང་མ་ཡིན་ལ། དེའི་འཁྲུལ་པ་ཙམ་དུ་ཡོད་པའི་ཕྱིར་མེད་པ་ཡང་མ་ཡིན་ནོ། །​དེ་བཞིན་དུ་དོན་ཀྱང་ཇི་ལྟར་གཟུང་བ་དང་འཛིན་པར་སྣང་བ་ལྟར་ཡོད་པ་མ་ཡིན་ལ། དེ་ལ་འཁྲུལ་པ་ཙམ་དུ་ཡོད་པའི་ཕྱིར་མེད་པ་ཡང་མ་ཡིན་ནོ། །​སོགས་པ་ཞེས་བྱ་བའི་སྒྲས་ནི་སྨིག་རྒྱུ་དང་། རྨི་ལམ་དང་། ཆུ་ཟླ་ལ་སོགས་པའི་དཔེ་རྣམས་ཏེ་ཅི་རིགས་སུ་རིག་པར་བྱའོ། །​དེ་ལྟར་དོན་ལ་སྒྱུ་མ་ལ་སོགས་པ་ལྟ་བུར་མཐོང་ནས་སེམས་མི་འཕྲོ་བར་མཐོང་བ་གང་ཡིན་པ་དེ་ནི་མི་འཕྲོ་བ་ལ་ཕྱིན་ཅི་མ་ལོག་པ་སྟེ། དེས་ཡོད་པ་དང་མེད་པ་ལ་སེམས་འཕྲོ་བ་མེད་པའི་ཕྱིར་རོ། །​རྟོག་པ་ཐམས་ཅད་མི་འཇུག་ཕྱིར། །​ཐམས་ཅད་མིང་ཙམ་[[302]](#footnote-321)ཁོ་ན་སྟེ། །​རང་གི་མཚན་ཉིད་མ་ལོག་པའོ། །​གང་འདི་མིག་དང་གཟུགས་རྣམས་ནས། ཡིད་དང་ཆོས་རྣམས་ཞེས་བྱ་བའི་[[303]](#footnote-322)བར་འདི་དག་ཐམས་ཅད་ནི་མིང་ཙམ་མོ་ཞེས་དེ་ལྟར་གང་ཤེས་པ་ནི་རྣམ་པར་རྟོག་པ་ཐམས་ཅད་ཀྱི་གཉེན་པོ་ཡིན་པས་འདི་ནི་རང་གི་མཚན་ཉིད་ལ་ཕྱིན་ཅི་མ་ལོག་པའོ། །​རང་གི་མཚན་ཉིད་གང་ལ་ཞེ་ན། དོན་དམ་རང་གི་མཚན་ཉིད་ལའོ། །​ཀུན་རྫོབ་ཏུ་ནི་འདི་མིང་ཙམ་མོ་ཞེས་འཛིན་པ་མེད་དོ། །​ཆོས་ཀྱི་དབྱིངས་ནི་མ་གཏོགས་པར། །​འདི་ལྟར་ཆོས་ཡོད་མ་ཡིན་ཏེ། །​དེའི་ཕྱིར་སྤྱི་ཡི་མཚན་ཉིད་དེར། །​དེ་ནི་ཕྱིན་ཅི་མ་ལོག་པའོ། །​ཆོས་ལ་བདག་མེད་པ་ལས་མ་གཏོགས་པར་ཆོས་གང་མེད་དེ། དེ་བས་ན་ཆོས་ཀྱི་དབྱིངས་ནི་ཆོས་ཐམས་ཅད་ཀྱི་སྤྱིའི་མཚན་ཉིད་དོ་ཞེས་དེ་ལྟར་ཤེས་པ་གང་ཡིན་པ་དེ་ནི་སྤྱིའི་མཚན་ཉིད་ལ་ཕྱིན་ཅི་མ་ལོག་པའོ། །​ཕྱིན་ཅི་ལོག་གི་ཡིད་ལ་བྱེད། །​མ་སྤངས་པ་དང་སྤངས་པ་ལས། །​དེ་ནི་མ་དག་རྣམ་དག་སྟེ། །​དེ་ཡང་དེ་ལ་མ་ལོག་པའོ། །​ཕྱིན་ཅི་ལོག་གི་ཡིད་ལ་བྱེད་པ་མ་སྤངས་པ་ནི་ཆོས་ཀྱི་དབྱིངས་དེ་རྣམ་པར་མ་དག་པའོ། །​སྤངས་པ་ནི་རྣམ་པར་དག་པའོ་ཞེས་དེ་ལྟར་ཤེས་པ་གང་ཡིན་པ་དེ་ནི་རྣམ་པར་མ་དག་པ་དང་། རྣམ་པར་དག་པ་ལ་ཕྱིན་ཅི་མ་ལོག་པ་སྟེ་གོ་རིམས་བཞིན་ནོ། །​ཆོས་ཀྱི་དབྱིངས་ནི་རང་བཞིན་གྱིས། །​རྣམ་པར་དག་ཕྱིར་ནམ་མཁའ་བཞིན། །​གཉིས་ནི་གློ་བུར་བྱུང་བ་སྟེ། །​དེ་ཡང་དེ་ལ་མ་ལོག་པའོ། །​ཆོས་ཀྱི་དབྱིངས་ནི་ནམ་མཁའ་བཞིན་དུ་[[304]](#footnote-323)རང་བཞིན་གྱིས་རྣམ་པར་དག་པའི་ཕྱིར་རྣམ་པར་མ་དག་པ་དང་། ཕྱིས་རྣམ་པར་དག་ཅེས་བྱ་བ་འདི་གཉིས་ཀྱང་གློ་བུར་ཡིན་པར་དེ་ལྟར་ཤེས་པ་གང་ཡིན་པ་དེ་ནི་གློ་བུར་དུ་བྱུང་བ་ཉིད་ལ་ཕྱིན་ཅི་མ་ལོག་པའོ། །​ཆོས་རྣམས་དང་ནི་གང་ཟག་གི །​[[305]](#footnote-324)ཀུན་ནས་ཉོན་མོངས་རྣམ་དག་མེད། །​མེད་ཕྱིར་དེ་བས་སྐྲག་དང་ང་།[[306]](#footnote-325) །​མེད་དེ་དེ་འདིར་མ་ལོག་པའོ།[[307]](#footnote-326) །​གང་ཟག་གི་ཀུན་ནས་ཉོན་མོངས་པ་མེད་པས་རྣམ་པར་དག་པ་མེད་དོ། །​ཆོས་ཀྱི་ཡང་མེད་དེ། འདི་ལྟར་གང་ཟག་མེད་ཅིང་ཆོས་མེད་པའི་ཕྱིར་རོ། །​གང་གི་ཕྱིར་ཀུན་ནས་ཉོན་མོངས་པ་གང་ཡང་མེད་ཅིང་རྣམ་པར་བྱང་བ་ཡང་མེད་པ་དེའི་ཕྱིར་ཀུན་ནས་ཉོན་མོངས་པའི་ཕྱོགས་ལ་སུ་ཡང་འགྲིབ་པ་[[308]](#footnote-327)ཡང་མེད་ལ། རྣམ་པར་བྱང་བའི་ཕྱོགས་ལ་སུའི་ཁྱད་པར་དུ་འགྱུར་བའང་མེད་ན། དེའི་ཕྱིར་སྐྲག་པའམ་ང་རྒྱལ་དུ་གྱུར་ཏེ། འདི་ནི་སྐྲག་པ་མེད་པ་དང་། །​ཁེངས་པ་མེད་པ་ལ་ཕྱིན་ཅི་མ་ལོག་པའོ། །​ཕྱིན་ཅི་མ་ལོག་པ་བཅུ་པོ་འདི་དག་ནི་རྡོ་རྗེའི་ཚིག་བཅུ་པོ་དག་དང་གོ་རིམས་བཞིན་དུ་སྦྱར་བར་བྱ་སྟེ། རྡོ་རྗེའི་ཚིག་བཅུ་པོ་འདི་དག་ནི། ཡོད་པ་དང་མེད་པ་དང་། ཕྱིན་ཅི་མ་ལོག་པ་དང་། གནས་དང་། སྒྱུ་མ་ལྟ་བུ་ཉིད་དང་། རྣམ་པར་མི་རྟོག་པ་ཉིད་དང་། རང་བཞིན་གྱིས་འོད་གསལ་བ་ཉིད་དང་། ཀུན་ནས་ཉོན་མོངས་པ་དང་། རྣམ་པར་བྱང་བ་དང་། ནམ་མཁའ་ལྟ་བུ་དང་། འགྲིབ་པ་མེད་པ་དང་། ཁྱད་པར་དུ་འཕགས་པ་མེད་པའོ། །​རྡོ་རྗེའི་ཚིག་རྣམས་ཀྱི་ལུས་རྣམ་པར་གཞག་པ་ནི་ངོ་བོ་ཉིད་དེ་ངོ་[[309]](#footnote-328)བོ་ཉིད་རྣམ་པ་གསུམ་དང་[[310]](#footnote-329)དམིགས་པ་དང་། རྣམ་པར་མི་རྟོག་པ་ཉིད་དང་། བརྒལ་བ་དང་། ལན་ཏེ། རྡོ་རྗེའི་ཚིག་ལྷག་མ་རྣམས་སོ། །​ལུས་རྣམ་པར་གཞག་པ་གཉིས་པ་ནི། གང་ལ་གང་ཞིག་གང་གིས་འཁྲུལ། །​མ་འཁྲུལ་གང་ཞིག་གང་ལ་དང་། །​འཁྲུལ་དང་མ་འཁྲུལ་འབྲས་བུ་ཉིད། །​དེ་གཉིས་ཀྱི་[[311]](#footnote-330)ནི་མཐའ་མའོ། །​རྡོ་རྗེའི་ཚིག་རྣམས་ཀྱིས་བསྡུས་པའི་དོན་ནི་ངོ་བོ་ཉིད་གསུམ་ནི་དམིགས་པ་སྟེ། ཡོངས་སུ་གྲུབ་པ་དང་། ཀུན་བརྟགས་པ་དང་། གཞན་གྱི་[[312]](#footnote-331)དབང་ཞེས་བྱ་བ་དག་སྟེ། ཚིག་དང་པོ་གསུམ་དང་གོ་རིམས་བཞིན་ནོ། །​རྣམ་པར་མི་རྟོག་པ་ཉིད་ནི་གང་གིས་རྣམ་པར་མི་རྟོག་ཅེ་ན། རྣམ་པར་མི་རྟོག་པའི་ཡེ་ཤེས་ཀྱིས་སོ། །​གང་ལ་རྣམ་པར་མི་རྟོག་ཅེ་ན། རང་བཞིན་གྱིས་འོད་གསལ་བ་ཉིད་ལའོ། །​དེ་བས་ན་འདིས་ཤེས་པ་[[313]](#footnote-332)དང་། ཤེས་པ་རྣམ་པར་གཞག་པ་འདི་ལྟ་སྟེ། ངོ་བོ་ཉིད་གསུམ་དང་། རྣམ་པར་མི་རྟོག་པ་ཉིད་དང་གོ་རིམས་བཞིན་དུ་རིག་པར་[[314]](#footnote-333)བྱའོ། །​བརྒལ་བ་དང་། ལན་ནི་ལྷག་མ་རྣམས་སོ་ཞེས་བྱ་བ་དེ་ལ་བརྒལ་བ་ནི་འདི་ཡིན་ཏེ། གལ་ཏེ་ཀུན་བརྟགས་པ་དང་། གཞན་གྱི་དབང་གི་མཚན་ཉིད་ཀྱི་[[315]](#footnote-334)ཆོས་དེ་དག་མེད་ན་ཇི་ལྟར་དམིགས་པར་འགྱུར། ཅི་སྟེ་ཡོད་ན་དེ་ལྟ་ན་གོ་ཆོས་རྣམས་རང་བཞིན་གྱིས་འོད་གསལ་བ་ཉིད་དུ་མི་རུང་[[316]](#footnote-335)ངོ་ཞེ་ན། དེའི་ལན་ནི་སྒྱུ་མ་ལྟ་བུ་ཉིད་ཡིན་ཏེ། དཔེར་ན་སྒྱུ་མ་བྱས་པ་ནི་མེད་ཀྱང་དམིགས་པ་ལྟ་བུའོ། །​གལ་ཏེ་ཆོས་རྣམས་རང་བཞིན་གྱིས་འོད་གསལ་བ་ཉིད་ཡིན་ན་ཇི་ལྟར་སྔར་ཀུན་ནས་ཉོན་མོངས་པ་[[317]](#footnote-336)ཕྱིས་རྣམ་པར་བྱང་ཞེ་ན། དེའི་ལན་ནི་ཀུན་ནས་ཉོན་མོངས་པ་དང་། རྣམ་པར་བྱང་བ་ནམ་མཁའ་ལྟ་བུར་རེག་པར་[[318]](#footnote-337)བྱ་བ་ཡིན་ཏེ། དཔེར་ན་ནམ་མཁའ་རང་བཞིན་གྱིས་རྣམ་པར་དག་པ་ལ་ཀུན་ནས་ཉོན་མོངས་སོ། །​རྣམ་པར་བྱང་ངོ་ཞེས་བྱ་བ་ལྟ་བུའོ། །​གལ་ཏེ་སངས་རྒྱས་དཔག་ཏུ་མེད་པ་བྱུང་སྟེ། སེམས་ཅན་དཔག་ཏུ་མེད་པ་དག་གི་[[319]](#footnote-338)ཀུན་ནས་ཉོན་མོངས་པ་བསལ་ན། དེའི་ཕྱིར་ཅི་ལྟར་འཁོར་བ་རྒྱུན་ཆད་པར་མི་འགྱུར་ཞིང་མྱ་ངན་ལས་འདས་པ་འཕེལ་བར་མི་འགྱུར་ཞེ་ན། དེའི་ལན་ནི་འགྲིབ་པ་[[320]](#footnote-339)མེད་པ་དང་། ཁྱད་པར་དུ་འཕགས་པ་མེད་པ་ཉིད་ཡིན་ཏེ། སེམས་ཅན་གྱི་ཁམས་དང་། རྣམ་པར་བྱང་བའི་ཕྱོགས་དཔག་ཏུ་མེད་པའི་ཕྱིར་རོ། །​ཡོད་མེད་ཕྱིན་ཅི་མ་ལོག་དང་། །​གནས་དང་སྒྱུ་མ་ལྟ་བུ་ཉིད། །​མི་རྟོག་པ་དང་རང་བཞིན་གྱིས། །​རྟག་པར་འོད་གསལ་ཉིད་དང་ནི། །​ཀུན་ནས་ཉོན་མོངས་རྣམ་བྱང་དང་། །​དེ་བཞིན་ནམ་མཁའ་ལྟ་བུ་ཉིད། །​འགྲིབ་པ་མེད་དང་ལྷག་མེད་པ། །​རྡོ་རྗེའི་[[321]](#footnote-340)ཚིག་ནི་བཅུ་ཞེས་བྱ། །​རྗེས་སུ་མཐུན་པའི་ཆོས་སྒྲུབ་པ་བཤད་ཟིན་ཏོ།[[322]](#footnote-341) །​མཐའ་གཉིས་སྤང་བ་[[323]](#footnote-342)བསྒྲུབ་པ་གང་ཞེ་ན། གང་དཀོན་མཆོག་བརྩེགས་པ་ལས་དབུ་མའི་ལམ་བཤད་པའོ། །​མཐའ་གང་དང་གང་སྤངས་པས་དེ་རིག་པར་བྱ་[[324]](#footnote-343)ཞེ་ན། ཐ་དད་པ་དང་གཅིག་མཐའ་དང་། །​མུ་སྟེགས་ཉན་ཐོས་གཉིས་ཀ་དང་། །​གང་ཟག་ཆོས་ལ་སྒྲོ་འདོགས་དང་། །​སྐུར་འདེབས་མཐའ་རྣམས་[[325]](#footnote-344)གཉིས་གཉིས་དང་། །​མི་མཐུན་ཕྱོགས་དང་གཉེན་[[326]](#footnote-345)པོའི་མཐའ། །​རྟག་དང་ཆད་པར་འདུ་ཤེས་དང་། །​གཟུང་དང་འཛིན་དང་ཀུན་ཉོན་མོངས།[[327]](#footnote-346) །​རྣམ་པར་བྱང་ལ་གཉིས་དང་གསུམ། །​རྣམ་པར་རྟོག་པ་གཉིས་ཀྱི་མཐའ། །​དེ་ནི་རྣམ་པ་བདུན་དུ་འདོད། །​དངོས་ཡོད་དངོས་མེད་ཞི་བྱེད་དང་། །​ཞི་བྱེད་སྐྲག་བྱ་དེ་ལ་[[328]](#footnote-347)འཇིགས། །​གཟུང་དང་འཛིན་དང་ཡང་དག་ཉིད། །​ལོག་པ་ཉིད་དང་བྱེད་དང་མིན། །​སྐྱེ་བ་མེད་དང་མཉམ་པའི་དུས། །​དེ་ནི་རྣམ་རྟོག་གཉིས་ཀྱི་མཐའ། །​དེ་ལ་གཟུགས་ལ་སོགས་པ་དང་བདག་ཐ་དད་ཅེས་བྱ་བ་ཡང་མཐའོ། །​གཅིག་ཅེས་བྱ་བ་ཡང་མཐའོ། །​དེ་ཡོངས་སུ་སྤང་བའི་[[329]](#footnote-348)ཕྱིར་དབུ་མའི་ལམ་སྟེ། གང་བདག་མེད་པར་སོ་སོར་རྟོག་པ་[[330]](#footnote-349)ནས་ཤེད་བུ་མེད་པར་སོ་སོར་རྟོག་པའི་བར་དུའོ། །​བདག་ཏུ་ལྟ་བ་ནི་སྲོག་ཀྱང་གཞན་ལ་ལུས་ཀྱང་གཞན་པ་དང་། སྲོག་དེ་ཉིད་ལུས་དེ་[[331]](#footnote-350)ཡིན་ཞེས་བྱ་བར་ལྟ་བ་ཡིན་ནོ། །​གཟུགས་ལ་སོགས་པ་རྟག་གོ་ཞེས་བྱ་བ་ནི་མུ་སྟེགས་ཅན་གྱི་མཐའོ། །​མི་རྟག་གོ་ཞེས་བྱ་བ་ནི་ཉན་ཐོས་ཀྱི་མཐའོ། །​དེ་ཡོངས་སུ་སྤང་བའི་ཕྱིར་དབུ་མའི་ལམ་སྟེ། གང་གཟུགས་ལ་སོགས་པ་ལ་རྟག་པར་[[332]](#footnote-351)ཡང་མི་རྟོག །​མི་རྟག་པར་ཡང་མི་རྟོག་པའོ། །​བདག་ཅེས་བྱ་བ་ནི་གང་ཟག་ཏུ་སྒྲོ་འདོགས་པའི་མཐའོ། །​བདག་མེད་ཅེས་བྱ་བ་ནི་སྐུར་བ་འདེབས་པའི་མཐའ་སྟེ། བརྟགས་པའི་[[333]](#footnote-352)ཡོད་པ་[[334]](#footnote-353)ལ་སྐུར་པ་འདེབས་པའི་ཕྱིར་རོ། །​དེ་ཡོངས་སུ་སྤང་བའི་ཕྱིར་དབུ་མའི་ལམ་སྟེ། གང་བདག་དང་བདག་མེད་པ་གཉིས་ཀྱི་དབུས་ནི་རྣམ་པར་མི་རྟོག་པ་ཉིད་དོ། །​སེམས་ཡང་དག་པའོ་ཞེས་བྱ་བ་ནི་ཆོས་ལ་སྒྲོ་འདོགས་པའི་མཐའོ། །​སེམས་ཡང་དག་པ་མ་ཡིན་ནོ་ཞེས་བྱ་བ་ནི་སྐུར་པ་འདེབས་པའི་མཐའོ། །​དེ་ཡོངས་སུ་སྤང་བའི་ཕྱིར་དབུ་མའི་ལམ་སྟེ། གང་ལ་སེམས་མེད་པ་དང་། སེམས་པ་མེད་པ་དང་། ཡིད་མེད་པ་དང་། རྣམ་པར་ཤེས་པ་མེད་པའོ། །​མི་དགེ་བ་ལ་སོགས་པའི་ཆོས་རྣམས་ནི་ཀུན་ནས་ཉོན་མོངས་པའོ་ཞེས་བྱ་བ་ནི་མི་མཐུན་པའི་ཕྱོགས་ཀྱི་མཐའོ། །​དགེ་བ་ལ་སོགས་པ་ནི་རྣམ་པར་བྱང་བའོ་ཞེས་བྱ་བ་ནི་གཉེན་པོའི་མཐའོ། །​དེ་ཡོངས་སུ་སྤང་བའི་ཕྱིར་དབུ་མའི་ལམ་སྟེ། གང་མཐའ་དེ་གཉིས་ཁས་མི་ལེན་ཞིང་མི་བརྗོད་ཅིང་མི་སྨྲ་བའོ། །​གང་ཟག་དང་ཆོས་ཡོད་དོ་ཞེས་བྱ་བ་ནི་རྟག་པའི་མཐའོ། །​མེད་དོ་ཞེས་བྱ་བ་ནི་[[335]](#footnote-354)ཆད་པའི་མཐའོ། །​དེ་ཡོངས་སུ་སྤང་བའི་ཕྱིར་དབུ་མའི་ལམ་སྟེ། མཐའ་དེ་གཉིས་ཀྱི་དབུས་གང་ཡིན་པའོ། །​མ་རིག་པ་ལ་གཟུང་བའོ། །​འཛིན་པའོ་ཞེས་བྱ་བ་ནི་མཐའ་སྟེ། དེ་བཞིན་དུ་རིག་པ་དང་འདུ་བྱེད་རྣམས་དང་། དེའི་གཉེན་པོ་འདུས་མ་བྱས་དང་། རྒ་ཤིའི་བར་ལ་གཟུང་བའོ། །​འཛིན་པའོ་ཞེས་བྱ་བ་ཡང་མཐའོ། །​དེ་འགོག་པ་ལ་གཟུང་བའོ། །​འཛིན་པའོ་[[336]](#footnote-355)ཞེས་བྱ་བ་ཡང་མཐའ་སྟེ། ལམ་གང་གིས་དེ་འགག་པའོ། །​དེ་བཞིན་དུ་ནག་པོ་དང་དཀར་པོའི་ཕྱོགས་ཀྱི་བྱེ་བྲག་གིས་གཟུང་བ་དང་འཛིན་པའི་མཐའ་རྣམ་པ་གཉིས་སོ། །​དེ་ཡོངས་སུ་སྤང་བའི་ཕྱིར་དབུ་མའི་ལམ་སྟེ། རིག་པ་དང་མ་རིག་པ་འདི་ནི་གཉིས་སུ་མེད་ཅེས་རྒྱ་ཆེར་འབྱུང་སྟེ། རིག་པ་དང་མ་རིག་པ་ལ་སོགས་པ་ལ་གཟུང་བ་དང་། འཛིན་པའི་དངོས་པོ་མེད་པའི་ཕྱིར་རོ། །​ཀུན་ནས་ཉོན་མོངས་པ་རྣམ་པ་གསུམ་སྟེ། ཉོན་མོངས་པའི་ཀུན་ནས་ཉོན་མོངས་པ་དང་། ལས་ཀྱི་ཀུན་ནས་ཉོན་མོངས་པ་དང་། སྐྱེ་བའི་ཀུན་ནས་ཉོན་མོངས་པའོ།[[337]](#footnote-356) །​དེ་ལ་ཉོན་མོངས་པའི་ཀུན་ནས་ཉོན་མོངས་པ་ཡང་རྣམ་པ་གསུམ་སྟེ། ལྟ་བ་དང་། འདོད་ཆགས་དང་།ཞེ་སྡང་དང་། གཏི་མུག་གི་རྒྱུ་དང་། ཡང་སྲིད་པ་ལ་སྨོན་པའོ། །​དེའི་གཉེན་པོ་ནི་སྟོང་པ་ཉིད་ཤེས་པ་དང་། མཚན་མ་མེད་པའི་ཤེས་པ་དང་། སྨོན་པ་མེད་པའི་ཤེས་པའོ། །​ལས་ཀྱི་ཀུན་ནས་ཉོན་མོངས་པ་ནི་དགེ་བ་དང་མི་དགེ་བའི་ལས་མངོན་པར་འདུ་བྱེད་པའོ། །​དེའི་གཉེན་པོ་ནི་མངོན་པར་འདུ་མི་བྱེད་པ་ཤེས་པའོ། །​སྐྱེ་བའི་ཀུན་ནས་ཉོན་མོངས་པ་ནི་ཡང་སྲིད་པར་སྐྱེ་བ་དང་། སྐྱེས་པའི་[[338]](#footnote-357)སེམས་དང་སེམས་ལས་བྱུང་བ་རྣམས་སྐད་ཅིག་རེ་རེ་ལ་བྱུང་བ་[[339]](#footnote-358)དང་། ཡང་སྲིད་པའི་རྒྱུན་ཏོ། །​དེའི་གཉེན་པོ་ནི་སྐྱེ་བ་མེད་པ་ཤེས་པ་དང་། འབྱུང་བ་མེད་པ་ཤེས་པ་དང་། ངོ་བོ་ཉིད་མེད་པ་ཤེས་པའོ། །​ཀུན་ནས་ཉོན་མོངས་པ་རྣམ་པ་དེ་གསུམ་དང་བྲལ་བ་ནི་རྣམ་པར་བྱང་བའོ། །​དེ་ལ་སྟོང་པ་ཉིད་ཤེས་པ་ལ་སོགས་པས་ཤེས་བྱ་སྟོང་པ་ཉིད་ལ་སོགས་པའི་ཆོས་རྣམས་ཀུན་ནས་ཉོན་མོངས་པ་རྣམ་པ་གསུམ་པོ་དེ་དག་དང་ཅི་རིགས་པར་སྟོང་པ་ཉིད་ལ་སོགས་པའི་བར་དུ་མི་བྱེད་ཀྱི། རང་བཞིན་གྱིས་སྟོང་པ་ཉིད་ལ་སོགས་ཏེ། ཆོས་ཀྱི་དབྱིངས་རང་བཞིན་གྱིས་ཀུན་ནས་ཉོན་མོངས་པ་ཅན་དུ་མ་གྱུར་པའི་ཕྱིར་རོ། །​གལ་ཏེ་ཆོས་ཀྱི་དབྱིངས་ཀུན་ནས་ཉོན་མོངས་པར་གྱུར་པའམ། རྣམ་པར་དག་པར་འགྱུར་བའོ་སྙམ་དུ་རྣམ་པར་རྟོག་པ་འདི་ནི་མཐའ་སྟེ། རང་བཞིན་གྱིས་ཀུན་ནས་ཉོན་མོངས་པ་ཅན་མ་ཡིན་པ་ལ་ནི་[[340]](#footnote-359)ཀུན་ནས་ཉོན་མོངས་པ་དང་། རྣམ་པར་བྱང་བ་མེད་པའི་ཕྱིར་རོ། །​མཐའ་དེ་གཉིས་ཡོངས་སུ་སྤང་བའི་ཕྱིར་[[341]](#footnote-360)དབུ་མའི་ལམ་སྟེ། གང་སྟོང་པ་ཉིད་ཀྱིས་ཆོས་རྣམས་སྟོང་པར་མི་བྱེད་[[342]](#footnote-361)ཀྱི་ཆོས་རྣམས་ཉིད་ཀྱིས་སྟོང་པའོ་ཞེས་འབྱུང་བ་ལ་སོགས་པའོ། །​གཞན་ཡང་རྣམ་པར་རྟོག་པའི་མཐའ་གཉིས་རྣམ་པ་བདུན་ཏེ། འདི་ལྟ་སྟེ། དངོས་པོ་ཡོད་པར་རྣམ་པར་རྟོག་པ་ཡང་མཐའོ། །​དངོས་པོ་མེད་པར་རྣམ་པར་རྟོག་པ་ཡང་མཐའོ། །​[[343]](#footnote-362)གང་ཟག་ཡོད་དེ་[[344]](#footnote-363)དེ་གཞིག་པའི་ཕྱིར་སྟོང་པ་ཉིད་དོ། །​ཡང་ན་བདག་མེད་པ་ཡང་མེད་དོ་སྙམ་དུ་རྟོག་པའི་ཕྱིར་ཏེ། རྣམ་པར་རྟོག་པའི་མཐའ་འདི་གཉིས་སྤང་བའི་ཕྱིར་དབུ་མའི་ལམ་སྟེ། འདི་ལྟ་སྟེ། གང་ཟག་རྣམ་པར་གཞིག་པའི་ཕྱིར་སྟོང་པ་ཉིད་མ་ཡིན་གྱི་སྟོང་པ་ཉིད་ཀྱིས་སྟོང་སྟེ། སྔོན་གྱི་མཐའ་སྟོང་པ་དང་། ཕྱི་མའི་མཐའ་སྟོང་པ་ཞེས་བྱ་བ་ལ་སོགས་པ་རྒྱ་ཆེར་འབྱུང་བའོ། །​ཞི་བར་བྱ་བ་[[345]](#footnote-364)རྣམ་པ་ཡང་མཐའོ། །​ཞི་བར་བྱེད་པ་རྣམ་པར་[[346]](#footnote-365)རྟོག་པ་ཡང་མཐའ་སྟེ། སྤང་བར་བྱ་བ་དང་། སྤོང་བར་བྱེད་པ་རྣམ་པར་རྟོག་པས་སྟོང་པ་ཉིད་ཀྱིས་[[347]](#footnote-366)སྐྲག་པའི་ཕྱིར་རོ། །​རྣམ་པར་རྟོག་པའི་མཐའ་དེ་གཉིས་ཡོངས་སུ་སྤང་བའི་[[348]](#footnote-367)ཕྱིར་དཔེ་ནམ་མཁའོ། །​སྐྲག་པར་བྱ་བར་རྣམ་པར་རྟོག་པ་ཡང་མཐའོ། །​སྐྲག་པར་བྱ་བ་དེ་ལས་འཇིགས་པར་རྣམ་པར་རྟོག་པ་ཡང་མཐའ་སྟེ། སྡུག་བསྔལ་གྱིས་ཁོང་དངངས་[[349]](#footnote-368)པས་ཀུན་བརྟགས་པའི་གཟུགས་ལ་སོགས་པ་ལ་སྐྲག་པའི་ཕྱིར་རོ། །​རྣམ་པར་རྟོག་པའི་མཐའ་དེ་གཉིས་ཡོངས་སུ་སྤང་བའི་[[350]](#footnote-369)ཕྱིར་དཔེ་ནི་རི་མོ་མཁན་ནོ། །​དཔེ་སྔ་མ་ནི་ཉན་ཐོས་རྣམས་ལས་བརྩམས་པའོ། །​འདི་ནི་བྱང་ཆུབ་སེམས་དཔའ་རྣམས་ལས་བརྩམས་པའོ། །​གཟུང་བར་རྣམ་པར་རྟོག་པ་ཡང་མཐའོ། །​འཛིན་པར་རྣམ་པར་རྟོག་པ་ཡང་མཐའོ། །​རྣམ་པར་རྟོག་པའི་མཐའ་དེ་གཉིས་ཡོངས་སུ་སྤང་བའི་ཕྱིར་དཔེ་སྒྱུ་མ་མཁན་ནོ། །​རྣམ་པར་རིག་པ་ཙམ་དུ་ཤེས་པས་དོན་དངོས་པོ་མེད་པར་བྱས་ནས། དོན་དངོས་པོ་མེད་པར་ཤེས་པ་དེས་ཀྱང་རྣམ་པར་རིག་པ་ཙམ་དུ་ཤེས་པ་དེ་ཉིད་རྣམ་པར་བཟློག་གོ། །​དོན་དངོས་པོ་མེད་ན་རྣམ་པར་རིག་པ་མི་སྲིད་པའི་ཕྱིར་ཏེ། དེ་ལྟར་ན་འདི་ནི་འདིར་མཚུངས་སོ། །​ཡང་དག་པ་ཉིད་དུ་རྣམ་པར་རྟོག་པ་ཡང་མཐའོ། །​ལོག་པ་ཉིད་དུ་རྣམ་པར་རྟོག་པ་ཡང་མཐའ་སྟེ། ཡང་དག་པར་སོ་སོར་རྟོག་པ་ན་ཡང་དག་པ་ཉིད་དུ་འམ། ལོག་པ་ཉིད་དུ་རྟོག་པའོ། །​མཐའ་དེ་གཉིས་ཡོངས་སུ་སྤང་བའི་ཕྱིར་དཔེ་ཤིང་གཉིས་ལས་མེ་འབྱུང་བ་སྟེ། དཔེར་ན་མེའི་མཚན་ཉིད་མ་ཡིན་པ་ཤིང་གཉིས་ལས་མེ་འབྱུང་སྟེ། བྱུང་ནས་ཀྱང་ཤིང་གཉིས་ཚིག་པར་བྱེད་དོ། །​དེ་བཞིན་དུ་ཡང་དག་པ་ཉིད་[[351]](#footnote-370)ཀྱི་མཚན་ཉིད་མ་ཡིན་པ་ཡང་དག་པ་ཇི་ལྟ་བ་བཞིན་དུ་སོ་སོར་རྟོག་པ་ལས་ཡང་དག་པ་ཉིད་ཀྱི་མཚན་ཉིད་འཕགས་པའི་ཤེས་རབ་ཀྱི་དབང་པོ་སྐྱེ་སྟེ། སྐྱེས་ནས་ཀྱང་ཡང་དག་པར་སོ་སོར་རྟོག་པ་དེ་ཉིད་རྣམ་པར་འཇིག་པར་བྱེད་དེ། དེ་ལྟ་བས་ན་འདི་ནི་འདིར་མཚུངས་སོ། །​ཡང་དག་པར་སོ་སོར་རྟོག་པ་ཡང་དག་པ་ཉིད་ཀྱི་མཚན་ཉིད་མ་ཡིན་ཀྱང་ལོག་པ་ཉིད་ཀྱི་མཚན་ཉིད་ཀྱང་[[352]](#footnote-371)མ་ཡིན་ཏེ། ཡང་དག་པ་ཉིད་ཀྱི་རྗེས་སུ་མཐུན་པའི་ཕྱིར་རོ། །​བྱེད་པར་རྣམ་པར་རྟོག་པ་ཡང་མཐའོ། །​མི་བྱེད་པར་རྣམ་པར་རྟོག་པ་ཡང་མཐའ་སྟེ། ཡེ་ཤེས་ནི་[[353]](#footnote-372)བློ་སྔོན་དུ་འགྲོ་བས་བྱེད་པའམ་མཐུ་མེད་པར་རྟོག་པའོ། །​རྣམ་པར་རྟོག་པའི་མཐའ་དེ་གཉིས་ཡོངས་སུ་སྤང་བའི་ཕྱིར་དཔེ་མར་མེའོ། །​སྐྱེ་བ་མེད་པར་རྣམ་པར་རྟོག་པ་ཡང་མཐའོ། །​དུས་མཉམ་པ་ཉིད་དུ་རྣམ་པར་རྟོག་པ་ཡང་མཐའ་སྟེ། གལ་ཏེ་གཉེན་པོ་མ་སྐྱེས་པའམ། ཀུན་ནས་ཉོན་མོངས་པ་ཡུན་རིང་བ་ཉིད་དུ་རྟོག་པའོ། །​རྣམ་པར་རྟོག་པའི་མཐའ་དེ་གཉིས་སྤང་བའི་ཕྱིར་མར་མེའི་དཔེ་གཉིས་པའོ། །​མཐའ་གཉིས་སྤང་བའི་སྒྲུབ་པ་བཤད་ཟིན་ཏོ། །​ཁྱད་པར་ཅན་དང་ཁྱད་པར་མེད་པ་སྒྲུབ་པ་གང་ཞེ་ན། ཁྱད་པར་ཅན་དང་ཁྱད་མེད་[[354]](#footnote-373)ནི། །​ས་བཅུ་དག་ཏུ་ཤེས་པར་བྱ། །​ས་གང་ལ་ཕ་རོལ་ཏུ་ཕྱིན་པ་གང་གི་ཤས་ཆེ་བ་དེ་ནི་ཁྱད་པར་ཅན་ནོ། །​ཐམས་ཅད་དུ་ཐམས་ཅད་ལ་ཡང་དག་པར་བསྒྲུབ་པ་ནི་[[355]](#footnote-374)ཁྱད་པར་མེད་པའོ། །​བསྒྲུབ་པ་བླ་ན་མེད་པ་ཉིད་བཤད་ཟིན་ཏོ། །​དམིགས་པ་བླ་ན་མེད་པ་ཉིད་གང་ཞེ་ན། རྣམ་པར་གཞག་དང་དེ་བཞིན་དབྱིངས། །​བསྒྲུབ་[[356]](#footnote-375)དང་སྒྲུབ་དང་འཛིན་པ་དང་། །​ངེས་པར་འཛིན་དང་རབ་ཏུ་འཛིན། །​རབ་ཏུ་རྟོགས་དང་རབ་རྒྱས་དང་། །​རྣམ་པར་རྟོག་དང་རྣལ་འདུག་དང་། །​ཕུལ་དུ་བྱུང་བའི་དམིགས་པར་འདོད། །​དམིགས་པ་ནི་རྣམ་པ་བཅུ་གཉིས་པོ་འདི་དག་སྟེ། འདི་ལྟར་ཆོས་བརྟགས་པ་རྣམ་པར་གཞག་པའི་དམིགས་པ་དང་། ཆོས་ཀྱི་དབྱིངས་ཀྱི་དམིགས་པ་དང་། བསྒྲུབ་བྱའི་དམིགས་པ་དང་། [[357]](#footnote-376)སྒྲུབ་པའི་དམིགས་པ་དང་། འཛིན་པའི་དམིགས་པ་དང་། ངེས་པར་འཛིན་པའི་དམིགས་པ་དང་། རབ་ཏུ་འཛིན་པའི་དམིགས་པ་དང་། རབ་ཏུ་རྟོགས་པའི་[[358]](#footnote-377)དམིགས་པ་དང་། རབ་ཏུ་རྒྱས་པའི་དམིགས་པ་དང་། རྣམ་པར་ཁོང་དུ་ཆུད་པའི་དམིགས་པ་དང་། རྣལ་དུ་འདུག་པའི་དམིགས་པ་དང་། ཕུལ་དུ་བྱུང་བའི་དམིགས་པའོ།[[359]](#footnote-378) །​དེ་ལ་དང་པོ་ནི་ཕ་རོལ་ཏུ་ཕྱིན་པ་ལ་སོགས་པའི་ཆོས་གང་དག་རྣམ་པར་འཇོག་པའོ། །​གཉིས་པ་ནི་དེ་བཞིན་ཉིད་དོ། །​གང་གསུམ་པ་དང་བཞི་པ་དེ་དག་ཉིད་ལ་གོ་རིམས་བཞིན་ཏེ། ཆོས་ཀྱི་དབྱིངས་རབ་ཏུ་རྟོགས་པས་[[360]](#footnote-379)ཕ་རོལ་ཏུ་ཕྱིན་པ་ལ་སོགས་པའི་ཆོས་རྣམས་ཁོང་དུ་ཆུད་པའི་ཕྱིར་རོ། །​ལྔ་པ་ནི་ཐོས་པ་ལས་བྱུང་བའི་ཤེས་པའི་དམིགས་པའོ། །​དྲུག་པ་ནི་བསམས་པ་[[361]](#footnote-380)ལས་བྱུང་བའི་སྟེ་རྟོགས་ནས་འཛིན་པའི་ཕྱིར་རོ། །​བདུན་པ་ནི་བསྒོམས་པ་ལས་བྱུང་བའི་སྟེ། སོ་སོ་རང་གིས་འཛིན་པའི་ཕྱིར་རོ། །​བརྒྱད་པ་ནི་ས་དང་པོ་ལ་མཐོང་བའི་ལམ་གྱིའོ། །​དགུ་བ་ནི་བསྒོམ་པའི་ལམ་གྱི་སྟེ། ས་བདུན་པའི་བར་དུའོ། །​བཅུ་པ་ནི་དེ་ཉིད་ལ་འཇིག་རྟེན་པ་དང་འཇིག་རྟེན་ལས་འདས་པའི་ལམ་གྱི་སྟེ། ཆོས་རྣམ་པར་ཁོང་དུ་ཆུད་པའི་ཕྱིར་རོ། །​བཅུ་གཅིག་པ་ནི་ས་བརྒྱད་པ་ལའོ། །​བཅུ་གཉིས་པ་ནི་ས་དགུ་པ་ལ་སོགས་པ་གསུམ་ལའོ། །​དང་པོའི་གཉིས་པོ་དེ་དག་ནི་དེ་དང་དེའི་དུས་ན་དེ་དང་དེའི་དམིགས་པའི་མིང་འཐོབ་པོ། །​དམིགས་པ་བཤད་ཟིན་ཏོ། །​ཡང་དག་པར་འགྲུབ་པ་གང་ཞེ་ན། མ་ཚང་མེད་དང་མི་སྤོང་དང་། །​མི་གཡེང་བ་དང་རབ་རྫོགས་དང་། །​ཡང་དག་སྐྱེད་[[362]](#footnote-381)དང་འཕེལ་བ་དང་། །​ལས་སུ་རུང་དང་མི་གནས་དང་། །​སྒྲིབ་པ་མེད་པ་ཉིད་དང་དེ། །​རྒྱུན་མི་གཅོད་པ་ཡང་དག་འགྲུབ། །​ཡང་དག་པར་འགྲུབ་པ་ནི་རྣམ་པ་བཅུ་པོ་འདི་དག་སྟེ། དེ་ལ་རྐྱེན་མ་ཚང་བ་མེད་པ་ནི་རིགས་ཡང་དག་པར་འགྲུབ་པའོ། །​ཐེག་པ་ཆེན་པོ་མི་སྤང་བ་ནི་མོས་པ་ཡང་དག་པར་འགྲུབ་པའོ། །​ཐེག་པ་དམན་པར་མི་གཡེང་བ་ནི་[[363]](#footnote-382)སེམས་བསྐྱེད་པ་[[364]](#footnote-383)ཡང་དག་པར་འགྲུབ་པའོ། །​ཕ་རོལ་ཏུ་ཕྱིན་པ་ཡོངས་སུ་རྫོགས་པ་ནི་བསྒྲུབ་པ་ཡང་དག་པར་འགྲུབ་པའོ། །​འཕགས་པའི་ལམ་བསྐྱེད་པ་ནི་སྐྱོན་མེད་པར་འཇུག་པ་ཡང་དག་པར་འགྲུབ་པའོ། །​དགེ་བའི་རྩ་བ་འཕེལ་བ་ནི་ཡུན་རིང་པོ་ནས་འདྲིས་པར་བྱ་བའི་ཕྱིར་སེམས་ཅན་ཡོངས་སུ་སྨིན་པར་བྱེད་པ་ཡང་དག་པར་འགྲུབ་པའོ། །​སེམས་ལས་སུ་རུང་བ་ནི་ཞིང་ཡོངས་སུ་དག་པ་ཡང་དག་པར་འགྲུབ་པའོ། །​འཁོར་བ་དང་མྱ་ངན་ལས་འདས་པ་ལ་མི་གནས་པ་ནི་ཕྱིར་མི་ལྡོག་པའི་ས་ལ་ལུང་བསྟན་པ་འཐོབ་པ་ཡང་དག་པར་འགྲུབ་པ་སྟེ། འཁོར་བ་དང་མྱ་ངན་ལས་འདས་པ་གཉིས་ལས་མི་ལྡོག་པའི་ཕྱིར་རོ། །​སྒྲིབ་པ་མེད་པ་ནི་སངས་རྒྱས་ཀྱི་ས་ཡང་དག་པར་འགྲུབ་པའོ། །​དེ་རྒྱུན་མི་གཅོད་པ་ནི་བྱང་ཆུབ་ཀུན་དུ་སྟོན་པ་ཡང་དག་པར་འགྲུབ་པའོ། །​དེ་ལྟར་ན་འདི་ནི། དབུས་རྣམ་འབྱེད་པའི་བསྟན་བཅོས་ཏེ། །​དབུ་མའི་ལམ་རབ་ཏུ་སྟོན་པའི་ཕྱིར་རོ། །​འདི་ནི་དབུས་དང་མཐའ་རྣམ་པར་འབྱེད་པ་ཡང་ཡིན་ཏེ། དབུས་དང་མཐའ་གཉིས་རབ་ཏུ་སྟོན་པའི་ཕྱིར་རོ། །​ཡང་ན་ཐོག་མ་དང་མཐའ་མ་སྤངས་པའི་དབུས་རབ་ཏུ་སྟོན་པའི་ཕྱིར་རོ། །​རྟོག་པར་[[365]](#footnote-384)དཀའ་དང་སྙིང་པོའི་[[366]](#footnote-385)དོན། །​རྟོག་གེའི་[[367]](#footnote-386)སྤྱོད་ཡུལ་མ་ཡིན་པ་དང་། ཕས་ཀྱི་རྒོལ་བ་དག་གིས་མི་ཤིགས་པའི་ཕྱིར་ཏེ་གོ་རིམས་བཞིན་ནོ། །​དོན་ཆེན་ནི་བདག་དང་གཞན་གྱི་དོན་[[368]](#footnote-387)གྱི་ཆེད་ཀྱི་ཕྱིར་རོ། །​དེ་བཞིན་ཀུན་གྱི་དོན་ནི་ཐེག་པ་གསུམ་ཆར་གྱི་དབང་དུ་བྱས་པའི་ཕྱིར་རོ། །​དོན་མེད་ཐམས་ཅད་སེལ་བའོ་ཞེས་བྱ་བ་ནི་ཉོན་མོངས་པ་དང་ཤེས་བྱའི་སྒྲིབ་པ་སྤོང་བར་བྱེད་པའོ། །​བླ་ན་མེད་པ་ཉིད་ཀྱི་དོན་བསྡུས་པ་ནི་མདོར་བསྡུ་ན་བླ་ན་མེད་པ་ཉིད་རྣམ་གསུམ་སྟེ། སྒྲུབ་[[369]](#footnote-388)པ་དང་། བསྒྲུབ་པའི་གཞི་དང་། བསྒྲུབས་[[370]](#footnote-389)པའི་འབྲས་བུའོ། །​བསྒྲུབ་པ་དེ་ཡང་ཇི་ལྟ་བུ་ཞེ་ན། དམ་པའོ། །​གང་གིས་ཤེ་ན། ཐེག་པ་ཆེན་པོར་ཇི་ལྟ་བུར། །​ཆོས་རྣམས་རབ་ཏུ་བཞག་པ་དག །​ཅེས་བྱ་བ་ལ་སོགས་པས་སོ། །​ཇི་ལྟ་བུར་ཞེ་ན། རྣམ་པ་གང་གིས་ཞི་གནས་བསྒོམ་པ་ལ་གཡེང་བ་མེད་པར་གྱུར་པ་དང་། ལྷག་མཐོང་བསྒོམ་པ་ལ་ཕྱིན་ཅི་མ་ལོག་པར་གྱུར་པའོ། །​གང་གི་དོན་དུ་ཞེ་ན། དབུ་མའི་ལམ་གྱིས་ངེས་པར་འབྱུང་བར་བྱ་བའི་དོན་དུའོ། །​གང་དུ་ཞེ་ན། ས་བཅུ་དག་ཏུ་སྟེ། ཁྱད་པར་ཅན་དང་། ཁྱད་པར་མེད་པའོ་ཞེས་བྱ་བའོ། །​ཕྱིན་ཅི་མ་ལོག་པ་རྣམས་ཀྱི་དོན་བསླུས་[[371]](#footnote-390)པ་ནི། ཡི་གེ་ལ་ཕྱིན་ཅི་མ་ལོག་པས་ཞི་གནས་ཀྱི་མཚན་མ་རབ་ཏུ་རྟོགས་པ་དང་། དོན་ལ་ཕྱིན་ཅི་མ་ལོག་པས་ལྷག་མཐོང་གི་མཚན་མ་རབ་ཏུ་རྟོགས་པ་[[372]](#footnote-391)དང་། ཡིད་ལ་བྱེད་པ་ཕྱིན་ཅི་མ་[[373]](#footnote-392)ལོག་པས་ཕྱིན་ཅི་ལོག་གི་གཞི་ཡོངས་སུ་སྤོང་བ་དང་། མི་འཕྲོ་བ་ལ་ཕྱིན་ཅི་མ་ལོག་པས་དེའི་མཚན་མ་ལེགས་པར་རྟོགས་པར་བྱེད་པ་དང་། རང་གི་མཚན་ཉིད་ཕྱིན་ཅི་མ་ལོག་པས་དེའི་གཉེན་པོ་རྣམ་པར་མི་རྟོག་པའི་ལམ་བསྒོམས་པ་[[374]](#footnote-393)དང་། སྤྱིའི་མཚན་ཉིད་ལ་ཕྱིན་ཅི་མ་ལོག་པས་རྣམ་པར་བྱང་བའི་རང་བཞིན་དུ་རབ་ཏུ་རྟོགས་པ་དང་། མ་དག་པ་དང་དག་པ་ཡིད་ལ་བྱེད་པ་ལ་ཕྱིན་ཅི་མ་ལོག་པས་དེའི་སྒྲིབ་པ་མ་སྤངས་པ་དང་། སྤངས་པ་རབ་ཏུ་ཤེས་པ་དང་། དེའི་གློ་བུར་དུ་བྱུང་བ་ལ་ཕྱིན་ཅི་མ་ལོག་པས་ཀུན་ནས་ཉོན་མོངས་པ་དང་རྣམ་པར་བྱང་བ་ཡང་དག་པ་ཇི་ལྟ་བ་བཞིན་དུ་རབ་ཏུ་ཤེས་པ་དང་། མི་སྐྲག་པ་དང་། ཁེངས་པ་མེད་པ་ལ་ཕྱིན་ཅི་མ་ལོག་པས་སྒྲིབ་པ་མེད་པར་ངེས་པར་འབྱུང་བའོ། །​བཤད་པ་འདི་བྱས་པ་ཡི་བསོད་ནམས་གང་ཡོད་དེས། །​འགྲོ་བ་བསོད་ནམས་འབྱུང་བ་ཆེ་དང་ཡེ་ཤེས་ཀྱང་། །​འབྱུང་བར་གྱུར་ཅིག་དེ་ལས་མངོན་མཐོ་ཆེན་པོ་དང་། །​བྱང་ཆུབ་གསུམ་ཡང་འགྲོ་བས་མྱུར་དུ་ཐོབ་གྱུར་ཅིག །​བསྟན་བཅོས་དབུས་དང་མཐའ་རྣམ་པར་འབྱེད་པ་ལས་ཐེག་པ་བླ་ན་མེད་པ་ཞེས་བྱ་བའི་ཚིག་ལེའུར་བཅད་པ་ལྔ་པའི་འགྲེལ་པའོ།། །​།བསྟན་བཅོས་དབུས་དང་མཐའ་རྣམ་པར་འབྱེད་པའི་འགྲེལ་པ་སློབ་དཔོན་དབྱིག་གཉེན་གྱིས་མཛད་པ་རྫོགས་སོ།། །​།རྒྱ་གར་གྱི་མཁན་པོ་ཛི་ན་མི་ཏྲ་དང་། ཤཱི་ལེནྡྲ་བོ་དྷི་དང་། ཞུ་ཆེན་གྱི་ལོ་ཙཱ་བ་བནྡེ་ཡེ་ཤེས་སྡེས་བསྒྱུར་ཅིང་ཞུས་ཏེ་གཏན་ལ་ཕབ་པའོ།། །​།

1. བྷཱ་ སྣར་ཐང་། པེ་ཅིན། [↑](#footnote-ref-20)
2. བཞག་ སྣར་ཐང་། པེ་ཅིན། [↑](#footnote-ref-21)
3. རྟོག་པས་ སྣར་ཐང་། པེ་ཅིན། [↑](#footnote-ref-22)
4. ན་ སྣར་ཐང་། པེ་ཅིན། [↑](#footnote-ref-23)
5. པར་མ་ སྣར་ཐང་། པེ་ཅིན། [↑](#footnote-ref-24)
6. སྐྱེ་བོ་ སྣར་ཐང་། པེ་ཅིན། [↑](#footnote-ref-25)
7. གཞན་གྱིས་ སྣར་ཐང་། པེ་ཅིན། [↑](#footnote-ref-26)
8. སྣང་བའི་ སྣར་ཐང་། པེ་ཅིན། [↑](#footnote-ref-27)
9. ཡོད་ སྣར་ཐང་། པེ་ཅིན། [↑](#footnote-ref-28)
10. རིག་པ་ སྣར་ཐང་། པེ་ཅིན། [↑](#footnote-ref-29)
11. བའི་ སྣར་ཐང་། པེ་ཅིན། [↑](#footnote-ref-30)
12. རྟོགས་པ། སྣར་ཐང་། པེ་ཅིན། [↑](#footnote-ref-31)
13. ཙམ་ སྣར་ཐང་། པེ་ཅིན། [↑](#footnote-ref-32)
14. དེ་ སྣར་ཐང་། པེ་ཅིན། [↑](#footnote-ref-33)
15. ན་ནི་ སྣར་ཐང་། པེ་ཅིན། [↑](#footnote-ref-34)
16. ད་ནི་ཡང་ཡང་ པེ་ཅིན། [↑](#footnote-ref-35)
17. རྟེན་ སྣར་ཐང་། པེ་ཅིན། [↑](#footnote-ref-36)
18. རྟེན་ སྣར་ཐང་། པེ་ཅིན། [↑](#footnote-ref-37)
19. ནས་དོན་མི་དམིགས་པ་སྐྱེའོ་དོན་མི་དམིགས་པ་ལ་བརྟེན་ནས་ སྣར་ཐང་། པེ་ཅིན། [↑](#footnote-ref-38)
20. སྐྱེས་ཏེ། སྣར་ཐང་། པེ་ཅིན། [↑](#footnote-ref-39)
21. བྱུང་། ཞེ་བྱའོ་ སྣར་ཐང་། འབྱུང་། ཞེས་བྱའོ་ པེ་ཅིན། [↑](#footnote-ref-40)
22. རྣམས་ སྣར་ཐང་། པེ་ཅིན། [↑](#footnote-ref-41)
23. བྱའོ། སྣར་ཐང་། པེ་ཅིན། [↑](#footnote-ref-42)
24. གཞན་དག་གིས་ སྣར་ཐང་། པེ་ཅིན། [↑](#footnote-ref-43)
25. སྤྱོད་པའི་ སྣར་ཐང་། པེ་ཅིན། [↑](#footnote-ref-44)
26. སྤྱོད་ སྣར་ཐང་། པེ་ཅིན། [↑](#footnote-ref-45)
27. ན་ སྣར་ཐང་། པེ་ཅིན། [↑](#footnote-ref-46)
28. ཡང་དག་མི་ སྣར་ཐང་། པེ་ཅིན། [↑](#footnote-ref-47)
29. ། །​ སྣར་ཐང་། པེ་ཅིན། [↑](#footnote-ref-48)
30. པའི་ སྣར་ཐང་། པེ་ཅིན། [↑](#footnote-ref-49)
31. ལྷག་ སྣར་ཐང་། [↑](#footnote-ref-50)
32. འདེབས་པའི་ སྣར་ཐང་། པེ་ཅིན། [↑](#footnote-ref-51)
33. ཀུན་འཛིན་ སྣར་ཐང་། པེ་ཅིན། [↑](#footnote-ref-52)
34. ཀུན་ སྣར་ཐང་། པེ་ཅིན། [↑](#footnote-ref-53)
35. དངོས་མེད་པའི་ སྣར་ཐང་། པེ་ཅིན། [↑](#footnote-ref-54)
36. མཚན་ཉིད་དོ། སྣར་ཐང་། པེ་ཅིན། [↑](#footnote-ref-55)
37. ཐ་དད་ སྣར་ཐང་། པེ་ཅིན། [↑](#footnote-ref-56)
38. མཐའ། སྣར་ཐང་། པེ་ཅིན། [↑](#footnote-ref-57)
39. འགགས་ སྣར་ཐང་། པེ་ཅིན། [↑](#footnote-ref-58)
40. དབྱེ་བའོ། སྣར་ཐང་། པེ་ཅིན། [↑](#footnote-ref-59)
41. ནས་ སྣར་ཐང་། པེ་ཅིན། [↑](#footnote-ref-60)
42. བཅས་པར་གྱུར་ སྣར་ཐང་། པེ་ཅིན། [↑](#footnote-ref-61)
43. བྱ་བའི་ སྣར་ཐང་། པེ་ཅིན། [↑](#footnote-ref-62)
44. དང་། སྣར་ཐང་། པེ་ཅིན། [↑](#footnote-ref-63)
45. ཉིད་ སྣར་ཐང་། པེ་ཅིན། [↑](#footnote-ref-64)
46. ཉིད་དང་། ཆེན་པོ་ སྣར་ཐང་། པེ་ཅིན། [↑](#footnote-ref-65)
47. ཉིད་ སྣར་ཐང་། [↑](#footnote-ref-66)
48. སྟོང་ སྣར་ཐང་། [↑](#footnote-ref-67)
49. རང་གི་མཚན་ཉིད་ སྣར་ཐང་། པེ་ཅིན། [↑](#footnote-ref-68)
50. ཆོས་ཐམས་ཅད་ སྣར་ཐང་། པེ་ཅིན། [↑](#footnote-ref-69)
51. ཉིད་ནང་། སྣར་ཐང་། པེ་ཅིན། [↑](#footnote-ref-70)
52. ཡུལ། སྣར་ཐང་། པེ་ཅིན། [↑](#footnote-ref-71)
53. བཏང་བར་ སྣར་ཐང་། པེ་ཅིན། [↑](#footnote-ref-72)
54. རྣམས་ སྣར་ཐང་། པེ་ཅིན། [↑](#footnote-ref-73)
55. གང་གི་ སྣར་ཐང་། པེ་ཅིན། [↑](#footnote-ref-74)
56. ཉིད་ སྣར་ཐང་། པེ་ཅིན། [↑](#footnote-ref-75)
57. བྱེད་ སྣར་ཐང་། པེ་ཅིན། [↑](#footnote-ref-76)
58. [↑](#footnote-ref-77)
59. བཏང་བར་ སྣར་ཐང་། པེ་ཅིན། [↑](#footnote-ref-78)
60. སྐྱེ་ སྣར་ཐང་། པེ་ཅིན། [↑](#footnote-ref-79)
61. རྣམ་པར་བཞགཔར་ སྣར་ཐང་། པེ་ཅིན། [↑](#footnote-ref-80)
62. ལ། སྣར་ཐང་། པེ་ཅིན། [↑](#footnote-ref-81)
63. བྱའོ། སྣར་ཐང་། པེ་ཅིན། [↑](#footnote-ref-82)
64. མེད་པའི་ སྣར་ཐང་། པེ་ཅིན། [↑](#footnote-ref-83)
65. སྟོང་པ་ཉིད་དོ། །​ །​ སྣར་ཐང་། པེ་ཅིན། [↑](#footnote-ref-84)
66. ཉིད་ཀྱིས་ སྣར་ཐང་། པེ་ཅིན། [↑](#footnote-ref-85)
67. ཉིད་ སྣར་ཐང་། པེ་ཅིན། [↑](#footnote-ref-86)
68. གྱི་ སྣར་ཐང་། པེ་ཅིན། [↑](#footnote-ref-87)
69. དེ་ལྟ་བས་ སྣར་ཐང་། པེ་ཅིན། [↑](#footnote-ref-88)
70. རྨོངས་ སྣར་ཐང་། པེ་ཅིན། [↑](#footnote-ref-89)
71. རང་བཞིན་གྱི་ སྣར་ཐང་། པེ་ཅིན། [↑](#footnote-ref-90)
72. གློ་བུར་གྱིས་ སྣར་ཐང་། པེ་ཅིན། [↑](#footnote-ref-91)
73. བསྒྲུབ་པ་ སྣར་ཐང་། པེ་ཅིན། [↑](#footnote-ref-92)
74. ལ་སོགས་པ་ སྣར་ཐང་། པེ་ཅིན། [↑](#footnote-ref-93)
75. དེ་ལས་ སྣར་ཐང་། པེ་ཅིན། [↑](#footnote-ref-94)
76. །། །​། སྣར་ཐང་། པེ་ཅིན། [↑](#footnote-ref-95)
77. བྱ་བ་ སྣར་ཐང་། པེ་ཅིན། [↑](#footnote-ref-96)
78. སུ་ སྣར་ཐང་། པེ་ཅིན། [↑](#footnote-ref-97)
79. ཇི་ལྟར་ སྣར་ཐང་། པེ་ཅིན། [↑](#footnote-ref-98)
80. དེ་ སྣར་ཐང་། པེ་ཅིན། [↑](#footnote-ref-99)
81. འཇིགས་ སྣར་ཐང་། [↑](#footnote-ref-100)
82. ནི་འཇིགས་ཚོགས་ སྣར་ཐང་། ནི་འཇིག་ཚོགས་ པེ་ཅིན། [↑](#footnote-ref-101)
83. འཇིག་ཚོགས་ སྣར་ཐང་། པེ་ཅིན། [↑](#footnote-ref-102)
84. ཐེ་ཚོམ་གྱིས་ སྣར་ཐང་། པེ་ཅིན། [↑](#footnote-ref-103)
85. སྤྱོད་པ་ སྣར་ཐང་། པེ་ཅིན། [↑](#footnote-ref-104)
86. གདུང་ སྣར་ཐང་། [↑](#footnote-ref-105)
87. དགེ་བ་ པེ་ཅིན། [↑](#footnote-ref-106)
88. གཙོ་བོ་ སྣར་ཐང་། པེ་ཅིན། [↑](#footnote-ref-107)
89. དུ་མ་ སྣར་ཐང་། པེ་ཅིན། [↑](#footnote-ref-108)
90. བྱེད་པའི་ སྣར་ཐང་། པེ་ཅིན། [↑](#footnote-ref-109)
91. དམ་བཅའ་བ་ སྣར་ཐང་། པེ་ཅིན། [↑](#footnote-ref-110)
92. སྐྱེས་པ་ སྣར་ཐང་། པེ་ཅིན། [↑](#footnote-ref-111)
93. སྐྱེད་པར་ སྣར་ཐང་། པེ་ཅིན། [↑](#footnote-ref-112)
94. བྱང་ཆུབ་ སྣར་ཐང་། པེ་ཅིན། [↑](#footnote-ref-113)
95. ལོག་པས་ སྣར་ཐང་། པེ་ཅིན། [↑](#footnote-ref-114)
96. སྒྲིབ་པ་ སྣར་ཐང་། པེ་ཅིན། [↑](#footnote-ref-115)
97. འཐོབ་པའི་ སྣར་ཐང་། པེ་ཅིན། [↑](#footnote-ref-116)
98. གོ་བྱེད་ སྣར་ཐང་། [↑](#footnote-ref-117)
99. ཟས་སམ་ པེ་ཅིན། [↑](#footnote-ref-118)
100. སྤང་བའི་ སྣར་ཐང་། པེ་ཅིན། [↑](#footnote-ref-119)
101. སྣ་ཚོགས་ཀྱིས་ སྣར་ཐང་། པེ་ཅིན། [↑](#footnote-ref-120)
102. གཉིས་ཀྱི་ སྣར་ཐང་། པེ་ཅིན། [↑](#footnote-ref-121)
103. ལ་ སྣར་ཐང་། པེ་ཅིན། [↑](#footnote-ref-122)
104. སྒོམ་པ་ སྣར་ཐང་། པེ་ཅིན། [↑](#footnote-ref-123)
105. དེ་དག་ཉིད་ཀྱིས་ སྣར་ཐང་། པེ་ཅིན། [↑](#footnote-ref-124)
106. ལེན་གྱིས་ སྣར་ཐང་། པེ་ཅིན། [↑](#footnote-ref-125)
107. དག་ སྣར་ཐང་། པེ་ཅིན། [↑](#footnote-ref-126)
108. རོལ་ སྣར་ཐང་། པེ་ཅིན། [↑](#footnote-ref-127)
109. སྒྲིབ་ སྣར་ཐང་། པེ་ཅིན། [↑](#footnote-ref-128)
110. འཕེལ་བ་ སྣར་ཐང་། པེ་ཅིན། [↑](#footnote-ref-129)
111. ཐམས་ཅད་ སྣར་ཐང་། པེ་ཅིན། [↑](#footnote-ref-130)
112. རྟག་པ་ སྣར་ཐང་། བརྟག་པ་ པེ་ཅིན། [↑](#footnote-ref-131)
113. བསྒོམ་པའི་ སྣར་ཐང་། པེ་ཅིན། [↑](#footnote-ref-132)
114. ཟིལ་གྱིས་ སྣར་ཐང་། པེ་ཅིན། [↑](#footnote-ref-133)
115. དྲི་མེད་ སྣར་ཐང་། པེ་ཅིན། [↑](#footnote-ref-134)
116. སྦྱང་བ་ སྣར་ཐང་། པེ་ཅིན། [↑](#footnote-ref-135)
117. རྟོག་ སྣར་ཐང་། པེ་ཅིན། [↑](#footnote-ref-136)
118. རྒྱུ་ སྣར་ཐང་། པེ་ཅིན། [↑](#footnote-ref-137)
119. རྟོག་སྟེ། སྣར་ཐང་། པེ་ཅིན། [↑](#footnote-ref-138)
120. རྣམ་པར་དག་ སྣར་ཐང་། པེ་ཅིན། [↑](#footnote-ref-139)
121. ལ་སེམས་དང་བསམ་ སྣར་ཐང་། པེ་ཅིན། [↑](#footnote-ref-140)
122. ཉིད་ སྣར་ཐང་། པེ་ཅིན། [↑](#footnote-ref-141)
123. རྣམ་པར་བྱང་བ་ སྣར་ཐང་། པེ་ཅིན། [↑](#footnote-ref-142)
124. ཀུན་ནས་ སྣར་ཐང་། པེ་ཅིན། [↑](#footnote-ref-143)
125. ལ་ སྣར་ཐང་། པེ་ཅིན། [↑](#footnote-ref-144)
126. དང་ སྣར་ཐང་། པེ་ཅིན། [↑](#footnote-ref-145)
127. ནི་ སྣར་ཐང་། པེ་ཅིན། [↑](#footnote-ref-146)
128. ཕྲ་བ་ སྣར་ཐང་། པེ་ཅིན། [↑](#footnote-ref-147)
129. རགས་པ་ སྣར་ཐང་། པེ་ཅིན། [↑](#footnote-ref-148)
130. རྣམ་པ་ པེ་ཅིན། [↑](#footnote-ref-149)
131. རྣམ་པ་བཅུ་པོ་དེ་ཡང་བདག་ཏུ་འཛིན་པ་རྣམ་ སྣར་ཐང་། པེ་ཅིན། [↑](#footnote-ref-150)
132. གནས་པ་ སྣར་ཐང་། པེ་ཅིན། [↑](#footnote-ref-151)
133. བརྟག་པ་ སྣར་ཐང་། པེ་ཅིན། [↑](#footnote-ref-152)
134. [↑](#footnote-ref-153)
135. ཀུན་ སྣར་ཐང་། པེ་ཅིན། [↑](#footnote-ref-154)
136. ཅི་ སྣར་ཐང་། པེ་ཅིན། [↑](#footnote-ref-155)
137. དེ་ སྣར་ཐང་། པེ་ཅིན། [↑](#footnote-ref-156)
138. ཉིད་ སྣར་ཐང་། པེ་ཅིན། [↑](#footnote-ref-157)
139. ཁོ་ན་ སྣར་ཐང་། པེ་ཅིན། [↑](#footnote-ref-158)
140. བྱའོ་ སྣར་ཐང་། པེ་ཅིན། [↑](#footnote-ref-159)
141. དྲིར་ སྣར་ཐང་། པེ་ཅིན། [↑](#footnote-ref-160)
142. དྲི་ སྣར་ཐང་། པེ་ཅིན། [↑](#footnote-ref-161)
143. དེ་ཡི་ སྣར་ཐང་། པེ་ཅིན། [↑](#footnote-ref-162)
144. ཡེ་ སྣར་ཐང་། པེ་ཅིན། [↑](#footnote-ref-163)
145. དེ་ སྣར་ཐང་། [↑](#footnote-ref-164)
146. རང་བཞིན་གྱི་དེ་ སྣར་ཐང་། པེ་ཅིན། [↑](#footnote-ref-165)
147. དབང་གིས་ སྣར་ཐང་། པེ་ཅིན། [↑](#footnote-ref-166)
148. མཚན་ཉིད་ སྣར་ཐང་། པེ་ཅིན། [↑](#footnote-ref-167)
149. མཚན་ཉིད་ཀྱི་ སྣར་ཐང་། པེ་ཅིན། [↑](#footnote-ref-168)
150. ཀུན་འབྱུང་ སྣར་ཐང་། པེ་ཅིན། [↑](#footnote-ref-169)
151. དེ་ལྟ་ སྣར་ཐང་། པེ་ཅིན། [↑](#footnote-ref-170)
152. བག་ཆགས་ཀྱིས་ སྣར་ཐང་། པེ་ཅིན། [↑](#footnote-ref-171)
153. གསུམ་གྱི་ སྣར་ཐང་། པེ་ཅིན། [↑](#footnote-ref-172)
154. བདེན་པ་ནི་ སྣར་ཐང་། པེ་ཅིན། [↑](#footnote-ref-173)
155. རྣམ་པ་ སྣར་ཐང་། པེ་ཅིན། [↑](#footnote-ref-174)
156. ཉིད་ཀྱི་ སྣར་ཐང་། པེ་ཅིན། [↑](#footnote-ref-175)
157. ལམ་གྱིས་ སྣར་ཐང་། པེ་ཅིན། [↑](#footnote-ref-176)
158. །ཡོངས། ཡོངས་ པེ་ཅིན། [↑](#footnote-ref-177)
159. སྤང་ སྣར་ཐང་། པེ་ཅིན། [↑](#footnote-ref-178)
160. བར་གྲུབ་ སྣར་ཐང་། པེ་ཅིན། [↑](#footnote-ref-179)
161. ནི་ སྣར་ཐང་། པེ་ཅིན། [↑](#footnote-ref-180)
162. རིག་པའི་ སྣར་ཐང་། པེ་ཅིན། [↑](#footnote-ref-181)
163. བསྡུས། སྣར་ཐང་། པེ་ཅིན། [↑](#footnote-ref-182)
164. ཁོ་ནར་ སྣར་ཐང་། པེ་ཅིན། [↑](#footnote-ref-183)
165. ཞེ་ནརབ་ སྣར་ཐང་། པེ་ཅིན། [↑](#footnote-ref-184)
166. དང་། སྣར་ཐང་། པེ་ཅིན། [↑](#footnote-ref-185)
167. ཡང་དག་པ་ སྣར་ཐང་། པེ་ཅིན། [↑](#footnote-ref-186)
168. འཇུག་པའི་ སྣར་ཐང་། པེ་ཅིན། [↑](#footnote-ref-187)
169. གསུངས་ སྣར་ཐང་། པེ་ཅིན། [↑](#footnote-ref-188)
170. བྱ་བའོ། སྣར་ཐང་། པེ་ཅིན། [↑](#footnote-ref-189)
171. ལ་ སྣར་ཐང་། པེ་ཅིན། [↑](#footnote-ref-190)
172. བརྟག་ སྣར་ཐང་། [↑](#footnote-ref-191)
173. ཉིད་དོ། སྣར་ཐང་། པེ་ཅིན། [↑](#footnote-ref-192)
174. གཟུགས་ཀྱིས་ སྣར་ཐང་། པེ་ཅིན། [↑](#footnote-ref-193)
175. དེ་ལྟར་ སྣར་ཐང་། པེ་ཅིན། [↑](#footnote-ref-194)
176. དོན་ སྣར་ཐང་། པེ་ཅིན། [↑](#footnote-ref-195)
177. དག་ཅི་ སྣར་ཐང་། པེ་ཅིན། [↑](#footnote-ref-196)
178. དོན་ནོ། སྣར་ཐང་། པེ་ཅིན། [↑](#footnote-ref-197)
179. གཞན་གྱིས་ སྣར་ཐང་། པེ་ཅིན། [↑](#footnote-ref-198)
180. གཞན་གྱིས་ སྣར་ཐང་། པེ་ཅིན། [↑](#footnote-ref-199)
181. གསོད་པ་ སྣར་ཐང་། པེ་ཅིན། [↑](#footnote-ref-200)
182. བྱེད་པའོ། སྣར་ཐང་། པེ་ཅིན། [↑](#footnote-ref-201)
183. པོ་བྱེད་དོ་ སྣར་ཐང་། པེ་ཅིན། [↑](#footnote-ref-202)
184. འཚོ་བ་ སྣར་ཐང་། པེ་ཅིན། [↑](#footnote-ref-203)
185. འཇིག་རྟེན་པར་ སྣར་ཐང་། པེ་ཅིན། [↑](#footnote-ref-204)
186. དེ་བཞིན་པ་ སྣར་ཐང་། པེ་ཅིན། [↑](#footnote-ref-205)
187. དེ་ལས་ སྣར་ཐང་། པེ་ཅིན། [↑](#footnote-ref-206)
188. ཡོན་ཏན་དང་ སྣར་ཐང་། པེ་ཅིན། [↑](#footnote-ref-207)
189. བརྟགས་ སྣར་ཐང་། པེ་ཅིན། [↑](#footnote-ref-208)
190. ལ་ སྣར་ཐང་། པེ་ཅིན། [↑](#footnote-ref-209)
191. །བརྟགས་ སྣར་ཐང་། པེ་ཅིན། [↑](#footnote-ref-210)
192. དེ་ལྟར་ སྣར་ཐང་། པེ་ཅིན། [↑](#footnote-ref-211)
193. དེ་ལ་ སྣར་ཐང་། པེ་ཅིན། [↑](#footnote-ref-212)
194. སྣང་བ་ སྣར་ཐང་། པེ་ཅིན། [↑](#footnote-ref-213)
195. ཐེག་པའི་ སྣར་ཐང་། པེ་ཅིན། [↑](#footnote-ref-214)
196. ཕས་ སྣར་ཐང་། པེ་ཅིན། [↑](#footnote-ref-215)
197. བརྗོད་པའི་ སྣར་ཐང་། པེ་ཅིན། [↑](#footnote-ref-216)
198. ། །​ པེ་ཅིན། [↑](#footnote-ref-217)
199. ཐ་མའོ། སྣར་ཐང་། པེ་ཅིན། [↑](#footnote-ref-218)
200. སྲད་ སྣར་ཐང་། པེ་ཅིན། [↑](#footnote-ref-219)
201. རྒྱུ་ སྣར་ཐང་། པེ་ཅིན། [↑](#footnote-ref-220)
202. འཇིག་པ་ སྣར་ཐང་། པེ་ཅིན། [↑](#footnote-ref-221)
203. ཡོངས་ཤེས་ནས། སྣར་ཐང་། པེ་ཅིན། [↑](#footnote-ref-222)
204. གཉེན་པོ་ སྣར་ཐང་། པེ་ཅིན། [↑](#footnote-ref-223)
205. ཤེས་ནས། སྣར་ཐང་། པེ་ཅིན། [↑](#footnote-ref-224)
206. བསལ་ སྣར་ཐང་། པེ་ཅིན། [↑](#footnote-ref-225)
207. སྐྱེས་པས་ སྣར་ཐང་། པེ་ཅིན། [↑](#footnote-ref-226)
208. དེ་ སྣར་ཐང་། པེ་ཅིན། [↑](#footnote-ref-227)
209. རྒྱུ་ལ་ སྣར་ཐང་། པེ་ཅིན། [↑](#footnote-ref-228)
210. སྤངས་པའི་ སྣར་ཐང་། པེ་ཅིན། [↑](#footnote-ref-229)
211. བསྒོམས་པའི་ སྣར་ཐང་། པེ་ཅིན། [↑](#footnote-ref-230)
212. དང་། སྣར་ཐང་། པེ་ཅིན། [↑](#footnote-ref-231)
213. འདོད་དེ། སྣར་ཐང་། པེ་ཅིན། [↑](#footnote-ref-232)
214. སྤངས་པའི་ སྣར་ཐང་། པེ་ཅིན། [↑](#footnote-ref-233)
215. སྤང་ སྣར་ཐང་། པེ་ཅིན། [↑](#footnote-ref-234)
216. དང་དེ། སྣར་ཐང་། པེ་ཅིན། [↑](#footnote-ref-235)
217. སྙེམས་ སྣར་ཐང་། སྙམ་སེམས་ པེ་ཅིན། [↑](#footnote-ref-236)
218. བསྲབས་པའི་ སྣར་ཐང་། པེ་ཅིན། [↑](#footnote-ref-237)
219. །རོ། །​ སྣར་ཐང་། པེ་ཅིན། [↑](#footnote-ref-238)
220. ལ་སོགས་ སྣར་ཐང་། པེ་ཅིན། [↑](#footnote-ref-239)
221. [↑](#footnote-ref-240)
222. གྱུར་པ་དེ་རྒྱུ་དང་ སྣར་ཐང་། པེ་ཅིན། [↑](#footnote-ref-241)
223. བརྩམས་པ་ སྣར་ཐང་། པེ་ཅིན། [↑](#footnote-ref-242)
224. ཉེ་བར་གནས་པ་ སྣར་ཐང་། པེ་ཅིན། [↑](#footnote-ref-243)
225. གཞག་པ་ སྣར་ཐང་། པེ་ཅིན། [↑](#footnote-ref-244)
226. ཚེ་དབང་པོ་རྣམས་ལ། ངེས་འབྱེད་ཆ་མཐུན་གཉིས་གཉིས་སོ་དྲོ་བར་གྱུར་པ་རྣམས་དང་རྩེ་མོ་དག་གིས་ཚེ་ སྣར་ཐང་། པེ་ཅིན། [↑](#footnote-ref-245)
227. ཡན་ལག་བདུན་དུ་ སྣར་ཐང་། པེ་ཅིན། [↑](#footnote-ref-246)
228. གནས་ཀྱི་ སྣར་ཐང་། པེ་ཅིན། [↑](#footnote-ref-247)
229. ངག་གིས་ སྣར་ཐང་། པེ་ཅིན། [↑](#footnote-ref-248)
230. ཀྱི་གོས་ སྣར་ཐང་། པེ་ཅིན། [↑](#footnote-ref-249)
231. གཉེན་པའོ། སྣར་ཐང་། པེ་ཅིན། [↑](#footnote-ref-250)
232. རྒོད་པ་དང་དབང་གི་ སྣར་ཐང་། པེ་ཅིན། [↑](#footnote-ref-251)
233. མདོར་བསྡུས་ སྣར་ཐང་། པེ་ཅིན། [↑](#footnote-ref-252)
234. སོ་སོ་ སྣར་ཐང་། པེ་ཅིན། [↑](#footnote-ref-253)
235. རྣམས་ཀྱི། སྣར་ཐང་། པེ་ཅིན། [↑](#footnote-ref-254)
236. དམིགས་པ་ སྣར་ཐང་། པེ་ཅིན། [↑](#footnote-ref-255)
237. དེ་ སྣར་ཐང་། པེ་ཅིན། [↑](#footnote-ref-256)
238. པར་དུ་ སྣར་ཐང་། པེ་ཅིན། [↑](#footnote-ref-257)
239. ཡིན་ སྣར་ཐང་། པེ་ཅིན། [↑](#footnote-ref-258)
240. འབྲས་བུར་ སྣར་ཐང་། པེ་ཅིན། [↑](#footnote-ref-259)
241. སྒྲུབ་པ་ སྣར་ཐང་། པེ་ཅིན། [↑](#footnote-ref-260)
242. ཐོས་པའོ། སྣར་ཐང་། པེ་ཅིན། [↑](#footnote-ref-261)
243. ལ་སོགས་པས་ སྣར་ཐང་། པེ་ཅིན། [↑](#footnote-ref-262)
244. བྱང་ཆུབ་པའོ། སྣར་ཐང་། པེ་ཅིན། [↑](#footnote-ref-263)
245. གྱུར་པ་ སྣར་ཐང་། པེ་ཅིན། [↑](#footnote-ref-264)
246. མ་ སྣར་ཐང་། པེ་ཅིན། [↑](#footnote-ref-265)
247. ལ་སོགས་ སྣར་ཐང་། པེ་ཅིན། [↑](#footnote-ref-266)
248. བསྒོམ་པའི་ སྣར་ཐང་། པེ་ཅིན། [↑](#footnote-ref-267)
249. བསྒོམས་པ་ པེ་ཅིན། [↑](#footnote-ref-268)
250. སྦྱང་བ་ སྣར་ཐང་། པེ་ཅིན། [↑](#footnote-ref-269)
251. དང་། སྣར་ཐང་། པེ་ཅིན། [↑](#footnote-ref-270)
252. བསྒོམ་པ་ སྣར་ཐང་། པེ་ཅིན། [↑](#footnote-ref-271)
253. བསྒོམ་པ་ སྣར་ཐང་། པེ་ཅིན། [↑](#footnote-ref-272)
254. བསྒོམ་པ་ སྣར་ཐང་། པེ་ཅིན། [↑](#footnote-ref-273)
255. དོན་བསྡུས་པ་ སྣར་ཐང་། པེ་ཅིན། [↑](#footnote-ref-274)
256. བསྒྲུབས་པ་ པེ་ཅིན། [↑](#footnote-ref-275)
257. གྲོང་ སྣར་ཐང་། པེ་ཅིན། [↑](#footnote-ref-276)
258. གྲོང་ སྣར་ཐང་། པེ་ཅིན། [↑](#footnote-ref-277)
259. བཟུང་། སྣར་ཐང་། པེ་ཅིན། [↑](#footnote-ref-278)
260. པ་ སྣར་ཐང་། པེ་ཅིན། [↑](#footnote-ref-279)
261. ཙམ་གྱི་ སྣར་ཐང་། པེ་ཅིན། [↑](#footnote-ref-280)
262. དེ་ཕྱིར་ སྣར་ཐང་། པེ་ཅིན། [↑](#footnote-ref-281)
263. ན། སྣར་ཐང་། པེ་ཅིན། [↑](#footnote-ref-282)
264. དམ་པ་ སྣར་ཐང་། པེ་ཅིན། [↑](#footnote-ref-283)
265. ཕྱིར་རོ་ སྣར་ཐང་། པེ་ཅིན། [↑](#footnote-ref-284)
266. དྲུག་པོ་ སྣར་ཐང་། པེ་ཅིན། [↑](#footnote-ref-285)
267. དེ་དག་གིས་ སྣར་ཐང་། པེ་ཅིན། [↑](#footnote-ref-286)
268. བཅུའོ། སྣར་ཐང་། པེ་ཅིན། [↑](#footnote-ref-287)
269. གཞན་དག་གི་ སྣར་ཐང་། པེ་ཅིན། [↑](#footnote-ref-288)
270. འབྱུང་བ་ སྣར་ཐང་། པེ་ཅིན། [↑](#footnote-ref-289)
271. །སྒོམ་ སྣར་ཐང་། པེ་ཅིན། [↑](#footnote-ref-290)
272. གྱིས་གནོན་ སྣར་ཐང་། པེ་ཅིན། [↑](#footnote-ref-291)
273. ལ་དགྲ་ སྣར་ཐང་། པེ་ཅིན། [↑](#footnote-ref-292)
274. བཏགས་པ་ སྣར་ཐང་། པེ་ཅིན། [↑](#footnote-ref-293)
275. ཡིད་ལ་ སྣར་ཐང་། པེ་ཅིན། [↑](#footnote-ref-294)
276. བྱུང་བའི་ཡེ་ པེ་ཅིན། [↑](#footnote-ref-295)
277. རྟས་ སྣར་ཐང་། པེ་ཅིན། [↑](#footnote-ref-296)
278. རྟས་པར་ སྣར་ཐང་། པེ་ཅིན། [↑](#footnote-ref-297)
279. བསམས་པ་པ་ སྣར་ཐང་། པེ་ཅིན། [↑](#footnote-ref-298)
280. ཐོས་པ་ སྣར་ཐང་། པེ་ཅིན། [↑](#footnote-ref-299)
281. སྒྲུབ་པར་བྱ། པེ་ཅིན། [↑](#footnote-ref-300)
282. བསྒོམ་པ་དང་། སྣར་ཐང་། པེ་ཅིན། [↑](#footnote-ref-301)
283. ཡི་གེར་ སྣར་ཐང་། པེ་ཅིན། [↑](#footnote-ref-302)
284. ཆོས་སྤྱོད་པ་ སྣར་ཐང་། པེ་ཅིན། [↑](#footnote-ref-303)
285. [↑](#footnote-ref-304)
286. གཡེང་བ་ནི་ སྣར་ཐང་། [↑](#footnote-ref-305)
287. སེམས་ཀྱི་ སྣར་ཐང་། པེ་ཅིན། [↑](#footnote-ref-306)
288. སེམས་དཔའ་ སྣར་ཐང་། པེ་ཅིན། [↑](#footnote-ref-307)
289. དེ་ སྣར་ཐང་། པེ་ཅིན། [↑](#footnote-ref-308)
290. འཛིན་གྱིས་ སྣར་ཐང་། པེ་ཅིན། [↑](#footnote-ref-309)
291. ནི་ སྣར་ཐང་། [↑](#footnote-ref-310)
292. ཕྱིར། སྣར་ཐང་། པེ་ཅིན། [↑](#footnote-ref-311)
293. འདྲེས་ སྣར་ཐང་། པེ་ཅིན། [↑](#footnote-ref-312)
294. འདྲེས་ སྣར་ཐང་། པེ་ཅིན། [↑](#footnote-ref-313)
295. གེར་ སྣར་ཐང་། པེ་ཅིན། [↑](#footnote-ref-314)
296. ཡོད་པ་ སྣར་ཐང་། [↑](#footnote-ref-315)
297. [↑](#footnote-ref-316)
298. ནི། སྣར་ཐང་། པེ་ཅིན། [↑](#footnote-ref-317)
299. དོན་གྱིས་ སྣར་ཐང་། པེ་ཅིན། [↑](#footnote-ref-318)
300. མེད་པར་ སྣར་ཐང་། པེ་ཅིན། [↑](#footnote-ref-319)
301. ཐག་ སྣར་ཐང་། པེ་ཅིན། [↑](#footnote-ref-320)
302. མི་གཙང་ སྣར་ཐང་། པེ་ཅིན། [↑](#footnote-ref-321)
303. རྣམས་ཤེས་བྱའི་ སྣར་ཐང་། པེ་ཅིན། [↑](#footnote-ref-322)
304. བཞིན་ སྣར་ཐང་། པེ་ཅིན། [↑](#footnote-ref-323)
305. གིས། །​ སྣར་ཐང་། པེ་ཅིན། [↑](#footnote-ref-324)
306. ང་ངོ། སྣར་ཐང་། པེ་ཅིན། [↑](#footnote-ref-325)
307. ལོག་པ། སྣར་ཐང་། པེ་ཅིན། [↑](#footnote-ref-326)
308. འགྲུབ་པ་ སྣར་ཐང་། པེ་ཅིན། [↑](#footnote-ref-327)
309. ནི་ངོ་ སྣར་ཐང་། པེ་ཅིན། [↑](#footnote-ref-328)
310. རྣམ་གསུམ་ སྣར་ཐང་། པེ་ཅིན། [↑](#footnote-ref-329)
311. གཉིས་ཀྱིས་ སྣར་ཐང་། པེ་ཅིན། [↑](#footnote-ref-330)
312. གཞན་གྱིས་ སྣར་ཐང་། པེ་ཅིན། [↑](#footnote-ref-331)
313. ཤེས་བྱ་ སྣར་ཐང་། པེ་ཅིན། [↑](#footnote-ref-332)
314. རིགས་པར་ སྣར་ཐང་། [↑](#footnote-ref-333)
315. མཚན་ཉིད་ཀྱིས་ སྣར་ཐང་། པེ་ཅིན། [↑](#footnote-ref-334)
316. དུ་རིང་ སྣར་ཐང་། པེ་ཅིན། [↑](#footnote-ref-335)
317. ལ་ སྣར་ཐང་། པེ་ཅིན། [↑](#footnote-ref-336)
318. རིག་པར་ སྣར་ཐང་། པེ་ཅིན། [↑](#footnote-ref-337)
319. དག་གིས་ སྣར་ཐང་། པེ་ཅིན། [↑](#footnote-ref-338)
320. འགྲུབ་པ་ སྣར་ཐང་། པེ་ཅིན། [↑](#footnote-ref-339)
321. རྡོ་རྗེ་ སྣར་ཐང་། པེ་ཅིན། [↑](#footnote-ref-340)
322. ཟིན་ཏེ། སྡེ་དགེ། [↑](#footnote-ref-341)
323. སྤངས་པ་ སྣར་ཐང་། པེ་ཅིན། [↑](#footnote-ref-342)
324. རིག་པར་ སྣར་ཐང་། པེ་ཅིན། [↑](#footnote-ref-343)
325. རྣམ་ སྣར་ཐང་། པེ་ཅིན། [↑](#footnote-ref-344)
326. གཉིས་ སྣར་ཐང་། པེ་ཅིན། [↑](#footnote-ref-345)
327. སྙོམས་དང་། སྣར་ཐང་། པེ་ཅིན། [↑](#footnote-ref-346)
328. བྱ་དེ་ལས་ སྣར་ཐང་། པེ་ཅིན། [↑](#footnote-ref-347)
329. སྤངས་པའི་ སྣར་ཐང་། པེ་ཅིན། [↑](#footnote-ref-348)
330. སོ་སོར་ཏོགས་ སྣར་ཐང་། སོ་སོར་རྟོགས་ པེ་ཅིན། [↑](#footnote-ref-349)
331. ལུས་ སྣར་ཐང་། པེ་ཅིན། [↑](#footnote-ref-350)
332. རྟག་པ་ སྣར་ཐང་། པེ་ཅིན། [↑](#footnote-ref-351)
333. བཏགས་པའི་ སྣར་ཐང་། པེ་ཅིན། [↑](#footnote-ref-352)
334. ཡོ་བྱད་ པེ་ཅིན། [↑](#footnote-ref-353)
335. བྱ་བ་ སྣར་ཐང་། པེ་ཅིན། [↑](#footnote-ref-354)
336. [↑](#footnote-ref-355)
337. ཉོན་མོངས་པ་དང་། སྣར་ཐང་། པེ་ཅིན། [↑](#footnote-ref-356)
338. དང་།སྐྱེ་བའི་ སྣར་ཐང་། པེ་ཅིན། [↑](#footnote-ref-357)
339. འབྱུང་བ་ སྣར་ཐང་། པེ་ཅིན། [↑](#footnote-ref-358)
340. ལ་ སྣར་ཐང་། པེ་ཅིན། [↑](#footnote-ref-359)
341. ཕྱིར་རོ་ སྣར་ཐང་། པེ་ཅིན། [↑](#footnote-ref-360)
342. བྱེད་མོད་ སྣར་ཐང་། པེ་ཅིན། [↑](#footnote-ref-361)
343. ཡོད་པར་རྣམས་པར་རྟོག་པ་ཡང་མཐའོ། །​ སྣར་ཐང་། ཡོད་པར་རྣམ་པར་རྟོག་པ་ཡང་མཐའོ། །​ པེ་ཅིན། [↑](#footnote-ref-362)
344. ཡོད་དོ་ སྣར་ཐང་། པེ་ཅིན། [↑](#footnote-ref-363)
345. བྱ་བར་ སྣར་ཐང་། པེ་ཅིན། [↑](#footnote-ref-364)
346. རྣམ་པ་ སྣར་ཐང་། པེ་ཅིན། [↑](#footnote-ref-365)
347. ཉིད་ཀྱི་ སྣར་ཐང་། པེ་ཅིན། [↑](#footnote-ref-366)
348. སྤངས་པའི་ སྣར་ཐང་། པེ་ཅིན། [↑](#footnote-ref-367)
349. དངས་ སྣར་ཐང་། པེ་ཅིན། [↑](#footnote-ref-368)
350. སྤངས་པའི་ སྣར་ཐང་། པེ་ཅིན། [↑](#footnote-ref-369)
351. གཉིས་ སྣར་ཐང་། པེ་ཅིན། [↑](#footnote-ref-370)
352. མཚན་ཉིད་ཀྱི་ སྣར་ཐང་། པེ་ཅིན། [↑](#footnote-ref-371)
353. ཡེ་ཤེས་ སྣར་ཐང་། པེ་ཅིན། [↑](#footnote-ref-372)
354. ཁྱད་པར་མེད་པ་ སྣར་ཐང་། པེ་ཅིན། [↑](#footnote-ref-373)
355. ན་ སྣར་ཐང་། པེ་ཅིན། [↑](#footnote-ref-374)
356. སྒྲུབ་ སྣར་ཐང་། པེ་ཅིན། [↑](#footnote-ref-375)
357. དང་། སྣར་ཐང་། པེ་ཅིན། [↑](#footnote-ref-376)
358. རྟོག་པའི་ སྣར་ཐང་། པེ་ཅིན། [↑](#footnote-ref-377)
359. དམིགས་སོ། པེ་ཅིན། [↑](#footnote-ref-378)
360. རྟོག་པས་ པེ་ཅིན། [↑](#footnote-ref-379)
361. བསམ་པ་ སྣར་ཐང་། པེ་ཅིན། [↑](#footnote-ref-380)
362. བསྐྱེད་ སྣར་ཐང་། པེ་ཅིན། [↑](#footnote-ref-381)
363. གཡེང་བ་ པེ་ཅིན། [↑](#footnote-ref-382)
364. སྐྱེད་པ་ སྣར་ཐང་། [↑](#footnote-ref-383)
365. རྟོགས་པར་ སྣར་ཐང་། པེ་ཅིན། [↑](#footnote-ref-384)
366. སྙིང་པོ་ སྣར་ཐང་། པེ་ཅིན། [↑](#footnote-ref-385)
367. རྟོག་གེ་ སྣར་ཐང་། པེ་ཅིན། [↑](#footnote-ref-386)
368. གཞན་ སྣར་ཐང་། པེ་ཅིན། [↑](#footnote-ref-387)
369. །བསྒྲུབ་ སྣར་ཐང་། པེ་ཅིན། [↑](#footnote-ref-388)
370. །བསྒྲུབ་ སྣར་ཐང་། པེ་ཅིན། [↑](#footnote-ref-389)
371. བསྡུས་ སྣར་ཐང་། པེ་ཅིན། [↑](#footnote-ref-390)
372. རྟོག་པ་ སྣར་ཐང་། པེ་ཅིན། [↑](#footnote-ref-391)
373. ཅི་ སྣར་ཐང་། པེ་ཅིན། [↑](#footnote-ref-392)
374. བསྒོམ་པ་ སྣར་ཐང་། པེ་ཅིན། [↑](#footnote-ref-393)