༄༅༅། །​རྒྱའི་སྐད་དུ། གཡིན་[[1]](#footnote-20)མིང་གཞཻའ་ཅིང་ལིའི་ལུན། བོད་སྐད་དུ། ཚད་མའི་བསྟན་བཅོས་རིགས་པ་[[2]](#footnote-21)ལ་འཇུག་པ་ཞེས་བྱ་བ། འཇམ་པའི་[[3]](#footnote-22)དབྱངས་ལ་ཕྱག་འཚལ་ལོ། །​སྒྲུབ་ནུས་པ་དང་སུན་འབྱིན་ནུས། །​ལྟར་སྣང་བཅས་པས་གཞན་གོ་བྱེད། །​མངོན་སུམ་དང་ནི་རྗེས་སུ་དཔག །​ལྟར་སྣང་བཅས་པས་བདག་རིག་བྱེད། །​འདིར་འདི་སྐད་ཅེས་པ་བསྟན་བཅོས་རྣམས་ཀྱི་དོན་ཀུན་ལས་བཏུས་པ་ཡིན་ལ། དེ་ལ་རྣམ་གཞག་ལ་སོགས་པ་ཚིག་རྣམས་སྒྲུབ་པར་བྱེད་དེ། ཕྱོགས་དང་། གཏན་ཚིགས་དང་། དེ་རྣམས་དུ་མར་དབྱེ་ཡང་ཕྱིར་རྒོལ་རྣམས་འདྲིས་པའི་དོན་མ་རྟོགས་པའི་ཕྱིར་མངོན་པར་སྟོན་ཏོ། །​འདིར་བསྒྲུབ་བྱའི་མཚན་ཉིད་ནི་སྒྲུབ་པའི་ཆོས་ཅན་ལ་ཆོས་ཀྱི་ཁྱད་པར་སྒྲུབ་པར་བྱེད་པ་སྟེ། རང་གིས་བསྒྲུབ་པར་[[4]](#footnote-23)བྱ་བར་འདོད་པ་འདི་ནི་བསྒྲུབ་བྱ་ཡིན་ནོ། །​དཔེར་ན་སྒྲ་མི་རྟག་པར་སྒྲུབ་པ་ལྟ་བུའོ། །​གཏན་ཚིགས་ཀྱི་མཚན་ཉིད་ནི་ཚུལ་གསུམ་ཚང་བའོ། །​ཚུལ་གསུམ་གང་ཞེ་ན། ཕྱོགས་ཀྱི་ཆོས་ཀྱི་ལྟོས་བཞི་[[5]](#footnote-24)ལ་ཡོད་པ་དང་། མཐུན་ཕྱོགས་ལ་ཡོད་པ་དང་། མི་མཐུན་ཕྱོགས་ལ་མེད་པའོ། །​མཐུན་ཕྱོགས་མི་མཐུན་ཕྱོགས་གང་ཞེ་ན། བསྒྲུབ་པར་བྱ་བའི་ཆོས་ཀྱི་སྤྱིས་[[6]](#footnote-25)མཐུན་པ་ནི་མཐུན་ཕྱོགས་སུ་བརྗོད་དོ། །​དཔེར་ན་མི་རྟག་པ་[[7]](#footnote-26)སྒྲུབ་པ་ལ་བུམ་པ་ལ་སོགས་པའང་མི་རྟག་པ་ཡིན་པས་མཐུན་ཕྱོགས་ཡིན་ནོ། །​མི་མཐུན་ཕྱོགས་ནི་བསྒྲུབ་པར་བྱ་བའི་ཆོས་ཀྱི་སྤྱིས་དོན་མཐུན་པ་ནི་མ་ཡིན་ནོ། །​དཔེར་ན་གང་རྟག་པ་ཡིན་པ་དེ་བྱས་པ་མ་ཡིན་པས་ཁྱབ་ནམ་མཁའ་ལ་སོགས་པ་བཞིན་ནོ། །​འདི་དག་བྱས་པ་ཉིད་དམ་བརྩལ་མ་ཐག་ཏུ་བྱུང་བ་དང་། ཕྱོགས་ཆོས་ཡིན་ལ་མཐུན་ཕྱོགས་ལ་ཡོད་པར་ངེས་པ་ཡིན་ནོ། །​མི་མཐུན་ཕྱོགས་ལ་མེད་པ་ཡིན་ཏེ། མི་རྟག་པའི་གཏན་ཚིགས་ཡིན་ནོ། །​དཔེ་ཡང་གཉིས་སུ་ཡོད་དེ། དང་པོ་ཆོས་མཐུན་པའི་དཔེ་དང་། གཉིས་པ་ཆོས་མི་མཐུན་པའི་དཔེའོ། །​ཆོས་མཐུན་པའི་དཔེ་ནི་དོན་གང་ཡིན་པ་དེ་ལ་གཏན་ཚིགས་སུ་མཐུན་ཕྱོགས་ལ་ཡོད་པ་སྟེ། དཔེར་ན་བྱས་པ་[[8]](#footnote-27)དེ་མི་རྟག་པར་མཐོང་སྟེ་བུམ་པ་ལ་སོགས་པ་བཞིན་ནོ། །​ཆོས་མི་མཐུན་པའི་དཔེ་ནི་བསྒྲུབ་བྱའི་དོན་མེད་པ་གང་ཡིན་པ་དེ་ལ་གཏན་ཚིགས་ཡོད་པ་ནི་མ་ཡིན་ཏེ་ཞེས་བསྟན་པའོ། །​དཔེར་ན་གང་རྟག་པ་དེ་བྱས་པ་མ་ཡིན་པར་མཐོང་སྟེ་ནམ་མཁའ་ལ་སོགས་པ་བཞིན་ནོ། །​འདིར་ཐ་སྙད་དུ་མི་རྟག་པའི་སྒྲ་ནི་རྟག་པ་མ་ཡིན་པར་མཚོན་རུང་ཡིན་པ་དང་། བྱས་པའི་སྒྲ་ནི་མ་བྱས་པ་མ་ཡིན་པར་མཚོན་རུང་ཡིན་ལ། མེད་པ་ཞེས་བརྗོད་པའི་སྒྲས་ཡོད་པ་མ་ཡིན་པར་བསྟན་ཏོ། །​འདི་སྐད་དུ་དུ་མར་བརྗོད་པ་དེ་དག་ཕྱིར་རྒོལ་རྣམས་གོ་བར་སྟོན་ལ་སྒྲུབ་པར་བྱེད་པ་ཞེས་བརྗོད་དོ། །​དཔེར་ན་སྒྲ་མི་རྟག་པར་སྒྲུབ་པ་ནི་དམ་བཅའ་བའི་ཚིག་ཡིན་ནོ། །​བྱས་པའི་ཕྱིར་ནི་གཏན་ཚིགས་ཡིན་ནོ། །​གང་བྱས་པ་དེ་མི་རྟག་པར་མཐོང་སྟེ་བུམ་པ་ལ་སོགས་པ་བཞིན་ནོ། །​མཐུན་ཕྱོགས་སུ་བརྗོད་ལ་ཡོད་པའི་རྗེས་འགྲོ་ཡིན་ནོ། །​གང་རྟག་པ་དེ་བྱས་པ་མ་ཡིན་པར་མཐོང་སྟེ་ནམ་མཁའ་བཞིན་ནོ། །​ལྡོག་པར་བརྗོད་ལ་ཡ་གྱལ་གསུམ་པོ་ནི་ཞེས་སྒྲུབ་པར་བྱེད་པ་ཡང་དག་གོ། །​བསྒྲུབ་པར་[[9]](#footnote-28)བྱ་བར་འདོད་ཀྱང་མངོན་སུམ་ལ་སོགས་པ་བསལ་བའི་ཕྱིར་བསྒྲུབ་བྱ་ལྟར་སྣང་ངོ། །​མངོན་སུམ་གྱིས་[[10]](#footnote-29)བསལ་བ་དང་། རྗེས་དཔག་གིས་[[11]](#footnote-30)བསལ་བ་དང་། ཡིད་ཆེས་པས་[[12]](#footnote-31)བསལ་བ་དང་། གྲགས་པས་བསལ་བ་དང་། རང་ཚིག་གིས་[[13]](#footnote-32)བསལ་བ་དང་། བསྒྲུབ་བྱའི་ཆོས་མ་གྲུབ་པ་དང་། བསྒྲུབ་བྱའི་ཆོས་ཅན་མ་གྲུབ་པ་དང་། གཉིས་ཀ་མ་གྲུབ་པ་དང་། ཕན་ཚུན་གྲུབ་པའོ། །​དེ་ལ་མངོན་སུམ་གྱིས་[[14]](#footnote-33)བསལ་བ་ནི། དཔེར་ན་སྒྲ་མཉན་བྱ་མ་ཡིན་པར་བརྗོད་པ་ལྟ་བུའོ། །​རྗེས་དཔག་གིས་བསལ་བ་ནི་དཔེར་ན་བུམ་པ་ལ་སོགས་པ་རྟག་པར་བརྗོད་པ་ལྟ་བུའོ། །​ཡིད་ཆེས་པས་[[15]](#footnote-34)བསལ་བ་ནི་དཔེར་ན་བྱེ་བྲག་པ་སྒྲ་[[16]](#footnote-35)རྟག་པར་བསྒྲུབ་པ་[[17]](#footnote-36)ལྟ་བུའོ། །​གྲགས་པས་[[18]](#footnote-37)བསལ་བ་ནི་དཔེར་ན་རི་བོང་ཅན་ཟླ་བ་མ་ཡིན་ཏེ་ཡོད་པའི་ཕྱིར་ཞེས་པའམ། གཞན་ཡང་མིའི་ཐོད་པ་གཙང་བ་ཡིན་ཏེ་སེམས་ཅན་གྱི་ཆ་ཤས་ཡིན་པའི་ཕྱིར་དུང་ཆོས་བཞིན་ཞེས་བརྗོད་པ་ལྟ་བུའོ། །​རང་ཚིག་གིས་[[19]](#footnote-38)བསལ་བ་ནི་དཔེར་ན་བདག་གི་མ་མོ་གཤམ་ཡིན་ནོ་ཞེས་བརྗོད་པ་ལྟ་བུའོ། །​ཆོས་མ་གྲུབ་པ་ནི་དཔེར་ན་སངས་རྒྱས་པ་རྣམ་གྲངས་ཅན་པ་ལ་སྒྲ་འཇིག་ཡོད་སྒྲུབ་པ་ལྟ་བུའོ། །​ཆོས་ཅན་མ་གྲུབ་པ་ནི་དཔེར་ན་གྲངས་ཅན་པས་སངས་རྒྱས་པ་ལ་བདག་ནི་སེམས་པ་[[20]](#footnote-39)ཡིན་ནོ་ཞེས་བརྗོད་པ་ལྟ་བུའོ། །​གཉིས་ཀ་མ་གྲུབ་པ་ནི་དཔེར་ན་བྱེ་བྲག་པས་སངས་རྒྱས་པ་ལས་[[21]](#footnote-40)བདག་ནི་རྒྱུ་རྐྱེན་འདུས་ཤིང་རྟེན་ཅིང་འབྲེལ་པར་སྦྱོར་བའི་བྱེད་པ་པོ་ཡིན་ནོ་ཞེས་བརྗོད་པ་ལྟ་བུའོ། །​ཕན་ཚུན་གྲུབ་པ་ནི་དཔེར་ན་སྒྲ་ནི་མཉན་བྱ་ཡིན་ནོ་ཞེས་བརྗོད་པ་ལྟ་བུའོ། །​འདི་སྐད་དུ་དུ་མར་བརྗོད་པ་དག་ངོ་བོ་གསལ་བའི་[[22]](#footnote-41)ཕྱིར་དང་། བསྒྲུབ་[[23]](#footnote-42)མི་དགོས་པའི་ཕྱིར་དང་། བསྒྲུབ་[[24]](#footnote-43)པར་ནུས་ཀྱང་འབྲས་བུ་མེད་པའི་ཕྱིར་བསྒྲུབ་བྱའི་སྐྱོན་ཡིན་པས་ལྟར་སྣང་ངོ། །​བསྒྲུབ་བྱ་ལྟར་སྣང་བསྟན་ཟིན་ཏོ།[[25]](#footnote-44) །​ད་ནི་གཏན་ཚིགས་ལྟར་སྣང་བཤད་པར་བྱའོ། །​མ་གྲུབ་པ་དང་། མ་ངེས་པ་དང་། འགལ་བ་འདི་རྣམས་གཏན་ཚིགས་ལྟར་སྣང་ངོ། །​མ་གྲུབ་པའང་བཞི་ཡོད་དེ། གཉིས་ཀ་ལ་མ་གྲུབ་པ་དང་། གང་རུང་གཅིག་ལ་མ་གྲུབ་པ་དང་། ཐེ་ཚོམ་ཟ་ནས་མ་གྲུབ་པ་དང་། །​གཞི་མ་གྲུབ་པའོ། །​གཉིས་ཀ་ལ་མ་གྲུབ་པ་ནི་དཔེར་ན་སྒྲ་མི་རྟག་པར་སྒྲུབ་པ་ལ་མིང་[[26]](#footnote-45)གི་གཟུང་བྱ་ཉིད་ཡིན་པའི་ཕྱིར་ཞེས་བཀོད་པ་ལྟ་བུའོ། །​གང་རུང་གཅིག་ལ་མ་གྲུབ་པ་ནི་སྒྲ་མངོན་པར་གསལ་བར་[[27]](#footnote-46)འདོད་པའི་བསྟན་བཅོས་ལ་ལྟོས་ནས་བྱས་པའི་ཕྱིར་ཞེས་བརྗོད་པ་ལྟ་བུའོ། །​ཐེ་ཚོམ་ཟ་ནས་མ་གྲུབ་པ་ནི་ཐེ་ཚོམ་ཟ་པའི་རླངས་པ་ལ་སོགས་པ་སྐྱ་བོའི་རྫས་ཀྱི་རྟགས་མཐོང་བའི་ཚེ་འབྱུང་བ་ཆེན་པོ་འདུས་པའི་མེ་ཡོད་ཅེས་སྒྲུབ་པ་ལྟ་བུའོ། །​གཞི་མ་གྲུབ་པ་ནི་ནམ་མཁའ་དངོས་པོར་ཡོད་དེ་ཡོན་ཏན་རྟེན་པའི་[[28]](#footnote-47)ཕྱིར་ཞེས་བརྗོད་ན། །​ནམ་མཁའ་མེད་པར་འདོད་པའི་བསྟན་བཅོས་ལ་ལྟོས་ནས་གཞི་མ་གྲུབ་པའོ། །​མ་ངེས་པ་ལ་དྲུག་ཡོད་དེ། ཐུན་མོང་བ་དང་། ཐུན་མོང་མ་ཡིན་པ་དང་། མཐུན་ཕྱོགས་ཀྱི་ཕྱོགས་གཅིག་ལ་འཇུག་ལ་[[29]](#footnote-48)མི་མཐུན་ཕྱོགས་ལ་ཁྱབ་པར་འཇུག་པ་དང་། མི་མཐུན་ཕྱོགས་ཀྱི་ཕྱོགས་གཅིག་ལ་འཇུག་ལ་མཐུན་ཕྱོགས་ལ་ཁྱབ་པར་འཇུག་པ་དང་། གཉིས་ཀའི་ཕྱོགས་རེ་ལ་[[30]](#footnote-49)འཇུག་པ་དང་། འགལ་བ་ལ་མི་འཁྲུལ་བའོ། །​ད་ནི་ཐུན་མོང་བ་ནི་དཔེར་ན་སྒྲ་རྟག་པ་ཡིན་ཏེ་གཞལ་བྱ་ཡིན་པའི་ཕྱིར་རྟག་མི་རྟག་གི་ཕྱོགས་དག་ལ་ཐུན་མོང་དུ་འཇུག་པའི་ཕྱིར་ཏེ། མ་ངེས་པའི་གཏན་ཚིགས་ཡིན་ནོ། །​འདི་ལྟར་གཞལ་བྱ་ཉིད་ཡིན་པའི་རྟགས་ནི་བུམ་པ་ལ་སོགས་པ་བཞིན་ནོ། །​སྒྲ་མི་རྟག་པ་ཉིད་དམ་གཞལ་བྱ་ཉིད་ཡིན་པའི་རྟགས་ནི་ནམ་མཁའ་ལ་སོགས་པ་བཞིན་སྒྲ་རྟག་པ་ཉིད་དུ་དོགས་པས་སོ། །​ཐུན་མོང་མ་ཡིན་པར་བརྗོད་པ་ནི་དཔེར་ན་སྒྲ་རྟག་སྟེ་མཉན་བྱ་[[31]](#footnote-50)ཡིན་པའི་ཕྱིར་ཏེ་ཞེས་བརྗོད་པའི་ཚེ་རྟག་མི་རྟག་ཕྱོགས་དག་ལ་རྟག་མི་རྟག་ལས་གཞན་ཡོད་པ་མ་ཡིན་པའི་ཕྱིར་གཏན་ཚིགས་འདིས་ཐེ་ཚོམ་ཟ་བར་འགྱུར་རོ། །​མཐུན་ཕྱོགས་ཀྱི་ཕྱོགས་གཅིག་ལ་འཇུག་ལ་མི་མཐུན་ཕྱོགས་ལ་ཁྱབ་པར་འཇུག་པ་ནི་དཔེར་ན་སྒྲ་བརྩལ་[[32]](#footnote-51)མ་ཐག་ཏུ་བྱུང་བ་ན་མི་ཡིན་ཏེ་མི་རྟག་པ་ཉིད་ཡིན་པའི་ཕྱིར་ཏེ། འདིར་བསྒྲུབ་[[33]](#footnote-52)བྱའི་ཆོས་བརྩལ་མ་ཐག་ཏུ་འབྱུང་བ་ནི་མ་ཡིན་ཏེ། འདི་མཐུན་ཕྱོགས་གློག་དང་། ནམ་མཁའ་ལ་སོགས་པ་ཡིན་ཏེ། མི་རྟག་པ་དེ་ཉིད་ནི་གློག་ལ་སོགས་པ་ལ་ཡོད་ལ་ནམ་མཁའ་ལ་སོགས་པ་ལ་མེད་དོ། །​བརྩལ་མ་ཐག་ཏུ་འབྱུང་བ་མ་ཡིན་པ་བསྒྲུབ་བྱའི་ཆོས་དེ་ནི་མི་མཐུན་ཕྱོགས་བུམ་པ་ལ་སོགས་པ་ལ་གཏན་ཚིགས་ཁྱབ་པར་ཡོད་ལ་གློག་དང་བུམ་པ་ལ་སོགས་པ་མཐུན་ཆོས་བྱས་ན་མ་ངེས་པ་སྟེ། མི་རྟག་པ་ཉིད་ནི་བུམ་པ་ལ་སོགས་པ་བཞིན་བརྩལ་མ་ཐག་ཏུ་འབྱུང་བ་ཉིད་དམ། མི་རྟག་པ་ནི་གློག་ལ་སོགས་པ་བཞིན་བརྩལ་མ་ཐག་ཏུ་འབྱུང་བ་[[34]](#footnote-53)མ་ཡིན་པ་ཉིད་དུ་དོགས་པས་སོ། །​མི་མཐུན་ཕྱོགས་ཀྱི་ཕྱོགས་གཅིག་ལ་འཇུག་ལ་མཐུན་ཕྱོགས་ལ་ཁྱབ་པར་འཇུག་པ་ནི་དཔེར་ན་སྒྲ་བརྩལ་མ་ཐག་ཏུ་བྱུང་བར་བསྒྲུབ་པ་[[35]](#footnote-54)ལ་མི་རྟག་པའི་ཕྱིར་ཏེ་བརྗོད་པའི་ཚེ་བསྒྲུབ་བྱའི་ཆོས་བརྩལ་མ་ཐག་ཏུ་འབྱུང་བ་འདི་མཐུན་ཕྱོགས་བུམ་པ་ལ་སོགས་པ་ལ་མི་རྟག་པ་ཉིད་ཁྱབ་པར་ཡོད་ལ་གློག་དང་ནམ་མཁའ་ལ་སོགས་པ་ནི་མི་མཐུན་ཕྱོགས་ཡིན་ཏེ། ཕྱོགས་གཅིག་གློག་ལ་སོགས་པ་ལ་ཡོད་ལ་ནམ་མཁའ་ལ་སོགས་པ་ཕྱོགས་གཅིག་ལ་མེད་པས་དེ་ཡང་སྔར་བཞིན་མ་ངེས་པ་ཡིན་ནོ། །​གཉིས་ཀའི་ཕྱོགས་རེ་[[36]](#footnote-55)ལ་འཇུག་པ་ནི་དཔེར་ན་སྒྲ་རྟག་སྟེ་ཐོགས་པ་མེད་པའི་ཕྱིར་ཏེ། འདིར་རྟག་པར་སྒྲུབ་པ་ན་མཐུན་ཕྱོགས་ནམ་མཁའ་དང་རྡུལ་ཕྲན་ལ་སོགས་པ་ཡིན་ཏེ། གཏན་ཚིགས་ཐོགས་པ་མེད་པ་དེ་[[37]](#footnote-56)ནམ་མཁའ་ལ་སོགས་པ་ལ་འཇུག་[[38]](#footnote-57)ལ་རྡུལ་ཕྲན་ལ་མི་འཇུག་གོ། །​མི་མཐུན་ཕྱོགས་བུམ་པ་དང་བདེ་བ་ལ་སོགས་པ་ཡིན་ཏེ། བདེ་བ་ལ་སོགས་པ་ལ་ཡོད་ལ་[[39]](#footnote-58)བུམ་པ་ལ་སོགས་པ་ལ་ཡོད་པ་ནི་མ་ཡིན་ནོ། །​དེའི་ཕྱིར་བདེ་བ་དང་ནམ་མཁའ་ལ་དཔེ་མཐུན་པར་བྱས་པ་དེའང་མ་ངེས་པ་ཡིན་ནོ། །​འགལ་བ་ལ་མི་འཁྲུལ་བ་ནི་དཔེར་ན་སྒྲ་ནི་མི་རྟག་པ་ཡིན་ཏེ་བསྒྲུབ་བྱ་ནི་བྱས་པའི་ཕྱིར་ཏེ་དཔེར་ན་བུམ་པ་ལ་སོགས་པ་བཞིན། སྒྲ་སྒྲུབ་པ་དེ་རྟག་སྟེ་མཉན་བྱ་ཡིན་པའི་ཕྱིར་ཏེ་སྒྲ་ཉིད་བཞིན་ནོ། །​དེ་གཉིས་ཀ་ལ་ཐེ་ཚོམ་ཟ་བ་ཡིན་པའི་ཕྱིར་མ་ངེས་པ་ཡིན་ནོ། །​འགལ་བ་ལ་བཞི་སྟེ། ཆོས་ཀྱི་ངོ་བོ་དང་། འགལ་བའི་གཏན་ཚིགས་དང་། ཆོས་ཀྱི་ཁྱད་པར་དང་འགལ་བའི་གཏན་ཚིགས་དང་། ཆོས་ཅན་རང་ལྡོག་དང་འགལ་བའི་གཏན་ཚིགས་དང་། ཆོས་ཅན་གྱི་འཁྲུལ་པ་དང་འགལ་བའི་གཏན་ཚིགས་སོ། །​འདིར་ཆོས་ཀྱི་ངོ་བོ་དང་འགལ་བའི་གཏན་ཚིགས་ནི་དཔེར་ན་སྒྲ་ནི་རྟག་པ་ཡིན་ཏེ་བྱས་པའི་ཕྱིར་དང་། ཡང་ན་བརྩལ་མ་ཐག་ཏུ་འབྱུང་བའི་ཕྱིར་ཞེས་བརྗོད་ན་གཏན་ཚིགས་འདི་མི་མཐུན་ཕྱོགས་ལ་ཡོད་པའི་ཕྱིར་འགལ་བ་ཡིན་ནོ། །​ཆོས་ཀྱི་ཁྱད་པར་དང་འགལ་བའི་གཏན་ཚིགས་ནི་དཔེར་ན་མིག་ལ་སོགས་པ་གཞན་གྱི་དོན་བྱེད་པ་ཡིན་ཏེ། འདུས་ཤིང་བསགས་པའི་ཕྱིར་ཏེ་མལ་ཆ་ལ་སོགས་པ་བཞིན་ཞེས་བརྗོད་ན། གཏན་ཚིགས་འདིས་མིག་ལ་སོགས་པ་གཞན་གྱི་དོན་བྱེད་པར་སྒྲུབ་པའམ། གཞན་དུ་ན་བསྒྲུབ་པར་བྱ་བའི་ཆོས་ཀྱི་ཁྱད་པར་དང་འགལ་བ་སྒྲུབ་པར་བྱེད་པར་འགྱུར་ཏེ། མལ་ཆ་ལ་སོགས་པ་ཡང་འདུས་ཤིང་བསགས་པ་ཡིན་ཏེ་གཞན་གྱི་[[40]](#footnote-59)ལོངས་སྤྱོད་པའི་ཕྱིར་རོ།[[41]](#footnote-60) །​ཆོས་ཅན་གྱི་ངོ་བོ་དང་འགལ་བའི་གཏན་ཚིགས་ནི་དཔེར་ན་ཡོད་པ་ཉིད་ནི་རྫས་དང་ཡོན་ཏན་ལས་མ་ཡིན་ཏེ། རྫས་གཅིག་ཡོད་པའི་ཕྱིར་དང་། ཡོན་ཏན་དང་ལས་ཡོད་པའི་ཕྱིར་བྱེ་བྲག་བཞིན་ཞེས་བརྗོད་ན། གཏན་ཚིགས་འདི་རྫས་མ་ཡིན་པ་སྒྲུབ་པར་བྱེད་པའམ། གཞན་དུ་ན་ཡོད་པ་མ་ཡིན་པ་[[42]](#footnote-61)སྒྲུབ་པར་བྱེད་པར་འགྱུར་ཏེ། དེ་གཉིས་ཀ་ངེས་པའི་ཕྱིར་རོ། །​ཆོས་ཅན་གྱི་ཁྱད་པར་དང་འགལ་བའི་གཏན་ཚིགས་ནི་དཔེར་ན་སྔར་གྱི་གཏན་ཚིགས་དེ་ཉིད་བསྒྲུབ་བྱའི་ཆོས་ཅན་ཁྱད་པར་ཡོད་པ་ཉིད་སྒྲུབ་པར་བྱེད་པ་དང་། གཞན་དུ་ན་འདི་དང་འགལ་བའི་སྒྲུབ་པར་བྱེད་པ་ཡོད་པ་ཉིད་མ་ཡིན་པར་[[43]](#footnote-62)སྒྲུབ་པར་བྱེད་པར་འགྱུར་ཏེ། རྫས་ལ་སོགས་པ་འགོག་བཞིན་དུ་གཉིས་ཀ་ངེས་པའི་ཕྱིར་རོ། །​གཏན་ཚིགས་ལྟར་སྣང་བཤད་ཟིན་ཏོ།[[44]](#footnote-63) །​ད་[[45]](#footnote-64)ནི་དཔེ་ལྟར་སྣང་བརྗོད་པར་བྱ་སྟེ།[[46]](#footnote-65) ཆོས་མཐུན་པའི་དཔེ་ལྟར་སྣང་[[47]](#footnote-66)ལའང་ལྔ་ཡོད་དེ། སྒྲུབ་བྱེད་ཆོས་མ་གྲུབ་པ་དང་། བསྒྲུབ་བྱ་ཆོས་མ་གྲུབ་པ་དང་། [[48]](#footnote-67)གཉིས་ཀ་མ་གྲུབ་པ་དང་། མ་སྦྱར་བ་དང་། ཕྱིན་ཅི་ལོག་ཏུ་སྦྱོར་བའོ།[[49]](#footnote-68) །​ཆོས་མི་མཐུན་པའི་དཔེ་ལྟར་སྣང་ལ་[[50]](#footnote-69)ཡང་ལྔ་ཡོད་དེ། བསྒྲུབ་པར་བྱ་བ་ལྡོག་པ་མེད་པ་དང་། སྒྲུབ་པར་བྱེད་པ་ལྡོག་པ་མེད་པ་དང་། གཉིས་ཀ་ལྡོག་པ་མེད་པ་དང་། ལྡོག་པ་[[51]](#footnote-70)མ་བསྟན་པ་དང་། ལྡོག་པ་ཕྱིན་ཅི་ལོག་ཏུ་སྦྱར་བའོ། །​སྒྲུབ་བྱེད་ཆོས་མ་གྲུབ་པ་ནི་དཔེར་ན་སྒྲ་རྟག་སྟེ་ཐོགས་པ་མེད་པའི་ཕྱིར། གང་ཐོགས་པ་མེད་པ་སྟེ་[[52]](#footnote-71)རྟག་པར་མཐོང་སྟེ། རྡུལ་ཕྲ་རབ་བཞིན་ཞེས་བརྗོད་ན། ཅིའི་ཕྱིར་རྡུལ་ཕྲ་རབ་ལ་བསྒྲུབ་པར་བྱ་བ་རྟག་པ་ཉིད་ཡིན་ལ་སྒྲུབ་བྱེད་ཀྱི་ཆོས་ཐོགས་པ་མེད་པ་[[53]](#footnote-72)མ་གྲུབ་པ་སྟེ། རྡུལ་ཕྲ་རབ་རྣམས་ཐོགས་པ་[[54]](#footnote-73)ཉིད་ཡིན་པའི་ཕྱིར་རོ། །​བསྒྲུབ་བྱའི་ཆོས་མ་གྲུབ་པ་ནི་དཔེར་ན་ཚོར་བ་བཞིན་ཞེས་བརྗོད་ན། སྒྲུབ་པར་བྱེད་པའི་ཆོས་ཐོགས་པ་མེད་པ་ཡོད་ཀྱང་བསྒྲུབ་བྱའི་ཆོས་རྟག་པ་ཉིད་མེད་དེ། ཚོར་བ་ཐམས་ཅད་མི་རྟག་པ་ཉིད་ཀྱི་ཕྱིར་རོ། །​གཉིས་ཀ་མ་གྲུབ་པ་ནི་དེ་ལའང་གཉིས་ཡོད་དེ། ཡོད་པ་དང་། མེད་པའོ། །​གལ་ཏེ་བུམ་པ་བཞིན་ཞེས་བརྗོད་ན། ཡོད་པ་ལ་གཉིས་ཀ་མ་གྲུབ་པའོ། །​གལ་ཏེ་ནམ་མཁའ་བཞིན་ཞེས་བརྗོད་ན། ནམ་མཁའ་མེད་པར་འདོད་པའི་བསྟན་བཅོས་ལ་ལྟོས་ནས་མེད་པ་ལ་གཉིས་ཀ་མ་གྲུབ་པའོ། །​མ་སྦྱར་བ་ནི་དོན་དེ་ལ་དཔེ་སྦྱོར་བ་གཏན་མེད་པས་བུམ་པ་ལ་སོགས་པ་ལ་སྒྲུབ་བྱེད་དང་བསྒྲུབ་བྱའི་ཆོས་གཉིས་འབའ་ཞིག་ཁོ་ན་སྟོན་པ་སྟེ་དཔེར་ན་བུམ་པ་ལ་བྱས་པ་ཉིད་དང་མི་རྟག་པ་ཉིད་བརྗོད་པ་ལྟ་བུའོ། །​ཕྱིན་ཅི་ལོག་ཏུ་སྦྱར་བ་ནི་གང་བྱས་པ་ཐམས་ཅད་མི་རྟག་པ་ཉིད་ཡིན་ཏེ་ཞེས་བརྗོད་པར་བྱ་བ་ལས་མི་རྟག་པ་ཐམས་ཅད་བྱས་པ་ཡིན་ཞེས་བརྗོད་པའོ། །​དེ་རྣམས་ནི་མཐུན་དཔེ་ལྟར་སྣང་ངོ། །​ཆོས་མི་མཐུན་པའི་[[55]](#footnote-74)དཔེ་ལྟར་སྣང་ནི་བསྒྲུབ་པར་བྱ་བའི་ཆོས་[[56]](#footnote-75)ལྡོག་པ་མེད་པ་ཡིན་ཏེ། རེ་ཞིག་དཔེར་ན་མི་རྟག་པ་རྣམས་ནི་ཐོགས་བཅས་མཐོང་བ་མིན་ཏེ་རྡུལ་ཕྲ་རབ་བཞིན་ནོ། །​རྡུལ་ཕྲ་རབ་ནི་བསྒྲུབ་བྱའི་ཆོས་རྟག་པ་ཉིད་མི་ལྡོག་པ་ཡིན་ཏེ། དེ་མ་ཡིན་པའི་རྡུལ་ཕྲ་རབ་རྟག་པ་ཉིད་ཡིན་པའི་ཕྱིར། སྒྲུབ་བྱེད་དེའི་ཆོས་ནི་ཐོགས་པ་[[57]](#footnote-76)མེད་དོ། །​དཔེར་ན་གཞན་གྱི་ལས་བཞིན་ཞེས་བསྒྲུབ་བྱ་[[58]](#footnote-77)ལྡོག་པ་ལ་[[59]](#footnote-78)སྒྲུབ་བྱེད་མི་ལྡོག་པ་སྟེ། ཕ་རོལ་གྱི་ལས་རྣམས་ནི་ཐོགས་པ་མེད་པའི་ཕྱིར་རོ།[[60]](#footnote-79) །​གཉིས་ཀ་ལྡོག་པ་མེད་པ་[[61]](#footnote-80)ནི་ཡོད་པའི་བསྟན་བཅོས་ལ་ལྟོས་ནས་ནམ་མཁའ་[[62]](#footnote-81)བཞིན་ཞེས་བརྗོད་ན། ནམ་མཁའ་ནི་རྟག་པ་ཉིད་དང་། ཐོགས་པ་མེད་པ་ཉིད་མི་ལྡོག་པ་སྟེ་ཞེས་ནམ་མཁའ་རྟག་པ་ཉིད་ཡིན་པའི་ཕྱིར་ཏེ། ཐོགས་པ་མེད་པའི་ཕྱིར་རོ། །​ལྡོག་པ་བསྟན་པ་ནི་དཔེར་ན་བུམ་པ་བཞིན་ཞེས་བརྗོད་ན། མི་རྟག་པ་མཐོང་བ་ཉིད་དང་། ཐོགས་བཅས་སུ་མཐོང་བའི་ཕྱིར་རོ།[[63]](#footnote-82) །​ལྡོག་པ་ཕྱིན་ཅི་ལོག་ཏུ་སྦྱར་བ་[[64]](#footnote-83)ནི་ཐོགས་བཅས་ཐམས་ཅད་མི་རྟག་པ་ཡིན་ནོ་ཞེས་བརྗོད་པ་ལྟ་བུའོ། །​དེ་ལྟར་བསྒྲུབ་བྱ་དང་། གཏན་ཚིགས་དང་དཔེར་བརྗོད་པ་རྣམས་ནི་ལྟར་སྣང་བ་ཡིན་ཏེ། སྒྲུབ་བྱེད་ཡང་དག་པ་[[65]](#footnote-84)ནི་མ་ཡིན་ནོ། །​དེས་ན་[[66]](#footnote-85)རང་གིས་མངོན་པར་རིག་པར་བྱ་སྟེ། མངོན་སུམ་དང་། རྗེས་སུ་དཔག་པའི་ཚད་མ་གཉིས་ཁོ་ནར་རིག་པར་བྱའོ། །​འདིར་མངོན་སུམ་ཚད་མ་ནི་རྟོག་པ་དང་བྲལ་ཞིང་མ་འཁྲུལ་བ་སྟེ། གཟུགས་ལ་སོགས་པའི་དོན་ལ་ཐ་སྙད་ལ་སོགས་པའི་རྟོག་པ་དང་བྲལ་བ་སོ་སོར་མངོན་གྱུར་མཐོང་བས་མངོན་སུམ་ཚད་མར་བརྗོད་དོ། །​རྗེས་སུ་དཔག་པའི་ཚད་མ་ནི་རྟགས་རྣམས་ལ་ལྟོས་ནས་དོན་མཐོང་བ་ཡིན་ཏེ། གཏན་ཚིགས་ནི་ཚུལ་གསུམ་པའི་སྔར་བསྟན་ཟིན་ཏོ། །​དེ་དག་རྟགས་ལ་བརྟེན་ནས་དོན་རྣམས་དཔོག་པ་ཡིན་ལ། ཡང་དག་པའི་ངེས་པའི་ཤེས་པ་དང་ལྡན་པ་དང་། མེ་[[67]](#footnote-86)ཡོད་ཤེས་པའམ་མི་རྟག་པར་ཤེས་པ་ལ་སོགས་པ་སྟེ་རྗེས་སུ་དཔག་པའི་ཚད་མར་བརྗོད་དོ། །​ཚད་མ་གཉིས་པོ་དེ་ལ་ཡང་དག་པའི་ཤེས་པ་ཚད་མའི་འབྲས་བུ་ཡིན་ཏེ། རང་གི་མཚན་ཉིད་རྟོགས་པའི་ཕྱིར་རོ། །​དོན་བྱེད་ནུས་པའི་དངོས་སུ་གཞལ་བའི་ཕྱིར་ཏེ་ཚད་མའང་ཡིན་ནོ། །​རྟོག་པར་ཤེས་པའང་མངོན་སུམ་ལྟར་སྣང་ངོ། །​ཤེས་པ་རྣམས་ཀྱི་[[68]](#footnote-87)བུམ་པ་ལ་སོགས་པ་རྟོག་པ་[[69]](#footnote-88)སྐྱེས་པ་དེ་མངོན་སུམ་ལྟར་སྣང་ཡིན་ཏེ། ཤེས་པ་དེ་ལ་དོན་རང་གི་མཚན་ཉིད་མི་སྣང་བའི་ཕྱིར་རོ། །​གལ་ཏེ་གཏན་ཚིགས་ལྟར་སྣང་སྔོན་དུ་སོང་བ་ལ་སོགས་པ་[[70]](#footnote-89)དེའི་རྗེས་སུ་དོན་ལྟ་བུར་སྣང་བའི་ཤེས་པ་སྐྱེས་པ་དེ་རྗེས་དཔག་ཚད་མའི་ལྟར་སྣང་སྟེ། སྔར་བཤད་པ་[[71]](#footnote-90)བཞིན་དུ་གཏན་ཚིགས་ལྟར་སྣང་དུ་མ་རྟགས་སུ་བཟུང་ནས་དོན་ལྟ་བུར་སྣང་བ་དཔག་པ་ལས་སྐྱེས་པའི་ཤེས་པ་དེ་རྣམས་རྗེས་དཔག་[[72]](#footnote-91)ཚད་མའི་ལྟར་སྣང་སྟེ། ཡང་དག་པར་[[73]](#footnote-92)རྟོགས་པའི་ཕྱིར་རོ། །​དེ་ནས་གལ་ཏེ་སྒྲུབ་པར་བྱེད་པ་པོའི་སྐྱོན་རྣམས་ཡང་དག་[[74]](#footnote-93)རྗོད་པར་བྱེད་པ་ནི་སུན་འབྱིན་ཡང་དག་པའོ། །​སྒྲུབ་པར་བྱེད་པའི་ཡན་ལག་མ་ཚང་བ་ཉིད་དང་། བསྒྲུབ་[[75]](#footnote-94)བྱའི་སྐྱོན་ཉིད་དང་། མ་གྲུབ་པའི་གཏན་ཚིགས་དང་། མ་ངེས་པའི་གཏན་ཚིགས་དང་། འགལ་བའི་གཏན་ཚིགས་དང་། དཔེ་རྣམས་ཀྱི་གཏན་ཚིགས་གསལ་བར་[[76]](#footnote-95)བསྟན་ཏེ། ཕྱིར་རྒོལ་[[77]](#footnote-96)གྱི་[[78]](#footnote-97)འདྲི་བ་རྣམས་ལ་ལེགས་པར་ཁོང་དུ་ཆུད་པར་བྱེད་པས་སུན་འབྱིན་ཡང་དག་གོ། །​གལ་ཏེ་སྒྲུབ་བྱེད་ཀྱི་སྐྱོན་རྣམས་གསལ་བར་མི་བརྗོད་པའམ། སྐྱོན་མ་ཡིན་པ་ནི་སུན་འབྱིན་ལྟར་སྣང་སྟེ། སྒྲུབ་བྱེད་ཡན་ལག་ཚང་བ་ལ་མ་ཚང་བར་བརྗོད་པ་ཉིད་དང་། བསྒྲུབ་བྱ་སྐྱོན་མེད་པ་ལ་[[79]](#footnote-98)སྐྱོན་ཅན་ཡིན་པར་བརྗོད་པ་དང་། གཏན་ཚིགས་སྒྲུབ་པ་ལ་དཔེ་གྲུབ་པ་ནི་མ་ཡིན་པར་བརྗོད་པ་དང་། གཏན་ཚིགས་ངེས་པ་ལ་མ་ངེས་པར་བརྗོད་པ་དང་། གཏན་ཚིགས་མ་[[80]](#footnote-99)འགལ་བ་ལ་འགལ་བར་བརྗོད་པ་དང་། དཔེ་སྐྱོན་ཅན་མ་ཡིན་པ་ལ་དཔེ་སྐྱོན་ཅན་ཡིན་པར་བརྗོད་པ་དང་། འདི་ལྟར་ཐམས་ཅད་སུན་འབྱིན་ལྟར་སྣང་ངོ། །​དེ་དག་གཞན་གྱི་གྲུབ་མཐའ་ལ་སྐྱོན་རྣམས་གསལ་བར་བསྟན་མི་ནུས་པའི་ཕྱིར་སྐྱོན་མ་ཡིན་པར་[[81]](#footnote-100)བརྗོད་པ་ཉིད་དོ། །​དོན་འདི་རེ་ཞིག་གཞག་གོ། །​ཚིག་དོན་ཅུང་ཟད་བཤད་པ་འདི། །​ཐོག་མར་སྒྲུབ་པའི་ཕྱོགས་ཙམ་ཡིན། །​དེ་དག་ཚུལ་དང་ཚུལ་མིན་ཡང་། །​མཆོག་གི་གཞན་དུ་ཤེས་པར་བྱ། །​ཚད་མའི་བསྟན་བཅོས་རིག་པ་ལ་འཇུག་པ་ཞེས་བྱ་བ་སློབ་དཔོན་ཆེན་པོ་ཕྱོགས་ཀྱི་གླང་པོས་མཛད་པ་རྫོགས་སོ།། །​།རྒྱ་གར་ལས་རྒྱའི་ལོ་ཙཱ་བ་ཐང་སཾ་ཙང་གིས་བསྒྱུར་ཅིང་སླད་ཀྱིས་རྒྱའི་དགེ་བཤེས་[[82]](#footnote-101)སིང་གྱང་ཇུས་དང་། བོད་ཀྱི་དགེ་བའི་བཤེས་གཉེན་སྟོན་གཞོན་གྱིས་བོད་སྐད་དུ་བསྒྱུར་ཞིང་། ཕྱིས་གཞི་ཐམས་ཅད་ཡོད་པར་སྨྲ་བའི་སྡེ་པ་ལས་རབ་ཏུ་བྱུང་བ་རྒྱ་ནག་ཆེན་པོའི་ལའི་བཙུན་པ་ཆོས་ཀྱི་རིན་ཆེན་གྱིས། དཔལ་ལྡན་[[83]](#footnote-102)ས་སྐྱའི་གཙུག་ལག་ཁང་དུ་རྒྱའི་དཔེ་དང་བོད་ཀྱི་དཔེ་གཉིས་པོ་ལེགས་པར་གཏུགས་ཤིང་བཅོས་ཏེ་དག་པར་བསྒྱུར་བའོ།། །​།རྒྱའི་དཔེ་ལ་རིགས་པ་ལ་འཇུག་པ་ཞེས་སྣང་། དེང་སང་བོད་རྣམས་རིགས་པའི་སྒོ་ཞེས་གྲགས་སོ། །​ [[84]](#footnote-103)

1. །གཡེན་ སྣར་ཐང་། པེ་ཅིན། [↑](#footnote-ref-20)
2. རིག་པ་ སྣར་ཐང་། པེ་ཅིན། [↑](#footnote-ref-21)
3. འཇམ་དཔལ་ སྣར་ཐང་། པེ་ཅིན། [↑](#footnote-ref-22)
4. སྒྲུབ་པར་ པེ་ཅིན། [↑](#footnote-ref-23)
5. གཞི་ སྣར་ཐང་། པེ་ཅིན། [↑](#footnote-ref-24)
6. སྤྱིའི་ སྣར་ཐང་། པེ་ཅིན། [↑](#footnote-ref-25)
7. མི་རྟག་ སྣར་ཐང་། པེ་ཅིན། [↑](#footnote-ref-26)
8. བྱས་པའི་ སྣར་ཐང་། པེ་ཅིན། [↑](#footnote-ref-27)
9. སྒྲུབ་པར་ པེ་ཅིན། [↑](#footnote-ref-28)
10. མངོན་སུམ་གྱི་ སྣར་ཐང་། པེ་ཅིན། [↑](#footnote-ref-29)
11. རྗེས་དཔག་གི་ སྣར་ཐང་། པེ་ཅིན། [↑](#footnote-ref-30)
12. ཡིད་ཆེས་པའི་ སྣར་ཐང་། པེ་ཅིན། [↑](#footnote-ref-31)
13. རང་ཚིག་གི་ སྣར་ཐང་། པེ་ཅིན། [↑](#footnote-ref-32)
14. མངོན་སུམ་གྱི་ སྣར་ཐང་། པེ་ཅིན། [↑](#footnote-ref-33)
15. ཡིད་ཆེས་པའི་ སྣར་ཐང་། པེ་ཅིན། [↑](#footnote-ref-34)
16. བྱེ་བྲག་པ་ སྣར་ཐང་། པེ་ཅིན། [↑](#footnote-ref-35)
17. སྒྲུབ་པ་ སྣར་ཐང་། པེ་ཅིན། [↑](#footnote-ref-36)
18. གྲགས་པའི་ སྣར་ཐང་། པེ་ཅིན། [↑](#footnote-ref-37)
19. རང་ཚིག་གི་ སྣར་ཐང་། པེ་ཅིན། [↑](#footnote-ref-38)
20. སེམས་ཅན་ སྣར་ཐང་། [↑](#footnote-ref-39)
21. ལ་ སྣར་ཐང་། པེ་ཅིན། [↑](#footnote-ref-40)
22. བསལ་བའི་ སྣར་ཐང་། པེ་ཅིན། [↑](#footnote-ref-41)
23. །སྒྲུབ་ སྣར་ཐང་། པེ་ཅིན། [↑](#footnote-ref-42)
24. །སྒྲུབ་ སྣར་ཐང་། པེ་ཅིན། [↑](#footnote-ref-43)
25. ཟིན་ཏེ། པེ་ཅིན། [↑](#footnote-ref-44)
26. མིག་ སྣར་ཐང་། པེ་ཅིན། [↑](#footnote-ref-45)
27. བསལ་བར་ སྣར་ཐང་། པེ་ཅིན། [↑](#footnote-ref-46)
28. བརྟེན་པའི་ སྣར་ཐང་། པེ་ཅིན། [↑](#footnote-ref-47)
29. ལ་ སྣར་ཐང་། པེ་ཅིན། [↑](#footnote-ref-48)
30. རེ་ སྣར་ཐང་། པེ་ཅིན། [↑](#footnote-ref-49)
31. བྱར་ པེ་ཅིན། [↑](#footnote-ref-50)
32. བཙལ། སྣར་ཐང་། པེ་ཅིན། [↑](#footnote-ref-51)
33. སྐྱ་ སྣར་ཐང་། པེ་ཅིན། [↑](#footnote-ref-52)
34. འབྱུང་བ་དང་ སྣར་ཐང་། པེ་ཅིན། [↑](#footnote-ref-53)
35. སྒྲུབ་པ་ སྣར་ཐང་། པེ་ཅིན། [↑](#footnote-ref-54)
36. རེ་རེ་ པེ་ཅིན། [↑](#footnote-ref-55)
37. མེད་པ་ སྣར་ཐང་། པེ་ཅིན། [↑](#footnote-ref-56)
38. འཇུག་པ་ སྣར་ཐང་། [↑](#footnote-ref-57)
39. ཡོད་པ་ སྣར་ཐང་། པེ་ཅིན། [↑](#footnote-ref-58)
40. གཞན་གྱིས་ སྣར་ཐང་། པེ་ཅིན། [↑](#footnote-ref-59)
41. ཕྱིར། སྣར་ཐང་། པེ་ཅིན། [↑](#footnote-ref-60)
42. ཡིན་ སྣར་ཐང་། པེ་ཅིན། [↑](#footnote-ref-61)
43. ཡིན་པ་ སྣར་ཐང་། པེ་ཅིན། [↑](#footnote-ref-62)
44. ཟིན་ཏེ། སྣར་ཐང་། པེ་ཅིན། [↑](#footnote-ref-63)
45. དེ་ པེ་ཅིན། [↑](#footnote-ref-64)
46. བྱས་ཏེ། སྣར་ཐང་། པེ་ཅིན། [↑](#footnote-ref-65)
47. སྣང་བ་ སྣར་ཐང་། [↑](#footnote-ref-66)
48. ། སྣར་ཐང་། ། སྒྲུབ་བྱ་དང་ཆོས་མ་གྲུབ་པ་དང་། པེ་ཅིན། [↑](#footnote-ref-67)
49. སྦྱར་བའོ། སྣར་ཐང་། པེ་ཅིན། [↑](#footnote-ref-68)
50. སྣང་བ་ སྣར་ཐང་། པེ་ཅིན། [↑](#footnote-ref-69)
51. ལྡོག་པ་དང་ སྣར་ཐང་། པེ་ཅིན། [↑](#footnote-ref-70)
52. མེད་པ་དེ་ སྣར་ཐང་། པེ་ཅིན། [↑](#footnote-ref-71)
53. ཐོགས་པ་ སྣར་ཐང་། པེ་ཅིན། [↑](#footnote-ref-72)
54. ཐོགས་པ་མེད་པ་ སྣར་ཐང་། པེ་ཅིན། [↑](#footnote-ref-73)
55. མཐུན་ སྣར་ཐང་། པེ་ཅིན། [↑](#footnote-ref-74)
56. བྱ་བའི་ སྣར་ཐང་། པེ་ཅིན། [↑](#footnote-ref-75)
57. ཐོགས་ སྣར་ཐང་། པེ་ཅིན། [↑](#footnote-ref-76)
58. བསྒྲུབ་བྱའི་ སྣར་ཐང་། པེ་ཅིན། [↑](#footnote-ref-77)
59. ལས་ སྣར་ཐང་། པེ་ཅིན། [↑](#footnote-ref-78)
60. ཕྱིར། སྣར་ཐང་། པེ་ཅིན། [↑](#footnote-ref-79)
61. ལྡོག་པ་ སྣར་ཐང་། པེ་ཅིན། [↑](#footnote-ref-80)
62. ནམ་མཁའི་ སྣར་ཐང་། པེ་ཅིན། [↑](#footnote-ref-81)
63. ཕྱིར། སྣར་ཐང་། པེ་ཅིན། [↑](#footnote-ref-82)
64. སྦྱར་བ་བཞིན་ སྣར་ཐང་། པེ་ཅིན། [↑](#footnote-ref-83)
65. ཡང་དག་ སྣར་ཐང་། པེ་ཅིན། [↑](#footnote-ref-84)
66. དེ་ནས་ སྣར་ཐང་། པེ་ཅིན། [↑](#footnote-ref-85)
67. །མེད་ སྣར་ཐང་། པེ་ཅིན། [↑](#footnote-ref-86)
68. རྣམས་ཀྱིས་ སྣར་ཐང་། པེ་ཅིན། [↑](#footnote-ref-87)
69. རྟོགས་པ་ སྣར་ཐང་། [↑](#footnote-ref-88)
70. ལ་སོགས་ སྣར་ཐང་། པེ་ཅིན། [↑](#footnote-ref-89)
71. བཤད་པ་བཤད་པ་ སྣར་ཐང་། པེ་ཅིན། [↑](#footnote-ref-90)
72. རྗེས་སུ་དཔག་པ་ སྣར་ཐང་། རྗེས་སུ་དཔག་ པེ་ཅིན། [↑](#footnote-ref-91)
73. ཡང་དག་པར་མ་ སྣར་ཐང་། པེ་ཅིན། [↑](#footnote-ref-92)
74. ཡང་དག་པར་ སྣར་ཐང་། པེ་ཅིན། [↑](#footnote-ref-93)
75. །སྒྲུབ་ པེ་ཅིན། [↑](#footnote-ref-94)
76. བསལ་བར་ སྣར་ཐང་། པེ་ཅིན། [↑](#footnote-ref-95)
77. ཕྱི་རྒོལ་ སྣར་ཐང་། པེ་ཅིན། [↑](#footnote-ref-96)
78. གྱིས་ སྣར་ཐང་། པེ་ཅིན། [↑](#footnote-ref-97)
79. ལས་ སྣར་ཐང་། པེ་ཅིན། [↑](#footnote-ref-98)
80. གཏན་ཚིགས་མི་ སྣར་ཐང་། པེ་ཅིན། [↑](#footnote-ref-99)
81. ཡིན་པ་ སྣར་ཐང་། པེ་ཅིན། [↑](#footnote-ref-100)
82. ཤེས་ སྣར་ཐང་། པེ་ཅིན། [↑](#footnote-ref-101)
83. དཔལ་ སྣར་ཐང་། པེ་ཅིན། [↑](#footnote-ref-102)
84. སོ་འགྲོ་བ་སེམས་ཅན་ཐམས་ཅད་ལ་ཕན་ཐོགས་པར་གྱུར་ཅིག ་ སྣར་ཐང་། པེ་ཅིན། [↑](#footnote-ref-103)