༄༅། །​འཕགས་པ་འཇམ་པའི་དབྱངས་ཀྱི་བསྟོད་པ།༄༅༅། །​རྒྱ་གར་སྐད་དུ། ཨཱརྱ་མཉྫུ་གྷོཥ་སྟོ་ཏྲ།[[1]](#footnote-20) བོད་སྐད་དུ། འཕགས་པ་འཇམ་པའི་དབྱངས་ཀྱི་བསྟོད་པ། འཇམ་དཔལ་གཞོན་ནུ་[[2]](#footnote-21)གྱུར་པ་ལ་ཕྱག་འཚལ་ལོ། །​སྡིགས་མཛུབ་གདོང་ཉིད་བསྟན་པ་ཡིས།[[3]](#footnote-22) །​རི་རབ་ལྷུན་པོ་དུ་མ་གཡོས། །​མ་ལུས་རྒྱ་མཚོ་ཆེན་པོའི་ཆུ། །​སེན་མོའི་རྩེ་མོས་གྱེན་དུ་བླངས། །​ནམ་མཁའ་[[4]](#footnote-23)མུ་མེད་པ་ཡི་ཁམས། །​ཞབས་ཀྱི་གོམ་པ་གཅིག་གིས་མནན། །​ཟད་པའི་དུས་ཀྱི་མེ་འབར་བ། །​ཞལ་གྱི་དབུགས་ཀྱིས་བཏབ་པས་བཅིལ། །​དུས་མཚུངས་སྐུ་ཡི་ཆ་གཅིག་ལ། །​ཆུ་དང་མེ་ཡི་ཆར་ཕབ་པ། །​ལ་ལར་ཟད་པར་སངས་རྒྱས་སུ། །​གྱུར་ནས་ཆོས་ཀྱི་འཁོར་ལོ་བསྐོར། །​ལ་ལར་ཉོན་མོངས་མ་ལུས་པ། །​ནུབ་པས་ཞི་བའི་དེ་ཉིད་སྟོན།[[5]](#footnote-24) །​དལ་བས་དབང་པོ་བདེ་སོགས་ཀྱི།[[6]](#footnote-25) །​གདོང་ལ་རྣམ་པར་གཟིགས་པའི་སྤྱན། །​ཕྱོགས་ཀྱི་འཁོར་ལོས་བཀབ་པ་ཡིས།[[7]](#footnote-26) །​ཕྱག་མཐིལ་དམར་པོ་ཉི་མ་རྨུགས། །​ལ་ལར་ལྷ་མ་ཡིན་གྱི་དཔལ། །​མཐུ་གྱུར་[[8]](#footnote-27)དམ་པར་གྱུར་པ་འཛིན། །​ཁྱིམ་པ་དང་ནི་བརྟུལ་ཞུགས་པ། །​ཚངས་སྤྱོད་རྟག་ཏུ་ཡེ་ཤེས་ཅན། །​བྱིས་པའི་གཟུགས་ཅན་འགྲོ་བའི་ཡབ། །​འཇམ་པའི་དབྱངས་ལ་ཕྱག་འཚལ་ལོ། །​མི་འཇིགས་པ་དང་སྟོབས་མངའ་བ། །​ཐུབ་པའི་གཟུགས་བརྙན་དང་མཚུངས་པ། །​ཕྱེ་མ་མིག་སྨན་དང་མཚུངས་འདི།[[9]](#footnote-28) །​ཁྱོད་ལ་སྐྱབས་སུ་རབ་ཏུ་མཆི།[[10]](#footnote-29) །​ཉོན་མོངས་བུད་ཤིང་ཡེ་ཤེས་མེ། །​དུ་མ་མཚོན་པ་བགྲང་བ་[[11]](#footnote-30)ལྟར། །​འཁོར་བ་སྲིད་པའི་སྦྱོར་བ་དང་། །​མྱ་ངན་འདས་ལ་ཁྱོད་མི་གནས། །​མགོན་པོ་རྟག་ཏུ་དབུ་མ་མཆོག །​ཡང་དག་བརྙེས་པ་མ་ལགས་སམ། །​ཆུ་དང་བཅས་པའི་སྣོད་རྣམས་སུ། །​ཟླ་བའི་གཟུགས་བརྙན་ཤར་བ་ལྟར། །​གཅིག་ཏུ་གདུལ་བྱ་གཡོ་བའི་ཡིད། །​རྣམ་པ་མང་པོ་འདྲ་བའི་མཚན། །​ཉིད་ཀྱི་བག་ཆགས་ཡིད་གཅིག་ཏུ། །​ཡེ་ཤེས་གྲུབ་པའི་གསལ་གྱུར་པ། །​བཀའ་དྲིན་དོན་གཉེར་ཚུལ་གྱིས་ནི། །​ཆགས་པས་ཁྱོད་ཀྱི་ཞབས་དྲུང་ལྷུང་།[[12]](#footnote-31) །​ཁྱོད་ཀྱི་འོད་ཟེར་འཕྲོ་བའི་ཆ། །​ཕྱོགས་ཀྱི་ཁོངས་སུ་[[13]](#footnote-32)རྣམ་སྤྲོས་པ། །​ཟླ་བའི་འོད་ཟེར་གང་གྱུར་མཉམ། །​བྱིས་པའི་གཟུགས་ཅན་མཛེས་པ་འདི། །​ཚེས་གཅིག་ཟླ་བ་ལྟ་མཉེས་[[14]](#footnote-33)པ། །​ཁྱོད་ཀྱི་སྤྱོད་པ་བཟློག་དཀའ་བས།[[15]](#footnote-34) །​བདུད་ཀྱི་མཐུ་རྩལ་འཇོམས་པས་ཅི། །​ཁྱོད་ཀྱི་མཚན་ཙམ་དྲན་པས་ནི། །​དམྱལ་བ་པ་ཡི་ཁྲག་དང་ཞག །​མེད་པར་སྐམས་པས་དམྱལ་བ་པའི། །​འོད་འཕྲོ་དེ་དག་ཞི་བར་འགྱུར། །​ཤེས་རབ་བྲལ་བས་མདུན་དུ་ཁྱོད། །​དྲན་པའི་ཡུལ་དུ་གྱུར་པས་ཀྱང་། །​མཁས་པ་རྣམས་ཀྱང་ཐེ་ཚོམ་གྱི།[[16]](#footnote-35) །​མདུད་པ་དམ་པོས་འཆིང་བར་བྱེད། །​ཐམས་ཅད་ལྟ་ཞོག་སྐད་ཅིག་ཏུ། །​ཁྱོད་ཀྱི་སྤྱན་ཟུར་གྱིས་གཟིགས་ནས། །​རྔ་ཡབ་གཡོབ་པའི་བཞད་གད་ཀྱིས། །​བསྟེན་པའི་དཔལ་ལྡན་ཉིད་བདག་གིས། །​གདུལ་བྱ་པདྨོའི་སྣོད་རྣམས་ལ། །​འོད་ཟེར་དྲ་བས་ཁ་འབྱེད་པས། །​མགོན་པོ་སྔོན་མེད་ཉི་མ་ཡི། །​རོལ་པས་ཉིན་མཚན་སྣང་བར་མཛད། །​དོན་གསལ་མཛད་པའི་གསུང་གིས་ནི། །​གཟུང་དང་འཛིན་པ་རྣམ་པར་སྤངས། །​སྟོང་པ་ཉིད་ནི་མངོན་སུམ་ལྟར། །​གསུང་གི་དབང་ཕྱུག་སྟོན་པར་མཛད། །​རྣམ་པར་རྟོག་ལས་མ་གཏོགས་པ། །​འཁོར་བ་ཞེས་བྱ་ཅི་ཡང་མེད། །​རྣམ་རྟོག་དེ་དང་བྲལ་བས་ན། །​ཁྱོད་ནི་རབ་ཏུ་མྱ་ངན་འདས། །​ཁྱོད་ཀྱི་ཡོན་ཏན་ཆ་བརྗོད་ལས། །​བྱུང་བས་བསོད་ནམས་འཕེལ་བ་ཡིས།[[17]](#footnote-36) །​འགྲོ་བ་རྣམས་ནི་ཁྱོད་བརྗོད་པས། །​ཕུན་སུམ་ཚོགས་པ་ལ་གནས་ཤོག །​བཅོམ་ལྡན་འདས་འཇམ་པའི་དབྱངས་ཀྱི་བསྟོད་པ། རྟོག་གེ་པ་རྣམས་ཀྱི་གཙུག་གི་ནོར་བུ་སློབ་དཔོན་ཕྱོགས་ཀྱི་གླང་པོས་མཛད་པ་རྫོགས་སོ།། །​།རྒྱ་གར་གྱི་མཁན་པོ་ཤྲདྡྷཱ་ཀ་ར་ཝརྨ་དང་། ཞུ་ཆེན་གྱི་ལོ་ཙཱ་བ་རིན་ཆེན་བཟང་པོས་བསྒྱུར་ཅིང་ཞུས་ཏེ་གཏན་ལ་ཕབ་པའོ། །​

1. མཉྫུ་གྷོ་ཥ་སྟོ་ཏྲཾ སྣར་ཐང་། མཾ་ཛུ་གྷོ་ཥ་སྟོ་ཏྲཾ། པེ་ཅིན། [↑](#footnote-ref-20)
2. གཞོན་ནུར་ སྣར་ཐང་། པེ་ཅིན། [↑](#footnote-ref-21)
3. བསྟན་པ་ཡི། པེ་ཅིན། [↑](#footnote-ref-22)
4. ནམ་མཁའི་ སྣར་ཐང་། [↑](#footnote-ref-23)
5. ཞི་བ་སྟེན་པར་མཛད སྣར་ཐང་། ཞི་བ་སྟོན་པར་མཛད། པེ་ཅིན། [↑](#footnote-ref-24)
6. སོགས་ཀྱིས། སྣར་ཐང་། [↑](#footnote-ref-25)
7. བཀབ་པ་ཡི། སྣར་ཐང་། [↑](#footnote-ref-26)
8. མཐུར་འགྱུར་ སྣར་ཐང་། པེ་ཅིན། [↑](#footnote-ref-27)
9. འདིས། སྣར་ཐང་། [↑](#footnote-ref-28)
10. འཆི། སྣར་ཐང་། [↑](#footnote-ref-29)
11. བགྲད་པ་ སྣར་ཐང་། [↑](#footnote-ref-30)
12. ལྷུང་ལྟུང་། སྣར་ཐང་། པེ་ཅིན། [↑](#footnote-ref-31)
13. ཁོང་དུ་ པེ་ཅིན། [↑](#footnote-ref-32)
14. ལྟར་མཉེན་ སྣར་ཐང་། པེ་ཅིན། [↑](#footnote-ref-33)
15. དགའ་བས། སྣར་ཐང་། [↑](#footnote-ref-34)
16. ཐེ་ཚོམ་གྱིས། སྣར་ཐང་། པེ་ཅིན། [↑](#footnote-ref-35)
17. འཕེལ་བ་ཡི སྣར་ཐང་། འཕེལ་བའི། པེ་ཅིན། [↑](#footnote-ref-36)