༄༅། །​རྣལ་འབྱོར་ལ་འཇུག་པ།༄༅༅། །​རྒྱ་གར་སྐད་དུ། ཡོ་ག་ཨ་བ་ཏ་ར། བོད་སྐད་དུ། རྣལ་འབྱོར་ལ་འཇུག་པ། འཕགས་པ་འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​བསྟན་བཅོས་རྒྱ་ཆེན་པོ་ནི་ཐོས་ནས་ཀྱང་། །​དོན་དམ་དེ་བཞིན་ཉིད་ནི་ངེས་བྱས་ལ། །​དད་ལྡན་དེ་ནི་འཇམ་པའི་སྟན་གནས་ཏེ། །​བློ་དང་ལྡན་པས་རྣལ་འབྱོར་བརྩོན་པར་བྱ། གཟུང་དང་འཛིན་དང་གཉི་ག་གཉིས་མིན་དང་། །​བདག་དང་གཞན་དང་མྱ་ངན་འདས་པ་དང་། །​འཁོར་བ་ཞེས་བྱའི་རྣམ་རྟོག་མང་པོ་ནི། །​རྟག་ཏུ་སྤངས་ལ་ཡིད་ནི་[[1]](#footnote-20)མཉམ་པར་གཞག །​སྒྱུ་མ་དྲི་ཟའི་གྲོང་ཁྱེར་ལྟ་བུ་ནི། །​ཤེས་བྱ་མ་ལུས་རྣམ་པར་བལྟས་ནས་སུ། །​དེ་བཞིན་ཉིད་ཀྱི་ཡེ་ཤེས་རྡོ་རྗེ་ཡིས།[[2]](#footnote-21) །​ལུས་ཀྱི་འཁྲུལ་འཁོར་རབ་ཏུ་གཞིག་པར་བྱ། །​རྣམ་པ་ཐམས་ཅད་དུ་ནི་རབ་མཛེས་ལ། །​ཐོག་དང་ཐ་མའི་ཆ་བྲལ་རྣམ་མི་རྟོག །​དྲི་མ་མེད་པའི་འོད་ཟེར་སྟོང་གིས་ནི། །​མུན་པ་ངེས་བསལ་[[3]](#footnote-22)མཁའ་དང་མཚུངས་པ་ཡིན།[[4]](#footnote-23) །​རང་གི་སྣང་བ་ཙམ་གྱི་ངོ་བོ་རུ། །​གཟོད་ནས་སྐྱེ་བ་མེད་པའི་རང་སེམས་མཐོང་། །​གང་གིས་ཀྱང་ནི་དེ་མཐོང་གྱུར་པ་དག །​དེ་ཡང་དེ་བཞིན་དུ་ནི་བལྟ་བར་བྱ། །​དམིགས་པ་མེད་དང་བཅས་པའི་སེམས་ཉིད་ནི། །​དེ་བཞིན་ཉིད་དང་ཡང་དག་མཐའ་རུ་བཤད། །​དེ་ལྟར་རིམ་གྱིས་བསླབས་པར་གྱུར་པ་ལས། །​མིང་དུ་ཤེས་པ་འགོག་པ་འཐོབ་པར་[[5]](#footnote-24)འགྱུར། །​དེ་ལ་ཡང་དག་རེག་པར་སྦྱོར་བ་ལས། །​འབད་པ་མེད་པར་མངོན་ཤེས་ལྔ་རུ་འགྱུར། །​དེ་དང་མངོན་པར་ལྡན་པའི་རྣལ་འབྱོར་པ། །​འགྲོ་བའི་དོན་ནི་དཔག་ཏུ་མེད་པར་བྱེད། །​འདི་ནི་ཡོངས་སུ་རྫོགས་པའི་རྣལ་འབྱོར་པ། །​ཤིན་ཏུ་ཡུན་རིང་དུས་སུ་གནས་པར་འགྱུར། །​ལུས་ནི་རྡོ་རྗེ་ལྟ་བུར་མི་ཤིགས་ཤིང་། །​ཉོན་མོངས་བདུད་ལ་སོགས་པས་གཡོ་མི་འགྱུར། །​ཤེས་རབ་ཕ་རོལ་ཕྱིན་པ་ཞེས་བྱ་ཡི། །​རྣལ་འབྱོར་འདི་དག་རྟག་ཏུ་རབ་ལྡན་པ། །​ནམ་མཁའ་མཛོད་ལ་སོགས་པའི་ཏིང་ངེ་འཛིན། །​མང་པོ་རྣམས་ནི་ཡང་དག་རྫོགས་པར་འགྱུར། །​བདག་གི་[[6]](#footnote-25)རྣལ་འབྱོར་པ་[[7]](#footnote-26)ནི་འཇུག་པ་ཙམ། །​ཡང་དག་སྦྱར་བས་དགེ་བ་གང་བསགས་པ། །​དེར་[[8]](#footnote-27)ནི་འགྲོ་བ་ཐམས་ཅད་རབ་མྱུར་བ།[[9]](#footnote-28) །​ཐམས་ཅད་མཁྱེན་པའི་ཡེ་ཤེས་ཐོབ་པར་ཤོག །​རྣལ་འབྱོར་ལ་འཇུག་པ་ཞེས་བྱ་བ། །​སློབ་དཔོན་ཕྱོགས་ཀྱི་གླང་པོའི་ཞལ་སྔ་ནས་མཛད་པ་རྫོགས་སོ།། །​།རྒྱ་གར་གྱི་མཁན་པོ་དྷརྨྨ་ཤྲཱི་བྷ་དྲ་དང་། ལོ་ཙཱ་བ་དགེ་སློང་རིན་ཆེན་བཟང་པོས་བསྒྱུར་ཅིང་ཞུས་ཏེ་གཏན་ལ་ཕབ་པ། །​ །​

1. ཡིད་ཀྱི་ སྣར་ཐང་། [↑](#footnote-ref-20)
2. རྡོ་རྗེ་ཡི། སྣར་ཐང་། པེ་ཅིན། [↑](#footnote-ref-21)
3. ངེས་གསལ་ སྣར་ཐང་། པེ་ཅིན། [↑](#footnote-ref-22)
4. ཡི། སྣར་ཐང་། [↑](#footnote-ref-23)
5. ཐོབ་པར་ སྣར་ཐང་། པེ་ཅིན། [↑](#footnote-ref-24)
6. བདག་གིས་ སྣར་ཐང་། པེ་ཅིན། [↑](#footnote-ref-25)
7. ལ་ སྣར་ཐང་། པེ་ཅིན། [↑](#footnote-ref-26)
8. དེས་ སྣར་ཐང་། པེ་ཅིན། [↑](#footnote-ref-27)
9. མྱུར་བར། སྣར་ཐང་། པེ་ཅིན། [↑](#footnote-ref-28)