༄༅། །​དམིགས་པ་བརྟག་པ།༄༅། །​རྒྱ་གར་སྐད་དུ། ཨཱ་[[1]](#footnote-20)ལཾ་བ་ན་[[2]](#footnote-21)པ་རཱཀྵེ།[[3]](#footnote-22) བོད་སྐད་དུ། དམིགས་པ་བརྟག་པ། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ། །​དབང་པོ་རྣམ་པར་རིག་པའི་རྒྱུ། །​ཕྲ་རབ་རྡུལ་དག་ཡིན་མོད་ཀྱི། །​དེར་མི་སྣང་ཕྱིར་དེའི་ཡུལ་ནི། །​རྡུལ་ཕྲན་མ་ཡིན་དབང་པོ་བཞིན། །​གང་ལྟར་སྣང་དེ་དེ་ལས་མིན། །​རྫས་སུ་མེད་ཕྱིར་ཟླ་གཉིས་བཞིན། །​དེ་ལྟར་ཕྱི་རོལ་གཉིས་ཀ་ཡང་། །​བློ་ཡི་ཡུལ་དུ་མི་རུང་ངོ། །​ཁ་ཅིག་འདུས་པའི་རྣམ་པ་དག །​སྒྲུབ་པ་ཡིན་པར་འདོད་པར་བྱེད། །​རྡུལ་ཕྲན་རྣམ་པ་རྣམ་རིག་གི །​དོན་མིན་སྲ་ཉིད་ལ་སོགས་བཞིན། །​དེ་དག་ལྟར་ན་བུམ་པ་དང་། །​ཁམ་ཕོར་སོགས་བློ་མཚུངས་པར་འགྱུར། །​གལ་ཏེ་རྣམ་པའི་དབྱེ་བས་དབྱེ། །​དེ་ནི་རྡུལ་ཕྲན་རྫས་ཡོད་ལ།[[4]](#footnote-23) །​མེད་དེ་[[5]](#footnote-24)ཚད་དབྱེ་མེད་ཕྱིར་རོ། །​དེ་ཕྱིར་དེ་རྫས་མེད་ལ་ཡོད། །​རྡུལ་ཕྲན་ཡོངས་སུ་བསལ་ན་[[6]](#footnote-25)ནི། །​དེར་སྣང་ཤེས་པ་ཉམས་འགྱུར་ཞིང་།[[7]](#footnote-26) །​ནང་གི་ཤེས་བྱའི་ངོ་བོ་ནི། །​ཕྱི་རོལ་ལྟར་སྣང་གང་ཡིན་དེར།[[8]](#footnote-27) །​དོན་ཡིན་རྣམ་ཤེས་ངོ་བོའི་ཕྱིར། །​དེའི་རྐྱེན་ཉིད་ཀྱང་ཡིན་[[9]](#footnote-28)ཕྱིར་རོ། །​གཅིག་ཆའང་མི་འཁྲུལ་ཕྱིར་ན་རྐྱེན། །​ནུས་པ་འཇོག་ཕྱིར་རིམ་གྱིས་[[10]](#footnote-29)ཡིན། །​ལྷན་ཅིག་བྱེད་དབང་ནུས་པ་ཡི།[[11]](#footnote-30) །​ངོ་བོ་གང་ཡིན་དབང་པོའང་ཡིན། །​དེའང་རྣམ་རིག་ལ་མི་འགལ། །​དེ་ལྟར་ཡུལ་གྱི་ངོ་བོ་དང་། །​ནུས་པ་ཕན་ཚུན་རྒྱུ་ཅན་དང་། །​ཐོགས་[[12]](#footnote-31)མེད་དུས་ནས་[[13]](#footnote-32)འཇུག་པ་ཡིན། །​དམིགས་པ་བརྟགས་པ་[[14]](#footnote-33)སློབ་དཔོན་ཕྱོགས་ཀྱི་གླང་པོས་མཛད་པ་རྫོགས་སོ། །​

1. ཨ་ སྣར་ཐང་། པེ་ཅིན། [↑](#footnote-ref-20)
2. པ་ཎ་ སྣར་ཐང་། པེ་ཅིན། [↑](#footnote-ref-21)
3. རིཀྵ་ེ། སྣར་ཐང་། པེ་ཅིན། [↑](#footnote-ref-22)
4. རྫས་ཡོད་པ། སྣར་ཐང་། པེ་ཅིན། [↑](#footnote-ref-23)
5. དེ་མེད་ སྣར་ཐང་། པེ་ཅིན། [↑](#footnote-ref-24)
6. གསལ་བ་ སྣར་ཐང་། པེ་ཅིན། [↑](#footnote-ref-25)
7. ཉམས་པར་འགྱུར། སྣར་ཐང་། པེ་ཅིན། [↑](#footnote-ref-26)
8. དེ། སྣར་ཐང་། པེ་ཅིན། [↑](#footnote-ref-27)
9. ཡིན་པའི་ སྣར་ཐང་། [↑](#footnote-ref-28)
10. རིམ་གྱི་ སྣར་ཐང་། པེ་ཅིན། [↑](#footnote-ref-29)
11. ཡིན། སྣར་ཐང་། པེ་ཅིན། [↑](#footnote-ref-30)
12. ཐོག་མ་ སྣར་ཐང་། པེ་ཅིན། [↑](#footnote-ref-31)
13. དུས་ སྣར་ཐང་། པེ་ཅིན། [↑](#footnote-ref-32)
14. བརྟག་པའི་ཚིག་ལེའུར་བྱས་པ་ སྣར་ཐང་། པེ་ཅིན། [↑](#footnote-ref-33)