༄༅༅།། །​།རྒྱ་གར་སྐད་དུ། ཨཱརྱ་པྲཛྙཱ་པཱ་ར་མི་ཏཱ་སཾ་གྲ་ཧ་ཀཱ་རི་ཀཱ། བོད་སྐད་དུ། འཕགས་པ་ཤེས་རབ་ཀྱི་ཕ་རོལ་ཏུ་ཕྱིན་མ་བསྡུས་པའི་ཚིག་ལེའུར་བྱས་པ། བཅོམ་ལྡན་འདས་མ་ཤེས་རབ་ཀྱི་ཕ་རོལ་ཏུ་ཕྱིན་མ་ལ་ཕྱག་འཚལ་ལོ། །​ཤེས་རབ་ཕ་རོལ་ཕྱིན་གཉིས་མེད། །​ཡེ་ཤེས་དེ་ནི་དེ་བཞིན་གཤེགས། །​བསྒྲུབ་བྱ་དོན་དེ་དང་ལྡན་པས། །​གཞུང་ལམ་དག་ལ་དེའི་སྒྲ་ཡིན། །​རྟེན་དང་དབང་དུ་བྱ་བ་དང་། །​ལས་ནི་སྒོམ་པ་དང་བཅས་དང་། །​རབ་དབྱེ་རྟགས་དང་ལྟུང་བ་དང་། །​ཕན་ཡོན་བཅས་པར་ཡང་དག་བརྗོད། །​དད་ལྡན་འཇུག་པའི་ཡན་ལག་ཏུ། །​སྟོན་པ་དཔང་པོ་འཁོར་དང་ནི། །​ཡུལ་དུས་དག་ཀྱང་ངེས་བསྟན་པ། །​སྡུད་པོ་རང་ཉིད་ཚད་མར་ནི། །​རབ་གྲུབ་ཕྱིར་ཡིན་འཇིག་རྟེན་ན། །​ཡུལ་དང་དུས་ཀྱིས་ཉེར་མཚོན་ཞིང་། །​དཔང་པོར་བཅས་པ་སྨྲ་བ་ཡིན།[[1]](#footnote-20) །​སྨྲ་པོ་ཚད་མར་རྗེས་སུ་རྟོགས། །​ཚིག་ཕྲད་བདག་ཐོས་ལ་སོགས་པ། །​འདི་དག་ཐམས་ཅད་ཞར་ལ་ནི། །​བརྗོད་པ་ཡིན་ཏེ་གཙོ་བོའི་དོན། །​སུམ་ཅུ་རྩ་གཉིས་དེ་དག་ཉིད། །​སྟོང་པ་ཉིད་ཀྱི་དབྱེ་བ་ནི། །​རྣམ་པ་བཅུ་དྲུག་བརྒྱད་སྟོང་པར། །​རིམ་པ་ཇི་བཞིན་བརྗོད་པ་ནི། །​གཞན་གྱིས་བསྟན་པར་ཤེས་པར་བྱ། །​དེ་ལྟར་ཇི་སྐད་བཤད་དོན་གྱིས།[[2]](#footnote-21) །​བརྒྱད་སྟོང་འདིར་དོན་མ་ཚང་མེད། །​འདིར་གཞུང་བསྡུས་པ་ཡིན་འདོད་དེ། །​དོན་ནི་ཇི་སྐད་བརྗོད་ཉིད་དོ།[[3]](#footnote-22) །​བྱང་ཆུབ་སེམས་དཔའ་དེ་ཉིད་དུ། །​ངས་མ་མཐོང་ཞེས་ཐུབ་པས་གསུངས། །​ཟ་པོ་ནང་གི་དངོས་རྣམས་ཀྱི། །​སྟོང་པ་ཉིད་ནི་དེ་ཡིས་བརྗོད། །​གཟུགས་ནི་གཟུགས་ཀྱི་རང་བཞིན་གྱིས། །​སྟོང་པ་ཞེས་ནི་གསུངས་པའི་ཕྱིར། །​བཟའ་བར་བྱ་བ་ཕྱི་ཡི་ནི། །​སྐྱེ་མཆེད་རྣམས་ཀྱང་འདིར་བཀག་གོ། །​གཟུགས་སོགས་མེད་ན་དེ་ཡི་ནི། །​ལུས་གནས་མཚན་ཉིད་ཟད་པའི་དོན། །​རྟོགས་ཉིད་གང་གིས་དེ་མཐོང་བ། །​དེ་ཡང་ནང་པ་ཡིན་ཕྱིར་མེད། །​གང་ཕྱིར་ནང་རྣམས་སྟོང་ཉིད་ན། །​རང་བཞིན་ཡང་ནི་སྟོང་པ་ཉིད། །​འདི་ལྟར་རྣམ་ཤེས་རང་བཞིན་རིགས། །​བརྩེ་དང་ཤེས་རབ་བདག་ཉིད་ཡིན། །​སེམས་ཅན་སྐྱེ་མེད་འགག་པ་ཡང་། །​མེད་ཅེས་སོགས་ཀྱིས་སེམས་ཅན་དང་། །​འཁོར་བ་དག་ནི་སྟོང་ཉིད་གཙོར། །​དེས་ནི་གསལ་བར་བསྟན་པ་ཡིན། །​སངས་རྒྱས་ཆོས་དང་དེ་བཞིན་དུ། །​བྱང་ཆུབ་སེམས་དཔའི་ཆོས་རྣམས་ནི། །​མ་[[4]](#footnote-23)མཐོང་ཞེས་བྱ་ལ་སོགས་ཀྱི། །​སྟོབས་བཅུ་ལ་སོགས་སྟོང་པར་བསྟན། །​གང་ཕྱིར་ཆོས་རྣམས་སོ་སོར་ནི། །​སོ་སོར་བརྟགས་ཞེས་རབ་བརྗོད་པ། །​དེས་ན་ཆོས་རྣམས་དོན་དམ་དུ། །​ཡོད་མིན་ཞེས་བྱར་[[5]](#footnote-24)བརྗོད་པ་ཡིན། །​གང་ཕྱིར་བདག་སོགས་ལོག་[[6]](#footnote-25)ལྟ་[[7]](#footnote-26)ནི། །​ཆེན་པོ་གཅོད་མཛད་དེ་ཡི་ཕྱིར། །​བཅོམ་ལྡན་འདས་ཀྱིས་རྣམ་ཀུན་དུ། །​གང་ཟག་བདག་མེད་ཉིད་དུ་གསུངས། །​ཆོས་རྣམས་ཐམས་ཅད་མ་སྐྱེས་ཞེས། །​བརྗོད་པར་[[8]](#footnote-27)མཛད་པས་དེ་བཞིན་དུ། །​དེ་ཉིད་རིག་པས་[[9]](#footnote-28)རྣམ་[[10]](#footnote-29)ཀུན་དུ། །​ཆོས་ཀྱི་བདག་མེད་གསུངས་པ་ཡིན། །​ཁ་ན་མ་ཐོ་བཅས་མེད་རྣམས། །​འཕེལ་དང་ཉམས་པ་མེད་པའི་ཕྱིར། །​འདུས་བྱས་འདུས་མ་བྱས་པ་ཡིན། །​དགེ་བ་རྣམས་ནི་བསལ་བ་[[11]](#footnote-30)ཡིན། །​དགེ་བ་རྣམས་ནི་སྟོང་པ་ན། །​དེར་རྟེན་[[12]](#footnote-31)མི་ཟད་དེ་བཞིན་དུ། །​གཞག་ཉིད་དེ་ནི་སྟོང་ཉིད་ཀྱི། །​རབ་ཏུ་དབྱེ་བ་བསྡུས་པའོ།[[13]](#footnote-32) །​སེམས་ཀྱི་རྣམ་པར་གཡེང་བ་བཅུས། །​གཞན་ལས་སེམས་ནི་རྣམ་གཡེང་པས།[[14]](#footnote-33) །​བྱིས་པ་རྣམས་ལ་གཉིས་མེད་ཀྱི། །​ཡེ་ཤེས་སྒྲུབ་པའི་སྐལ་པ་མེད། །​དེ་དག་ཕན་ཚུན་གཉེན་པོ་དང་། །​མི་མཐུན་ཕྱོགས་ཀྱིས་བཟློག་པའི་ཕྱིར། །​ཤེས་རབ་ཕ་རོལ་ཕྱིན་གཞུང་སྟེ། །​དེ་རྣམས་ཀྱང་ནི་བསྡུས་ཏེ་བསྟན། །​སྟོན་པས་ཕུང་པོ་ཀུན་བརྗོད་[[15]](#footnote-34)པ། །​གཟིགས་ཕྱིར་བྱང་སེམས་དཔའ་ཡོད་ཅེས། །​གང་གསུངས་པ་ཡིས་དངོས་མེད་ཀྱི།[[16]](#footnote-35) །​རྟག་པའི་[[17]](#footnote-36)གཡེང་བ་འགོག་པ་ཡིན། །​འདིས་ནི་བརྒྱད་སྟོང་ལ་སོགས་སུ། །​དང་པོའི་ངག་ནས་བརྩམས་ནས་ནི། །​རྫོགས་པའི་བར་ནི་སྒྲུབ་པ་ཡིས། །​དངོས་མེད་རྟོག་པ་དགག་[[18]](#footnote-37)བྱ་ཡིན། །​འདི་དག་གཏན་ཚིགས་ངག་མིན་[[19]](#footnote-38)ཏེ། །​བྱ་བ་ཙམ་ཞིག་སྨོས་པ་ཡིན། །​རིགས་པ་ཚངས་པའི་དྲ་བ་སོགས། །​མདོ་ཀུན་དུ་ནི་ཤེས་པར་བྱ། །​བདག་གིས་བྱང་ཆུབ་སེམས་དཔའ་ནི། །​མ་མཐོང་ཞེས་སོགས་རྒྱས་རྣམས་ཀྱིས། །​བཅོམ་ལྡན་དངོས་པོ་ཀུན་རྟོག་གི། །​འཁྲུལ་པ་འགོག་པར་མཛད་པ་ཡིན། །​གང་ཕྱིར་མིང་ཡང་མ་མཐོང་ཞིང་། །​སྤྱོད་ཡུལ་དང་ནི་བྱ་བ་དང་། །​ཕུང་པོ་ཀུན་ནས་དེ་བཞིན་དེས། །​བྱང་ཆུབ་སེམས་དཔའ་མཐོང་བ་མེད། །​འདི་ནི་བརྟགས་པ་འགོག་པ་ཡིན། །​དེ་འདྲ་བསྡུས་པའི་ལྟ་བ་སྟེ། །​ཤེས་བྱ་ཉིད་དུ་བློར་ཞུགས་པའི། །​རྣམ་པ་ཐམས་ཅད་བརྟགས་པ་ཡིན། །​ཤེས་རབ་ཕ་རོལ་ཕྱིན་པར་ནི། །​བསྟན་པ་གསུམ་ལ་ཡང་དག་བརྟེན། །​བརྟགས་པ་དང་ནི་གཞན་དབང་དང་། །​ཡོངས་སུ་གྲུབ་པ་ཁོ་ནའོ། །​མེད་ཅེས་བྱ་ལ་སོགས་ཚིག་གིས། །​བརྟགས་པ་ཐམས་ཅད་འགོག་པ་སྟེ། །​སྒྱུ་མ་ལ་སོགས་དཔེ་རྣམས་ཀྱིས། །​གཞན་གྱི་དབང་ནི་ཡང་དག་བསྟན། །​རྣམ་པར་བྱང་བ་བཞི་ཡིས་ནི། །​ཡོངས་སུ་གྲུབ་པ་རབ་ཏུ་བསྒྲགས། །​ཤེས་རབ་ཕ་རོལ་ཕྱིན་པར་ནི། །​སངས་རྒྱས་ཀྱིས་ནི་གཞན་བསྟན་མེད། །​ཀུན་རྟོག་གཡེང་བ་རྣམ་བཅུ་ཡི། །​མི་མཐུན་ཕྱོགས་བསྟན་ཚུལ་ལ་ནི། །​གསུམ་པོ་བསྡུས་དང་སོ་སོ་བ། །​འདིར་བརྗོད་པར་ནི་ཤེས་བྱ་སྟེ། །​དཔེར་ན་གྲུབ་དང་གཞན་དབང་དང་། །​རབ་ཏུ་བརྟགས་པས་ངག་དང་པོར། །​དངོས་པོ་མེད་པར་རང་བཞིན་གྱིས། །​རྣམ་པར་གཡེང་བ་སེལ་བ་བཞིན། །​དེས་ན་སངས་རྒྱས་དེ་བཞིན་དུ། །​བྱང་ཆུབ་མ་ཐོབ་པར་བརྗོད་པ། །​ཡོངས་སུ་རྫོགས་པའི་བར་གྱིས་འདིར། །​བརྟགས་རྣམས་བསལ་བར་ཤེས་པར་བྱ། །​ངོ་བོས་སྟོང་པའི་གཟུགས་རྣམས་ལ། །​གང་དུའམ་གང་གིས་སྒྲོ་འདོགས་འགྱུར། །​དེས་ན་ངག་གཞན་རྣམས་ལ་ཡང་། །​དེ་བཟློག་པར་ནི་ཤེས་པར་[[20]](#footnote-39)བྱ། །​སྟོང་ཉིད་ཀྱིས་ནི་མི་སྟོང་ཞེས། །​བྱ་བའི་ངག་ནི་སྟོན་པ་[[21]](#footnote-40)ན། །​སྐུར་བ་ཡི་ནི་རྣམ་རྟོགས་[[22]](#footnote-41)རྣམས། །​ཐམས་ཅད་དུ་ནི་སེལ་བར་[[23]](#footnote-42)གསུངས། །​དེ་བཞིན་སངས་རྒྱས་སྒྱུ་འདྲ་དང་། །​དེ་བཞིན་[[24]](#footnote-43)རྨི་འདྲ་ཞེས་བྱ་ཡང་། །​ཚུལ་འདི་ཉིད་ནི་མཁས་རྣམས་ཀྱིས། །​ངག་གཞན་དག་ལ་འང་ཤེས་པར་བྱ། །​གཞི་མཐུན་པ་ཡིས་རྒྱལ་བ་ནི། །​སྒྱུ་མ་ལྟ་བུར་རབ་བརྗོད་ཅིང་། །​སྒྱུ་མ་ལྟ་བུ་ལ་སོགས་པའི། །​སྒྲ་རྣམས་ཀྱིས་ཀྱང་གཞན་དབང་བརྗོད། །​སོ་སོའི་སྐྱེ་བོའི་ཤེས་པ་གང་། །​རང་བཞིན་གྱིས་ནི་རྣམ་བྱང་བ། །​དེ་ལ་སངས་རྒྱས་སྒྲ་[[25]](#footnote-44)བརྗོད་དེ། །​བྱང་ཆུབ་སེམས་དཔའ་ལ་རྒྱལ་བཞིན། །​མ་རིག་པས་ནི་དབང་བྱས་ཏེ། །​རང་གི་[[26]](#footnote-45)རང་བཞིན་རབ་བསྒྲིབས་ནས། །​སྒྱུ་མ་ལྟ་བུར་གཞན་དུ་སྣང་། །​འབྲས་བུ་རྨི་ལམ་བཞིན་དུ་སྤོང་། །​གཉིས་མེད་གཞན་དུ་སྣང་བ་ན། །​འབྲས་བུ་ལ་ཡང་སྐུར་རྣམས་ཀྱི།[[27]](#footnote-46) །​སྐུར་བའི་རྣམ་པར་རྟོག་རྣམས་ལ། །​སྐུར་པར་བྱེད་པར་འདི་དག་བརྗོད།[[28]](#footnote-47) །​ཕན་ཚུན་དུ་ནི་འགལ་བའི་ཕྱིར། །​གཟུགས་ནི་སྟོང་ཉིད་ཡིན་མི་རིགས། །​སྟོང་ཉིད་རང་བཞིན་མེད་ཉིད་ལ། །​གཟུགས་ནི་རྣམ་པ་དང་འབྲེལ་བ། །​དེས་ན་གཅིག་ཏུ་རྣམ་རྟོག་ལ། །​གནོད་འགྱུར་[[29]](#footnote-48)གཟུགས་དེ་སྟོང་ཉིད་ལས། །​ཇི་ལྟ་བུར་ཡང་གཞན་མིན་པས། །​ཐ་དད་ཀྱི་ནི་རྣམ་རྟོག་འགོག །​གང་ཕྱིར་མ་རིག་པས་སྤྲུལ་པ། །​དེ་ནི་མེད་པ་ཁོ་ན་སྣང་། །​མེད་པ་སྟོན་པར་ཞུས་པ་[[30]](#footnote-49)ན། །​དེ་ནི་མ་རིག་ཅེས་བརྗོད་དོ། །​རང་བཞིན་དེ་ཉིད་ཤེས་རབ་ཀྱི། །​ཕ་རོལ་ཕྱིན་པ་ཞེས་ཀྱང་བརྗོད། །​གཉིས་འདི་ཉིད་ནི་གཉིས་མེད་པ། །​རྣམ་རྟོག་གཉིས་ལ་གནོད་བྱེད་ཡིན། །​རིགས་པ་ཡང་གསུང་[[31]](#footnote-50)རྣམ་དག་ཕྱིར། །​དེ་བཞིན་མི་དམིགས་ཕྱིར་དང་ནི། །​དངོས་དང་དངོས་མེད་འགལ་ཕྱིར་ཡང་། །​ཐ་དད་ཉིད་ཀྱང་མཐོང་བ་ཡིན། །​གཟུགས་འདི་མིང་ཙམ་དེ་ཉིད་དུ། །​རང་གི་ངོ་བོ་ཡོད་མིན་པས། །​དེས་[[32]](#footnote-51)ན་ངོ་བོ་ཉིད་དུ་ནི། །​རྣམ་རྟོག་རྣམས་ཀྱི་གོ་སྐབས་བསལ།[[33]](#footnote-52) །​གཟུགས་ནི་གཟུགས་ཀྱི་རང་བཞིན་གྱིས། །​སྟོང་པ་[[34]](#footnote-53)སྔར་བརྗོད་གང་ཡིན་པ། །​དེ་ནི་རང་གི་ངོ་བོ་ཡིས། །​སྒྲོ་འདོགས་རྣམ་རྟོག་འགོག་བྱེད་ཡིན། །​ཆོས་རྣམས་ཀྱི་ནི་སྐྱེ་བ་དང་། །​འགག་པ་མཐོང་བ་མེད་ཅེས་གང་། །​བཅོམ་ལྡན་འདས་ཀྱིས་གསུངས་པ་དེས། །​དེ་ཡི་ཁྱད་པར་རྣམ་རྟོག་བསལ། །​གང་ཕྱིར་མིང་བཅོས་བརྗོད་བྱ་ཡི།[[35]](#footnote-54) །​ཆོས་དེ་དག་ཀྱང་བརྟགས་ཡིན་པས། །​སྒྲ་དོན་དག་གི་འབྲེལ་པ་ནི། །​ངོ་བོ་ཉིད་དུ་དེས་མི་བཞེད། །​བྱིས་པའི་ཕྱི་རོལ་དོན་དུ་ནི། །​མངོན་ཞེན་འཁྲུལ་པས་སྤྱད་པ་ཡིན། །​ཐ་སྙད་འདི་ཡང་དེ་བཞིན་ཏེ། །​འདི་ལ་དོན་འགའ་ཡོད་མ་ཡིན། །​དེས་འདིར་ཇི་ལྟར་མིང་བྱ་བ།[[36]](#footnote-55) །​དེ་ལྟར་བརྗོད་བྱའི་དངོས་པོ་དེ། །​ཡོད་མིན་དང་ཕྱིར་མིང་ཇི་བཞིན། །​དོན་དུ་རྟོག་པ་འདོད་མ་ཡིན། །​བདེན་དོན་རྣམ་རྟོག་སེལ་བ་ན། །​ཤེས་རབ་ཕ་རོལ་ཕྱིན་པ་དང་། །​སངས་རྒྱས་དེ་བཞིན་བྱང་སེམས་དཔའ། །​མིང་ཙམ་ཞེས་ནི་རབ་ཏུ་གསུངས། །​འདི་ནི་སྒྲ་དོན་འགོག་པ་སྟེ། །​དངོས་པོ་སེལ་བར་བྱེད་པ་མིན། །​དེ་བཞིན་དུ་ནི་ངག་གཞན་ལའང་། །​དོན་རྣམས་ངེས་པར་ཤེས་པར་བྱ། །​དེ་ཉིད་རིག་པས་[[37]](#footnote-56)མིང་རྣམས་ཀུན། །​དོན་ཇི་ལྟ་བར་ཡང་དག་ཏུ། །​དམིགས་པ་མེད་ཉིད་དེ་ཡི་ཕྱིར། །​སྒྲ་འདི་ཟློག་པར་བྱེད་མ་ཡིན། །​རབ་འབྱོར་གྱིས་ནི་སྒྲ་དང་སྒྲའི། །​དོན་ཉིད་གཉི་ག་འགོག་པ་ན། །​དེ་ཡིས་བྱང་ཆུབ་སེམས་དཔའི་མིང་། །​མ་མཐོང་ཞེས་ནི་བརྗོད་པར་འགྱུར། །​ཤེས་རབ་ཕ་རོལ་ཕྱིན་ངག་གང་། །​འདི་ཙམ་གྱིས་རྟོགས་མིན་པ་མེད། །​འོན་ཀྱང་འདི་དག་དེ་ཤེས་པ། །​རྣམས་ཀྱིས་ཞིབ་མོའི་བློ་ཡིས་དཔྱོད། །​སྐབས་ཀྱི་དོན་ནི་སྤོང་བ་དང་། །​དོན་གཞན་རྟོག་པ་གང་ཡིན་པ། །​དེ་[[38]](#footnote-57)ནི་ཤེས་རབ་ཕ་རོལ་ཏུ། །​ཕྱིན་པར་གཟུགས་བརྙན་ཡིན་པར་འདོད། །​ཤེས་རབ་ཕ་རོལ་ཕྱིན་རྟེན་[[39]](#footnote-58)ཅན། །​བསྡུས་དོན་འདི་ཙམ་ཉིད་ཡིན་ཏེ། །​སླར་ཡང་དོན་གཞན་ལ་བརྟེན་ནས། །​དོན་དེ་ཉིད་ནི་བཟླས་པ་ཡིན། །​ཤེས་རབ་ཕ་རོལ་ཕྱིན་མ་ནི། །​བརྒྱད་སྟོང་ཡང་དག་བསྡུས་པ་ཡི།[[40]](#footnote-59) །​བསོད་ནམས་ཐོབ་གང་དེས་སྐྱེ་བོ། །​ཤེས་རབ་ཕ་རོལ་ཕྱིན་གྱུར་ཅིག །​འཕགས་པ་ཤེས་རབ་ཀྱི་ཕ་རོལ་ཏུ་ཕྱིན་མ་བསྡུས་པའི་ཚིག་ལེའུར་བྱས་པ། [[41]](#footnote-60)སློབ་དཔོན་ཕྱོགས་ཀྱི་གླང་པོའི་ཞལ་སྔ་ནས་མཛད་པ་རྫོགས་སོ།། །​།ཁ་ཆེའི་པཎྜི་ཏ་ཏི་ལ་ཀ་ཀ་ལ་ཤ་དང་། [[42]](#footnote-61)ལོ་ཙཱ་བ་དགེ་སློང་བློ་ལྡན་ཤེས་རབ་ཀྱིས་བསྒྱུར་བའོ། །​

1. ཡི། སྣར་ཐང་། པེ་ཅིན། [↑](#footnote-ref-20)
2. དོན་གྱི། སྣར་ཐང་། པེ་ཅིན། [↑](#footnote-ref-21)
3. བརྗོད་དེ་ཉིད། སྣར་ཐང་། པེ་ཅིན། [↑](#footnote-ref-22)
4. །​མི་ སྣར་ཐང་། པེ་ཅིན། [↑](#footnote-ref-23)
5. ཞེས་ཀྱང་ སྣར་ཐང་། པེ་ཅིན། [↑](#footnote-ref-24)
6. སོགས་ སྣར་ཐང་། པེ་ཅིན། [↑](#footnote-ref-25)
7. ལྟ་བ་ སྣར་ཐང་། པེ་ཅིན། [↑](#footnote-ref-26)
8. རྗོད་པར་ སྣར་ཐང་། པེ་ཅིན། [↑](#footnote-ref-27)
9. རིགས་པས་ སྣར་ཐང་། པེ་ཅིན། [↑](#footnote-ref-28)
10. རྣམས་ སྣར་ཐང་། པེ་ཅིན། [↑](#footnote-ref-29)
11. གསལ་བ་ སྣར་ཐང་། པེ་ཅིན། [↑](#footnote-ref-30)
12. བརྟེན་ སྣར་ཐང་། པེ་ཅིན། [↑](#footnote-ref-31)
13. བསྡུས་པ་ཞེས། སྣར་ཐང་། པེ་ཅིན། [↑](#footnote-ref-32)
14. གཡེངས་པར སྣར་ཐང་། གཡེངས་པས། པེ་ཅིན། [↑](#footnote-ref-33)
15. རྫོབ་ སྣར་ཐང་། པེ་ཅིན། [↑](#footnote-ref-34)
16. དངོས་མེད་ཀྱིས། སྣར་ཐང་། པེ་ཅིན། [↑](#footnote-ref-35)
17. རྟོགས་པའི་ སྣར་ཐང་། པེ་ཅིན། [↑](#footnote-ref-36)
18. འགག་ སྣར་ཐང་། པེ་ཅིན། [↑](#footnote-ref-37)
19. ཡིན་ སྣར་ཐང་། པེ་ཅིན། [↑](#footnote-ref-38)
20. རྟོགས་པར་ སྣར་ཐང་། པེ་ཅིན། [↑](#footnote-ref-39)
21. སྟོང་པ་ སྣར་ཐང་། པེ་ཅིན། [↑](#footnote-ref-40)
22. རྣམ་རྟོག་ སྡེ་དགེ། [↑](#footnote-ref-41)
23. སེལ་བ་ སྣར་ཐང་། པེ་ཅིན། [↑](#footnote-ref-42)
24. ནི་ སྣར་ཐང་། པེ་ཅིན། [↑](#footnote-ref-43)
25. སྒྲར་ སྣར་ཐང་། པེ་ཅིན། [↑](#footnote-ref-44)
26. རང་གིས་ སྣར་ཐང་། པེ་ཅིན། [↑](#footnote-ref-45)
27. རྣམས་ཀྱིས། སྣར་ཐང་། པེ་ཅིན། [↑](#footnote-ref-46)
28. འདི་བརྗོད་དོ། སྣར་ཐང་། པེ་ཅིན། [↑](#footnote-ref-47)
29. གྱུར་ སྣར་ཐང་། པེ་ཅིན། [↑](#footnote-ref-48)
30. ནུས་པས་ སྣར་ཐང་། པེ་ཅིན། [↑](#footnote-ref-49)
31. གསུངས་ སྣར་ཐང་། པེ་ཅིན། [↑](#footnote-ref-50)
32. དེ་ སྣར་ཐང་། པེ་ཅིན། [↑](#footnote-ref-51)
33. སེལ། སྣར་ཐང་། པེ་ཅིན། [↑](#footnote-ref-52)
34. སྟོང་པར་ སྣར་ཐང་། པེ་ཅིན། [↑](#footnote-ref-53)
35. བརྗོད་བྱ་ཡིས། སྣར་ཐང་། [↑](#footnote-ref-54)
36. བྱས་པ། སྣར་ཐང་། པེ་ཅིན། [↑](#footnote-ref-55)
37. རིགས་པས་ ཅོ་ནེ། [↑](#footnote-ref-56)
38. དོན་ སྣར་ཐང་། པེ་ཅིན། [↑](#footnote-ref-57)
39. བརྟེན་ སྣར་ཐང་། [↑](#footnote-ref-58)
40. བསྡུས་པ་ཡིས། སྣར་ཐང་། པེ་ཅིན། [↑](#footnote-ref-59)
41. བྱས།། །​། སྣར་ཐང་། པེ་ཅིན། [↑](#footnote-ref-60)
42. །། །​། སྣར་ཐང་། པེ་ཅིན། [↑](#footnote-ref-61)