༄༅། །​ཡོན་ཏན་མཐའ་ཡས་པར་བསྟོད་པའི་དོན་གྱི་ཚིག་ལེའུར་བྱས་པ།༄༅༅། །​རྒྱ་གར་སྐད་དུ། གུ་ཎ་ཨ་པརྱནྟ་སྟོ་ཏྲ་བ་ཏུ་ཀཱ་རི་ཀཱ། བོད་སྐད་དུ། ཡོན་ཏན་མཐའ་ཡས་པར་བསྟོད་པའི་དོན་གྱི་ཚིག་ལེའུར་[[1]](#footnote-20)བྱས་པ། འཕགས་པ་འཇམ་དཔལ་ལ་ཕྱག་འཚལ་ལོ། །​ཡོན་ཏན་མི་ཤེས་སྒྲོ་དག་དང་། །​ང་རྒྱལ་མེད་དང་འདོད་དོན་བསྒྲུབ།[[2]](#footnote-21) །​ཚིགས་བཅད་དོན་བཞི་ལྡན་པ་ཡིས། །​བསྟོད་པའི་གླེང་ནི་བསླང་བ་བསྟན། །​རྒྱུ་དང་འབྲས་བུ་གཞན་དོན་གྱིས། །​བསྟོད་པའི་དོན་རྣམས་ཐམས་ཅད་བསྡུས། །​དེ་ལ་དང་པོ་བྱང་ཆུབ་རྒྱུ། །​འབྲས་བུ་སེམས་ཅན་དོན་ཉིད་བསྟན། །​བསྟན་པ་[[3]](#footnote-22)སྦྱོར་བ་དབང་མཛད་པའི། །​གནས་སྐབས་གསུམ་གྱིས་རྒྱུ་བསྟན་ཏོ། །​གཞན་དོན་བྱང་ཆུབ་སྨོན་ལམ་གྱི། །​རང་བཞིན་གྱིས་ནི་བསམ་པ་སྟེ། །​ཚིགས་བཅད་ལྔ་དང་ལྔ་རྣམས་ཀྱིས། །​དེའི་རྒྱུ་བཞི་དང་བཅས་པ་བསྟན། །​མི་འདོད་པ་དང་འདོད་པ་དང་། །​གྲོགས་དང་ལོངས་སྤྱོད་བྱས་པས་བསྟན། །​རིགས་དང་དགེ་བཤེས་སྙིང་རྗེ་དང་། །​སྐྱོན་མེད་[[4]](#footnote-23)བསམས་པ་གཉིས་ཀྱི་རྒྱུ། །​དེ་མིན་དེ་ཉིད་སར་གནས་པས།[[5]](#footnote-24) །​འདིར་ནི་སྦྱོར་བ་རྣམ་གཉིས་བྱས། །​སྔ་མའི་ཕ་རོལ་ཕྱིན་པ་བཅུ། །​གཞན་གྱི་ཕ་རོལ་ཕྱིན་པ་བདུན། །​ཚིགས་བཅད་དྲུག་གིས་དྲུག་རྣམས་སྟོན། །​གཉིས་ཀྱིས་གཅིག་ཡིན་གསུམ་གྱིས་གཞན། །​དང་པོའི་ཁྱད་པར་བསམ་པ་དང་། །​སྦྱོར་བ་ལེན་པ་སྦྱིན་བྱ་བའོ། །​དང་པོ་ལྔ་ནི་རེ་རེ་ཡིས། །​ཟག་མེད་གཞན་ནི་གཉིས་ཀྱིས་སོ། །​ཉོན་མོངས་པ་དང་སྐྱེ་དང་ལས། །​ཐབས་དང་རབ་ཏུ་སྨིན་བྱ་བ། །​དབང་མཛད་ལྔ་ནི་དགོས་བཅས་པར། །​གཉིས་གཉིས་གཉིས་གཉིས་གསུམ་གྱིས་སོ། །​དེ་ལ་ཁ་ཅིག་དངོས་མ་གསུངས། །​མི་མཐུན་ཕྱོགས་ཟད་པ་ལ་ཡིན། །​འབྲས་བུ་གསུམ་སྟེ་བྱང་ཆུབ་དང་། །​ཉེས་དང་ཡོན་ཏན་སྤངས་འབྱོར་པའོ། །​གཞན་དོན་གསུམ་སྟེ་ཆོས་བསྟན་དང་། །​དེ་མཉམ་པ་དང་ཡུན་རིང་གནས། །​ཐ་མས་ཡོངས་སུ་བསྔོ་བ་སྟེ། །​བསྟོད་པའི་དོན་ནི་བསྡུས་པ་བསྟན། །​ཡོན་ཏན་མཐའ་ཡས་པར་བསྟོད་པའི་དོན་གྱི་ཚིག་ལེའུར་བྱས་པ་[[6]](#footnote-25)སློབ་དཔོན་ཆེན་པོ་ཕྱོགས་ཀྱི་གླང་པོས་མཛད་པ་རྫོགས་སོ།། །​།རྒྱ་གར་གྱི་མཁན་པོ་སརྦ་ཛྙ་[[7]](#footnote-26)དེ་བ་དང་། ལོ་ཙཱ་བ་བནྡེ་རིན་ཆེན་མཆོག་གིས་བསྒྱུར། ཞུ་ཆེན་གྱི་ལོ་ཙཱ་བ་བནྡེ་དཔལ་བརྩེགས་རཀྵི་ཏས་ཞུས་ནས་གཏན་ལ་ཕབ་པའོ། །​

1. ཚིག་ལེའུ་ སྣར་ཐང་། པེ་ཅིན། [↑](#footnote-ref-20)
2. སྒྲུབ། པེ་ཅིན། [↑](#footnote-ref-21)
3. བསམ་པ་ སྣར་ཐང་། པེ་ཅིན། [↑](#footnote-ref-22)
4. སྐྱོ་མེད་ སྣར་ཐང་། པེ་ཅིན། [↑](#footnote-ref-23)
5. གནས་པ། པེ་ཅིན། [↑](#footnote-ref-24)
6. བྱས་པས་ སྣར་ཐང་། པེ་ཅིན། [↑](#footnote-ref-25)
7. ཛྙཱ་ པེ་ཅིན། [↑](#footnote-ref-26)