༄༅། །​དམིགས་པ་བརྟག་པའི་འགྲེལ་པ།༄༅། །​རྒྱ་གར་སྐད་དུ། ཨཱ་[[1]](#footnote-20)ལཾ་བ་ན་པ་རཱིཀྵ་[[2]](#footnote-21)བྲྀཏྟི། བོད་སྐད་དུ། དམིགས་པ་བརྟག་པའི་འགྲེལ་པ། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ། །​གང་དག་མིག་ལ་སོགས་པའི་རྣམ་པར་ཤེས་པའི་དམིགས་པ་ཕྱི་རོལ་གྱི་དོན་ཡིན་པར་འདོད་པ་དེ་དག་ནི་དེའི་རྒྱུ་ཡིན་པའི་ཕྱིར་རྡུལ་ཕྲ་རབ་དག་ཡིན་པའམ་དེར་སྣང་བའི་ཤེས་པ་སྐྱེ་བའི་ཕྱིར་དེ་འདུས་པ་ཡིན་པར་རྟོག་གྲང་ན། དེ་ལ་རེ་ཞིག །​དབང་པོ་རྣམ་པར་རིག་པའི་རྒྱུ། །​ཕྲ་རབ་རྡུལ་དག་ཡིན་མོད་ཀྱི། །​དེར་མི་སྣང་ཕྱིར་དེ་[[3]](#footnote-22)ཡུལ་ནི། །​རྡུལ་ཕྲན་མ་ཡིན་དབང་པོ་བཞིན། །​ཡུལ་ཞེས་བྱ་བ་ནི་ཤེས་པས་གང་གིས་[[4]](#footnote-23)རང་གི་ངོ་བོ་ངེས་པར་འཛིན་པ་ཡིན་ཏེ་དེའི་རྣམ་པར་སྐྱེ་བའི་ཕྱིར་རོ། །​རྡུལ་ཕྲ་མོ་དག་གི་[[5]](#footnote-24)ནི་དེའི་རྒྱུ་ཉིད་ཡིན་དུ་ཟིན་ཀྱང་དེ་ལྟ་མ་ཡིན་ཏེ་དབང་པོ་བཞིན་ནོ། །​དེ་ལྟར་ན་རེ་ཞིག་རྡུལ་ཕྲ་མོ་དག་དམིགས་པ་མ་ཡིན་ནོ། །​འདུས་པ་ནི་དེར་སྣང་བ་ཉིད་ཡིན་དུ་ཟིན་ཀྱང་། གང་ལྟར་སྣང་དེ་དེ་ལས་མིན། །​དོན་གང་ཞིག་རང་སྣང་བའི་རྣམ་པར་རིག་པ་བསྐྱེད་པ་དེ་ནི་དམིགས་པ་ཡིན་པར་རིགས་ཏེ།འདི་ལྟར་དེ་ནི་སྐྱ་བའི་རྐྱེན་ཉིད་དུ་བཤད་པས་སོ། །​འདུས་པ་ནི་དེ་ལྟ་ཡང་མ་ཡིན་ཏེ། རྫས་སུ་མེད་ཕྱིར་ཟླ་གཉིས་བཞིན། །​དབང་པོ་མ་ཚང་བའི་ཕྱིར་ཟླ་བ་གཉིས་མཐོང་བ་ནི་དེར་སྣང་བ་ཉིད་ཡིན་དུ་ཟིན་ཀྱང་དེའི་ཡུལ་མ་ཡིན་ནོ། །​དེ་བཞིན་དུ་རྫས་སུ་ཡོད་པ་མ་ཡིན་པ་ཉིད་ཀྱིས་[[6]](#footnote-25)རྒྱུ་མ་ཡིན་པའི་ཕྱིར་འདུས་པ་[[7]](#footnote-26)དམིགས་པ་མ་ཡིན་ནོ། །​དེ་ལྟར་ཕྱི་རོལ་གཉིས་ཀར་ཡང་། །​བློ་ཡི་[[8]](#footnote-27)ཡུལ་དུ་མི་རུང་ངོ། །​ཡན་ལག་གཅིག་མ་ཚང་བའི་ཕྱིར་ཕྱི་རོལ་གྱི་རྡུལ་ཕྲ་མོ་དང་ཚོགས་པ་ཞེས་བྱ་བའི་དོན་ནི་དམིགས་པ་མ་ཡིན་ནོ། །​འདི་ལ་ནི། ཁ་ཅིག་འདུས་པའི་རྣམ་པ་དག །​སྒྲུབ་པ་ཡིན་པར་འདོད་པར་བྱེད། །​དོན་ཐམས་ཅད་ནི་རྣམ་པ་དུ་མ་ཅན་[[9]](#footnote-28)ཡིན་པས་དེ་ལ་རྣམ་པ་འགའ་ཞིག་གིས་མངོན་སུམ་ཉིད་དུ་འདོད་དོ། །​རྡུལ་ཕྲ་རབ་རྣམས་ལ་ཡང་འདུས་པར་སྣང་བའི་ཤེས་པ་སྐྱེད་པའི་[[10]](#footnote-29)རྒྱུ་[[11]](#footnote-30)ཡོད་དོ། །​རྡུལ་ཕྲན་རྣམ་པར་རྣམ་རིག་གི །​དོན་མིན་སྲ་ཉིད་ལ་སོགས་བཞིན། །​ཇི་ལྟར་སྲ་[[12]](#footnote-31)ཉིད་ལ་སོགས་པ་ནི་ཡོད་བཞིན་དུ་ཡང་མིག་གི་བློའི་ཡུལ་མ་ཡིན་པ་ལྟར་རྡུལ་ཕྲ་མོ་ཉིད་ཀྱང་དེ་དང་[[13]](#footnote-32)འདྲའོ། །​དེ་དག་ལྟར་ན་བུམ་པ་དང་ཁམ་ཕོར་སོགས་བློ་མཚུངས་པར་འགྱུར། བུམ་པ་དང་ཁམ་ཕོར་ལ་སོགས་པའི་རྡུལ་ཕྲ་མོ་རྣམས་ལ་ནི་མང་དུ་ཟིན་ཀྱང་ཁྱད་པར་འགའ་ཡང་མེད་དོ། །​གལ་ཏེ་རྣམ་པའི་དབྱེ་བས་དབྱེ། །​གལ་ཏེ་འདི་སྙམ་དུ་མགྲིན་པ་ལ་སོགས་པའི་རྣམ་པའི་ཁྱད་པར་ལས་གང་གིས་ནི་[[14]](#footnote-33)བློའི་ཁྱད་པར་དུ་འགྱུར་བའི་ཁྱད་པར་ཡོད་དོ་སྙམ་དུ་སེམས་ན་ཁྱད་པར་འདི་ནི་བུམ་པ་ལ་སོགས་པ་ལ་ཡོད་ཀྱི། དེ་ནི་རྡུལ་ཕྲན་རྫས་ཡོད་ལ། །​མེད་དེ་ཚད་དབྱེ་མེད་ཕྱིར་རོ། །​རྡུལ་ཕྲ་རབ་རྣམས་ནི་རྫས་གཞན་ཡིན་དུ་ཟིན་ཀྱང་ཟླུམ་པོ་ལ་ནི་དབྱེ་བ་མེད་དོ། །​དེ་ཕྱིར་དེ་རྫས་མེད་ལ་ཡོད། །​རྣམ་པའི་དབྱེ་བ་ནི་ཀུན་རྫོབ་ཏུ་ཡོད་པ་དག་ཁོ་ན་ལ་ཡོད་ཀྱི་རྡུལ་ཕྲ་མོ་རྣམས་ལ་མ་ཡིན་ནོ། །​བུམ་པ་ལ་སོགས་པ་ནི་ཀུན་རྫོབ་ཏུ་ཡོད་པ་ཉིད་དོ།[[15]](#footnote-34) །​རྡུལ་ཕྲན་ཡོངས་སུ་བསལ་ན་ནི། །​དེར་སྣང་ཤེས་པ་ཉམས་འགྱུར་ཕྱིར། །​རྫས་སུ་ཡོད་པ་རྣམས་ལ་ནི་འབྲེལ་པ་ཅན་བསལ་དུ་ཟིན་ཀྱང་ཁ་དོག་ལ་སོགས་པ་བཞིན་དུ་རང་གི་བློ་འདོར་བར་བྱེད་[[16]](#footnote-35)དོ། །​དེ་ལྟ་བས་ན་དབང་པོའི་བློ་རྣམས་ཀྱི་ཡུལ་ནི་ཕྱི་རོལ་ན་མ་ཡིན་པར་འཐད་དོ། །​ནང་གི་ཤེས་བྱའི་ངོ་བོ་ནི། །​ཕྱི་རོལ་ལྟར་སྣང་གང་ཡིན་དེ།[[17]](#footnote-36) །​དོན་ཡིན་ཕྱི་རོལ་གྱི་དོན་མེད་བཞིན་དུ་ཕྱི་རོལ་ལྟ་བུར་སྣང་བ་ནང་ན་ཡོད་པ་ཁོ་ན་དམིགས་པའི་རྐྱེན་ཡིན་ནོ། །​རྣམ་ཤེས་ངོ་བོའི་ཕྱིར། །​དེ་རྐྱེན་ཉིད་ཀྱང་ཡིན་ཕྱིར་རོ། །​ནང་གི་རྣམ་པར་ཤེས་པ་ནི་དོན་དུ་སྣང་བ་དང་། དེ་ལས་སྐྱེས་པ་ཡིན་པས། ཆོས་ཉིད་གཉིས་དང་ལྡན་པའི་ཕྱིར་ནང་ན་ཡོད་པ་ཁོ་ན་དམིགས་པའི་རྐྱེན་ཡིན་ནོ། །​རེ་ཞིག་དེ་ལྟར་སྣང་བ་ཉིད་ཡིན་ལ་ནི་རག་ལ། [[18]](#footnote-37)དེའི་ཕྱོགས་གཅིག་པོ་ལྷན་ཅིག་སྐྱེས་པ་གོ་ཇི་ལྟར་རྐྱེན་ཡིན་ཞེ་ན། གཅིག་ནའང་མི་འཁྲུལ་ཕྱིར་ན་རྐྱེན། །​ལྷན་ཅིག་པར་གྱུར་དུ་ཟིན་ཀྱང་འཁྲུལ་པ་མེད་པའི་ཕྱིར་གཞན་ལས་སྐྱེ་བའི་[[19]](#footnote-38)རྐྱེན་དུ་འགྱུར་ཏེ། འདི་ལྟར་གཏན་ཚིགས་ཡོད་པ་དང་མེད་པ་[[20]](#footnote-39)དག་ནི་ཡོད་པ་དང་མེད་པ་དག་གི་དེ་དང་ལྡན་པ་ཉིད་ན་[[21]](#footnote-40)རྒྱུ་[[22]](#footnote-41)དང་ལྡན་པ་རིམ་གྱིས་སྐྱེ་བ་དག་གི་ཡང་མཚན་ཉིད་ཡིན་པར་སྨྲའོ། །​ཡང་ན། ནུས་པ་འཇོག་ཕྱིར་རིམ་གྱིས་ཡིན། །​རིམ་གྱིས་ཀྱང་ཡིན་ཏེ། དོན་དུ་སྣང་བས་[[23]](#footnote-42)དེ་ནི་རང་སྣང་བ་དང་མཐུན་པའི་འབྲས་བུ་སྐྱེད་པར་བྱེད་པར་[[24]](#footnote-43)ནུས་པ། རྣམ་པར་ཤེས་པའི་རྟེན་ཅན་བྱེད་པས་མི་འགལ་ལོ། །​གལ་ཏེ་འོ་ན་ནི་[[25]](#footnote-44)ནང་གི་གཟུགས་ཁོ་ན་དམིགས་པའི་རྐྱེན་ཡིན་ན། ཇི་ལྟར་དེ་དང་མིག་ལ་བརྟེན་ན་[[26]](#footnote-45)མིག་གི་རྣམ་པར་ཤེས་པ་སྐྱེ་ཞེ་ན། ལྷན་ཅིག་བྱེད་དབང་ནུས་པ་ཡི།[[27]](#footnote-46) །​ངོ་བོ་གང་ཡིན་དབང་པོའང་ཡིན། །​དབང་པོ་ནི་རང་གི་འབྲས་བུ་ལས་ནུས་པའི་ངོ་བོ་ཉིད་དུ་རྗེས་སུ་དཔག་གི་འབྱུང་བ་ལས་གྱུར་པ་ཉིད་དུ་ནི་མ་ཡིན་ནོ། །​དེ་ཡང་རྣམ་རིག་ལ་མི་འགལ། །​ནུས་པའི་རྣམ་པར་ཤེས་པ་ལ་ཡོད་ཀྱང་རུང་། བསྟན་དུ་མེད་པའི་རང་གི་ངོ་བོ་ལ་ཡོད་ཀྱང་རུང་སྟེ། འབྲས་བུ་སྐྱེད་པ་[[28]](#footnote-47)ལ་ཁྱད་པར་མེད་དོ། །​དེ་ལྟར་ཡུལ་གྱི་ངོ་བོ་དང་། །​ནུས་པ་ཕན་ཚུན་རྒྱུ་ཅན་དང་། །​ཐོག་མ་མེད་དུ་འཇུག་པ་ཡིན། །​མིག་ཅེས་བྱ་བའི་ནུས་པ་དང་། ནང་གི་གཟུགས་ལ་བརྟེན་[[29]](#footnote-48)ནས་རྣམ་པར་ཤེས་པ་དོན་དུ་སྣང་བ་དམིགས་ཀྱིས་མ་བསྟན་པ་[[30]](#footnote-49)སྐྱེའོ། །​འདི་གཉིས་ཀྱང་ཕན་ཚུན་གྱི་རྒྱུ་ཅན་དང་། ཐོག་མ་མེད་པའི་དུས་ཅན་[[31]](#footnote-50)ཡིན་ཏེ། རེས་[[32]](#footnote-51)འགའ་ན་ནུས་པ་ཡོངས་སུ་སྨིན་པ་ལས་རྣམ་པར་ཤེས་པས་[[33]](#footnote-52)ཡུལ་གྱི་རྣམ་པ་ཉིད་[[34]](#footnote-53)འབྱུང་ལ་རེས་འགའ་ནི་དེའི་རྣམ་པ་ལ་ནུས་པའོ། །​རྣམ་པར་ཤེས་པ་ལས་[[35]](#footnote-54)དེ་གཉིས་གཞན་ཉིད་དང་གཞན་མ་ཡིན་པ་ཉིད་དུ་ཅི་དགར་བརྗོད་པར་བྱའོ། །​དེ་ལྟར་ནང་གི་དམིགས་པ་ནི་ཆོས་ཉིད་གཉིས་དང་ལྡན་པའི་ཕྱིར་ཡུལ་དུ་མཐོང་ངོ།[[36]](#footnote-55) །​དམིགས་པ་བརྟགས་[[37]](#footnote-56)པའི་འགྲེལ་པ་སློབ་དཔོན་ཕྱོགས་ཀྱི་གླང་པོས་མཛད་པའོ། །​ [[38]](#footnote-57)

1. །ཨ་ སྣར་ཐང་། པེ་ཅིན། [↑](#footnote-ref-20)
2. རིཀྵ་ སྣར་ཐང་། པེ་ཅིན། [↑](#footnote-ref-21)
3. དེའི་ སྣར་ཐང་། པེ་ཅིན། [↑](#footnote-ref-22)
4. ཤེས་པས་ སྣར་ཐང་། པེ་ཅིན། [↑](#footnote-ref-23)
5. དག་ སྣར་ཐང་། པེ་ཅིན། [↑](#footnote-ref-24)
6. ཉིད་ཀྱི་ སྣར་ཐང་། པེ་ཅིན། [↑](#footnote-ref-25)
7. འདུས་བྱས་ སྣར་ཐང་། པེ་ཅིན། [↑](#footnote-ref-26)
8. བློ་ཡིས་ སྣར་ཐང་། པེ་ཅིན། [↑](#footnote-ref-27)
9. ཐམས་ཅད་ སྣར་ཐང་། པེ་ཅིན། [↑](#footnote-ref-28)
10. བསྐྱེད་པའི་ སྣར་ཐང་། པེ་ཅིན། [↑](#footnote-ref-29)
11. རྒྱུའི་དངོས་པོ་ སྣར་ཐང་། པེ་ཅིན། [↑](#footnote-ref-30)
12. སྲ་བ་ སྣར་ཐང་། པེ་ཅིན། [↑](#footnote-ref-31)
13. ཉིད་ཀྱང་ སྣར་ཐང་། པེ་ཅིན། [↑](#footnote-ref-32)
14. ན་ སྣར་ཐང་། པེ་ཅིན། [↑](#footnote-ref-33)
15. ཉིད་དེ། སྣར་ཐང་། པེ་ཅིན། [↑](#footnote-ref-34)
16. འདོར་བ་མེད་ སྣར་ཐང་། པེ་ཅིན། [↑](#footnote-ref-35)
17. གང་ཡིན་ཏེ། སྣར་ཐང་། [↑](#footnote-ref-36)
18. ལ་རེག་ན་ སྣར་ཐང་། པེ་ཅིན། [↑](#footnote-ref-37)
19. སྐྱེས་པའི་ སྣར་ཐང་། པེ་ཅིན། [↑](#footnote-ref-38)
20. གཏན་ཚིགས་ སྣར་ཐང་། པེ་ཅིན། [↑](#footnote-ref-39)
21. ནི་ སྣར་ཐང་། པེ་ཅིན། [↑](#footnote-ref-40)
22. རྒྱུ་དང་རྒྱུ་འབྲས་ སྣར་ཐང་། པེ་ཅིན། [↑](#footnote-ref-41)
23. སྣང་བ་ སྣར་ཐང་། པེ་ཅིན། [↑](#footnote-ref-42)
24. བྱེད་པའི་ སྣར་ཐང་། པེ་ཅིན། [↑](#footnote-ref-43)
25. འོ་ན་ སྣར་ཐང་། པེ་ཅིན། [↑](#footnote-ref-44)
26. བརྟེན་ནས་ སྣར་ཐང་། པེ་ཅིན། [↑](#footnote-ref-45)
27. ནུས་པ་ཡིས། སྣར་ཐང་། པེ་ཅིན། [↑](#footnote-ref-46)
28. འབྲས་བུ་བསྐྱེད་ སྣར་ཐང་། པེ་ཅིན། [↑](#footnote-ref-47)
29. རྟེན་ སྣར་ཐང་། པེ་ཅིན། [↑](#footnote-ref-48)
30. ཕྱེ་བ་ སྣར་ཐང་། པེ་ཅིན། [↑](#footnote-ref-49)
31. དུས་མ་ སྣར་ཐང་། པེ་ཅིན། [↑](#footnote-ref-50)
32. །རེ་ སྣར་ཐང་། པེ་ཅིན། [↑](#footnote-ref-51)
33. ཤེས་པའི་ སྣར་ཐང་། པེ་ཅིན། [↑](#footnote-ref-52)
34. ཉིད་དུ་ སྣར་ཐང་། པེ་ཅིན། [↑](#footnote-ref-53)
35. དང་ སྣར་ཐང་། པེ་ཅིན། [↑](#footnote-ref-54)
36. ཉིད་དུ་འཐད་དོ། སྣར་ཐང་། པེ་ཅིན། [↑](#footnote-ref-55)
37. བརྟག་ སྣར་ཐང་། པེ་ཅིན། [↑](#footnote-ref-56)
38. པ་རྫོགས་སོ། །​ སྣར་ཐང་། པེ་ཅིན། [↑](#footnote-ref-57)