༄༅། །​ཀུན་ཏུ་བཟང་པོའི་སྤྱོད་པའི་སྨོན་ལམ་གྱི་རྒྱལ་པོའི་བཤད་པ།༄༅༅། །​རྒྱ་གར་སྐད་དུ། ས་མནྟ་[[1]](#footnote-20)བྷ་དྲ་ཙརྱ་པྲ་ཎི་དྷཱ་ནརྠ་[[2]](#footnote-21)སཾ་གྲ་ཧ་ཀྲི་ཏི་ཨཱ་ཙཱརྱ་[[3]](#footnote-22)དིཀ་ནཱ་ག་པཱ་དེ་[[4]](#footnote-23)ན། བོད་སྐད་དུ། ཀུན་དུ་བཟང་པོའི་སྤྱོད་པའི་སྨོན་ལམ་གྱི་དོན་ཀུན་བསྡུས་ཏེ། སློབ་དཔོན་ཕྱོགས་ཀྱི་གླང་པོའི་ཞབས་ཀྱིས་[[5]](#footnote-24)མཛད་པ། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ། །​ཀུན་དུ་བཟང་པོའི་སྤྱོད་པའི་སྨོན་ལམ་ལ་དོན་རྣམ་པ་བཅུ་ཡོད་དོ།[[6]](#footnote-25) །​འདི་ལྟ་སྟེ། དེ་བཞིན་གཤེགས་པ་ལ་ཕྱག་བྱ་བ་དང་། དེ་ལ་མཆོད་པ་དང་། ཉེས་པ་བཤགས་པ་དང་། བསོད་ནམས་ཀྱི་རྗེས་སུ་ཡི་རང་བ་དང་། ཆོས་ཀྱི་འཁོར་ལོ་རབ་ཏུ་བསྐོར་བར་བསྐུལ་བ་དང་། དེ་བཞིན་གཤེགས་པ་བཞུགས་པར་གསོལ་བ་དང་། དགེ་བའི་རྩ་བ་རབ་ཏུ་བསགས་པ་ཡོངས་སུ་བསྔོ་བ་དང་། དེའི་རབ་ཏུ་དབྱེ་བ་དང་། དེའི་མཐའ་དང་། དེའི་ལེགས་པའོ། །​དེ་ལ་ཕྱོགས་བཅུའི་ཞིང་དང་དུས་ཐམས་ཅད་དུ་གཤེགས་པའི་སངས་རྒྱས་རྣམས་ལ་ལུས་དང་ངག་དང་ཡིད་ཀྱིས་ཕྱག་བྱ་བ་ལས་བརྩམས་ཏེ་གསུངས་པ། ཇི་སྙེད་སུ་དག་ཕྱོགས་བཅུའི་ཞེས་བྱ་བ་ལ་སོགས་པའོ། །​ལུས་ཀྱིས་ནི་ཞིང་གི་རྡུལ་སྙེད་ལ་སོགས་པའོ། །​ཡིད་ཀྱིས་[[7]](#footnote-26)ནི་རྡུལ་གཅིག་སྟེང་ན་རྡུལ་སྙེད་ལ་སོགས་པའོ། །​ངག་གིས་ནི་དེ་དག་བསྔགས་པ་མི་ཟད་[[8]](#footnote-27)རྒྱ་མཚོ་ཞེས་བྱ་བ་ལ་སོགས་པའོ། །​མཆོད་པ་ནི་རྣམ་པ་གཉིས་ཏེ། བླ་ན་ཡོད་པ་དང་། བླ་ན་མེད་པའོ། །​བླ་ན་ཡོད་པ་ནི། ཚིགས་སུ་བཅད་པ་གཉིས་ཀྱིས་བསྟན་ཏེ། མེ་ཏོག་དམ་པ་ཞེས་བྱ་བ་ལ་སོགས་པའོ། །​བླ་ན་མེད་པ་ནི་མཆོད་པ་གང་རྣམས་བླ་ན་[[9]](#footnote-28)མེད་ཅེས་བྱ་བ་ལ་སོགས་པའོ། །​རང་བཞིན་དང་གཞི་དང་གནས་ཀྱི་ཉེས་པ་བཤགས་པ་ལས་བརྩམས་ཏེ་གསུངས་པ། འདོད་ཆགས་ཞེ་སྡང་གཏི་མུག་ཅེས་བྱ་བ་ལ་སོགས་པའོ། །​བསོད་ནམས་ཀྱི་རྗེས་སུ་ཡི་རང་བའི་དབང་དུ་བྱས་ཏེ་གསུངས་པ། ཕྱོགས་བཅུའི་ཞེས་བྱ་བ་ལ་སོགས་པའོ། །​དེ་བཞིན་གཤེགས་པ་ཐམས་ཅད་ལ་[[10]](#footnote-29)ཆོས་ཀྱི་འཁོར་ལོ་རབ་ཏུ་བསྐོར་བར་བསྐུལ་བ་ལས་བརྩམས་ཏེ་གསུངས་པ། གང་རྣམས་ཕྱོགས་བཅུའི་འཇིག་རྟེན་སྒྲོན་མ་ཞེས་བྱ་བ་ལ་སོགས་པའོ། །​དེ་བཞིན་གཤེགས་པ་བཞུགས་པར་གསོལ་བ་ནི། མྱ་ངན་འདས་སྟོན་གང་བཞེད་ཅེས་བྱ་བ་ལ་སོགས་པའོ། །​དགེ་བའི་རྩ་བ་རབ་ཏུ་བསགས་པ་ཡོངས་སུ་བསྔོ་བ་ནི། ཕྱག་འཚལ་བ་དང་ཞེས་བྱ་བ་ལ་སོགས་པ་གསུངས་པའོ། །​ཀུན་དུ་བཟང་པོའི་སྨོན་ལམ་རབ་ཏུ་དབྱེ་བ་ནི་རྣམ་པ་བཅུ་དྲུག་གོ། །​འདི་ལྟ་སྟེ།བསམ་པ་དང་། བྱང་ཆུབ་ཀྱི་སེམས་མི་བརྗེད་པ་དང་། མི་ཆགས་པའི་སྦྱོར་བ་དང་། སེམས་ཅན་ལ་ཕན་གདགས་པ་དང་། གོ་ཆ་དང་། སྐལ་པ་མཉམ་པའི་བྱང་ཆུབ་སེམས་དཔའ་དང་། འགྲོགས་པ་དང་། དག་བའི་བཤེས་གཉེན་དང་འགྲོགས་པ་དང་། དེ་བཞིན་གཤེགས་པ་མངོན་དུ་འགྱུར་བ་དང་། དམ་པའི་ཆོས་ཡོངས་སུ་གཟུང་བ་དང་། མི་ཟད་པའི་མཛོད་རབ་ཏུ་རྙེད་པ་དང་། འཇུག་པ་དང་། སྟོབས་དང་། གཉེན་པོ་དང་། ལས་དང་། རྗེས་སུ་སློབ་པར་བསྔོ་བ་དང་། བསྡུ་བའོ། །​དེ་ལ་བསམ་པ་ནི་རྣམ་པ་གསུམ་སྟེ། དེ་བཞིན་གཤེགས་པའི་དགོངས་པ་ཡོངས་སུ་བསྐང་བའི་བསམ་པ་ནི་གང་གསུངས་པ། འདས་པའི་སངས་རྒྱས་རྣམས་དང་ཞེས་བྱ་བ་ལ་སོགས་པའོ། །​སངས་རྒྱས་ཀྱི་ཞིང་ཡོངས་སུ་སྦྱང་བའི་[[11]](#footnote-30)བསམ་པ་ནི། ཕྱོགས་བཅུ་ག་ལའི་ཞིང་ཞེས་བྱ་བ་ལ་སོགས་པའོ། །​སེམས་ཅན་ལ་ཕན་པ་དང་བདེ་བའི་བསམ་པ་ནི་གང་གསུངས་པ། ཕྱོགས་བཅུའི་སེམས་ཅན་ཞེས་བྱ་བ་ལ་སོགས་པའོ། །​གཉེན་པོ་དང་བཅས་པས་མི་མཐུན་པའི་ཕྱོགས་སྤང་བ་བསྟན་པ་[[12]](#footnote-31)ནི་བྱང་ཆུབ་ཀྱི་སེམས་མི་ཉམས་པ་སྟེ། གང་[[13]](#footnote-32)གསུངས་པ། བྱང་ཆུབ་སྤྱོད་པ་དག་ནི་བདག་སྤྱོད་ཅིང་། །​ཞེས་བྱ་བ་ལ་སོགས་པའོ། །​གང་ལས་ཅི་ལ་ཇི་ལྟར་མི་ཆགས་པའི་སྦྱོར་བ་དེ་བསྟན་པའི་ཕྱིར་གསུངས་པ། ལས་དང་ཉོན་མོངས་བདུད་ཀྱི་ལས་ཞེས་བྱ་བ་ལ་སོགས་པའོ། །​ཚེ་འདི་དང་གཞན་དུ་སེམས་ཅན་ལ་ཕན་པའི་དབང་དུ་བྱས་ཏེ་གསུངས་པ། ངན་སོང་སྡུག་བསྔལ་རབ་ཏུ་ཞི་བར་བྱེད། །​ཅེས་བྱ་བ་ལ་སོགས་པའོ། །​སེམས་ཅན་གྱི་སྤྱོད་པའི་རྗེས་སུ་འཇུག་པ་དང་། སངས་རྒྱས་ཀྱི་ཆོས་ཡོངས་སུ་བསྐང་བ་དང་། དམ་པའི་ཆོས་རབ་ཏུ་བསྟན་པས་གོ་ཆ་རྣམ་པ་གསུམ་སྟེ། གང་གསུངས་པ། སེམས་ཅན་རྣམས་ཀྱི་སྤྱོད་པ་[[14]](#footnote-33)དང་མཐུན་པར་འཇུག་ཅེས་བྱ་བ་ལ་སོགས་པའོ། །​ལུས་དང་ངག་དང་སྤྱོད་པ་དང་སྨོན་ལམ་གྱི་སྐལ་བ་མཉམ་པའི་བྱང་ཆུབ་སེམས་དཔའ་དང་འགྲོགས་པ་སྟེ། གང་གསུངས་པ། བདག་གི་སྤྱོད་དང་མཐུན་པར་གང་སྤྱོད་པ། །​ཞེས་བྱ་བ་ལ་སོགས་པའོ། །​ཕན་པའི་བསམ་པ་བསྟན་པ་དང་ནན་ཏན་གྱིས་[[15]](#footnote-34)དགེ་བའི་བཤེས་གཉེན་གྱི་དབང་དུ་མཛད་ནས་གང་གསུངས་པ། བདག་ལ་ཕན་པར་འདོད་པའི་གྲོགས་པོ་དག །​ཅེས་བྱ་བ་ལ་སོགས་པའོ། །​དུས་དང་འཁོར་དང་མཆོད་པ་བྱེད་པ་ལ་ཡོངས་སུ་མི་སྐྱོ་བས་དེ་བཞིན་གཤེགས་པ་མངོན་དུ་འགྱུར་བ་སྟེ། གང་གསུངས་པ། མངོན་སུམ་རྟག་ཏུ་བདག་གིས་རྒྱལ་བ་བལྟ། །​ཞེས་བྱ་བ་ལ་སོགས་པའོ། །​འཛིན་པ་དང་ཡོངས་སུ་སྦྱོང་བ་[[16]](#footnote-35)དང་བཤད་པས་དམ་པའི་ཆོས་ཡོངས་སུ་གཟུང་བར་གསུངས་པ། རྒྱལ་བ་རྣམས་ཀྱི་དམ་པའི་ཆོས་འཛིན་ཅིང་། །​ཞེས་བྱ་བ་ལ་སོགས་པའོ། །​བསོད་ནམས་དང་ཡེ་ཤེས་ལ་སོགས་པ་ཚོགས་བསྒྲུབས་པས་མི་ཟད་པའི་མཛོད་རབ་ཏུ་རྙེད་པར་གང་གསུངས་པ།སྲིད་པ་ཐམས་ཅད་དུ་ནི་འཁོར་བ་ན། །​ཞེས་བྱ་བ་ལ་སོགས་པའོ། །​འཇུག་པ་ནི་རྣམ་པ་བརྒྱད་དེ། སངས་རྒྱས་དང་དེའི་ཞིང་མཐོང་བ་ལ་འཇུག་པའི་[[17]](#footnote-36)ཚིགས་སུ་བཅད་པ་གཉིས་ཀྱིས་བསྟན་ཏེ། གང་གསུངས་པ། རྡུལ་གཅིག་སྟེང་ན་རྡུལ་སྙེད་ཞིང་རྣམས་ཞེས་བྱ་བ་ལ་སོགས་པའོ། །​སངས་རྒྱས་ཀྱི་གསུང་[[18]](#footnote-37)ལ་འཇུག་པ་ནི་གང་གསུངས་པ། གསུང་གཅིག་ཡན་ལག་རྒྱ་མཚོ་ཞེས་བྱ་བ་ལ་སོགས་པའོ། །​ཆོས་ཀྱི་འཁོར་ལོ་རབ་ཏུ་བསྐོར་བ་ལ་[[19]](#footnote-38)འཇུག་པར་གསུངས་པ་ནི། དེ་དག་གི་ཡང་གསུང་[[20]](#footnote-39)དབྱངས་ཞེས་བྱ་བ་ལ་སོགས་པའོ། །​བསྐལ་པར་རབ་ཏུ་འཇུག་པ་ནི་གང་གསུངས་པ། མ་འོངས་བསྐལ་པ་ཐམས་ཅད་ཅེས་བྱ་བ་ལ་སོགས་པའོ། །​དེ་བཞིན་གཤེགས་པའི་སྤྱོད་ཡུལ་ལ་འཇུག་པ་ནི་གང་གསུངས་པ། དུས་གསུམ་གཤེགས་པ་མིའི་སེང་གེ་ཞེས་བྱ་བ་ལ་སོགས་པའོ། །​སངས་རྒྱས་ཀྱི་ཞིང་སྒྲུབ་པ་ལ་འཇུག་པར་གང་[[21]](#footnote-40)གསུངས་པ། གང་ཡང་དུས་གསུམ་དག་གི་ཞིང་གི་རྒྱན། །​ཞེས་བྱ་བ་ལ་སོགས་པའོ། །​དེ་བཞིན་གཤེགས་པའི་དྲུང་དུ་འགྲོ་བར་འཇུག་པ་བརྒྱད་པ་ནི་གང་གསུངས་པ། གང་ཡང་མ་བྱོན་འཇིག་རྟེན་སྒྲོན་མ་དག །​ཅེས་བྱ་བ་ལ་སོགས་པའོ། །​སྟོབས་ནི་རྣམ་པ་བཅུ་སྟེ། ཚིགས་སུ་བཅད་པ་གཉིས་ལས་རྫུ་འཕྲུལ་ལ་སོགས་པའོ། །​ཀུན་དུ་མྱུར་བའི་རྫུ་འཕྲུལ་སྟོབས་ཞེས་བྱ་བ་ལ་སོགས་པའོ། །​གཉེན་པོ་ནི་ལས་དང་ཉོན་མོངས་པ་དང་བདུད་ཀྱི་སྟོབས་མི་མཐུན་པའི་ཕྱོགས་རབ་ཏུ་གཞོམ་[[22]](#footnote-41)པའི་ཕྱིར་རྣམ་པ་གསུམ་དུ་གང་[[23]](#footnote-42)གསུངས་པ། ལས་ཀྱི་སྟོབས་རྣམས་ཡོངས་སུ་དག་བྱེད་ཅིང་། །​ཞེས་བྱ་བ་ལ་སོགས་པའོ། །​སངས་རྒྱས་ཀྱི་ཞིང་རྒྱ་མཚོ་ཡོངས་སུ་སྦྱང་བ་[[24]](#footnote-43)ལ་སོགས་པ་ལས་ནི་རྣམ་པ་བརྒྱད་དེ། ཚིགས་སུ་བཅད་པ་གཉིས་ཀྱིས་གསུངས་པ། ཞིང་རྣམས་རྒྱ་མཚོ་རྣམ་པར་དག་བྱེད་ཅིང་། །​ཞེས་བྱ་བ་ལ་སོགས་པའོ། །​སངས་རྒྱས་དང་བྱང་ཆུབ་སེམས་དཔའི་རྗེས་སུ་སློབ་པར་ཡོངས་སུ་བསྔོ་བ་ནི་རྣམ་པ་གཉིས་ཏེ། དེ་ལ་དེ་བཞིན་གཤེགས་པའི་རྗེས་སུ་སློབ་པར་བསྔོ་བ་ནི། གང་ཡང་དུས་གསུམ་གཤེགས་པ་རྒྱལ་བ་ཡི། །​ཞེས་བྱ་བ་ལ་སོགས་པའོ། །​ལུས་དང་ངག་དང་ཡིད་ཀྱི་སྤྱོད་པ་དང་[[25]](#footnote-44)ཞིང་དང་སྨོན་ལམ་རྣམ་པར་དག་པས་འཕགས་པ་ཀུན་དུ་བཟང་པོ་ལ་སོགས་པ་བྱང་ཆུབ་སེམས་དཔའ་རྣམས་ཀྱི་རྗེས་སུ་སློབ་པར་བསྔོ་བ་ནི་ཚིགས་སུ་བཅད་པ་གསུམ་གྱིས་གསུངས་པ། རྒྱལ་བ་ཀུན་གྱི་སྲས་ཀྱི་ཐུ་བོ་པ། །​ཞེས་བྱ་བ་ལ་སོགས་པའོ། །​ཚད་དང་སྦྱོར་བ་དང་ཡོན་ཏན་དང་སྤྱོད་པ་དང་གནས་ཀྱི་བྱེ་བྲག་གིས་ཀུན་དུ་བསྡུ་བ་གསུངས་པ། སྤྱོད་པ་དག་ནི་ཚད་ཡོད་མ་གྱུར་ཅིག །​ཅེས་བྱ་བ་ལ་སོགས་པའོ། །​དེ་ལ་སྨོན་ལམ་གྱི་མཐའ་མེད་པའི་དཔེ་ནི་རྣམ་པ་བཞིར་གསུངས་ཏེ། ནམ་མཁའི་མཐར་ཐུག་གྱུར་པ་ཞེས་བྱ་བ་ལ་སོགས་པའོ། །​སྨོན་ལམ་གྱི་ལེགས་པ་ནི་ཡོན་ཏན་རྣམ་པ་གཉིས་ཏེ། ཚེ་འདི་དང་། ཕྱི་མའོ།[[26]](#footnote-45) །​དེ་ལ་ཚེ་འདིའི་རྣམ་པ་བཞི་ནི་འདི་ལྟ་སྟེ། བསོད་ནམས་ཀྱི་ཚོགས་ཡོངས་སུ་གཟུང་བ་[[27]](#footnote-46)དང་། དེ་བཞིན་གཤེགས་པ་མཐོང་བ་དང་། བྱང་ཆུབ་སེམས་དཔའ་དང་སྐལ་བ་མཉམ་པ་རྙེད་པ་དང་། ལས་ཀྱི་སྒྲིབ་པ་ཡོངས་སུ་ཟད་པའོ། །​དེ་ལ་མང་པོ་དང་། རྒྱ་ཆེ་བ་དང་། སྣ་ཚོགས་པ་དང་། རྗེས་སུ་གཟུང་བ་དང་། དངོས་པོ་དང་།ཞིང་དམ་པའི་བསོད་ནམས་ཀྱི་དཔེ་དང་། བྱང་ཆུབ་འདོད་པ་དང་། སྨོན་ལམ་ལ་མོས་པས་བསོད་ནམས་ཀྱི་མཆོག་དམ་པ་ཡོངས་སུ་འཛིན་པར་གསུངས་པ་སྟེ། གང་ཡང་ཕྱོགས་བཅུའི་ཞིང་རྣམས་མཐའ་ཡས་པ། །​ཞེས་བྱ་བ་ལ་སོགས་པའོ། །​ངན་སོང་དང་ལོག་པའི་གྲོགས་པོ་ཡོངས་སུ་སྤངས་པས་དེ་བཞིན་གཤེགས་པ་མཐོང་བར་འགྱུར་ཏེ། དེས་ནི་ངན་སོང་ཐམས་ཅད་སྤང་བར་[[28]](#footnote-47)འགྱུར། །​ཞེས་བྱ་བ་ལ་སོགས་པའོ། །​རབ་ཏུ་བསྔགས་པ་རྙེད་པ་འཚོ་བའི་ཚེ་འཐོབ་པས་བྱང་ཆུབ་སེམས་དཔའ་དང་སྐལ་བ་[[29]](#footnote-48)མཉམ་པ་རྙེད་པར་གསུངས་ཏེ། དེ་དག་རྙེད་པ་རབ་རྙེད་བདེ་བར་འཚོ། །​ཞེས་བྱ་བ་ལ་སོགས་པའོ། །​ལས་ཀྱི་སྒྲིབ་པ་ཡོངས་སུ་ཟད་པའི་ཡོན་ཏན་ལེགས་པ་བཞི་པ་ནི་གང་གསུངས་པ། མཚམས་མེད་ལྔ་པོ་དག་གི་སྡིག་པ་རྣམས། །​ཞེས་བྱ་བ་ལ་སོགས་པའོ། །​ཕྱི་མའི་ཡང་རྣམ་པ་གཉིས་ཏེ། རྒྱུས་བསྡུས་པ་དང་། འབྲས་བུས་བསྡུས་པའོ། །​དེ་ལ་རྒྱུས་བསྡུས་པ་ནི། །​ཡེ་ཤེས་དང་མཚན་དང་དཔེ་བྱད་བཟང་པོའི་ལུས་དང་ནད་མེད་པའི་ལུས་ཀྱི་མཚན་ཉིད་དུ་གང་གསུངས་པ། ཡེ་ཤེས་དང་ནི་གཟུགས་དང་མཚན་ཞེས་བྱ་བ་ལ་སོགས་པའོ། །​འབྲས་བུས་བསྡུས་པ་ནི་བྱང་ཆུབ་ཀྱི་སྙིང་པོར་འགྲོ་བ་དང་། སེང་གེའི་ཁྲི་ལ་འདུག་པར་སྟོན་པ་དང་། བདུད་རྣམས་རབ་ཏུ་ཕམ་པ་དང་། མངོན་པར་རྫོགས་པར་འཚང་རྒྱ་བ་དང་། ཆོས་ཀྱི་འཁོར་ལོ་བསྐོར་བ་ལ་སོགས་པའི་མཚན་ཉིད་དུ་གསུངས་པ། བྱང་ཆུབ་ཤིང་དབང་དྲུང་དུ་དེ་མྱུར་ཞེས་བྱ་བ་ལ་སོགས་པའོ། །​མདོར་ན་འཇིག་རྟེན་གྱི་དང་འཇིག་རྟེན་ལས་འདས་པའི་སྦྱོར་བ་ཐོབ་པ་ནི་ལེགས་པའོ། །​གང་ཡང་བཟང་པོ་སྤྱོད་པའི་སྨོན་ལམ་འདི། །​ཞེས་བྱ་བ་ལ་སོགས་པའོ། །​འདི་མན་ཆད་ཀྱི་བསྔོ་བ་གསུམ་ནི་བྱང་ཆུབ་སེམས་དཔའ་དེ་བཞིན་གཤེགས་པས་གསུངས་པའི་སྒྲིབ་པ་མེད་པས་ཕ་རོལ་ཏུ་ཕྱིན་པ་དང་མཐུན་པའི་ལུས་འཛིན་ཅིང་སྨོན་ལམ་ཡོངས་སུ་རྫོགས་པས་འཇིག་རྟེན་ན་གནས་ཏེ་སེམས་ཅན་གྱིས་[[30]](#footnote-49)དོན་སྒྲུབ་པར་གསུངས་པ། འཇམ་དཔལ་ཇི་ལྟར་མཁྱེན་ཅིང་དཔའ་བ་ཞེས་བྱ་བ་ནས་བཟུང་སྟེ། འཇིག་རྟེན་ཇི་སྲིད་སེམས་ཅན་ཕན་པར་བགྱི། །​ཞེས་བྱ་བའི་བར་རྣམས་སོ། །​ཀུན་དུ་བཟང་པོའི་སྤྱོད་པའི་སྨོན་ལམ་གྱི་དོན་ཀུན་བསྡུས་པ་རྫོགས་སོ།། །​།སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ། །​བཟང་པོ་སྤྱོད་པའི་སྨོན་ལམ་གྱི་བསྡུས་པའི་དོན་ནི་རྣམ་པ་བཅུའོ། །​འདི་ལྟ་སྟེ། དེ་བཞིན་གཤེགས་པ་ལ་ཕྱག་བྱ་བ་དང་། དེ་ལ་མཆོད་པ་དང་། སྡིག་པ་བཤགས་པ་དང་། བསོད་ནམས་ཀྱི་རྗེས་སུ་ཡི་རང་བ་དང་། ཆོས་ཀྱི་འཁོར་ལོ་བསྐོར་བར་བསྐུལ་བ་དང་། དེ་བཞིན་གཤེགས་པ་བཞུགས་པར་གསོལ་བ་དང་། དགེ་བའི་རྩ་བ་ཡོངས་སུ་བསྔོ་བ་དང་། དེའི་རབ་ཏུ་དབྱེ་བ་དང་། དེའི་མཐའ་དང་། དེ་དག་གི་ལེགས་པ་རྣམས་སོ། །​དེ་ལ་མི་དབྱེ་བའི་སྤྱིས་ནི་ཕྱོགས་བཅུའི་དུས་གསུམ་གྱི་ཞིང་ཐམས་ཅད་ཀྱི་སངས་རྒྱས་བཅོམ་ལྡན་འདས་རྣམས་ལ་ལུས་དང་ངག་དང་ཡིད་ཀྱིས་ཕྱག་བྱ་བའི་ཕྱིར། ཇི་སྙེད་སུ་དག་ཅེས་བྱ་བ་ལ་སོགས་པ་བཤད་དོ། །​ཇི་སྙེད་ཅེས་བྱ་བ་ནི་གྲངས་ཇི་ཙམ་པའི་ཚད་དེ། དེ་དག་གི་ཚད་ཆད་པར་མ་གྱུར་པས་ན་སངས་རྒྱས་བཅོམ་ལྡན་འདས་རྣམས་སྤྱིར་བསྟན་པའི་ཕྱིར། སུ་དག་ཅེས་བྱ་བ་བཤད་དེ། གྲངས་ཆད་པ་མེད་པའོ་ཞེས་བྱ་བའི་ཐ་ཚིག་གོ། །​ཕྱོགས་བཅུ་ཞེས་བྱ་བ་ནི་ཕྱོགས་བཅུའོ། །​འཇིག་རྟེན་གྱི་[[31]](#footnote-50)ཞེས་བྱ་བ་ནི་འགྲོ་བ་རྣམས་སོ། །​དུས་གསུམ་གཤེགས་པ་ཞེས་བྱ་བ་ནི་དུས་གསུམ་གྱི་[[32]](#footnote-51)ཀུན་ཆུབ་པས་ཏེ། དུས་གསུམ་གྱི་ཞེས་བྱ་བའི་ཐ་ཚིག་གོ། །​མི་ཡི་སེང་གེ་ཞེས་བྱ་བ་ལ་སེང་གེ་ནི་ཐམས་ཅད་དུ་བག་བརྐྱང་ཞིང་གར་ཡང་དོགས་པ་[[33]](#footnote-52)མེད་ལ། དེ་དང་འདྲ་བ་ལྷར་བཅས་པའི་འཇིག་རྟེན་ན་སངས་རྒྱས་བཅོམ་ལྡན་འདས་སེང་གེ་དང་ཡང་འདྲ་ལ། མི་ཡི་ཚེ་ཡང་སྟོན་པའི་ཕྱིར་མི་ཡང་ཡིན་ལ་སེང་གེ་ཡང་ཡིན་པས་མིའི་སེང་གེའོ། །​བདག་གི་[[34]](#footnote-53)མ་ལུས་དེ་དག་ཐམས་ཅད་ལ། །​ཞེས་བྱ་བ་ལ་ཐམས་ཅད་ཅེས་བྱ་བ་ནི་ཕྱོགས་གཅིག་ཏུ་ཡང་བརྗོད་དུ་རུང་བས་ན་འདིར་ནི་མ་ལུས་ཞེས་བྱ་བ་བརྗོད་དོ། །​ལུས་དང་ངག་ཡིད་དང་བས་ཕྱག་བགྱིའོ། །​ཞེས་བྱ་བ་ནི་མཆོག་ཏུ་དང་བ་བསྐྱེད་པ་སྟེ། སེམས་དང་བ་དེས་བསྐྱེད་པས་ན་ལུས་དང་ངག་ཀྱང་དང་བའོ། །​ད་ནི་ལུས་ལ་སོགས་པས་ཕྱག་བྱ་བ་སོ་སོར་ཕྱེ་སྟེ་བཤད་དོ། །​དེ་ལ་ལུས་ཀྱི་ཕྱག་བྱ་བ་ནི། ཞིང་གི་རྡུལ་སྙེད་ཅེས་བྱ་བ་ལ་སོགས་པ་སྟེ། སངས་རྒྱས་ཀྱི་ཞིང་གི་རྡུལ་སྙེད་ཀྱི་ལུས་ཀྱིས་ཕྱག་བྱ་བའོ། །​སྙེད་ཅེས་བྱ་བ་ནི་དཔེའི་རྣམ་གྲངས་ཏེ། ཕྱོགས་བཅུ་དུས་གསུམ་དུ་གཤེགས་པའོ་[[35]](#footnote-54)སངས་རྒྱས་ཀྱི་ཞིང་ཇི་སྙེད་ཀྱི་ལུས་རབ་ཏུ་བཏུད་པས་ཕྱག་བྱ་བའོ། །​རྒྱལ་བ་ཀུན་ལ་རབ་ཏུ་ཕྱག་འཚལ་ལོ། །​ཞེས་བྱ་བ་ནི་ཉོན་མོངས་པའི་དགྲ་དང་བདུད་ལས་རྒྱལ་བས་ན་སངས་རྒྱས་བཅོམ་ལྡན་འདས་ལ་རྒྱལ་བ་ཞེས་བྱ་སྟེ། སངས་རྒྱས་བཅོམ་ལྡན་འདས་ཀྱིས་འདི་སྐད་དུ། སྡིག་པའི་ཆོས་རྣམས་ལས་རྒྱལ་བས། །​ཉེར་འགྲོ་ང་ནི་རྒྱལ་བ་ཡིན། །​ཞེས་གསུངས་པ་ལ་སོགས་པའོ། །​དེ་ལྟར་དུས་གསུམ་དུ་གཤེགས་པའི་རྒྱལ་བ་ཐམས་ཅད་ལ་ཕྱག་བྱའོ། །​བཅོམ་ལྡན་འདས་གཅིག་ལ་སེམས་ཀྱིས་དམིགས་པ་ན། གཞན་[[36]](#footnote-55)ལ་མ་ཁྱབ་པར་འགྱུར་རོ་སྙམ་པ་ལ། རྒྱལ་བ་ཐམས་ཅད་ཡིད་ཀྱིས་མངོན་སུམ་དུ། །​ཞེས་བྱ་བ་བཤད་དོ། །​དེ་བཞིན་གཤེགས་པ་ཐམས་ཅད་རེ་རེ་ཞིང་ཡང་མངོན་སུམ་དུ་བསམ་པའི་དོན་ཏོ། །​བཟང་པོ་སྤྱོད་པའི་སྨོན་ལམ་སྟོབས་དག་གིས། །​ཞེས་བྱ་བ་ལ། བཟང་[[37]](#footnote-56)པོ་ནི་དགེ་བའོ། །​བཟང་པོ་ཡང་ཡིན་ལ་སྤྱོད་པ་ཡང་ཡིན་པས་ན་བཟང་པོ་སྤྱོད་པ་སྟེ། བྱང་ཆུབ་སེམས་དཔའི་སྤྱོད་པ་ཞེས་བྱ་བའི་ཐ་ཚིག་གོ། །​དེར་སྨོན་པའི་སྨོན་ལམ་ཡིན་པས་ན་སྨོན་ལམ་ཞེས་བྱའོ། །​དེའི་སྟོབས་ཀྱིས་ཉོན་མོངས་པ་ལ་སོགས་པས་ཟིལ་གྱིས་མི་ནོན་ཅིང་མི་མཐུན་པའི་ཕྱོགས་བཅོམ་པས་ན་སྟོབས་དག་གིས་ཞེས་བྱ་བ་སྟེ། རྣམ་པ་གཞན་ལས་ནི་འདི་ལྟ་བུའི་བྱེད་པ་མི་འབྱུང་བའི་ཕྱིར་རོ། །​ད་ནི་ཡིད་ཀྱིས་ཕྱག་བྱ་བ་སྟེ། རྡུལ་གཅིག་སྟེང་ན་རྡུལ་སྙེད་ཅེས་བྱ་བ་ལ་སོགས་པའོ། །​རྡུལ་གཅིག་གི་སྟེང་དུ་རྡུལ་སྙེད་ཀྱི་སངས་རྒྱས་རྣམ་པ་[[38]](#footnote-57)ཞེས་བྱ་བ་ནི་ཁྱད་པར་དུ་མ་སྨོས་པའི་ཕྱིར་ཕྱོགས་བཅུ་དུས་གསུམ་དུ་གཤེགས་པའི་སངས་རྒྱས་རྣམས་ཀྱི་ཞིང་གི་རྡུལ་སྙེད་ཀྱིས་[[39]](#footnote-58)བདེ་བར་གཤེགས་པ་རྣམས་སོ། །​སངས་རྒྱས་སྲས་ཀྱི་དབུས་ན་བཞུགས་པ་དག །​ཅེས་བྱ་བ་ནི་རེ་རེ་ཞིང་ཡང་བྱང་ཆུབ་སེམས་དཔའ་གྲངས་མེད་པའི་ཚོགས་ཀྱི་དབུས་ན་བཞུགས་པའོ། །​རྡུལ་གཅིག་གི་སྟེང་དུ་ཇི་ལྟར་བསམས་པ་དེ་བཞིན་དུ་ཐམས་ཅད་དུ་[[40]](#footnote-59)བསམ་པར་བྱ་བའི་ཕྱིར་རོ། །​དེ་ལྟར་ཆོས་ཀྱི་དབྱིངས་རྣམས་མ་ལུས་པ། །​ཞེས་བྱ་བ་བཤད་དེ། ཆོས་ཀྱི་དབྱིངས་ནི་[[41]](#footnote-60)ཐམས་ཅད་དུ་ཁྱབ་པར་བྱེད་པའི་ཕྱིར་ནམ་མཁའི་མཐས་ཀླས་པ་ཐམས་ཅད་[[42]](#footnote-61)ཡང་རྡུལ་གཅིག་གི་སྟེང་ན་རྡུལ་སྙེད་ཀྱི་སངས་རྒྱས་རེ་རེ་ལ་ཡང་བྱང་ཆུབ་སེམས་དཔའ་གྲངས་མེད་པའི་ཚོགས་ཀྱིས་ཀུན་ནས་བསྐོར་བ་རྣམས་ཀྱིས་གང་ཞིང་བར་མཚམས་མེད་པར་ཁྱབ་པར་ཡིད་ཀྱིས་མོས་པར་བྱའོ། །​ལུས་དང་ངག་གི་ལས་རྣམས་[[43]](#footnote-62)ཡིད་ཀྱིས་བསྐྱེད་པས་ན་བར་དུ་ཡིད་ཀྱི་[[44]](#footnote-63)ལས་བཤད་དོ། །​ད་ནི་ངག་གིས་ཕྱག་བྱ་བ་ནི། དེ་དག་བསྔགས་པ་མི་ཟད་ཅེས་བྱ་བ་ལ་སོགས་པའོ། །​དེ་དག་ཅེས་བྱ་བ་ནི་ཇི་ལྟར་མོས་པར་བྱ་བ་དག་གོ། །​མཐར་ཡང་འགོད་པ་མེད་པས་ན་དེ་མི་ཟད་པའོ། །​བསྔགས་པ་རྒྱ་མཚོ་ཞེས་བྱ་བ་ནི་ཡོན་ཏན་རྒྱ་མཚོ་སྟེ། དེ་དག་གི་བསྔགས་པ་རྒྱ་མཚོ་བཞིན་མི་ཟད་པའོ། །​བསྔགས་པ་ཞེས་བྱ་བ་ནི་ཡོན་ཏན་གྱི་རྣམ་གྲངས་སོ། །​རྒྱ་མཚོ་ཞེས་བྱ་བ་ནི་མང་པོའི་དོན་དུ་རིག་པར་བྱའོ། །​དབྱངས་ཀྱི་ཡན་ལག་རྒྱ་མཚོའི་སྒྲ་ཀུན་གྱིས། །​ཞེས་བྱ་བ་ལ། ཡན་ལག་ཅེས་བྱ་བ་ནི་ཡོན་ཏན་གྱི་[[45]](#footnote-64)རྣམ་གྲངས་སོ། །​ཇི་ལྟ་ཞེ་ན། འདི་ལྟ་སྟེ། ཉན་ཐོས་ཀྱི་ཐེག་པ་ལས། བཅོམ་ལྡན་འདས་ཀྱི་དབྱངས་ནི་ཡན་ལག་ལྔ་དང་ལྡན་ཞེས་འབྱུང་བ་དང་། ཐེག་པ་ཆེན་པོ་ལས་ཡན་ལག་དྲུག་ཅུ་དང་ལྡན་ལ། ཡན་ལག་སྟོང་ཕྲག་བཅུ་དྲུག་དང་ལྡན་པ།[[46]](#footnote-65) །​ཚད་མེད་པའི་ཡན་ལག་དང་ལྡན་ཞེས་འབྱུང་སྟེ། དེ་ལྟར་ཡོན་ཏན་ལྔ་ལ་སོགས་པ་དང་ལྡན་པར་རིག་པར་བྱའོ། །​[[47]](#footnote-66)ད་ནི་སངས་རྒྱས་བཅོམ་ལྡན་འདས་དེ་དག་ལ་བླ་ན་ཡོད་པ་དང་བླ་ན་མེད་པའི་མཆོད་པ་རྣམ་པ་གཉིས་ལས་བླ་ན་ཡོད་པའི་ཚིགས་སུ་བཅད་པ་གཉིས་ཏེ། མེ་ཏོག་དམ་པ་ཞེས་བྱ་བ་ལ་སོགས་པའོ། །​མེ་ཏོག་ལ་སོགས་པ་དམ་པ་གང་ཡིན་པ་དེ་དག་ནི་མེ་ཏོག་དམ་པ་དང་། ཕྲེང་བ་དམ་པ་དང་། སིལ་སྙན་དམ་པ་དང་། བ་དན་དང་། ཙན་དན་དང་། གུར་གུམ་ལ་སོགས་པའི་བྱུག་པ་དམ་པ་དང་། གདུགས་དམ་པ་དང་། མར་མེ་དམ་པ་དང་། བདུག་པ་དམ་པ་དང་། ན་བཟའ་དམ་པ་དང་། སྤོས་སྣ་ཚོགས་སྦྱར་བའི་དྲི་དམ་པ་དང་། ཙན་དན་དང་། གུར་གུམ་དང་། ག་བུར་དང་། ཨ་ག་རུ་[[48]](#footnote-67)ལ་སོགས་པའི་ཕྱེ་མའི་ཕུར་མ་རི་རབ་དང་མཉམ་པ་རྣམས་ཀྱིས་སོ། །​ཁྱད་པར་ཅན་གྱི་རྒྱན་མཆོག་ཐམས་ཅད་ཀྱིས། །​ཞེས་བྱ་བ་ལ་རྒྱན་མཆོག་ཅེས་བྱ་བ་ནི་མང་པོའི་རྣམ་གྲངས་སོ། །​ལྷ་དང་མིའི་རྣམ་པ་ཐམས་ཅད་དང་ལྡན་པའི་དམ་པ་རྣམས་ཀྱིས་རྒྱལ་བ་དེ་དག་ཐམས་ཅད་ལ་མཆོད་པར་བགྱིའོ། །​ད་ནི་བླ་ན་མེད་པའི་མཆོད་པ་[[49]](#footnote-68)བཤད་པར་བྱ་སྟེ། མཆོད་པ་གང་རྣམས་བླ་མེད་ཅེས་བྱ་བ་ལ་སོགས་པ་སྟེ། བླ་ན་མེད་པའི་མཆོད་པ་རྒྱ་ཆེ་བ་ནི་བྱང་ཆུབ་སེམས་དཔའི་ཏིང་ངེ་འཛིན་གྱི་ཁྱད་པར་གྱི་མཐུ་ལས་སྐྱེས་པ་སངས་རྒྱས་ཀྱི་ཞིང་ཐམས་ཅད་དུ་ཁྱབ་པར་ཆོས་ཀྱི་དབྱིངས་དམ་པས་རྒྱལ་བ་དེ་དག་ཀུན་ལ་བདག་གི་བསམ་པས་སོ།[[50]](#footnote-69) །​བཟང་པོ་སྤྱོད་[[51]](#footnote-70)ལ་དད་པའི་སྟོབས་དག་གིས། །​ཞེས་བྱ་བ་ནི་བཟང་པོ་སྤྱོད་པ་ལ་མོས་པ་དང་། དད་ཅིང་ངེས་པར་ཡིད་ཆེས་པ་དེའི་སྟོབས་ཀྱིས་སོ། །​བཟང་པོ་སྤྱོད་པ་ནི་མདོ་སྡེ་དུ་མ་ནས་བྱང་ཆུབ་སེམས་དཔའི་མཆོད་པ་རྣམ་པ་སྣ་ཚོགས་འབྱུང་བའོ། །​ད་ནི་ཇི་ལྟར་བཤད་པའི་ཕྱག་བྱ་བ་དང་། མཆོད་པ་རྣམས་མཇུག་བརྟུལ་བའི་ཕྱིར། རྒྱལ་བ་ཀུན་ལ་ཕྱག་འཚལ་མཆོད་པར་བགྱི། །​ཞེས་བྱ་བ་བཤད་དེ། རྒྱལ་བ་ཐམས་ཅད་ལ་ཕྱག་བྱ་ཞིང་མཆོད་པར་བྱའོ། །​རང་བཞིན་དང་རྒྱུ་དང་གནས་ཏེ་[[52]](#footnote-71)གསུམ་གྱི་[[53]](#footnote-72)སྡིག་པ་བཤགས་པར་བཤད་དེ། འདོད་ཆགས་ཞེ་སྡང་གཏི་མུག་དབང་གིས་ཞེས་བྱ་བ་ལ་སོགས་པའོ། །​དེ་ལ་རང་བཞིན་ནི། །​སྡིག་པ་བདག་གིས་བགྱིས་པ་ཅི་མཆིས་པ། །​ཞེས་བྱ་བ་སྟེ། ཚེ་འདི་དང་ཚེ་གཞན་དུ་བྱས་པ་དང་། བྱེད་དུ་བཅུག་པ་དང་། རྗེས་སུ་ཡི་རང་བ་རྣམས་སོ། །​རྒྱུ་གང་གིས་ཤེ་ན། འདོད་ཆགས་[[54]](#footnote-73)ཞེ་སྡང་གཏི་མུག་དབང་གིས་སོ། །​གནས་གང་ཞེ་ན། ལུས་དང་ངག་དང་ཡིད་ལ་གནས་ནས་སོ། །​དེ་ལྟ་བུ་དེ་དག་ཐམས་ཅད་རྒྱལ་བ་ཀུན་དང་དེའི་སྲས་རྣམས་ཀྱི་སྤྱན་སྔར་འདུག་པ་བཞིན་དུ་ཤིན་ཏུ་འགྱོད་པའི་ཡིད་ཀྱིས་སྐད་ཅིག་རེ་རེ་ལ་ཡང་བཤགས་ཤིང་སྨྱུར་[[55]](#footnote-74)ཏེ་སྐྱུག་[[56]](#footnote-75)པར་བྱའོ། །​ད་ནི་བསོད་ནམས་ཀྱི་རྗེས་སུ་ཡི་རང་བ་བཤད་དེ། ཕྱོགས་བཅུའི་ཞེས་བྱ་བ་ལ་སོགས་པའོ། །​ཕྱོགས་བཅུའི་འགྲོ་བ་ཐམས་ཅད་ཀྱི་སྦྱིན་པ་དང་ཚུལ་ཁྲིམས་དང་བསྒོམ་པ་[[57]](#footnote-76)ལས་བྱུང་བའི་བསོད་ནམས་དང་། དུས་གསུམ་དུ་གང་སློབ་པའི་གང་ཟག་བདུན་དང་། གང་མི་སློབ་པའི་དགྲ་བཅོམ་པ་དང་། གང་རང་རྒྱལ་བའི་རྣམ་པ་སྟེ།[[58]](#footnote-77) དེ་ཡང་བསེ་རུ་ལྟ་བུ་དང་། སྡེས་རྒྱུ་བ་དང་རྣམ་པ་གཉིས་ཀྱི་[[59]](#footnote-78)འཇིག་རྟེན་དང་འཇིག་རྟེན་ལས་འདས་པའི་དུས་གསུམ་གྱི་བསོད་ནམས་དང་། གང་ཐོག་མར་སེམས་བསྐྱེད་པ་རྣམས་ནས་བཟུང་སྟེ། བྱང་ཆུབ་སེམས་དཔའ་ཐམས་ཅད་ཀྱི་དང་། སངས་རྒྱས་བཅོམ་ལྡན་འདས་གང་དུས་གསུམ་དུ་གཤེགས་པ་རྣམས་ཀྱི་དང་། བྱང་ཆུབ་ཏུ་སེམས་བསྐྱེད་པར་རྟོགས་པ་[[60]](#footnote-79)ཕ་རོལ་ཏུ་ཕྱིན་པ་དང་ས་ལ་སོགས་པ་ལས་སྐྱེས་པ་དང་། དུས་གསུམ་དུ་གཤེགས་པ་འཇིག་རྟེན་གྱི་དང་། འཇིག་རྟེན་ལས་འདས་པ་རེ་རེའི་བསོད་ནམས་ཀྱི་ཚོགས་ཚད་མེད་པ་བསམ་དུ་མེད་པ་དང་། སངས་རྒྱས་ཀྱི་ཡེ་ཤེས་ཀྱི་སྤྱོད་ཡུལ་དུ་གྱུར་པ་དེ་དག་ཐམས་ཅད་ལ་སྐད་ཅིག་རེ་རེ་ཞིང་ཡང་རྗེས་སུ་ཡི་རང་བར་བྱའོ། །​འགྲོ་བ་ཞེས་བྱ་བའི་ཚིག་ནི་མ་ལུས་པར་སྙེགས་པས་[[61]](#footnote-80)སློབ་པ་ལ་སོགས་པའི་བསོད་ནམས་ཀྱང་འདུས་ན་ཅིའི་ཕྱིར་ཐ་དད་དུ་སྨོས་ཤེ་ན་དེ་ལྟ་མ་ཡིན་ཏེ། འགྲོ་བས་ན་འགྲོ་བ་སྟེ་[[62]](#footnote-81)སྲེད་པ་དང་བཅས་པས་འཁོར་བར་[[63]](#footnote-82)འཁོར་རོ་ཞེས་བྱ་བའི་ཐ་ཚིག་གོ། །​དེ་ལ་གང་ཡང་འགྲོ་བ་མེད་ན་ཇི་ལྟར་འགྲོ་བ་ཞེས་བྱ། དེ་བས་ན་སོ་སོར་བསྟན་ཏོ། །​ད་ནི་ཆོས་ཀྱི་འཁོར་ལོ་བསྐོར་བར་བསྐུལ་བ་[[64]](#footnote-83)བཤད་དེ། གང་རྣམས་ཕྱོགས་བཅུའི་ཞེས་བྱ་བ་ལ་སོགས་པའོ། །​གང་རྣམས་ཕྱོགས་བཅུའི་འཇིག་རྟེན་སྒྲོན་མ་དག །​ཅེས་བྱ་བ་ནི་འགྲོ་བའི་སྒྲོན་མ་སྟེ། །​འཇིག་རྟེན་གྱི་ཕྱི་དང་ནང་གི་མུན་པ་མང་པོ་རྣམ་པར་སེལ་བས་ན་སངས་རྒྱས་བཅོམ་ལྡན་འདས་འཇིག་རྟེན་གྱི་སྒྲོན་མའོ། །​བྱང་ཆུབ་རིམ་པར་སངས་རྒྱས་ཞེས་བྱ་བ་ནི་བླ་ན་མེད་པའི་བྱང་ཆུབ་ཏུ་མངོན་པར་སངས་རྒྱས་པའོ། །​མ་ཆགས་བརྙེས་ཞེས་བྱ་བ་ནི་མངོན་པར་བྱང་ཆུབ་པའི་སྟོབས་ཀྱིས་[[65]](#footnote-84)དངོས་པོ་ཐམས་ཅད་ཀྱི་རང་བཞིན་མ་ལུས་པར་ཡོངས་སུ་མཁྱེན་པས་ཆགས་པར་གྱུར་པ་ཐམས་ཅད་ལས་འདས་པའོ། །​ཆོས་ཟབ་མོ་རྟོགས་པར་བྱ་བ་ལ་གཞན་དག་མི་འདོད་ཅིང་། བརྩོན་འགྲུས་རྩོམ་པས་ཁོང་དུ་ཆུད་པར་བྱ་བར་དཀའ་བས་ན་ཆོས་འཆད་པའི་ཕྱིར་སྤྲོ་བ་[[66]](#footnote-85)མི་མཛད་པར་འཇིག་རྟེན་སྣ་ཚོགས་པའི་བྱང་ཆུབ་ཀྱི་ཤིང་དམ་པའི་དྲུང་དུ་བཞུགས་པའི་འཇིག་རྟེན་གྱི་མགོན་པོ་ཐམས་ཅད་ལ་འགྲོ་བ་རྣམས་ཀྱི་མི་ཤེས་པའི་མུན་གནག་[[67]](#footnote-86)བསལ་བར་བྱ་ཞིང་བླ་ན་མེད་པའི་ཡེ་ཤེས་ཀྱི་[[68]](#footnote-87)སྣང་བར་བྱ་བར་བླ་ན་མེད་པའི་ཆོས་ཀྱི་འཁོར་ལོ་བསྐོར་བའི་ཕྱིར་པུས་མོ་གཉིས་ས་ལ་བཙུགས་ནས་ཐལ་མོ་སྦྱར་ཏེ་མདུན་ན་འདུག་པ་བཞིན་དུ་བསྐུལ་བར་བྱའོ། །​ད་ནི་དེ་བཞིན་གཤེགས་པ་བཞུགས་པར་གསོལ་བ་གདབ་པ་ནི། མྱ་ངན་འདའ་[[69]](#footnote-88)སྟོན་[[70]](#footnote-89)གང་བཞེད་ཅེས་བྱ་བ་ལ་སོགས་པ་སྟེ། གང་ཞེས་བྱ་བ་ཁྱད་པར་དུ་མ་བརྗོད་ཀྱང་། གང་རྣམས་ཕྱོགས་བཅུའི་འཇིག་རྟེན་སྒྲོན་མ་དག །​ཅེས་བྱ་བ་དང་སྦྱར་རོ། །​ཕྱོགས་བཅུ་ན་[[71]](#footnote-90)སངས་རྒྱས་བཅོམ་ལྡན་འདས་བཞུགས་པ་རྣམས་མྱ་ངན་ལས་འདའ་[[72]](#footnote-91)ཞིང་མྱ་ངན་ལས་འདའ་བ་སྟོན་པར་བྱེད་པ་གང་དག་ཡིན་པ་དེ་དག་ཐམས་ཅད་ལ་བདག་གིས་ཐལ་མོ་སྦྱར་ཏེ་ཡུན་རིང་དུ་བཞུགས་པར་གསོལ་བ་གདབ་པོ། །​ཅིའི་ཕྱིར་ཞེ་ན། མགོན་མེད་པར་གྱུར་པའི་འགྲོ་བ་ཐམས་ཅད་ལ་ཕན་པ་དང་བདེ་བའི་ཕྱིར་ཏེ། དེ་ལ་ཕན་པ་ཞེས་བྱ་བ་ནི་བདེ་བ་དང་ལྡན་པའི་མྱ་ངན་ལས་འདས་པའི་ལམ་འཐོབ་པར་བྱེད་པའོ། །​བདེ་བ་ཞེས་བྱ་བ་ནི་ལྷའི་ལོངས་སྤྱོད་ཐོབ་པར་བྱེད་པའོ། །​དུས་ཇི་སྲིད་དུ་ཞེ་ན། དུས་གསུམ་དུ་གཤེགས་པའི་སངས་རྒྱས་ཐམས་ཅད་ཀྱི་ཞིང་གི་རྡུལ་སྙེད་ཀྱི་[[73]](#footnote-92)བསྐལ་པར་བཞུགས་སུ་གསོལ་བའོ། །​ད་ནི་ཇི་ལྟར་བཤད་པའི་ཕྱག་བྱ་བ་ལ་སོགས་པ་ཚད་མེད་པ་ལས་བྱུང་བའི་བསོད་ནམས་མ་ལུས་པ་རྣམས་ཡོངས་སུ་བསྔོ་བར་བྱ་སྟེ། ཕྱག་འཚལ་བ་དང་། མཆོད་ཅིང་བཤགས་པ་དང་། བསོད་ནམས་ཀྱི་རྗེས་སུ་ཡི་རང་བ་དང་། ཆོས་ཀྱི་འཁོར་ལོ་བསྐོར་བར་བསྐུལ་བ་དང་བདེ་བར་གཤེགས་པ་བཞུགས་པར་གསོལ་བ་རྣམས་ཀྱི་དགེ་བ་ཅུང་ཟད་བདག་གིས་ཅི་བསགས་པ་དེ་དག་ཐམས་ཅད་བདག་གིས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་ཡོངས་སུ་བསྔོ་བར་བྱའོ། །​ད་ནི་དེའི་རབ་ཏུ་དབྱེ་བ་སྟེ་བརྒྱད་པའོ། །​དེ་ཡང་བཟང་པོ་སྤྱོད་པའི་སྨོན་ལམ་གྱི་ཡན་ལག་རབ་ཏུ་དབྱེ་བ་སྟེ། དེ་དག་ནི་རྣམ་པ་བཅུ་དྲུག་གོ། །​འདི་ལྟ་སྟེ། བསམ་པ་དང་། བྱང་ཆུབ་ཀྱི་སེམས་མི་བརྗེད་པ་དང་། ཆགས་པ་མེད་པར་སྦྱོར་བ་དང་། སེམས་ཅན་ལ་ཕན་གདགས་པ་[[74]](#footnote-93)དང་། གོ་ཆ་བགོ་བ་དང་། སྐལ་བ་མཐུན་པའི་བྱང་ཆུབ་སེམས་དཔའ་བསྟེན་པ་དང་། དགེ་བའི་བཤེས་གཉེན་མགུ་བར་བྱེད་པ་དང་། དེ་བཞིན་གཤེགས་པ་མངོན་སུམ་དུ་བྱ་བ་དང་། དམ་པའི་ཆོས་ཡོངས་སུ་བསྡུ་བ་དང་། མི་ཟད་པའི་མཛོད་རྙེད་པ་དང་། འཇུག་པར་བྱ་བ་དང་།སྟོབས་དང་། གཉེན་པོ་དང་། ལས་དང་། རྗེས་སུ་སློབ་ཅིང་བསྔོ་བ་དང་། བསྡུ་བར་བྱ་བ་རྣམས་སོ། །​དེ་ལ་བསམ་པ་ནི་རྣམ་པ་དང་པོ་སྟེ། དེ་ཡང་རྣམ་པ་གསུམ་མོ། །​དེ་བཞིན་གཤེགས་པ་ལ་མཆོད་ཅིང་དགོངས་པ་ཡོངས་སུ་རྫོགས་པར་བྱ་བའི་བསམ་པ་ནི། འདས་པའི་སངས་རྒྱས་རྣམས་དང་ཞེས་བྱ་བ་ལ་སོགས་པའོ། །​མཆོད་པར་གྱུར་ཅིག་ཅེས་བྱ་བ་ནི་བླ་ན་མེད་པའི་མཆོད་པས་སོ། །​འདས་པར་བསྟན་པ་ནི་སངས་རྒྱས་བཅོམ་ལྡན་འདས་མྱ་ངན་ལས་འདས་པ་རྣམས་སོ། །​གང་ད་ལྟར་ཕྱོགས་བཅུའི་འཇིག་རྟེན་ན་གནས་ཤིང་བཞུགས་པ་འཇིག་རྟེན་གྱི་ཁམས་སྣ་ཚོགས་ནི་[[75]](#footnote-94)འགྲོ་བ་ཐམས་ཅད་ལ་ཕན་པ་དང་བདེ་བ་ལ་སྟོབས་པ་[[76]](#footnote-95)ལ་བརྩོན་པ་དེ་དག་ལ་ཡང་དེ་བཞིན་དུ་མཆོད་པར་གྱུར་ཅིག་པའོ། །​གང་ཕྱིས་འབྱོན་པར་[[77]](#footnote-96)འགྱུར་བ་དེ་དག་གི་[[78]](#footnote-97)བསམ་པ་ཀུན་རྫོགས་ནས་སངས་རྒྱས་ཀྱི་[[79]](#footnote-98)བྱང་ཆུབ་[[80]](#footnote-99)མྱུར་དུ་གྱུར་ཅིག་པའོ། །​དེ་ལ་ཕྱེད་ཡན་ཆད་ནི་དེ་བཞིན་གཤེགས་པ་ལ་མཆོད་པར་བསམ་མོ། །​ཕྱེད་མན་ཆད་ནི་དགོངས་པ་[[81]](#footnote-100)རྫོགས་པར་བསམ་པ་[[82]](#footnote-101)བསྟན་པའོ། །​སངས་རྒྱས་ཀྱི་ཞིང་ཡོངས་སུ་རྫོགས་པར་བསམ་པ་ནི། ཕྱོགས་བཅུ་ག་ལའི་ཞིང་རྣམས་ཞེས་བྱ་བ་ལ་སོགས་པ་སྟེ། ག་ལའི་ཞེས་བྱ་བ་ནི་གང་ན་[[83]](#footnote-102)ཡང་རུང་བའོ། །​ཇི་སྙེད་པ་ཞེས་བྱ་བ་ནི་གང་དག་ཡོད་པའོ།[[84]](#footnote-103) །​བདེ་བ་ཅན་གྱི་འཇིག་རྟེན་བཞིན་དུ་ཕྱོགས་བཅུའི་སངས་རྒྱས་ཀྱི་ཞིང་ཇི་སྙེད་ཡོད་པ་དེ་དག་ཐམས་ཅད་ཡོངས་སུ་དག་པར་གྱུར་ཅིག་པ་དང་སྣང་བ་མཐའ་ཡས་ཅི་[[85]](#footnote-104)བཞིན་དུ་འཇིག་རྟེན་གྱི་ཁམས་ཐ་དད་པ་གཞན་ཡང་ཡངས་པར་གྱུར་ཅིག་པའོ། །​བྱང་ཆུབ་ཀྱི་ཤིང་དྲུང་དུ་གཤེགས་པའི་རྒྱལ་བ་བཅོམ་ལྡན་འདས་རྣམས་དང་བྱང་ཆུབ་སེམས་དཔའ་རྣམས་ཀྱིས་ཀྱང་ཀུན་ཏུ་གང་ཞིང་བར་[[86]](#footnote-105)མཚམས་མེད་པར་གྱུར་ཅིག་པའོ། །​སེམས་ཅན་ཐམས་ཅད་ལ་ཕན་ཞིང་བདེ་བའི་བསམ་པ་ནི། ཕྱོགས་བཅུའི་སེམས་ཅན་གང་རྣམས་ཇི་སྙེད་པ། །​ཞེས་བྱ་བ་ལ་སོགས་པ་སྟེ། ཕྱོགས་བཅུའི་འཇིག་རྟེན་གང་ན་སྐྱེ་བ་རྣམ་པ་བཞིར་བསྡུས་པ་དང་། རྒྱུད་དྲུག་གི་སེམས་ཅན་དེ་དག་ཡུན་དུ་བདེ་བའི་མཆོག་གིས་བདེ་བར་གྱུར་ཅིག་པའོ། །​ནད་མེད་པ་ནི་ལུས་དང་སེམས་ཀྱི་ནད་དང་རྟག་པར་བྲལ་བར་གྱུར་ཅིག་པའོ། །​དེ་ལྟར་ཆོས་ཀྱི་རྙེད་པ་[[87]](#footnote-106)དང་མཐུན་པ་ནི་ལྡན་པར་གྱུར་པའོ། །​འགྲོ་བ་ཆོས་ཀྱི་བསམ་པ་ཅན་ཐམས་ཅད་འདི་ལྟར་རྟག་ཏུ་གྲུབ་པ་དང་ཕུན་སུམ་ཚོགས་པ་དང་[[88]](#footnote-107)ལྡན་པར་གྱུར་ཅིག་[[89]](#footnote-108)པའོ། །​བྱང་ཆུབ་ཀྱི་སེམས་མི་བརྗེད་པ་ནི་གཉེན་པོ་དང་བཅས་པ་དང་། མི་མཐུན་པའི་ཕྱོགས་སྤང་བར་བསྟན་པར་[[90]](#footnote-109)རྣམ་པ་གཉིས་ཏེ། དེ་དག་ནི་ཚིགས་སུ་བཅད་པ་བཞི་སྟེ། བྱང་ཆུབ་སྤྱོད་པ་ཞེས་བྱ་བ་ནས་བཟུང་སྟེ། དེ་དག་མ་ལུས་ཡོངས་སུ་བྱང་བར་ཤོག །​ཞེས་བྱ་བའི་བར་དུའོ། །​བྱང་ཆུབ་ཅེས་བྱ་བ་ནི་བླ་ན་མེད་པ་ཡང་དག་པར་རྫོགས་པར་བྱང་ཆུབ་བོ། །​དེ་ལྟར་སྤྱོད་པའི་བྱང་ཆུབ་ཀྱི་སྤྱོད་པ་སྟེ། དེ་དག་སྤྱོད་ཅིང་སྒྲུབ་[[91]](#footnote-110)པས་ན་འགྲོ་བ་ཀུན་དུ་ཡང་ཚེ་རབས་དྲན་པར་གྱུར་ཅིག །​ཚེ་རབས་ཀུན་དུ་འཆི་འཕོ་སྐྱེ་བ་ན། །​ཞེས་བྱ་བ་ནི་ཤི་ཞིང་སྐྱེས་པ་ན་ཡང་རྟག་ཏུ་བདག་རབ་ཏུ་འབྱུང་བར་གྱུར་ཅིག་པའོ། །​སྐྱེས་ནས་ཤི་བའི་བར་ལ་བཤད་པར་བལྟ་བའོ། །​འདི་ནི་བྱང་ཆུབ་ཀྱི་སེམས་མི་ཉམས་པའི་རྒྱུ་དང་དངོས་པོ་དང་པོའོ། །​འདི་ལྟར། རྒྱལ་བ་ཀུན་གྱི་རྗེས་སུ་སློབ་གྱུར་ཏེ། །​ཞེས་བྱ་བ་ནི་རྒྱལ་བ་དུས་གསུམ་དུ་གཤེགས་པ་ཐམས་ཅད་ཀྱིས་བསླབ་པའི་[[92]](#footnote-111)རྗེས་སུ་སློབ་པའོ། །​བཟང་པོ་སྤྱོད་པ་ཡོངས་སུ་རྫོགས་པར་བྱ་བའོ། །​རྫོགས་པར་ཇི་ལྟར་བྱ་ཞེ་ན། ཚུལ་ཁྲིམས་སྤྱོད་པ་དྲི་མེད་ཡོངས་དག་པར། །​རྟག་ཏུ་མ་ཉམས་སྐྱོན་མེད་སྤྱོད་པར་ཤོག །​ཅེས་བྱ་བ་ནི་དཔེར་ན་ཡིད་བཞིན་གྱི་ནོར་བུ་རིན་པོ་ཆེ་གློ་བུར་གྱི་དྲི་མ་དང་བྲལ་བས་ན་དྲི་མ་མེད་པའོ། །​གཡའི་སྐྱོན་ཀུན་བསལ་བས་ན་རང་བཞིན་གྱིས་ཡོངས་སུ་དག་པ་སྟེ། དེ་ལྟ་བས་ན་མ་ཉམས་སྐྱོན་མེད་པ་ཞེས་བྱ་བ་སྟེ། འདོད་པ་ཀུན་[[93]](#footnote-112)ཕུན་སུམ་ལྡན་པར་བྱེད། གདུང་བ་ཀུན་ཡོངས་སུ་མེད་པར་བྱེད། ནད་ཐམས་ཅད་དང་བྲལ་བར་བྱེད་པའོ། །​དེ་ལྟར་བྱང་ཆུབ་སེམས་དཔའི་ཚུལ་ཁྲིམས་ཀྱང་རིན་པོ་ཆེ་[[94]](#footnote-113)བཞིན་དུ་གློ་བུར་གྱི་ལས་དང་ཉོན་མོངས་པ་དང་མ་འདྲེས་པས་ན་དྲི་མ་དང་བྲལ་བ་སྟེ་དྲི་མ་མེད་པའོ། །​ཉན་ཐོས་དང་རང་སངས་རྒྱས་ཀྱི་ཐེག་པར་སེམས་བསྐྱེད་པའི་གཡའི་སྐྱོན་དང་བྲལ་ཞིང་ཐམས་ཅད་མཁྱེན་པའི་སེམས་བསྐྱེད་པ་རིན་པོ་ཆེ་བཞིན་དུ་ཀུན་དུ་དག་པས་ན་ཡོངས་སུ་དག་པའོ། །​བྱང་ཆུབ་སེམས་དཔའི་སློབ་པ་[[95]](#footnote-114)ལ་ཤིན་ཏུ་གུས་པར་བྱས་ནས་ཉེས་པ་མི་སྤྱོད་པས་ན་ཉམས་པ་མེད་པའི་ཕྱིར་ཉམས་པ་མེད་པའོ། །​འདས་པའི་ཡུལ་ལ་རེ་བའི་སྲེད་པ་སྐྱེ་བ་དང་། མ་འོངས་པ་དང་ཚེ་ཕྱི་མ་རྣམས་སུ་སྨོན་པའི་སྲེད་པ་དང་། དེ་[[96]](#footnote-115)ལྟར་བྱུང་བ་ལ་ཞེན་པའི་སྲེད་པ་སྟེ། དུས་གསུམ་གྱི་སྲེད་པའི་ཁབ་ཀྱིས་ཅུང་ཟད་དུ་ཡང་མ་གཙེས་པས་ན་སྐྱོན་མེད་པའོ། །​ས་བཞིན་དུ་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་འདོད་པ་ཕུན་སུམ་ལྡན་པར་བྱེད་པ་དང་། ཐམས་ཅད་ཀྱི་གདུང་བ་[[97]](#footnote-116)ཡོངས་སུ་སེལ་བ་དང་། ཐམས་ཅད་ཀྱི་ནད་འཇོམས་པ་དང་། ལྷ་དང་མི་རྣམས་ཀྱི་དོན་ཚད་མེད་པར་བསྒྲུབ་པ་[[98]](#footnote-117)འབའ་ཞིག་[[99]](#footnote-118)པ་ལ་འཇུག་པ་སྟེ། སྒྲའི་ཚུལ་དུའང་ལུས་དང་སེམས་ཀྱི་གདུང་བ་བསིལ་བར་བྱེད་པས་ན་ཚུལ་ཁྲིམས་སོ། །​ཚུལ་ཁྲིམས་ནི་སྤྱད་པར་བྱ་བ་ཡིན་པས་ན་སྤྱོད་པ་ཞེས་བྱ་བའོ། །​དེ་ལྟར་རྟག་པར་ནམ་བྱང་ཆུབ་ཀྱི་བར་དུ་སྤྱོད་པ་ནི་ཚུལ་ཁྲིམས་སྤྱོད་པ་དྲི་མ་མེད་པ་[[100]](#footnote-119)ཡོངས་སུ་དག་པའམ་མ་ཉམས་པ་སྐྱོན་མེད་པར་སྤྱོད་པ་སྟེ། འདི་ནི་བྱང་ཆུབ་ཀྱི་སེམས་མི་བརྗེད་པའི་རྒྱུ་གཉིས་པའོ། །​ལྷ་ཡི་སྐད་དང་ཞེས་བྱ་བ་ལ་སོགས་པ་ནི་ལྷ་ལ་ནི་ལྷའི་སྐད་ཀྱིས་སོ། །​ཀླུ་དང་གནོད་སྦྱིན་དང་གྲུལ་བུམ་དང་མི་རྣམས་ལ་ཡང་སོ་སོའི་སྐད་ཀྱིས་[[101]](#footnote-120)སོ། །​མདོར་ན་འགྲོ་བ་ཇི་སྙེད་པ་ཐམས་ཅད་ཀྱི་སྐད་དུ་དེ་དག་ཐམས་ཅད་ལ་དེ་ལྟ་བུའི་སྐད་དུ་ཆོས་བཤད་པ་ནི་ནམ་བྱང་ཆུབ་ཀྱི་བར་དུའོ། །​འདི་ནི་རྒྱུ་གསུམ་པའོ། །​དེས་ཤིང་ཞེས་བྱ་བ་ལ་སོགས་པ་ལ་ངེས་པ་ནི་སེམས་ཀྱི་རྒྱུད་མཉེན་པའོ། །​ཕ་རོལ་ཏུ་ཕྱིན་པ་ནི་སྦྱིན་པ་ལ་སོགས་པ་བཅུ་པོའོ།[[102]](#footnote-121) །​དེ་ལ་རབ་ཏུ་བརྩོན་པ་ནི་མི་སྐྱོ་བའི་ཡིད་ཀྱིས་ཡོངས་སུ་བརྩོན་པར་བྱེད་པའོ། །​བྱང་ཆུབ་ཀྱི་སེམས་ནི་ནམ་དུ་གར་ཡང་མི་འདོར་བར་བྱ་བ་སྟེ། མི་འདོར་བར་ནི་ནམ་བྱང་ཆུབ་པའི་བར་དུ་སྟེ། འདི་ནི་རྒྱུ་བཞི་པའོ། །​ཚིགས་སུ་བཅད་པ་ཕྱེད་དང་བཞི་པོས་ནི་བྱང་ཆུབ་ཀྱི་སེམས་ལ་མི་མཐུན་པའི་ཕྱོགས་ཀྱིས་བསྒྲིབས་པར་[[103]](#footnote-122)གྱུར་པ་དེ་དག་གི་གཉེན་པོ་བསྟན་པའོ། །​ད་ཚིགས་བཅད་ཕྱེད་ཀྱིས་ནི་མི་མཐུན་པའི་ཕྱོགས་རབ་ཏུ་སྤོང་བར་སྟོན་ཏེ། གང་ཞེ་ན། སྡིག་པ་གང་རྣམས་སྒྲིབ་པར་གྱུར་པ་དག །​ཅེས་བྱ་བ་ལ་སོགས་པའོ། །​སྡིག་པ་སྒྲིབ་པར་གྱུར་པ་བྱང་ཆུབ་ཀྱི་སེམས་ལ་བར་ཆད་བྱེད་པ་དེ་དག་ཐམས་ཅད་ཀུན་ཡོངས་སུ་ཟད་ཅིང་སྤོང་བར་གྱུར་ཅིག་པའོ། །​ད་ནི་ཆགས་པ་མེད་པར་སྦྱོར་བ་[[104]](#footnote-123)ནི་རྣམ་པ་གསུམ་པ་སྟེ། གང་ལས་དང་། གང་ན་དང་། ཇི་ལྟར་དང་གསུམ་མོ། །​ལས་དང་ཉོན་མོངས་ཞེས་བྱ་བ་ལ་སོགས་པའོ། །​གང་ལས་ཤེ་ན།ལས་དང་ཉོན་མོངས་པ་དང་བདུད་ཀྱི་ལས་རྣམས་ལས་སོ། །​ལས་དེ་དམིགས་ཀྱིས་མ་ཕྱེད་པ་[[105]](#footnote-124)ན་དགེ་བ་དང་མི་དགེ་བ་དང་མི་གཡོ་བ་དང་རྣམ་པ་གསུམ་ཆར་གཟུང་ངོ། །​དེ་ལ་མི་དགེ་བའི་ལས་དང་ཉོན་མོངས་པ་དང་བདུད་ཀྱི་ལས་རྣམས་ལས་རྣམ་པར་གྲོལ་ཞིང་དེ་དག་ལ་མི་ཆགས་པར་རྟག་ཏུ་སྤྱོད་པ་སྟེ། གང་[[106]](#footnote-125)ཞེ་ན། ལྷ་ལ་སོགས་པའི་འཇིག་རྟེན་འགྲོ་བ་ན་གནས་པའི་ཚེའོ། །​ཇི་ལྟ་བུ་ཞེ་ན། ཇི་ལྟར་པདྨོ་[[107]](#footnote-126)ཆུས་མི་ཆགས་པ་བཞིན། །​ཞེས་བྱ་བ་སྟེ། ཇི་ལྟར་པདྨ་[[108]](#footnote-127)ཆུ་ལས་སྐྱེས་ཀྱང་ཆུས་མི་ཆགས་པ་དེ་[[109]](#footnote-128)བཞིན་དུ་ལས་དང་ཉོན་མོངས་པ་དང་བདུད་ཀྱི་ལས་[[110]](#footnote-129)ལ་སོགས་པ་འཇིག་རྟེན་གྱི་ཆོས་རྣམས་ཀྱིས་མི་ཆགས་པར་སྤྱོད་པའོ། །​དེ་ལྟར་དགེ་བ་དང་མི་གཡོ་བ་གཉིས་ལས་ཀྱང་འབྲས་བུ་རྣམ་པར་སྨིན་པ་ལ་[[111]](#footnote-130)རེ་བ་མེད་པར་བྱ་ཞིང་ཆགས་པ་མེད་པར་བྱ་སྟེ། འགྲོ་བ་ཐམས་ཅད་ལ་ཕན་ཞིང་བདེ་བ་འབའ་ཞིག་སྤྱོད་ཅིང་སྒྲུབ་པ་ནི་བྱང་ཆུབ་སེམས་དཔའི་སྤྱོད་པ་ཡིན་པར་བརྗོད་དོ། །​ཇི་ལྟར་ཞེ་ན། དཔེར་ན། ཉི་ཟླ་ནམ་མཁར་ཐོགས་པ་མེད་ལྟར་སྤྱད། །​ཅེས་བྱ་བ་སྟེ། ཉི་མ་དང་ཟླ་བ་ནི་འཇིག་རྟེན་ན་ཡིད་བཞིན་གྱི་ནོར་བུ་བཞིན་དུ་གཞན་གྱི་དོན་བྱེད་པ་ལ་བཞུགས་ཤིང་[[112]](#footnote-131)བདག་གི་[[113]](#footnote-132)ཅུང་ཟད་ལའང་མི་ཆགས་པར་ཉིན་མཚན་དུ་ནམ་མཁའ་ལ་རྒྱུ་བ་དེ་དང་འདྲ་བར་རོ། །​དེ་ལ་བདུད་ཅེས་བྱ་བ་ནི་དགེ་བའི་སྲོག་གི་བར་ཆད་བྱེད་པས་བྱང་ཆུབ་དང་མི་མཐུན་པར་བྱེད་ཅིང་དམ་པའི་ལམ་ལས་ཟློག་པ་སྟེ། སྒྲའི་ཚུལ་དུའང་ཆོས་ཀྱིས་འཚོ་བའི་བར་ཆད་[[114]](#footnote-133)བྱེད་ཅིང་གསོད་པས་ན་བདུད་ཅེས་བྱའོ། །​དེའི་ལས་ནི་ཕན་པའི་དངོས་པོ་ལ་རྒྱུས་[[115]](#footnote-134)འཚེ་བའོ།[[116]](#footnote-135) །​ཚེ་འདི་དང་ཕྱི་མ་ལ་སེམས་ཅན་ཐམས་ཅད་ལ་ཕན་གདགས་པ་སྟེ་རྣམ་པ་བཞི་པའོ། །​དེ་ཡང་གང་ཞེ་ན། ངན་སོང་སྡུག་བསྔལ་ཞེས་བྱ་བ་ལ་སོགས་པའོ། །​འགྲོ་བ་ཐམས་ཅད་སྡིག་པས་སྡུག་བསྔལ་ཞིང་ངན་སོང་རྣམ་པ་གསུམ་དུ་སྐྱེས་པ་དེ་དག་རབ་ཏུ་ཞི་བར་བྱའོ། །​དེ་ལ་ཡང་ཅིའི་ཕྱིར་ངན་སོང་གི་སྡུག་བསྔལ་འབའ་ཞིག་ཞི་བ་ཞེས་བྱ་ཞེ་ན། དེ་དག་གིས་ཤིན་ཏུ་གནོད་པར་བྱེད་པས་ན་གཙོ་བོར་བཤད་པ་ཡིན་གྱིས།[[117]](#footnote-136) འཁོར་བ་ཐམས་ཅད་ཀྱི་སྡུག་བསྔལ་ཡང་དེ་བཞིན་དུ་རབ་ཏུ་ཞི་བར་བྱ་བར་རིག་པར་བྱའོ། །​ཅིའི་ཕྱིར་འགྲོ་བ་ཐམས་ཅད་མཆོག་ཏུ་བདེ་བ་ལ་འགོད་པར་[[118]](#footnote-137)བྱ་ཞེ་ན། དེ་ལྟར་འགྲོ་བ་ཐམས་ཅད་ལ་ཕན་པར་སྤྱོད་པར་[[119]](#footnote-138)བྱ་བ་[[120]](#footnote-139)སྟེ། བླ་ན་མེད་པའི་ཡེ་ཤེས་ཐོབ་ཀྱི་བར་དུ་ཡོངས་སུ་མི་སྐྱོ་བའི་ཡིད་ཀྱིས་གཞན་དུ་མི་སྦྱོར་བར་སྤྱོད་པར་བྱ་བའོ། །​ཇི་སྲིད་ཀྱི་བར་དུ་ཞེ་ན། ཞིང་གི་ཁྱོན་དང་ཕྱོགས་རྣམས་ཇི་ཙམ་པར་ཞེས་བྱ་བ་སྟེ། ཇི་ཙམ་པར་ཞེས་བྱ་བ་ནི་ཇི་སྲིད་པའོ། །​ཞིང་གི་ཁྱོན་ཞེས་བྱ་བ་ནི་སངས་རྒྱས་ཀྱི་ཞིང་གི་ཁྱོན་ཇི་ཙམ་པ་སྟེ། བསྐལ་པ་གཅིག་ནས་གཅིག་ཏུ་གནས་པའོ། །​ཕྱོགས་ཞེས་བྱ་བ་ནི་ཕྱོགས་བཅུར་སྦྱར་བར་བྱའོ། །​གོ་ཆ་བགོས་པ་ནི་རྣམ་པ་ལྔ་སྟེ། དེ་ཡང་རྣམ་པ་གསུམ་མོ། །​སེམས་ཅན་གྱི་སྤྱོད་པའི་རྗེས་སུ་འཇུག་པ་དང་། སངས་རྒྱས་ཀྱི་ཆོས་ཡོངས་སུ་རྫོགས་པར་བྱེད་པ་དང་། དམ་པའི་ཆོས་རབ་ཏུ་བསྒྲགས་པ་རྣམས་ཏེ། དེ་ཡང་གང་ཞེ་ན། སེམས་ཅན་དག་གི་སྤྱོད་[[121]](#footnote-140)དང་མཐུན་པར་འཇུག །​ཅེས་བྱ་བ་ལ་སོགས་པའོ། །​སེམས་ཅན་རྣམས་ལ་རྒྱུ་[[122]](#footnote-141)མེད་པའི་རང་བཞིན་སྤྱོད་པ་དང་། བདེ་བར་གནས་པ་དང་སེམས་ཀྱི་རྗེས་སུ་མཐུན་པར་འཛིན་ཅིང་སྤྱོད་པའོ། །​བྱང་ཆུབ་སྤྱོད་པ་ཡོངས་སུ་རྫོགས་བྱེད་ཅིང་། །​ཞེས་བྱ་བ་ནི་བྱང་ཆུབ་པའི་དོན་དུ་སྤྱོད་པ་ནི་བྱང་ཆུབ་ཀྱི་སྤྱོད་པ་སྟེ། དེ་ཡོངས་སུ་རྫོགས་པ་ནི་སངས་རྒྱས་ཀྱི་ཆོས་རྣམས་འགྲུབ་པར་བྱེད་པའོ། །​བཟང་པོ་སྤྱོད་པ་དག་ནི་རབ་སྟོན་ཅིང་། །​ཞེས་བྱ་བ་ལ་འདིར་བཟང་པོ་སྤྱོད་པ་ཞེས་བྱ་བ་ནི་དམ་པའི་ཆོས་འཆད་པ་ཉིད་གཟུང་[[123]](#footnote-142)སྟེ་ཐབས་ཀྱིས་[[124]](#footnote-143)སྒྲོ་བཏགས་པ་དང་། འཆད་པ་དང་། སྟོན་པའོ། །​མ་འོངས་བསྐལ་པ་ཀུན་དུ་སྤྱོད་པར་གྱུར། །​ཅེས་བྱ་བ་ནི་མ་འོངས་པའི་བསྐལ་པ་མཐའ་ཡས་པ་ཐམས་ཅད་དུ་མི་སྐྱོ་བའི་ཡིད་ཀྱིས་སྤྱོད་པའོ། །​ལུས་དང་ངག་དང་ཡིད་ཀྱི་[[125]](#footnote-144)སྤྱོད་པ་དང་། སྨོན་ལམ་གྱིས་སྐལ་བ་[[126]](#footnote-145)མཉམ་པའི་བྱང་ཆུབ་སེམས་དཔའ་དང་མཐུན་པར་བསྟན་པ་[[127]](#footnote-146)སྟེ་དེ་ནི་རྣམ་པ་དྲུག་པའོ། །​དེ་ཡང་གང་ཞེ་ན། བདག་གི་སྤྱོད་དང་མཚུངས་པར་གང་སྤྱོད་པ། །​ཞེས་བྱ་བ་ལ་སོགས་པའོ། །​བདག་གི་བྱང་ཆུབ་སེམས་དཔའི་སྤྱོད་པ་དང་མཐུན་པར་གང་སྤྱོད་པ་དེ་དག་དང་རྟག་པར་ནམ་བྱང་ཆུབ་པའི་བར་དུ་འགྲོགས་པ་དང་། ལུས་དང་ངག་དང་ཡིད་ཀྱིས་བྱང་ཆུབ་སེམས་དཔའི་སྤྱོད་པ་དང་། སྨོན་ལམ་དེ་དང་ལྷན་ཅིག་ཏུ་སྤྱོད་པར་ཤོག་ཤིག་[[128]](#footnote-147)པའོ། །​ཕན་པར་བསམ་པའི་མན་ངག་སྒྲུབ་པ་ནི་དགེ་བའི་བཤེས་གཉེན་མགུ་བར་བྱེད་པ་སྟེ། དེ་ནི་རྣམ་པ་བདུན་པའོ། །​དེ་ཡང་གང་ཞེ་ན། བདག་ལ་ཕན་པར་འདོད་པའི་གྲོགས་པོ་ཞེས་བྱ་བ་ལ་སོགས་པའོ། །​དགེ་བའི་བཤེས་གཉེན་གང་ཕན་པར་འདོད་པས་བཟང་པོ་སྤྱོད་པ་སྟོན་པ་དང་། འཆད་པ་དང་། ཆོས་ཀྱི་གཏམ་ཟེར་བ་[[129]](#footnote-148)དང་། བདག་རྟག་པར་ལྷན་ཅིག་ཏུ་མཚུངས་པར་སྤྱོད་པར་གྱུར་ཅིག་པའོ། །​དེ་དག་[[130]](#footnote-149)བདག་གིས་ནམས་ཀྱང་སྟེ་[[131]](#footnote-150)གཞར་ཡང་ཡིད་དབྱུང་བར་མི་བྱ་སྟེ། ནམ་བྱང་ཆུབ་པའི་བར་དུ་རྟག་པར་དེ་དང་མཐུན་པར་གྱུར་ཅིག་པའོ། །​དུས་དང་འཁོར་དང་མཆོད་པ་བྱ་བ་ལ་སྐྱོ་བ་མེད་པ་ནི་དེ་བཞིན་གཤེགས་པ་མངོན་དུ་བྱེད་པ་སྟེ་དེ་ནི་རྣམ་པ་བརྒྱད་པའོ། །​དེ་ཡང་གང་ཞེ་ན། སངས་རྒྱས་སྲས་ཀྱིས་བསྐོར་བའི་མགོན་པོ་རྣམས། །​ཞེས་བྱ་བ་ལ་སོགས་པའོ། །​མངོན་སུམ་ཞེས་བྱ་བ་ནི་མངོན་སུམ་དུ་བྱ་བ་སྟེ་ཕྱོགས་བཅུ་ཀུན་གྱིའོ། །​རྒྱལ་བ་ནི་སངས་རྒྱས་བཅོམ་ལྡན་འདས་ཏེ། བྱང་ཆུབ་སེམས་དཔའི་འཁོར་གྱིས་བསྐོར་བའོ། །​མགོན་པོ་ཞེས་བྱ་བ་ནི་འགྲོ་བ་ཐམས་ཅད་ཀྱི་གཉེན་གཅིག་པུར་གྱུར་པའོ། །​རྟག་ཏུ་བལྟ་ཞེས་བྱ་བ་ནི་སྐྱོན་མེད་པའི་མིག་གིས་སོ། །​དེ་དག་ཀུན་རེ་རེ་ལ་ཡང་རྣམ་པ་ཐམས་ཅད་དང་ལྡན་པ་རྒྱ་ཆེན་པོ་ནམ་མཁའ་དང་མཉམ་པ་ཆོས་ཀྱི་དབྱིངས་ཀུན་དུ་ཁྱབ་པའི་མཆོད་པས་མཆོད་པར་བྱའོ། །​ཇི་སྲིད་ཀྱི་བར་དུ་ཞེ་ན། མ་འོངས་བསྐལ་པ་ཀུན་དུ་མི་སྐྱོ་བར། །​ཞེས་བྱ་བ་སྟེ། སྐྱོ་བ་མེད་པའི་ཡིད་ཀྱིས་མ་འོངས་པའི་བསྐལ་པ་ཐམས་ཅད་ཀྱི་མཐར་ཐུག་པའི་བར་དུའོ། །​འཛིན་པ་དང་། བཤད་[[132]](#footnote-151)པ་དང་། ཡོངས་སུ་སྦྱང་བ་དང་གསུམ་ནི་དམ་པའི་ཆོས་ཡོངས་སུ་བསྡུ་བ་སྟེ་དེ་ནི་རྣམ་པ་དགུ་པའོ། །​དེ་ཡང་གང་ཞེ་ན། རྒྱལ་བ་རྣམས་ཀྱི་དམ་པའི་ཆོས་འཛིན་ཅིང་། །​ཞེས་བྱ་བ་ལ་སོགས་པ་ནི་[[133]](#footnote-152)དུས་གསུམ་དུ་གཤེགས་པའི་རྒྱལ་བ་ཐམས་ཅད་ཀྱི་གསུང་རབ་ཡན་ལག་བཅུ་གཉིས་པོ་བཤད་པའི་ཆོས་དེ་དག་གཟུངས་ཀྱི་སྟོབས་ཀྱིས་འཛིན་པས་ན་འཛིན་ཅིང་ཞེས་བྱ་བའོ།[[134]](#footnote-153) །​བྱང་ཆུབ་སྤྱོད་པ་ནི་བསྒྲག་པར་[[135]](#footnote-154)བྱ་བའི་ཆོས་ཉིད་དེ།[[136]](#footnote-155) ཀུན་དུ་སྣང་བར་བྱེད་ཅེས་བྱ་བ་ནི་འགྲོ་བ་རྣམས་ལ་ཡོངས་སུ་བསྒྲགས་ཤིང་རབ་ཏུ་བསྟན་པའོ། །​བཟང་པོ་སྤྱོད་པ་རྣམ་པར་སྦྱང་བ་ཡང་། །​ཞེས་བྱ་བ་ནི་བྱང་ཆུབ་སེམས་དཔའི་སྤྱོད་པའོ། །​དེ་རྣམས་[[137]](#footnote-156)རྣམ་པར་སྦྱང་བ་ནི་དྲི་མ་མེད་པར་བྱ་བ་སྟེ། ཉེས་པ་ཐམས་ཅད་རིང་དུ་སྤོང་བའོ། །​མ་འོངས་བསྐལ་པ་[[138]](#footnote-157)ཀུན་དུ་སྤྱད་པར་[[139]](#footnote-158)བགྱི། །​ཞེས་བྱ་བ་ནི་དེ་ལྟར་བརྩལ་བའོ། །​བསོད་ནམས་དང་ཡེ་ཤེས་ཀྱི་ཚོགས་ལ་སོགས་པའི་ཚོགས་ཐོབ་པས་མི་ཟད་པའི་མཛོད་རྙེད་པ་སྟེ་འདི་ནི་རྣམ་པ་བཅུ་པའོ། །​དེ་ཡང་གང་ཞེ་ན། སྲིད་པ་ཐམས་ཅད་དུ་ནི་ཞེས་བྱ་བ་ལ་སོགས་པའོ། །​འདོད་པ་ལ་སོགས་པའི་སྲིད་པ་ཐམས་ཅད་ན་སེམས་ཅན་གྱི་དོན་དུ་འཁོར་བར་འཁོར་ཞིང་སྐྱེ་བར་བསོད་ནམས་དང་ཡེ་ཤེས་ཀྱི་ཚོགས་མི་ཟད་པ་ཐོབ་པས་ལྡན་པར་གྱུར་ཅིག །​དེ་ལྟར་ཤེས་རབ་དང་། ཐབས་དང་། ཏིང་ངེ་འཛིན་ནམ་མཁའི་མཛོད་དང་དྲི་མ་མེད་པའི་ཕྱག་རྒྱ་རྣམས་དང་། དེ་ལྟར་བྱང་ཆུབ་སེམས་དཔའི་[[140]](#footnote-159)རྣམ་པར་ཐར་པ་འདི་ལྟ་སྟེ། སྙིང་རྗེ་ཆེན་པོ་ཐོགས་པ་མེད་པ་དང་། སྒྱུ་མར་གྱུར་པ་དང་། སངས་རྒྱས་དང་བྱང་ཆུབ་སེམས་དཔའི་ཡོན་ཏན་ཐུན་མོང་བ་དང་། ཐུན་མོང་མ་ཡིན་པའི་མཛོད་མི་ཟད་པ་དང་། མི་ཟད་པའི་ཡོན་ཏན་གྱི་གཏེར་དུ་འགྲོ་བ་ཐམས་ཅད་ལ་བདེ་ཞིང་ཕན་པའི་ཕྱིར་གྱུར་ཅིག་པའོ། །​འཇུག་པ་ནི་རྣམ་པ་བཅུ་གཅིག་པ་སྟེ། དེ་ཡང་རྣམ་པ་བརྒྱད་དོ། །​འདི་ལྟ་སྟེ། སངས་རྒྱས་དང་དེའི་ཞིང་བལྟ་བར་འཇུག་པ་རྣམ་པ་གཉིས་དང་། སངས་རྒྱས་ཀྱི་གསུང་ལ་འཇུག་པ་དང་། ཆོས་ཀྱི་འཁོར་ལོ་བསྐོར་བར་འཇུག་པ་དང་། བསྐལ་པར་འཇུག་པ་དང་། དེ་བཞིན་གཤེགས་པ་ལ་བལྟ་བ་དང་།[[141]](#footnote-160) དེའི་སྤྱོད་ཡུལ་ལ་འཇུག་པ་དང་། སངས་རྒྱས་ཀྱི་ཞིང་མངོན་པར་སྒྲུབ་པར་འཇུག་པ་དང་། དེ་བཞིན་གཤེགས་པ་ལ་བསྙེན་བཀུར་བྱ་བར་འཇུག་པ་དང་བརྒྱད་དོ། །​དེ་ལ་སངས་རྒྱས་དང་དེའི་ཞིང་བལྟ་བར་འཇུག་པ་རྣམ་པ་གཉིས་ནི་ཚིགས་བཅད་རྣམ་པ་གཉིས་ཀྱིས་ཏེ། དེ་ཡང་གང་ཞེ་ན། རྡུལ་གཅིག་སྟེང་ན་ཞེས་བྱ་བ་ལ་སོགས་པའོ། །​རྡུལ་གཅིག་གི་སྟེང་དུ་ཕྱོགས་བཅུའི་དུས་གསུམ་དུ་གཤེགས་པའི་སངས་རྒྱས་ཀྱི་ཞིང་གི་རྡུལ་སྙེད་ཀྱི་སངས་རྒྱས་ཀྱི་ཞིང་རྣམས་ཏེ། ཞིང་དེར་ཞེས་བྱ་བ་ནི་ཞིང་དེ་དང་དེར་རོ། །​བསམ་གྱིས་མི་ཁྱབ་ཅེས་བྱ་བ་ནི་བསམ་ཡས་པ་སྟེ། སངས་རྒྱས་བཅོམ་ལྡན་འདས་རྣམས་སོ། །​སངས་རྒྱས་སྲས་ཀྱི་ཞེས་བྱ་བ་ནི་བྱང་ཆུབ་སེམས་དཔའ་རྣམས་ཀྱིའོ། །​དབུས་ན་བཞུགས་ཞེས་བྱ་བ་ནི་དབུས་ན་བཞུགས་པའོ། །​བྱང་ཆུབ་སྤྱད་པ་སྤྱོད་ཅིང་ཞེས་བྱ་བ་ནི་བྱང་ཆུབ་སྤྱད་པ་[[142]](#footnote-161)སྤྱོད་ཅིང་སྤྱད་[[143]](#footnote-162)པ་རབ་ཏུ་སྒྲུབ་པ་ནའོ། །​བལྟ་བར་བགྱི་ཞེས་བྱ་བ་ནི་འཇུག་པའོ། །​བྱང་ཆུབ་སེམས་དཔའི་སྨོན་ལམ་མི་སྲིད་པར་བཏབ་ན་དོན་མེད་པར་འགྱུར་རོ། །​ཇི་ལྟ་[[144]](#footnote-163)ཞེ་ན། འདི་ལྟ་སྟེ། སངས་རྒྱས་ཀྱི་ཞིང་གི་ཕྱོགས་ཆ་གཅིག་ཀྱང་རྡུལ་གཅིག་གི་[[145]](#footnote-164)སྟེང་དུ་ཆུད་པར་བསྟན་མི་སྲིད་ན་ཇི་ལྟར་དུས་གསུམ་དུ་གཤེགས་པའི་སངས་རྒྱས་ཀྱི་ཞིང་གི་རྡུལ་སྙེད་ཀྱི་[[146]](#footnote-165)སངས་རྒྱས་ཐམས་ཅད་ཀྱི་ཞིང་རེ་རེ་ན་ཡང་གྲངས་མེད་པའི་སངས་རྒྱས་བཅོམ་ལྡན་འདས་རེ་རེ་[[147]](#footnote-166)ཡང་བྱང་ཆུབ་སེམས་དཔའི་འཁོར་གྱི་དབུས་ན་བཞུགས་པས་ཀུན་དུ་གང་བ་དེ་སྙེད་དུ་རྡུལ་གཅིག་གི་སྟེང་དུ་སོ་སོར་བལྟ་ཞིང་སྨོན་པ་[[148]](#footnote-167)ཇི་ལྟར་བྱ་ཞེས་བརྒལ་བ་[[149]](#footnote-168)དང་། དེ་ལྟར་མ་ཡིན་ཏེ། འདི་ལྟར་བསམ་གྱིས་མི་ཁྱབ་པའི་ལས་འཇིག་རྟེན་གྱི་ཁམས་སྣ་ཚོགས་པ་བླ་འོག་སྣྲེལ་[[150]](#footnote-169)ཞི་ལ་སོགས་པ་སྤྲུལ་པ་བཞིན་ཏེ། དེ་ལྟར་བསམ་དུ་མེད་པའི་ཡེ་ཤེས་ཀྱིས་སྤྲུལ་ན་རྡུལ་གཅིག་གི་སྟེང་དུ་ཅིའི་ཕྱིར་མི་སྲིད་དེ། བསམ་གྱིས་མི་ཁྱབ་པར་ལུང་ལས་ཀྱང་བཤད་པ། མཁས་པ་དག་གིས་ས་འདི་ལ། །​ངོ་མཚར་འགྱུར་བ་ཅུང་ཟད་མེད། །​སྒྱུ་མའི་རྣམ་པར་གྱུར་པ་ལ། །​ཡ་མཚན་དུ་ནི་སུ་ཞིག་འཛིན། །​བསམ་གཏན་ལས་དང་ཀླུ་རྣམས་དང་། །​སངས་རྒྱས་རྣམས་ཀྱི་ཆེ་བ་ཉིད། །​འཇིག་རྟེན་མགོན་པོ་འདྲེན་པ་དེས། །​བསམ་གྱིས་མི་ཁྱབ་རྣམ་བཞིར་བཤད། །​དེ་ལྟ་བས་ན་སངས་རྒྱས་ཐམས་ཅད་ཀྱི་གསུང་རབ་ལ་མི་སྲིད་པར་འཛིན་པ་དེ་དག་ཀྱང་འདིས་ཡིད་ཆེས་པར་གྱིས་ཤིག །​འཇིག་རྟེན་ན་ཡང་ཤིན་ཏུ་ཆུང་བའི་སྣོད་དུ་ཆུ་དངས་པས་གང་[[151]](#footnote-170)བ་ལ། གཟའ་སྐར་ལ་སོགས་པ་ནམ་མཁའི་རྒྱན་ཐམས་ཅད་སྣང་བ་བཞིན་ནོ། །​དེ་ལྟར་ཡང་བཅོམ་ལྡན་འདས་ཀྱིས་གསུངས་པ། གཟུགས་བརྙན་བཞིན་པ་ཆོས་རྣམས་ཏེ། །​རབ་རིབ་རྨི་ལམ་མཚན་ཉིད་དེ།[[152]](#footnote-171) །​སྒྱུ་མ་སྨིག་རྒྱུ་འདྲ་བ་དང་། །​དེ་འདྲར་མ་ལུས་ཐམས་ཅད་དོ། །​ཞེས་བྱ་བ་ལ་སོགས་པ་ནི་ཇི་ལྟར་རྡུལ་གཅིག་གི་སྟེང་ན་བཞུགས་ཞེས་བྱ་བ་ལ་སོགས་པ་བཞིན་ནོ། །​དེ་ལྟར་མ་ལུས་ཞེས་བྱ་བ་ནི་མ་ལུས་པའི་ཕྱོགས་ཐམས་ཅད་དོ། །​སྐྲ་ཙམ་ཁྱོན་ཞེས་བྱ་བ་ནི་སྐྲའི་ཚད་ཙམ་སྟེ། དེ་ཡང་བཤད་པར་བྱ་བ་ནི་སྐྲའི་རྩེ་མོ་ཙམ་གྱི་ཁྱོན་ཏོ། །​དུས་གསུམ་ནི་དུས་གསུམ་དུ་གཤེགས་པ་རྣམས་ཀྱིའོ། །​སངས་རྒྱས་རྒྱ་མཚོ་ཞེས་བྱ་བ་ནི་དེ་དག་གི་ཞིང་རྒྱ་མཚོར་ཡང་། བསྐལ་པ་རྒྱ་མཚོར་སྤྱོད་ཅིང་རབ་ཏུ་འཇུག །​ཅེས་བྱ་བ་ནི་དེ་སྲིད་དུ་བྱང་ཆུབ་ཀྱི་སྤྱད་པ་ན་མཐོང་བར་ཤོག་ཤིག་[[153]](#footnote-172)པའོ། །​སངས་རྒྱས་ཀྱི་གསུང་ལ་འཇུག་པ་དེ་གང་ཞེ་ན། གསུང་གཅིག་ཡན་ལག་ཅེས་བྱ་བ་ལ་སོགས་པའོ། །​དེ་བཞིན་གཤེགས་པ་གཅིག་གིས་ཆོས་བཤད་པ་ལ་ཉན་པ་གྲངས་མེད་པ་མོས་པ་ཐ་དད་པ་དག་ལས་དོན་ཐ་དད་པ་དང་ཚིག་དང་ཡི་གེ་འབྲུ་ཐ་དད་པ་ཚད་མེད་པ་རྣམས་སུ་[[154]](#footnote-173)གོ་བར་འགྱུར་བས་ན་རྒྱ་མཚོ་ཞེས་བྱ་སྟེ། དེ་ལྟར་རྒྱལ་བ་དུས་གསུམ་དུ་གཤེགས་པ་ཐམས་ཅད་ཀྱིས་དེ་བཞིན་དུ་ཆོས་བཤད་པའི་གསུང་སྒྲ་རྣམ་པར་དག་པས་ཉན་པའི་འཁོར་[[155]](#footnote-174)གྲངས་མེད་པའི་འགྲོ་བ་རྣམས་ཇི་ལྟར་འདོད་པ་འགྲོ་བ་ལྟར་སངས་རྒྱས་ཀྱིས་[[156]](#footnote-175)གསུང་སྒྲ་སྐྱོན་མེད་པའི་རྣ་བས་དེ་དག་གི་གསུང་སྒྲ་རྒྱ་མཚོ་ཀུན་ལ་རྟག་པར་འཇུག་པར་བྱ་སྟེ་མ་ལུས་པར་ཡིད་ལ་བྱའོ། །​ལུང་ལས་ཀྱང་འདི་སྐད་དུ་གསུངས་ཏེ། འཁོར་བར་འཁོར་བ་མང་པོ་[[157]](#footnote-176)རྣམས། །​དད་པའི་རྣམ་པ་སྣ་ཚོགས་ལ། །​གསུང་གཅིག་ཏུ་ནི་བཤད་མོད་ཀྱི།[[158]](#footnote-177) །​དུ་མའི་རྣམ་པར་གོ་བར་གྱུར། །​བདག་ལ་ཉི་ཚེར་འཆད་དོ་སྙམ། །​འགྲོ་བ་ཀུན་གྱིས་ཇི་ལྟར་གོ། །​ཡ་མཚན་དེ་ལས་ཅི་ཞིག་ཆེ། །​དེ་ལྟར་ངོ་མཚར་ཅི་ཞིག་ཡོད་པ་[[159]](#footnote-178)འདི་ལྟ་སྟེ། །​སྡོང་པོས་བརྒྱན་པའི་མདོ་སྡེ་འཕགས་པ་བྱམས་པའི་རྣམ་པར་ཐར་པ་ལས་བཤད་པ། ཕྱོགས་བཅུའི་བདེ་བར་གཤེགས་པ་རྣམས་ཀྱི་ཆོས་སྤྲིན་ལ། །​གནས་གཅིག་འདུག་ནས་རྨོངས་པ་མེད་པར་གྱུར་ཏེ་ཉན། །​བསྐལ་པ་བྱེ་བ་མང་པོར་སེམས་ཀྱིས་ངོམས་པ་མེད། །​བློ་ཆེན་རྒྱ་མཚོ་དང་ནི་མཉམ་པར་སྤྱོད་པར་ཤོག །​ཚིགས་སུ་བཅད་པ་སྔ་མ་གཉིས་ཀྱིས་ནི་འཆད་པའི་ཆེ་བ་ཉིད་བསྟན་པའོ། །​ཚིགས་སུ་བཅད་པ་འོག་མས་ནི་ཉན་པའི་ཆེ་བ་ཉིད་བསྟན་ཏོ། །​ཆོས་ཀྱི་འཁོར་ལོ་བསྐོར་བར་འཇུག་པ་སྟེ། །​དེ་ཡང་གང་ཞེ་ན། དེ་དག་གི་ཡང་གསུང་དབྱངས་མི་ཟད་[[160]](#footnote-179)ལ་ཞེས་བྱ་བ་ལ་སོགས་པའོ། །​དེ་དག་གི་ཞེས་བྱ་བ་ནི་དུས་གསུམ་དུ་གཤེགས་པ་རྒྱལ་བ་ཐམས་ཅད་ཀྱིའོ། །​ཆོས་ཀྱི་འཁོར་ལོ་བསྐོར་[[161]](#footnote-180)བ་ནི་དེ་ལ་འཇུག་པའོ། །​མི་ཟད་པ་ནི་བགྲང་བ་[[162]](#footnote-181)ལས་འདས་པའི་གསུང་སྒྲའོ། །​དེ་ལ་བློ་ཡི་སྟོབས་ཀྱིས་ཞེས་བྱ་བ་ནི་ཡེ་ཤེས་ཀྱི་མཐུ་ཆེན་པོས་སྐད་ཅིག་ཏུ་འཇུག་ཅིང་རྟོགས་[[163]](#footnote-182)པའོ། །​ཚུལ་རྣམས་ཞེས་བྱ་བ་ནི་གང་དང་གང་གིས་ཐབས་ཀྱིས་[[164]](#footnote-183)གང་དང་གང་ལ་ཆོས་འཆད་པ་ནི་དུས་གང་དང་ཡུལ་གང་དུ་དད་པ་སྣ་ཚོགས་ཀྱི་སེམས་ཅན་དག་ལ་[[165]](#footnote-184)འདུལ་བར་འཇུག་པའོ། །​བསྐལ་པར་འཇུག་པ་སྟེ་དེ་ཡང་གང་ཞེ་ན། སྐད་ཅིག་གཅིག་གིས་ཞེས་བྱ་བ་ལ་སོགས་པ་སྟེ། སྐད་ཅིག་མའི་ཡེ་ཤེས་གཅིག་གིས་ཕྱོགས་བཅུ་རྣམས་ཀྱིའོ། །​མ་འོངས་བསྐལ་པ་ཐམས་ཅད་འཇུག་པར་ཡང་། །​ཞེས་བྱ་བ་ནི་བསྐལ་པ་གཅིག་ནས་གཅིག་ཏུ་བདག་འཇུག་པའོ། །​མདོར་ན། གང་ཡང་བསྐལ་པ་དུས་གསུམ་ཚད་དེ་དག །​ཅེས་བྱ་བ་ལ་སོགས་པ་སྟེ། དུས་གསུམ་དུ་བགྲང་བ་དེ་དག་ཐམས་ཅད་སྐད་ཅིག་མའི་ཡེ་ཤེས་གཅིག་གི་[[166]](#footnote-185)ཆ་ཤས་ཀྱིས་རྟོགས་པར་བྱའོ། །​དེ་བཞིན་གཤེགས་པ་ལྟ་[[167]](#footnote-186)ཞིང་དེའི་སྤྱོད་ཡུལ་ལ་[[168]](#footnote-187)འཇུག་པ་སྟེ། དེ་ཡང་གང་ཞེ་ན། དུས་གསུམ་གཤེགས་པ་མི་ཡི་སེངྒེ་གང་། །​ཞེས་བྱ་བ་ལ་སོགས་པ་སྟེ། གང་ཕྱོགས་བཅུ་དུས་གསུམ་དུ་གཤེགས་པའི་མིའི་སེང་གེ་སངས་རྒྱས་བཅོམ་ལྡན་འདས་སོ། །​དེ་དག་བདག་གིས་སྐད་ཅིག་མའི་ཡེ་ཤེས་གཅིག་གིས་བལྟ་བར་བྱ་བ་ནི་མཐོང་བར་བྱ་བའོ།[[169]](#footnote-188) །​དེ་དག་གི་སྤྱོད་ཡུལ་ནི་དེ་དག་གི་སྤྱོད་ཡུལ་ལོ། །​སྒྱུ་མར་གྱུར་པའི་རྣམ་ཐར་སྟོབས་ཀྱིས་འཇུག །​ཅེས་བྱ་བ་ནི་སྒྱུ་མར་གྱུར་པ་ཞེས་བྱ་བ་ནི་བྱང་ཆུབ་སེམས་དཔའི་རྣམ་པར་ཐར་པ་ཡེ་ཤེས་ཀྱི་[[170]](#footnote-189)བདག་ཉིད་དེའི་མཐུས་རྟག་པར་འཇུག་པའོ། །​སངས་རྒྱས་ཀྱི་ཞིང་མངོན་པར་སྒྲུབ་པར་འཇུག་པ་སྟེ། དེ་ཡང་གང་ཞེ་ན། གང་ཡང་དུས་གསུམ་དག་གི་ཞིང་ཞེས་བྱ་བ་ལ་སོགས་པའོ། །​གང་ཡང་དུས་གསུམ་དག་གི་ཞིང་གི་རྒྱན་ནི་ཞིང་མང་པོ་སྟེ། དེ་དག་མངོན་པར་བསྒྲུབ་ཅེས་བྱ་བ་ནི་རྫུ་འཕྲུལ་གྱི་སྟོབས་ཀྱིས་རྡུལ་གཅིག་གི་སྟེང་དུ་མངོན་པར་བསྒྲུབ་པའོ།[[171]](#footnote-190) །​དེ་ལྟར་མ་ལུས་ཕྱོགས་རྣམས་ཐམས་ཅད་དུ། །​ཞེས་བྱ་བ་ནི་ཇི་ལྟར་མ་ལུས་པའི་ཕྱོགས་ཀྱི་རྡུལ་གྱི་སྟེང་དུ་སྒྲུབ་པ་དེ་བཞིན་དུ་ཡེ་ཤེས་ཀྱི་[[172]](#footnote-191)སྐད་ཅིག་མ་གཅིག་གིས་ཞིང་མང་པོ་རྣམས་མངོན་པར་བསྒྲུབས་[[173]](#footnote-192)ནས་འཇུག་པའོ། །​ད་ལྟར་གྱི་སངས་རྒྱས་ཀྱི་ཞིང་ཐམས་ཅད་ཀྱི་ངོ་བོ་ཉིད་དང་། ཚད་དང་། ཁ་དོག་དང་། དབྱིབས་དག་སོ་སོར་ཐ་དད་པ་མང་པོ་མ་འདྲེས་པ་རྣམས་ཀྱང་རྡུལ་གཅིག་གི་སྟེང་དུ་བཞག་པར་མི་རུང་ན། སོ་སོར་ཐ་དད་པ་མང་པོ་རྣམས་རྡུལ་གཅིག་གི་སྟེང་དུ་ཕྱོགས་བཅུ་མཚམས་མེད་ཅིང་མ་འདྲེས་པར་ཇི་ལྟར་གཞག་པར་བྱ། [[174]](#footnote-193)དེ་ལྟ་བས་ན་འདི་ལ་ཇི་ལྟར་ཡིད་ཆེས་པར་བྱ་སྙམ་པ་ལ། དེའི་ལན་དུ་དེ་བས་ན་[[175]](#footnote-194)ཆོས་ཐམས་ཅད་ནི་ཡོངས་སུ་མ་རྫོགས་པ་སྟེ། ངོ་བོ་ཉིད་མེད་པ་སྒྱུ་མ་ལྟ་བུ་མ་སྐྱེས་པ། མ་འགགས་པ། སྐྲ་ཤད་འཛིངས་པ་ལྟ་བུར་ཐོག་མ་ནས་ཞི་ཞིང་རང་བཞིན་གྱིས་སེམས་ལས་འདས་པ་ལ་ཇི་ལྟར་མོས་པར་[[176]](#footnote-195)བརྟགས་པ་ཙམ་གྱིས་འབྱུང་བ་ནི་རྣམ་པ་སྣ་ཚོགས་དུ་མའི་གཟུགས་སུ་རབ་ཏུ་བསྒོམས་པས་རྣམ་པ་མང་པོའི་ཏིང་ངེ་འཛིན་དང་། རྣམ་པར་གྲོལ་བའི་ཁྱད་པར་གྱིས་བསམ་གྱིས་མི་ཁྱབ་པའི་རྣམ་པ་སྣ་ཚོགས་མྱོང་བས་ན་དངོས་པོ་འདི་དག་བར་དུ་གསལ་བར་སྣང་ངོ། །​འཇིག་རྟེན་ན་ཡང་སྔགས་ཅུང་ཟད་ཙམ་ལས་མཐུ་སྐྱེས་པའི་མིག་འཕྲུལ་གྱིས་རབ་ཏུ་བསྒྲུབས་ན་ངོ་མཚར་དང་ལྡན་པའི་སྒྱུ་མའི་མཛེས་པ་[[177]](#footnote-196)ཡང་སྣང་ངོ། །​དེ་ལྟ་བས་ན་འདི་དག་ཐམས་ཅད་ནི་ཇི་ལྟར་སྨྲས་པ་བཞིན་ཡིད་ཆེས་པར་བྱ་སྟེ། [[178]](#footnote-197)འདི་ལྟར་ཡིད་གཉིས་ནི་ཅུང་ཟད་ཀྱང་མ་བྱེད་ཅིག །​དེ་བཞིན་གཤེགས་པ་ལ་བསྙེན་བཀུར་[[179]](#footnote-198)བྱ་བར་འཇུག་པ་དང་བརྒྱད་དེ། དེ་ཡང་གང་ཞེ་ན། གང་ཡང་མ་བྱོན་ཞེས་བྱ་བ་ལ་སོགས་པ་སྟེ། གང་མ་བྱོན་པ་ནི་ཕྱི་མ་མ་འོངས་པའི་མཐར་ཐུག་པ་རྣམས་སོ། །​འཇིག་རྟེན་སྒྲོན་མ་ཞེས་བྱ་བ་ནི་སངས་རྒྱས་བཅོམ་ལྡན་འདས་རྣམས་[[180]](#footnote-199)ཏེ། ཕྱོགས་བཅུའི་འཇིག་རྟེན་གྱི་ཁམས་གཞན་དང་གཞན་ན་ནམ་མཁའི་མཐའ་ཀླས་པ་ན་[[181]](#footnote-200)བཞུགས་པ་བགྲང་བ་ལས་འདས་པའི་སངས་རྒྱས་ཀྱི་ཡེ་ཤེས་ཀྱི་སྤྱོད་ཡུལ་གྱིས་སྐད་ཅིག་གིས་དུས་མཉམ་པར་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་[[182]](#footnote-201)རྫོགས་པར་སངས་རྒྱས་པ་སྟེ། དེ་ནས་འདི་བཞིན་དུ་དུས་མཉམ་པར་ཆོས་ཀྱི་འཁོར་ལོ་བསྐོར་བར་འགྱུར་བ་དང་། དེ་བཞིན་དུ་མྱ་ངན་ལས་[[183]](#footnote-202)འདས་པ་སྟོན་པར་བཤད་དེ། དེ་དག་མངོན་སུམ་དུ་བྱང་ཆུབ་ཅེས་བྱ་བ་ལ་སོགས་པའོ། །​དེ་དག་ཅེས་བྱ་བ་ནི་དེ་ལྟར་མངོན་པར་རྫོགས་པར་བྱང་ཆུབ་པར་མཛད་པ་དང་། དེ་དེ་བཞིན་དུ་ཆོས་ཀྱི་འཁོར་ལོ་བསྐོར་བར་མཛད་པ་དང་། མྱ་ངན་ལས་འདས་པ་རྣམ་པ་[[184]](#footnote-203)རབ་ཏུ་སྟོན་པའི་མགོན་པོ་ཐམས་ཅད་ཀྱི་[[185]](#footnote-204)ཞབས་ཀྱི་[[186]](#footnote-205)དྲུང་དུ་ཡིད་མྱུར་བ་དང་། ཀུན་དུ་མྱུར་བ་ཞེས་བྱ་བའི་རྫུ་འཕྲུལ་གྱི་སྟོབས་གཉིས་ཀྱི་[[187]](#footnote-206)མཐུས་ལུས་ཀྱི་སྤྲིན་གྱིས་[[188]](#footnote-207)ཕྱོགས་བཅུ་བཀང་སྟེ། མཆོད་པའི་སྤྲིན་ནམ་མཁའ་ཁེབས་པའི་དམ་པ་བགྲང་བ་ལས་འདས་པ་ཐམས་ཅད་ཀྱིས་མཆོད་པ་དང་། བསྟོད་ཅིང་བརྗོད་པ་དང་། བསྐོར་བ་བརྒྱ་སྟོང་དུ་མ་བྱེད་ཅིང་འཁོར་བའི་མཐའི་བར་འགྲོ་བ་ནི་བསྙེན་པར་འཇུག་པའོ། །​རིམ་པར་འཚང་རྒྱ་ཞེས་བྱ་བ་ནི་མངོན་པར་བྱང་ཆུབ་པའོ། །​མྱ་ངན་ལས་འདས་པ་སྟོན་པ་ཞེས་བྱའམ།[[189]](#footnote-208) རབ་ཏུ་ཞི་མཐའ་ཞེས་བྱ་བ་ནི་ཚིག་ཁ་[[190]](#footnote-209)བསྐང་བའི་ཕྱིར་རྣམ་གྲངས་སུ་རིག་པར་བྱ་སྟེ་གཙོ་བོར་བཤད་པའོ། །​དེ་ཡང་ཆུ་ཟླའི་གཟུགས་བརྙན་བཞིན་དུ་དགའ་ལྡན་གནས་ཀྱི་[[191]](#footnote-210)གཞལ་མེད་ཁང་ན་བཞུགས་པ་ལས་འཆི་འཕོ་[[192]](#footnote-211)བསྟན་པ་དང་། མངལ་ན་གནས་པའི་ཚེ་དང་། ལྷས་[[193]](#footnote-212)ཕྱག་བྱས་པ་དང་། བཟོ་བསྟན་པ་དང་། མངོན་པར་བྱུང་ནས་རབ་ཏུ་བྱུང་སྟེ་དཀའ་བ་སྤྱོད་པ་དང་། བྱང་ཆུབ་ཀྱི་སྙིང་པོར་བཞུད་ནས་བྱང་ཆུབ་ཀྱི་ཤིང་དྲུང་དུ་སེང་གེའི་གདན་ལ་བཞུགས་པས་བདུད་ཕམ་པར་མཛད་པའི་དུས་སུ་གོང་མ་བཞིན་ཉེ་བར་འགྲོ་བ་ནི་དེ་དག་གི་ཞབས་ཀྱི་དྲུང་དུ་ཡུད་ཙམ་གྱིས་སོ། །​སྟོབས་དེ་རྣམ་པ་བཅུ་གཉིས་པའོ། །​དེ་དག་ཀྱང་རྣམ་པ་བཅུ་སྟེ་ཚིགས་བཅད་གཉིས་ཀྱིས་སོ། །​དེ་ཡང་གང་ཞེ་ན། རྫུ་འཕྲུལ་སྟོབས་རྣམས་དང་ཞེས་བྱ་བ་ལ་སོགས་པ་སྟེ། འཕྲུལ་པར་བྱེད་པས་རྫུ་འཕྲུལ་ཞེས་བྱ་བས་ན་ཇི་ལྟར་འདོད་པ་ཕུན་སུམ་ཚོགས་པར་བྱེད་པ་སྟེ། ཆོ་འཕྲུལ་ཞེས་བྱ་བའི་ཐ་ཚིག་གོ། །​རྫུ་འཕྲུལ་ཇི་ལྟར་ཆོ་འཕྲུལ་དུ་ཤེས་པར་བྱ་ཞེ་ན། སོ་སོའི་སེམས་ཅན་རྣམས་ཀྱི་ཡིད་འཕྲོག་ཅིང་མགུ་བར་བྱེད་པས་ན་ཆོ་འཕྲུལ་ལོ། །​དེའི་སྟོབས་ཀྱིས་གདོན་མི་ཟ་བས་ན་རྫུ་འཕྲུལ་གྱི་སྟོབས་སོ། །​ཀུན་དུ་མྱུར་བའི་ཞེས་བྱ་བ་ནི་བྱང་ཆུབ་སེམས་དཔའི་གཞན་དུ་འགྲོ་བའོ།[[194]](#footnote-213) །​འགྲོ་བ་ན་[[195]](#footnote-214)ཀུན་དུ་མྱུར་བའི་རྫུ་འཕྲུལ་གྱིས་སྐད་ཅིག་གིས་ཕྱོགས་བཅུར་མི་ཐོགས་[[196]](#footnote-215)པར་འགྲོ་བའོ། །​ཐེག་པའི་སྟོབས་ཞེས་བྱ་བ་ནི་ཐེག་པ་ཆེན་པོའི་སྟོབས་ཀྱིས་ཏེ། དེ་བས་ན་ཐེག་པ་ཆེན་པོ་དེས་ཐེག་པས་ན་ཐེག་པ་ཆེན་པོའོ། །​ཡང་ན་བྱང་ཆུབ་སེམས་དཔའ་ཆེན་པོའི་ཐེག་པ་ཡིན་པས་ན། ཐེག་པ་ཆེན་པོ་སྟེ། དངོས་སུ་ན་སངས་རྒྱས་ཀྱི་བྱང་ཆུབ་ཐོབ་པར་བྱེད་པའི་ལམ་བསོད་ནམས་དང་ཡེ་ཤེས་ཀྱི་ཚོགས་གཉིས་ལ་ཐེག་པ་ཞེས་བྱའོ། །​ཡང་ན་ཕ་རོལ་ཏུ་ཕྱིན་པ་རྣམས་དང་བཅས་པ་ལ་ཐེག་པ་ཆེན་པོ་ཞེས་བྱའོ། །​དེ་དག་གི་སྟོབས་ནི་མི་མཐུན་པའི་ཕྱོགས་ཀྱི་སྟོབས་ཇི་སྙེད་པས་མི་ཆོམ་[[197]](#footnote-216)པའོ། །​ཀུན་ནས་སྒོའི་ཞེས་བྱ་བ་ནི་ཀུན་གྱི་སྒོ་སྟེ། ཇི་ལྟ་ཞེ་ན། དེའི་ལུས་དང་དམིགས་པ་ནི་བྱང་ཆུབ་ཏུ་སེམས་བསྐྱེད་ཅིང་གཞན་ལ་ཕན་པར་མི་བྱེད་པ་གང་ཡང་མེད་པའོ། །​དེ་ནི་འཕགས་པ་སྤྱོད་ཡུལ་ཡོངས་སུ་དག་པའི་མདོ་ལས་[[198]](#footnote-217)ལྟོས་ཤིག །​སྤྱོད་པའི་སྟོབས་རྣམས་ཞེས་བྱ་བ་ནི་སྤྱོད་པ་གཉིས་ཀ་བྱེ་བྲག་མེད་པའི་སྟོབས་ཏེ། བྱང་ཆུབ་སེམས་དཔའི་སྤྱོད་པའི་[[199]](#footnote-218)སྟོབས་དང་། ཀུན་དུ་བཟང་པོའི་སྤྱོད་པའི་སྟོབས་ཀྱིས་སོ།[[200]](#footnote-219) །​ཀུན་དུ་ཡོན་ཏན་ཞེས་བྱ་བ་ནི་ཐོག་མ་དང་བར་མ་དང་ཐ་མར་དགེ་བའོ། །​བྱམས་པ་དག་གི་སྟོབས་ཞེས་བྱ་བ་ནི་སེམས་ཅན་གྱི་ཁམས་ཐམས་ཅད་ལ་བདེ་བར་སེམས་པས་ཁྱབ་པའོ། །​ཀུན་དུ་ཁྱབ་པ་ཞེས་བྱ་བ་ནི་ཕྱོགས་བཅུར་ཁྱབ་པའོ། །​བསོད་ནམས་སྟོབས་ཞེས་བྱ་བ་ནི་དག་ཅིང་གཙང་བར་བྱེད་པས་ན་བསོད་ནམས་སོ། །​ཡང་ན་ཕྱི་ཕྱིར་ཞེས་[[201]](#footnote-220)བསོད་པར་འགྱུར་བས་ན་བསོད་ནམས་སོ། །​དེའི་སྟོབས་ནི་བྱང་ཆུབ་ཏུ་སེམས་བསྐྱེད་པ་བསྒོམས་པ་ལས་བྱུང་བ་སྟེ། འདི་སྐད་དུ། བྱང་ཆུབ་སེམས་ཀྱི་བསོད་ནམས་གང་། །​གལ་ཏེ་དེ་ནི་གཟུགས་གྱུར་ན། །​ནམ་མཁའི་ཁམས་ཀྱང་གང་གྱུར་ཅིང་། །​དེ་བས་དེ་ནི་[[202]](#footnote-221)ལྷག་པར་འགྱུར། །​ཞེས་གསུངས་སོ། །​དེ་བས་ན་ཐེག་པ་ཆེན་པོ་དང་ལྡན་པའི་དམ་པའི་[[203]](#footnote-222)ཆོས་ཟབ་ཅིང་རྒྱ་ཆེ་བ་རྣམས་འཛིན་པ་དང་། ཀློག་པ་དང་། འཆད་པ་དང་། མོས་ནས་ཚིགས་བཅད་གཉིས་ཙམ་ཡང་བཟུང་[[204]](#footnote-223)ནས་ཡང་དག་པར་རྫོགས་པའི་བྱང་ཆུབ་ཏུ་བསྔོ་[[205]](#footnote-224)བར་གྱུར་པར་[[206]](#footnote-225)དེའི་བསོད་ནམས་ཀྱི་[[207]](#footnote-226)སྟོབས་སོ། །​ཀུན་ནས་དགེ་བའི་ཞེས་བྱ་བ་ནི་སེམས་ཅན་ཐམས་ཅད་ལ་དགེ་བ་དང་ཕན་པ་སེམས་ཤིང་སྒྲུབ་པའི་ཕྱིར་རོ། །​ཡེ་ཤེས་སྟོབས་ཞེས་བྱ་བ་ནི་ཤེས་པར་བྱ་བ་ཐམས་ཅད་ལ་ཤེས་པར་བྱེད་པ་ནི་ཡེ་ཤེས་སོ། །​ཆགས་པ་མེད་པར་གྱུར་པའི་ཞེས་བྱ་བ་ནི་དུས་གསུམ་དུ་མི་ཐོགས་པའོ། །​ཤེས་རབ་ཀྱི་སྟོབས་ཞེས་བྱ་བ་ནི་དངོས་པོ་རྣམས་ཇི་ལྟ་བ་བཞིན་རྟོགས་[[208]](#footnote-227)པའོ། །​ཐབས་ཀྱི་སྟོབས་ཞེས་བྱ་བ་ནི་བསྒྲུབ་པར་[[209]](#footnote-228)བྱ་བའི་རིགས་པ་ནི་ཐབས་ཏེ་སྒྲུབ་པའི་སྟོབས་ལ་ཐོགས་པ་མེད་པའོ། །​ཏིང་འཛིན་[[210]](#footnote-229)སྟོབས་ཞེས་བྱ་བ་ནི་སྟོབས་དང་བྱེད་པའི་ཏིང་ངེ་འཛིན་ཏེ་[[211]](#footnote-230)བསམ་གཏན་ནོ། །​དེའི་མཐུས་འགྲོ་བ་ཐམས་ཅད་ཀྱི་[[212]](#footnote-231)དོན་བྱ་བའི་ཕྱིར་མངོན་པར་ཤེས་པ་ལ་སོགས་པའི་ཡོན་ཏན་སྡུད་པ་ལ་མི་ཐོགས་པ་དེ་ནི་ཏིང་ངེ་འཛིན་གྱི་སྟོབས་སོ། །​བྱང་ཆུབ་སྟོབས་རྣམས་ཞེས་བྱ་བ་ནི་བྱང་ཆུབ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་པ་སྟེ། དེ་ཐོབ་པར་བྱེད་པ་ནི་སྟོབས་སོ། །​ཡང་དག་སྒྲུབ་པར་[[213]](#footnote-232)བྱེད་ཅེས་བྱ་བ་ནི་དེའི་ཚོགས་སྒྲུབ་པའོ། །​གཉེན་པོ་སྟེ་རྣམ་པ་བཅུ་གསུམ་པའོ། །​དེ་ཡང་མི་མཐུན་པའི་ཕྱོགས་[[214]](#footnote-233)ལས་དང་ཉོན་མོངས་པ་དང་བདུད་ཀྱི་སྟོབས་རྣམས་[[215]](#footnote-234)འཇོམས་པ་སྟེ་རྣམ་པ་གསུམ་མོ། །​དེ་ཡང་གང་ཞེ་ན། ལས་ཀྱི་སྟོབས་རྣམས་ཡོངས་སུ་དག་བྱེད་ཅིང་། །​ཞེས་བྱ་བ་ལ་སོགས་པ་སྟེ། དགེ་བ་དང་མི་དགེ་བ་དང་མི་གཡོ་བའི་ལས་རྣམས་དམིགས་ཀྱིས་མ་[[216]](#footnote-235)ཕྱེ་བས་ན་ལས་དེ་ཡང་རྣམ་པ་གསུམ་མོ། །​དེ་ལ་མི་དགེ་བའི་ལས་ཀྱིས་གདོན་མི་ཟ་བར་མྱོང་བར་གྱུར་པ་ནི་ངན་སོང་གསུམ་དུ་འབྲས་བུ་སྨིན་པར་འགྱུར་བའི་སྟོབས་ཏེ། དེ་སྦྱོང་བ་ནི་སྨན་པ་ལ་སོགས་པའི་མཐུས་སྐྱུགས་པ་ལྟ་བུ་སྟེ། འདི་སྐད་དུ། མ་རུང་བ་[[217]](#footnote-236)ཡི་ལས་བྱས་པ། །​བདག་གིས་འགྱོད་པས་བསྲབས་[[218]](#footnote-237)པར་འགྱུར། །​བཤགས་ནས་བསྡམས་པ་བྱས་ན་[[219]](#footnote-238)ནི། །​དེ་དག་རྩ་ནས་འདོན་པར་[[220]](#footnote-239)བཤད། །​གཉེན་པོའི་སྟོབས་ཀྱིས་ཀྱང་ཀུན་དུ་འབྱུང་བར་བྱེད་དེ།[[221]](#footnote-240) དཔེར་ན་མཛའ་བོའི་བུ་མོས་མ་ལ་བརྙས་པའི་རྒྱུས་[[222]](#footnote-241)མི་དགེ་བའི་ལས་ནི་ཞིང་གི་[[223]](#footnote-242)ཁྱད་པར་གྱིས་ཚེ་འདི་ཉིད་ལ་འབྲས་བུ་རྣམ་པར་སྨིན་པར་གྱུར་ཀྱང་འབྲས་བུ་[[224]](#footnote-243)ཅུང་ཞིག་སྨིན་ནས་དེའི་བསམ་པའི་ཁྱད་པར་གྱིས་སེམས་ཅན་གྱི་དོན་དུ་སྨོན་ལམ་དང་སེམས་བསྐྱེད་པས་མ་ལུས་པར་ཤིན་དུ་རྩ་བ་ནས་ཕྱུང་ནས་བཅོམ་མོ། །​དེ་ལ་སེམས་ཅན་གྱི་དོན་དུ་སྨོན་ལམ་དང་སེམས་བསྐྱེད་པ་ཇི་ལྟར་[[225]](#footnote-244)ཞེ་ན། སྨྲས་པ། འདི་ལྟར་གང་འགྲོ་བའི་སེམས་ཅན་ཐམས་ཅད་ཀྱིས་འདི་ལྟར་བདག་བཞིན་དུ་མ་ལ་བརྙས་པའི་ལས་བྱས་པ་དེ་དག་ཐམས་ཅད་བདག་ཉིད་ཀྱི་མགོ་ལ་འཁོར་ལོ་[[226]](#footnote-245)བསྐོར་བའི་སྡུག་བསྔལ་གྱི་[[227]](#footnote-246)ཕུང་པོ་ཆེན་པོ་མཚམས་མེད་པ་རྣམས་ནམ་འཁོར་བའི་མཐའི་བར་དུ་བདག་གིས་མྱོང་བར་གྱུར་ལ།སེམས་ཅན་གཞན་སུས་ཀྱང་མྱོང་བར་མ་གྱུར་ཅིག་ཅེས་སེམས་བསྐྱེད་པའོ། །​རྟེན་གྱི་སྟོབས་ཀྱིས་ཀྱང་ཇི་ལྟར་ཆེད་དུ་བརྗོད་པའི་སྡེ་ལས།[[228]](#footnote-247) འཕོ་བར་འདོད་པའི་ལྷའི་བུ་གཞན་ཞིག་བཙོག་པ་[[229]](#footnote-248)ཕག་གི་མངལ་དུ་སྐྱེ་བར་ངེས་པའི་ལས་ཀྱི་འབྲས་བུ་མངོན་པར་གྱུར་ནས། གསུམ་ལ་སྐྱབས་སུ་སོང་བ་ཙམ་གྱིས་ཐམས་ཅད་སྦྱངས་ཏེ་སུམ་ཅུ་རྩ་གསུམ་གནམ་གྱི་ལྷ་ལས་ཤི་འཕོས་ནས་དགའ་ལྡན་གནས་སུ་[[230]](#footnote-249)སྐྱེས་སོ། །​ཆོས་ཐམས་ཅད་ལ་བདག་མེད་པར་རྟོགས་པས་ཀྱང་ཤིན་ཏུ་རྩ་བ་ནས་འབྱུང་བར་འགྱུར་ཏེ། འདི་སྐད་དུ་ལས་ཀྱི་སྒྲིབ་པ་སོ་སོར་སྦྱོང་བའི་མདོ་ལས་ཀྱང་འདི་ལྟ་སྟེ། དགེ་སློང་གཞན་ཞིག་གིས་[[231]](#footnote-250)མི་ཚངས་པར་སྤྱོད་པ་དང་། མ་[[232]](#footnote-251)བསད་པའི་ཕས་ཕམ་པ་གཉིས་བྱུང་ནས་འགྱོད་དེ་མི་དགའ་བས་ཡིད་གདུངས་ཏེ་སྨྱོན་པ་[[233]](#footnote-252)བཞིན་དུ་གཙུག་ལག་ཁང་ནས་གཙུག་ལག་ཁང་གཞན་དུ། གྲོང་ནས་གྲོང་གཞན་དུ། ཚོང་དུས་ལ་སོགས་པར་སོང་ནས་སྡིག་པ་དེ་དག་འགྲོ་བ་ཐམས་ཅད་ཀྱི་མདུན་དུ་འཆགས་ཏེ། ཨེ་མའོ་བདག་ཉམས་སོ། །​བདག་ཉམས་སོ། །​ཞེས་ཕྱི་ཕྱིར་སྨྲས་པ་སྟེ།[[234]](#footnote-253) སྡིག་པ་[[235]](#footnote-254)བཤགས་པའི་དཀྲུགས་[[236]](#footnote-255)ཤིང་གིས་དྲུང་[[237]](#footnote-256)ནས་ཇི་ཙམ་ནས་[[238]](#footnote-257)ལས་དེ་བསྲབས་པར་གྱུར་ཀྱང་།དེའི་ཕྱིར་དེ་ཤིན་ཏུ་སེམས་ལ་གདུང་ཞིང་འདུག་པ་དེ་ལ་མངོན་པར་ཤེས་པ་ཐོབ་པའི་བྱང་ཆུབ་སེམས་དཔའ་གཞན་ཞིག་གིས་ཟབ་མོའི་[[239]](#footnote-258)ཆོས་ཇི་ལྟ་ཇི་ལྟ་བར་བཤད་དེ། གང་གིས་དེའི་སྡིག་པ་ཐམས་ཅད་ཀྱི་[[240]](#footnote-259)ཐམས་ཅད་དུ་རྩ་བ་ནས་ཕྱུང་[[241]](#footnote-260)ནས་ཆོས་ཐམས་ཅད་བདག་མེད་པར་རྟོགས་ནས་མི་སྐྱེ་བའི་ཆོས་ལ་བཟོད་པ་ཐོབ་པར་གྱུར་ཏོ། །​ངན་སོང་ཐམས་ཅད་ཀྱི་ཉེས་པ་ཐམས་ཅད་ཀྱི་ཐེ་ཚོམ་སེལ་བ་དང་། སྒྲིབ་པའི་ཆོས་ཐམས་ཅད་སྦྱོང་བ་[[242]](#footnote-261)ནི་ཟབ་མོའི་ཆོས་ལ་མོས་པ་འདི་ཡིན་ཏེ། འདི་བཞིན་དུ་མོས་པར་བྱོས་ཤིག་ཅེས་གསུངས་སོ།[[243]](#footnote-262) །​ཇི་ལྟར་འཕགས་པ་དེ་བཞིན་གཤེགས་པའི་མཛོད་ཀྱི་མདོ་ལས་ཀྱང་། འོད་སྲུངས་[[244]](#footnote-263)གང་ཞིག་གི་[[245]](#footnote-264)ཕ་ཡང་ཡིན་ལ་རང་སངས་རྒྱས་ཀྱང་ཡིན་པ་དེ་འཚོ་བ་དང་བྲལ་ན་འདི་ནི་སྲོག་གཅོད་པའི་ནང་ན་མཆོག་གོ། །​མ་བྱིན་པར་ལེན་པའི་མཆོག་ནི་འདི་ལྟ་སྟེ། དཀོན་མཆོག་གསུམ་གྱིས་[[246]](#footnote-265)དཀོར་རྐུ་བའོ། །​འདོད་པས་ལོག་པར་གཡེམ་པའི་མཆོག་ནི་འདི་ལྟ་སྟེ། མ་ཡང་ཡིན་ལ་དགྲ་བཅོམ་མ་[[247]](#footnote-266)ཡང་ཡིན་པ་ལ་ཉལ་བའོ། །​བརྫུན་དུ་སྨྲ་བའི་མཆོག་ནི་འདི་ལྟ་སྟེ། དེ་བཞིན་གཤེགས་པ་ལ་སྐུར་བའོ། །​ཕྲ་མའི་ནང་ན་མཆོག་ནི་འདི་ལྟ་སྟེ། དགེ་འདུན་གྱི་དབྱེན་བྱེད་པའོ།[[248]](#footnote-267) །​ཚིག་རྩུབ་མོའི་ནང་ན་མཆོག་ནི་འདི་ལྟ་སྟེ། འཕགས་པ་རྣམས་ལ་འཕྱ་བའོ། །​ཚིག་ཀྱལ་པའི་[[249]](#footnote-268)ནང་ན་མཆོག་ནི་འདི་ལྟ་སྟེ། ཆོས་འདོད་པ་རྣམས་རྣམ་པར་གཡེང་བར་བྱེད་པའོ། །​ཆགས་པའི་མཆོག་ནི་འདི་ལྟ་སྟེ། ཡང་དག་པར་སོང་བ་དང་ཡང་དག་པར་ཞུགས་པ་རྣམས་ཀྱི་རྙེད་པ་འཕྲོག་པར་སེམས་པའོ། །​ངན་སེམས་ཀྱི་ནང་ན་མཆོག་ནི་འདི་ལྟ་སྟེ། འཕགས་པ་རྣམས་ལ་མི་བརྟེན་པའོ།[[250]](#footnote-269) །​ལོག་པར་ལྟ་བའི་ནང་ན་མཆོག་ནི་འདི་ལྟ་སྟེ། ལྟ་བ་ལ་ཤིན་དུ་ཞེན་པའོ། །​མི་དགེ་བ་བཅུའི་ལས་ཀྱི་ལམ་འདི་དག་ཐམས་ཅད་ནི་ཁ་ན་མ་ཐོ་བ་ཆེན་པོ་སྟེ། འོད་སྲུངས་གལ་ཏེ་སེམས་ཅན་འགའ་ཞིག་གིས་ཁ་ན་མ་ཐོ་བ་ཆེན་པོ་མི་དགེ་བ་[[251]](#footnote-270)བཅུའི་ལས་ཀྱི་ལམ་འདི་དག་དང་ལྡན་པར་གྱུར་པ་དེས་དེ་བཞིན་གཤེགས་པས་རྒྱུ་དང་རྐྱེན་དུ་ལྡན་པའི་ཆོས་བཤད་པ་ལ་ཞུགས་ནས། འདི་ལ་བདག་གམ། སེམས་ཅན་ནམ། འཚོ་བའམ། གང་ཟག་གམ། བྱེད་པའམ། སོ་སོར་མྱོང་བར་བྱེད་པ་གང་ཡང་མེད་དེ། དེ་བས་ན་ཆོས་ཐམས་ཅད་ནི་མ་བྱས་པ། མངོན་པར་འདུས་མ་བྱས་པ། སྒྱུ་མའི་ཆོས་ཉིད་ཉོན་མོངས་པ་མེད་པ། རང་བཞིན་གྱིས་ཡོངས་སུ་དག་པ་ལ་འཇུག་ཅིང་།[[252]](#footnote-271) ཐོག་མ་ནས་རྣམ་པར་དག་པའི་ཆོས་ཐམས་ཅད་ལ་མངོན་པར་དད་ཅིང་ཤིན་ཏུ་མོས་པའི་སེམས་ཅན་དེ་ནི་ངན་སོང་དུ་འགྲོ་བར་ངས་མ་སྨྲས་[[253]](#footnote-272)སོ། །​དེ་ཅིའི་ཕྱིར་ཞེ་ན། ཉོན་མོངས་པ་རྣམས་ལ་ཕུང་པོའི་དངོས་པོ་མེད་དེ། ཉོན་མོངས་པ་ཐམས་ཅད་ནི་བྱུང་ནས་ཞིག་སྟེ་མེད་པར་འགྱུར་རོ། །​རྒྱུ་དང་རྐྱེན་འདུས་ནས་ཚོགས་ཤིང་སྐྱེ་ལ། [[254]](#footnote-273)སྐྱེས་མ་ཐག་ཏུ་ཡང་འགག་པར་འགྱུར་རོ། །​བཅོམ་ལྡན་འདས་གང་སེམས་བསྐྱེད་པ་ཞི་བ་དེ་[[255]](#footnote-274)བཞིན་དུ་ཉོན་མོངས་པ་ཐམས་ཅད་ཀྱང་ཞི་བར་གྱུར་ཅིང་། གང་འདི་བཞིན་དུ་ཤིན་ཏུ་མོས་པ་དེ་ནི་ནམ་ཡང་སྡིག་པའི་རྒྱུར་མི་འགྱུར་ཏེ། གང་གི་ཕྱིར་སྒྲིབ་པ་མེད་པ་ལ་སྡིག་པར་འགྱུར་བའི་གནས་མེད་ཅིང་སྐབས་མེད་དོ་ཞེས་གསུངས་སོ། །​དེ་ལྟར་བྱང་ཆུབ་ཏུ་སེམས་བསྐྱེད་པ་མངོན་དུ་བྱས་ན་ཉེས་པ་ཐམས་ཅད་ཀྱི་རྒྱུར་གྱུར་[[256]](#footnote-275)པའི་མི་དགེ་བ་ཤིན་ཏུ་འབྱང་བར་[[257]](#footnote-276)འགྱུར་ཏེ། ཇི་སྐད་དུ་འཕགས་པ་ཨུ་པཱ་ལིས་[[258]](#footnote-277)དྲིས་པའི་མདོ་ལས་གསུངས་པ་དེ་སྟེ་བྱང་ཆུབ་སེམས་དཔའ་སྔ་དྲོ་ཉེས་པ་བྱུང་ན་ཉི་མ་གུང་ལ་བྱང་ཆུབ་ཀྱི་སེམས་མངོན་དུ་བྱས་ན་དེའི་ཚུལ་ཁྲིམས་ཀྱི་ཕུང་པོ་མཐའ་ཡས་པར་རིག་པར་བྱའོ། །​དེ་བཞིན་དུ་ཉི་མ་གུང་ལ་ཉེས་པ་བྱུང་ན་ཕྱི་དྲོ་བྱང་ཆུབ་ཀྱི་སེམས་མངོན་དུ་བྱས་ན་དེའི་ཚུལ་ཁྲིམས་ཀྱི་ཕུང་པོ་མི་ཟད་པར་རིག་པར་བྱའོ་ཞེས་བྱ་བ་ལ་སོགས་པའོ། །​དེ་ལས་ཡང་གསུངས་པ། རིགས་ཀྱི་བུ་བྱང་ཆུབ་ཀྱི་སེམས་ནི་ཉེས་བྱས་ཐམས་ཅད་སྲེག་པའི་བསྐལ་པའི་མེ་ལྟ་བུར་འགྱུར་བའོ་ཞེས་བྱ་བ་ལ་སོགས་པའོ། །​སུམ་བརྒྱ་པ་ལས་གསུངས་[[259]](#footnote-278)པ། རབ་འབྱོར་རིགས་ཀྱི་བུའམ་རིགས་ཀྱི་བུ་མོ་གང་གིས་འདི་ལྟ་བུའི་མདོ་སྡེ་འཆང་བ་དང་། འཛིན་པ་དང་། ཀློག་[[260]](#footnote-279)པ་དང་། ཀུན་ཆུབ་པར་བྱེད་པ་དེ་ལ་ཡོངས་ཀྱིས་བརྙས་པར་འགྱུར་ཤིན་ཏུ་ཡོངས་ཀྱིས་བརྙས་པར་འགྱུར་རོ། །​དེ་ཅིའི་ཕྱིར་ཞེ་ན། གང་སེམས་ཅན་དེ་དག་གིས་ཚེ་རབས་སྔ་མ་[[261]](#footnote-280)ལ་མི་དགེ་བའི་ལས་བྱས་ཏེ། གང་ངན་སོང་དུ་སྐྱེ་བར་འགྱུར་བ་དེ་དག་ཚེ་འདི་ལ་[[262]](#footnote-281)ཡོངས་ཀྱིས་[[263]](#footnote-282)བརྙས་པས་ཚེ་རབས་སྔ་མའི་ལས་མི་དགེ་བ་དེ་དག་འབྱང་བར་[[264]](#footnote-283)འགྱུར་རོ་ཞེས་བྱ་བ་ལ་སོགས་པ་བཤད་དོ། །​ཁ་ཅིག་འདི་སྐད་དུ་སྡིག་པའི་ལས་ཆུང་ངུ་དང་འབྲིང་པོ་དག་ནི་བཤགས་པ་ལ་སོགས་པའི་མཐུས་བྱང་བར་[[265]](#footnote-284)འགྱུར་གྲང་ན། མཚམས་མེད་པ་ལ་སོགས་པ་ལྕི་བ་རྣམས་ཐམས་ཅད་ཀྱི་ཐམས་ཅད་དུ་འབྱང་བ་[[266]](#footnote-285)ཇི་ལྟར་འགྱུར་ཞེས་ཟེར་བ་དེ་[[267]](#footnote-286)དག་ཀྱང་ཡོད་དོ། །​དེའི་ལན་དུ་མ་སྐྱེས་དགྲ་ལ་སོགས་པས་མཚམས་མེད་པ་བྱས་པས་བསམ་པ་ཆུང་ངུ་དང་འབྲིང་པོ་དང་ཆེན་པོའི་རིམ་པས་མནར་མེད་པར་བསྐལ་པ་ཆུང་ངུའམ་ཉུང་ངུའམ་ཕྱེད་དུ་གནས་པར་འགྱུར་བ་ལས་དེ་དག་ཕྱིས་ཤིན་ཏུ་འགྱོད་པའི་མེས་གདུངས་པའི་སེམས་ཀྱིས་འགྱོད་ནས་བཤགས་པའི་མཐུས་[[268]](#footnote-287)ལས་དེ་བསྲབས་པར་གྱུར་ཏེ། གང་ཕོ་ལོང་བརྡབས་པའི་དུས་ཙམ་དུ་སྡུག་བསྔལ་གྱི་འབྲས་བུ་མྱོང་བར་གྱུར་ཏོ་ཞེས་གསུངས་ན་དེ་ཅི་དེ་ཙམ་གྱིས་ཀྱང་ལས་རྣམས་ཤིན་ཏུ་རྩ་བ་ནས་འབྱུང་བར་མི་འགྱུར་བ་མ་ཡིན་ཏེ་འགྱུར་རོ། །​ཅི་སོག་མ་གཅིག་ཆོད་པས་སོག་མ་ཀུན་བརྡབས་པར་འགྱུར་རམ། གང་གསུངས་པ། བསྐལ་པ་བརྒྱ་དག་སྙེད་དུ་ཡང་། །​ལས་རྣམས་ཆུད་ཟར་མི་འགྱུར་ཏེ། །​ཚོགས་དང་དུས་དང་ལྡན་པ་ན། །​ལུས་ཅན་རྣམས་ལ་འབྲས་བུར་སྨིན། །​ཞེས་བྱ་བ་[[269]](#footnote-288)ལ་སོགས་པ་དེ་ཇི་ལྟར་ཤེས་པར་བྱ་ཞེ་ན། རྣམ་པར་འགྱོད་པ་ལ་སོགས་པ་སྤྱོད་པའི་མཐུས་ལས་གང་དག་[[270]](#footnote-289)མངོན་པར་མ་སྦྱངས་ཤིང་བསྲབས་པར་མ་བྱས་པ་དེ་དག་ནི་བཤད་པའི་ཆོས་འདི་ཡིན་པར་རིག་པར་བྱའོ། །​དེ་ལྟར་ཡང་གསུངས་པ། མི་ཤེས་པས་ནི་སྡིག་པ་ཆུང་བྱས་འོག་ཏུ་འགྲོ། །​མཁས་པས་ཉེས་པ་ཆེ་བྱས་ཀྱང་ནི་ཡང་[[271]](#footnote-290)བར་འགྱུར། །​བསྒོངས་པའི་ལྕགས་ནི་ཆུང་ཡང་ཆུ་ཡི་འོག་ཏུ་འབྱིངས།[[272]](#footnote-291) །​དེ་ཉིད་སྣོད་དུ་བྱས་ན་ཆེ་ཡང་སྟེང་ན་འཕྱོ། །​ཞེའོ། །​ངེས་པར་མི་མྱོང་བའི་དུས་གསུམ་གྱི་[[273]](#footnote-292)སྡིག་པའི་ལས་བགྲང་བ་ལས་འདས་པ་དེ་[[274]](#footnote-293)ཡང་ལས་ཀྱི་[[275]](#footnote-294)དབང་གིས་ཕྱོགས་བཅུ་ཀུན་དུ་སྐད་ཅིག་གིས་འཁོར་བའི་མཐའི་བར་དུ་རྒྱུན་དུ་ངན་སོང་གསུམ་དུ་སྐྱེས་པའི་སེམས་ཅན་རྣམས་ལ་ཕན་པ་དང་བདེ་བའི་ཕྱིར་དེ་དག་གི་རིས་དང་རྒྱ་དང་ཁ་དོག་དང་དབྱིབས་དང་ཚད་རྣམས་[[276]](#footnote-295)ཐ་དད་པར་འབྲས་བུ་རྣམ་པར་སྨིན་པར་གདོན་མི་ཟ་བར་རོ་མྱོང་བར་[[277]](#footnote-296)མི་བྱེད་དོ། །​དགེ་བའི་ལས་ཀྱིས་ཀྱང་སོགས་པའི་འབྲས་བུ་སྨིན་པར་བྱ་ནུས་པའི་མཐུ་འདི་ལྟར་ཡོངས་སུ་འབྱུང་ངོ། །​ཇི་ལྟ་[[278]](#footnote-297)ཞེ་ན། འབྲས་བུ་རྣམ་པར་སྨིན་པར་འགྱུར་བ་ལས་བྱང་ཆུབ་ཉིད་དུ་སྨོན་ལམ་གྱི་མཐུས་བསྔོས་ཤིང་།གདོན་མི་ཟ་བར་[[279]](#footnote-298)བྱེད་པའོ། །​གཟུགས་དང་གཟུགས་མེད་པ་ན་སྤྱོད་པའི་མི་གཡོ་བའི་ལས་བསམ་གཏན་ལ་སྙོམས་པར་འཇུག་པའི་རྒྱུ་དེའི་སྟོབས་ཉིད་ཀྱང་དེ་ལས་བཟློག་སྟེ། ལས་ལ་དབང་བས་སེམས་ཅན་གྱི་[[280]](#footnote-299)དོན་དུ་གར་དགའ་བར་སྦྱོར་བ་སྟེ། འདི་ནི་དག་པར་བྱེད་པའོ། །​ཉོན་མོངས་སྟོབས་རྣམས་ཀུན་དུ་འཇོམས་པར་བྱེད། །​ཅེས་བྱ་བ་ནི་ལུས་དང་སེམས་ཀྱི་རྒྱུད་སྙོན་རྨོངས་པར་བྱེད་པ་ནི་ཉོན་མོངས་པ་སྟེ་འདོད་ཆགས་ལ་སོགས་པའོ། །​དེ་དག་གི་སྟོབས་ལྷག་པར་ཆེ་བས་དེའི་མཐུས་འགྲོ་བ་ཐམས་ཅད་ལ་རིགས་པ་དང་མི་རིགས་པ་དང་། ཕན་པ་དང་། མི་ཕན་པ་དང་། ལྕི་བ་དང་ཡང་བ་ལ་སོགས་པ་ཐམས་ཅད་མི་ཤེས་པ་ལ་སོགས་པ་དེ་ལ་མི་གཙང་བ་ལ་སོགས་པ་བསྒོམས་པས་[[281]](#footnote-300)འཇིག་རྟེན་གྱི་ལམ་གྱིས་ཡོངས་སུ་སྦྱངས་པ་སྟེ། མངོན་པར་གཞིལ་བའོ། །​མདོར་[[282]](#footnote-301)ན་ཉོན་མོངས་པ་ལ་དབང་[[283]](#footnote-302)བས་བྱང་ཆུབ་ཀྱི་ཡན་ལག་གི་དངོས་པོར་འགྱུར་བའོ། །​བདུད་ཀྱི་སྟོབས་རྣམས་སྟོབས་མེད་རབ་བྱེད་ཅིང་། །​ཞེས་བྱ་བ་ལ་བདུད་ནི་ལྷའི་བུ་ལ་སོགས་པ་སྟེ། དེ་དག་གི་སྟོབས་ཀྱིས་བྱང་ཆུབ་སེམས་དཔའི་སྤྱོད་པའི་བར་ཆད་བྱེད་ནུས་པ་དེ་ལ་མངོན་པར་ཤེས་པའི་སྟོབས་ཀྱིས་སྟོབས་མེད་པ་དང་། མཐུ་མེད་པ་དང་། གནས་མེད་པར་བྱེད་པའོ། །​བཟང་པོ་སྤྱོད་པའི་སྟོབས་ཀུན་རྫོགས་པར་བགྱི། །​ཞེས་བྱ་བ་ནི་བཟང་པོ་སྤྱོད་པའི་སྟོབས་ནི་གཉེན་པོའི་མི་མཐུན་ཕྱོགས་རྣམས་ཀྱིས་མི་ཚུགས་ཤིང་། མངོན་པར་འདུ་ཤེས་[[284]](#footnote-303)མི་བྱེད་པའོ། །​དེ་དག་ཀུན་མ་ལུས་པར་རྫོགས་པར་བྱ་བ་ནི་[[285]](#footnote-304)གོང་དུ་བཤད་པའི་རྫུ་འཕྲུལ་ལ་སོགས་པ་སྟོབས་བཅུ་བཤད་པ་དང་། གང་[[286]](#footnote-305)དུ་སྨོས་པའི་གཉེན་པོ་རྣམ་[[287]](#footnote-306)གསུམ་མོ། །​གང་ཡང་[[288]](#footnote-307)བྱང་ཆུབ་སེམས་དཔའི་ལས་ནི་རྣམ་པ་བཅུ་བཞི་པ་སྟེ། ལས་[[289]](#footnote-308)དེ་ཡང་རྣམ་པ་བརྒྱད་དོ། །​ཞིང་རྣམས་རྒྱ་མཚོ་རྣམ་པར་དག་བྱེད་ཅིང་། །​ཞེས་བྱ་བ་ལ་སོགས་པ་ཚིགས་སུ་བཅད་པ་རྣམ་པ་གཉིས་ཏེ། དེ་ཡང་གང་ཞེ་ན། ཞིང་རྣམས་རྒྱ་མཚོ་ཞེས་བྱ་བ་ལ་སོགས་པ་སྟེ། དེ་ཡང་སངས་རྒྱས་ཀྱི་ཞིང་རྒྱ་མཚོ་བདེ་བ་ཅན་དང་པད་མོ་ཅན་ལྟར་དག་པར་བྱེད་པའོ། །​དེ་བཞིན་དུ་འཁོར་བ་ན་རྒྱུ་ཉོན་མོངས་པའི་ལྕགས་སྒྲོག་གིས་[[290]](#footnote-309)བཅིངས་པའི་སེམས་ཅན་རྒྱ་མཚོ་སྙེད་ལ་རྫུ་འཕྲུལ་དང་ཀུན་བརྗོད་པའི་ཆོ་འཕྲུལ་རྣམ་པ་གཉིས་ཀྱིས་མགུ་བར་བྱས་ནས་རྗེས་སུ་བསྟན་པའི་ཆོ་འཕྲུལ་གྱིས་སྐད་ཅིག་ཏུ་རྣམ་པར་གྲོལ་བར་བྱེད་པའོ། །​ཆོས་རྣམས་རྒྱ་མཚོ་རབ་ཏུ་མཐོང་བྱེད་ཅིང་། །​ཞེས་བྱ་བ་ནི་ཐོབ་པར་བྱ་བའི་ཆོས་རྒྱ་མཚོ་སྙེད་དང་། བཤད་པའི་ཆོས་རྒྱ་མཚོ་སྙེད་ཤེས་རབ་ཀྱི་མིག་གིས་སྐད་ཅིག་རེ་རེ་ལ་ཡང་མཐོང་བར་བྱའོ། །​ཤེས་པར་བྱ་བ་མཐའ་ཡས་པས་ན་ཡེ་ཤེས་ཀྱང་མཐའ་ཡས་པ་སྟེ། དེ་བས་ན་ཡེ་ཤེས་རྒྱ་མཚོ་ཞེས་བྱ་བ་སྟེ། རབ་ཏུ་རྟོགས་པར་བྱེད་ཅེས་བྱ་བ་ནི་ཁོང་དུ་ཆུད་པར་བྱ་[[291]](#footnote-310)སྟེ། རྟོགས་པར་བྱེད་དོ་ཞེས་བྱ་བའི་ཐ་ཚིག་གོ། །​སྤྱོད་པ་རྒྱ་མཚོ་ཞེས་བྱ་བ་ནི་[[292]](#footnote-311)བྱང་ཆུབ་སེམས་དཔའི་སྤྱོད་པ་དང་། བཟང་པོ་སྤྱོད་པ་གཉིས་དམིགས་ཀྱིས་མ་ཕྱེ་བས་[[293]](#footnote-312)ན་གཉི་ག་གཟུང་བར་རིག་པར་བྱའོ། །​དེ་ལ་བྱང་ཆུབ་ཀྱི་སྤྱོད་པ་ནི་སངས་རྒྱས་ཀྱི་ཆོས་རྣམས་སྒྲུབ་པ་[[294]](#footnote-313)སྟེ་ཡེ་ཤེས་ཀྱི་ཚོགས་སོ། །​བཟང་པོ་སྤྱོད་པ་ཡང་འགྲོ་བ་ཐམས་ཅད་ལ་ཕན་པ་དང་བདེ་བར་བྱེད་པ་སྟེ་བསོད་ནམས་ཀྱི་ཚོགས་སོ། །​བཟང་པོ་སྤྱོད་པ་དང་། བྱང་ཆུབ་ཀྱི་སྤྱོད་པ་གཉི་ག་ཡང་བྱང་ཆུབ་བསྒྲུབ་པ་[[295]](#footnote-314)ཡིན་མོད་ཀྱི། མངོན་སུམ་[[296]](#footnote-315)དང་གཅིག་ནས་གཅིག་ཏུ་བརྒྱུད་པ་ཙམ་ཞིག་བྱེ་བྲག་ཡོད་དོ། །​སྤྱོད་པ་རྒྱ་མཚོ་དག་མངོན་པར་ཤེས་པའི་སྟོབས་ཀྱིས་སྐད་ཅིག་མ་རེ་རེས་རྣམ་པར་དག་པར་བྱེད་པ་ནི་དྲི་མ་མེད་པར་བྱེད་པའོ། །​སྨོན་ལམ་རྒྱ་མཚོ་ཞེས་བྱ་བ་ནི་སྐད་ཅིག་མ་རེ་རེ་ལ་ཚུལ་ཁྲིམས་དང་། ཏིང་ངེ་འཛིན་གྱི་མཐུས་རྫོགས་པར་བྱེད་པའོ། །​སངས་རྒྱས་རྒྱ་མཚོ་ཕྱོགས་བཅུ་ནས་མཆོད་པའི་སྤྲིན་གྱིས་ནམ་མཁའ་ཁྱབ་པར་སྐད་ཅིག་གིས་རབ་ཏུ་མཆོད་པའོ། །​བསྐལ་པ་རྒྱ་མཚོར་མི་སྐྱོ་སྤྱད་པར་བགྱི། །​ཞེས་བྱ་བ་ནི་མི་སྐྱོ་བའི་ཡིད་ཀྱིས་སོ། །​སངས་རྒྱས་དང་བྱང་ཆུབ་སེམས་དཔའི་རྗེས་སུ་སློབ་པར་བསྔོ་བ་ནི་རྣམ་པ་བཅོ་ལྔ་པ་སྟེ། དེ་ཡང་རྣམ་པ་གཉིས་སོ། །​དེ་ལ་དེ་བཞིན་གཤེགས་པའི་རྗེས་སུ་སློབ་པར་བསྔོ་བ་གང་ཞེ་ན། གང་ཡང་དུས་གསུམ་གཤེགས་པའི་རྒྱལ་བ་ཡི། །​ཞེས་བྱ་བ་ལ་སོགས་པ་སྟེ། གང་རྒྱལ་བ་དུས་གསུམ་དུ་[[297]](#footnote-316)གཤེགས་པ་རྣམས་ཀྱི་བྱང་ཆུབ་ཀྱི་སྤྱོད་པ་དང་སྨོན་ལམ་གྱི་ཁྱད་པར་དེ་དག་ཐམས་ཅད་བདག་གིས་མ་ལུས་པར་རྫོགས་པར་བགྱིའོ་ཞེས་བྱ་བ་སྟེ། ཡོངས་སུ་རྫོགས་ཤིང་རབ་ཏུ་ཆུད་པར་བྱའོ། །​བཟང་པོ་སྤྱོད་པས་ཞེས་བྱ་བ་ནི་བཟང་པོ་སྤྱོད་པས་སོ། །​བྱང་ཆུབ་སངས་རྒྱས་ནས་ཞེས་བྱ་བ་ནི་བླ་ན་མེད་པའི་བྱང་ཆུབ་ཏུ་སངས་རྒྱས་པར་བྱ་བའོ།[[298]](#footnote-317) །​ལུས་དང་ངག་དང་ཡིད་རྣམས་ཀྱི་སྤྱོད་པ་དང་ཞིང་དང་སྨོན་ལམ་རྣམས་རྣམ་པར་དག་པས་འཕགས་པ་ཀུན་དུ་བཟང་པོ་ལ་སོགས་པ་བྱང་ཆུབ་སེམས་དཔའ་རྣམས་ཀྱི་རྗེས་སུ་སློབ་པར་[[299]](#footnote-318)བསྔོ་བ་སྟེ། ཚིགས་བཅད་གསུམ་མོ། །​དེ་ཡང་གང་ཞེ་ན། སྲས་ཀྱི་ཐུ་བོ་པ་ཞེས་བྱ་བ་ལ་སོགས་པ་སྟེ། བྱང་ཆུབ་སེམས་དཔའ་རྣམས་ཀྱི་བཟང་པོ་སྤྱོད་པ་གང་ཡིན་པ་དང་། དེ་ལྟར་བྱང་ཆུབ་སེམས་དཔའི་རྣམ་པར་ཐར་པ་ཇི་སྙེད་པ་དང་། ཏིང་ངེ་འཛིན་ཇི་སྙེད་པ་དང་། མདོར་ན་བྱང་ཆུབ་སེམས་དཔའི་ཡོན་ཏན་ལ་སོགས་པ་ཇི་སྙེད་པ་དེ་དག་ཐམས་ཅད་ཀྱི་མཐར་ཕྱིན་པ་ནི་འཕགས་པ་ཀུན་དུ་བཟང་པོ་བྱང་ཆུབ་སེམས་དཔའ་སྟེ། དེ་བས་ན་སྲས་ཀྱི་ཐུ་བོ་ཞེས་བྱ་བ་ལ་སོགས་པའོ། །​དེ་ལྟར། །​རྒྱལ་བ་ཀུན་གྱི་[[300]](#footnote-319)སྲས་ཀྱི་ཐུ་བོ་ནི། །​འཕགས་པ་ཀུན་དུ་བཟང་པོ་ཞེས་བྱ་བ་བྱང་ཆུབ་སེམས་དཔའ་ཆེན་པོའོ། །​མཁས་པ་དེ་དང་ཞེས་བྱ་བ་ནི་དེ་ཉིད་ལ་[[301]](#footnote-320)མཁས་པའོ། །​མཚུངས་པར་སྤྱད་པའི་ཕྱིར་ཞེས་བྱ་བ་ནི་མཐུན་པར་སྤྱད་པ་སྟེ། ཇི་ལྟར་བསྟན་པའི་དགེ་བའི་རྩ་བ་འདི་དག་ཐམས་ཅད་སྐད་ཅིག་རེ་རེ་ལ་ཡོངས་སུ་བསྔོ་བར་བྱ་བའོ། །​ལུས་དང་ངག་དང་ཡིད་ཀྱང་རྣམ་དག་ཅིང་། །​ཞེས་བྱ་བ་ནི་ལུས་དང་ངག་དང་ཡིད་རྣམས་ཀྱི་སྤྱོད་པ་རྣམ་པར་དག་པ་དང་ཞིང་རྣམས་རྣམ་པར་དག་པ་སྟེ། བསྔོ་བ་[[302]](#footnote-321)བཟང་པོ་མཁས་པ་ཞེས་བྱ་བ་ནི་འཕགས་པ་ཀུན་དུ་བཟང་པོ་མཁས་པའོ། །​ཅི་འདྲ་བར་ཞེས་བྱ་བ་ནི་ཇི་ལྟ་བུ་ཡིན་པར་རོ། །​དེ་འདྲར་ཞེས་བྱ་བ་ནི་དེ་འདྲ་བར་བདག་ཀྱང་གྱུར་ཅིག་པའོ། །​མཚུངས་པར་ཞེས་བྱ་བ་ནི་འདྲ་བར་རོ། །​ཀུན་ནས་དགེ་བ་བཟང་པོ་སྤྱད་པའི་[[303]](#footnote-322)ཕྱིར། །​ཞེས་བྱ་བ་ནི་ཐོག་[[304]](#footnote-323)མ་དང་ཐ་མ་དང་བར་དུ་དགེ་བའོ། །​འཇམ་དཔལ་གྱི་ནི་སྨོན་ལམ་སྤྱད་པར་བགྱི།[[305]](#footnote-324) །​ཞེས་བྱ་བ་ནི་ཚད་མེད་པ་[[306]](#footnote-325)འཇམ་དཔལ་གྱི་སྨོན་ལམ་སྤྱོད་པར་ཤོག་ཤིག་[[307]](#footnote-326)པའོ། །​དེའི་སྨོན་ལམ་ཇི་ལྟ་བུ་ཞེ་ན། གཞུང་[[308]](#footnote-327)ལས། འཕགས་པ་འཇམ་དཔལ་ནམ་མཁའ་ཞེས་བྱ་བའི་རྒྱལ་པོར་གྱུར་པའི་ཚེ་འཁོར་བ་ཐོག་[[309]](#footnote-328)མ་དང་ཐ་མ་དང་བྲལ་བ་ཇི་སྲིད་པ་དེ་སྲིད་དུ་སེམས་ཅན་རྣམས་ལ་ཚད་མེད་པའི་ཕན་པ་སྤྱད་དོ་ཞེས་བྱ་བ་ལ་སོགས་པ་རྒྱ་ཆེན་པོ་རྣམས་སོ། །​མ་འོངས་བསྐལ་པ་ཀུན་དུ་མི་སྐྱོ་བར། །​ཞེས་བྱ་བ་ནི་མ་འོངས་པའི་བསྐལ་པ་ཐམས་ཅད་དུ་[[310]](#footnote-329)མ་ལུས་པར་མི་སྐྱོ་བའི་ཡིད་ཀྱིས་གཞན་དུ་མི་སེམས་པར་སངས་རྒྱས་དང་། བྱང་ཆུབ་སེམས་དཔའ་དེ་དག་གི་བྱ་བའི་ལས་མ་ལུས་པ་ཡོངས་སུ་རྫོགས་པར་བྱ་ཞིང་རབ་ཏུ་བསྒྲུབ་པར་བགྱིའོ། །​སྦྱོར་བ་དང་ཡོན་ཏན་དང་སྤྱོད་པ་དང་གནས་དང་ཚད་མེད་པའི་ཁྱད་པར་བསྡུ་བ་ནི་རྣམ་པ་བཅུ་དྲུག་པ་སྟེ། དེ་ཡང་གང་ཞེ་ན། སྤྱོད་པ་དག་ནི་ཚད་ཡོད་མ་གྱུར་ཅིག །​ཅེས་བྱ་བ་ལ་སོགས་པའོ། །​བདག་གི་སྤྱོད་པ་ཡང་ཚད་ཡོད་མ་གྱུར་ཅེས་བྱ་བ་ནི་ཚད་མེད་པར་གྱུར་ཅིག་པ་སྟེ། ཚད་མེད་པའི་སྤྱོད་པ་དང་།ཚད་མེད་པའི་ཡོན་ཏན་ལ་གནས་པས་དེ་ལྟར་སངས་རྒྱས་དང་བྱང་ཆུབ་སེམས་དཔའ་རྣམ་པར་སྤྲུལ་པའི་འཕྲུལ་གྱི་ཡ་མཚན་ཐམས་ཅད་ཡོངས་སུ་ཤེས་པར་གྱུར་ཅིག་པའོ། །​དེའི་བྱེ་བྲག་རྣམ་པ་བཅུ་དྲུག་སྟེ། དེ་ཡང་བརྒྱད་པའོ། །​ད་ནི་དེའི་མཐའ་སྟེ་རྣམ་པ་དགུ་པའོ། །​བཟང་པོ་སྤྱོད་པའི་སྨོན་ལམ་གྱི་མཐའ་དེ་ཡང་ནམ་མཁའ་ལ་སོགས་པ་དཔེར་བརྗོད་པ་རྣམ་པ་བཞི་སྟེ། དེ་ཡང་གང་ཞེ་ན། ནམ་མཁའི་མཐར་ཐུག་གྱུར་པ་ཇི་ཙམ་པ། །​ཞེས་བྱ་བ་ལ་སོགས་པའོ། །​ཇི་ཙམ་ཞེས་བྱ་བ་ནི་ནམ་མཁའི་མཐའ་[[311]](#footnote-330)ཇི་ཙམ་པ་སྟེ། ནམ་མཁའི་མཐའ་ཙམ་དུ་གྱུར་ཅིག་པའོ། །​སེམས་ཅན་ཀུན་གྱི་མཐའ་ཇི་ཙམ་པ་དང་། འགྲོ་བ་རྣམས་ཀྱི་ལས་དང་ཉོན་མོངས་པའི་མཐའ་ཇི་ཙམ་པར་བདག་གི་བཟང་པོ་སྤྱོད་པའི་སྨོན་ལམ་གྱི་མཐའ་ཡང་དེ་ཙམ་དུ་གྱུར་ཅིག་པའོ། །​ནམ་མཁའ་ལ་སོགས་པ་ལ་ཡང་ཡོངས་སུ་ཟད་ཅིང་ཐུག་པ་མེད་དེ། དེ་ལྟར་བདག་གི་སྨོན་ལམ་འདིའི་མཐའ་ཡང་ཟད་ཅིང་ཐུག་པ་[[312]](#footnote-331)མེད་པར་གྱུར་ཅིག་པའོ། །​སྨོན་ལམ་གྱི་ཡོན་ཏན་ནི་རྣམ་པ་བཅུ་པ་སྟེ། ཚེ་འདི་དང་ཕ་རོལ་གྱི་རྣམ་པ་གཉིས་སོ། །​དེ་ལ་ཚེ་འདིའི་ནི་རྣམ་པ་བཞི་སྟེ། འདི་ལྟ་སྟེ། བསོད་ནམས་ཁྱད་པར་[[313]](#footnote-332)ཅན་ཡོངས་སུ་སྡུད་པ་དང་། དེ་བཞིན་གཤེགས་པ་མཐོང་བ་དང་། བྱང་ཆུབ་སེམས་དཔའ་དང་སྐལ་བ་མཐུན་པ་ཐོབ་པ་དང་། ལས་ཀྱི་སྒྲིབ་པ་འབྱང་བ་རྣམས་སོ། །​དེ་དངོས་པོ་ཆེ་བ་དང་རྒྱ་ཆེ་བ་དང་། སྣ་ཚོགས་ཀྱི་དངོས་པོ་བསྡུ་བ་དང་། ཞིང་ཁྱད་པར་ཅན་གྱི་དཔེ་[[314]](#footnote-333)དང་། གང་གིས་བྱང་ཆུབ་ཐོབ་པར་བྱ་བའི་ཕྱིར་སྨོན་ལམ་འདི་ལ་དད་པས་བསོད་ནམས་ཁྱད་པར་ཅན་ཡོངས་སུ་སྡུད་པར་འགྱུར་ཏེ། དེ་ཡང་གང་ཞེ་ན། གང་ཡང་ཕྱོགས་བཅུའི་ཞིང་རྣམས་མཐའ་ཡས་པ། །​ཞེས་བྱ་བ་ལ་སོགས་པའོ། །​འདི་ལྟར་རིགས་ཀྱི་བུ་ཕོའམ་རིགས་ཀྱི་བུ་མོ་[[315]](#footnote-334)གང་གིས་ཕྱོགས་བཅུ་མཐའ་ཡས་པ་མུ་མེད་པ་ན་སངས་རྒྱས་ཀྱི་ཞིང་རྣམས་རིན་པོ་ཆེ་སྣ་ཚོགས་དང་། ན་བཟའ་དང་། བླ་རེ་དང་། གདུགས་དང་། རྒྱལ་མཚན་དང་། བ་དན་དང་། རིན་[[316]](#footnote-335)པོ་ཆེའི་དྲིལ་བུའི་ཕྲེང་བ་དང་སྤོས་དང་། མེ་ཏོག་དང་། བདུག་པ་དང་། མར་མེ་དང་། ཕྲེང་བ་ལ་སོགས་པ་དང་། སིལ་སྙན་མིའི་ལས་འདས་པ་འཕྲུལ་གྱི་རྒྱན་རྣམས་ཀྱིས་རབ་ཏུ་བརྒྱན་པ་དང་། མིའི་མ་ཡིན་པའི་འཕྲུལ་གྱི་ཞལ་ཟས་རོ་ལྔ་བརྒྱ་དང་ལྡན་པ་མཆོག་ཏུ་བདེ་བ་བསྐྱེད་པ་[[317]](#footnote-336)རྣམས་སངས་རྒྱས་ཀྱི་ཞིང་གི་རྡུལ་དང་མཉམ་པའི་བསྐལ་པར་སངས་རྒྱས་བཅོམ་ལྡན་འདས་ལ་གསོལ་ཞིང་ཕུལ་བ་བས།གང་གིས་བསྔོ་བའི་རྒྱལ་པོ་འདི་ཐོས་ནས། །​ལན་ཅིག་ཙམ་ཡང་དད་པ་བསྐྱེད་པ་[[318]](#footnote-337)ནི། །​ཞེས་བྱ་བ་སྟེ། འདི་ནི་འདི་ཉིད་དོ་ཞེས་ངེས་པ་བསྐྱེད་པར་བྱས་པ་སྟེ། དེ་ཡང་གང་ཞེ་ན། བྱང་ཆུབ་མཆོག་གི་རྗེས་སུ་རབ་མོས་ཤིང་། །​ཞེས་བྱ་བ་ཐེག་པ་ཆེན་པོ་ལ་ཞུགས་པ་དེས་སྔ་མའི་སྦྱིན་པའི་བསོད་ནམས་པས་འདིའི་བསོད་ནམས་ཁྱད་པར་ཅན་དུ་འགྱུར་རོ། །​སྡིག་པའི་གྲོགས་པོ་ཡོངས་སུ་སྤངས་པས་དེ་བཞིན་གཤེགས་པ་མཐོང་བ་སྟེ། དེ་ཡང་གང་ཞེ་ན། དེས་ནི་ངན་སོང་ཐམས་ཅད་སྤང་བར་[[319]](#footnote-338)འགྱུར། །​ཞེས་བྱ་བ་ལ་སོགས་པའོ། །​དེས་སྤང་བར་བྱ་བ་ནི་སྡིག་པ་དང་ངན་སོང་གསུམ་མོ། །​དེས་ནི་གྲོགས་པོ་ངན་པ་སྤང་བར་[[320]](#footnote-339)འགྱུར། །​ཞེས་བྱ་བ་ནི་ཉན་ཐོས་ལ་སོགས་པ་མི་དགེ་བའི་བཤེས་གཉེན་རྣམས་སོ། །​འཆི་བའི་ཚེ་བཅོམ་ལྡན་འདས་སྣང་བ་[[321]](#footnote-340)མཐའ་ཡས་དེ་བཞིན་གཤེགས་པ་དེ་ཡང་དེས་མྱུར་དུ་གདོན་མི་ཟ་བར་མཐོང་བར་འགྱུར་ཏེ། གང་གིས་མཐོང་ཞེ་ན། གང་གིས་འདི་ལྟར་བཟང་པོ་སྤྱོད་པའི་སྨོན་ལམ་འདིའི་དོན་དང་ཚིག་བཅས་པར་སེམས་ཀྱིས་ཆུབ་པའོ། །​ཚེའི་འཚོ་བ་དགེ་བ་ཐོབ་པ་ནི་བྱང་ཆུབ་སེམས་དཔའ་དང་སྐལ་བ་མཐུན་པ་ཐོབ་པ་སྟེ་དེ་ཡང་གང་ཞེ་ན། དེ་གང་རྙེད་པ་རབ་རྙེད་བདེ་བར་འཚོ། །​ཞེས་བྱ་བ་ལ་སོགས་པའོ། །​བླ་ན་མེད་པའི་སྨོན་ལམ་རིན་པོ་ཆེ་[[322]](#footnote-341)ཐོབ་པ་ནི་རབ་ཏུ་རྙེད་པ་སྟེ། བདེ་བར་འཚོ་བ་རྙེད་པ་ཡང་སྨོན་ལམ་རིན་པོ་ཆེ་འདི་ལྟ་བུ་ཐོབ་པས་[[323]](#footnote-342)སོ། །​དེ་ལྟ་བས་ན་[[324]](#footnote-343)ཚེའི་མཆོག་ཐོབ་པར་བྱ་བའི་དངོས་པོ་ཐོབ་པར་འགྱུར་བའི་ཕྱིར་རོ། །​མི་ཚེ་འདིར་ཡང་དེ་དག་ལེགས་པར་འོང་།[[325]](#footnote-344) །​ཞེས་བྱ་བ་ནི་དགེ་བར་འོངས་པའོ། །​ཀུན་དུ་བཟང་པོ་དེ་ཡང་ཅི་འདྲ་བར། །​ཞེས་བྱ་བ་ནི་དེ་ལྟར་རིང་པོར་མི་ཐོགས་པར་འགྱུར་བའོ། །​ལས་ཀྱི་སྒྲིབ་པ་ཡོངས་སུ་འབྱང་བའི་ཡོན་ཏན་ནི་རྣམ་པ་བཞི་པ་སྟེ། དེ་ཡང་གང་ཞེ་ན། མཚམས་མེད་ལྔ་པོ་དག་གི་སྡིག་པ་རྣམས། །​ཞེས་བྱ་བ་ལ་སོགས་པའོ། །​སྡིག་པ་མཚམས་མེད་པ་ལྔ་ནི་མ་བསད་པ་ལ་སོགས་པའོ། །​གང་གིས་མི་ཤེས་དབང་གིས་བྱས་པ་དག །​ཅེས་བྱ་བ་ནི་མི་ཤེས་པའི་རྩ་བ་ལས་བྱུང་བའི་ཕྱིར་འདོད་ཆགས་ལ་སོགས་པ་གཞན་དག་ལ་ཡང་མི་ཤེས་པའི་དབང་གིས་ཞེས་བྱ་བའོ། །​དེའི་ཀུན་དུ་བཟང་པོ་[[326]](#footnote-345)སྤྱོད་པའི་སྨོན་ལམ་འདི་གོང་མ་[[327]](#footnote-346)བཞིན་དུ་བཟུང་ནས་དད་པའི་ཆུས་སེམས་བརླན་པར་བྱས་ཏེ་བརྗོད་པ་དང་། འཆད་པ་དང་། མོས་པར་བྱེད་པ་དང་། ཀློག་པ་དང་། འཆང་བ་དང་། སྒོམ་པ་རྣམས་བྱས་ན་མཚམས་མེད་པའི་སྡིག་[[328]](#footnote-347)པ་ཡང་མྱུར་དུ་མ་ལུས་པར་ཡོངས་སུ་བྱང་བར་འགྱུར་རོ། །​ཚེ་ཕྱི་མའི་ཡང་རྣམ་པ་གཉིས་ཏེ། རྒྱུས་བསྡུས་པ་དང་འབྲས་བུས་བསྡུས་པའོ། །​དེ་ལ་རྒྱུས་བསྡུས་པ་ནི་ཡེ་ཤེས་དང་། མཚན་དང་དཔེ་བྱད་ཀྱིས་ལུས་བརྒྱན་པ་དང་། ནད་མེད་པའི་མཆོག་གི་མཚན་རྣམས་ཏེ། དེ་ཡང་གང་ཞེ་ན། ཡེ་ཤེས་དང་ནི་གཟུགས་དང་ཞེས་བྱ་བ་ལ་སོགས་པའོ། །​ཡེ་ཤེས་ཞེས་བྱ་བ་ནི་ཤེས་པ་སྟེ། སྤྱོད་པ་ཐམས་ཅད་དང་ལྡན་པའོ། །​གཟུགས་ཞེས་བྱ་བ་ནི་གཟུགས་ཡིད་འཕྲོག་པའོ། །​མཚན་ཞེས་བྱ་བ་ནི་སྐྱེས་བུ་ཆེན་པོའི་མཚན་སུམ་ཅུ་[[329]](#footnote-348)གཉིས་དབུའི་གཙུག་ཏོར་ལ་སོགས་པའོ། །​མཚན་གྱི་འཁོར་དཔེ་བྱད་ཡིན་པས་ན་དེ་དང་ཡང་ལྡན་པར་རིག་པར་བྱའོ། །​རིགས་དང་[[330]](#footnote-349)ཞེས་བྱ་བ་ནི་བྲམ་ཟེ་དང་རྗེའུ་རིགས་ལ་སོགས་པ་གཞན་དག་ཀྱང་ངོ། །​ཁ་དོག་ཅེས་བྱ་བ་ནི་རུས་ཆེན་པོ་བཙུན་པ་རྣམས་སོ། །​ལྡན་པར་ཞེས་བྱ་བ་ནི་ཀུན་དང་ལྡན་པའོ། །​འགྱུར་ཞེས་བྱ་བ་ནི་དེ་ལྟར་འགྱུར་བའོ། །​བདུད་དང་མུ་སྟེགས་མང་པོས་དེ་མི་ཐུབ། །​ཅེས་བྱ་བ་ནི་བདུད་མང་པོ་དང་མུ་སྟེགས་ཅན་མང་པོས་མི་ཚུགས་ཤིང་ཟིལ་གྱིས་[[331]](#footnote-350)མི་ནོན་པའོ། །​མཆོད་པར་གྱུར་ཅིག་ཅེས་བྱ་བ་ནི་ཁམས་གསུམ་པ་ཐམས་ཅད་ཀྱིས་མཆོད་པར་གྱུར་[[332]](#footnote-351)ཅིག་པ་སྟེ། གང་གིས་ཀུན་དུ་བཟང་པོའི་སྤྱོད་པ་སྨོན་ལམ་འཛིན་ཅིང་སྟོན་པའོ།[[333]](#footnote-352) །​འབྲས་བུས་བསྡུས་པ་ནི་བྱང་ཆུབ་ཀྱི་སྙིང་པོར་སོང་བ་དང་། སེང་གེའི་གདན་ལ་བཞུགས་པར་བསྟན་པ་དང་། བདུད་རྣམས་རབ་ཏུ་བཏུལ་བ་དང་། མངོན་པར་བྱང་ཆུབ་པ་སྟེ། ཆོས་ཀྱི་འཁོར་ལོ་བསྐོར་བ་ལ་སོགས་པའི་མཚན་ཉིད་དོ། །​དེ་ཡང་གང་ཞེ་ན། བྱང་ཆུབ་ཤིང་དབང་དྲུང་དུ་དེ་མྱུར་འགྲོ། །​ཞེས་བྱ་བ་ལ་སོགས་པ་སྟེ། བཟང་པོ་སྤྱོད་པ་བླ་ན་མེད་པ་འདིས་ཤིན་ཏུ་བསགས་པའི་བསོད་ནམས་དང་ཡེ་ཤེས་ཀྱི་ཚོགས་ཀྱིས་མྱུར་དུ་འགྲོའོ། །​བྱང་ཆུབ་ཤིང་དབང་དྲུང་ཞེས་བྱ་བ་ནི་བྱང་ཆུབ་ཤིང་དབང་གི་དྲུང་དུའོ། །​སོང་ནས་[[334]](#footnote-353)ཀྱང་སྐྱིལ་མོ་ཀྲུང་བཅས་ཏེ་སེང་གེའི་གདན་ལ་འགྲོ་བ་ཐམས་ཅད་ལ་བདེ་ཞིང་ཕན་པའི་ཕྱིར་འདུག་ནས་བདུད་སྡེ་དང་བཅས་པར་བཏུལ་ཏེ། དེ་ནས་བླ་ན་མེད་པ་ཡང་དག་པར་བྱང་ཆུབ་ཏུ་[[335]](#footnote-354)སངས་རྒྱས་ནས་བླ་ན་མེད་པའི་ཆོས་ཀྱི་འཁོར་ལོ་བསྐོར་བར་མཛད་དོ་ཞེས་བྱ་བའི་ཐ་ཚིག་གོ། །​མདོར་ན་འཇིག་རྟེན་དང་འཇིག་རྟེན་ལས་འདས་པའི་ཡོན་ཏན་ཕུན་སུམ་ཚོགས་པ་མ་ལུས་པར་བསྟན་ཏོ། །​དེ་ཡང་གང་ཞེ་ན། གང་ཡང་བཟང་པོ་སྤྱོད་པའི་སྨོན་ལམ་འདི། །​ཞེས་བྱ་བ་ལ་སོགས་པའོ། །​གང་གིས་བཟང་པོ་སྤྱོད་པའི་སྨོན་ལམ་འདི་འཆང་བ་དང་། སྟོན་པ་དང་། ཀློག་པའི་རྣམ་པར་སྨིན་པ་ནི་སུ་གང་གིས་ཤེས་ཤེ་ན། ཉན་ཐོས་དང་། རང་སངས་རྒྱས་ལ་སོགས་པ་གཞན་གྱིས་ནི་མ་ཡིན་ཏེ། གཙོ་བོ་སངས་རྒྱས་བཅོམ་ལྡན་འདས་ཀྱིས་[[336]](#footnote-355)མཁྱེན་ཏེ། སྨོན་ལམ་རིན་པོ་ཆེའི་རྣམ་པར་སྨིན་པ་[[337]](#footnote-356)ཇི་ལྟར་མཁྱེན་ཅེ་ན། བྱང་ཆུབ་མཆོག་ལ་ཞེས་བྱ་བ་སྟེ། བླ་ན་མེད་པའི་བྱང་ཆུབ་མཆོག་གི་འབྲས་བུའོ། །​འཇིག་རྟེན་གྱི་ཕུན་སུམ་ཚོགས་པའི་ཡོན་ཏན་ཡང་མ་ལུས་པར་འདིར་བཤད་[[338]](#footnote-357)པར་རིག་པར་བྱ་སྟེ། འཇིག་རྟེན་གྱི་ཕུན་སུམ་ཚོགས་པའི་ཡོན་ཏན་ནི་འདིའི་ཞར་གྱིས་འབྱུང་བར་རིག་པར་བྱའོ། །​དེ་བས་ན་སྨོན་ལམ་འདི་ལ་དོགས་པ་དང་སོམ་ཉི་[[339]](#footnote-358)མ་བྱེད་ཅིག་ཅེས་བྱའོ། །​[[340]](#footnote-359)ད་ནི་བསྔོ་བ་བསྟན་པ་ཞེས་བྱ་བ་སྟེ། འཇམ་དཔལ་དཔའ་བོས་ཇི་ལྟར་མཁྱེན་ཞེས་བྱ་བ་ལ་སོགས་པའོ། །​འཇམ་དཔལ་གྱིས་ཇི་ལྟར་མཁྱེན་པ་དང་། བྱང་ཆུབ་སེམས་དཔའ་ཀུན་དུ་བཟང་པོས་ཀྱང་དེ་བཞིན་དུ་སྟེ། དགེ་བའི་ཕུང་པོ་འདི་དག་ཐམས་ཅད་དེ་དག་གི་[[341]](#footnote-360)རྗེས་སུ་བསྔོ་ཞིང་སློབ་པ་ནི་བྱང་ཆུབ་སེམས་དཔའི་བསྔོ་བའོ། །​འདི་ནི་དེ་བཞིན་གཤེགས་པའི་བསྔོ་བ་སྟེ། དུས་གསུམ་གཤེགས་པའི་[[342]](#footnote-361)རྒྱལ་བ་བ་[[343]](#footnote-362)ཐམས་ཅད་ཀྱིས། །​ཞེས་བྱ་བ་ལ་སོགས་པའོ། །​དུས་གསུམ་གཤེགས་པའི་རྒྱལ་བ་བཅོམ་ལྡན་འདས་ཐམས་ཅད་ཀྱིས་བླ་ན་མེད་པ་མཆོག་ཏུ་བསྔོ་བར་བསྔགས་ཤིང་བསྟོད་པ་སྟེ། དེ་ལྟར་བདག་གིས་བསྔོ་བ་ནི་བླ་ན་མེད་པ་མཆོག་ཀུན་དུ་བཟང་པོའི་སྤྱོད་པའི་དགེ་བའི་ཚོགས་འདི་ཀུན་ཀྱང་དེ་ལྟར་རོ། །​འདི་ལ་ཚིགས་སུ་བཅད་པ་ཕྱེད་ཀྱིས་ནི་སྡིག་པའི་སྒྲིབ་པ་སྤོང་བའོ། །​ཕྱེད་ཀྱིས་ནི་ཕ་རོལ་ཏུ་ཕྱིན་པ་དང་མཐུན་པའི་ལུས་ཡོངས་སུ་གཟུང་བའོ།[[344]](#footnote-363) །​དེ་ཡང་གང་ཞེ་ན། བདག་ནི་འཆི་བའི་དུས་བྱེད་ཅེས་བྱ་བ་ལ་སོགས་པའོ། །​འཆི་བར་བྱེད་པ་ནི་འཆི་བ་སྟེ།འཆི་བའི་དུས་སུ་བཟང་པོ་སྤྱོད་པ་ལ་གང་གིས་བསྒྲིབས་[[345]](#footnote-364)པར་འགྱུར་བའི་སྒྲིབ་པ་དེ་[[346]](#footnote-365)ཐམས་ཅད་ཕྱིར་བསལ་བའོ།[[347]](#footnote-366) །​མངོན་པར་མཐོང་ཞེས་བྱ་བ་ནི་བཅོམ་ལྡན་འདས་སྣང་བ་མཐའ་ཡས་མངོན་སུམ་དུ་མཐོང་བའོ། །​དེར་ཞེས་བྱ་བ་ནི་བདེ་བ་ཅན་གྱི་འཇིག་རྟེན་དུ་འགྲོ་བ་ལ་བྱའོ། །​དེར་སོང་ནས་[[348]](#footnote-367)ཞེས་བྱ་བ་ནི་བདེ་བ་ཅན་གྱི་སངས་རྒྱས་ཀྱི་ཞིང་དེར་སོང་བ་སྟེ། ཇི་ལྟར་སྨྲས་པ་བཞིན་སྨོན་ལམ་དུ་གདབ་པ་[[349]](#footnote-368)དེ་ཀུན་བདག་གིས་མངོན་སུམ་དུ་རྫོགས་པར་གྱུར་ཅིག་པའོ། །​དེ་དག་མ་ལུས་བདག་གིས་ཡོངས་སུ་བསྐང་། །​ཅེས་བྱ་བ་ནི། སེམས་ཅན་ཐམས་ཅད་ལ་འདི་ལྟ་བུ་ཕན་པར་བྱ་བའོ། །​ཇི་སྲིད་དུ་ཞེ་ན། འཇིག་རྟེན་ཇི་སྲིད་ཅེས་བྱ་བ་སྟེ། འཇིག་རྟེན་ཇི་སྲིད་པར་འགྲོ་བ་རྣམས་ཀྱི་དོན་བྱ་བའོ། །​ལྷག་མ་ནི་ལུང་བསྟན་པ་ཐོབ་པ་དང་། སེམས་ཅན་གྱི་དོན་སྒྲུབ་པ་སྟེ། གང་ཞེ་ན། རྒྱལ་བའི་དཀྱིལ་འཁོར་ཞེས་བྱ་བ་ལ་སོགས་པ་སྟེ། རྒྱལ་བའི་དཀྱིལ་འཁོར་ཞེས་བྱ་བ་ནི་དེ་བཞིན་གཤེགས་པའི་འཁོར་འདུས་པའོ། །​བཟང་པོ་ཞེས་བྱ་བ་ནི་མཛེས་པའོ། །​དགའ་བ་ཞེས་བྱ་བ་ནི་[[350]](#footnote-369)ཡིད་དགའ་བར་འགྱུར་བའོ། །​པདྨོ་དམ་[[351]](#footnote-370)པ་ཞེས་བྱ་བ་ནི། པདྨོ་དམ་པའོ། །​མཛེས་ཞེས་བྱ་བ་ནི་རིན་པོ་ཆེ་སྣ་ཚོགས་ལས་བྱས་པས་འཚེར་བའོ། །​སྐྱེས་ཞེས་བྱ་བ་ནི་མངོན་དུ་བྱུང་བའོ། །​ལུང་བསྟན་ཞེས་བྱ་བ་ནི་ལུང་བསྟན་པས་ན་ལུང་སྟོན་པ་སྟེ། དུས་འདི་ན་འཇིག་རྟེན་གྱི་ཁམས་ཆེ་གེ་མོ་ཞིག་ཏུ་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་[[352]](#footnote-371)འཚང་རྒྱ་བར་[[353]](#footnote-372)ལུང་སྟོན་པ་སྟེ། བཅོམ་ལྡན་འདས་སྣང་བ་མཐའ་ཡས་ལས་བདག་གིས་ལུང་བསྟན་པ་མངོན་སུམ་[[354]](#footnote-373)དུ་ཐོབ་པར་བྱའོ་སྙམ་པའོ། །​དེར་ནི་ཞེས་བྱ་བ་ནི་བཅོམ་ལྡན་འདས་སྣང་བ་མཐའ་ཡས་ལས་ལུང་བསྟན་པ་རབ་ཏུ་ཐོབ་ནས། བྱེ་བ་བརྒྱ་ཕྲག་དུ་མར་སྤྲུལ་པའི་ཆོ་འཕྲུལ་གྱི་སྤྲིན་གྱིས་ཕྱོགས་བཅུ་ཀུན་དུ་ཁྱབ་པར་སྤྲུལ་ནས། སེམས་ཅན་ཐམས་ཅད་ལ་ཕན་པའི་རྣམ་པ་མང་པོ་གྲངས་མེད་ཚད་མེད་པ་སྐད་ཅིག་གིས་སོ་སོར་ཐམས་ཅད་དུ་བྱེད་པ་སྟེ། བློ་ཡི་སྟོབས་ཀྱིས་[[355]](#footnote-374)ཞེས་བྱ་བ་ནི་ཡེ་ཤེས་ཀྱི་མཐུ་ཆེན་པོ་སྟེ། མི་ཆགས་ཤིང་ཐོགས་པ་མེད་པ་[[356]](#footnote-375)ཞེས་བྱ་བའི་ཐ་ཚིག་གོ། །​འཕགས་པ་བཟང་པོ་སྤྱོད་པའི་སྨོན་ལམ་གྱི་[[357]](#footnote-376)རྒྱལ་པོའི་བཤད་པ། སློབ་དཔོན་ཕྱོགས་ཀྱི་གླང་པོས་མཛད་པ་རྫོགས་སོ། །​

1. མཱནྟ་ སྣར་ཐང་། པེ་ཅིན། [↑](#footnote-ref-20)
2. ཨཪྠ་ སྣར་ཐང་། པེ་ཅིན། [↑](#footnote-ref-21)
3. ཙརྱ་ སྣར་ཐང་། པེ་ཅིན། [↑](#footnote-ref-22)
4. ད་ན་ སྣར་ཐང་། པེ་ཅིན། [↑](#footnote-ref-23)
5. གླང་པོས་ སྣར་ཐང་། པེ་ཅིན། [↑](#footnote-ref-24)
6. ཡོད་དེ། སྣར་ཐང་། པེ་ཅིན། [↑](#footnote-ref-25)
7. ཡིད་ཀྱི་ སྣར་ཐང་། [↑](#footnote-ref-26)
8. བཟད་ སྣར་ཐང་། [↑](#footnote-ref-27)
9. བླ་ སྣར་ཐང་། པེ་ཅིན། [↑](#footnote-ref-28)
10. [↑](#footnote-ref-29)
11. བྱང་བའི་ སྣར་ཐང་། པེ་ཅིན། [↑](#footnote-ref-30)
12. བསྟན་པས་ སྣར་ཐང་། པེ་ཅིན། [↑](#footnote-ref-31)
13. [↑](#footnote-ref-32)
14. སྤྱོད་ སྣར་ཐང་། པེ་ཅིན། [↑](#footnote-ref-33)
15. ནན་ཏན་གྱི་ སྣར་ཐང་། པེ་ཅིན། [↑](#footnote-ref-34)
16. སྦྱང་བ་ སྣར་ཐང་། པེ་ཅིན། [↑](#footnote-ref-35)
17. འཇུག་པ་ནི་ སྣར་ཐང་། པེ་ཅིན། [↑](#footnote-ref-36)
18. གསུངས་ སྣར་ཐང་། [↑](#footnote-ref-37)
19. བསྐོར་བ་ སྣར་ཐང་། པེ་ཅིན། [↑](#footnote-ref-38)
20. གསུངས་ སྣར་ཐང་། [↑](#footnote-ref-39)
21. འཇུག་པར་ སྣར་ཐང་། པེ་ཅིན། [↑](#footnote-ref-40)
22. བཞོམ་ སྣར་ཐང་། པེ་ཅིན། [↑](#footnote-ref-41)
23. གསུམ་དུ་ སྣར་ཐང་། པེ་ཅིན། [↑](#footnote-ref-42)
24. སྤྱངས་པ་ སྣར་ཐང་། པེ་ཅིན། [↑](#footnote-ref-43)
25. ཡིད་ཀྱི་ སྣར་ཐང་། པེ་ཅིན། [↑](#footnote-ref-44)
26. ཕྱི་མའིའོ། སྣར་ཐང་། པེ་ཅིན། [↑](#footnote-ref-45)
27. བཟུང་བ་ སྣར་ཐང་། པེ་ཅིན། [↑](#footnote-ref-46)
28. སྤངས་པར་ སྣར་ཐང་། པེ་ཅིན། [↑](#footnote-ref-47)
29. བསྐལ་པ་ པེ་ཅིན། [↑](#footnote-ref-48)
30. སེམས་ཅན་གྱི་ པེ་ཅིན། [↑](#footnote-ref-49)
31. འཇིག་རྟེན་ སྣར་ཐང་། པེ་ཅིན། [↑](#footnote-ref-50)
32. དུས་གསུམ་གྱིས་ སྣར་ཐང་། པེ་ཅིན། [↑](#footnote-ref-51)
33. དགོས་པ་ སྣར་ཐང་། པེ་ཅིན། [↑](#footnote-ref-52)
34. བདག་གིས་ སྣར་ཐང་། པེ་ཅིན། [↑](#footnote-ref-53)
35. གཤེགས་པའི་ སྣར་ཐང་། པེ་ཅིན། [↑](#footnote-ref-54)
36. །གཞལ་ སྣར་ཐང་། པེ་ཅིན། [↑](#footnote-ref-55)
37. །ཟང་དེ་ སྣར་ཐང་། [↑](#footnote-ref-56)
38. སངས་རྒྱས་རྣམས་ སྣར་ཐང་། པེ་ཅིན། [↑](#footnote-ref-57)
39. སྙེད་ཀྱི་ སྣར་ཐང་། པེ་ཅིན། [↑](#footnote-ref-58)
40. དུ་ཡང་ སྣར་ཐང་། པེ་ཅིན། [↑](#footnote-ref-59)
41. དབྱིངས་ སྣར་ཐང་། པེ་ཅིན། [↑](#footnote-ref-60)
42. ཐམས་ཅད་དུ་ སྣར་ཐང་། པེ་ཅིན། [↑](#footnote-ref-61)
43. ལས་ སྣར་ཐང་། པེ་ཅིན། [↑](#footnote-ref-62)
44. ཡིད་ཀྱིས་ སྣར་ཐང་། པེ་ཅིན། [↑](#footnote-ref-63)
45. ཡོན་ཏན་གྱིས་ སྣར་ཐང་། པེ་ཅིན། [↑](#footnote-ref-64)
46. ལྡན། སྣར་ཐང་། པེ་ཅིན། [↑](#footnote-ref-65)
47. །། །​། སྣར་ཐང་། པེ་ཅིན། [↑](#footnote-ref-66)
48. ཀ་རུ་ སྣར་ཐང་། པེ་ཅིན། [↑](#footnote-ref-67)
49. མེད་པའི་ སྣར་ཐང་། པེ་ཅིན། [↑](#footnote-ref-68)
50. བདག་གིས་བསམ་པའོ། སྣར་ཐང་། པེ་ཅིན། [↑](#footnote-ref-69)
51. སྤྱོད་པ་ སྣར་ཐང་། པེ་ཅིན། [↑](#footnote-ref-70)
52. གནས་དང་ སྣར་ཐང་། པེ་ཅིན། [↑](#footnote-ref-71)
53. གྱིས་ སྣར་ཐང་། པེ་ཅིན། [↑](#footnote-ref-72)
54. འདོད་ཆགས་དང་ སྣར་ཐང་། [↑](#footnote-ref-73)
55. བསྙུར་ སྣར་ཐང་། པེ་ཅིན། [↑](#footnote-ref-74)
56. བསྐུག་ སྣར་ཐང་། པེ་ཅིན། [↑](#footnote-ref-75)
57. བསྒོམས་པ་ པེ་ཅིན། [↑](#footnote-ref-76)
58. རང་རྒྱལ་བའི་རྣམས་ཏེ། སྣར་ཐང་། པེ་ཅིན། [↑](#footnote-ref-77)
59. གཉིས་ཀྱིས་ སྣར་ཐང་། པེ་ཅིན། [↑](#footnote-ref-78)
60. གཏོགས་པ་ སྣར་ཐང་། པེ་ཅིན། [↑](#footnote-ref-79)
61. བསྙེགས་པས་ སྣར་ཐང་། པེ་ཅིན། [↑](#footnote-ref-80)
62. འགྲོ་བ་ སྣར་ཐང་། པེ་ཅིན། [↑](#footnote-ref-81)
63. འཁོར་བས་ སྣར་ཐང་། པེ་ཅིན། [↑](#footnote-ref-82)
64. བསྐུལ་བར་ སྣར་ཐང་། པེ་ཅིན། [↑](#footnote-ref-83)
65. སྟོབས་ཀྱི་ སྣར་ཐང་། པེ་ཅིན། [↑](#footnote-ref-84)
66. བར་ སྣར་ཐང་། པེ་ཅིན། [↑](#footnote-ref-85)
67. མུན་ནག་ སྣར་ཐང་། པེ་ཅིན། [↑](#footnote-ref-86)
68. ཡེ་ཤེས་ཀྱིས་ སྣར་ཐང་། པེ་ཅིན། [↑](#footnote-ref-87)
69. འདས་ སྣར་ཐང་། པེ་ཅིན། [↑](#footnote-ref-88)
70. སྟོན་པ་ སྣར་ཐང་། [↑](#footnote-ref-89)
71. བཅུ་ནས་ སྣར་ཐང་། པེ་ཅིན། [↑](#footnote-ref-90)
72. འདས་ སྣར་ཐང་། པེ་ཅིན། [↑](#footnote-ref-91)
73. སྙེད་ཀྱིས་ སྣར་ཐང་། [↑](#footnote-ref-92)
74. བདགས་པ་ སྣར་ཐང་། བདག་པ་ པེ་ཅིན། [↑](#footnote-ref-93)
75. ན་ སྣར་ཐང་། པེ་ཅིན། [↑](#footnote-ref-94)
76. བསྟོབས་པ་ སྣར་ཐང་། [↑](#footnote-ref-95)
77. བྱོན་པར་ སྣར་ཐང་། པེ་ཅིན། [↑](#footnote-ref-96)
78. དེ་དག་གིས་ པེ་ཅིན། [↑](#footnote-ref-97)
79. སངས་རྒྱས་དང་ སྣར་ཐང་། པེ་ཅིན། [↑](#footnote-ref-98)
80. ཆུབ་ཏུ་ སྣར་ཐང་། པེ་ཅིན། [↑](#footnote-ref-99)
81. དགོངས་པར་ སྣར་ཐང་། པེ་ཅིན། [↑](#footnote-ref-100)
82. བསམ་པར་ སྣར་ཐང་། པེ་ཅིན། [↑](#footnote-ref-101)
83. གང་ སྣར་ཐང་། པེ་ཅིན། [↑](#footnote-ref-102)
84. གང་རུང་བའོ། སྣར་ཐང་། པེ་ཅིན། [↑](#footnote-ref-103)
85. ཡས་ཀྱི་ སྣར་ཐང་། པེ་ཅིན། [↑](#footnote-ref-104)
86. ཞིང་ སྣར་ཐང་། པེ་ཅིན། [↑](#footnote-ref-105)
87. སྙེད་པ་ སྣར་ཐང་། པེ་ཅིན། [↑](#footnote-ref-106)
88. ཕུན་སུམ་ སྣར་ཐང་། པེ་ཅིན། [↑](#footnote-ref-107)
89. གྱུར་ སྣར་ཐང་། པེ་ཅིན། [↑](#footnote-ref-108)
90. བསྟན་པས་ སྣར་ཐང་། པེ་ཅིན། [↑](#footnote-ref-109)
91. སྒྲུབས་ སྣར་ཐང་། པེ་ཅིན། [↑](#footnote-ref-110)
92. བསླབས་པའི་ སྣར་ཐང་། པེ་ཅིན། [↑](#footnote-ref-111)
93. ཀུན་ཏུ་ སྣར་ཐང་། [↑](#footnote-ref-112)
94. ཆེའི་ སྣར་ཐང་། པེ་ཅིན། [↑](#footnote-ref-113)
95. བསླབ་པ་ སྣར་ཐང་། པེ་ཅིན། [↑](#footnote-ref-114)
96. །ད་ སྣར་ཐང་། པེ་ཅིན། [↑](#footnote-ref-115)
97. བདུང་བ་ སྣར་ཐང་། པེ་ཅིན། [↑](#footnote-ref-116)
98. སྒྲུབ་པ་ སྣར་ཐང་། པེ་ཅིན། [↑](#footnote-ref-117)
99. འགའ་ཞིག་ པེ་ཅིན། [↑](#footnote-ref-118)
100. མེད་ སྣར་ཐང་། པེ་ཅིན། [↑](#footnote-ref-119)
101. སྐད་དང་སྒྲ་ཡིས་ སྣར་ཐང་། པེ་ཅིན། [↑](#footnote-ref-120)
102. བཅུ་པའོ། སྣར་ཐང་། པེ་ཅིན། [↑](#footnote-ref-121)
103. སྒྲིབ་པར་ སྣར་ཐང་། པེ་ཅིན། [↑](#footnote-ref-122)
104. སྦྱོར་ སྣར་ཐང་། པེ་ཅིན། [↑](#footnote-ref-123)
105. ཕྱེ་བ་ སྣར་ཐང་། པེ་ཅིན། [↑](#footnote-ref-124)
106. གང་ན་ སྣར་ཐང་། པེ་ཅིན། [↑](#footnote-ref-125)
107. པདྨ་ སྣར་ཐང་། [↑](#footnote-ref-126)
108. པདྨོ་ སྣར་ཐང་། པེ་ཅིན། [↑](#footnote-ref-127)
109. ཆགས་པ་ སྣར་ཐང་། པེ་ཅིན། [↑](#footnote-ref-128)
110. བདུད་ཀྱི་ སྣར་ཐང་། པེ་ཅིན། [↑](#footnote-ref-129)
111. ལས་ སྣར་ཐང་། པེ་ཅིན། [↑](#footnote-ref-130)
112. ཞུགས་ཤིང་ སྣར་ཐང་། པེ་ཅིན། [↑](#footnote-ref-131)
113. བདག་གིས་ སྣར་ཐང་། པེ་ཅིན། [↑](#footnote-ref-132)
114. བྱད་ སྣར་ཐང་། [↑](#footnote-ref-133)
115. སྒྱུས་ སྣར་ཐང་། པེ་ཅིན། [↑](#footnote-ref-134)
116. འཚེ་བ་བའོ། སྣར་ཐང་། པེ་ཅིན། [↑](#footnote-ref-135)
117. ཡིན་གྱི། སྣར་ཐང་། པེ་ཅིན། [↑](#footnote-ref-136)
118. བགོད་པར་ པེ་ཅིན། [↑](#footnote-ref-137)
119. སྤྱད་པར་ སྣར་ཐང་། པེ་ཅིན། [↑](#footnote-ref-138)
120. བྱས་པ་ སྣར་ཐང་། པེ་ཅིན། [↑](#footnote-ref-139)
121. སྤྱོད་པ་ སྣར་ཐང་། པེ་ཅིན། [↑](#footnote-ref-140)
122. སྒྱུ་ སྣར་ཐང་། པེ་ཅིན། [↑](#footnote-ref-141)
123. བཟུང་ སྣར་ཐང་། [↑](#footnote-ref-142)
124. ཐབས་ཀྱི་ སྣར་ཐང་། [↑](#footnote-ref-143)
125. ཡིད་ཀྱིས་ སྣར་ཐང་། པེ་ཅིན། [↑](#footnote-ref-144)
126. བསྐལ་པ་ སྣར་ཐང་། [↑](#footnote-ref-145)
127. སྟེན་པ་ སྣར་ཐང་། པེ་ཅིན། [↑](#footnote-ref-146)
128. ཅིག་ སྣར་ཐང་། པེ་ཅིན། [↑](#footnote-ref-147)
129. ཟེར་བ་དེ་ སྣར་ཐང་། པེ་ཅིན། [↑](#footnote-ref-148)
130. དེ་ སྣར་ཐང་། པེ་ཅིན། [↑](#footnote-ref-149)
131. ནམས་ཀྱང་ སྣར་ཐང་། པེ་ཅིན། [↑](#footnote-ref-150)
132. །བཅད་ སྣར་ཐང་། [↑](#footnote-ref-151)
133. པའི་ སྣར་ཐང་། པེ་ཅིན། [↑](#footnote-ref-152)
134. བྱའོ། སྣར་ཐང་། པེ་ཅིན། [↑](#footnote-ref-153)
135. བསྒྲགས་པར་ སྣར་ཐང་། པེ་ཅིན། [↑](#footnote-ref-154)
136. ཆོས་ཉིད་དོ། སྣར་ཐང་། པེ་ཅིན། [↑](#footnote-ref-155)
137. རྣམ་པ་ སྣར་ཐང་། པེ་ཅིན། [↑](#footnote-ref-156)
138. སྐལ་པ་ སྣར་ཐང་། པེ་ཅིན། [↑](#footnote-ref-157)
139. སྤྱོད་པར་ ཅོ་ནེ། [↑](#footnote-ref-158)
140. སེམས་དཔའ་ སྡེ་དགེ། [↑](#footnote-ref-159)
141. གཤེགས་པ་བལྟ་ཞིང་། སྣར་ཐང་། པེ་ཅིན། [↑](#footnote-ref-160)
142. སྤྱོད་པ་ ཅོ་ནེ། [↑](#footnote-ref-161)
143. སྤྱོད་ སྣར་ཐང་། པེ་ཅིན། [↑](#footnote-ref-162)
144. ཇི་ལྟར་ སྣར་ཐང་། པེ་ཅིན། [↑](#footnote-ref-163)
145. གཅིག་ སྣར་ཐང་། པེ་ཅིན། [↑](#footnote-ref-164)
146. སྙེད་ཀྱིས་ སྣར་ཐང་། པེ་ཅིན། [↑](#footnote-ref-165)
147. རེ་རེ་ལ་ སྣར་ཐང་། པེ་ཅིན། [↑](#footnote-ref-166)
148. སྨོན་པར་ སྣར་ཐང་། པེ་ཅིན། [↑](#footnote-ref-167)
149. བསྒལ་བ་ སྣར་ཐང་། པེ་ཅིན། [↑](#footnote-ref-168)
150. སྣལ་ སྣར་ཐང་། [↑](#footnote-ref-169)
151. དང་བས་བཀང་ སྣར་ཐང་། པེ་ཅིན། [↑](#footnote-ref-170)
152. དང་། སྣར་ཐང་། པེ་ཅིན། [↑](#footnote-ref-171)
153. ཤོག་ཅིག་ སྣར་ཐང་། པེ་ཅིན། [↑](#footnote-ref-172)
154. རྣམས་ སྣར་ཐང་། པེ་ཅིན། [↑](#footnote-ref-173)
155. ཉན་པ་ སྣར་ཐང་། པེ་ཅིན། [↑](#footnote-ref-174)
156. སངས་རྒྱས་ཀྱི་ སྣར་ཐང་། པེ་ཅིན། [↑](#footnote-ref-175)
157. མང་པོའི་ སྣར་ཐང་། པེ་ཅིན། [↑](#footnote-ref-176)
158. མོད་ཀྱིས། སྣར་ཐང་། པེ་ཅིན། [↑](#footnote-ref-177)
159. ཡོད་ སྣར་ཐང་། པེ་ཅིན། [↑](#footnote-ref-178)
160. མི་ཟད་པ་ སྣར་ཐང་། པེ་ཅིན། [↑](#footnote-ref-179)
161. སྐོར་ པེ་ཅིན། [↑](#footnote-ref-180)
162. བགྲང་ སྣར་ཐང་། པེ་ཅིན། [↑](#footnote-ref-181)
163. སྟོབས་ སྣར་ཐང་། པེ་ཅིན། [↑](#footnote-ref-182)
164. ཐབས་ཀྱི་ སྣར་ཐང་། པེ་ཅིན། [↑](#footnote-ref-183)
165. ལས་ སྣར་ཐང་། པེ་ཅིན། [↑](#footnote-ref-184)
166. གཅིག་གིས་ སྣར་ཐང་། པེ་ཅིན། [↑](#footnote-ref-185)
167. བལྟ་ སྣར་ཐང་། པེ་ཅིན། [↑](#footnote-ref-186)
168. ལས་ སྣར་ཐང་། པེ་ཅིན། [↑](#footnote-ref-187)
169. བྱའོ། སྣར་ཐང་། པེ་ཅིན། [↑](#footnote-ref-188)
170. ཡེ་ཤེས་ཀྱིས་ སྣར་ཐང་། པེ་ཅིན། [↑](#footnote-ref-189)
171. སྒྲུབ་པའོ། སྣར་ཐང་། པེ་ཅིན། [↑](#footnote-ref-190)
172. ཡེ་ཤེས་ཀྱིས་ སྣར་ཐང་། པེ་ཅིན། [↑](#footnote-ref-191)
173. སྒྲུབས་ སྣར་ཐང་། པེ་ཅིན། [↑](#footnote-ref-192)
174. །སྟེ། སྣར་ཐང་། པེ་ཅིན། [↑](#footnote-ref-193)
175. ནི་ སྣར་ཐང་། པེ་ཅིན། [↑](#footnote-ref-194)
176. མོས་པས་ སྣར་ཐང་། པེ་ཅིན། [↑](#footnote-ref-195)
177. འཛེས་པ་ སྣར་ཐང་། པེ་ཅིན། [↑](#footnote-ref-196)
178. བྱས་ཏེ་ སྣར་ཐང་། པེ་ཅིན། [↑](#footnote-ref-197)
179. བསྐུར་ སྣར་ཐང་། པེ་ཅིན། [↑](#footnote-ref-198)
180. འདས་ སྣར་ཐང་། པེ་ཅིན། [↑](#footnote-ref-199)
181. ཀླས་པ་ནས་ སྣར་ཐང་། པེ་ཅིན། [↑](#footnote-ref-200)
182. མངོན་པར་རྫོགས་པའི་བྱང་ཆུབ་ཏུ་མངོན་པར་ སྣར་ཐང་། [↑](#footnote-ref-201)
183. མྱ་ངན་ པེ་ཅིན། [↑](#footnote-ref-202)
184. འདས་པ་རྣམས་ སྣར་ཐང་། པེ་ཅིན། [↑](#footnote-ref-203)
185. ཐམས་ཅད་ཀྱིས་ སྣར་ཐང་། པེ་ཅིན། [↑](#footnote-ref-204)
186. ཀྱིས་ སྣར་ཐང་། པེ་ཅིན། [↑](#footnote-ref-205)
187. གཉིས་ཀྱིས་ སྣར་ཐང་། པེ་ཅིན། [↑](#footnote-ref-206)
188. སྤྲིན་ སྣར་ཐང་། པེ་ཅིན། [↑](#footnote-ref-207)
189. སྟོན་པ་ཞེའམ། སྣར་ཐང་། པེ་ཅིན། [↑](#footnote-ref-208)
190. ཚིག་ སྣར་ཐང་། པེ་ཅིན། [↑](#footnote-ref-209)
191. གནས་ཀྱིས་ སྣར་ཐང་། པེ་ཅིན། [↑](#footnote-ref-210)
192. ཕོ་ སྣར་ཐང་། པེ་ཅིན། [↑](#footnote-ref-211)
193. །ལྷ་ སྣར་ཐང་། པེ་ཅིན། [↑](#footnote-ref-212)
194. བགྲོད་དོ། སྣར་ཐང་། པེ་ཅིན། [↑](#footnote-ref-213)
195. གོ་ཆ་ལ་ སྣར་ཐང་། པེ་ཅིན། [↑](#footnote-ref-214)
196. ཐོག་ སྣར་ཐང་། པེ་ཅིན། [↑](#footnote-ref-215)
197. ཆོམས་ སྣར་ཐང་། པེ་ཅིན། [↑](#footnote-ref-216)
198. ལ་ སྡེ་དགེ། [↑](#footnote-ref-217)
199. སེམས་དཔའི་ སྣར་ཐང་། པེ་ཅིན། [↑](#footnote-ref-218)
200. སྟོབས་ཀྱིས། སྣར་ཐང་། [↑](#footnote-ref-219)
201. ཕྱི་ཕྱིར་ཞིང་ སྣར་ཐང་། པེ་ཅིན། [↑](#footnote-ref-220)
202. ན་ སྣར་ཐང་། པེ་ཅིན། [↑](#footnote-ref-221)
203. ལྡན་པའི་ སྣར་ཐང་། པེ་ཅིན། [↑](#footnote-ref-222)
204. གཟུང་ སྣར་ཐང་། པེ་ཅིན། [↑](#footnote-ref-223)
205. བསྔོས་ སྣར་ཐང་། པེ་ཅིན། [↑](#footnote-ref-224)
206. གྱུར་པ་ སྣར་ཐང་། པེ་ཅིན། [↑](#footnote-ref-225)
207. བསོད་ནམས་ཀྱིས་ སྣར་ཐང་། [↑](#footnote-ref-226)
208. དུ་སྟོབས་ སྣར་ཐང་། པེ་ཅིན། [↑](#footnote-ref-227)
209. སྒྲུབ་པར་ སྣར་ཐང་། པེ་ཅིན། [↑](#footnote-ref-228)
210. ཏིང་ངེ་འཛིན་ སྣར་ཐང་། པེ་ཅིན། [↑](#footnote-ref-229)
211. འཛིན་ སྣར་ཐང་། པེ་ཅིན། [↑](#footnote-ref-230)
212. ཐམས་ཅད་ཀྱིས་ སྣར་ཐང་། པེ་ཅིན། [↑](#footnote-ref-231)
213. བསྒྲུབས་པར་ སྣར་ཐང་། པེ་ཅིན། [↑](#footnote-ref-232)
214. དེ་ཡང་ སྣར་ཐང་། པེ་ཅིན། [↑](#footnote-ref-233)
215. རྣམས་ཀྱིས་མི་མཐུན་པའི་ཕྱོགས་རྣམས་ སྣར་ཐང་། པེ་ཅིན། [↑](#footnote-ref-234)
216. དམིགས་ཀྱིས་ སྣར་ཐང་། པེ་ཅིན། [↑](#footnote-ref-235)
217. མ་རུངས་པ་ སྣར་ཐང་། པེ་ཅིན། [↑](#footnote-ref-236)
218. བསྲེབས་ སྣར་ཐང་། [↑](#footnote-ref-237)
219. བྱས་ནས་ སྣར་ཐང་། པེ་ཅིན། [↑](#footnote-ref-238)
220. འདོད་པར་ སྣར་ཐང་། [↑](#footnote-ref-239)
221. རུང་སྟེ། སྣར་ཐང་། པེ་ཅིན། [↑](#footnote-ref-240)
222. རྒྱུའི་ སྣར་ཐང་། པེ་ཅིན། [↑](#footnote-ref-241)
223. ཞིང་གིས་ སྣར་ཐང་། པེ་ཅིན། [↑](#footnote-ref-242)
224. འབྲས་བུ་ སྣར་ཐང་། པེ་ཅིན། [↑](#footnote-ref-243)
225. ཇི་ལྟ་ སྣར་ཐང་། པེ་ཅིན། [↑](#footnote-ref-244)
226. འཁོར་ལོས་ སྣར་ཐང་། པེ་ཅིན། [↑](#footnote-ref-245)
227. སྡུག་བསྔལ་གྱིས་ སྣར་ཐང་། པེ་ཅིན། [↑](#footnote-ref-246)
228. སྡེ་པས། སྣར་ཐང་། [↑](#footnote-ref-247)
229. བརྩོགས་པ་ སྣར་ཐང་། པེ་ཅིན། [↑](#footnote-ref-248)
230. གནམ་དུ་ སྣར་ཐང་། པེ་ཅིན། [↑](#footnote-ref-249)
231. གཞན་ཞིག་ སྣར་ཐང་། པེ་ཅིན། [↑](#footnote-ref-250)
232. །མི་ སྣར་ཐང་། པེ་ཅིན། [↑](#footnote-ref-251)
233. སྨོན་པ་ སྣར་ཐང་། པེ་ཅིན། [↑](#footnote-ref-252)
234. སྨྲས་ཏེ། སྣར་ཐང་། པེ་ཅིན། [↑](#footnote-ref-253)
235. སྡིག་ སྣར་ཐང་། པེ་ཅིན། [↑](#footnote-ref-254)
236. སྐྲུས་ སྣར་ཐང་། པེ་ཅིན། [↑](#footnote-ref-255)
237. བྲུད་ སྣར་ཐང་། པེ་ཅིན། [↑](#footnote-ref-256)
238. ཇི་ཙམ་ན་ སྣར་ཐང་། པེ་ཅིན། [↑](#footnote-ref-257)
239. ཟབ་མོ་ སྣར་ཐང་། པེ་ཅིན། [↑](#footnote-ref-258)
240. ཐམས་ཅད་ སྣར་ཐང་། པེ་ཅིན། [↑](#footnote-ref-259)
241. ཕྱིན་ སྣར་ཐང་། པེ་ཅིན། [↑](#footnote-ref-260)
242. སྦྱང་བ་ སྣར་ཐང་། [↑](#footnote-ref-261)
243. གསུངས། སྣར་ཐང་། [↑](#footnote-ref-262)
244. འོད་སྲུང་ སྣར་ཐང་། པེ་ཅིན། [↑](#footnote-ref-263)
245. གང་གིས་ སྣར་ཐང་། པེ་ཅིན། [↑](#footnote-ref-264)
246. གསུམ་གྱི་ སྣར་ཐང་། པེ་ཅིན། [↑](#footnote-ref-265)
247. དགྲ་བཅོམ་པ་ སྣར་ཐང་། པེ་ཅིན། [↑](#footnote-ref-266)
248. བྱས་པའོ། སྣར་ཐང་། པེ་ཅིན། [↑](#footnote-ref-267)
249. རྐྱལ་པའི་ པེ་ཅིན། [↑](#footnote-ref-268)
250. བསྟེན་པའོ། སྣར་ཐང་། པེ་ཅིན། [↑](#footnote-ref-269)
251. མི་དགེ་བའི་ སྣར་ཐང་། པེ་ཅིན། [↑](#footnote-ref-270)
252. དག་པ་དང་། སྣར་ཐང་། པེ་ཅིན། [↑](#footnote-ref-271)
253. གསུངས་ སྣར་ཐང་། པེ་ཅིན། [↑](#footnote-ref-272)
254. སྐྱེ་ སྣར་ཐང་། པེ་ཅིན། [↑](#footnote-ref-273)
255. ཞི་བ་ སྣར་ཐང་། པེ་ཅིན། [↑](#footnote-ref-274)
256. འགྱུར་ སྣར་ཐང་། པེ་ཅིན། [↑](#footnote-ref-275)
257. འབྱུང་བར་ ཅོ་ནེ། [↑](#footnote-ref-276)
258. ཨུ་པ་ལས་ སྣར་ཐང་། པེ་ཅིན། [↑](#footnote-ref-277)
259. གསུང་ སྣར་ཐང་། [↑](#footnote-ref-278)
260. །ཀླག་ སྣར་ཐང་། པེ་ཅིན། [↑](#footnote-ref-279)
261. སྔ་མ་སྔ་མ་ སྣར་ཐང་། པེ་ཅིན། [↑](#footnote-ref-280)
262. ལས་ སྣར་ཐང་། པེ་ཅིན། [↑](#footnote-ref-281)
263. ཀྱི་ སྣར་ཐང་། པེ་ཅིན། [↑](#footnote-ref-282)
264. བྱང་བར་ སྣར་ཐང་། པེ་ཅིན། [↑](#footnote-ref-283)
265. བྱ་བར་ སྣར་ཐང་། པེ་ཅིན། [↑](#footnote-ref-284)
266. བྱང་བར་ སྣར་ཐང་། པེ་ཅིན། [↑](#footnote-ref-285)
267. ཟེར་བ་ སྣར་ཐང་། པེ་ཅིན། [↑](#footnote-ref-286)
268. མཐུས་ནད་ སྣར་ཐང་། པེ་ཅིན། [↑](#footnote-ref-287)
269. །​ཞེས་ སྣར་ཐང་། པེ་ཅིན། [↑](#footnote-ref-288)
270. བདག་ སྣར་ཐང་། པེ་ཅིན། [↑](#footnote-ref-289)
271. ནི་སྤོང་ སྣར་ཐང་། པེ་ཅིན། [↑](#footnote-ref-290)
272. འབྱིང་། སྣར་ཐང་། པེ་ཅིན། [↑](#footnote-ref-291)
273. དུས་གསུམ་གྱིས་ སྣར་ཐང་། པེ་ཅིན། [↑](#footnote-ref-292)
274. དེས་ སྣར་ཐང་། པེ་ཅིན། [↑](#footnote-ref-293)
275. ལས་ཀྱིས་ སྣར་ཐང་། པེ་ཅིན། [↑](#footnote-ref-294)
276. ཚད་ སྣར་ཐང་། པེ་ཅིན། [↑](#footnote-ref-295)
277. ཟ་བར་ སྣར་ཐང་། པེ་ཅིན། [↑](#footnote-ref-296)
278. ཇི་ལྟར་ སྣར་ཐང་། [↑](#footnote-ref-297)
279. མི་ཟད་པར་ སྣར་ཐང་། པེ་ཅིན། [↑](#footnote-ref-298)
280. སེམས་ཅན་གྱིས་ སྣར་ཐང་། པེ་ཅིན། [↑](#footnote-ref-299)
281. བསྒོམ་པས་ པེ་ཅིན། [↑](#footnote-ref-300)
282. འདོར་ སྣར་ཐང་། པེ་ཅིན། [↑](#footnote-ref-301)
283. ལས་དབང་ སྣར་ཐང་། པེ་ཅིན། [↑](#footnote-ref-302)
284. འདུ་ སྣར་ཐང་། པེ་ཅིན། [↑](#footnote-ref-303)
285. བྱེད་པ་ན་ སྣར་ཐང་། པེ་ཅིན། [↑](#footnote-ref-304)
286. །གོང་ སྣར་ཐང་། པེ་ཅིན། [↑](#footnote-ref-305)
287. རྣམས་ སྣར་ཐང་། པེ་ཅིན། [↑](#footnote-ref-306)
288. གང་ སྣར་ཐང་། པེ་ཅིན། [↑](#footnote-ref-307)
289. [↑](#footnote-ref-308)
290. སྒྲོགས་གི་ཆིང་བས་ སྣར་ཐང་། ལྕགས་སྒྲོག་གི་ཚེར་བས་ པེ་ཅིན། [↑](#footnote-ref-309)
291. བྱ་བ་ སྣར་ཐང་། པེ་ཅིན། [↑](#footnote-ref-310)
292. བྱ་བའི་ སྣར་ཐང་། [↑](#footnote-ref-311)
293. ཕྱེད་པས་ སྣར་ཐང་། [↑](#footnote-ref-312)
294. སྒྲུབས་པ་ སྣར་ཐང་། པེ་ཅིན། [↑](#footnote-ref-313)
295. སྒྲུབ་པ་ སྣར་ཐང་། པེ་ཅིན། [↑](#footnote-ref-314)
296. གསུམ་ སྣར་ཐང་། པེ་ཅིན། [↑](#footnote-ref-315)
297. དུས་གསུམ་ སྣར་ཐང་། པེ་ཅིན། [↑](#footnote-ref-316)
298. བྱའོ། སྣར་ཐང་། པེ་ཅིན། [↑](#footnote-ref-317)
299. བསླབ་པར་ སྣར་ཐང་། པེ་ཅིན། [↑](#footnote-ref-318)
300. ཀུན་གྱིས་ སྣར་ཐང་། པེ་ཅིན། [↑](#footnote-ref-319)
301. དེ་ཉིད་ སྣར་ཐང་། པེ་ཅིན། [↑](#footnote-ref-320)
302. བསྔོ་ སྣར་ཐང་། པེ་ཅིན། [↑](#footnote-ref-321)
303. སྤྱོད་པའི་ སྣར་ཐང་། པེ་ཅིན། [↑](#footnote-ref-322)
304. ཐོགས་ སྣར་ཐང་། པེ་ཅིན། [↑](#footnote-ref-323)
305. སྤྱད་པར་གྱི། སྣར་ཐང་། པེ་ཅིན། [↑](#footnote-ref-324)
306. ནི་འཕགས་ སྣར་ཐང་། པེ་ཅིན། [↑](#footnote-ref-325)
307. ཅིག་ སྣར་ཐང་། པེ་ཅིན། [↑](#footnote-ref-326)
308. །གཞུངས་ པེ་ཅིན། [↑](#footnote-ref-327)
309. ཐོགས་ སྣར་ཐང་། [↑](#footnote-ref-328)
310. ཐམས་ཅད་ སྣར་ཐང་། པེ་ཅིན། [↑](#footnote-ref-329)
311. མཐའི་ སྣར་ཐང་། པེ་ཅིན། [↑](#footnote-ref-330)
312. ཐུགས་པ་ སྣར་ཐང་། [↑](#footnote-ref-331)
313. ཁྱབ་པར་ སྣར་ཐང་། [↑](#footnote-ref-332)
314. གྱིས་དེས་ སྣར་ཐང་། པེ་ཅིན། [↑](#footnote-ref-333)
315. བུ་མོ་འམ་ སྣར་ཐང་། པེ་ཅིན། [↑](#footnote-ref-334)
316. །ཆིན་ པེ་ཅིན། [↑](#footnote-ref-335)
317. སྐྱེད་པ་ སྣར་ཐང་། པེ་ཅིན། [↑](#footnote-ref-336)
318. སྐྱེད་པ་ སྣར་ཐང་། པེ་ཅིན། [↑](#footnote-ref-337)
319. སྤངས་པར་ སྣར་ཐང་། པེ་ཅིན། [↑](#footnote-ref-338)
320. སྤངས་པར་ སྣར་ཐང་། པེ་ཅིན། [↑](#footnote-ref-339)
321. སྣ་བར་ སྣར་ཐང་། [↑](#footnote-ref-340)
322. ཆེའི་ སྣར་ཐང་། པེ་ཅིན། [↑](#footnote-ref-341)
323. ཐོས་པས་ སྣར་ཐང་། པེ་ཅིན། [↑](#footnote-ref-342)
324. དེ་ལྟ་བས་ སྣར་ཐང་། [↑](#footnote-ref-343)
325. འོང་འོངས། སྣར་ཐང་། པེ་ཅིན། [↑](#footnote-ref-344)
326. བཟང་པོའི་ སྣར་ཐང་། པེ་ཅིན། [↑](#footnote-ref-345)
327. གོང་ སྣར་ཐང་། པེ་ཅིན། [↑](#footnote-ref-346)
328. མཚམས་མེད་པ་ སྣར་ཐང་། པེ་ཅིན། [↑](#footnote-ref-347)
329. སུམ་ཅུ་རྩ་ སྣར་ཐང་། པེ་ཅིན། [↑](#footnote-ref-348)
330. རིགས་ སྣར་ཐང་། པེ་ཅིན། [↑](#footnote-ref-349)
331. ཟིལ་གྱི་ སྣར་ཐང་། [↑](#footnote-ref-350)
332. བྱུང་བ་ སྣར་ཐང་། [↑](#footnote-ref-351)
333. སྟོན་ཅིང་། སྣར་ཐང་། པེ་ཅིན། [↑](#footnote-ref-352)
334. སོང་བས་ སྣར་ཐང་། པེ་ཅིན། [↑](#footnote-ref-353)
335. ཆུབ་ སྣར་ཐང་། པེ་ཅིན། [↑](#footnote-ref-354)
336. འདས་ཀྱི་ སྣར་ཐང་། [↑](#footnote-ref-355)
337. སྨིན་པར་ སྣར་ཐང་། པེ་ཅིན། [↑](#footnote-ref-356)
338. གཤད་ སྣར་ཐང་། [↑](#footnote-ref-357)
339. ཉིད་ སྣར་ཐང་། པེ་ཅིན། [↑](#footnote-ref-358)
340. །པའོ། སྣར་ཐང་། པེ་ཅིན། [↑](#footnote-ref-359)
341. དེ་དག་གིས་ སྣར་ཐང་། པེ་ཅིན། [↑](#footnote-ref-360)
342. གཤེགས་པ་ སྣར་ཐང་། པེ་ཅིན། [↑](#footnote-ref-361)
343. བ་ སྣར་ཐང་། པེ་ཅིན། [↑](#footnote-ref-362)
344. བཟུང་བའོ། སྣར་ཐང་། པེ་ཅིན། [↑](#footnote-ref-363)
345. སྒྲིབས་ སྣར་ཐང་། པེ་ཅིན། [↑](#footnote-ref-364)
346. དེ་དག་ ཅོ་ནེ། [↑](#footnote-ref-365)
347. གསལ་བའོ། སྣར་ཐང་། པེ་ཅིན། [↑](#footnote-ref-366)
348. སོང་ན་ སྣར་ཐང་། པེ་ཅིན། [↑](#footnote-ref-367)
349. བཏབ་པ་ སྣར་ཐང་། པེ་ཅིན། [↑](#footnote-ref-368)
350. བྱ་བ་ སྣར་ཐང་། པེ་ཅིན། [↑](#footnote-ref-369)
351. པདྨོ་དག་ སྣར་ཐང་། པེ་ཅིན། [↑](#footnote-ref-370)
352. རྫོགས་པར་ སྣར་ཐང་། པེ་ཅིན། [↑](#footnote-ref-371)
353. རྒྱ་བ་ སྣར་ཐང་། པེ་ཅིན། [↑](#footnote-ref-372)
354. གསུམ་ སྣར་ཐང་། པེ་ཅིན། [↑](#footnote-ref-373)
355. སྟོབས་ཀྱི་ སྣར་ཐང་། པེ་ཅིན། [↑](#footnote-ref-374)
356. མེད་པས་ སྣར་ཐང་། པེ་ཅིན། [↑](#footnote-ref-375)
357. སྨོན་ལམ་གྱིས་ སྣར་ཐང་། [↑](#footnote-ref-376)