༄༅། །​དུས་གསུམ་བརྟག་པ།༄༅༅། །​རྒྱ་གར་སྐད་དུ། ཏྲི་ཀཱ་ལ་པ་རཱིཀྵ་ནཱ་མ། བོད་སྐད་དུ། དུས་གསུམ་བརྟག་པ་ཞེས་བྱ་བ། དང་པོར་ཡོད་དང་དེ་ལས་ཡོད། །​དེ་ནས་མེད་དང་རིམ་འགལ་ཏེ།[[1]](#footnote-20) །​དུས་གསུམ་དེ་ནི་དེ་ལྟར་དམིགས། །​དེ་ནི་དེ་ལྟར་རང་བཞིན་མིན། །​ཇི་ལྟར་དབང་པོ་བསླད་ཙམ་ལས། །​སྒྲོ་འདོགས་པ་ནི་སྐྱེ་བ་ལྟར། །​དེ་བཞིན་བསྟན་[[2]](#footnote-21)པས་སྐྱེ་བའི་བློ། །​རྐྱེན་དག་གིས་ནི་དོན་རྣམས་ལ། །​ཐམས་ཅད་མིན་པའི་ཡུལ་སྣང་བ། །​རྐྱེན་དང་སྒྲ་ལ་བརྟེན་ནས་ནི། །​དོན་ནི་སྤྱི་ཡི་ངོ་བོ་དང་། །​རང་གི་ངོ་བོས་རྟོགས་པར་བྱེད། །​ངོ་བོ་ལྡོག་པ་ཐ་དད་དག །​འཇིག་རྟེན་ལམ་ལ་གནས་ནས་ནི། །​ཤེས་པའི་དབང་དང་མངོན་བརྗོད་པ། །​བྱིས་དང་མཁས་པ་འདྲ་བ་ཡིན། །​དོན་གྱི་ངོ་བོས་[[3]](#footnote-22)ཀུན་མ་དག །​ཤེས་པའི་རང་བཞིན་མེད་བརྟེན་པ། །​དེ་ནི་ཤིན་ཏུ་དག་པ་གཞན། །​གཅིག་བརྗོད་རང་བཞིན་མེད་པའོ། །​ཉེ་བར་བསླད་ཕྱིར་ཤེས་པ་ནི། །​ཕྱི་རོལ་རྣམ་པར་སྣང་བ་ཡིན། །​ཆུ་རྙོག་བཞིན་དུ་དེ་དེ་ཡིན།[[4]](#footnote-23) །​ཚོགས་པ་འདྲ་བ་ཐ་དད་སྐྱེས། །​ཇི་ལྟར་དོན་གྱི་[[5]](#footnote-24)འབྲས་བྱིན་ཞེས། །​དག་པ་མིན་པར་རྣམ་པར་གནས། །​དེ་ལྟར་དོན་ལ་དེར་རྟེན་ཅན། །​རང་གི་ངོ་བོས་བར་དུ་ཆོད། །​འདི་ལྟར་དོན་དང་སྒྲ་དང་ནི། །​ཤེས་པ་ལས་ནི་ཕྱིན་ཅི་ལོག །​དངོས་དང་དངོས་མེད་མ་ཕྱེ་བས། །​ཐ་སྙད་ལ་ནི་འཇུག་པ་སྟེ། །​ཇི་ལྟར་དངོས་པོ་ཉེར་བསྟེན་[[6]](#footnote-25)ནས། །​དེ་ནི་དངོས་མེད་རྗེས་སུ་རྟོགས། །​དེ་ལྟར་དངོས་མེད་ཉེར་བསྟན་[[7]](#footnote-26)ནས། །​དེ་ནི་དངོས་པོ་རྗེས་སུ་རྟོགས། །​དངོས་ལས་དངོས་པོ་སྐྱེ་མིན་ན། །​དངོས་པོ་རྗེས་སུ་སྣང་བྱེད་མིན། །​གཅིག་ལས་བདག་ཉིད་གཞན་མིན་ལ། །​དངོས་དང་དངོས་མེད་རྣམ་པར་བརྟགས། །​[[8]](#footnote-27)དངོས་མེད་རྗེས་སུ་སྣང་མེད་ཕྱིར། །​རབ་ཏུ་སྒྲུབ་བྱེད་རྒྱུ་མ་ཡིན། །​སྣང་ལྡན་ལ་ཡང་དངོས་པོ་ཡི། །​རྒྱུས་ནི་ཅི་ཞིག་བྱེད་པར་འགྱུར། །​དེ་ཕྱིར་ཐམས་ཅད་དངོས་མེད་དམ། །​ཡང་ན་ཐམས་ཅད་དངོས་པོར་འདོད། །​གནས་སྐབས་གཞན་དུ་ཅུང་ཟད་ཀྱང་། །​གཅིག་ལས་བདེན་པར་གནས་མ་ཡིན། །​གཉིས་མེད་ཉིད་ཀྱང་ཐམས་ཅད་འདིར། །​རང་གི་ངོ་བོས་མཚན་ཉིད་གཅིག །​ཀུན་ཏུ་བརྟགས་[[9]](#footnote-28)ཀྱི་ཐ་སྙད་ཀྱིས། །​རྣམ་པ་སྣ་ཚོགས་ཉིད་དུ་དམིགས། །​གནས་སྐབས་བཞི་ཡང་ཇི་ལྟར་ནི། །​རང་བཞིན་མེད་ལ་རབ་ཏུ་བརྟགས། །​དེ་ལྟར་གསུམ་དམིགས་པ་ཡང་དེ། །​དངོས་དང་དངོས་མེད་ལ་བརྟེན་ཡིན། །​མི་འགལ་བ་དང་འགལ་བའམ། །​ཡོད་དང་མེད་བའང་དེ་ཉིད་མིན། །​རིམ་དང་རིམ་པ་མེད་པ་ཡང་། །​དངོས་དང་དངོས་མེད་ལ་དམིགས་མིན། །​མི་འགལ་བ་དང་འགལ་བ་དང་། །​ཡོད་དང་མེད་པའང་དེ་ཉིད་མིན། །​རིམ་དང་རིམ་པ་མེད་པ་ཡང་། །​དེས་ནི་དངོས་པོ་མི་དམིགས་སོ། །​དངོས་པོ་མེད་པས་དུས་གསུམ་ལ། །​ཐ་དད་སྲིད་པ་མ་ཡིན་ནོ། །​དེ་ལྟ་བས་ན་དངོས་པོ་ཡང་། །​དུས་གསུམ་དུ་ནི་རིགས་མ་ཡིན། །​བདག་གི་དེ་ཉིད་དོར་ནས་ནི། །​གཞན་ལས་རིགས་པ་མ་ཡིན་ནོ། །​བདག་གི་[[10]](#footnote-29)དེ་ཉིད་གཞན་ལས་དང་། །​རང་ལས་ཀྱང་ནི་མི་རིགས་སོ། །​འགལ་བ་སྣ་ཚོགས་ཀྱང་དེ་ནི། །​ཕན་པ་འགའ་ཡང་ཡོད་མ་ཡིན། །​དེ་ཉིད་གཞན་ཉིད་ཡོངས་བོར་བའི། །​ཐ་སྙད་ལ་ནི་འཇུག་པ་མེད། །​དངོས་མེད་དངོས་པོར་ཡོད་མིན་ཏེ། །​དངོས་པོ་[[11]](#footnote-30)བདག་ཉིད་ཉམས་ཕྱིར་རོ། །​ཕྲ་[[12]](#footnote-31)མོའི་ཡོད་ཉིད་གང་ལ་ནི། །​ནག་མོས་གནོད་པ་གང་ཡང་མེད། །​ཁྲ་མོ་ཡང་ནི་མེད་ཅེས་ཏེ། །​ནག་མོ་ལ་ནི་བརྟག་བྱ་མིན། །​དངོས་མེད་གལ་ཏེ་དངོས་ཡིན་ན། །​དེ་ལ་དཔྱད་པ་འདིར་འགྱུར་ཏེ། །​དེ་ཡང་དེ་ཚེ་དངོས་པོ་ཡང་། །​ཡང་ནི་དཔྱད་པ་འདིར་འགྱུར་ཏེ། །​དངོས་མེད་ཕྱིར་ན་འདས་པ་ནི། །​གང་ཕྱིར་ཐ་སྙད་སྤྱོད་ཡུལ་ཕྱིར། །​དེ་ལ་དངོས་དབང་ཐ་དད་ནི། །​མ་ལུས་ཚིག་གིས་རིགས་པ་མིན། །​རྟེན་མེད་དོན་གྱིས་བརྟེན་གནས་[[13]](#footnote-32)པ། །​རྒྱུ་ནི་དམིགས་པ་མ་ཡིན་ནོ། །​གལ་ཏེ་དངོས་པོ་མེད་པ་ཡང་། །​རྒྱུ་ལས་མཐོང་བ་ཡིན་ཞེ་ན། །​དེ་ཡི་དང་པོའི་གནས་སྐབས་གང་། །​དངོས་པོ་འདི་ཡི་རྟེན་ཡིན་ཡང་། །​དང་པོའི་གནས་སྐབས་དངོས་མེད་ལ། །​དེ་གཉིས་ཡོད་པ་མ་ཡིན་ནོ། །​ཕྱི་མ་ཡོད་དང་མེད་ཅེས་པའི། །​ཚིག་ནི་བརྗོད་པ་དག་གི་རྒྱུ། །​རྟེན་མེད་དོན་གྱི་[[14]](#footnote-33)གནས་འདི་ནས་མ་ཕྱི་ལ་ཆད། །​འདི་ཡིས་ཚིག་ནི་རབ་ཏུ་བརྗོད། །​ཤིན་ཏུ་ངོ་མཚར་ཆེ་བ་སྐྱེས། །​གང་ཕྱིར་ཆ་མེད་གང་རིམ་མེད། །​དངོས་རྣམས་དང་པོར་གྱུར་པ་ཡིས། །​བདག་གི་དེ་ཉིད་རབ་ཏུ་བསྟན། །​རྣམ་རྟོག་གིས་ནི་ཡོངས་གཞག་པའི། །​སྒོ་ནས་རྫས་རྣམས་ཀུན་གྱི་[[15]](#footnote-34)ནི། །​ཐ་སྙད་རྣམ་པར་བརྗོད་པ་ཡིན། །​དེ་ཕྱིར་ནུས་པར་འདོད་སེམས་པ། །​འདི་ཡང་རྟག་པར་སྨྲ་བ་ན། །​དངོས་ཉིད་རིམ་པར་སྨྲས་པ་ཡིན། །​དངོས་ལས་རིམ་པ་གཞན་མ་ཡིན། །​ཇི་ལྟར་དངོས་དང་དངོས་མེད་པ། །​གཞན་དུ་ཅུང་ཟད་རྟོག་[[16]](#footnote-35)མེད་ལྟར། །​རིམ་དང་ཅིག་ཅར་ཅུང་ཟད་ནི། །​དེ་ཉིད་དུ་ནི་ཐ་དད་མེད། །​དེ་ཕྱིར་ནུས་པའི་རྣམ་པའི་ཆས། །​རྟག་པ་ཡོད་པ་མེད་པ་བདག །​དོན་གཅིག་རྗོད་པར་བྱེད་པའི་སྒྲ། །​རང་བཞིན་དུ་མ་རབ་ཏུ་བསྟན། །​ཇི་ལྟར་ནམ་མཁའ་རྣམ་དག་ལ། །​རབ་རིབ་ཀྱིས་ནི་བསླད་པའི་མིག །​[[17]](#footnote-36)སྐྲ་ཤད་ཀྱིས་ནི་ཀུན་གང་ལྟར། །​སྣ་ཚོགས་སུ་ནི་མངོན་པར་རྟོགས། །​དེ་ལྟར་འདིར་ཡང་རྣམ་ཤེས་ནི། །​རྣམ་པར་མི་འགྱུར་མ་རིག་པས། །​ཆུ་རྙོག་བཞིན་དུ་ཞུགས་པ་ནི། །​ཐ་དད་གཟུགས་སུ་རྣམ་པར་འཇུག །​དུས་གསུམ་བརྟག་པ་ཞེས་བྱ་བ། སློབ་དཔོན་ཆེན་པོ་ཕྱོགས་ཀྱི་གླང་པོས་མཛད་པ་རྫོགས་སོ།། །​།པཎྜི་ཏ་ཆེན་པོ་ཤཱན་ཏཱ་ཀ་[[18]](#footnote-37)ར་གུཔ་ཏའི་ཞལ་སྔ་ནས་དང་། [[19]](#footnote-38)ལོ་ཙཱ་བ་[[20]](#footnote-39)དགེ་སློང་ཚུལ་ཁྲིམས་རྒྱལ་མཚན་གྱིས་བསྒྱུར་བའོ། །​

1. གལ་ཏེ། སྣར་ཐང་། པེ་ཅིན། [↑](#footnote-ref-20)
2. བརྟག་ སྣར་ཐང་། པེ་ཅིན། [↑](#footnote-ref-21)
3. ངོ་བོ་ སྣར་ཐང་། པེ་ཅིན། [↑](#footnote-ref-22)
4. ཡི། སྣར་ཐང་། པེ་ཅིན། [↑](#footnote-ref-23)
5. དོན་གྱིས་ སྣར་ཐང་། པེ་ཅིན། [↑](#footnote-ref-24)
6. བརྟེན་ སྣར་ཐང་། པེ་ཅིན། [↑](#footnote-ref-25)
7. བསྟེན་ པེ་ཅིན། [↑](#footnote-ref-26)
8. བརྟག །​ སྣར་ཐང་། པེ་ཅིན། [↑](#footnote-ref-27)
9. རྟགས་ སྣར་ཐང་། པེ་ཅིན། [↑](#footnote-ref-28)
10. བདག་ སྣར་ཐང་། པེ་ཅིན། [↑](#footnote-ref-29)
11. དངོས་པོའི་ སྣར་ཐང་། པེ་ཅིན། [↑](#footnote-ref-30)
12. ཁྲ་ སྣར་ཐང་། པེ་ཅིན། [↑](#footnote-ref-31)
13. རྟེན་གནས་ སྣར་ཐང་། པེ་ཅིན། [↑](#footnote-ref-32)
14. དོན་གྱིས་ སྣར་ཐང་། [↑](#footnote-ref-33)
15. ཀུན་གྱིས་ པེ་ཅིན། [↑](#footnote-ref-34)
16. རྟོགས་ སྣར་ཐང་། པེ་ཅིན། [↑](#footnote-ref-35)
17. མི། །​ སྣར་ཐང་། པེ་ཅིན། [↑](#footnote-ref-36)
18. ཆེན་པོ་ཤཱནྟ་ཀཱ་ པེ་ཅིན། [↑](#footnote-ref-37)
19. ནས་ སྣར་ཐང་། པེ་ཅིན། [↑](#footnote-ref-38)
20. ཙ་བ་ སྣར་ཐང་། པེ་ཅིན། [↑](#footnote-ref-39)