༄༅། །​སྤེལ་མར་བསྟོད་པ།༄༅༅། །​རྒྱ་གར་སྐད་དུ། མི་ཤྲ་ཀ་སྟོ་ཏྲ་ནཱ་མ། བོད་སྐད་དུ། སྤེལ་མར་བསྟོད་པ་ཞེས་བྱ་བ། ཐམས་ཅད་མཁྱེན་པ་ལ་ཕྱག་འཚལ་ལོ། །​གཏིང་མཐའ་མེད་པའི་འཁོར་བ་ཡི། །​རྒྱ་མཚོའི་ནང་དུ་རྣམ་པར་གནས། །​འདོད་ཆགས་ལ་སོགས་མི་བཟད་པའི། །​ཆུ་སྲིན་གྱིས་ནི་ལུས་ཟོས་པས། །​དེ་རིང་གང་ལ་སྐྱབས་སུ་མཆི། །​ཇི་སྲིད་བདག་ལ་སེམས་ཡོད་ན། །​གང་གི་བསྟན་ལ་གནས་པ་དང་། །​གང་བསྟོད་གང་ལ་བསྙེན་བཀུར་བགྱི། །​གང་ཞིག་ལ་ནི་ཉེས་པ་ཀུན། །​གཏན་ནས་ཡོང་ཡེ་མི་མངའ་ཞིང་། །​གང་ལ་འང་རྣམ་པ་ཐམས་ཅད་དུ། །​ཡོན་ཏན་ཐམས་ཅད་གནས་གྱུར་པ། །​གཞན་གྱི་གནོད་པ་བསལ་བའི་ཕྱིར། །​གང་གི་ཉེས་པ་ཟད་གྱུར་པ། །​གཞན་མངོན་མཐོ་དང་ཐར་པའི་ཕྱིར། །​ཡོན་ཏན་གོམས་བྱས་བདག་གི་མིན། །​གལ་ཏེ་སེམས་ཤིག་ཡོད་ན་ནི། །​དེ་ཉིད་ལ་ནི་སྐྱབས་འགྲོ་ཞིང་། །​དེ་བསྟོད་དེ་ནི་བཀུར་བ་དང་། །​དེ་ཡི་བསྟན་ལ་གནས་པའི་རིགས། །​གང་ཞིག་ཉེས་དེ་གཞན་ལ་གནོད། །​དེ་ནི་ཡོན་ཏན་གང་གཞན་སྨད། །​ཉེས་པ་རང་གི་ཉེས་བཅོམ་པ། །​འཚོ་བ་རང་དོན་ཡོན་ཏན་ནོ། །​ཐམས་ཅད་མཁྱེན་ལ་ཡོན་ཏན་ཀུན། །​མངའ་ལ་དེ་ཡང་ཉམས་མི་མངའ། །​ཉེས་པ་བག་ཆགས་བཅས་དེ་ཡང་། །​སྐྱོབ་པ་གཅིག་པུ་ལ་མི་མངའ། །​སྤྱོད་པ་ལ་ནི་མི་སྨོད་ཕྱིར། །​ཐུབ་པ་སྐྱོན་ནི་མེད་པར་གྲུབ། །​བདེ་བར་གྲགས་པའི་ཆོས་སྤངས་ནས། །​སྐྱེ་བོ་དཀར་བ་སྨོད་པ་མེད། །​བཅོམ་ལྡན་འདས་ཀྱི་སྐུ་དང་ནི། །​གསུང་དང་ཐུགས་ཀྱི་ཕྲིན་ལས་ལ། །​ཞེ་འགྲས་གྱུར་པ་གང་གིས་ཀྱང་། །​ཆོས་དང་ལྡན་པར་གླགས་མི་རྙེད། །​ཆེ་བའི་ཡོན་ཏན་ཆ་ཡིས་ཀྱང་། །​ཚིག་རྙེད་ངེས་པར་མ་བླངས་པར། །​གལ་ཏེ་སྟོན་བསྟོད་མི་བྱེད་ན། །​མི་ཁམ་གནས་བཞིན་བདག་བཅོམ་འགྱུར། །​རྒྱ་མཚོར་གཉའ་ཤིང་བུ་ག་རུ། །​རུས་སྦལ་མགྲིན་པ་ཆུད་པ་ལྟར། །​དམ་ཆོས་དགའ་སྟོན་ཆེར་བཅས་པའི། །​མི་ཉིད་བདག་གིས་ཐོབ་ནས་ནི། །​མང་དུ་བཅད་པར་གྱུར་པ་སྟེ། །​མཐར་ཡང་བསྐལ་པའི་སྐྱོན་གྱིས་གནས། །​ལྕེ་ནི་དོན་ཅན་མ་གྱུར་ཏེ། །​གཞན་དུ་བདག་ནི་བསླུས་པར་གྱུར། །​མི་རྟག་ཉིད་དང་རྗེས་འབྲང་ཞིང་། །​ལས་ཀྱི་གླགས་ལ་དོགས་བཅས་པ། །​བདག་གི་ལྕེ་འདི་ཉིད་ཀྱིས་གོ། །​སྙིང་པོ་ཅི་ཕྱིར་བླང་མི་བྱ། །​ཡོན་ཏན་གྱི་མཐའ་མ་རྟོགས་པས། །​གལ་ཏེ་བསྟོད་པ་མི་བྱེད་ན། །​ཤཱ་རིའི་བུ་ལ་སོགས་པས་ཀྱང་། །​ངེས་པར་བསྟོད་པར་མི་འགྱུར་རོ། །​དེ་ལྟར་[[1]](#footnote-20)ཐུབ་པའི་ཡོན་ཏན་གྱིས། །​ཡུལ་ལྟ་གྲངས་མེད་ཤེས་མོད་ཀྱིས།[[2]](#footnote-21) །​རང་གི་དོན་ལ་གུས་པ་ཡིས། །​དེ་ཡི་ཕྱོགས་གཅིག་བསྒྲིམས་ཏེ་བརྗོད། །​གང་ཞིག་གཞན་ལ་སློབ་པ་དང་། །​དམན་ཕྱིར་ལེགས་པར་མ་བསླབས་གང་། །​ཉེས་པ་ཟད་ཀྱང་དེ་སློབ་ཅིང་། །​གང་ཕྱིར་དོན་གྱིས་ཁྱོད་མི་སློབ། །​གང་གི་ཡོན་ཏན་གྲངས་དག་དང་། །​མཐུ་ལ་ཐུག་པ་མ་མཆིས་ལ། །​རྨད་བྱུང་ཕྲིན་ལས་དཔག་མེད་ཅན། །​རང་བྱུང་ཁྱོད་ལ་ཕྱག་འཚལ་ལོ། །​ཡོན་ཏན་གྲངས་ཀྱི་མཐུ་ཡིས་ནི། །​སློབ་ལ་སྨྲ་བར་ནུས་པ་དང་། །​མཐའ་ཅན་གཞལ་བར་བྱེད་ནུས་ཀྱི། །​མི་སློབ་པ་ཡི་མདུན་དུ་མིན། །​འདི་སྙེད་བགྱི་བའི་མཐའ་མེད་ན། །​འདི་ལྟར་ལགས་ཞེས་ཅི་ཞིག་སྨོས། །​ཁྱོད་ཀྱི་ཡོན་ཏན་སླད་དུ་བདག །​བསོད་ནམས་སྙམ་ནས་སྤྱི་བརྟོལ་སྐྱེས། །​སངས་རྒྱས་བཅོམ་ལྡན་འདས་ལ་བསྟོད་པ་དད་པ་ལས་སྤོབས་པ་སྐྱེས་པ་ཞེས་བྱ་བ་ལས་བསྟོད་པ་གླེང་བསླང་བ་ཞེས་བྱ་བ་སྟེ་ལེའུ་དང་པོའོ།། །​།བདེ་ནས་[[3]](#footnote-22)སྙིང་རྗེ་མེད་པ་ནི། །​སྤྱོད་དམ་མི་སྤྱོད་རྣམ་མི་སྤྱོད། །​རང་གི་བདེ་བས་གཞན་དབང་ཕྱིར། །​དེ་ཉིད་དང་ནི་ངེས་པར་སྦྱར། །​སྤྱོད་དམ་མི་སྤྱོད་སྙམ་པ་ཡི། །​རྣམ་པར་རྟོག་པ་རྣམ་སྤངས་ནས། །​འགྲོ་བ་འདི་ནི་ཉམ་ཐག་ཅེས། །​ཁྱོད་བདག་ཉིད་ཀྱིས་ཞལ་གྱིས་བཞེས། །​སྙིང་རྗེ་རྣམ་པར་སྤངས་ནས་ནི། །​གཞན་གྱི་[[4]](#footnote-23)གཞན་ནི་བཅོལ་བ་བྱེད། །​ལ་ལར་བདག་ཕན་ལ་བརྩོན་པས། །​རང་གི་བདེ་ཕྱིར་རབ་ཏུ་འཇུག །​ཁྱོད་ནི་མ་བཅོལ་ལེགས་མཛད་པ། །​ཁྱོད་ནི་རྒྱུ་མེད་བཞིན་དུ་བྱམས། །​ཁྱོད་ནི་མ་འདྲིས་[[5]](#footnote-24)མཛའ་བཤེས་ཏེ། །​འབྲེལ་པ་མེད་པའི་གཉེན་འདུན་ལགས། །​སྦྱིན་པའི་ཕ་རོལ་ཕྱིན་པའི་ཕྱིར། །​ཐུགས་རྗེས་འགྲོ་བ་བླངས་ནས་ནི། །​སློང་ལ་དགྱེས་པ་འཕེལ་འགྱུར་བ། །​བ་སྤུ་དུ་མ་ལྡང་དང་བཅས། །​ཉིད་ཀྱི་ཤ་ཡང་སྩོལ་མཛད་ན། །​དངོས་པོ་གཞན་ལྟ་སྨོས་ཅི་འཚལ། །​ལེགས་མཛད་ཁྱོད་ཀྱི་[[6]](#footnote-25)སྲོག་ཀྱང་ནི། །​སློང་བའི་སྐྱེ་བོ་རྣམས་ལ་བཏང་། །​བདག་ལ་བདག་ཉིད་སྤངས་ནས་ནི། །​གཞན་ལ་བདག་ཉིད་བླངས་པས་ན། །​རྩྭ་ཡིས་རིན་ཆེན་རིགས་ཆེན་ལྟར། །​དགྱེས་པ་མི་ཉམས་ལྡན་པ་ཡིས། །​ཉིད་ཀྱི་སྐུ་དང་སྲོག་དག་གིས། །​ལུས་ཅན་གཤེད་མས་ཟིན་རྣམས་ཀྱིས། །​ལུས་དང་སྲོག་ཀྱང་ཁྱོད་ཀྱིས་ནི། །​ལན་བརྒྱ་ཕྲག་ཏུ་བསླུ་བ་མཛད། །​འཇིག་རྟེན་བདག་ལྟའི་བསམ་པ་ཅན། །​སྙིང་རྗེའི་སེམས་ནི་མེད་པ་སྟེ། །​སྡུག་བསྔལ་འཇིགས་སམ་བདེ་འདོད་པས། །​ཚུལ་ཁྲིམས་ཀུན་དུ་བླངས་ནས་སྲུང་། །​ངན་འགྲོས་བསྙེངས་སླད་མ་ལགས་ལ། །​བཞེད་པའི་འགྲོ་བའང་སྒྲུབ་མ་ལགས། །​དགོངས་པ་དག་པ་འབའ་ཞིག་གིས། །​ཁྱོད་ཀྱིས་ཚུལ་ཁྲིམས་གོམས་པར་མཛད། །​ཕྱི་རོལ་རྐྱེན་གྱིས་མ་རྫོགས་དང་། །​རང་སྦྱོར་ཕུན་ཚོགས་མེད་པའི་ཕྱིར། །​བསམ་པ་རྣམ་པར་དག་པས་ཀྱང་། །​ཚུལ་ཁྲིམས་ཕ་རོལ་དག་མི་འགྱུར། །​རྟག་ཏུ་གྱ་གྱུ་རྣམ་སྤངས་ཤིང་། །​དྲང་བརྟན་རྣམས་ནི་རྟག་བསྟེན་པས། །​ཡོངས་སུ་དག་པའི་ལས་རྣམས་ཀྱིས། །​ཁྱོད་ནི་གཞི་རྟེན་གཅིག་པུར་གྱུར། །​བཟོད་པའི་ཕ་རོལ་ཕྱིན་པའི་རྒྱུ། །​ཐུགས་རྗེའི་དབང་གིས་མཆོད་བྱ་ཡང་། །​མ་འོངས་སྡུག་བསྔལ་བསྙེངས་པ་ཡིས། །​གཞན་ཉིད་རང་ཉིད་ལ་ཉེས་པས། །​སྡུག་བསྔལ་མང་པོས་གཟིར་བ་[[7]](#footnote-26)ནི། །​ཁྱོད་ཀྱིས་དགའ་བའི་ཐུགས་ཀྱི་[[8]](#footnote-27)ནི། །​ཉོན་མོངས་རྣམས་ནི་སྲན་བཙུགས་ནས། །​སྐྱེ་བོ་ཉོན་མོངས་ཅན་ལ་བརྩེ། །​གཟིར་བར་[[9]](#footnote-28)གྱུར་པ་རྣམས་ལ་ཡང་། །​ཉེས་པ་རྣམས་ནི་མི་སེམས་པ། །​བཟོད་པའི་ཕ་རོལ་ཕྱིན་འདོད་ཕྱིར། །​བྱས་པ་ཉིད་ནི་རྗེས་ལྟ་བས། །​ཁྱོད་ཀྱིས་གཞན་གྱི་དོན་སླད་དུ། །​སྐུ་སྲོག་བཏང་ནས་དགྱེས་གྱུར་གང་། །​དེ་འདྲ་སྲོག་ཆགས་འགུམ་པ་ལས། །​སོས་[[10]](#footnote-29)པ་རྣམས་ལའང་བྱུང་མ་གྱུར། །​ཕན་བྱེད་མཆོད་པས་དགའ་གྱུར་པ། །​ངོ་མཚར་ཆེ་བའི་སེམས་མི་རྩི། །​མགོན་པོ་ཁྱོད་ནི་དགྱེས་པ་གང་། །​བདག་གི་དེ་ནི་ངོ་མཚར་དགོངས། །​ཁྱོད་ནི་ལན་འགའ་མ་ལགས་པར། །​གཏུབས་ཀྱང་སྡུག་བསྔལ་མི་དགོངས་པར། །​གཤེད་མ་བགྱིད་པའི་སེམས་ཅན་ལའང་། །​གཙོ་བོ་ཐུགས་རྗེར་གྱུར་པ་གང་། །​གང་ཡང་གཤེད་མ་ཉིད་ཀྱིས་ནི། །​རལ་གྲི་ཉིད་ཀྱིས་བཅད་བྱས་ནས། །​བྱང་ཆུབ་གཉེར་བར་གཟིགས་ནས་ནི། །​བྱམས་པ་ལ་ནི་བཞུགས་པར་གྱུར། །​ཁྱོད་ཀྱི་ཐུགས་ནི་རིན་པོ་ཆེ། །​རྫོགས་པའི་བྱང་ཆུབ་ས་བོན་ཏེ། །​དཔའ་ཁྱོད་ཁོ་ནས་སྙིང་པོར་མཁྱེན། །​དེ་གཞན་སྐྱེ་བོས་འོལ་མི་མཆིས། །​དེ་ལྟར་བདག་ཉིད་གྱུར་པ་ཡང་། །​སེམས་ཅན་རྟག་ཏུ་སྡུག་བསྔལ་ཅན། །​ཇི་ལྟར་སངས་རྒྱས་ཆོས་རྣམས་ལ། །​སོ་སོར་བརྟགས་ནས་བརྩོན་འགྲུས་བྱ། །​དཀའ་སྤྱད་ལས་ནི་མ་བགྱིས་པར། །​གོ་འཕང་རྙེད་དཀའ་མི་འཐོབ་ཅེས། །​དེ་སླད་ཉིད་ལའང་མ་གཟིགས་པར། །​ཁྱོད་ཀྱིས་བརྩོན་འགྲུས་ལེགས་པར་སྤེལ། །​ཁྱད་པར་ཡོན་ཏན་རྙེད་ནས་ནི། །​ཉེས་པ་རྣམ་པར་སྤངས་པ་དང་། །​སེམས་ཅན་དོན་དུ་ཁུར་ཁྱེར་ཡང་། །​ཐུགས་ནི་ཀུན་དུ་མི་བསྙེལ་ཏེ། །​ཁྱད་པར་འཕགས་པར་བགྱི་བ་ལ། །​ཁྱོད་ལ་ཐང་ལྷོད་འགའ་མ་བྱུང་། །​དེ་སླད་ཁྱོད་ཀྱི་ཁྱད་པར་རྣམས། །​ཐོག་དྲུང་རིམ་པར་དབྱེར་མ་མཆིས། །​བསམ་གཏན་ཕ་རོལ་ཕྱིན་པ་ནི། །​དག་པའི་རྗེས་སུ་ཅིས་མི་མཆི། །​ལྟ་དང་ང་རྒྱལ་སྣང་མེད་པ། །​གང་གི་ཤེས་རབ་ཀྱིས་ནི་བསལ། །​ཐུགས་ནི་ཐུགས་རྗེ་ཆེན་པོ་དང་། །​རྟག་ཏུ་རྗེས་སུ་འབྲེལ་སླད་དུ། །​ཏིང་འཛིན་འབྲས་བུར་བཅས་པ་ཡི། །​ཤིན་ཏུ་བདེ་ལའང་ཁྱོད་མ་ཆགས། །​ཁ་ཅིག་མུ་སྟེགས་པ་རྣམས་ནི། །​ལོངས་སྤྱོད་ཀྱིས་ནི་ངེས་ལེགས་འཐད། །​གཞན་ལ་གཅིག་ཏུ་ཉིད་ཀྱིས་ནི། །​ལོངས་སྤྱོད་དགག་པ་མ་མཛད་དོ། །​གཞན་དང་ཐུན་མོང་མ་ལགས་པའི། །​བདེ་བ་གང་དེ་གྱ་ནོམ་ཡང་། །​དམ་པའི་སྤྱོད་ལྡན་ཁྱོད་འདྲ་ལ། །​གནོད་པར་བས་ཀྱི་སྨན་མ་མཆིས། །​ཁྱོད་ཀྱི་ཤེས་རབ་མཚུངས་མིན་ཏེ། །​དུད་འགྲོ་དུ་མ་རྣམས་ལ་ཡང་། །​གང་ཞིག་ཡེ་ཤེས་རྣམ་དག་ཕྱིར། །​ཇི་ལྟར་རྗེས་སུ་མཆི་མི་བགྱིད། །​འདྲེས་པ་ལ་[[11]](#footnote-30)ནི་ལེགས་བཤད་ཉིད།[[12]](#footnote-31) །​སྙིང་པོ་སྐྱོན་མེད་ཉི་ཚེ་ཞིག །​ཁྱོད་ཀྱི་ཀུན་བཞེས་ཐུགས་ལ་བཞག །​ཉེས་བཤད་དུག་བཞིན་ཡོངས་སུ་སྤངས། །​ལེགས་བཤད་ཆེན་པོ་སྐུ་སྲོག་གིས། །​ཚིགས་སུ་བཅད་པའི་ཕྱེད་ཙམ་ཡང་། །​གང་ཞིག་ཤེས་རབ་རྣམ་འཕེལ་ཕྱིར། །​ཇི་ལྟར་རྗེས་སུ་མཆི་མི་བགྱིད། །​ཁྱོད་ཉིད་གཅིག་པུས་རྣམ་མཁྱེན་མཛད། །​རིན་ཆེན་སྙིང་པོ་མཁྱེན་ཁྱོད་ཀྱིས། །​ལེགས་བཤད་སྲོག་གིས་མཇལ་བ་[[13]](#footnote-32)ན། །​སྐྱེ་བ་དེ་དང་དེ་དག་ཏུ། །​བྱང་ཆུབ་སླད་དུ་དཔའ་སྩལ་བསྟན། །​སེམས་ཅན་བརྩོན་འགྲུས་འཕགས་པ་ནི། །​གྲངས་མེད་པར་ནི་གྱུར་པ་ཡང་། །​སྤྱོད་མེད་ཞ་བོ་རྣམས་ཀྱི་གང་། །​སྐྱེ་བོས་ཐོབ་པར་མི་ནུས་སོ། །​དེ་སླད་གྲངས་མེད་གསུམ་དག་ཏུ། །​ཁྱོད་ནི་དེ་ལྟར་བརྩོན་པ་ན། །​བརྩོན་འགྲུས་འབའ་ཞིག་འགྲོགས་[[14]](#footnote-33)གྱུར་པས། །​གོ་འཕང་བླ་ན་མེད་པ་བརྙེས། །​སངས་རྒྱས་བཅོམ་ལྡན་འདས་ལ་བསྟོད་པ་དད་པ་ལས་སྤོབས་པ་སྐྱེད་པ་ཞེས་བྱ་བ་ལས་རྒྱུའི་སྒོ་ནས་བསྟོད་པ་ཞེས་བྱ་བ་སྟེ་ལེའུ་གཉིས་པའོ།། །​།ཡོན་ཏན་ཐམས་ཅད་ཅུང་ཟད་གཟིགས། །​གསོལ་པ་ན་ཡང་མནལ་མི་མངའ། །​ཉེ་བར་བླངས་པ་བརྟན་མཛད་ཅིང་། །​ཁྱད་པར་[[15]](#footnote-34)ལ་ནི་ཐུགས་ནི་ཆགས། །​མཐོ་ལ་ཕྲག་དོག་མི་མཛད་ཅིང་། །​དམན་ལ་རྔན་ཆེན་མི་མཛད་ལ། །​མཉམ་ལ་འགྲན་པ་མ་མཆིས་པས། །​ཁྱོད་ནི་འཇིག་རྟེན་གཙོ་བོར་གྱུར། །​བཀའ་བས་[[16]](#footnote-35)སྒྲུབ་ལ་ཉམས་མི་མངའ། །​ཡུན་རིང་དུ་ནི་མི་གནས་ཤིང་། །​ཆགས་བཅས་ཀྱང་ནི་ཕལ་ཆེ་བ། །​འབྲས་བུ་ལས་ནི་ཤིན་ཏུ་ཆུང་། །​ཁྱོད་ནི་ཡོན་ཏན་རྒྱུ་རྣམས་ལ། །​མངོན་དགྱེས་འབྲས་བུ་རྣམས་ལ་མིན། །​ཡང་དག་སྒྲུབ་པ་དེ་ཉིད་ཀྱིས། །​ཁྱོད་ནི་[[17]](#footnote-36)ཡོན་ཏན་ཕ་མཐར་ཕྱིན། །​ཐུབ་དབང་ཉིད་ནི་དཀའ་བས་གྲུབ། །​དེ་ལྟར་སྨྲ་བའི་སྐྱེ་བོ་རྣམས། །​སྙིང་རྗེ་[[18]](#footnote-37)ཕོངས་པས་མི་སེམས་པ། །​བརྩོན་འགྲུས་མི་གཡོ་བླངས་ནས་ནི། །​ཇི་ལྟར་ཁྱོད་ཀྱི་ཞབས་རྡུལ་ཡང་། །​བསོད་ནམས་སྐྱེ་བ་མཆེད་གྱུར་[[19]](#footnote-38)པ། །​དེ་ལྟར་ཁྱོད་ཀྱི་ལོངས་[[20]](#footnote-39)སྤྱད་པས། །​བདག་ཉིད་རབ་ཏུ་བསྐྲུན་པ་མཛད། །​འཇིག་རྟེན་པ་ཡི་འཕགས་ལམ་དང་། །​བརྩོན་འགྲུས་ཤེས་རབ་ཀྱིས་ཀྱང་ནི། །​ཚེ་རབས་སྔ་མའི་མཐར་ཡང་ནི། །​ཁྱོད་ནི་ཡང་དག་བྱུང་བ་ཡིས། །​ཉེས་པ་ཉམས་[[21]](#footnote-40)སྨད་རྩ་ནས་བཏོན། །​ཡོན་ཏན་སྤེལ་ནས་རྣམ་པར་སྦྱངས། །​གཞུང་ལུགས་བཟང་པོ་དེས་ན་ཁྱོད། །​གྲུབ་མཆོག་ལྷག་པར་བརྙེས་པ་ལགས། །​རྟག་ཏུ་ངལ་ཞིང་མགོན་མེད་པ། །​སློང་ཞིང་བདེ་བ་མ་མཆིས་ཏེ། །​སེམས་ཅན་རྣམས་ལ་ཉམས་མེད་པའི། །​ཉོན་མོངས་མང་པོ་སྤྱོད་མཐོང་ནས། །​ཇི་ལྟར་བདག་གི་རྒྱུད་ལ་དེ། །​བག་ཆགས་ལྷག་མའང་མ་ལུས་པ། །​དེ་ལྟར་རྣམ་པ་ཐམས་ཅད་དུ། །​ཉེས་པ་ཁྱོད་ཀྱིས་རབ་ཏུ་བཅོམ། །​གཞན་གྱི་ཕུན་ཚོགས་བསྒྲུབ་པའི་ཕྱིར། །​ཁྱོད་ནི་གཙོ་བོར་མཐོང་ནས་ནི། །​བདག་གི་ཡོན་ཏན་དམན་པའི་ཕྱིར། །​གཞན་མིན་བརྩོན་འགྲུས་ཕྲིན་ལས་ཅན། །​ཇི་ལྟར་གཞན་ལ་དེ་དག་དང་། །​འདྲ་བ་ཙམ་ཡང་མི་གདའ་བ། །​དེ་ལྟར་ཁྱོད་ཀྱིས་བསགས་བསགས་ནས། །​བདག་ཉིད་ལ་ནི་ཡོན་ཏན་བསྒྲུབ།[[22]](#footnote-41) །​ཆུང་དང་དམན་དང་འཚོ་བ་མེད། །​ཁ་ན་མ་ཐོ་ཆགས་བཅས་དང་། །​ཚིམ་པར་མི་བྱེད་ལེགས་མཐའ་མེད། །​ཐུན་མོང་གསལ་དང་མི་ལྡན་ཏེ། །​འཇིག་རྟེན་པ་ཡིས་[[23]](#footnote-42)དཔེ་དངོས་ཀུན། །​གེགས་བགྱིད་པ་དང་སྒྲིབ་པ་ཅན། །​རེ་ཞིག་པ་དང་ཉི་ཚེ་བ། །​ཤིན་ཏུ་རྙེད་པར་སླ་བ་ལགས། །​མང་བ་དང་ནི་རབ་ཀྱི་རབ། །​ཀུན་ཏུ་མཚོ་དང་དྲི་མ་གཅོད། །​ཚིམ་པར་མཛད་དང་བདེ་མཐའ་ཅན། །​ཐུན་མོང་མིན་པའི་སྣང་བ་མངའ། །​ཁྱོད་ཀྱི་ཡོན་ཏན་བླ་མེད་ལ། །​གེགས་བགྱིད་[[24]](#footnote-43)མ་མཆིས་རྟོག་མ་མཆིས། །​བརྟན་པ་དང་ནི་རྒྱུན་ཆགས་པས། །​དཔེ་ལྟ་མཆིས་པར་ག་ལ་འགྱུར། །​ཉན་ཐོས་བློ་མཆོག་རྣམས་ཀྱིས་ཀྱང་། །​བསྐལ་པ་རྣམས་ཀྱིས་མ་རྟོགས་པ། །​ལྷ་མ་ཡིན་གྱིས་གཏིང་རྙེད་པའི། །​ཁྱོད་ཀྱི་དགོངས་འདྲ་ག་ལ་མཆིས། །​གང་ཚེ་ཁྱོད་ཀྱིས་[[25]](#footnote-44)དགོངས་པའི་དཀྱེལ། །​གཏིང་དང་ཕ་རོལ་མེད་བརྟགས་ན། །​རྒྱ་མཚོ་ཟབ་པ་ཉིད་ཀྱང་ནི། །​གནག་རྗེས་ལྟ་བུར་ས་ལེར་གདའ། །​འདོད་པའི་མཐའ་ལ་མ་ཆགས་པས། །​གང་ཞིག་ཁ་ཅིག་གིས་སྐྱོན་མིན། །​ཁྱོད་ཀྱི་བཀའ་ནི་བརྟན་བཅས་པ། །​སུ་ཞིག་གིས་ནི་མཇལ་བར་[[26]](#footnote-45)ནུས། །​ཆོས་རྣམས་ཀུན་གྱི་[[27]](#footnote-46)མི་བསྐྱོད་པ། །​ཁྱོད་ཀྱིས་[[28]](#footnote-47)བརྟན་པ་མངོན་བསམ་[[29]](#footnote-48)ན། །​ས་ཡི་བརྟན་པ་ཉིད་ཀྱང་ནི། །​ཤིར་ཤའི་གེ་སར་རྩེ་ལྟར་ཆུང་། །​བདེ་བ་འདོད་པས་ཕྱི་རོལ་པ། །​ཉི་མའི་རྗེས་སུ་ཉལ་བྱེད་དེ། །​ཁྱོད་ནི་ཉི་མ་དང་མཚུངས་མིན། །​ཐུན་མོང་གི་ནི་དབྱེ་བར་བརྗོད། །​ཐུབ་པ་ཁྱོད་ཀྱི་ཡེ་ཤེས་ཀྱི། །​སྣང་བས་མི་ཤེས་རབ་རིབ་དག །​འཇོམས་པའི་ཐད་ན་ཉི་མ་ཡང་། །​མེ་ཁྱེར་ཙམ་དུ་མི་སྤྱོད་དོ། །​སྦྱོར་དང་བསམ་པ་དག་པ་ཡིས། །​སྔོན་ཡང་ཉེས་པ་མི་མངའ་ལ། །​ཁྱོད་ཀྱི་སྤྱོད་པ་བསམ་མིན་པས། །​སངས་རྒྱས་ཉིད་ནི་སུས་བསམ་ནུས། །​ཁྱོད་ཀྱི་གསུང་ཐུགས་མཛད་སྤྱོད་རྣམས། །​དག་པའི་གན་ན་སྟོན་ཟླ་དང་། །​ཆུ་དང་ནམ་མཁའི་དག་པ་རྣམས། །​དྲི་མ་ཅན་ཉིད་ལྟ་བུར་གདའ། །​གཞལ་དུ་མེད་པའི་ཡོན་ཏན་རྣམས། །​དཔེ་ཡི་ཚུལ་ཀྱིས་སུས་གཞལ་ནུས། །​ཁྱད་པར་ལ་ནི་སྦྱོར་བའི་ཕྱིར། །​ཚིག་ཙམ་ཡང་ནི་མང་པོ་ཡིན། །​འཇིག་རྟེན་ལེགས་པ་གང་ཅིའང་རུང་། །​ཐམས་ཅད་སྔོ་ནའང་དེར་བས་ཏེ། །​ཉོན་མོངས་འཇིག་རྟེན་ཆོས་རྣམས་ཀྱིས། །​སངས་རྒྱས་ཆོས་ལ་ཁྱད་མི་འཁོར།[[30]](#footnote-49) །​བསེ་རུའི་རྭ་དང་འདྲ་བ་གང་། །​གང་ཡང་ཁྱོད་ཀྱི་རྗེས་འགྲོ་སློབ། །​གྲོལ་བ་ཙམ་གྱིས་ཁྱོད་དང་མཚུངས། །​རྨད་བྱུང་ཡོན་ཏན་ཉིད་ཀྱིས་མིན། །​རིན་ཆེན་ཆོས་གང་བརྙེས་ནས་ཁྱོད། །​མཆོག་ཏུ་གྱུར་པ་དེ་ཉིད་དང་། །​ཁྱོད་དུ་བསྒྲུན་ཞིང་དེ་དང་ནི། །​ཁྱོད་དང་བསྒྲུན་ལྡོན་[[31]](#footnote-50)ཁོ་ནར་བས། །​ཡང་ན་དེ་ཡང་ཁྱོད་མཚུངས་མིན། །​གང་ཕྱིར་གཉིས་ཀ་མཉམ་པ་ནི། །​ཚད་མ་མཁན་གྱིས་བརྗོད་མི་ནུས། །​དེས་ནི་སུས་ཀྱང་རྟོགས་མི་འགྱུར། །​གང་ལ་སྤྱི་ཙམ་བསྒྲུན་ནས་ནི། །​ཅུང་ཟད་བརྗོད་པར་[[32]](#footnote-51)བགྱིས་པ་[[33]](#footnote-52)དེ། །​སྨྲ་བ་པོ་ཡི་རང་དགའ་དང་། །​ཐབས་དང་གཅམ་བུ་ཙམ་དུ་བས། །​སངས་རྒྱས་བཅོམ་ལྡན་འདས་ལ་བསྟོད་པ་དད་པ་ལས་སྤོབས་པ་སྐྱེས་པ་ཞེས་བྱ་བ་ལས་དཔེ་མེད་པར་བསྟོད་པ་ཞེས་བྱ་བ་སྟེ་ལེའུ་གསུམ་པའོ།། །​།འགྲོ་ལས་བདུད་ལས་རྣམ་པར་རྒྱལ། །​རྗེས་སུ་དཔག་པས་རྣམ་པར་ལྷག །​ཁྱོད་ཀྱི་ཉན་ཐོས་ཀྱིས་ཀྱང་ནི། །​མཉམ་གནས་བདུད་ལས་རྒྱལ་བར་འགྱུར། །​ཁྱོད་ནི་བདུད་ལས་རྣམ་རྒྱལ་ཏེ། །​འགྲོ་ཀུན་དད་པར་མཛད་པ་ཡང་། །​བདག་གི་[[34]](#footnote-53)ཆོས་ཉིད་རྗེས་བསམས་ནས། །​ཆེན་པོ་ལྟར་གང་མ་མཐོང་ངོ། །​ཁྱོད་ནི་སྟོབས་གནས་མ་ཡིན་ཡང་། །​གང་གིས་རྒྱལ་བར་བྱ་བའི་རིགས། །​དེ་ཡིས་སྲིད་གཞན་རྒྱལ་བའི་ཕྱིར། །​བདུད་ཀྱི་བྲན་[[35]](#footnote-54)དང་མངག་གཞུག་རྣམས། །​སྡང་བས་གོལ་པར་རྩོལ་བྱེད་པ། །​མང་པོའང་གཞོལ་བར་བྱ་བ་ནི། །​ཁྱད་པར་གནས་ལ་བརྟེན་པ་ཡི། །​བཟོད་པའི་ཚེགས་སུ་མཚར་མི་ཆེ། །​གཡེང་བའི་རྐྱེན་དང་མཇལ་ན་ཡང་། །​གཞན་ལ་མི་བསྟེན་པ་ཡིས་ནི། །​འཁོར་བ་ཐོག་མ་མེད་པ་ནི། །​ཁྱོད་བདག་ཉིད་ཀྱིས་དགྱེས་པར་མཛད། །​གང་ཚེ་བདུད་རྣམས་མངོན་བཏུལ་བ། །​དེ་ཡི་ནུབ་མོ་ཁོ་ན་ལ། །​ཉོན་མོངས་ཤིན་ཏུ་ཆེ་སྤངས་པ། །​དེ་ཉིད་རྨད་དུ་བྱུང་བ་ལགས། །​གང་གི་དེ་ལྟར་བསམ་མིན་ཡང་། །​ལྷག་པར་ཉོན་མོངས་ལས་རྒྱལ་གྱུར། །​སྐྱེ་བོ་[[36]](#footnote-55)གཞན་དང་ཐུན་མོང་གང་། །​མུ་སྟེགས་ལས་རྒྱལ་དེ་སྨོས་ཅི། །​འོད་ཟེར་ཕྲེང་བ་སྟོང་ལྡན་པའི། །​ཉི་མས་མུན་བསལ་གང་ལགས་དང་། །​དཔའ་བོ་ཁྱོད་ཀྱིས་མུ་སྟེགས་ལས། །​རྒྱལ་བར་མཛད་པ་ཅི་ཞིག་མཚར། །​ཆགས་སྡང་གཏི་མུག་བཅས་པ་དང་། །​དེ་ཉིད་དང་ནི་འགྲོ་བ་སྲིད། །​ཕྲ་རྒྱས་སྤངས་པ་རྣམས་ཀྱིས་ནི། །​རྒོལ་བའི་ཚེ་ན་རྣམ་དཔྱོད་ཡིན། །​འདོད་ཆགས་བྲལ་བས་ཆགས་བཅས་དང་། །​ཞེ་སྡང་བྲལ་བས་ཞེ་སྡང་ཅན། །​གཏི་མུག་བྲལ་བས་རྨོངས་པ་སྟེ། །​གསུམ་པོས་རྟག་ཏུ་གསུམ་དག་བཏུལ། །​བཏང་སྙོམས་གནས་ལ་གནས་པ་གང་། །​ངོ་མཚར་མིན་ཞིང་དགའ་བ་[[37]](#footnote-56)མིན། །​འཇུག་པ་དང་ནི་ལྡོག་པའི་ཕྱིར། །​དེ་ནི་ངོ་མཚར་ཞེས་བྱ་སྟེ། །​དམ་ཆོས་རབ་ཏུ་བསྟོད་པ་དང་། །​དམ་ཆོས་མ་ལགས་སྨོད་མཛད་ཀྱང་། །​དམ་པ་དག་དང་ཐ་མ་ལ། །​ཁྱོད་ནི་ཆགས་དང་ཁྲོ་མི་མངའ། །​ཡུན་རིང་པོར་ནི་མངོན་འདོད་པའི། །​ཡིད་ལ་རེ་བ་སྐོང་བ་དང་། །​མི་རིགས་པ་ནི་རྩོད་པ་ཡིས། །​ཆོས་ཉིད་ལ་ནི་གེགས་བྱེད་ལ། །​དགྲ་བཅོམ་པ་དང་མུ་སྟེགས་ལ། །​རྗེས་སུ་ཆགས་དང་ཁོང་ཁྲོ་བར། །​ཁྱོད་ཀྱི་ཐུགས་ནི་མི་འགྱུར་ན།[[38]](#footnote-57) །​ཁྱོད་ལ་བསྟོད་དུ་ཅི་ཞིག་མཆིས། །​གང་ཞིག་འཕེལ་བའི་རྒྱུ་མཚན་ཕྱིར། །​སྲོག་ཀྱང་ཁྱོད་ཀྱིས་མི་དགོངས་ན། །​གཟིགས་པ་དང་ནི་གསན་པ་དང་། །​ཁྱོད་ཀྱིས་མ་གཟིགས་མ་གསན་བཞིན། །​ཡོན་ཏན་རྣམས་ལའང་མ་ཆགས་ལ། །​ཡོན་ཏན་ཅན་ལའང་བཞེད་མི་མངའ། །​ཀྱེ་མའོ་ཁྱོད་ཀྱི་ཐུགས་སྟོབས་ནི། །​རབ་དང་ཡོངས་སུ་དག་པ་ལགས། །​ཕན་ཚུན་རྗེས་སུ་འཇུག་པའི་ཕྱིར། །​ངེས་པར་ལུས་དང་སེམས་དག་གི །​མྱ་ངན་དགའ་སོགས་གནས་སྐབས་ནི། །​རེ་དོགས་ཀྱིས་ཀྱང་ཤིན་ཏུ་བསྒྲིབས། །​དབང་པོ་རྣམས་ནི་རབ་དང་བ། །​དུས་རྣམས་རྟག་ཏུ་མི་ཉམས་པས། །​ཁྱོད་[[39]](#footnote-58)ཐུགས་རྟག་ཏུ་དང་བ་དག །​མངོན་སུམ་གྱུར་པ་བཞིན་དུ་གདའ། །​ཤིན་ཏུ་ཉུང་ངུ་འདོད་པ་ཡིས། །​འབད་པ་ཡིས་ནི་སྦས་ན་ཡང་། །​ཉེས་ཟད་ཤིན་ཏུ་མ་ལུས་པས།[[40]](#footnote-59) །​གཞན་དོན་གྱིས་ནི་དྲངས་པས་ན། །​རང་བཞིན་དམ་པ་ལེགས་གསུངས་དང་། །​མཛད་སྤྱོད་བཟང་པོས་བསྒྲགས་པས་ན། །​ཁྱོད་ཀྱི་བློ་གྲོས་དགོངས་པ་དག །​རྣམ་དག་བྱིས་པའི་བར་ལ་གྲགས། །​སངས་རྒྱས་བཅོམ་ལྡན་འདས་ལ་བསྟོད་པ་དད་པ་ལས་སྤོབས་པ་སྐྱེས་པ་ཞེས་བྱ་བ་ལས་རྨད་དུ་བྱུང་བར་བསྟོད་པ་ཞེས་བྱ་བ་སྟེ་ལེའུ་བཞི་པའོ།། །​།གང་གིས་ཁྱོད་ཀྱི་སྐུ་མཐོང་བས། །​སེམས་ནི་དང་བར་མ་གྱུར་པ། །​དེ་ལ་མིག་ནི་མེད་པ་སྟེ། །​ཡང་ན་ཡོད་ཀྱང་དོན་མེད་པའོ། །​ཉེ་བར་ཞི་ལ་ཡིད་དུ་འོང་། །​འབར་ལ་གནོད་པ་མཛད་མི་མངའ། །​དུལ་ལ་རྔོམ་བརྗིད་ཆེ་བ་ཡི། །​སྐུ་འདིས་སུ་ཞིག་དད་མི་མཛད། །​གང་ཡང་ལྟ་དང་ཞི་བའམ། །​ཡུལ་ནི་ཤིན་ཏུ་རྙེད་པ་ན། །​ཐམས་ཅད་ཆགས་དང་བྲལ་འགྱུར་ཞིང་། །​འདི་ནི་མཐོང་བའི་ནང་ན་མཆོག །​ཁྱོད་ཀྱི་སྐུ་དེ་གང་གིས་ནི། །​ལན་བརྒྱ་མཐོང་དང་གང་ཞིག་གིས། །​དང་པོར་མཐོང་བ་དེ་གཉིས་ཀ །​འདྲ་བར་མིག་ནི་མགུ་བར་མཛད། །​རྣམ་པར་སྡང་བའི་སེམས་ལྡན་ཡང་། །​མཐོང་བས་ངོམས་པ་ཅིས་མི་འགྱུར། །​ཁྱད་པར་ལ་མཁས་མ་ཡིན་ཡང་། །​གང་ཞིག་ཡི་དགས་རྣམས་ཀྱིས་ནི། །​ཁྱོད་ཀྱི་སྐུ་ནི་མཛེས་པའི་ཕྱིར། །​བལྟ་བས་མི་ངོམས་རང་བཞིན་པས། །​མཐོང་ངོ་ཅོག་ནི་ཕྱི་ཕྱིར་ཞིང་། །​དགའ་བ་སྐྱེད་པར་མཛད་པ་ལགས། །​དུབ་པར་མ་དགོངས་ངོ་མཚར་ཏེ། །​རྗེས་སུ་མཐུན་པའི་དོན་མཛད་ཅིང་། །​ཕྲིན་ལས་གསལ་བར་གྱུར་པ་ན། །​གང་གི་[[41]](#footnote-60)འབད་པ་མེད་པར་འཕྲུལ། །​རྟེན་གྱི་ཡོན་ཏན་དག་དང་ནི། །​བརྟེན་པའི་ཡོན་ཏན་ཕན་ཚུན་དུ། །​འཚམ་པས་ཁྱོད་ཀྱི་སྐུ་དང་ནི། །​ཡོན་ཏན་ཕུན་ཚོགས་མཆོག་དང་ལྡན། །​ཁྱོད་ལ་ཡོན་ཏན་མི་མངའ་ན། །​དེ་བཞིན་གཤེགས་པའི་སྐུ་འདི་ནི། །​གཞན་ལ་[[42]](#footnote-61)གང་ཞིག་ལ་ནི་རྟེན། །​གཞན་མི་བས་ནི་རྣམ་པར་སྤྲས། །​མཚན་དང་དཔེ་བྱད་བཟང་འབར་བ། །​ཁྱོད་ཀྱི་སྐུ་ལས་མ་གཏོགས་པ། །​དེ་བཞིན་གཤེགས་པའི་ཡོན་ཏན་འདི། །​གཞན་གང་ཞིག་ལ་ལེགས་གནས་འགྱུར། །​ཕུན་སུམ་ཚོགས་ལས་ལྷག་པའི་སྐུ། །​གཞན་དང་མཚུངས་མིན་ཐོབ་པ་ནི། །​བརྟེན་པ་[[43]](#footnote-62)ཡི་ནི་ཁྱད་པར་གྱིས། །​ཕུན་སུམ་ཚོགས་པ་ལྷག་པར་འཆང་། །​ཁྱོད་སྐུ་རྟེན་པའི་ཡོན་ཏན་ལ། །​ང་དཔལ་ཆེ་ཞེས་གསུང་གསུང་ལྟར། །​དེ་ཡི་ཡོན་ཏན་རྣམས་ཀྱང་སླར། །​ངེད་ལེགས་བཀོད་ཅེས་གསུང་བ་འདྲ། །​སངས་རྒྱས་བཅོམ་ལྡན་འདས་ལ་བསྟོད་པ་དང་པ་ལས་སྤོབས་པ་སྐྱེས་པ་ཞེས་བྱ་བ་ལས་སྐུ་ལ་བསྟོད་པ་ཞེས་བྱ་བ་སྟེ་ལེའུ་ལྔ་པའོ།། །​།གསོད་དང་བཀྲེས་སྐོམ་གྲང་དྲོ་དང་། །​མི་སྲུན་སྨད་པ་ལ་སོགས་མང་། །​གསུམ་ལ་དུབ་པ་མེད་བཟོད་ཅིང་། །​ངན་སོང་གི་ནི་སྡུག་བསྔལ་ཡང་། །​འགྲོ་བ་འདི་དག་ཐམས་ཅད་ནི། །​ཁྱད་མེད་ཉོན་མོངས་རྣམས་ཀྱིས་བཅིངས། །​ཁྱོད་ནི་འགྲོ་བའི་ཉོན་མོངས་དག །​དགྲོལ་སླད་ཡུན་རིངས་[[44]](#footnote-63)ཐུགས་རྗེས་བསྡམས། །​བཅིངས་པའི་རྒྱུ་ནི་ཉོན་མོངས་པས། །​འགྲོ་བ་ཡིས་ནི་ཉོན་མོངས་བཟོད། །​ཁྱོད་ནི་ཐུགས་རྗེ་ཡིས་བཅིངས་པས། །​བཟོད་པ་གང་དེ་ངོ་མཚར་ལགས། །​དང་པོར་ཁྱོད་ལ་ཕྱག་བགྱི་འམ། །​འོན་ཏེ་གང་གིས་འཁོར་བར་ཁྱོད། །​སྐྱོན་མཁྱེན་ཡུན་རིང་དེ་ལྟ་བུར། །​བཞུགས་མཛད་ཐུགས་རྗེ་ཆེ་ལ་བགྱི། །​དེ་ལྟར་སྡུག་བསྔལ་བཏང་སྙོམས་ནས། །​དབེན་པའི་གནས་སུ་བཞུགས་པར་མཛད། །​ཤིན་ཏུ་གསལ་བར་བྱ་བའི་ཕྱིར། །​དེ་ལྟར་གྱི་ཡང་བཟོད་པར་མཛད། །​དབེན་པའི་བདེ་བ་སྤངས་གྱུར་ཁྱོད། །​མང་པོའི་ནང་དུ་བཞུགས་པ་གང་། །​དེ་ཁྱོད་ཐུགས་རྗེ་དུས་འདས་པ། །​གླགས་ཤིག་ཐོད་ནས་བགྱིས་པར་བས། །​འཇིག་རྟེན་སྤྱོད་པ་འདྲ་བ་མང་། །​མ་འོངས་བདེ་བ་ལ་བརྟེན་ནས། །​ད་ལྟར་བྱུང་ལ་[[45]](#footnote-64)གུས་པ་ཡིས། །​སེམས་ཅན་རྣམས་ལ་རྣམ་དཔྱད་ནས། །​རིག་པ་ཡི་ནི་མཚོ་ནང་ནས། །​ཀླུ་བཞིན་ཁྱོད་ཀྱི་ཐུགས་རྗེ་ཡིས། །​དགོན་པ་ཞི་[[46]](#footnote-65)གནས་གྲོང་གི་མཐར། །​གདུལ་བའི་དོན་གྱི་སླད་དུ་དྲངས། །​གཞན་ལ་ཆགས་ཤིང་དགོངས་པ་ཡིས། །​ཐུགས་རྗེ་བཙུན་མོས་མི་བྱ་མེད། །​ཡང་ན་ཁྱོད་ནི་དེ་ཆགས་པས། །​རང་དང་མཐུན་པས་སྤངས་ནས་གང་། །​ཉེར་ཞི་མཆོག་ལ་གནས་བཞིན་དུ། །​ཐུགས་རྗེ་གཙོ་དང་ལྡན་པས་ན། །​རོལ་མོ་མཁན་གྱི་སྒྱུ་རྩལ་ཡང་། །​ཁྱོད་ཀྱི་ཞབས་ཀྱིས་འདོར་བར་མཛད། །​དོན་དམ་པ་ནི་མ་བརྙེས་པས། །​སྔོན་ནི་དེ་བཞིན་དཀའ་སྤྱོད་མིན། །​སངས་རྒྱས་ཉིད་ནི་བརྙེས་པ་ཡིས། །​ཞི་གནས་བདག་ཉིད་སྤངས་ནས་ཀྱང་། །​རྫུ་འཕྲུལ་སེང་གེའི་སྒྲ་དང་ནི། །​ཉིད་ཀྱི་ཡོན་ཏན་བརྗོད་པ་གང་། །​དེ་ནི་བཞེད་སྤྱོད་མི་མངའ་བ། །​ཁྱོད་ཀྱི་ཐུགས་རྗེ་བསྟན་པ་ལགས། །​གལ་ཏེ་སེམས་ཅན་དོན་མཛད་འདི། །​སེམས་ཅན་ཡོད་ན་[[47]](#footnote-66)མི་འགྱུར་བ། །​གུས་པས་གཞན་དུ་མི་འདྲེ་ལ། །​ཇི་ལྟར་མི་བཟད་ལྟར་བརྩེ་མེད། །​གཞན་གྱི་དོན་དུ་རབ་བཟང་གི །​ཉིད་ཀྱི་དོན་ལ་བརྩེ་མེད་པས། །​མགོན་པོ་ཁྱོད་ཉིད་འབའ་ཞིག་ལ། །​ཐུགས་རྗེས་ཐུགས་རྗེ་[[48]](#footnote-67)མཛད་མ་གྱུར། །​ཡང་ན་ཁྱོད་ཉིད་དཀའ་བ་རྣམས། །​སྤྱོད་པ་མ་ཉམས་དེས་ནི་མཛད། །​ཁྱོད་ཀྱིས་ཉིད་དོན་ལས་ལྷག་པར། །​གཞན་དོན་རྗེས་སུ་གཟིགས་པར་མཛད། །​འདི་ལྟར་རེས་འགའ་བསྟན་པས་གང་། །​གཞན་དོན་གྲུབ་པར་མཛད་སླད་དུ། །​ཁྱོད་ནི་ལན་བརྒྱར་ཕྱོགས་དག་དུ། །​གཏོར་མ་བཞིན་དུ་བཏང་བ་ལགས། །​གང་ཞིག་རྗེས་སུ་མི་མཐུན་པའི། །​རོལ་མོ་མཁན་གྱི་བཟོ་སོགས་ནི། །​ངན་པའི་ལས་ལའང་དྲང་བར་མཛད། །​དེ་ཉིད་དེ་ནི་མི་འཐད་དོ། །​དེ་ལྟར་ཁྱོད་ལ་གནོད་མཛད་ཀྱང་། །​ནོངས་པ་ཅན་དུ་མི་རྩི་བས།[[49]](#footnote-68) །​ཁྱོད་ཀྱི་བཞེད་པ་ཁོ་ན་དང་། །​མཐུན་འཇུག་པ་ནི་ལགས་པར་གདའ། །​གཏོང་མིན་ཡོད་དེ་ཆགས་པ་མིན། །​ཆགས་པ་ཡོད་དེ་དངོས་མི་ཤེས། །​ཁ་ཅིག་དངོས་པོ་ཤེས་ན་ཡང་། །​རྗེས་སུ་མཐུན་མིན་གཏོང་བ་ཡང་། །​གཏོང་བ་མིན་ལ་ཆགས་པ་ཡང་། །​དངོས་པོ་ཤེས་ན་རྗེས་སུ་མཐུན། །​ཐུགས་རྗེ་དེ་ཡིས་སྤྱོད་ལེགས་མང་། །​གང་གི་སྨྲ་བར་བྱེད་པར་ནུས། །​སངས་རྒྱས་བཅོམ་ལྡན་འདས་ལ་བསྟོད་པ་དད་པ་ལས་སྤོབས་པ་སྐྱེས་པ་ཞེས་བྱ་བ་ལས་ཐུགས་རྗེ་ལ་བསྟོད་པ་ཞེས་བྱ་བ་སྟེ་ལེའུ་དྲུག་པའོ།། །​།ཚིག་བཟང་བ་དང་དོན་ཆེ་དང་། །​བདེན་པ་དང་ནི་སྙན་པ་དང་། །​ཟབ་གསལ་གཉིས་ཀའི་དོན་ལྡན་དང་། །​བསྡུས་དང་སྤྲོས་པ་དང་ལྡན་པ། །​ཉོན་མོངས་འཇོམས་དང་རྩུབ་མིན་དང་། །​གསལ་དང་བདེ་བླག་རྟོགས་པ་དང་། །​སྣ་ཚོགས་དོན་ནི་མ་འཁྲུགས་དང་། །​སྙིང་པོ་ཅན་དང་མང་བ་ཡང་། །​ཁྱོད་ཀྱི་གསུང་ནི་དེ་ལྟ་བུ། །​ཁྱོད་ཀྱི་དགྲ་བོས་ཐོས་ན་ཡང་། །​ཐམས་ཅད་མཁྱེན་པ་ལགས་སོ་ཞེས། །​སུ་ཞིག་ངེས་པ་བསྐྱེད་མི་འགྱུར། །​རྗེས་སུ་ཆགས་དང་བར་མ་དང་། །​སྡང་བས་གནོད་པ་བྱེད་པ་ལ། །​ཉེས་ཀུན་སྐྱུག་པར་མཛད་པའི་ཕྱིར། །​ཐམས་ཅད་ལ་ནི་ཐུགས་མཉམ་མངའ། །​མང་པོ་རིལ་གྱིས་སྙན་མ་ལགས། །​བཅོས་པ་འགའ་ཙམ་སྙན་པ་ལགས། །​ཁྱོད་ཀྱི་གསུང་ནི་དོན་གྲུབ་པས། །​ཐམས་ཅད་ལེགས་གསུང་ཁོ་ན་ལགས། །​མོས་ཁམས་དབང་པོའི་དབྱེ་བ་ཡིས། །​གང་ཕྱིར་བསམ་པ་སྣ་ཚོགས་པ། །​དེ་བས་ཐབས་ལ་མཁས་པ་ཡིས། །​སྐྱེས་བུ་འདུལ་མཆོག་ཁ་ལོ་སྒྱུར། །​ཁྱོད་ཀྱི་གསུང་ནི་རྣམ་བརྟགས་ན། །​གང་ཞིག་འཇམ་དང་རྩུབ་པ་དང་། །​གང་ཡང་དེ་གཉིས་ལྡན་པ་དག །​ཐམས་ཅད་རོ་གཅིག་ཉིད་དུ་འགྱུར། །​ཡུན་རིང་འཕེལ་བར་འགྱུར་བ་ནི། །​ཐུགས་རྗེ་བརྩོན་འགྲུས་ཕུན་ཚོགས་པས། །​དགོངས་པ་ཡང་དག་ཤེས་རབ་ཀྱང་། །​ཐམས་ཅད་ལ་ནི་བརྩོན་དང་ལྡན། །​ཨེ་མའོ་ཤིན་ཏུ་ཡོངས་དག་པའི། །​ཕྲིན་ལས་རྣམས་ཀྱང་རབ་ཏུ་བཟོ། །​དེ་ཡིས་རིན་ཆེན་གསུང་རྣམས་ཀྱི། །​སྣོད་འདི་འདྲ་བ་འདི་བགྱིས་སོ། །​སྣོད་ཀྱི་སྐྱོན་དང་འབྲེལ་པས་ན། །​རྣ་བར་[[50]](#footnote-69)བདུད་རྩི་འདི་འདྲ་བའང་། །​རོ་ནི་ཕྲོགས་པར་གྱུར་པ་སྟེ། །​ལྷ་ཡི་ཆུ་ནི་རྒྱ་མཚོ་[[51]](#footnote-70)བཞིན། །​ཁྱོད་ཞལ་བལྟ་ན་རབ་སྡུག་པ། །​དེ་ལས་མཉན་ན་སྙན་པ་ཡི།[[52]](#footnote-71) །​གསུང་འདི་དག་ནི་ཟླ་བ་ལས། །​བདུད་རྩི་འཛག་པ་བཞིན་དུ་གདའ། །​སྔོ་བ་ཐི་སོགས་དབྱེ་བ་ཡིས། །​མི་སྡུག་པ་ནི་བསྟན་པ་དང་། །​བྱམས་པ་དང་ནི་སྙིང་རྗེ་ཡང་། །​སྤྱོད་པའི་གཉེན་པོའི་ཕྱོགས་ཀྱིས་ནི། །​ཁྱོད་ཀྱི་གསུང་ནི་འདོད་ཆགས་ཀྱི། །​རྡུལ་རབ་ཞི་མཛད་ཆར་སྤྲིན་འདྲ། །​ཞེ་སྡང་སྦྲུལ་ནི་གདོན་པའི་ཕྱིར། །​ནམ་མཁའ་ལྡིང་དང་འདྲ་བ་ལགས། །​གཞན་ཡང་རྟེན་ཅིང་འབྲེལ་འབྱུང་བའི། །​རྣམ་པ་སྣ་ཚོགས་བསྟན་པ་ཡིས། །​དེ་བཞིན་ལས་བདག་གིར་བྱ་བ། །​བདག་མེད་པ་གང་[[53]](#footnote-72)དབྱེར་མེད་པས། །​ཡང་དང་ཡང་དུ་མི་ཤེས་པའི། །​རབ་རིབ་འཇོམས་པས་གདུགས་དང་འདྲ། །​ང་རྒྱལ་རི་བོ་མངོན་འཇོམས་པས། །​བརྒྱ་བྱིན་མཚོན་ཆ་འདྲ་བ་ལགས། །​གལ་ཏེ་འདི་ནི་མ་གསུངས་ན། །​བདེ་གཤེགས་དགྲ་བཅོམ་སངས་རྒྱས་དང་། །​དེ་ལྟར་རྟོགས་ཉིད་ཕུན་ཚོགས་པའི། །​ཁྱོད་ཀྱི་བདེན་གསུང་སུས་རྟོགས་འགྱུར། །​དོན་གཟིགས་པས་ན་མི་སླུ་བ།[[54]](#footnote-73) །​ནོངས་མི་མངའ་ཕྱིར་རྗེས་སུ་མཐུན། །​ལེགས་པར་སྦྱར་བས་གོ་སླ་སྟེ། །​ཁྱོད་ཀྱི་གསུང་ནི་ལེགས་གསུམ་ལྡན། །​ཟབ་པ་དང་ནི་སྙན་པ་དང་། །​གོ་སླ་དང་ནི་ལེགས་སྦྱར་དང་། །​གདུལ་བྱ་དང་ནི་རྗེས་སུ་མཐུན། །​གདུག་པ་ལ་ཡང་བདེན་དོན་ཕྱིར། །​རེ་ཞིག་དང་པོར་ཁྱོད་ཀྱི་གསུང་། །​ཉན་པ་རྣམས་ཀྱི་ཡིད་འཕྲོག་མཛད། །​དེ་ནས་ཡིད་ལ་བསམས་བགྱིས་ན། །​རྡུལ་དང་མུན་པ་དག་ཀྱང་སེལ། །​ལོངས་སྤྱོད་ཉུང་ངུ་ཙམ་ཞིག་དང་། །​སྐྱེ་བ་དང་ནི་འཇིག་པ་ཡང་། །​གཞན་ཡང་འགྲོ་བ་གཞན་དབང་ལ། །​ངེས་པར་འབྱུང་བ་སྟོན་པར་མཛད། །​ཕོངས་པ་རྣམས་ཀྱི་དབུགས་འབྱིན་ཅིང་། །​བག་མེད་རྣམས་ནི་སྐྲག་པར་མཛད། །​བདེ་བ་ཅན་དག་སྐྱོ་བགྱིད་ལས།[[55]](#footnote-74) །​ཁྱོད་གསུང་ཀུན་དང་འཚམ་པར་འཇུག །​ཡོངས་སྨིན་དབང་གིས་ཤེས་རབ་ནི། །​སྒོམ་པའི་རང་བཞིན་སྐྱེད་[[56]](#footnote-75)མཛད་ཅིང་། །​དེ་ལས་ལྡང་བའི་དུས་སུ་ནི། །​ཐོས་བསམ་རང་བཞིན་གྱིས་ཀྱང་ནི། །​མཁས་པ་རྣམས་ནི་དགའ་བ་བསྐྱེད། །​བར་མ་རྣམས་ཀྱི་བློ་ཡང་སྤེལ། །​ཐ་མའི་རབ་རིབ་རྣམ་འཇོམས་པས། །​གསུང་འདི་སྐྱེ་བོ་ཀུན་ལ་སྨན། །​ཤེས་རབ་སྤྱན་ནི་ཟག་པ་མེད། །​དང་པོ་བདེན་པ་སྐྱེད་པར་མཛད། །​དེ་འོག་དབང་པོའི་དབྱེ་བ་ཡིས། །​བསྒོམ་པ་དང་ནི་མི་སློབ་ལམ། །​ལྟ་བ་དག་ལ་དགར་མཛད་ཅིང་། །​མྱ་ངན་འདས་པར་ཉེ་བར་འདྲེན། །​ཉེས་པ་སེལ་མཛད་ཁྱོད་ཀྱི་གསུང་། །​ཡོན་ཏན་རྣམས་ཀྱི་ཆར་ཡང་འབེབས། །​འདུལ་བའི་ཐབས་ལ་མཁས་པ་ཡིས། །​སྔོན་དུས་ལོ་རྒྱུས་གསུང་བའི་ཕྱིར། །​སྐལ་ཅན་རྣམས་ལ་དོན་དམ་པ། །​ཤིན་ཏུ་མ་འདས་པ་ཡིས་ཀྱང་། །​ཀུན་ལ་མ་ཐོགས་ཐུགས་མངའ་ཞིང་། །​དགོངས་པའང་ཀུན་དུ་ཉེར་གནས་པས། །​དེ་[[57]](#footnote-76)སླད་ཁྱོད་ཀྱིས་ལུང་བསྟན་ཀུན། །​ཐམས་ཅད་ལ་ཡང་སླུ་[[58]](#footnote-77)མི་མངའ། །​ཁྱོད་ཀྱི་ཉན་ཐོས་མཆོག་རྣམས་ཀྱི། །​རིགས་དང་སྨིན་དང་མོས་པ་ཡིས། །​མི་ཤེས་པས་ནི་བསྒྲིབས་པའི་ཚིག །​ཁྱོད་ནི་ཐུགས་དགོངས་མ་ཉམས་པས། །​གང་སླད་དུས་[[59]](#footnote-78)མིན་ཡུལ་མིན་དང་། །​སྣོད་མིན་རྣམས་སུ་མི་འཇུག་པ། །​དེ་སླད་ཁྱོད་གསུང་དོན་མཆིས་ཏེ། །​བརྩོན་འགྲུས་ལེགས་པར་བརྩམས་པ་བཞིན། །​ཁྱོད་གསུང་ཡོན་ཏན་ཆ་ཙམ་ལའང་། །​བདག་གིས་བསྟོད་པར་[[60]](#footnote-79)ནུས་མ་ཡིན། །​གང་གིས་ཁྱོད་ཀྱང་འདོད་ཆུང་བའི། །​རབ་ཏུ་གསལ་བར་ཀུན་དུ་འདྲེན། །​སངས་རྒྱས་བཅོམ་ལྡན་འདས་ལ་བསྟོད་པ་དད་པ་ལས་སྤོབས་པ་སྐྱེས་པ་ཞེས་བྱ་བ་ལས་གསུང་ལ་བསྟོད་པ་ཞེས་བྱ་བ་སྟེ་ལེའུ་བདུན་པའོ།། །​།བགྲོད་པ་གཅིག་དང་ཐབས་བདེ་དང་། །​ལེགས་པར་འབྲེལ་དང་ཉེས་པ་མེད། །​ཐོག་མ་བར་དང་མཐར་དགེ་བས། །​ཁྱོད་ཀྱི་བསྟན་འདྲ་གཞན་ལ་མེད། །​གཞན་རྣམས་ཀྱང་ནི་ཐར་དོན་མིན། །​དཀའ་བས་[[61]](#footnote-80)ཐོབ་ཅིང་བདེ་འགྲོ་མིན། །​མི་རྟག་ཕན་ཚུན་འགལ་བ་སྟེ། །​དེ་ལམ་འབྲས་བུ་བསྟན་པའི་ཕྱིར། །​ཁྱོད་ཀྱི་གཞུང་ལུགས་དེ་ལྟ་བུ། །​གཅིག་པུ་ཕོངས་ལ་ལྟ་ཆགས་པས། །​བྱིས་པ་གལ་ཏེ་སྨོད་བགྱིད་ན། །​ལྟ་དང་འདྲ་བའི་དགྲ་མ་མཆིས། །​བྱང་ཆུབ་སེམས་ནི་ཉེར་བླངས་ནས། །​གཞན་དོན་ལ་ཆགས་ཐུགས་མངའ་བས། །​ཁྱོད་བསྐལ་བྱེ་བར་སྐད་ཅིག་བཞིན། །​དམྱལ་བར་ཡང་ནི་དེ་བཞིན་བཞུགས། །​འགྲོ་བ་ཡི་ནི་དོན་སླད་དུ། །​སྡུག་བསྔལ་མང་ལྟར་གང་[[62]](#footnote-81)ལགས་པ། །​དེ་བསམས་ཁྱོད་བསྟན་ངན་ན་ཡང་། །​གནས་པར་བགྱི་བ་ལ་ཐུག་ན། །​ཉོན་མོངས་བདེ་བ་ཆུང་བྱེད་པའི། །​མི་ཡི་བདག་པོའི་བཀའ་ལུང་གིས། །​དམྱལ་བ་ཡི་ཡང་ལས་རྣམས་ལའང་། །​བྱས་པ་གཟོ་བས་འཇུག་པར་མཐོང་། །​ཕན་པ་གསུང་ཞིང་ཕན་པ་མཛད། །​ཁྱོད་ཀྱི་བསྟན་པ་ཅི་སྨོས་ཏེ། །​མགོ་ལ་ཞུགས་ནི་འབར་བས་ཀྱང་། །​ཅི་ཡི་སླད་དུ་སྒྲུབ་[[63]](#footnote-82)མི་བགྱིད། །​ཞི་གནས་ཡེ་ཤེས་རྫོགས་པ་དང་། །​རྟོགས་པར་གྱུར་ནས་དད་པ་དང་། །​ཉོན་མོངས་ཀུན་ལས་རྣམ་འགྲེལ་ཕྱིར། །​བྱིས་པ་སློབ་དང་མཁས་རྣམས་ཀྱིས། །​ཁྱོད་ཀྱི་བསྟན་པས་རང་དབང་དང་། །​བྱང་ཆུབ་བདེ་དང་ཞི་བ་དང་། །​ཁྱོད་ཀྱི་ཡོན་ཏན་བསྔགས་པ་དང་། །​ལེགས་པ་བཞི་པོ་འདི་ཀུན་ཐོབ། །​སྟོང་པ་ཉིད་ནི་གསུང་བ་དང་། །​སྲིད་པར་སྨོན་པ་མི་མངའ་དང་། །​མཚན་མ་མེད་པ་རྙེད་མཛད་པ། །​གང་དེ་ཆགས་སྡང་མེད་པའི་ཕྱིར། །​དཔའ་བོ་[[64]](#footnote-83)ཁྱོད་ཀྱི་བསྟན་པ་འདི། །​མུ་སྟེགས་ཐམས་ཅད་སྐྲག་མཛད་ལ། །​བདུད་ནི་སེམས་ཁོང་ཆུད་མཛད་ཅིང་། །​ལྷ་དང་མི་རྣམས་དབུགས་[[65]](#footnote-84)ཀྱང་འབྱིན། །​བདག་ཏུ་ལྟ་བས་འདུས་བྱས་ལ། །​སྨོད་མེད་མྱ་ངན་འདས་མི་འཐད། །​དེ་སླད་དེ་ཡི་མི་མཐུན་པ། །​འཆི་བདག་གིས་ནི་འཚེ་བར་འགྱུར། །​འཆི་བདག་བསྟན་པ་ཁམས་གསུམ་གྱི། །​ས་ཆེན་དག་ལ་སྤྱོད་བགྱིད་པ། །​མི་ཐོགས་ཟློག་པ་[[66]](#footnote-85)མ་མཆིས་པའང་། །​ཁྱོད་ཀྱི་བསྟན་པས་ཟིལ་གྱིས་མནན། །​སྐྱེས་ནས་ངེས་པར་འཇིག་པའི་ཕྱིར། །​འོན་ཏེ་ཉོན་མོངས་བཞིན་འཆི་འཕོ། །​ཁྱོད་སྲས་ཀྱིས་ཀྱང་དབང་ཐོབ་ཕྱིར། །​དེ་ལས་འདི་ནི་ཁྱད་ཆེས་འཕགས། །​ཁྱོད་ཀྱི་བསྟན་པའི་ལུགས་འཚལ་བ། །​དགའ་ན་བསྐལ་པར་ཡང་གནས་ལ། །​གང་དུ་བདུད་ཀྱིས་མི་རྫི་བ། །​དེར་ཡང་དགའ་མགུར་རབ་ཏུ་མཆི། །​ཐབས་སོགས་སྒྲུབ་ལ་མཁས་པ་ཡིས། །​ཤེས་རབ་གསུམ་པོ་རྣམ་འཕེལ་ཕྱིར། །​གང་ཚེ་སེམས་ནི་ངེས་སྦྱར་དང་། །​གཞག་[[67]](#footnote-86)དང་སྡང་བ་ཞེས་བྱ་འདིས། །​ལུང་གི་དོན་ནི་བསམས་པ་དང་། །​བསྒོམས་དང་གུས་པར་མཉན་པ་ཡི། །​དུས་གསུམ་ཆ་དབྱེ་ཁྱོད་ཀྱི་ནི། །​བསྟན་ལས་གཞན་ལ་མཆིས་མ་ལགས། །​རིག་པ་སྔ་[[68]](#footnote-87)ཕྱིར་མ་འཕེལ་ཞིང་། །​བསམ་བྱའི་གནས་དང་བྲལ་བའི་ཕྱིར། །​མུ་སྟེགས་གཞན་གྱི་མཐོང་བཞིན་ཡང་། །​ལྟ་ལ་སྲིད་པའི་གདོན་གྱིས་དཀྲུགས། །​དྲང་སྲོང་སྐྱེས་མཆོག་ཁྱོད་ཀྱི་བསྟན། །​དེ་ལྟར་ལེགས་པས་ཁྱབ་འདི་ལ། །​མ་གུས་གང་ལགས་དེ་ལས་ནི། །​སྡུག་བསྔལ་ཆེན་པོའང་ཅི་ཞིག་མཆིས། །​སངས་རྒྱས་བཅོམ་ལྡན་འདས་ལ་བསྟོད་པ་དད་པ་ལས་སྤོབས་པ་སྐྱེས་པ་ཞེས་བྱ་བ་ལས་བསྟན་པ་ལ་བསྟོད་པ་ཞེས་བྱ་བ་སྟེ་ལེའུ་བརྒྱད་པའོ།། །​།གང་ཞིག་སྔ་མར་སྨོན་ལམ་མཛད། །​ཡང་ན་མཐོང་དང་ཐོས་པ་ཡང་། །​འགྲོ་བ་རྣམས་ལ་སྨོན་མཛད་པ། །​དེ་ལྟར་ཡང་ནི་དོན་ལྡན་འཁུམས། །​ཁྱོད་ཐོས་པས་ནི་སྤྲོ་བ་སྐྱེད། །​མཐོང་བས་དད་པ་སྐྱེ་བར་འགྱུར། །​ཁྱོད་གསུང་ཐོས་པས་དགའ་འགྱུར་ཏེ། །​བསྟན་པས་རྣམ་པར་གྲོལ་བར་མཛད། །​ཀྱེ་མའོ་གནས་སྐབས་ཐམས་ཅད་དུ། །​སྐྱེ་དགུ་རྣམས་ལ་སྨན་མཛད་པའི། །​ཆོས་བསྟན་པས་ནི་བྱེད་པ་ན། །​གང་མཐར་བདེ་བ་སྒྲུབ་པའི་ཕྱིར། །​ཁྱོད་ཀྱི་སྲས་ཀྱིས་མགུ་བར་འགྱུར། །​འཕེལ་བས་སྐྱེ་དགུ་རྣམས་ཀྱང་དགའ། །​གཤེགས་པ་ན་ནི་ཕན་འདོགས་མཛད། །​ལྡོག་པ་ན་ནི་འགོད་པ་མཛད། །​གང་ཞིག་དད་པས་བརླན་སེམས་ཀྱིས། །​ཡོན་ཏན་དྲན་པ་གསལ་བས་ཀྱང་། །​གལ་ཏེ་ཁྱོད་ནི་བདེ་མཛད་ན། །​དེ་ལས་ངོ་མཚར་མ་མཆིས་ལགས། །​བསྒྲགས་པས་སྡིག་པ་འཕྲོག་པར་མཛད། །​ཁྱོད་དྲན་པས་ནི་རངས་པར་འགྱུར། །​བཙལ་བས་བློ་གྲོས་སྐྱེ་འགྱུར་ཏེ། །​ཡོངས་སུ་ཤེས་པས་རྣམ་པར་འདག །​དེ་བཞིན་སྐྱབས་འགྲོ་ལེན་པ་དང་། །​སྦྱིན་དང་སློབ་པ་རྗེས་བྱེད་པའི། །​འཇིགས་འཇོམས་མཛད་པ་ཅི་ངོ་མཚར། །​གང་ཞིག་ཆོས་ལ་མངོན་འདོད་པས། །​ཁྱོད་ལ་བསུ་བས་དཔལ་དུ་བྱེད། །​བསྟེན་པས་[[69]](#footnote-88)བློ་གྲོས་མཆོག་ཏུ་འགྱུར། །​བསྟེན་ན་འཇིགས་པ་མེད་པར་མཛད། །​བསྙེན་བཀུར་བགྱིས་པས་བདེ་བར་འགྱུར། །​གླགས་སྐབས་ཚོལ་བར་བྱེད་པས་ཀྱང་། །​ཁྱོད་ཀྱི་དྲུང་དུ་ཉེར་མཆིས་ན། །​ཕྱི་ནས་གདུང་བ་དང་ལྡན་ཕྱིར། །​སྨན་པ་བཞིན་དུ་དེ་བཞིན་ཁྱོད། །​ཚུལ་ཁྲིམས་ཕུན་སུམ་ཚོགས་པས་དག །​བསམ་གཏན་ཕུན་སུམ་ཚོགས་པས་དང་། །​ཤེས་རབ་ཕུན་ཚོགས་མི་འཁྲུགས་པས། །​ཁྱོད་ནི་བསོད་ནམས་མཚོ་ཆེན་ལགས། །​མཚང་འབྲུ་བ་ལ་བརྩོན་པ་སྟེ། །​བ་[[70]](#footnote-89)ར་དྭ་[[71]](#footnote-90)ཛ་ལ་སོགས་ཀྱང་། །​ངེས་ལེགས་དང་འདྲ་ཅིས་མི་འགྱུར། །​ཁྱོད་ལ་དེ་ནི་ངོ་མཚར་ཅི། །​ཁྱོད་སྐུ་བལྟར་འོས་རིན་ཆེན་ཏེ། །​ལེགས་གསུངས་མཉན་འོས་རིན་ཆེན་ལགས། །​ཆོས་ནི་སྤྱད་འོས་རིན་ཆེན་པས། །​ཁྱོད་ནི་རིན་ཆེན་འབྱུང་གནས་ལགས། །​འཇིགས་པ་མི་བཟད་རྣམས་སུ་ཡང་། །​ཁྱོད་ནི་དྲན་པ་ཙམ་གྱིས་གང་། །​ཞི་བར་གྱུར་པ་དེ་ལ་ཡང་། །​མཚར་མིན་གང་ཞིག་ཐུགས་རྗེའི་བདག །​ཁྱོད་ནི་ཆུ་བོས་བདས་པའི་གླིང་། །​སྨས་པའི་བདག་ཉིད་སྐྱོབ་པ་སྟེ། །​སྲིད་པའི་འཇིགས་པས་ཉེན་པའི་སྐྱབས། །​ཐར་འཚལ་རྣམས་ཀྱི་འདྲེན་པ་ལགས། །​མེ་ཏོག་གཅིག་ནི་རབ་ཕུལ་བས། །​གང་ཞིག་ངན་འགྲོར་ལྟུང་མ་གྱུར། །​དེ་ལ་དུས་ངེས་བསྟན་པ་ལ། །​མཚར་མིན་ཁྱོད་སྔོན་འདི་འདྲ་ལགས། །​ཚུལ་ཁྲིམས་དག་ཕྱིར་སྣོད་ཀྱི་མཆོག །​ཞིང་གཤིན་འབྲས་བུ་ཕུན་སུམ་ཚོགས། །​སྲོག་ཆགས་ཀུན་ལ་ཕན་མཛད་ཕྱིར། །​གྲོགས་ཀྱི་ཕུལ་ཡང་ཁྱོད་ལགས་སོ། །​གང་ཞིག་གིས་ཁྱོད་མཐོང་ཙམ་གྱིས། །​སྐྱོན་ཡོན་ལ་ནི་མི་མཁས་པ། །​དུད་འགྲོ་དང་ནི་གཞན་མིན་འགྱུར། །​དེ་ལ་དྲིན་སོགས་མཚར་བ་[[72]](#footnote-91)ལགས། །​ཕན་འདོགས་མཛད་པས་མཛའ་བཤེས་ཏེ། །​འགྲོགས་ན་བདེ་ཕྱིར་སྙིང་དུ་སྡུག །​ཞི་ཕྱིར་གཅིག་ཏུ་ཡིད་དུ་འོང་། །​ཡོན་ཏན་ཀུན་མངའ་མཆོད་འོས་ཁྱོད། །​གང་ཞིག་མཐོང་བ་ཙམ་གྱིས་ནི། །​ངན་སོང་གི་ནི་སྡུག་བསྔལ་ཡང་། །​ཉེ་བར་ཞི་བ་དེ་ལ་ཡང་། །​གནས་མིན་འཇིག་རྟེན་དོགས་པ་ཅན། །​སྡིག་པ་མེད་པས་ཡིད་དང་འཐད། །​སྐུ་གསུང་བཟང་བས་དགའ་བར་མཛད། །​དོན་ཀུན་འགྲུབ་[[73]](#footnote-92)ཕྱིར་དཔལ་ཡངས་ཏེ། །​ཡོན་ཏན་ལེགས་རྟེན་[[74]](#footnote-93)བཀྲ་ཤིས་ལགས། །​སངས་རྒྱས་བཅོམ་ལྡན་འདས་ལ་བསྟོད་པ་དད་པ་ལས་སྤོབས་པ་སྐྱེས་པ་ཞེས་བྱ་བ་ལས་སྨོན་ལམ་གྱི་བསྟོད་པ་ཞེས་བྱ་བ་སྟེ་ལེའུ་དགུ་པའོ།། །​།སྔ་ཕྱིར་སེམས་གནས་བསྒྲུབ་སླད་དུ། །​རྨུགས་ལ་སོགས་པ་ཞི་བའི་ཕྱིར། །​ཕྱི་རོལ་གཡེང་བ་ཞི་དོན་དུ། །​ནང་གི་ཆོག་ཤེས་སྤངས་པའི་ཕྱིར། །​ཁྱོད་ནི་རྔན་ཐེན་བགྱིད་ལ་སྐུལ།[[75]](#footnote-94) །​ཆོམ་རྐུན་བགྱིད་པ་ཚར་ཡང་གཅོད། །​གྱ་གྱུ་ཅན་རྣམས་རྣལ་དུ་འགོད། །​དལ་བུས་བགྱིད་ལ་བཞེན་[[76]](#footnote-95)སྐུལ་འདེབས། །​ཞི་གནས་ངེས་པར་རྫོགས་ནས་ནི། །​ཕྱི་ནས་བདེན་ལ་སྦྱར་བར་མཛད། །​བསྒོམ་པ་ཁྱད་པར་མཛད་སླད་དུ། །​ས་བོན་མེད་པར་སྤངས་པར་མཛད། །​དུལ་བ་རྣམས་ནི་ལམ་ལ་སྦྱོར།[[77]](#footnote-96) །​དམུ་རྒོད་རྣམས་ལ་བཏང་སྙོམས་མཛད། །​དེ་སླད་སྐྱེས་བུ་འདུལ་བ་ཡི། །​ཁ་ལོས་སྒྱུར་[[78]](#footnote-97)བ་བླ་མེད་མཆོག །​ཐད་དུ་ཕྱིན་ནས་ཁྱོད་མཚང་འབྲུ། །​གང་ཞིག་ས་བོན་མེད་པར་སྤངས། །​འོན་ཀྱང་དེ་ལ་བཏང་སྙོམས་མིན། །​ཕན་པའི་དུས་ལ་གཞེས་པར་མཛད། །​ཁྱོད་ནི་ཉམ་ཐག་རྣམས་ལ་བརྩེ། །​བདེ་བར་གནས་ལ་ཕན་པར་བགྱིད། །​ཕོངས་པར་གནས་ལ་ཐུགས་རྗེ་བས། །​ཀུན་ལ་ཕན་པར་བཞེད་པ་ལགས། །​གང་ཞིག་བར་མ་ལ་ཕན་བཞེད། །​དེ་ནི་ཤིན་ཏུ་ངོ་མཚར་མིན། །​གང་ཞིག་སླར་ཡང་བྱས་འཇོམས་པའི། །​གཉེན་དང་གྲོགས་རྣམས་ལ་ནི་བཞིན། །​ཁྱོད་ནི་དགྲ་བོ་རྣམས་ལའང་བྱམས། །​ཉམས་པར་གྱུར་ལ་ཕན་འདོགས་མཛད། །​གཏུམ་པོ་རྣམས་ལ་ཐུགས་བརྩེ་བས། །​ཁྱོད་ནི་ཡ་རབས་རྨད་ཅིག་ལགས། །​སྐྱེ་བ་གཅིག་ཏུ་ཕྱི་རོལ་གྱི། །​བཟའ་བཏུང་གོས་ལ་སོགས་པ་ཡི། །​ཉོན་མོངས་པ་ཡི་དབང་གིས་ནི། །​ལུས་ཙམ་ལ་ནི་ཕན་བྱེད་དག །​ཕན་འདོགས་བགྱི་སླད་ཕ་མ་དག །​གལ་ཏེ་བླ་མར་འཚལ་ན་གོ། །​ཁྱོད་ནི་ལྷག་པར་ཕན་འདོགས་པས། །​བླ་མ་ཉིད་གྱུར་སྨོས་ཅི་འཚལ། །​ཐར་པའི་ས་བོན་ཇི་ལྟར་ཡང་། །​དེ་རྣམས་དགེ་བ་ལ་བཙུད་ནས། །​དུས་གཅིག་ཡོངས་སུ་སྨིན་སླད་དུ། །​དུས་ནི་ཀུན་དུ་འདའ་བར་མཛད། །​རང་གི་དོན་ལ་མི་ལྟ་བས། །​ཉིད་ཀྱི་དགྲ་བོ་ལྟར་གྱུར་ཅིང་། །​གཡང་སའི་མུ་ན་གནས་རྣམས་ལ། །​ར་བ་ལྟ་བུར་གྱུར་པའང་ཁྱོད། །​དེ་ནས་ཇི་ལྟར་སྣོད་གྱུར་པའི། །​ཡོངས་སུ་སྨིན་པར་གཟིགས་ནས་ནི། །​སླར་ཡང་ཐུགས་ནི་མ་བསྙེལ་ཞིང་། །​སྨན་གདགས་བསམ་གཏན་ལ་བརྩོན་ལགས། །​འཇིག་རྟེན་གཉིས་ཀར་སྨན་གདགས་སླད། །​འཇིག་རྟེན་ལས་ནི་འདའ་སླད་དུ། །​མུན་པར་གྱུར་པའི་འཇིག་རྟེན་ལ། །​ཁྱོད་ཀྱིས་ཤེས་རབ་སྣང་བར་མཛད། །​དེ་ལས་ཐ་དད་མེད་པ་ཡིས། །​རྒྱུ་བཅས་རྒྱུ་ནི་མེད་པ་ཡང་། །​འཕགས་པའི་ལམ་ནས་[[79]](#footnote-98)འགོད་མཛད་དང་། །​ཁྱོད་ཀྱི་[[80]](#footnote-99)འཇིག་རྟེན་ལ་སྟོན་མཛད། །​ཡུལ་ལ་ཉེ་བར་སྤྱད་པ་ན། །​ལྷ་མིན་སྤྱོད་པ་ཐ་དད་ཀྱི། །​ཁྱོད་ཀྱི་ལོངས་སྤྱོད་ཐུན་མོང་བས། །​ཁྱོད་ལ་དབྱེ་བ་མི་མངའོ། །​གང་དུ་རྒྱུ་ནི་མེད་པ་ལ། །​ཁྱོད་ཀྱིས་བསྟན་པར་རབ་བཙུད་ན། །​དེ་ལ་ཐར་པའི་རྒྱུ་བཅས་ལ། །​མདོར་བསྡུས་པས་ན་སྨོས་ཅི་དགོས། །​བཅོམ་ལྡན་ཁྱོད་ཀྱིས་སྐྱེ་བ་དང་། །​ན་ཚོད་རིགས་དང་ཡུལ་དང་ནི། །​དུས་ཀྱི་སྐྱོན་མེད་ཆོས་རྣམས་ཀྱིས། །​འདི་དག་ཀུན་ལ་སྨན་ཡོན་བཏགས། །​འདི་ནི་སྨན་[[81]](#footnote-100)དང་འདི་མཆོག་ཅེས། །​ཁྱོད་ཀྱི་ལྟོས་[[82]](#footnote-101)པ་བསལ་ནས་ནི། །​དེ་ལྟར་ཡོན་ཏན་འཕགས་འདྲེན་པ། །​འབད་པས་ཇི་ལྟར་བདག་ཉིད་བཞིན། །​ཁྱོད་ཀྱི་ཉན་ཐོས་སྲེད་[[83]](#footnote-102)བྲལ་ཞིང་། །​ཡ་མཚན་འཛིན་པ་མེད་རྣམས་ལའང་། །​ལྷ་རྣམས་ཐལ་སྦྱར་སྨོན་བགྱིད་ཅིང་། །​ཡ་མཚན་ཆེ་བ་ལྟ་བུར་མཆོད། །​བདག་ཉིད་འཇིགས་པས་བདེ་ཐོབ་པའི། །​ཡུལ་དག་སྤངས་པར་གྱུར་ནས་ནི། །​འགྲན་ཟླ་བཞིན་དུ་གཅིག་[[84]](#footnote-103)ནས་གཅིག །[[85]](#footnote-104)​མཆོག་ཏུ་རྗེས་སུ་འབྲང་བ་བྱེད། །​ཨེ་མའོ་སངས་རྒྱས་འཁོར་བ་ཡི། །​ཉིང་ཁུར་གྱུར་པ་བྱུང་བ་བརྗིད། །​དེས་ན་མི་ཡང་ལྷ་རྣམས་ཀྱི།[[86]](#footnote-105) །​སྨོན་པར་བྱ་བ་ཉིད་དུ་གྱུར། །​སངས་རྒྱས་བཅོམ་ལྡན་འདས་ལ་བསྟོད་པ་དད་པ་ལས་སྤོབས་པ་སྐྱེས་པ་ཞེས་བྱ་བ་ལས་ལམ་ལ་[[87]](#footnote-106)འཇུག་པ་ལ་བསྟོད་པ་ཞེས་བྱ་བ་སྟེ་ལེའུ་བཅུ་པའོ།། །​།མཉེལ་དང་ཞི་བདེ་ཉམས་གྱུར་དང་། །​སྐྱེ་བོ་ངན་དང་འགྲོགས་པ་དང་། །​མི་མཐུན་པ་དང་མང་པོ་ཡི། །​སྐྱོན་ཡང་ཡོན་ཏན་བཞིན་དགོངས་ཤིང་། །​གཞན་ལ་སྨན་པ་མཛད་ལ་ཆགས། །​ཐུགས་རྗེ་ཡིས་ནི་ཐུགས་བཅིངས་པས། །​བསྐལ་པ་གྲངས་མེད་གསུམ་གྱིས་ནི། །​ཁྱོད་ཀྱིས་སྡུག་བསྔལ་མི་དགོངས་སོ། །​འགྲོ་བའི་དོན་སླད་མ་ཆགས་པའི། །​ཐུགས་ཀྱིས་བརྩོན་པ་མཛད་པ་གང་། །​སངས་རྒྱས་རྣམས་ཀྱི་སངས་རྒྱས་ཀྱི། །​ཆོས་ཉིད་བཅོམ་ལྡན་དེ་རྨད་དོ། །​ཞི་གནས་བདེ་བ་མ་ཐོབ་པ། །​སྔོན་མཛད་གང་དེ་ངོ་མཚར་མིན། །​ཁྱོད་ཀྱིས་ཞི་གནས་ཐོབ་པ་ཡང་། །​སྤངས་པའི་མཛད་པ་ངོ་མཚར་ཏོ།[[88]](#footnote-107) །​བཤོས་ཀྱང་ཕལ་པ་གསོལ་མཛད་ཅིང་། །​རེས་འགའ་སྨྱུང་བ་[[89]](#footnote-108)དག་ཀྱང་མཛད། །​ཉམ་ངའི་ཚུལ་[[90]](#footnote-109)དུའང་གཤེགས་མཛད་ཅིང་། །​རད་རོད་ཅན་དུའང་མནལ་བ་མཛད། །​སླར་ཡང་ཕྱག་གི་བདུད་རྩི་ཡིས། །​གཞན་རྣམས་ལ་ནི་ཕན་པ་མཛད། །​དེ་ཉིད་ཀྱིས་ནི་མི་འགྲང་བའི། །​མི་སྲུན་སྤྱོད་པས་ཕལ་པ་བཞིན། །​མགོན་ཁྱོད་གཙོ་བོར་གྱུར་ལགས་ཀྱང་། །​གདུལ་བྱ་རྣམས་ལ་བྱམས་སླད་དུ། །​སྐུ་ངས་བརྡོ་དང་གཅམ་ཚུལ་དང་། །​སྐད་དང་ཆ་ལུགས་སྒྱུར་བའང་མཛད། །​མང་པོའི་རང་དོན་མཐར་ཐུག་དང་། །​དེ་ནི་ཁྱོད་ཀྱི་ཆེ་བ་ལགས། །​དེ་ལ་མངོན་འདོད་དོན་ལ་ཡང་། །​དེ་ལྟའི་སྡུག་བསྔལ་སྡོམ་པ་[[91]](#footnote-110)མཛད། །​ཀུན་གྱིས་དགའ་མགུར་རང་དོན་ཕྱིར། །​བྲན་བཞིན་བསྐོས་པར་བསྒྲིམས་པ་ལགས། །​མགོན་ཁྱོད་རྟག་ཏུ་བདག་ཉིད་ལ། །​མངའ་མ་མཆིས་པའང་མ་ལགས་སོ། །​ལྕི་དང་ཆ་ལུགས་ཡང་དགོངས་པའང་།[[92]](#footnote-111) །​དེ་ཚེ་ཁྱོད་ལ་ག་ལ་སྟེ། །​གང་ཕྱིར་གཞན་མ་སྤངས་ནས་ཀྱང་། །​སྡུག་བསྔལ་ལྡན་པ་མཐར་ཕྱིན་པས། །​ཁྱོད་ལ་གང་དང་གང་དུ་ཡང་། །​ཇི་སྐད་སྐུལ་[[93]](#footnote-112)ཡང་མི་སྤོང་སྟེ། །​ཉིད་ཀྱི་སྒྲུབ་པ་བཟང་པོ་ལས། །​འདའ་བར་འགྱུར་བ་མ་མཆིས་སོ། །​ཕ་འམ་ཡང་ན་གཞན་ལེགས་ལ། །​བྱམས་པའམ་ཡང་ན་སྙིང་རྗེ་ཡིས། །​ཁྱོད་ཡོན་ཕྲག་དོག་གིས་གདུངས་དང་། །​དེ་བཞིན་རྒྱུ་མེད་དགྲ་བོ་ལ། །​ཇི་ལྟར་ཁྱོད་ནི་གནོད་བགྱིད་ལ། །​ཕན་པ་ལྷུར་མཛད་དེ་ལྟ་བུ།[[94]](#footnote-113) །​སྐྱེ་བོ་དག་ནི་ཕན་བགྱིད་ལའང་། །​ཕན་པ་དེ་ལྟར་ལྷུར་མི་བགྱིད། །​ཉེས་རྟོག་གདོན་གྱིས་ཟོས་པ་ནི། །​ཕྱིར་ཞིང་ཤིན་ཏུ་མི་བཟད་ལ། །​མགོན་པོ་རང་སེམས་རྗེས་མཐུན་པས། །​ཁྱོད་ཀྱི་[[95]](#footnote-114)ཉེས་པ་མཐོང་བ་ལ། །​ཁྱོད་ནི་གནོད་བགྱིད་དགྲ་བོ་ལ། །​ཕན་པ་མཛད་པའི་བཤེས་ལགས་ཏེ། །​རྟག་ཏུ་སྐྱོན་དག་ཚོལ་བ་ལ། །​ཡོན་ཏན་འབའ་ཞིག་ཚོལ་བའང་ལགས། །​ཤིན་ཏུ་དགེ་བའི་སྤྱོད་ལྡན་པ། །​མགོ་དང་ཡིད་དང་ཚིག་དག་གིས། །​ཁྱོད་ནི་ཕྱག་འཚལ་མཆོད་འོས་ལ། །​རྟག་ཏུ་བདག་ནི་ཕྱག་འཚལ་བསྟོད། །​ཁྱོད་ནི་གང་ན་དུག་བཅས་ཤིང་། །​ཞུགས་དང་བཅས་པར་སྤྱན་དྲངས་པ། །​དེར་ནི་བརྩེར་བཅས་གཤེགས་པ་དང་། །​ཁྱོད་ལ་བདུད་རྩི་ཅན་དུ་གྱུར།[[96]](#footnote-115) །​ཤིན་ཏུ་ཕན་ཚུན་འགལ་བ་ཅན། །​སེམས་ཅན་རྣམས་ཀྱི་ལོག་རྟོག་པས། །​མི་བསྐྱོད་དེ་ལ་ཕན་འཇུག་པའི། །​ཐུགས་ལྡན་ཁྱོད་ལ་ཕྱག་འཚལ་ལོ། །​བཟོད་པས་མི་སྙན་བརྗོད་པ་[[97]](#footnote-116)དང་། །​འཁུ་བ་དག་ནི་བདེ་ལེགས་ཀྱིས། །​མི་སྙན་སྨྲ་ལ་བདེན་པ་སྟེ། །​ཁྱོད་ཀྱིས་སྡང་བ་བྱམས་པས་བཏུལ། །​དགྲ་རྣམས་ལ་ནི་འབད་མིན་པས། །​ཐུགས་ཀྱིས་ཀྱང་ནི་རྟག་ཏུ་བཏུལ། །​བཟློག་ལ་ཡང་དག་འཇོག་མཛད་པའི། །​རྒྱལ་མཆོག་ཁྱོད་ལ་ཕྱག་འཚལ་ལོ། །​ཐོག་མ་མེད་དུས་གོམས་པ་ཡིས།[[98]](#footnote-117) །​མི་ཡི་རང་བཞིན་མང་པོ་ཡང་། །​ཁྱོད་ཀྱིས་ངན་སོང་རྣམ་བཟློག་ནས། །​སྐད་ཅིག་ཉིད་ལ་ཡོངས་སུ་བསྒྱུར། །​ཤིན་ཏུ་བཟང་མིན་ཁམས་ཙམ་ཡང་། །​ཡུན་རིང་གྱིས་ནི་འཕེལ་མཛད་པ། །​སྨན་པའི་སྤྱོད་པ་རྗེས་འཇུག་པ། །​སྨན་མཆོག་ཁྱོད་ལ་ཕྱག་འཚལ་ལོ། །​སངས་རྒྱས་བཅོམ་ལྡན་འདས་ལ་བསྟོད་པ་དད་པ་ལས་སྤོབས་པ་སྐྱེས་པ་ཞེས་བྱ་བ་ལས་དཀའ་བ་མཛད་པ་ལ་བསྟོད་པ་ཞེས་བྱ་བ་སྟེ་ལེའུ་བཅུ་གཅིག་པའོ།། །​།རྩུབ་པོ་དང་འཇམ་བགྱིད་པ་[[99]](#footnote-118)དང་། །​འཇུངས་པ་རྣམས་ནི་གཏོང་ཕོད་དང་། །​གཏུམ་པ་དེས་པར་[[100]](#footnote-119)བགྱིས་པ་གང་། །​དེ་ནི་ཁྱོད་ཀྱི་ཐབས་མཁས་ལགས། །​རང་རིག་རྗེས་སུ་མི་གཅོད་ཅིང་། །​དགེ་བ་གོང་དུ་འདྲེན་བྱེད་པ། །​སྐྱེ་བ་གཞན་དུ་མཛད་པའི་ཕྱིར། །​དགེ་མཆོག་ཁྱོད་ལ་ཕྱག་འཚལ་ལོ། །​དགའ་བོ་དབང་པོ་ཉེར་ཞི་དང་། །​ང་རྒྱལ་ཁེངས་པ་འདུད་པ་དང་། །​སོར་མོའི་ཕྲེང་བ་འང་ཞི་[[101]](#footnote-120)བགྱིས་ན། །​སུ་ཞིག་ངོ་མཚར་སྐྱེ་མི་བགྱིད། །​ཤིན་ཏུ་མཆོག་དོན་མཛད་སླད་དུ། །​དམུ་རྒོད་རྣམས་ནི་བདེ་བ་ཡིས། །​ཤིན་ཏུ་ངོ་མཚར་གྱུར་པ་ཡིས། །​འདུལ་མཛད་ཁྱོད་ལ་ཕྱག་འཚལ་ལོ། །​ཁྱོད་ཀྱི་ཆོས་ཀྱིས་[[102]](#footnote-121)རོས་ཚིམ་པས། །​གསེར་ལས་བགྱིས་པའི་མལ་སྤངས་ནས། །​རན་མང་གཏིང་བའི་[[103]](#footnote-122)གནས་མལ་དུ། །​བརྟན་རྣམས་བསོད་ཉམས་ཉལ་བར་བགྱིད། །​གཞན་གྱི་དབང་གིས་ལུས་ཙམ་ནི། །​ཤིན་ཏུ་ཚིམ་དང་རྗེས་མཐུན་མིན། །​གང་ཕྱིར་གཞན་གྱིས་ཚིམ་བྱེད་ལས། །​ཚིམ་མཛད་མཆོག་ཁྱོད་ལ་ཕྱག་འཚལ། །​ཁྱོད་ཀྱིས་དུས་དང་བསམ་མཁྱེན་པས། །​རེས་འགའ་ཞུས་ནའང་མི་གསུང་ལ། །​སྤྲོས་འགྱུར་གཞན་ལ་བསྟན་པ་དང་། །​དྲུང་དུ་གཤེགས་ནས་བཤད་པའང་མཛད། །​རྒྱུ་[[104]](#footnote-123)མིན་མཁས་པ་མ་ཡིན་ཕྱིར། །​ཐམས་ཅད་དུ་ནི་ཚིག་མི་འགྲུབ། །​དེ་ནི་ཤིན་ཏུ་སྤངས་མཛད་ཕྱིར། །​བདེན་གསུང་ཁྱོད་ལ་ཕྱག་འཚལ་ལོ། །​དྲི་མེད་གོས་ལ་ཚོན་བཞིན་དུ། །​ཐོག་མར་སྦྱིན་སོགས་གཏམ་དག་གིས། །​སེམས་ལ་སྤྲོ་བ་བསྐྱེད་ནས་ནི། །​ཕྱི་ནས་ཆོས་ནི་བསྟན་པ་མཛད། །​རིག་དང་ཐབས་ལ་མི་མཁས་པའི། །​ཚིག་གིས་སེམས་ནི་འགུག་[[105]](#footnote-124)མི་འགྱུར། །​གཞན་གྱི་[[106]](#footnote-125)སེམས་ནི་བཀུག་མཛད་ནས། །​འཆི་མེད་གསོལ་མཛད་ལ་ཕྱག་འཚལ། །​འཁོར་བ་མི་བཟད་གཏིང་ནས་ནི། །​འགྲོ་བ་ཉོན་མོངས་དྲང་སླད་དུ། །​ཁྱོད་ཀྱིས་གང་ཞིག་མ་སྩལ་བའི། །​ཐབས་དང་སྤྱོད་པ་དེ་མ་མཆིས། །​ཁ་ཅིག་ཕ་རོལ་འདོད་སླད་དུ། །​བརྩོན་འགྲུས་ལྡན་ལ་ཐབས་མི་མཁས། །​ཐབས་མཁས་བརྩོན་འགྲུས་མེད་པ་ལས། །​འདྲེན་མཛད་མཆོག་ཁྱོད་ལ་ཕྱག་འཚལ། །​སྐུ་ཡི་ཆ་ལུགས་རྣམ་མང་དང་། །​གསུང་གིས་སོ་སོའི་སྐད་བཞིན་དུ། །​གདུལ་བའི་བསམ་པ་ཐ་དད་པ། །​དེ་དང་དེར་ནི་ཁྱོད་ཀྱིས་མཛད། །​གཞན་གྱི་ཆ་ལུགས་སྣ་ཚོགས་ནི། །​དོན་མེད་ཡང་ན་གཞན་གསོད་ཕྱིར། །​དོན་ལྡན་སྐུ་ནི་སྣ་ཚོགས་པའི། །​དོན་ཀུན་མཛད་ལ་ཕྱག་འཚལ་ལོ། །​དེ་དག་ཀུན་ཀྱང་དག་པ་དང་། །​མི་འགལ་བ་དང་མཆོད་འོས་དང་། །​བརྗིད་དང་ལྷ་མི་རྣམས་ལ་ནི། །​སྨན་འདོགས་བཀུར་བ་ཤ་སྟག་ལགས། །​ཕྱི་རོལ་རྣམས་ཀྱི་སྤྱོད་པ་ནི། །​གཞན་གསོད་པ་དང་སྨོད་པ་སྟེ། །​བཀྲ་ཤིས་གཞན་དོན་དུ་[[107]](#footnote-126)ལྡན་པའི། །​སྤྱོད་པ་མངའ་ཁྱོད་ལ་ཕྱག་འཚལ། །​སྨྲ་དང་བགྱིད་པ་ཕལ་ཆེར་ནི། །​ལེགས་པ་[[108]](#footnote-127)རྔོ་ཐོགས་མ་[[109]](#footnote-128)ལགས་ཀྱི། །​བདེན་པར་གསུང་བ་ཁྱེད་ལ་ནི། །​དེ་གཉིས་གཞན་དུ་གདའ་བ་ལགས། །​གཞན་གྱི་སྤྱོད་པ་མིག་[[110]](#footnote-129)ནི་གཞན། །​ཉོན་མོངས་ཕལ་ཆེར་འཁྲུགས་པ་ཡང་། །​སྤྱོད་པ་དང་ནི་དོན་མཐུན་པའི། །​ལེགས་གསུང་ཁྱོད་ལ་ཕྱག་འཚལ་ལོ། །​བདག་ཉིད་དག་པ་འབའ་ཞིག་གིས། །​ཁྱོད་ཀྱིས་འགྲོ་བའི་དཔལ་ཞིང་མཛད། །​འདི་ལྟར་རྣམ་པ་འདི་འདྲའི་ཞིང་། །​འཇིག་རྟེན་གསུམ་ན་མཆིས་མ་ལགས། །​གལ་ཏེ་དབྱེ་བྱེད་རྣམས་ཀྱི་ནི། །​འབའ་ཞིག་ཁྱོད་ནི་སྨད་[[111]](#footnote-130)གྱུར་ན། །​དེ་བཞིན་དཔག་མེད་དགེ་ལྡན་པའི། །​སྒོར་གྱུར་ཁྱོད་ལ་ཕྱག་འཚལ་ལོ། །​ཐོག་མེད་སྲིད་པ་ཉམ་[[112]](#footnote-131)ང་བར། །​སྔ་ནས་གཅིག་ཏུ་ཉམས་པ་ཡི། །​སེམས་ཅན་ཀུན་ལ་སྨན་སླད་དུ། །​ཁྱོད་ནི་དེ་ལྟར་བརྩོན་པ་ལགས། །​སངས་རྒྱས་བཅོམ་ལྡན་འདས་ལ་བསྟོད་པ་དད་པ་ལས་སྤོབས་པ་སྐྱེས་པ་ཞེས་བྱ་བ་ལས་[[113]](#footnote-132)མཁས་པར་བསྟོད་པ་ཞེས་བྱ་བ་སྟེ་ལེའུ་བཅུ་གཉིས་པའོ།། །​།གང་ཕྱིར་མྱ་ངན་གྱིས་ཉམས་པས། །​སྟོན་པ་རྙེད་པར་དཀའ་བ་ཡང་། །​སླར་ཡང་དཀའ་ལ་བརྩོན་ལྡན་པ། །​ཁྱོད་ལ་རྟག་ཏུ་ཕྱག་འཚལ་ལོ། །​གང་གི་ཁྱོད་དྲིན་ལན་ལོན་པའི། །​སྒྲུབ་དེ་མཆིས་སྙམ་མི་བགྱིད་དེ། །​སྐྱེ་བོ་གང་དག་མྱ་ངན་འདས། །​དེ་དག་གིས་ཀྱང་ལན་མ་ལོན། །​རང་དོན་བྱེད་པར་བདག་མཆོག་ཅིང་། །​དེ་ལྟར་གང་གིས་རྨད་བྱུང་གསུངས། །​ཐོག་མར་མ་ཐོགས་ཕུན་སུམ་ཚོགས། །​སྟོན་མཛད་ཁྱོད་ལ་ཕྱག་འཚལ་ལོ། །​ཁྱོད་ཀྱི་ཆོས་ལ་གནས་དེ་དག །​རང་དོན་ཁོ་ན་བགྱིད་པར་བས། །​དེ་ཡི་སླད་དུ་འོ་བརྒྱལ་གང་། །​དེ་ལ་ལན་གོ་ཅི་ཞིག་ལོན། །​ཁྱོད་ནི་སེམས་ཅན་གཉིད་ལོག་པས། །​རྒྱུད་ལ་གཟིགས་པའི་ཞུགས་ཙེ་བ།[[114]](#footnote-133) །​བག་མེད་གྱུར་པ་རྣམས་ཀྱི་ནི། །​གྲོགས་བཟང་བག་དང་བཅས་པ་ལགས། །​གཏི་མུག་མནལ་ནི་བཅོམ་པའི་ཕྱིར། །​ཤིན་ཏུ་སད་ཁྱོད་ཕྱག་འཚལ་ལོ། །​སྣོད་དང་སྣོད་མིན་སོགས་དཔྱོད་ཕྱིར། །​འཇིག་རྟེན་མཁྱེན་ལ་སླར་ཕྱག་འཚལ། །​ཁྱོད་ཀྱིས་ཉོན་མོངས་གཞོམ་པ་བཤད། །​བདུད་ཀྱི་[[115]](#footnote-134)གཡོ་དག་བསྟན་པ་མཛད། །​འཁོར་བའི་རང་བཞིན་མི་བཟད་བརྗོད། །​འཇིགས་པ་མེད་པའི་ཕྱོགས་ཀྱང་བསྟན། །​གལ་ཏེ་གཞན་གྱིས་[[116]](#footnote-135)རྒྱུད་རྣམས་ཀྱི། །​ཉོན་མོངས་བདུད་ལས་རྒྱལ་གྱུར་པ། །​བདུད་ཀུན་ལས་རྒྱལ་སྨོས་ཅི་འཚལ། །​ཕན་དགོངས་ཐུགས་རྗེ་ཅན་གྱིས་ནི། །​སེམས་ཅན་རྣམས་ལ་བགྱི་འཚལ་བ། །​གང་ཞིག་ཁྱོད་ཀྱིས་མ་མཛད་པ། །​གཞན་གོ་ཅི་ཞིག་མཆིས་ལགས་ཀྱེ། །​མགོན་ཁྱོད་གྲངས་དང་འཕགས་པ་དང་། །​བླ་མ་ཡན་ལག་གཉེན་འདུན་གྱིས། །​དགོངས་པ་མཛད་པ་གང་ལགས་པ། །​དེ་ཕྱིར་ཀུན་བདག་ལ་ཕྱག་འཚལ། །​གལ་ཏེ་ཆོས་ནི་འདི་དག་ཀྱང་།[[117]](#footnote-136) །​སྤོ་བ་ཞིག་ཏུ་བཏུབ་ན་ནི། །​གདོན་མི་འཚལ་བར་ཁྱོད་ཀྱི་[[118]](#footnote-137)ནི། །​ལྷ་[[119]](#footnote-138)སྦྱིན་ལ་བརྟེན་ཀུན་ལའང་སྩོལ།[[120]](#footnote-139) །​ཁྱོད་ཀྱི་[[121]](#footnote-140)མཛད་པར་མི་སྤྱོད་གང་། །​དེ་ནི་ངེས་པར་བགྱིད་མི་རིགས། །​གནས་མ་ཡིན་ལས་ལྡོག་པ་དང་། །​གནས་ལ་ཞུགས་ལ་ཕྱག་འཚལ་ལོ། །​དེ་སླད་འགྲོ་ལ་བརྡ་སྤྲོད་པ། །​འགྲོ་བའི་མགོན་པོ་ཁྱོད་ཀྱིས་ནི། །​འདི་ནི་ཕན་ཚུན་བྱེད་པ་པོ། །​མེད་པ་སྐད་དུ་ངེས་པར་གསུངས། །​ཁྱོད་ཀྱིས་མི་སྤྱོད་པ་ཡིས་ཀྱང་། །​གང་ཕྱིར་ལྡོག་པའི་མི་འཐད་ན། །​དེ་ཕྱིར་གནས་སྐབས་ཐམས་ཅད་དུ། །​ལྟ་བཅས་ཁྱོད་ལ་ཕྱག་འཚལ་ལོ། །​འཇིག་རྟེན་རྣམས་ལ་ཐུགས་བརྩེ་བས། །​ཡུན་རིང་ས་སྟེང་དམ་ཆོས་བཤད། །​འཇིག་རྟེན་གསུམ་ཕན་འདོགས་ནུས་པའི། །​སློབ་མ་དམ་པའང་མང་དུ་བསྐྲུན། །​བསྐྲུན་ནས་གདུལ་བའི་ཁྱད་པར་གྱིས། །​བསྟན་པ་རྒྱས་ནི་བཏབ་ནས་ཀྱང་། །​མངོན་དུ་བཏུལ་བའི་ཚོགས་ཀྱང་ནི། །​མཛེས་བཟང་ཡན་ཆད་བཏུལ་ལགས་པས། །​དེ་ཀོ་[[122]](#footnote-141)ཁྱོད་ལ་སེམས་ཅན་གྱི། །​བུ་ལོན་ལྷག་མ་ཅི་མཆིས་ན། །​ཆོས་ཀྱི་སྐུ་ཡིས་མ་ལུས་པའི། །​འགྲོ་བ་དག་དང་ལྡན་ཁྱོད་ཀྱིས། །​སློབ་དཔོན་ཁུ་ཚུར་བཅིང་མིན་ཕྱིར། །​བུ་ལོན་ལྷག་མ་གཞན་ཅི་མཆས། །​འདི་ལྟར་རྡོ་རྗེའི་ཏིང་འཛིན་གྱིས། །​སྐུ་གདུང་ཏིལ་འབྲུ་བཞིན་བླགས་ནས། །​མཇུག་ཏུའང་ཁྱོད་ཀྱིས་ཤིན་ཏུ་ནི། །​དཀའ་སྤྱད་ཡལ་བར་མ་དོར་རོ། །​ཡང་ན་གཟུགས་སྐུའི་མཐར་ཡང་ནི། །​སེམས་ཅན་དོན་མཛད་ཉིད་གཟིགས་ནས། །​ཉིད་ཀྱི་བདེ་ལ་ཆགས་མི་མངའ། །​དེ་ལ་ལྟོས་པ་[[123]](#footnote-142)དོར་བར་མཛད། །​གཟུགས་ཀྱི་སྐུ་དང་ཆོས་འདི་དག །​གཞན་དོན་ཁོ་ནར་མཛད་དོ་ཞེས། །​འཇིག་རྟེན་ཡིད་ཆེས་དཀའ་འདི་ལ། །​ཁྱོད་ཀྱིས་མྱ་ངན་འདས་པ་བསྟན། །​དེ་ནི་སྤྱོད་བཟང་མཐར་ཐུག་པའི། །​སེམས་ཅན་གཞན་དོན་མཛད་པ་ཉིད། །​གང་ཞིག་ཐོག་མ་དབུས་མཐར་ཡང་། །​ཁྱོད་ཀྱིས་མ་ཉམས་ཉིད་དུ་འཁུམས། །​དེ་སླད་ཆོས་སྐུ་མ་ལུས་པ། །​སྲས་ཀྱི་མཆོག་ལ་གཏད་མཛད་དེ།[[124]](#footnote-143) །​གཟུགས་སྐུ་ཏིལ་འབྲུ་ལྟར་བཤིག་ནས། །​ཁྱོད་ནི་ཡོངས་སུ་མྱ་ངན་འདས། །​དེ་ལྟར་ཐོག་མ་དབུས་མཐའ་རུ། །​ཆོས་གཟུགས་སྐུ་གཉིས་བདག་ཉིད་ཀྱིས། །​སེམས་ཅན་དོན་ལ་ཕན་མཛད་ཕྱིར། །​བུ་ལོན་མི་མངའ་ལ་ཕྱག་འཚལ། །​ཨེ་མའོ་གནས་པ་ཨེ་མའོ་ཚུལ། །​ཨེ་མའོ་ཡོན་ཏན་ཨེ་མའོ་སྐུ། །​སངས་རྒྱས་ཀྱི་ནི་ཆོས་རྣམས་ལ། །​ཡ་མཚན་མི་ཆེ་འགའ་མ་མཆིས། །​ཚུལ་ཁྲིམས་དང་ནི་བསམ་གཏན་རྒྱུ། །​དེའི་འབྲས་གཟུགས་དང་གཟུགས་མེད་པའང་། །​གང་ཕྱིར་ཁྱོད་ཀྱིས་མ་དགོངས་ཏེ། །​དེ་ཕྱིར་བས་[[125]](#footnote-144)མིན་ཁྱོད་ཕྱག་འཚལ། །​ཕན་འདོགས་མཛད་ཅིང་བལྟ་ན་སྡུག །​སྐུ་གསུང་ཕྲིན་ལས་ཞི་གྱུར་པ། །​ཁྱོད་ལའང་སྡང་བར་རབ་བགྱིད་པའི། །​རྨོངས་པ་མི་བཟད་པ་ལ་གཟིགས། །​ཁྱོད་ལ་སྡང་བར་བྱེད་པ་ལ། །​སྨན་མཛད་པ་ནི་བསམ་མི་ནུས། །​དེ་སྨན་མཛད་པ་བསམ་མིན་པས། །​རྟག་ཏུ་ཁྱོད་ལ་ཕྱག་འཚལ་ལོ། །​བསོད་ནམས་རྒྱ་མཚོར་རིན་ཆེན་གཏེར། །​ཡོན་ཏན་འབྱུང་གནས་ཆོས་ཀྱི་ཚོགས། །​ཁྱོད་ལ་སེམས་ཅན་གང་འདུད་པ། །​དེ་དག་ལ་ཡང་ཕྱག་འཚལ་ལགས། །​ཁྱོད་ཀྱི་ཞབས་རྡུལ་གྱིས་བརྒྱན་པའི། །​ཡུལ་གང་དེ་ལའང་ཕྱག་འཚལ་ནས། །​དགེ་བའི་བསྟན་པ་ལ་མཁས་པའི། །​མཚན་གྱིས་བརྒྱན་པ་སྨོས་ཅི་འཚལ། །​མགོན་ཁྱོད་ཡོན་ཏན་མི་བས་ཀྱང་། །​བདག་གི་ཞོ་ཤ་བས་འཚལ་བས། །​དེས་ན་འཇིགས་པ་མཆིས་སླད་དུ། །​གློ་བ་ལ་ནི་གཅགས་ཤིང་མཆིས། །​ཁྱོད་ནི་རང་སངས་རྒྱས་ཀྱིས་མིན། །​ཉན་ཐོས་མཆོག་གཙོ་བོས་མ་ཡིན། །​བྱང་ཆུབ་ཉེ་བའི་བྱང་སེམས་ཀྱིས། །​རྟོགས་མི་འགྱུར་ན་གཞན་ཅི་སྨོས། །​ཁྱོད་ཀྱི་རང་གི་ངོ་བོ་ཉིད། །​ཚད་མ་མཆིས་ལ་བསམ་མི་ཁྱབ། །​བསྟན་མིན་གྲངས་ཀྱང་མ་མཆིས་པ། །​ཁྱོད་བདག་ཉིད་ཀྱིས་མཁྱེན་ལགས་གྲང་། །​བསམ་མིན་ཚོགས་དེས་ཕུན་སུམ་ཚོགས་ཐོབ་པ། །​གཞན་དོན་སྤྱོད་པ་ངོ་མཚར་དགེ་ལས་ཀྱི། །​ཡོན་ཏན་ཆ་ཙམ་བརྗོད་པར་བདག་རྨོངས་པས། །​རང་དོན་དགོངས་པས་མི་ནུས་པར་ཡང་བྱས། །​མཚོ་ཆེན་ཆབ་ནི་བས་པར་མ་གྱུར་ཀྱང་། །​སྐྱེ་བོའི་གདུང་བ་རབ་ཏུ་ཞི་བགྱིད་ལྟར། །​ཁྱོད་ཀྱི་ཡོན་ཏན་ཆ་ཙམ་མ་སྒྲོགས་ཀྱང་། །​བདག་ནི་མཆོག་ཏུ་གློ་བ་དགའ་ཞིང་མཆིས། །​བཙུན་པས་མཛད་པའི་བསྟོད་པའི་དྲུང་དུ་ནི། །​རྗོད་[[126]](#footnote-145)ཉུང་མཛེས་པ་མ་ཡིན་ཅི་ཞིག་འགྲན། །​འོ་ནའང་བདག་ནི་མི་ཤེས་པ་ཡིས་སྤེལ། །​སྐྱེ་བོའི་རྣ་བར་ཇི་ལྟར་འཇུག་པར་འགྱུར། །​བདག་གིས་ཐུབ་ལ་དད་པས་སྤོབས་སྐྱེས་པའི། །​དགེ་བའི་ལས་འདིའི་འབྲས་བུ་འཁྲུངས་པས་ནི། །​ངན་རྟོག་རླུང་དམར་འཚུབ་མས་[[127]](#footnote-146)དཀྲུགས་པ་ཡི། །​འགྲོ་བའི་སེམས་ནི་རྣལ་དུ་གནས་པར་ཤོག །​སངས་རྒྱས་བཅོམ་ལྡན་འདས་ལ་བསྟོད་པ་དད་པ་ལས་སྤོབས་པ་སྐྱེས་པ་ཞེས་བྱ་བ་ལས་བུ་ལོན་མེད་པར་བསྟོད་པ་ཞེས་བྱ་བ་སྟེ་ལེའུ་བཅུ་གསུམ་པའོ།། །​།སྤེལ་མར་བསྟོད་པ་ཞེས་བྱ་བ་སློབ་དཔོན་ཆེན་པོ་མ་ཏི་[[128]](#footnote-147)ཙི་ཊ་དང་། སློབ་དཔོན་ཕྱོགས་ཀྱི་གླང་པོ་དག་གི་ཞལ་སྔ་ནས་མཛད་པ་རྫོགས་སོ།། །​།རྒྱ་གར་གྱི་མཁན་པོ་ཀུ་མ་ར་ཀ་ལ་ཤ་དང་། ཞུ་ཆེན་གྱི་ལོ་ཙཱ་བ་དགེ་སློང་བསོད་ནམས་བཟང་པོས་བསྒྱུར་ཅིང་ཞུས་ཏེ་གཏན་ལ་ཕབ་པའོ། །​

1. དེ་ལྟས་ སྣར་ཐང་། པེ་ཅིན། [↑](#footnote-ref-20)
2. མོད་ཀྱི། སྣར་ཐང་། པེ་ཅིན། [↑](#footnote-ref-21)
3. བདེ་གནས་ སྣར་ཐང་། པེ་ཅིན། [↑](#footnote-ref-22)
4. གཞན་གྱིས་ སྣར་ཐང་། པེ་ཅིན། [↑](#footnote-ref-23)
5. དྲིན་ སྣར་ཐང་། པེ་ཅིན། [↑](#footnote-ref-24)
6. ཁྱོད་ཀྱིས་ སྣར་ཐང་། པེ་ཅིན། [↑](#footnote-ref-25)
7. གཟེར་བ་ པེ་ཅིན། [↑](#footnote-ref-26)
8. ཐུགས་ཀྱིས་ སྣར་ཐང་། པེ་ཅིན། [↑](#footnote-ref-27)
9. གཟེར་བར་ པེ་ཅིན། [↑](#footnote-ref-28)
10. །​བསོས་ སྣར་ཐང་། པེ་ཅིན། [↑](#footnote-ref-29)
11. ལས་ སྣར་ཐང་། པེ་ཅིན། [↑](#footnote-ref-30)
12. ལེགས་བཤད་པ། སྣར་ཐང་། པེ་ཅིན། [↑](#footnote-ref-31)
13. འཇལ་བ་ སྣར་ཐང་། [↑](#footnote-ref-32)
14. གྲགས་ སྣར་ཐང་། པེ་ཅིན། [↑](#footnote-ref-33)
15. ཁྱབ་པར་ སྣར་ཐང་། པེ་ཅིན། [↑](#footnote-ref-34)
16. དཀའ་བས་ སྣར་ཐང་། པེ་ཅིན། [↑](#footnote-ref-35)
17. ཁྱོད་ཀྱི་ སྣར་ཐང་། པེ་ཅིན། [↑](#footnote-ref-36)
18. སྙིང་རྗེས་ སྣར་ཐང་། པེ་ཅིན། [↑](#footnote-ref-37)
19. མཆོད་ སྣར་ཐང་། མཆོག་གྱུར་ པེ་ཅིན། [↑](#footnote-ref-38)
20. ཀྱིས་ལེགས་ སྣར་ཐང་། པེ་ཅིན། [↑](#footnote-ref-39)
21. ཉམ་ སྣར་ཐང་། པེ་ཅིན། [↑](#footnote-ref-40)
22. བསྒྲུབས སྣར་ཐང་། བསྒུབས། པེ་ཅིན། [↑](#footnote-ref-41)
23. ཡི་ སྣར་ཐང་། པེ་ཅིན། [↑](#footnote-ref-42)
24. བགྱིས་ སྣར་ཐང་། [↑](#footnote-ref-43)
25. ཁྱོད་ཀྱི་ སྣར་ཐང་། པེ་ཅིན། [↑](#footnote-ref-44)
26. འཇལ་བར་ སྣར་ཐང་། པེ་ཅིན། [↑](#footnote-ref-45)
27. ཀུན་གྱིས་ སྣར་ཐང་། པེ་ཅིན། [↑](#footnote-ref-46)
28. ཁྱོད་ཀྱི་ སྣར་ཐང་། པེ་ཅིན། [↑](#footnote-ref-47)
29. བསམས་ སྣར་ཐང་། པེ་ཅིན། [↑](#footnote-ref-48)
30. ཁོར། སྣར་ཐང་། པེ་ཅིན། [↑](#footnote-ref-49)
31. ལྡོམ་ སྣར་ཐང་། པེ་ཅིན། [↑](#footnote-ref-50)
32. རྗོད་པར་ སྣར་ཐང་། [↑](#footnote-ref-51)
33. བགྱིད་པ་ སྣར་ཐང་། པེ་ཅིན། [↑](#footnote-ref-52)
34. བདག་གིས་ སྣར་ཐང་། པེ་ཅིན། [↑](#footnote-ref-53)
35. ནན་ སྣར་ཐང་། པེ་ཅིན། [↑](#footnote-ref-54)
36. སྐྱེ་བ་ པེ་ཅིན། [↑](#footnote-ref-55)
37. དཀའ་བ་ སྣར་ཐང་། པེ་ཅིན། [↑](#footnote-ref-56)
38. འགྱུར་བ། སྣར་ཐང་། པེ་ཅིན། [↑](#footnote-ref-57)
39. ཁྱེད་ སྣར་ཐང་། [↑](#footnote-ref-58)
40. བའི སྣར་ཐང་། ལུས་པའི། པེ་ཅིན། [↑](#footnote-ref-59)
41. གང་གིས་ སྣར་ཐང་། པེ་ཅིན། [↑](#footnote-ref-60)
42. གཞན་པ་ སྣར་ཐང་། པེ་ཅིན། [↑](#footnote-ref-61)
43. རྟེན་པ་ སྣར་ཐང་། པེ་ཅིན། [↑](#footnote-ref-62)
44. ཡུན་རིང་ སྣར་ཐང་། པེ་ཅིན། [↑](#footnote-ref-63)
45. ལས་ སྣར་ཐང་། པེ་ཅིན། [↑](#footnote-ref-64)
46. ཞིང་ སྣར་ཐང་། པེ་ཅིན། [↑](#footnote-ref-65)
47. ནི་ སྣར་ཐང་། པེ་ཅིན། [↑](#footnote-ref-66)
48. ཐུགས་རྗེས་ སྣར་ཐང་། པེ་ཅིན། [↑](#footnote-ref-67)
49. བརྩི་བས། སྣར་ཐང་། [↑](#footnote-ref-68)
50. རྣམ་པར་ སྣར་ཐང་། པེ་ཅིན། [↑](#footnote-ref-69)
51. རྒྱ་མཚོར་ སྣར་ཐང་། པེ་ཅིན། [↑](#footnote-ref-70)
52. སྙན་པ་ཡིས། སྣར་ཐང་། པེ་ཅིན། [↑](#footnote-ref-71)
53. དང་ སྣར་ཐང་། པེ་ཅིན། [↑](#footnote-ref-72)
54. བསླུ་བ། སྣར་ཐང་། པེ་ཅིན། [↑](#footnote-ref-73)
55. བགྱིད་པས། སྣར་ཐང་། པེ་ཅིན། [↑](#footnote-ref-74)
56. བསྐྱེད་ སྣར་ཐང་། པེ་ཅིན། [↑](#footnote-ref-75)
57. ད་ སྣར་ཐང་། [↑](#footnote-ref-76)
58. བསླུ་ སྣར་ཐང་། པེ་ཅིན། [↑](#footnote-ref-77)
59. སླད་དུ་ སྣར་ཐང་། པེ་ཅིན། [↑](#footnote-ref-78)
60. བསྟོད་པ་ སྣར་ཐང་། པེ་ཅིན། [↑](#footnote-ref-79)
61. དགའ་བས་ པེ་ཅིན། [↑](#footnote-ref-80)
62. གར་ སྣར་ཐང་། པེ་ཅིན། [↑](#footnote-ref-81)
63. བསྒྲུབ་ སྣར་ཐང་། པེ་ཅིན། [↑](#footnote-ref-82)
64. དཔའོ་ སྣར་ཐང་། [↑](#footnote-ref-83)
65. དབུག་ པེ་ཅིན། [↑](#footnote-ref-84)
66. ཟློགས་པ་ སྣར་ཐང་། བཟློགས་པ་ པེ་ཅིན། [↑](#footnote-ref-85)
67. བཞག་ སྣར་ཐང་། པེ་ཅིན། [↑](#footnote-ref-86)
68. ལྔ་ སྣར་ཐང་། པེ་ཅིན། [↑](#footnote-ref-87)
69. བསྟན་པས་ སྣར་ཐང་། པེ་ཅིན། [↑](#footnote-ref-88)
70. བྷ་ སྣར་ཐང་། པེ་ཅིན། [↑](#footnote-ref-89)
71. དྷྭ་ སྣར་ཐང་། པེ་ཅིན། [↑](#footnote-ref-90)
72. མཚར་མ་ སྣར་ཐང་། པེ་ཅིན། [↑](#footnote-ref-91)
73. ཀུན་གྲུབ་ སྣར་ཐང་། པེ་ཅིན། [↑](#footnote-ref-92)
74. བརྟེན་ པེ་ཅིན། [↑](#footnote-ref-93)
75. བསྐུལ། སྣར་ཐང་། [↑](#footnote-ref-94)
76. བཞིན་ པེ་ཅིན། [↑](#footnote-ref-95)
77. སྦྱར། སྣར་ཐང་། པེ་ཅིན། [↑](#footnote-ref-96)
78. ཁ་ལོ་བསྒྱུར་ སྣར་ཐང་། ཁ་ལོ་རྒྱུར་ པེ་ཅིན། [↑](#footnote-ref-97)
79. ལམ་ལ་ སྣར་ཐང་། པེ་ཅིན། [↑](#footnote-ref-98)
80. ཁྱོད་ཀྱིས་ སྣར་ཐང་། པེ་ཅིན། [↑](#footnote-ref-99)
81. དམན་ སྣར་ཐང་། པེ་ཅིན། [↑](#footnote-ref-100)
82. ཀྱིས་བལྟོས་ སྣར་ཐང་། པེ་ཅིན། [↑](#footnote-ref-101)
83. སྲིད་ པེ་ཅིན། [↑](#footnote-ref-102)
84. དུ་ཅིག་ སྣར་ཐང་། པེ་ཅིན། [↑](#footnote-ref-103)
85. ཅིག ། སྣར་ཐང་། པེ་ཅིན། [↑](#footnote-ref-104)
86. རྣམས་ཀྱིས། སྣར་ཐང་། པེ་ཅིན། [↑](#footnote-ref-105)
87. ལས་ལམ་ སྣར་ཐང་། པེ་ཅིན། [↑](#footnote-ref-106)
88. ངོ་མཚར་རོ། སྣར་ཐང་། པེ་ཅིན། [↑](#footnote-ref-107)
89. བསྨྱུང་བ་ སྣར་ཐང་། པེ་ཅིན། [↑](#footnote-ref-108)
90. ཤུལ་ སྣར་ཐང་། པེ་ཅིན། [↑](#footnote-ref-109)
91. བསྡམ་པ་ སྣར་ཐང་། པེ་ཅིན། [↑](#footnote-ref-110)
92. དགོངས་པའོ། པེ་ཅིན། [↑](#footnote-ref-111)
93. བསྐུལ་ སྣར་ཐང་། པེ་ཅིན། [↑](#footnote-ref-112)
94. དེ་ལྟ་བུར། སྣར་ཐང་། པེ་ཅིན། [↑](#footnote-ref-113)
95. ཁྱོད་ཀྱིས་ སྣར་ཐང་། [↑](#footnote-ref-114)
96. འགྱུར། སྣར་ཐང་། པེ་ཅིན། [↑](#footnote-ref-115)
97. བཟོད་པ་ སྣར་ཐང་། པེ་ཅིན། [↑](#footnote-ref-116)
98. གོམས་པ་ཡི། སྣར་ཐང་། པེ་ཅིན། [↑](#footnote-ref-117)
99. བགྱིས་པ་ སྣར་ཐང་། པེ་ཅིན། [↑](#footnote-ref-118)
100. ངེས་པར་ སྣར་ཐང་། པེ་ཅིན། [↑](#footnote-ref-119)
101. ཞིབ་ སྣར་ཐང་། [↑](#footnote-ref-120)
102. ཆོས་ཀྱི་ སྣར་ཐང་། པེ་ཅིན། [↑](#footnote-ref-121)
103. བཏིང་བའི་ སྣར་ཐང་། པེ་ཅིན། [↑](#footnote-ref-122)
104. རྒྱུན་ སྣར་ཐང་། པེ་ཅིན། [↑](#footnote-ref-123)
105. འགུགས་ སྣར་ཐང་། པེ་ཅིན། [↑](#footnote-ref-124)
106. གཞན་གྱིས་ སྣར་ཐང་། པེ་ཅིན། [↑](#footnote-ref-125)
107. གཞན་དོན་ཀུན་ སྣར་ཐང་། པེ་ཅིན། [↑](#footnote-ref-126)
108. ལགས་པ་ པེ་ཅིན། [↑](#footnote-ref-127)
109. ཐོག་མ་ སྣར་ཐང་། པེ་ཅིན། [↑](#footnote-ref-128)
110. ཚིག་ སྣར་ཐང་། པེ་ཅིན། [↑](#footnote-ref-129)
111. སྣོད་ སྣར་ཐང་། པེ་ཅིན། [↑](#footnote-ref-130)
112. ཉམས་ པེ་ཅིན། [↑](#footnote-ref-131)
113. ལ་ སྣར་ཐང་། པེ་ཅིན། [↑](#footnote-ref-132)
114. ཆེ་བ། སྣར་ཐང་། པེ་ཅིན། [↑](#footnote-ref-133)
115. བདུད་ཀྱིས་ སྣར་ཐང་། པེ་ཅིན། [↑](#footnote-ref-134)
116. གཞན་གྱི་ སྣར་ཐང་། པེ་ཅིན། [↑](#footnote-ref-135)
117. ཀྱང་དང་། སྣར་ཐང་། པེ་ཅིན། [↑](#footnote-ref-136)
118. ཁྱོད་ཀྱིས་ སྣར་ཐང་། པེ་ཅིན། [↑](#footnote-ref-137)
119. ལྷས་ སྣར་ཐང་། པེ་ཅིན། [↑](#footnote-ref-138)
120. རྩོལ། སྣར་ཐང་། པེ་ཅིན། [↑](#footnote-ref-139)
121. ཁྱོད་ཀྱིས་ སྣར་ཐང་། པེ་ཅིན། [↑](#footnote-ref-140)
122. ད་ཀོ་ སྣར་ཐང་། པེ་ཅིན། [↑](#footnote-ref-141)
123. བལྟོས་པ་ སྣར་ཐང་། པེ་ཅིན། [↑](#footnote-ref-142)
124. མཛད་དོ། སྣར་ཐང་། པེ་ཅིན། [↑](#footnote-ref-143)
125. བསམ་ སྣར་ཐང་། པེ་ཅིན། [↑](#footnote-ref-144)
126. བརྗོད་ སྣར་ཐང་། པེ་ཅིན། [↑](#footnote-ref-145)
127. ཚུབ་མས་ སྣར་ཐང་། པེ་ཅིན། [↑](#footnote-ref-146)
128. མི་ཏྲ་ སྣར་ཐང་། པེ་ཅིན། [↑](#footnote-ref-147)