༄༅། །​འབྲེལ་པ་བརྟག་པའི་རབ་ཏུ་བྱེད་པ།༄༅༅། །​རྒྱ་གར་སྐད་དུ། སཾ་བནྡྷ་པ་རཱིཀྵ་[[1]](#footnote-20)པྲ་ཀ་ར་ཎ། བོད་སྐད་དུ། འབྲེལ་པ་བརྟག་པའི་རབ་ཏུ་བྱེད་པ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​གཞན་དབང་ཁོ་ནར་འབྲེལ་པ་ནི། །​གྲུབ་ན་གཞན་དབང་ཅི་ཞིག་ཡོད། །​དེ་ཕྱིར་དངོས་པོ་ཐམས་ཅད་ཀྱི། །​འབྲེལ་པ་ཡང་དག་ཉིད་དུ་མེད། །​[[2]](#footnote-21)ངོ་བོ་འདྲེས་པ་འབྲེལ་ཡིན་དུ། །​གཉིས་ཉིད་ཡིན་ན་[[3]](#footnote-22)ཇི་ལྟར་འགྱུར། །​དེ་ཕྱིར་རང་བཞིན་ཐ་དད་པ། །​འབྲེལ་པ་ཡང་དག་ཉིད་དུ་མེད། །​གཞན་ལྟོས་པ་ནི་འབྲེལ་པར་ཡང་། །​མེད་ན་དེ་ནི་[[4]](#footnote-23)ཇི་ལྟར་ལྟོས།[[5]](#footnote-24) །​ཡོད་ནའང་ཀུན་ལ་རག་མ་ལས། །​དངོས་པོ་ཇི་ལྟར་ལྟོས་པ་ཡིན། །​གཉིས་ནི་འབྲེལ་པ་གཅིག་པུ་[[6]](#footnote-25)ཡིས། །​ཅི་སྟེ་འབྲེལ་ན་དེ་དང་གཉིས། །​འབྲེལ་པ་གང་ཡིན་ཐུག་པ་མེད། །​དེ་བཞིན་འབྲེལ་མེད་ཤེས་པར་བྱ། །​དངོས་པོ་དེ་གཉིས་དེ་ལས་གཞན། །​དེ་དག་ཐམས་ཅད་བདག་ཉིད་གནས། །​དེ་བས་[[7]](#footnote-26)རང་དངོས་མ་འདྲེས་ལ། །​དེ་དག་རྟོགས་པས་འདྲེས་[[8]](#footnote-27)པར་བྱེད། །​དངོས་པོ་ཐ་དད་རྟོགས་བྱའི་ཕྱིར། །​དེ་ཡི་རྗེས་སུ་འབྲང་བ་ཡིས། །​བྱ་དང་བྱེད་པ་པོ་ཡི་ཚིག །​སྨྲ་བ་པོ་དག་འགོད་པར་[[9]](#footnote-28)བྱེད། །​རྒྱུ་དང་འབྲས་བུའི་འབྲེལ་པ་ཡང་། །​དེ་གཉིས་ལྷན་ཅིག་མི་གནས་པས། །​གཉིས་ལ་གནས་པ་ཇི་ལྟར་གྲུབ། །​གཉིས་ལ་མི་གནས་ཇི་ལྟར་འབྲེལ། །​རིམ་ལས་དངོས་པོ་གཅིག་ལ་གནས། །​གཞན་ལ་རེ་བ་མེད་པ་ཡིན། །​དེ་མེད་པར་ཡང་ཡོད་པའི་ཕྱིར། །​གཅིག་ལ་གནས་པ་འབྲེལ་པ་མེད། །​གཞན་དུ་འདི་ནི་འདུག་པ་ན།[[10]](#footnote-29) །​ཅི་སྟེ་དེ་ནི་[[11]](#footnote-30)གཅིག་ལ་ལྟོས། །​ལྟོས་པ་ཕན་པ་བྱེད་པར་འགྱུར། །​མེད་ན་ཇི་ལྟར་ཕན་པར་བྱེད། །​ཅི་སྟེ་དོན་གཅིག་འབྲེལ་པའི་ཕྱིར། །​དེ་གཉིས་རྒྱུ་འབྲས་ཉིད་ཡིན་ན། །​གཉིས་ཉིད་ལ་སོགས་འབྲེལ་པའི་ཕྱིར། །​གཡས་གཡོན་རྭ་[[12]](#footnote-31)ཡང་དེ་ཉིད་[[13]](#footnote-32)འཐོབ། །​འགའ་ཞིག་གཉིས་གནས་འབྲེལ་པ་ཡིན། །​དེ་མཚན་དེ་ལས་གཞན་དུ་མིན། །​ཡོད་དང་མེད་པའི་བྱེ་བྲག་ཅན། །​སྦྱོར་བ་ཅི་སྟེ་རྒྱུ་འབྲས་ན། །​སྦྱོར་བའི་བྱེ་བྲག་ཅན་དེ་ཉིད། །​འདིར་ནི་རྒྱུ་འབྲས་ཅི་ཕྱིར་མིན། །​ཐ་དད་ཅེས་བྱའི་སྒྲ་འདི་ནི། །​སྨྲ་བྱེད་ལ་བརྟེན་མ་ཡིན་ནམ། །​གང་ཞིག་མཐོང་ན་མ་མཐོང་མཐོང་། །​དེ་མ་མཐོང་ན་མ་མཐོང་བ། །​འབྲས་བུ་ཡིན་པ་ཉིད་དུ་ནི། །​སྟོན་པའི་སྐྱེ་བོ་མེད་པར་ཤེས། །​མཐོང་དང་མ་མཐོང་མ་གཏོགས་པར། །​འབྲས་བུའི་བློ་ནི་མི་སྲིད་ཕྱིར། །​འདི་ལ་འབྲས་བུ་ལ་སོགས་སྒྲ། །​ཐ་སྙད་སླ་བའི་ཕྱིར་བཀོད་དོ། །​དེ་ཡོད་ཡོད་ཕྱིར་དེ་འབྲས་རྟོགས། །​གང་ཡང་རྗེས་སུ་སྨྲ་བ་ཡི། །​བརྡ་ཡི་ཡུལ་དུ་དེ་བརྗོད་དེ། །​ལྐོག་ཤལ་ལ་སོགས་གླང་རྟོགས་བཞིན། །​ཡོད་འགྱུར་ཡོད་ན་དེ་ཡོད་ཅིང་། །​ཡོད་པ་ཉིད་ནའང་ཡོད་འགྱུར་བ། །​མངོན་སུམ་མི་དམིགས་པ་དག་ལས། །​རྒྱུ་འབྲས་ཁོ་ནར་རབ་ཏུ་གྲུབ། །​རེ་ཞིག་དེ་ཙམ་ཡང་དག་དོན། །​རྒྱུ་དང་འབྲས་བུའི་སྤྱོད་ཡུལ་རྣམས། །​རྣམ་པར་རྟོག་པས་སྟོན་པ་ནི། །​དོན་ལོག་པ་ཡི་དོན་བཞིན་སྟོན། །​ཐ་དད་ཡིན་ན་ཅི་ཞིག་འབྲེལ། །​ཐ་དད་མིན་ན་རྒྱུ་འབྲས་གང་། །​གཞན་ཞིག་ཡོད་ན་མ་འབྲེལ་གཉིས། །​དེ་གཉིས་འབྲེལ་པ་[[14]](#footnote-33)ཇི་ལྟར་བྱེད། །​སྦྱོར་དང་འདུ་བ་ལ་སོགས་པ། །​ཐམས་ཅད་དེས་ཀྱང་དཔྱད་པ་ཡིན། །​ཕན་ཚུན་ཕན་པ་མི་བྱེད་ཕྱིར། །​དེ་འདྲ་བ་ལ་འབྲེལ་པ་[[15]](#footnote-34)མེད། །​འདུ་བ་ཅན་ནི་འགའ་ཞིག་གིས། །​འབྲས་བུ་སྐྱེད་པར་བྱེད་ན་ཡང་།[[16]](#footnote-35) །​དེ་ཚེ་འདུ་བ་ཅན་འདི་མེད། །​ཤིན་ཏུ་ཐལ་ཕྱིར་དེ་གཉིས་མིན། །​དེ་གཉིས་དང་ནི་འདུ་བ་དང་། །​གཞན་ཡང་ཕན་པ་མི་བྱེད་པར། །​ཅི་སྟེ་འབྲེལ་[[17]](#footnote-36)ན་མཐའ་དག་ཀྱང་། །​ཕན་ཚུན་འབྲེལ་པ་ཅན་དུ་འགྱུར། །​ལ་སོགས་སྦྱོར་བ་ཅན་གྲུབ་ཕྱིར། །​སྦྱོར་བ་སྐྱེད་ཀྱང་དེས་དེ་གཉིས། །​སྦྱོར་བ་ཅན་དུ་མི་འདོད་དེ། །​གནས་པར་བྱེད་པའང་རབ་ཏུ་བརྗོད། །​སྦྱོར་བ་ལ་སོགས་པ་ཡི་གནས། །​རུང་བའི་དངོས་པོ་དེ་འགྱུར་ན། །​རུང་བའི་དངོས་པོ་རྟག་ན་ནི། །​དེ་དང་བྲལ་བར་[[18]](#footnote-37)འགལ་ཕྱིར་རོ། །​དེ་བས་བྲལ་དང་ལྡན་པ་དང་། །​འགྲོ་སོགས་རུང་བ་བརྗོད་པ་ན། །​ངོ་བོ་འདི་ལ་ངེས་པར་བརྗོད། །​འགྲོ་སོགས་གཞན་རྟགས་ཅི་ཞིག་བྱ། །​དེ་དག་རྣམས་ལ་ཡོད་ན་ཡང་། །​འདིའི་ཞེས་འབྲེལ་པ་མི་འགྲུབ་ཕྱིར། །​སྐད་ཅིག་སོ་སོར་[[19]](#footnote-38)སྐྱེ་བ་ཡི། །​དངོས་པོ་ཐ་དད་འདི་ཡིན་རིགས། །​འབྲེལ་པ་བརྟག་པའི་རབ་ཏུ་བྱེད་པ། སློབ་དཔོན་མཁས་པ་ཆེན་པོ་ཆོས་ཀྱི་གྲགས་པས་མཛད་པ་རྫོགས་སོ།། །​།རྒྱ་གར་གྱི་མཁན་པོ་ཛྙཱ་ན་གརྦྷ་དང་། ལོ་ཙཱ་བ་[[20]](#footnote-39)བནྡེ་ནམ་མཁས་བསྒྱུར། [[21]](#footnote-40)སླད་ཀྱི་པཎྜི་ཏ་རབ་འབྱོར་ཞི་བ་དང་། ལོ་ཙཱ་བ་ཏིང་ངེ་འཛིན་བཟང་པོས་བཅོས་ཤིང་གཏན་ལ། [[22]](#footnote-41)

1. བནྡྷ་པ་རཀྵི་ ཅོ་ནེ། བཾ་དྷ། རཱིཀྵ་ སྣར་ཐང་། བཾ་དྷ། པ་རཱིཀྵ་ པེ་ཅིན། [↑](#footnote-ref-20)
2. །། །​། སྣར་ཐང་། པེ་ཅིན། [↑](#footnote-ref-21)
3. ལ་དེའང་ སྣར་ཐང་། པེ་ཅིན། [↑](#footnote-ref-22)
4. དེ་ཉིད་ སྣར་ཐང་། པེ་ཅིན། [↑](#footnote-ref-23)
5. བལྟོས སྣར་ཐང་། བལྟའོ། པེ་ཅིན། [↑](#footnote-ref-24)
6. གཅིག་དུ་ སྣར་ཐང་། པེ་ཅིན། [↑](#footnote-ref-25)
7. དེ་ལས་ པེ་ཅིན། [↑](#footnote-ref-26)
8. འབྲེལ་ སྣར་ཐང་། པེ་ཅིན། [↑](#footnote-ref-27)
9. འགོག་པར་ པེ་ཅིན། [↑](#footnote-ref-28)
10. དང་། སྣར་ཐང་། པེ་ཅིན། [↑](#footnote-ref-29)
11. གཉིས་ སྣར་ཐང་། པེ་ཅིན། [↑](#footnote-ref-30)
12. རྭས་ སྣར་ཐང་། [↑](#footnote-ref-31)
13. གཉིས་ སྣར་ཐང་། པེ་ཅིན། [↑](#footnote-ref-32)
14. པར་ སྣར་ཐང་། པེ་ཅིན། [↑](#footnote-ref-33)
15. འགྲེལ་པ་ ཅོ་ནེ། [↑](#footnote-ref-34)
16. བྱེད་པ་ན། སྣར་ཐང་། པེ་ཅིན། [↑](#footnote-ref-35)
17. འབྲལ་ སྣར་ཐང་། [↑](#footnote-ref-36)
18. བྲལ་བ་ སྣར་ཐང་། [↑](#footnote-ref-37)
19. སོ་སོ་ སྣར་ཐང་། པེ་ཅིན། [↑](#footnote-ref-38)
20. ཙ་བ་ སྣར་ཐང་། པེ་ཅིན། [↑](#footnote-ref-39)
21. །བའོ།། །​། སྣར་ཐང་། པེ་ཅིན། [↑](#footnote-ref-40)
22. ལ་ཕབ། སྣར་ཐང་། པེ་ཅིན། [↑](#footnote-ref-41)