༄༅། །​ལས་ཀྱི་རྡོ་རྗེ་གཽ་རཱིའི་སྒྲུབ་ཐབས།༄༅༅། །​རྒྱ་གར་སྐད་དུ། ཀརྨ་བཛྲ་ཎི་གཽ་རཱི་སཱ་དྷ་ནཾ་ནཱ་མ། བོད་སྐད་དུ། ལས་ཀྱི་རྡོ་རྗེ་གཽ་རཱིའི་སྒྲུབ་ཐབས་ཞེས་བྱ་བ། དཔལ་རྡོ་རྗེ་སེམས་དཔའ་ལ་ཕྱག་འཚལ་ལོ། །​བཏང་སྙོམས་རྣམ་པར་དག་པ་ཕྱག་རྒྱ་ཆེ། །​ཡེ་ཤེས་ཕ་རོལ་ཕྱིན་མ་ལ་ཕྱག་འཚལ། །​བརྩོན་འགྲུས་ཐོགས་པ་མེད་པས་སེམས་ཅན་དོན། །​འགྲུབ་ཕྱིར་གཽ་རཱིའི་སྒྲུབ་ཐབས་བཤད་པར་བྱ། །​ཁྲུས་དང་རྒྱན་དང་གོས་དང་བྱུག་པ་རྣམས། །​ཕྱི་ནང་རྣམ་པར་དག་པ་ཤེས་པར་བྱ། །​རང་གི་རྣལ་འབྱོར་དམ་པ་མཆོད་ནས་ཀྱང་། །​བདེ་བའི་འཁོར་ལོ་བདག་ལ་གཞུག་པར་བྱ། །​ཚད་མེད་བཞི་ལ་རྣལ་འབྱོར་སེམས་གནས་ནས། །​ཆོས་ཀུན་སྙིང་པོ་འོད་ཉིད་[[1]](#footnote-20)གསལ་བར་བསྒོམ། །​བདག་རྒྱུད་སྐུ་གསུང་ཐུགས་ཀྱི་ཡི་གེ་ནི། །​རོ་གཅིག་ཐིག་ལེའི་ངོ་བོ་[[2]](#footnote-21)གྱུར་པ་ལས། །​ཆད་པ་ཉི་མའི་སྟེང་གི་རྡོ་རྗེ་ཉིད། །​འཕྲོས་པས་སྲུང་བའི་[[3]](#footnote-22)འཁོར་ལོ་གསལ་བར་བྱ། །​པདྨ་ཟླ་བའི་སྟེང་དུ་རུ་དག་ལས། །​གྱུར་པས་ཨུཏྤལ་རལ་གྲི་ལྗང་མདོག་གི། །​དཀྱིལ་ནས་འཕྲོས་ཤིང་འདུས་ནས་ང་རྒྱལ་བྱ། །​ཨོཾ་བཛྲ་གཽ་རི་[[4]](#footnote-23)སྭ་བྷཱ་ཝ་ཨཱཏྨ་ཀོ྅[[5]](#footnote-24)ཧཾ། གྱུར་པའི་སྐུ་ནི་མ་རྒད་[[6]](#footnote-25)ལྗང་མདོག་སྟེ། །​གཡས་དང་གཡོན་པའི་ཞལ་ནི་དཀར་དང་དམར། །​གྲི་གུག་རལ་གྲི་འཁོར་ལོ་ཐོད་པ་དང་། །​རིན་ཆེན་ཆུ་སྐྱེས་རྣམས་ཀྱིས་མཛེས་པའི་ཕྱག །​དབུ་སྐྲ་གྱེན་འགྲེང་ཐོད་པ་ལྔས་བརྒྱན་ཅིང་། །​ཚངས་པ་བརྒྱ་བྱིན་མགོ་བོ་ལྔ་བཅུས་དཔྱངས།[[7]](#footnote-26) །​ཀླུ་དང་མརྒད་[[8]](#footnote-27)རུས་པའི་རྒྱན་འཇིགས་པས། །​སྟག་ལྤགས་བསྣམས་པའི་ཞབས་ནི་གཡས་བརྐྱང་སྟེ། །​གཟི་བརྗིད་མེ་ཡི་དཀྱིལ་ན་ཆེར་འབར་བའི། །​སྐུ་གསུང་ཐུགས་དང་སྤྱན་སོགས་བྱིན་བརླབས་ལ། །​ཡི་གེ་མཚན་མ་སྐུ་ནི་གང་འདོད་བརྩམ། །​སྙིང་གའི་ས་བོན་འཕྲོས་པས་འཁོར་ལོ་བཟང་། །​གསོལ་བཏབ་རིག་པའི་སྐྱེས་བུ་མི་བསྐྱོད་པ། །​རྗེས་སུ་མཐུན་པའི་ལྷ་ནི་སྤྱན་དྲངས་ནས། །​མཆོད་བསྟོད་མཉེས་པར་བྱས་ནས་རང་ལ་ཐིམ། །​མཆོད་པའི་རྣམ་གྲངས་ནམ་མཁའ་རྒྱས་གང་བ། །​བྷ་གའི་རྣམ་འཕྲུལ་དག་གིས་ཅི་བདེར་མཆོད། །​སྔགས་པ་རྡོ་རྗེ་དྲིལ་བུར་ལྡན་པ་ཡིས། །​སྙན་པའི་གླུ་དང་ལྡན་པས་མཆོད་པར་བྱ། །​རྡོ་རྗེ་ལས་ནི་ཀུན་གྲོལ་བ། །​ཕྲག་དོག་རྡོ་རྗེ་དབྱེར་མེད་སྐུ། །​ཐམས་ཅད་རྡོ་རྗེ་བཏང་སྙོམས་འདི།[[9]](#footnote-28) །​རྡོ་རྗེ་ལས་མ་ཕྱག་འཚལ་བསྟོད། །​ཡི་གེ་གསུམ་གྱིས་བྱིན་གྱིས་བརླབས་པའི་རྫས། །​རྒྱལ་བ་ཐམས་ཅད་མཆོད་ཕྱིར་མྱང་བར་བྱ།[[10]](#footnote-29) །​སེམས་ཅན་ཐམས་ཅད་རྡོ་རྗེའི་སྐུར་བྱས་ནས། །​སྔགས་ཀྱི་འཁོར་ལོ་ཇི་ལྟར་འདོད་པས་བཟླས། །​ཨོཾ་བཛྲ་ར་ཏི་ཧཱུྃ་ཧཱུྃ་ཧཱུྃ་ཕཊ་ཕཊ་སྭཱ་ཧཱ། རྒྱལ་མཚན་ཅན་[[11]](#footnote-30)གྱི་ཁམས་སུ་འོ་མ་སྒྲུབ། །​ཐབས་ཀྱི་གཟུགས་ལས་རྟག་ཏུ་དང་འགྱུར་བས། །​རྟག་པའི་རྒྱལ་པོ་གཤིན་རྗེ་གཤེད་ནག་ལས། །​མཐོང་བའི་སྒྲུབ་ཐབས་བདག་གིས་འདི་བྱས་པས། །​འགྲོ་ཀུན་སྤྲོས་བྲལ་ཞི་བ་ལ་གནས་ཏེ། །​སངས་རྒྱས་ཡེ་ཤེས་མངོན་དུ་རྟོགས་པར་ཤོག །​རྡོ་རྗེ་[[12]](#footnote-31)གཽ་རཱིའི་སྒྲུབ་ཐབས་ཞེས་བྱ་བ་རྫོགས་སོ། །​

1. འོད་ སྣར་ཐང་། པེ་ཅིན། [↑](#footnote-ref-20)
2. ངོ་བོར་ སྣར་ཐང་། པེ་ཅིན། [↑](#footnote-ref-21)
3. བསྲུང་བའི་ སྣར་ཐང་། པེ་ཅིན། [↑](#footnote-ref-22)
4. རཱི་ སྣར་ཐང་། པེ་ཅིན། [↑](#footnote-ref-23)
5. ཨཱཏྨ་ སྣར་ཐང་། པེ་ཅིན། [↑](#footnote-ref-24)
6. མ་མར་ཀཏ་ སྣར་ཐང་། པེ་ཅིན། [↑](#footnote-ref-25)
7. སྦྱངས། སྣར་ཐང་། པེ་ཅིན། [↑](#footnote-ref-26)
8. མར་ཀཏ་ སྣར་ཐང་། པེ་ཅིན། [↑](#footnote-ref-27)
9. ཉིད། སྣར་ཐང་། པེ་ཅིན། [↑](#footnote-ref-28)
10. མྱང་བ་དང་། སྣར་ཐང་། པེ་ཅིན། [↑](#footnote-ref-29)
11. རྒྱལ་མཚན་ སྣར་ཐང་། པེ་ཅིན། [↑](#footnote-ref-30)
12. རྡོ་རྗེ་ལས་ སྣར་ཐང་། པེ་ཅིན། [↑](#footnote-ref-31)