༄༅། །​ཐེག་པ་ཆེན་པོའི་ལམ་གྱི་སྒྲུབ་ཐབས་ཡི་གེར་བསྡུས་པ།༄༅༅། །​རྒྱ་གར་སྐད་དུ། མ་ཧཱ་ཡཱ་[[1]](#footnote-20)ན་པ་ཐཱ་[[2]](#footnote-21)སཱ་དྷ་ན་[[3]](#footnote-22)ཝརྞྞ་སཾ་གྲ་ཧ། བོད་སྐད་དུ། ཐེག་པ་ཆེན་པོའི་ལམ་གྱི་སྒྲུབ་ཐབས་ཡི་གེར་བསྡུས་པ། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ། །​བསམ་གྱིས་མི་ཁྱབ་ཆེ་བ་མངའ། །​བླ་མེད་བྱང་ཆུབ་ཐོབ་འདོད་ན། །​བྱང་ཆུབ་བསྒྲུབ་[[4]](#footnote-23)ལ་རག་ལས་པས། །​སྒྲུབ་པ་ལྷུར་བླང་སྙིང་པོར་བྱ། །​དལ་འབྱོར་ཕུན་སུམ་ཚོགས་པའི་ལུས། །​ཤིན་ཏུ་རྙེད་དཀའ་རྙེད་གྱུར་ཅིང་། །​ཕྱིས་ཀྱང་ཤིན་ཏུ་རྙེད་དཀའ་བས། །​སྒྲུབ་ལ་འབད་པས་དོན་ཡོད་བྱ། །​སངས་རྒྱས་འབྱུང་དང་དགེ་སློང་དང་། །​མི་ལུས་རྙེད་དཀའ་རྙེད་གྱུར་ཅིང་། །​དགེ་བཤེས་ཕྲད་དཀའ་ཕྲད་གྱུར་ནས། །​དོན་མེད་པར་ནི་མ་བྱེད་གསུངས།[[5]](#footnote-24) །​རླུང་གི་ནང་གི་མར་མེ་བཞིན། །​ཚེ་འདི་གནས་པའི་གདེང་[[6]](#footnote-25)མེད་ཕྱིར། །​མགོའམ་ལུས་ལ་མེ་འབར་བཞིན། །​སྒྲུབ་ལ་མྱུར་དུ་[[7]](#footnote-26)བརྩོན་འགྲུས་བརྩམ།[[8]](#footnote-27) །​འཇིག་རྟེན་འདས་དང་འཇིག་རྟེན་གྱི།[[9]](#footnote-28) །​ཕུན་སུམ་ཚོགས་པ་ཐམས་ཅད་ཀྱང་། །​སྒྲུབ་པའི་མཐུ་ལས་བྱུང་རིག་མཛད། །​སྒྲུབ་པ་གཙོར་མཛད་བློ་ལྡན་རྣམས། །​འདི་དང་གཞན་དུ་བདེ་བ་ལ། །​མཁས་པ་སུ་ཞིག་ཐེ་ཚོམ་ཟ། །​དེ་ཉིད་ཕྱིར་ན་བློ་ལྡན་རྣམས། །​སྒྲུབ་པ་སྙིང་པོར་[[10]](#footnote-29)བྱ་བར་རིག །​[[11]](#footnote-30)འདོད་པའི་གཞི་[[12]](#footnote-31)ལ་ཆགས་པའི་རྒྱུས། །​སྒྲུབ་པའི་སྤྱོད་ལམ་ཉམས་པའི་མི། །​འཇིག་རྟེན་འདས་དང་འཇིག་རྟེན་གྱི། །​ཕུན་སུམ་ཚོགས་པ་ཐམས་ཅད་ལས། །​ཤིན་ཏུ་རིང་བ་ཁོ་ནར་འགྱུར། །​འཁོར་བའི་བཙོན་ར་ཉམ་ང་རུ། །​ཉོན་མོངས་འཆིང་བ་སྣ་ཚོགས་ཀྱིས། །​རབ་ཏུ་བསྡམས་པས་ཉམ་ཐག་ཅིང་། །​འཁོར་བའི་སྡུག་བསྔལ་དཔག་མེད་ཀྱིས། །​དེ་ཉིད་རྒྱུད་གདུང་མི་བདེར་འགྱུར། །​དེ་ཉིད་ཕྱིར་ཡང་བློ་ལྡན་དང་། །​[[13]](#footnote-32)འདོད་པའི་གཞི་ལ་ཆགས་སྤངས་ཏེ། །​ཆོས་སྒྲུབ་གཙོ་བོར་བྱ་བའི་རིགས། །​འདོད་ལ་ཆགས་བྲལ་བྱ་བའི་ཕྱིར། །​འདོད་པའི་ཉེས་པ་དཔག་མེད་པ། །​གཞུང་ལས་འབྱུང་བ་རྟོགས་བྱས་ལ། །​རྟག་ཏུ་ཚུལ་བཞིན་ཡིད་ལ་བྱ། །​མནོག་ཆུང་ཉེས་པ་ཆེ་བ་ནི། །​བཏུང་བ་དུག་ཅན་ལྟ་བུར་བལྟ། །​ཆོས་མིན་སྡུག་བསྔལ་རྒྱུར་གྱུར་པས།[[14]](#footnote-33) །​རྩ་བའི་[[15]](#footnote-34)མེ་བཞིན་ཤེས་པར་བྱ། །​འདོད་པ་ངོམས་པར་མི་བྱེད་ཅིང་། །​སྐོམ་པའི་སྲེད་པ་འཕེལ་བྱེད་པ། །​ལན་ཚྭའི་ཆུ་འཐུངས་ལྟ་བུ་ཞེས། །​ཐུབ་པའི་དབང་པོའི་ལུང་ལས་འབྱུང་། །​འདོད་པ་གནོད་པ་མང་བ་ནི། །​ཤིང་གི་རྩེ་མོའི་ཤིང་ཏོག་དང་། །​ལམ་ཀའི་[[16]](#footnote-35)ཤིང་གི་ཤིང་ཏོག་འདྲ། །​བྱིས་པ་རྣམས་ནི་ལན་མང་དུ། །​འདོད་པའི་གཞི་ལ་ཆགས་པས་ཕུང་།[[17]](#footnote-36) །​འདོད་པའི་སྐྱོན་དུ་མ་གྱུར་པ། །​དེ་ནི་འགའ་ཡང་མེད་རིག་བྱ། །​དེ་ཡི་ལས་ནི་སྡུག་བསྔལ་བསྐྱེད། །​ཐོག་མ་མེད་པའི་དུས་ནས་ཀྱང་། །​འདོད་ལ་ཆགས་པས་རྟག་ཏུ་འཁོར། །​འདོད་པའི་ཆུ་བོའི་ཤུགས་ཀྱིས་ནི། །​འཁོར་བའི་འཁོར་ལོར་འཁོར་བྱེད་ཅིང་། །​དེ་ཡིས་[[18]](#footnote-37)ཉེས་པ་གྲངས་མེད་སྐྱེད། །​འཁོར་བའི་སྐྱོན་ནི་མཐའ་ཡས་ཀྱིས། །​སྔོན་མཐའ་ད་ལྟར་ཕྱི་མཐའ་རུ། །​གདུང་བྱས་གདུང་བྱེད་གདུང་བྱེད་འགྱུར། །​དེ་དོན་རྟག་ཏུ་བསྒོམ་བྱ་ཞིང་། །​བཙོན་ར་ལྟ་བུའི་འཁོར་བ་ལ། །​བཙོན་ལྟར་སྐྱོ་བ་གོམས་པར་བྱ། །​ཇི་ལྟར་བཙོན་ནི་བཙོན་ར་ཡི། །​སྡུག་བསྔལ་མང་མྱོང་དེ་དྲན་པས། །​སྐྱོ་སེམས་རྟག་ཏུ་ངང་གིས་འབྱུང་། །​ཇི་ལྟར་བཙོན་ནི་བཙོན་ར་ལས། །​འབྲོས་པའི་གླགས་ནི་བྱུང་བའི་ཚེ། །​ཆེད་ཀ་གཞན་དང་མི་སྙོམས་པར། །​དེ་ཡི་གནས་ནས་འབྲོས་པ་ལྟར། །​འཁོར་བའི་རྒྱ་མཚོ་ཆེ་འདི་ལས། །​རྒལ་བའི་[[19]](#footnote-38)གླགས་དག་བྱུང་གྱུར་ན། །​ཆེད་དཀའ་གཞན་དང་མི་སྙོམས་པར།[[20]](#footnote-39) །​སྲིད་པའི་ཁྱིམ་ནས་[[21]](#footnote-40)འབྱུང་བར་བྱ། །​བདག་གཞན་འཁོར་བའི་སྡུག་བསྔལ་དག །​མཐར་དབྱུང་ཕྱིར་ཡང་བློ་ལྡན་དག །​འདོད་པ་མེ་བཞིན་མྱུར་སྤངས་ཏེ། །​ཆོས་སྒྲུབ་གཙོར་བྱ་མི་རིགས་སམ། །​སྒྲུབ་པར་འདོད་པའི་གང་ཟག་གིས། །​ས་ལྟར་ཆོས་ཉིད་གཞིར་གྱུར་པས། །​དང་པོ་སྐྱབས་སུ་ལེགས་འགྲོ་ཞིང་། །​དེ་ཡི་བསླབ་པའི་ཆོས་ལ་བསླབ། །​རྗེས་སུ་དྲན་དྲུག་རྟག་ཏུ་བསྒོམ། །​སངས་རྒྱས་ཡོན་ཏན་མཐའ་ཡས་པ། །​སྒྲུབ་པ་པོས་ནི་དྲན་བྱས་ལ། །​དེ་ལ་དད་པ་བརྟན་པར་བྱ། །​ཆོས་ཀུན་རྩ་བ་དད་པ་ཡིན། །​རྩྭ་རྩེའི་ཟིལ་ཐིགས་ལྟ་བུར་ནི། །​རིང་དུ་མི་གནས་ཚེ་འདིའི་ཕྱིར། །​མཁས་པས་སྡིག་པ་ཡོང་[[22]](#footnote-41)མི་སྤྱོད། །​དེ་འབྲས་ངན་འགྲོའི་སྡུག་བསྔལ་འབྱུང་། །​དགེ་བཅུ་ཚུལ་ཁྲིམས་དག་བྱ་ཞིང་། །​སོ་སོར་ཐར་པའི་སྡོམ་དག་ཀྱང་། །​ཅི་ནུས་རིམ་གྱིས་དག་པར་བསྲུང་། །​དེ་ནི་འཕགས་ནོར་ཀུན་གྱི་རྒྱུ། །​མང་ཐོས་ནོར་ཡིན་དེ་ལྡན་བྱ། །​ཚུལ་ཁྲིམས་ནོར་ཉམས་གྱུར་པ་བཞིན། །​མང་ཐོས་ནོར་ལས་ཉམས་པའི་མི། །​ཕྱི་ཕྱིར་འགྱོད་པར་གདོན་མི་ཟ། །​རང་ལ་ང་རྒྱལ་གཞོམ་པ་དང་། །​ཆོས་སྨྲ་བ་ལའང་གུས་པར་བྱ། །​ཐེག་ཆེན་ཆོས་སྒོར་འཇུག་འདོད་པས། །​མུན་སེལ་གདུང་བ་ཞི་བྱེད་པ། །​ཉི་ཟླ་ལྟ་བུའི་བྱང་ཆུབ་སེམས། །​བསྐལ་པར་འབད་པས་སྐྱེ་ཡང་རུང་། །​དང་པོར་དེ་བསྐྱེད་རབ་སྦྱངས་པས། །​རི་རབ་ལྟ་བུར་བརྟན་པར་བྱ། །​དེ་བསྐྱེད་སྦྱོང་བར་འདོད་པ་ཡིས། །​བྱམས་སོགས་ཚངས་པའི་གནས་བཞི་པོ། །​འབད་པས་རིང་དུ་བསྒོམ་བྱས་པས། །​ཆགས་དང་ཕྲག་དོག་སྤང་བྱ་ཞིང་། །​ཡང་དག་ཆོ་ག་བྱས་པས་སྐྱེ། །​བག་ཡོད་ཆོས་ལས་ཉམས་པའི་མི། །​ཆོས་ཀུན་ལས་ནི་ཉམས་པར་འགྱུར། །​ཆོས་དེ་རྣལ་འབྱོར་ཉིད་དུ་བྱ། །​བུ་གཅིག་ཕ་མ་བུ་བསྲུང་[[23]](#footnote-42)དང་། །​ཞར་བ་མིག་གཅིག་མིག་བསྲུང་དང་། །​ལམ་ཞུགས་རྣམས་ཀྱི་[[24]](#footnote-43)དེད་དཔོན་དང་། །​སྨན་ཤིང་ཆེན་པོའི་འབྲས་བུ་ལྟར། །​བག་ཡོད་ཆོས་ཀྱིས་[[25]](#footnote-44)སེམས་དེ་བསྲུང་། །​སེམས་དེ་བྱང་ཆུབ་རྩ་བར་གསུངས། །​བྱང་ཆུབ་སེམས་དཔའི་སྤྱོད་པ་ཡི། །​དཀྱིལ་འཁོར་དག་ནི་ཐམས་ཅད་ཀྱང་། །​བྱང་ཆུབ་སེམས་ཀྱི་མཐུ་ལས་བྱུང་། །​སེམས་མཆོག་དེ་དང་མི་ལྡན་པས། །​སྦྱིན་ལས་ཤེས་རབ་བར་དག་གི །​སྤྱོད་པ་དྲུག་ལ་སློབ་བྱེད་ཀྱང་། །​རྟེན་དང་བྲལ་བ་ཉིད་ཀྱི་[[26]](#footnote-45)ཕྱིར། །​ཕ་རོལ་ཕྱིན་པའི་མིང་ཡང་མེད། །​ཉན་ཐོས་བསེ་རུ་དྲུག་པོ་བཞིན། །​བསོད་ནམས་ཐམས་ཅད་སྡུད་པ་ཡི། །​ཏིང་འཛིན་སེམས་དེ་མ་བསྐྱེད་ན། །​བསམ་གཏན་བཞི་དང་གཟུགས་མེད་བཞི། །​ཏིང་འཛིན་ལན་མང་ཐོབ་འགྱུར་ཀྱང་། །​སྲིད་པའི་མཚོ་ལས་རྒལ་མི་ནུས། །​བྱང་ཆུབ་སེམས་ཀྱི་བཞོན་པ་[[27]](#footnote-46)ལ། །​བརྟེན་[[28]](#footnote-47)ནས་འཆི་བ་རྗེས་དྲན་གྱི།[[29]](#footnote-48) །​ལྕག་[[30]](#footnote-49)ནི་ཡང་དང་ཡང་བརྡབ་ཅིང་། །​སྲིད་ལམ་འཇིགས་པ་ཆེ་བ་[[31]](#footnote-50)ཡི། །​ལམ་འདི་མྱུར་དུ་འདའ་བྱས་ལ། །​འཇིགས་མེད་སངས་རྒྱས་སར་ཕྱིན་བྱ། །​སྐྱབས་འགྲོ་ལྷག་པའི་ཚུལ་ཁྲིམས་དང་། །​སྨོན་པའི་གཞི་ལ་[[32]](#footnote-51)གནས་པ་ཡིས། །​སེམས་དཔའི་སྡོམ་པ་རབ་བཟུང་ཞིང་། །​ཕ་རོལ་ཕྱིན་དྲུག་ལ་སོགས་པ། །​སེམས་དཔའི་སྤྱོད་པ་ཐམས་ཅད་ལ། །​ཅི་ནུས་རིམ་གྱིས་ཚུལ་བཞིན་སྤྱད། །​འཇུག་པའི་སྤྱོད་པ་གཙོར་སྟོན་པའི། །​མདོ་སྡེ་བལྟ་ཞིང་བསྟན་བཅོས་[[33]](#footnote-52)མཉན། །​ཆོས་ཀྱིས་[[34]](#footnote-53)མི་ངོམས་མཚོ་འདྲའི་མིས། །​རིན་ཆེན་ནོར་བུའི་རྒྱ་མཚོ་བཞིན། །​ཡོན་ཏན་ཀུན་འབྱུང་འབྱུང་གནས་གང་། །​ཐེག་ཆེན་གཞུང་ལས་བསྔགས་པ་ཡི།[[35]](#footnote-54) །​བཤེས་[[36]](#footnote-55)གཉེན་རིང་དུ་ཚུལ་བཞིན་བསྟེན། །​རྒྱ་མཚོ་ཆེན་པོར་ཆུ་བོ་བཞིན། །​དེ་ཡི་རྟེན་ལ་ཡོན་ཏན་འདུ། །​སེམས་དཔའི་སྤྱོད་ལ་དེ་མཁས་འགྱུར། །​སེམས་དཔའ་སྤྱོད་པ་ཆེ་བ་ལ། །​དད་པ་ཤིན་ཏུ་བརྟེན་པར་[[37]](#footnote-56)བྱ། །​བག་ཡོད་དྲན་དང་ཤེས་བཞིན་དང་། །​ཚུལ་བཞིན་ཡིད་ལ་བྱེད་པ་ཡིས། །​ཀུན་ནས་ཉོན་མོངས་དམིགས་པ་ལ། །​རང་སེམས་ཡན་པ་ཕྱིར་བཟློག་སྟེ། །​སངས་རྒྱས་ཆོས་ཀྱི་དམིགས་པ་ལ། །​རྟག་ཏུ་གཞག་པ་ཉིད་དུ་བྱ། །​དེ་ལྟར་སློབ་པའི་རྒྱལ་སྲས་གང་། །​དེ་ཡི་སྤྱོད་ལས་ཉམས་མི་འགྱུར། །​དགེ་བའི་བཤེས་ཀྱི་[[38]](#footnote-57)གདམས་པ་བཞིན། །​རྩོམ་པ་དག་ནི་ཐམས་ཅད་ཀུན། །​ཐེག་ཆེན་གཞུང་དང་བསྟུན་དེ་ཙམ།[[39]](#footnote-58) །​གྲོས་ཀྱི་ཕུགས་ནི་ཆོས་ལ་གཏད། །​ཆོས་དང་འགལ་ན་གང་ཡང་སྤང་།[[40]](#footnote-59) །​ཆོས་དང་མཐུན་པའི་སྤྱོད་པ་སྤྱད། །​བློ་ལྡན་གང་ཞིག་རྩོམ་པ་ཀུན། །​ཆོས་གཙོར་བྱེད་པ་དཔལ་ལྡན་པོ། །​དེ་ལ་འདི་དང་གཞན་དུ་ཡང་། །​བདེ་བར་འགྱུར་བར་ཐེ་ཚོམ་མེད། །​ཐོས་པ་ཉུང་དང་འཁོར་སྤངས་ཤིང་། །​བས་མཐའ་དགོན་པར་གནས་པར་བྱ། །​ཞི་བ་དང་ནི་དུལ་བ་ཡི། །​སྦྱོར་བ་དེ་ལ་བརྩོན་འགྲུས་བརྩམ། །​ཁྱིམ་ནི་གང་ལའང་[[41]](#footnote-60)མི་བལྟ་ཞིང་། །​གཞན་སྐྱོན་མི་བརྟག་རང་སྐྱོན་བལྟ། །​གཞན་གྱི་སྙིང་ལ་མི་འབབ་པའི། །​ཚིག་[[42]](#footnote-61)ཀྱང་མཁས་པས་རིང་དུ་སྤང་། །​འདི་དག་དང་ལྡན་རྒྱལ་སྲས་གང་། །​ཕྱི་མཐའ་དུས་སུ་མི་ཉམས་པར། །​བདེ་བར་ཐར་ཞེས་ཐུབ་པས་གསུངས། །​གཞན་བརྙས་ཁྱད་དུ་གསོད་ཅིང་སྨོད། །​དེ་ཡིས་བདག་ཉིད་ཉམས་པར་འགྱུར། །​ཀུན་ལ་སྟོན་པའི་འདུ་ཤེས་སྦྱང་། །​ཆོས་སྒོར་ཞུགས་དང་རྒྱལ་སྲས་ལ། །​ཁྱད་པར་དུ་ཡང་བློ་དེ་སྦྱང་། །​རང་བྱུང་[[43]](#footnote-62)འཆིང་བ་དམ་པོ་གང་། །​རྙེད་པ་དང་ནི་བཀུར་སྟི་[[44]](#footnote-63)སྟེ། །​དེ་ཡིས་[[45]](#footnote-64)གཞི་ལ་ཆགས་པ་སྤང་།[[46]](#footnote-65) །​འཆིང་བ་དེ་[[47]](#footnote-66)ལས་གྲོལ་བ་གང་། །​མེ་ཡི་ནང་གི་པདྨ་བཞིན། །​མཁས་པའི་ངོ་མཚར་གནས་སུ་འགྱུར། །​རབ་ཏུ་བྱུང་བའི་སྒྲུབ་པ་པོས། །​སངས་རྒྱས་ཆོས་ཀུན་འབྱུང་བའི་རྒྱུ། །​འཕགས་པའི་རིགས་བཞི་ལ་གནས་པས། །​འདོད་པ་ཆུང་ཞིང་ཆོག་ཤེས་བྱ།[[48]](#footnote-67) །​སྦྱངས་པའི་ཡོན་ཏན་བཅུ་གཉིས་ལ། །​དེ་ཡིས་བསླབ་པར་ཐུབ་པས་གསུངས། །​ཡོ་བྱད་བསྙུངས་པ་ལ་གནས་ཤིང་། །​ཡོངས་སུ་འཛིན་པ་ཐམས་ཅད་ལ། །​རྒྱབ་ཀྱིས་ཕྱོགས་ཏེ་གནས་པར་བྱ། །​རྒྱུས་མེད་ཡུལ་དུ་གྲོང་རྒྱུ་ཞིང་། །​བྱ་བཞིན་འཚོ་བ་འཕྲལ་བཙལ་བྱ། །​རང་སེམས་སྦྱོང་བ་ལྷུར་ལེན་པ། །​ངོ་མཚར་ཐུབ་པའི་མདོ་ལས་གསུངས། །​གདུལ་དཀའ་སེམས་རྒྱུད་ཡིན་[[49]](#footnote-68)བཏང་ནས། །​གྲགས་སོགས་འཇིག་རྟེན་ཆོས་ཀྱི་ཕྱིར། །​ཉིན་མཚན་གྱི་[[50]](#footnote-69)ནི་དུས་ཀུན་དུ། །​རྩོད་པ་སློབ་ཕྱིར་རྩོད་པ་སྦྱོང་། །​ཉན་བཤད་ལ་སོགས་ཆོས་ལ་འཇུག །​ཚེ་ནི་དོན་མེད་མྱུར་དུ་འདའ། །​མཆོག་གི་ལམ་ལས་དེ་ཉམས་འགྱུར། །​འཆི་བདག་ཉེ་བར་གྱུར་པའི་ཚེ། །​འགྱོད་པས་དེ་རྒྱུད་གདུང་བར་འགྱུར། །​འཇིག་རྟེན་ཆོས་ལ་མཉམ་སེམས་བསླབ། །​དེ་ཡིས་བྱིས་པ་སླུ་བར་བྱེད། །​འཇིག་རྟེན་གང་གི་བློ་ལ་ཡང་། །​བདག་གི་[[51]](#footnote-70)མིང་ཡང་མི་གནས་ཤིང་། །​བདག་གི་ལུས་ཀྱི་རུས་པའི་རྡུལ། །​ཤིན་ཏུ་ཕྲ་བའང་འཇིག་རྟེན་ན། །​གནས་པར་མི་འགྱུར་དེ་དུས་འབྱུང་། །​དེ་ཚེ་རྙེད་དང་བཀུར་སྟི་དང་། །​གྲགས་སོགས་མེད་འཇིགས་[[52]](#footnote-71)སྨོས་ཅི་དགོས། །​དེ་ཚེ་བདག་ལ་གང་དབེན་པ། །​བློ་དང་ལྡན་པས་དཔྱད་པ་ཐོབ། །​ལས་དང་པོ་ཡི་གང་ཟག་གིས། །​ལུས་དབེན་པ་ལ་མ་བརྟེན་པར། །​སེམས་དབེན་རྙེད་པར་དཀའ་བའི་ཕྱིར། །​འདྲེ་སྤངས་ནང་དུ་[[53]](#footnote-72)གནས་པར་བྱ། །​འདྲེས་པས་འདྲིས་ཤིང་ཆགས་པར་བྱེད། །​དེ་ཡིས་འཁོར་བའི་འཁོར་ལོ་བསྐོར། །​དེ་ལྟར་འདྲེ་བ་སྤངས་པ་ལ། །​རྟག་ཏུ་བག་དང་ལྡན་པར་བྱ། །​གཉིད་ལ་དགའ་སྤངས་ཆོས་ཀུན་ཕྱིར། །​དེར་གནས་དེ་ཡིས་བརྩོན་འགྲུས་བརྩམ། །​དེ་ཡིས་ཆོས་ཀུན་རྫོགས་པར་བྱེད། །​དྲན་པ་ཉེར་གཞག་བཞི་བསྒོམ་ཞིང་། །​ཕྱིན་ཅི་ལོག་བཞི་རབ་ཏུ་སྤང་།[[54]](#footnote-73) །​སྨྲ་ལ་དགའ་ཡང་[[55]](#footnote-74)དོན་བསམ་བྱ། །​བུ་རམ་ཤིང་ཤུན་སྙིང་པོ་ཅི་ཡང་མེད། །​དགའ་བར་བྱ་བའི་རོ་ནི་ནང་ན་འདུག །​ཤུན་པ་ཟོས་པས་མིས་ནི་བུ་རམ་རོ། །​ཞིམ་པོ་རྙེད་པར་ནུས་པ་མ་ཡིན་ནོ། །​ཤུན་པ་དེ་བཞིན་འདི་ལ་སྨྲ་བ་སྟེ། །​རོ་ལྟ་བུ་ནི་འདི་ལ་དོན་སེམས་ཡིན། །​དེ་ལྟ་བས་ན་མི་རིགས་[[56]](#footnote-75)སྨྲ་སྤངས་ཏེ། །​རྟག་ཏུ་བག་ཡོད་ཀྱིས་ལ་དོན་སོམས་[[57]](#footnote-76)ཤིག །​ནམ་མཁའི་མཐའ་ཀླས་སེམས་ཅན་གྱི།[[58]](#footnote-77) །​ཆེད་དུ་གོ་བགོས་རིག་མཛོད་ལ། །​འགའ་ཡི་ཆེད་དུ་སྒྲུབ་པ་ཡི། །​སྤྱོད་པ་དག་ལ་ཉམས་མི་བྱ། །​འཁོར་དང་རྙེད་པ་བཀུར་སྟི་དང་། །​གྲོགས་འདོད་པ་ཡི་བློས་བསྐྱེད་ནས། །​སྨྲ་ལ་དགའ་བའི་སེམས་བྱུང་ན། །​སྒྲུབ་པའི་བར་ཆད་བྱེད་པའི་གདོན། །​རང་གི་སེམས་དེ་ཡིན་རིག་[[59]](#footnote-78)མཛོད། །​མཛའ་བཤེས་ལ་སོགས་གང་ལ་ཡང་། །​གཅེས་དགོས་མཁོ་བ་ཆུང་བར་བྱ། །​མཁོ་བའི་སྒོ་ནས་ཉམས་འགྱུར་ཞིང་། །​ཆོས་ལའང་བར་ཆད་མང་དུ་འབྱུང་། །​ལས་ལ་དགའ་བ་རབ་སྤངས་ཏེ། །​གདུལ་དཀའི་སེམས་གདུལ་དགེ་བ་སྤྱད། །​སྤྲོས་ལ་དགའ་བ་རབ་སྤངས་ཏེ། །​བཟོད་ལ་ངེས་པས་བདག་ཉིད་བརྒྱན། །​བཟོད་པའི་ཆེ་བ་དཔག་ཏུ་མེད། །​རྙེད་དང་བཀུར་སྟི་ལ་སོགས་པའི། །​ཆོས་དྲུག་ཉེས་པ་མཐོང་བར་བྱ། །​སེམས་དཔའི་སྤྱོད་པ་གྲངས་མེད་ཀྱང་། །​བསྡུ་ན་ཐབས་དང་ཤེས་རབ་གཉིས། །​ཐབས་དང་ཤེས་རབ་ཕ་མ་ཡིས། །​སངས་རྒྱས་སྲས་ནི་སྐྱེད་པར་བྱེད། །​བདེར་གཤེགས་[[60]](#footnote-79)སྲས་ནི་དོན་གཉེར་བས། །​ཐབས་དང་ཤེས་རབ་ཕ་མ་ཡིན།[[61]](#footnote-80) །​སྒྲུབ་པ་འདི་གཉིས་འབྲེལ་པར་བྱ། །​སྒྲུབ་པ་འདི་གཉིས་བྲལ་གྱུར་ན། །​སངས་རྒྱས་སྲས་སྐྱེད་མི་ནུས་ཏེ། །​སྐྱེས་པ་དང་ནི་བུད་མེད་དག །​གཅིག་ལ་གཅིག་ནི་ཟླ་མེད་བཞིན། །​གང་ཕྱིར་ཡ་[[62]](#footnote-81)བྲལ་འཆིང་བ་[[63]](#footnote-82)གསུངས། །​ཆོས་ཀུན་རྩ་བར་རབ་བསྟན་པའི། །​འདུན་པ་རྟག་ཏུ་བསྒོམ་བྱ་ཞིང་། །​ཟླ་བ་ཡར་གྱི་ངོ་བཞིན་དུ། །​སྒྲུབ་བློ་རྟག་ཏུ་འཕེལ་བར་བྱ། །​སྟོབས་དང་ལྡན་པ་ཉིད་དུ་བྱ། །​སྒྲུབ་པའི་བློ་ནི་འཕེལ་འགྱུར་[[64]](#footnote-83)ན། །​རླན་ལྡན་རི་རྩེའི་རྩ་ཤིང་[[65]](#footnote-84)བཞིན། །​སྒྲུབ་པ་འཕེལ་བར་གདོན་མི་ཟ། །​སྒྲུབ་བློ་[[66]](#footnote-85)སྟོབས་དང་ལྡན་གྱུར་ན། །​སྤྱོད་པའི་ཁུར་ལྕི་ཡུན་རིང་དུ། །​ཁུར་ཡང་སྐྱོ་[[67]](#footnote-86)ཞིང་ངལ་མི་འགྱུར། །​ཆོས་སྤྱོད་རྣམ་བཅུ་ལ་སོགས་པའི། །​ཚོགས་བསག་[[68]](#footnote-87)སྒོ་ནི་ཐམས་ཅད་ནས། །​ཚོགས་གཉིས་བསག་པ་[[69]](#footnote-88)ལྷུར་བླང་བྱ། །​སློབ་པའི་དུས་ན་ཆེ་བ་གང་། །​དེ་ཡི་རྟེན་ལ་ཆོས་ཀུན་སྐྱེ།[[70]](#footnote-89) །​སེམས་ཅན་དོན་ལ་མཐུ་ལྡན་འགྱུར། །​སྐུ་དང་ཡེ་ཤེས་འབྲས་བུ་འབྱུང་། །​ཐབས་དང་ཤེས་རབ་སྙིང་པོ་གང་། །​ཞི་གནས་ལྷག་མཐོང་རྣལ་འབྱོར་བསྒོམ། །​འཇིག་རྟེན་འདས་དང་འཇིག་རྟེན་གྱི།[[71]](#footnote-90) །​ཆོས་ཀུན་དེ་གཉིས་འབྲས་བུར་གསུངས། །​མངོན་ཤེས་མཐུ་དང་ལྡན་བྱ་དང་། །​ཟག་མེད་ལམ་ནི་བསྐྱེད་པའི་ཕྱིར། །​དང་པོ་ཞི་གནས་བསྐྱེད་པར་བྱ། །​ཞི་གནས་ཚོགས་ནི་ཉམས་པ་ཡིས། །​རིང་དུ་འབད་ཀྱང་འགྲུབ་མི་འགྱུར། །​ཏིང་འཛིན་ཚོགས་ལ་ལེགས་པར་བསླབ། །​ཏིང་འཛིན་གནོད་པ་ཀུན་སྤངས་ཏེ། །​མཐུན་པའི་དམིགས་པ་གང་ཡིན་པ།[[72]](#footnote-91) །​སྤོང་བའི་འདུ་བྱེད་བརྒྱད་ལྡན་པར། །​དེ་དོན་གཉེར་བས་གཙུབ་[[73]](#footnote-92)ཤིང་ལྟར། །​ཆགས་པའི་རླན་དང་བྲལ་བ་ཡིས། །​རྟག་ཏུ་རྒྱུན་དང་ལྡན་པར་བསྒོམ། །​ཉོན་མོངས་གཡུལ་ལས་རྒྱལ་བྱའི་ཕྱིར། །​ཞི་གནས་ལ་བརྟེན་[[74]](#footnote-93)ལྷག་མཐོང་བསྒོམ། །​ལྷག་མཐོང་གྲུབ་པར་གྱུར་པ་ཡིས། །​མཉམ་གཞག་ལངས་པའི་དུས་དག་ཏུ། །​སྒྱུ་མའི་དཔེ་བརྒྱད་ལྟ་བུར་ནི། །​ཆོས་ཀུན་ལྟ་བ་གོམས་བྱས་པས། །​རྗེས་ཀྱིས་རྟོགས་པ་སྦྱང་བ་དང་། །​ཐབས་ལ་སློབ་པ་གཙོ་བོར་བྱ། །​མཉམ་པར་གཞག་པའི་དུས་དག་ཏུ། །​ཞི་གནས་ལྷག་མཐོང་ཆ་མཉམ་ཞིང་། །​དེ་རྒྱུན་རྟག་ཏུ་གོམས་པར་བྱ། །​དེ་ལྟར་[[75]](#footnote-94)ཚུལ་བཞིན་བསླབས་པའི་[[76]](#footnote-95)མཐུས། །​དྲོད་སོགས་ངེས་འབྱེད་བཞི་ཐོབ་[[77]](#footnote-96)ནས། །​ས་བཅུའི་ཡེ་ཤེས་རིམ་གྱིས་སྐྱེད།[[78]](#footnote-97) །​དེ་ཡིས་མྱུར་དུ་དེ་འཚང་རྒྱ། །​ནོར་བུ་བཞིན་དུ་གཞན་གྱི་དོན། །​ལྷུན་གྱིས་གྲུབ་པར་དེ་བྱེད་འགྱུར། །​ཤིན་ཏུ་བསྡུས་ན་གོ་མི་འགྱུར། །​ཤིན་ཏུ་སྤྲོས་ན་གཞུང་མངས་[[79]](#footnote-98)འགྱུར། །​བློ་དང་ལྡན་པས་ལེགས་དཔྱད་ན། །​གོ་བའི་ཚད་དུ་བདག་གིས་གདམས། །​བདག་གི་བླ་མ་ཡོན་ཏན་མང་མངའ་རྒྱ་མཚོ་ཆེ་དང་མཚུངས། །​འཇིག་རྟེན་ཆོས་ལ་མི་གཟིགས་ཉིད་གཞན་དོན་ཕྱིར་སྒྲུབ་པ་སྙིང་པོར་འཛིན། །​འཇིག་རྟེན་མ་རིག་གིས་ལོང་ཤེས་རབ་མིག་འབྱེད་མཐུ་མངའ་དུ་མ་ཡིས། །​གདམས་པའི་དོན་དང་གཙུག་ལག་བསྟན་བཅོས་ལས་བཤད་བསླབ་དགོས་ཞེས། །​གཞན་ལ་ཕན་པ་འབྱུང་སྲིད་བསམ་པས་ཡི་གེར་གནས་པར་བྱས། །​དད་དང་ཤེས་རབ་ནོར་ལྡན་སྒྲུབ་པ་སྙིང་པོར་བྱེད་འདོད་གང་། །​ཐེག་པ་ལམ་གྱི་སྒྲུབ་ཐབས་ཡང་དག་ཡི་གེར་བསྡུས་འདི་ལ། །​གལ་ཏེ་མོས་པ་ཡོད་སྲིད་འདི་བཞིན་བྱས་ཏེ་རང་གཞན་དོན་དུ་འགྱུར། །​ཐེག་པ་ཆེན་པོའི་ལམ་གྱི་སྒྲུབ་ཐབས་ཡི་གེར་བསྡུས་པ། སློབ་དཔོན་ཆེན་པོ་དཔལ་མར་མེ་མཛད་ཡེ་ཤེས་ཀྱི་ཞལ་སྔ་ནས་མཛད་པ་རྫོགས་སོ།། །​།རྒྱ་གར་གྱི་མཁན་པོ་དེ་ཉིད་དང་། ལོ་ཙཱ་བ་དགེ་སློང་དགེ་བའི་བློ་གྲོས་ཀྱིས་བསྒྱུར་ཅིང་ཞུས་ཏེ་གཏན་ལ་ཕབ་པ། །​

1. ཡ་ པེ་ཅིན། [↑](#footnote-ref-20)
2. ཐ་ སྣར་ཐང་། པེ་ཅིན། [↑](#footnote-ref-21)
3. དྷ་ སྣར་ཐང་། [↑](#footnote-ref-22)
4. བསྒྲུབས་ པེ་ཅིན། [↑](#footnote-ref-23)
5. གསུང་། སྣར་ཐང་། པེ་ཅིན། [↑](#footnote-ref-24)
6. གདེངས་ སྣར་ཐང་། པེ་ཅིན། [↑](#footnote-ref-25)
7. མྱུར་དེ་ སྣར་ཐང་། པེ་ཅིན། [↑](#footnote-ref-26)
8. བརྩམས། སྣར་ཐང་། པེ་ཅིན། [↑](#footnote-ref-27)
9. འཇིག་རྟེན་གྱིས། སྣར་ཐང་། པེ་ཅིན། [↑](#footnote-ref-28)
10. སྙིང་པོ་ སྣར་ཐང་། པེ་ཅིན། [↑](#footnote-ref-29)
11. རིགས། །​ སྣར་ཐང་། པེ་ཅིན། [↑](#footnote-ref-30)
12. བཞི་ སྣར་ཐང་། [↑](#footnote-ref-31)
13. དག །​ སྣར་ཐང་། པེ་ཅིན། [↑](#footnote-ref-32)
14. གྱུར་པ། སྣར་ཐང་། པེ་ཅིན། [↑](#footnote-ref-33)
15. རྩྭ་ཡི་ སྣར་ཐང་། པེ་ཅིན། [↑](#footnote-ref-34)
16. ལམ་ཁའི་ སྣར་ཐང་། པེ་ཅིན། [↑](#footnote-ref-35)
17. ཕུང་འཕུང་། སྣར་ཐང་། པེ་ཅིན། [↑](#footnote-ref-36)
18. དེ་ཡི་ སྣར་ཐང་། པེ་ཅིན། [↑](#footnote-ref-37)
19. རྒོལ་བའི་ སྣར་ཐང་། པེ་ཅིན། [↑](#footnote-ref-38)
20. སྙམ་པར། སྣར་ཐང་། པེ་ཅིན། [↑](#footnote-ref-39)
21. ཁྱིམ་གནས་ སྣར་ཐང་། པེ་ཅིན། [↑](#footnote-ref-40)
22. ཡོངས་ སྣར་ཐང་། པེ་ཅིན། [↑](#footnote-ref-41)
23. སྲུང་ པེ་ཅིན། [↑](#footnote-ref-42)
24. རྣམས་ཀྱིས་ སྣར་ཐང་། པེ་ཅིན། [↑](#footnote-ref-43)
25. ཆོས་ཀྱི་ སྣར་ཐང་། པེ་ཅིན། [↑](#footnote-ref-44)
26. ཉིད་ཀྱིས་ སྣར་ཐང་། པེ་ཅིན། [↑](#footnote-ref-45)
27. བཞོམ་པ་ པེ་ཅིན། [↑](#footnote-ref-46)
28. རྟེན་ སྣར་ཐང་། པེ་ཅིན། [↑](#footnote-ref-47)
29. རྗེས་དྲན་ཀྱིས། སྣར་ཐང་། པེ་ཅིན། [↑](#footnote-ref-48)
30. ལྕག་ས་ པེ་ཅིན། [↑](#footnote-ref-49)
31. འཇིགས་པ་ཆེས་ སྣར་ཐང་། པེ་ཅིན། [↑](#footnote-ref-50)
32. ལས་ སྣར་ཐང་། པེ་ཅིན། [↑](#footnote-ref-51)
33. བསྟན་ཆོས་ སྣར་ཐང་། པེ་ཅིན། [↑](#footnote-ref-52)
34. ཆོས་ཀྱི་ སྣར་ཐང་། པེ་ཅིན། [↑](#footnote-ref-53)
35. བསྔགས་པ་ཡིས། པེ་ཅིན། [↑](#footnote-ref-54)
36. གཤེས་ སྣར་ཐང་། པེ་ཅིན། [↑](#footnote-ref-55)
37. བརྟན་པར་ སྣར་ཐང་། པེ་ཅིན། [↑](#footnote-ref-56)
38. བཤེས་ཀྱིས་ སྣར་ཐང་། པེ་ཅིན། [↑](#footnote-ref-57)
39. བརྩམ། སྣར་ཐང་། པེ་ཅིན། [↑](#footnote-ref-58)
40. སྤང་སྤངས། སྣར་ཐང་། [↑](#footnote-ref-59)
41. གང་ལ་ སྣར་ཐང་། པེ་ཅིན། [↑](#footnote-ref-60)
42. ཚིགས་ སྣར་ཐང་། [↑](#footnote-ref-61)
43. རབ་བྱུང་ སྣར་ཐང་། པེ་ཅིན། [↑](#footnote-ref-62)
44. བསྟི་ སྣར་ཐང་། པེ་ཅིན། [↑](#footnote-ref-63)
45. དེ་ཡི་ སྣར་ཐང་། པེ་ཅིན། [↑](#footnote-ref-64)
46. སྤང་སྤངས། སྣར་ཐང་། པེ་ཅིན། [↑](#footnote-ref-65)
47. དེས་ སྣར་ཐང་། [↑](#footnote-ref-66)
48. ཆོག་ཤེས་བྱས། སྣར་ཐང་། པེ་ཅིན། [↑](#footnote-ref-67)
49. ཡན་ སྣར་ཐང་། པེ་ཅིན། [↑](#footnote-ref-68)
50. ཉིན་མཚན་གྱིས་ སྣར་ཐང་། པེ་ཅིན། [↑](#footnote-ref-69)
51. བདག་གིས་ པེ་ཅིན། [↑](#footnote-ref-70)
52. འཇིག་ སྣར་ཐང་། པེ་ཅིན། [↑](#footnote-ref-71)
53. གནས་སུ་ སྣར་ཐང་། པེ་ཅིན། [↑](#footnote-ref-72)
54. སྤང་སྤངས། སྣར་ཐང་། པེ་ཅིན། [↑](#footnote-ref-73)
55. དགའ་སྤང་ སྣར་ཐང་། པེ་ཅིན། [↑](#footnote-ref-74)
56. རིག་ སྣར་ཐང་། པེ་ཅིན། [↑](#footnote-ref-75)
57. སེམས་ སྣར་ཐང་། པེ་ཅིན། [↑](#footnote-ref-76)
58. སེམས་ཅན་གྱིས། སྣར་ཐང་། པེ་ཅིན། [↑](#footnote-ref-77)
59. རིགས་ སྣར་ཐང་། པེ་ཅིན། [↑](#footnote-ref-78)
60. བདེ་གཤེགས་ སྣར་ཐང་། པེ་ཅིན། [↑](#footnote-ref-79)
61. ཡི། སྣར་ཐང་། པེ་ཅིན། [↑](#footnote-ref-80)
62. ཕྱིར་ཡང་ སྣར་ཐང་། པེ་ཅིན། [↑](#footnote-ref-81)
63. འཆིངས་པར་ སྣར་ཐང་། འཆིང་བར་ པེ་ཅིན། [↑](#footnote-ref-82)
64. གྱུར་ སྣར་ཐང་། པེ་ཅིན། [↑](#footnote-ref-83)
65. རྩྭ་ཤིང་ སྣར་ཐང་། པེ་ཅིན། [↑](#footnote-ref-84)
66. བློས་ སྣར་ཐང་། [↑](#footnote-ref-85)
67. སྐྱོན་ སྣར་ཐང་། པེ་ཅིན། [↑](#footnote-ref-86)
68. བསགས་ སྣར་ཐང་། པེ་ཅིན། [↑](#footnote-ref-87)
69. བསགས་པ་ སྣར་ཐང་། པེ་ཅིན། [↑](#footnote-ref-88)
70. སྐྱེད། སྣར་ཐང་། པེ་ཅིན། [↑](#footnote-ref-89)
71. འཇིག་རྟེན་གྱིས། པེ་ཅིན། [↑](#footnote-ref-90)
72. ལ། སྣར་ཐང་། པེ་ཅིན། [↑](#footnote-ref-91)
73. གཙུགས་ སྣར་ཐང་། པེ་ཅིན། [↑](#footnote-ref-92)
74. རྟེན་ སྣར་ཐང་། པེ་ཅིན། [↑](#footnote-ref-93)
75. ལྟ་ སྣར་ཐང་། པེ་ཅིན། [↑](#footnote-ref-94)
76. བརླབ་པའི་ སྣར་ཐང་། པེ་ཅིན། [↑](#footnote-ref-95)
77. བཞིས་ཐོས་ སྣར་ཐང་། བཞི་ཐོས་ པེ་ཅིན། [↑](#footnote-ref-96)
78. སྐྱེ སྣར་ཐང་། སྐྱེས། པེ་ཅིན། [↑](#footnote-ref-97)
79. གཞུངས་མ་ སྣར་ཐང་། པེ་ཅིན། [↑](#footnote-ref-98)