༄༅། །​རྩ་བའི་ལྟུང་བའི་རྒྱ་ཆེར་འགྲེལ་པ།༄༅༅། །​རྒྱ་གར་སྐད་དུ། མཱུ་ལ་པཏྟི་ཊཱི་ཀཱ།[[1]](#footnote-20) བོད་སྐད་དུ། རྩ་བའི་ལྟུང་བའི་རྒྱ་ཆེར་འགྲེལ་པ། འཕགས་མ་སྒྲོལ་མ་ལ་ཕྱག་འཚལ་ལོ། །​ལྟུང་བ་བཅུ་བཞི་པོ་ནི་དཀྱུས་སུ་བསྡེབས་པ་བདུན་ཏེ། བདུན་པོ་དེ་དག་ལ་ལྟུང་བའི་ངོ་བོ་བདུན་དང་། རྒྱུ་བདུན་དང་། དངོས་པོ་བཅུ་བཞི་ཟུང་ཕྲལ་ན་བཅུ་བཞི་པོ་ཚན་ཚན་གསུམ་མོ། །​དེ་ལ་ལྟུང་བ་དང་པོ་དང་གཉིས་པའི་ངོ་བོ་དང་རྒྱུ་[[2]](#footnote-21)གཅིག་སྟེ། བླ་མ་ལ་བརྙས་པ་ཉིད་བདེ་བར་གཤེགས་པའི་བཀའ་ལས་འདས་པ་སྟེ། དེ་ཡང་། བླ་མ་དང་ནི་རྡོ་རྗེ་འཛིན། །​ཐ་དད་པར་ནི་མི་བརྟག་གོ། །​ཞེས་གསུངས་པའི་ཕྱིར་རོ། །​དེས་ན་རྡོ་རྗེ་འཛིན་པ་དང་བླ་མ་ཐ་མི་དད་པའི་ཕྱིར་ལྟུང་བ་གཉིས་ངོ་བོ་དང་རྒྱུ་གཅིག [[3]](#footnote-22)བརྙས་པའི་ཡུལ་བླ་མ་དེ་ཡང་ཐུན་མོང་གི་ལམ་འཁོར་བ་ཡིད་ལ་བྱས་པ་འདི་ལས་བློ་ལོག་པར་[[4]](#footnote-23)བྱས་པ་ཤེས་ཤིང་བྱས་པ་གཟོ་བ་ལ་བརྟེན་ནས་བྱམས་པ་དང་སྙིང་རྗེ་བརྟན་པར་བྱས་པ་དེ་གཉིས་ཀྱི་སྟོབས་ལས་བྱུང་བའི་བྱང་ཆུབ་ཀྱི་སེམས་བརྟན་པར་བྱས་འཇུག་པའི་སྡོམ་པ་དང་ལྡན་པས་མི་མཐུན་པའི་ཕྱོགས། །​སྙིང་རྗེ་མེད་ཅིང་ཁྲོ་ལ་གདུང་། །​ཁེངས་ཤིང་ཆགས་ལ་མ་བསྡམས་དང་། །​སྤྱོམས་དང་བཅས་པར་མི་བྱའོ། །​ཞེས་གསུངས་པས་ཐུན་མོང་གི་ལམ་གྱི་མི་མཐུན་པ་དེ་རྣམས་ལས་ལོག་ནས། ཐུན་མོང་མ་ཡིན་པའི་མཚན་ཉིད་དབང་བཞིའི་སྒོ་ནས་ལྟ་བ་དང་། སྤྱོད་པ་དང་། སྒོམ་པ་གསུམ་གྱི་མན་ངག་དང་ལྡན་པ་དེ་ཡང་དང་ཡང་དུ། གོམས་པར་བྱས་པས་ཡོན་ཏན་དང་། །​བརྟན་ཞིང་དུལ་ལ་བློ་གྲོས་ལྡན། །​བཟོད་ལྡན་དྲང་ལ་གཡོ་སྒྱུ་མེད། །​སྔགས་དང་རྒྱུད་ཀྱི་སྦྱོར་བ་ཤེས། །​སྙིང་རྗེ་ལྡན་ཞིང་བསྟན་བཅོས་མཁས། །​དེ་ཉིད་བཅུ་ནི་ཡོངས་སུ་ཤེས། །​དཀྱིལ་འཁོར་འདྲི་བའི་ལས་ལ་མཁས། །​སྔགས་བཤད་པ་ཡི་སྤྱོད་པ་ཤེས། །​རབ་ཏུ་ཞི་དང་དབང་པོ་དུལ། །​ཞེས་བྱ་བས་དེ་ལྟར་ཡོན་[[5]](#footnote-24)བཅུ་བཞི་དང་ལྡན་པ་ལྟ་བ་རྣམ་གཉིས་གྲུབ་པར་གནས་པའི་དོན་དང་། ངེས་པར་གྲུབ་པའི་ཐབས་ལྔ་དང་། སྤྱོད་པ་རྣམ་པ་གཉིས་དང་། དབང་རྣམ་པ་བཞིའི་མན་ངག་དང་ལྡན་པའི་[[6]](#footnote-25)གྲུབ་པའི་ཚིག་གི་ཉམས་དང་ལྡན་པའི་བླ་མ་ཞེས་བྱ་བ་སྟེ། དེ་ལྟ་བུའི་བླ་མ་དམ་པ་ཉེ་བར་བསྟེན་པའི་སྒོ་ནས། སློབ་མ་དེ་རྫོགས་པའི་བྱང་ཆུབ་ཀྱི་[[7]](#footnote-26)སེམས་བརྟན་པར་བྱ་བ་དང་། འཇུག་སེམས་ཀྱི་སྡོམ་པ་དང་ལྡན་པར་བྱ་སྟེ། འོག་ནས། མཉམ་པར་བཞག་པས་བླ་མ་ལ། །​ཅི་འབྱོར་པ་ཡིས་མཆོད་བྱས་ལ། །​གསུམ་ལ་སྐྱབས་འགྲོ་ནས་བརྩམས་ཏེ། །​བྱང་ཆུབ་སེམས་སོགས་སྡོམ་པ་ནི། །​གལ་ཏེ་བདག་ལ་ཕན་འདོད་ན། །​སྔགས་པས་འབད་དེ་གཟུང་བར་[[8]](#footnote-27)བྱ། །​ཞེས་གསུངས་པས་བླ་མ་དེས་དང་པོ་འཁོར་བའི་ཉེས་དམིགས་ཡིད་ལ་བྱ་བ་དང་། སྐྱབས་སུ་འགྲོ་བ་དང་བྱམས་པ་དང་སྙིང་རྗེའི་སྒོ་ནས་བྱང་ཆུབ་ཏུ་སེམས་བརྟན་པར་བྱས་ནས་[[9]](#footnote-28)འཇུག་སེམས་ཀྱི་སྡོམ་པ་དང་ལྡན་པ་ལ་དབང་བཞི་སྣོད་དུ་བསྒྲུབས་ནས་ལྟ་སྤྱོད་སྒོམ་པ་གསུམ་གྱི་མན་ངག་དང་ལྡན་པར་བསྒྲུབ་པ་དེའི་ཕྱིར་རོ། །​དེ་ནས་སྔགས་སོགས་སྦྱིན་པ་ཡིས། །​དམ་ཆོས་སྣོད་དུ་བྱས་ནས་སོ། །​ཞེས་གསུངས་པའི་ཕྱིར་རོ། །​དེ་བླ་མ་ལ་རག་ལས་པས། དངོས་གྲུབ་སློབ་དཔོན་རྗེས་འབྲངས་[[10]](#footnote-29)ཞེས། །​རྡོ་རྗེ་འཛིན་པ་ཉིད་གསུངས་པར། །​ཤེས་ནས་དངོས་པོ་ཐམས་ཅད་ཀྱིས། །​བླ་མ་ཡོངས་སུ་མཉེས་པར་བྱ། །​ཞེས་བྱ་བ་དེ་ལྟ་བུའི་བླ་མ་དེ་[[11]](#footnote-30)དུས་རྟག་ཏུ་ཕུན་སུམ་ཚོགས་པ་མཐའ་དག་གི་འབྱུང་གནས་འཁོར་བའི་རྒྱ་མཚོ་ནས་འབྱིན་བྱེད་དངོས་གྲུབ་ཐམས་ཅད་ཀྱི་རག་ལས་པ་[[12]](#footnote-31)ཡིན་པས་དེའི་ཕྱིར། གདན་བསྟབས་པ་[[13]](#footnote-32)དང་ལྡང་བ་དང་། །​དོན་གྱི་བྱ་བ་སོགས་བསྙེན་བཀུར་བྱེད་[[14]](#footnote-33)པ་དང་། བླ་མ་ལས་ནི་དངོས་གྲུབ་དང་། །​མཐོ་རིས་དང་ནི་ཐར་པ་ཐོབ། །​ཅེས་པ་ནས། མདུན་དུ་དུལ་བས་འདུག་པར་བྱ། །​ཞེས་བྱ་བའི་བར་དུ་བྱ་བ་མཐའ་དག་དྲན་པ་དང་ཤེས་བཞིན་གྱིས་མ་ཡེངས་པར་བྱ་བའི་ཚུལ་གྱིས་བླ་མ་བསྟེན་པར་བྱའོ། །​དེ་ལྟ་བུའི་བླ་མ་ལ་བརྙས་ན་སངས་རྒྱས་ཐམས་ཅད་ལ་བརྙས་པ་སྟེ། དེ་འདྲའི་མགོན་ལ་བསམ་བཅས་པས། །​སློབ་མར་གྱུར་པས་[[15]](#footnote-34)བརྙས་ན་ནི། །​སངས་རྒྱས་ཐམས་ཅད་བརྙས་པ་སྟེ།[[16]](#footnote-35) །​དེས་ནི་རྟག་ཏུ་སྡུག་བསྔལ་འཐོབ། །​ཅེས་པ་ནས། དེར་ནི་གནས་པ་ཡང་དག་བཤད། །​ཅེས་བྱ་བའི་བར་དང་། དེ་བས་འབད་པ་ཐམས་ཅད་ཀྱིས། །​རྡོ་རྗེ་སློབ་དཔོན་བློ་གྲོས་ཆེ། །​དགེ་བ་ཡོངས་སུ་མི་སྤྱོམས་པ། །​ནམ་ཡང་སྨད་པར་མི་བྱའོ། །​ཞེས་པ་དེ་ནི་རྩ་བའི་ལྟུང་བ་ཀུན་གྱི་ངོ་བོ་ཉིད་དོ། །​སྦྱོང་བ་ལ་སོགས་པ་ནི་ཕལ་ཆེར་བླ་མ་གསེར་གླིང་པ་ལ་སོགས་པའི་བཤད་པ་ལས་ཤེས་པར་བྱའོ། །​ལྟུང་བ་དེ་གཉིས་ཀྱི་རྒྱུ་ནི་བླ་མ་གྲུབ་པ་ཐོབ་པའི་ཚིག་གི་ཉམས་དང་བྲལ་པ་རྣམས་དང་ཕྲད་པའི་དབང་གིས་ལམ་གྱི་སྣོད་དུ་མ་བསྒྲུབས་པར་དབང་ལ་སོགས་པ་བྱས་ཀྱང་། རྩ་བ་མ་བརྟན་པའི་དབང་གིས་ངེས་པར་འདྲེན་མི་[[17]](#footnote-36)ནུས་ཤིང་། ངེས་པ་མེད་པའི་ཕྱིར་བླ་མ་གཙོ་བོར་མི་བྱེད་དེ། དེའི་ཕྱིར་སློབ་དཔོན་བརྙས་པ་ལ་སོགས་པ་ཐམས་ཅད་འབྱུང་སྟེ་དེ་ནི་ལོག་པར་བསྟན་ཅིང་བསྒྲུབ་པ་[[18]](#footnote-37)ཞེས་བྱ་སྟེ། སྔོན་དུ་འགྲོ་བའི་སྦྱང་བ་གང་ཡང་མེད་པར་དབང་དང་བསྐྱེད་རྫོགས་ཀྱི་མན་ངག་བསྟན་[[19]](#footnote-38)དུ་ཟིན་ཀྱང་རྩ་བ་མེད་པའི་དབང་གིས་མྱུར་དུ་འཇིག་ལ་ངེས་པར་ཆུང་ངོ། དེ་བས་ན་དེ་གཉིས་ནི་བཀའ་འདས་དང་གཉིས་ཀྱི་རྒྱུ་ཡིན་པས་ན། ཛྙཱ་ན་སིདྡྷི་ལས། རང་ཉིད་ཀྱིས་ལམ་མ་མཐོང་བས། །​ཇི་ལྟ་བཞིན་དུ་གཞན་དག་འདྲེན། །​ལོང་བ་གཉིས་ནི་འགྲོགས་གྱུར་ན། །​གཉིས་ཀ་ལྟུང་བར་[[20]](#footnote-39)ཐེ་ཚོམ་མེད། །​ཅེས་པ་དང་། ཡང་། སྡིག་པ་ཅན་གྱི་ལམ་དེ་ཡིས། །​བགྲོད་པ་ཉམས་པ་ཐོབ་པར་འགྱུར། །​ཞེས་པས་བླ་མ་དམ་པ་ལ་བརྟེན་པར་བྱའོ། །​སྤུན་ལ་ཉེས་པ་བརྗོད་པ་དང་བྱམས་པ་སྤོང་བ་གཉིས་ལྟུང་བའི་ངོ་བོ་གཅིག་ལ་དེ་འབྱུང་བའི་རྒྱུ་ཡང་གཅིག་སྟེ། དེའི་རྒྱུ་ནི་སྔོན་དུ་ཐུན་མོང་གི་ལམ་བྱམས་[[21]](#footnote-40)སྙིང་རྗེ་མ་སྦྱངས་པས་སེམས་ཅན་ལ་ཕན་འདོད་པ་[[22]](#footnote-41)དང་། གཅེས་པར་འཛིན་པའི་བློ་[[23]](#footnote-42)མེད་ལ་དེའི་དབང་གིས་གནོད་ཅིང་སྨོད་པ་ལ་སོགས་པའི་རྐྱེན་ཕྲ་མོ་མི་བཟོད་དེ། དེའི་ཕྱིར་སྤུན་ལ་ཉེས་པ་བརྗོད་ཅིང་སེམས་ཅན་ལ་བྱམས་པ་སྤོང་བ་དེས་དེ་གཉིས་ངོ་བོ་གཅིག་སྟེ་གཞན་ལ་གནོད་པར་འདྲ་བས་སོ། །​བྱང་ཆུབ་སེམས་སྤོང་དང་གྲུབ་པའི་མཐའ་སྨོད་པ་གཉིས་རྒྱུ་དང་ངོ་བོ་གཅིག་སྟེ། རྒྱུ་ནི་བྱམས་པ་དང་སྙིང་རྗེའི་སྟོབས་ཀྱིས་[[24]](#footnote-43)བྱང་ཆུབ་ཀྱི་སེམས་བརྟན་པར་མ་བྱས་པར་བླངས་སུ་ཟིན་ཡང་མི་བརྟན་ཏེ། དེ་ཡང་། ཐམས་ཅད་ལ་ནི་ལྷག་པའི་གནས། །​གང་དུ་ཐམས་ཅད་འཇིག་པ་སྟེ། །​བསྐལ་པ་བྱེ་བ་སྟོང་དུ་ཡང་། །​ཡང་དག་བསྐྱེད་པའི་[[25]](#footnote-44)དགེ་བ་ཆེ། །​བྱང་ཆུབ་སེམས་ནི་བསྐྱེད་པ་ཡི། །​བསོད་ནམས་ཚོགས་ནི་བསགས་[[26]](#footnote-45)པས་སོ། །​བསྐལ་པ་བྱེ་བས་འབྱུང་བ་ནི། །​སྐད་ཅིག་ཉིད་ལ་རྣམ་པར་འཇིག །​དེ་བས་དོན་དེ་བསྲུངས་པས་[[27]](#footnote-46)ནི། །​དེ་བཞིན་གཤེགས་པས་རབ་ཏུ་གསུངས། །​ཞེས་འབྱུང་བས་བྱང་ཆུབ་སེམས་དེ་སྤངས་པ་དང་། སྤངས་པའི་ཚད་དང་། དེའི་ཉེས་པའོ། །​སྤངས་པ་ནི་གསུམ་སྟེ། བླ་མ་ལ་བརྟེན་ནས་དང་། སྤུན་ལ་བརྟེན་ནས་དང་། །​སེམས་ཅན་ལ་བརྟེན་ནས་སྤོང་བའོ། །​ཚད་ནི་རྟེན་གསུམ་པོ་དེ་ལ་བརྟེན་ནས་ཉོན་མོངས་པའི་བསམ་པས་གཡོ་སྒྱུ་ལ་སོགས་པས་ཉིན་མཚན་[[28]](#footnote-47)ཆ་ཅི་རིགས་པར་འདས་པའོ། །​དགེ་བའི་རྩ་བ་རྩད་ནས་འབྱིན་པ་ནི་ཉེས་པའོ། །​གཞན་གྱི་བྱང་ཆུབ་ཀྱི་སེམས་ཀྱི་བར་ཆད་བྱས་ན་ཡང་ཉེས་པ་ཆེ་བར་ཤེས་པར་བྱའོ། །​དེ་ལ་རང་གི་ཐེག་པ་ནི་ཐེག་པ་ཆེན་པོ་གཉིས་སོ། །​གཞན་ནི་ཉན་ཐོས་ཀྱིའོ། །​སྨོད་པ་ནི་གོང་མ་ལྟར་མི་སྦྱོང་ཞིང་སྨོད་པ་སྟེ། རང་མི་གནས་ཤིང་གཞན་མི་འཛུད་པའོ། །​གསང་བ་སྒྲོགས་པ་དང་། ཕུང་པོ་སྨོད་པ་གཉིས་རྒྱུ་དང་ངོ་བོ་གཅིག་སྟེ། རིམ་གྱིས་མ་སྦྱངས་པའི་ཕྱིར་སྣོད་དུ་མ་གྱུར་པ་ལ་གསང་བའི་དོན་གྲུབ་པར་གནས་པའི་དོན་ལྟ་བ་རྣམ་པ་གཉིས་ལ་སོགས་པ་བསྟན་པས་ཕུང་པོ་ལྷའི་བདག་ཉིད་ལ་སོགས་པ་བསྐྱེད་པའི་[[29]](#footnote-48)གོ་རིམས་[[30]](#footnote-49)སྤོང་བས་རྒྱུ་དང་ངོ་བོ་གཅིག་གོ། །​དེ་ཡང་། ལྷ་ཡི་གཟུགས་ནི་བསྒོམས་པ་ལ། །​སེམས་ཀྱི་བརྩོན་པ་དག་ལ་ནི། །​གླེགས་བམ་ཙམ་ཡང་བསྟན་པ་ནི། །​སྦྱིན་པར་མི་བྱ་ཤེས་བྱ་སྟེ། །​རྡོ་རྗེ་ཡེ་ཤེས་རབ་སྤོང་བས། །​རྨོངས་པ་དམྱལ་བར་འགྲོ་བར་འགྱུར། །​དེ་ཡི་དམྱལ་བའི་རྒྱུར་གྱུར་པས། །​མི་དེའང་དམྱལ་བར་འགྲོ་བར་འགྱུར། །​དེ་དང་བདག་གཞན་ཕུང་བ་[[31]](#footnote-50)ནི། །​འབྱུང་བས་[[32]](#footnote-51)ངེས་པར་བསྲུང་བར་[[33]](#footnote-52)བྱ། །​ཞེས་སོ། །​ཆོས་ལ་ཡིད་གཉིས་ཟ་བ་དང་། །​སྡུག་ལ་བྱམས་སེམས་གཉིས་རྒྱུ་དང་ངོ་བོ་གཅིག་སྟེ། དེ་ཡང་སེམས་ཅན་ཐམས་ཅད་རང་བཞིན་དག་པ་འོད་གསལ་དང་ཟུང་འཇུག་གི་རང་བཞིན་དུ་གཅིག་པ་ལ་དེ་གཉིས་ལ་ཐེ་ཚོམ་ཟ་སྟེ། འཁོར་བ་དང་ཞི་བའི་ཕྱག་རྒྱ་ཆེན་པོ་ཟུང་དུ་མ་རྟོགས་པའི་དབང་གིས་གདུག་པ་[[34]](#footnote-53)ཅན་དེ་གནོད་ཅིང་དམོད་པ་ལ་སོགས་པ་བྱང་ཆུབ་ཀྱི་རྐྱེན་དུ་བྱུང་བ་ལ་རྡེག་པ་ལ་སོགས་པ་དྲག་ཤུལ་གྱི་སྦྱོར་[[35]](#footnote-54)བས་ཕན་པ་མ་ཡིན་པར་བསྒྲུབས་པས་རྒྱུ་དང་ངོ་བོ་གཅིག་གོ། །​མིང་སོགས་བྲལ་བའི་ཆོས་ལ་དེར་རྟོག་པ་དང་། དད་ལྡན་སེམས་སུན་འབྱིན་པ་རྒྱུ་དང་ངོ་བོ་གཅིག་སྟེ། མིང་ལ་སོགས་པ་བྲལ་བ་ནི་གྲུབ་པའི་གནས་པའི་དོན་ནམ་མཁའ་ལྟ་བུའི་རང་བཞིན་འོད་གསལ་བ་ལ་དངོས་པོ་དང་མཚན་མར་བརྟགས་པའི་རྒྱུས་དེ་ལ་དད་པའི་སེམས་ཅན་དབང་པོ་རབ་དང་ལྡན་པ་རྣམས་སུན་འབྱིན་ཏེ། མ་ཞུགས་པ་ལ་མི་འཇུག་ལ། ཞུགས་པ་བཟློག་ཅིང་བརྟན་པར་མི་བྱེད་པས་སོ། །​དམ་ཚིག་མི་བསྟེན་པ་དང་ཤེས་རབ་སྨོད་པ་གཉིས་ཀྱང་། བདུད་རྩི་ལྔ་ལ་སོགས་པའི་དམ་ཚིག་མི་བསྟེན་པ་[[36]](#footnote-55)ནི་ཤེས་རབ་སྨོད་པའི་རྒྱུ་ཡིན་ཏེ། དེ་ལ་སྨོད་པ་ཉིད་དེ་སྤོང་བའི་རྒྱུའོ། །​དེས་ན་དང་པོར་བླ་མ་གྲུབ་པ་ཐོབ་པའི་ཚིག་གི་ཉམས་དང་ལྡན་པ་བརྟགས་ལ་ལེགས་པར་བླང་གི་གཞན་དུ་ནི་མ་ཡིན་ནོ། །​དེས་ན། བླ་མ་དང་ནི་སློབ་མ་དག །​མཚུངས་པར་དམ་ཚིག་ཉམས་གྱུར་པས། །​དཔའ་བོས་དང་པོར་སློབ་དཔོན་དང་། །​སློབ་མའི་འབྲེལ་པ་བརྟག་པར་[[37]](#footnote-56)བྱ། །​ཞེས་པས་སོ། །​དེ་ལྟར་ལྟུང་བ་དེ་རྣམས་ལས་འདས་པ་ན་ཉེས་པ་བསྟན་པ་ནི་སློབ་དཔོན་ལ་སྨོད་པ་དེ་ཞེས་པ་ནི་མཚོན་པའི་དོན་ཏེ། ལྟུང་བ་གཞན་ལ་ཉེས་པ་འདྲ་བར་ཤེས་པར་བྱ་བའི་ལྕི་ཡང་ནི་ཡོད་དེ། དེའི་ཉེས་པ་ནི་ཡམས་དང་ཞེས་བྱ་བའི་ཚིགས་སུ་བཅད་པ་གཅིག་གོ། །​རྒྱལ་པོ་མེ་དང་ཞེས་པའི་ཚིགས་སུ་བཅད་པ་གཅིག་གོ། །​དེ་[[38]](#footnote-57)ཕྱིར་ནམ་ཡང་ཚིགས་སུ་བཅད་པ་གསུམ་མོ། །​གལ་ཏེ་བསམ་པའི་སྒོ་ནས་ཉམས་ན་བླ་མའི་སྤྱན་སྔར་མཎྜལ་ལ་སོགས་པས་མཆོད་ལ་ཉེས་པ་མིང་གིས་བཤགས་ཏེ་ཕྱིས་བསྡམ་ཞིང་བླ་མ་ལ་སངས་རྒྱས་ཀྱི་བློ་ཉིས་འགྱུར་དུ་བསླབ་སྟེ། དེའི་ཕན་ཡོན་བསྟན་པའི་ཕྱིར་བླ་མ་ལ་ནི་ཞེས་པའི་ཚིགས་སུ་བཅད་པ་གཅིག་གོ། །​དེ་བཞིན་དུ་ལྟུང་བ་ལྷག་མ་རྣམས་ཀྱང་བསམ་པའི་བྱེ་བྲག་གིས་བསྐང་བར་བྱའོ། །​དེས་ན་དང་པོར་བླ་མ་ལེགས་པར་བརྟག་ཅིང་ལེགས་པར་བསྟེན་ལ། དེ་ནས་སྣོད་དུ་བསྒྲུབ་པར་[[39]](#footnote-58)གསོལ་བ་གདབ། དེས་ཀྱང་རྗེས་སུ་བརྩེ་བའི་སྒོ་ནས་སྣོད་དུ་བསྒྲུབས་ཏེ། དང་པོ་འཁོར་བའི་ཉེས་དམིགས་དང་། ལྷ་དང་བླ་མ་ལ་བརྟེན་དུ་གཞུག་གོ།[[40]](#footnote-59) །​དེ་ནས་ཐུན་མོང་པའི་སྐྱབས་འགྲོ་ལ་བརྟེན་ལ། སོ་སོར་ཐར་པའི་སྡོམ་པ་བརྟེན་[[41]](#footnote-60)དུ་གཞུག །​དེ་ནས་ཁྱད་པར་གྱི་སྐྱབས་འགྲོ་ལ་བརྟེན་ནས་བྱང་ཆུབ་ཀྱི་སེམས་བརྟན་དུ་གཞུག དེ་ནས་འཇུག་པའི་སྡོམ་པ་ལེགས་པར་བྱིན་ལ་དབང་བཞིའི་སྒོ་ནས་ལྟ་སྤྱོད་སྒོམ་གསུམ་གྱི་རྟོགས་པ་བསྒྲུབ་པོ།[[42]](#footnote-61) །​དེ་ནས་རྟོག་པ་[[43]](#footnote-62)དང་མཐུན་པའི་ལམ་ལ་སྦྱར་ཏེ། དེ་ཡང་[[44]](#footnote-63)བསྐྱེད་པའི་རིམ་པའི་དུས་སུ་བླ་མ་དང་ལྷ་ཐ་མི་དད་པ་ལ་ཚོགས་བསགས། [[45]](#footnote-64)ལྟུང་བ་དང་པོའི་རྒྱུ་སྤངས། གོ་རིམས་[[46]](#footnote-65)དེ་རྣམས་དབང་པོ་རབ་ཀྱིས་[[47]](#footnote-66)ཆོས་ཐམས་ཅད་ཟུང་འཇུག་ཏུ་རྟོགས་པ་སྒྲུབ་པའི་ཐབས་སུ་ཤེས་པར་བྱའོ། །​འབྲིང་དང་ཐ་མས་ཐ་མལ་པའི་རྟོག་པ་ཟློག་[[48]](#footnote-67)པའི་ཐབས་སུ་ཤེས་པར་བྱ་བའི་ཕྱིར་ཕྱིན་ཅི་མ་ལོག་པས་ལྟུང་བ་གཉིས་པ་དང་བདུན་པ་དང་བརྒྱད་པ་དང་དྲུག་པ་དང་བཅུ་གཉིས་པའི་རྒྱུ་སྤངས། ཐུན་མོང་གི་ལམ་བྱམས་པ་དང་སྙིང་རྗེ་བྱང་ཆུབ་ཀྱི་སེམས་དང་ལྡན་པ་དང་། ཐུན་མོང་མ་ཡིན་པའི་ལམ་རྣལ་འབྱོར་དང་བདག་དང་གནས་བསྲུང་བས་ལྟུང་བ་གསུམ་པ་དང་བཞི་པ་དང་ལྔ་པ་དང་དགུ་པ་དང་བཅུ་པའི་རྒྱུ་སྤངས། དེ་ནས་རྫོགས་པའི་རིམ་པ་ལ་བརྟེན་ནས་ཆོས་ཐམས་ཅད་འོད་གསལ་དུ་རྟོགས་པ་བསྒྲུབས་ནས། བདུད་རྩི་ལྔ་ལ་སོགས་པའི་དམ་ཚིག་བརྟེན་པས་བཅུ་གསུམ་པ་དང་བཅུ་བཞི་པ་དང་བཅུ་གཅིག་པའི་རྒྱུ་སྤངས། ཡང་ན་ལྷ་ལ་གསང་བ་དང་ཤེས་རབ་དང་བཞི་པ་བླངས་པས་[[49]](#footnote-68)བཅུ་བཞི་པ་དང་བཅུ་གསུམ་པའི་རྒྱུ་སྤངས། དེ་ལྟར་ན་བཅུ་བཞི་པོ་རྣམས་མཉམ་གཞག་གི་[[50]](#footnote-69)ལས་ཀྱི་རིམ་པ་ལས་[[51]](#footnote-70)འདུས་པས་རྗེས་ཀྱིས་ཀྱང་དེའི་བདག་ཉིད་དུ་བྱ་དགོས་པའི་ངེས་པ་བསྐྱེད་ཅིང་བརྟན་པར་བྱའོ། །​དངོས་གཞིའི་[[52]](#footnote-71)དབང་དུ་བྱས་ནས་ལྟུང་བ་རེ་རེ་ལ་ལྟུང་བའི་ངོས་འཛིན་དང་རྐྱེན་གང་གིས་བྱུང་བ་དང་། ཉེས་པ་དང་། ཚུལ་ཇི་ལྟར་མི་འབྱིན་པའི་ཐབས་སོ། །​བདེ་གཤེགས་བཀའ་ནི་འཁོར་བའི་ཉེས་པ་ནས་བྱས་ཞེས་དང་། བྱས་གཟོ་དང་། བྱམས་[[53]](#footnote-72)སྙིང་རྗེ་དང་འཇུག་པའི་སྡོམ་པའི་བར་དུ་[[54]](#footnote-73)བརྟན་པར་བྱ་བ་དང་། ཁྱད་པར་ཅན་དབང་རྣམ་པ་[[55]](#footnote-74)བཞིས་སྣོད་དུ་བསྒྲུབས་ནས་ལྟ་བ་ལ་སོགས་པའི་མན་ངག་ནི་བདེ་གཤེགས་ཀྱི་བཀའོ། །​འདས་པ་ནི་མ་གུས་པ་དང་། བག་མེད་པ་དང་། མི་ཤེས་པ་དང་། ཉོན་མོངས་པ་མང་བའི་དབང་གིས་སོ། །​དེས་ན་བླ་མའི་སྤྱན་སྔར་དམ་བཅས་པ་བརྟན་པར་མི་བྱེད་པར་ཉིན་མཚན་གྱི་ཆ་འདས་པ་ནི་ལྟུང་བའོ། །​རྐྱེན་ནི་མ་དད་པ་ལ་སོགས་པ་བཞིའོ། །​ཉེས་པ་ནི་སྔར་ཡམས་དང་ཞེས་པའི་ཚིགས་སུ་བཅད་པ་བཞི་སྟེ། བླ་མའི་སྐབས་སུ་བཀའ་ལས་འདས་པ་དང་ཤེས་རབ་སྨོད་པ་ཞེས་རེ་རེ་ལ་སྦྱར་རོ། །​མི་འབྱུང་བའི་ཐབས་ནི་བླ་མས་བསྟན་པའི་ལམ་དྲན་པ་དང་ཤེས་བཞིན་གྱིས་[[56]](#footnote-75)མར་མེ་དང་ཆུའི་རྒྱུན་ལྟར་ཡིད་ལ་བྱའོ། །​སྤུན་ནི་སྦྱོར་བ་གཅིག་པ་དང་། དེ་ལས་གཞན་པ་དང་སེམས་ཅན་མཐའ་དག་གོ། །​ཉེས་པ་བརྗོད་པའི་ཡུལ་ལ་བརྡ་ཕྲད་ཅིང་ཉིན་མཚན་གྱི་སུམ་ཆ་འདས་ན་ལྟུང་བའོ། །​རྐྱེན་ནི་ཡུལ་གསུམ་པོ་གང་ཡང་རུང་བས་སེམས་དང་མཐུན་པར་མ་བྱས་པ་དང་། མི་བྱེད་པའི་དབང་གིས་ཞེ་སྡང་དང་ཕྲག་དོག་གམ་ཉོན་མོངས་པ་གང་ཡང་རུང་བ་དང་མཚུངས་པར་ཁྲོ་བའོ། །​མི་འབྱིན་པའི་ཐབས་ནི་ཁྲོ་བའི་རྐྱེན་ཉེ་བར་གནས་པའི་ཚེ་བྱས་པ་ཤེས་པ་ལ་སོགས་པ་བྱམས་པ་ཡིད་ལ་བྱ་བ་དང་། ཡང་ན་ཆོས་ཐམས་ཅད་སྐྱེ་མེད་དུ་ཡིད་ལ་བྱ་བའོ། །​བྱམས་པ་ནི་བྱས་པ་ཤེས་པའི་སྒོ་ནས་སེམས་ཅན་ཐམས་ཅད་ལ་ཕན་པར་འདོད་པའོ། །​སྤོང་བ་ནི་ཕན་པ་མ་ཡིན་པར་བསྒྲུབས་པས་ཉིན་མཚན་གྱི་ཆ་འདས་ན་ལྟུང་བའོ། །​རྐྱེན་ནི་གོང་མ་ལྟར་ཡུལ་གསུམ་ལ་བརྟེན་ནས་བདག་གི་བསམ་པ་དང་མཐུན་པར་མི་བྱེད་པ་དང་། མ་བྱས་པའི་དབང་གིས་ཕན་པ་མ་ཡིན་པ་བསྒྲུབ་[[57]](#footnote-76)ཅིང་སྤོང་བའོ། །​མི་འབྱུང་བའི་ཐབས་ནི་རྐྱེན་ཉེ་བར་གནས་པའི་དུས་སུ་དེ་ལ་ཆེད་དུ་གཏད་པའི་ཚུལ་གྱིས་བྱམས་པ་ཡིད་ལ་བྱ་བའམ་ཟུང་འཇུག་ཏུ་[[58]](#footnote-77)ཤེས་པར་བྱའོ། །​བྱང་ཆུབ་ཀྱི་སེམས་ནི་སེམས་ཅན་གྱི་དོན་དུ་རྡོ་རྗེ་འཆང་འདོད་པའོ། །​དེ་སྤོང་བ་ནི་ཡུལ་གྱི་དབང་གིས་གསུམ་སྟེ། བླ་མ་དང་རྡོ་རྗེ་སྤུན་དང་སེམས་ཅན་ལ་གཡོ་སྒྱུ་སྤྱོད་པས་ཡོན་ཏན་ཐོབ་པར་བྱ་སྙམ་པ་དང་། དོན་དོར་བར་ཉིན་མཚན་གྱི་ཆ་འདས་པའོ། །​རྐྱེན་ནི་སྔ་མ་ལྟར་རོ། །​མི་འབྱིན་པའི་ཐབས་ནི་མི་མཐུན་པའི་རྐྱེན་ཉེ་བར་གནས་པའི་དུས་སུ་ཕན་ཡོན་དང་ཉེས་དམིགས་ཤེས་པས་བྱང་ཆུབ་ཀྱི་སེམས་བསྒོམ་པར་བྱའོ། །​ཡང་ན་སྐྱེ་བ་མེད་པ་ཡིད་ལ་བྱའོ། །​རང་གི་གྲུབ་པའི་མཐའ་ནི་ཐེག་པ་ཆེན་པོ་རྣམ་པ་གཉིས་སོ། །​གཞན་གྱི་ནི་ཉན་ཐོས་དང་བསེ་རུའོ། །​ཧེ་བཛྲ་འདུས་པའི་ལེའུ་ལྟར་རིམ་གྱིས་མི་སྦྱོང་བར་སྨོད་པས་ཉིན་མཚན་འདས་པའོ། །​རྐྱེན་ནི་བླ་མ་དམ་ཚིག་ཉམས་པ་[[59]](#footnote-78)དང་བྲལ་བ་རྣམས་དང་ཕྲད་པས་ལམ་རིམ་གྱིས་སྦྱང་བ་[[60]](#footnote-79)རྣམས་ལ་སྨོད་ཅིང་ཁྲོ་བའོ། །​མི་འབྱིན་པའི་ཐབས་ནི་བློ་རིམ་གྱིས་བསླབས་པས་[[61]](#footnote-80)ཐེག་པ་གཅིག་ཏུ་ཤེས་པར་བྱའོ། །​ཡོངས་སུ་མ་སྨིན་པ་ནི་ལམ་རིམ་[[62]](#footnote-81)གྱིས་མ་སྦྱངས་པའོ། །​གསང་བ་ནི་གྲུབ་པ་གནས་པའི་དོན་ནམ་མཁའ་དང་འདྲ་བར་ལྟ་བ་གཉིས་སོ། །​སྒྲོགས་པ་ནི་ལུས་[[63]](#footnote-82)ངག་གི་སྦྱོར་བས་ཉིན་མཚན་འདས་ནའོ། །​རྐྱེན་ནི་མ་སྦྱངས་པ་དང་ཕྲད་པའི་དབང་གིས་སོ། །​མི་འབྱིན་པའི་ཐབས་ནི་ཡུལ་དེ་ལྟ་བུ་དང་ཕྲད་པ་ན་བློའི་བྱེ་བྲག་དྲིས་ནས་དེ་དང་མཐུན་པར་བྱའོ། །​ཕུང་པོ་སྨོད་པ་ནི་བསྐྱེད་པའི་གོ་རིམས་[[64]](#footnote-83)མཐའ་དག་གཟུང་ངོ། །​སྨོད་པ་ནི་དེ་མ་བསྒོམས་[[65]](#footnote-84)པར་ཉིན་མཚན་འདས་ནའོ། །​རྐྱེན་ནི་ཟབ་མོ་སྟོན་པའི་ལུང་དང་ཡོངས་སུ་འཛིན་པ་ངན་པ་ལགས་[[66]](#footnote-85)སོ། །​མི་འབྱིན་པའི་ཐབས་ནི་ལྷ་སྒོམ་པའོ། །​རང་བཞིན་དག་པ་ནི་ལྟ་བ་གཉིས་སོ། །​སོམ་ཉི་ཟ་བ་ནི་དེ་གཉིས་ཀྱི་རྟོག་པ་[[67]](#footnote-86)མ་སྐྱེས་པའོ། །​དེའི་བདག་ཉིད་དུ་རྟོག་པ་[[68]](#footnote-87)མེད་པར་ཉིན་མཚན་འདས་ནའོ། །​རྐྱེན་བླ་མ་དམ་པ་དང་བྲལ་བས་དངོས་པོར་ལྟ་བའི་དབང་གིས་སོ། །​མི་འབྱིན་པའི་ཐབས་ནི་བླ་མ་དམ་པའི་ངག་ལ་བརྟེན་ནས་ལྟ་བ་གོམས་པར་བྱའོ། །​གདུག་པ་ཅན་ནི་མི་དང་མི་མ་ཡིན་པ་རྣམས་སོ། །​བདག་ལ་གནོད་པའི་དབང་གིས་ཞེ་སྡང་གིས་བསླང་ནས་ཕན་པ་མ་ཡིན་པ་དྲག་པོ་བྱེད་པ་[[69]](#footnote-88)ཉིན་མཚན་འདས་ནའོ། །​རྐྱེན་ནི་ཉེས་པར་བྱས་པའི་དབང་གིས་སོ། །​མི་འབྱིན་པའི་ཐབས་ནི་བཟོད་པ་བསྒོམ་པ་སྟེ་བདུད་ཕྱིར་བཟློག་པའི་ལུང་ལས་ཤེས་པར་བྱའོ། །​མིང་སོགས་བྲལ་བའི་ཆོས་ནི་འོད་གསལ་བ་དང་ཟུང་དུ་འཇུག་པའོ། །​དེ་རྟོགས་པ་[[70]](#footnote-89)ནི་དེ་གཉིས་ཀྱི་རང་བཞིན་དང་མི་མཐུན་པར་གཞན་དུ་རྟོགས་པས་[[71]](#footnote-90)ཉིན་མཚན་འདས་པའོ། །​རྐྱེན་ནི་དགེ་བའི་བཤེས་[[72]](#footnote-91)གཉེན་དང་མ་ཕྲད་པའོ། །​མི་འབྱིན་པའི་ཐབས་ནི་དེའི་གདམས་པ་ལས་སོ། །​དད་ལྡན་ནི་ལམ་རིམ་གྱིས་མ་སྦྱངས་ཀྱང་གྲུབ་པར་གནས་པའི་དོན་ལ་འདོད་པའོ། །​སུན་འབྱིན་པ་ནི་མ་བསྟན་པ་དང་ལོག་པར་བསྟན་པས་སོ། །​རྐྱེན་ནི་མོས་པའི་གང་ཟག་དང་ཕྲད་པས་སོ། །​མི་འབྱིན་པའི་ཐབས་ནི་རྟོག་པ་དང་སྦྱར་ཏེ་ཆོས་བསྟན་པའོ། །​དམ་ཚིག་ནི་བཟའ་བའི་དམ་ཚིག་བདུད་རྩི་ལྔ་ལ་སོགས་པའོ། །​མི་སྟོན་པ་ནི་མི་གཙང་བའི་བློས་དོར་ཏེ་དུས་འདས་པའོ། །​རྐྱེན་ནི་རྫས་ཉེ་བར་གནས་པའོ། །​མི་འབྱིན་པའི་ཐབས་ནི་མི་རྟོག་པའི་སེམས་ཀྱིས་སོ། །​ཉེས་པ་འདི་རྣམས་ལྕི་ཡང་ཡོད་ཀྱང་གནོད་པ་ནི་འདྲའོ། །​ཅིའི་ཕྱིར་ཞེ་ན་རྩ་བའི་ལྟུང་བ་ཡིན་པས་སོ། །​སྔགས་པས་འདི་དག་སྤངས་ནས་ནི། །​དངོས་གྲུབ་ངེས་པར་ཐོབ་པར་འགྱུར། །​ཞེས་བྱ་བ་ནི་སྤང་བྱ་སྤངས་པའི་ཡོན་ཏན་ནོ། །​གཞན་དུ་དམ་ཚིག་ལས་ཉམས་ན། །​ཉམས་པས་བདུད་ཀྱིས་བཟུང་བར་འགྱུར། །​དེ་ནས་སྡུག་བསྔལ་མྱོང་འགྱུར་ཞིང་། །​ཐུར་དུ་བལྟས་[[73]](#footnote-92)ཏེ་དམྱལ་བར་འགྲོ། །​ཞེས་བྱ་བ་ནི་ཉམས་པའི་ཉེས་པ་མདོར་བསྡུས་པའོ། །​དེ་བས་ང་རྒྱལ་བཅོམ་ནས་ནི། །​བདག་ཉིད་མ་འཁྲུལ་ཤེས་པར་བྱ། །​ཞེས་པ་ནི་བག་བྱ་བ་ལ་བསླབ་པའོ། །​དབང་བསྐུར་ནས་ལྟུང་བ་བཅུ་བཞི་པ་དང་བླ་མ་ལྔ་བཅུ་གང་འདོད་པའི་སྒྲུབ་ཐབས་དག་ནི་དོན་རྒྱས་པར་སྟོན་པ་ཡིན་པས་ངེས་པར་ནན་ཏན་གྱིས་བསླབས་ཏེ་གཞན་དུ་ན་བླ་མའི་ཉེས་པའོ། །​དེ་ལྟར་བཅུ་བཞི་པོ་བསྡུ་ན་གསུམ་སྟེ། ཐུན་མོང་གི་བྱང་ཆུབ་ཀྱི་སེམས་མི་ཉམས་པར་བྱེད་པ་དང་། ཁྱད་པར་གྱི་བྱང་ཆུབ་ཀྱི་སེམས་མི་ཉམས་པར་བྱེད་པ་དང་། དེ་གཉིས་ཀ་མི་ཉམས་པར་བྱེད་པའོ། །​ལྟུང་བ་དང་པོ་དང་གཉིས་བ་ནི་གཉིས་ཀ་མི་[[74]](#footnote-93)ཉམས་པར་བྱེད་པའོ། །​སྤུན་ལ་དང་། བྱམས་སྤོང་དང་། བྱང་ཆུབ་སེམས་འདོར་དང་། གྲུབ་པའི་མཐའ་སྨོད་པ་དང་། གདུག་ལ་[[75]](#footnote-94)བྱམས་པ་སྤོང་བ་སྟེ། ལྔ་པོ་དེ་དག་ནི་ཐུན་མོང་གི་སེམས་མི་ཉམས་པར་བྱེད་པ་སྟེ། དེ་བས་ན་འབད་པས་བསྲུང་ངོ། །​གསང་བ་སྒྲོགས་པ་དང་། ཕུང་པོ་སྨོད་པ་དང་། དག་པའི་ཆོས་ལ་ཡིད་གཉིས་དང་། །​མིང་སོགས་བྲལ་ལ་དེར་རྟོག་དང་། །​སེམས་སུན་འབྱིན་པ་དང་། དམ་ཚིག་མི་བསྟེན་པ་དང་། ཤེས་རབ་སྨོད་པ་དེ་རྣམས་སྤངས་པས་ཁྱད་པར་གྱི་བྱང་ཆུབ་ཀྱི་སེམས་མི་ཉམས་པར་བྱེད་པའོ། །​ཡང་དེ་ནི་ལྟ་སྤྱོད་སྒོམ་[[76]](#footnote-95)གསུམ་གྱི་རང་བཞིན་ཡང་ཡིན་ཏེ། ཆོས་ལ་ཡིད་གཉིས་དང་། མིང་སོགས་བྲལ་ལ་དེར་རྟོག་སྤངས་པས་ལྟ་བ་རྣམ་གཉིས་[[77]](#footnote-96)རྟོགས་པའོ། །​དང་པོ་དང་གཉིས་པ་དང་གསུམ་པ་དང་བཞི་པ་དང་ལྔ་པ་དང་དྲུག་པ་དང་བདུན་པ་དང་བརྒྱད་པ་དང་[[78]](#footnote-97)བཅུ་པའི་དགུ་སྤངས་པས་སྒོམ་པའི་[[79]](#footnote-98)མན་ངག་དང་། སེམས་སུན་འབྱིན་པ་དང་། དམ་ཚིག་མི་བསྟེན་པ་[[80]](#footnote-99)དང་། ཤེས་རབ་སྨོད་པ་གསུམ་གྱིས་[[81]](#footnote-100)དགུ་སྤངས་ཤིང་སྦྱངས་པས་སྤྱོད་པའོ། །​དེ་གསུམ་མ་སྤངས་པར་བསྒོམས་པས་བཀའ་འདའ་[[82]](#footnote-101)དང་། བླ་མ་བརྙས་པ་མ་སྤངས་པ་ཡིན་ནོ། །​དེ་བས་ན་བཅུ་དང་ལྔ་བཅུ་ལ་ནན་ཏན་ཡང་དང་ཡང་དུ་བྱ་སྟེ་དངོས་གྲུབ་ཐམས་ཅད་ཀྱི་རྩ་བ་ཡིན་པའི་ཕྱིར་རོ། །​ཉམས་ན་ཉེས་པ་ཐམས་ཅད་ཀྱང་འབྱུང་ངོ། །​དེ་ལྟར་[[83]](#footnote-102)མ་ཡིན་པར་སྔགས་ཚིག་ཙམ་གྱིས་མན་ངག་བསྟན་ནས། །​བླ་མར་ཁས་འཆེ་བ་ལྟུང་བའི་སྣོད་དུ་བསྒྲུབས་ན་མི་དགེ་བའི་རྒྱུ་བྱས་པས།[[84]](#footnote-103) མི་དགེ་བའི་བདག་པོའི་རྐྱེན་ཞེས་བྱ། སྡིག་པའི་གྲོགས་པོ་དང་། བདུད་སྡིག་ཅན་དང་། སླུ་བར་བྱེད་པ་ཞེས་བྱ་སྟེ་སྐྱོན་མང་དུ་མི་བརྗོད་དོ། །​དེ་ལྟ་བུའི་བླ་མ་དང་སློབ་མ་དེ་ཡང་དག་པར་རྫོགས་པའི་སངས་རྒྱས་ཀྱི་ཆོས་ཀྱི་ཕུང་པོ་རྣམས་རྙེད་པ་[[85]](#footnote-104)དང་བཀུར་སྟིའི་རྒྱུས་[[86]](#footnote-105)བསྒྲུབས་པས་ངན་སོང་སྒྲུབ་པའི་ཐབས་དང་རྐྱེན་དེས་དུག་དང་བདུད་རྩི་འདྲེས་པ་དང་འདྲའོ། །​དེ་བས་ན་བླ་མ་དམ་པ་བསྟེན་པ་གཅེས་པར་རྡོ་རྗེ་འཆང་ཆེན་པོས་གསུངས་སོ། །​དམ་པའི་གྲོགས་དང་བླ་མ་དང་། །​མ་ཕྲད་སྲིད་པར་འཁྱམས་པ་ལས། །​ཕན་ཕྱིར་བླ་མའི་ལུང་བཞིན་དུ། །​བྲིས་པས་དེ་དག་ལ་ཕན་ཤོག །​འདི་མཐོང་ཙམ་གྱིས་སྐྱེ་བོ་རྣམས། །​ཆོས་ལ་ནན་ཏན་བྱ་བའི་རྒྱུར། །​གྱུར་ནས་བླ་མ་གཙོར་བྱེད་ཅིང་། །​སྒྲུབ་[[87]](#footnote-106)ལ་ནན་ཏན་བྱེད་པའི་རྒྱུར། །​སྐལ་ངན་སྐྱེ་བོ་རྣམས་དང་ཕྲད་པ་ན། །​རང་སྐྱོན་དབང་གིས་སྨོད་པར་བྱེད་མོད་ཀྱི། །​དྲང་སྲོང་ཆེན་པོའི་ལུང་ནི་སུ་ཞིག་སྤོང་། །​དེ་ཕྱིར་དེ་དག་ལ་ཡང་གནོད་[[88]](#footnote-107)མ་གྱུར། །​གསང་བ་བླ་ན་མེད་པ་ཡི། །​རྡོ་རྗེ་ཐེག་པའི་སྒོར་ཞུགས་པའི། །​རྣལ་འབྱོར་པ་རྣམས་བསླབ་[[89]](#footnote-108)པའི་ཕྱིར། །​གསལ་བྱེད་མན་ངག་བཀོད་པའོ། །​གསང་སྔགས་རྡོ་རྗེ་ཐེག་པའི་རྣལ་འབྱོར་པ་རྣམས་ཀྱི་བསླབ་པ་གསལ་བར་བྱེད་པའི་མན་ངག་ཅེས་བྱ་བ་སློབ་དཔོན་རྒྱལ་བའི་ལྷས་མཛད་པའི་རྩ་བའི་ལྟུང་བའི་འགྲེལ་པ་མཁས་པ་ཆེན་པོ་དཱི་པཾ་ཀཱ་ར་[[90]](#footnote-109)ཤྲཱི་ཛྙཱ་ནའི་ཞལ་སྔ་ནས་གསུངས་པ་རྫོགས་སོ།། །​།པཎྜི་ཏ་དེ་ཉིད་དང་ལོ་ཙཱ་བ་དགེ་སློང་ཚུལ་ཁྲིམས་རྒྱལ་བས་བསྒྱུར་བའོ།། །​།

1. མཱུ་ལ་པ་ཏི་ཊཱ་ཀ། སྣར་ཐང་། པེ་ཅིན། [↑](#footnote-ref-20)
2. རྒྱུད་ སྣར་ཐང་། པེ་ཅིན། [↑](#footnote-ref-21)
3. གཅིགགོ། སྣར་ཐང་། པེ་ཅིན། [↑](#footnote-ref-22)
4. ལོག་པ་ སྣར་ཐང་། པེ་ཅིན། [↑](#footnote-ref-23)
5. ཡོན་ཏན་ སྣར་ཐང་། པེ་ཅིན། [↑](#footnote-ref-24)
6. ལྡང་བའི་ སྣར་ཐང་། པེ་ཅིན། [↑](#footnote-ref-25)
7. བྱང་ཆུབ་ སྣར་ཐང་། པེ་ཅིན། [↑](#footnote-ref-26)
8. བཟུང་བར་ སྣར་ཐང་། པེ་ཅིན། [↑](#footnote-ref-27)
9. བྱས་ སྣར་ཐང་། པེ་ཅིན། [↑](#footnote-ref-28)
10. འབྲང་ སྣར་ཐང་། པེ་ཅིན། [↑](#footnote-ref-29)
11. དེས་ སྣར་ཐང་། པེ་ཅིན། [↑](#footnote-ref-30)
12. ས་ སྣར་ཐང་། པེ་ཅིན། [↑](#footnote-ref-31)
13. བསྟན་པ་ སྣར་ཐང་། པེ་ཅིན། [↑](#footnote-ref-32)
14. བསྐུར་ཞེས་ སྣར་ཐང་། པེ་ཅིན། [↑](#footnote-ref-33)
15. གྱུར་ནས་ སྣར་ཐང་། པེ་ཅིན། [↑](#footnote-ref-34)
16. ནས་ནི། སྣར་ཐང་། པེ་ཅིན། [↑](#footnote-ref-35)
17. འདྲེན་མ་ སྣར་ཐང་། པེ་ཅིན། [↑](#footnote-ref-36)
18. སྒྲུབས་པ་ སྣར་ཐང་། པེ་ཅིན། [↑](#footnote-ref-37)
19. བསྟེན་ སྣར་ཐང་། [↑](#footnote-ref-38)
20. ལྷུང་བར་ སྣར་ཐང་། [↑](#footnote-ref-39)
21. སྦྱངས་ སྣར་ཐང་། པེ་ཅིན། [↑](#footnote-ref-40)
22. འདོགས་པ་ སྣར་ཐང་། པེ་ཅིན། [↑](#footnote-ref-41)
23. གློ་ སྣར་ཐང་། [↑](#footnote-ref-42)
24. སྟོབས་ཀྱི་ སྣར་ཐང་། པེ་ཅིན། [↑](#footnote-ref-43)
25. སྐྱེད་པའི་ སྣར་ཐང་། པེ་ཅིན། [↑](#footnote-ref-44)
26. གསགས་ སྣར་ཐང་། པེ་ཅིན། [↑](#footnote-ref-45)
27. བསྲུངས་པ་ སྣར་ཐང་། པེ་ཅིན། [↑](#footnote-ref-46)
28. ཚན་ སྣར་ཐང་། པེ་ཅིན། [↑](#footnote-ref-47)
29. སྐྱེད་པའི་ སྣར་ཐང་། པེ་ཅིན། [↑](#footnote-ref-48)
30. གོ་རིམ་ སྣར་ཐང་། པེ་ཅིན། [↑](#footnote-ref-49)
31. འཕུང་བ་ སྣར་ཐང་། པེ་ཅིན། [↑](#footnote-ref-50)
32. འབྱུང་བར་ སྣར་ཐང་། པེ་ཅིན། [↑](#footnote-ref-51)
33. བསྲུངས་པར་ སྣར་ཐང་། པེ་ཅིན། [↑](#footnote-ref-52)
34. གདུགས་པ་ སྣར་ཐང་། པེ་ཅིན། [↑](#footnote-ref-53)
35. གྱི་སོར་ ཅོ་ནེ། [↑](#footnote-ref-54)
36. སྟེན་པ་ སྣར་ཐང་། པེ་ཅིན། [↑](#footnote-ref-55)
37. བརྟགས་པར་ སྣར་ཐང་། པེ་ཅིན། [↑](#footnote-ref-56)
38. དེའི་ སྣར་ཐང་། པེ་ཅིན། [↑](#footnote-ref-57)
39. སྒྲུབ་པར་ སྣར་ཐང་། པེ་ཅིན། [↑](#footnote-ref-58)
40. གཞུགས་སོ། སྣར་ཐང་། པེ་ཅིན། [↑](#footnote-ref-59)
41. བརྟན་ སྣར་ཐང་། པེ་ཅིན། [↑](#footnote-ref-60)
42. སྒྲུབ་པོ། སྣར་ཐང་། པེ་ཅིན། [↑](#footnote-ref-61)
43. རྟོགས་པ་ སྣར་ཐང་། པེ་ཅིན། [↑](#footnote-ref-62)
44. དེ་ཡང་དང་པོ་བསྐྱེད་པའི་རིམ་པ་དང་སྦྱར་ཏེ་དེ་ཡང་ སྣར་ཐང་། པེ་ཅིན། [↑](#footnote-ref-63)
45. །པས། སྣར་ཐང་། པེ་ཅིན། [↑](#footnote-ref-64)
46. གོ་རིམ་ སྣར་ཐང་། པེ་ཅིན། [↑](#footnote-ref-65)
47. རབ་ཀྱི་ སྣར་ཐང་། པེ་ཅིན། [↑](#footnote-ref-66)
48. བཟློག་ སྣར་ཐང་། པེ་ཅིན། [↑](#footnote-ref-67)
49. སྤངས་པས་ སྣར་ཐང་། པེ་ཅིན། [↑](#footnote-ref-68)
50. མཉམ་གཞིག་ པེ་ཅིན། [↑](#footnote-ref-69)
51. ལ་ སྣར་ཐང་། པེ་ཅིན། [↑](#footnote-ref-70)
52. བཞིའི་ སྣར་ཐང་། པེ་ཅིན། [↑](#footnote-ref-71)
53. བྱམས་དང་ སྣར་ཐང་། པེ་ཅིན། [↑](#footnote-ref-72)
54. བར་དུ་བར་ སྣར་ཐང་། པེ་ཅིན། [↑](#footnote-ref-73)
55. རྣམས་པ་ སྣར་ཐང་། པེ་ཅིན། [↑](#footnote-ref-74)
56. ཤེས་བཞིན་གྱི་ ཅོ་ནེ། [↑](#footnote-ref-75)
57. སྒྲུབ་ སྣར་ཐང་། པེ་ཅིན། [↑](#footnote-ref-76)
58. ཟུང་དུ་འཇུག་པ་ སྣར་ཐང་། པེ་ཅིན། [↑](#footnote-ref-77)
59. དམ་ཚིག་ཉམས་ སྣར་ཐང་། པེ་ཅིན། [↑](#footnote-ref-78)
60. སྦྱོང་བ་ སྣར་ཐང་། པེ་ཅིན། [↑](#footnote-ref-79)
61. བརླབས་པས་ སྣར་ཐང་། པེ་ཅིན། [↑](#footnote-ref-80)
62. ནི་ལམ་ ཅོ་ནེ། [↑](#footnote-ref-81)
63. ལུང་ པེ་ཅིན། [↑](#footnote-ref-82)
64. གོ་རིམ་ སྣར་ཐང་། པེ་ཅིན། [↑](#footnote-ref-83)
65. དེ་བསྒོམ་ སྣར་ཐང་། པེ་ཅིན། [↑](#footnote-ref-84)
66. ལས་ སྣར་ཐང་། པེ་ཅིན། [↑](#footnote-ref-85)
67. རྟོགས་པ་ སྣར་ཐང་། པེ་ཅིན། [↑](#footnote-ref-86)
68. རྟོགས་པ་ སྣར་ཐང་། པེ་ཅིན། [↑](#footnote-ref-87)
69. བྱེད་པས་ སྣར་ཐང་། པེ་ཅིན། [↑](#footnote-ref-88)
70. རྟོག་པ་ སྣར་ཐང་། པེ་ཅིན། [↑](#footnote-ref-89)
71. རྟོག་པས་ སྣར་ཐང་། པེ་ཅིན། [↑](#footnote-ref-90)
72. གཤེས་ སྣར་ཐང་། པེ་ཅིན། [↑](#footnote-ref-91)
73. ལྟས་ སྣར་ཐང་། པེ་ཅིན། [↑](#footnote-ref-92)
74. གཉིས་ཀ་མ་ སྣར་ཐང་། [↑](#footnote-ref-93)
75. གདུག་པ་ ཅོ་ནེ། གདུགས་པ་ སྣར་ཐང་། པེ་ཅིན། [↑](#footnote-ref-94)
76. བསྒོམ་ སྣར་ཐང་། པེ་ཅིན། [↑](#footnote-ref-95)
77. རྣམས་ཉིད་ སྣར་ཐང་། པེ་ཅིན། [↑](#footnote-ref-96)
78. བརྒྱད་པ་ སྣར་ཐང་། པེ་ཅིན། [↑](#footnote-ref-97)
79. བསྒོམ་པའི་ སྣར་ཐང་། པེ་ཅིན། [↑](#footnote-ref-98)
80. སྟེན་པ་ སྣར་ཐང་། པེ་ཅིན། [↑](#footnote-ref-99)
81. གསུམ་གྱི་ སྣར་ཐང་། པེ་ཅིན། [↑](#footnote-ref-100)
82. འདས་ སྣར་ཐང་། པེ་ཅིན། [↑](#footnote-ref-101)
83. དེ་ལྟ་ སྣར་ཐང་། པེ་ཅིན། [↑](#footnote-ref-102)
84. བྱས་པ་བས། སྣར་ཐང་། པེ་ཅིན། [↑](#footnote-ref-103)
85. བརྙེད་པ་ སྣར་ཐང་། པེ་ཅིན། [↑](#footnote-ref-104)
86. རྒྱུད་ སྣར་ཐང་། པེ་ཅིན། [↑](#footnote-ref-105)
87. བསྒྲུབ་ སྣར་ཐང་། པེ་ཅིན། [↑](#footnote-ref-106)
88. འང་སྣོད་ སྣར་ཐང་། པེ་ཅིན། [↑](#footnote-ref-107)
89. སླབ་ སྣར་ཐང་། པེ་ཅིན། [↑](#footnote-ref-108)
90. ཀ་ར་ སྣར་ཐང་། པེ་ཅིན། [↑](#footnote-ref-109)