༄། །​སཱཙྪ་ལྔ་གདབ་པའི་ཆོ་ག་བཞུགས། ༄༅། །​དེ་ནས་ཁྲུས་བྱས་གོས་གཙང་བགོས། །​སྤོས་ཀྱི་དཀྱིལ་འཁོར་གྲུ་བཞི་བྱ། །​མཆོད་རྟེན་ལྔ་གདབ་[[1]](#footnote-20)གྲོ་ག་ལ། །​འཁོར་ལོ་བྱ་རུ་རྫོགས་པར་བྱ། །​བ་དན་གདུགས་དང་རྒྱལ་མཚན་སོགས། །​མེ་ཏོག་ཕྲེང་བས་བརྒྱན་པ་ནི། །​དབུས་དང་གྲྭ་ལ་བཞུགས་སུ་གསོལ། །​བུམ་པ་གང་བ་བཞི་ལ་ནི། །​བྱིན་གྱིས་བརླབས་ལ་ཕྱོགས་བཞིར་གཞག །​རྨ་བྱའི་སྒྲོ་ལྔའི་[[2]](#footnote-21)མུ་མེན་དང་། །​སྤོས་ཀྱི་སྡོང་པོ་སྣོད་བཞི་ཡང་།[[3]](#footnote-22) །​གྲྭ་ལ་ལེགས་པར་གཞག་པར་བྱ། །​མཆོད་ཡོན་སྤོས་དང་མེ་ཏོག་ཚོགས། །​མར་མེ་དྲི་དང་ལྷ་བཤོས་དང་། །​རོལ་མོ་སྣ་ཚོགས་རེག་བྱས་མཆོད། །​ཨ་ལས་བྱུང་བའི་ངོ་མཚར་མཆོག །​ཐུགས་ནི་ནམ་མཁའ་སངས་རྒྱས་ཉིད། །​གཙུག་ཏོར་དྲི་མེད་སྙིང་པོའི་མཆོག །​ཡིད་བཞིན་ནོར་བུ་ཁྱོད་ཕྱག་འཚལ། །​ཤེས་རབ་མཆོག་གྱུར་འཇམ་པའི་མགོན། །​ཨ་ལ་ལ་ཧོ་ངོ་བོའི་ཆོས། །​ཡིད་བཞིན་ནོར་བུའི་མཆོག་འབྱུང་བ། །​འཇམ་པའི་མགོན་ལ་ཕྱག་འཚལ་བསྟོད། །​དེ་བཞིན་གཤེགས་པ་ཤཱཀྱ་ཐུབ། །​ཐུགས་རྗེའི་མཆོག་ཏུ་གྱུར་པ་ནི། །​ཡིད་བཞིན་ནོར་བུ་ལྟ་བུར་མཚུངས། །​ཤཱཀྱ་ཐུབ་པར་[[4]](#footnote-23)ཕྱག་འཚལ་བསྟོད། །​སྙིང་རྗེ་ཆེན་པོའི་མཆོག་གྱུར་པ། །​དྲི་མེད་དག་པའི་སྙིང་པོའི་སྐུ། །​འོད་ཟེར་འབར་བས་གསུང་དག་པ། །​སྤྱན་རས་གཟིགས་ལ་ཕྱག་འཚལ་བསྟོད། །​བདུད་རྣམས་འཇོམས་པའི་རྡོ་རྗེ་ཅན། །​ཐུགས་ཀྱི་རྡོ་རྗེ་ཡིད་བཞིན་ཚུལ། །​ནད་རྣམས་སེལ་བ་སྨན་པའི་མཆོག །​ཕྱག་ན་རྡོ་རྗེར་[[5]](#footnote-24)ཕྱག་འཚལ་བསྟོད། །​སྡིག་བཤགས་བསོད་ནམས་རྗེས་ཡི་རང་། །​འཁོར་ལོ་བསྐོར་དང་མྱང་མི་འདའ། །​བསྔོ་དང་གསོལ་གདབ་འདོད་དོན་ཞུ། །​གང་འདོད་པ་ཡི་ལས་ལ་འཇུག །​རྒྱུན་དང་ནར་མར་ཚོགས་བསག་བྱ། །​དཱི་པཾ་ཀ་ར་ཤྲཱི་ཛྙཱ་ནས་མཛད་པ་རྫོགས་སོ།། །​།དང་པོར་སེམས་བསྐྱེད་ལ་གང་ལ་དམིགས་པའི་བསམ་རྒྱུད་དང་བཅས་པར་བྱའོ། །​དང་པོར་བླ་མ་སངས་རྒྱས་བྱང་ཆུབ་སེམས་དཔའ་རྣམས་དང་། གཙུག་ཏོར་དྲི་མ་མེད་པ་ལ་སོགས་པ་མདུན་གྱི་ནམ་མཁའ་ལ་བཞུགས་པར་བསམས་ལ། མཆོད་པ་རྒྱ་ཆེན་པོ་དངོས་སུ་དབུལ་ལོ། །​དེ་རྣམས་ཀྱིས་ཀྱང་བདག་དང་བུམ་པ་ནད་པའམ་གང་ལ་སྒྲུབ་པར་བྱེད་པ་དེ་ལ་བྱིན་གྱིས་རློབ་པར་གསོལ་བ་གདབ་པས་བྱིན་གྱིས་རློབ་པར་བསམ་མོ། །​བུམ་པ་[[6]](#footnote-25)ཁ་རྒྱན་དང་བཅས་པ་དེ་ལ་རང་ཡང་ཁྲུས་བྱ། གསོ་སྦྱོང་ལ་སོགས་པ་གཙང་མར་བྱས་ལ་གཟུངས་ཚར་བརྒྱ་རྩ་བརྒྱད་བཟླས་སོ། །​དེ་ནས་གང་ལ་དམིགས་པ་དེ་ལ་དེ་བཞིན་གཤེགས་པ་ཐམས་ཅད་ཀྱིས་བྱིན་གྱིས་བརླབ་པར་བསམས་ལ་ཁྲུས་བྱའོ། །​བསམ་རྒྱུད་དང་བཅས་པས་སོ།། །​།

1. བཏབ་ སྣར་ཐང་། པེ་ཅིན། [↑](#footnote-ref-20)
2. ལྔ་ སྣར་ཐང་། པེ་ཅིན། [↑](#footnote-ref-21)
3. བཞི་དང་། སྣར་ཐང་། པེ་ཅིན། [↑](#footnote-ref-22)
4. ལ་ སྣར་ཐང་། པེ་ཅིན། [↑](#footnote-ref-23)
5. རྡོ་རྗེ་ སྣར་ཐང་། པེ་ཅིན། [↑](#footnote-ref-24)
6. བུམ་པའི་ སྣར་ཐང་། པེ་ཅིན། [↑](#footnote-ref-25)