༄༅། །​ཁྲོ་བོ་ཐོ་བ་གཤིན་རྗེ་གཤེད་ཀྱི་སྒྲུབ་ཐབས།༄༅༅། །​རྒྱ་གར་སྐད་དུ། མུངྒ་ར་ཀྲོ་དྷ་ཡ་མཱ་རི་སཱ་དྷ་ནཾ་ནཱ་མ། བོད་སྐད་དུ། ཁྲོ་བོ་ཐོ་བ་གཤིན་རྗེ་གཤེད་ཀྱི་སྒྲུབ་ཐབས་ཞེས་བྱ་བ། དཔལ་རྡོ་རྗེ་སེམས་དཔའ་ལ་ཕྱག་འཚལ་ལོ། །​ཨིནྡྲ་ནཱི་ལའི་འོད་མངའ་ཞིང་། །​འཇིག་ཚོགས་བདུད་ལས་རྣམ་རྒྱལ་ནི། །​མཐར་བྱེད་ཆེ་ལ་ཕྱག་འཚལ་ཏེ། །​དེ་ཡི་སྒྲུབ་ཐབས་བཤད་པར་བྱ། །​སྐད་ཅིག་ལྷ་ཡི་རྣལ་འབྱོར་གནས། །​སྐྱེས་པའི་འོད་ཀྱིས་འགྲོ་བ་སྦྱངས། །​འཁོར་ལོ་ཆེན་པོ་སྤྱན་དྲངས་ནས། །​རྣམ་དག་དགུ་[[1]](#footnote-20)ཡི་ཚོགས་བསག་བྱ། །​བྱམས་དང་སྙིང་རྗེ་དགའ་བཏང་སྙོམས། །​ཚངས་པའི་རྒྱུན་དང་ལྡན་པ་ཡི། །​སྟོང་པ་ཆེན་པོ་བསྒོམ་པར་བྱ། །​བདུད་ཀྱི་ཕྱོགས་རྣམས་འཇིག་བྱེད་[[2]](#footnote-21)ཕྱིར། །​སྲུང་བའི་[[3]](#footnote-22)འཁོར་ལོ་བསྒོམ་པར་བྱ། །​ཆུ་སྐྱེས་ཉི་མའི་སྟེང་ཉིད་དུ། །​ཡ་ལས་རྡོ་རྗེ་ཐོ་བ་ནི། །​རྩེ་མོ་ཉི་ཤུར་ལྡན་པ་ཡི། །​ལྟེ་བར་ས་བོན་རབ་བཞག་ནས། །​སྤྲོ་བསྡུ་བྱས་ནས་ང་རྒྱལ་བསམ། །​ཨོཾ་སརྦ་བུདྡྷ་བཛྲ་སྭ་བྷཱ་ཝ་ཨཱཏྨ་ཀོ྅[[4]](#footnote-23)ཧཾ། གྱུར་པས་ཐོ་བ་གཤིན་རྗེ་གཤེད་དུ་བསྒོམ། །​སྐུ་མདོག་སྔོན་པོ་འཇིགས་ཆེན་པོ། །​རང་གི་རིག་མས་འཁྱུད་ཅིང་མཛེས། །​གཡས་གཡོན་ཞལ་ནི་དཀར་དང་དམར། །​གྲི་གུག་ཐོ་བ་རལ་གྲི་དང་། །​ཐོད་པ་འཁོར་ལོ་རིན་ཆེན་མཛེས། །​སྟག་གི་པགས་པ་ཤམ་ཐབས་སུ། །​མནབས་ཤིང་གཡས་བསྐུམ་གཡོན་བརྐྱང་བ། །​ཀླུ་དང་དུར་ཁྲོད་འཁྲུགས་པས་བརྒྱན། །​མཆེ་གཙིགས་སྤྱན་དགུར་འཇིགས་པའི་མདངས། །​མེ་དཔུང་དཀྱིལ་དུ་གནས་པ་བསྒོམ། །​སྐུ་གསུང་ཐུགས་དང་སྐྱེ་མཆེད་དྲུག །​རྡོ་རྗེ་གསལ་བར་བསྐྱེད་པར་བྱ། །​དབང་རྟགས་གཤིན་རྗེ་གཤེད་ཀྱིས་བརྒྱན། །​ཡིག་འབྲུ་བཞི་ཡིས་དགུག་གཞུག་བྱ། །​བུ་ག་ཆེན་པོ་སྤྲོས་པས་མཆོད། །​རྡོ་རྗེ་དྲིལ་བུ་ལྡན་པས་བསྟོད། །​ཧཱུྃ་ཧཱུྃ་རྡོ་རྗེ་སྟོབས་པོ་ཆེ། །​རབ་འཇིགས་མི་མཐུན་ཟད་མཛད་པ། །​རྡོ་རྗེ་སྐུ་དབྱེར་མེད་པའི་ལྷ། །​ཐོ་བ་རྡོ་རྗེ་ཕྱག་འཚལ་བསྟོད། །​སྒྲོན་མ་འོ་མར་ལྡན་པ་ཡིས། །​ཁ་ཡི་བུ་ག་དག་པར་བསམ། །​སངས་རྒྱས་རྣམས་ཀྱི་ཐུགས་བསྐུལ་བས། །​འགྲོ་བ་མ་ལུས་སྦྱང་བར་བྱ། །​སྔགས་ཀྱི་རྒྱལ་པོ་རྗེས་དྲན་པས། །​ཁྲི་དང་འབུམ་དུ་བཟླས་པར་བྱ། །​ཨོཾ་མུངྒ་ར་དྷྲྀཀ་[[5]](#footnote-24)ཧཱུྃ་ཧཱུྃ་ཧཱུྃ་ཕཊ་ཕཊ་སྭཱ་ཧཱ། ཕྱག་རྒྱ་བཀྲོལ་ནས་ངལ་བསོ་[[6]](#footnote-25)བ། །​གཅིག་དང་དུ་མ་ལས་གྲོལ་བ། །​རང་བཞིན་མེད་པའི་སྙིང་པོ་ཅན། །​ཆོས་ཀུན་གྱི་ནི་བདག་པོ་ཅན། །​སེམས་ཀྱི་བསྐལ་པར་བསྒོམ་པར་བྱ། །​བདག་གིས་རྒྱུད་དང་བླ་མ་ལས། །​རྙེད་པའི་དྲིན་འདི་ཐོབ་པ་དེས། །​བསྐུལ་[[7]](#footnote-26)ནས་སྒྲུབ་ཐབས་འདི་བྱས་པས། །​ཐམས་ཅད་འབྲས་བུ་མངོན་རྙེད་ཤོག །​ཁྲོ་བོ་ཐོ་བ་[[8]](#footnote-27)གཤིན་རྗེ་གཤེད་ཀྱི་སྒྲུབ་ཐབས་ཞེས་བྱ་བ། རྒྱ་གར་གྱི་མཁན་པོ་མར་མེ་མཛད་ཀྱིས་མཛད་པ་རྫོགས་སོ། །​

1. དགུག་ པེ་ཅིན། [↑](#footnote-ref-20)
2. འཇིགས་བྱེད་ སྣར་ཐང་། པེ་ཅིན། [↑](#footnote-ref-21)
3. བསྲུང་བའི་ སྣར་ཐང་། པེ་ཅིན། [↑](#footnote-ref-22)
4. ཨཱཏྨ་ སྣར་ཐང་། པེ་ཅིན། [↑](#footnote-ref-23)
5. དྷིཀ་ སྣར་ཐང་། པེ་ཅིན། [↑](#footnote-ref-24)
6. ངལ་སོ་ སྣར་ཐང་། པེ་ཅིན། [↑](#footnote-ref-25)
7. སྐུལ་ སྣར་ཐང་། [↑](#footnote-ref-26)
8. ཐོ་ སྣར་ཐང་། [↑](#footnote-ref-27)