༄༅། །​གཤིན་རྗེ་གཤེད་རིན་ཆེན་འབྱུང་ལྡན་གྱི་སྒྲུབ་ཐབས།༄༅༅། །​རྒྱ་གར་སྐད་དུ། རཏྣ་སཾ་བྷཱ་ཝ་ཡ་མཱ་རི་སཱ་དྷ་[[1]](#footnote-20)ནཾ་ནཱ་མ། བོད་སྐད་དུ། གཤིན་རྗེ་གཤེད་རིན་ཆེན་འབྱུང་ལྡན་གྱི་སྒྲུབ་ཐབས་ཞེས་བྱ་བ། དཔལ་རྡོ་རྗེ་སེམས་དཔའ་ལ་ཕྱག་འཚལ་ལོ། །​གཞན་དོན་ཡིད་བཞིན་འབྱུང་གནས་རིན་པོ་ཆེ། །​རེ་འདོད་སྐོང་མཛད་རིན་ཆེན་འབྱུང་གནས་རྒྱལ། །​ཀུན་རྟོག་བྲལ་བ་མཉམ་པ་ཉིད་ཡེ་ཤེས། །​སེར་སྣ་འཇོམས་མཛད་དེ་ལ་ཕྱག་འཚལ་ཏེ། །​ང་རྒྱལ་རབ་རྒྱས་སེར་སྣ་[[2]](#footnote-21)དེ་དོན་དུ། །​ཕྲ་མ་མཐར་མཛད་རབ་ཏུ་བཤད་པར་བྱ། །​བྱང་ཆུབ་སེམས་དང་ཤེས་རབ་ནི། །​སྙོམས་འཇུག་དྲན་པའི་སྔགས་པ་ཡིས། །​སྐད་ཅིག་ལྷ་ཡི་རྣལ་འབྱོར་པས། །​སྤྲོ་དང་བསྡུ་བ་རབ་ཏུ་བྱ། །​བླ་མ་རྗེ་དཔལ་མགོན་པོ་དང་། །​སྡུ་གུ་ལྷ་སོགས་རབ་དམིགས་ཏེ། །​ཕྱག་འཚལ་ལ་སོགས་ཁྱད་པར་ནི། །​མ་ལུས་ལུས་པ་མེད་པར་བྱ། །​སངས་རྒྱས་ཀུན་གྱི་ལམ་གྱུར་པའི། །​གོ་རིམས་ཚངས་པའི་གནས་རྣམས་བསྒོམ། །​རང་བཞིན་སྟོང་པ་རྐྱེན་གྱིས་ཏེ། །​ཡེ་ཤེས་ཚོགས་རབ་བསག་པར་[[3]](#footnote-22)བྱ། །​མ་ཡིག་ཧཱུྃ་གིས་སྣ་ཚོགས་ལས། །​སྲུང་བའི་[[4]](#footnote-23)འཁོར་ལོ་འབར་བའོ། །​ཆུ་སྐྱེས་ཐབས་དང་ཤེས་རབ་སྟེ། །​མ་ལས་རིན་ཆེན་ཟུར་བརྒྱད་པ། །​སྤྲོ་བསྡུའི་ང་རྒྱལ་གསལ་བར་བྱ། །​ཨོཾ་རཏྣ་སཾ་བྷཱ་ཝ་ཨཱཏྨ་ཀོ྅[[5]](#footnote-24)ཧོ། དེ་ལས་གྱུར་པའི་རྡོ་རྗེ་ནི། །​བཙོ་མ་གསེར་གྱི་མདངས་མངའ་[[6]](#footnote-25)ཞིང་། །​རང་འོད་དང་མཚུངས་རིག་མར་ལྡན། །​ཞལ་གསུམ་གཡས་གཡོན་སྔོ་དང་དཀར། །​སྤྱན་དགུ་མཆེ་གཙིགས་ཕྱག་དྲུག་པ། །​གྲི་གུག་ཐོགས་པ་[[7]](#footnote-26)རྩ་བའི་ཕྱག །​རིན་ཆེན་རལ་གྲི་འཁོར་ལོ་པད། །​གཡས་དང་གཡོན་ལ་རིམ་གྱིས་སྦྱར། །​དབུ་སྐྲ་སེར་བརྫེས་གདུག་པའི་རྒྱན། །​ལྔ་བཅུའི་ཕྲེང་དང་དུར་ཁྲོད་སྤྲས། །​འོད་ཟེར་རྣོ་དང་[[8]](#footnote-27)མེ་དཔུང་འབར། །​མི་ཕྱེད་རབ་ཏུ་འཁྱུད་པའོ། །​ས་བོན་རྫོགས་དང་མིག་ལ་སོགས། །​ཀྵིཾ་ཛིཾ་ཁཾ་གཾ་ཀཾ་སཾ་ལས། །​རྫོགས་པ་དྲུག་ནི་བྱང་ཆུབ་སེམས། །​ཨོཾ་ཨཱཿཧཱུྃ་ལས་སྐུ་གསུང་ཐུགས། །​འཕྲོས་པས་རིན་དབང་གཤིན་རྗེ་གཤེད། །​རབ་གནས་རང་ཛཿཧཱུྃ་བཾ་ཧོཿ། །​རྣམ་འཕྲུལ་མཆོད་པ་བྱང་ཆུབ་སེམས། །​བསྟོད་པ་རྒྱུད་རྒྱལ་ཇི་སྙེད་བཞིན། །​རླུང་མེ་ཐོད་པ་སྒྲོན་མེ་བཅུ། །​བྱིན་རླབས་[[9]](#footnote-28)བདུད་རྩི་མྱངས་ནས་ཀྱང་། །​སྤྲོ་བསྡུ་བྱས་ནས་བཟླས་པ་བརྩམ། །​ཨོཾ་རཏྣ་དྷྲྀཀ་[[10]](#footnote-29)དྭེ་ཥ་ར་ཏི།ཧཱུྃ་ཧཱུྃ་ཧཱུྃ་ཕཊ་ཕཊ་སྭཱ་ཧཱ། སྟོང་གི་ནུས་པ་ཁྱད་པར་རྙེད། །​མཁའ་འགྲོ་མ་ཡང་དེ་དབང་འགྱུར། །​ཁྲི་ཡིས་འབྱུང་པོ་ལས་ཀུན་བྱེད། །​བྱེ་བས་རྒྱས་དང་བརླག་[[11]](#footnote-30)འགྱུར་ཏེ། །​བྱེ་བ་ལྔ་བཟླས་ཚད་དང་བྲལ། །​ཤིན་ཏུ་རབ་ཞི་བསྡུས་པ་ནི། །​ཆུ་ཡི་སྙིང་པོ་དེ་བཞིན་དུ། །​ཆུར་འགྱུར་རང་གི་གདོས་[[12]](#footnote-31)དང་བྲལ། །​དངོས་མེད་མཉམ་པར་བསྒོམ་པར་བྱ། །​བདག་གིས་རབ་ཕྱེ་ལ་སོགས་[[13]](#footnote-32)མ་བཤད་དང་། །​བྱང་ཆུབ་ལ་མོས་སྒྲུབ་པོ་འགའ་ཙམ་[[14]](#footnote-33)ལས། །​ང་རྒྱལ་གཤིན་རྗེ་གཤེད་ཀྱི་སྒྲུབ་པ་བརྩམས། །​འདིར་མོས་རྡོ་རྗེའི་ས་ལ་ཐོགས་མེད་ཤོག །​གཤིན་རྗེ་གཤེད་རིན་ཆེན་འབྱུང་ལྡན་གྱི་སྒྲུབ་ཐབས་ཞེས་བྱ་བ། སློབ་དཔོན་ཆེན་པོ་དཔལ་མར་མེ་མཛད་ཀྱིས་མཛད་པ་རྫོགས་སོ།། །​།རྣལ་འབྱོར་པ་པྲཛྙཱ་ཤྲཱི་ཛྙཱ་ན་ཀཱིརྟིས་རང་འགྱུར་དུ་མཛད་པའོ། །​

1. དྷཱ་ སྣར་ཐང་། པེ་ཅིན། [↑](#footnote-ref-20)
2. སེམས་ཅན་ སྣར་ཐང་། པེ་ཅིན། [↑](#footnote-ref-21)
3. བསམ་པར་ པེ་ཅིན། [↑](#footnote-ref-22)
4. བསྲུང་བའི་ པེ་ཅིན། [↑](#footnote-ref-23)
5. ཨཱཏྨ་ སྣར་ཐང་། པེ་ཅིན། [↑](#footnote-ref-24)
6. མཉམ་ སྣར་ཐང་། པེ་ཅིན། [↑](#footnote-ref-25)
7. ཐོད་པ་ སྣར་ཐང་། པེ་ཅིན། [↑](#footnote-ref-26)
8. མནན་ སྣར་ཐང་། པེ་ཅིན། [↑](#footnote-ref-27)
9. བརླབས་ སྣར་ཐང་། པེ་ཅིན། [↑](#footnote-ref-28)
10. དྷྲིཀ་ སྣར་ཐང་། པེ་ཅིན། [↑](#footnote-ref-29)
11. རླག་ སྣར་ཐང་། [↑](#footnote-ref-30)
12. རྡོས་ སྣར་ཐང་། པེ་ཅིན། [↑](#footnote-ref-31)
13. ལས་སྦྱར་ སྣར་ཐང་། པེ་ཅིན། [↑](#footnote-ref-32)
14. བག་ཙམ་ སྣར་ཐང་། པེ་ཅིན། [↑](#footnote-ref-33)