༄༅། །​སྙིང་པོ་ངེས་པར་བསྡུ་བ།༄༅༅། །​རྒྱ་གར་སྐད་དུ། ཧྲྀ་[[1]](#footnote-20)ད་ཡ་ནི་ཀྲིཔྟ་ནཱ་མ། བོད་སྐད་དུ། སྙིང་པོ་ངེས་པར་བསྡུ་བ་ཞེས་བྱ་བ། དཀོན་མཆོག་གསུམ་ལ་ཕྱག་འཚལ་ལོ། །​མངོན་མཐོ་ངེས་པར་འབྱུང་སྟེར་བ། །​དཀོན་མཆོག་གསུམ་ལ་གུས་བཏུད་ནས། །​འཁོར་བའི་འཇིགས་པ་སེལ་བ་ཡི། །​སྙིང་པོ་བསྡུ་བ་བཤད་པར་བྱ། །​འཁོར་བའི་མཚན་ཉིད་སྡུག་བསྔལ་དང་། །​ལས་དང་ཉོན་མོངས་རྣམ་རྟོག་[[2]](#footnote-21)སྟེ། །​དེ་དག་རྒྱུ་འབྲས་གོ་རིམས་ཅན། །​འཁོར་བ་བསྡུས་ནས་བསྟན་པ་ཡིན། །​ཐར་པའི་མཚན་ཉིད་བྱང་ཆུབ་སྟེ། །​ཤེས་རབ་ཐབས་དང་སྤྱོད་པ་དང་། །​ལམ་ལྔ་དང་ནི་ཚོགས་གཉིས་ལས། །​མྱ་ངན་འདས་པའི་སྐུ་གསུམ་འབྱུང་། །​དེ་ཡང་རྒྱུ་འབྲས་གོ་རིམས་ཅན། །​ཐར་པ་བསྡུས་ཏེ་[[3]](#footnote-22)བསྟན་པའོ། །​ཁམས་གསུམ་སྡུག་བསྔལ་རྒྱ་མཚོ་ཆེ། །​དབའ་རླབས་ཤིན་ཏུ་འཁྲུགས་པ་ནི། །​དགེ་དང་མི་དགེ་ལ་སོགས་པའི། །​ཟག་བཅས་ལས་ལས་ངེས་པར་འབྱུང་། །​དེ་དག་གཏི་མུག་ཆགས་སྡང་སོགས། །​ཉོན་མོངས་རྒྱུ་ཡིས་བསྐྱེད་པ་སྟེ། །​ཡིད་འོང་མི་འོང་ལ་སོགས་པ། །​གཉིས་སུ་འཛིན་པ་ཉིད་ལས་བྱུང་། །​ཐམས་ཅད་འབྱུང་བའི་རྒྱུ་ཉིད་ནི། །​ང་དང་བདག་ཏུ་འཛིན་ལས་བྱུང་། །​གཞན་ཡང་འབྱུང་བའི་རྒྱུ་ཉིད་ནི། །​རྟག་དང་གཅིག་པུ་ཁྱབ་ལ་སོགས། །​དངོས་པོར་འཛིན་པའི་གདོན་ཡིན་ཏེ། །​ཤེས་རབ་ལྡན་པས་སྤང་བར་བྱ། །​དེ་བས་སྐལ་ལྡན་སྐྱེས་བུ་ནི། །​བདག་གཞན་མ་ལུས་གྲོལ་བྱའི་ཕྱིར། །​མི་སླུ་བ་ཡི་ལུང་དག་དང་། །​རྟེན་ཅིང་འབྲེལ་འབྱུང་ལ་སོགས་པའི། །​རིགས་པ་གང་ལ་གོམས་པ་ཡིས། །​དངོས་པོར་འཛིན་པའི་གདོན་ཆེན་པོ། །​མ་ལུས་པར་ནི་བཟློག་པར་བྱ། །​འདི་ལྟར་ཕྱི་ནང་ཆོས་རྣམས་ནི། །​མཚན་མ་ཀུན་བྲལ་རང་བཞིན་ནི། །​ནམ་མཁའ་ལྟ་བུར་ཤེས་བྱས་ལ། །​རྟག་ཏུ་གོམས་པར་[[4]](#footnote-23)བསྒྲུབ་པར་བྱ། །​འཁོར་བ་ཐོག་[[5]](#footnote-24)མ་མེད་པ་ནས། །​དངོས་འཛིན་གདོན་གྱིས་བརླབས་[[6]](#footnote-25)གྱུར་པའི། །​འགྲོ་ཀུན་ཡུལ་དུ་བྱས་ནས་ནི། །​ཐམས་ཅད་རྗེས་སུ་འཛིན་པ་ཡིས། །​བྱམས་ཆེན་ཚད་མེད་སྔོན་འགྲོ་བས། །​སྡུག་བསྔལ་རྒྱ་མཚོ་སྐེམས་བྱེད་པའི། །​སྙིང་རྗེ་ཆེན་པོ་ཚད་མེད་པས། །​བདག་ལ་གཞན་དོན་འགྲུབ་པ་ཡི། །​བྱང་ཆུབ་སེམས་ནི་རིན་པོ་ཆེ། །​ཡང་དག་བརྟན་པ་བསྐྱེད་པར་བྱ། །​བདག་གཞན་འབྱོར་པ་བཅུད་ལྡན་པས། །​འཁོར་བའི་ཆོས་ལ་ཡིད་འབྱུང་བྱ། །​འཇིགས་པ་ཀུན་ལས་སྐྱོབ་པ་[[7]](#footnote-26)ཡི། །​སྐྱབས་གསུམ་པོ་དང་ལྡན་པ་དེས། །​སོ་སོར་ཐར་ལ་ལེགས་གནས་བྱ། །​ཚུལ་ཁྲིམས་བཟང་པོ་དང་ལྡན་ཞིང་། །​ཐེག་[[8]](#footnote-27)ཆེན་རིགས་ཡོད་སྐྱེས་བུ་དེས། །​འགྲོ་བ་སྐྱབས་མེད་བསྐྱབ་[[9]](#footnote-28)པའི་ཕྱིར། །​སྐྱབས་སུ་འགྲོ་བ་སྔོན་འགྲོ་བ། །​སྨོན་པའི་སེམས་ནི་བསྐྱེད་པར་[[10]](#footnote-29)བྱ། །​ལྷག་པའི་བསམ་པ་དང་ལྡན་པས། །​འཇུག་པའི་སེམས་ནི་བསྐྱེད་བྱས་པས། །​སྔར་གྱི་སྨོན་པའི་སེམས་དེ་ཉིད། །​རྒྱ་ཆེར་རབ་ཏུ་འཕེལ་བར་འགྱུར། །​བྱང་ཆུབ་སེམས་དཔའི་སྤྱོད་པ་ནི། །​རླབས་ཆེན་ཕ་རོལ་ཕྱིན་དྲུག་སོགས། །​མཉམ་གཞག་ལངས་པའི་[[11]](#footnote-30)རྣལ་འབྱོར་གྱིས། །​ཚོགས་ཀྱི་ལམ་འདི་བསྟན་པར་[[12]](#footnote-31)བསྒྲུབ། །​ལམ་ལྔ་རིམ་གྱིས་[[13]](#footnote-32)བགྲོད་བྱས་ཏེ། །​སྒྲིབ་པ་གཉིས་ནི་བསལ་བྱས་ནས། །​འདི་ལྟར་ཚོགས་གཉིས་རྫོགས་བྱས་ཏེ། །​འབྲས་བུ་སྐུ་གསུམ་འགྲུབ་པར་བྱ། །​སྐུ་གསུམ་སྒྲུབ་པའི་མཚན་ཉིད་ཀྱང་། །​ཆོས་སྐུ་ནམ་མཁའ་ལྟ་བུ་ལས། །​བརྩལ་མེད་ཐུགས་རྗེའི་སྤྲིན་བྱུང་བས། །​སྐུ་གཉིས་བདུད་རྩིའི་ཆུ་རྒྱུན་གྱིས། །​ཁམས་གསུམ་ཐ་བའི་རྒྱུད་བརླན་ཏེ། །​བྱང་ཆུབ་སྙིང་པོའི་ས་བོན་ལས། །​དགེ་བའི་ལོ་ཏོག་སྨིན་པར་འགྱུར། །​དུས་གསུམ་སངས་རྒྱས་ཀྱིས་[[14]](#footnote-33)གསུངས་པའི། །​སྙིང་པོ་འདིར་ནི་བསྡུས་པ་ཡིན། །​འཁོར་བའི་སྡུག་བསྔལ་སྤང་[[15]](#footnote-34)འདོད་ན། །​དེ་ལ་བརྩོན་འགྲུས་འབད་པར་བྱ། །​རྩོད་པའི་དུས་ཀྱི་ཐ་མ་ལ། །​ཚེ་ཐུང་ནད་མང་ལོངས་སྤྱོད་དམན། །​རྐྱེན་ངན་བར་ཆད་མང་བ་[[16]](#footnote-35)ཡིས། །​ཡུན་རིངས་[[17]](#footnote-36)གནས་པའི་མཐུ་མེད་པས། །​ཚིག་རྗེས་གཅད་པར་མི་ནུས་ཀྱིས། །​རིགས་ལ་གནས་པའི་གང་ཟག་དེས། །​བཤེས་གཉེན་དམ་པ་བསྟེན་བྱས་ལ། །​ཤིན་ཏུ་བརྩོན་པའི་སེམས་ཀྱིས་ནི། །​འཁོར་བའི་སྡུག་བསྔལ་དྲན་བྱས་ལ། །​བདག་གཞན་གྲོལ་བར་བྱ་བའི་ཕྱིར། །​སྙིང་པོ་མྱུར་དུ་བསྡུ་བར་བྱ། །​བརྩེ་བས་འདི་བྱས་དགེ་བ་ཡིས། །​སྐལ་ལྡན་སེམས་ཅན་མ་ལུས་ཀུན། །​བྱང་ཆུབ་སེམས་ཀྱིས་[[18]](#footnote-37)རྒྱུད་བརླན་ཏེ། །​སྙིང་པོ་མྱུར་དུ་སྡུད་པར་ཤོག །​སྙིང་པོ་ངེས་པར་བསྡུ་བ་ཞེས་བྱ་བ། སློབ་དཔོན་མཁས་པ་ཆེན་པོ་དཔལ་མར་མེ་མཛད་ཡེ་ཤེས་ཀྱི་ཞལ་སྔ་ནས་དབུས་ཀྱི་གཉེ་[[19]](#footnote-38)ཐང་གཙུག་ལག་ཁང་དུ་མཛད་པ་རྫོགས་སོ།། །​།རྒྱ་གར་གྱི་མཁན་པོ་ཆེན་པོ་དེ་ཉིད་དང་། ཞུ་ཆེན་གྱི་ལོ་ཙཱ་བ་དགེ་སློང་ཚུལ་ཁྲིམས་རྒྱལ་བས་བསྒྱུར་ཅིང་ཞུས་ཏེ་གཏན་ལ་ཕབ་པའོ།། །​།

1. །ཧྲི་ སྣར་ཐང་། པེ་ཅིན། [↑](#footnote-ref-20)
2. རྟོགས་ སྣར་ཐང་། [↑](#footnote-ref-21)
3. བསྡུས་ནས་ སྣར་ཐང་། པེ་ཅིན། [↑](#footnote-ref-22)
4. གོམ་པར་ སྣར་ཐང་། པེ་ཅིན། [↑](#footnote-ref-23)
5. ཐོགས་ སྣར་ཐང་། [↑](#footnote-ref-24)
6. བརླམ་ སྣར་ཐང་། བརླམས་ པེ་ཅིན། [↑](#footnote-ref-25)
7. སྐྱབ་པ་ སྣར་ཐང་། [↑](#footnote-ref-26)
8. ཐེགས་ པེ་ཅིན། [↑](#footnote-ref-27)
9. སྐྱབས་ སྣར་ཐང་། པེ་ཅིན། [↑](#footnote-ref-28)
10. སྐྱེད་པར་ པེ་ཅིན། [↑](#footnote-ref-29)
11. ཡངས་པའི་ སྣར་ཐང་། [↑](#footnote-ref-30)
12. བརྟན་པར་ སྣར་ཐང་། པེ་ཅིན། [↑](#footnote-ref-31)
13. རིམ་གྱི་ སྣར་ཐང་། པེ་ཅིན། [↑](#footnote-ref-32)
14. སངས་རྒྱས་ཀྱི་ སྣར་ཐང་། [↑](#footnote-ref-33)
15. སྤོང་ སྣར་ཐང་། པེ་ཅིན། [↑](#footnote-ref-34)
16. མང་པོ་ སྣར་ཐང་། པེ་ཅིན། [↑](#footnote-ref-35)
17. ཡུན་རིང་ སྣར་ཐང་། པེ་ཅིན། [↑](#footnote-ref-36)
18. སེམས་ཀྱི་ སྣར་ཐང་། པེ་ཅིན། [↑](#footnote-ref-37)
19. ཀྱིས། ཞལ་གནས་དེ་བས་ཀྱི་སྙེ་ སྣར་ཐང་། ཀྱིས། ཞལ་སྔ་ནས་དབུས་ཀྱི་སྙེ་ པེ་ཅིན། [↑](#footnote-ref-38)