༄༅། །​དཔལ་རྡོ་རྗེ་རྣམ་པར་འཇོམས་པ་ལ་ཕྱག་འཚལ་ལོ། །​དཔལ་རྡོ་རྗེ་རྣམ་པར་འཇོམས་པའི་ཁྲུས་ཀྱི་ཆོ་ག་བུམ་པ་སྒྲུབ་པར་འདོད་པའི་སྒྲུབ་པ་པོ་དམ་ཚིག་དང་ལྡན་པས་གནས་ཁང་ཡིད་དང་མཐུན་པར་ས་གཞི་རྣམས་ལེགས་པར་མཉམ་སྟེ།[[1]](#footnote-20) བྱུག་སྤོས་ལ་སོགས་པ་རྣམས་ཀྱིས་[[2]](#footnote-21)ཆག་ཆག་བཏབ་ལ་དཀྱིལ་འཁོར་ལ་བརྟེན་པ་དང་། མཎྜལ་ལ་བརྟེན་པ་གཉིས་གང་མོས་སུ་བྱའོ། །​དཀྱིལ་འཁོར་ལ་བརྟེན་ན་དཀྱིལ་འཁོར་གྱི་ཆོ་ག་དང་དབང་བསྐུར་བའི་ཆོ་ག་བཞིན་བྱའོ། །​མཎྜལ་ལ་བརྟེན་ན་ཁྲུ་གང་གི་མཎྜལ་སྔོན་པོ་ཟླུམ་ཞིང་དབུས་ཡིད་ཙམ་མཐོ་བ་ལ་ཆགས་ལེགས་པར་བྱ་ཞིང་མཉམ་པའི་སྟེང་དུ་བུམ་པ་གསེར་རམ་དངུལ་ལམ་ཟངས་སམ་ལྕགས་ལས་[[3]](#footnote-22)སྒྲུབ་པ་པོ་འབྱོར་པའི་ཁྱད་པར་གྱིས་བྱའོ། །​དེ་ཡང་པདྨ་དམར་པོའི་མདོག་ལྟར་དམར་ཞིང་བྱི་རུ་དང་། མཚལ་བཟང་པོའི་མདོག་ལྟར་དམར་ཞིང་ནག་པོ་ར་རི་མེད་ཅིང་ཤིན་ཏུ་འཇམ་པར་བྱའོ། །​དེ་ཡང་ཚད་དང་ལྡན་པར་བྱ་སྟེ། ཞབས་ཀྱི་གདུབ་[[4]](#footnote-23)ཀྲོལ་དཔངས་སུ་སོར་གཅིག་གི་ཚད་དུ་བྱ། སྟེགས་ལ་སོར་གཉིས། ལྟོ་བ་ལྷུང་བཟེད་དང་འདྲ་བར་བྱ། མགྲིན་པ་ནི་དཔངས་སུ་སོར་བཞི་ཕྱིར་གྱེད་པ་ཁ་ཁྱེར་གྱི་འདབ་མ་ལ་སོར་གཉིས། མར་བཅལ་བ་ལ་ནས་གང་དཔངས་དེ་དང་[[5]](#footnote-24)མཉམ། ཁའི་བུ་ག་ནི་སོར་བཞིའི་ཚད་དུ་བྱའོ། །​ལྟོ་བའི་ཚད་ནི་རབ་ལ་ཕུལ་ཉི་ཤུ་རྩ་གཅིག །​འབྲིང་པོ་རྣམས་སུ་བཅུ་གཅིག་དང་། བདུན་དང་བྲེ་གང་ཤོང་བར་བྱའོ། །​ཐ་མ་ནི་ཕུལ་བཞི་དང་ཕུལ་གང་ཁྱོར་བཞི་ཤོང་བར་བྱའོ། །​དེ་ལྟ་བུའི་བུམ་པ་ཆག་པ་དང་། ཞོམ་པ་དང་། གས་པ་དང་། ནག་པོ་ར་རི་དང་། ཐག་ཐུག་མེད་པ་མཚན་ཉིད་དང་ལྡན་པ་ནི་དབང་བསྐུར་འཇུག་པའི་རྐྱེན་དང་བྱིན་རླབས་[[6]](#footnote-25)སུ་ངེས་པའོ། །​དེ་ལྟ་བུའི་བུམ་པ་མཚན་ཉིད་དང་ལྡན་པའི་ནང་དུ། ཆུ་རབ་ཏུ་གཙང་མ་སྲོག་ཆགས་མེད་པས་བཀང་སྟེ། དུང་དང་ནོར་བུ་དང་མུ་ཏིག་མིག་མ་ཕུག་པ་དང་། བྱི་རུ་དང་གསེར་དང་རིན་པོ་ཆེ་ལྔ་དང་། གི་རི་ག་ནི་དང་སིང་ཧཱ་དང་། བྱ་ཀྲྀ་[[7]](#footnote-26)དང་། ས་ཧཱ་དང་། ས་ཧ་[[8]](#footnote-27)དེ་བ་ལ་སོགས་ཏེ་སྨན་ལྔ་དང་། ནས་དང་འབྲས་དང་། མོན་སྲན་གྲེའུ་དང་། གྲོ་དང་ཏིལ་ཏེ་འབྲུ་ལྔ་དང་། ཙནྡན་དང་། ག་བུར་དང་། གུ་གུལ་དང་། གླ་རྩི་དང་། སྤོས་སྦྱར་མ་སྟེ་དྲི་ལྔ། ཀ་ར་དང་། བུ་རམ་དང་། སྦྲང་རྩི་དང་། མར་དང་ལན་ཚྭ་ལ་སོགས་ཏེ་སྙིང་པོ་ལྔ་དང་། མན་ཤེལ་དང་རྡོ་རྗེ་དང་། མེ་ཏོག་དམར་པོ་རབ་ཏུ་དྲི་ཞིམ་པ་རྣམས་ཀྱང་བླུགས་ལ། དེ་ནས་དྲི་དང་ལྡན་པའི་ཆུ་ལ་སྔགས་བཟླས་ལ་བུམ་པ་བསངས་ཏེ། ཙནྡན་དམར་པོ་ལ་སོགས་པའི་དྲི་ཞིམ་ཞིང་བཀྲ་ཤིས་པའི་རྫས་གང་ཡང་རུང་བས་ལྷ་རྣམས་ཀྱི་མཚན་མ་ལེགས་པར་བྲིས་ལ་རས་དམར་པོ་དྲི་མ་མེད་པས་[[9]](#footnote-28)མགུལ་པ་བཅིང་ངོ། །​ཀུ་ཤ་དང་ཤུག་པ་ལ་སོགས་པའི་ཤིང་ལོ་མ་ཅན་མེ་ཏོག་དང་འབྲས་བུར་ལྡན་པས་ཁ་རྒྱན་[[10]](#footnote-29)ལ་ཚོན་སྣ་ལྔའི་རས་སྐུད་ཀྱིས་[[11]](#footnote-30)དྲིལ་ཏེ། མདུད་པ་བྱས་ལ་དེའི་སྟེང་དུ་བ་དམར་པོའི་[[12]](#footnote-31)ལྕི་བས་རྒྱས་བཏབ་[[13]](#footnote-32)སྟེ། རྩྭ་དཱུར་བ་[[14]](#footnote-33)ཉག་མ་བདུན་དང་རྨ་བྱ་བདུན་བཞུགས་སོ།[[15]](#footnote-34) །​དེ་དག་གི་སྟེང་དུ་རིན་པོ་ཆེའི་སྣོད་ཆུང་ཞིང་མཛེས་པའི་ནང་དུ་ཡུངས་ཀར་དང་ཏིལ་དཀར་པོ་དང་། ཨ་ལཾ་[[16]](#footnote-35)ཀའི་ཕྱེ་མ་རྣམས་བླུགས་ལ་གཞག་གོ། །​དེ་དག་མ་བླུགས་པའི་གོང་དུ་ནི་གུ་གུལ་ལ་བདུད་རྩི་ཐབ་[[17]](#footnote-36)སྦྱོར་གྱི་སྔགས། ཨོཾ་ཨ་མྲྀ་ཏེ་ཧཱུཾ་ཕཊ་ཅེས་བརྗོད་ལ་བདུག་པར་བྱའོ། །​དེ་ནས་སྒྲུབ་པ་པོ་བདག་ཉིད་ཀྱིས་གོས་གསར་པ་གྱོན་ཏེ། །​ལག་པ་གཡོན་པའི་མཐིལ་དུ་ཆུ་གཙང་མ་བླུགས་ལ་དེ་ཉིད་ཨ་ཡོངས་སུ་གྱུར་པ་ལས། ཟླ་བའི་དཀྱིལ་འཁོར་དུ་དམིགས་ལ། ལག་པ་[[18]](#footnote-37)གཡས་པའི་སོར་མོ་གསུམ་རྡོ་རྗེ་རྩེ་གསུམ་པར་དམིགས་ཏེ། ཨོཾ་ཤོ་དནྟེ་ཨོཾ་ཤ་ཏན་ཡེ་སྭཱ་ཧཱ་ཞེས་བརྗོད་པས་གཡས་དང་གཡོན་དང་དབུས་སུ་གཏོར་ལ་དེ་ནས་གཡས་པའི་སྲིན་ལག་ཆུ་ནང་དུ་བཅུག་ལ། དེ་ཉིད་ལ་ཉི་མའི་དཀྱིལ་འཁོར་དུ་དམིགས་ལ། བདག་ཉིད་ཀྱིས་ཧུབ་གསུམ་བཏུང་ངོ། །​དེ་ལྟར་ཉེ་རེག་དང་འཐོར་འཐུང་བྱས་ལ་བདག་ཉིད་ཁྲོ་བོ་ཏི་རཱིནྟི་རིའི་གཟུགས་[[19]](#footnote-38)ཀྱིས་ལངས་ལ་ཧཱུཾ་ཧཱུཾ་ཞེས་བརྗོད་པས་རྐང་པ་གཡས་པ་རྡོ་རྗེ་གཡོན་པ་ཕུར་པ་[[20]](#footnote-39)དམིགས་པ་དང་། མིག་གཡས་པ་ཟླ་བའི་དཀྱིལ་འཁོར་གྱི་སྟེང་དུ་ཧཱུཾ་སྔོན་པོ་འཕྲེད་ལ་ཉལ་བ་དམིགས། གཡོན་པ་མ་ལས་ཉི་མའི་དཀྱིལ་འཁོར་གྱི་སྟེང་དུ་ཧཱུཾ་དམིགས་ལ་རབ་ཏུ་སྡང་བའི་མིག་གིས་བགེགས་རྣམས་ལ་དབང་ལྡན་ནས་བརྩམས་ཏེ། [[21]](#footnote-40)ཧཱུཾ་ཞེས་བརྗོད་པས་རྡོ་རྗེའི་རྩིག་པ་དང་། ར་བ་དང་། དྲ་བ་དང་། གུར་དང་། ས་གཞིར་[[22]](#footnote-41)དམིགས་པར་བྱས་ལ་ཕུར་བུ་དང་ཐོ་བ་ཐོགས་པས་ཀྱང་མཚམས་གཅད་པར་བྱའོ། །​དེ་ནས་ཕུར་བུའི་ཡུངས་ཀར་བླངས་ཏེ། ཨོཾ་བནྡྷ་བནྡྷ་ཀྲོ་དྷ་ཀཱི་ལི་ཀཱི་ལཱ་[[23]](#footnote-42)ཡ་ཧཱུཾ་ཕཊ། ཅེས་བརྗོད་པ་དང་བགེགས་བསྐྲད། ཡང་བདུད་རྩི་ཐབ་[[24]](#footnote-43)སྦྱོར་དུ་དམིགས་ཏེ། ཧཱུཾ་ཧཱུཾ། དུས་གསུམ་སངས་རྒྱས་ཐམས་ཅད་ཀྱི། །​མངག་གཞུག་ཕོ་ཉའི་ལས་མཛད་པ། །​ཁྲོ་ཆེན་བདུད་རྩི་འཁྱིལ་པ་ཡི། །​ཡུངས་ཀར་དག་ལ་མངོན་པར་བསྔགས།[[25]](#footnote-44) །​ཕྱོགས་རྣམས་ཀུན་དུ་གཏོར་བྱས་ན། །​བགེགས་ཀྱི་སྦྱོར་བ་རྒྱུན་ཆོད་ཅིག །​དེ་ནས་བདུད་རྩི་ཐབ་[[26]](#footnote-45)སྦྱོར་གྱི་སྔགས་དང་།[[27]](#footnote-46) ཕྱོགས་མཚམས་ཀྱི་སྔགས་བརྗོད་ཅིང་གཏོར་ལ་བསྐྲད་དོ།[[28]](#footnote-47) །​ནད་པ་ལ་བྱེད་ན་གང་[[29]](#footnote-48)གི་དཀྱིལ་འཁོར་གྲུ་བཞི་པ་དང་ལྡན་པའི་ས་ཉིད་ལ་དབུས་སུ་ཁྲུ་དོ་ཁྲུ་ཕྱེད་[[30]](#footnote-49)པའི་ས་འབྲུ་[[31]](#footnote-50)སྣ་ཚོགས་པས་བཀང་ལ་བཞག་གོ། །​དེ་ནས་སྔགས་པ་བདག་ཉིད་ཀྱིས་ཁྲུས་བྱ་སྟེ། བུམ་པའི་ནང་དུ་དཀྱིལ་འཁོར་གྱི་ལྷ་ཚོགས་སྔགས་དང་ཕྱག་རྒྱས་སྤྱན་དྲངས་ཏེ། དེ་ནས་ལག་པའི་སོར་མོ་[[32]](#footnote-51)ནང་དུ་བསྣོལ་ཏེ། ཁུ་ཚུར་བཅངས་ལ་མཐེ་བོང་དང་གུང་མོ་དང་མཐེའུ་ཆུང་རྣམས་གཤིབས་[[33]](#footnote-52)ཏེ། བསྒྲེངས་ལ་ནས་རེ་རེ་ལས་མ་རེག་པར་བྱས་ལ། ན་མོ་རཏྣ་ཏྲ་ཡཱ་ཡ། ན་མཿ་ཙཎྜ་བཛྲ་པཱ་ཎ་ཡེ། མ་ཧཱ་ཡཀྵ་སེ་ནཱ་པ་[[34]](#footnote-53)ཏ་ཡེ་བཛྲ་བི་དཱ་[[35]](#footnote-54)ར་ཎཱ་[[36]](#footnote-55)ཡ་སྭཱ་ཧཱ་ཞེས་པས་རྡོ་རྗེ་རྣམ་འཇོམས་ཀྱི་སྐུ་མདོག་ཕྱག་མཚན་གསལ་བར་དམིགས་ལ། བུམ་པའི་ནང་དུ་པཾ་ཡོངས་སུ་གྱུར་པ་ལས། བདུད་རྩི་ལྔའི་ཆུ་རྒྱུན་དག་པ་[[37]](#footnote-56)ལས་པདྨ་དཀར་པོའི་ཟེ་འབྲུ་དང་། སྡོང་པོར་བཅས་པ་དམིགས་ལ་དེ་ཉིད་ཀྱི་ལྟེ་བ་ལ་ཉི་མ་དང་ཟླ་བ་དང་། པདྨའི་གདན་ལ་བཞུགས་པར་དམིགས་ལ། དེ་ནས་དཀྱིལ་འཁོར་གྱི་ཆོ་ག་ལས་འབྱུང་བ་བཞིན་དུ་ལྷ་སོ་སོའི་དམ་ཚིག་གི་ཕྱག་རྒྱ་དང་སྔགས་བརྗོད་ཅིང་སྤྱན་དྲང་ངོ། །​དེ་ནས་མཆོད་ཡོན་ལན་བདུན་ནམ་ལན་ཉི་ཤུ་རྩ་གཅིག་གམ་སུམ་ཅུ་རྩ་ལྔ་དབུལ་ལོ། །​ཡང་ལྷ་རེ་རེའི་དམ་ཚིག་གི་ཕྱག་རྒྱས་སྤྱན་དྲངས་སྔགས་བརྗོད་ཅིང་དེ་དག་རེ་རེ་ལ་ཡང་མཆོད་པ་ལྔ་ལྔ་དབུལ་ལོ། །​དེ་ནས་ཕྱོགས་སྐྱོང་རྣམས་ཀྱི་ཕྱག་རྒྱས་སྤྱན་དྲང་བ་ནི། ལངས་ཏེ་རྐང་པ་གཡས་པ་བརྐྱང་བའི་ཚུལ་གྱིས་ལག་པ་གཡོན་པ་རྡོ་རྗེའི་ཕྱག་རྒྱ་བསྟན་ཏེ། གཡས་པ་རྡོ་རྗེའི་ཕྱག་རྒྱ་སྟ་ཟུར་དུ་གཞག་པར་བྱ། སྔགས་ནི་ཨོཾ་ཧ་ན་ཧ་ན་བྷི་ན་[[38]](#footnote-57)བཛྲ་ཧཱུཾ་ཕཊ། ཡང་གཡས་གཡོན་བརྐྱང་བའི་ཚུལ་གྱིས་ལག་པ་གཡས་པའི་མཛུབ་མོ་ལྕགས་ཀྱུ་ལྟར་བསྐྱེད་དོ། །​གཡས་པ་བརྒྱ་བྱིན་གྱིའོ། །​ཡང་མེའི་ཕྱོགས་སུ་བལྟས་ཏེ། ལག་པ་གཡས་པ་བརྐྱང་ལ་རྐང་པ་གཉིས་མཉམ་པར་བྱས་ལ་མཛུབ་མོ་བཀུག་སྟེ། རྩེ་མོ་གུང་མོའི་ཚིགས་གསུམ་པར་གཟུགས་སོ། །​སྔགས་ནི་ཨོཾ་བཛྲཱ་[[39]](#footnote-58)ན་ལ་མ་ཧཱ་བྷཱུ་[[40]](#footnote-59)ཏ་ཛྭ་ལ་སརྦ་བྷསྨི་ཀུ་རུ་སརྦ་དུཥྚཱན་[[41]](#footnote-60)ཧཱུཾ་ཕཊ། མཐེ་བོང་མཐིལ་དུ་སྦྱར་ཏེ་བརྟན་པོར་བཞག་ལ་གཡབས་པ་ནི་སྤྱན་དྲང་བའོ། །​མཛུབ་མོ་མཐེ་བོང་བཙུགས་ཏེ་ཕྱིར་དྲག་ཏུ་བརྐྱང་བ་ནི་སླར་བཏང་བའོ། །​གཤིན་རྗེའི་ཕྱོགས་སུ་བལྟས་ཏེ་བསྒྲེངས་ལ་བསྟིམ་པ་[[42]](#footnote-61)མདུན་དུ་བཞག་ལ་སོར་མོ་ཕན་ཚུན་བསྣོལ་ཏེ་ཁུ་ཚུར་དམ་དུ་བཅངས་ལ་སྲིན་ལག་གཤིབས་[[43]](#footnote-62)ཏེ་བསྒྲེངས་ལ་སྙིང་གར་གཞག་པར་བྱའོ། །​སྔགས་ནི་ཨོཾ་བཛྲ་ཀ་[[44]](#footnote-63)ལ་བནྡྷ་[[45]](#footnote-64)ཧ་ན་ཧ་ན་ཧཱུཾ་ཕཊ། སྲིན་ལག་གཉིས་གཤིབས་ལ་[[46]](#footnote-65)གཡས་པས་ནང་དུ་བཟློག་པ་ནི་སྤྱན་དྲང་བའོ། །​ནང་དུ་བཟློག་པ་དེ་ལས་ཕྱིར་བྱུང་སྟེ། གཤིབས་[[47]](#footnote-66)པ་དེ་ནི་སླར་བཏང་བའོ། །​བདེན་བྲལ་གྱི་ཕྱོགས་སུ་བལྟས་ཏེ་རྐང་པ་མཉམ་པར་བཞག་ལ། ལག་པ་གཡས་པ་ཁུ་ཚུར་བཅངས་པ་ལས་མཛུབ་མོ་དང་གུང་མོ་གཉིས་རལ་གྲི་འདྲ་བར་གཤིབས་[[48]](#footnote-67)ཏེ་བསྒྲེང་།[[49]](#footnote-68) ལག་པ་གཡོན་པ་ཡང་དེ་ལྟ་བུའི་ཚུལ་གྱིས་ཤུགས་འདྲ་བར་སྟ་ཟུར་གཡོན་དུ་གཞག་པར་བྱའོ། །​སྔགས་ནི་རི་ཏེ་རཀྵཱ་[[50]](#footnote-69)དྷི་པ་ཏ་ཡེ་སྭཱ་ཧཱ། གཡོན་པའི་མཛུབ་མོ་བཀུག་སྟེ་གཡས་པས་སྤྱན་དྲང་བའོ། །​ཕྱིར་སྟོད་[[51]](#footnote-70)དེ་སླར་བཀྲོལ་བ་[[52]](#footnote-71)གཤེགས་སུ་གསོལ་བའོ། །​ཆུ་ལྷའི་ཕྱོགས་སུ་བལྟས་ཏེ་རྐང་པ་མཉམ་པར་བཞག་ལ། གཡས་པ་ཁུ་ཚུར་བཅངས་ནས་མཐེ་བོང་དང་མཛུབ་མོ་ཞགས་མིག་ལྟར་བྱ། གཡོན་ཀྱང་དེ་ལྟར་བྱ་སྟེ་སྙིང་གར་བཞག་གོ། །​སྔགས་ནི་ཨོཾ་ན་ག་བཛྲ་ཨཱ་ན་[[53]](#footnote-72)ཡ་སརྦ་དྷ་ན་དྷ་[[54]](#footnote-73)བྱ་བཛྲ་ཧི་ར་ཎྱ་སརྦ་ན་ར་སྨ་ནི་མུཀྟ་[[55]](#footnote-74)ལ་ཀ་ར་དྷི་ནི་སརྦ་ག་ར་ཎ་ནི། བཛྲ་[[56]](#footnote-75)དྷ་ར་ས་མ་ཡ། མ་ནུ་སྨཱ་ར། ཨ་ཀཌྜྷྱ་ཨ་ཀཌྜྷྱ།[[57]](#footnote-76) བནྡྷ་བནྡྷ། ཧ་ར་ཧ་ར་ནན་མ་ཧཱ་ཙེ་ཏ་ཧཱུཾ་ཕཊ། གཡོན་པའི་མཛུབ་མོའི་ལྕགས་ཀྱུ་གཡབས་པ་ནི་སྤྱན་དྲང་བའོ། །​ཕྱིར་བསྐྱེད་[[58]](#footnote-77)དེ་སླར་བཀྲོལ་པ་ནི་སླར་བཏང་བའོ། །​རླུང་ལྷའི་ཕྱོགས་སུ་བལྟས་ཏེ་རྐང་པ་གཤིབས་[[59]](#footnote-78)ཏེ་བསྒྲེངས་ལ་གཡོན་པའི་ཁུ་ཚུར་བཅངས་ལ། གུང་མོ་བསྒྲེངས་པའི་ཚིགས་དང་པོར་མཛུབ་མོ་བཀུག་པའི་ཐིག་ཐོག་བཙུགས་[[60]](#footnote-79)ལ་གཡས་པ་དེ་ལྟར་བྱས་ཏེ་སྟ་ཟུར་གཡས་སུ་གཞག་གོ། །​སྔགས་ནི་ཨོཾ་བཛྲ་ཨ་ནི་ལ་[[61]](#footnote-80)མ་ཧཱ་བཻ་ག་ཨ་ན་ཡ་སརྦ་དུཥྚྭཱཾ་[[62]](#footnote-81)ཧཱུཾ་ཕཊ། མཛུབ་མོ་དེ་ཉིད་སྤྱན་དྲངས་པ་དང་། སླར་གཏང་བར་[[63]](#footnote-82)བྱའོ། །​ཀུ་བེ་རའི་ཕྱོགས་སུ་བལྟས་ཏོ་[[64]](#footnote-83)རྡོ་རྗེ་བཅིངས་པ་ནང་དུ་བཟློག་ནས་མཐེའུ་ཆུང་གཤིབས་[[65]](#footnote-84)ཏེ་བརྐྱང་བའི་སྐབས་སུ་སོ་སོའི་སྲིན་ལག་སྦྱར་བར་བྱའོ། །​སྔགས་ནི་ཨོཾ་ཀུ་བེ་ར་ཡཀྵེ་ཌི་པ་ཧ་ཡེ་སྭཱ་ཧཱ། གུང་མོ་གཉིས་རྡོ་རྗེ་ལྟར་བཀུག་སྟེ་གཡབས་པ་ནི་སྤྱན་དྲངས་པའོ།[[66]](#footnote-85) །​དེ་ཉིད་ཀྱིས་བསྐྱོད་པ་ནི་སླར་གཏང་[[67]](#footnote-86)པའོ། །​དབང་ལྡན་ཕྱོགས་སུ་བལྟས་ཏེ་བསྒྲེང་ལ་སྙིམ་པ་བཀན་ལ་སྲིན་ལག་མཐེ་ཆུང་བཀུག་སྟེ། བསྣོལ་ལ་གུང་མོ་གཉིས་གཤིབས་[[68]](#footnote-87)ཏེ་བསྒྲེངས་པའི་རྒྱབ་ལོགས་སུ་མཛུབ་མོ་གཉིས་རྡོ་རྗེ་ལྟར་བྱ་མཐེ་བོང་གཉིས་བར་དུ་གཞིབས་[[69]](#footnote-88)ཏེ་གཞག་གོ། །​སྔགས་ནི་ཨོཾ་དྷི་ཧཱུཾ་བིནྡྷ་བཛྲ་ཤཱུ་[[70]](#footnote-89)ལ་སྭཱ་ཧཱ། མཛུབ་མོ་གཉིས་སེན་མོ་མི་སྤྲད་པར་ནང་དུ་གཡབས་པ་ནི་སྤྱན་དྲང་བའོ། །​ཕྱིར་བསྐྱེད་[[71]](#footnote-90)དེ་བཀྲོལ་བ་ནི་སླར་གཤེགས་པའོ། །​འོག་ཏུ་བལྟས་ཏེ་ལག་པ་གཉིས་པདྨ་ལྟར་བྱ་སྟེ། སྤྱན་དྲང་བ་དང་། སླར་བཏང་བ་ཡང་ནང་དུ་གཡབས་པ་དང་ཕྱིར་བཀྲོལ་བའོ། །​སྔགས་ནི་ན་མཿ་ས་[[72]](#footnote-91)མནྟ་བུདྡྷཱ་ནཱན།[[73]](#footnote-92) ཨོཾ་པྲི་ཐི་[[74]](#footnote-93)བྱ་སྭཱ་ཧཱ། སྟེང་གི་སྙིང་པོ་ལག་པ་ཁོང་སྟོང་དུ་སྦྱར་ལ་མཐེ་བོང་གཉིས་གཤིབས་[[75]](#footnote-94)ཏེ་སྤྱི་བོར་གཞག་པར་བྱའོ། །​སྤྱན་དྲང་བ་དང་སླར་བཏང་བ་དང་[[76]](#footnote-95)ནང་དུ་དང་ཕྱིར་དགྲོལ་བའོ།[[77]](#footnote-96) །​སྔགས་ནི་ན་མཿ་[[78]](#footnote-97)ས་མནྟ་བྷཱུ་[[79]](#footnote-98)ཏ་ནན། ཧེ་ཤྭ་དྱ་[[80]](#footnote-99)པྲ་ཏཱ་[[81]](#footnote-100)ཛྷྱོ་ཏི་ར་མ་ཡ་སྭཱ་ཧཱ། དེ་ནས་མེ་ཏོག་དང་བདུག་སྤོས་[[82]](#footnote-101)ལ་སོགས་པའི་མཆོད་པ་དབུལ་ལོ། །​གཏོར་མ་ནི་འབྲས་ཆན་ཞོ་དང་སྦྱར་བ་དང་། དྲི་བསུང་[[83]](#footnote-102)དང་ལྡན་པའི་ཤིང་ཐོག་[[84]](#footnote-103)ཁུར་བ་ལ་སོགས་པས་མཆོད་དོ། །​ཆང་དང་ཤ་དང་ཁྲག་གིས་ནི་མ་ཡིན་ནོ། །​དེ་དག་གི་འཁོར་གྱི་གདོན་རྣམས་ལ་ནི་ཤ་ཆང་དང་འབྱུང་པོའི་ཁ་ཟས་སུ་སྦྱིན་ནོ། །​དེ་ནས་ཚོན་སྣ་ལྔའི་སྐུད་པ་གསར་པ་ཤིན་ཏུ་མཉམ་པ་ལ་དྲི་དང་ལྡན་པའི་གུ་གུལ་ལ་སོགས་པ་གཏོར་བར་[[85]](#footnote-104)བྱ་སྟེ། བུམ་པའི་མགུལ་པ་ལ་བཏགས་ལ་རྡོ་རྗེ་ལ་བརྟོད་[[86]](#footnote-105)ལ་གཞག་གོ། །​དེ་ནས་ཤུག་པ་[[87]](#footnote-106)ལ་སོགས་པའི་དྲི་དང་ལྡན་པའི་ཤིང་ལ་སྦྱིན་སྲེག་ཀྱང་བྱ། དེ་ནས་བདག་ཉིད་ཀྱིས་ཁྲུས་བྱ་སྟེ། གོས་གསར་པ་གྱོན་[[88]](#footnote-107)ལ་དཔྲལ་བ་ལ་དྲིའི་ཐིག་ལེ་བྱས་ལ་སྔགས་པ་གཡོག་བཞི་དང་ལྡན་པས་གཟུངས་ཐག་བཞི་ཕྱོགས་བཞིར་འཐེན་ལ་རྒྱུད་རྫོགས་པར་[[89]](#footnote-108)བརྒྱ་བརྒྱ་བཀླགས་[[90]](#footnote-109)ཏེ་ལྔ་བཅུའི་བར་དུ་མཆོད་པ་ལྔ་དབུལ། བརྒྱ་རྫོགས་པ་ལ་ཞི་བའི་སྦྱིན་སྲེག་བྱའོ། །​དེ་ནས་བཟླས་པ་བྱ་སྟེ་བུམ་པའི་ལྷ་ལ་ཡེ་ཤེས་སེམས་དཔའ་བསྟིམ་སྟེ། ལྷ་སོ་སོའི་ཐུགས་ཀ་ནས་རྡོ་རྗེ་སྔོན་པོ་ནས་ཙམ་པ་ཁ་མེད་པའི་ལྟེ་བ་ལ་སྔགས་རྒྱས་བསྡུས་[[91]](#footnote-110)གང་མོས་ཀྱིས་[[92]](#footnote-111)འཁོར་བར་དམིགས་ལ་བདག་ཉིད་སྙིང་པོ་བསྡུས་པ་ལ་བཟླས་པ་བྱས་པས། དེ་ཉིད་ལས་འོད་འཕྲོས་པས་ཡེ་ཤེས་སེམས་དཔའི་ཐུགས་ཀའི་ས་བོན་ལས་འོད་འཕྲོས་པས་ལྷ་འོད་དུ་ཞུ། དེ་ཉིད་ལས་[[93]](#footnote-112)སྔགས་ཀྱི་རང་[[94]](#footnote-113)སྒྲ་འབྱུང་བས་[[95]](#footnote-114)ཡེ་ཤེས་ཀྱི་བདུད་རྩི་བབས།[[96]](#footnote-115) གཉིས་སུ་མེད་པར་བསྟིམ། བདག་གི་ལྕེའི་སྟེང་དུ་ཡང་ཡེ་ཤེས་ཀྱི་རྡོ་རྗེ་ནས་ཙམ་གྱི་སྦུབས་[[97]](#footnote-116)མ་ནས། སྔགས་ཀྱི་རང་སྒྲ་བྱུང་བས་བདག་དང་སེམས་ཅན་གྱི་དོན་བྱས། ཕྱི་རོལ་གྱི་སྣང་བ་རྣམས་ཀྱང་སྔགས་ཀྱི་རང་སྒྲར་བྱུང་བས་གདུག་པའི་ཚོགས་རྣམས་ཚར་གཅད་པར་[[98]](#footnote-117)བྱས་པའོ། །​དེ་ལྟར་དམིགས་པ་གསུམ་དང་མི་འབྲལ་བར་བྱས་པས་བདག་དང་སྒྲའི་དངོས་པོ་ཐམས་ཅད་སྒྲའི་བསམ་གཏན་དང་མི་འབྲལ་བ་ནི་དོན་གྱི་མན་ངག་གོ། །​ཡུངས་ཀར་ལ་སྔགས་བཟླས་ཏེ་བུམ་པར་བླུགས་པས། ལྷ་རྣམས་ཀྱི་སྟེང་གི་རྡོ་རྗེ་ལ་ཡེ་ཤེས་ཀྱི་བདུད་རྩི་བབས་པ་དམིགས་པ་དང་། ཡང་ན་མེ་ཏོག་རབ་ཏུ་དྲི་ཞིམ་པ་ལ་སྔགས་བཟླས་པ་བུམ་པར་བླུགས་ལ་ལྷ་རྣམས་ཀྱི་སྤྱན་ལམ་དུ་མཆོད་པའི་སྤྲིན་རབ་ཏུ་མཛེས་ཤིང་རྒྱ་ཆེ་བར་དམིགས་པས། དངོས་གྲུབ་ཐམས་ཅད་བདག་ལ་སྟེར་བར་དམིགས་སོ། །​དེ་ལྟར་སྙིང་པོ་བསྡུས་པ་ལ་བརྒྱའམ་སྟོང་ངམ་ཁྲིའམ་འབུམ་མམ་རང་ཇི་ལྟར་དམིགས་པར་བཟླས་ལ། སློབ་མ་ཁྲུས་བྱས་ཏེ་གོས་གསར་པ་དྲི་མ་མེད་པ་གྱོན་ཏེ། གསུམ་ལ་སྐྱབས་སུ་འགྲོ་བ་དང་། སེམས་བསྐྱེད་པ་ལ་སོགས་པ་བྱ་སྟེ། ན་མོ་དཀོན་མཆོག་གསུམ་ལ་ཕྱག་འཚལ་ལོ། །​དཀོན་མཆོག་གསུམ་ལ་སྐྱབས་སུ་མཆི། །​དཀོན་མཆོག་གསུམ་ལ་མཆོད་པ་འབུལ། །​སྡིག་པ་ཐམས་ཅད་སོ་སོར་བཤགས། །​མྱ་ངན་མི་འདའ་གསོལ་བ་འདེབས།[[99]](#footnote-118) །​ཆོས་ཀྱི་འཁོར་ལོ་བསྐོར་བར་བསྐུལ། །​དོན་དམ་ཀུན་རྫོབ་རང་བཞིན་གྱིས། །​སྡོམ་པ་མ་ལུས་བདག་གིས་བཟུང་།[[100]](#footnote-119) །​མ་བསྒྲལ་བ་རྣམས་བསྒྲལ་བགྱིས་ནས། །​མ་བརྒལ་བ་[[101]](#footnote-120)རྣམས་བརྒལ་བྱས་ཏེ། །​དབུགས་མ་ཕྱིན་པ་དབུགས་དབྱུང་སྟེ། །​སེམས་ཅན་མྱ་ངན་འདས་ལ་དགོད། །​འགྲོ་བའི་དགེ་ལ་རྗེས་[[102]](#footnote-121)ཡི་རང་། །​ཀུན་ཀྱང་སེམས་ཅན་དོན་དུ་བསྔོ། །​ཞེས་བརྗོད་ལ་རྡོ་རྗེ་ལག་ཏུ་བྱིན་ལ་དབུགས་དབྱུང་སྟེ། དབུ་རྒྱན་གོན་ལ་གཟེངས་བསྟོད་ལ་དཀྱིལ་འཁོར་གྱི་ཤར་སྒོ་ནས་སྤང་ལེབ་ཀྱི་སྟེང་ནས་ལམ་སྟོན་ལ་དབུས་སུ་ཁྲུས་བྱས་ཏེ། ཡེ་ཤེས་ཀྱི་ལྷ་མོ་བདུད་རྩིའི་བུམ་ཆུ་ཐོགས་པ་མང་པོར་སྤྲུལ་ལ། ནམ་མཁའ་ནས་བདུད་རྩིའི་ཆུ་རྒྱུན་ཕབ་པས་ཕྱི་ལུས་ཀྱི་སྡུག་བསྔལ་དང་། ནང་སེམས་ཀྱི་སྡུག་བསྔལ་དང་། མི་མཐུན་པའི་རྨི་ལམ་སུམ་ཅུ་རྩ་གཉིས་ལ་སོགས་པ་རྨིས་པ་དང་། མྱ་ངན་དང་སེམས་ལས་སུ་མི་རུང་བའི་མི་བདེ་བ་རྣམ་པར་དག་པར་དམིགས་པ་[[103]](#footnote-122)བྱས་ལ། ཚིགས་སུ་བཅད་པ་འདི་དག་ཀྱང་བརྗོད་པར་བྱའོ། །​ཨེ་མ་ཧོ།[[104]](#footnote-123) །​ཁྲུས་མཆོག་འདི་ནི་དཔལ་དང་ལྡན། །​རྡོ་རྗེའི་ཁྲུས་ནི་བླ་ན་མེད། །​རྡོ་རྗེ་ཡེ་ཤེས་ཁྲུས་འདི་ཡིས། །​བཀྲ་ཤིས་བུམ་པ་ལ་བརྟེན་ནས། །​སྡུག་བསྔལ་ཐམས་ཅད་མེད་པར་བྱེད། །​བདེ་བ་ཕུན་སུམ་ཚོགས་པར་གནས། །​མ་གྲུབ་པ་རྣམས་གྲུབ་པར་བྱེད། །​འདོད་པ་ཐམས་ཅད་རབ་ཏུ་སྦྱིན། །​དཔལ་ལྡན་ཡེ་ཤེས་མཆོག་གི་ཁྲུས། །​རྒྱལ་མཆོག་དམ་པ་སྦྱིན་པར་བྱའོ། །​ཞེས་པས་ཀྱང་ཁྲུས་བྱའོ། །​དེ་ནས་བཀྲ་ཤིས་ཀྱི་རྫས་བརྒྱད་ཀྱིས་སློབ་མ་བཀྲ་ཤིས་པར་བྱ་བའི་ཕྱིར་ཡུངས་ཀར་དང་། ཞོ་དང་། རྩྭ་དཱུར་བ་[[105]](#footnote-124)དང་། ལི་ཁྲི་དང་། དུང་དང་། བིལ་བའི་འབྲས་བུ་དང་། མེ་ལོང་དང་། གི་[[106]](#footnote-125)ཝང་རྣམས་རིམ་པས་སྦྱིན་ནོ། །​བྲབ་པ་དང་། བྱབ་པ་དང་། དྲིལ་པ་དང་། སྐྱོར་བ་དང་། སྟེག་[[107]](#footnote-126)པ་ལ་སོགས་པ་ཡང་བྱའོ། །​དེ་ལྟར་ཁྲུས་རྟག་ཏུ་བྱས་ན་རྒྱལ་པོ་རྣམས་བསོད་ནམས་རྒྱས་པ་དང་། གདོན་ཞི་བ་དང་། ཕ་རོལ་གྱི་སྡེ་རྣམས་དབང་དུ་གྱུར་པ་དང་། རྒོལ་བ་རྣམས་ཚར་གཅོད་པར་འགྱུར་བ་[[108]](#footnote-127)དེ་བཞིན་དུ་བློན་པོ་དང་། བུ་འདོད་པ་དང་། བྱད་སྟེམས་ཀྱིས་འཇིགས་པ་དང་། ཕ་རོལ་གྱི་དམག་གིས་འཇིགས་པ་དང་། གཟའ་དང་། རྒྱུ་སྐར་དང་། ནད་དང་། མུ་གེས་འཇིགས་པ་དང་། དེ་བཞིན་འཇིགས་པ་ཆེན་པོ་བརྒྱད་དང་། ནོར་འགྲིབ་པ་དང་། ལོངས་སྤྱོད་འདོད་པ་དང་། འཁོར་དང་ཚེ་རིང་བར་འདོད་པ་དང་། དབང་ཐང་རྒྱས་པར་འདོད་པ་དང་། བཀྲག་[[109]](#footnote-128)དང་གཟི་མདངས་འདོད་པ་དང་། སྟོབས་དང་། ནུས་པ་དང་། གྲགས་པ་དང་། དཔལ་དང་། དབང་ཕྱུག་དང་། གཟུགས་འདོད་པ་དང་། ནོར་འདོད་པ་དང་། འབྲུ་འདོད་པ་དང་། ཟས་འདོད་པ་དང་། གོས་དང་། རྒྱན་དང་། བཞོན་པ་དང་། ལྷ་ཉེ་བར་འདོད་པ་དང་། གདོན་བརླག་པར་འདོད་པ་དང་། སྡིག་པ་མ་ལུས་པ་དག་པར་འདོད་པ་རྣམས་ཀྱིས་རྟག་ཏུ་ཁྲུས་བྱས་ན་འདོད་པའི་དོན་ནི་མ་ལུས་པ་[[110]](#footnote-129)ཇི་ལྟ་བ་བཞིན་དུ་འགྲུབ་པར་ངེས་སོ། །​དེའི་ཕྱིར་ན་མི་མཐུན་པའི་ཕྱོགས་མཐའ་དག་ལས་ཐར་བར་བྱེད་པས་ན་སྔོན་བྱུང་དུ་རྒྱལ་པོ་ལ་སྨོན་པ་དང་། ཡང་ན་རྒྱལ་པོ་བསོད་ནམས་ཆེ་བའི་ཕྱིར་སྨོས་ཏེ། རྒྱལ་པོ་རྟག་ཏུ་ཁྲུས་གྱིས་ཤིག །​ཅེས་འགྲོ་བ་མིའི་དཔོན་ཡིན་པས་སྨོས་སོ། །​དེ་ལྟར་ན་འདོད་པ་ཐམས་ཅད་རབ་ཏུ་སྦྱིན་པ་ཞེས་སྨོས་སོ། །​[[111]](#footnote-130)སྔ་མ་དང་ད་ལྟར་དང་ཕྱི་མའི་སྡིག་པ་མ་ལུས་པ་ལས་ཐར་བར་བྱེད་པ་འཕགས་པ་རྡོ་རྗེ་རྣམ་པར་འཇོམས་པའི་[[112]](#footnote-131)ཁྲུས་ཀྱི་ཆོ་ག །​སློབ་དཔོན་ཆེན་པོ་དཔལ་མར་མེ་མཛད་ཀྱིས་མཛད་པ་རྫོགས་སོ། །​

1. མཉམས་ཏེ། སྣར་ཐང་། པེ་ཅིན། [↑](#footnote-ref-20)
2. རྣམས་ཀྱི་ སྣར་ཐང་། པེ་ཅིན། [↑](#footnote-ref-21)
3. ལ་ སྣར་ཐང་། པེ་ཅིན། [↑](#footnote-ref-22)
4. རྡུབ་ སྣར་ཐང་། པེ་ཅིན། [↑](#footnote-ref-23)
5. གང་ སྣར་ཐང་། པེ་ཅིན། [↑](#footnote-ref-24)
6. བརླབས་ སྣར་ཐང་། པེ་ཅིན། [↑](#footnote-ref-25)
7. གྲི་ སྣར་ཐང་། པེ་ཅིན། [↑](#footnote-ref-26)
8. ཧཱ་ སྣར་ཐང་། པེ་ཅིན། [↑](#footnote-ref-27)
9. མེད་པ་ སྣར་ཐང་། པེ་ཅིན། [↑](#footnote-ref-28)
10. བརྒྱན་ སྣར་ཐང་། པེ་ཅིན། [↑](#footnote-ref-29)
11. རས་སྐུད་ སྣར་ཐང་། པེ་ཅིན། [↑](#footnote-ref-30)
12. དམར་མོའི་ སྣར་ཐང་། པེ་ཅིན། [↑](#footnote-ref-31)
13. བདབ་ སྣར་ཐང་། [↑](#footnote-ref-32)
14. དུར་བ་ སྣར་ཐང་། པེ་ཅིན། [↑](#footnote-ref-33)
15. བཞུག་གོ། སྣར་ཐང་། པེ་ཅིན། [↑](#footnote-ref-34)
16. ཨ་ལ་ སྣར་ཐང་། པེ་ཅིན། [↑](#footnote-ref-35)
17. ཐབས་ སྣར་ཐང་། པེ་ཅིན། [↑](#footnote-ref-36)
18. [↑](#footnote-ref-37)
19. རིན་ཏི་རིའི་གཟུངས་ སྣར་ཐང་། པེ་ཅིན། [↑](#footnote-ref-38)
20. ཕུར་པར་ སྣར་ཐང་། པེ་ཅིན། [↑](#footnote-ref-39)
21. ཕྱོགས་བཅུར་ཁྱབ་པར་བལྟས་ཏེ་ སྣར་ཐང་། པེ་ཅིན། [↑](#footnote-ref-40)
22. ས་གཞིའི་ སྣར་ཐང་། པེ་ཅིན། [↑](#footnote-ref-41)
23. ལི་ སྣར་ཐང་། པེ་ཅིན། [↑](#footnote-ref-42)
24. ཐབས་ སྣར་ཐང་། པེ་ཅིན། [↑](#footnote-ref-43)
25. སྔགས། སྣར་ཐང་། པེ་ཅིན། [↑](#footnote-ref-44)
26. ཐབས་ སྣར་ཐང་། པེ་ཅིན། [↑](#footnote-ref-45)
27. བརྗོད་ཅིང་། སྣར་ཐང་། པེ་ཅིན། [↑](#footnote-ref-46)
28. བསྐྲད་དེ། སྣར་ཐང་། [↑](#footnote-ref-47)
29. གོང་ སྣར་ཐང་། པེ་ཅིན། [↑](#footnote-ref-48)
30. ཁྲུས་བྱེད་ སྣར་ཐང་། པེ་ཅིན། [↑](#footnote-ref-49)
31. ས་ སྣར་ཐང་། པེ་ཅིན། [↑](#footnote-ref-50)
32. སོར་མོའི་ སྣར་ཐང་། པེ་ཅིན། [↑](#footnote-ref-51)
33. བཤིབས་ སྣར་ཐང་། པེ་ཅིན། [↑](#footnote-ref-52)
34. ན་པ་ སྣར་ཐང་། པེ་ཅིན། [↑](#footnote-ref-53)
35. དྷ་ སྣར་ཐང་། པེ་ཅིན། [↑](#footnote-ref-54)
36. ན་ སྣར་ཐང་། པེ་ཅིན། [↑](#footnote-ref-55)
37. དག་ སྣར་ཐང་། པེ་ཅིན། [↑](#footnote-ref-56)
38. ཏ་ སྣར་ཐང་། པེ་ཅིན། [↑](#footnote-ref-57)
39. བཛྲ་ སྣར་ཐང་། པེ་ཅིན། [↑](#footnote-ref-58)
40. བུ་ སྣར་ཐང་། པེ་ཅིན། [↑](#footnote-ref-59)
41. དུཥྚན་ སྣར་ཐང་། པེ་ཅིན། [↑](#footnote-ref-60)
42. བསྟིམས་པ་ སྣར་ཐང་། པེ་ཅིན། [↑](#footnote-ref-61)
43. བཤིབས་ སྣར་ཐང་། པེ་ཅིན། [↑](#footnote-ref-62)
44. ཀི་ སྣར་ཐང་། པེ་ཅིན། [↑](#footnote-ref-63)
45. བནྡྷ་བནྡྷ་ སྣར་ཐང་། པེ་ཅིན། [↑](#footnote-ref-64)
46. གཉིས་བཤིབས་ སྣར་ཐང་། པེ་ཅིན། [↑](#footnote-ref-65)
47. །བཤིབས་ སྣར་ཐང་། པེ་ཅིན། [↑](#footnote-ref-66)
48. བཤིབས་ སྣར་ཐང་། པེ་ཅིན། [↑](#footnote-ref-67)
49. བསྒྲེངས། སྣར་ཐང་། པེ་ཅིན། [↑](#footnote-ref-68)
50. རཀྵ་ སྣར་ཐང་། པེ་ཅིན། [↑](#footnote-ref-69)
51. བསྐྱོད་ སྣར་ཐང་། པེ་ཅིན། [↑](#footnote-ref-70)
52. བཀྲོལ་བར་ སྣར་ཐང་། པེ་ཅིན། [↑](#footnote-ref-71)
53. ཨ་ན་ སྣར་ཐང་། པེ་ཅིན། [↑](#footnote-ref-72)
54. ན་ སྣར་ཐང་། པེ་ཅིན། [↑](#footnote-ref-73)
55. མུག་ཏ་ སྣར་ཐང་། པེ་ཅིན། [↑](#footnote-ref-74)
56. །ཙ། ཛ་ སྣར་ཐང་། པེ་ཅིན། [↑](#footnote-ref-75)
57. སྨ་ར། ཨ་གདྡྷ་ཨ་གདྡྷ། སྣར་ཐང་། པེ་ཅིན། [↑](#footnote-ref-76)
58. བསྐྱོད་ སྣར་ཐང་། པེ་ཅིན། [↑](#footnote-ref-77)
59. བཤིབས་ སྣར་ཐང་། པེ་ཅིན། [↑](#footnote-ref-78)
60. བཀུག་བ་ཐིང་ཐོ་གཙུགས་ སྣར་ཐང་། པེ་ཅིན། [↑](#footnote-ref-79)
61. ཨ་ན་ལི་ སྣར་ཐང་། པེ་ཅིན། [↑](#footnote-ref-80)
62. དུཥྚན་ སྣར་ཐང་། པེ་ཅིན། [↑](#footnote-ref-81)
63. བཏང་བར་ སྣར་ཐང་། པེ་ཅིན། [↑](#footnote-ref-82)
64. བལྟས་ཏེ་ སྣར་ཐང་། པེ་ཅིན། [↑](#footnote-ref-83)
65. བཤིབས་ སྣར་ཐང་། པེ་ཅིན། [↑](#footnote-ref-84)
66. དྲང་བའོ། སྣར་ཐང་། པེ་ཅིན། [↑](#footnote-ref-85)
67. བཏང་ སྣར་ཐང་། པེ་ཅིན། [↑](#footnote-ref-86)
68. བཤིབས་ སྣར་ཐང་། པེ་ཅིན། [↑](#footnote-ref-87)
69. བཤིབས་ སྣར་ཐང་། པེ་ཅིན། [↑](#footnote-ref-88)
70. ཤུ་ སྣར་ཐང་། པེ་ཅིན། [↑](#footnote-ref-89)
71. བསྐྱོད་ སྣར་ཐང་། པེ་ཅིན། [↑](#footnote-ref-90)
72. ས་ སྣར་ཐང་། པེ་ཅིན། [↑](#footnote-ref-91)
73. བུད་དྷ་ནན། སྣར་ཐང་། པེ་ཅིན། [↑](#footnote-ref-92)
74. ཏི་ སྣར་ཐང་། པེ་ཅིན། [↑](#footnote-ref-93)
75. བཤིབས་ སྣར་ཐང་། པེ་ཅིན། [↑](#footnote-ref-94)
76. བཏང་བ་ སྣར་ཐང་། པེ་ཅིན། [↑](#footnote-ref-95)
77. བཀྲོལ་བའོ། སྣར་ཐང་། པེ་ཅིན། [↑](#footnote-ref-96)
78. ན་ སྣར་ཐང་། པེ་ཅིན། [↑](#footnote-ref-97)
79. བྷུ་ སྣར་ཐང་། པེ་ཅིན། [↑](#footnote-ref-98)
80. རྒྱ་ སྣར་ཐང་། པེ་ཅིན། [↑](#footnote-ref-99)
81. ཏ་ སྣར་ཐང་། པེ་ཅིན། [↑](#footnote-ref-100)
82. བདུག་པ་ སྣར་ཐང་། པེ་ཅིན། [↑](#footnote-ref-101)
83. བསྲུང་ སྣར་ཐང་། པེ་ཅིན། [↑](#footnote-ref-102)
84. ཤིང་ཏོག་ སྣར་ཐང་། པེ་ཅིན། [↑](#footnote-ref-103)
85. གཏོར་མ་ སྣར་ཐང་། པེ་ཅིན། [↑](#footnote-ref-104)
86. བསྟོད་ སྣར་ཐང་། པེ་ཅིན། [↑](#footnote-ref-105)
87. ཤུགས་པ་ སྣར་ཐང་། པེ་ཅིན། [↑](#footnote-ref-106)
88. གྱོན་པ་ སྣར་ཐང་། པེ་ཅིན། [↑](#footnote-ref-107)
89. རྫོགས་པ་ སྣར་ཐང་། པེ་ཅིན། [↑](#footnote-ref-108)
90. ཀླགས་ སྣར་ཐང་། པེ་ཅིན། [↑](#footnote-ref-109)
91. ལྟེ་བ་སྔགས་བརྒྱས་ སྣར་ཐང་། པེ་ཅིན། [↑](#footnote-ref-110)
92. མོས་ཀྱི་ སྣར་ཐང་། པེ་ཅིན། [↑](#footnote-ref-111)
93. ལ་ སྣར་ཐང་། པེ་ཅིན། [↑](#footnote-ref-112)
94. ཀྱི་ སྣར་ཐང་། པེ་ཅིན། [↑](#footnote-ref-113)
95. བྱུང་བས་ སྣར་ཐང་། པེ་ཅིན། [↑](#footnote-ref-114)
96. བབསཔ། སྣར་ཐང་། པེ་ཅིན། [↑](#footnote-ref-115)
97. སྦུབ་ སྣར་ཐང་། པེ་ཅིན། [↑](#footnote-ref-116)
98. བཅད་པར་ སྣར་ཐང་། པེ་ཅིན། [↑](#footnote-ref-117)
99. འཚལ། སྣར་ཐང་། པེ་ཅིན། [↑](#footnote-ref-118)
100. གཟུང་། སྣར་ཐང་། [↑](#footnote-ref-119)
101. རྒལ་བ་ སྣར་ཐང་། པེ་ཅིན། [↑](#footnote-ref-120)
102. རྗེ་ སྣར་ཐང་། པེ་ཅིན། [↑](#footnote-ref-121)
103. དམིགས་པར་ སྣར་ཐང་། པེ་ཅིན། [↑](#footnote-ref-122)
104. ཨེ་མའོ། སྣར་ཐང་། པེ་ཅིན། [↑](#footnote-ref-123)
105. དུར་བ་ སྣར་ཐང་། པེ་ཅིན། [↑](#footnote-ref-124)
106. །འགི་ སྣར་ཐང་། པེ་ཅིན། [↑](#footnote-ref-125)
107. །རྡེག་ སྣར་ཐང་། པེ་ཅིན། [↑](#footnote-ref-126)
108. ལ་ སྣར་ཐང་། པེ་ཅིན། [↑](#footnote-ref-127)
109. །སྐྲག་ སྣར་ཐང་། པེ་ཅིན། [↑](#footnote-ref-128)
110. ནི་ སྣར་ཐང་། པེ་ཅིན། [↑](#footnote-ref-129)
111. [↑](#footnote-ref-130)
112. འཇོམས་པ་ སྣར་ཐང་། པེ་ཅིན། [↑](#footnote-ref-131)