༄༅། །​རལ་གྲི་གཤིན་རྗེ་གཤེད་གཏུམ་པོའི་སྒྲུབ་ཐབས།༄༅༅། །​རྒྱ་གར་སྐད་དུ། ཙཎྜ་ཁཌྒ་ཡ་མཱ་རི་སཱ་དྷ་ནཾ་ནཱ་མ། བོད་སྐད་དུ། རལ་གྲི་གཤིན་རྗེ་གཤེད་གཏུམ་པོའི་སྒྲུབ་ཐབས་ཞེས་བྱ་བ། དཔལ་རྡོ་རྗེ་སེམས་དཔའ་ལ་ཕྱག་འཚལ་ལོ། །​སྟོང་པ་ཞི་བ་[[1]](#footnote-20)ལས་ནི་རྡོ་རྗེའི་སྐུ། །​བདུད་མཐར་མཛད་པ་རབ་ཏུ་གཏུམ་པའི་ཞལ། །​སེམས་ཅན་རྗེས་འཛིན་ཐུགས་རྗེ་[[2]](#footnote-21)ཆེན་པོར་ལྡན། །​རལ་གྲི་ཆེ་ལ་བཏུད་དེ་བཤད་པར་བྱ། །​སྐད་ཅིག་དྲན་པའི་ལྷར་བསྐྱེད་ནས། །​དམ་པ་དམིགས་ལ་ཚོགས་བསག་བྱ། །​ཚངས་པའི་གནས་བཞི་སྔོན་འགྲོ་བས། །​སྟོང་པ་དང་ནི་འཁོར་ལོ་བསྒོམ། །​པདྨ་འོད་ཟེར་རྣོན་པོ་སྟེ། །​རཾ་ལས་ཤུགས་ཅན་གྱུར་པའི་སྐུ། །​མརྒད་ལྗང་གུའི་[[3]](#footnote-22)མདོག་འདྲ་བ།[[4]](#footnote-23) །​སྔོ་དང་དཀར་པོ་གཡས་གཡོན་ཞལ། །​གྲི་གུག་རལ་གྲི་འཁོར་ལོ་དང་། །​ཐོད་པ་རིན་ཆེན་ཆུ་སྐྱེས་འཛིན། །​དཔའ་བོའི་རྒྱན་དང་ཀླུ་ཡིས་སྤྲས། །​དབུ་སྐྲ་གྱེན་འགྲེང་མེ་དཔུང་དཀྱིལ། །​སྟག་ལྤགས་མནབས་ཤིང་གཡོན་བརྐྱང་བ། །​བསྐྱེད་པའི་སྐུ་ལ་འདི་ལྟ་སྟེ། །​སྙིང་གར་ཧཱུཾ་ལས་རྡོ་རྗེ་ཐུགས། །​མགྲིན་པར་ཨཱཿལས་རྡོ་རྗེ་གསུང་། །​སྤྱི་བོར་ཨོཾ་ལས་སྐུ་རྡོ་རྗེ། །​མཐིང་དམར་དཀར་ཞིང་མཚོན་ཆར་ལྡན། །​ས་སྙིང་དཀར་པོ་མིག་ལ་ཀྵིྃ། །​རྡོ་རྗེ་འཛིན་སྔོན་རྣ་བར་ཛིཾ། །​ནམ་སྙིང་སེར་པོ་སྣ་ལ་ཁྃ། །​འཇིག་དབང་དམར་པོ་ལྕེ་ལ་གྃ། །​སྒྲིབ་སེལ་ལྗང་གུ་དཔྲལ་བར་ཀྃ། །​ཀུན་བཟང་དཀར་པོ་ལྷེན་[[5]](#footnote-24)སྣར་སྃ། །​སྤྱན་དྲངས་མཆོད་བསྟོད་བྱིན་རླབས་[[6]](#footnote-25)བྱ། །​ཨོཾ་སརྦ་ཏ་ཐཱ་ག་ཏ་ཀཱ་ཡ་ཝཱཀ་ཙིཏྟ་བཛྲ་སྭ་བྷཱ་ཝ་ཨཱཏྨ་ཀོ྅[[7]](#footnote-26)ཧཾ། རྡོ་རྗེ་སེམས་མ་ལ་སོགས་ཀྱིས། །​དབང་བསྐུར་སྤྱི་བོ་[[8]](#footnote-27)གཤིན་རྗེ་གཤེད། །​སྒོ་བཞིའི་སྔགས་ཀྱིས་འདོད་ལྷ་བསྐུལ། །​རང་གི་ལུས་ལ་གཞུག་པར་བྱ། །​མུངྒ་རཱ་ཛཿ། དཎྜ་ཧཱུཾ། པདྨ་བྃ།ཁཌྒ་ཧོཿ། སྙིང་གར་ཡེ་ཤེས་ཞུ་བའི་རྒྱུན། །​བ་སྤུའི་[[9]](#footnote-28)ཁུང་ནས་སྤྲུལ་པས་མཆོད། །​ཨོཾ་སརྦ་ཏ་ཐཱ་ག་ཏ་པཱུ་ཛ་བཛྲ་སྭ་བྷཱ་ཝ་ཨཱཏྨ་ཀོ྅[[10]](#footnote-29)ཧྃ། ཧཱུྃ་རྡོ་རྗེ་ལས་ནི་བརྩོན་འགྲུས་ཆེ། །​སངས་རྒྱས་རྡོ་རྗེ་བརྟུལ་ཞུགས་འཛིན། །​ལས་མཐར་མཛད་པའི་ཐུབ་པ་པོ། །​རྡོ་རྗེ་བརྩོན་འགྲུས་ཁྱོད་ཕྱག་འཚལ། །​བདུད་རྩི་མྱང་བ་བྱས་ནས་ཀྱང་། །​སྤྲོ་བསྡུ་ལྡན་པས་བཟླས་པར་བྱ། །​ཨོཾ་བཛྲ་ཁཌྒ་དྷྲྀཀ་[[11]](#footnote-30)ཧཱུྃ་ཧཱུྃ་ཧཱུྃ་ཕཊ་ཕཊ་སྭཱ་ཧཱ། འབྱུང་བ་རིམ་གྱིས་ཐིམ་[[12]](#footnote-31)པ་ལ། །​ཡི་གེ་གསུམ་དུ་སྦྱངས་ནས་ཀྱང་། །​བདེ་དང་སྡུག་བསྔལ་མི་དམིགས་པའི། །​རྡོ་རྗེ་ལྟ་བུའི་ཏིང་འཛིན་བསྒོམ། །​བདག་གིས་རྙེད་དང་བཀུར་སྟི་ལ། །​མ་བལྟས་སེམས་ཅན་ལ་བརྩེའི་ཕྱིར། །​རལ་གྲི་རྡོ་རྗེའི་སྒྲུབ་ཐབས་བྱས། །​འདི་ཡིས་ངེས་འབྱུང་རྙེད་གྱུར་ཅིག །​རལ་གྲི་གཤིན་རྗེ་གཤེད་གཏུམ་པོའི་སྒྲུབ་ཐབས་ཞེས་བྱ་བ་རྫོགས་སོ། །​

1. བཞི་པ་ སྣར་ཐང་། [↑](#footnote-ref-20)
2. ཐུགས་རྗེས་ སྣར་ཐང་། པེ་ཅིན། [↑](#footnote-ref-21)
3. མར་ཀཊ་ལྗང་ཁུའི་ སྣར་ཐང་། པེ་ཅིན། [↑](#footnote-ref-22)
4. ལ། སྣར་ཐང་། པེ་ཅིན། [↑](#footnote-ref-23)
5. ལྷེང་ སྣར་ཐང་། པེ་ཅིན། [↑](#footnote-ref-24)
6. བརླབས་ སྣར་ཐང་། པེ་ཅིན། [↑](#footnote-ref-25)
7. ཨཱཏྨ་ སྣར་ཐང་། པེ་ཅིན། [↑](#footnote-ref-26)
8. སྤྱི་བོར་ སྣར་ཐང་། པེ་ཅིན། [↑](#footnote-ref-27)
9. སྤུ་ སྣར་ཐང་། པེ་ཅིན། [↑](#footnote-ref-28)
10. ཨཱཏྨ་ སྣར་ཐང་། པེ་ཅིན། [↑](#footnote-ref-29)
11. དྷྲིཀ་ སྣར་ཐང་། པེ་ཅིན། [↑](#footnote-ref-30)
12. གྱི་ཐིག་ སྣར་ཐང་། པེ་ཅིན། [↑](#footnote-ref-31)