༄༅། །​བྱང་ཆུབ་ལམ་གྱི་སྒྲོན་མ།༄༅༅། །​རྒྱ་གར་སྐད་དུ། བོ་དྷི་པཱ་ཐ་[[1]](#footnote-20)པྲ་དཱི་པཾ། བོད་སྐད་དུ། བྱང་ཆུབ་ལམ་གྱི་སྒྲོན་མ། བྱང་ཆུབ་སེམས་དཔའ་འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​དུས་གསུམ་རྒྱལ་བ་ཐམས་ཅད་དག་དང་དེའི་ཆོས་དང་། །​དགེ་འདུན་རྣམས་ལ་གུས་པ་ཆེན་པོས་ཕྱག་བྱས་ཏེ། །​སློབ་མ་བཟང་པོ་བྱང་ཆུབ་འོད་ཀྱིས་བསྐུལ་གྱུར་པས། །​བྱང་ཆུབ་ལམ་གྱི་སྒྲོན་མ་རབ་ཏུ་གསལ་བར་བྱ། །​ཆུང་ངུ་འབྲིང་དང་མཆོག་གྱུར་པས། །​སྐྱེས་བུ་གསུམ་དུ་ཤེས་པར་བྱ། །​དེ་དག་མཚན་ཉིད་རབ་གསལ་བ། །​སོ་སོའི་དབྱེ་བ་བྲི་བར་བྱ། །​གང་ཞིག་ཐབས་ནི་གང་དག་གིས། །​འཁོར་བའི་བདེ་བ་ཙམ་དག་ལ། །​རང་ཉིད་དོན་དུ་གཉེར་བྱེད་པ། །​དེ་ནི་སྐྱེས་བུ་ཐ་མར་ཤེས། །​སྲིད་པའི་བདེ་ལ་རྒྱབ་ཕྱོགས་ཤིང་། །​སྡིག་པའི་ལས་ལས་ལྡོག་བདག་ཉིད། །​གང་ཞིག་རང་ཞི་ཙམ་དོན་གཉེར། །​སྐྱེས་བུ་དེ་ནི་འབྲིང་ཞེས་བྱ། །​རང་རྒྱུད་གཏོགས་པའི་སྡུག་བསྔལ་གྱིས། །​གང་ཞིག་གཞན་གྱི་སྡུག་བསྔལ་ཀུན། །​ཡང་དག་ཟད་པར་ཀུན་ནས་འདོད། །​སྐྱེས་བུ་དེ་ནི་མཆོག་ཡིན་ནོ། །​སེམས་ཅན་དམ་པ་བྱང་ཆུབ་མཆོག །​འདོད་པར་གྱུར་པ་དེ་དག་ལ། །​བླ་མ་རྣམས་ཀྱིས་བསྟན་པ་ཡི། །​ཡང་དག་ཐབས་ནི་བཤད་པར་བྱ། །​རྫོགས་སངས་བྲིས་སྐུ་ལ་སོགས་དང་། །​མཆོད་རྟེན་དམ་པ་མངོན་ཕྱོགས་ནས། །​མེ་ཏོག་བདུག་སྤོས་དངོས་པོ་དག །​ཅི་འབྱོར་པ་ཡི་མཆོད་པ་བྱ། །​ཀུན་བཟང་[[2]](#footnote-21)སྤྱོད་ལས་གསུངས་པ་ཡི། །​མཆོད་པ་རྣམ་པ་བདུན་དག་ཀྱང་། །​བྱང་ཆུབ་སྙིང་པོའི་མཐར་ཐུག་པར། །​མི་ལྡོག་པ་ཡི་སེམས་དག་གིས། །​དཀོན་མཆོག་གསུམ་ལ་རབ་དད་ཅིང་། །​པུས་མོ་[[3]](#footnote-22)ལྷ་ང་སར་བཙུགས་ནས། །​ཐལ་མོ་སྦྱར་བ་བྱས་ནས་ནི། །​དང་པོར་སྐྱབས་འགྲོ་ལན་གསུམ་བྱ། །​དེ་ནས་སེམས་ཅན་ཐམས་ཅད་ལ། །​བྱམས་པའི་སེམས་ནི་སྔོན་འགྲོ་བས། །​ངན་སོང་གསུམ་དུ་སྐྱེ་སོགས་དང་། །​འཆི་འཕོ་སོགས་ཀྱིས་སྡུག་བསྔལ་བའི། །​འགྲོ་བ་མ་ལུས་ལ་བལྟས་ཏེ། །​སྡུག་བསྔལ་གྱིས་ནི་སྡུག་བསྔལ་བ། །​སྡུག་བསྔལ་སྡུག་བསྔལ་རྒྱུ་མཚན་[[4]](#footnote-23)ལས། །​འགྲོ་བ་ཐར་པར་འདོད་པ་ཡིས། །​ལྡོག་པ་[[5]](#footnote-24)མེད་པར་དམ་འཆའ་བའི། །​བྱང་ཆུབ་སེམས་ནི་བསྐྱེད་པར་བྱ།[[6]](#footnote-25) །​དེ་ལྟར་སྨོན་པའི་སེམས་དག་ནི། །​བསྐྱེད་པའི་ཡོན་ཏན་གང་ཡིན་པ། །​དེ་ནི་སྡོང་པོ་བཀོད་པ་ཡི། །​མདོ་ལས་བྱམས་པས་རབ་ཏུ་བཤད། །​དེ་ཡི་མདོ་ཀློག་པའམ་བླ་མ་ལ་མཉན་ཏེ། །​རྫོགས་པའི་བྱང་ཆུབ་སེམས་ཀྱི་[[7]](#footnote-26)ཡོན་ཏན་མཐའ་མེད་པ། །​རྣམ་པར་ཤེས་པར་བྱས་ལ་དེ་ནས་རྒྱུ་མཚན་དུ། །​དེ་ལྟར་ཡང་དང་ཡང་དུ་སེམས་ནི་བསྐྱེད་པར་བྱ། །​དཔའ་སྦྱིན་གྱིས་ཞུས་མདོ་དག་ལས། །​འདི་ཡི་བསོད་ནམས་རབ་བསྟན་པ། །​གང་དེ་ཚིགས་བཅད་གསུམ་ཙམ་དུ། །​མདོར་བསྡུས་འདིར་ནི་བྲི་བར་བྱ། །​བྱང་ཆུབ་སེམས་ཀྱི་བསོད་ནམས་གང་། །​དེ་ལ་གལ་ཏེ་གཟུགས་མཆིས་ན།[[8]](#footnote-27) །​ནམ་མཁའི་ཁམས་ནི་ཀུན་གང་སྟེ། །​དེ་ནི་དེ་བས་ལྟག་པར་འགྱུར། །​གངྒཱའི་བྱེ་བ་[[9]](#footnote-28)གྲངས་སྙེད་ཀྱི། །​སངས་རྒྱས་ཞིང་རྣམས་མི་གང་གིས། །​རིན་ཆེན་དག་གིས་ཀུན་བཀང་སྟེ། །​འཇིག་རྟེན་མགོན་ལ་ཕུལ་བ་བས། །​གང་གིས་[[10]](#footnote-29)ཐལ་མོ་སྦྱར་བགྱིས་ཏེ། །​བྱང་ཆུབ་ཏུ་ནི་སེམས་བཏུད་ན། །​མཆོད་པ་འདི་ནི་ཁྱད་པར་འཕགས། །​དེ་ལ་མཐའ་ནི་མ་མཆིས་སོ། །​བྱང་ཆུབ་སྨོན་པའི་སེམས་དག་བསྐྱེད་ནས་ནི། །​འབད་པ་མང་པོས་ཀུན་དུ་སྤེལ་བྱ་ཞིང་། །​འདི་ནི་སྐྱེ་བ་གཞན་དུའང་དྲན་དོན་དུ། །​ཇི་སྐད་བཤད་པའི་བསླང་བའང་ཡོངས་སུ་བསྲུང་། །​འཇུག་སེམས་བདག་ཉིད་སྡོམ་པ་མ་གཏོགས་པར། །​ཡང་དག་སྨོན་པ་འཕེལ་བར་འགྱུར་མ་ཡིན། །​རྫོགས་པའི་བྱང་ཆུབ་སྨོན་པ་འཕེལ་འདོད་པས། །​དེ་ཕྱིར་འབད་པས་འདི་ནི་ངེས་པར་བླང་། །​སོ་སོར་ཐར་པ་རིགས་བདུན་གྱི། །​རྟག་ཏུ་སྡོམ་གཞན་ལྡན་པ་དང་། །​བྱང་ཆུབ་སེམས་དཔའི་སྡོམ་པ་ཡི། །​སྐལ་པ་ཡོད་ཀྱི་གཞན་དུ་མིན། །​སོ་སོར་ཐར་པ་རིས་[[11]](#footnote-30)བདུན་དང་། །​དེ་བཞིན་གཤེགས་པས་བཤད་པ་ལ། །​ཚངས་སྤྱོད་དཔལ་ནི་མཆོག་ཡིན་ཏེ། །​དགེ་སློང་སྡོམ་པ་དག་ཏུ་བཞེད། །​བྱང་ཆུབ་སེམས་དཔའི་ས་དག་གི །​ཚུལ་ཁྲིམས་ལེགས་[[12]](#footnote-31)གསུངས་ཆོ་ག་ཡིས། །​ཡང་དག་མཚན་ཉིད་ལྡན་པ་ཡི། །​བླ་མ་བཟང་ལས་སྡོམ་པ་བླང་། །​སྡོམ་པའི་ཆོ་ག་ལ་མཁས་དང་། །​བདག་ཉིད་གང་ཞིག་སྡོམ་ལ་གནས། །​སྡོམ་པ་འབོགས་བཟོད་སྙིང་རྗེར་ལྡན། །​བླ་མ་བཟང་པོར་ཤེས་པར་བྱ། །​དེ་ལ་འབད་པས་འདི་འདྲ་བའི། །​གལ་ཏེ་བླ་མ་མ་རྙེད་ན། །​དེ་ལས་གཞན་སྡོམ་ནོད་པ་ཡི། །​ཆོ་ག་ཡང་དག་བཤད་པར་བྱ། །​དེ་ལ་སྔོན་ཚེ་འཇམ་པའི་དཔལ། །​ཨ་བ་རཱ་[[13]](#footnote-32)ཛར་གྱུར་པ་ཡིས། །​ཇི་ལྟར་བྱང་ཆུབ་ཐུགས་བསྐྱེད་པ། །​འཇམ་དཔལ་གྱི་ནི་སངས་རྒྱས་ཞིང་། །​རྒྱན་གྱི་མདོ་ལས་བཤད་པ་ལྟར། །​དེ་བཞིན་འདིར་ནི་རབ་གསལ་བྲི། །​མགོན་པོ་རྣམས་ཀྱི་སྤྱན་སྔ་རུ། །​རྫོགས་པའི་བྱང་ཆུབ་སེམས་བསྐྱེད་ཅིང་། །​འགྲོ་བ་ཐམས་ཅད་མགྲོན་དུ་གཉེར། །​དེ་དག་འཁོར་བ་ལས་བསྒྲལ་ལོ། །​གནོད་སེམས་ཁྲོ་བའི་སེམས་ཉིད་དང་། །​སེར་སྣ་དང་ནི་ཕྲག་དོག་ཉིད། །​དེང་ནས་བཟུང་ནས་བྱང་ཆུབ་མཆོག །​ཐོབ་ཀྱི་བར་དུ་མི་བྱའོ། །​ཚངས་པར་སྤྱོད་པ་སྤྱད་བྱ་ཞིང་། །​སྡིག་དང་འདོད་པ་སྤང་བར་བྱ། །​ཚུལ་ཁྲིམས་སྡོམ་པ་ལ་དགའ་བས། །​སངས་རྒྱས་རྗེས་སུ་བསླབ་པར་བྱ། །​བདག་ཉིད་མྱུར་བའི་ཚུལ་གྱིས་ནི། །​བྱང་ཆུབ་ཐོབ་པར་མི་སྤྲོ་ཞིང་། །​སེམས་ཅན་གཅིག་གི་རྒྱུ་ཡིས་ནི། །​ཕྱི་མའི་མུ་མཐར་གནས་པར་བགྱི། །​ཚད་མེད་བསམ་གྱིས་མི་ཁྱབ་པའི། །​ཞིང་དག་རྣམ་པར་སྦྱང་བར་བྱ། །​མིང་ནས་གཟུང་བ་བྱས་པ་དང་། །​ཕྱོགས་བཅུ་དག་ཏུ་རྣམ་པར་གནས། །​བདག་གི་ལུས་དང་ངག་གི་ལས། །​ཐམས་ཅད་དུ་ནི་དག་པར་བྱས། །​ཡིད་ཀྱི་ལས་ཀྱང་དག་བྱ་སྟེ། །​མི་དགེའི་ལས་རྣམས་མི་བྱའོ། །​རང་གི་ལུས་ངག་སེམས་ནི་རྣམ་དག་རྒྱུ། །​འཇུག་པའི་སེམས་ཀྱི་བདག་ཉིད་སྡོམ་གནས་པ། །​ཚུལ་ཁྲིམས་བསླབ་པ་གསུམ་ལ་ལེགས་བསླབས་པས། །​ཚུལ་ཁྲིམས་བསླབ་པ་གསུམ་ལ་གུས་ཆེར་འགྱུར། །​དེ་བས་རྣམ་དག་རྫོགས་བྱང་ཆུབ། །​སེམས་དཔའི་སྡོམ་པའི་སྡོམ་དག་ནི། །​འབད་པར་བྱས་པས་རྫོགས་བྱང་ཆུབ། །​ཚོགས་ནི་ཡོངས་སུ་རྫོགས་པར་འགྱུར། །​བསོད་ནམས་ཡེ་ཤེས་རང་བཞིན་གྱི། །​ཚོགས་ནི་ཡོངས་སུ་རྫོགས་པ་ཡི། །​རྒྱུ་ནི་སངས་རྒྱས་ཐམས་ཅད་དག །​མངོན་ཤེས་སྐྱེད་པ་ཉིད་དུ་བཞེད། །​ཇི་ལྟར་འདབ་གཤོག་མ་སྐྱེས་པའི། །​བྱ་[[14]](#footnote-33)ནི་མཁའ་ལ་འཕུར་མི་ནུས། །​དེ་བཞིན་མངོན་ཤེས་སྟོབས་བྲལ་བས། །​སེམས་ཅན་དོན་བྱེད་ནུས་པ་མིན། །​མངོན་ཤེས་ལྡན་པའི་ཉིན་མཚན་གྱི། །​བསོད་ནམས་དག་ནི་གང་ཡིན་ཏེ། །​མངོན་ཤེས་དག་དང་བྲལ་གྱུར་ལ། །​སྐྱེ་བ་བརྒྱར་ཡང་ཡོད་མ་ཡིན། །​མྱུར་དུ་རྫོགས་པའི་བྱང་ཆུབ་ཚོགས། །​ཡོངས་སུ་རྫོགས་པར་འདོད་གྱུར་པ། །​དེས་ནི་འབད་བྱས་མངོན་ཤེས་དག །​འགྲུབ་པར་འགྱུར་གྱི་[[15]](#footnote-34)ལེ་ལོས་མིན། །​ཞི་གནས་གྲུབ་པ་མ་ཡིན་པས། །​མངོན་ཤེས་འབྱུང་བར་མི་འགྱུར་བས། །​དེ་ཕྱིར་ཞི་གནས་བསྒྲུབ་པའི་ཕྱིར། །​ཡང་དང་ཡང་དུ་འབད་པར་བྱ། །​ཞི་གནས་ཡན་ལག་རྣམ་ཉམས་པས། །​རབ་ཏུ་འབད་དེ་བསྒོམས་[[16]](#footnote-35)བྱས་ཀྱང་། །​ལོ་ནི་[[17]](#footnote-36)སྟོང་ཕྲག་དག་གིས་ཀྱང་། །​ཏིང་འཛིན་འགྲུབ་པར་མི་འགྱུར་རོ། །​དེ་ཕྱིར་ཏིང་འཛིན་ཚོགས་ལེའུ་ལས། །​གསུངས་པའི་ཡན་ལག་ལ་ལེགས་གནས། །​དམིགས་པ་གང་རུང་གཅིག་[[18]](#footnote-37)ལ་ཡང་། །​ཡིད་ནི་དགེ་ལ་གཞག་པར་བྱ། །​རྣལ་འབྱོར་ཞི་གནས་གྲུབ་གྱུར་ན། །​མངོན་ཤེས་དག་ཀྱང་འགྲུབ་པར་འགྱུར། །​ཤེས་རབ་ཕ་རོལ་ཕྱིན་སྦྱོར་དང་། །​བྲལ་བས་སྒྲིབ་པ་ཟད་མི་འགྱུར། །​དེ་ཕྱིར་ཉོན་མོངས་ཤེས་བྱ་ཡི། །​སྒྲིབ་པ་མ་ལུས་སྤང་བའི་ཕྱིར། །​ཤེས་རབ་ཕ་རོལ་ཕྱིན་རྣལ་འབྱོར། །​རྟག་ཏུ་ཐབས་བཅས་བསྒོམ་པར་བྱ། །​ཐབས་དང་བྲལ་བའི་ཤེས་རབ་དང་། །​ཤེས་རབ་བྲལ་བའི་ཐབས་དག་ཀྱང་། །​གང་ཕྱིར་འཆིང་བ་ཞེས་གསུངས་པ། །​དེ་ཕྱིར་གཉིས་ཀ་སྤང་མི་བྱ། །​ཤེས་རབ་གང་དང་ཐབས་གང་ཞེས། །​ཐེ་ཚོམ་དག་ནི་སྤང་བྱའི་ཕྱིར། །​ཐབས་རྣམས་དང་ནི་ཤེས་རབ་ཀྱི། །​ཡང་དག་དབྱེ་བ་གསལ་བར་བྱ། །​ཤེས་རབ་ཕ་རོལ་ཕྱིན་སྤངས་པའི། །​སྦྱིན་པའི་ཕ་རོལ་ཕྱིན་ལ་སོགས། །​དགེ་བའི་ཚོགས་རྣམས་ཐམས་ཅད་དག །​རྒྱལ་བ་རྣམས་ཀྱི་[[19]](#footnote-38)ཐབས་སུ་བཤད། །​ཐབས་བསྒོམས་[[20]](#footnote-39)དབང་གིས་བདག་ཉིད་ཀྱིས། །​གང་ཞིག་ཤེས་རབ་རྣམ་བསྒོམ་པ། །​དེ་ནི་བྱང་ཆུབ་མྱུར་དུ་ཐོབ། །​བདག་མེད་གཅིག་པུ་བསྒོམས་པས་[[21]](#footnote-40)མིན། །​ཕུང་པོ་ཁམས་དང་སྐྱེ་མཆེད་རྣམས། །​སྐྱེ་བ་མེད་པར་རྟོགས་གྱུར་པའི། །​རང་བཞིན་སྟོང་ཉིད་ཤེས་པ་ནི། །​ཤེས་རབ་ཅེས་ནི་ཡོངས་སུ་བཤད། །​ཡོད་པ་སྐྱེ་བ་རིགས་མིན་ཏེ། །​མེད་པའང་ནམ་མཁའི་མེ་ཏོག་བཞིན། །​ཉེས་པ་གཉིས་ཀར་ཐལ་འགྱུར་ཕྱིར། །​གཉིས་ཀ་དག་ཀྱང་འབྱུང་བ་མིན། །​དངོས་པོ་རང་ལས་མི་སྐྱེ་ཞིང་། །​གཞན་དང་གཉིས་ཀ་ལས་ཀྱང་མིན། །​རྒྱུ་མེད་ལས་མིན་དེ་ཡི་ཕྱིར། །​ངོ་བོ་ཉིད་ཀྱིས་རང་བཞིན་མེད། །​ཡང་ན་ཆོས་རྣམས་ཐམས་ཅད་དག །​གཅིག་དང་དུ་མས་རྣམ་དཔྱད་ན། །​ངོ་བོ་ཉིད་ནི་མི་དམིགས་པས། །​རང་བཞིན་མེད་པ་ཉིད་དུ་ངེས། །​སྟོང་ཉིད་བདུན་ཅུའི་རིགས་པ་དང་། །​དབུ་མ་རྩ་བ་སོགས་ལས་ཀྱང་། །​དངོས་པོ་རྣམས་ཀྱི་རང་བཞིན་གྱི། །​སྟོང་པ་ཉིད་ནི་གྲུབ་བཤད་པ། །​གང་ཕྱིར་གཞུང་ནི་མངས་འགྱུར་བས། །​དེ་ཕྱིར་འདིར་ནི་མ་སྤྲོས་ལ། །​གྲུབ་པའི་གྲུབ་མཐའ་ཙམ་ཞིག་ཏུ། །​བསྒོམ་པའི་ཕྱིར་ནི་རབ་ཏུ་བཤད། །​དེ་བས་ཆོས་རྣམས་མ་ལུས་པའི། །​རང་བཞིན་དག་ནི་མི་དམིགས་པས། །​བདག་མེད་པར་ནི་བསྒོམ་གང་ཡིན། །​དེ་ཉིད་ཤེས་རབ་བསྒོམ་པ་ཡིན། །​ཤེས་རབ་ཀྱིས་ནི་ཆོས་རྣམས་ཀུན། །​གང་གི་རང་བཞིན་མ་མཐོང་ཞིང་། །​ཤེས་རབ་དེ་ཉིད་རིག་བཤད་པ། །​རྣམ་རྟོག་[[22]](#footnote-41)མེད་པར་དེ་བསྒོམ་བྱ། །​རྣམ་རྟོག་ལས་བྱུང་སྲིད་པ་འདི། །​རྣམ་པར་རྟོག་པའི་[[23]](#footnote-42)བདག་ཉིད་དེ། །​དེ་ཕྱིར་མ་ལུས་རྟོགས་སྤངས་པ། །​མྱ་ངན་འདས་པ་མཆོག་ཡིན་ནོ། །​དེ་ལྟར་ཡང་བཅོམ་ལྡན་འདས་ཀྱིས། །​རྣམ་རྟོག་མ་རིག་ཆེན་པོ་སྟེ། །​འཁོར་བའི་རྒྱ་མཚོར་ལྟུང་བར་བྱེད། །​རྟོག་[[24]](#footnote-43)མེད་ཏིང་འཛིན་[[25]](#footnote-44)ལ་གནས་པ། །​ནམ་མཁའ་བཞིན་དུ་རྟོག་མེད་གསལ། །​ཞེས་གསུངས་སོ། །​རྣམ་པར་མི་རྟོག་པ་ལ་འཇུག་པའི་གཟུངས་ལས་ཀྱང་། དམ་ཆོས་འདི་ལ་རྒྱལ་བའི་སྲས། །​རྣམ་པར་མི་རྟོག་བསམས་[[26]](#footnote-45)གྱུར་ན། །​རྣམ་རྟོག་བགྲོད་དཀའ་རྣམས་འདས་ཏེ། །​རིམ་གྱིས་མི་རྟོག་ཐོབ་པར་འགྱུར། །​ཞེས་གསུངས་སོ། །​ལུང་དང་རིགས་པ་དག་གིས་ནི། །​ཆོས་རྣམས་ཐམས་ཅད་སྐྱེ་མེད་པའི། །​རང་བཞིན་མེད་པ་ངེས་བྱས་ནས། །​རྣམ་པར་རྟོག་མེད་བསྒོམ་པར་བྱ། །​དེ་ལྟར་དེ་ཉིད་བསྒོམ་བྱས་ནས། །​རིམ་གྱིས་དྲོད་སོགས་ཐོབ་བྱས་ནས། །​རབ་དགའ་ལ་སོགས་ཐོབ་འགྱུར་ཏེ། །​སངས་རྒྱས་བྱང་ཆུབ་ཡུན་མི་རིང་། །​སྔགས་མཐུ་ཉིད་ལས་གྲུབ་པ་ཡི། །​ཞི་དང་རྒྱས་སོགས་ལས་རྣམས་ཀྱིས། །​བུམ་པ་བཟང་གྲུབ་ལ་སོགས་པ། །​གྲུབ་ཆེན་བརྒྱད་སོགས་སྟོབས་ཀྱིས་ཀྱང་། །​བདེ་བ་ཡིས་ནི་བྱང་ཆུབ་ཚོགས། །​ཡོངས་སུ་རྫོགས་པར་འདོད་པ་དང་། །​བྱ་བ་སྤྱོད་སོགས་རྒྱུད་གསུངས་པའི། །​གལ་ཏེ་གསང་སྔགས་སྤྱོད་འདོད་ན། །​དེ་ཚེ་སློབ་དཔོན་དབང་བསྐུར་[[27]](#footnote-46)ཕྱིར། །​བསྙེན་བཀུར་རིན་ཆེན་སོགས་སྦྱིན་དང་། །​དཀའ་སྒྲུབ་[[28]](#footnote-47)ལ་སོགས་ཐམས་ཅད་ཀྱིས། །​བླ་མ་དམ་པ་མཉེས་པར་བྱ། །​བླ་མ་མཉེས་པར་གྱུར་པ་ཡིས། །​ཡོངས་རྫོགས་སློབ་དཔོན་དབང་བསྐུར་བས། །​སྡིག་ཀུན་རྣམ་དག་བདག་ཉིད་ནི། །​དངོས་གྲུབ་སྒྲུབ་པའི་སྐལ་ལྡན་འགྱུར། །​དང་པོ་སངས་རྒྱས་རྒྱུད་ཆེན་ལས། །​རབ་ཏུ་འབད་པས་བཀག་པའི་ཕྱིར། །​གསང་བ་ཤེས་རབ་དབང་བསྐུར་ནི། །​ཚངས་པར་སྤྱོད་པས་བླང་[[29]](#footnote-48)མི་བྱ། །​གལ་ཏེ་དབང་བསྐུར་དེ་འཛིན་ན། །​ཚངས་སྤྱོད་དཀའ་ཐུབ་ལ་གནས་པས། །​བཀག་པ་སྤྱད་པར་འགྱུར་བའི་ཕྱིར། །​དཀའ་ཐུབ་སྡོམ་པ་དེ་ཉམས་ཏེ། །​བརྟུལ་ཞུགས་ཅན་དེ་ཕམ་པ་ཡི། །​ལྟུང་བ་དག་ནི་འབྱུང་འགྱུར་ཞིང་། །​དེ་ནི་ངན་སོང་ངེས་ལྷུང་བས། །​གྲུབ་པ་ཡང་ནི་ཡོད་མ་ཡིན། །​རྒྱུད་ཀུན་ཉན་དང་འཆད་པ་དང་། །​སྦྱིན་སྲེག་[[30]](#footnote-49)མཆོད་སྦྱིན་སོགས་བྱེད་པ། །​སློབ་དཔོན་དབང་བསྐུར་རྙེད་འགྱུར་ཞིང་། །​དེ་ཉིད་རིག་ལ་ཉེས་པ་མེད། །​གནས་བརྟན་མར་མེ་མཛད་དཔལ་གྱིས།[[31]](#footnote-50) །​མདོ་སོགས་ཆོས་ལས་བཤད་མཐོང་བ། །​བྱང་ཆུབ་འོད་ཀྱིས་གསོལ་བཏབ་ནས། །​བྱང་ཆུབ་ལམ་བཤད་མདོར་བསྡུས་བྱས། །​བྱང་ཆུབ་ལམ་གྱི་སྒྲོན་མ་སློབ་དཔོན་ཆེན་པོ་དཔལ་མར་མེ་མཛད་ཡེ་ཤེས་ཀྱིས་མཛད་པ་རྫོགས་སོ།། །​།རྒྱ་གར་གྱི་མཁན་པོ་ཆེན་པོ་དེ་ཉིད་དང་། ཞུ་ཆེན་གྱི་ལོ་ཙཱ་བ་དགེ་བའི་བློ་གྲོས་ཀྱིས་བསྒྱུར་ཞིང་གཏན་ལ་ཕབ་པ། ཆོས་འདི་ནི་ཞང་ཞུང་གི་ཐོ་ལིང་གཙུག་ལག་ཁང་དུ་མཛད་པའོ། །​ [[32]](#footnote-51)

1. དྷི་པ་ཐཱ་ སྣར་ཐང་། པེ་ཅིན། [↑](#footnote-ref-20)
2. བཟངས་ སྣར་ཐང་། པེ་ཅིན། [↑](#footnote-ref-21)
3. པུས་མོའི་ སྣར་ཐང་། པེ་ཅིན། [↑](#footnote-ref-22)
4. རྒྱུན་ཆིན་ སྣར་ཐང་། [↑](#footnote-ref-23)
5. ལྟོག་པ་ པེ་ཅིན། [↑](#footnote-ref-24)
6. བྱའོ། སྣར་ཐང་། པེ་ཅིན། [↑](#footnote-ref-25)
7. སེམས་ཀྱིས་ སྣར་ཐང་། པེ་ཅིན། [↑](#footnote-ref-26)
8. མཆིས་ནས། སྣར་ཐང་། པེ་ཅིན། [↑](#footnote-ref-27)
9. གང་གཱའི་བྱེ་མ་ སྣར་ཐང་། གང་གའི་བྱེ་མ་ པེ་ཅིན། [↑](#footnote-ref-28)
10. གང་གི་ སྣར་ཐང་། པེ་ཅིན། [↑](#footnote-ref-29)
11. རིགས་ སྣར་ཐང་། པེ་ཅིན། [↑](#footnote-ref-30)
12. ལེའུར་ སྣར་ཐང་། པེ་ཅིན། [↑](#footnote-ref-31)
13. ཨ་མ་པ་ར་ སྣར་ཐང་། པེ་ཅིན། [↑](#footnote-ref-32)
14. བྱས་ སྣར་ཐང་། པེ་ཅིན། [↑](#footnote-ref-33)
15. འགྱུར་གྱིས་ སྣར་ཐང་། པེ་ཅིན། [↑](#footnote-ref-34)
16. བསྒོམ་ སྣར་ཐང་། པེ་ཅིན། [↑](#footnote-ref-35)
17. ལོ་ན་ ཅོ་ནེ། སྡེ་དགེ། [↑](#footnote-ref-36)
18. གང་རུང་ཅིག་ སྣར་ཐང་། པེ་ཅིན། [↑](#footnote-ref-37)
19. རྣམས་ཀྱིས་ སྣར་ཐང་། [↑](#footnote-ref-38)
20. བསྒོམ་ སྣར་ཐང་། པེ་ཅིན། [↑](#footnote-ref-39)
21. བསྒོམ་པས་ སྣར་ཐང་། པེ་ཅིན། [↑](#footnote-ref-40)
22. རྟོགས་ སྣར་ཐང་། པེ་ཅིན། [↑](#footnote-ref-41)
23. རྟོགས་པའི་ སྣར་ཐང་། པེ་ཅིན། [↑](#footnote-ref-42)
24. རྟོགས་ སྣར་ཐང་། པེ་ཅིན། [↑](#footnote-ref-43)
25. ཏིང་ངེ་འཛིན་ སྣར་ཐང་། པེ་ཅིན། [↑](#footnote-ref-44)
26. བསམ་ སྣར་ཐང་། པེ་ཅིན། [↑](#footnote-ref-45)
27. བཀུར་ སྣར་ཐང་། པེ་ཅིན། [↑](#footnote-ref-46)
28. བསྒྲུབ་ སྣར་ཐང་། པེ་ཅིན། [↑](#footnote-ref-47)
29. བླངས་ སྣར་ཐང་། པེ་ཅིན། [↑](#footnote-ref-48)
30. བསྲེག་ སྣར་ཐང་། པེ་ཅིན། [↑](#footnote-ref-49)
31. དཔལ་གྱི། སྣར་ཐང་། པེ་ཅིན། [↑](#footnote-ref-50)
32. །ཤུ་བྷཾ། སྣར་ཐང་། [↑](#footnote-ref-51)