༄༅༅། །​རྒྱ་གར་སྐད་དུ། ཨཱརྱ་ཏཱ་ར་དེ་ཝཱི་[[1]](#footnote-20)བྷ་བ་ན་བི་དྷི་སྟ་ར། བོད་སྐད་དུ། འཕགས་མ་ལྷ་མོ་སྒྲོལ་མ་བསྒོམ་པའི་ཆོ་ག་རྒྱས་པ། ལྷ་མོ་སྒྲོལ་མ་ལ་ཕྱག་འཚལ་ལོ། །​དོན་མེད་བདག་ལ་གནོད་པ་[[2]](#footnote-21)སྲིད་པའི་བྱ་བ་རྣམས་སྤངས་ཏེ། །​རང་བཞིན་བརྟན་པས་རྣམ་པར་དབེན་པའི་ས་ཕྱོགས་སོང་ནས་ནི། །​གནས་དེར་བདག་གི་བསམ་གཏན་ཁང་པ་ཤིན་ཏུ་ཡིད་འཐད་པ། །​ཤར་དུ་སྒོ་བཏོད་[[3]](#footnote-22)ཡང་ན་ནུབ་ཏུ་བཀྲ་ཤིས་སྒོ་ལྡན་པ། །​ལེགས་བརྩིགས་དེ་ཡང་དུམ་བུ་བཞི་པས་མཛེས་པར་བྱས་པ་སྟེ། །​ཤིན་ཏུ་མཉམ་ཞིང་ལོགས་དང་སྟེང་འོག་ཐམས་ཅད་ལེགས་བྱུགས་ཤིང་། །​རབ་འཇམ་གཟུགས་བརྙན་འཆར་བ་ལྟ་བུར་འཚེར་བའི་རྫས་རྣམས་བྱུགས། །​དེ་རྗེས་དྲི་ཞིམ་ལྡན་པའི་ཚོན་རྣམས་ལྗང་གུས་ཁྱབ་པར་བྱུགས། །​འདི་ནི་སྟེང་ལོགས་ས་གཞིའི་[[4]](#footnote-23)བྱི་དོར་རྒྱུད་རྣམས་ལས་བསྔགས་པའོ། །​འོག་གི་ཕྱོགས་[[5]](#footnote-24)ནི་རབ་ཏུ་འཐས་པར་བརྡུངས་པ་ཁོ་ན་ལ། །​ས་ལ་མ་ལྷུང་བ་ཡི་ལྕི་བ་དྲི་བཟངས་རྣམས་དང་ནི། །​བསྲེས་པ་[[6]](#footnote-25)ཡང་ཡང་བྱུགས་པས་གཟུགས་བརྙན་འཆར་བ་ལྟ་བུར་འགྱུར། །​དེ་ལ་དྲི་ཞིམ་མེ་ཏོག་རྣམས་ཀྱིས་ཀུན་དུ་གཏོར་ནས་ནི། །​ཇི་ལྟར་འབྱོར་པའི་བླ་རེ་ལ་སོགས་རྒྱན་རྣམས་བྲི་བར་བྱ། །​དེ་འདྲའི་དབུས་སམ་ཤར་གྱི་རྩིག་ངོས་ཆ་ལ་སྲད་བུ་ཡིས། །​བྲིས་སྐུ་ཡིད་འོང་མཐོང་བས་དགའ་བར་འགྱུར་བ་སྦྱར་བར་བྱ། །​དེ་མདུན་མེ་ཏོག་ལ་སོགས་མཆོད་པ་འབྱོར་ཚད་དགོད་པར་བྱའོ།[[7]](#footnote-26) །​དེ་བཞིན་དེ་དབུས་སྟན་བཟང་རབ་ཏུ་འཇམ་ཞིང་བདེ་བ་ནི། །​བྲིས་སྐུ་ལ་བལྟས་ལེགས་པར་བཏིང་བས་ཡིད་དང་མཐུན་པར་བཞག །​དེ་ཡི་སྒོ་གླེགས་རབ་ཏུ་སྦྱར་བས་[[8]](#footnote-27)རླུང་དང་སྲོག་ཆགས་ནི། །​ཤིན་ཏུ་ཕྲ་བའང་འཇུག་པར་མི་ནུས་འདི་འདྲར་རབ་འགྲིག་བྱ། །​དེ་ལ་[[9]](#footnote-28)ལོགས་ཀྱི་སྐར་ཁུང་སྒོ་དང་བཅས་པ་བཏོད་པ་[[10]](#footnote-29)སྟེ། །​ཆེ་བ་མིན་ཞིང་སྟེང་ནས་གདོད་[[11]](#footnote-30)དང་དམའ་བ་རབ་ཏུ་སྨད། །​འདི་ནི་བསམ་གཏན་ཁང་པ་མཆོད་རྟེན་ལྟ་བུར་འགྲོ་རྣམས་ཀྱིས། །​མཆོད་པར་བྱ་བ་ལྷ་མོའི་བཞུགས་གནས་ལྷ་ཚོགས་འདུ་བའི་སའོ། །​དེ་བཞིན་དེ་ལ་སྒོ་བལྟས་པ་ཡི་ཁང་པ་གཉིས་པ་ནི། །​སྲིད་དུ་ཁྲུ་རྣམས་བཅུ་བདུན་ཞེང་དུ་དེའི་ཕྱེད་ཡོད་པ་ཞིག །​སྔགས་པའི་འཆག་ས་སྔོན་དུ་[[12]](#footnote-31)ཁོ་ནར་བརྟག་ཅིང་བྱི་དོར་སྔ་མ་བཞིན། །​དེར་ནི་འཇུ་སའི་ཐག་གུ་ཆང་པར་གཟུང་བ་འཚམ་པ་ལ། །​རེག་ན་བདེ་བའི་སྦུ་གུ་རྣམས་དང་ལྡན་པར་གདགས་པར་བྱ། །​འོག་ཏུ་འབྱོར་པས་སྟན་ནམ་རྩ་རྣམས་སྙོམས་པར་དགྲམ་པར་བྱ། །​འདི་ནི་ཁང་པ་དུམ་བུ་གཉིས་པ་འཆག་ས་[[13]](#footnote-32)བཀྲ་ཤིས་པའོ། །​[[14]](#footnote-33)དེ་གཉིས་དབུས་[[15]](#footnote-34)སུ་སྒོ་བཏོད་ཁང་པ་ཕྱོགས་སྙོམས་ཡིད་འོང་བ། །​སྔ་མ་ལྟ་བུར་བྱི་དོར་བྱས་ཤིང་དོན་དང་ལྡན་པ་ཡི། །​ཁྲུས་ཀྱི་ཁང་པ་སྒོ་དང་བཅས་པ་དུམ་བུ་གསུམ་པའོ། །​དེར་ཡང་དེ་ལ་སྒོ་བལྟས་པ་ཡི་ཁང་པ་དུམ་བུ་ནི། །​བཞི་པ་བརྩིགས་ཏེ་དེར་ཡང་བཀྲ་ཤིས་སྒོ་མཆོག་གདོད་པར་བྱ། །​ཁང་པ་དེར་ནི་བདག་གི་ཡོ་བྱད་རྣམས་དང་མཚོན་ཆའི་ཚོགས། །​མི་ཟད་པ་དང་སྔགས་གཡོག་བློ་གྲོས་ལྡན་པ་མཁས་པས་གཞག །​ཟས་ཀྱི་བྱ་བ་རྣམས་ནི་ཁང་པ་དེར་ཡང་ནི། །​བྱི་དོར་ལྡན་པར་བརྟག་ཅིང་རྟག་ཏུ་ཉི་ཟླ་ལྡན་པར་བཅང་། །​དེ་[[16]](#footnote-35)ལྟར་དུམ་བུ་བཞི་པའི་ཁང་པ་ཀུན་ནས་གྲུ་བཞི་པར། །​བསྒྲུབས་ནས་རིམ་པ་མང་པོར་བརྩེགས་པས་ཤིན་ཏུ་མཐོ་བ་ལ། །​རྡོ་ལེབ་ལྷག་པར་སྣང་བ་ཡིས་དང་ཕྱིར་མཐོ་སོགས་ཀྱིས། །​རྒྱལ་པོ་ཆོམ་[[17]](#footnote-36)རྐུན་ལ་སོགས་འཚེ་བ་ཕྱིར་ཕྱོགས་འགྱུར་བར་བྱ། །​སྐྱེ་བོ་རྣམས་དང་[[18]](#footnote-37)བརྟེན་པས་སྡུག་བསྔལ་ཁོ་ན་འབྱུང་འགྱུར་གྱི། །​བདེ་བ་འབྱུང་བར་ཐུབ་པས་མ་གསུངས་དེ་ཕྱིར་མཁས་མཆོག་གིས། །​སྔགས་གཡོག་དང་ནི་སྒྲུབ་པའི་གྲོགས་མཆོག་གཉིས་ལས་མ་གཏོགས་པ། །​སྐྱེ་བོ་འགའ་ཡང་འཇུག་དང་ཕྲད་དང་སྦྱིན་པ་འདུ་འཛི་སྤངས།[[19]](#footnote-38) །​སྙིང་རྗེས་མཚོན་ཆའི་ཚོགས་རྣམས་ལེགས་པར་བཤམས་ཤིང་གཞག་པར་བྱ། །​དེ་བཞིན་སྒོ་ནི་[[20]](#footnote-39)ཤིན་ཏུ་གཏན་[[21]](#footnote-40)བཅད་རྒྱ་[[22]](#footnote-41)དང་བཅས་པར་གཞག །[[23]](#footnote-42)​འདི་ནི་གནས་ཀྱི་རབ་ཏུ་དབྱེ་བའོ།། །​།གནས་དེར་སྔགས་པས་མཆོད་པའི་དོན་ཕྱིར་མེ་ཏོག་དག་དང་ནི། །​སྤོས་དང་ཏིལ་མར་དྲི་ཞིམ་རྣམས་[[24]](#footnote-43)དང་དེ་བཞིན་རོལ་མོ་ཡི། །​ཉེར་སྤྱོད་རྣམས་དང་བགྲང་ཕྲེང་ཡིད་དུ་འོང་བའི་རྔ་ཡབ་དང་། །​མེ་ལོང་སེན་མོའི་བཟོ་དང་སྤུ་གྲི་ཐ་མལ་དྲི་དང་ནི།[[25]](#footnote-44) །​མཆོད་དང་གཏོར་མའི་དོན་དུ་ཤ་དང་ཉ་ཤ་འབྲུ་རྣམས་དང་། །​བཟའ་བ་རྣམས་དང་སྨན་རྣམས་ཐམས་ཅད་ལེགས་པར་གཞག་པར་བྱ། །​མདོར་ན་གནས་དེར་གཞན་གྱི་ངོར་བལྟ་[[26]](#footnote-45)མི་འགྱུར་ལོངས་སྤྱོད་རྣམས། །​མཐུན་པར་གཞག་བྱ་འོན་ཀྱང་ཆང་གི་སྦྱོར་བ་རིང་དུ་སྤང་། །​འབྱུང་པོའི་གདོན་དང་སྔགས་གྲུབ་འདོད་པས་གཞན་ནས་བླང་བར་བྱ། །​དངོས་གྲུབ་དོན་དུ་བཀུག་པ་མ་ཡིན་བུད་མེད་རྣམས་དང་ནི། །​དཀྱིལ་འཁོར་མ་མཐོང་མི་རྣམས་མཐུ་ཡིས་རྒྱང་གྲགས་ཉིད་ནས་བཟློག །​སྔགས་གཡོག་དང་ནི་སྒྲུབ་པའི་གྲོགས་མཆོག་དཀྱིལ་འཁོར་ཆེ་མཆོག་ཏུ། །​དབང་བསྐུར་ཐོབ་ཅིང་སྙིང་རྗེ་ཆེ་[[27]](#footnote-46)དང་ལྡན་པ་[[28]](#footnote-47)བརྩོན་འགྲུས་ཅན། །​ཤེས་རབ་དང་ལྡན་དཔའ་ཞིང་འཇིགས་བྲལ་ཁྲོ་མེད་ང་རྒྱལ་བྲལ། །​བློ་བརྟན་དད་པར་[[29]](#footnote-48)གནས་ཤིང་བདག་ལ་དགའ་འཛིན་གུས་པར་བཅས། །​བསྒོམ་དང་དགེ་ལ་བརྩོན་པ་འདི་འདྲ་གཉིས་ནི་རྟག་པར་གཞག །[[30]](#footnote-49)​འདི་ནི་རྫས་དང་གཡོག་གི་རབ་ཏུ་དབྱེ་བའོ།། །​།བློ་ལྡན་གྱིས་ནི་སྔར་བཤད་སྟན་ལ་[[31]](#footnote-50)རྡོ་རྗེ་སྐྱིལ་ཀྲུང་གིས། །​ལེགས་པར་གནས་[[32]](#footnote-51)ཏེ་བདག་ལ་མྱུར་དུ་བསྐུལ་པའི་བསམ་པ་བསྐྱེད། །​བདག་ནི་ཤིན་ཏུ་རིང་ནས་རང་གིས་[[33]](#footnote-52)རྣམ་པར་བསླུས་པ་སྟེ། །​སྔོན་ཆད་དོན་མེད་སྤངས་ནས་ཏིང་འཛིན་བསྒྲུབས་ན་འདི་འདྲ་བའི། །​སྲིད་མཚོར་འཁྱམས་པར་[[34]](#footnote-53)མི་འགྱུར་བདེ་མཐའ་གཅིག་པུ་ཉིད་གང་ཡིན། །​འགྲོ་བའི་སྐྱབས་སུ་བདག་འགྱུར་འདི་ལ་འཁྲུལ་པ་ཡོད་མ་ཡིན། །​ད་ནི་བདག་གིས་རང་ལ་བསླུས་པ་སྤངས་ཏེ་བརྩོན་པ་ཡིས། །​དམ་པའི་གནས་འདིར་ངེས་པར་ལྷ་མོའི་མཆོག་གྱུར་སྒྲོལ་མ་གང་། །​ཕོངས་པ་ལ་བྱམས་མ་འདྲ་དེ་ཉིད་ངེས་པར་མཐོང་བར་བྱ། །​བདག་ནི་བསྟོད་པས་དགའ་བར་[[35]](#footnote-54)མི་བྱ་སྨོད་པ་གཞན་མང་གནས། །​སྨད་པས་མི་དགའ་[[36]](#footnote-55)མི་བྱར་[[37]](#footnote-56)བསྟོད་པའང་གཞན་མང་གནས་པའི་ཕྱིར། །​དེ་བཞིན་འཇིག་རྟེན་ཆོས་བརྒྱད་མ་ལུས་བདག་གིས་[[38]](#footnote-57)མནན་པར་བྱ། །​ལུས་ཀྱིས་ཇི་ལྟར་བཟོད་པས་སྐད་ཅིག་ཙམ་ཡང་དམན་པ་ཡི། །​བྱ་བ་རྣམས་ལ་གནས་པར་མི་བྱ་ཇི་སྲིད་བདག་གིས་ནི། །​ལྷ་མོ་མཐོང་གྱུར་དེ་སྲིད་མཉམ་དང་བསམ་དང་འདུས་པར་འགྲོ། །​དེ་བཞིན་ཚོང་དང་དམག་དང་ལས་ཀྱི་མཐའ་རྣམས་སྤང་བར་བྱ། །​ཡང་དག་གདམས་ངག་[[39]](#footnote-58)བདག་གིས་ལྷ་མོ་མཆོག་ལས་བླང་བར་བྱ། །​གཞན་གྱིས་ཉེར་བསྟན་མུན་པའི་འདབ་[[40]](#footnote-59)འདྲས་བདག་ལ་ཅི་ཞིག་དགོས། །​ཇི་སྲིད་ལྷ་མོ་མཐོང་བར་མ་གྱུར་དེ་སྲིད་[[41]](#footnote-60)གནས་འདི་ནས། །​འགྲོ་བར་མི་བྱ་དེ་ཕྱིར་འདི་ལ་ལྷ་རྣམས་མཁྱེན་པར་མཛོད། །​དེ་ནས་སྔགས་གཡོག་དང་ནི་སྒྲུབ་པའི་གྲོགས་མཆོག་བློ་ཅན་གཉིས། །​སྔགས་པས་བོས་ཏེ་འདི་འདྲའི་བསྒོ་བ་གསལ་བར་བརྗོད་པར་བྱ། །​བདག་གི་[[42]](#footnote-61)འདོད་པ་ཡོངས་སུ་མ་རྫོགས་བར་དུ་གནས་འདི་ལས། །​འགྲོ་བར་མི་བྱ་ལྷ་རྣམས་དཔང་བཙུགས་ཁྱོད་ཀྱིས་འདི་ཤེས་བྱོས། །​དེ་སྲིད་བདག་གི་ཡིད་དང་མཐུན་པའི་བྱ་བ་ཁྱེད་ཀྱིས་བྱོས། །​དངོས་གྲུབ་ཆ་ལས་ཁྱེད་ལ་འགོད་འགྱུར་འདི་ལ་ཐེ་ཚོམ་མེད། །​དེ་ཉིད་[[43]](#footnote-62)ཀྱིས་ནི་ཐལ་མོ་སྦྱར་བས་ལེགས་པར་སྨྲས་པ་གཟུང་། །​ལྷ་རྣམས་དཔང་དུ་གནས་པས་བདག་ཅག་ཁྱོད་ཀྱིས་འདོད་བཞིན་བགྱིད། །​དངོས་གྲུབ་ཆ་ལ་བདག་ཅག་དྲན་པར་མཛོད་ལ་སྤང་མི་བྱ། །​དེ་སྐད་བརྗོད་དེ་ཇི་ལྟར་འདོད་པས་རང་གི་བྱ་བ་བརྩམ། །​འདི་ནི་སྒྲུབ་པ་པོ་དང་གཡོག་དང་གྲོགས་དང་དམ་[[44]](#footnote-63)བཅའ་བའི་རབ་ཏུ་དབྱེ་བའོ།། །​།དེ་ནས་སྔགས་པས་སྟན་བདེ་ཉིད་ལ་འདུག་བཞིན་རབ་རྒྱས་པའི། །​གཏོར་མ་མདུན་དུ་བཞག་སྟེ་[[45]](#footnote-64)དེ་བཞིན་མཆོད་པ་རྣམས་ཀྱང་ངོ། །​དེ་ནས་རང་སྙིང་པཾ་བསྐྱེད་པདྨའི་དབུས་སུ་ཟླ་འདྲ་བའི། །​ཡི་གེ་ཨོཾ་ལས་བྱུང་བའི་ཟླ་བ་རྣམ་བསམ་དེ་སྟེང་དུ། །​གསལ་བྱའི་བཅུ་དྲུག་པ་ཉིད་དབྱངས་ཀྱི་ཡི་གེ་གཉིས་པས་བརྒྱན། །​ཟླ་བའི་དུམ་བུའི་སྟེང་ན་ནམ་མཁས་[[46]](#footnote-65)མནན་ཅིང་མདོག་ལྗང་གུ། །​སྟོང་ཕྲག་དུ་མའི་སྣང་བ་ལྡན་བསམ་དེ་ལས་བྱུང་བའི་འོད། །​མཚོན་ཆའི་དབྱིབས་ཅན་འཕྲོས་པས་བླ་མ་དང་ནི་རྒྱལ་སྲས་བཅས། །​སྒྲོལ་མ་བཀུག་སྟེ་མདུན་བཞུགས་དེ་དག་མཆོད་པ་གཉིས་ཀྱིས་མཆོད། །​ཡན་ལག་བདུན་ལྡན་བྱ་བ་[[47]](#footnote-66)བསྒྲུབས་ནས་སླར་ཡང་གཤེགས་པར་བྱ། །​དེ་མཐར་ཆོས་ཀུན་སྟོང་ཞིང་བདག་མེད་ལྟ་བས་གསང་སྔགས་ནི། །​ཐེག་ཆེན་མངོན་པར་རྟོགས་བྱེད་ལན་གསུམ་བར་དུ་བཟླ་བར་བྱ། །​སླར་ཡང་མཁས་པས་[[48]](#footnote-67)ས་བོན་མཆོག་བསམ་དེ་ལས་བྱུང་བའི་འོད། །​སྒྲོལ་མར་གྱུར་པས་འགྲོ་རྣམས་དག་བྱས་སླར་འདུས་ཞུགས་པ་ཡི། །​ཡི་གེ་ཡོངས་གྱུར་ཨུཏྤལ་ལྗང་གུ་སྙིང་པོ་[[49]](#footnote-68)ས་བོན་ལྡན། །​སྐད་ཅིག་ཉིད་གྱུར་[[50]](#footnote-69)ས་བོན་ལས་བྱུང་ལྷ་མོ་མ་ལུས་བསྡུས། །​རང་གི་གནས་སུ་ཐིམ་གྱུར་དེ་ལས་ལེགས་བྱུང་ལྷ་མོ་ནི། །​ཞལ་གཅིག་ཕྱག་གཉིས་སྐུ་མདོག་ལྗང་གུ་སྤྱན་ཡངས་རྒྱན་ཀུན་འཛིན། །​ཕྱག་གཡས་མཆོག་སྦྱིན་གཡོན་པས་ཡུ་བ་དང་བཅས་ཨུཏྤལ་འཛིན། །​བཅུ་དྲུག་ལོ་ལོན་རབ་སྒེག་གཟི་ལྡན་པདྨ་ཟླ་བའི་གདན། །​ཅུང་ཟད་འཛུམ་བཅས་སྒྲུབ་པ་པོ་ལ་མངོན་དགྱེས་ཐུགས་རྗེ་ཅན། །​མ་ལུས་བུད་མེད་རྒྱན་དང་ཆ་ལུགས་འཛིན་པ་འདི་འདྲ་བསམ། །​སླར་ཡང་ས་བོན་ལས་བྱུང་ཡེ་ཤེས་ལྷ་མོ་སྤྱན་དྲངས་ཏེ། །​འཆད་འགྱུར་ཕྱག་རྒྱའི་སྟེང་གནས་ཟླ་བའི་ས་བོན་ལས་བྱུང་བའི། །​མཆོད་པས་ལེགས་མཆོད་མན་ངག་ཇི་བཞིན་རང་ལ་བསྟིམ་པར་བྱ། །​སྐུ་གསུང་ཐུགས་ལ་གནས་པའི་ལྷ་རྣམས་ལེགས་པར་[[51]](#footnote-70)བྱིན་གྱིས་བརླབས།[[52]](#footnote-71) །​དེ་བཞིན་བློ་ལྡན་བུ་ཡིས་གུས་པས་[[53]](#footnote-72)དབང་བསྐུར་དོན་གཉེར་བྱ། །​རྩོད་པ་[[54]](#footnote-73)མི་མངའ་བའམ་[[55]](#footnote-74)དམ་ཚིག་རྡོ་རྗེ་སྤྱི་བོར་བྱུང་། །​དེ་ལྟར་ཆོ་གས་ལེགས་བསྒྲུབས་རང་ཉིད་[[56]](#footnote-75)པདྨ་ཟླ་བ་ལ། །​རྣམ་བཞུགས་ལྷ་མོའི་ཐུགས་ཀར་སེན་ཟླུམ་མཉམ་པའི་ཟླ་བ་ནི། །​རྗེས་མཐུན་པདྨ་ལ་གནས་ལྷ་ཉིད་མཐེ་བོང་ཚོན་[[57]](#footnote-76)དང་མཚུངས། །​ཟླ་སྟེང་བཅུ་ཡི་ཡི་[[58]](#footnote-77)གེས་ཡོངས་བསྐོར་དབུས་ན་སྔར་བཤད་ཉིད། །​ལྗང་གུའི་འོད་ཟེར་དང་བཅས་མགོ་རྣམས་གྱེན་ཕྱོགས་གསལ་བསམས་ཏེ། །​དབུས་མ་དང་ནི་བཅུ་པའི་བདག་ཉིད་འོད་ཟེར་དང་བཅས་བྱུང་། །​སྙིང་ག་ནས་སོང་[[59]](#footnote-78)ཕྱི་རོལ་ལྷ་མོ་ཉིད་གྱུར་འགྲོ་རྣམས་ཀྱི། །​སྡུག་བསྔལ་ཞི་བྱས་མཐུན་གྱུར་སྒོ་དེ་ཉིད་ནས་སླར་[[60]](#footnote-79)བསྡུ་[[61]](#footnote-80)བྱ། །​འདི་ནི་སྤྲོ་བསྡུའི་ཏིང་འཛིན་ཉོན་མོངས་གཡུལ་ལས་རྒྱལ་བྱེད་པའོ། །​དེ་འདྲ་ཏིང་འཛིན་མང་དུ་བྱས་པས་སྔགས་པའི་ཡིད་སྐྱོ་ན། །​སྙིང་ཟླའི་རྣམ་འཕྲུལ་ལ་དམིགས་གཞན་སེམས་རབ་ཏུ་སྤངས་ནས་ནི། །​དང་པོར་རྣམ་པར་སྣང་མཛད་དེ་རྗེས་གསལ་བྱའི་བཅུ་དྲུག་པ། །​འོག་ཏུ་དབྱངས་[[62]](#footnote-81)ཡིག་གཉིས་པས་ལེགས་[[63]](#footnote-82)བསྟེན་པ་སྟེ་དེ་རྗེས་སུ།[[64]](#footnote-83) །​ཉི་མའི་བུ་ལ་[[65]](#footnote-84)སྟེང་དུ་ཨེ་ཡིས་མཚན་ཅིང་གནས་པའོ། །​དེ་ནས་གསལ་བྱའི་བཅུ་དྲུག་པ་ཉིད་ཨུ་ཡིས་བཅིངས་པ་ལ། །​ཕྱེད་ཆའི་ཏ་ཡིས་མཐའ་[[66]](#footnote-85)མ་བསྟེན་པའོ་དེ་རྗེས་སྔར་བཞིན་ལས། །​སླར་ཡང་བཅུ་དྲུག་པ་ནི་ཨུས་བཅིངས་མེ་བུ་ཨེ་དང་ལྡན། །​སླར་ཡང་ཨུཥྨའི་གསུམ་པ་[[67]](#footnote-86)མཐར་གནས་པ་ཡི་གཉིས་པར་ལྡན། །​དེ་ཉིད་དབྱངས་ཡིག་གཉིས་པས་བརྒྱན་བྱས་རྗེས་སུ་ཨུཥྨ་ཡི། །​བཞི་པ་ང་རོ་གཉིས་པས་སྤྲས་བྱས་འདི་འདྲའི་གསང་སྔགས་ནི། །​ཤིན་ཏུ་གསལ་མིན་དེ་བཞིན་མི་གསལ་མ་ཡིན་སྒྲ་ཆེ་དང་། །​ཤིན་ཏུ་ཆུང་མིན་སེམས་གཞན་རྣམ་པར་གཡེངས་བ་སྤངས་པ་ཡིས། །​བརྒྱ་རྩ་བརྒྱད་ལས་ལྷག་པའམ་དེ་བཞིན་ནོར་བུར་བཟུང་[[68]](#footnote-87)སྟེ་བཟླས། །​གང་ཚེ་དེ་ཡི་ཡིད་ནི་[[69]](#footnote-88)བཟླས་པས་སྐྱོ་ན་ས་བོན་ལས་བྱུང་བའི། །​འོད་ཟེར་ཚོགས་ཀྱིས་འགྲོ་རྣམས་བཀུག་སྟེ་[[70]](#footnote-89)མན་ངག་ཇི་ལྟ་བར། །​སྔགས་འདིས་འབྱུང་པོ་རྣམས་ལ་གཏོར་མ་སྦྱིན་བྱ་ཕྱག་རྒྱ་ནི། །​ལག་[[71]](#footnote-90)གཉིས་ཐལ་སྦྱར་མཛུབ་མོ་དག་གིས་[[72]](#footnote-91)གུང་མོ་འཁྱུད་བྱས་ཏེ། །​མཐེ་བོང་གཉིས་ཀྱིས་སྙིང་པོར་བྱས་པ་འདི་ཡི་[[73]](#footnote-92)གསང་སྔགས་མཆོག །​བཟླས་དང་གཏོར་མ་སྦྱིན་དང་བསྟིམ་སོགས་ཕལ་ཆེར་སྦྱར་བར་བྱ། །​ཨོཾ་ཨ་ཀཱ་རོ་མུ་ཁཾ་སརྦྦ་དྷརྨཱ་ཎཱཾ་ཨཱདྱ་ནུཏྤནྣ་ཏྭཱཏ་[[74]](#footnote-93)ཨོཾ་ཨཱཿཧཱུཾ་ཕཊ་སྭཱ་ཧཱ། གཏོར་མ་ཕུལ་ནས་ཡི་གེ་བརྒྱ་པ་ལན་གསུམ་བརྗོད་ནས་ནི། །​བཟོད་པར་གསོལ་ཞིང་ཡོངས་བསྔོ་མངོན་འདོད་དངོས་གྲུབ་གསོལ་བཏབ་ནས། །​དེ་ཉིད་གསུམ་མཐར་མུཿཡིས་བསྐུལ་བས་ལྷ་རྣམས་བཞུད་པར་བྱ། །​དེ་ནས་ཡེ་ཤེས་སེམས་དཔའ་མདུན་དུ་རབ་གསལ་ལེགས་མཆོད་ནས། །​ཡི་གེ་བརྒྱ་པ་རང་གི་ཕྱག་རྒྱ་འཛིན་པས་ལེགས་བཟླས་ཏེ། །​བཟོད་མཛོད་བདག་བློ་འཁྲུལ་བས་ཏིང་འཛིན་མཆོག་ལས་ཉམས་པ་དང་། །​མཆོད་དང་གཏོར་མ་དམན་ཞིང་སྔགས་དང་ཕྱག་རྒྱ་འཁྲུགས་པ་[[75]](#footnote-94)དང་། །​བརྩོན་པ་དམན་ཞིང་སེམས་ནི་དམ་པ་མ་ལགས་གང་སྐྱེས་པ། །​ཐམས་ཅད་ཁྱེད་ཀྱིས་བཟོད་མཛོད་གྲུབ་པར་བྱིན་གྱིས་བརླབ་ཏུ་[[76]](#footnote-95)གསོལ། །​དེ་བཞིན་ཁྱོད་འདྲར་བདག་གྱུར་འགྲོ་རྣམས་སྲིད་མཚོ་ལས་སྒྲོལ་ཤོག །​མྱུར་དུ་ཁྱོད་ཀྱིས་བདག་ལ་བྱམས་པའི་ཞལ་བཟང་བསྟན་དུ་གསོལ། །​བདག་ལ་མྱུར་དུ་ཐུགས་མཆོག་རབ་ཏུ་བརྩེ་བར་མཛད་པའི་རིགས། །​ཐུགས་རྗེའི་ལྷ་མོ་ཁྱོད་ཀྱིས་བདག་ལ་མྱུར་དུ་དབང་བསྐུར་དང་། །​དམ་པའི་གདམས་ངག་བསྟན་པས་ཡང་དག་ལམ་བསྟན་རིགས་པ་ཉིད། །​དེ་རྗེས་མཆོད་དང་བསྟོད་པའི་དམ་པ་རབ་ཏུ་གུས་པས་གདོན། །​དེ་ནས་རང་སྔགས་སྭཱ་ཧཱའི་[[77]](#footnote-96)གནས་སུ་མུཿསྦྱར་བ་ཡིས་གཤེགས། །​བདག་ཉིད་ལྷ་མོའི་ང་རྒྱལ་ལྡན་པས་ཅི་བདེར་གནས་པར་བྱ། །​འདི་འདྲ་ཐུན་མཚམས་བཞིར་ནི་རབ་མཉམ་གཞག་པའི་སྔགས་པ་ཡིས། །​ཉིན་གཅིག་བཞིན་དུ་འབད་པས་བསམས་ན་དེ་ཡིས་ངེས་པར་ནི། །​ཟླ་དྲུག་དེ་བཞིན་ལོ་གཅིག་ཉིད་དང་གསུམ་གྱི་ནང་དུ་ནི། །​ལྷ་མོ་མཐོང་འགྱུར་འདི་ལ་ཐེ་ཚོམ་མི་བྱ་གཞན་དུ་ན། །​ཆོ་ག་ཉམས་པས་བསྐལ་པ་སྐར་མ་མཉམ་པར་[[78]](#footnote-97)མཐོང་མི་འགྱུར། །​འདི་ནི་སྒྲུབ་པའི་ཐབས་ཀྱི་[[79]](#footnote-98)རྣམ་པར་དབྱེ་བའོ།། །​།ཤིན་ཏུ་ཁྲོ་བར་འདོད་ཅིང་འདོད་ཆགས་ཆེ་དང་ལྷག་པར་ནི། །​གཉིད་འབྱུང་བ་དང་དེ་བཞིན་རབ་ཏུ་མི་དགའ་ངུ་བར་འདོད། །​བསམ་གཏན་ཁང་པ་སྤངས་ཏེ་གཞན་དུ་འགྲོ་བར་འདོད་པ་དང་། །​བསམ་གཏན་གནས་སུ་མི་བཟད་སྒྲ་འབྱུང་དེ་བཞིན་སྒོ་དག་ལས། །​འཇིགས་པའི་སྒྲ་འབྱུང་ཆོ་ངེས་འདེབས་པའི་སྒྲ་དག་ཐོས་པ་དང་། །​ནང་ན་གནས་པའི་མིང་ནས་ཕྱི་[[80]](#footnote-99)ཕྱིར་འབོད་པ་དང་ནི་དགོད།[[81]](#footnote-100) །​སྐྱུགས་པ་དང་ནི་གླུ་ལེན་སྒྲ་དང་སོ་གོལ་རྡེབ་ཅིང་མཁུན།[[82]](#footnote-101) །​ཤིན་ཏུ་མི་བཟད་དྲི་མི་[[83]](#footnote-102)ཞིམ་པའི་ངད་ལྡང་སྐྱི་བུང་ཞེས། །​འཇིགས་དང་གཟུགས་མི་སྡུག་པ་མཐོང་དང་བརྡེག་དང་འཕུལ་བར་བྱེད། །​རྟག་ཏུ་རྨི་ལམ་སྡུག་བསྔལ་མཐོང་དང་འདྲེ་ཡིས་གནོན་པ་དང་། །​ཤིན་ཏུ་དགའ་ཞིང་མཁའ་ལ་འཕུར་སྙམ་བྱེད་དང་རྒྱུ་མེད་དགོད།[[84]](#footnote-103) །​གློ་བུར་དུ་ནི་གཞན་གྱི་སེམས་ཤེས་འདྲེ་སྨྲ་རྣ་བས་ཐོས། །​འཇིགས་པར་བྱེད་པའི་འོད་ཟེར་ཁང་པར་རབ་ཏུ་འབྱུང་བ་དང་། །​དམན་པའི་མན་ངག་སྟོན་པའི་རང་ལྷའི་གཟུགས་ནི་མཐོང་བ་དང་། །​མངོན་དུ་སྟེང་ནས་ཤིན་ཏུ་གནོན་ཅིང་མཐོང་བར་བྱེད་པ་སྟེ། །​མདོར་ན་གང་གིས་བཟླས་དང་བསམ་གཏན་དག་གི་[[85]](#footnote-104)བར་ཆད་བྱེད། །​དེ་བཞིན་བློ་ནི་སྔ་ལས་ཉམས་པར་བྱེད་པ་དེ་ནི་བགེགས། །​ཡིན་ཕྱིར་བླ་མའི་མན་ངག་ཁོ་ནས་བཟློག་པར་བྱ་བ་སྟེ། །​བླ་མའི་མན་ངག་མེད་པར་སྒྲུབ་[[86]](#footnote-105)ལ་བརྩོན་པ་དེ་ནི་འདིར། །​སྲོག་དང་དངོས་གྲུབ་གཉིས་ཀ་[[87]](#footnote-106)གདོན་ཆེན་རྣམས་ཀྱིས་[[88]](#footnote-107)འཕྲོག་པར་འགྱུར། །​བླ་མའི་མན་ངག་ཅན་ལ་བགེགས་རྣམས་འབྱུང་བར་མི་འགྱུར་ཞིང་། །​འབྱུང་ཡང་བློ་ཅན་དེ་ནི་བཟློག་པར་བྱ་བ་ཚེགས་དང་བྲལ། །​འདི་ནི་བགེགས་ཀྱི་མཚན་མ་དང་དེ་རབ་ཏུ་བཟློག་པའི་རབ་ཏུ་དབྱེ་བའོ།། །​།ཤིན་ཏུ་དྲི་ཞིམ་ངད་ལྡང་ཡིད་ནི་དགེ་ལ་མངོན་དགའ་དང་། །​ལུས་ནི་རབ་ཡང་གཉིད་ནི་མི་འབྱུང་ཁམས་རྣམས་སྙོམས་པ་དང་། །​ཤིན་ཏུ་སྒྲ་སྙན་པ་དང་རོལ་མོའི་སྒྲ་རྣམས་གྲག་པ་དང་། །​མེ་ཏོག་ཆར་འབབ་ཏིལ་མར་བྲལ་བར་མར་མེ་འབར་བ་དང་། །​རྨི་ལམ་ན་ནི་འཕགས་རྣམས་མཐོང་དང་དགེ་སློང་བྲམ་ཟེ་མཐོང་། །​རྟག་ཏུ་དགེ་བའི་རྨི་ལམ་མཐོང་དང་ཆགས་དང་ཁྲོ་དང་བྲལ། །​ཡིད་ནི་དགའ་བར་བྱེད་པའི་འོད་ཆེན་ཁང་པར་འབྱུང་བ་སྟེ། །​མདོར་ན་ཡིད་ནི་གང་གིས་སྔ་[[89]](#footnote-108)ལས་དགའ་གྱུར་བཟླས་པ་དང་། །​སྒོམ་པ་དག་ལ་བར་དུ་མི་གཅོད་[[90]](#footnote-109)འདིར་ནི་མཚན་མ་བཟང་། །​འདིར་[[91]](#footnote-110)ནི་བཟླས་དང་བསྒོམ་པ་ཇི་ཙམ་གསལ་བ་དེ་ཉིད་མཆོག །​འདི་ནི་མཚན་མ་བཟང་པོའི་རབ་ཏུ་དབྱེ་བའོ།། །​།སྨན་མཆོག་བཟའ་བ་[[92]](#footnote-111)མ་ལེགས་[[93]](#footnote-112)ངེས་པར་དུག་ཏུ་འགྱུར་བ་ལྟར། །​དངོས་གྲུབ་ལེན་མི་མཁས་པ་རྣམས་ཀྱི་[[94]](#footnote-113)དངོས་གྲུབ་ཕྱིར་ཕྱོགས་པའམ། །​ཡང་ན་སྲོག་གི་བར་ཆད་དག་ཏུའང་འགྱུར་བས་དེ་ཡི་ཕྱིར། །​མཁས་པས་དངོས་གྲུབ་བླང་བ་འཁྲུལ་བ་མེད་པར་ཤེས་པར་བྱ། །​རྒྱ་མཚོར་རིན་ཆེན་ལེན་པ་རྣམས་ལ་འཚེ་བ་རྣམ་མང་[[95]](#footnote-114)འབྱུང་། །​དེ་བཞིན་དངོས་གྲུབ་རིན་ཆེན་ལེན་པ་རྣམས་ལ་འཕྲོག་པ་མང་། །​འདི་ནི་གདོན་ཆེན་དངོས་གྲུབ་འཕྲོག་བརྩོན་རབ་ཏུ་མང་བ་སྟེ། །​དངོས་གྲུབ་རྣམས་ནི་སྒྲུབ་པ་པོས་ཀྱང་བསྲུང་བར་[[96]](#footnote-115)རབ་ཏུ་དཀའ། །​དེ་བས་བློ་ལྡན་འཇིགས་པ་མ་ལུས་རིང་དུ་སྤངས་པ་ཡིས། །​མི་བཟད་མཚན་མ་ངན་པ་ཐམས་ཅད་རབ་ཏུ་གཞིག་པར་བྱ། །​འཇིགས་པར་མི་བྱ་ཁྲོ་དང་ཆགས་པ་རྣམ་པར་སྤང་བར་བྱ། །​མཚན་བཟངས་[[97]](#footnote-116)རྣམས་ཀྱང་སྒྱུ་མ་འདྲ་བར་བལྟ་བྱ་རི་[[98]](#footnote-117)རབ་[[99]](#footnote-118)བཞིན། །​མཚན་མའི་རླུང་གིས་ངེས་པར་མི་གཡོ་མཉམ་པར་གཞག་པར་[[100]](#footnote-119)བྱ། །​དེ་ཚེ་དེ་[[101]](#footnote-120)ལ་ལྷ་མོས་[[102]](#footnote-121)ཡང་དག་ཞལ་སྟོན་འགྱུར་བ་སྟེ། །​ཐུན་མོང་མ་ཡིན་བདེ་བ་འབྱུང་འགྱུར་གུས་པས་མཆོད་ཅིང་བསྟོད། །​འདོད་པའི་དངོས་གྲུབ་གསོལ་གདབ་ཡང་དག་གདམས་ངག་དོན་དུ་འགྱུར། །​ཇི་སྲིད་གསུང་བ་མི་མངའ་འབད་པས་རབ་ཏུ་[[103]](#footnote-122)བསྒྲུབ་པར་བྱ། །​གང་ཚེ་གསུང་པ་མངའ་བ་དེ་ཚེ་གཞན་ལ་ལྟོས་དང་བྲལ། །​དེ་ནི་ལྷ་མོའི་སྲས་ཡིན་བསམ་གྱིས་མི་ཁྱབ་དབང་དང་ལྡན། །​རྒྱལ་བའི་སྲས་པོ་སྒྲིབ་པ་ཀུན་དང་བྲལ་བ་དཔལ་ལྡན་ཡིན། །​དེ་ཡིས་དངོས་གྲུབ་དང་ནི་མཚན་མ་གཉིས་ཀ་ཇི་སྲིད་དུ། །​གནང་བར་མ་གྱུར་དེ་སྲིད་གཞན་ལ་ཟུར་ཙམ་སྨྲ་མི་བྱ། །​སྐད་ཅིག་དེ་ཉིད་ལ་ནི་དངོས་གྲུབ་རིང་འགྱུར་དྲན་པར་བྱ། །​གྲུབ་པར་གྱུར་ནས་སྔགས་གཡོག་དང་ནི་སྒྲུབ་པའི་གྲོགས་མཆོག་[[104]](#footnote-123)ལ། །​དངོས་གྲུབ་ཆ་ལ་སེར་སྣ་བྲལ་བས་སྦྱིན་པས་ཕན་གདགས་བྱ། །​ཕ་མ་དང་ནི་བླ་མ་ལ་ཡང་དངོས་གྲུབ་རྫས་དག་ལས། །​ཆོས་མཆོག་སྐལ་བ་བགོ་བར་རྒྱུད་རྣམས་ལས་ནི་རྣམ་པར་བཤད། །​མདོར་ན་དངོས་གྲུབ་དག་ནི་ཇི་ལྟར་བགོ་བ་བློ་ལྡན་གྱིས། །​རྒྱུད་རྣམས་ཉིད་ལས་ཇི་ལྟར་བཤད་པའི་རྗེས་འབྲངས་ཤེས་པར་བྱ། །​འདི་ནི་དངོས་གྲུབ་བླང་བ་དང་བགོ་བའི་རབ་ཏུ་དབྱེ་བའོ།། །​།གང་དག་དཀྱིལ་འཁོར་མཆོག་ཏུ་དབང་བསྐུར་མ་ཐོབ་སྐྱེ་བོ་དང་། །​སྡོམ་དང་དམ་ཚིག་མི་སྲུང་བླ་མའི་བཀའ་ལས་འདས་པ་དང་། །​བླ་མ་ལ་ནི་མི་གུས་ཡིད་ཀྱིས་བླ་མ་ལ་ནི་འཕྱ། །​དེ་བཞིན་སྔོན་དུ་བླ་མ་དག་ལ་གུས་ཤིང་ལྐོག་ན་སྨོད། །​བློ་ནི་ཐེ་ཚོམ་དྲ་བས་ཁྱབ་ཅིང་བརྩོན་འགྲུས་ཞན་པ་དང་། །​བློ་གྲོས་མི་བརྟན་ཉིན་གཅིག་བཞིན་དུ་ལྷ་རྣམས་གཞན་འཛིན་དང་། །​སྡང་ཞིང་བུད་མེད་[[105]](#footnote-124)བསྙེན་བཀུར་བདག་གིར་བྱེད་དང་དེ་བཞིན་དུ། །​བྱང་ཆུབ་མཆོག་ཏུ་སེམས་བསྐྱེད་མ་བྱས་གཉིད་ལ་དགའ་བ་དང་། །​ཤིན་ཏུ་བླུན་ཞིང་ཆགས་དང་སྡང་བ་དྲེགས་[[106]](#footnote-125)ལྡན་དེ་བཞིན་དུ། །​སྡུག་བསྔལ་དག་ལ་བཟོད་པ་བསྐྱེད་པར་མི་ནུས་སེམས་སྟོབས་ཆུང་། །​ཅུང་ཟད་སྨོད་ཚིག་ཐོས་ན་རབ་ཏུ་མི་དགའ་དེ་བཞིན་དུ། །​ཅུང་ཟད་བསྟོད་པས་རབ་དགའ་རྙེད་པ་ལ་ནི་བརྐམ་པ་དང་། །​ཅུང་ཟད་སྔགས་ཀྱི་མཐུ་སྙེམས་རྨི་ལམ་ཙམ་གྱིས་དྲེགས་པ་དང་། །​གླེགས་བམ་འཛིན་ཅིང་མན་ངག་ཡོད་ཅེས་མི་རྣམས་ལ་སྨྲ་དང་། །​ཕྲག་དོག་དྲི་མས་སྦགས་ཤིང་མན་ངག་མེད་ལ་སེར་སྣས་བཅིངས། །​སྟོང་ཉིད་སྟོན་པའི་ཆོས་ལ་སྡང་ཞིང་དངོས་པོར་འཛིན་ལ་དམ། །​ཉན་ཐོས་སྤྱོད་པ་ལ་ནི་མངོན་ཞེན་སྔགས་ཚུལ་སུན་པར་བྱེད། །​བདག་གི་ཕྱོགས་ལ་མངོན་ཞེན་གཞན་ཕྱོགས་ངག་ལ་རྣམ་པར་སྡང་། །​རྟ་ལ་སོགས་པ་ཞོན་ཞིང་ལྕག་གིས་གཞུ་དང་གློ་རྡེབས་བྱེད། །​ཆང་འཐུང་བ་དང་འཇིག་རྟེན་གཏམ་ལ་དགའ་ཞིང་ཟས་ལ་བརྐམ། །​འདུས་པར་འགྲོ་དང་དམག་དང་འཐབ་མོའི་བྱ་བ་རྣམས་ལ་དགའ། །​རྒྱལ་པོའི་ཕོ་བྲང་འཁོར་དུ་ཁ་འཛིན་ཕྲ་མས་འཚེ་བར་བྱེད། །​རང་གིས་དཔྱད་པས་སྔགས་ཚུལ་ཟབ་མོ་རྣམས་ལ་སྡེབ་[[107]](#footnote-126)སྦྱོར་བྱེད། །​བླ་མའི་ལུང་ཐོབ་མེད་པར་སྔགས་རྣམས་འཆད་པར་ཀུན་དུ་རྩོམ། །​བསྙེན་བཀུར་དམན་ཞིང་བླ་མ་རྣམས་ལ་མྱུར་དུ་མན་ངག་འདོད། །​འདི་འདྲའི་མི་ཡིས་གངྒཱའི་བྱེ་མ་མཉམ་པར་རབ་བསྒྲུབས་ཀྱང་། །​དངོས་གྲུབ་མི་འབྱུང་དེ་དག་ཕུང་པོ་རྣམ་པར་ཉམས་པར་འགྱུར། །​འདི་ནི་སྒྲུབ་པ་པོའི་སྐྱོན་གྱི་རབ་ཏུ་དབྱེ་བའོ།། །​།གང་གིས་སྔར་བཤད་སྐྱོན་སྤངས་དེ་ནི་དངོས་གྲུབ་སྣོད་ཡིན་ཏེ། །​དེ་ལ་བླ་མས་མན་ངག་མ་ལུས་སྦྱིན་པས་ཕན་གདགས་བྱ། །​དེས་ནི་དངོས་གྲུབ་མ་ལུས་མྱུར་དུ་འགྲུབ་པར་འགྱུར་བའོ། །​དེ་ནི་བློ་ལྡན་རྒྱལ་བའི་མྱུ་གུ་རིག་འཛིན་རྣམས་ཀྱི་གྲོགས། །​འཁོར་བར་གནས་ཀྱང་པདྨ་བཞིན་དུ་དྲི་མས་ཉམས་མི་འགྱུར། །​འདི་ནི་དངོས་གྲུབ་སྣོད་ཀྱི་རབ་ཏུ་དབྱེ་བའོ།། །​།[[108]](#footnote-127)གང་ཚེ་སྒྲོལ་མའི་རྣལ་འབྱོར་པ་ནི་ན་བར་གྱུར་པ་ན། །​ཕྱི་ནང་འཆི་བའི་མཚན་མ་དག་ནི་ལེགས་པར་བརྟག་པར་བྱ། །​འཆི་བའི་མཚན་མ་བྱུང་གྱུར་སྒྲོལ་མ་འབྱུང་བ་[[109]](#footnote-128)ལས་གསུངས་པའི། །​ཕྱི་ནང་སླུ་བས་འཆི་བདག་བསྲུང་[[110]](#footnote-129)ཕྱིར་རབ་ཏུ་བརྩོན་པར་བྱ། །​འཆི་བའི་མཚན་མ་སྣང་མིན་[[111]](#footnote-130)དེ་ཚེ་སྨན་མཆོག་དག་ལ་ནི། །​རྩ་བའི་གསང་སྔགས་ནད་ཞི་བ་དང་སྤེལ་བ་བཏབ་ནས་ནི། །​བཟའ་དང་ལུས་བྱུག་བྱ་ཞིང་ལྷ་མོ་སྐུ་མདོག་རྣམ་དཀར་བས། །​བདུད་རྩིས་ཡོངས་བཀང་རིན་ཆེན་བུམ་པས་སྤྱི་བོར་དབང་བསྐུར་བས། །​ཤིན་ཏུ་བདེ་བས་ལུས་ཁྱབ་ནད་རྣམས་རབ་ཏུ་ཞི་བར་བསམ། །​སྨན་པའི་དཔྱད་རྣམས་སྤང་བར་མི་བྱ་འོན་ཀྱང་སྔགས་མཆོག་དང་། །​དབང་བསྐུར་བ་ནི་ནད་རྣམས་རབ་ཏུ་ཞི་བར་བྱེད་པའི་མཆོག །​འདི་ནི་འཆི་བའི་དུས་ལས་སླུ་བ་དང་ནད་གསོ་བའི་རྣམ་པར་དབྱེ་བའོ།། །​།དེ་ནས་སྦྱིན་སྲེག་ཆོ་གས་ཞི་དང་རྒྱས་དང་དབང་དང་ནི། །​གསང་[[112]](#footnote-131)དང་དགུག་པར་འདོད་དང་[[113]](#footnote-132)རྩ་བའི་རྒྱུད་ལ་[[114]](#footnote-133)གསུངས་པ་ཡི། །​ཆོ་གས་སྦྱིན་སྲེག་[[115]](#footnote-134)རབ་ཏུ་བརྩམ་བྱ་འདི་ནི་རྟོགས་པར་[[116]](#footnote-135)སླ། །​ཚར་བཅད་པ་དང་དབབ་དང་དེ་བཞིན་འཚེ་བ་ཐམས་ཅད་ནི། །​ཞི་བར་བྱ་བ་རྩ་བའི་རྒྱུད་ལས་གསུངས་པ་སྔགས་པས་དཔྱད། །​འདི་ནི་ལས་ཐམས་ཅད་རབ་ཏུ་དབྱེ་བའི་རྣམ་པར་དབྱེ་བའོ།། །​།དེ་ལྟར་སྒྲོལ་མ་ལ་གུས་རྣལ་འབྱོར་པའི། །​བསྒོམ་པའི་ཆོ་ག་རྣམ་པར་རྒྱས་བཤད་པས། །​འགྲོ་རྣམས་སྲིད་མཚོ་ལས་བརྒལ་སྒྲོལ་མ་ཡི། །​གོ་འཕང་ལ་ནི་མྱུར་དུ་གནས་པར་ཤོག །​འཕགས་མ་ལྷ་མོ་སྒྲོལ་མ་བསྒོམ་པའི་ཆོ་ག་རྒྱས་པ་སློབ་དཔོན་ཆེན་པོ་མར་མེ་མཛད་བཟང་པོའི་ཞལ་སྔ་ནས་མཛད་པ་རྫོགས་སོ།། །​།རྒྱ་གར་གྱི་མཁན་པོ་ཆེན་པོ་[[117]](#footnote-136)དུལ་བའི་ལྷ་དང་། བོད་ཀྱི་ལོ་ཙཱ་[[118]](#footnote-137)བ་དགེ་སློང་ཆོས་ཀྱི་ཤེས་རབ་ཀྱིས་བསྒྱུར་ཅིང་ཞུས་ཏེ་གཏན་ལ་ཕབ་པའོ། །​

1. བི་ སྣར་ཐང་། པེ་ཅིན། [↑](#footnote-ref-20)
2. གནོད་པའི་ སྣར་ཐང་། པེ་ཅིན། [↑](#footnote-ref-21)
3. རྡོད་ སྣར་ཐང་། པེ་ཅིན། [↑](#footnote-ref-22)
4. ས་གཞི་ སྣར་ཐང་། པེ་ཅིན། [↑](#footnote-ref-23)
5. ཆ་ སྣར་ཐང་། པེ་ཅིན། [↑](#footnote-ref-24)
6. བསྲེས་པས་ སྣར་ཐང་། པེ་ཅིན། [↑](#footnote-ref-25)
7. བྱ། སྣར་ཐང་། པེ་ཅིན། [↑](#footnote-ref-26)
8. འབྱར་བས་ སྣར་ཐང་། པེ་ཅིན། [↑](#footnote-ref-27)
9. དེ་ སྣར་ཐང་། པེ་ཅིན། [↑](#footnote-ref-28)
10. རྟོད་པ་ སྣར་ཐང་། པེ་ཅིན། [↑](#footnote-ref-29)
11. རྡོད་ སྣར་ཐང་། པེ་ཅིན། [↑](#footnote-ref-30)
12. འཆག་ས་ སྣར་ཐང་། པེ་ཅིན། [↑](#footnote-ref-31)
13. ཆགས་ སྣར་ཐང་། པེ་ཅིན། [↑](#footnote-ref-32)
14. །། །​། སྣར་ཐང་། པེ་ཅིན། [↑](#footnote-ref-33)
15. གཉིས་ སྣར་ཐང་། པེ་ཅིན། [↑](#footnote-ref-34)
16. དེར་ སྣར་ཐང་། [↑](#footnote-ref-35)
17. ཆོམས་ སྣར་ཐང་། པེ་ཅིན། [↑](#footnote-ref-36)
18. རྣམ་མང་ སྣར་ཐང་། པེ་ཅིན། [↑](#footnote-ref-37)
19. སྤང་། སྣར་ཐང་། པེ་ཅིན། [↑](#footnote-ref-38)
20. སྒོ་ སྣར་ཐང་། པེ་ཅིན། [↑](#footnote-ref-39)
21. དམ་ སྣར་ཐང་། པེ་ཅིན། [↑](#footnote-ref-40)
22. བརྒྱ་ སྣར་ཐང་། [↑](#footnote-ref-41)
23. བཞག ། སྣར་ཐང་། པེ་ཅིན། [↑](#footnote-ref-42)
24. རྣམ་ སྣར་ཐང་། [↑](#footnote-ref-43)
25. ཐ་ཐལ་གྲི་དང་། སྣར་ཐང་། པེ་ཅིན། [↑](#footnote-ref-44)
26. ལྟ་ སྣར་ཐང་། པེ་ཅིན། [↑](#footnote-ref-45)
27. སྙིང་རྗེ་ སྣར་ཐང་། པེ་ཅིན། [↑](#footnote-ref-46)
28. ལྡན་ སྣར་ཐང་། ལྡན་དང་ པེ་ཅིན། [↑](#footnote-ref-47)
29. དང་བ་ སྣར་ཐང་། པེ་ཅིན། [↑](#footnote-ref-48)
30. བཞག ། སྣར་ཐང་། [↑](#footnote-ref-49)
31. བསྟན་པ་ སྣར་ཐང་། སྟན་པ་ པེ་ཅིན། [↑](#footnote-ref-50)
32. བཅས་ སྣར་ཐང་། པེ་ཅིན། [↑](#footnote-ref-51)
33. རང་གི་ སྣར་ཐང་། པེ་ཅིན། [↑](#footnote-ref-52)
34. འཁྱམས་པའི་ སྣར་ཐང་། པེ་ཅིན། [↑](#footnote-ref-53)
35. དག་པར་ སྣར་ཐང་། པེ་ཅིན། [↑](#footnote-ref-54)
36. དགར་ སྣར་ཐང་། པེ་ཅིན། [↑](#footnote-ref-55)
37. བྱ་ སྣར་ཐང་། པེ་ཅིན། [↑](#footnote-ref-56)
38. བདག་ཉིད་ སྣར་ཐང་། པེ་ཅིན། [↑](#footnote-ref-57)
39. གདམ་ངག་ སྣར་ཐང་། [↑](#footnote-ref-58)
40. མདའ་ སྣར་ཐང་། པེ་ཅིན། [↑](#footnote-ref-59)
41. ཇི་སྲིད་ སྣར་ཐང་། པེ་ཅིན། [↑](#footnote-ref-60)
42. བདག་གིས་ སྣར་ཐང་། པེ་ཅིན། [↑](#footnote-ref-61)
43. གཉིས་ སྣར་ཐང་། པེ་ཅིན། [↑](#footnote-ref-62)
44. གཡོག་དང་མ་ སྣར་ཐང་། གཡོག་མ་ པེ་ཅིན། [↑](#footnote-ref-63)
45. གཞག་ཏེ་ སྣར་ཐང་། པེ་ཅིན། [↑](#footnote-ref-64)
46. ནམ་མཁའ་ སྣར་ཐང་། པེ་ཅིན། [↑](#footnote-ref-65)
47. བྱ་བས་ སྣར་ཐང་། པེ་ཅིན། [↑](#footnote-ref-66)
48. ནམ་མཁའ་ལ་ སྣར་ཐང་། མཁའ་ལ་ པེ་ཅིན། [↑](#footnote-ref-67)
49. སྙིང་པོས་ སྣར་ཐང་། པེ་ཅིན། [↑](#footnote-ref-68)
50. འགྱུར་ སྣར་ཐང་། [↑](#footnote-ref-69)
51. རྣམས་ སྣར་ཐང་། པེ་ཅིན། [↑](#footnote-ref-70)
52. བརླབ། སྣར་ཐང་། པེ་ཅིན། [↑](#footnote-ref-71)
53. གྱུར་པས་ སྣར་ཐང་། པེ་ཅིན། [↑](#footnote-ref-72)
54. རྩོག་པ་ སྣར་ཐང་། བརྩོད་པ་ པེ་ཅིན། [↑](#footnote-ref-73)
55. མངའ་ སྣར་ཐང་། པེ་ཅིན། [↑](#footnote-ref-74)
56. རང་ སྣར་ཐང་། པེ་ཅིན། [↑](#footnote-ref-75)
57. མཚོན་ སྣར་ཐང་། [↑](#footnote-ref-76)
58. ཡི་ སྣར་ཐང་། པེ་ཅིན། [↑](#footnote-ref-77)
59. བྱུང་ སྣར་ཐང་། པེ་ཅིན། [↑](#footnote-ref-78)
60. དེ་ཉིད་ནས་ སྣར་ཐང་། པེ་ཅིན། [↑](#footnote-ref-79)
61. བསྡུ་བ་ སྣར་ཐང་། པེ་ཅིན། [↑](#footnote-ref-80)
62. དབྱངས་ཀྱི་ སྣར་ཐང་། པེ་ཅིན། [↑](#footnote-ref-81)
63. ལེགས་པར་ སྣར་ཐང་། པེ་ཅིན། [↑](#footnote-ref-82)
64. རྗེས། སྣར་ཐང་། པེ་ཅིན། [↑](#footnote-ref-83)
65. ཉི་མའི་ སྣར་ཐང་། པེ་ཅིན། [↑](#footnote-ref-84)
66. ཕྱེད་ཆའི་རྟ་ཡིས་ སྣར་ཐང་། པེ་ཅིན། [↑](#footnote-ref-85)
67. གསུམ་ སྣར་ཐང་། པེ་ཅིན། [↑](#footnote-ref-86)
68. གཟུང་ སྣར་ཐང་། པེ་ཅིན། [↑](#footnote-ref-87)
69. ཡི་ སྣར་ཐང་། པེ་ཅིན། [↑](#footnote-ref-88)
70. བཀུག་ཏེ་ སྣར་ཐང་། པེ་ཅིན། [↑](#footnote-ref-89)
71. ལག་པ་ སྣར་ཐང་། པེ་ཅིན། [↑](#footnote-ref-90)
72. དལ་གྱིས་ སྣར་ཐང་། པེ་ཅིན། [↑](#footnote-ref-91)
73. འདི་ཡིས་ སྣར་ཐང་། པེ་ཅིན། [↑](#footnote-ref-92)
74. ཏྭོཏ་ སྣར་ཐང་། པེ་ཅིན། [↑](#footnote-ref-93)
75. འཁྲུག་པ་ སྣར་ཐང་། [↑](#footnote-ref-94)
76. བརླབ་དུ་ སྣར་ཐང་། པེ་ཅིན། [↑](#footnote-ref-95)
77. ཧཱ་ སྣར་ཐང་། པེ་ཅིན། [↑](#footnote-ref-96)
78. མཉམ་པས་ སྣར་ཐང་། པེ་ཅིན། [↑](#footnote-ref-97)
79. ཐབས་ཀྱིས་ སྣར་ཐང་། པེ་ཅིན། [↑](#footnote-ref-98)
80. ཕྱིར་ སྣར་ཐང་། [↑](#footnote-ref-99)
81. རྒོད། སྣར་ཐང་། པེ་ཅིན། [↑](#footnote-ref-100)
82. འཁུན། སྣར་ཐང་། པེ་ཅིན། [↑](#footnote-ref-101)
83. དྲི་ སྣར་ཐང་། པེ་ཅིན། [↑](#footnote-ref-102)
84. རྒོད། སྣར་ཐང་། པེ་ཅིན། [↑](#footnote-ref-103)
85. དག་གིས་ སྣར་ཐང་། པེ་ཅིན། [↑](#footnote-ref-104)
86. བསྒྲུབ་ སྣར་ཐང་། པེ་ཅིན། [↑](#footnote-ref-105)
87. གཉི་ག་ སྣར་ཐང་། པེ་ཅིན། [↑](#footnote-ref-106)
88. རྣམས་ཀྱི་ སྣར་ཐང་། པེ་ཅིན། [↑](#footnote-ref-107)
89. ཞིང་ལྔ་ སྣར་ཐང་། པེ་ཅིན། [↑](#footnote-ref-108)
90. སྤྱོད་ སྣར་ཐང་། པེ་ཅིན། [↑](#footnote-ref-109)
91. འདི་ སྣར་ཐང་། པེ་ཅིན། [↑](#footnote-ref-110)
92. བཟའ་ སྣར་ཐང་། པེ་ཅིན། [↑](#footnote-ref-111)
93. ལེགས་པ་ སྣར་ཐང་། པེ་ཅིན། [↑](#footnote-ref-112)
94. རྣམས་ཀྱིས་ སྣར་ཐང་། པེ་ཅིན། [↑](#footnote-ref-113)
95. རྣམས་མ་ སྣར་ཐང་། རྣམས་མར་ པེ་ཅིན། [↑](#footnote-ref-114)
96. བསྲུང་བ་ སྣར་ཐང་། པེ་ཅིན། [↑](#footnote-ref-115)
97. བཟང་ སྣར་ཐང་། པེ་ཅིན། [↑](#footnote-ref-116)
98. བྱ་ སྣར་ཐང་། པེ་ཅིན། [↑](#footnote-ref-117)
99. རབ་རིབ་ སྣར་ཐང་། པེ་ཅིན། [↑](#footnote-ref-118)
100. བཞག་པར་ སྣར་ཐང་། པེ་ཅིན། [↑](#footnote-ref-119)
101. ས་ སྣར་ཐང་། པེ་ཅིན། [↑](#footnote-ref-120)
102. ལྷ་མོ་ སྣར་ཐང་། པེ་ཅིན། [↑](#footnote-ref-121)
103. རབ་ཏུ་བསྒྲུབ་པར་བྱ། །​གང་ཚེ་གསུང་བ་མངའ་བ་འབད་པས་རབ་ཏུ་ སྣར་ཐང་། པེ་ཅིན། [↑](#footnote-ref-122)
104. གྲོགས་ སྣར་ཐང་། པེ་ཅིན། [↑](#footnote-ref-123)
105. བུད་མེད་བུང་ སྣར་ཐང་། [↑](#footnote-ref-124)
106. དྲག་ སྣར་ཐང་། པེ་ཅིན། [↑](#footnote-ref-125)
107. སྡེབས་ སྣར་ཐང་། པེ་ཅིན། [↑](#footnote-ref-126)
108. བ་ཡི། །​ སྣར་ཐང་། པེ་ཅིན། [↑](#footnote-ref-127)
109. སྒྲོལ་འབྱུང་ སྣར་ཐང་། པེ་ཅིན། [↑](#footnote-ref-128)
110. སྲུང་ སྣར་ཐང་། པེ་ཅིན། [↑](#footnote-ref-129)
111. ཡིན་ སྣར་ཐང་། པེ་ཅིན། [↑](#footnote-ref-130)
112. གསོད་ སྣར་ཐང་། [↑](#footnote-ref-131)
113. ན་ སྣར་ཐང་། པེ་ཅིན། [↑](#footnote-ref-132)
114. ལས་ སྣར་ཐང་། པེ་ཅིན། [↑](#footnote-ref-133)
115. བསྲེག་ སྣར་ཐང་། [↑](#footnote-ref-134)
116. རྟོག་པར་ སྣར་ཐང་། པེ་ཅིན། [↑](#footnote-ref-135)
117. མཁན་པོ་ སྣར་ཐང་། པེ་ཅིན། [↑](#footnote-ref-136)
118. ཀྱི་ལོཙྪ་ སྣར་ཐང་། པེ་ཅིན། [↑](#footnote-ref-137)