༄༅། །​ཀླུ་གཏོར་གྱི་ཆོ་ག།༄༅༅། །​རྒྱ་གར་སྐད་དུ། ནཱ་ག་[[1]](#footnote-20)བ་ལིཾ་བི་བྷིཿ [[2]](#footnote-21)བོད་སྐད་དུ། ཀླུ་གཏོར་གྱི་ཆོ་ག །​རྗེ་བཙུན་མ་འཕགས་མ་སྒྲོལ་མ་ལ་ཕྱག་འཚལ་ལོ། །​རང་ཉིད་ལྷ་ཡི་ང་རྒྱལ་གྱིས། །​བྱམས་དང་སྙིང་རྗེ་བྱང་ཆུབ་སེམས། །​ཡང་དང་ཡང་དུ་བསྒོམས་[[3]](#footnote-22)བྱས་ལ། །​མདུན་དུ་པཾ་ལས་པདྨ་ནི། །​ཁ་དོག་དམར་པོ་འདབ་བརྒྱད་སྟེང་། །​ཕུཿབརྒྱད་[[4]](#footnote-23)ལས་ནི་ཀླུ་བརྒྱད་བསྐྱེད། །​དེ་ནས་སྙིང་གའི་འོད་ཟེར་དང་། །​ཨོཾ་ཕེ་ཕུ་ཞེས་པས་ཀླུ་ཆེན་བརྒྱད། །​འཁོར་དང་བཅས་པ་བཀུག་ལ་བསྟིམ། །​དཀར་གསུམ་མངར་གསུམ་བདུད་རྩིར་བཅས། །​དམ་ཚིག་ཡེ་ཤེས་ཀླུ་རྣམས་མཆོད། །​དེ་ནས་གཏོར་མ་བྱིན་བརླབས་ཏེ། །​སྣོད་ནི་ཧཾ་ལས་རིན་པོ་ཆེ། །​ཤིན་ཏུ་མཛེས་ཤིང་བལྟ་[[5]](#footnote-24)ན་སྡུག །​ཡངས་ལ་རྒྱ་ནི་ཆེ་བར་བསམ། །​རིན་ཆེན་སྣོད་མཆོག་དེ་ནང་དུ། །​དཀར་གསུམ་མངར་གསུམ་བདུད་རྩིར་བཅས། །​སྣོད་ནི་ཤིན་ཏུ་གང་བར་བསམ། །​དེ་ཡི་སྟེང་དུ་ཡི་གེ་གསུམ། །​ཁ་དོག་དྲི་དང་རོ་སྦྱངས་ནས། །​བདུད་རྩིའི་རོ་མཆོག་བརྒྱ་དང་ལྡན། །​གཡས་པ་མཆོག་སྦྱིན་ཕྱག་རྒྱ་ལ། །​ཧ་ཧོ་ཧྲི་[[6]](#footnote-25)པཾ་དག་ལས་ནི། །​དཔག་བསམ་ཤིང་ནི་བསམ་བྱས་ལ། །​ལོ་མ་ཡལ་ག་ཐམས་ཅད་ལ། །​རིན་ཆེན་བུམ་པ་བདུད་རྩིས་བཀང་། །​དཔག་ཏུ་མེད་པ་བསམས་ནས་ནི། །​བྷྲཱུྃ་[[7]](#footnote-26)ལས་བདུད་རྩིའི་ཆར་བབ་པས། །​གཏོར་མས་[[8]](#footnote-27)ཡོངས་སུ་གང་བར་བསམ། །​ཨོཾ་ཨཱཿཧཱུྃ་ཞེས་ལན་གསུམ་བརྗོད། །​མགྲོན་རྣམས་ཐམས་ཅད་ལྕེ་ལས་ནི། །​ཧཱུཾ་ལས་རྡོ་རྗེའི་སྦུ་གུས་རྔུབ། །​ཨོཾ་ཨ་ནནྟ་བ་ལིཾ་ཨི་དཾ་ཁ་ཁ་ཁཱ་ཧི་ཁཱ་ཧི། ཨོཾ་ཏཀྵ་ཀ། ཨོཾ་ཀུ་[[9]](#footnote-28)ལི་ཀ །​ཨོཾ་བཱ་སུ་ཀི །​[[10]](#footnote-29)ཨོཾ་ཤཾ་ཁ་པཱ་ལ། ཨོཾ་མ་ཧཱ་པདྨ། ཨོཾ་བ་རུ་ཎ། ཨོཾ་ནནྡ་ནཱ་གརཱ་ཛཱ་ཡ། ཨོཾ་ཕེཾ་ཀླུའི་རྒྱལ་པོ་སོག་མ་མེད། །​བ་ལིཾ་ཨི་དཾ་ཁ་ཁ་ཁཱ་ཧི་ཁཱ་ཧི། མཐའ་ཡས་དང་ནི་འཇོག་པོ་དང་། །​སྟོབས་ཀྱི་རྒྱུ་དང་རིགས་ལྡན་[[11]](#footnote-30)དང་། །​ནོར་རྒྱས་དང་ནི་དུང་སྐྱོང་དང་། །​པདྨ་དང་ནི་ཆུ་ལྷ་དང་། །​དགའ་བོ་དང་ནི་ཉེ་དགའ་བོ།[[12]](#footnote-31) །​རྒྱ་མཚོ་དང་ནི་རྒྱ་མཚོ་ཆེ། །​དཔལ་གྱི་འོད་དང་འོད་པོ་ཆེ། །​གཟུགས་ཆེན་སྦྲུལ་བཟངས་སྟོབས་པོ་ཆེ། །​ཀླུ་ཆེན་བརྒྱད་པོ་འཁོར་དང་བཅས། །​འདིར་གཤེགས་མཆོད་སྦྱིན་གཏོར་མ་བཞེས། །​མཛེས་པའི་དཀར་གསུམ་གཏོར་མ་འདི། །​མངར་གསུམ་འོ་མའི་རྒྱ་མཚོར་བཅས། །​རིན་ཆེན་ཕྲེང་བའི་ཐེམ་སྐས་ཅན། །​ཀླུ་ཡི་གནོད་པ་སྐྱོབ་བྱེད་པ། །​མཐུན་པའི་རྫས་སུ་འདི་གྱུར་ཅིག །​མཆོད་སྦྱིན་གཏོར་མ་འདི་སྣོམས་[[13]](#footnote-32)ལ། །​བདག་ཅག་འཁོར་དང་བཅས་རྣམས་ལ། །​ཀླུ་ལས་གྱུར་པའི་ནད་རྣམས་ནི། །​མཐོང་བའི་དུག་དང་ཁ་ཟས་དུག །​བསམས་པའི་དུག་ལ་སོགས་པ་ཀུན། །​དེ་དག་ཐམས་ཅད་ཞི་གྱུར་ཅིག །​བདག་པས་གཅེས་[[14]](#footnote-33)པའི་རྫས་ཁྱེར་ལ། །​བདག་ལ་གནོད་པ་མ་བྱེད་པར། །​རྟག་ཏུ་བྱམས་པའི་སེམས་དང་ནི། །​ཕ་མ་ལྟ་བུའི་སེམས་ཀྱིས་ལྟོས། །​གཞན་ཡང་ལས་ལས་སྐྱེས་པ་ཡི།[[15]](#footnote-34) །​བཀའ་དང་དམ་ལས་མ་ཐོགས་པའི། །​གདུག་པ་ཅན་གྱི་ཀླུ་ཚོགས་ཀུན། །​བཀའ་ཡི་ཕ་འབབ་[[16]](#footnote-35)འདི་སྣོམས་[[17]](#footnote-36)ལ། །​སོ་སོ་རང་རང་[[18]](#footnote-37)གནས་སུ་དེངས། །​དེའི་རྗེས་ལ་གཏོར་མ་གཏང་།[[19]](#footnote-38) བདེན་པ་བདར། ཆོས་བཤད་བྱའོ། །​ཀླུའི་གཏོར་ཆེན་སྒྲོལ་མའི་ཞབས་ཀྱི་རྡུལ་ལ་རེག་པའི་མཁས་པ་ཆེན་པོ་དཔལ་མར་མེ་མཛད་ཡེ་ཤེས་ཀྱིས་མཛད་པ་རྫོགས་སོ།། །​།ལོ་ཙཱ་བ་[[20]](#footnote-39)རིན་ཆེན་བཟང་པོས་བསྒྱུར་བའོ། །​

1. ཨ་བ་ནཱ་ག་རཱ་ཛ་ སྣར་ཐང་། པེ་ཅིན། [↑](#footnote-ref-20)
2. བི་ སྣར་ཐང་། པེ་ཅིན། [↑](#footnote-ref-21)
3. བསྒོམ་ སྣར་ཐང་། པེ་ཅིན། [↑](#footnote-ref-22)
4. བརྒྱད་ སྣར་ཐང་། པེ་ཅིན། [↑](#footnote-ref-23)
5. ལྟ་ སྣར་ཐང་། པེ་ཅིན། [↑](#footnote-ref-24)
6. ཧི་ སྣར་ཐང་། པེ་ཅིན། [↑](#footnote-ref-25)
7. བྲུཾ་ སྣར་ཐང་། པེ་ཅིན། [↑](#footnote-ref-26)
8. གཏོར་མ་ སྣར་ཐང་། པེ་ཅིན། [↑](#footnote-ref-27)
9. ཨུ་ སྣར་ཐང་། པེ་ཅིན། [↑](#footnote-ref-28)
10. ཏི། །​ སྣར་ཐང་། པེ་ཅིན། [↑](#footnote-ref-29)
11. རིག་ལྡན་ སྣར་ཐང་། པེ་ཅིན། [↑](#footnote-ref-30)
12. ཉེ་དགའོ། སྣར་ཐང་། པེ་ཅིན། [↑](#footnote-ref-31)
13. བསྣོམས་ སྣར་ཐང་། པེ་ཅིན། [↑](#footnote-ref-32)
14. བདག་པས་ཅེས་ སྣར་ཐང་། པེ་ཅིན། [↑](#footnote-ref-33)
15. སྐྱེས་པ་ཡིས། སྣར་ཐང་། པེ་ཅིན། [↑](#footnote-ref-34)
16. ཕམ་ཕབས་ སྣར་ཐང་། པེ་ཅིན། [↑](#footnote-ref-35)
17. བསྣོམས་ སྣར་ཐང་། པེ་ཅིན། [↑](#footnote-ref-36)
18. རེའི་ སྣར་ཐང་། པེ་ཅིན། [↑](#footnote-ref-37)
19. གཏོར་མ་གཏང་བཏང་། སྣར་ཐང་། པེ་ཅིན། [↑](#footnote-ref-38)
20. ཚ་བ་ སྣར་ཐང་། ཙ་བ་ པེ་ཅིན། [↑](#footnote-ref-39)