༄༅། །​རྡོ་རྗེ་ཕག་མོའི་སྒྲུབ་པའི་ཐབས།༄༅༅། །​རྒྱ་གར་སྐད་དུ། བཛྲ་བཱ་རཱ་ཧཱི་[[1]](#footnote-20)སཱ་དྷ་ནཾ། བོད་སྐད་དུ། རྡོ་རྗེ་ཕག་མོའི་སྒྲུབ་པའི་ཐབས། དཔལ་རྡོ་རྗེ་ཕག་མོ་ལ་ཕྱག་འཚལ་ལོ། །​དང་པོ་རྣལ་འབྱོར་པས་རང་གི་སྙིང་གར་ཨ་ལས་ཟླ་བའི་དཀྱིལ་འཁོར་དེའི་སྟེང་དུ་ཡི་གེ་ཧྲཱིཿདེའི་[[2]](#footnote-21)འོད་ཀྱིས་ལུས་བདག་དང་གཞན་དང་ཞིང་སྦྱང་བར་བྱའོ། །​དེ་ནས་འོད་ཟེར་འཕྲོས་པས་[[3]](#footnote-22)རྡོ་རྗེ་ཕག་མོ་དང་། །​སངས་རྒྱས་དང་བྱང་ཆུབ་སེམས་དཔའ་རྣམས་སྤྱན་དྲང་བར་བྱའོ། །​དེ་ནས་ཕྱག་བྱས་ཏེ། ནང་གི་མཆོད་པ་དང་། གསང་བའི་མཆོད་པ་དང་། ཕྱིའི་མཆོད་པའོ།[[4]](#footnote-23) །​དེ་དག་གི་སྤྱན་སྔར་སྡིག་པ་བཤགས་པ་དང་། རྗེས་སུ་ཡི་རང་བ་དང་། གསོལ་བ་གདབ་པ་དང་། དགེ་བའི་རྩ་བ་བསྔོ་བར་བྱ་སྟེ། དེ་ནས་སྐྱབས་སུ་འགྲོ་བ་བྱའོ། །​དེ་ནས་བྱམས་པ་དང་། སྙིང་རྗེ་དང་། དགའ་བ་དང་། བཏང་སྙོམས་བསྒོམས་ལ་བྱང་ཆུབ་ཏུ་སེམས་བསྐྱེད་པར་བྱའོ། །​དེ་ནས་ཨོཾ་སྭ་བྷཱ་བ་ཤུདྡྷཿསརྦྦ་དྷརྨྨཱཿསྭ་བྷ་བ་ཤུདྡྷོ྅ཧཾ།[[5]](#footnote-24) ཞེས་བརྗོད་ལ། རང་གི་ལུས་དང་། ཟླ་བ་དང་།ཡི་གེ་དང་། ཐིག་ལེ་ཡང་མི་སྣང་བར་བྱས་ནས་སྟོང་པ་ཉིད་དུ་བསྒོམས་ལ། ཨོཾ་ཤཱུནྱ་ཏཱ་ཛྙཱ་ན་བཛྲ་སྭ་བྷ་བ་ཨཱཏྨཀོ྅[[6]](#footnote-25)ཧཾ་ཞེས་བྱ་བས་བརྟན་པར་བྱའོ། །​དེ་ནས་པཾ་ལས་པདྨ་འདབ་མ་བརྒྱད་པ། དེའི་སྟེང་དུ་ཨ་ལས་ཟླ་བའི་དཀྱིལ་འཁོར། །​དེའི་སྟེང་དུ་ཧྲཱིཿདམར་པོ་ལས་རྡོ་རྗེ་རྩེ་ལྔ་པ་དམར་པོ་དང་། ལྟེ་བ་ལ་ཉི་མ་ལ་གནས་པའི་ཧྲཱིཿདམར་པོ། དེའི་འོད་ཟེར་གྱིས་འགྲོ་བ་སྦྱངས་[[7]](#footnote-26)ཏེ། སླར་འདུས་པ་དང་། དེ་དག་ཐམས་ཅད་ཡོངས་སུ་གྱུར་པ་ལས། རྡོ་རྗེ་ཕག་མོ་ཞལ་གཅིག་པ་སྤྱན་གསུམ་པ། སྐུ་མདོག་དམར་བ་ཞལ་མཆེ་བ་གཙིགས་པ་[[8]](#footnote-27)སྐྲ་གྲོལ་བ། ཕྱག་གཉིས་པ། གཅེར་བུ་དུམ་བུའི་སྐེ་རགས་ཀྱིས་བརྒྱན་པ། ཕྱག་གཡས་ན་གདུག་པ་རྣམས་ལ་སྡིགས་མཛུབ་མཛད་པའི་རྡོ་རྗེ་བསྣམས་པ། གཡོན་ན་[[9]](#footnote-28)ཁྲག་གིས་བཀང་བའི་ཐོད་པ་དང་ཁ་ཊཱཾ་ག་བསྣམས་པ་བསྐལ་བའི་མེ་ལྟ་བུའི་གཟི་བརྗིད་དང་[[10]](#footnote-29)ལྡན་པ།[[11]](#footnote-30) བདེ་བ་ཆེན་པོ་དང་ཐུགས་རྗེ་ཆེན་པོའི་རང་བཞིན་ཅན་ནོ། །​ཉི་མ་ལ་གནས་པའི་ཧྲཱིཿས་[[12]](#footnote-31)སྙིང་ག་[[13]](#footnote-32)བྱིན་གྱིས་བརླབ་པའོ།[[14]](#footnote-33) །​མགོ་བོར་ཨོཾ་དཀར་པོ། མགྲིན་པར་ཨཱཿདམར་པོ། །​སྙིང་གར་ཧཱུཾ་ནག་པོ་བསམ་པར་བྱའོ། །​དེ་ནས་ཡི་གེ་བཞི་ལས་འོད་ཟེར་འཕྲོས་པས་ཕྱོགས་བཅུའི་དེ་བཞིན་གཤེགས་པ་ཐམས་ཅད་ཀྱི་སྐུ་དང་། གསུང་དང་། ཐུགས་དང་།ཡེ་ཤེས་སེམས་དཔའ་བསྐུལ་[[15]](#footnote-34)ཏེ་སྤྱན་དྲངས་ལ་ཡི་གེ་སོ་སོ་ལ་ཐིམ་པར་བསམ་མོ། །​དེའི་རྗེས་ལ་ཨོཾ་ཨཱཿཧཱུྃཧྲཱིཿཧཱུྃསརྦྦ་[[16]](#footnote-35)ཡོ་གི་ནཱི་ཀཱ་ཡ་བཱ་ཀ་ཙིཏྟ་བཛྲ་སྭ་བྷཱ་བ་ཨཱཏྨཀོ྅[[17]](#footnote-36)ཧཾ། ཞེས་པ་དང་། ཨོཾ་བཛྲ་ཤུདྡྷཿསརྦ་དྷརྨ་[[18]](#footnote-37)བཛྲ་ཤུདྡྷོ྅[[19]](#footnote-38)ཧཾ། ཞེས་པས་ང་རྒྱལ་བརྟན་པར་བྱའོ། །​དེ་ནས་ལྟེ་བར་ཨོཾ་བཾ་རྡོ་རྗེ་ཕག་མོ། སྙིང་གར་ཧཾ་ཡོཾ་[[20]](#footnote-39)ཡ་མི་ནི། ཁར་ཨོཾ་ཧྲེཾ་མོཾ་[[21]](#footnote-40)རྨོངས་བྱེད་མའོ། མགོ་བོར་ཨོཾ་ཧྲེཾ་ཧྲིཾ་སྐྱོང་བྱེད་མའོ། །​སྤྱི་གཙུག་ཏུ་ཨོཾ་ཧཱུཾ་ཧཱུཾ་སྐྲག་བྱེད་མའོ། །​ཡན་ལག་ཐམས་ཅད་ལ་ཕཊ་ཕཊ་ཙཎྜི་ཀའོ། །​དེ་ནས་ཡེ་ཤེས་སེམས་དཔའ་སྤྱན་དྲང་བའི་ཕྱིར། སྙིང་གའི་ཧྲཱིཿལས་འོད་འཕྲོས་པས་རྡོ་རྗེ་ཕག་མོ་སྤྱན་དྲངས་ཏེ། སྙིང་པོའི་ཕྱག་རྒྱ་བསྟན་ལ་ཛཿཧཱུཾ་བཾ་ཧོཿཞེས་བརྗོད་པས་གཉིས་སུ་མེད་པར་བྱ་སྟེ། ཨོཾ་ཡོ་ག་ཤུདྡྷ་སརྦྦ་དྡྷརྨྨ་[[22]](#footnote-41)ཡོ་ག་ཤུདྡྷཽ྅ཧཾ། ཞེས་པས་ང་རྒྱལ་བརྟན་པར་བྱའོ། དེ་ནས་ཧྲཱིཿའི་[[23]](#footnote-42)འོད་ཀྱིས་རྒྱལ་བ་རིགས་ལྔ་སྤྱན་དྲངས་ཏེ། མཆོད་པ་བྱས་ཏེ།[[24]](#footnote-43) བྱང་ཆུབ་རྡོ་རྗེ་སངས་རྒྱས་ལ། །​ཇི་ལྟར་མཆོད་ཅིང་གསོལ་བ་ལྟར། །​བདག་ལ་བསྲུང་བའི་དོན་གྱི་ཕྱིར། །​ནམ་མཁའི་རྡོ་རྗེ་དེང་བདག་སྩོལ།[[25]](#footnote-44) །​ཞེས་གསོལ་བ་བཏབ་པས་རིགས་ལྔའི་ཐུགས་ཀ་ནས་མཁའ་འགྲོ་མ་ལྔ་[[26]](#footnote-45)ཕྱག་ན་བུམ་པ་ཐོགས་པ་བྱུང་ནས། རྡོ་རྗེ་ཆེན་པོའི་དབང་བསྐུར་བ། །​ཁམས་གསུམ་ཀུན་གྱིས་ཕྱག་བྱས་ཤིང་། །​གསང་བ་[[27]](#footnote-46)གསུམ་གྱི་གནས་ལས་བྱུང་། །​སངས་རྒྱས་ཀུན་གྱིས་སྦྱིན་པར་བྱ།ཞེས་པ་དང་། ཇི་ལྟར་བལྟམས་པ་ཞེས་པས་སྔགས་ཀྱི་[[28]](#footnote-47)དབང་བསྐུར་ལ། མི་བསྐྱོད་པས་དབུ་བརྒྱན་པར་བསམ་མོ། །​དེ་ནས་བདུད་རྩི་མྱང་བ་དང་། མཆོད་པ་དང་། བསྟོད་པ་བྱའོ། །​དེ་ནས་རྣལ་འབྱོར་བཞིའི་རིམ་པས་ཅི་ནུས་སུ་བསྒོམ་པར་བྱའོ། །​སྐྱོ་བར་གྱུར་ན་སྙིང་པོ་དང་ཉེ་བའི་སྙིང་པོ་བཟླས་པར་བྱའོ། །​ཐུན་བར་པ་རྣམས་ལ་སྐད་ཅིག་མས་ལྷར་བསམ། དབང་དང་བཟླས་པའི་བར་དུ་བྱའོ། །​ཐུན་ཐ་མ་ལ་ཡེ་ཤེས་སེམས་དཔའ་གཤེགས་པ་དང་། ཡི་གེ་བརྒྱ་པ་དང་སྨོན་ལམ་གདབ་པ་ལ་སོགས་པ་བྱའོ། རྡོ་རྗེ་ཕག་མོའི་སྒྲུབ་པའི་ཐབས་པཎྜིཏ་ཆེན་པོ་དཔལ་མར་མེ་མཛད་ཡེ་ཤེས་ཀྱིས་མཛད་པ་རྫོགས་སོ། །​ [[29]](#footnote-48)

1. པཱ་ར་ཧི་ སྣར་ཐང་། པེ་ཅིན། [↑](#footnote-ref-20)
2. ཧྲི་དེའི་ སྣར་ཐང་། [↑](#footnote-ref-21)
3. འཕྲོས་པར་ སྣར་ཐང་། པེ་ཅིན། [↑](#footnote-ref-22)
4. མཆོད་པ་དང་། སྣར་ཐང་། པེ་ཅིན། [↑](#footnote-ref-23)
5. བྷ་བ་ཤུདདྷོ་ཧཾཿ སྣར་ཐང་། བྷ་བ་ཤུདྡྷོ་ཧཾ། པེ་ཅིན། [↑](#footnote-ref-24)
6. བྷ་བ་ སྣར་ཐང་། པེ་ཅིན། [↑](#footnote-ref-25)
7. སྤངས་ སྣར་ཐང་། [↑](#footnote-ref-26)
8. གཙིགས་ སྣར་ཐང་། [↑](#footnote-ref-27)
9. གཡོན་ སྣར་ཐང་། པེ་ཅིན། [↑](#footnote-ref-28)
10. གཟི་བརྗིད་ སྣར་ཐང་། པེ་ཅིན། [↑](#footnote-ref-29)
11. པ་དང་། སྣར་ཐང་། པེ་ཅིན། [↑](#footnote-ref-30)
12. ས་ སྣར་ཐང་། [↑](#footnote-ref-31)
13. གའི་ སྣར་ཐང་། པེ་ཅིན། [↑](#footnote-ref-32)
14. བརླབས་པའོ། སྣར་ཐང་། པེ་ཅིན། [↑](#footnote-ref-33)
15. སྐུལ་ སྣར་ཐང་། པེ་ཅིན། [↑](#footnote-ref-34)
16. ཧྲི་ཧཱུྃསརྦྦ་ སྣར་ཐང་། ཧྲིཾ་ཧཱུྃསརྦྦ་ པེ་ཅིན། [↑](#footnote-ref-35)
17. བྷཱ་བ་ སྣར་ཐང་། པེ་ཅིན། [↑](#footnote-ref-36)
18. དྷརྨཱ་ སྣར་ཐང་། པེ་ཅིན། [↑](#footnote-ref-37)
19. བཛྲ་ སྣར་ཐང་། པེ་ཅིན། [↑](#footnote-ref-38)
20. ཡོ་ སྣར་ཐང་། པེ་ཅིན། [↑](#footnote-ref-39)
21. མོ་ སྣར་ཐང་། པེ་ཅིན། [↑](#footnote-ref-40)
22. དྷརྨ་ སྣར་ཐང་། པེ་ཅིན། [↑](#footnote-ref-41)
23. ཧྲིཿ་ སྣར་ཐང་། ཧྲཱིཿ་ པེ་ཅིན། [↑](#footnote-ref-42)
24. མཆོད་པ་སྟེ། སྣར་ཐང་། པེ་ཅིན། [↑](#footnote-ref-43)
25. གསོལ། སྣར་ཐང་། པེ་ཅིན། [↑](#footnote-ref-44)
26. མཁའ་འགྲོ་མ་ སྣར་ཐང་། [↑](#footnote-ref-45)
27. གསང་ སྣར་ཐང་། [↑](#footnote-ref-46)
28. སྔགས་ཀྱིས་ སྣར་ཐང་། པེ་ཅིན། [↑](#footnote-ref-47)
29. ། །​ འགྲོ་ཀུན་སངས་རྒྱས་ཐོབ་པར་ཤོག །​འགྲོ་ལ་ཕན་གྱུར་ཅིག །​བཀྲ་ཤིས། །​ སྣར་ཐང་། ། །​ འགྲོ་ཀུན་སངས་རྒྱས་ཐོབ་པར་ཤོག །​ །​འགྲོ་ལ་ཕན་གྱུར་ཅིག །​ །​དགེའོ། །​བཀྲ་ཤིས།། །​། པེ་ཅིན། [↑](#footnote-ref-48)