༄༅༅། །​རྒྱ་གར་སྐད་དུ། རཀྵ་སཱ་དྷ་ནོ་པི་ཀ །​བོད་སྐད་དུ། །​སྲུང་བའི་འཁོར་ལོ་སྒྲུབ་པའི་ཐབས། འཇམ་དཔལ་གཤིན་རྗེ་གཤེད་པོ་ལ་ཕྱག་འཚལ་ལོ། །​འཇམ་དཔལ་གཤིན་རྗེ་དགྲ་མགོན་ལ། །​ཡང་དང་ཡང་དུ་ཕྱག་བྱས་ལ། །​བར་ཆད་ཞི་བར་བྱེད་པ་ཡི། །​སྲུང་བ་དམ་པ་བཤད་པར་བྱ། །​བསྙེན་པའི་ཆོ་ག་རྫོགས་པ་ཡི། །​དེ་ཡིས་བསྒྲུབ་པ་འབྲས་བཅས་ཕྱིར། །​ད་ནི་སྲུང་བའི་ལས་རྣམས་བྱ། །​རབ་ཏུ་ཤིས་པའི་གནས་མཆོག་ཏུ། །​ཁྲུས་བྱས་བྱུག་པ་དྲི་ཞིམ་བྱུག །​མཆོག་གི་གོས་བགོ་རྒྱན་རྣམས་གདགས། །​བདེ་སྟན་སྐྱིལ་ཀྲུང་ཤར་བལྟས་ལ། །​ཕན་པའི་སེམས་དང་བྱམས་པར་ལྡན། །​སྤྲོ་བས་འདོད་པའི་ལྷར་བསྐྱེད་དེ། །​བསོད་ནམས་ཚོགས་བསགས་གཉིས་མེད་བསྲེ། །​མཚན་བཅས་སྔགས་བཟླས་གཏོར་མ་སྦྱིན། །​གསར་ཞིང་དགེ་བའི་རས་དག་ལ། །​ཙནྡན་ག་པུར་བྱུག་བྱ་སྟེ། །​སྐྱེས་བུ་ཞི་བྱེད་གུར་ཀུམ་སྟེ། །​བུད་མེད་ལ་ནི་གི་ཝང་ངོ། །​སེར་བ་ལ་སོགས་ཞི་བྱེད་དང་། །​ནད་དང་གནོད་པ་ཐམས་ཅད་ལ། །​གུར་གུམ་དག་གིས་ཡང་དག་བྱ། །​དེ་དག་བྲི་བའི་སྨྱུ་གུ་ཡང་། །​གསེར་རམ་དངུལ་ལམ་ཤིས་པར་བྲི། །​དེ་དག་བྲི་བའི་རིམ་པ་ཡང་། །​ཕྱི་དྲོ་མཎྜལ་ལེགས་བྱས་ཏེ། །​མཆོད་པར་ལྡན་པས་ཡང་དག་བྲི། །​བདེན་པ་བདར་ལ་བྲི་བར་བྱ། །​ཐིག་ཆེན་བརྒྱད་ནི་ཡང་དག་གདབ། །​ཟླུམ་པོར་བསྐོར་བ་གསུམ་བྱས་ཏེ། །​ཐ་མ་ཐོད་པས་བསྐོར་བར་བྱ། །​ཐིག་ཐུང་རྣམས་ཀྱང་གདབ་བྱ་སྟེ། །​དགུ་དང་བཅུ་གཉིས་བཅུ་དྲུག་མིག །​དབུས་ཀྱི་རེའུ་མིག་དགུ་པ་ལ། །​དབུས་སུ་ཡ་ལ་ཤར་དུ་ཀྵེ། །​ལྷོ་རུ་མ་བྲི་ནུབ་ཏུ་མེ། །​བྱང་དུ་ད་སྟེ་མཚམས་བཞི་རུ། །​རཀྵ་རཀྵ་བར་མིང་གཞུག །​རིམ་པ་གཉིས་པ་ཤར་བརྩམས་ནས། །​ཡ་ཙ་ནི་ར་ཛ་ས་དོ་རུ། ཎ་ཡོ་ནི་རཱ། རིམ་པ་གསུམ་པའི་ཤར་བརྩམས་ནས། །​ཤར་གྱི་རེའུ་མིག་དང་པོ་ལ། །​ཨོཾ་ཧྲཱིཿཥྚྲྀཿཝི་ཀྲྀ་ཏཱ་ན་ན་ཧཱུཾ་ཧཱུཾ་ཕཊ་ཕཊ་སྭཱ་ཧཱ། ཆེ་གེ་མོ་རཀྵ་རཀྵ། དེ་འོག་རེའུ་མིག་གཉིས་པ་ལ། །​ཆེ་གེ་མོ་རཀྵ་རཀྵ། དེ་ལྟར་རེའུ་མིག་བཅུ་དྲུག་པ། །​སྤེལ་ཞིང་སྤེལ་ཞིང་དགོད་པར་བྱ། །​དེ་ལྟར་བྲིས་པའི་འཁོར་ལོ་ནི། །​ལུགས་དང་ལུགས་མིན་གཉིས་བྱས་ཏེ། །​ས་སྐོར་ལུགས་སུ་བྱུང་བ་ལ། །​གནམ་སྐོར་དང་ནི་ལུགས་ལས་བཟློག །​ཡིག་སྔགས་མཐུན་མཐུན་མགོ་སྤྲོད་དེ། །​སོ་སོར་མཉམ་པོར་བྲིས་ལ་དྲིལ། །​ཁམ་ཕོར་ཡང་དག་གཙང་མའི་ནང་། །​ཕྱི་རོལ་སྤྲ་ཚིལ་དྲིལ་བྱས་ཏེ། །​རྩི་མར་སྦྲང་རྩིར་བཅས་པ་གཞུག །​བས་བསྐྱེད་སྐུད་པ་དཀར་པོ་ཡིས། །​ཁྲིས་བདུན་དག་ཏུ་དཀྲི་བར་བྱ། །​མཎྜལ་དཀར་པོ་ཁྲུ་གང་ཚད། །​བ་ཡི་རྣམ་ལྔ་དྲི་ཡིས་བྱུག །​དེ་སྟེང་ཁམ་ཕོར་ཁ་སྦྱར་བཞག །​སྟོང་ཉིད་ངང་ལས་ཐིག་ལེ་སྟེ། །​དེ་ལས་ཡིག་འབྲུ་ཕྱག་མཚན་སྐུ། །​ཀུན་ཀྱང་ཞལ་གསུམ་ཉིས་འགྱུར་ཕྱག །​རང་གི་རིག་བཅས་བདེ་བ་གང་། །​སྐུ་མདོག་ཕྱག་མཚན་རྫོགས་པར་བསྐྱེད། །​དབང་བསྐུར་བྱིན་རླབས་ཚུལ་བཞིན་བྱ། །​རང་ཉིད་ཧཱུཾ་གི་འོད་ཟེར་གྱིས། །​ཡེ་ཤེས་འཁོར་ལོ་རྫོགས་པ་དགུག །​ཕྱག་དང་མཆོད་སོགས་སྡོམ་པ་གཟུང་། །​དེ་ནས་གཉིས་མེད་འོད་ཟེར་གྱིས། །​དམ་ཚིག་འཁོར་ལོ་གཉིས་མེད་བསྲེ། །​ཕྱི་ནང་གསང་བའི་མཆོད་པས་མཆོད། །​དེ་ནས་ཐུགས་རྗེ་རྗེས་དྲན་ནས། །​བསྲུང་བའི་དོན་དུ་འོད་དུ་ཞུ། །​ཐིག་ལེ་དག་ལས་ཡི་གེར་གྱུར། །​ལྷ་རྣམས་སྔགས་ཀྱི་གཟུགས་ཀྱི་བཞུགས། །​དེ་ལ་བྱིན་རླབས་འདི་དག་བྱ། །​སྤྱན་གྱི་ཕྱག་རྒྱ་དང་ལྡན་པའི། །​ཧཱུཾ་ཡ་མཱན་ཏ་ཀྲྀཏ་བཛྲ་དྷརྨཱ་ཙཀྵུ་པྲ་བེ་ཤ་ཡ་ཞེས་བརྗོད་དོ། །​ཞལ་གྱི་ཕྱག་རྒྱ་ཤེས་པ་ཡིས། །​ཨོཾ་ཡ་མཱནྟ་ཀ་དེ་ཝ་ཤོ་དྷ་ཡ་ཏྲཾ་པྲ་བེ་ཤ་ཡ་ཕཊ་ཅེས་བརྗོད། གཙུག་ཏུ་ཕྱག་རྒྱ་རབ་བྱས་ལ། །​ཨོཾ་ཡ་མཱནྟ་ཀ་བ། ཆེ་བའི་ཕྱག་རྒྱ་ལྡན་པ་ཡིས། །​ཨོཾ་གུ་ཧྱ་གུ་ལཾ། དེ་ནས་མཆོད་དང་བསྟོད་བྱས་ལ། །​སྤྲོ་བསྡུ་ལྡན་པས་གསང་སྔགས་བཟླས། །​བསྲུང་བའི་དོན་དུ་རབ་ཏུ་སྦྱར། །​དེ་ནས་ཁམ་ཕོར་དབྱུང་བྱས་ལ། །​སྤྲ་ཚིལ་དག་གིས་དྲིལ་བྱས་ལ། །​ཡང་ན་རྒྱ་སྐྱེགས་བསྐུས་བྱས་པའི། །​དྲི་དང་བསྲེས་ཏེ་བྱུག་པར་བྱ། །​བསྒྲུབ་བྱ་ཁྲུས་བྱ་རྒྱན་བགོ་སྟེ། །​དྲིས་བྱུགས་མཎྜལ་སྟེང་བཞག་སྟེ། །​བདེན་པ་བདར་ཏེ་སྐྱེས་པ་གཡོན། །​དཔའ་མིན་དག་ནི་གཡས་སུ་གདགས། །​ཕས་ཀྱི་རྒོལ་བའི་དམག་རྣམས་དང་། །​མེ་དང་ཆུ་དང་ནད་ལ་སོགས། །​གང་དག་རླུང་དང་སེར་བ་རྣམས། །​བསྲུང་བར་འདོད་པའི་རྣལ་འབྱོར་པས། །​ཤིན་ཏུ་གཙང་ཞིང་མཐོན་པོར་ནི། །​མཎྜལ་ལེགས་བྱུགས་མེ་ཏོག་དགྲམ། །​དེ་ནི་རྒྱལ་མཚན་རྩེ་ལ་གདགས། །​ཉིན་རེ་དུས་གསུམ་ཡང་དག་མཆོད། །​བསྐུལ་ཚིག་ལྡན་པས་གསང་སྔགས་བཟླས། །​གཏོར་མ་རྒྱུན་དུ་སྦྱིན་པར་བྱ། །​སྦྱིན་སྲེག་ཐལ་བ་ཕྱོགས་བཅུར་གཏོར། །​འཁོར་ལོ་འདོད་པའི་བསྐུལ་ཚིག་ལྡན། །​དེ་དག་རབ་ཏུ་ཞི་བར་འགྱུར། །​སྲུང་བ་ཀུན་གྱི་མཆོག་ཡིན་པས། །​རྣལ་འབྱོར་པ་ཡིས་འབད་པར་བྱ། །​སྲུང་བ་ཀུན་གྱི་ཆོ་ག་དམ་པ་འདི། །​སྒྲུབ་པ་པོ་དང་སེམས་ཅན་དོན་དུ་བྱས། །​དེ་ཡིས་དགེ་བ་ཅུང་ཟད་གང་ཐོབ་དེས། །​འགྲོ་ཀུན་བདུད་བཞི་ཀུན་གྱི་གནོད་པ་བསྲུང་བར་ཤོག །​དཔལ་མར་མེ་མཛད་བཟང་པོས་མཛད་པ་རྫོགས་སོ། །​