༄༅། །​ཤེས་རབས་ཀྱི་ཕ་རོལ་ཏུ་ཕྱིན་པའི་དོན་བསྡུས་སྒྲོན་མ།༄༅༅། །​རྒྱ་གར་སྐད་དུ། པྲཛྙཱ་པཱ་ར་མི་ཏཱ་པིཎྜཱརྠ་པྲ་དཱི་བ།[[1]](#footnote-20) བོད་སྐད་དུ། ཤེས་རབ་ཀྱི་ཕ་རོལ་ཏུ་ཕྱིན་པའི་དོན་བསྡུས་སྒྲོན་མ། བཅོམ་ལྡན་འདས་མ་ཤེས་རབ་ཀྱི་ཕ་རོལ་ཏུ་ཕྱིན་མ་[[2]](#footnote-21)ལ་ཕྱག་འཚལ་ལོ། །​དུས་གསུམ་རྒྱལ་བ་བསྐྱེད་པའི་ཡུམ། །​ཤེས་རབ་ཕ་རོལ་ཕྱིན་པ་ལ། །​ཕྱག་འཚལ་ནས་ནི་ཤེས་རབ་ཀྱི། །​ཕ་རོལ་ཕྱིན་པའི་བསྡུས་དོན་བཤད། །​མངོན་རྟོགས་རྣམ་པ་བཞི་ཡིན་ཏེ། །​མཁྱེན་པ་གསུམ་དང་ཆོས་སྐུ་ལ། །​མངོན་སུམ་རྟོགས་པས་མངོན་རྟོགས་ཏེ། །​སྦྱོར་བ་བཞི་ནི་མངོན་ཕྱོགས་ཡིན། །​འཕགས་པ་ཐོགས་མེད་དེ་ལྟར་བཞེད། །​རྣམ་པར་གྲོལ་སྡེའི་གཞུང་གིས་ནི། །​མངོན་རྟོགས་རྣམ་པ་བཞི་ཡིན་ཏེ། །​སྦྱོར་བ་བཞི་པོ་ཁོ་ན་སྟེ། །​མཁྱེན་པ་གསུམ་དང་ཆོས་སྐུ་ནི། །​ཡུམ་[[3]](#footnote-22)དང་འབྲས་བུ་དག་ཏུ་འདོད། །​གསེར་གླིང་ཤཱནྟི་རྣམ་གཉིས་ཀྱིས། །​མངོན་རྟོགས་བདག་ཉིད་བདུན་ཡང་སྟེ། །​ཤེས་རབ་ཕ་རོལ་ཕྱིན་བདག་འདོད། །​འབྲས་བུ་ཆོས་སྐུ་མཛད་པ་ཡིན། །​བརྒྱད་ཀ་མངོན་རྟོགས་སེང་བཟང་དང་། །​བུདྡྷ་ཤྲཱི་ཛྙཱ་ན་འདི་བཞེད། །​མངོན་རྟོགས་ཤེས་རྒྱུད་རིམ་པ་སྟེ། །​དངོས་པོ་བརྒྱད་ནི་བརྗོད་བྱ་ལ། །​སྐབས་ནི་རྗོད་བྱེད་ཤཱནྟི་གསུངས། །​ཁ་ཅིག་སྐབས་བརྒྱད་དག་གིས་ནི། །​གང་ཟག་བརྒྱད་ཀྱི་ཆ་[[4]](#footnote-23)རྐྱེན་ཞེས། །​ཁ་ཅིག་ཐམས་ཅད་མཁྱེན་པ་དང་། །​བྱང་ཆུབ་སེམས་དང་ཉན་ཐོས་ཀྱི། །​གསུམ་གྱི་ལམ་[[5]](#footnote-24)དུ་བསྟན་ཏོ་ཞེས། །​སེང་གེ་བཟང་པོའི་གཞུང་གིས་ནི། །​ཐམས་ཅད་མཁྱེན་པའི་ལམ་དུ་ནི། །​གཉིས་ཀ་ཚང་བར་འདོད་པ་ཡིན། །​དེ་ལྟར་མིན་ན་མ་རྫོགས་ཟེར། །​བླ་མ་གསེར་གླིང་བཞེད་པ་ཡིས། །​འགའ་ཞིག་ཡུམ་[[6]](#footnote-25)ལ་འཇུག་པ་ན། །​གཞི་མ་མ་དག་དུས་དག་ཏུ། །​གང་ཟག་བརྒྱད་ཀྱི་ལམ་དུ་འདོད། །​མ་དག་དག་པར་བྱེད་དུས་སུ། །​གང་ཟག་གསུམ་གྱི་ལམ་དུ་འདོད། །​དག་པ་ལམ་དུ་བྱེད་དུས་སུ། །​གང་ཟག་གཅིག་གི་ལམ་ཡིན་གསུང་། །​དེ་ལས་བསྡུས་དོན་བཤད་པ་ནི། །​གྲངས་ངེས་[[7]](#footnote-26)གོ་རིམས་ཟློས་སྤོང་དང་། །​རང་རང་ངོ་བོ་བཤད་པའོ། །​གྲངས་ངེས་དག་ནི་བསྟན་པ་ན། །​ཐོས་བསམ་ཡུམ་[[8]](#footnote-27)དུ་ཀུན་མཁྱེན་གསུམ། །​སྒོམ་པའི་དུས་སུ་སྦྱོར་བ་བཞི། །​འབྲས་བུ་མཐར་ཐུག་ཆོས་ཀྱི་སྐུ། །​ཐོས་བསམ་དུས་སུ་འབྲས་བུ་དང་། །​རྒྱུ་དང་མི་མཐུན་ཕྱོགས་དག་ཏུ། །​གཏན་ལ་ཕབ་པ་རྫོགས་པ་ཡིན། །​སྒོམ་པའི་དུས་སུ་སྦྱོར་བ་དང་། །​གནས་སྐབས་འབྲས་བུ་བརྟན་[[9]](#footnote-28)བྱེད་དང་། །​རྒྱུ་ཡི་མཐར་ཐུག་དག་གིས་རྫོགས། །​དེ་ལྟར་ན་ནི་གྲངས་ངེས་སོ། །​གོ་རིམས་སྐྱེ་བའི་རིམ་པ་སྟེ། །​དང་པོ་ཐོས་བསམ་བྱེད་པས་ན། །​དེ་ཡི་ཡུལ་ནི་སྔོན་དུ་བཤད། །​དེ་ཡང་དང་པོ་འབྲས་ཤེས་བྱེད། །​དེ་ནས་རྒྱུ་དང་སྤང་བྱ་དག །​རིམ་པ་བཞིན་དུ་གཏན་ལ་འབེབས། །​སྦྱོར་བ་བཞི་ཡི་རིམ་པ་ཡང་། །​རྣམ་ཀུན་མངོན་རྫོགས་ཚོགས་ལམ་ནས། །​ཡོད་པས་དང་པོར་བསྟན་པ་ཡིན། །​དེ་ནས་གསུམ་པོ་རིམ་བཞིན་སྐྱེ།[[10]](#footnote-29) །​དེ་ལྟར་[[11]](#footnote-30)དེ་ནི་གོ་རིམས་སོམོ།[[12]](#footnote-31) །​ཟློས་སྤོང་ཞར་ལ་བསྟན་པའོ། །​རང་རང་ངོ་བོ་བཤད་པར་བྱ། །​ཐམས་ཅད་མཁྱེན་པའི་དོན་བཅུ་ཡང་། །​སེང་གེ་བཟང་པོས་གཉིས་སུ་བསྡུས། །​རྒྱུ་དང་འབྲས་བུ་དག་ཏུའོ། །​རྒྱུ་ལ་རྣམ་པ་གསུམ་དུ་སྟེ། །​དང་པོ་སེམས་བསྐྱེད་རྣམ་དག་གིས།[[13]](#footnote-32) །​གདམས་ངག་དག་ལ་བསླབ་པར་བྱ། །​དེ་ནས་སྒྲུབ་པ་རྣམ་བཞི་སྟེ། །​སྒྲུབ་པའི་རྟེན་དང་དམིགས་པ་དང་། །​སྒྲུབ་པའི་ཆེད་[[14]](#footnote-33)དང་སྒྲུབ་པ་དངོས། །​དེ་ནི་རྣམ་བཞི་གོ་ཆ་དང་། །​འཇུག་པ་ཚོགས་དང་ངེས་འབྱུང་ངོ། །​ས་མཚམས་སྦྱོར་བས་བཞི་རུ་བསྟན། །​འབྲས་བུ་འདོད་པ་བསྟན་པ་ནི། །​ངེས་འབྱེད་དག་གིས་མཚོན་དེ་བཤད། །​ཐམས་ཅད་མཁྱེན་པའི་བསྡུས་དོན་ནི། །​དབྱེ་བ་ངོ་བོ་མཚན་ཉིད་དང་། །​ས་མཚམས་ཟློས་སྤོང་བྱེད་པ་སྟེ། །​རྣམ་པ་དྲུག་ཏུ་ཡང་དག་འདོད། །​དབྱེ་བ་རྒྱུ་ཡི་ས་དང་ནི། །​འབྲས་བུའི་[[15]](#footnote-34)ས་ཡི་མཁྱེན་པའོ། །​འབྲས་ལ་ཇི་སྙེད་ཇི་ལྟ་བ། །​ཐམས་ཅད་དག་ནི་ཤེས་པའོ། །​ངོ་བོ་ཤེས་རབ་སྙིང་རྗེ་སྟེ། །​མཚན་ཉིད་ཐམས་ཅད་ཤེས་པའོ། །​ས་མཚམས་གནས་སྐབས་ཚོགས་ལམ་ནས། །​འབྲས་བུའི་ས་ནི་སངས་རྒྱས་ས།[[16]](#footnote-35) །​ཆོས་ཀྱི་སྐུ་དང་མི་ཟློས་ཏེ། །​འདི་ནི་སྤྱི་རུ་བཤད་པ་སྟེ། །​ཆོས་སྐུ་རང་ལས་སྐྱེ་བའོ། །​བྱེད་པ་ཆོས་ཀྱི་འཁོར་ལོ་བསྐོར། །​ལམ་ཤེས་པ་ཡང་དེ་བཞིན་དྲུག །​དབྱེ་ན་སངས་རྒྱས་བྱང་སེམས་ལམ། །​ཉན་ཐོས་ལམ་དང་གསུམ་དུ་འདོད། །​ཡང་ན་ཐེག་གསུམ་ལམ་དུ་འདོད། །​ཐམས་ཅད་ལམ་[[17]](#footnote-36)ཤེས་ཐམས་ཅད་ཀྱི། །​ཤེས་ལ་[[18]](#footnote-37)གཉིས་སུ་འདོད་པ་ཡིན། །​ངོ་བོ་ཤེས་རབ་སྙིང་རྗེ་སྟེ། །​མཚན་ཉིད་ལམ་གསུམ་སྐྱེ་མེད་ཤེས། །​ས་མཚམས་གནས་སྐབས་སེམས་བསྐྱེད་ནས། །​རྫོགས་པ་ས་དྲུག་དག་ཏུ་འདོད། །​མཐར་ཐུག་སངས་རྒྱས་ས་ཡིན་ནོ། །​འདི་རུ་མཐོང་ལམ་བཤད་པ་ནི། །​རྒྱུད་ལ་སྐྱེ་བའི་ཆ་ནས་བཤད། །​གཞི་[[19]](#footnote-38)རུ་མཐོང་ལམ་བཤད་པ་ནི། །​ལྡོག་པའི་ཆ་ནས་བཤད་པ་ཡིན། །​ཡང་ན་འདི་རུ་བཤད་པ་ནི། །​ལམ་ལ་ཤེས་པའི་ཆ་ནས་བཤད། །​འོག་ཏུ་གཞི་ཤེས་ཚུལ་ནས་བཤད། །​དེས་ན་[[20]](#footnote-39)ཟློས་པའི་སྐྱོན་དང་བྲལ། །​བྱེད་པ་སེམས་ཅན་སྨོན་[[21]](#footnote-40)བྱེད་དོ། །​གཞི་[[22]](#footnote-41)ཤེས་ཀྱང་ནི་དེ་བཞིན་དྲུག །​དབྱེ་བ་སྤང་དང་བླང་གཉིས་སོ། །​བླང་བྱ་གཞི་[[23]](#footnote-42)ཤེས་ངོ་བོ་ནི། །​ཤེས་རབ་དང་ནི་སྙིང་རྗེའོ། །​སྤང་བྱ་གཞི་[[24]](#footnote-43)ཤེས་ངོ་བོ་ནི། །​ཤེས་རབ་དག་ཏུ་འདོད་པ་ཡིན། །​མཚན་ཉིད་གཞི་[[25]](#footnote-44)ལ་བདག་མེད་གཉིས། །​ཤེས་པ་བླང་བྱའི་མཚན་ཉིད་དོ། །​གང་ཟག་བདག་མེད་ཤེས་པ་ནི། །​སྤང་བྱའི་གཞི་[[26]](#footnote-45)ཤེས་མཚན་ཉིད་དོ། །​ས་མཚམས་གནས་སྐབས་ད་ལྟར་ནས།[[27]](#footnote-46) །​རྫོགས་པ་བརྒྱད་པའི་[[28]](#footnote-47)ས་ནའོ། །​མཐར་ཐུག་སངས་རྒྱས་ས་ནའོ། །​ཟློས་སྤོང་[[29]](#footnote-48)ལམ་དུ་བཤད་པས་ཤེས། །​བྱེད་པ་ཉོན་མོངས་སྒྲིབ་པ་སྤོང་།[[30]](#footnote-49) །​དེ་ནི་མཁྱེན་གསུམ་བསྡུས་དོན་ཡིན། །​རྣམ་ཀུན་མངོན་རྫོགས་དེ་བཞིན་དྲུག །​དབྱེ་བ་ཡུལ་གྱིས་[[31]](#footnote-50)རྣམ་གཉིས་སོ། །​གནས་སྐབས་ཀྱིས་ནི་བཅུ་གཅིག་གོ། །​ངོ་བོ་ཤེས་རབ་སྙིང་རྗེའོ། །​མཚན་ཉིད་མ་ལུས་སྐྱེད་པའོ། །​ས་མཚམས་ཚོགས་ལམ་ཆུང་ངུ་ནས། །​རྫོགས་པ་བརྒྱད་པའི་ས་ནའོ། །​མཐར་ཐུག་[[32]](#footnote-51)སངས་རྒྱས་ས་ནའོ། །​ཟློས་སྤོང་མཁྱེན་གསུམ་མཚན་ཉིད་ནས། །​འདིར་ནི་རྒྱུད་ལ་སྐྱེས་པ་[[33]](#footnote-52)ནས། །​ཞིང་དག་ཐབས་མཁས་བྱེད་པའོ། །​རྩེ་མོ་མཐར་གྱིས་སྐད་ཅིག་མ། །​གསུམ་ཡང་དྲུག་དྲུག་ཤེས་པར་བྱ། །​རྩེ་མོའི་དབྱེ་བ་དྲུག་གམ་བདུན། །​ངོ་བོ་ལྷག་མཐོང་ཞི་གནས་སོ། །​མཚན་ཉིད་ཕུལ་དུ་བྱུང་བའོ། །​སྤང་བྱ་སྤོང་བར་བྱེད་པའོ། །​ས་མཚམས་གྲོལ་ཆེན་[[34]](#footnote-53)རྣམ་གྲོལ་ནས། །​བར་ཆད་མེད་པའི་ལམ་ན་ཡོད། །​བར་ཆད་མེད་པའི་ཆ་ནས་བཤད། །​སྐད་ཅིག་བྱང་ཆུབ་རྒྱུ་ཡི་ཆོས། །​སྐད་ཅིག་གཅིག་ལ་རྫོགས་པ་ནས།[[35]](#footnote-54) །​ཟློས་པའི་སྐྱོན་དང་བྲལ་བ་ཡིན། །​མཐར་གྱིས་དབྱེ་བ་དེ་བཞིན་ནོ། །​ངོ་བོ་དེ་བཞིན་མཚན་ཉིད་ནི། །​མཁྱེན་གསུམ་རིམ་གྱིས་བསྒོམ་[[36]](#footnote-55)པ་ཡིན། །​ཁ་ཅིག་ན་རེ་བསྐྱར་ཡིན་ཟེར། །​གཞུང་ལས་སྔ་མ་དག་ནི་གསལ། །​རྩེ་མོ་[[37]](#footnote-56)མ་ཐོབ་ཐོབ་བྱེད་དང་། །​བརྟན་པར་[[38]](#footnote-57)བྱེད་པ་བྱེད་པ་ཡིན། །​ཐོབ་བྱེད་ས་མཚམས་དྲུག་ནས་ཡོད། །​བརྟན་[[39]](#footnote-58)པར་བྱེད་པའི་ས་མཚམས་ནི། །​དྲོད་ཆེན་ཁྱད་པར་ལམ་ན་ཡོད། །​འདིར་ནི་ཕ་རོལ་ཕྱིན་པ་དྲུག །​རིམ་པའི་ཆ་ནས་བཤད་པ་ཡིན། །​གཞན་དུ་དེ་ལྟར་མ་བཤད་པས། །​སྔར་བཞིན་ཟློས་པའི་སྐྱོན་དང་བྲལ། །​མཐར་གྱིས་པ་ནི་རྣམ་གཉིས་ཏེ། །​རྩེ་མོ་ཐོབ་པར་བྱེད་པ་དང་། །​ཐོབ་པ་བརྟན་པར་བྱེད་པ་ལས། །​སེང་གེ་བཟང་པོ་བརྟན་[[40]](#footnote-59)བྱེད་ནི། །​འབའ་ཞིག་གསལ་བར་བཤད་པ་ཡིན། །​སྐད་ཅིག་དབྱེ་བ་རྣམ་བཞི་ཏེ། །​གཞུང་ནས་གསལ་བར་བཤད་པ་ཡིན། །​ངོ་བོ་ཞི་གནས་ལྷག་མཐོང་ངོ། །​སྐད་ཅིག་གཅིག་ལ་རྒྱུ་ཡི་ཆོས། །​དཀར་པོ་ཐམས་ཅད་རྫོགས་པ་ཡིན།[[41]](#footnote-60) །​མཚན་ཉིད་དག་ཏུ་འདོད་པ་ཡིན། །​ས་མཚམས་དག་ནི་ས་བཅུ་ཡི།[[42]](#footnote-61) །​བར་ཆད་མེད་པའི་ལམ་ན་ཡོད། །​ཁ་ཅིག་རྣམ་གྲོལ་ལམ་ན་ནི། །​ཡོད་དོ་ཞེས་ཀྱང་ཟེར་བ་ཡོད། །​བྱེད་པ་ཆོས་སྐུ་སྐྱེད་པ་པོ།[[43]](#footnote-62) །​ཟློས་སྤོང་སྔར་ནི་སྤངས་ཟིན་ནོ། །​ཆོས་སྐུའི་འོག་ནས་སྟོན་པའོ། །​དེ་ནི་ཤིན་ཏུ་བསྡུས་དོན་ནོ། །​དེ་ཉིད་རྒྱས་པར་བཤད་པ་ལས། །​དང་པོའི་[[44]](#footnote-63)སེམས་བསྐྱེད་བཤད་པ་ནི། །​དབྱེ་དང་དེ་ཡི་[[45]](#footnote-64)རྒྱུ་མཚན་དང་། །​ངོ་བོ་མཚན་ཉིད་ས་མཚམས་དང་། །​བྱེད་པ་དང་ནི་ཟློས་སྐྱོན་མེད། །​དེ་ཡི་རྒྱུ་དང་བཅུ་རུ་འདོད། །​དབྱེ་བ་སྨོན་འཇུག་རྣམ་གཉིས་དང་། །​ཡང་ན་ཉི་ཤུ་གཉིས་སུ་འདོད། །​བླངས་དང་ཆོས་ཉིད་ཐོབ་ལ་སོགས། །​མདོ་སྡེ་རྒྱན་ལ་སོགས་ནས་བཤད། །​སྨོན་ལ་དབྱེ་བ་མེད་པ་སྟེ། །​འཇུག་ལ་དབྱེ་བ་ཞེས་བྱའོ། །​ཤེས་རབ་འབྱུང་གནས་བློ་གྲོས་ཟེར། །​སེམས་བསྐྱེད་དང་པོ་སྨོན་པ་སྟེ། །​ལྷག་མ་མཇུག་[[46]](#footnote-65)ལ་དབྱེའོ་ཞེས། །​ལྷ་ཡི་དབང་པོའི་[[47]](#footnote-66)བློ་གྲོས་ཟེར། །​དབྱེ་བའི་རྒྱུ་མཚན་གྲོགས་ཡིན་ཞེས། །​སེང་གེ་བཟང་པོས་གསལ་བར་བཤད། །​དམིགས་པ་ཡུལ་གྱིས་དབྱེའོ་ཞེས། །​འཕགས་པ་རྣམ་གྲོལ་བཞེད་དོ་ཟེར། །​དང་པོ་ངོ་བོའི་སྒོ་ནས་དབྱེ། །​ལྷག་མ་གྲོགས་ཀྱི་ཤཱནྟིས་[[48]](#footnote-67)གསུངས། །​ཚོགས་ན་གསུམ་སྟེ་སྦྱོར་ན་གཅིག །​ས་བཅུ་ན་ནི་བཅུ་ཡིན་ཏེ། །​ལྔ་[[49]](#footnote-68)ནི་ཁྱད་པར་ལམ་ན་ཡིན། །​གསུམ་ནི་སངས་རྒྱས་ས་ནའོ། །​ཁ་ཅིག་ས་མཚམས་མེད་དོ་ཞེས། །​འདོད་པ་མདོ་སྡེ་རྒྱན་དང་འགལ། །​ཁྱད་པར་ཅན་ལ་དམིགས་པ་ཡི།[[50]](#footnote-69) །​ཡིད་ཀྱི་[[51]](#footnote-70)རྣམ་ཤེས་ངོ་བོར་འདོད། །​གཞན་གྱི་དོན་དུ་སངས་རྒྱས་འདོད། །​མཚན་ཉིད་དུ་ནི་བྱམས་པས་བཤད། །​ཟློས་སྤོང་[[52]](#footnote-71)འོག་ཏུ་བཤད་པར་བྱ། །​བྱེད་པ་རྣམ་པ་ལྔ་རུ་སྟེ། །​རྣམ་པར་སྨིན་དང་རྒྱུ་མཐུན་དང་། །​དབང་དང་བྲལ་དང་སྐྱེས་བུའོ། །​རྒྱུ་ནི་རྣམ་པ་མང་ཡང་ནི། །​གཙོ་བོའི་རྒྱུ་ནི་སྙིང་རྗེ་སྟེ། །​མདོ་ནས་ཡང་དག་གསལ་བར་བཤད། །​གདམས་ངག་རྣམ་པ་བརྒྱད་[[53]](#footnote-72)དུ་སྟེ། །​དབྱེ་བ་ཡུལ་གྱིས་[[54]](#footnote-73)བཅུ་ཡིན་ནོ། །​བྱེད་པས་དབྱེ་ན་གཉིས་སུ་སྟེ། །​གདམས་དང་རྗེས་སུ་གདམས་པའོ། །​ངོ་བོ་དག་གི་འཁོར་ལོ་ཡིན། །​གཞན་སློབ་ལ་འདོམས་[[55]](#footnote-74)མཚན་ཉིད་དོ། །​མ་ཐོབ་ཐོབ་དང་ཐོབ་མི་ཉམས། །​འདི་ཡི་[[56]](#footnote-75)བྱེད་པ་ཡིན་པར་འདོད། །​སེམས་བསྐྱེད་ནས་ནི་ས་བཅུའི་བར། །​འདི་ཡི་[[57]](#footnote-76)ས་མཚམས་ཡིན་པར་གསུངས། །​ཚོགས་ན་གསུམ་སྟེ་སྦྱོར་ན་ལྔ། །​མཐོང་སྒོམ་གཉིས་ན་རེ་རེ་སྟེ། །​གོ་རིམས་བཞིན་དུ་ཡིན་ནོ་ཞེས། །​དེ་སྐད་ཁ་ཅིག་འདོད་པ་ཡོད། །​གོ་རིམས་སྐྱེ་བའི་རིམ་པ་ཡིན། །​འདི་ཙམ་གྱིས་རྫོགས་གྲངས་ངེས་སོ། །​འདི་དང་ལམ་ཤེས་གཉིས་སུ་ཡང་། །​བསྒྲུབ་པ་གཉིས་སུ་བཤད་པ་ཡང་། །​ཉན་དང་སྒོམ་པའི་ཆ་ནས་ནི། །​བསྟན་པས་ཟློས་སྐྱོན་མེད་པའོ། །​ངེས་འབྱེད་དབྱེ་བ་རྣམ་བཞི་ཡིན། །​ས་མཚམས་སྦྱོར་ལམ་ཁོ་ན་སྟེ། །​བྱེད་པ་མཐོང་ལས་སྐྱེད་[[58]](#footnote-77)པ་ཡིན། །​ངོ་བོ་དབང་ལྔ་སྟོབས་ལྔ་ཡིན། །​བསྒོམས་[[59]](#footnote-78)བྱུང་ཤེས་རབ་ཡིན་ཞེས་བཤད། །​ལམ་ཤེས་ངེས་འབྱེད་ཉན་ཐོས་ཀྱི། །​རྣམ་ཀུན་ངེས་འབྱེད་ཀུན་རྫོབ་ཀྱི།[[60]](#footnote-79) །​འདི་ནི་དོན་དམ་ཆ་ནས་ཏེ། །​བསྟན་པས་ཟློས་སྐྱོན་མེད་དོ་ཞེས། །​བུདྡྷ་ཤྲཱི་ཛྙཱ་ན་འདི་འདོད། །​ངེས་འབྱེད་བདེན་པ་རྟོགས་པ་སྟེ། །​དེ་ཆ་སྡུག་བསྔལ་ཆོས་ཤེས་[[61]](#footnote-80)བཟོད། །​དེ་དང་མཐུན་པ་མཚན་ཉིད་ཡིན། །​སྦྱོར་ལམ་མོས་སྤྱོད་ཆ་མཐུན་ནི། །​འདི་ཡི་མིང་གི་རྣམ་གྲངས་ཡིན། །​རྟེན་གྱི་དབྱེ་བ་དཀྱུས་ན་གསལ། །​ངོ་བོ་ཆོས་དབྱིངས་ཡིན་ཡང་ནི། །​དེ་ཡི་[[62]](#footnote-81)འདོད་པ་མི་མཐུན་ནོ། །​ཡོན་ཏན་སྐྱེད་པ་མཚན་ཉིད་དོ། །​ས་མཚམས་ཆོས་དྲུག་གསལ་བ་སྟེ། །​བདུན་པོ་ཆོས་དྲུག་རེ་རེ་ལ། །​ཡོད་པ་ཉིད་དུ་དཔྱད་པ་[[63]](#footnote-82)སྣང་། །​དཔེར་ན་དྲོད་ཀྱི་བར་ཆད་མེད། །​གཉེན་པོ་[[64]](#footnote-83)སྤོང་བ་རྣམ་གྲོལ་ན།[[65]](#footnote-84) །​ཡོངས་སུ་གཏུགས་པ་[[66]](#footnote-85)བཞི་པོ་ནི། །​ཁྱད་པར་ལམ་ན་ཡོད་པའོ། །​ཆོས་དྲུག་གཞན་ཡང་དེ་བཞིན་སྦྱོར། །​འདིར་ནི་རང་བཞིན་དམིགས་པར་ནི། །​འགྱུར་ཆ་བསྟན་པས་ཟློས་སྐྱོན་བྲལ། །​འཕགས་པ་རྣམ་གྲོལ་དེ་སྐད་གསུང་།[[67]](#footnote-86) །​ཡོན་ཏན་སྐྱེད་པའི་བྱེད་པ་ཡོད། །​དམིགས་པ་དབྱེ་བ་བཅུ་གཅིག་སྟེ། །​གོ་རིམས་སྐྱེ་བའི་རིམ་པ་སྟེ། །​འདི་ཙམ་ཁོ་ནས་དམིགས་རྫོགས་པས། །​གྲངས་ཀྱང་བཅུ་གཅིག་ཁོ་ནར་[[68]](#footnote-87)བཤད། །​དང་པོ་གསུམ་ནི་ཚོགས་ལམ་དང་། །​སྦྱོར་དང་མཐོང་སྒོམ་མི་སློབ་ལམ། །​བཞི་ལ་རིམ་བཞིན་གཉིས་གཉིས་སུ། །​དཔྱད་པས་དེ་ལྟར་འདྲ་བར་སྣང་། །​ངོ་བོ་ཆོས་ཀུན་མཚན་ཉིད་ནི། །​སྤང་བླང་གཉིས་སུ་དམིགས་སོ་ཞེས། །​སེང་གེ་བཟང་པོས་[[69]](#footnote-88)འགྲེལ་ཆེན་ནས། །​ཁ་ཅིག་བཅུ་པོ་གསུམ་པོ་ལས། །​གཉིས་བཞག་དགེ་བ་ལ་དམིགས་ནས། །​དེ་ལ་གཉིས་ལས་ཕྱི་མ་ལ། །​ལྷག་མ་ཀུན་ལ་དེ་ལྟར་འདྲེ།[[70]](#footnote-89) །​འདི་རུ་དངོས་སུ་ཆེད་དུ་ནི། །​བརྒྱུད་པའི་སྒོ་ནས་དམིགས་པ་ནི། །​ཕོག་དང་སྦྱོར་བ་ལྟ་བུས་ནི། །​ཟློས་སྐྱོན་མེད་ཅེས་རྣམ་གྲོལ་གསུངས།[[71]](#footnote-90) །​ཆེད་དུ་བྱ་བ་རྣམ་པ་གསུམ། །​ངོ་བོ་སེམས་ཅན་ཐམས་ཅད་ཡིན། །​དེ་དོན་སྒྲུབ་པ་མཚན་ཉིད་ཡིན། །​ས་མཚམས་དམིགས་པ་དེ་ལྟ་ནས། །​གྲུབ་པ་སེམས་ཅན་སངས་རྒྱས་ནི།[[72]](#footnote-91) །​སེང་གེ་བཟང་པོ་འདོད་པ་ཡིན། །​སྤོང་བ་རྡོ་རྗེ་ལྟ་བུ་ན། །​སེམས་པ་[[73]](#footnote-92)དང་རྟོགས་སངས་རྒྱས་ས། །​བི་མ་མི་ཏྲ་རྒྱ་འགྲེལ་ནས། །​ངོ་བོ་རང་ལ་སྦྱར་བ་དང་། །​གཞན་ལ་སྦྱར་བས་མི་མཐུན་པས། །​ས་མཚམས་དག་ཀྱང་མི་མཐུན་ནོ། །​གོ་ཆའི་ངོ་བོ་བརྩོན་འགྲུས་ཏེ། །​དབྱེ་ན་པཉྫི་ཀ་[[74]](#footnote-93)ནས་དྲུག །​འདི་ནས་སུམ་ཅུ་དྲུག་ཏུ་བཤད། །​རེ་རེ་ལ་ནི་དྲུག་དྲུག་བཤད།[[75]](#footnote-94) །​དགེ་བ་སྒོམ་པ་མཚན་ཉིད་དོ། །​ས་མཚམས་ཚོགས་ལམ་ན་ཡོད་ཅེས། །​སློབ་དཔོན་ཆེན་པོ་ཐོགས་མེད་གསུངས།[[76]](#footnote-95) །​འདིར་ནི་མོས་པ་ཙམ་གྱིས་ནི།[[77]](#footnote-96) །​འཇུག་པ་དངོས་[[78]](#footnote-97)འཇུག་ཟློས་སྐྱོན་མེད། །​འཇུག་པ་[[79]](#footnote-98)དབྱེ་དགུ་དཀྱུས་ནས་གསལ། །​ས་མཚམས་སྦྱོར་ལམ་ན་ཡོད་ཅེས། །​སྔ་མ་བཞིན་དུ་ཐོགས་མེད་གསུངས།[[80]](#footnote-99) །​ངོ་བོ་དབང་ལྔ་སྟོབས་ལྔའོ། །​མཚན་ཉིད་ཕ་རོལ་དྲུག་དྲུག་ལ། །​དངོས་སུ་འཇུག་པར་བྱེད་པའོ། །​ཚོགས་ཀྱི་སྒྲུབ་པ་བཅུ་བདུན་ཏེ། །​ས་མཚམས་གཟུངས་[[81]](#footnote-100)ཚོགས་མན་ཆད་ནི། །​ཆོས་མཆོག་མན་ཆད་དུ་རྫོགས་ཟེར། །​གཉིས་ནི་མཐོང་སྒོམ་གཉིས་ནའོ། །​ངོ་བོ་ཤེས་རབ་སྙིང་རྗེ་སྟེ། །​མཚན་ཉིད་ཐམས་ཅད་མཁྱེན་པ་ཡི། །​རྒྱུ་རྫོགས་པས་ནི་རྣམ་གྲོལ་གསུངས། །​ངེས་འབྱུང་བརྒྱད་དུ་བཤད་པ་ལས། །​གྲངས་ངེས་ཡོད་པ་མ་ཡིན་ཡང་། །​འཁོར་ཉེ་བ་ལ་དགོངས་ནས་བཤད། །​ངོ་བོ་ཤེས་རབ་སྙིང་རྗེ་སྟེ། །​ངེས་པར་འབྱུང་བ་མཚན་ཉིད་ཡིན། །​ས་བརྒྱད་ནས་ནི་སངས་རྒྱས་ས། །​དེ་ནས་ཡོད་དེ་འགྲེལ་ཆེན་ནས། །​བྱམས་པས་དཔེ་རུ་བླངས་ནས་བཤད། །​ཁ་ཅིག་སྒྲུབ་པ་ཡིན་པས་ན། །​སངས་རྒྱས་ས་ན་མེད་ཅེས་ཟེར། །​ཁ་ཅིག་སངས་རྒྱས་ས་ཁོ་ན། །​ཡོད་དེ་སྒྲུབ་པ་ཡིན་པས་ན། །​ཟེར་ཡང་དང་པོ་ཁོ་ན་འཐད། །​ཐམས་ཅད་མཁྱེན་པ་རྒྱས་ཕྱིར་དང་། །​ལྷ་ཡི་ལོག་རྟོག་བསལ་བ་དང་། །​འདོད་ཆེན་མ་ཡིན་བྱང་སེམས་ཀྱི། །​ལམ་ནི་བསྟན་ཕྱིར་ལམ་ཤེས་བཤད། །​མོག་མོག་པོར་བྱེད་ལ་སོགས་ལ། །​ཁ་ཅིག་རྟེན་སོགས་ཐ་སྙད་འདོགས། །​ལམ་གྱི་ཡན་ལག་བསྟན་ཏོ་ཞེས། །​ཤེས་རབ་འབྱུང་གནས་བློ་གྲོས་ཟེར། །​སྣོད་དུ་རུང་བར་བྱ་བའི་ཕྱིར། །​འོད་ཀྱིས་མཚོན་ནས་ང་རྒྱལ་བཅག །[[82]](#footnote-101)​བྱང་ཆུབ་ཁོ་ནའི་[[83]](#footnote-102)སེམས་བསྐྱེད་པས། །​ཡུལ་ངེས་པ་སྟེ་དེ་ལ་རྩོད། །​བྱང་ཆུབ་ཁོ་ནར་མི་འཐད་དེ། །​རིགས་ལྔ་ཞེས་ནི་སྨྲ་བས་ན། །​རིགས་ལྔ་དྲང་དོན་ཡིན་པས་ན། །​ཁྱབ་པ་ཞེས་ནི་འཐད་པ་ཡིན། །​འདོད་ཆེན་མ་ཡིན་བྱང་སེམས་ཀྱིས། །​གཙོ་བོར་ཉོན་མོངས་མི་སྤོང་བས། །​ཉོན་མོངས་མ་སྤངས་རང་བཞིན་ཡིན། །​འོ་ན་སྒྲུབ་པ་ཅི་ཡིན་ཞེས། །​ཟེར་བའི་ལན་དུ་སེམས་ཅན་ནི། །​སྨིན་པར་བྱེད་པ་ལས་ཡིན་ནོ། །​ཐེག་གཉིས་བསྒོམ་ལམ་[[84]](#footnote-103)མི་འཐད་[[85]](#footnote-104)དེ། །​རང་རང་སྔར་རྒྱུན་ཡིན་པས་གསལ། །​བྱང་སེམས་ལ་ནི་མི་བཤད་དེ། །​ཤེས་ནས་འདའ་བར་བྱེད་པས་སུ། །​སྨོན་པ་[[86]](#footnote-105)མ་ཡིན་པས་མ་བཤད། །​སྦྱོར་ལམ་གསལ་ཏེ་མཐོང་ལམ་ནི། །​བདེན་པ་བཞི་ལ་དམིགས་ནས་སུ། །​སྐད་ཅིག་བཅོ་ལྔ་བཅུ་དྲུག་ནི། །​སྡེ་པ་རྣམ་གཉིས་འདོད་པ་ཡིན། །​འདོད་པ་དམིགས་པ་ཆོས་ཀྱིས་[[87]](#footnote-106)བཟོད། །​ཁམས་གཉིས་ལ་དམིགས་རྗེས་སུ་བཟོད། །​བཟོད་དང་ཤེས་པའི་ཁྱད་པར་ནི། །​བར་ཆད་མེད་དང་རྣམ་གྲོལ་ཏེ། །​དེ་ལྟར་བདེན་པ་རེ་རེ་ལ། །​བཟོད་གཉིས་ཤེས་གཉིས་བརྒྱད་བརྒྱད་ཡོད།[[88]](#footnote-107) །​ཁ་ཅིག་ལམ་འདི་[[89]](#footnote-108)བཤད་པ་ནི། །​ཤེས་པའི་དོན་སྡུག་བསྔལ་གཅིག་ནི། །​རྒྱུད་ལ་སྐྱེ་བའི་[[90]](#footnote-109)དོན་ཡིན་ཟེར། །​རྒྱུད་ལ་སྐྱེད་པ་མི་མཐུན་ཏེ། །​ཁ་ཅིག་མཐོང་བའི་ལམ་གཉིས་ནི། །​དྲོད་དང་བཟོད་པ་ན་ཡོད་ཟེར། །​ཁ་ཅིག་མཐོང་བའི་[[91]](#footnote-110)ལམ་[[92]](#footnote-111)ཡོད་ཀྱང་། །​ལྡོག་པའི་དབྱེ་བས་ཐ་དད་ཟེར། །​དེ་ལྟར་མཐོང་ལམ་རྣམ་གསུམ་ཏེ།[[93]](#footnote-112) །​གང་ཟག་བརྡ་དང་ཆོས་ཀྱི་བརྡ། །​གཉིས་ཀའི་བརྡ་གསལ་[[94]](#footnote-113)མཐོང་བའི་ལམ། །​དེ་ཡི་[[95]](#footnote-114)རྟེན་ནི་གླིང་གསུམ་གྱི། །​མི་རིགས་དྲུག་[[96]](#footnote-115)དང་ལྷ་རིགས་[[97]](#footnote-116)དྲུག །​ཡིན་ཞེས་བསྟན་བཅོས་ཆེན་པོར་བཤད། །​ས་ནི་དྲུག་ལ་བརྟེན་ཞེས་ཀྱང་། །​སྡེ་པ་རྣམ་གཉིས་འདོད་པའོ། །​ཐེག་ཆེན་བསམ་གཏན་བཞི་པ་ལ། །​བརྟེན་པ་ཡིན་ཏེ་བསྐྱེད་སླ་ཟེར། །​སྤང་བྱ་ཐུན་མོང་དུ་བསྟན་པ། །​རྟོག་པ་བརྒྱ་རྩ་བརྒྱད་དང་ནི། །​བརྒྱ་རྩ་བཅུ་གཉིས་ཉོན་མོངས་སོ། །​རིམ་གྱིས་སྤོང་བ་མ་ཡིན་ཏེ། །​བར་ཆད་མེད་པའི་ལམ་དུ་ནི། །​ཐམས་ཅད་སྤངས་ཞེས་[[98]](#footnote-117)ཐེག་ཆེན་གཞུང་། །​རྣམ་གྲོལ་ལམ་གྱིས་སྤངས་ཞེས་[[99]](#footnote-118)པ། །​ཐེག་པ་ཆུང་ངུའི་འདོད་པ་ཡིན། །​ངོ་བོ་ཞི་གནས་ལྷག་མཐོང་ཡིན། །​བྱང་ཆུབ་ཡན་ལག་བདུན་བཤད་པ། །​ཞི་གནས་ལྷག་མཐོང་ངོ་བོ་ཡིན། །​མཚན་ཉིད་མ་མཐོང་མཐོང་བ་སྟེ། །​ཆོས་ཀྱི་དབྱིངས་ལ་དམིགས་པའོ། །​མཐོང་ལམ་རྗེས་ཤེས་མེད་དོ་ཞེས། །​ཟེར་བ་ཡོད་དེ་གཞུང་དང་འགལ། །​ཤེས་པ་དུས་རྫོགས་ཟེར་བའི་ལན། །​ཐེག་ཆེན་འདོད་པ་སྐད་ཅིག་མ། །​བཅུ་དྲུག་གིས་ནི་རྫོགས་སོ་ཞེས། །​བསྟན་པ་རྣམ་གཞག་སྤྲོས་པ་ཡིན། །​སྐད་ཅིག་མ་ནི་གཅིག་གམ་གཉིས། །​རྫོགས་པ་དོན་དམ་རིག་པ་ཡིན། །​བཟོད་གཉིས་གཟུང་འཛིན་གཉིས་སུ་ནི། །​རིམ་པ་བཞིན་དུ་མེད་པ་རུ། །​རྟོག་པ་[[100]](#footnote-119)ཡིན་ཞེས་སེང་བཟང་གསུང་།[[101]](#footnote-120) །​བཟོད་པ་ཤེས་པ་སྔ་མ་བཞིན། །​བཟོད་པ་མ་དག་ཤེས་པ་ནི། །​བདེན་པ་དག་ལ་དམིགས་པའོ། །​མཐོང་ལམ་བསྡུས་པ་དེ་ཙམ་མོ། །​བསྒོམ་ལམ་[[102]](#footnote-121)བྱེད་པ་དྲུག་ཀྱང་ནི། །​གྲངས་ངེས་གོ་རིམས་ཡོད་མ་ཡིན། །​ཟག་བཅས་ཟག་མེད་གཉིས་ཀ་ཡི།[[103]](#footnote-122) །​བྱེད་པ་ཡིན་ཞེས་སེང་བཟང་གསུང་།[[104]](#footnote-123) །​ཟག་མེད་ཁོ་ནའི་ཡིན་ཞེས་པ། །​ཤཱནྟི་པ་ཡི་[[105]](#footnote-124)འདོད་པ་ཡིན། །​དང་པོར་བཤད་པ་ཉུང་བ་དང་། །​འབྲས་ལ་བྲོས་པ་[[106]](#footnote-125)ཡིན་པས་སུ། །​བསྒོམ་ལམ་[[107]](#footnote-126)རྣམ་གཉིས་ཟག་བཅས་དང་། །​ཟག་པ་མེད་པའི་[[108]](#footnote-127)ཟག་བཅས་ནི། །​དབྱེ་ན་རྣམ་གསུམ་ཁོ་ན་སྟེ། །​སྦྱོར་དང་དངོས་བཞི་[[109]](#footnote-128)རྗེས་ཀྱིས་སུ། །​ཡང་ན་བསོད་ནམས་སོགས་པ་[[110]](#footnote-129)དང་། །​སྒྱུར་[[111]](#footnote-130)དང་སྤེལ་བར་བྱེད་པས་སོ། །​ངོ་བོ་ཀུན་རྫོབ་ཤེས་པས་སོ།[[112]](#footnote-131) །​མཚན་མ་ཕྲ་མོ་ཡོད་པས་སུ། །​ཟག་བཅས་བརྗོད་པ་མཚན་ཉིད་ཡིན། །​ཁ་ཅིག་དམིགས་པ་ཟག་བཅས་ཟེར། །​སྐྱེ་བའི་རིམ་པ་གོ་རིམས་ཡིན། །​དེ་ལ་མོས་པའི་སྤྱོད་ཡུལ་ནི། །​ཤེས་རབ་ཡིན་པས་མཚོན་པ་སྟེ། །​ཕ་རོལ་ཕྱིན་པ་གཞན་ཡང་ཡིན། །​ངོ་བོ་འདུན་པ་[[113]](#footnote-132)ཡིན་ཞེས་ཟེར། །​ལ་ལ་ཤེས་པ་ཟེར་བ་ཡོད། །​གཉིས་ནས་ས་བཅུའི་བར་གྱི་ནི། །​རྗེས་ན་ཡོད་པ་ས་མཚམས་ཡིན། །​དབྱེ་བ་རང་གཞན་[[114]](#footnote-133)གཉིས་ཀ་ལ། །​ལྟོས་པས་དགུ་ཚན་གསུམ་ཡིན་ནོ། །​བྱེད་པ་བསྟོད་བཀུར་བསྔགས་གསུམ་ནི། །​རང་དང་གཞན་གྱི་[[115]](#footnote-134)གཉིས་ཀ་[[116]](#footnote-135)ལ། །​རིམ་པ་བཞིན་དུ་སངས་རྒྱས་གསུང་། །​ས་བཞི་ས་བདུན་ས་བཅུ་ཡི།[[117]](#footnote-136) །​བར་དུ་མོས་པ་གསུམ་པོ་ནི། །​གོ་རིམས་བཞིན་དུ་སྦྱོར་བ་[[118]](#footnote-137)ནི། །​ནང་ཚན་གྱི་ནི་ས་མཚམས་སོ། །​བསྔོ་བ་བཅུ་གཉིས་གྲངས་ངེས་མེད། །​ལྡོག་པའི་བྱེ་བྲག་གིས་སུ་བཤད། །​ངོ་བོ་སྨོན་ལམ་མཚན་ཉིད་ནི། །​དེ་ལྟར་འདོད་པ་སྨོན་པའོ། །​བསོད་ནམས་མི་ཟད་བྱེད་པ་ཡིན། །​ས་མཚམས་ས་དགུའི་རྗེས་ཤེས་ནའོ། །​རྗེས་སུ་ཡི་རང་ངོ་བོ་ནི། །​སེམས་བྱུང་ཤེས་རབ་དག་པའོ། །​མཚན་ཉིད་གསལ་ཏེ་བྱེད་པ་ནི། །​གཞན་གྱིས་བྱས་པའི་དགེ་བ་ལ། །​བསོད་ནམས་མཉམ་པོར་ཐོབ་ཅེས་པ། །​ཟེར་ཏེ་དེ་བས་རང་གི་སྔར། །​བྱས་པ་ལ་ཡང་ཡི་རང་བས། །​བསོད་ནམས་སྤེལ་བར་བྱེད་པ་ཡིན། །​དབྱེ་བ་དོན་དམ་ཀུན་རྫོབ་ཏུ། །​འདོད་པ་ཤཱནྟི་སེང་བཟང་ནི། །​གཉིས་ཀ་ཚང་ན་ཡིན་པས་ན། །​དེ་གཉིས་དབྱེ་བར་མི་བཞེད་དོ། །​ས་མཚམས་ས་དགུའི་རྗེས་ན་ཡོད། །​ཟག་མེད་རྣམ་གཉིས་བསྒྲུབ་པ་ནི། །​ལྡོག་པའི་བྱེ་བྲག་གིས་སུ་བཞི། །​གྲངས་ངེས་གོ་རིམས་ཡོད་པ་ཡིན། །​ས་མཚམས་ས་དགུའི་མཉམ་གཞག་གི།[[119]](#footnote-138) །​བར་ཆད་མེད་པའི་ལམ་ན་ཡོད། །​ངོ་བོ་ཞི་གནས་ལྷག་མཐོང་སྟེ། །​དག་པ་སྐྱེད་པར་བྱེད་པའོ། །​ཟློས་པ་གདམས་ངག་སྐབས་སུ་བཤད། །​འབད་པས་སྒྲུབ་པ་མཚན་ཉིད་དོ། །​དག་པ་ཐོབ་རྒྱུ་མི་ཐོབ་རྒྱུ། །​དངོས་ལ་སྤྱི་དང་བྱེ་བྲག་གཉིས། །​བྱེ་བྲག་རྣམ་བཞི་ཉན་ཐོས་དང་། །​རང་རྒྱལ་བྱང་སེམས་སངས་རྒྱས་སོ། །​ས་མཚམས་ས་གཉིས་སངས་རྒྱས་སོ།[[120]](#footnote-139) །​ངོ་བོ་སྒྲིབ་པ་བྲལ་བ་སྟེ། །​བྱེ་བྲག་མཚན་ཉིད་དཀྱུས་ན་གསལ། །​གཞི་ཞེས་བསྟན་པར་བྱ་བ་ནི། །​རྐང་པ་གཉིས་ཀྱིས་ངོ་བོ་བསྟན། །​བཞི་ཡིས་གཞི་ཤེས་[[121]](#footnote-140)དབྱེ་བ་སྟེ། །​ལྷག་མ་གཞི་ཤེས་[[122]](#footnote-141)དངོས་ཡིན་ཞེས། །​དེ་སྐད་ཐ་སྙད་འདོགས་པ་ཡོད། །​གཞི་ཤེས་གཉིས་ཀ་བསྟན་ཀྱང་ནི། །​བསྒོམ་ལམ་[[123]](#footnote-142)སྦྱོར་བ་ཟེར་བའང་ཡོད། །​བླང་བྱ་གཙོ་རུ་བསྟན་ཞེས་པ། །​སློབ་དཔོན་ཆེན་པོ་སེང་བཟང་གསུང་། །​དོར་བྱ་གཙོ་བོར་བསྟན་པ་ནི། །​སློབ་དཔོན་བུདྡྷ་ཤྲཱི་ཛྙཱ་གསུང་།[[124]](#footnote-143) །​སྦྱོར་བ་རྣམ་བཅུར་བསྟན་ཀྱང་ནི། །​གྲངས་ངེས་གོ་རིམས་ངེས་པ་མེད། །​སྦྱོར་ཡུལ་བཞི་ཡིན་སྦྱོར་བ་དངོས། །​གསུམ་ཡིན་གཉིས་འབྲས་གཅིག་དཔེ་ཞེས། །​དེ་སྐད་སྡུད་པར་བྱེད་པ་ཡིད།[[125]](#footnote-144) །​མཐོང་ལམ་ན་ཡོད་ཁ་ཅིག་ཟེར། །​བསྒོམ་ལམ་[[126]](#footnote-145)སྦྱོར་བ་ཟེར་བའང་ཡོད། །​ལ་ལ་སྦྱོར་ལམ་ན་ཡོད་དེ། །​སྦྱོར་ལམ་མ་བསྟན་གསུང་པ་[[127]](#footnote-146)ནི།[[128]](#footnote-147) །​གཞི་རུ་མ་བསྟན་ལ་དགོངས་གསུང་།[[129]](#footnote-148) །​ཟློས་སྐྱོན་སྔར་སྤངས་ངོ་བོ་ནི། །​རྗེས་ཀྱི་[[130]](#footnote-149)ལྷག་མཐོང་སྙིང་རྗེ་ཡིན། །​རློམ་སེམས་[[131]](#footnote-150)རྣམ་བཞི་བསྟན་པ་ཡང་། །​སེང་བཟང་འདོད་པ་དཀྱུས་ན་གསལ། །​གཟུགས་ལ་གཟུགས་ཀྱིས་གཟུགས་སུ་དང་། །​བདག་གིར་རློམ་སེམས་མི་བྱེད་པ། །​རྣམ་གྲོལ་ཤཱནྟི་རྣམ་གཉིས་བཞེད། །​ས་མཚམས་སྦྱོར་བཞིན་ངོ་བོ་ནི། །​ཤེས་རབ་ཡིན་ཏེ་བཅུ་པོ་ཡི།[[132]](#footnote-151) །​རེ་རེ་ལ་ཡང་བཞི་བཞི་ཡི། །​རྣམ་ཡོད་ཅེས་པ་སློབ་དཔོན་ནི། །​ཤེས་རབ་འབྱུང་གནས་བློ་གྲོས་ཟེར། །​མཐོང་ལམ་བསྡུས་དོན་སྔར་བཤད་དེ། །​འདི་རུ་བཤད་པའི་ཁྱད་པར་ནི། །​བཞི་པ་སྐྱེ་བའི་ཚུལ་དང་ནི། །​ཐུན་མོང་མ་ཡིན་ཚུལ་གྱིས་སུ། །​བསྟན་ཏོ་ཞེས་ནི་བརྗོད་པ་ཡིན།[[133]](#footnote-152) །​དོར་བའི་ཚུལ་ནས་བསྟན་ཏོ་ཞེས། །​སེང་གེ་བཟང་པོ་དེ་སྐད་གསུང་།[[134]](#footnote-153) །​བསྒོམ་ལམ་[[135]](#footnote-154)མི་སྟོན་རྒྱུ་མཚན་ནི། །​སྔར་བསྟན་ཟིན་ཏེ་སྦྱོར་ལམ་ནི། །​བྱང་སེམས་ཐམས་ཅད་མཁྱེན་ལ་ལྟོས། །​ཉན་ཐོས་ལམ་ཤེས་སུ་བསྟན་ཏོ། །​རྣམ་ཀུན་མངོན་རྫོགས་ཡུལ་གྱིས་གཉིས། །​ཤེས་དང་ཤེས་བྱེད་རྣམ་གཉིས་སོ། །​ཡང་ན་ཤེས་པའི་རྒྱུན་[[136]](#footnote-155)ཐེན་པ། །​རྣམ་ཀུན་ཤེས་བྱ་བླང་བའི་རིམ། །​རྟེན་དང་བརྟེན་པ་[[137]](#footnote-156)འབྲས་དང་ལྔ། །​ཤེས་བྱ་རྣམ་པ་བརྒྱད་དང་ནི། །​བདུན་ཅུ་རྩ་གསུམ་བསྟན་པ་ཡི། །​གྲངས་ལ་ངེས་ཡོད་མ་ཡིན་ཡང་། །​མཁྱེན་པ་གསུམ་ལ་བརྟེན་[[138]](#footnote-157)ནས་ནི། །​རེ་ཞིག་དེ་ཙམ་ཞིག་བརྗོད་དོ། །​གོ་རིམས་སྐྱེ་བའི་རིམ་པ་སྟེ། །​ས་མཚམས་ལམ་ནི་ལྔ་ན་ཡོད། །​ཅིས་ཤེས་སློབ་དཔོན་སེང་བཟང་གིས། །​ཡེ་ཤེས་ཚོགས་ནི་ཉི་ཤུ་ཡང་། །​ལམ་ནི་ལྔ་ཀར་སྦྱར་བས་སོ། །​ངོ་བོ་འདོད་པ་མི་མཐུན་ཏེ། །​རྣལ་འབྱོར་རྒྱུད་ལ་སྐྱེ་བ་དང་། །​བདེན་བཞིའི་རྣམ་པ་ཡིན་ཞེས་དང་། །​ཉན་ཐོས་བྱང་སེམས་སངས་རྒྱས་ཀྱི། །​ཡེ་ཤེས་ཡིན་ཞེས་འདོད་པ་གསུམ། །​རྣམ་པར་རྒྱས་དང་མཁྱེན་པར་བསྡུས། །​ཡང་ན་གཏན་ལ་དབབ་པ་དང་། །​སྐྱེ་བའི་[[139]](#footnote-158)རིམ་པས་བསྟན་པས་ན། །​ཟློས་པའི་སྐྱོན་དང་བྲལ་བ་ཡིན། །​ཉམས་ལེན་མཉམ་པར་གཞག་པ་[[140]](#footnote-159)དང་། །​རྗེས་ཀྱི་དུས་སུ་ཉམས་ལེན་ནོ། །​མཉམ་གཞག་སྦྱོར་བ་ཉི་ཤུ་སྟེ། །​དེ་ཡི་[[141]](#footnote-160)ཡོན་ཏན་བཅུ་བཞིའོ། །​བཞི་བཅུ་རྩ་དྲུག་སྦྱོར་བའི་སྐྱོན། །​སྦྱོར་བའི་མཚན་ཉིད་དགུ་བཅུ་གཅིག །​སྦྱོར་བའི་ངོ་བོ་ཞི་གནས་དང་། །​ཤེས་རབ་ཡིན་ཏེ་ཟློས་[[142]](#footnote-161)པའི་སྐྱོན། །​མེད་དེ་སྦྱོར་བ་རྣམ་བཅུ་རུ། །​རྗེས་ཀྱི་ཆ་ནས་འདི་རུ་ནི། །​མཉམ་གཞག་ཆ་ནས་བསྟན་པས་སོ། །​དོན་ལ་ཟློས་སྦྱོར་མཚན་ཉིད་དེ། །​དང་པོ་གཉིས་ནི་སྦྱོར་བ་དངོས། །​གསུམ་ནི་འབྲས་ཡིན་ཡང་ན་[[143]](#footnote-162)ཡུལ། །​བཅོ་ལྔ་ས་མཚམས་སྒོ་[[144]](#footnote-163)ནས་ཏེ། །​རྒྱུ་མཚན་དེས་ནི་ཉི་ཤུའོ། །​ཁ་ཅིག་ས་མཚམས་འདི་ལྟར་འདོད། །​ལྔ་ནི་ཀུན་ན་གཅིག་གི་ཚོགས། །​ལུང་བསྟན་སྦྱོར་ལམ་ཕྱིར་མི་ལྡོག །​ས་བདུན་མན་ཆད་ངེས་འབྱུང་ནས། །​གསུམ་ནི་བརྒྱད་ནས་ས་བཅུའི་བར། །​གཞན་དོན་ཡན་ཆད་སངས་རྒྱས་ས། །​ལ་ལ་དེ་ལས་[[145]](#footnote-164)གཞན་དུ་འདོད། །​ཡོན་ཏན་ས་མཚམས་ངེས་མེད་དེ། །​མདོ་ལས་ཀུན་ལ་ཡོད་པར་སྣང་། །​སྦྱོར་བའི་ཕན་ཡོན་ཡིན་པས་སུ།[[146]](#footnote-165) །​སྦྱོར་བའི་རྗེས་ལ་འབྱུང་བའོ། །​གྲངས་ངེས་མེད་དོ་ངོ་བོ་ནི། །​ཕྱིན་ཅི་མ་ལོག་ཕན་ཡོན་ནོ། །​སྐྱོན་སྤངས་ས་མཚམས་ངེས་པ་མེད། །​སྤྱིར་ན་ས་བརྒྱད་མན་ཆད་དུ། །​སྐྱོན་འབྱུང་ཞེས་ནི་མདོ་ལས་བཤད། །​དེ་ཚེ་སྤངས་ནས་སྒོམ་ཞེས་ཟར། །​ལ་ལ་སྒོམ་པ་ནོར་ལས་ཟར། །​མདོར་ན་སྐྱོན་དང་ཡོན་ཏན་ནི། །​ཤེས་པར་བྱས་ནས་སྒོམ་པ་[[147]](#footnote-166)ཡིན། །​མཚན་ཉིད་དགུ་བཅུ་རྩ་གཅིག་ཀྱང་། །​གྲངས་ངེས་མེད་ཀྱང་འཁོར་གྱི་ངོར། །​དེ་རྩམ་ཁོ་ན་བཤད་པ་ཡིན། །​གོ་རིམས་སྐྱེ་བའི་རིམ་པ་སྟེ། །​སྐྱེ་བའང་རགས་པ་ཁོ་ན་སྟེ།[[148]](#footnote-167) །​ས་མཚམས་སྦྱོར་བའི་རྗེས་ན་སྟེ། །​མཉམ་གཞག་དུས་ན་འང་འདོད་པ་ཡོད། །​མཚན་ཉིད་རྫོགས་པ་སངས་རྒྱས་སོ།[[149]](#footnote-168) །​ཆ་མཐུན་ད་ལྟའི་གནས་སྐབས་ནས། །​འདི་ནི་སྦྱོར་བའི་མཚན་ཉིད་དོ། །​རྣམ་པ་ཟེར་བ་[[150]](#footnote-169)ཡོད་ཀྱང་དེ། །​གཞུང་ནས་སྔ་མ་གསལ་བར་བཤད། །​མཚན་ཉིད་ལ་ཡང་མི་མཐུན་སྟེ། །​ཐུན་མོང་མ་ཡིན་མཚན་ཉིད་དང་། །​གཏན་ཚིགས་དག་ཏུ་འདོད་པའོ། །​དེ་ཡང་སྦྱོར་བ་སྐོར་ཅིག་[[151]](#footnote-170)དང་། །​སོ་སོར་འདོད་པ་ཐ་དད་དོ། །​ཕྱིན་ཅི་མ་ལོག་དཔོག་པ་དང་། །​སྦྱོར་བ་སོ་སོར་དཔོག་པ་ཡ། །​གཏན་ཚིགས་དག་ཀྱང་ཐ་དད་དོ། །​ཤེས་པའི་ཁྱད་པར་བྱེད་པ་ནི། །​འབྲས་བུའི་གཏན་ཚིགས་ངོ་བོ་ནི། །​རང་བཞིན་གཏན་ཚིགས་འདོད་པ་ཡོད། །​ཤེས་རབ་འབྱུང་གནས་བློ་གྲོས་ནི། །​ཁྱད་པར་དག་ཀྱང་རང་བཞིན་ཟེར། །​ཁ་ཅིག་བྱེད་ཡིན་གཞན་མིན་ཟེར། །​གསུམ་ཀ་གཏན་ཚིགས་གཅིག་ཏུ་ནི། །​བྱེད་པ་ཡོད་དེ་མི་འཐད་དོ། །​སྦྱོར་བ་དཔགས་པའི་[[152]](#footnote-171)དགོད་པ་[[153]](#footnote-172)ནི། །​བརྩོན་འགྲུས་ཆེར་ནི་འཇུག་པ་དང་། །​མཐར་གྱིས་སྒོམ་པའི་[[154]](#footnote-173)མངོན་རྟོགས་ལ། །​ཕན་ཞེས་འདོད་པ་ཐ་དད་དོ། །​རྗོད་པ་[[155]](#footnote-174)མང་བ་དེ་ཙམ་མོ། །​ཐར་དང་ངེས་འབྱེད་ཀྱིས་མཚོན་ནས། །​རྗེས་ལ་ཉམས་སུ་བླང་བར་[[156]](#footnote-175)བཤད། །​ཐར་ཆའི་[[157]](#footnote-176)རྟེན་ནི་གླིང་གསུམ་མི། །​ཐོས་བསམ་ས་ཡིན་ངོ་བོ་ནི། །​དད་ལ་སོགས་པ་རྣམ་པ་ལྔ། །​ཤཱནྟིས་དད་སོགས་དབྱེ་བར་བྱས། །​ཚོགས་ལམ་ཆེ་འབྲིང་རྣམ་གསུམ་དུ། །​སེང་གེ་བཟང་པོའི་དབྱེ་བ་ཡིན། །​མི་སྐྲག་མི་དངང་མི་ཞུམ་པ། །​ཆེ་འབྲིང་གསུམ་གྱི་རྟགས་[[158]](#footnote-177)སུ་བཤད། །​མྱ་ངན་འདས་པ་ཐར་པ་སྟེ། །​དེ་ཡི་[[159]](#footnote-178)ཆ་ནི་སྡུག་བསྔལ་བཟོད། །​དེ་དང་མཐུན་པ་ངེས་པ་ཡིན། །​དེ་ཉིད་སྦྱིན་པ་ལ་སོགས་ལ། །​མི་དམིགས་པས་ནི་ཟིན་པ་སྟེ། །​ཐར་པའི་ཆ་མཐུན་མཚན་ཉིད་ཡིན། །​ངེས་འབྱེད་བསྡུས་དོན་སྔར་བཤད་པས། །​རྗེས་ཀྱི་ཉམས་བླང་[[160]](#footnote-179)འབའ་ཞིག་བཤད། །​དམིགས་པ་སེམས་ཅན་ཐམས་ཅད་དེ། །​ཆུང་ངུའི་རྣམ་པ་མཉམ་དང་བྱམས། །​འབྲིང་གི་རྣམ་པ་ཕན་པ་[[161]](#footnote-180)དང་། །​ཁོང་ཁྲོ་མེད་དང་མི་འཚེ་[[162]](#footnote-181)གསུམ། །​ཆུང་ངུའི་རྣམ་གཉིས་ཚེ་འདི་ལ། །​གཞན་ལ་འཚེ་བར་མི་བྱེད་པ། །​འབྲིང་གི་རྣམ་གསུམ་ཕྱི་མ་ལ། །​གཞན་ལ་ཕན་པར་བྱེད་པའོ། །​ཆེན་པོའི་ཕ་ལ་སོགས་པ་སྟེ། །​འདི་དང་ཕྱི་མ་གཉིས་ཀ་ལ། །​ཕན་པར་བྱེད་པ་ཁོ་ནའོ། །​རྩེ་མོ་ཆུང་ངུའི་མི་དགེ་ལས། །​ལྡོག་པ་བདག་སྤོང་གཞན་འཇུག་ལ། །​འབྲིང་གི་སྦྱིན་སོགས་དགེ་བ་ལ། །​བདག་དང་གཞན་དག་སྦྱོར་བ་སྟེ། །​གཞན་བདེའི་རྒྱུད་ལ་སྦྱོར་བའོ། །​ཆེན་པོའི་བདག་ཀྱང་སྟོང་སྒོམ་ཞིང་། །​གཞན་ལ་སྦྱོར་ཏེ་གཞན་དག་ལ། །​ཕྱིན་ཅི་ལོག་ནི་སྤོང་བར་འདོད། །​བཟོད་པ་ཆུང་ངུའི་བདེན་བཞི་ལ། །​བདག་དང་གཞན་དག་སྦྱོར་བ་སྟེ། །​གཞན་ནི་འཕགས་ལམ་སྦྱོར་འདོད་པའོ། །​འབྲིང་གི་[[163]](#footnote-182)རྒྱུན་ཞུགས་ལ་སོགས་ལྔ། །​ཤེས་ཤིང་མངོན་དུ་མི་བྱེད་ལ། །​བདག་དང་གཞན་དག་སྦྱོར་བ་སྟེ། །​གཞན་དག་འབྲས་བུར་སྦྱོར་འདོད་པའོ། །​ཆེན་པོའི་བྱང་ཆུབ་སྐྱོན་མེད་ལ། །​བདག་གཞན་སྦྱོར་དང་[[164]](#footnote-183)གཞན་དག་ནི། །​སངས་རྒྱས་ལ་ནི་སྦྱོར་འདོད་པའོ། །​ཆོས་མཆོག་ཆུང་ངུའི་སེམས་ཅན་ནི། །​སྨིན་པར་བྱེད་དེ་དོན་ལ་ནི། །​ཐེག་པ་[[165]](#footnote-184)གསུམ་ལ་དགོད་པའོ། །​འབྲིང་གི་བདག་གཞན་གཉིས་ཀ་ཡང་། །​བྱང་ཆུབ་མངོན་ཤེས་སྐྱེ་ལ་[[166]](#footnote-185)སྟེ། །​སེམས་ཅན་བྱང་ཆུབ་ལམ་སྦྱོར་བའོ། །​ཆེན་པོའི་བདག་ནི་རྣམ་མཁྱེན་པའི། །​ཡེ་ཤེས་སྐྱེ་བར་[[167]](#footnote-186)འདོད་པ་དང་། །​གཞན་བདག་ཕུན་སུམ་ཚོགས་པ་ཡི།[[168]](#footnote-187) །​མཐར་ཐུག་ལ་ནི་འཇོག་པའོ། །​ཚོགས་ལམ་རྟེན་ནི་བཤད་ཟིན་པས། །​ངེས་འབྱེད་མཐོང་[[169]](#footnote-188)ལམ་བསྒོམ་ལམ་[[170]](#footnote-189)གྱི།[[171]](#footnote-190) །​ཕྱིར་མི་ལྡོག་པའི་གང་ཟག་གསུམ། །​བསྟན་ཕྱིར་རྟགས་ཀྱི་སྒོ་ནས་བཤད། །​ཕྱིར་མི་ལྡོག་པ་རྣམ་གསུམ་སྟེ། །​འདིར་ནི་ཐེག་པ་འོག་མ་རུ། །​མི་ལྡོག་པ་ཡི་རྟགས་བཤད་དོ། །​དབང་པོ་རབ་འབྲིང་ཐ་མ་ཡིས། །​ངེས་འབྱེད་མཐོང་ལམ་བསྒོམ་ལམ་[[172]](#footnote-191)གྱི། །​ས་བརྒྱད་དག་ཏུ་གོ་རིམས་བཞིན། །​ཕྱིར་མི་[[173]](#footnote-192)ལྡོག་པ་གསུམ་ཡིན་ནོ། །​མཐར་ཐུག་ལྡོག་པ་མ་ཡིན་ཡང་། །​གནས་སྐབས་ལྡོག་པ་ཡོད་པས་ན།[[174]](#footnote-193) །​རྟགས་ཡོད་ན་ནི་གནས་སྐབས་ཀྱི། །​ལྡོག་པ་ཡང་ནི་མེད་དོ་ཞེས། །​རྟགས་ཀྱི་སྒོ་ནས་དཔོག་པ་[[175]](#footnote-194)ཡིན། །​རང་ལ་དཔོག་[[176]](#footnote-195)ན་རྒྱུ་ཚོགས་པའི། །​རང་བཞིན་ཁོ་ནའི་གཏན་ཚིགས་སོ། །​གཞན་གྱིས་དཔོག་[[177]](#footnote-196)ན་རང་བཞིན་དང་། །​འབྲས་བུའི་གཏན་ཚིགས་གཉིས་ཀྱིས་སོ། །​དཔག་པའི་[[178]](#footnote-197)དགོས་པ་རང་ལ་ནི། །​བརྙས་པ་སྐྱེས་པ་[[179]](#footnote-198)དགག་པའོ། །​དེ་ནི་སྤྱི་ཡི་[[180]](#footnote-199)བྱེ་བྲག་གི །​ངེས་འབྱེད་རྟགས་ནི་ཉི་ཤུ་ལ། །​གྲངས་ངེས་མེད་ཀྱང་དེ་ཙམ་ཞིག །​འཁོར་གྱི་ངོ་རུ་བཤད་པ་ཡིན། །​དྲོད་ལ་བཅུ་གཅིག་རྩེ་མོའི་[[181]](#footnote-200)དྲུག །​བཟོད་པ་གཉིས་ཏེ་ཆོས་མཆོག་གཅིག །​སེང་གེ་བཟང་པོའི་འདོད་པ་ཡིན། །​ཤཱནྟིས་དེ་ལྟར་མ་ཕྱེའོ། །​མཐོང་ལམ་རྟགས་ནི་བཅུ་དྲུག་ཀྱང་། །​རྗེས་ཀྱི་ཆ་ནས་རྟགས་ཡིན་ཏེ། །​འོ་ན་བཟོད་པ་ཟེར་བ་ནི། །​སྔར་གྱི་[[182]](#footnote-201)ནུས་པ་མཚོན་པ་ཡིན། །​བསྒོམ་ལམ་[[183]](#footnote-202)རྟགས་ནི་ཟབ་མོ་བརྒྱད། །​ཁ་ཅིག་ས་ནི་རེ་རེ་ལ། །​ཟབ་མོ་རེ་རེ་ཡིན་ཟེར་བ། །​དེ་མི་[[184]](#footnote-203)འཐད་དེ་རེ་རེ་ལ། །​བརྒྱད་ཀ་ཡོད་ཀྱང་འགལ་བ་མེད། །​སྲིད་དང་ཞི་མཉམ་རྣམ་པ་སྟེ། །​གོང་གི་གང་ཟག་དེ་ཉིད་[[185]](#footnote-204)ཀྱིས། །​རྣམ་པ་འདི་ལྟར་སྒོམ་ཞེས་པ། །​སློབ་དཔོན་སེང་གེ་བཟང་པོ་དང་། །​བུདྡྷ་ཤྲཱི་ཛྙཱ་ན་བཞེད་དོ།[[186]](#footnote-205) །​སྦྱོར་བ་ཉི་ཤུ་མི་ཟློས་ཏེ། །​རྗེས་ཀྱི་ཆ་ནས་བཤད་པའོ། །​ངེས་འབྱེད་ཆ་མཐུན་གྱིས་མི་ཟློས།[[187]](#footnote-206) །​འདི་ནི་སྒྱུ་མའི་ཚུལ་ནས་སོ། །​རྨི་ལམ་ཆུར་[[188]](#footnote-207)ཁྱེར་དཔེས་[[189]](#footnote-208)བླངས་ནས། །​ས་བརྒྱད་ཡན་ཆད་ན་ཡོད་ཅེས། །​སངས་རྒྱས་ཕལ་པོ་ཆེ་ནས་བཤད། །​སྲིད་དང་ཞི་བ་མཉམ་ཉིད་[[190]](#footnote-209)ཀྱིས། །​མི་སློབ་རྟེན་བསྟན་རྣམ་གྲོལ་གསུང་།[[191]](#footnote-210) །​འདི་ཙམ་སློབ་པར་བྱར་ཡོད་ཅེས། །​དེ་སྐད་རྣམ་གྲོལ་གསུང་པས་[[192]](#footnote-211)ན། །​གཏན་མི་སློབ་པའི་མི་སློབ་མིན། །​ཞིང་དག་གཉིས་ཏེ་སེམས་ཅན་དང་། །​སྣོད་ཀྱི་འཇིག་རྟེན་དག་པའོ། །​སེམས་ཅན་དག་ལས་[[193]](#footnote-212)བཀྲེས་སོགས་དང་། །​བྲལ་ཏེ་ཐེག་[[194]](#footnote-213)གསུམ་སྣོད་དུ་རུང་། །​སྣོད་དག་སྣོད་སོགས་གསེར་ལ་སོགས། །​སེང་བཟང་སངས་རྒྱས་ས་རུ་འདོད། །​བུདྡྷ་ཤྲཱི་ཡང་དེ་བཞིན་ནོ། །​དག་པར་བྱེད་པ་ཡིན་པས་ན། །​ས་བཅུ་མན་ཆད་ན་ཡོད་ཅེས། །​འཕགས་པ་རྣམ་པར་གྲོལ་སྡེ་གསུང་།[[195]](#footnote-214) །​ཐབས་ལ་མཁས་པ་རྣམ་བཅུ་ཡང་། །​གྲངས་ངེས་མེད་ཀྱང་གོ་རིམས་ནི། །​བསྐྱེད་བྱ་སྐྱེད་པའི་རིམ་པ་དང་། །​བསྒྲུབ་བྱ་གཏན་ཚིགས་[[196]](#footnote-215)རིམ་པས་ནི། །​བསྟན་ཞེས་སངས་རྒྱས་ཡེ་ཤེས་གསུང་། །​སངས་རྒྱས་ས་ན་ཡོད་པས་ན། །​གཞན་དོན་ཐབས་ལ་མཁས་པ་སྟེ། །​དེ་ཉིད་ཀྱི་[[197]](#footnote-216)ནི་མཚན་ཉིད་ཡིན། །​མཛད་པས་འབྲས་ཡིན་འདིར་ནི་རྒྱུ། །​དེས་ན་[[198]](#footnote-217)དེ་གཉིས་ཟློས་པ་[[199]](#footnote-218)མེད། །​སེང་བཟང་གསུང་སྟེ་[[200]](#footnote-219)རྣམ་གྲོལ་དང་། །​བུདྡྷ་ཤྲཱི་[[201]](#footnote-220)ནི་རྣམ་གཉིས་ནི། །​ས་བཅུ་མན་ཆད་ན་ཡོད་དེ། །​ཐབས་[[202]](#footnote-221)མཁས་པ་ཡི་[[203]](#footnote-222)ངོ་བོ་ནི། །​སངས་རྒྱས་རྒྱུ་ལ་མཁས་པ་ལ། །​འདོད་པས་ས་མཚམས་མི་མཐུན་ནོ། །​རྩེ་མོ་བདུན་ལ་དྲོད་ཀྱི་རྩེ། །​རྟགས་ཀྱིས་བསྟན་ཏེ་དབྱེ་བ་ནི། །​བཅུ་གཉིས་བསྟན་ཀྱང་གྲངས་ངེས་མེད། །​རྩེ་མོ་བརྟགས་[[204]](#footnote-223)གཉིས་སོ་སོ་སྟེ། །​རྟགས་ཀྱི་རྩེ་མོ་དཔག་ཅེས་སུ། །​ལ་ལ་དེ་སྐད་འདོད་པ་ཡོད། །​ཁ་ཅིག་རྟགས་གཉིས་རྩེ་མོ་རུ། །​འདོད་དེ་རྟགས་ཀྱི་དཔག་བྱ་ནི། །​ཕྱིར་མི་ལྡོག་པར་དཔོག་པ་སྟེ། །​ལུང་ནས་དེ་ལྟར་དཔག་གོ་གསུང་། །​རྣམ་འཕེལ་བཅུ་དྲུག་རྩེ་མོ་ཡི། །​གྲངས་ངེས་མེད་དེ་གོ་རིམས་ཀྱང་།[[205]](#footnote-224) །​མེད་དེ་འདིས་ཀྱང་འདིས་ཀྱང་ནི། །​འཕེལ་ལོ་ཞེས་ནི་བྱ་བ་ཡིན། །​བཅུ་དྲུག་གང་རུང་ཡོད་པས་སུ། །​དེ་ཡི་རྒྱུད་ལ་[[206]](#footnote-225)དགེ་འཕེལ་བ། །​རྩེ་མོ་ཡིན་ཞེས་ལ་ལ་ཟེར། །​བཅུ་དྲུག་ཉིད་ནི་རྩེ་མོ་ཞེས། །​ཁ་ཅིག་དེ་སྐད་འདོད་པའང་ཡོད། །​སྔར་ནི་ཡོད་པར་མ་གྱུར་ལ། །​རྩེ་མོ་ཐོབ་ནས་ཡོད་པས་ན། །​འཕེལ་བ་ཞེས་ནི་བརྗོད་པ་ཡིན། །​བཟོད་པའི་རྩེ་མོ་ཀུན་མཁྱེན་ཉིད། །​གསུམ་གྱི་[[207]](#footnote-226)ཆོས་ནི་རྫོགས་པ་ཡིན། །​དེ་གསུམ་ཆོས་ནི་སེམས་བསྐྱེད་སོགས། །​སྔར་བཤད་པ་ཡི་རིམ་པ་རྣམས། །​བཟོད་པར་རྫོགས་པར་འཐད་སྙམ་ན། །​སྤང་བྱ་གཞི་ཤེས་རྫོགས་པ་དང་། །​ལམ་ཤེས་རྣམ་གཉིས་རྫོགས་པ་དང་། །​རྣམ་ཀུན་བར་དུ་རྫོགས་པ་ལ། །​རྫོགས་པའི་ཐ་སྙད་བརྟགས་ཞེས་[[208]](#footnote-227)ཟེར། །​རྩེ་མོ་ས་དགུ་ཡན་ཆད་ན། །​རྫོགས་པར་ཡོད་པས་འགལ་བ་མེད། །​དེ་སྐད་ཁ་ཅིག་རྗོད་པར་བྱེད། །​ཤཱནྟི་པ་ཡི་[[209]](#footnote-228)འདོད་པས་ནི། །​ཀུན་མཁྱེན་ཆོས་ནི་རྣམ་གསུམ་ཡང་། །​རང་འབྱུང་[[210]](#footnote-229)དང་ནི་དེ་བཞིན་གཤེགས། །​ཐམས་ཅད་མཁྱེན་པ་གསུམ་ལ་འདོད། །​ཆོས་མཆོག་རྩེ་མོ་དཔག་མེད་ཀྱང་། །​ཏིང་ངེ་འཛིན་ལ་བརྟེན་ནས་སུ། །​བསོད་ནམས་དཔག་ཏུ་མེད་པ་ནི། །​རྩེ་མོ་རུ་ནི་བཤད་པ་ཡིན། །​མཐོང་ལམ་རྩེ་མོ་སྤངས་པ་དང་། །​རྟོགས་དང་ཡོན་ཏན་རྩེ་མོ་ཞེས། །​སྤང་[[211]](#footnote-230)སོགས་ཞར་ལ་འབྱུང་བ་[[212]](#footnote-231)སྟེ། །​རྩེ་མོ་དངོས་ནི་ཕ་རོལ་ཕྱིན། །​རེ་རེ་ལ་ཡང་དྲུག་དྲུག་ཏུ། །​རྫོགས་པ་ཡིན་ཞེས་ཁ་ཅིག་ཟེར། །​དེས་ན་མཐོང་ལམ་རྩེ་མོ་ནི། །​རྗེས་ཀྱི་གནས་སྐབས་ན་ཡོད་ཟེར། །​སྤང་བྱ་རྣམ་པར་རྟོག་པ་ནི། །​གཟུང་འཛིན་གཉིས་སུ་བསྡུས་པ་སྟེ། །​ཞིབ་ཏུ་ཕྱེ་ན་རེ་རེ་ལ། །​ཡང་ནི་དགུ་དགུ་ཡོད་པ་ཡིན། །​ཁམས་གསུམ་སྤང་བྱས་ཕྱེ་ན་ནི། །​རྟོག་པ་[[213]](#footnote-232)བརྒྱ་རྩ་བརྒྱད་ཡིན་ནོ། །​གྲངས་ངེས་རྒྱུ་མཚན་ཡུལ་གྱིས་ཏེ། །​ཆེ་འབྲིང་གིས་ཀྱང་ཟེར་བ་ཡོད། །​ངོ་བོ་འཁྲུལ་[[214]](#footnote-233)པའི་ཤེས་པ་སྟེ། །​རྟོག་[[215]](#footnote-234)བཅས་རྟོག་པ་[[216]](#footnote-235)མེད་པ་ཡི།[[217]](#footnote-236) །​འཁྲུལ་པ་གཉིས་ཀ་ཡིན་ཞེས་ཟེར། །​ཤེས་བྱའི་སྒྲིབ་པ་ཁོ་ན་སྟེ། །​ཉོན་མོངས་སྒྲིབ་དང་ཤེས་བྱའི་སྒྲིབ། །​ལ་ལ་གཉིས་ཆར་ཡིན་པར་འདོད། །​བདག་ཡོད་དུ་ནི་རྟོག་[[218]](#footnote-237)ལ་སོགས། །​དམན་པའི་རྟོག་པ་ཡིན་པ་དང་། །​བདག་མེད་དུ་ནི་རྟོག་ལ་སོགས། །​ངན་རྟོག་གི་[[219]](#footnote-238)ནི་གཉེན་པོ་དག །​ཡིན་ཞེས་འདོད་པ་མི་མཐུན་ནོ། །​ལ་ལ་གཉིས་ཆར་ཟེར་བ་སྟེ། །​འདི་འབྲེལ་ན་ནི་ཐ་མ་གསལ། །​ངན་རྟོག་[[220]](#footnote-239)བསྐལ་པ་དཔག་མེད་ནས། །​དེ་ཡི་གཉེན་པོའི་རྟོག་པ་ནི། །​འཇིག་རྟེན་པ་ཡི་ལམ་ན་ཡོད། །​སྤོང་བ་མཐོང་ལམ་བར་ཆད་མེད། །​ཐེག་པ་ཆེན་པོའི་འདོད་པ་སྟེ། །​ཉན་ཐོས་རྣམ་གྲོལ་ལམ་གྱིས་སོ། །​རྒྱ་མཚོ་ལ་ནི་ཆུ་བོ་བཞིན། །​ཡོན་ཏན་དཔག་མེད་འདུ་བ་ནི། །​སྒོམ་པ་ལམ་གྱི་རྩེ་མོ་སྟེ།[[221]](#footnote-240) །​ས་བརྒྱད་ཡན་ཆད་ན་ཡོད་ཅེས། །​ལ་ལ་འདོད་དེ་དཔྱད་ན་ནི། །​ས་བཅུའི་གནས་སྐབས་ན་ཡོད་འདྲ། །​སྤང་བྱ་རྟོག་པའི་[[222]](#footnote-241)མཚན་ཉིད་ནི། །​སྔར་བཤད་ཟིན་པས་བྱེ་བྲག་གི །​མཚན་ཉིད་བསྟན་པར་བྱ་བ་ནི། །​སེང་གེ་བཟང་པོའི་འདོད་པས་སུ། །​ངེས་པར་འབྱེད་པའི་དུས་དག་ན། །​ཡོད་པའི་ཕྲག་དོག་ཡིན་ཞེས་གསུང་། །​རྣམ་པར་གྲོལ་སྡེ་སྒོམ་ལམ་གྱི། །​རྗེས་ཀྱི་ཤེས་པའི་གནས་སྐབས་ཀྱི། །​དགེ་བ་ཟག་བཅས་ཡིན་ཞེས་ཟེར། །​བར་ཆད་མེད་པའི་རྩེ་མོ་ནི། །​ངོ་བོ་ཞི་གནས་ལྷག་མཐོང་སྟེ། །​བར་ནི་གང་གིས་མ་ཆོད་ལ། །​ཡོན་ཏན་རྫོགས་མང་མཚན་ཉིད་ཡིན། །​ཟློས་པའི་སྐྱོན་ནི་སྔར་སྤངས་ཏེ། །​ས་མཚམས་རྡོ་རྗེ་ལྟ་བུ་ན། །​མཉམ་གཞག་འབའ་ཞིག་ཡིན་པས་ན། །​འདི་ཡི་དམིགས་པ་དངོས་མེད་ཡིན། །​རང་གི་རྒྱུད་ལ་ལོག་པར་རྟོག །​[[223]](#footnote-242)བཅུ་དྲུག་གསལ་[[224]](#footnote-243)ལ་སྐྱེ་བ་སྟེ། །​ལོག་པར་རྟོག་པའི་[[225]](#footnote-244)ངོ་བོ་ནི། །​ཉོན་མོངས་ཤེས་བྱའི་སྒྲིབ་པ་སྟེ། །​གཉིས་ཆར་ཟེར་ཏེ་ལ་ལ་ནི། །​ཐ་མ་ཁོ་ན་ཡིན་པར་འདོད། །​གྲངས་ངེས་མེད་དེ་སྡུད་པ་[[226]](#footnote-245)རུ། །​དཔོག་པར་[[227]](#footnote-246)སྒྲུབ་པའི་[[228]](#footnote-247)མིང་གིས་སུ། །​མང་དུ་བཤད་པར་འདུག་པས་སོ།[[229]](#footnote-248) །​རྒྱས་པར་འདིར་ནི་སྤྲོ་མི་བྱ། །​མཐར་གྱིས་ཕ་རོལ་ཕྱིན་པ་དྲུག །​རྗེས་སུ་དྲན་དྲུག་དོན་དམ་མོ། །​ཕ་རོལ་དྲུག་དང་སྒྲུབ་པ་[[230]](#footnote-249)ཡང་། །​འཆོལ་དང་གོ་རིམས་ཡིན་པས་ན།[[231]](#footnote-250) །​ཟློས་སྐྱོན་མེད་དེ་དཀོན་མཆོག་གསུམ། །​དེ་བཞིན་ཡིན་པས་ཟློས་སྐྱོན་མེད། །​སྦྱིན་དང་[[232]](#footnote-251)ཚུལ་ཁྲིམས་གཉིས་དང་ནི། །​གཏོང་དང་ཚུལ་ཁྲིམས་དྲན་པ་ཡང་། །​དངོས་དང་འབྲས་བུའི་ཆ་ནས་སུ། །​བསྟན་པས་ཟློས་སྐྱོན་མེད་པ་ཡིན། །​ལྷ་དང་དཀོན་མཆོག་དཔང་པོ་དང་། །​རྟེན་ཚུལ་ཡིན་པས་ཟློས་པ་མེད། །​སྐད་ཅིག་བྱང་ཆུབ་རྣམ་བཞི་ནི། །​ལྡོག་པས་དབྱེ་བ་ཡིན་པས་སུ།[[233]](#footnote-252) །​རིམ་གྱིས་སྐྱེ་བ་མ་ཡིན་ནོ། །​དང་པོ་གཉིས་ནི་འབྲས་བུ་ཡིན། །​ཐ་མ་གཉིས་ནི་རྣམ་པ་ཡིས། །​གྲངས་ངེས་ཡོད་པ་མ་ཡིན་ཡང་།[[234]](#footnote-253) །​འབྲས་བུ་ཀུན་ནི་དེ་རུ་འདུ། །​[[235]](#footnote-254)སྐུ་ནི་གཅིག་གཉིས་གསུམ་བཞི་ལྔ། །​གྲངས་མེད་འདོད་པ་དག་ཏུའོ། །​རང་དང་གཞན་གྱི་དོན་གྱིས་སུ། །​སྐུ་གསུམ་[[236]](#footnote-255)ཞེས་ནི་བྱམས་པས་གསུངས།[[237]](#footnote-256) །​རང་དོན་ཆོས་སྐུ་གཉིས་པོ་ནི། །​རྒྱུད་དག་མ་དག་རྣམ་གཉིས་ཀྱི།[[238]](#footnote-257) །​དོན་དུ་གཟུགས་སྐུ་རྣམ་གཉིས་ཟེར། །​མདོ་སྡེ་ཐར་པ་ཆེན་པོ་ནས། །​ངོ་བོ་ཉིད་སྐུ་གསུངས་པ་དང་། །​དོན་དམ་གྱི་ནི་བདེན་པ་དང་། །​གསུམ་པོ་དག་ཏུ་མ་འདུས་པས། །​སྐུ་བཞི་ཤེས་[[239]](#footnote-258)ནི་སེང་བཟང་གསུང་། །​སྤྲུལ་པ་ཡི་ནི་སྤྲུལ་ལ་སོགས། །​ཡོད་པས་སྐུ་ལྔ་གཞན་དག་ཟེར། །​བདག་གཞན་ལོངས་སྤྱོད་རྫོགས་པས་སུ། །​སྐུ་ལྔར་འདོད་པ་དོན་གསང་ཡིན། །​ངོ་བོ་ཉིད་སྐུའི་ངོ་བོ་ནི། །​དངོས་པོའི་གནས་ལུགས་ཡིན་པ་སྟེ། །​ཆོས་སྐུ་གནས་ལུགས་རྟོགས་པ་ཡི། །​ཡེ་ཤེས་ཡིན་ནོ་སྐུ་གཉིས་ནི། །​གཟུགས་ལ་འཇོག་སྟེ་གཟུགས་དེ་ཡང་། །​འཁོར་གྱི་[[240]](#footnote-259)སྣང་བ་འབའ་ཞིག་ལ། །​འཇོག་པ་[[241]](#footnote-260)ཐོགས་མེད་ཆེད་[[242]](#footnote-261)ཀྱི་གཞུང་། །​གཉིས་ཀའི་སྣང་བ་ལ་འཇོག་པ། །​ཕྱོགས་ཀྱི་གླང་པོ་ལ་སོགས་པ། །​གཉིས་ཀའི་སྣང་བ་མ་ཡིན་པར། །​འདོད་པ་ནཱ་གཱརྫུ་ན་སོགས། །​ཡེ་ཤེས་ལྔ་ཀ་[[243]](#footnote-262)ཆོས་སྐུ་རུ། །​ལ་ལ་འདོད་པ་ཡོད་ཀྱང་ནི། །​བུདྡྷ་ཤྲཱི་ཛྙཱ་[[244]](#footnote-263)འདི་ལྟར་འདོད། །​མེ་ལོང་ཡེ་ཤེས་ཆོས་ཀྱི་སྐུ། །​མཉམ་ཉིད་སོ་སོར་རྟོག་པ་ནི། །​ལོངས་སྤྱོད་རྫོགས་སྐུ་སྤྲུལ་པ་ནི། །​བྱ་བ་སྒྲུབ་པའི་[[245]](#footnote-264)ཡེ་ཤེས་ཡིན། །​དེ་ལྟར་འདོད་པ་ཐ་དད་དོ། །​ཆོས་ཉིད་ཡིན་པས་ཆོས་སྐུ་ཞེས། །​ཁ་ཅིག་དེ་སྐད་འདོད་པ་ཡོད། །​ཆོས་ཉིད་རྟོགས་དང་ཆོས་སྟོན་པས། །​ཆོས་སྐུ་ཡིན་ཞེས་འདོད་པའང་ཡོད། །​ངེས་པ་བཞི་སྟེ་འཁོར་དང་ནི། །​གནས་དང་སྟོན་པ་ཆོས་སུ་སྟེ། །​དེས་ན་ཇི་ལྟར་འདོད་པ་རུ། །​ལོངས་སྤྱོད་བྱེད་པས་ལོངས་སྤྱོད་སྐུ། །​འཁོར་གྱི་[[246]](#footnote-265)ངེས་པ་ས་བཅུ་པ། །​འབའ་ཞིག་ཡིན་ཞེས་སེང་བཟང་གསུང་། །​ཤཱནྟི་མཐོང་ལམ་ཡན་ཆད་ཀྱི། །​བྱང་ཆུབ་སེམས་དཔའ་ཡིན་ཞེས་ཟེར། །​གནས་ནི་འགོག་མིན་[[247]](#footnote-266)ཆོས་དེ་ནི། །​ཐེག་པ་ཆེན་པོ་ཁོ་ནའི་ཆོས། །​སྟོན་པ་མཚན་དང་དཔེ་བྱད་ཀྱིས། །​བརྒྱན་པའི་གཟུགས་ནི་ཁོ་ན་ཡིན། །​མཚན་ནི་སུམ་ཅུ་རྩ་གཉིས་དང་། །​དཔེ་བྱད་བརྒྱད་ཅུར་བཤད་ཀྱང་དེ། །​དཔག་ཏུ་མེད་པར་ཡོད་པ་སྟེ། །​རབ་གནས་མཚོན་ནས་དཔག་མེད་བཤད། །​གདུལ་བྱའི་ངོར་ནི་འདི་ཙམ་གྱིས། །​སྐྱེས་བུ་ཆེན་པོ་མཚོན་པས་ནི། །​མཚན་གྱི་མཚན་ཉིད་དག་ཏུ་བཤད། །​ངོ་བོ་སྤྱིར་ནི་གཟུགས་ཡིན་ཡང་། །​ཕལ་དུད་[[248]](#footnote-267)དབང་པོ་ལྔ་ལ་འཇོག །​སེམས་ཀྱི་རྣམ་དག་མཚོན་པས་ན། །​དཔེ་བྱད་ཟེར་ཏེ་ཡང་ན་ནི། །​མཚན་ནི་བརྒྱན་པར་[[249]](#footnote-268)བྱེད་པས་ན། །​དཔེ་བྱད་དུ་ཡང་འདོད་པ་ཡོད། །​སངས་རྒྱས་མཚན་ཉིད་མ་ཡིན་ཡང་། །​ཇི་ལྟར་འདུལ་བར་སྤྲུལ་པས་ན། །​གཟུགས་སྐུ་ཞེས་ནི་བརྗོད་པ་[[250]](#footnote-269)ཡིན། །​ངེས་པ་བཞི་དང་བྲལ་ནས་སུ།[[251]](#footnote-270) །​ཇི་ལྟ་བ་དང་ཇི་ལྟ་བུར། །​དེ་ལྟ་བ་དང་དེ་ལྟ་བུར། །​[[252]](#footnote-271)སྟོན་པ་སྤྲུལ་པའི་སྐུ་[[253]](#footnote-272)ཡིན་ནོ། །​དེ་ཡི་[[254]](#footnote-273)མཛད་པ་ཉི་ཤུ་བདུན། །​ལྷུན་གྱིས་གྲུབ་ཅིང་རྒྱུན་མི་འཆད། །​འཇིག་རྟེན་འཇིག་རྟེན་འདའ་འགོད་དང་། །​སངས་རྒྱས་ལ་འགོད་རྣམ་གྲོལ་གསུང་། །​ཡང་ན་ཇི་ལྟ་ཇི་སྙེད་པ། །​ཇི་སྙེད་རྟེན་དང་ལམ་བཞི་འགོད། །​མཐར་ཐུག་ལ་དགོད་[[255]](#footnote-274)ཇི་ལྟ་བ། །​བུདྡྷ་ཤྲཱི་ཛྙཱ་ན་ཟེར་རོ། །​དེ་ལྟར་མཛད་པ་དཔག་མེད་ཀྱང་། །​ལམ་བདེན་རང་བཞིན་གནས་སྐབས་ཏེ། །​མྱ་ངན་འདས་[[256]](#footnote-275)འགོད་འབྲས་བུར་འདོད། །​ལྷུན་གྲུབ་རྒྱུན་མི་འཆད་པ་ཡང་། །​ཐུབ་པ་ཁོ་ནའི་མཛད་པར་བཞེད། །​བྷངྒ་ལར་[[257]](#footnote-276)སྐྱེས་དགེ་སློང་ནི། །​མར་མེ་མཛད་དཔལ་ཡེ་ཤེས་ཀྱིས། །​གཞུང་དང་བླ་མའི་གསུང་གིས་ནི། །​ཕར་ཕྱིན་བསྡུས་དོན་སྒྲོན་མར་བྱས།[[258]](#footnote-277) །​དེ་དག་དྲི་མེད་གང་ཐོབ་པས། །​འགྲོ་ཀུན་ལོག་རྟོག་[[259]](#footnote-278)རྣམ་སྤངས་ཏེ། །​ཕ་རོལ་ཕྱིན་ཉིད་རྟོགས་ནས་ཀྱང་། །​གཞན་ལ་ཕན་ཕྱིར་སྟོན་པར་ཤོག །​ཤེས་རབ་ཀྱི་ཕ་རོལ་ཏུ་ཕྱིན་པའི་བསྡུས་[[260]](#footnote-279)དོན་[[261]](#footnote-280)སྒྲོན་མ་ཞེས་བྱ་བ་དཔལ་མར་མེ་མཛད་ཡེ་ཤེས་ཀྱིས་མཛད་པ་རྫོགས་སོ།། །​།པཎྜི་ཏ་དེ་ཉིད་དང་ལོ་ཙཱ་[[262]](#footnote-281)བ་མཁས་པ་ཆེན་པོའི་ཆེན་པོ་ཚུལ་ཁྲིམས་རྒྱལ་བས།། །​།[[263]](#footnote-282)

1. པཾ། སྣར་ཐང་། པེ་ཅིན། [↑](#footnote-ref-20)
2. ཕྱིན་པ་ སྣར་ཐང་། པེ་ཅིན། [↑](#footnote-ref-21)
3. ཡུལ་ སྣར་ཐང་། པེ་ཅིན། [↑](#footnote-ref-22)
4. ཆག་ སྣར་ཐང་། པེ་ཅིན། [↑](#footnote-ref-23)
5. གྱི་ལན་ སྣར་ཐང་། པེ་ཅིན། [↑](#footnote-ref-24)
6. ཡུལ་ སྣར་ཐང་། པེ་ཅིན། [↑](#footnote-ref-25)
7. གྲངས་མེད་ སྣར་ཐང་། པེ་ཅིན། [↑](#footnote-ref-26)
8. ཐོས་བསམ་ཡུལ་ སྣར་ཐང་། པེ་ཅིན། [↑](#footnote-ref-27)
9. བསྟན་ པེ་ཅིན། [↑](#footnote-ref-28)
10. བསྐྱེད། སྣར་ཐང་། པེ་ཅིན། [↑](#footnote-ref-29)
11. ཇི་ལྟར་ སྣར་ཐང་། [↑](#footnote-ref-30)
12. གོ་རིམ་མོ། སྣར་ཐང་། པེ་ཅིན། [↑](#footnote-ref-31)
13. རྣམ་དག་གི། སྣར་ཐང་། པེ་ཅིན། [↑](#footnote-ref-32)
14. ཆེ་ ཅོ་ནེ། ཕྱེད་ སྣར་ཐང་། པེ་ཅིན། [↑](#footnote-ref-33)
15. འབྲས་བུ་ སྣར་ཐང་། པེ་ཅིན། [↑](#footnote-ref-34)
16. སངས་རྒྱས་སོ། སྣར་ཐང་། [↑](#footnote-ref-35)
17. ཐམས་ཅད་ལ་ སྣར་ཐང་། པེ་ཅིན། [↑](#footnote-ref-36)
18. ཤེས་པ་ སྣར་ཐང་། པེ་ཅིན། [↑](#footnote-ref-37)
19. བཞི་ སྣར་ཐང་། པེ་ཅིན། [↑](#footnote-ref-38)
20. དེ་ནས་ སྣར་ཐང་། པེ་ཅིན། [↑](#footnote-ref-39)
21. སྨིན་ སྣར་ཐང་། པེ་ཅིན། [↑](#footnote-ref-40)
22. བཞི་ པེ་ཅིན། [↑](#footnote-ref-41)
23. བཞི་ པེ་ཅིན། [↑](#footnote-ref-42)
24. བཞི་ པེ་ཅིན། [↑](#footnote-ref-43)
25. བཞི་ སྣར་ཐང་། པེ་ཅིན། [↑](#footnote-ref-44)
26. བཞི་ པེ་ཅིན། [↑](#footnote-ref-45)
27. ད་ལྟར་གནས། སྣར་ཐང་། པེ་ཅིན། [↑](#footnote-ref-46)
28. བརྒྱད་པོ་ སྣར་ཐང་། པེ་ཅིན། [↑](#footnote-ref-47)
29. སྤོངས་ སྣར་ཐང་། པེ་ཅིན། [↑](#footnote-ref-48)
30. སྤོངས། སྣར་ཐང་། པེ་ཅིན། [↑](#footnote-ref-49)
31. ཡུལ་གྱི་ སྣར་ཐང་། པེ་ཅིན། [↑](#footnote-ref-50)
32. ཐུགས་ སྣར་ཐང་། པེ་ཅིན། [↑](#footnote-ref-51)
33. བསྐྱེད་པ་ སྣར་ཐང་། པེ་ཅིན། [↑](#footnote-ref-52)
34. དྲོད་ཆེན་ སྣར་ཐང་། པེ་ཅིན། [↑](#footnote-ref-53)
35. རྫོགས་པས་ན། སྣར་ཐང་། པེ་ཅིན། [↑](#footnote-ref-54)
36. གྱི་སྒོམ་ སྣར་ཐང་། པེ་ཅིན། [↑](#footnote-ref-55)
37. རྩེ་མོའི་ སྣར་ཐང་། [↑](#footnote-ref-56)
38. བསྟན་པར་ པེ་ཅིན། [↑](#footnote-ref-57)
39. རྟན་ སྣར་ཐང་། པེ་ཅིན། [↑](#footnote-ref-58)
40. རྟན་ སྣར་ཐང་། པེ་ཅིན། [↑](#footnote-ref-59)
41. ནི། སྣར་ཐང་། པེ་ཅིན། [↑](#footnote-ref-60)
42. ས་བཅུ་ཡིས། སྣར་ཐང་། པེ་ཅིན། [↑](#footnote-ref-61)
43. ཆོས་སྐུ་བསྐྱེད་པའོ། སྣར་ཐང་། པེ་ཅིན། [↑](#footnote-ref-62)
44. དང་པོ་ སྣར་ཐང་། པེ་ཅིན། [↑](#footnote-ref-63)
45. དེ་ཡིས་ སྣར་ཐང་། པེ་ཅིན། [↑](#footnote-ref-64)
46. འཇུག་ སྣར་ཐང་། པེ་ཅིན། [↑](#footnote-ref-65)
47. དབང་པོ་ སྣར་ཐང་། པེ་ཅིན། [↑](#footnote-ref-66)
48. ཀྱིས་ཤཱན་ཏི་ སྣར་ཐང་། པེ་ཅིན། [↑](#footnote-ref-67)
49. སྔ་ པེ་ཅིན། [↑](#footnote-ref-68)
50. དམིགས་པ་ཡིས། སྣར་ཐང་། པེ་ཅིན། [↑](#footnote-ref-69)
51. ཡིད་ཀྱིས་ སྣར་ཐང་། [↑](#footnote-ref-70)
52. སྤངས་ སྣར་ཐང་། པེ་ཅིན། [↑](#footnote-ref-71)
53. ཁྱད་ སྣར་ཐང་། པེ་ཅིན། [↑](#footnote-ref-72)
54. ཡུལ་གྱི་ སྣར་ཐང་། པེ་ཅིན། [↑](#footnote-ref-73)
55. འདོན་ སྣར་ཐང་། པེ་ཅིན། [↑](#footnote-ref-74)
56. འདི་ཡིས་ སྣར་ཐང་། པེ་ཅིན། [↑](#footnote-ref-75)
57. འདི་ཡིས་ སྣར་ཐང་། པེ་ཅིན། [↑](#footnote-ref-76)
58. མཐོང་ལམ་བཤད་ སྣར་ཐང་། པེ་ཅིན། [↑](#footnote-ref-77)
59. སྒོམ་ སྣར་ཐང་། པེ་ཅིན། [↑](#footnote-ref-78)
60. ཀུན་རྫོབ་ཀྱིས། སྣར་ཐང་། པེ་ཅིན། [↑](#footnote-ref-79)
61. ཆོས་ པེ་ཅིན། [↑](#footnote-ref-80)
62. དེ་ཡིས་ སྣར་ཐང་། པེ་ཅིན། [↑](#footnote-ref-81)
63. ན་ སྣར་ཐང་། པེ་ཅིན། [↑](#footnote-ref-82)
64. གཉེན་པོའི་ སྣར་ཐང་། པེ་ཅིན། [↑](#footnote-ref-83)
65. ནི། སྣར་ཐང་། པེ་ཅིན། [↑](#footnote-ref-84)
66. གཏུག་པ་ སྣར་ཐང་། པེ་ཅིན། [↑](#footnote-ref-85)
67. གསུངས། སྣར་ཐང་། པེ་ཅིན། [↑](#footnote-ref-86)
68. ཁོ་ནས་ སྣར་ཐང་། པེ་ཅིན། [↑](#footnote-ref-87)
69. བཟང་པོའི་ སྣར་ཐང་། པེ་ཅིན། [↑](#footnote-ref-88)
70. འགྲོ། སྣར་ཐང་། པེ་ཅིན། [↑](#footnote-ref-89)
71. གསུང་། སྣར་ཐང་། པེ་ཅིན། [↑](#footnote-ref-90)
72. ན། སྣར་ཐང་། པེ་ཅིན། [↑](#footnote-ref-91)
73. སེམས་དཔའ་ སྣར་ཐང་། པེ་ཅིན། [↑](#footnote-ref-92)
74. ག་ སྣར་ཐང་། [↑](#footnote-ref-93)
75. དྲུག་ཏུ། སྣར་ཐང་། པེ་ཅིན། [↑](#footnote-ref-94)
76. གསུང་། སྣར་ཐང་། པེ་ཅིན། [↑](#footnote-ref-95)
77. གྱིས་སོ། སྣར་ཐང་། པེ་ཅིན། [↑](#footnote-ref-96)
78. མངོན་ སྣར་ཐང་། པེ་ཅིན། [↑](#footnote-ref-97)
79. ལ་ སྣར་ཐང་། པེ་ཅིན། [↑](#footnote-ref-98)
80. གསུང་། སྣར་ཐང་། པེ་ཅིན། [↑](#footnote-ref-99)
81. གཟུང་ སྣར་ཐང་། པེ་ཅིན། [↑](#footnote-ref-100)
82. གཅིག  སྣར་ཐང་། གཅག ། པེ་ཅིན། [↑](#footnote-ref-101)
83. ཁོ་ན་ སྣར་ཐང་། པེ་ཅིན། [↑](#footnote-ref-102)
84. སྒོམ་ལམ་ སྣར་ཐང་། པེ་ཅིན། [↑](#footnote-ref-103)
85. འཆད་ སྣར་ཐང་། པེ་ཅིན། [↑](#footnote-ref-104)
86. སྒོམ་པ་ སྣར་ཐང་། པེ་ཅིན། [↑](#footnote-ref-105)
87. ཆོས་ཀྱི་ སྣར་ཐང་། པེ་ཅིན། [↑](#footnote-ref-106)
88. འོང་། སྣར་ཐང་། པེ་ཅིན། [↑](#footnote-ref-107)
89. ནི་ སྣར་ཐང་། པེ་ཅིན། [↑](#footnote-ref-108)
90. སྐྱེད་པའི་ སྣར་ཐང་། པེ་ཅིན། [↑](#footnote-ref-109)
91. མཐོང་ སྣར་ཐང་། པེ་ཅིན། [↑](#footnote-ref-110)
92. ལམ་ན་ སྣར་ཐང་། པེ་ཅིན། [↑](#footnote-ref-111)
93. གསུངས་སྟེ སྣར་ཐང་། གསུམ་སྟེ། པེ་ཅིན། [↑](#footnote-ref-112)
94. བསལ་ སྣར་ཐང་། པེ་ཅིན། [↑](#footnote-ref-113)
95. དེ་ཡིས་ སྣར་ཐང་། པེ་ཅིན། [↑](#footnote-ref-114)
96. མི་རིགས་གསུམ་ སྣར་ཐང་། པེ་ཅིན། [↑](#footnote-ref-115)
97. རིག་ པེ་ཅིན། [↑](#footnote-ref-116)
98. སྤང་ཤེས་ སྣར་ཐང་། པེ་ཅིན། [↑](#footnote-ref-117)
99. སྤོང་ཤེས་ སྣར་ཐང་། པེ་ཅིན། [↑](#footnote-ref-118)
100. རྟོགས་པ་ སྣར་ཐང་། པེ་ཅིན། [↑](#footnote-ref-119)
101. གསུང་གསུངས། སྣར་ཐང་། པེ་ཅིན། [↑](#footnote-ref-120)
102. སྒོམ་ལམ་ སྣར་ཐང་། པེ་ཅིན། [↑](#footnote-ref-121)
103. གཉིས་ཀ་ཡིས། སྣར་ཐང་། པེ་ཅིན། [↑](#footnote-ref-122)
104. གསུང་གསུངས། སྣར་ཐང་། པེ་ཅིན། [↑](#footnote-ref-123)
105. ཤཱནྟི་པ་ཡིས་ སྣར་ཐང་། པེ་ཅིན། [↑](#footnote-ref-124)
106. བྲོད་པ་ སྣར་ཐང་། པེ་ཅིན། [↑](#footnote-ref-125)
107. སྒོམ་ལམ་ སྣར་ཐང་། པེ་ཅིན། [↑](#footnote-ref-126)
108. མེད་པའོ་ སྣར་ཐང་། པེ་ཅིན། [↑](#footnote-ref-127)
109. དངོས་གཞི་ སྡེ་དགེ། [↑](#footnote-ref-128)
110. བསོགས་པ་ སྣར་ཐང་། པེ་ཅིན། [↑](#footnote-ref-129)
111. བསྒྱུར་ སྣར་ཐང་། པེ་ཅིན། [↑](#footnote-ref-130)
112. ཤེས་པ་སྟེ། སྣར་ཐང་། པེ་ཅིན། [↑](#footnote-ref-131)
113. བདུན་པ་ སྣར་ཐང་། པེ་ཅིན། [↑](#footnote-ref-132)
114. རང་བཞིན་ སྣར་ཐང་། པེ་ཅིན། [↑](#footnote-ref-133)
115. དང་ སྣར་ཐང་། པེ་ཅིན། [↑](#footnote-ref-134)
116. ཀ་བཞན་གྱིས་ སྣར་ཐང་། པེ་ཅིན། [↑](#footnote-ref-135)
117. ས་བཅུ་ཡིས། སྣར་ཐང་། པེ་ཅིན། [↑](#footnote-ref-136)
118. སྦྱར་བ་ སྣར་ཐང་། པེ་ཅིན། [↑](#footnote-ref-137)
119. གཞག་གིས། སྣར་ཐང་། པེ་ཅིན། [↑](#footnote-ref-138)
120. སངས་རྒྱས་ས། སྣར་ཐང་། པེ་ཅིན། [↑](#footnote-ref-139)
121. གཞི་ཞེས་ སྣར་ཐང་། པེ་ཅིན། [↑](#footnote-ref-140)
122. བཞི་ཞེས་ སྣར་ཐང་། པེ་ཅིན། [↑](#footnote-ref-141)
123. སྒོམ་ལམ་ སྣར་ཐང་། པེ་ཅིན། [↑](#footnote-ref-142)
124. གསུང་གསུངས། སྣར་ཐང་། པེ་ཅིན། [↑](#footnote-ref-143)
125. ཡོད། སྣར་ཐང་། པེ་ཅིན། [↑](#footnote-ref-144)
126. སྒོམ་ལམ་ སྣར་ཐང་། པེ་ཅིན། [↑](#footnote-ref-145)
127. གསུངས་པ་ སྣར་ཐང་། པེ་ཅིན། [↑](#footnote-ref-146)
128. ན། སྣར་ཐང་། [↑](#footnote-ref-147)
129. གསུང་གསུངས། སྣར་ཐང་། པེ་ཅིན། [↑](#footnote-ref-148)
130. རྗེས་ཀྱིས་ སྣར་ཐང་། [↑](#footnote-ref-149)
131. མེད་ སྣར་ཐང་། པེ་ཅིན། [↑](#footnote-ref-150)
132. བཅུ་པོ་ཡིས། སྣར་ཐང་། པེ་ཅིན། [↑](#footnote-ref-151)
133. ཡོད། སྣར་ཐང་། པེ་ཅིན། [↑](#footnote-ref-152)
134. གསུངས། སྣར་ཐང་། པེ་ཅིན། [↑](#footnote-ref-153)
135. སྒོམ་ལམ་ སྣར་ཐང་། པེ་ཅིན། [↑](#footnote-ref-154)
136. རྒྱུད་ སྣར་ཐང་། པེ་ཅིན། [↑](#footnote-ref-155)
137. བརྟན་པ་ སྣར་ཐང་། པེ་ཅིན། [↑](#footnote-ref-156)
138. བསྟེན་ སྣར་ཐང་། པེ་ཅིན། [↑](#footnote-ref-157)
139. བསྐྱེད་པའི་ སྣར་ཐང་། པེ་ཅིན། [↑](#footnote-ref-158)
140. བཞག་པ་ སྣར་ཐང་། པེ་ཅིན། [↑](#footnote-ref-159)
141. དེ་ཡིས་ སྣར་ཐང་། པེ་ཅིན། [↑](#footnote-ref-160)
142. ཟླས་ སྣར་ཐང་། པེ་ཅིན། [↑](#footnote-ref-161)
143. ནི་ སྣར་ཐང་། [↑](#footnote-ref-162)
144. བསྒོམས་ སྣར་ཐང་། པེ་ཅིན། [↑](#footnote-ref-163)
145. ལ་ སྣར་ཐང་། པེ་ཅིན། [↑](#footnote-ref-164)
146. ཡིན་པས་སོ། སྣར་ཐང་། པེ་ཅིན། [↑](#footnote-ref-165)
147. བསྒོམ་པ་ སྣར་ཐང་། པེ་ཅིན། [↑](#footnote-ref-166)
148. ཁོ་ན་སྐྱེ། སྣར་ཐང་། པེ་ཅིན། [↑](#footnote-ref-167)
149. ས། སྣར་ཐང་། པེ་ཅིན། [↑](#footnote-ref-168)
150. ཟེར་བས་ སྣར་ཐང་། པེ་ཅིན། [↑](#footnote-ref-169)
151. སྐོར་གཅིག་ སྣར་ཐང་། པེ་ཅིན། [↑](#footnote-ref-170)
152. དཔག་པའི་ སྣར་ཐང་། པེ་ཅིན། [↑](#footnote-ref-171)
153. དགོས་པ་ སྣར་ཐང་། པེ་ཅིན། [↑](#footnote-ref-172)
154. བསྒོམ་པའི་ སྣར་ཐང་། པེ་ཅིན། [↑](#footnote-ref-173)
155. བརྗོད་པ་ སྣར་ཐང་། པེ་ཅིན། [↑](#footnote-ref-174)
156. བླང་བ་ སྣར་ཐང་། པེ་ཅིན། [↑](#footnote-ref-175)
157. བྱའི་ སྣར་ཐང་། པེ་ཅིན། [↑](#footnote-ref-176)
158. རྟོགས་ སྣར་ཐང་། [↑](#footnote-ref-177)
159. དེ་ཡིས་ སྣར་ཐང་། པེ་ཅིན། [↑](#footnote-ref-178)
160. བླངས་ སྣར་ཐང་། པེ་ཅིན། [↑](#footnote-ref-179)
161. ཕམ་པ་ སྣར་ཐང་། པེ་ཅིན། [↑](#footnote-ref-180)
162. མི་ཚེ་ སྣར་ཐང་། [↑](#footnote-ref-181)
163. འབྲིང་ནི་ སྣར་ཐང་། པེ་ཅིན། [↑](#footnote-ref-182)
164. སྦྱོར་ཏེ་ སྣར་ཐང་། པེ་ཅིན། [↑](#footnote-ref-183)
165. ཐགས་པ་ སྣར་ཐང་། [↑](#footnote-ref-184)
166. སྐྱེ་པ་ སྣར་ཐང་། པེ་ཅིན། [↑](#footnote-ref-185)
167. བསྐྱེད་པར་ སྣར་ཐང་། པེ་ཅིན། [↑](#footnote-ref-186)
168. ཚོགས་པ་ཡིས། སྣར་ཐང་། པེ་ཅིན། [↑](#footnote-ref-187)
169. མཐར་ སྣར་ཐང་། པེ་ཅིན། [↑](#footnote-ref-188)
170. སྒོམ་ལམ་ སྣར་ཐང་། པེ་ཅིན། [↑](#footnote-ref-189)
171. གྱིས། སྣར་ཐང་། པེ་ཅིན། [↑](#footnote-ref-190)
172. སྒོམ་ལམ་ སྣར་ཐང་། པེ་ཅིན། [↑](#footnote-ref-191)
173. ཕྱི་མའི་ སྣར་ཐང་། པེ་ཅིན། [↑](#footnote-ref-192)
174. ཡོད་པས་ནས། སྣར་ཐང་། པེ་ཅིན། [↑](#footnote-ref-193)
175. དཔོགས་པ་ སྣར་ཐང་། པེ་ཅིན། [↑](#footnote-ref-194)
176. དཔོགས་ སྣར་ཐང་། པེ་ཅིན། [↑](#footnote-ref-195)
177. གྱི་དཔོགས་ སྣར་ཐང་། པེ་ཅིན། [↑](#footnote-ref-196)
178. དཔགས་པའི་ སྣར་ཐང་། པེ་ཅིན། [↑](#footnote-ref-197)
179. སྐྱེད་པ་ སྣར་ཐང་། པེ་ཅིན། [↑](#footnote-ref-198)
180. སྤྱི་ཡིས་ སྣར་ཐང་། [↑](#footnote-ref-199)
181. རྩེ་མོ་ སྣར་ཐང་། པེ་ཅིན། [↑](#footnote-ref-200)
182. སྔར་གྱིས་ སྣར་ཐང་། པེ་ཅིན། [↑](#footnote-ref-201)
183. སྒོམ་ལམ་ སྣར་ཐང་། པེ་ཅིན། [↑](#footnote-ref-202)
184. དེ་ནི་ སྣར་ཐང་། པེ་ཅིན། [↑](#footnote-ref-203)
185. གཉིས་ སྣར་ཐང་། པེ་ཅིན། [↑](#footnote-ref-204)
186. བཞེད། སྣར་ཐང་། པེ་ཅིན། [↑](#footnote-ref-205)
187. བཟློས། སྣར་ཐང་། པེ་ཅིན། [↑](#footnote-ref-206)
188. ཆུས་ སྣར་ཐང་། པེ་ཅིན། [↑](#footnote-ref-207)
189. དཔེར་ སྣར་ཐང་། པེ་ཅིན། [↑](#footnote-ref-208)
190. གཉིས་ སྣར་ཐང་། པེ་ཅིན། [↑](#footnote-ref-209)
191. གསུང་གསུངས། སྣར་ཐང་། པེ་ཅིན། [↑](#footnote-ref-210)
192. གསུངས་པས་ སྣར་ཐང་། པེ་ཅིན། [↑](#footnote-ref-211)
193. ལ་ སྣར་ཐང་། པེ་ཅིན། [↑](#footnote-ref-212)
194. ཐག་ སྣར་ཐང་། [↑](#footnote-ref-213)
195. གསུང་གསུངས། སྣར་ཐང་། པེ་ཅིན། [↑](#footnote-ref-214)
196. གཏིང་ཚིག་ སྣར་ཐང་། པེ་ཅིན། [↑](#footnote-ref-215)
197. དེ་ཉིད་ཀྱིས་ སྣར་ཐང་། [↑](#footnote-ref-216)
198. དེ་ནི་ སྣར་ཐང་། དེ་ན་ པེ་ཅིན། [↑](#footnote-ref-217)
199. བཟློས་པ་ སྣར་ཐང་། པེ་ཅིན། [↑](#footnote-ref-218)
200. གསུངས་ཏེ་ སྣར་ཐང་། པེ་ཅིན། [↑](#footnote-ref-219)
201. ཤྟི་ སྣར་ཐང་། [↑](#footnote-ref-220)
202. ཐབས་ལ་ སྣར་ཐང་། པེ་ཅིན། [↑](#footnote-ref-221)
203. པའི་ སྣར་ཐང་། པེ་ཅིན། [↑](#footnote-ref-222)
204. རྩེ་མོ་རྟགས་ སྣར་ཐང་། པེ་ཅིན། [↑](#footnote-ref-223)
205. གོ་རིམ་ཡང་། སྣར་ཐང་། པེ་ཅིན། [↑](#footnote-ref-224)
206. རྒྱུ་ལ་ སྣར་ཐང་། [↑](#footnote-ref-225)
207. གསུམ་གྱིས་ པེ་ཅིན། [↑](#footnote-ref-226)
208. བཏགས་ཤེས་ སྣར་ཐང་། པེ་ཅིན། [↑](#footnote-ref-227)
209. ཤཱནྟི་པ་ཡིས་ སྣར་ཐང་། པེ་ཅིན། [↑](#footnote-ref-228)
210. རང་བྱུང་ སྣར་ཐང་། པེ་ཅིན། [↑](#footnote-ref-229)
211. སྤངས་ སྣར་ཐང་། པེ་ཅིན། [↑](#footnote-ref-230)
212. བྱུང་བ་ སྣར་ཐང་། པེ་ཅིན། [↑](#footnote-ref-231)
213. རྟོགས་པ་ སྣར་ཐང་། པེ་ཅིན། [↑](#footnote-ref-232)
214. འཕྲུལ་ སྣར་ཐང་། པེ་ཅིན། [↑](#footnote-ref-233)
215. རྟོགས་ སྣར་ཐང་། པེ་ཅིན། [↑](#footnote-ref-234)
216. རྟོགས་པ་ སྣར་ཐང་། པེ་ཅིན། [↑](#footnote-ref-235)
217. མེད་པ་ཡིས། སྣར་ཐང་། པེ་ཅིན། [↑](#footnote-ref-236)
218. རྟོགས་ སྣར་ཐང་། པེ་ཅིན། [↑](#footnote-ref-237)
219. རྟོག་གིས་ སྣར་ཐང་། པེ་ཅིན། [↑](#footnote-ref-238)
220. རྟོགས་ སྣར་ཐང་། པེ་ཅིན། [↑](#footnote-ref-239)
221. རྩེ་མོ་ནི། སྣར་ཐང་། པེ་ཅིན། [↑](#footnote-ref-240)
222. རྟོགས་པའི་ སྣར་ཐང་། པེ་ཅིན། [↑](#footnote-ref-241)
223. རྟོགས། །​ སྣར་ཐང་། པེ་ཅིན། [↑](#footnote-ref-242)
224. བསལ་ སྣར་ཐང་། པེ་ཅིན། [↑](#footnote-ref-243)
225. རྟོགས་པའི་ སྣར་ཐང་། པེ་ཅིན། [↑](#footnote-ref-244)
226. སྡུས་པ་ པེ་ཅིན། [↑](#footnote-ref-245)
227. ལོག་པར་ སྣར་ཐང་། པེ་ཅིན། [↑](#footnote-ref-246)
228. བསྒྲུབ་པའི་ སྣར་ཐང་། པེ་ཅིན། [↑](#footnote-ref-247)
229. འདུག་པས་སུ། སྣར་ཐང་། པེ་ཅིན། [↑](#footnote-ref-248)
230. བསྒྲུབ་པ་ སྣར་ཐང་། པེ་ཅིན། [↑](#footnote-ref-249)
231. ནི། སྣར་ཐང་། པེ་ཅིན། [↑](#footnote-ref-250)
232. སྦྱིན་པས་ སྣར་ཐང་། [↑](#footnote-ref-251)
233. ཡིན་པས་སོ། སྣར་ཐང་། པེ་ཅིན། [↑](#footnote-ref-252)
234. ཡིན་ཡང་ཡོང་། སྣར་ཐང་། [↑](#footnote-ref-253)
235. འདུག །​ སྣར་ཐང་། པེ་ཅིན། [↑](#footnote-ref-254)
236. གསུང་ སྣར་ཐང་། པེ་ཅིན། [↑](#footnote-ref-255)
237. གསུང་། སྣར་ཐང་། པེ་ཅིན། [↑](#footnote-ref-256)
238. གཉིས་ཀྱིས། སྣར་ཐང་། པེ་ཅིན། [↑](#footnote-ref-257)
239. སྐུ་བཞི་ཞེས་ སྣར་ཐང་། པེ་ཅིན། [↑](#footnote-ref-258)
240. འཁོར་གྱིས་ སྣར་ཐང་། [↑](#footnote-ref-259)
241. ལྗོག་པ་ པེ་ཅིན། [↑](#footnote-ref-260)
242. མཆེད་ སྣར་ཐང་། པེ་ཅིན། [↑](#footnote-ref-261)
243. ལྔ་པ་ སྣར་ཐང་། པེ་ཅིན། [↑](#footnote-ref-262)
244. ནི་ སྣར་ཐང་། པེ་ཅིན། [↑](#footnote-ref-263)
245. གྲུབ་པའི་ སྣར་ཐང་། པེ་ཅིན། [↑](#footnote-ref-264)
246. འཁོར་གྱིས་ པེ་ཅིན། [↑](#footnote-ref-265)
247. འོག་མིན་ སྣར་ཐང་། པེ་ཅིན། [↑](#footnote-ref-266)
248. ཕལ་དུ་ སྣར་ཐང་། པེ་ཅིན། [↑](#footnote-ref-267)
249. རྒྱན་པར་ སྣར་ཐང་། པེ་ཅིན། [↑](#footnote-ref-268)
250. རྗོད་པ་ སྣར་ཐང་། པེ་ཅིན། [↑](#footnote-ref-269)
251. ནི། སྣར་ཐང་། པེ་ཅིན། [↑](#footnote-ref-270)
252. [↑](#footnote-ref-271)
253. སྤྲུལ་པའི་མ་ སྣར་ཐང་། [↑](#footnote-ref-272)
254. དེ་ཡིས་ སྣར་ཐང་། པེ་ཅིན། [↑](#footnote-ref-273)
255. འགོད་ སྣར་ཐང་། པེ་ཅིན། [↑](#footnote-ref-274)
256. ཟླས་ སྣར་ཐང་། པེ་ཅིན། [↑](#footnote-ref-275)
257. ལ་ སྣར་ཐང་། པེ་ཅིན། [↑](#footnote-ref-276)
258. བྱ་བ། སྣར་ཐང་། [↑](#footnote-ref-277)
259. རྟོགས་ པེ་ཅིན། [↑](#footnote-ref-278)
260. ཕྱིན་པའི་ སྣར་ཐང་། པེ་ཅིན། [↑](#footnote-ref-279)
261. དོན་བསྡུས་ སྣར་ཐང་། པེ་ཅིན། [↑](#footnote-ref-280)
262. དང་ལོཙྪ་ སྣར་ཐང་། པེ་ཅིན། [↑](#footnote-ref-281)
263. བས།། །​།སླད་ཀྱི་དཔལ་བསམ་ཡས་ལྷུན་གྱི་གྲུབ་པའི་རིག་པ་འབྱུང་བའི་གནས་སུ། དཱི་པཾ་ཀ་ར་ཤྲཱི་ཛྙཱ་ནས་ཉི་ཁྲི་བཤད་པའི་དུས་སུ་འདིར་བཤད་པ་ནས་བཏོན། ཕྱིས་ལོ་པཎ་གཉིས་ཀྱིས་བི་བར་ཏ་ཡིས་གསུངས་པ་དག་པའི་དཔེར་ཚུད་པའོ། །​འདི་དཔེ་ཕྱི་མོ་དང་བི་བར་ཏ་དང་རྒྱ་དཔེ་གསུམ་མཆིམས་ཕུ་ན། བཻ་རོ་ཙ་ནས་བསྒྱུར་བའི་འབུམ་ཤ་སྒྲོ་ཅན་གྱིས་ནང་ན་ཡོད་དོ་སྐད། བཀྲ་ཤིས། །​ སྣར་ཐང་། པེ་ཅིན། [↑](#footnote-ref-282)