༄༅། །​འཇིག་རྟེན་ལས་འདས་པའི་ཡན་ལག་བདུན་པའི་ཆོ་ག།༄༅༅། །​རྒྱ་གར་སྐད་དུ། ལོཀ་ཨ་ཏི་ཏ་སཔྟ་ཀ་བི་དྷིཿ། [[1]](#footnote-20)བོད་སྐད་དུ། འཇིག་རྟེན་ལས་འདས་པའི་ཡན་ལག་བདུན་པའི་ཆོ་ག །​སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ། །​དཔལ་རྡོ་རྗེ་སེམས་དཔའ་ལ་ཕྱག་འཚལ་ལོ། །​ཕྱག་གནས་ཕྱག་བྱེད་ཕྱག་རྣམས་ནི། །​གང་ཚེ་ཐ་དད་མི་དམིགས་པ། །​དེ་འདིར་སྔགས་པའི་ཕྱག་ཡིན་ཏེ། །​རྡོ་རྗེའི་[[2]](#footnote-21)ཕྱག་ཅེས་བརྗོད་པ་ཡིན། །​མཆོད་གནས་མཆོག་[[3]](#footnote-22)བྱེད་མཆོད་པ་རྣམས། །​གང་ཚེ་སྣ་ཚོགས་མི་དམིགས་པ། །​དེ་ཚེ་མཆོད་པ་ཆེན་པོ་སྟེ། །​རྡོ་རྗེའི་[[4]](#footnote-23)མཆོད་པ་ཞེས་བརྗོད་དོ། །​བཤགས་བྱ་འཆག་[[5]](#footnote-24)བྱེད་བཤགས་པ་རྣམས། །​གང་ཚེ་རྣལ་འབྱོར་པས་མ་མཐོང་། །​རང་བཞིན་དག་པར་ཡང་དག་མཐོང་། །​དེ་འདིར་བཤགས་པའི་མཆོག་ཡིན་ནོ། །​རྗེས་ཡི་རང་བྱ་ཐམས་ཅད་དང་། །​བདག་དང་རྗེས་སུ་ཡི་རང་བ། །​རྣལ་འབྱོར་པ་ཡིས་མཉམ་པར་མཐོང་། །​རྗེས་སུ་ཡི་རང་དམ་པ་ཡིན། །​སྒྱུ་མས་སྤྲུལ་པའི་སངས་རྒྱས་ལ། །​སྒྱུ་མས་སྤྲུལ་པའི་ལུས་ཅན་ཕྱིར། །​བྲག་ཅ་ལྟ་བུའི་ཆོས་རྣམས་ནི། །​བསྟན་པར་ཡང་དག་སྐུལ་འདེབས་པ། །​སྤྲུལ་པ་དག་དང་མཚུངས་པར་ནི། །​ཐལ་མོ་སྦྱར་ནས་སྐུལ་བྱེད་ཅིང་། །​རྡོ་རྗེ་རྣལ་འབྱོར་མཉམ་པར་མཐོང་། །​སྐུལ་བར་[[6]](#footnote-25)བྱེད་པའི་མཆོག་ཏུ་འདོད། །​མྱ་ངན་འདས་བཞེད་སངས་རྒྱས་རྣམས། །​འཁོར་བར་སྤྲུལ་པ་བཞིན་དུ་ནི། །​སེམས་ཅན་སྤྲུལ་པའི་དོན་གྱི་ཕྱིར། །​བཞུགས་པར་གསོལ་འདེབས་དེ་ཉིད་རིག །​[[7]](#footnote-26)འཇིག་རྟེན་འདས་པ་[[8]](#footnote-27)ཉིད་ཀྱི་ཕྱིར། །​དེ་འདིར་གསོལ་འདེབས་མཆོག་ཏུ་འདོད། །​དམིགས་པ་ཅན་དུ་འཇུག་པ་ཉིད། །​ཐམས་ཅད་འཇིག་རྟེན་པ་ཉིད་ཡིན། །​རྫོགས་པའི་བྱང་ཆུབ་རྨི་འདྲ་ལ། །​དེ་ཉིད་རིག་པས་རྨི་འདྲར་རིག །​རྨི་འདྲའི་སྲིད་པར་གནས་པ་ཡིན། །​སེམས་ཅན་རྣམས་ལ་ཕན་བཏགས་པས། །​ཆོས་དབྱིངས་བཞིན་དུ་དཔག་མེད་པར། །​དགེ་བ་ཐམས་ཅད་ཡོངས་བསྔོ་[[9]](#footnote-28)ན། །​དེ་འདིར་བསྔོ་བ་དམ་པ་སྟེ། །​སངས་རྒྱས་ཀུན་གྱིས་རབ་ཏུ་བསྔགས།[[10]](#footnote-29) །​འཇིག་རྟེན་ལས་འདས་པའི་ཡན་ལག་བདུན་པའི་ཆོ་ག་སློབ་དཔོན་མཁས་པ་ཆེན་པོ་དཔལ་མར་མེ་མཛད་ཡེ་ཤེས་ཀྱིས་དཔལ་བསམ་ཡས་ལྷུན་གྱིས་གྲུབ་པའི་གཙུག་ལག་ཁང་ཆེན་པོར་མཛད་པ་རྫོགས་སོ། །​ [[11]](#footnote-30)

1. བི་ སྣར་ཐང་། པེ་ཅིན། [↑](#footnote-ref-20)
2. རྡོ་རྗེ་ སྣར་ཐང་། པེ་ཅིན། [↑](#footnote-ref-21)
3. མཆོད་ སྣར་ཐང་། པེ་ཅིན། [↑](#footnote-ref-22)
4. རྡོ་རྗེ་ སྣར་ཐང་། པེ་ཅིན། [↑](#footnote-ref-23)
5. འཆགས་ སྣར་ཐང་། པེ་ཅིན། [↑](#footnote-ref-24)
6. བསྐུལ་བར་ སྣར་ཐང་། པེ་ཅིན། [↑](#footnote-ref-25)
7. རིགས། །​ སྣར་ཐང་། པེ་ཅིན། [↑](#footnote-ref-26)
8. འདས་པར་ ཅོ་ནེ། [↑](#footnote-ref-27)
9. ཡོངས་བསྔོས་ སྣར་ཐང་། པེ་ཅིན། [↑](#footnote-ref-28)
10. སྔགས། ཅོ་ནེ། [↑](#footnote-ref-29)
11. སོ་པཎྜི་ཏ་དེ་ཉིད་དང་ལོ་ཙཱ་བ་ཤཱཀྱ་བློ་གྲོས་ཀྱིས་བསྒྱུར་རོ། །​ སྣར་ཐང་། པེ་ཅིན། [↑](#footnote-ref-30)