༄༅། །​དཔལ་རྡོ་རྗེ་རྣམ་པར་འཇོམས་པ་ལ་ཕྱག་འཚལ་ལོ། །​མི་བཟད་གདོན་གྱིས་ཉེན་པའི་སེམས་ཅན་ལ་ཕན་ཐོགས་པར་འདོད་པའི་སྒྲུབ་པ་པོ་དམ་ཚིག་དང་ལྡན་པས། ཀླུ་ཆེན་པོ་བརྒྱད་མཆོད་པར་འདོད་པའི་དཀྱིལ་འཁོར་སྔ་མ་བཞིན་དུ་བཞེངས་ལ་རལ་གྲི་དང་། མདའ་རྣམས་ཀྱིས་མཐའ་[[1]](#footnote-20)མ་བསྐོར་ལ། དབུས་སུ་གཙོ་བོའི་བུམ་པ་བཙུགས་ལ། གཟུངས་ཐག་གིས་གདགས། པདྨའི་འདབ་མ་རྣམས་ཀྱི་སྟེང་དུ་ཀླུ་སོ་སོའི་གཟུགས་བརྙན་བཀོད་པ་དང་། སོ་སོའི་གཏོར་མ་དཀར་གསུམ་མངར་གསུམ་དང་། རྩི་སྨན་སྣ་ཚོགས་པ་[[2]](#footnote-21)དང་ལྡན་པར་[[3]](#footnote-22)ཡང་བཤམ་མོ།[[4]](#footnote-23) །​དཀོན་མཆོག་དང་ཀླུ་རྣམས་མཆོད་པའི་ལྷ་བཤོས་དང་། མར་མེ་ལ་སོགས་པ་མཆོད་པའི་བྱེ་བྲག་ཅི་འབྱོར་པ་རྣམས་བཤམ་མོ། །​ཕྱོགས་སྐྱོང་དང་བགེགས་རྣམས་ལ་གཏོར་མ་བཤམ་ཞིང་གཏང་[[5]](#footnote-24)ངོ། །​དེ་ནས་ཀླུ་ཆེན་པོ་རྣམས་སོ་སོའི་གནས་སུ་སྤྱན་དྲང་བ་ནི། ཧཱུཾ་རྒྱ་མཚོ་ཡངས་པའི་དཀྱིལ་འཁོར་ནས། །​མཐའ་ཡས་འཇོག་པོ་ཀརྐོ་ཊ། །​ཨུ་ལི་ཀ་དང་ནོར་རྒྱས་དང་། །​པདྨ་དང་ནི་བ་སུ་ན། །​ཀླུ་ཆེན་བརྒྱད་པོ་འཁོར་དང་བཅས། །​བཙུན་མོ་རྣམས་ཀྱིས་[[6]](#footnote-25)མགུལ་ནས་འཁྱུད། །​ཡབ་ཡུམ་སྲས་དང་བཅས་པ་རྣམས། །​འདིར་གཤེགས་སྤྱན་འདྲེན་མཆོད་པར་འབུལ། ཨོཾ་ཕུཿསྭཱ་[[7]](#footnote-26)ཧཱ། ས་མ་ཡཱ། དེ་ནས་བསྟོད་ཅིང་གཏོར་མ་དབུལ་བ་[[8]](#footnote-27)ནི། ཧཱུྃ་ཤར་ཕྱོགས་ཀླུ་རྒྱལ་མཐའ་ཡས་ནི། །​སྐུ་མདོག་སེར་ལ་འོད་ཟེར་འབར། །​ཕྱག་མཚན་པདྨ་ཞགས་པ་བསྣམས། །​སྤྱི་གཙུག་ཡིད་བཞིན་ནོར་བུ་དང་། །​སྦྲུལ་མགོ་བདུན་གྱི་གདེངས་ཀ་ཅན། །​སྦྲུལ་དང་རིན་ཆེན་རྒྱན་གྱིས་བརྒྱན། །​དེ་ལ་མཆོད་ཅིང་བསྟོད་པར་བགྱི།[[9]](#footnote-28) །​ལྷོ་ཕྱོགས་ཀླུ་རྒྱལ་འཇོག་པོ་ནི། །​ཞལ་གཅིག་ཕྱག་གཉིས་རོ་སྨད་སྦྲུལ། །​སྐུ་མདོག་དཀར་ལ་འོད་ཟེར་འབར། །​ཕྱག་མཚན་པདྨ་ཞགས་པ་བསྣམས། །​སྤྱི་གཙུག་ཡིད་བཞིན་ནོར་བུ་དང་། །​སྦྲུལ་མགོ་བདུན་གྱི་གདེངས་ཀ་ཅན། །​སྦྲུལ་དང་རིན་ཆེན་རྒྱན་གྱིས་བརྒྱན། །​དེ་ལ་མཆོད་ཅིང་བསྟོད་པར་བགྱི། །​ནུབ་ཕྱོགས་ཀླུ་དབང་ཀརྐོ་ཊ། །​ཞལ་གཅིག་ཕྱག་གཉིས་རོ་སྨད་སྦྲུལ། །​སྐུ་མདོག་དམར་ལ་འོད་ཟེར་འབར། །​ཕྱག་མཚན་པདྨ་ཞགས་པ་བསྣམས། །​སྤྱི་གཙུག་ཡིད་བཞིན་ནོར་བུ་དང་། །​སྦྲུལ་མགོ་བདུན་གྱི་གདེངས་ཀ་ཅན། །​སྦྲུལ་དང་རིན་ཆེན་རྒྱན་གྱིས་བརྒྱན། །​དེ་ལ་མཆོད་ཅིང་བསྟོད་པར་བགྱི། །​བྱང་ཕྱོགས་ཀླུ་རྒྱལ་ཨུ་ལི་ཀ །​ཞལ་གཅིག་ཕྱག་གཉིས་རོ་སྨད་སྦྲུལ། །​སྐུ་མདོག་དམར་སྐྱ་འོད་ཟེར་འབར། །​ཕྱག་མཚན་པདྨ་ཞགས་པ་བསྣམས། །​སྤྱི་གཙུག་ཡིད་བཞིན་ནོར་བུ་དང་། །​སྦྲུལ་མགོ་བདུན་གྱི་གདེངས་ཀ་ཅན། །​སྦྲུལ་དང་རིན་ཆེན་རྒྱན་གྱིས་བརྒྱན། །​དེ་ལ་མཆོད་ཅིང་བསྟོད་པར་བགྱི། །​ཤར་ལྷོར་ཀླུ་རྒྱལ་ནོར་རྒྱས་ནི། །​ཞལ་གཅིག་ཕྱག་གཉིས་རོ་སྨད་སྦྲུལ། །​སྐུ་མདོག་སེར་སྐྱ་འོད་ཟེར་འབར། །​ཕྱག་མཚན་པདྨ་ཞགས་པ་བསྣམས། །​སྤྱི་གཙུག་ཡིད་བཞིན་ནོར་བུ་དང་། །​སྦྲུལ་མགོ་བདུན་གྱི་གདེངས་ཀ་ཅན། །​སྦྲུལ་དང་རིན་ཆེན་རྒྱན་གྱིས་བརྒྱན། །​དེ་ལ་མཆོད་ཅིང་བསྟོད་པར་བགྱི། །​ལྷོ་ནུབ་ཀླུ་རྒྱལ་དུང་སྐྱོང་ནི། །​ཞལ་གཅིག་ཕྱག་གཉིས་རོ་སྨད་སྦྲུལ། །​སྐུ་མདོག་སེར་ལ་འོད་ཟེར་འབར། །​ཕྱག་མཚན་པདྨ་ཞགས་པ་བསྣམས། །​སྤྱི་གཙུག་ཡིད་བཞིན་ནོར་བུ་དང་། །​སྦྲུལ་མགོ་བདུན་གྱི་གདེངས་ཀ་ཅན། །​སྦྲུལ་དང་རིན་ཆེན་རྒྱན་གྱིས་བརྒྱན། །​དེ་ལ་མཆོད་ཅིང་བསྟོད་པར་བགྱི། །​ནུབ་བྱང་ཀླུ་རྒྱལ་པདྨ་ནི། །​ཞལ་གཅིག་ཕྱག་གཉིས་རོ་སྨད་སྦྲུལ། །​སྐུ་མདོག་[[10]](#footnote-29)སྔོ་སྐྱ་འོད་ཟེར་འབར། །​ཕྱག་མཚན་པདྨ་ཞགས་པ་བསྣམས། །​སྤྱི་གཙུག་ཡིད་བཞིན་ནོར་བུ་དང་། །​སྦྲུལ་མགོ་བདུན་གྱི་གདེངས་ཀ་ཅན། །​སྦྲུལ་དང་རིན་ཆེན་རྒྱན་གྱིས་བརྒྱན། །​དེ་ལ་མཆོད་ཅིང་བསྟོད་པར་བགྱི། །​བྱང་ཤར་ཀླུ་རྒྱལ་བ་ར་ཎ།[[11]](#footnote-30) །​ཞལ་གཅིག་ཕྱག་གཉིས་རོ་སྨད་སྦྲུལ། །​སྐུ་མདོག་དམར་སྔོ་འོད་ཟེར་འབར། །​ཕྱག་མཚན་པདྨ་ཞགས་པ་བསྣམས། །​སྤྱི་གཙུག་ཡིད་བཞིན་ནོར་བུ་དང་། །​སྦྲུལ་མགོ་བདུན་གྱི་གདེངས་ཀ་ཅན། །​སྦྲུལ་དང་རིན་ཆེན་རྒྱན་གྱིས་བརྒྱན། །​དེ་ལ་མཆོད་ཅིང་བསྟོད་པར་བགྱི། །​སོ་སོའི་ཡུམ་གྱི་སྐུ་མདོག་ནི། །​རང་རང་ཡབ་དང་མཐུན་པ་ལ། །​རིན་ཆེན་ཕྲེང་བའི་དོ་ཤལ་ཅན། །​གཡས་གཡོན་ཡབ་ཀྱི་མགུལ་ནས་འཁྱུད། །​ཁ་རླངས་དུག་ཏུ་འཁྱིལ་བར་བྱེད། །​དེ་ལ་མཆོད་ཅིང་བསྟོད་པར་བགྱི། །​དེ་དག་སོ་སོའི་སྲས་རྣམས་ནི། །​སྐུ་མདོག་འདི་འདྲ་མ་ངེས་ཏེ། །​མཛེས་ཤིང་སྡུ་གུ་[[12]](#footnote-31)འོད་འབར་བ། །​ལ་ལ་ཆུ་སྲིན་ཁ་ནས་འབྱུང་། །​དེ་བཞིན་སྦྲུལ་དང་སྦལ་པ་དང་། །​ཆུ་གླང་ཆུ་རྟ་ཁ་ནས་འབྱུང་། །​སྣ་ཚོགས་འགྱུར་བའི་གཟུགས་རྣམས་ལ། །​མཆོད་པ་འབུལ་ཞིང་བསྟོད་པར་བགྱིད། །​གཞན་ཡང་ཀླུ་བྲན་འབུམ་གྱི་ཚོགས། །​བྱོལ་སོང་གཟུགས་བརྙན་སྣ་ཚོགས་སྟོན། །​འདབ་ཆགས་ཚོགས་[[13]](#footnote-32)དང་[[14]](#footnote-33)ལྟོས་འགྲོ་དང་། །​རྐང་མངས་[[15]](#footnote-34)དང་ནི་རྐང་མེད་དང་། །​སྡིག་སྲིན་གཟུགས་བརྙན་སྟོན་པ་ལ། །​མཆོད་ཅིང་བསྟོད་ནས་གཏོར་མ་འབུལ། །​བདག་གི་ལས་ཀྱི་འབྲས་བུ་རྣམས། །​ཇི་ལྟར་འདོད་པ་ཇི་བཞིན་དུ། །​ཁྱེད་ཀྱིས་[[16]](#footnote-35)འདོད་དོན་གྲུབ་པར་མཛོད། །​ཅེས་ཀླུ་བརྒྱད་ཀྱི་སྙིང་པོ་བརྒྱ་རྩ་བཟླས་ལ་གཏོར་མ་གཏོང་[[17]](#footnote-36)ཞིང་སྙིང་པོ་རྒྱས་བསྡུས་ཀྱི་བུམ་པའི་ཆུས་[[18]](#footnote-37)ཁྲུས་བྱའོ། །​དེ་ནས་དཀྱིལ་འཁོར་བསྡུ་ཞིང་བཀྲ་ཤིས་གསོལ་ལོ། །​ཀླུ་ཆེན་པོ་བརྒྱད་མཆོད་པས་མི་བཟད་པའི་ནད་ཡམས་དྲག་པོ་ལས་ཐར་བར་བྱེད་པ། དཔལ་མར་མེ་མཛད་བཟང་པོས་མཛད་པ་རྫོགས་སོ། །​

1. ཀྱི་ཐ་ སྣར་ཐང་། པེ་ཅིན། [↑](#footnote-ref-20)
2. ཚོགས་ སྣར་ཐང་། པེ་ཅིན། [↑](#footnote-ref-21)
3. ལྡན་པ་ སྣར་ཐང་། པེ་ཅིན། [↑](#footnote-ref-22)
4. བཤམ། སྣར་ཐང་། པེ་ཅིན། [↑](#footnote-ref-23)
5. བཏང་ སྣར་ཐང་། པེ་ཅིན། [↑](#footnote-ref-24)
6. རྣམས་ཀྱི་ སྣར་ཐང་། པེ་ཅིན། [↑](#footnote-ref-25)
7. ན་སྭཱ་ སྣར་ཐང་། པེ་ཅིན། [↑](#footnote-ref-26)
8. འབུལ་བ་ སྣར་ཐང་། པེ་ཅིན། [↑](#footnote-ref-27)
9. བགྱིའོ། སྣར་ཐང་། པེ་ཅིན། [↑](#footnote-ref-28)
10. སྐུ་མདོག་ སྣར་ཐང་། པེ་ཅིན། [↑](#footnote-ref-29)
11. སུ་ན། སྣར་ཐང་། པེ་ཅིན། [↑](#footnote-ref-30)
12. སྡུག་གུ་ སྣར་ཐང་། པེ་ཅིན། [↑](#footnote-ref-31)
13. འདབ་ཆགས་ སྣར་ཐང་། པེ་ཅིན། [↑](#footnote-ref-32)
14. དང་ནི་ སྣར་ཐང་། པེ་ཅིན། [↑](#footnote-ref-33)
15. རྐང་མང་ སྣར་ཐང་། པེ་ཅིན། [↑](#footnote-ref-34)
16. ཁྱེད་ཀྱི་ སྣར་ཐང་། པེ་ཅིན། [↑](#footnote-ref-35)
17. བཏང་ སྣར་ཐང་། པེ་ཅིན། [↑](#footnote-ref-36)
18. བུམ་པའི་ སྣར་ཐང་། པེ་ཅིན། [↑](#footnote-ref-37)