༄༅། །​དཔལ་ཕྱག་ན་རྡོ་རྗེ་ལ་བསྟོད་པ།༄༅༅། །​རྒྱ་གར་སྐད་དུ། ཤྲཱི་བཛྲ་པཱ་ཎི་[[1]](#footnote-20)སྟོ་ཏྲ། བོད་སྐད་དུ། དཔལ་ཕྱག་ན་རྡོ་རྗེ་ལ་བསྟོད་པ། དཔལ་ཕྱག་ན་རྡོ་རྗེ་ལ་ཕྱག་འཚལ་ལོ། །​ཧཱུཾ་བསྐལ་པ་མེ་ལྟར་འབར་བའི་ཀློང་དཀྱིལ་ནས། །​བཞེངས་ཤིག་བཞེངས་ཤིག་ཆོས་ཀྱི་དབྱིངས་ནས་བཞེངས། །​ཆོས་སྐུ་ནམ་མཁའ་ལྟ་བུའི་ངང་ཉིད་ལས། །​གཟུགས་སྐུ་འཇའ་ཚོན་ལྟ་བུའི་སྐུར་སྣང་བ། །​བཅོམ་ལྡན་རྡོ་རྗེ་གཏུམ་པོ་ཁྲོས་པའི་སྐུ། །​ཞལ་གཅིག་ཕྱག་གཉིས་སྐུ་མདོག་མཐིང་ནག་ལ། །​གཡས་པ་རྡོ་རྗེ་རྩེ་ལྔ་བསྣུན་པའི་ཚུལ། །​གཡོན་པ་སྡིགས་མཛུབ་འཆང་བ་ཐུགས་ཀར་འཛིན། །​དབུ་སྐྲ་དམར་སེར་གྱེན་བརྫེས་[[2]](#footnote-21)ཅོད་པན་ཅན། །​དབང་བསྐུར་སངས་རྒྱས་མི་བསྐྱོད་པ་ཡིས་མཛེས། །​སྨིན་བསྡུས་སྨིན་མ་གློག་སྟོང་འོད་དུ་འཕྲོ། །​སྤྱན་གསུམ་འབར་བ་ཁྲོ་བོའི་ལྟ་བས་མཛེས། །​མཆེ་བ་གཙིགས་ཤིང་དབུགས་རྒྱུ་མེ་ལྟར་འབར། །​ཨ་ལ་ལ་ཡི་གད་རྒྱངས་ཆེན་པོ་སྒྲོགས། །​ཧ་ཧའི་གད་མོས་སྟོང་གསུམ་བརྒྱལ་བར་བྱེད། །​ཧཱུཾ་གི་ང་རོ་འབྲུག་སྟོང་ལྡིར་བའི་སྒྲ། །​ཕཊ་ཀྱིས་ཐོག་འབེབས་རྡོ་རྗེ་སེར་ཆེན་འབེབས། །​གཤིན་རྗེའི་གཟུགས་ཅན་རྒྱན་དང་ཆ་ལུགས་ལྡན། །​སྐུ་སྟོད་སེང་གེའི་པགས་པས་རྣམ་པར་བརྒྱན། །​ན་བཟའ་ཆོས་གོས་སྔོན་པོ་འཆང་བ་[[3]](#footnote-22)བསྣམས། །​སྟག་གི་སྨད་གཡོགས་པ་ཏི་ཁྲ་བོས་བརྒྱན། །​རིན་ཆེན་འབར་བའི་སྦྲུལ་གྱིས་དབུ་བརྒྱན་ཅིང་། །​དགའ་བོ་ཉེ་དགའི་སྙན་ཆས་རབ་ཏུ་མཛེས། །​གདུག་པ་འབར་བ་ཟས་སུ་གསོལ་བར་མཛད། །​ཀླུ་ནག་སེ་རལ་ཁ་རུ་བརྒྱན་པ་སྟེ། །​འདབ་བཟང་[[4]](#footnote-23)དཀར་པོས་སྐ་རགས་རྣམ་[[5]](#footnote-24)པར་བཅིངས། །​ནོར་རྒྱས་བུས་ནི་ཕྱག་དང་ཞབས་བརྒྱན་ཏེ། །​ཉི་ཟླའི་སྟེང་ན་ཁྲོ་རྒྱལ་གར་བྱེད་དགྱེས། །​སྣ་ཚོགས་པདྨའི་གདན་ལ་རྣམ་པར་བཞུགས། །​རྡོ་རྗེའི་རིགས་མཆོག་བཅོམ་ལྡན་གཏུམ་པོ་སྟེ། །​སངས་རྒྱས་འདུས་པའི་སྐུ་ལ་ཕྱག་འཚལ་བསྟོད། །​ཧཱུཾ་བསྐལ་པའི་མེ་འབར་ཀློང་ན་བཞུགས་པ་ནི།[[6]](#footnote-25) །​ཉོན་མོངས་འཁོར་བ་རྩད་ནས་གཅོད་པའི་རྟགས། །​ཞལ་གཅིག་ཕྱག་གཉིས་སྐུ་མདོག་མཐིང་ནག་ནི། །​ཐབས་དང་ཤེས་རབ་ཟུང་དུ་འབྲེལ་པའི་རྟགས། །​རྡོ་རྗེ་རྩེ་ལྔ་གཡས་ན་བསྣམས་པ་ནི། །​ཡེ་ཤེས་ལྔ་ལྡན་དུག་ལྔ་འཇོམས་པའི་རྟགས། །​གཡོན་པས་སྡིགས་[[7]](#footnote-26)མཛུབ་ཐུགས་ཀར་འཆང་བ་ནི། །​ཆོས་ཀྱི་དབྱིངས་ལས་འགྱུར་བ་མེད་པའི་རྟགས། །​དབུ་སྐྲ་དམར་སེར་གྱེན་དུ་བརྫེས་པ་ནི། །​ཁམས་གསུམ་འཁོར་བའི་སེམས་ཅན་འདྲེན་པའི་རྟགས། །​སངས་རྒྱས་མི་བསྐྱོད་པ་ཡིས་བརྒྱན་པ་ནི། །​དེ་བཞིན་གཤེགས་པའི་རིགས་ལ་དགོངས་པའི་རྟགས། །​སྨིན་བསྡུས་སྨིན་མ་གློག་སྟོང་འཕྲོ་བ་ནི། །​ཐུགས་རྗེའི་ཐབས་ཀྱིས་གདུག་པ་འདུལ་བའི་རྟགས། །​མཆེ་གཙིགས་དབུགས་རྒྱ་[[8]](#footnote-27)མེ་ལྟར་འབར་བ་ནི། །​ཐབས་ཀྱི་སྤྱོད་པས་ཉོན་མོངས་སྲེག་པའི་[[9]](#footnote-28)རྟགས། །​སྤྱན་གསུམ་དམར་བ་ཁྲོ་བོས་བལྟ་བ་ནི། །​སྐུ་གསུང་ཐུགས་ཀྱི་དོན་དང་ལྡན་པའི་རྟགས། །​ཨ་ལ་ལ་ཡི་གད་རྒྱངས་སྒྲོགས་པ་ནི། །​འཇིག་རྟེན་གསུམ་ན་འགྲན་ཟླ་མེད་པའི་རྟགས། །​ཧ་ཧའི་གད་རྒྱངས་སྟོང་གསུམ་བརྒྱལ་བ་ནི། །​ཐབས་མཁས་ཐུགས་རྗེས་གདུག་པ་འདུལ་བའི་རྟགས། །​ཧཱུཾ་གི་ང་རོ་འབྲུག་སྟོང་ལྡིར་བ་ནི། །​ཁྲོ་བོའི་རིགས་རྣམས་དབང་དུ་སྡུད་པའི་རྟགས། །​ཕཊ་ཀྱིས་རྡོ་རྗེའི་ཐོག་སེར་འབེབས་པ་ནི། །​མ་མོ་མཁའ་འགྲོ་དབང་དུ་སྡུད་པའི་རྟགས། །​གཤིན་རྗེའི་གཟུགས་ཅན་རྒྱན་དང་ཆ་ལུགས་ནི། །​སྐུ་ཆེ་ཡན་ལག་རགས་ཏེ་ཆེ་བའི་རྟགས། །​སྐུ་སྟོད་སེང་གེའི་པགས་པས་བརྒྱན་པ་ནི། །​ཆོས་ཉིད་དོན་ལྡན་སྤྲོས་དང་བྲལ་བའི་རྟགས། །​ན་བཟའ་ཆོས་གོས་སྔོན་པོ་འཆང་བ་ནི། །​ཚུལ་ཁྲིམས་དོན་ལྡན་དྲི་མ་མེད་པའི་རྟགས། །​སྟག་ཤམ་བ་ཏི་ཁྲ་བོས་བརྒྱན་པ་ནི། །​ཞེ་སྡང་འདུལ་མཛད་སྒྲུབ་མཆོག་སྐྱོང་བའི་[[10]](#footnote-29)རྟགས། །​རིན་ཆེན་འབར་བའི་སྦྲུལ་གྱིས་དབུ་བརྒྱན་པ། །​འདོད་དགུ་བསམ་པ་རེ་བ་སྐོང་བའི་རྟགས། །​དགའ་བོ་ཉེ་དགའི་སྙན་ཆས་བརྒྱན་པ་ནི། །​བྲམ་ཟེའི་ཀླུ་རྣམས་དབང་དུ་སྡུད་པའི་རྟགས། །​གདུག་པ་འབར་བ་ཟས་སུ་གསོལ་བ་ནི། །​གདོལ་པའི་རིགས་རྣམས་དབང་དུ་སྡུད་པའི་རྟགས། །​ཀླུ་ནག་སེ་རལ་ཁ་རུ་བརྒྱན་པ་ནི། །​དམངས་རིགས་ཀླུ་རྣམས་དབང་དུ་སྡུད་པའི་རྟགས། །​འདབ་བཟང་[[11]](#footnote-30)དཀར་པོ་སྐ་རགས་བཅིངས་པ་ནི། །​རྒྱལ་རིགས་ཀླུ་རྣམས་དབང་དུ་སྡུད་པའི་རྟགས། །​ནོར་རྒྱས་བུ་ཡིས་ཕྱག་ཞབས་བརྒྱན་པ་ནི། །​རྗེ་རིགས་ཀླུ་རྣམས་དབང་དུ་སྡུད་པའི་རྟགས། །​ཉི་ཟླའི་སྟེང་ན་གར་བྱེད་དགྱེས་པ་ནི། །​ཐབས་དང་ཤེས་རབ་ཟུང་[[12]](#footnote-31)དུ་འབྲེལ་པའི་རྟགས། །​སྣ་ཚོགས་པདྨའི་གདན་ལ་བཞུགས་པ་ནི། །​ཉོན་མོངས་འཁོར་བའི་སྐྱོན་གྱིས་མ་གོས་རྟགས། །​རྡོ་རྗེའི་རིགས་མཆོག་བཅོམ་ལྡན་གཏུམ་པོ་ནི། །​ཐབས་ཀྱི་[[13]](#footnote-32)སྤྱོད་པས་འགྲོ་དོན་བྱེད་པའི་རྟགས། །​སངས་རྒྱས་ཐམས་ཅད་འདུས་པའི་སྐུ་[[14]](#footnote-33)བསྟན་པ། །​སངས་རྒྱས་ཀུན་གྱི་ཕྲིན་ལས་མཛད་པའི་རྟགས། །​སྐུ་ཡི་ཡན་ལག་རགས་ཏེ་དཔའ་དཔའ་འདྲ། །​རྒྱན་དང་ཆ་ལུགས་ལྡན་ཏེ་སྒེག་སྒེག་འདྲ། །​ཞེ་སྡང་འཇོམས་མཛད་སྟག་གི་ཤམ་ཐབས་ཅན། །​གདུག་པ་འདུལ་མཛད་སྦྲུལ་གྱི་ཆུན་པོས་བརྒྱན། །​ཉོན་མོངས་འཇོམས་མཛད་མེ་དཔུང་ཀློང་ན་བཞུགས། །​སངས་རྒྱས་ཀུན་གྱི་བདག་ཉིད་རྡོ་རྗེ་འཆང་། །​བཅོམ་ལྡན་གཏུམ་པོའི་སྐུ་ལ་ཕྱག་འཚལ་བསྟོད། །​དཔལ་ཕྱག་ན་རྡོ་རྗེ་ལ་དོན་རྟགས་ཀྱི་སྒོ་ནས་བསྟོད་པ་སློབ་དཔོན་དཱི་པཾ་ཀ་ར་ཤྲཱི་ཛྙཱ་ནས་མཛད་པ་རྫོགས་སོ།། །​།པཎྜི་ཏ་དེ་ཉིད་དང་། ལོ་ཙཱ་བ་[[15]](#footnote-34)རྒྱ་བརྩོན་འགྲུས་སེང་གེས་བསྒྱུར་བའོ། །​

1. ནི་ སྣར་ཐང་། [↑](#footnote-ref-20)
2. རྫེས་ པེ་ཅིན། [↑](#footnote-ref-21)
3. འཕྱང་བ་ པེ་ཅིན། [↑](#footnote-ref-22)
4. བཟངས་ པེ་ཅིན། [↑](#footnote-ref-23)
5. རྣམས་ སྣར་ཐང་། [↑](#footnote-ref-24)
6. འདི། སྣར་ཐང་། [↑](#footnote-ref-25)
7. སྡིག་ པེ་ཅིན། [↑](#footnote-ref-26)
8. རྒྱུ་ སྣར་ཐང་། པེ་ཅིན། [↑](#footnote-ref-27)
9. བསྲེག་པའི་ སྣར་ཐང་། སྲེགས་ པེ་ཅིན། [↑](#footnote-ref-28)
10. སྐྱོབ་པའི་ སྣར་ཐང་། པེ་ཅིན། [↑](#footnote-ref-29)
11. བཟངས་ སྣར་ཐང་། པེ་ཅིན། [↑](#footnote-ref-30)
12. བཟུང་ སྣར་ཐང་། [↑](#footnote-ref-31)
13. ཐབས་དང་ སྣར་ཐང་། [↑](#footnote-ref-32)
14. སྐུར་ སྣར་ཐང་། པེ་ཅིན། [↑](#footnote-ref-33)
15. ཙ་བ་ སྣར་ཐང་། པེ་ཅིན། [↑](#footnote-ref-34)