༄༅། །​གཤིན་རྗེ་གཤེད་རྡོ་རྗེ་རྣོན་པོ་ཞེས་བྱ་བའི་སྒྲུབ་ཐབས།༄༅༅། །​རྒྱ་གར་སྐད་དུ། བཛྲ་ཏཱི་ཀྵྞ་ཡ་མཱ་[[1]](#footnote-20)རི་སཱ་དྷ་ནཾ་ནཱ་མ། བོད་སྐད་དུ། གཤིན་རྗེ་གཤེད་རྡོ་རྗེ་རྣོན་པོ་ཞེས་བྱ་བའི་སྒྲུབ་ཐབས། དཔལ་རྡོ་རྗེ་སེམས་དཔའ་ལ་ཕྱག་འཚལ་ལོ། །​དམ་ཚིག་སེམས་ཅན་དོན་བྱེད་ཅིང་། །​ནན་ཏན་ཡེ་ཤེས་ཕྱིར་མི་ལྡོག །​མར་གད་[[2]](#footnote-21)ལྗང་གུའི་མདོག་འདྲ་ལ། །​རབ་ཏུ་དང་བས་བཏུད་བྱས་ཏེ། །​བརྟུལ་ཞུགས་ཐོགས་པ་མེད་པ་ཡིས། །​ལས་ཀྱི་དོན་ཀུན་རབ་འགྲུབ་ཕྱིར། །​དགྲ་ནག་རྒྱུད་ལ་ཉེར་བསྟེན་[[3]](#footnote-22)ནས། །​ཕྲག་དོག་རྡོ་རྗེའི་སྒྲུབ་ཐབས་བཤད། །​དཔལ་ལྡན་གཡོ་སྒྱུ་མེད་པ་ཡིས། །​བླ་མ་མགོན་ལ་བཏུད་སྦྱངས་ཏེ། །​བུམ་སོགས་དབང་ནི་ཐོབ་ནས་ཀྱང་། །​དམ་བཅས་ནས་ནི་བསྒྲུབ་པར་བྱ། །​རང་ཉིད་ལྷག་པའི་ལྷར་དམིགས་ཏེ། །​སྙིང་གར་རི་བོང་ཅན་གྱི་དཀྱིལ། །​དྷཱིཿ་ཡིག་འོད་ཟེར་ལྔ་ལྡན་ལས། །​ཞིང་གཉིས་མ་ལུས་སྦྱང་བར་བྱ། །​ཁྱད་པར་ཡུལ་ལ་བརྟེན་ནས་ཀྱང་། །​ཕྲ་རབ་ལུས་ཀྱི་ཕྱག་འཚལ་བྱ། །​ཙརྩི་ལ་སོགས་རྣམ་འཕྲུལ་གྱིས། །​ཕྱི་ནང་གསང་བའི་མཆོད་པ་བྱ། །​སྡིག་སོགས་དག་པར་བྱས་ནས་ཀྱང་། །​རྗེ་བཙུན་པ་ནི་མཁའ་ལ་གཤེགས། །​དོན་དམ་ཀུན་རྫོབ་བྱང་ཆུབ་སེམས། །​ཚངས་པའི་གནས་དང་སྟོང་པ་བསྒོམ། །​ཨོཾ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་[[4]](#footnote-23)ཝ་ཨཱཏྨ་ཀོ྅[[5]](#footnote-24)ཧཾ། ཉི་དཀྱིལ་འོད་ཟེར་ལྔ་ལྡན་པའི། །​ཧཱུྃ་ལས་སྲུང་བའི་[[6]](#footnote-25)འཁོར་ལོ་བསམ། །​པདྨའི་སྟེང་དུ་ཉི་མ་སྟེ། །​དྷཱིཿ་ལས་ཨུཏྤལ་རལ་གྲིར་གྱུར།[[7]](#footnote-26) །​སྤྲོ་བསྡུས་སྐུ་གསུང་ཐུགས་བཅུག་སྟེ། །​གྱུར་པས་ཕྲག་དོག་གཤིན་རྗེ་གཤེད། །​མར་གད་[[8]](#footnote-27)ལྗང་གུ་ལྟ་བུར་མཛེས། །​སྔོ་དང་དཀར་བ་གཡས་གཡོན་ཞལ། །​རང་འདྲ་ཡུམ་ནི་ཅུང་ཟད་སྐེམ། །​འཁྱུད་ཅིང་ཡང་དག་མཛེས་པར་ལྡན། །​གྲི་གུག་རལ་གྲི་འཁོར་ལོ་དང་། །​ཐོད་པ་རིན་ཆེན་ཆུ་སྐྱེས་འབར། །​སྟོད་སྨད་གླང་ཆེན་སྟག་ལྤགས་བསྣམས། །​རྟོག་མེད་གོ་ཆ་ཕྲེང་བར་དཔྱངས།[[9]](#footnote-28) །​གླུ་[[10]](#footnote-29)བརྒྱད་ཕུཊ་སྒྲ་མཆེ་བ་གཙིགས། །​མེ་དཀྱིལ་ནང་ན་བཞུགས་པ་ལ། །​སྐུ་གསུང་ཐུགས་ལ་རྡོ་རྗེ་གསུམ། །​སྐྱེ་མཆེད་དྲུག་ལ་བྱང་ཆུབ་སེམས། །​དབང་བསྐུར་སྤྱི་བོར་གཤིན་རྗེ་གཤེད། །​སྒོ་བཞིའི་སྔགས་ཀྱི་[[11]](#footnote-30)བྱིན་གྱིས་བརླབས། །​རྣམ་འཕྲུལ་མཆོད་པ་བསམ་མི་ཁྱབ། །​ཕྲག་དོག་རྡོ་རྗེའི་ངོ་བོ་ཁྱོད། །​གཤིན་རྗེ་གཤེད་པོ་ལས་ཀུན་བྱེད། །​སྐུ་ཡི་རྡོ་རྗེ་རབ་འདྲ་བ། །​རལ་གྲི་ཕྱག་ལ་ཕྱག་འཚལ་བསྟོད། །​རླུང་དང་མེས་ནི་པདྨ་སྦྱངས། །​ཡེ་ཤེས་ཞུ་བ་གསུམ་བྱིན་བརླབ།[[12]](#footnote-31) །​རྡོ་རྗེ་སྦུ་གུས་མཆོད་བྱས་པས། །​སངས་རྒྱས་ཐམས་ཅད་མཉེས་པར་འགྱུར། །​སྤྲོ་དང་བསྡུ་བའི་རྣལ་འབྱོར་ནི། །​ཀུན་རྫོབ་བདེན་པ་བླ་མེད་ཡིན། །​ཁབ་ལེན་རྡོ་ཡི་རྣམ་པ་ལྟར། །​བདེ་བའི་ཡེ་ཤེས་འཛིན་བྱེད་པ། །​ཆོས་ཀུན་རོ་གཅིག་པ་ཡིན་ཏེ། །​ནན་ཏན་ཡེ་ཤེས་ཞེས་བྱའོ། །​རྒྱུད་རྒྱལ་གསང་བ་འདུས་སོགས་ཀྱི། །​དགོངས་པ་བསྐྱེད་དང་རྫོགས་པའི་རིམ། །​རྒྱུད་གཞུང་ཐམས་ཅད་འགལ་མེད་འདིས། །​འགྲོ་རྣམས་ཉེ་བར་འཚོ་གྱུར་ཅིག །​གཤིན་རྗེ་གཤེད་རྡོ་རྗེ་རྣོན་པོ་ཞེས་བྱ་བའི་སྒྲུབ་ཐབས། སློབ་དཔོན་ཆེན་པོ་མར་མེ་མཛད་ཀྱིས་མཛད་པ་རྫོགས་སོ།། །​།རྣལ་འབྱོར་པ་པྲཛྙཱ་ཤྲཱི་ཛྙཱ་ན་ཀཱིརྟིས་རང་འགྱུར་དུ་མཛད་པའོ། །​

1. ཡ་མ་ སྣར་ཐང་། པེ་ཅིན། [↑](#footnote-ref-20)
2. མརྒཏ་ སྣར་ཐང་། པེ་ཅིན། [↑](#footnote-ref-21)
3. བརྟེན་ སྣར་ཐང་། པེ་ཅིན། [↑](#footnote-ref-22)
4. བྷ་ སྣར་ཐང་། པེ་ཅིན། [↑](#footnote-ref-23)
5. ཨཱཏྨ་ སྣར་ཐང་། པེ་ཅིན། [↑](#footnote-ref-24)
6. བསྲུང་བའི་ སྣར་ཐང་། པེ་ཅིན། [↑](#footnote-ref-25)
7. འགྱུར། སྣར་ཐང་། པེ་ཅིན། [↑](#footnote-ref-26)
8. གཏ་ སྣར་ཐང་། པེ་ཅིན། [↑](#footnote-ref-27)
9. བཅངས། སྣར་ཐང་། པེ་ཅིན། [↑](#footnote-ref-28)
10. ཀླུ་ སྣར་ཐང་། པེ་ཅིན། [↑](#footnote-ref-29)
11. སྔགས་ཀྱིས་ སྣར་ཐང་། པེ་ཅིན། [↑](#footnote-ref-30)
12. བརླབས། སྣར་ཐང་། [↑](#footnote-ref-31)