༄༅། །​འོད་དཔག་ཏུ་མེད་པའི་སྙིང་པོ་འདོད་ཆགས་གཤིན་རྗེ་གཤེད་སྒྲུབ་པའི་ཐབས།༄༅༅། །​རྒྱ་གར་སྐད་དུ། ཨ་མི་ཏཱ་བྷཱ་ཧྲྀ་ད་ཡ་[[1]](#footnote-20)རཱ་ག་ཡ་མཱ་རི་སཱ་དྷ་ནཾ་[[2]](#footnote-21)ནཱ་མ། བོད་སྐད་དུ། འོད་དཔག་ཏུ་མེད་པའི་སྙིང་པོ་འདོད་ཆགས་གཤིན་རྗེ་གཤེད་སྒྲུབ་པའི་ཐབས་ཞེས་བྱ་བ། དཔལ་རྡོ་རྗེ་སེམས་དཔའ་ལ་ཕྱག་འཚལ་ལོ། །​སྐུ་གསུང་ཐུགས་དབྱེར་མེད་པ་ཡི། །​འདོད་ཆགས་ཆེ་ལ་ཕྱག་འཚལ་ཏེ། །​གང་ཞིག་[[3]](#footnote-22)མངོན་ཞེན་འཇིགས་བྱེད་པ། །​འདོད་ཆགས་རྡོ་རྗེའི་སྒྲུབ་ཐབས་བཤད། །​དད་ལྡན་ཤེས་རབ་སྙིང་རྗེ་ཡིས། །​དོན་བཅས་གཞན་དོན་གཙོར་འཛིན་པས། །​སྦྱིན་པ་ལ་སོགས་ལེགས་སྦྱངས་ཏེ། །​ཡིད་སྐྱོབ་སྔགས་འདི་བརྩམ་པར་བྱ། །​དང་པོར་སྔགས་པས་ཁྲུས་བྱས་ནས། །​ནང་ཚངས་ཅན་གྱི་སྟན་བཏིང་ལ། །​རང་གི་སྙིང་ཉིད་བསྐུལ་བར་བྱ། །​ཕྱག་འཚལ་ལ་སོགས་འདུས་བྱས་དང་། །​ཐེག་ཆེན་ཆོ་ག་བཞི་དག་དང་། །​སྟོང་པའི་རང་བཞིན་དེ་ཉིད་ཀྱིས། །​བདག་རྒྱུད་ཡོངས་སུ་དག་པར་བྱ། །​བདུད་རྣམས་ཞི་བར་བྱ་ཕྱིར་དང་། །​སངས་རྒྱས་ཞིང་རྣམས་དག་པའི་ཕྱིར། །​བསྲུང་དང་ཆུ་སྐྱེས་བསྒོམ་པར་བྱ། །​མཚོན་ཆ་རྒྱས་དང་འོད་ཟེར་སྣ། །​བཾ་དང་རཾ་ལས་བྱུང་བ་ཡི། །​ཉི་མ་ས་བོན་མེ་ཡིག་ལས། །​བཅུ་དྲུག་མདའ་བཅས་ལྔ་འོད་ཟེར། །​བསྡུས་ནས་བྱིན་གྱིས་བརླབ་པར་བྱ། །​ཨོཾ་ཨ་མི་ཏཱ་བྷཱ་ཧྲྀ་ད་ཡ་[[4]](#footnote-23)རཱ་ག་ཡ་མཱ་[[5]](#footnote-24)རི་ཨཱཏྨ་ཀོ྅[[6]](#footnote-25)ཧཾ། གྱུར་པས་རྡོ་རྗེ་སྣང་མཐའ་ཡས། །​པདྨ་རཱ་གའི་མདངས་དང་མཉམ། །​གཡས་གཡོན་ཞལ་ནི་སྔོ་དང་དཀར། །​རང་རིག་ཡུམ་ནི་ཐབས་དང་མཚུངས། །​སྟོད་སྨད་སྟོབས་འཇིགས་པགས་པ་གཉིས། །​གྲི་གུག་ཐོད་པ་རལ་གྲི་དང་། །​འཁོར་ལོ་རིན་ཆེན་ཤིན་ཏུ་འཁྲུག །​སྦྲུལ་དང་རུས་པས་རྣམ་བརྒྱན་པ། །​དབུ་སྐྲ་མཛེས་ལ་སྤྱན་མིག་འཁྲུག །​མཆེ་གཙིགས་འབར་བའི་མེ་དཔུང་བསྒོམ། །​རྡོ་རྗེ་མིག་དང་རྣ་སྣ་ལྕེ། །​ལུས་ཡིད་ལ་ནི་ས་སྙིང་སོགས། །​རྡོ་རྗེ་ལུས་དང་ངག་ཡིད་ལ། །​རྡོ་རྗེ་སྐུ་གསུང་ཐུགས་ལྡན་བསམ། །​མི་བསྐྱོད་ལ་ནི་དབང་བླང་སྟེ། །​དབུ་ལ་གཤིན་རྗེ་གཤེད་པོ་བསྒོམ། །​སྒོ་བཞིའི་སྔགས་ཀྱིས་བཅུག་ནས་ཀྱང་། །​ཙརྩི་ཀཱ་[[7]](#footnote-26)སོགས་རྣམ་འཕྲུལ་མཆོད། །​གཤིན་རྗེ་གཤེད་པོ་རབ་འཇིགས་པ། །​འདོད་ཆགས་རྡོ་རྗེའི་ངོ་བོ་ཁྱོད། །​འདོད་ཆགས་ཆོས་ཀྱི་འབྱུང་གནས་བརྙེས། །​དབྱངས་མཆོག་གསུང་ལ་ཕྱག་འཚལ་བསྟོད། །​ཨོཾ་ཨཱཿ་ཧཱུྃ་གིས་བྱིན་གྱིས་བརླབ། །​བདུད་རྩི་མྱངས་ལ་སྤྲོ་བསྡུ་བྱ། །​སྔགས་པས་ཇི་སྲིད་མི་སྐྱོའི་བར། །​བཟླས་ཞིང་སྤྲོ་བསྡུ་རྒྱས་པར་བྱ། །​ཨོཾ་ཨཱ་རོ་[[8]](#footnote-27)lལྀཀ་རཱ་ག་[[9]](#footnote-28)ཏི་ཧཱུྃ་ཧཱུྃ་ཧཱུྃ་ཕཊ་ཕཊ་སྭཱ་ཧཱ། །​ཐམས་ཅད་འདོད་ཆགས་རྗེས་དྲན་ནས། །​འདོད་ཆགས་ཆེན་པོར་རབ་དམིགས་ཏེ། །​ཚད་མེད་ཡི་གེ་སྤངས་པ་ཡིས། །​ཨ་དོན་བསམ་མི་ཁྱབ་པ་བསྒོམ། །​སྙིང་རྗེ་སད་པས་ལངས་ནས་ཀྱང་། །​ཕྱག་རྒྱ་བཀྲོལ་ལ་སྤྱོད་ལམ་བྱ། །​ཐམས་ཅད་དུ་ནི་ང་རྒྱལ་བདག །​སྤངས་ནས་[[10]](#footnote-29)དམ་ཚིག་ཉམས་པ་ཡིན། །​བདག་གི་[[11]](#footnote-30)འདོད་ཆགས་རྒྱ་མཚོར་ནུབ་རྣམས་ལ། །​འཁོར་བའི་མཚོ་ལ་བདེ་བའི་གྲུ་བཙུགས་ཏེ། །​གསུང་གི་དབང་ཕྱུག་སྒྲུབ་ཐབས་འདི་བྱས་པས། །​འགྲོ་ཀུན་པདྨ་བཞིན་དུ་དྲི་མེད་ཤོག །​འོད་དཔག་ཏུ་མེད་པའི་སྙིང་པོ་འདོད་ཆགས་གཤིན་རྗེ་གཤེད་ཀྱི་སྒྲུབ་ཐབས་ཞེས་བྱ་བ། སློབ་དཔོན་མར་མེ་མཛད་ཀྱིས་མཛད་པ་རྫོགས་སོ། །​

1. ཏཱི་བྷཱ་ཧྲི་ཨུཏྟྲ་ན་ སྣར་ཐང་། ཏཱ་བྷ་ཧྲི་ཨུཏྟྲ་ན་ པེ་ཅིན། [↑](#footnote-ref-20)
2. དྷ་ སྣར་ཐང་། པེ་ཅིན། [↑](#footnote-ref-21)
3. གང་གི་ སྣར་ཐང་། པེ་ཅིན། [↑](#footnote-ref-22)
4. ཧྲི་ཨུཏྟྲ་ན་ སྣར་ཐང་། པེ་ཅིན། [↑](#footnote-ref-23)
5. ཡ་མ་ སྣར་ཐང་། པེ་ཅིན། [↑](#footnote-ref-24)
6. ཨཱཏྨ་ སྣར་ཐང་། པེ་ཅིན། [↑](#footnote-ref-25)
7. ཀ་ སྣར་ཐང་། པེ་ཅིན། [↑](#footnote-ref-26)
8. ཨ་རོ་ སྣར་ཐང་། པེ་ཅིན། [↑](#footnote-ref-27)
9. ག་ར་ སྣར་ཐང་། པེ་ཅིན། [↑](#footnote-ref-28)
10. སྤངས་ན་ སྣར་ཐང་། པེ་ཅིན། [↑](#footnote-ref-29)
11. བདག་གིས་ སྣར་ཐང་། པེ་ཅིན། [↑](#footnote-ref-30)