༄༅། །​མདོ་སྡེའི་དོན་ཀུན་ལས་བཏུས་པའི་མན་ངག།༄༅༅། །​རྒྱ་གར་སྐད་དུ། སཱུ་ཏྲཱ་རྠ་ས་མུཙྪ་ཡོ་[[1]](#footnote-20)པ་དེ་ཤ།བོད་སྐད་དུ། མདོའི་སྡེའི་དོན་ཀུན་ལས་བཏུས་པའི་མན་ངག །​དཀོན་མཆོག་གསུམ་ལ་ཕྱག་འཚལ་ལོ། །​རྒྱ་མཚོ་ནམ་མཁའ་ལྟར་ཟབ་རྒྱ་ཆེ་བ། །​མདོ་སྡེའི་སྡེ་སྣོད་མ་མོ་ཀུན་བལྟས་ཤིང་། །​དཔལ་ལྡན་བླ་མའི་ཞལ་ནས་བྱུང་བ་ཡི། །​རྙེད་པར་དཀའ་བའི་དོན་རྣམས་བྲི་བར་བྱ། །​འདིར་བྱང་ཆུབ་སེམས་དཔའ་རྣམས་ཀྱི་[[2]](#footnote-21)ནོར་ལྟ་བུའི་ཆོས་ནི་ལྔ་བཅུ་སྟེ། སྲོག་ལྟ་བུ་ལ་སོགས་པའོ། །​དེ་རྣམས་ཅུང་ཟད་བཤད་པར་བྱ་སྟེ། ཇི་སྐད་དུ། སྲོག་ནི་ཚེ་ཡིན་དྲོད་དང་ནི། །​རྣམ་ཤེས་རྟེན་ཉིད་ཡིན་པའོ། །​ཞེས་སོ། །​དེ་ལྟར་སེམས་ཅན་རྣམས་[[3]](#footnote-22)ལ་སྲོག་གཅེས་ཤིང་སྲོག་ལ་བརྟེན་པ་དེ་བཞིན་དུ་བྱང་ཆུབ་སེམས་དཔའ་ལ་ཡང་སྲོག་ལྟ་བུའི་བྱང་ཆུབ་ཀྱི་སེམས་གཅེས་ཤིང་དེ་ལ་བརྟེན་པའོ། །​ཕ་མ་ལྟ་བུའི་ཆོས་ནི་སྟོང་པ་ཉིད་དང་། སྙིང་རྗེ་ཡིན་ཏེ། དེས་མ་བསྐྱེད་པའི་[[4]](#footnote-23)བྱང་ཆུབ་སེམས་དཔའ་འབྱུང་བར་མི་འགྱུར་རོ། །​བྱན་[[5]](#footnote-24)མོ་ལྟ་བུ་ནི་འཆི་བ་དང་། བསླབ་[[6]](#footnote-25)པ་དང་། ལས་ཀྱིས་[[7]](#footnote-26)བསགས་པ་བགྲང་བ་རྣམས་ཏེ། ཉིན་མཚན་ལན་གསུམ་དུ་འགྲོགས་དགོས་པའོ། །​ཁང་པ་ལྟ་བུ་ནི་དགེ་བ་བཅུ་པོ་ཡིན་ཏེ། འདི་ནི་ཁང་པ་ཉིད་དེ་ངན་འགྲོ་དག་གི་སྒོ་གཅོད་པའི་ཕྱིར། ནོར་ལྟ་བུ་ནི་འཕགས་པའི་ནོར་བདུན་དང་། འདོད་པ་ཆུང་བ་དང་། ཆོག་ཤེས་པའོ། །​གྲོགས་པོ་ལྟ་བུ་ནི་སྦྱོར་བ་ཁམས་གསུམ་ན་བྱེད་ཀྱང་བསམ་པ་མྱ་ངན་ལས་འདས་པ་དང་། སྦྱིན་པ་རྒྱ་ཆེན་པོ་གཏོང་ཡང་རྣམ་པར་སྨིན་པ་ལ་རེ་བ་མེད་པ་དང་། ཆོས་ཐམས་ཅད་སྐྱེ་བ་མེད་པར་ཤེས་ཀྱང་ལས་ཀྱི་རྣམ་པར་སྨིན་པ་མི་འདོར་བ་དང་།ཆོས་ཐམས་ཅད་བདག་མེད་པར་ཤེས་ཀྱང་སེམས་ཅན་ལ་སྙིང་རྗེ་བསྐྱེད་པའོ། །​རྩ་བ་ལྟ་བུ་ནི་དད་པ་དང་། ཐོས་པ་དང་། གཏོང་བ་དང་། བཟོད་པའོ། །​ཞིང་ལྟ་བུ་ནི་ཚུལ་ཁྲིམས་སོ། །​ཉེ་དུ་ལྟ་བུ་ནི་ཕ་རོལ་ཏུ་ཕྱིན་པ་བཅུའོ། །​སློབ་དཔོན་ལྟ་བུ་ནི་རྗེས་སུ་དྲན་པ་དྲུག་གོ། །​མཁན་པོ་ལྟ་བུ་ནི་འཕགས་པ་འོད་སྲུངས་ཀྱིས་ཞུས་པའི་མདོའི་བྱང་ཆུབ་ཀྱི་སེམས་མི་བརྗེད་པར་འགྱུར་བའི་ཆོས་བཞིའོ། །​ཚོང་དཔོན་ལྟ་བུ་ནི་བསླབ་པ་ཀུན་ལས་བཏུས་ཀྱི་[[8]](#footnote-27)གནོད་པ་བཅུ་བཞིའི་གཉེན་པོ་རྣམས་སོ། །​སྲིང་མོ་ལྟ་བུ་ནི་ཚད་མེད་པ་བཞིའོ། །​བྲན་ལྟ་བུ་ནི་བསྡུ་བའི་དངོས་པོ་བཞིའོ། །​འབངས་ལྟ་བུ་ནི་ཁྱི་དང་བྲན་དང་གདོལ་པ་ལྟ་བུར་ང་རྒྱལ་བཅག་པའོ། །​མིག་ལྟ་བུ་ནི་བསམ་པ་དང་། ལྷག་པའི་བསམ་པ་རྣམ་པར་དག་པའོ། །​མ་མ་ལྟ་བུ་ནི་དགེ་བའི་བཤེས་གཉེན་ཡིན་ནོ། །​རྒྱལ་པོ་ལྟ་བུ་ནི་དཀོན་མཆོག་གསུམ་ཡིན་ནོ། །​ཆུ་ལུད་ལྟ་བུ་ནི་འཁོར་གསུམ་ཡོངས་སུ་དག་པ་ཡིན་ནོ། །​ལམ་མཁན་ལྟ་བུ་ནི་དྲན་པ་དང་། ཤེས་བཞིན་དང་། ཚུལ་བཞིན་སེམས་པ་དང་། བག་ཡོད་པ་དང་། ཕྱིན་ཅི་ལོག་བཞིའི་གཉེན་པོ་བསྟེན་པའོ། །​པགས་པ་[[9]](#footnote-28)ལྟ་བུ་ནི་སེམས་ཅན་མི་གཏོང་ཞིང་རྗེས་སུ་འཛིན་པའོ། །​རྒྱན་ལྟ་བུ་ནི་དད་པ་དང་།ཚུལ་ཁྲིམས་དང་། གཏོང་བ་དང་། ཐས་[[10]](#footnote-29)པ་དང་། ཤེས་རབ་པོ། །​ནད་དང་ཟུག་རྔུ་ལྟ་བུ་ནི་ཕྱི་ནང་གི་དངོས་པོ་ལ་ཞེན་པའི་སེམས་སོ། །​སྐྱེས་བུ་མནར་སེམས་ཅན་ལྟ་བུ་ནི་ཁྱིམ་པའི་བྱང་ཆུབ་སེམས་དཔའ་འདི་སྙམ་དུ་བདག་ནམ་ཞིག་ན་ཚངས་པར་སྤྱོད་པར་འགྱུར་ཞིག་གུ་ཞེས་པ་དང་།རབ་ཏུ་བྱུང་བ་འདི་[[11]](#footnote-30)སྙམ་དུ་ནམ་ཞིག་ན་བདག་གིས་[[12]](#footnote-31)འགྲོ་བ་རྣམས་སྡུག་བསྔལ་ལས་ཐར་བར་ནུས་ཞེས་པའོ། །​ལེ་ལོ་ཅན་ལྟ་བུ་ནི་ཁྱིམ་པས་ཞིང་ལ་སོགས་པ་མ་སྤངས་པའོ། །​རབ་ཏུ་བྱུང་བས་[[13]](#footnote-32)ཚུལ་འཆོས་ལ་སོགས་པ་མ་སྤངས་པའོ། །​ཚུལ་ཁྲིམས་ཀྱི་[[14]](#footnote-33)ཕུང་པོའི་མདོ་ལས།དགེ་སློང་དག་རབ་ཏུ་བྱུང་བས་གླང་པོ་ཆེ་འཐབ་པ་ལ་བལྟས་ན་ཡང་ལོག་པའི་འཚོ་བ་ཡིན་ནོ་ཞེས་གསུངས་སོ། །​གཤིས་[[15]](#footnote-34)བཟང་པོ་ལྟ་བུ་ནི་ཚུལ་བཞིན་སེམས་པ་དང་ལྡན་པའོ། །​དིག་པ་ལྟ་བུ་ནི་གཞན་གྱི་[[16]](#footnote-35)ཉེས་པ་དང་འཁྲུལ་པ་མི་བརྗོད་པ་དང་། རང་གི་ཡོན་ཏན་མི་བརྗོད་པ་དང་།གཞན་ལ་མི་སྨོད་པའོ། །​ལོང་བ་ལྟ་བུ་ནི་གཞན་གྱི་འཁྲུལ་པ་ལ་མི་བལྟ་བའོ། །​རྐུན་མ་ཟིན་པ་ལྟ་བུ་ནི་དམ་པའི་ཆོས་འཇིག་པ་[[17]](#footnote-36)ན་དམ་པའི་ཆོས་འཛིན་པའོ། །​བྱིས་པ་ལྟ་བུ་ནི་བཀའ་བློ་བདེ་བ་དང་། ང་ལོ་ཡང་བ་དང་། འགྲོགས་ན་བདེ་བ་དང་། མགུ་སླ་བ་དང་། གསོ་སླ་བ་དང་། དགང་སླ་བ་དང་། ཆོག་ཤེས་པའོ། །​ཕོ་ཉ་ལྟ་བུ་ནི་བྱང་ཆུབ་སེམས་དཔའ་དོན་མང་བ་དང་། བྱ་བ་མང་བ་དང་སྙིང་ལས་ཆེ་བའོ། །​བློན་པོ་ལྟ་བུ་ནི་དམ་བཅའ་བརྟན་པའོ། །​མཛངས་པ་[[18]](#footnote-37)ལྟ་བུ་ནི་སེམས་ཅན་དང་ཞེ་[[19]](#footnote-38)འགྲས་པ་མེད་པ་དང་བཅོས་སུ་བཏུབ་པའོ། །​སློབ་མ་ལྟ་བུ་ནི་ཉིན་ལན་གསུམ་མཚན་ལན་གསུམ་དུ་བླ་མ་ལ་བསྙེན་བཀུར་བྱ་བ་དང་། བསོད་ནམས་ཀྱི་ཚོགས་བསག་པ་[[20]](#footnote-39)དང་། སྡོམ་པ་གསོ་བའོ། །​བསུ་སྐྱེལ་བ་ལྟ་བུ་ནི་སེམས་ཅན་ཐམས་ཅད་སངས་རྒྱས་པར་བྱས་ནས་གདོད་བདག་ཉིད་འཚང་རྒྱ་བར་འདོད་པའོ། །​ལོང་ཁྲིད་[[21]](#footnote-40)ལྟ་བུ་ནི་བདག་སངས་རྒྱས་པར་བྱས་ནས་གདོད་གཞན་གྱི་དོན་བྱེད་པའོ། །​བསྐལ་པ་དང་པོའི་མི་ལྟ་བུ་ནི་སྤྱོད་ལམ་དང་། ཚུལ་ཁྲིམས་དང་། འཚོ་བ་དང་། ཆོ་ག་དང་། ལྟ་བ་ཕུན་སུམ་ཚོགས་པའོ། །​སྐྱེས་བུ་འདོད་པ་ཅན་ལྟ་བུ་ནི་སྤྱོད་ལམ་ཐམས་ཅད་གཞན་ལ་བསྔོ་བ་སྟེ། འཕགས་པ་དཀོན་མཆོག་སྤྲིན་ལས་འབྱུང་བ་ལྟ་བུའོ། །​མུན་པ་ལྟ་བུ་ནི་དབུ་མ་ཆེན་པོའི་དོན་ལ་རྟག་ཏུ་གནས་པའོ། །​གཤེད་མ་ལྟ་བུ་ནི་ལོག་པར་ལྟ་བ་སྐྱེས་པ་དེ་[[22]](#footnote-41)སྤང་བར་བྱའོ། །​ཆོམ་རྐུན་ལྟ་བུ་ནི་བག་མེད་པ་དང་། མ་གུས་པ་སྟེ་སྤང་བར་བྱའོ། །​དགྲ་ལྟ་བུ་ནི་ངོ་ཚ་མེད་པ་དང་བག་མེད་པའོ། །​གླེན་པ་ལྟ་བུ་ནི་དྲན་པ་དང་ཤེས་བཞིན་མེད་པའོ། །​ར་རོ་བ་ལྟ་བུ་ནི་ནག་པོར་གྱུར་པ་བཞིའོ། །​བྱོལ་སོང་ལྟ་བུ་ནི་བསླབ་པའི་ཚུལ་རྣམས་མི་ཤེས་པའོ། །​ཤན་པ་ལྟ་བུ་ནི་སྙིང་རྗེ་དང་བྲལ་བའི་སྤྱོད་ལམ་ཅན་ནོ། །​བྱས་པ་ལ་དྲིན་དུ་མི་གཟོ་བ་ལྟ་བུ་ནི་སོ་སོར་ཐར་པའི་སྡོམ་པ་བཞག་པའོ། །​དྭ་ཕྲུག་ལྟ་བུ་ནི་ཐབས་མཁས་པ་དང་བྲལ་བའོ། །​སྨོན་པ་[[23]](#footnote-42)ལྟ་བུ་ནི་བྱ་བ་དང་བྱ་བ་མ་ཡིན་པ་མི་ཤེས་པའོ། །​བདུད་ཀྱིས་བརླམས་པ་ལྟ་བུ་ནི་བར་དུ་གཅོད་པའི་ཆོས་ལྔ་བཅུ་རྩ་ལྔ་དང་། སུམ་ཅུ་རྩ་གཉིས་མི་ཤེས་པའོ། །​ལྔ་བཅུ་རྩ་ལྔ་པོ་ཡང་གང་ཞེ་ན། འཕགས་པ་བྱང་ཆུབ་སེམས་དཔའི་སྡེ་སྣོད་ལས་བྱུང་བ་[[24]](#footnote-43)ལྟ་བུ་སྟེ་འདི་ལྟར་བར་དུ་གཅོད་པའི་ཆོས་ནི་གཅིག་སྟེ་བག་མེད་པའོ། །​བར་དུ་གཅོད་པའི་ཆོས་ནི་གཉིས་ཏེ། ངོ་ཚ་མེད་པ་དང་། ཁྲེལ་མེད་པའོ། །​གསུམ་སྟེ་འདོད་ཆགས་དང་། ཞེ་སྡང་དང་། གཏི་མུག་གོ། །​བཞི་སྟེ། དམ་པ་མ་ཡིན་པའི་འགྲོ་བ་བཞིའོ། །​ལྔ་སྟེ། སྲོག་གཅོད་པ་དང་། མ་བྱིན་པར་ལེན་པ་དང་། འདོད་པས་ལོག་པར་གཡེམ་པ་དང་། བརྫུན་དུ་སྨྲ་བ་དང་། ཆང་འཐུང་བའོ། །​དྲུག་སྟེ། སངས་རྒྱས་དང་། ཆོས་དང་། དགེ་འདུན་དང་། ཚུལ་ཁྲིམས་དང་། སློབ་དཔོན་དང་། རྒན་པ་རྣམས་ལ་མ་གུས་པའོ། །​བདུན་ཏེ། ང་རྒྱལ་རྣམ་པ་བདུན་ནོ། །​བརྒྱད་དེ་ལོག་པ་བརྒྱད་དོ། །​དགུ་སྟེ། ཀུན་ནས་མནར་སེམས་ཀྱི་[[25]](#footnote-44)དངོས་པོ་རྣམ་པ་དགུའོ། །​བཅུ་སྟེ། མི་དགེ་བ་བཅུའོ་ཞེས་འབྱུང་ངོ།[[26]](#footnote-45) །​བར་དུ་གཅོད་པའི་ཆོས་སུམ་ཅུ་རྩ་གཉིས་ཀྱང་། འཕགས་པ་ཐེག་པ་ཆེན་པོའི་མན་ངག་གི་མདོ་ལས་འབྱུང་བ་ལྟ་བུ་སྟེ། ཇི་སྐད་དུ། བུ་མོ་ཐེག་པ་ཆེན་པོའི་བར་དུ་གཅོད་པའི་ཆོས་ནི་སུམ་ཅུ་རྩ་གཉིས་ཏེ། བར་དུ་གཅོད་པ་དེ་དག་གིས་ཐམས་ཅད་མཁྱེན་པར་མྱུར་དུ་ངེས་པར་མི་འབྱུང་ངོ། །​སུམ་ཅུ་རྩ་གཉིས་གང་ཞེ་ན། འདི་ལྟ་སྟེ། ཉན་ཐོས་དང་རང་སངས་རྒྱས་ཀྱི་ཐེག་པ་འདོད་པ་དང་། བརྒྱ་བྱིན་དང་ཚངས་པ་འདོད་པ་དང་། སྐྱེ་བ་ལ་གནས་ཏེ་ཚངས་པར་སྤྱོད་པ་དང་། དགེ་བའི་རྩ་བ་གཅིག་ལ་ཆགས་པ་དང་། ལོངས་སྤྱོད་བདོག་པ་རྣམས་ལ་[[27]](#footnote-46)སེར་སྣ་བྱེད་པ་དང་། སེམས་ཅན་རྣམས་ལ་མཉམ་པར་མི་སྦྱིན་པ་དང་། ཚུལ་ཁྲིམས་ལ་ལྷོད་པ་དང་། གཞན་གྱི་[[28]](#footnote-47)སེམས་མི་བསྲུང་བ་[[29]](#footnote-48)དང་། གནོད་སེམས་དང་། ཁོང་ཁྲོ་བའི་བག་ལ་ཉལ་བྱེད་པ་དང་། དེས་སེམས་ཞུམ་པ་དང་། བརྗེད་ངས་པ་དང་། ཐོས་པ་དོན་དུ་མི་གཉེར་བ་དང་། དཔྱོད་པ་མེད་པ་དང་། འཕགས་པ་མ་ཡིན་པའི་སྤྱོད་པ་དང་། ང་རྒྱལ་ལས་ཀྱང་ང་རྒྱལ་འཕེལ་བ་དང་། ལུས་དང་ངག་དང་སེམས་ཀྱི་ལས་ཡོངས་སུ་མ་དག་པ་དང་། དམ་པའི་ཆོས་ཡོངས་སུ་མི་བསྲུང་བ་དང་། སློབ་དཔོན་ཆོས་འཆབ་པ་དང་། བསྡུ་བའི་དངོས་པོ་རྣམས་འདོར་བ་དང་། ཡང་དག་པར་དགའ་བར་འགྱུར་བའི་ཆོས་གཏོང་བ་དང་། སྡིག་པའི་གྲོགས་པོ་བསྟེན་པ་དང་། བྱང་ཆུབ་ཏུ་ཡོངས་སུ་མི་བསྔོ་བ་སྟེ་ཕུང་པོ་གསུམ་དང་མི་མཐུན་པ་དང་། དགེ་བའི་རྩ་བ་ཆུང་ངུས་[[30]](#footnote-49)རློམ་སེམས་སུ་བྱེད་པ་དང་། ཐབས་མེད་པར་ལྷུང་བའི་བློ་དང་། ཕྱིར་ཞིང་དཀོན་མཆོག་གི་བསྔགས་པ་མི་སྨྲ་བ་དང་། བྱང་ཆུབ་སེམས་དཔའ་ལ་གནོད་པར་སེམས་པ་དང་། མ་ཐོས་པའི་ཆོས་སྤོང་བ་དང་། བདུད་ཀྱི་ལས་ཁོང་དུ་མི་ཆུད་པ་དང་། འཇིག་རྟེན་རྒྱང་པན་པའི་གསང་ཚིག་འཛིན་པ་དང་། སེམས་ཅན་ཡོངས་སུ་སྨིན་པར་མི་བྱེད་པ་དང་། འཁོར་བས་[[31]](#footnote-50)ཡོངས་སུ་མི་སྐྱོ་བ་སྟེ།བུ་མོ་སུམ་ཅུ་རྩ་གཉིས་པོ་འདི་དག་ནི་ཐེག་པ་ཆེན་པོའི་བར་དུ་གཅོད་པའི་ཡང་དག་པའི་ཕུལ་ཡིན་ཏེ། བར་དུ་གཅོད་པ་དེ་དག་གིས་[[32]](#footnote-51)ཐམས་ཅད་མཁྱེན་པར་ངེས་པར་མི་འབྱུང་ངོ། །​དེ་ལྟ་མོད་ཀྱི་འོན་ཀྱང་བུ་མོ་ཐེག་པ་ཆེན་པོའི་[[33]](#footnote-52)ཡོན་ཏན་ཇི་ཙམ་པ་དེ་ཙམ་དུ་བར་དུ་གཅོད་པ་[[34]](#footnote-53)ཡང་དེ་ཙམ་མོ་ཞེས་གསུངས་སོ། །​གཞན་ཡང་བར་དུ་གཅོད་པའི་ཆོས་དཔག་ཏུ་མེད་པ་དག་མདོ་སྡེ་དུ་མར་མཐོང་མོད་ཀྱི། [[35]](#footnote-54)འདིར་གཞུང་མངས་པར་འགྱུར་བས་མ་བཀོད་དེ། ལམ་འདི་ལ་ཆེད་ཆེར་བྱེད་པའི་བྱང་ཆུབ་སེམས་དཔའ་ལས་དང་པོ་པས་མདོ་དེ་དང་དེར་བལྟ་བར་[[36]](#footnote-55)བྱ་ཞིང་ཉམས་སུ་བླང་པ་[[37]](#footnote-56)ལ་བརྩོན་པར་བྱའོ། །​གཏམ་དུ་བྱ་བ་གཞན་ཡང་མང་དུ་ཡོད་དེ། རྩུབ་ཅིང་དྲག་ལ་ཡུན་རིང་[[38]](#footnote-57)སྡུག་བསྔལ་བཟོད་དཀའ་བཟོད་པར་བྱེད་པ་[[39]](#footnote-58)ངོ་མཚར་ཆེ། །​ཆུ་བོ་བཞིས་གཡེངས་ཡང་དང་ཡང་དུ་ཀེང་རུས་བཞོན་པ་ཞོན་པ་དེ་ཡང་ངོ་མཚར་ཆེ། །​ཆུང་མ་ཁྱིམ་སྤངས་བརྟུལ་ཞུགས་བཟང་[[40]](#footnote-59)བླངས་རྟག་ཏུ་ལུས་ངག་ཡིད་གཡེངས་འདི་ཡང་ངོ་མཚར་ཆེ། །​དགེ་བའི་རྩ་བ་ཆུང་ངུ་ཙམ་ཡང་མེད་པར་དེ་ཉིད་དོན་གྱི་[[41]](#footnote-60)སངས་རྒྱས་ཡེ་ཤེས་རྩད་གཅོད་ཚོལ་བ་འདི་ཡང་ངོ་མཚར་ཆེ། །​སོ་སོར་ཐར་པའི་བསླབ་པ་མེད་པར་ཐེག་ཆེན་བྱང་ཆུབ་མཆོག་གཉིས་རྩད་གཅོད་ཚོལ་བ་འདི་ཡང་ངོ་མཚར་ཆེ། །​དེ་ལ་སོགས་པ་ངོ་མཚར་ཆེ་བ་མང་དུ་ཡོད་མོད་ཀྱི། །​འཛམ་གླིང་སྐྱེ་བོའི་རྟོག་དང་སྤྱོད་པ་[[42]](#footnote-61)སྨྲ་བར་ག་ལ་ནུས། །​དེ་བས་ཐར་འདོད་མཁས་པ་ཁྱེད་ཅག་སྨྱོན་པ་དེ་དག་དང་། །​ལྷན་ཅིག་འདྲེ་བར་མ་བྱེད་བག་ཡོད་གནས་པར་གྱིས། །​འདི་ལྟར་དེ་དག་སྙིང་རྗེའི་ཡུལ་དུ་མ་བྱས་[[43]](#footnote-62)མ་གཏོགས་པར། །​ལམ་མཆོག་བཤད་ཀྱང་དེ་ལ་འཇུག་པར་མི་འགྱུར་བདག་གིས་[[44]](#footnote-63)ཇི་ལྟར་བྱ། །​ཇི་སྲིད་མངོན་པར་ཤེས་པ་མ་ཐོབ་བར་དུ་གཞན་དག་སྨིན་པར་མི་ནུས་བསེ་རུར་གནས་པར་བྱ། །​བླ་མ་བཟང་པོ་བཙལ་བྱ་རྟག་ཏུ་མདོ་སྡེ་དག་ལ་བལྟ་བར་བྱ། །​མདོ་སྡེའི་དོན་ཀུན་ལས་བཏུས་པའི་མན་ངག །​སློབ་དཔོན་མཁས་པ་ཆེན་པོ་དཔལ་མར་མེ་མཛད་ཡེ་ཤེས་ཀྱིས་[[45]](#footnote-64)མཛད་པ་རྫོགས་སོ།། །​།རྒྱ་གར་གྱི་མཁན་པོ་ཆེན་པོ་དེ་ཉིད་དང་། ཞུ་ཆེན་གྱི་ལོ་ཙཱ་བ་དགེ་སློང་ཚུལ་ཁྲིམས་རྒྱལ་བས་བསྒྱུར་ཅིང་ཞུས་ཏེ་གཏན་ལ་ཕབ་པའོ། །​

1. མུཙྪཱ་ཡ་ཨུ་ སྣར་ཐང་། པེ་ཅིན། [↑](#footnote-ref-20)
2. རྣམས་ཀྱིས་ པེ་ཅིན། [↑](#footnote-ref-21)
3. སེམས་ཅན་ སྣར་ཐང་། པེ་ཅིན། [↑](#footnote-ref-22)
4. སྐྱེས་པའི་ སྣར་ཐང་། པེ་ཅིན། [↑](#footnote-ref-23)
5. བྱ་ སྣར་ཐང་། པེ་ཅིན། [↑](#footnote-ref-24)
6. །སླབ་ པེ་ཅིན། [↑](#footnote-ref-25)
7. ལས་ཀྱི་ སྣར་ཐང་། པེ་ཅིན། [↑](#footnote-ref-26)
8. བཏུས་ཀྱིས་ སྣར་ཐང་། པེ་ཅིན། [↑](#footnote-ref-27)
9. འཕགས་པ་ སྣར་ཐང་། [↑](#footnote-ref-28)
10. །ཐོས་ སྣར་ཐང་། པེ་ཅིན། [↑](#footnote-ref-29)
11. བྱུང་བའི་ སྣར་ཐང་། པེ་ཅིན། [↑](#footnote-ref-30)
12. བདག་གི་ སྣར་ཐང་། པེ་ཅིན། [↑](#footnote-ref-31)
13. བྱང་བས་ སྣར་ཐང་། [↑](#footnote-ref-32)
14. ཚུལ་ཁྲིམས་ཀྱིས་ སྣར་ཐང་། པེ་ཅིན། [↑](#footnote-ref-33)
15. ཤིས་ སྣར་ཐང་། པེ་ཅིན། [↑](#footnote-ref-34)
16. གཞན་གྱིས་ སྣར་ཐང་། པེ་ཅིན། [↑](#footnote-ref-35)
17. འཇིགས་པ་ པེ་ཅིན། [↑](#footnote-ref-36)
18. འཛངས་པ་ སྣར་ཐང་། [↑](#footnote-ref-37)
19. དང་ཞེས་ སྣར་ཐང་། [↑](#footnote-ref-38)
20. བསགས་པ་ སྣར་ཐང་། པེ་ཅིན། [↑](#footnote-ref-39)
21. ཁྲིད་པ་ སྣར་ཐང་། པེ་ཅིན། [↑](#footnote-ref-40)
22. སྐྱེས་པ་སྟེ་ སྣར་ཐང་། པེ་ཅིན། [↑](#footnote-ref-41)
23. སྨྱོན་པ་ སྣར་ཐང་། པེ་ཅིན། [↑](#footnote-ref-42)
24. འབྱུང་བ་ སྣར་ཐང་། པེ་ཅིན། [↑](#footnote-ref-43)
25. མནར་སེམས་ཀྱིས་ སྣར་ཐང་། པེ་ཅིན། [↑](#footnote-ref-44)
26. འབྱུང་། སྣར་ཐང་། པེ་ཅིན། [↑](#footnote-ref-45)
27. ལས་ སྣར་ཐང་། པེ་ཅིན། [↑](#footnote-ref-46)
28. གཞན་གྱིས་ སྣར་ཐང་། པེ་ཅིན། [↑](#footnote-ref-47)
29. སྲུང་བ་ སྣར་ཐང་། པེ་ཅིན། [↑](#footnote-ref-48)
30. ཆུང་ངུ་ སྣར་ཐང་། པེ་ཅིན། [↑](#footnote-ref-49)
31. འཁོར་བ་ སྣར་ཐང་། པེ་ཅིན། [↑](#footnote-ref-50)
32. དེ་དག་གི་ སྣར་ཐང་། པེ་ཅིན། [↑](#footnote-ref-51)
33. ཆེན་མོའི་ སྣར་ཐང་། [↑](#footnote-ref-52)
34. གཅད་པ་ སྣར་ཐང་། པེ་ཅིན། [↑](#footnote-ref-53)
35. །! སྣར་ཐང་། པེ་ཅིན། [↑](#footnote-ref-54)
36. ལྟ་བར་ སྣར་ཐང་། པེ་ཅིན། [↑](#footnote-ref-55)
37. བླངས་པ་ སྣར་ཐང་། པེ་ཅིན། [↑](#footnote-ref-56)
38. ཡུན་རིངས་ སྣར་ཐང་། པེ་ཅིན། [↑](#footnote-ref-57)
39. བྱེད་པར་ སྣར་ཐང་། པེ་ཅིན། [↑](#footnote-ref-58)
40. བཟངས་ པེ་ཅིན། [↑](#footnote-ref-59)
41. དོན་གྱིས་ སྣར་ཐང་། པེ་ཅིན། [↑](#footnote-ref-60)
42. དཔྱོད་པ་ སྣར་ཐང་། པེ་ཅིན། [↑](#footnote-ref-61)
43. དུ་བྱ་བ་ སྣར་ཐང་། པེ་ཅིན། [↑](#footnote-ref-62)
44. བདག་གི་ སྣར་ཐང་། པེ་ཅིན། [↑](#footnote-ref-63)
45. ཡེ་ཤེས་ཀྱི་ པེ་ཅིན། [↑](#footnote-ref-64)