༄། །​རང་གི་བྱ་བའི་རིམ་པ་བསྐུལ་བ་དང་བཅས་པ་ཡི་གེར་བྲིས་པ་བཞུགས། །​༄༅༅། །​རང་གི་བྱ་བའི་རིམ་པ་བསྐུལ་བ་དང་བཅས་པ་ཡི་གེར་བྲིས་པ། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ། །​འཁོར་བ་ཐོག་མ་མེད་པ་ནས།[[1]](#footnote-20) །​ཉོན་མོངས་བག་ཆགས་ཚད་མེད་པས། །​ཡུལ་ངན་རྐྱེན་དང་ཕྲད་པ་ལས། །​ཉོན་མོངས་སྡུག་བསྔལ་སྐྱེ་བའི་ཚེ། །​རང་གི་དྲན་པའི་ཕྱིར་དུ་འདི། །​བྱས་པས་དེ་ཚེ་དྲན་པར་ཤོག །​ནང་གི་སེམས་ནི་དུལ་གྱུར་ན། །​ཕྱི་ཡི་དགྲ་འདིས་གནོད་མི་ནུས། །​རང་གི་ནང་སེམས་གཡོ་བ་ན། །​ཕྱི་ཡི་དགྲ་འདིས་རྐྱེན་བྱས་ནས།[[2]](#footnote-21) །​ནང་གི་དགྲ་འདིས་རང་རྒྱུད་བསྲེག །​དེས་ན་ནང་གི་དགྲ་འདི་གཞོམ། །​དུག་ཅན་སྣོད་ཀྱིས་ཟས་བརླག་བཞིན། །​ནང་གི་དྲི་མས་དགེ་ཚོགས་བརླག །​གཉེན་པོ་ཆུ་ཡིས་ཁྲུས་བྱས་ནས། །​དག་པས་བདེ་བ་ཆེན་པོ་འཐོབ། །​གང་ན་གནས་ཚེ་གང་གི་ཚེ། །​གང་གི་དྲི་མ་ལྡང་བ་དང་། །​ནང་གི་དགྲ་འདི་འབྱུང་བའི་ཚེ། །​ཐབས་ནི་སྣ་ཚོགས་གསུངས་པས་སྤང་།[[3]](#footnote-22) །​དགྲ་གཞོམ་དྲི་མ་བཀྲུ་བའི་ཕྱིར། །​དེ་ཚེ་འབད་པ་ཆེན་པོ་བྱ། །​གང་གིས་རང་གི་[[4]](#footnote-23)རྒྱུད་འདི་ལ། །​ནང་དུ་བལྟས་ཏེ་རང་སེམས་བརྟག །​དེ་ཚེ་ཡུལ་ལ་ཤེས་པ་སྐྱེ། །​ཤེས་པ་སྐྱེ་བའི་ཡུལ་རྣམས་[[5]](#footnote-24)གསུམ། །​ཉོན་མོངས་བར་མ་དགེ་བ་སྐྱེ། །​རྒྱུ་རྐྱེན་ཡུལ་གྱི་བྱེ་བྲག་གིས། །​ཉོན་མོངས་སྐྱེ་བ་དག་ལ་གསུམ། །​ཆེན་པོ་འབྲིང་དང་ཆུང་ངུའོ། །​གཉེན་པོའི་རིམ་པའང་དེ་བཞིན་ཏེ། །​ཆེན་པོ་སྐྱེ་བའི་ཡུལ་དེ་ལ། །​བརྟེན་ཏེ་ཚོགས་ཆེན་འབད་པས་སྐྱེ། །​འབྲིང་གི་[[6]](#footnote-25)ཡུལ་ལ་འབྲིང་ཡིན་ཏེ། །​ཆུང་ངུ་ལ་ནི་ཆུང་ངུའོ། །​ཆེན་པོ་ཀུན་ལ་སྐྱེས་ན་མཆོག །​བར་མ་ལུང་མ་བསྟན་པ་ཡང་། །​དྲན་པས་ཟིན་པའི་སེམས་དེ་ཡིས། །​ཀུན་སློང་རྗེས་ཀྱིས་དགེ་བར་བསྒྱུར། །​ཐབས་སྒོ་སྣ་ཚོགས་པ་ཡིས་སོ། །​དགེ་བ་ཆེ་འབྲིང་ཆུང་ངུ་དག །​ངང་གིས་སྐྱེས་པའི་ཡུལ་དེ་ལ། །​སྦྱོར་བ་དངོས་དང་རྗེས་དག་ལས། །​ཁྱད་འཕགས་བསོད་ནམས་ཀུན་བསྔོ་བྱ། །​ཤེས་ན་གང་ལའང་ཚོགས་འཕེལ་འགྱུར། །​ཐོག་མེད་དུས་ནས་ཇི་སྲིད་དུ། །​བདག་ནི་དུག་གསུམ་ཞེན་པས་འཁོར། །​ཇི་སྲིད་[[7]](#footnote-26)སྐྱེ་ཤི་[[8]](#footnote-27)ཁ་བརྒྱུད་པས། །​དེ་སྲིད་ལས་རྣམས་ཆུད་རེ་ཟོས། །​ཇི་སྲིད་དགེ་སེམས་འཕེལ་འགྱུར་བ། །​དེ་སྲིད་སངས་རྒྱས་མངོན་སངས་རྒྱས། །​བདག་ནི་གཏི་མུག་མུན་པས་བསྒྲིབས། །​མུན་ནག་གློག་འགྱུ་སྣང་བ་ཙམ། །​ཅི་ཞིག་ལྟར་སྟེས་དྲན་རྙེད་ཚེ། །​དེ་ཚེ་འབད་པས་བསྒྲུབ་པར་བྱ། །​འཆི་བར་ངེས་པ་[[9]](#footnote-28)ཆ་ཡོད་ཅིང་། །​གནས་པའི་དབང་སྟེར་མེད་མོད་ཀྱི། །​བདག་ནི་རེ་ཞིག་མི་འཆི་སྙམ། །​དྲན་པ་བཏང་སྟེ་བྱང་ཆུབ་བསྒྲུབ།[[10]](#footnote-29) །​གཞན་དག་ལ་ཡང་སྒྲུབ་པར་གྱིས། །​དཔེར་ན་བྱིས་པ་རིག་མེད་[[11]](#footnote-30)པས། །​མེ་དང་གཡང་སོགས་འཇིགས་པ་མེད། །​དེ་བཞིན་འགྲོ་བ་གཏི་མུག་རྣམས། །​ངན་སོང་དག་ལའང་[[12]](#footnote-31)འཇིགས་པ་མེད། །​དཔེར་ན་ཟས་མཆོག་རོ་དང་ལྡན། །​ནད་པ་དག་ལ་བྱིན་པའི་ཚེ། །​ཟས་ལ་སྨོད་ཅིང་མི་འདོད་བཞིན། །​ཐབས་ཀྱི་བྱེ་བྲག་འདི་དག་ཀྱང་། །​རྨོངས་པ་ཉོན་མོངས་ལྡན་པ་ལ། །​བསྟན་ཀྱང་དེ་འདྲ་ཉིད་དུའོ། །​དཔེར་ན་བཟའ་ལ་དགའ་བའི་མི། །​ཟོས་བརླག་བསགས་ཕན་ཆ་ཡོད་ཀྱང་། །​འདོད་པས་མི་ཚུགས་ཟ་བ་བཞིན། །​སྔ་ཕྱི་རྒྱུ་འབྲས་ཆ་ཡོད་ཀྱང་། །​ཉོན་མོངས་ཞེན་པ་སྟོབས་ཆ་ཡོད། །​དགེ་མེད་སྡིག་པ་སྣ་ཚོགས་སྤྱོད། །​དཔེར་ན་ཁ་བྱ་མཁན་དག་གིས། །​ཁ་ལ་བྱ་དགོས་ཀུན་བསྒྲུབ་ཟེར། །​གཞན་གྱི་དྲན་པ་བསྐྱེད་པའི་ཚེ། །​དེ་བཞིན་དགེ་བ་བྱ་དགོས་ཟེར། །​ཁ་ཅིག་ཁ་ལ་གླེང་བྱེད་ཅིང་། །​ཞེ་ལ་དོན་དུ་སྒྲུབ་[[13]](#footnote-32)མི་བྱེད། །​ཁ་ཅིག་འབྲས་བུ་དོན་ཆེན་པོ། །​བཏང་ནས་བྱ་བ་ཆུང་ངུ་སྒྲུབ། །​དེ་ཡང་བྱིས་པའི་སྤྱོད་པ་ཅན། །​ཁ་ཅིག་བསམ་པ་རླུང་བཞིན་གཡོ། །​རུང་དང་མི་རུང་གཉིས་ཀ་བྱེད། །​ཁ་ཅིག་ཁ་དོག་དཀར་པོ་བཞིན། །​རྐྱེན་གང་ལྡན་པ་དེ་ལྟར་འགྱུར། །​ཁ་ཅིག་རང་ཉིད་ངང་གིས་དགེ །​གྲོགས་ཀྱིས་རྦད་པས་ཉོན་མོངས་སྐྱེད།[[14]](#footnote-33) །​ཁ་ཅིག་རྐྱེན་མེད་རྒྱུ་དང་ལྡན། །​དམ་པའི་གྲོགས་ཀྱིས་ཟིན་པ་ན། །​སྡིག་སྤོང་དགེ་བྱེད་དེ་ལ་བསྐུལ། །​ཁ་ཅིག་དགེ་ལ་བསྐུལ་མི་དགོས། །​རང་གི་བྱ་བའི་རིམ་པ་བསྐུལ་བ་དང་བཅས་པ་ཡི་གེར་བྲིས་པ། སློབ་དཔོན་མཁས་པ་ཆེན་པོ་དཔལ་མར་མེ་མཛད་ཡེ་ཤེས་ཀྱི་ཞལ་སྔ་ནས་མཛད་པ་རྫོགས་སོ།། །​།རྒྱ་གར་གྱི་མཁན་པོ་ཆེན་པོ་དེ་ཉིད་དང་། ཞུ་ཆེན་གྱི་ལོ་ཙཱ་བ་དགེ་སློང་དགེ་བའི་བློ་གྲོས་ཀྱིས་བསྒྱུར་ཅིང་ཞུས་ཏེ་གཏན་ལ་ཕབ་པ། །​

1. མེད་པ་ན། སྣར་ཐང་། པེ་ཅིན། [↑](#footnote-ref-20)
2. བྱས་ན། སྣར་ཐང་། པེ་ཅིན། [↑](#footnote-ref-21)
3. གསུངས་པ་སྤངས། སྣར་ཐང་། པེ་ཅིན། [↑](#footnote-ref-22)
4. རང་གིས་ སྣར་ཐང་། པེ་ཅིན། [↑](#footnote-ref-23)
5. རྣམ་ སྣར་ཐང་། པེ་ཅིན། [↑](#footnote-ref-24)
6. འབྲིང་གིས་ སྣར་ཐང་། པེ་ཅིན། [↑](#footnote-ref-25)
7. དེ་སྲིད་ སྣར་ཐང་། པེ་ཅིན། [↑](#footnote-ref-26)
8. སྐྱེ་ཤིང་ སྣར་ཐང་། པེ་ཅིན། [↑](#footnote-ref-27)
9. ངེས་པར་ སྣར་ཐང་། པེ་ཅིན། [↑](#footnote-ref-28)
10. བསྒྲུབས། སྣར་ཐང་། པེ་ཅིན། [↑](#footnote-ref-29)
11. རིགས་མེད་ པེ་ཅིན། [↑](#footnote-ref-30)
12. དག་པའང་ སྣར་ཐང་། [↑](#footnote-ref-31)
13. བསྒྲུབ་ སྣར་ཐང་། པེ་ཅིན། [↑](#footnote-ref-32)
14. བསྐྱེད། སྣར་ཐང་། པེ་ཅིན། [↑](#footnote-ref-33)