༄༅། །​སྐྱབས་སུ་འགྲོ་བ་བསྟན་པ།༄༅༅། །​རྒྱ་གར་སྐད་དུ། ས་ར་ཎཾ་[[1]](#footnote-20)གཙྪཱ་མི་དེ་ཤ །​བོད་སྐད་དུ།སྐྱབས་སུ་འགྲོ་བ་བསྟན་པ། དཀོན་མཆོག་གསུམ་ལ་ཕྱག་འཚལ་ལོ། །​ངན་སོང་གསུམ་དང་འགྲོ་བ་ལྔའི། །​སྡུག་བསྔལ་མ་ལུས་སེལ་མཛད་ཅིང་། །​མཐོ་རིས་མྱ་ངན་འདས་པ་ཡི། །​བདེ་བ་སྩོལ་[[2]](#footnote-21)མཛད་དེ་ལ་འདུད། །​འདིར་སྐྱབས་སུ་འགྲོ་བ་བཤད་པར་བྱ་སྟེ། སྡོམ་ལ། རྟེན་དང་གནས་དང་བསམ་པ་དང་། །​དུས་དང་རང་བཞིན་ཚད་དང་ནི། །​ཚུལ་དང་བསླབ་པ་ངེས་པའི་ཚིག །​ལས་དང་དཔེ་དང་དབྱེ་བ་དང་། །​ཉེས་དམིགས་དགོས་པ་ཕན་ཡོན་ཏེ། །​རྣམ་པ་བཅོ་ལྔ་དག་ཏུ་བརྗོད། །​དེ་ལ་རྟེན་གྱི་གང་ཟག་ནི་གཉིས་ཏེ། ཐེག་པ་ཆེན་པོའི་རིགས་ཅན་དང་། ཐེག་པ་ཆུང་ངུའི་རིགས་ཅན་ནོ། །​གནས་ནི་རྣམ་པ་གཉིས་ཏེ། ཐེག་པ་ཆེ་ཆུང་གི་བྱེ་བྲག་གིས་སོ། །​དེ་ལ་ཐེག་པ་ཆེན་པོའི་[[3]](#footnote-22)གཞུང་གིས་ནི་དཀོན་མཆོག་གསུམ་འདི་ལྟ་བུ་ཡིན་ཏེ་དེ་ཁོ་ན་ཉིད་ཀྱི་[[4]](#footnote-23)དཀོན་མཆོག་གསུམ་དང་། མངོན་པར་རྟོགས་པའི་དཀོན་མཆོག་གསུམ་དང་། མདུན་དུ་བཞུགས་པའི་དཀོན་མཆོག་གསུམ་མོ། །​དེ་ཡང་འདི་ལྟར་ཤེས་བྱ་ཕྱིན་ཅི་མ་ལོག་པར་མཁྱེན་པ། རྣམ་པར་མི་རྟོག་པ་གཉིས་སུ་མེད་པའི་ཡེ་ཤེས། ཆོས་ཀྱི་དབྱིངས་ལ་གནས་པ་དང་། ཆོས་ཀྱི་དབྱིངས་རྣམ་པར་དག་པ་ཤེས་རབ་ཀྱི་ཕ་རོལ་ཏུ་ཕྱིན་པ་དེ་ཉིད་དང་། མཉམ་པར་གཞག་པའི་དུས་སུ་ཆོས་ཐམས་ཅད་ནམ་མཁའི་དཀྱིལ་ལྟ་བུར་ཤེས་པའི་བྱང་ཆུབ་སེམས་དཔའ་ས་ཆེན་པོ་ལ་གནས་པ་དང་། ཡང་འདི་ལྟར་གཟུགས་ཀྱི་སྐུ་རྣམ་པ་གཉིས་དང་བདེན་པ་བཞི་དང་། བྱང་ཆུབ་ཀྱི་ཕྱོགས་ཀྱི་ཆོས་སུམ་ཅུ་རྩ་བདུན་དང་།ས་དང་ཕ་རོལ་ཏུ་ཕྱིན་པ་ལ་སོགས་པའི་ཆོས་རྒྱུད་ལ་གནས་པ་དང་། སྦྱོར་བའི་ལམ་གྱི་[[5]](#footnote-24)བྱང་ཆུབ་སེམས་དཔའ་དང་། ཡང་འདི་ལྟར་རི་མོར་[[6]](#footnote-25)བྲིས་པ་དང་། འབུར་དུ་བཏོད་པ་[[7]](#footnote-26)དང་། ལུགས་མ་དང་། ལྡེར་སོ་ལ་སོགས་པ་དང་། གསུང་རབ་ཡན་ལག་དགུའི་བདག་ཉིད་པོ་ཏི་དང་། གླེགས་བམ་ལ་སོགས་པ་དང་། ཚོགས་ཀྱི་ལམ་པའི་བྱང་ཆུབ་སེམས་དཔའོ། །​ཐེག་པ་ཆུང་ངུའི་གཞུང་ནི། གང་ཞིག་གསུམ་ལ་སྐྱབས་འགྲོ་བ། །​སངས་རྒྱས་དགེ་འདུན་བྱེད་པའི་ཆོས། །​མི་སློབ་པ་དང་གཉིས་ཀ་དང་། །​མྱ་ངན་འདས་ལ་སྐྱབས་སུ་འགྲོ། །​ཞེས་བྱ་བ་ཡིན་ནོ། །​དེ་ལ་བསམ་པ་ནི་ཐེག་པ་ཆེན་པོ་པའི་ནི་སེམས་ཅན་མ་ལུས་པའི་དོན་དུ་སེམས་པའོ། །​གཅིག་ནི་བདག་འབའ་ཞིག་གི་དོན་དུ་སེམས་པའོ། །​དེ་ལ་དུས་ནི་ཐེག་པ་ཆེན་པོ་པའི་ནི་བྱང་ཆུབ་ཀྱི་སྙིང་པོའི་བར་དུའོ། །​གཅིག་ནི་ཇི་སྲིད་འཚོའི་བར་དུ་དམ་འཆའ་བའོ། །​དེ་ལ་རང་བཞིན་ནི་[[8]](#footnote-27)ངོ་ཚ་ཤེས་པ་དང་ཁྲེལ་ཡོད་པ་དང་ལྡན་པ་དང་། རྣམ་པར་རིག་བྱེད་མ་ཡིན་པ་སྐྱེས་པའོ། །​དེ་ལ་ཚད་[[9]](#footnote-28)ནི་ཁས་[[10]](#footnote-29)བླངས་པ་དང་། སྐྱབས་བྱེད་པ་དང་། རྣམ་པར་རིག་[[11]](#footnote-30)བྱེད་སྐྱེད་པའོ།[[12]](#footnote-31) །​དེ་ལ་ཚུལ་ནི་སྐྱབས་སུ་འགྲོ་བའི་ཆོ་ག་ཡིན་ཏེ་དེ་ནི་བླ་མ་ལ་ཞུ་བར་བྱའོ། །​དེ་ལ་བསླབ་པ་ནི་ཐུན་མོང་དང་ཐུན་མོང་མ་ཡིན་པ་སྟེ། བླ་མའི་ཞལ་སྔ་ནས་ཤེས་པར་འགྱུར་རོ། །​དེ་ལ་ངེས་པའི་ཚིག་[[13]](#footnote-32)ནི་འབངས་ཡིན་པའམ། དེ་ལས་གཞན་པའི་ཇོ་བོ་མི་ཚོལ་བས་སྐྱབས་སུ་སོང་བའོ། །​དེ་ལ་ལས་ནི་བྱང་ཆུབ་ཀྱི་སེམས་ཀྱི་ལྗོན་ཤིང་སྐྱེ་བའི་རྩ་བར་གྱུར་པ་དང་། ཐར་པའི་གྲོང་ཁྱེར་ཆེན་པོའི་སྒོར་འཇུག་པ་དང་། བསྙེན་གནས་ལ་སོགས་པའི་སྡོམ་པ་ཐམས་ཅད་ཀྱི་རྟེན་བྱེད་པའོ། །​དེ་ལ་དཔེ་ནི་རྒྱལ་པོའམ་བློན་པོའི་འབངས་དག་དེའི་བཀའ་ལས་མི་འདའ་ཞིང་ཅི་ནས་ཀྱང་དེ་མགུ་བར་བྱེད་པ་བཞིན་ནོ། །​དེ་ལ་དབྱེ་བ་ནི་ཐུན་མོང་བ་དང་། ཐུན་མོང་[[14]](#footnote-33)མ་ཡིན་པའི་བྱེ་བྲག་གོ། །​དེ་ལ་ཉེས་དམིགས་ནི་གཉིས་ཏེ། སྐྱབས་ཉམས་པའམ་མི་ཤེས་པའོ། །​སྤངས་པའམ་ཉམས་པ་ནི་འདི་སྐད་[[15]](#footnote-34)དུ། ཟླ་གྲགས་ཀྱི་ཞལ་སྔ་ནས། རྟེན་གྱི་དམ་པ་བླངས་ནས་ནི། །​སླར་ཡང་དམན་ལ་བརྟེན་གྱུར་ན། །​ཉམས་བཅས་ཕྱོགས་ལ་གནས་པས་ན། །​དེ་ནི་དམ་པའི་བཞད་གད་འགྱུར། །​ཞེས་གསུངས་ཏེ་མཚོན་པ་ཙམ་མོ། །​དེ་ལ་དགོས་པ་ནི་བཅོམ་ལྡན་འདས་ཀྱིས་ཇི་སྐད་དུ། འཇིགས་པས་སྐྲག་པའི་མི་རྣམས་ནི། །​ཕལ་ཆེར་རི་དང་ནགས་ཚལ་དང་། །​ཀུན་དགའ་དང་ནི་མཆོད་གནས་ཀྱི། །​ལྗོན་ཤིང་རྣམས་ལ་སྐྱབས་སུ་འགྲོ། །​སྐྱབས་དེ་གཙོ་བོ་མ་ཡིན་ཞིང་། །​སྐྱབས་དེ་མཆོག་གྱུར་མ་ཡིན་ལ། །​སྐྱབས་དེ་ལ་ནི་བརྟེན་[[16]](#footnote-35)ནས་སུ། །​སྡུག་བསྔལ་ཀུན་ལས་མི་གྲོལ་ཞིང་། །​གང་ཚེ་གང་ཞིག་སངས་རྒྱས་དང་། །​ཆོས་དང་དགེ་འདུན་སྐྱབས་སོང་ན། །​སྡུག་བསྔལ་སྡུག་བསྔལ་ཀུན་འབྱུང་དང་། །​སྡུག་བསྔལ་ཡང་དག་འདས་པ་དང་། །​འཕགས་ལམ་ཡན་ལག་བརྒྱད་བདེ་བ། །​མྱ་ངན་འདས་པར་འགྲོ་འགྱུར་དང་། །​འཕགས་པའི་བདེན་པ་བཞི་པོ་དག །​ཤེས་རབ་ཀྱིས་[[17]](#footnote-36)ནི་ལྟ་བྱེད་པ། །​སྐྱབས་དེ་གཙོ་བོ་ཡིན་པ་སྟེ། །​སྐྱབས་དེ་མཆོག་ཏུ་གྱུར་པ་ཡིན། །​སྐྱབས་དེ་ལ་ནི་བརྟེན་[[18]](#footnote-37)ནས་ཀྱང་། །​སྡུག་བསྔལ་ཀུན་ལས་གྲོལ་བར་འགྱུར། །​ཞེས་གསུངས་སོ། །​སྐྱབས་སུ་འགྲོ་བའི་དགོས་པ་ནི་དེ་ལྟ་བུའོ། །​དེ་ལ་ཕན་ཡོན་ནི་གསུམ་སྟེ། རྒྱུའི་དུས་ཀྱི་ཕན་ཡོན་དང་།ལམ་གྱི་དུས་ཀྱི་ཕན་ཡོན་དང་། འབྲས་བུའི་དུས་ཀྱི་ཕན་ཡོན་ནོ། །​རྒྱུའི་དུས་ཀྱི་ལ་ཚེ་འདིའི་དང་། ཚེ་རབས་གཞན་གྱིའོ། །​ཚེ་འདིའི་ཕན་ཡོན་ནི་འཇིགས་པ་ཆེན་པོ་བརྒྱད་ལས་ཐར་བར་བྱེད་པ་དང་། བར་ཆད་མེད་པ་དང་། བསྟན་པ་ལ་དགའ་བའི་ལྷ་དག་བསྟང་[[19]](#footnote-38)གྲོགས་བྱེད་པ་དང་། འཆི་བའི་དུས་སུ་ཡིད་དགའ་བ་ལ་སོགས་པའོ། །​ཚེ་རབས་གཞན་གྱི་ནི་འཁོར་བའི་སྡུག་བསྔལ་དང་། ངན་སོང་གི་སྡུག་བསྔལ་ལས་འདྲེན་པར་མཛད་པ་དང་། མྱ་ངན་ལས་འདས་པ་དང་། མཐོ་རིས་ཀྱི་[[20]](#footnote-39)བདེ་བ་སྩོལ་བའོ། །​ལམ་གྱི་[[21]](#footnote-40)ཕན་ཡོན་བདེན་པ་བཞི་དང་།འཕགས་པའི་ལམ་ཡན་ལག་བརྒྱད་པ་དང་། བྱང་ཆུབ་ཀྱི་ཡན་ལག་བདུན་ལ་སོགས་པ་ལ་སྦྱོར་བར་[[22]](#footnote-41)མཛད་པའོ། །​འབྲས་བུའི་ཕན་ཡོན་མྱ་ངན་ལས་འདས་པ་གཉིས་དང་། སྐུ་གསུམ་ཐོབ་པར་བྱེད་པའོ། །​འདི་དག་ནི་མདོར་བསྡུས་པ་ཡིན་ལ་རྒྱས་པར་གཞུང་དང་བླ་མ་ལས་ཤེས་པར་བྱའོ། །​སྐྱབས་སུ་འགྲོ་བ་བསྟན་པ་ཞེས་བྱ་བ། བླ་མ་བྱང་ཆུབ་སེམས་དཔའ་དཱི་པཾ་ཀ་ར་ཤྲཱི་ཛྙཱ་ནས་མཛད་པ་རྫོགས་སོ། །​

1. ཎ་ སྣར་ཐང་། པེ་ཅིན། [↑](#footnote-ref-20)
2. རྩོལ་ སྣར་ཐང་། པེ་ཅིན། [↑](#footnote-ref-21)
3. ཆེན་པོ་པའི་ སྣར་ཐང་། པེ་ཅིན། [↑](#footnote-ref-22)
4. ཉིད་ཀྱིས་ སྣར་ཐང་། པེ་ཅིན། [↑](#footnote-ref-23)
5. ལམ་པའི་ སྣར་ཐང་། པེ་ཅིན། [↑](#footnote-ref-24)
6. རི་མོ་ སྣར་ཐང་། པེ་ཅིན། [↑](#footnote-ref-25)
7. གཏོད་པ་ སྣར་ཐང་། པེ་ཅིན། [↑](#footnote-ref-26)
8. རང་བཞིན་ སྣར་ཐང་། པེ་ཅིན། [↑](#footnote-ref-27)
9. རྒྱུད་ སྣར་ཐང་། [↑](#footnote-ref-28)
10. ལས་ སྣར་ཐང་། པེ་ཅིན། [↑](#footnote-ref-29)
11. རིགས་ སྣར་ཐང་། པེ་ཅིན། [↑](#footnote-ref-30)
12. སྐྱེས་པའོ། སྣར་ཐང་། པེ་ཅིན། [↑](#footnote-ref-31)
13. ཚིགས་ པེ་ཅིན། [↑](#footnote-ref-32)
14. མོངས་ སྣར་ཐང་། [↑](#footnote-ref-33)
15. ཇི་སྐད་ སྣར་ཐང་། པེ་ཅིན། [↑](#footnote-ref-34)
16. རྟེན་ སྣར་ཐང་། པེ་ཅིན། [↑](#footnote-ref-35)
17. ཤེས་རབ་ཀྱི་ སྣར་ཐང་། པེ་ཅིན། [↑](#footnote-ref-36)
18. རྟེན་ སྣར་ཐང་། པེ་ཅིན། [↑](#footnote-ref-37)
19. སྟོང་ སྣར་ཐང་། པེ་ཅིན། [↑](#footnote-ref-38)
20. མཐོ་རིས་ཀྱིས་ སྣར་ཐང་། པེ་ཅིན། [↑](#footnote-ref-39)
21. ལམ་གྱིས་ སྣར་ཐང་། པེ་ཅིན། [↑](#footnote-ref-40)
22. སྦྱོར་བ་ སྣར་ཐང་། པེ་ཅིན། [↑](#footnote-ref-41)