༄༅། །​ཏིང་ངེ་འཛིན་གྱི་ཚོགས་ཀྱི་ལེའུ།༄༅༅། །​རྒྱ་གར་སྐད་དུ། ས་མཱ་དྷི་སམྦྷ་ར་པ་རི་བརྟ། བོད་སྐད་དུ། ཏིང་ངེ་འཛིན་[[1]](#footnote-20)ཚོགས་ཀྱི་ལེའུ། འཇིག་རྟེན་མགོན་པོ་ལ་ཕྱག་འཚལ་ལོ། །​དང་པོའི་[[2]](#footnote-21)སྙིང་རྗེའི་སྟོབས་ལས་བྱུང་། །​རྫོགས་པའི་བྱང་ཆུབ་སེམས་བརྟན་བྱ། །​སྲིད་པའི་ལོངས་སྤྱོད་བདེ་མ་ཆགས། །​ཡོངས་སུ་འཛིན་པ་[[3]](#footnote-22)རྒྱབ་ཀྱིས་ཕྱོགས། །​དད་སོགས་ནོར་ནི་ཕུན་སུམ་ཚོགས། །​བླ་མ་སངས་རྒྱས་དང་མཉམ་གུས། །​དེས་བསྟན་དམ་ཚིག་སྤྱོད་པ་ནི། །​ཡོངས་སུ་བསྐྱེད་ལ་རབ་ཏུ་བརྩོན། །​བུམ་པ་གསང་བའི་དབང་བསྐུར་བ།[[4]](#footnote-23) །​བླ་མའི་དྲིན་གྱིས་ཡོངས་སུ་ཐོབ། །​ལུས་ངག་སེམས་ནི་རྣམ་དག་པའི། །​སྒྲུབ་པ་[[5]](#footnote-24)པོ་དེ་དངོས་གྲུབ་སྣོད། །​ཏིང་འཛིན་ཡན་ལག་ལས་བྱུང་བའི། །​ཚོགས་ནི་ཡོངས་སུ་རྫོགས་པ་ལས། །​མྱུར་དུ་དངོས་གྲུབ་ཐོབ་འགྱུར་བ། །​དེ་ལྟར་གསང་སྔགས་ཚུལ་གནས་ཡིན། །​ཏིང་འཛིན་ཡན་ལག་ཉམས་གྱུར་ཅིང་། །​དེ་ཡི་མི་མཐུན་ཕྱོགས་གནས་ན། །​སྐྱེ་བ་བྱེ་བ་སྟོང་གིས་ཀྱང་། །​ཏིང་འཛིན་རབ་ཏུ་གྲུབ་མི་འགྱུར། །​ཏིང་ངེ་འཛིན་ནི་རབ་གྲུབ་ཕྱིར། །​གསང་སྔགས་སྤྱོད་གནས་རྣལ་འབྱོར་པས། །​དེ་ལས་གཞན་པའི་སེམས་སྤངས་ཏེ། །​གཡེང་[[6]](#footnote-25)མེད་བརྩོན་པས་འབད་པར་བྱ། །​ཏིང་ངེ་འཛིན་གྱི་ཡན་ལག་དང་། །​མི་མཐུན་ཕྱོགས་གང་ངེས་བྱའི་ཕྱིར། །​ཏིང་འཛིན་ཡན་ལག་མི་མཐུན་ཕྱོགས། །​དེ་ནི་མདོར་བསྡུས་ནས་བཤད་བྱ། །​ཚུལ་ཁྲིམས་ཕུན་སུམ་ཚོགས་པ་དང་། །​ལོངས་སྤྱོད་རྣམས་ལ་ལྟོས་[[7]](#footnote-26)མེད་ཉིད། །​བཟོད་ལྡན་དམ་བཅའ་བརྟན་པ་དང་། །​སྐྱེ་བོ་འདུ་འཛི་རྣམ་པར་སྤང་། །​ལུས་དང་ངག་ཡིད་ལས་རྣམས་ལ། །​ཤེས་བཞིན་དང་ནི་ལྡན་པ་དང་། །​སངས་རྒྱས་སྐུར་འདོགས་དྲན་པ་ཡི། །​ལུས་ཀྱི་རྗེས་དྲན་ཡང་དག་ལྡན། །​དུས་གང་དུ་ནི་[[8]](#footnote-27)བྱ་བ་ཡི།[[9]](#footnote-28) །​རྗེས་དྲན་དེ་ལ་བརྟན་པ་དང་། །​སྒྲིབ་པ་ལྔ་ནི་སྤང་བ་དང་། །​ཟས་ཀྱི་ཚོད་རིག་སྤྱོད་ལམ་རན། །​འཇིག་རྟེན་ཆོས་ནི་ཐམས་ཅད་ལ། །​རྟག་ཏུ་སེམས་ནི་བཏང་སྙོམས་དང་། །​ཡོ་བྱད་བསྙུངས་འདི་ཡན་ལག་སྟེ། །​གོ་བཟློག་པ་ནི་མི་མཐུན་ཕྱོགས། །​ཏིང་འཛིན་[[10]](#footnote-29)ཚོགས་ཀྱི་[[11]](#footnote-30)ལེའུ་བཀོད་པའི་བསོད་ནམས་དེས། །​འགྲོ་བས་ཏིང་འཛིན་རྡོ་རྗེ་ལྟ་བུ་ཐོབ་པར་ཤོག །​ཏིང་ངེ་འཛིན་གྱི་ཚོགས་ཀྱི་ལེའུ་སློབ་དཔོན་མཁས་པ་ཆེན་པོ་དཔལ་མར་མེ་མཛད་ཡེ་ཤེས་ཀྱི་ཞལ་སྔ་ནས་མཛད་པ་རྫོགས་སོ།། །​།རྒྱ་གར་གྱི་མཁན་པོ་དེ་ཉིད་དང་། ཞུ་ཆེན་གྱི་ལོ་ཙཱ་བ་དགེ་སློང་ཤཱཀྱ་བློ་གྲོས་ཀྱིས་བསྒྱུར་ཅིང་ཞུས་ཏེ་གཏན་ལ་ཕབ་པའོ། །​

1. འཛིན་གྱི་ སྣར་ཐང་། པེ་ཅིན། [↑](#footnote-ref-20)
2. དང་པོ་ སྣར་ཐང་། པེ་ཅིན། [↑](#footnote-ref-21)
3. ལ་ སྣར་ཐང་། པེ་ཅིན། [↑](#footnote-ref-22)
4. སྐུར་བ། སྣར་ཐང་། པེ་ཅིན། [↑](#footnote-ref-23)
5. བསྒྲུབ་པ་ སྣར་ཐང་། པེ་ཅིན། [↑](#footnote-ref-24)
6. གཡེངས་ སྣར་ཐང་། པེ་ཅིན། [↑](#footnote-ref-25)
7. བལྟོས་ སྣར་ཐང་། པེ་ཅིན། [↑](#footnote-ref-26)
8. ནི་གང་ སྣར་ཐང་། པེ་ཅིན། [↑](#footnote-ref-27)
9. བའི། སྣར་ཐང་། པེ་ཅིན། [↑](#footnote-ref-28)
10. ཏིང་ངེ་འཛིན་ སྣར་ཐང་། [↑](#footnote-ref-29)
11. ཚོགས་ སྣར་ཐང་། པེ་ཅིན། [↑](#footnote-ref-30)