༄༅། །​རྒྱ་གར་སྐད་དུ། བཛྲ་ཡོ་གི་ནཱི་སྟོ་ཏྲ། བོད་སྐད་དུ། རྡོ་རྗེ་རྣལ་འབྱོར་མ་ལ་བསྟོད་པ། རྡོ་རྗེ་མཁའ་སྤྱོད་མ་ལ་ཕྱག་འཚལ་ལོ། །​ཧྲཱིཿལས་གྱུར་བའི་མཁའ་སྤྱོད་ནི། །​ཉོན་མོངས་གདུང་བ་སེལ་བའི་ཕྱིར། །​མཁའ་ལ་དྲི་མེད་པད་ཟླའི་སྟེང་། །​ལང་ཚོ་ཤིན་ཏུ་མཛེས་པ་ལ། །​བཅུ་དྲུག་ལོན་པ་ལྟ་བུའི་ཚུལ། །​འཁོར་བའི་སྐྱོན་གྱིས་མ་གོས་ཕྱིར། །​སྟོན་ཟླའི་མདོག་ལྟར་འོད་ཟེར་འཕྲོ། །​མ་རིག་གཉིད་ལས་སད་མཛད་ཕྱིར། །​གྲགས་སྟོང་ཧཱུྃ་དང་ཕཊ་སྒྲ་སྒྲོག །​བདེ་དང་སྟོང་པ་ལྷན་ཅིག་སྐྱེས། །​གཉིས་སུ་མེད་པའི་ཟུང་འཇུག་ཐུགས། །​མཁའ་ལ་སྤྱོད་ཕྱིར་ཞབས་གཉིས་ནི། །​རྒྱབ་ནས་ཕྲག་པ་གཉིས་ལ་བཀལ། །​འགྲོ་རྣམས་མཁའ་སྤྱོད་འདྲེན་པའི་ཕྱིར། །​བྷ་ག་རྒྱས་ཤིང་ཤིན་ཏུ་ཡང་། །​ཐབས་ཤེས་གཉིས་སུ་མེད་པའི་ཕྱིར། །​སྐུ་སྨད་རུས་པའི་རྒྱན་དང་བཅས། །​ཆགས་ཤིང་བདེ་བ་རྒྱས་པའི་ཕྱིར། །​སྐུ་ཤ་རྒྱས་ཤིང་ནུ་མ་འབུར། །​མ་རིག་རྩད་ནས་གཅོད་པའི་ཕྱིར། །​ཕྱག་གཡས་གྲི་གུག་མཁའ་ལ་འཕྱར། །​གཉིས་མེད་བདུད་རྩི་འཛག་པའི་ཕྱིར། །​ཕྱག་གཡོན་ཐོད་པ་མཁའ་ལ་འཛིན། །​འགྲོ་བའི་དོན་ལ་དགྱེས་མཛད་ཕྱིར། །​ཞལ་ནི་འཛུམ་ཁྲོ་དག་དང་ལྡན། །​ཕྱོགས་བཅུའི་སངས་རྒྱས་གཟིགས་པའི་ཕྱིར། །​སྤྱན་གསུམ་མཁའ་ལ་དྲག་ཏུ་གཟིགས། །​སྐུ་ལྔ་ཡོངས་སུ་རྫོགས་པའི་ཕྱིར། །​དབུ་ལ་ཐོད་སྐམ་ལྔ་ཡིས་བརྒྱན། །​ཆོས་ཉིད་འགྱུར་བ་མེད་པའི་ཕྱིར། །​དབུ་སྐྲ་མཐོན་མཐིང་ཤིན་ཏུ་གནག །​ཉོན་མོངས་བག་ཆགས་བརྙིལ་བའི་ཕྱིར། །​རུས་བཅས་ལྕང་ལོས་སྐུ་སྟོད་ནོན། །​སྒེག་པའི་ཉམས་དང་ལྡན་པའི་ཕྱིར། །​འགྱིང་ཚུལ་དར་གྱི་ཅོད་པན་མཛེས། །​ཡོན་ཏན་ཀུན་གྱིས་བརྒྱན་པའི་ཕྱིར། །​དབུ་རྒྱན་སྙན་ཆ་དཔུང་རྒྱན་དང་། །​༼༢༧༢༽མགུལ་རྒྱན་དོ་ཤལ་དོ་ཤལ་ཕྱེད། །​ཕྱག་གདུབ་ཞབས་གདུབ་རྒྱན་རྣམས་ནི། །​རིན་པོ་ཆེ་ཡིས་རབ་ཏུ་སྤྲས། །​རྣམ་རྟོག་སྤངས་ཕྱིར་མི་མགོའི་ཕྲེང་། །​བརྒྱ་ཕྱེད་དག་གིས་ག་ཤལ་བྱས། །​ཉོན་མོངས་བུད་ཤིང་བསྲེག་པའི་ཕྱིར། །​མེ་རི་དཀར་པོའི་གསེབ་ན་བཞུགས། །​སྒྱུ་མའི་དོན་དང་ལྡན་པའི་ཕྱིར། །​འཇའ་འོད་ཚོགས་ཀྱིས་ཀུན་ནས་བསྐོར། །​མཁའ་སྤྱོད་མ་ལ་ཕྱག་འཚལ་བསྟོད། །​དད་བརྩོན་དམ་ཚིག་ལྡན་པ་ཡིས། །​མཆོད་བསྟོད་གསོལ་བ་བཏབ་གྱུར་ན། །​ཡང་དག་མཁའ་སྤྱོད་གནས་སུ་ནི། །​འདྲེན་མཛད་ཁྱོད་ལ་ཕྱག་འཚལ་བསྟོད། །​མདུན་གྱི་མཁའ་ལ་ལྷ་མོ་ཁྱོད་བཞུགས་ནས། །​ལུས་ངག་ཡིད་གསུམ་བྱིན་གྱིས་བརླབས་པ་དང་། །​བེམས་རིག་བྲལ་ཚེ་བར་གཅོད་མེད་པ་རུ། །​ཡང་དག་མཁའ་སྤྱོད་གནས་སུ་དྲང་དུ་གསོལ། །​མཁའ་སྤྱོད་མ་དཀར་མོའི་བསྟོད་པ།པཎྜི་ཏ་དཱི་པཾ་ཀ་རས་མཛད་པ་རྫོགས་སོ། །​པཎྜི་ཏ་དེ་ཉིད་དང་། ལོ་ཙྪ་བ་རིན་ཆེན་བཟང་པོས་བསྒྱུར་པའོ། །​