༄༅། །​ཐེག་པ་ཆེན་པོའི་ལམ་གྱི་སྒྲུབ་ཐབས་ཤིན་ཏུ་བསྡུས་པ།༄༅༅། །​རྒྱ་གར་སྐད་དུ། མ་ཧཱ་ཡཱ་ན་པ་ཐཱ་[[1]](#footnote-20)སཱ་དྷ་ན་སཾ་གྲ་ཧ། བོད་སྐད་དུ། ཐེག་པ་ཆེན་པོ་ལམ་གྱི་སྒྲུབ་ཐབས་ཤིན་ཏུ་བསྡུས་པ། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ། །​འདས་དང་ད་ལྟར་བདེ་གཤེགས་ཀུན། །​སྐྱེད་པའི་ཡབ་དང་ཡུམ་གྱུར་པ། །​སྒྲུབ་པའི་ཆོས་ལ་རབ་གུས་ཤིང་། །​ངག་ཡིད་དང་བས་ཕྱག་འཚལ་ལོ། །​བསམ་གྱིས་མི་ཁྱབ་ཆེ་བ་མངའ། །​བླ་མ་བྱང་ཆུབ་ཐོབ་འདོད་ན། །​བྱང་ཆུབ་བསྒྲུབ་[[2]](#footnote-21)ལ་རག་ལས་པས། །​སྒྲུབ་པ་ལྷུར་བླང་སྙིང་པོར་བྱ། །​དེ་ཡིས་གསུམ་ལ་སྐྱབས་འགྲོ་ཞིང་། །​མི་དགེ་ཀུན་ལས་ལྡོག་པ་ཡིས།[[3]](#footnote-22) །​ལྷག་པའི་ཚུལ་ཁྲིམས་དག་པར་བསྲུང་། །​བྱང་ཆུབ་སེམས་ཀྱི་བཞོན་པ་ལ། །​བརྟེན་ནས་འཆི་བ་རྗེས་དྲན་གྱི།[[4]](#footnote-23) །​ལྕག་ནི་ཡང་དང་ཡང་བརྡབ་ཅིང་། །​སྲིད་ལམ་འཇིགས་པ་[[5]](#footnote-24)ཆེ་ས་ཡི། །​ལམ་འདི་མྱུར་དུ་འདས་བྱས་ལ། །​འཇིགས་མེད་སངས་རྒྱས་སར་ཕྱིན་བྱ། །​སྨོན་པའི་གཞི་ལ་གནས་པ་ཡིས། །​སེམས་དཔའི་[[6]](#footnote-25)སྡོམ་པ་རབ་བཟུང་[[7]](#footnote-26)ཞིང་། །​ཕ་རོལ་ཕྱིན་དྲུག་ལ་སོགས་པ། །​སེམས་དཔའི་[[8]](#footnote-27)སྤྱོད་པ་ཚུལ་བཞིན་སྤྱད།[[9]](#footnote-28) །​དེ་བསྡུས་ཐབས་དང་ཤེས་རབ་ལ། །​མི་གནས་མྱ་ངན་འདས་ཕྱིར་བསླབ། །​དེ་ཡི་སྙིང་པོ་རྣམ་པ་གཉིས། །​མེ་དོན་གཉེར་བས་གཙུབ་[[10]](#footnote-29)ཤིང་ལྟར། །​ཆགས་པའི་ལྡན་[[11]](#footnote-30)དང་བྲལ་བ་ཡིས། །​རྟག་ཏུ་རྒྱུན་[[12]](#footnote-31)ལྡན་གུས་པར་བསྒོམ།[[13]](#footnote-32) །​དེ་ཡིས་མྱུར་དུ་དེ་འཚང་རྒྱ། །​ནོར་བུ་བཞིན་དུ་གཞན་གྱི་དོན། །​ལྷུན་གྱིས་གྲུབ་པར་དེ་བྱེད་འགྱུར། །​ཐེག་ཆེན་སྒྲུབ་ཐབས་བསྡུས་འདི་ལ། །​སྐལ་ལྡན་རྣམས་ཀྱིས་ལེགས་པར་བསླབ། །​སྙིང་ལ་བདུད་རྩིའི་ཐིགས་པ་ཆགས། །​བློ་མ་སྦྱངས་པས་བློས་རེག་དཀའ། །​འདི་བསྡུས་དགེ་བས་འགྲོ་བ་ཀུན། །​ཐེག་ཆེན་སྒྲུབ་པ་ལྷུར་ལེན་ཤོག །​བདག་ཀྱང་སངས་རྒྱས་ས་ཐོབ་ནས། །​འགྲོ་བའི་འདྲེན་པ་བྱེད་པར་ཤོག །​ཐེག་པ་ཆེན་པོ་ལམ་གྱི་སྒྲུབ་ཐབས་ཤིན་ཏུ་བསྡུས་པ། སློབ་དཔོན་ཆེན་པོ་དཔལ་མར་མེ་མཛད་ཡེ་ཤེས་ཀྱིས་མཛད་པ་རྫོགས་སོ།། །​།རྒྱ་གར་གྱི་མཁན་པོ་པཎྜི་ཏ་དེ་ཉིད་དང་། ལོ་ཙཱ་བ་དགེ་སློང་དགེ་བའི་བློ་གྲོས་ཀྱིས་བསྒྱུར་ཅིང་ཞུས་ཏེ་གཏན་ལ་ཕབ་པ། །​

1. ཐ་ སྣར་ཐང་། པེ་ཅིན། [↑](#footnote-ref-20)
2. སྒྲུབ་ སྣར་ཐང་། པེ་ཅིན། [↑](#footnote-ref-21)
3. ལྡོག་པ་ཡི། སྣར་ཐང་། པེ་ཅིན། [↑](#footnote-ref-22)
4. རྗེས་དྲན་གྱིས། སྣར་ཐང་། པེ་ཅིན། [↑](#footnote-ref-23)
5. འཇིག་པ་ སྣར་ཐང་། པེ་ཅིན། [↑](#footnote-ref-24)
6. སེམས་པའི་ སྣར་ཐང་། པེ་ཅིན། [↑](#footnote-ref-25)
7. གཟུང་ སྣར་ཐང་། པེ་ཅིན། [↑](#footnote-ref-26)
8. སེམས་པའི་ སྣར་ཐང་། པེ་ཅིན། [↑](#footnote-ref-27)
9. སྤྱོད། སྣར་ཐང་། པེ་ཅིན། [↑](#footnote-ref-28)
10. གཙུབས་ སྣར་ཐང་། པེ་ཅིན། [↑](#footnote-ref-29)
11. རླན་ སྣར་ཐང་། པེ་ཅིན། [↑](#footnote-ref-30)
12. རྒྱུད་ སྣར་ཐང་། [↑](#footnote-ref-31)
13. སྒོམ། པེ་ཅིན། [↑](#footnote-ref-32)