༄༅། །​དཔལ་རྟ་མགྲིན་གྱི་སྒྲུབ་ཐབས། འཇིག་རྟེན་དབང་ཕྱུག་ལ་ཕྱག་འཚལ་ལོ། །​དོན་མེད་དག་ལ་གནོད་པའི་བྱ་བ་རྣམས་སྤངས་ཏེ། །​རི་བཞིན་བརྟན་པས་རྣམ་དབེན་ས་ཕྱོགས་སོང་ནས་ནི། །​གནས་དེར་བསམ་གཏན་ཁང་པ་ཤིན་ཏུ་ཡིད་འཐད་པར། །​འོག་གི་ས་གཞི་ཤིན་ཏུ་འཐས་པ་ཁོ་ན་ལ། །​ས་ལ་མ་ལྷུང་ལྕི་བ་དྲི་བཟང་རྣམས་དང་ནི། །​བསྲེས་པས་ལེགས་བྱུགས་གཟུགས་བརྙན་འཆར་བ་ལྟ་བུར་བྱ། །​དྲི་ཞིམ་མེ་ཏོག་དག་གིས་གཏོར་ལ་རྒྱན་རྣམས་བྲེ། །​དཀྱིལ་འཁོར་དག་ཏུ་ཞུགས་ཤིང་དམ་ཚིག་ལ་གནས་པའམ། །​སོ་སོར་ཐར་ལ་གནས་པའམ་བྱང་ཆུབ་སེམས་བསྐྱེད་པས། །​བདེ་བའི་སྟན་ལ་གནས་ནས་བདུན་པོ་རྣམ་པར་དག་པར་བྱས། །​དེ་[[1]](#footnote-20)རྗེས་ཚད་མེད་བཞི་ཡིས་བདག་བློ་ལེགས་པར་སྦྱང་།[[2]](#footnote-21) །​ཤཱུ་ནྱ་ཏཱའི་[[3]](#footnote-22)སྔགས་ཀྱིས་སྟོང་པ་ཉིད་དུ་བསྒོམ། །​བདག་ཉིད་རྣམ་ཤེས་ངོ་བོ་ཡི་གེ་པཾ་དུ་ལྟ། །​པཾ་དེ་ཡོངས་སུ་གྱུར་པས་པདྨ་འདབ་མ་བརྒྱད། །​པདྨའི་ལྟེ་བར་ཨ་ལས་ཟླ་བའི་དཀྱིལ་འཁོར་རོ། །​དེ་སྟེང་པཾ་ལས་ཉི་མ་དེ་སྟེང་ཧཱུྃ་བསམ་བྱ། །​དེ་ལས་རྡོ་རྗེའི་ལྟེ་བར་ཧཱུྃ་གིས་མཚན་པ་བསམ། །​དེ་[[4]](#footnote-23)ལས་འོད་འཕྲོས་ས་གཞི་ར་བ་གུར་དུ་གྱུར། །​རྡོ་རྗེ་ཧཱུྃ་བཅས་དེ་ལས་གཞལ་ཡས་ཁང་པ་བསྐྱེད། །​དེ་ནས་རྡོ་རྗེ་ཧཱུྃ་བཅས་ལས། །​བདག་ཉིད་རྟ་མགྲིན་སྐུར་གྱུར་ཏེ། །​དམར་པོ་ཞལ་གསུམ་ཕྱག་ཞབས་བཞི། །​དབུས་དམར་གཡས་སྔོ་གཡོན་དཀར་བ།[[5]](#footnote-24) །​དབུས་མའི་གཙུག་ནས་རྟ་མགོ་ལྗང་། །​གྱེན་དུ་ཁ་བལྟས་རྟ་སྐད་འབྱིན། །​དང་པོ་རྡོ་རྗེ་པདྨ་བསྣམས། །​ཐ་མ་གཉིས་ཀྱིས་མདའ་གཞུ་འགེངས། །​རིགས་ལྔའི་བདག་ཉིད་དབུ་ལའོ། །​དབུ་སྐྲ་ཁམ་ནག་གྱེན་དུ་བརྫེས། །​ཐོད་པའི་ཕྲེང་བས་རབ་ཏུ་བརྒྱན། །​ཡན་ལག་དྲུག་ལ་སྦྲུལ་གྱིས་བརྒྱན། །​སྐུ་སྨད་སྟག་གི་པགས་པས་གཡོགས། །​ཞབས་བཞི་ཡིས་ནི་འཇིག་རྟེན་གྱི། །​ལྷ་ཆེན་བཞི་ནི་རབ་ཏུ་མནན། །​མེ་དཔུང་འབར་བའི་དཀྱིལ་ན་བཞུགས། །​དཀྱིལ་འཁོར་གྱི་ནི་ཕྱོགས་བཞིར་ནི། །​[[6]](#footnote-25)ཤར་དུ་རྡོ་རྗེ་ལས་བྱེད་མ། །​ཞལ་གཅིག་ཕྱག་གཉིས་སྔོན་པོར་[[7]](#footnote-26)བསྒོམ། །​ལྷོ་རུ་གཤིན་རྗེ་ལས་བྱེད་མ། །​ཞལ་གཅིག་ཕྱག་གཉིས་ནག་མོར་བསྒོམ། །​ནུབ་ཏུ་ཀླུ་ཡི་ལས་བྱེད་མ། །​ཞལ་གཅིག་ཕྱག་གཉིས་དཀར་མོར་བསྒོམ། །​བྱང་དུ་གནོད་སྦྱིན་ལས་བྱེད་མ། །​ཞལ་གཅིག་ཕྱག་གཉིས་སེར་མོར་བསྒོམ། །​གཡས་པ་ཀུན་ལ་གྲི་གུག་སྟེ། །​གཡོན་པ་ཀུན་ལ་ཐོད་ཁྲག་བསྣམས། །​དཀྱིལ་འཁོར་འཁོར་ལོ་རྫོགས་ནས་ནི། །​ཡེ་ཤེས་སེམས་དཔའ་བཀུག་ལ་གཞུག །​ལྷ་ཡི་འཁོར་ལོ་བསྒོམ་བྱས་ལ། །​ལས་རྣམས་འདོད་ན་བཟླས་[[8]](#footnote-27)པ་བྱ། །​ཨོཾ་ཧ་ཧ་ཧི་ཧི་ཧྲིཾ་ཧྲིཾ་ཧྲི་ཧྲི་ཧཱུྃ་ཧཱུྃ་ཕཊ་ཕཊ། །​བསྙེན་པ་གྲངས་བཞིན་བཟླས་ནས་ནི། །​ལས་བྱེད་རྣམས་ཀྱི་མཚན་སྔགས་བཟླས།[[9]](#footnote-28) །​བཛྲ་ཤོ་ན་ས་མ་ཡ། ཡ་མ་ཤོ་ན་ས་མ་ཡ། ནཱ་ག་ཤོ་ན་ས་མ་ཡ། ཁ་རག་ཤོ་ན་ས་མ་ཡ། །​རྒྱལ་འགོང་རྒྱལ་ཚེ་ལ་མ་ཤ་དོམ། རོ་ལ་ཁྲག་འཐུང་ལ་སྙིང་ཁྲག་བཛྲ་ས་དུ་ས་མ་ཡ་ཛཿ་བཛྲ་ཛཿ་ཏྲིག་རོག་ཏ་འབྱུང་པོ་མཱ་ར་ཡ་སྙིང་ཁྲག་ཛཿ་ཧཱུྃ་བཾ་ཧོཿ་བཛྲ་ཨ་[[10]](#footnote-29)གུ་ཤ་ཛཿ་འབྱུང་པོའི་ཚེ་ལ་མ་ཤ་དོམ། རོ་ལ་ཁྲག་འཐུང་། སྙིང་ཁྲག་འཐུང་། སྙིང་ཁྲག་འབྱུང་པོ་འབྱུང་མོ་པྲ་ཏི་པྲེ་མོའི་ཚེ་ལ་མ་ཤ་དོམ། རོ་ལ་ཁྲག་འཐུང་སྙིང་ཁྲག་མ་ལཱ་མ་ལཱ་ཡེས་ཡེས་བྷྱོ་བྷྱོ་ཀྲོཾ་ཀྲོཾ་སྭཱ་ཧཱ། ཨོཾ་བཛྲ་ཀྲོ་དྷ་ཧ་ཡ་གྲཱི་བ་ཧུ་ལུ་ཧུ་ལུ་ཧཱུྃ་ཕཊ། ཨོཾ་ཌ་[[11]](#footnote-30)ཀི་ཙ་ཏི་བི་ཙ་ཏི། ཧུ་ཡ་ཧུ་ཡ། ཧུ་ལུ་ཧུ་ལུ། པུ་རུ་ཏེ་པུ་རུ་ཏེ་ཧཱུྃ་ཕཊ་སྭཱ་ཧཱ། ཉ་ཤ་སྒོག་བཙོང་སྤངས་པ་ཡི། །​གཏོར་མ་ལྔའམ་བཟང་པོ་དབུལ། །​ཇི་ལྟར་འདོད་དོན་གསོལ་བ་གདབ། །​དཔལ་རྟ་མགྲིན་གྱི་སྒྲུབ་ཐབས་སློབ་དཔོན་ཆེན་པོ་དཔལ་མར་མེ་མཛད་ཡེ་ཤེས་ཀྱིས་མཛད་པ་རྫོགས་སོ། །​

1. དེས་ སྣར་ཐང་། པེ་ཅིན། [↑](#footnote-ref-20)
2. སྦྱངས། སྣར་ཐང་། པེ་ཅིན། [↑](#footnote-ref-21)
3. ཏའི་ སྣར་ཐང་། པེ་ཅིན། [↑](#footnote-ref-22)
4. [↑](#footnote-ref-23)
5. དམར་བ། སྣར་ཐང་། པེ་ཅིན། [↑](#footnote-ref-24)
6. [↑](#footnote-ref-25)
7. སྔོན་མོར་ སྣར་ཐང་། པེ་ཅིན། [↑](#footnote-ref-26)
8. འདོད་ སྣར་ཐང་། པེ་ཅིན། [↑](#footnote-ref-27)
9. བཟླསནས་ནི། སྣར་ཐང་། པེ་ཅིན། [↑](#footnote-ref-28)
10. ཨཾ་ སྣར་ཐང་། པེ་ཅིན། [↑](#footnote-ref-29)
11. ཊ་ སྣར་ཐང་། པེ་ཅིན། [↑](#footnote-ref-30)