༄༅། །​དཔལ་རྡོ་རྗེ་རྣམ་པར་འཇོམས་པ་ལ་ཕྱག་འཚལ་ལོ། །​འཕགས་པ་རྡོ་རྗེ་རྣམ་པར་འཇོམས་པའི་དཔའ་བོ་གཅིག་པའི་དཀྱིལ་འཁོར་དུ་དབང་བསྐུར་བར་འདོད་པའི་སྒྲུབ་པ་པོ་དམ་ཚིག་དང་ལྡན་པས་སའི་ཆོ་ག་ལ་སོགས་པ་སྔོན་དུ་སོང་བས། ས་སྟེགས་གྲུ་གསུམ་མེ་ལོང་གི་ངོས་ལྟར་བྱས་ལ། ཐིག་གདབ་སྟེ་དབུས་ལྟེ་བ་མུ་ཁྱུད་ཀྱིས་བསྐོར་ལ་ལྟེ་བ་ལྗང་གུ་མུ་ཁྱུད་དམར་པོ་སྣ་ཚོགས་པདྨས་བསྐོར།[[1]](#footnote-20) གྲུ་ཆད་ལྗང་གུ་བར་ཁྱམས་གཉིས་པ་དཀར་སེར་སྒོ་དང་སྒོ་ཁྱུད་དུ་བཅས་པ་བྲིས་ལ། མཚན་ཉིད་དང་ལྡན་པའི་བུམ་པ་ལ་གི་ཝང་གིས་མཚན་མ་[[2]](#footnote-21)རྡོ་རྗེ་རྒྱ་གྲམ་ཕྱོགས་གཅིག་མེད་པ་བཏབ་ལ་ལས་ཐམས་ཅད་པའི་བུམ་པ་ལ་སྐུ་དཀར་གྱིས་[[3]](#footnote-22)སྣ་ཚོགས་རྡོ་རྗེ་བྲིས་ལ་བྱང་དུ་བཞག །​པཱུ་ཛ་ཇི་ལྟར་འབྱོར་པ་དང་བ་[[4]](#footnote-23)ལིཾ་བཤམ། ལག་པ་གཉིས་རྡོ་རྗེ་བཅིངས་ལ་མཐེ་བོང་བསྒྲེངས་ལ་སྲིན་ལག་སྦྱར་ཏེ་མཛུབ་མོ་ཕྱིས་ནས། ནས་གང་གིས་[[5]](#footnote-24)མ་རེག་པ་བྱས་ལ་མཐེའུ་ཆུང་བླང་ལ། ཨོཾ་བཛྲ་ཛྭ་ལཱ་ན་ལཱ་[[6]](#footnote-25)ཡ་ཧཱུྃ་ཕཊ། ཅེས་པ་བརྒྱ་རྩ་བརྒྱད་བཟླས་པའི་[[7]](#footnote-26)བུམ་པའི་ནང་དུ་པཾ་དང་མཾ་ལས་པདྨ་ཉི་མ་བརྩེགས་པའི་སྟེང་དུ་ཧཱུཾ་ལས་རྡོ་རྗེ་རྣམ་པར་འཇོམས་པ་སྐུ་མདོག་ལྗང་སེར་ཕྱག་གཉིས་ཀྱིས་གསེར་གྱི་བུམ་པ་རྡོ་རྗེ་རྒྱ་གྲམ་ཕྱོགས་གཅིག་མེད་པས་ཁ་བཅད་པ། ཐུགས་ཀར་འཛིན་པ། སྐུ་ལ་རིན་པོ་ཆེའི་རྒྱན་སྣ་ཚོགས་པས་བརྒྱན་པ། དབུ་ལ་རིགས་ལྔའི་སངས་རྒྱས་ཀྱིས་བརྒྱན་པ། ཞལ་ཡིད་ཙམ་ཁྲོ་བ་ཡན་ལག་སྦྲུལ་རིགས་བཞིས་བརྒྱན་པ་བསྐྱེད་དོ། །​དེའི་ཐུགས་ཀའི་ཧཱུཾ་ལས་འོད་འཕྲོས་པས་དོན་གཉིས་བྱས་ནས། ཨོཾ་བཛྲ་ཛྙཱ་ན་ཧཱུཾ་སྭཱ་ཧཱ། ཧཱུཾ་ཞེས་བརྗོད་པས་ཡེ་ཤེས་སེམས་དཔའ་[[8]](#footnote-27)འདྲ་བ་ཟླ་བའི་གདན་ལ་བསྐྱེད་ལ་[[9]](#footnote-28)དེ་ཉིད་ལ་མཆོད་པ་དང་གཏོར་མ་བྱའོ། །​དེའི་ཐུགས་ཀའི་ཧཱུཾ་ལ་དམིགས་ཏེ། བདག་ཉིད་ཁྲུས་བྱ་བ་དང་། གོས་བརྗེ་བ་[[10]](#footnote-29)ལ་སོགས་པ་བྱ་སྟེ། སྙིང་པོ་བརྒྱ་རྩ་བརྒྱད། བསྡུས་པ་ལ་སྟོང་ཕྲག་གཅིག །​ཤིན་ཏུ་བསྡུས་པ་ལ་སྟོང་ཕྲག་བཟླས་ཏེ། སློབ་མ་ལ་སྲུང་[[11]](#footnote-30)སྐུད་གདགས་པ་དང་། དམ་ཚིག་དང་[[12]](#footnote-31)སྡོམ་པ་འབོགས་པ་ལ་སོགས་པ་བྱ་སྟེ། དཀྱིལ་འཁོར་དུ་གཞུག །​གཟུངས་ཉི་ཤུ་རྩ་གཅིག་བཀླག་[[13]](#footnote-32)ཏུ་གཞུག །​དེ་ནས་ལྷ་ངོ་བསྟན། དབུགས་དབྱུང་།[[14]](#footnote-33) གཟེངས་བསྟོད། དབང་བསྐུར། ལག་ཏུ་རྡོ་རྗེ་དང་དྲིལ་བུའི་སྒྲས་དཀྱིལ་འཁོར་བསྐོར། དབང་རྫོགས་པར་བྱིན་ལ་གོས་བརྗེ།[[15]](#footnote-34) ཟས་ཀྱི་རྣལ་འབྱོར་བྱའོ། །​དེ་ཡང་མཆོད་པ་དབུལ་བ་དང་། གཏོར་མ་བཏང་། དཀྱིལ་འཁོར་བསྡུ། བཀྲ་ཤིས་གསོལ། སློབ་མ་ལ་ཆོས་བཤད། སློབ་མས་བླ་མ་ལ་ཡོན་དབུལ།བདེན་པའི་ཚིག་བརྗོད་དོ། །​དཔའ་བོ་གཅིག་པའི་དཀྱིལ་འཁོར་དུ་དབང་བསྐུར་བའི་བདུད་རྩི་བུམ་པའི་ཆོ་ག་དཔལ་མར་མེ་མཛད་ཀྱིས་མཛད་པ་རྫོགས་སོ། །​

1. བསྐོརབ། སྣར་ཐང་། པེ་ཅིན། [↑](#footnote-ref-20)
2. ལ་གྷི་ཧཾ་གི་མཚན་ སྣར་ཐང་། པེ་ཅིན། [↑](#footnote-ref-21)
3. དཀར་གྱི་ སྣར་ཐང་། པེ་ཅིན། [↑](#footnote-ref-22)
4. བཱ་ སྣར་ཐང་། པེ་ཅིན། [↑](#footnote-ref-23)
5. གང་གི་ སྣར་ཐང་། པེ་ཅིན། [↑](#footnote-ref-24)
6. ན་ སྣར་ཐང་། པེ་ཅིན། [↑](#footnote-ref-25)
7. བཟླས་པས་ སྣར་ཐང་། པེ་ཅིན། [↑](#footnote-ref-26)
8. སེམས་དཔའ་ཅི་ སྣར་ཐང་། པེ་ཅིན། [↑](#footnote-ref-27)
9. བསྐྱེད་པ་ སྣར་ཐང་། པེ་ཅིན། [↑](#footnote-ref-28)
10. རྗེ་བ་ སྣར་ཐང་། པེ་ཅིན། [↑](#footnote-ref-29)
11. བསྲུང་ སྣར་ཐང་། པེ་ཅིན། [↑](#footnote-ref-30)
12. དམ་ཚིག་ སྣར་ཐང་། པེ་ཅིན། [↑](#footnote-ref-31)
13. ཀླག་ སྣར་ཐང་། པེ་ཅིན། [↑](#footnote-ref-32)
14. འབྱུང་། སྣར་ཐང་། པེ་ཅིན། [↑](#footnote-ref-33)
15. རྗེ། སྣར་ཐང་། པེ་ཅིན། [↑](#footnote-ref-34)