༄༅༅། །​འཕགས་པ་རྟ་མགྲིན་བསྒྲུབ་པར་འདོད་པས་ཐོག་མར་སྔགས་འདི་བརྗོད་པར་བྱའོ། །​ཨོཾ་སྭ་བྷཱ་བི་ཤུདྡྷཿ་སརྦ་དྷརྨཱཿ་སྭ་[[1]](#footnote-20)བྷཱ་བ་བི་ཤུདྡྷོ྅[[2]](#footnote-21)ཧྃ་ཞེས་ལན་གསུམ་མམ་བདུན་བརྗོད་པས་སྣང་སྲིད་ཀྱི་དངོས་པོ་འདི་ཐམས་ཅད་དག་པར་བསམ་མོ། །​ཁྱད་པར་དུ་བདག་གི་ལུས་ཤེལ་སྒོང་དག་པ་ལྟ་བུར་རྣམ་པར་དག་[[3]](#footnote-22)པར་བསམ་མོ། །​དེ་ནས་རང་གི་སྙིང་གར་རཾ་སེར་པོ་ཅིག་ལས་འོད་འཕྲོས་ཤིང་འདུས་པ་ལས་ཉི་མའི་དཀྱིལ་འཁོར་བསམ་མོ། །​ཉི་མའི་དཀྱིལ་འཁོར་གྱི་སྟེང་དུ་ཡི་གེ་ཧྲཱིཿ་དམར་[[4]](#footnote-23)པོ་ཅིག་བསམ་མོ། །​དེ་ལས་འོད་ཟེར་ཞགས་པ་ལྟ་བུ་[[5]](#footnote-24)དང་ལྕགས་ཀྱུ་ལྟ་བུ་ཕྱོགས་བཅུར་འཕྲོས་པས་སངས་རྒྱས་དང་བྱང་ཆུབ་སེམས་དཔའ་དཔལ་རྟ་མགྲིན་དང་བླ་མ་ལ་སོགས་པ་མདུན་དུ་སྤྱན་དྲངས་ལ་རང་གི་སྙིང་གའི་ཡི་གེ་ཧྲཱིཿ་ལས་[[6]](#footnote-25)མཆོད་པའི་ལྷ་མོ་བདུག་སྤོས་མ་ཕྱག་ན་སྤོས་ཐོགས་པ་དང་། མེ་ཏོག་མ་ཕྱག་ན་ཨུཏྤ་ལ་ཐོགས་པ་དང་། མར་མེ་མ་ཕྱག་ན་རིན་པོ་ཆེའི་སྒྲོན་མེ་ཐོགས་པ་དང་།[[7]](#footnote-26) དྲི་ཆབ་མ་གསེར་གྱི་བུམ་པའི་[[8]](#footnote-27)ནང་དུ་ག་པུར་གྱི་ཆུས་བཀང་བ་ཐོགས་པ་དང་། ཞལ་ཟས་མ་གསེར་གྱི་གཞོང་པའི་ནང་དུ་བདུད་རྩི་རི་རབ་ཙམ་ཐོགས་པ་རྣམས་ཀྱིས་སངས་རྒྱས་དང་བྱང་ཆུབ་སེམས་དཔའ་དང་[[9]](#footnote-28)དཔལ་རྟ་མགྲིན་དང་བླ་མ་ལ་སོགས་པ་ལ་མཆོད་ལ་སྔགས་འདི་རྣམས་བརྗོད་དོ། །​ཨོཾ་བཛྲ་དྷཱུ་[[10]](#footnote-29)པེ་ཨཱཿ་ཧཱུྃ་[[11]](#footnote-30)སྭཱ་ཧཱ། ཨོཾ་བཛྲ་པུཥྤེ་ཨཱཿ་ཧཱུྃ་སྭཱ་ཧཱ། ཨོཾ་བཛྲ་ཨཱ་ལོ་ཀེ་ཨཱཿ་ཧཱུྃ་སྭཱ་ཧཱ། ཨོཾ་བཛྲ་གནྡྷེ་ཨཱཿ་ཧཱུྃ་སྭཱ་ཧཱ། ཨོཾ་བཛྲ་ནཻ་བི་དྱེ་ཨཱཿ་ཧཱུྃ་[[12]](#footnote-31)སྭཱ་ཧཱ། དེ་ནས་འདི་སྐད་ཅེས་[[13]](#footnote-32)བརྗོད་པར་བྱ་སྟེ། གང་ཡང་བདག་གིས་དུས་ཀུན་དུ། །​སྡིག་པ་བགྱིས་པར་གང་གྱུར་པ། །​སྐྲག་ནས་རྨི་འདྲར་འཆགས་བགྱིད་ཅིང་། །​དེང་ནས་བརྩམས་ནས་འབྱུང་མི་བགྱིད། །​དགེ་བ་རྣམས་ལ་རྗེས་ཡི་རང་། །​སངས་རྒྱས་བྱང་ཆུབ་ཡིད་ཀྱིས་གཟུང་།[[14]](#footnote-33) །​ཐམས་ཅད་བྱང་ཆུབ་མཆོག་ཏུ་བསྔོ། །​དེ་ཐོབ་ལམ་ལ་གནས་བགྱིད་ཅིང་། །​དམ་པའི་སྐྱབས་གསུམ་ལ་སྐྱབས་མཆི། །​དེ་ནས་བྱམས་པ་དང་། སྙིང་རྗེ་དང་། དགའ་བ་དང་། བཏང་སྙོམས་དང་། ཚངས་པའི་གནས་རྣམས་རིམ་གྱིས་བསྒོམ།[[15]](#footnote-34) ཨོཾ་ཤཱུ་ནྱ་ཏཱ་ཛྙཱ་ན་བཛྲ་[[16]](#footnote-35)སྭ་བྷཱ་བ་ཨཱཏྨ་ཀོ྅[[17]](#footnote-36)ཧཾ། ཞེས་ལན་གསུམ་བརྗོད་ལ་ཏིང་ངེ་འཛིན་གྱིས་ཆོས་ཐམས་ཅད་ནམ་མཁའ་ལྟ་བུར་སྟོང་པར་བསམ། དེ་ནས་ནམ་མཁའི་དཀྱིལ་དུ་རཾ་སེར་པོ་ལས་འོད་འཕྲོས་པ་ལས་ཉི་མའི་དཀྱིལ་འཁོར་ཅིག་[[18]](#footnote-37)བསམ། ཉི་མའི་དཀྱིལ་འཁོར་གྱི་སྟེང་དུ་ཧཱུྃ་མཐིང་ག་ལས་འོད་འཕྲོས་པ་ལས་[[19]](#footnote-38)རྡོ་རྗེ་རྩེ་ལྔ་པ་ཅིག་བསམ། རྡོ་རྗེ་རྩེ་ལྔ་པ་དེ་ལས་འོད་ཕྱོགས་བཅུར་འཕྲོས་པས་རྡོ་རྗེའི་ར་བ་དང་དྲ་བ་ས་གཞི་གུར་དུ་བསམ། རྡོ་རྗེའི་ས་གཞིའི་དབུས་སུ་ཉི་མའི་དཀྱིལ་འཁོར་གྱི་སྟེང་དུ་ཡི་གེ་བྷྲཱུཾ་[[20]](#footnote-39)དཀར་པོ་ཅིག་བསམ། དེ་ལས་འོད་འཕྲོས་པས་ཤར་ཕྱོགས་[[21]](#footnote-40)དངུལ་ལས་གྲུབ་པ། ལྷོ་བཻ་ཌཱུརྱ་ལས་གྲུབ་པ། ནུབ་ཤེལ་དམར་པོ་ལས་གྲུབ་པ། བྱང་གསེར་ལས་གྲུབ་པ། སྒོ་བཞི་ཡོད་པ། གསེར་གྱི་ཀ་བ་བརྒྱད་ཀྱིས་བཏེག་པ་རིན་པོ་ཆེ་བཻ་ཌཱུརྱའི་ལྗོན་ཤིང་གིས་སྟེང་ཕུབ་[[22]](#footnote-41)པ། རིན་པོ་ཆེའི་འཕན་དུ་མ་འཕྱང་བའི་གཞལ་ཡས་ཁང་དུ་བསྒོམ་པའམ། ཡང་ན་ཐོད་པའི་གཞལ་ཡས་ཁང་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་ཀྱི་རྒྱ་ཁྱོན་ཙམ། སྟེང་ཞིང་ཆེན་གྱི་[[23]](#footnote-42)གཡང་གཞིས་བཀབ་པ། སྒོ་བཞི་ཡོད་པ། སེང་ལྡེང་གི་ཀ་བ་བརྒྱད་ལ་ཐོད་པས་ཀ་ཞུ་[[24]](#footnote-43)བྱས་པའི་ཀ་བ་བརྒྱད་ཀྱིས་བཏེག་པ་ཕྱི་ནས་བལྟས་ན་ནང་གསལ་བ། ནང་ནས་བལྟས་ན་ཕྱི་གསལ་བའི་གཞལ་ཡས་ཁང་ཅིག་ཏུ་བསྒོམ་མོ། །​སྒྲུབ་པ་པོ་རང་གི་སེམས་ཡི་གེ་རཾ་ཅིག་[[25]](#footnote-44)ཏུ་བསྒོམ། རཾ་སེར་པོ་དེ་ལས་འོད་འཕྲོས་ཤིང་འདུས་པ་ལས་ཉི་མའི་དཀྱིལ་འཁོར་ཅིག་བསྒོམ། ཉི་མའི་དཀྱིལ་འཁོར་གྱི་སྟེང་དུ་རང་ཧྲཱིཿ་དམར་[[26]](#footnote-45)པོ་ཅིག་ཏུ་བསྒོམ། ཧྲཱིཿ་[[27]](#footnote-46)དམར་པོ་དེ་ལས་འོད་ཟེར་ཕྱོགས་བཅུར་འཕྲོས་པས་སེམས་ཅན་གྱི་དོན་བྱས། འཕགས་པ་མཆོད་ནས་སླར་འོད་དེ་ཡི་གེ་ཧྲཱིཿ་ལ་ཐིམ་པས་ཧྲཱིཿ་དེ་[[28]](#footnote-47)ཉིད་འོད་དུ་ཞུ་བ་ལས་ཚེ་ཐོག་མ་མེད་པ་ནས་ཉོན་མོངས་པ་དང་ཤེས་བྱའི་སྒྲིབ་པ་ཐམས་ཅད་ཡེ་ཤེས་ཀྱི་མེས་བསྲེག་པར་བསམ། ཡེ་ཤེས་ཀྱི་མེ་འོད་འཕྲོས་པ་དང་། འདུས་པ་ལས་བདག་ཉིད་བཅོམ་ལྡན་འདས་དཔལ་རྟ་མགྲིན་དབུ་གསུམ་ཕྱག་དྲུག་པ། སྐུ་མདོག་དམར་པོ། དབུས་དམར་བ། གཡས་དཀར་པོ། གཡོན་མཐིང་ག །​སྤྱན་གསུམ་པ། དབུ་གསུམ་གྱི་སྟེང་ན་རྟ་མགོ་ལྗང་གུ་གསུམ་ཡོད་པ། ཚེམས་གཙིགས་པ་ཞལ་རེ་རེ་ནས་ཀྱང་འབྲུག་སྟོང་སྟོང་ལྡིར་[[29]](#footnote-48)བ། ཐོད་པ་སྐམ་པོ་ལྔའི་[[30]](#footnote-49)ཐོད་ཅན། ཐོད་པ་རློན་པའི་ཕྲེང་བས་སེ་རལ་ཁར་བརྒྱན་པ། སྦྲུལ་དཀར་ནག་གིས་ཡན་ལག་བརྒྱན་པ། སྟག་ལྤགས་རློན་པའི་ཤམ་ཐབས་བྱས་པ། གླང་པོ་ཆེའི་ཀོ་རློན་གོས་སུ་གྱོན་པ། ཕྱག་དྲུག་ལ་གཡས་པ་དང་པོ་རྡོ་རྗེ་རྩེ་ལྔ་པ་བསྣམས་པ། གཡོན་དང་པོ་ན་དུང་ཆེན་ཁྲག་གིས་བཀང་བ་བསྣམས་པ། གཡས་གཉིས་པ་ན་གསེར་གྱི་ཞགས་པ་བསྣམས་པ། གཡས་ཐ་མ་ན་སེང་ལྡེང་གི་དབྱུག་ཐོ་བསྣམས་པ། གཡོན་གཉིས་པ་ན་[[31]](#footnote-50)རལ་གྲི། གཡོན་གྱི་ཐ་མ་ན་སོར་མོ་ལྔ་ལ་མཐེ་བོ་ཆེ་ནས་བདེ་བར་གཤེགས་པའི་རིགས་ཀྱི་བྱ་ཁྱུང་ག་རུ་ཌ་དཀར་པོ་བྱེ་བ་འགྱེད་པ། མཛུབ་མོ་ནས་རྡོ་རྗེའི་རིགས་ཀྱི་མཐིང་ག་བྱེ་བ་འགྱེད་པ། གུང་མོ་ནས་རིན་པོ་ཆེའི་རིགས་ཀྱི་སེར་པོ་བྱེ་བ་འགྱེད་པ། སྲིན་ལག་ནས་པདྨའི་རིགས་ཀྱི་དམར་པོ་བྱེ་བ་འགྱེད་པ། མཐེ་ཆུང་ནས་ལས་ཀྱི་རིགས་ལྗང་གུ་བྱེ་བ་འགྱེད་པ། ཞབས་དྲུག་གིས་[[32]](#footnote-51)ཀླུ་ཐམས་ཅད་བརྫིས་པ། རྡོ་རྗེའི་གཤོག་པ་རེ་རེ་ནས་བྱ་[[33]](#footnote-52)ཁྱུང་ག་རུ་ཌ་བསམ་གྱིས་མི་ཁྱབ་པ་བྱེ་བ་འགྱེད་པ། བསྐལ་པ་མེ་ལྟར་འབར་བའི་ཡེ་ཤེས་ཀྱི་མེའི་[[34]](#footnote-53)ཀློང་དཀྱིལ་ན་[[35]](#footnote-54)བཞུགས་པར་བསམ། ཡང་ན་བཅོམ་ལྡན་འདས་དཔལ་རྟ་མགྲིན་སྐུ་མདོག་དམར་པོ། ཕྱག་གཡས་ན་སེང་ལྡེང་གི་དབྱུག་ཏོ། །​ཕྱག་གཡོན་པ་ན་[[36]](#footnote-55)སྡིགས་མཛུབ་འཕྱར་བ། ཉི་མའི་དཀྱིལ་འཁོར་ལ་བཞུགས་པ་ཕྱག་མཚན་བསྒོམ། ལྕེ་རྡོ་རྗེ་རྩེ་ལྔ་པར་བསྒོམས་ལ། སརྦ་ཀ་རི་ཞེས་བྱ་བའི་ཡིག་འབྲུ་རྡོ་རྗེ་རྩེ་ལྔ་པ་ལ་དགོད། སྙིང་ག་གཡོན་པར་ཉི་མའི་དཀྱིལ་འཁོར་གྱི་སྟེང་དུ་རྡོ་རྗེ་རྩེ་ལྔ་པ་དཀར་པོ་བསམ། སྙིང་ག་གཡས་པར་[[37]](#footnote-56)ཟླ་བའི་དཀྱིལ་འཁོར་གྱི་སྟེང་དུ་རྡོ་རྗེ་རྒྱ་གྲམ་ལྗང་གུ་ཅིག་བསམ། སྤྱི་བོར་ཟླ་བའི་དཀྱིལ་འཁོར་གྱི་སྟེང་དུ་ཨོཾ་དཀར་པོ་ཅིག་བསམ། མགྲིན་པར་ཟླ་བའི་དཀྱིལ་འཁོར་གྱི་སྟེང་དུ་ཨཱཿ་དམར་པོ་ཅིག་བསམ། སྙིང་གར་ཟླ་བའི་དཀྱིལ་འཁོར་གྱི་སྟེང་དུ་ཧཱུྃ་མཐིང་ག་ཅིག་བསམ། སྙིང་གའི་རྡོ་རྗེ་རྩེ་ལྔ་པ་ལས་འོད་ཁ་དོག་ལྔ་པ་[[38]](#footnote-57)ལྕགས་ཀྱུ་ལྟ་བུ་འཕྲོས། བཅོམ་ལྡན་འདས་དཔལ་རྣམ་པར་སྣང་མཛད་དང་། བཅོམ་ལྡན་འདས་མི་འཁྲུགས་པ་[[39]](#footnote-58)དང་། རིན་ཆེན་འབྱུང་ལྡན་དང་། ཚེ་དཔག་མེད་དང་། དོན་ཡོད་གྲུབ་པ་དེ་རྣམས་མདུན་གྱི་ནམ་མཁའ་ལ་སྤྱན་དྲངས་ལ། བཅོམ་ལྡན་འདས་རྣམ་པར་སྣང་མཛད་ཀྱིས་ཨོཾ་ཞེས་པས་བདུད་རྩིའི་ཆུས་[[40]](#footnote-59)སྤྱི་བོ་[[41]](#footnote-60)ནས་དབང་བསྐུར་བར་བསམ། ཧཱུྃ་ཞེས་པས་མི་འཁྲུགས་པས་[[42]](#footnote-61)དཔྲལ་བ་ནས་དབང་བསྐུར་བར་བསམ། ཏྲཱཾ་[[43]](#footnote-62)ཞེས་པས་རིན་ཆེན་འབྱུང་ལྡན་གྱིས་རྣ་བ་གཡས་པ་ནས་དབང་བསྐུར་བར་བསམ། ཧྲཱིཿ་ཞེས་[[44]](#footnote-63)པས་སྣང་བ་མཐའ་ཡས་ཀྱིས་ལྟག་པ་ནས་དབང་བསྐུར་བར་བསམ་མོ། །​ཨ་ཞེས་པས་རྣ་བ་གཡོན་པ་ནས་དོན་ཡོད་གྲུབ་པས་བདུད་རྩིའི་དབང་བསྐུར་བར་བསམ་མོ། །​སྙིང་གའི་རྡོ་རྗེ་རྒྱ་གྲམ་ལས་འོད་ཟེར་ལྕགས་ཀྱུ་ལྟ་བུ་འཕྲོས་པས་དེ་ནས་[[45]](#footnote-64)གྲུབ་པའི་དཔལ་[[46]](#footnote-65)རྟ་མགྲིན་ཉི་མའི་དཀྱིལ་འཁོར་ལ་བཞུགས་པ་ཅིག་སྤྱན་དྲངས་ལ། རྒྱ་གྲམ་ལྗང་གུ་ལས་འོད་འཕྲོས་པས་མཆོད་པའི་ལྷ་མོ་ལྔ་བྱུང་བས་སྔ་མ་བཞིན་དུ་མཆོད་པར་བྱའོ། །​རྒྱ་གྲམ་གྱི་ཆང་བ་[[47]](#footnote-66)ལ་ཛཿ་ཧཱུྃ་བཾ་ཧོཿ་བསམས་ལ་ཛཿ་ལས་འོད་ཟེར་ལྕགས་ཀྱུ་ལྟ་བུས་དཔལ་རྟ་མགྲིན་སྤྱན་དྲངས་ལ།[[48]](#footnote-67) ཧཱུྃ་ལས་འོད་འཕྲོས་པས་ཡེ་ཤེས་སེམས་དཔའ་ལ་ཕོག་[[49]](#footnote-68)པས་བདག་ལ་ཞུགས། བཾ་ལས་འོད་འཕྲོས་པས་བཅིངས།[[50]](#footnote-69) ཧོཿ་ལས་འོད་འཕྲོས་པས་ཡེ་ཤེས་སེམས་དཔའ་དགྱེས་པའི་ཚུལ་དུ་བཞུགས་པར་བསམ། སྐུ་ལ་གཏད་ལ་བསྒོམ་པས་དུབ་ན་ས་བོན་གྱི་ཡི་གེ་ལ་གཏད་ལ་སྔགས་འདི་བཟླས་སོ། །​ཨོཾ་བཛྲ་ཀྲོ་དྷ་ཧ་ཡ་གྲཱི་བ་ཧུ་ཧུ་ཧུ་ལུ་[[51]](#footnote-70)ཧཱུྃ་ཕཊ་ཅེས་[[52]](#footnote-71)ཅི་མང་དུ་བཟླས་སོ། །​ས་བོན་གྱི་ཡི་གེ་ལས་[[53]](#footnote-72)འོད་འཕྲོས་པས་ནམ་མཁའི་མཐས་གཏུགས་པ་ཐམས་ཅད་འཕགས་པ་རྟ་མགྲིན་དུ་གྱུར་པར་བསམ། བཟླས་པས་དུབ་ན་ཡེ་ཤེས་པ་མདུན་དུ་བཏོན་ལ་ལྷ་མོ་ལྔས་སྔ་མ་བཞིན་དུ་མཆོད་དོ། །​ཚེ་འདི་ཉིད་ལ་དངོས་གྲུབ་ཐོབ་པར་བྱ་བའི་ཕྱིར་ཡི་གེ་བརྒྱ་པ་བཟླས། འཕགས་པ་རྟ་མགྲིན་ལ་བསྟོད་པ། ཧཱུྃ་སྐུ་མདོག་ཆགས་མེད་ནུབ་ཁའི་དམར་ཐག་འདྲ། །​འབར་བའི་དབུ་ལ་རལ་པ་གྱེན་དུ་བརྫེས། །​མ་རིག་ཚངས་པ་ཁ་སྦུབ་གནོན་པའི་ལྷ། །​པདྨ་རིག་སྔགས་རྒྱལ་ལ་ཕྱག་འཚལ་ལོ། །​ཡེ་ཤེས་ཧ་ཡ་གྲཱི་བ་[[54]](#footnote-73)རྟ་མཆོག་དཔལ། །​ཞལ་ནས་འབྲུག་སྟོང་དི་རི་རི། །​ཚེམས་གཙིགས་ཙམ་ན་ཚེམས་ནང་ནས། །​གདུག་པའི་མེ་སྟག་[[55]](#footnote-74)ཁམ་ཁམ་འབར། །​ཁྲོ་རྒྱལ་དབང་གི་རྟ་སྐད་ཙེར་ཙེར་མཚེར།[[56]](#footnote-75) །​ཞེས་བསྟོད། མཁྱེན་པར་གཤེགས་པར་བྱ་བའི་ཕྱིར་ཛཿ་ཛཿཞེས་ལན་གསུམ་བརྗོད་དོ། །​རྫོགས་པའི་རིམ་པ་འདི་ལྟར་བསྒོམ་པར་བྱ་སྟེ། བདག་ཉིད་རྟ་མགྲིན་དུ་བསྒོམས་པའི་སྙིང་གར་ཉི་མའི་དཀྱིལ་འཁོར། དེའི་སྟེང་དུ་ཡི་གེ་ཧྲཱིཿ་དམར་[[57]](#footnote-76)པོ་ལས་ཕྱོགས་བཅུར་འོད་འཕྲོས་ཏེ། ཕྱི་སྣོད་ཀྱི་འཇིག་རྟེན་དང་ནང་བཅུད་ཀྱི་འཇིག་རྟེན་ལ་ཕོག་པས་འོད་དུ་ཞུ་ནས་ཀུན་རྟ་མགྲིན་གྱི་ངོ་བོར་བསམ། འོད་དེ་དག་ཐམས་ཅད་རང་གི་ལུས་ལ་བསྡུ། དམ་ཚིག་སེམས་དཔའ་ཡེ་ཤེས་སེམས་དཔའི་རྟ་མགྲིན་དམར་པོ་ལ་བསྡུ། ཧྲཱིཿ་དམར་[[58]](#footnote-77)པོ་ཐིག་ལེ་དཀར་ཞིང་འཚེར་བ་ཡུངས་ཀར་ཙམ་ཅིག་ལ་བསྡུ། ཡུངས་ཀར་ཙམ་པོ་དེ་ཡང་མི་དམིགས་པར་བསྒོམ་སྟེ་གསལ་ལ་མི་རྟོག་པ་[[59]](#footnote-78)ཅིག་ཏུ་བསྒོམ་མོ། །​ལྷའི་བུའི་བདུད་འདུལ་བར་འདོད་ན། རྡོ་རྗེ་རྩེ་ལྔ་པ་ཐོགས་པའི་ཕྱག་ལ་མཆོད་པ་བྱ། ལྷ་ཀླུ་མཐུ་བོ་ཆེ་ཐམས་ཅད་དབང་དུ་སྡུད་པར་འདོད་ན་དུང་ཆེན་ཐོགས་པའི་ཕྱག་ལ་མཆོད་པ་བྱ། བདག་[[60]](#footnote-79)དང་གཞན་གྱི་སྡུག་བསྔལ་ཞི་བར་འདོད་ན་ཞགས་པ་ཐོགས་པའི་ཕྱག་ལ་མཆོད་པ་བྱ། བྱིས་པའི་གདོན་བཅོ་བརྒྱད་དང་། བགེགས་རིགས་སྟོང་ཕྲག་བརྒྱད་ཅུ་དང་། ལྷ་འདྲེ་མ་རུངས་པ་ཐམས་ཅད་འདུལ་བར་འདོད་ན་རལ་གྲི་ཐོགས་པའི་ཕྱག་ལ་མཆོད་པ་བྱ། ལྷ་འདྲེ་མཐུ་བོ་ཆེ་ཐམས་ཅད་བྲན་བཞིན་དུ་འཁོལ་བར་འདོད་ན། སེང་ལྡེང་གི་[[61]](#footnote-80)རྟ་ཐོགས་པའི་ཕྱག་ལ་མཆོད་པ་བྱ། ཀླུ་མ་རུངས་པ་ཐམས་ཅད་གདུལ་བར་[[62]](#footnote-81)འདོད་ན། བྱ་ཁྱུང་ཐོགས་པའི་ཕྱག་ལ་མཆོད་པ་བྱ། ཆུ་[[63]](#footnote-82)གྲོང་ཁྱེར་རམ་ཡུལ་དུ་བྱུང་བ་བཟློག་པར་འདོད་ན། སེང་ལྡེང་གི་[[64]](#footnote-83)ཕུར་བུ་སོར་བརྒྱད་པ་ལ་རྟ་མགྲིན་གྱི་སྔགས་སྔོན་དུ་འབུམ་བསྙེན་པ་བྱས་ལ་ལས་ཀྱི་དུས་སུ་ཡང་འབུམ་བྱས་ཏེ་བཏབ་ན་ཆུའི་རྒྱུན་བཟློག་པར་[[65]](#footnote-84)འགྱུར་རོ། །​ཤྭ་བཟློག་པར་འདོད་ན་ཟངས་དང་ལྕགས་ལ་འབྲུག་གི་གཟུགས་བྲིས་ལ་སེང་ལྡེང་གི་ཕུར་བུ་སོར་བརྒྱད་པ་ཅིག་[[66]](#footnote-85)ལ་སྔགས་བརྒྱ་རྩ་བརྒྱད་བཏབ་ལ་ཤྭ་སར་བཏབ་ན་བཟློག་[[67]](#footnote-86)པར་འགྱུར་རོ། །​སེར་བ་བསྲུང་བར་འདོད་ན་ཡུངས་ཀར་ལ་སྔགས་བརྒྱ་རྩ་བརྒྱད་བཏབ་ལ་ཡུངས་ཀར་ལ་ཆའི་ནང་དུ་དྲིལ་ལ་ཕྱོགས་བཞི་མཚམས་བརྒྱད་དཀྱིལ་དང་[[68]](#footnote-87)དགུ་རུ་སྦ། གདོང་ཟློག་[[69]](#footnote-88)ལ་བྱེ་མ་ལ་སྔགས་ལན་བརྒྱ་རྩ་བརྒྱད་བཟླས་ལ་འབྲུག་དང་། སྤྲིན་དང་། གློག་རྒོད་[[70]](#footnote-89)པའི་སར་བཏབ་ན་སེར་བ་བཟློག་[[71]](#footnote-90)པར་འགྱུར་རོ། །​འབྲས་དང་གག་པ་དང་། ལྷོག་པ་[[72]](#footnote-91)[[73]](#footnote-92)ཀུན་ལ་འཇིམ་པ་ལ་སྔགས་བཏབ་སྟེ་བྱུགས་ན་ཞི་བར་འགྱུར་རོ། །​མི་ནད་དང་། ཕྱུགས་ནད་དང་། ཡམས་ཀྱི་ནད་ལ་སེང་ལྡེང་གི་ཕུར་བུ་སོར་བཞི་པ་ལ་སྔགས་སྟོང་ཕྲག་བདུན་བཟླས་ལ་ཕྱོགས་བཞིར་བཅུགས་ལ་སྔ་དྲོའི་དུས་སུ་ཆུ་གཙང་མ་ལ་སྔགས་བརྒྱ་རྩ་བརྒྱད་བཟླས་ཏེ། ཁང་ཐོག་ནས་གཏོར་ན་ཡམས་ནད་ཐམས་ཅད་ཞི་བར་འགྱུར་རོ། །​གཏོར་མ་གཏོང་བར་འདོད་པས་བདག་ཉིད་དཔལ་རྟ་མགྲིན་དུ་བསྒོམས་ལ་སྙིང་གར་ཧྲཱིཿ་དམར་[[74]](#footnote-93)པོ་ལས་འོད་[[75]](#footnote-94)ཕྱོགས་བཅུར་འཕྲོས་པས་སེམས་ཅན་ཐམས་ཅད་རྟ་མགྲིན་དུ་བསྒོམས་ལ། ཡང་རྟ་མགྲིན་གྱི་ཐུགས་ཀ་ནས་འོད་ཟེར་ཕྱོགས་བཅུར་འཕྲོས་པས་རྟ་མགྲིན་དུ་གྱུར་པ་དེ་གཏོར་མའི་སྟེང་དུ་སྤྱན་དྲངས་ཏེ། གཏོར་མའི་སྟེང་དུ་བཾ་དམར་པོ་ཅིག་[[76]](#footnote-95)བསམ། བཾ་[[77]](#footnote-96)དེ་ལས་འོད་འཕྲོས་ཏེ། སླར་བཾ་ལ་ཐིམ་པས་ཤེལ་དམར་པོ་ལས་གྲུབ་པའི་རིན་པོ་ཆེའི་སྣོད་ཡངས་ཤིང་རྒྱ་ཆེ་བ་ཅིག་བསམ། རང་རྟ་མགྲིན་དུ་བསྒོམས་པའི་སྙིང་གའི་ཧྲཱིཿ་དམར་[[78]](#footnote-97)པོ་དེའི་འོད་[[79]](#footnote-98)ནམ་མཁའ་ལ་འཕྲོས་པས། ཧྲཱིཿ་དཀར་[[80]](#footnote-99)དམར་སེར་སྔོ།[[81]](#footnote-100) གནག་འོད་བྱུང་བས་བདུད་རྩིའི་ཆུ་རྒྱུན་བབས་པས་གང་བར་བསམ། དེ་ནས་གཏོར་མ་རྣམ་པར་དག་པར་བྱ་བའི་ཕྱིར་སརྦ་ཀ་རི་ཞེས་ལན་བདུན་བརྗོད་པར་བྱའོ། །​གཏོར་མ་ཉིད་བདུད་རྩིར་བྱིན་གྱིས་བརླབ་པའི་[[82]](#footnote-101)ཕྱིར། ན་མཿ་སརྦ་ཏ་ཐཱ་ག་ཏ་ཨ་བ་ལོ་ཀི་ཏེ། ཨོཾ་སཾ་བྷ་ར་སཾ་བྷ་ར་ཧཱུྃ་ཞེས་ཉི་ཤུ་རྩ་གཅིག་བརྗོད་པར་བྱ་སྟེ། ཡང་ན་[[83]](#footnote-102)སྔགས་བདུན་ཚན་བཞི་བརྗོད་ལ་[[84]](#footnote-103)ཆུ་ལ་གདབ་པོ། །​ཡེ་ཤེས་ཀྱི་ཆོས་སྐྱོང་ལ་ཉི་ཤུ་རྩ་གཅིག་བརྗོད་པར་བྱའོ། །​ཕྱོགས་སྐྱོང་འཇིག་རྟེན་པ་ལ་ཡང་སྔགས་བདུན་ཚན་བཞི་བརྗོད་དོ། །​ཡང་ན་ཨོཾ་ཨཱཿ་ཧཱུྃ་ཧྲཱིཿ་ཞེས་[[85]](#footnote-104)ཉི་ཤུ་རྩ་གཅིག་བརྗོད་པར་བྱའོ། །​འཕགས་པ་རྟ་མགྲིན་གྱི་སྒྲུབ་ཐབས་ཞེས་བྱ་བ། སློབ་དཔོན་དཔལ་མར་མེ་མཛད་ཡེ་ཤེས་ཀྱིས་མཛད་པ་རྫོགས་སོ། །​

1. ཤུདྡྷཿ་སརྦ་བ་བི་ཤུདྡྷ་སརྦ་དྷརྨ་སྭ་ སྣར་ཐང་། པེ་ཅིན། [↑](#footnote-ref-20)
2. བི་ སྣར་ཐང་། པེ་ཅིན། [↑](#footnote-ref-21)
3. དག་ སྣར་ཐང་། པེ་ཅིན། [↑](#footnote-ref-22)
4. དམར་ སྣར་ཐང་། པེ་ཅིན། [↑](#footnote-ref-23)
5. ལྟ་བུར་ སྣར་ཐང་། པེ་ཅིན། [↑](#footnote-ref-24)
6. ལས་ སྣར་ཐང་། པེ་ཅིན། [↑](#footnote-ref-25)
7. ཐོགས་པ། སྣར་ཐང་། པེ་ཅིན། [↑](#footnote-ref-26)
8. བུམ་ སྣར་ཐང་། པེ་ཅིན། [↑](#footnote-ref-27)
9. སེམས་དཔའ་ སྣར་ཐང་། པེ་ཅིན། [↑](#footnote-ref-28)
10. དྷུ་ སྣར་ཐང་། པེ་ཅིན། [↑](#footnote-ref-29)
11. ཨཱ་ཧཱུྃ་ སྣར་ཐང་། པེ་ཅིན། [↑](#footnote-ref-30)
12. དྱཱ་ཨཱཿ་ཧཱུྃ་ སྣར་ཐང་། པེ་ཅིན། [↑](#footnote-ref-31)
13. འདི་སྐད་ སྣར་ཐང་། པེ་ཅིན། [↑](#footnote-ref-32)
14. བཟུང་། སྣར་ཐང་། པེ་ཅིན། [↑](#footnote-ref-33)
15. རིམས་ཀྱིས་བསྒོམས སྣར་ཐང་། རིམས་ཀྱིས་བསྒོམ། པེ་ཅིན། [↑](#footnote-ref-34)
16. ཛྙཱ་ན་ སྣར་ཐང་། པེ་ཅིན། [↑](#footnote-ref-35)
17. ཨཱཏྨ་ སྣར་ཐང་། པེ་ཅིན། [↑](#footnote-ref-36)
18. དཀྱིལ་འཁོར་ཞིག་ སྣར་ཐང་། པེ་ཅིན། [↑](#footnote-ref-37)
19. འོད་འཕྲོས་པས་ སྣར་ཐང་། པེ་ཅིན། [↑](#footnote-ref-38)
20. བྲུཾ་ སྣར་ཐང་། པེ་ཅིན། [↑](#footnote-ref-39)
21. ཤར་ཕྱོགས་སུ་ སྣར་ཐང་། པེ་ཅིན། [↑](#footnote-ref-40)
22. ཕུག་ སྣར་ཐང་། པེ་ཅིན། [↑](#footnote-ref-41)
23. ཞིང་ཆེན་གྱིས་ སྣར་ཐང་། པེ་ཅིན། [↑](#footnote-ref-42)
24. ཀ་གཞུ་ སྣར་ཐང་། པེ་ཅིན། [↑](#footnote-ref-43)
25. རཾ་གཅིག་ སྣར་ཐང་། པེ་ཅིན། [↑](#footnote-ref-44)
26. ཧྲི་དམར་ སྣར་ཐང་། པེ་ཅིན། [↑](#footnote-ref-45)
27. །ཧྲི་ སྣར་ཐང་། པེ་ཅིན། [↑](#footnote-ref-46)
28. ཧྲི་ལ་ཐིམ་པས་ཧྲི་དེ་ སྣར་ཐང་། པེ་ཅིན། [↑](#footnote-ref-47)
29. འདིར་ སྣར་ཐང་། པེ་ཅིན། [↑](#footnote-ref-48)
30. སྐམ་པོའི་ སྣར་ཐང་། [↑](#footnote-ref-49)
31. གཉིས་པ་ སྣར་ཐང་། པེ་ཅིན། [↑](#footnote-ref-50)
32. དྲུག་གི་ སྣར་ཐང་། པེ་ཅིན། [↑](#footnote-ref-51)
33. ནས་ཀྱང་ སྣར་ཐང་། པེ་ཅིན། [↑](#footnote-ref-52)
34. ཡེ་ཤེས་ཀྱི་ སྣར་ཐང་། པེ་ཅིན། [↑](#footnote-ref-53)
35. དཀྱིལ་ནས་ སྣར་ཐང་། པེ་ཅིན། [↑](#footnote-ref-54)
36. ལ་ སྣར་ཐང་། པེ་ཅིན། [↑](#footnote-ref-55)
37. གཡས་པའི་ སྣར་ཐང་། པེ་ཅིན། [↑](#footnote-ref-56)
38. ཁ་དོག་ སྣར་ཐང་། པེ་ཅིན། [↑](#footnote-ref-57)
39. འཁྲུག་པ་ སྣར་ཐང་། པེ་ཅིན། [↑](#footnote-ref-58)
40. ཆུ་ སྣར་ཐང་། པེ་ཅིན། [↑](#footnote-ref-59)
41. བོས་ པེ་ཅིན། [↑](#footnote-ref-60)
42. འཁྲུག་པས་ སྣར་ཐང་། [↑](#footnote-ref-61)
43. །ཏྲཾ་ སྣར་ཐང་། པེ་ཅིན། [↑](#footnote-ref-62)
44. བསམ།ཧྲི་ཞེས་ སྣར་ཐང་། པེ་ཅིན། [↑](#footnote-ref-63)
45. ཡེ་ནས་ སྣར་ཐང་། པེ་ཅིན། [↑](#footnote-ref-64)
46. གྲུབ་པའི་ སྣར་ཐང་། པེ་ཅིན། [↑](#footnote-ref-65)
47. འཆང་བ་ སྣར་ཐང་། [↑](#footnote-ref-66)
48. དྲངས། སྣར་ཐང་། པེ་ཅིན། [↑](#footnote-ref-67)
49. ཕྲོག་ སྣར་ཐང་། པེ་ཅིན། [↑](#footnote-ref-68)
50. བཅིང་། སྣར་ཐང་། པེ་ཅིན། [↑](#footnote-ref-69)
51. ཧུ་ཧུ་ སྣར་ཐང་། པེ་ཅིན། [↑](#footnote-ref-70)
52. ཕཊ་ སྣར་ཐང་། པེ་ཅིན། [↑](#footnote-ref-71)
53. ལ་ སྣར་ཐང་། པེ་ཅིན། [↑](#footnote-ref-72)
54. གྲི་བ་ སྣར་ཐང་། [↑](#footnote-ref-73)
55. རྟག་ སྣར་ཐང་། པེ་ཅིན། [↑](#footnote-ref-74)
56. ཚེར་ཚེར་འཚེར། སྣར་ཐང་། པེ་ཅིན། [↑](#footnote-ref-75)
57. ཧྲི་་དམར་ སྣར་ཐང་། པེ་ཅིན། [↑](#footnote-ref-76)
58. བསྡུ།ཧྲི་དམར་ སྣར་ཐང་། པེ་ཅིན། [↑](#footnote-ref-77)
59. རྟོགས་པ་ སྣར་ཐང་། པེ་ཅིན། [↑](#footnote-ref-78)
60. མཆོད་པ་བབདག་ པེ་ཅིན། [↑](#footnote-ref-79)
61. གི་དང་ སྣར་ཐང་། པེ་ཅིན། [↑](#footnote-ref-80)
62. འདུལ་བར་ སྣར་ཐང་། པེ་ཅིན། [↑](#footnote-ref-81)
63. །ཆུས་ སྣར་ཐང་། པེ་ཅིན། [↑](#footnote-ref-82)
64. སེང་ལྡེང་ སྣར་ཐང་། པེ་ཅིན། [↑](#footnote-ref-83)
65. ཟློག་པར་ སྣར་ཐང་། པེ་ཅིན། [↑](#footnote-ref-84)
66. བརྒྱད་པ་གཅིག་ སྣར་ཐང་། པེ་ཅིན། [↑](#footnote-ref-85)
67. ཟློགས་ སྣར་ཐང་། པེ་ཅིན། [↑](#footnote-ref-86)
68. བརྒྱད་ཀྱི་དཀྱིལ་དུ་ སྣར་ཐང་། པེ་ཅིན། [↑](#footnote-ref-87)
69. ཟློགས་ སྣར་ཐང་། པེ་ཅིན། [↑](#footnote-ref-88)
70. སྒོད་ སྣར་ཐང་། པེ་ཅིན། [↑](#footnote-ref-89)
71. བཟློགས་ སྣར་ཐང་། པེ་ཅིན། [↑](#footnote-ref-90)
72. ལྷོག་ལྷོག་པ་ སྣར་ཐང་། པེ་ཅིན། [↑](#footnote-ref-91)
73. པ་དང་ སྣར་ཐང་། པེ་ཅིན། [↑](#footnote-ref-92)
74. ཧྲི་་དམར་ སྣར་ཐང་། པེ་ཅིན། [↑](#footnote-ref-93)
75. ལས་ སྣར་ཐང་། པེ་ཅིན། [↑](#footnote-ref-94)
76. དམར་པོ་གཅིག་ སྣར་ཐང་། པེ་ཅིན། [↑](#footnote-ref-95)
77. [↑](#footnote-ref-96)
78. ཧྲི་དམར་ སྣར་ཐང་། པེ་ཅིན། [↑](#footnote-ref-97)
79. དེའི་ སྣར་ཐང་། པེ་ཅིན། [↑](#footnote-ref-98)
80. འཕྲོས་པས།ཧྲི་དཀར་ སྣར་ཐང་། པེ་ཅིན། [↑](#footnote-ref-99)
81. བསྔོ། སྣར་ཐང་། པེ་ཅིན། [↑](#footnote-ref-100)
82. བརླབས་པའི་ སྣར་ཐང་། པེ་ཅིན། [↑](#footnote-ref-101)
83. ཡང་དག་ སྣར་ཐང་། པེ་ཅིན། [↑](#footnote-ref-102)
84. བརྗོད་ སྣར་ཐང་། པེ་ཅིན། [↑](#footnote-ref-103)
85. ཨཱཿ་ཧཱུྃ་ཧྲིཿ་ིཿ་ཞེས་ སྣར་ཐང་། པེ་ཅིན། [↑](#footnote-ref-104)