༄༅། །​དཔལ་རྡོ་རྗེ་རྣལ་འབྱོར་མའི་སྒྲུབ་ཐབས།༄༅༅། །​རྒྱ་གར་སྐད་དུ། ཤྲཱི་བཛྲ་ཡོ་གི་ནཱི་[[1]](#footnote-20)སཱ་དྷ་ན་[[2]](#footnote-21)ནཱ་མ། བོད་སྐད་དུ། དཔལ་རྡོ་རྗེ་རྣལ་འབྱོར་མའི་སྒྲུབ་ཐབས་ཞེས་བྱ་བ། དཔལ་རྡོ་རྗེ་རྣལ་འབྱོར་མ་ལ་ཕྱག་འཚལ་ལོ། །​དཔལ་ལྡན་བདེ་མཆོག་ཐབས་ཀྱི་གཙོ། །​གཉིས་མེད་ཤེས་རབ་འཁོར་ལོར་[[3]](#footnote-22)བཅས། །​གུས་བཏུད་དཔལ་ལྡན་རྣལ་འབྱོར་མའི། །​སྒྲུབ་ཐབས་རིམ་པ་བྲི་བར་བྱ། །​དང་ལྡན་དབང་དང་དམ་ཚིག་ལྡན། །​སྒྲུབ་ལ་དཔའ་བའི་སྔགས་པ་ཡིས། །​དུར་ཁྲོད་ལ་སོགས་དབེན་པའི་གནས། །​ཉམས་དགར་མཆོད་པའི་རྟེན་བཞུགས་ལ། །​སྟན་བདེ་བ་ལ་འདུག་སེམས་བྱ། །​ལྷག་པའི་ལྷར་བསམ་ཧྲཱིཿ་[[4]](#footnote-23)འོད་ལས། །​བླ་མ་དཀྱིལ་འཁོར་སྤྱན་དྲངས་ལ། །​ཕྱག་དང་མཆོད་པ་སྔོན་འགྲོ་བས། །​སྡིག་པ་བཤགས་པ་ལ་སོགས་བྱ། །​དེ་[[5]](#footnote-24)རྗེས་ཚངས་པའི་གནས་བཞི་བསྒོམ།[[6]](#footnote-25) །​ཀུན་ཀྱང་[[7]](#footnote-26)སྟོང་ཉིད་རང་བཞིན་བསམ། །​སྔགས་འདིས་བརྟན་པ་ཉིད་དུ་བྱ། །​ཨོཾ་སྭ་བྷཱ་བ་ཤུདྡྷཿ་སརྦྦ་དྷརྨྨཱཿ་སྭ་བྷཱ་བ་ཤོདྡྷོ྅[[8]](#footnote-27)ཧཾ། སླར་ཡང་ཡེ་ཤེས་ངོ་བོར་བསྟན།[[9]](#footnote-28) །​ཨོཾ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་བ་ཨཱཏྨ་ཀོ྅[[10]](#footnote-29)ཧཾ། ཞེས་བྱ་རང་བཞིན་དག་པ་ལས། །​པཾ་ལས་པདྨ་[[11]](#footnote-30)ཉི་དཀྱིལ་དུ། །​ཨེ་ཡི་རྣམ་པའི་ཆ་བྱད་ཅན། །​ལྷ་མོ་ཁམས་གསུམ་ཀུན་ལས་འདས། །​དམིགས་པ་རྒྱ་ཆེ་གཞལ་ཡས་ཁང་། །​སྐུ་གསུང་ཐུགས་ཀྱི་ངོ་བོར་བསྒོམ།[[12]](#footnote-31) །​དེ་ཡི་ལྟེ་བར་ཆོས་འབྱུང་བསམ། །​པདྨ་ཉི་མ་རོ་སྟེངས་སུ། །​ཧྲཱིཿ་ཡིག་བྱུ་རུ་དམར་པོ་འདྲ། །​འོད་ཟེར་སྤྲོ་བསྡུས་སླར་བསམས་ཏེ།[[13]](#footnote-32) །​ཞལ་གཉིས་ཕྱག་གཉིས་གར་སྟབས་བཞུགས། །​ཛ་བ་སིནྡྷུ་ར་ཡི་མདོག །​གཡས་པས་གྲི་གུག་ནམ་མཁར་གདེངས། །​དེ་བཞིན་གཞན་གྱིས་[[14]](#footnote-33)ཀ་པཱ་ལ། །​ཁ་ཊྭཱཾ་གིས་བརྒྱན་རྣམ་པར་འཛིན། །​གཡས་པ་ཕག་གདོང་མཁའ་ལ་སྤྱོད། །​ཅིག་ཤོས་ཁྲོ་མོའི་ཞལ་དུ་བསྟན། །​ཕྱག་རྒྱའི་རིམ་པས་སྐུ་ལུས་མཛེས། །​མགོ་བོའི་དོ་ཤལ་རྒྱན་དང་ལྡན། །​གར་དགུའི་རོ་ལྡན་བསམ་པར་བྱ། །​ཡི་གེ་གསུམ་གྱིས་བྱིན་གྱིས་བརླབས།[[15]](#footnote-34) །​ལྟེ་བ་སྙིང་ག་མགྲིན་པ་དང་། །​དཔྲལ་བ་སྤྱི་གཙུག་ཡན་ལག་ལ། །​རིམ་པར་སྔགས་འདི་བསམ་པར་བྱ། །​ཨོཾ་བཾ། ཧཾ་ཡོཾ། །​ཧྲིཾ་མོཾ་[[16]](#footnote-35)ཧྲིཾ་ཧྲིཾ།[[17]](#footnote-36) ཧཱུཾ་ཧཱུཾ། ཕཊ་ཕཊ། གོ་ཆ་བགོས་ཏེ་[[18]](#footnote-37)ཡེ་ཤེས་བསྟིམ། །​དབང་བསྐུར་མཆོད་ཅིང་བསྟོད་པ་བྱ། །​སྐྱོ་ན་སྔགས་འདི་བཟླས་པར་བྱ། །​ཨོཾ་ཨོཾ་ཨོཾ་སརྦ་བུདྡྷ་ཌཱ་ཀི་ནཱི་ཡེ་བཛྲ་ཝརྞྞ་[[19]](#footnote-38)ནཱི་ཡེ་ཧཱུཾ་ཧཱུཾ་ཧཱུཾ་[[20]](#footnote-39)ཕཊ་ཕཊ་ཕཊ་སྭཱ་ཧཱ། དེ་རྗེས་གཏོ་ར་མས་མཆོད་པར་བྱ། །​ལྟེ་བར་ཆོས་ཀྱི་འབྱུང་གནས་བསམ། །​དེ་ནས་སྔགས་ཀྱི་འཁོར་ལོ་འབར། །​སྟེང་ནས་གཡོ་བའི་རླུང་དགུག་ཅིང་། །​རྫ་མཁན་འཁོར་ལོ་ཤེས་རབ་འཁོར། །​རྣམ་པར་རྟོག་པ་རླུང་དྲོད་ཀྱི། །​འབྱུང་བའི་དངས་[[21]](#footnote-40)སྙིགས་ཕྱེད་འགྱུར་བས། །​མར་མེ་ལ་སོགས་རྟགས་རྣམས་[[22]](#footnote-41)འབྱུང་། །​དེས་སྐྱོ་[[23]](#footnote-42)ཕྱི་ནང་ལྷ་མཆོད་ལ། །​བསྟོད་ཅིང་དགེ་བ་བསྔོ་བར་བྱ། །​བདག་གིས་སྒྲུབ་ཐབས་བྲིས་པ་ལས།[[24]](#footnote-43) །​དགེ་བ་གང་ཡོད་མདུན་བྱས་ཏེ། །​འགྲོ་བ་རིགས་[[25]](#footnote-44)དྲུག་རྣལ་འབྱོར་མའི། །​ལམ་ནས་བྱང་ཆུབ་འགྲོ་བར་ཤོག །​དཔལ་རྡོ་རྗེ་རྣལ་འབྱོར་མའི་སྒྲུབ་ཐབས། རྗེ་དཱི་པཾ་ཀ་ར་ཤྲཱི་ཛྙཱ་ནས་མཛད་པ་རྫོགས་སོ།། །​།པཎྜི་ཏ་དེ་ཉིད་དང་། ལོ་ཙཱ་བ་རྒྱ་བརྩོན་འགྲུས་སེང་གེས་བསྒྱུར་བའོ། །​

1. ཡོ་གི་ སྣར་ཐང་། པེ་ཅིན། [↑](#footnote-ref-20)
2. ནཾ་ སྣར་ཐང་། པེ་ཅིན། [↑](#footnote-ref-21)
3. འཁོར་ལོས་ སྣར་ཐང་། པེ་ཅིན། [↑](#footnote-ref-22)
4. བསམ་ སྣར་ཐང་། [↑](#footnote-ref-23)
5. དེར་ སྣར་ཐང་། པེ་ཅིན། [↑](#footnote-ref-24)
6. བསྒོམས། སྣར་ཐང་། པེ་ཅིན། [↑](#footnote-ref-25)
7. ཀུན་གྱི་ སྣར་ཐང་། པེ་ཅིན། [↑](#footnote-ref-26)
8. དྷརྨ་སྭ་བྷཱ་བ་ཤུདྡྷ་ སྣར་ཐང་། དྷརྨ་སྭ་བྷཱ་བ་ཤུདྡྷོ་ པེ་ཅིན། [↑](#footnote-ref-27)
9. བརྟན། སྣར་ཐང་། པེ་ཅིན། [↑](#footnote-ref-28)
10. ཨཏྨ་ཀོ་ སྣར་ཐང་། པེ་ཅིན། [↑](#footnote-ref-29)
11. དག་པ་ལསཔདྨ་ སྣར་ཐང་། པེ་ཅིན། [↑](#footnote-ref-30)
12. བསྒོམས། སྣར་ཐང་། པེ་ཅིན། [↑](#footnote-ref-31)
13. བསམ་སྟེ། སྣར་ཐང་། པེ་ཅིན། [↑](#footnote-ref-32)
14. གཞན་གྱི་ སྣར་ཐང་། པེ་ཅིན། [↑](#footnote-ref-33)
15. བརླབ། སྣར་ཐང་། པེ་ཅིན། [↑](#footnote-ref-34)
16. མོཾཿ་ སྣར་ཐང་། མོཿ་ པེ་ཅིན། [↑](#footnote-ref-35)
17. ཧྲི། སྣར་ཐང་། [↑](#footnote-ref-36)
18. བགོ་སྟེ་ སྣར་ཐང་། པེ་ཅིན། [↑](#footnote-ref-37)
19. ཝེརྞ་ སྣར་ཐང་། ཝརྞ་ པེ་ཅིན། [↑](#footnote-ref-38)
20. ཧཱུཾ་ སྣར་ཐང་། པེ་ཅིན། [↑](#footnote-ref-39)
21. དང་ སྣར་ཐང་། པེ་ཅིན། [↑](#footnote-ref-40)
22. རྣམ་ སྣར་ཐང་། པེ་ཅིན། [↑](#footnote-ref-41)
23. སྐྱེད་ སྣར་ཐང་། སྐྱོད་ པེ་ཅིན། [↑](#footnote-ref-42)
24. ལ། སྣར་ཐང་། པེ་ཅིན། [↑](#footnote-ref-43)
25. རིས་ སྣར་ཐང་། པེ་ཅིན། [↑](#footnote-ref-44)