༄༅། །​དཔལ་རྡོ་རྗེ་རྣམ་པར་འཇོམས་པ་ལ་ཕྱག་འཚལ་ལོ། །​རིགས་ཀྱི་ཁྲོ་བོ་[[1]](#footnote-20)བཞིའི་དཀྱིལ་འཁོར་དུ་དབང་བསྐུར་བར་འདོད་པའི་གང་ཟག་སྒྲུབ་པ་པོ་དམ་ཚིག་དང་ལྡན་པས་གནས་ཁང་ཡིད་དང་མཐུན་པར་རིགས་ཀྱི་ཁྲོ་བོ་བཞིའི་ང་རྒྱལ་དང་ལྡན་པས་སའི་ཆོ་ག་ལ་སོགས་པ་སྔོན་དུ་སོང་བས་དཀྱིལ་འཁོར་གྲུ་གསུམ་པ་རབ་ཏུ་མཉམ་པ་ལ། ཐིག་དང་ཚོན་གྱིས་[[2]](#footnote-21)ལུགས་བཞིན་བྱས་ལ། དབུས་སུ་གྲུ་གསུམ་ནག་པོ་ལ་ཟླ་གམ་དམར་པོ་མུ་ཁྱུད་ལྗང་གུས་བསྐོར་བ་འཁོར་ལོ་[[3]](#footnote-22)རྩིབས་བཞི་པ་སེར་པོ་རྩིབས་མཆན་[[4]](#footnote-23)དམར་པོ་མུ་ཁྱུད་དཀར་པོ་སྣ་ཚོགས་རྡོ་རྗེའི་ར་བས་བསྐོར་བ། སྒོ་བཞི་རིགས་དང་མཐུན་པ་ཁྱམས་དང་འདོད་ཡོན་གྱིས་མཛེས་པར་བྱས་ལ་མུ་ཁྱུད་དང་མེ་རི་དང་ཐོད་སྐམ་དང་། རྡོ་རྗེའི་ར་བས་མཛེས་པར་བྱས་པ་བྲིས་ལ། ལྷ་སོ་སོའི་མཚན་མ་གདབ་བོ། །​དེ་ནས་བུམ་པ་མཚན་ཉིད་དང་ལྡན་པ་ལྔ་ལ་ལས་ཐམས་ཅད་པའི་སྔགས་ཀྱི་ཕྱག་རྒྱས་བསངས་ལ། གཙོ་བོ་དང་ཁྲོ་བོ་བཞིའི་མཚན་མས་བཏབ་ལ། ལྷ་སོ་སོའི་གནས་སུ་བཞག་གོ། །​ཤིང་གདུག་པ་ཅན་ལས་[[5]](#footnote-24)བྱས་པའི་ཕུར་བུ་བཞི་ལ་དར་མཐིང་ནག་གི་ཅོད་པན་གདགས། ཨོཾ་ཏྲཱ་ས་ཡ་ཏྲཱ་ས་ཡ་བཛྲ་ཀཱི་ལི་ཀཱི་ལཱ་[[6]](#footnote-25)ཡ་སྭཱ་ཧཱ། ཞེས་ཤར་སྒོར་བཙུགས་ལ་རྡོ་རྗེ་རིགས་ཀྱི་ལས་ཐམས་ཅད་པའི་ཁྲོ་བོར་བསྐྱེད་དོ། །​ཨོཾ་ཙྪིནྡྷ་ཙྪིནྡྷ་[[7]](#footnote-26)མ་ཧཱ་ཀཱི་[[8]](#footnote-27)ལི་ཀཱི་ལཱ་[[9]](#footnote-28)ཡ་སྭཱ་ཧཱ། ཞེས་པས་ཕུར་བུ་གཅིག་ལྷོ་སྒོར་བཙུགས་ལ་རིན་པོ་ཆེའི་རིགས་ཀྱི་ལས་ཐམས་ཅད་པའི་ཁྲོ་བོར་བསྐྱེད་དོ། །​ཨོཾ་ཙུ་རུ་ཙུ་རུ་ཙཎྜ་[[10]](#footnote-29)ལི་ཀཱི་ལི་ཀཱི་ལཱ་[[11]](#footnote-30)ཡ་སྭཱ་ཧཱ། ཞེས་པས་པདྨའི་རིགས་ཀྱི་ལས་ཐམས་ཅད་པའི་ཁྲོ་བོར་བསྐྱེད་ལ་[[12]](#footnote-31)ནུབ་སྒོར་གཟུགས་སོ། །​ཨོཾ་བྷནྡྷ་བྷནྡྷ་ཀྲོ་དྷ་ཀཱི་ལི་ཀཱི་ལཱ་[[13]](#footnote-32)ཡ་སྭཱ་ཧཱ། བྱང་སྒོར་བཙུགས་ལ་ལས་ཀྱི་རིགས་ཐམས་ཅད་པའི་ཁྲོ་བོར་བསྐྱེད་དོ། །​དཀྱིལ་འཁོར་གྱི་གྲྭ་བཞི་ལ་གཏོར་མ་ཤ་སྣ་ཚོགས་པ་དང་ལྡན་པ་བཞི་བཞག །​གཞན་ཡང་མཆོད་པའི་བྱེ་བྲག་ཇི་ལྟར་འབྱོར་པ་བཤམ། ཕྱོགས་སྐྱོང་བ་དང་བགེགས་ལ་སོགས་པའི་གཏོར་མ་བཏང་ཞིང་བར་ཆད་བསལ་བའི་སྦྱོར་བ་བྱའོ། །​དེ་ནས་སྔགས་པ་བདག་ཉིད་ཀྱིས་བདུད་རྩི་འཁྱིལ་པའི་སྔགས་ཀྱིས་དཀྱིལ་འཁོར་བསངས་ཏེ། ལག་པ་རྡོ་རྗེ་རྩེ་གསུམ་པ་ལྟར་བྱ་སྟེ། གཡོན་འཁོར་ལོའི་སྣོད་ཐུགས་ཀར་འཛིན་པར་བྱས་ལ་ཤར་གྱི་བུམ་པ་ལ་དམིགས་ཏེ། ཨོཾ་ཏྲཱ་ས་ཡ་ཏྲཱ་ས་ཡ་བཛྲ་ཀཱི་ལི་ཀཱི་ལཱ་[[14]](#footnote-33)ཡ་སྭཱ་ཧཱ། ཞེས་བརྒྱ་རྩ་བརྒྱད་བརྗོད་པས། ཁྲོ་བོ་བཛྲ་ཀཱི་ལི་ཀཱི་ལཱ་[[15]](#footnote-34)ཡ་མཐིང་ནག་ཞལ་གཅིག་ཕྱག་གཉིས་པ། གཡས་པས་རྡོ་རྗེ་[[16]](#footnote-35)རྩེ་གསུམ་པ་གདེངས་པ་འཕྱར་བ། གཡོན་པས་[[17]](#footnote-36)འཁོར་ལོས་མཚན་པའི་ཐོད་པ་ཐུགས་ཀར་འཛིན་པ། རལ་པ་ཁམ་ནག་གྱེན་དུ་འཁྱིལ་པ། ཐོད་པ་དང་སྦྲུལ་གྱིས་བརྒྱན་པ། རིགས་ལྔས་དབུ་བརྒྱན་[[18]](#footnote-37)པ། སྤྱན་གསུམ་པ་ཞལ་བགྲད་པ་[[19]](#footnote-38)ཞིང་ཆེན་གྱི་ཡོལ་བས་བསྐོར་བ་ལ་དར་ནག་གི་འཕུར་ལྕེས་བརྒྱན་པ། སྟག་དང་གཟིག་དང་། གཅན་གཟན་[[20]](#footnote-39)སྣ་ཚོགས་པས་སྐུ་སྨད་བརྒྱན་པ་བུམ་པར་བསྐྱེད་དོ། །​ལྷོ་ཕྱོགས་ཀྱི་བུམ་པ་ལ་དམིགས་ཏེ། ཨོཾ་ཙྪིནྡྷ་ཙྪིནྡྷ་[[21]](#footnote-40)མ་ཧཱ་ཀཱི་ལི་ཀཱི་ལཱ་[[22]](#footnote-41)ཡ་སྭཱ་ཧཱ་ཞེས་བརྒྱ་རྩ་བརྒྱད་བརྗོད་པས་ཀཱི་ལ་ཡ་སེར་ནག་ཞལ་གཅིག་ཕྱག་གཉིས་པ་གཡས་རིན་པོ་ཆེའི་སྙེ་མ་འཛིན་པ། གཡོན་ཕུར་བུ་ཐུགས་ཀར་འདྲིལ་[[23]](#footnote-42)བ། རྒྱན་ཐམས་ཅད་ཀྱིས་བརྒྱན་པ་སྔ་མ་བཞིན་དུ་བསྐྱེད་དོ། །​ནུབ་ཀྱི་བུམ་པ་ལ་དམིགས་ལ་གཡས་པ་སྡོང་པོ་ལྟར་བྱས་ལ། གཡོན་ཕུར་པ་ལྟར་བྱས་ལ། ཨོཾ་ཙུ་རུ་ཙུ་རུ་ཙཎྜ་ལི་ཀཱི་ལི་ཀཱི་ལཱ་[[24]](#footnote-43)ཡ་སྭཱ་ཧཱ། ཞེས་བརྒྱ་རྩ་བརྒྱད་བརྗོད་པས་དམར་པོ་ཀཱི་ལི་ཀཱི་ལཱ་[[25]](#footnote-44)ཡ་དམར་ནག་ཞལ་གཅིག་ཕྱག་གཉིས་པ་གཡས་མེ་འབར་བ། གཡོན་ཕུར་བུ་ཐུགས་ཀར་འདྲིལ་[[26]](#footnote-45)བ། རྒྱན་ཐམས་ཅད་ཀྱིས་བརྒྱན་པ་སྔ་མ་བཞིན་དུ་བསྐྱེད་དོ། །​བྱང་དུ་གཡས་ན་[[27]](#footnote-46)རིན་པོ་ཆེའི་དབྱུག་ཏོ་འཕྱར་བ་ལྟར་བྱས་ལ། གཡོན་ཕུར་པ་ལྟར་བྱས་ལ། ཨོཾ་བནྡྷ་བནྡྷ་ཀྲོ་དྷ་ཀཱི་ལི་ཀཱི་ལཱ་[[28]](#footnote-47)ཡ་སྭཱ་ཧཱ་ཞེས་བརྒྱ་རྩ་བརྒྱད་བརྗོད་པས་གཏུམ་པོ་ཀཱི་ལ་ཡ་མདོག་ལྗང་ནག་གཡས་རིན་པོ་ཆེའི་དབྱུག་ཏོ་ཐོད་པས་མཚན་པ་འཛིན་པ། གཡོན་ཕུར་བུ་ཐུགས་ཀར་འཛིན་པ་སྔ་མ་དང་འདྲ་བར་བསྐྱེད་དོ། །​དབུས་སུ་རྡོ་རྗེ་རྣམ་པར་འཇོམས་པ་སྐུ་མདོག་མཐིང་ནག་ཞལ་གཅིག་ཕྱག་གཉིས་པ་གཡས་འཁོར་ལོ་གཡོན་ཕུར་པ་[[29]](#footnote-48)བསྣམས་པ། རྒྱན་ཐམས་ཅད་ཀྱིས་བརྒྱན་པ། ཨོཾ་ན་མཤྩཎྜ་བཛྲ་ཀྲོ་དྷཱ་[[30]](#footnote-49)ཡ་སྭཱ་ཧཱ་བསྐྱེད་དོ། །​དེ་ནས་ལྷ་སོ་སོའི་སེམས་དཔའ་སྤྱན་དྲངས་ཏེ། གཉིས་སུ་མེད་པར་བསྟིམས་ལ་ཡེ་ཤེས་སེམས་དཔའི་ཐུགས་ཀར་ཟླ་བའི་དཀྱིལ་འཁོར་གྱི་སྟེང་དུ་རྡོ་རྗེ་ཁ་གྱེས་པའི་བུམ་པར་[[31]](#footnote-50)ཧཱུཾ། དེ་ལ་སོ་སོའི་སྔགས་ཀྱིས་བསྐོར་བའི་རང་སྒྲ་ལ་དམིགས་ལ། བཟླས་པ་བརྩམ་[[32]](#footnote-51)པར་བྱའོ། །​ཨོཾ་ན་མཤྩཎྜ་བཛྲ་ཀྲོ་དྷཱ་[[33]](#footnote-52)ཡ་ཧུ་ལུ་ཧུ་ལུ། ཏིཥྛ་ཏིཥྛ་བནྡྷ་བནྡྷ། ཧ་ན་ཧ་ན་ཨ་མྲྀ་ཏེ་ཧཱུཾ་ཕཊ་ཅེས་བུམ་པ་རེ་རེ་ལ་སྟོང་ཕྲག་གསུམ་བཟླས་ཏེ། བརྒྱ་བརྒྱའི་བར་དུ་པཱུ་[[34]](#footnote-53)ཛ་དབུལ་ལོ། །​དེ་ལྟར་རྫོགས་ནས་སློབ་མ་ལ་ལས་ཀྱི་བུམ་པའི་ཁྲུས་ནས་གཏོར་[[35]](#footnote-54)ལ། གོས་གསར་པ་གོན་ལ་ཕྲེང་བ་དང་མེ་ཏོག་བཟུང་ལ་དཀྱིལ་འཁོར་དུ་གཞུག་པ་དང་། མེ་ཏོག་གང་ལ་ཕོག་པའི་ལྷ་ངོས་བསྟན་པ་དང་། དབང་བསྐུར་བར་བྱའོ། །​དེ་ནས་གཏོར་མ་སིལ་སྙན་སྣ་ཚོགས་པ་དང་བཅས་པས་ནགས་ཚལ་གྱི་གླིང་དུ་བསྐྱལ་ལོ། །​དེ་ནས་སློབ་མའི་དོན་དུ་དྲག་ཤུལ་སྤྱོད་པའི་སྦྱིན་སྲེག་ལན་བདུན་བྱའོ། །​དེ་ནས་དཀྱིལ་འཁོར་བསྡུ། བཀྲ་ཤིས་གསོལ། སྦྱིན་སྲེག་ཐལ་བ་[[36]](#footnote-55)མནན་ལས་བྱས་ལ་སྦྱར། བླ་མ་ལ་ཡོན་དབུལ་ཚོགས་ཇི་ལྟར་རིགས་པ་བསགས། བཟླས་པ་ཇི་ལྟར་བྱ་བའི་ལུང་བསྟན་པ་བཟླས་པ་ལ་དུས་ཐམས་ཅད་དུ་བརྩོན་པར་བྱ། སྲུང་[[37]](#footnote-56)བའི་འཁོར་ལོ་ཡང་མགུལ་དུ་གདགས་སོ། །​བདུད་རྩི་ཐབ་[[38]](#footnote-57)སྦྱོར་ཞེས་བྱ་བ་ཁྲོ་བོ་བཞིའི་དཀྱིལ་འཁོར་དུ་དབང་བསྐུར་བའི་ཆོ་ག་ཟབ་མོ་དཔལ་མར་མེ་མཛད་བཟང་པོས་མཛད་པ་རྫོགས་སོ། །​

1. ཁྲོ་བོ་བདག་ སྣར་ཐང་། པེ་ཅིན། [↑](#footnote-ref-20)
2. ཚོན་གྱི་ སྣར་ཐང་། པེ་ཅིན། [↑](#footnote-ref-21)
3. འཁོར་ལོའི་ སྣར་ཐང་། པེ་ཅིན། [↑](#footnote-ref-22)
4. སེར་པོ་འཆན་ སྣར་ཐང་། པེ་ཅིན། [↑](#footnote-ref-23)
5. ལ་ སྣར་ཐང་། པེ་ཅིན། [↑](#footnote-ref-24)
6. ལ་ སྣར་ཐང་། པེ་ཅིན། [↑](#footnote-ref-25)
7. ཙྪིན་ད་ཙྪིན་ད་ སྣར་ཐང་། པེ་ཅིན། [↑](#footnote-ref-26)
8. ཀི་ སྣར་ཐང་། པེ་ཅིན། [↑](#footnote-ref-27)
9. ལ་ སྣར་ཐང་། པེ་ཅིན། [↑](#footnote-ref-28)
10. ཙན་ད་ སྣར་ཐང་། པེ་ཅིན། [↑](#footnote-ref-29)
11. ལ་ སྣར་ཐང་། པེ་ཅིན། [↑](#footnote-ref-30)
12. བསྐྱེད་པ་ སྣར་ཐང་། པེ་ཅིན། [↑](#footnote-ref-31)
13. ལ་ སྣར་ཐང་། པེ་ཅིན། [↑](#footnote-ref-32)
14. ལ་ སྣར་ཐང་། པེ་ཅིན། [↑](#footnote-ref-33)
15. ལ་ སྣར་ཐང་། པེ་ཅིན། [↑](#footnote-ref-34)
16. གཡས་པ་རྡོ་ སྣར་ཐང་། གཡས་པ་རྡོ་རྗེ་ པེ་ཅིན། [↑](#footnote-ref-35)
17. གཡོན་པ་ སྣར་ཐང་། པེ་ཅིན། [↑](#footnote-ref-36)
18. དབུ་རྒྱན་ སྣར་ཐང་། [↑](#footnote-ref-37)
19. བསྒྲད་པ་ སྣར་ཐང་། པེ་ཅིན། [↑](#footnote-ref-38)
20. གཅན་ཟན་ སྣར་ཐང་། པེ་ཅིན། [↑](#footnote-ref-39)
21. ཚིན་ད་ཚིན་ད་ སྣར་ཐང་། པེ་ཅིན། [↑](#footnote-ref-40)
22. ལ་ སྣར་ཐང་། པེ་ཅིན། [↑](#footnote-ref-41)
23. འགྲིལ་ སྣར་ཐང་། པེ་ཅིན། [↑](#footnote-ref-42)
24. ལ་ སྣར་ཐང་། པེ་ཅིན། [↑](#footnote-ref-43)
25. ལ་ སྣར་ཐང་། པེ་ཅིན། [↑](#footnote-ref-44)
26. འགྲིལ་ སྣར་ཐང་། པེ་ཅིན། [↑](#footnote-ref-45)
27. གཡས་ སྣར་ཐང་། པེ་ཅིན། [↑](#footnote-ref-46)
28. ལ་ སྣར་ཐང་། པེ་ཅིན། [↑](#footnote-ref-47)
29. ཕུར་བུ་ སྣར་ཐང་། པེ་ཅིན། [↑](#footnote-ref-48)
30. དྷ་ སྣར་ཐང་། པེ་ཅིན། [↑](#footnote-ref-49)
31. བུམ་པ་ སྣར་ཐང་། པེ་ཅིན། [↑](#footnote-ref-50)
32. ཙམ་ སྣར་ཐང་། པེ་ཅིན། [↑](#footnote-ref-51)
33. དྷ་ སྣར་ཐང་། པེ་ཅིན། [↑](#footnote-ref-52)
34. པུ་ སྣར་ཐང་། པེ་ཅིན། [↑](#footnote-ref-53)
35. བཏོན་ སྣར་ཐང་། པེ་ཅིན། [↑](#footnote-ref-54)
36. ཐལ་བས་ སྣར་ཐང་། པེ་ཅིན། [↑](#footnote-ref-55)
37. །བསྲུང་ སྣར་ཐང་། པེ་ཅིན། [↑](#footnote-ref-56)
38. ཐབས་ སྣར་ཐང་། པེ་ཅིན། [↑](#footnote-ref-57)