༄༅། །​དཔལ་རྡོ་རྗེ་རྣམ་པར་འཇོམས་པ་ལ་ཕྱག་འཚལ་ལོ། །​ཁྲོ་བོ་བརྒྱད་ཀྱི་དཀྱིལ་འཁོར་དུ་དབང་བསྐུར་བར་འདོད་པའི་སྒྲུབ་པ་པོ་དམ་ཚིག་དང་ལྡན་པས་གནས་ཁང་ཡིད་དང་མཐུན་པར་དཀྱིལ་འཁོར་བཞེངས་ཏེ། ཐོག་མར་སའི་ཆོ་ག་ཇི་ལྟ་བ་བཞིན་རྫོགས་པར་བྱས་ལ། དེ་ནས་སྟ་གོན་གྱི་ཆོ་ག་ཇི་ལྟར་རིགས་པར་བྱས་ལ། དེ་ནས་ཐིག་དང་ཚོན་གྱི་ཆོ་ག་མ་ནོར་བར་རྫོགས་པར་བྱས་ལ། བུམ་པ་དགུ་ལ་ལྷ་སོ་སོའི་མཚན་མ་གདབ། དཀྱིལ་འཁོར་རྩིབས་བརྒྱད་པ་སེར་པོ་བྲི། ལྟེ་བ་ལྗང་གུ་རྩིབས་མཆན་[[1]](#footnote-20)དམར་པོ་མུ་ཁྱུད་དཀར་པོ་ལ་རྡོ་རྗེ་ར་བ་ནག་པོར་བྱའོ། །​གྲུ་ཆད་ལྗང་གུར་བྱ། སྒོ་རིགས་དང་འདྲ་བ་ལ་མེ་རི་དང་། རྡོ་རྗེའི་ར་བ་མཛེས་པས་བསྐོར་བ་བྲི་བར་བྱའོ། །​དེ་ལྟར་དཀྱིལ་འཁོར་གྱི་ལྟེ་བར་རྡོ་རྗེ་རྣམ་པར་འཇོམས་པའི་མཚན་མ་བྲི། རྩིབས་ལ་ཁྲོ་བོ་བརྒྱད་ཀྱི་མཚན་མའོ། །​གོ་རིམས་མ་ནོར་བར་བྲི་བར་བྱའོ། །​དེ་ནས་བུམ་པ་རྣམས་ལྷ་སོ་སོའི་གནས་སུ་བཞག་སྟེ་མཆོད་པ་དབུལ་བར་བྱའོ། །​སོ་སོའི་བུམ་པ་ལ་ཁྲོ་བོ་སོ་སོའི་ཕྱག་རྒྱ་བཅིང་། སྤྱན་དྲངས་ལ་སྔགས་ཀྱིས་[[2]](#footnote-21)གཉིས་སུ་མེད་པར་བསྟིམས་ལ། དེ་ནས་ཡེ་ཤེས་སེམས་དཔའ་དང་གཉིས་སུ་མེད་པར་བསྲེ་བར་བྱས་ལ། དེ་དག་གི་སྐུ་མདོག་དང་། ཕྱག་མཚན་དཀྱིལ་འཁོར་གྱི་བི་དྷི་ནས་འབྱུང་བ་བཞིན་གསལ་བར་བྱའོ། །​ལྷ་སོ་སོའི་ཐུགས་གནས་ཟླ་བའི་དཀྱིལ་འཁོར་དེའི་སྟེང་ན་ཉི་མའི་དཀྱིལ་འཁོར་དེ་གཉིས་ཀྱི་བར་ན་སྔགས་སོ་སོའི་རང་སྒྲ་དང་བཅས་པས་དམིགས་ལ། དབུས་ཀྱི་གཙོ་བོ་རྡོ་རྗེ་རྣམ་པར་འཇོམས་པ་ཤར་དུ་[[3]](#footnote-22)མཐའ་ཡས། ཤར་ལྷོར་[[4]](#footnote-23)བདུད་རྩི་འཁྱིལ་པ། ལྷོར་གནོད་མཛེས། ལྷོ་ནུབ་ཏུ་ཁྲོ་བོ་མངོན་མཐོ། ནུབ་ཏུ་རྟ་མགྲིན། ནུབ་བྱང་དུ་གཞན་གྱིས་མི་ཐུབ་པ། བྱང་དུ་གཏུམ་པོ། བྱང་ཤར་དུ་གཤིན་རྗེ། སྒོ་རྣམས་སུ་སྒོ་མ་གཞན་དང་འདྲའོ། །​དེ་ལྟར་སོ་སོར་བུམ་པའི་ནང་དུ་གསལ་བར་བསྐྱེད་ལ། སྒྲུབ་པ་པོ་བདག་ཉིད་ཀྱིས་ཁྲུས་བྱས་གོས་གསར་པ་[[5]](#footnote-24)གྱོན་ལ་ཉེ་རེག་དང་འཐོར་འཐུང་ལ་སོགས་པ་བྱས་ལ་བཟླས་པ་ལ་འཇུག་པར་བྱའོ། །​ལྷ་སོ་སོའི་ཐུགས་ཀའི་ཉི་ཟླའི་བར་གྱི་སྔགས་ཀྱི་རང་སྒྲ་དང་། བདག་ཉིད་ཀྱིས་བརྗོད་པའི་སྒྲ་དང་འཁོར་བར་དམིགས་ཏེ་བཟླས་སོ། །​ན་མོ་རཏྣ་ཏྲ་ཡཱ་ཡ། ན་མཿ་ཙཎྜ་[[6]](#footnote-25)བཛྲ་པཱ་ཎ་[[7]](#footnote-26)ཡེ། མ་ཧཱ་ཡཀྵ་སེ་ནཱ་པ་[[8]](#footnote-27)ཏ་ཡེ། ཨོཾ་མ་ཐ་མ་ཐ་བཛྲ་ཧཱུཾ་ཕཊ། ཨོཾ་དྷུ་ན་དྷུ་ན་བཛྲ་ཧཱུཾ་ཕཊ། ཨོཾ་ད་ཧ་ད་ཧ་བཛྲ་ཧཱུཾ་ཕཊ། ཨོཾ་པ་ཙ་པ་ཙ་བཛྲ་ཧཱུཾ་ཕཊ། ཨོཾ་དྷ་[[9]](#footnote-28)ར་དྷ་[[10]](#footnote-29)ར་བཛྲ་ཧཱུཾ་ཕཊ། ཨོཾ་དྷཱ་[[11]](#footnote-30)ར་ཡ་དྷཱ་[[12]](#footnote-31)ར་ཡ་བཛྲ་ཧཱུཾ་ཕཊ། ཨོཾ་དཱ་[[13]](#footnote-32)རུ་ཎ་དཱ་[[14]](#footnote-33)རུ་ཎ་[[15]](#footnote-34)བཛྲ་ཧཱུཾ་ཕཊ། ཨོཾ་ཙྪིནྡ་ཙྪིནྡ་བཛྲ་ཧཱུཾ་ཕཊ། ཅེས་བུམ་པ་རེ་རེ་ལ་སྟོང་ཕྲག་རེ་བཟླས་ཏེ། བརྒྱ་བརྒྱའི་བར་དུ་པཱུ་ཛ་ལྔ་ལྔ་དབུལ་ལོ། །​ཏིང་ངེ་འཛིན་གྱིས་[[16]](#footnote-35)ལྷ་འོད་དུ་ཞུ་ཆུ་དང་གཉིས་སུ་མེད་པར་བསྲེ་བར་བྱའོ། །​དེ་ཉིད་ལས་འོད་འཕྲོས་པས་རང་གཞན་གྱི་དོན་རྫོགས་པར་བྱའོ། །​དེ་ནས་དབང་བསྐུར་བའི་ཆོ་ག་ནས་འབྱུང་བ་བཞིན་དུ་བསྐུར་རོ། །​བཀྲ་ཤིས་གསོལ། བགེགས་རྣམས་ལས་རྒྱལ་བར་བྱ་བའི་ཕྱིར་དང་།[[17]](#footnote-36) ཆུས་བྲབ་པ་དང་། རྨ་བྱའི་སྒྲོས་བྱབ་པ་དང་། མེ་ལོང་གིས་ཕྱི་བ་[[18]](#footnote-37)དང་། དཱུར་[[19]](#footnote-38)བས་བརྡེག་པར་བྱའོ། །​སརྦ་གྲ་ཧེ་སྭཱ་ཧཱ། སརྦ་དུར་སྭཔྣ་[[20]](#footnote-39)སྭཱ་ཧཱ། སརྦ་བི་[[21]](#footnote-40)ཀ་ལཱ་སྭཱ་ཧཱ། སརྦ་ཛྭཱ་[[22]](#footnote-41)རེ་སྭཱ་ཧཱ། དེ་ལྟར་འདི་དཀྱིལ་འཁོར་དུ་དབང་བསྐུར་ནས་ནད་དང་གདོན་ལ་སོགས་པ་ཐམས་ཅད་ལས་ཐར་བར་འགྱུར་རོ། །​ཁྲོ་བོ་བརྒྱད་ཀྱི་དཀྱིལ་འཁོར་དུ་དབང་བསྐུར་བ་སློབ་དཔོན་དཔལ་མར་མེ་མཛད་ཀྱིས་རྒྱུད་ལ་བརྟེན་ནས་མཛད་པ་རྫོགས་སོ། །​

1. འཆན་ སྣར་ཐང་། པེ་ཅིན། [↑](#footnote-ref-20)
2. སྔགས་ཀྱི་ སྣར་ཐང་། པེ་ཅིན། [↑](#footnote-ref-21)
3. ཤར་ སྣར་ཐང་། པེ་ཅིན། [↑](#footnote-ref-22)
4. ཤར་ལྷོ་ སྣར་ཐང་། པེ་ཅིན། [↑](#footnote-ref-23)
5. སར་པ་ སྣར་ཐང་། པེ་ཅིན། [↑](#footnote-ref-24)
6. ཤྩཎྜ་ སྣར་ཐང་། པེ་ཅིན། [↑](#footnote-ref-25)
7. ན་ སྣར་ཐང་། པེ་ཅིན། [↑](#footnote-ref-26)
8. ན་པ་ སྣར་ཐང་། པེ་ཅིན། [↑](#footnote-ref-27)
9. དྷཱ་ སྣར་ཐང་། པེ་ཅིན། [↑](#footnote-ref-28)
10. དྷཱ་ སྣར་ཐང་། པེ་ཅིན། [↑](#footnote-ref-29)
11. དྷ་ སྣར་ཐང་། པེ་ཅིན། [↑](#footnote-ref-30)
12. དྷ་ སྣར་ཐང་། པེ་ཅིན། [↑](#footnote-ref-31)
13. དྷཱ་ སྣར་ཐང་། པེ་ཅིན། [↑](#footnote-ref-32)
14. ན་དྷཱ་ སྣར་ཐང་། པེ་ཅིན། [↑](#footnote-ref-33)
15. ན་ སྣར་ཐང་། པེ་ཅིན། [↑](#footnote-ref-34)
16. འཛིན་གྱི་ སྣར་ཐང་། པེ་ཅིན། [↑](#footnote-ref-35)
17. ཕྱིར། སྣར་ཐང་། པེ་ཅིན། [↑](#footnote-ref-36)
18. ཕྱེ་བ་ སྣར་ཐང་། པེ་ཅིན། [↑](#footnote-ref-37)
19. །དུར་ སྣར་ཐང་། པེ་ཅིན། [↑](#footnote-ref-38)
20. སྭབ་ སྣར་ཐང་། པེ་ཅིན། [↑](#footnote-ref-39)
21. བྷི་ སྣར་ཐང་། པེ་ཅིན། [↑](#footnote-ref-40)
22. ཛྭ་ སྣར་ཐང་། པེ་ཅིན། [↑](#footnote-ref-41)