༄༅། །​རྡོ་རྗེ་མཁའ་འགྲོ་རྣལ་འབྱོར་མའི་སྒྲུབ་ཐབས།༄༅༅། །​རྒྱ་གར་སྐད་དུ། བཛྲ་ཌཱ་ཀི་ཡོ་གི་ནི་སཱ་དྷ་ནཾ་[[1]](#footnote-20)ནཱ་མ། བོད་སྐད་དུ། རྡོ་རྗེ་མཁའ་འགྲོ་མ་རྣལ་འབྱོར་མའི་སྒྲུབ་ཐབས་ཞེས་བྱ་བ། དཔལ་རྡོ་རྗེ་སེམས་དཔའ་ལ་ཕྱག་འཚལ་ལོ། །​སྐུ་མདོག་རང་བཞིན་རྣམ་དག་བདེ་བ་ལ་[[2]](#footnote-21)སྤྱོད་ཅན། །​རྣམ་པར་རྟོག་པ་བྲལ་བས་ཕག་མོའི་ཞལ་མངའ་བ། །​བཏུད་དེ་རྡོ་རྗེ་མཁའ་འགྲོ་མ་ནི་རབ་བསྒྲུབ་ཕྱིར། །​ལྷན་ཅིག་སྐྱེས་པའི་ཡེ་ཤེས་བདེ་རྙེད་བཤད་པར་བྱ། །​སྔགས་པ་ཤེས་རབ་སྙིང་རྗེར་ལྡན། །​ས་བོན་ལས་ནི་རྐྱེན་གྱིས་བསྐྱེད། །​མྱུ་གུ་རང་གི་ལྷར་ལྡན་པས། །​ཚོགས་བསགས་འབྲས་བུ་རྫོགས་པའི་ཕྱིར། །​དཀྱིལ་འཁོར་ཆང་གིས་བྱུགས་ནས་ཀྱང་། །​རང་བྱུང་མེ་ཏོག་ཐིག་ལེ་དགོད། །​བསྐུས་པའི་མེ་ཏོག་སྔོན་པོ་དགྲམ། །​ཕྱག་སོགས་བདག་གིས་ཅི་ནུས་བྱ། །​དང་པོ་བྱམས་པ་བསྒོམ་བྱ་སྟེ། །​གཉིས་པ་སྙིང་རྗེའི་རྣམ་པ་བསྒོམ། །​གསུམ་པ་དགའ་བ་བསྒོམ་བྱ་སྟེ། །​གསུམ་གྱི་ཐ་མ་བཏང་སྙོམས་སོ། །​ཆོས་ཀུན་སྟོང་པ་ཉིད་དག་ཏུ། །​ཤེས་པའི་རྣལ་འབྱོར་རིག་པའི་རྒྱུན། །​ཡི་གེ་མ་རུ་གནས་པ་དག །​ཉི་མའི་དཀྱིལ་འཁོར་སྟེང་ཉིད་དུ། །​ཐུགས་ཀྱི་ཡི་གེ་བསྲུང་བ་བསམ། །​པདྨའི་འོད་ཟེར་བསིལ་བའི་སྟེང་། །​ས་ལ་རྡོ་རྗེ་སྔོན་པོ་སྟེ། །​སྤྲོ་བསྡུས་ང་རྒྱལ་དྲན་པར་བྱ། །​ཨོཾ་དྭེ་ཥ་ར་ཏི་བཛྲ་ཨཱཏྨ་ཀོ྅[[3]](#footnote-22)ཧཾ། གྱུར་པས་རྡོ་རྗེ་ཕག་མོ་སྟེ། །​ཨིནྡྲ་ནཱི་ལའི་མདོག་འདྲ་བ། །​རྩ་བ་ཕག་གདོང་རབ་སྔོ་ཞིང་། །​དེ་ལས་གཞན་པ་དཀར་དང་དམར། །​གྲི་གུག་ཐོད་པ་རྩ་བའི་ཕྱག །​རྡོ་རྗེ་རལ་གྲི་འཁོར་ལོ་པད། །​རིམ་བཞིན་བཀོད་པའི་སྐུ་མཆོག་ནི། །​གཡོན་བསྐུམ་གཡས་པ་བརྐྱང་བས་གནས། །​དབུ་དང་སྐུ་ནི་དུར་ཁྲོད་དང་། །​ཀླུ་ཡིས་མཛེས་ཤིང་ཕྲེང་བ་[[4]](#footnote-23)ལྡན། །​མེ་དཔུང་ནང་ན་གཟི་བརྗིད་ཆེ། །​བསྐྱེད་པ་[[5]](#footnote-24)གསུམ་ལ་རྡོ་རྗེ་ཆེ། །​དྲུག་ལ་བྱང་ཆུབ་སེམས་དཔའ་དྲུག །​རིག་པའི་དབང་བསྐུར་གཤིན་རྗེ་གཤེད། །​ཡེ་ཤེས་ཕག་མོས་བྱིན་གྱིས་བརླབ། །​མཆོད་པའི་རྣམ་འཕྲུལ་སྙིང་ལས་སྤྲུལ། །​མི་བསྐྱོད་རྡོ་རྗེ་ཡེ་ཤེས་ཆེ། །​ཞེ་སྡང་བདག་པོ་ཐུགས་དབྱེར་མེད། །​མི་ཕྱེད་རྣམ་རྟོག་རབ་གཅོད་པ། །​རྡོ་རྗེ་ཕག་མོ་ཁྱོད་ཕྱག་འཚལ། །​འཕྲོས་པས་སྙིང་གའི་ས་བོན་ཏེ། །​སྦྱངས་པ་རང་ཡིད་དང་བའི་ལྷར། །​བྱས་ནས་བསྡུ་བ་དག་ཀྱང་བྱ། །​གལ་ཏེ་སྐྱོ་ན་གསང་སྔགས་བཟླས། །​ཡེ་ཤེས་སེམས་དཔའི་དཀྱིལ་ཉི་སྟེ། །​རྡོ་རྗེ་སྔགས་ནི་འབར་བར་བསམ། །​ཨོཾ་དྭེ་ཥ་ར་ཏི་བཛྲ་ཧཱུྃ་ཧཱུྃ་ཧཱུྃ་ཕཊ་ཕཊ་སྭཱ་ཧཱ། སྟོང་དང་ཁྲི་དང་བྱེ་བར་བཟླས། །​སྔགས་པས་དངོས་གྲུབ་ཐོབ་པར་འགྱུར། །​རབ་ཏུ་ཞི་བའི་བྱང་ཆུབ་སེམས། །​ཡི་གེ་ཁ་དོག་དབྱིབས་ཀྱང་མེད། །​རྣམ་པར་རྟོག་པ་ཀུན་སྤངས་པའི། །​སྐྱེ་འཇིག་མེད་པ་བསྒོམ་པར་བྱ། །​དེ་ལ་རྟེན་ཅིང་འབྲེལ་འབྱུང་སྟེ། །​ཕྱག་རྒྱ་བཀྲོལ་ལ་སྤྱོད་ལམ་བྱ། །​ཨོཾ་ཨཱཿ་ཧཱུྃ་མུཿ། བདག་གིས་རྗེ་བཙུན་ཕ་ལ་རྒྱུ་[[6]](#footnote-25)རྙེད་པ། །​རྟོག་བྲལ་ཆོས་སྐུ་གཟུགས་སྐུ་སྣང་སྒྲུབ་ཐབས། །​ཕག་མོ་རྣལ་འབྱོར་མ་ཡི་སྒྲུབ་ཐབས་བྱས། །​འདི་ཡིས་དགེ་ཐོབ་ཐམས་ཅད་གྲོལ་གྱུར་ཤོག །​རྡོ་རྗེ་མཁའ་འགྲོ་རྣལ་འབྱོར་མའི་སྒྲུབ་ཐབས་སློབ་དཔོན་མར་མེ་མཛད་ཀྱིས་[[7]](#footnote-26)མཛད་པ་རྫོགས་སོ། །​

1. ན་ སྣར་ཐང་། པེ་ཅིན། [↑](#footnote-ref-20)
2. བདེ་བ་ སྣར་ཐང་། པེ་ཅིན། [↑](#footnote-ref-21)
3. ཨཱཏྨ་ སྣར་ཐང་། པེ་ཅིན། [↑](#footnote-ref-22)
4. ཕྲེང་བར་ སྣར་ཐང་། པེ་ཅིན། [↑](#footnote-ref-23)
5. ལ་ སྣར་ཐང་། པེ་ཅིན། [↑](#footnote-ref-24)
6. རྒྱུད་ སྣར་ཐང་། པེ་ཅིན། [↑](#footnote-ref-25)
7. མཛད་པས་ སྣར་ཐང་། པེ་ཅིན། [↑](#footnote-ref-26)