༄༅། །​རྡོ་རྗེ་གདན་གྱི་རྡོ་རྗེའི་གླུ།༄༅༅། །​རྒྱ་གར་སྐད་དུ། བཛྲ་ཨཱ་ས་ན་བཛྲ་གཱི་ཏི། བོད་སྐད་དུ། རྡོ་རྗེ་གདན་གྱི་རྡོ་རྗེའི་གླུ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​དཔལ་ལྡན་རྡོ་རྗེ་གདན་སྤོར་སངས་རྒྱས་དང་། །​བླ་མ་རྡོ་རྗེ་འཛིན་དངོས་བདག་ཉིད་ཅན། །​ཟབ་པའི་དོན་ལྡན་གླུ་འདི་སྟོན་གྱུར་པ། །​ཡོན་ཏན་ཀུན་རྫོགས་དེ་ལ་ཕྱག་འཚལ་ལོ། །​ལུས་འདི་རྣམ་སྐམས་སེམས་ནི་ཉོན་མོངས་པའི། །​དེ་འདྲའི་བྱེད་པ་མ་ལུས་ཡོངས་སྤངས་ནས། །​དེས་ནི་འགྲོ་ཀུན་རང་བཞིན་རྣམ་དག་པར། །​དཔལ་ལྡན་རྡོ་རྗེའི་གདན་ལ་སངས་རྒྱས་གྱུར། །​མཛེས་མ་མཆོག་ལྡན་ཁྱེར་ནས་རབ་ཏུ་མྱུར་བསྒྲུབས་པས། །​ནཻ་རཉྫ་ནའི་འགྲམ་དུ་བདེ་བར་འཇུག་པས་འདུས། །​བྱང་ཆུབ་ཤིང་རྩར་རྡོ་རྗེ་གདན་བཞུགས་ནས། །​རྡོ་རྗེ་དཔེར་བྱས་ཏིང་ངེ་འཛིན་ལ་གནས། །​ཏིང་འཛིན་བླ་ན་མེད་པའི་[[1]](#footnote-20)ལམ་འདིས་ཀྱེ། །​བདུད་བཞིའི་འཇིགས་པ་ཆེན་པོ་གང་དེ་བཅོམ། །​གཟུགས་ནི་མ་སྤངས་ལྷན་ཅིག་རྣམ་རོལ་པས། །​རང་བཞིན་བདག་མེད་མ་དང་འདུས་གྱུར་ནས། །​དངོས་མེད་ཡིད་འོང་བདག་གི་བཙུན་མོ་དེ། །​ཆགས་མེད་ཞི་བས་ཉོན་མོངས་མེད་གང་གིས། །​སྐྱེ་དང་འཆི་བ་སྲིད་པའི་འཁྲུལ་པ་སྤོང་། །​འཁྲུལ་མེད་བདེ་བ་ཆེན་པོར་ལེན་ཅིང་སྟེར། །​དེ་ལ་ཁ་དོག་དབྱིབས་དང་ཚད་ཀྱང་མེད། །​བྱེད་མེད་འདོད་མེད་སྐྱེ་མེད་ང་རྒྱལ་མེད། །​བདག་མེད་གང་ལ་སེམས་ནི་ཞུགས་གྱུར་ན། །​བདག་གཞན་དབྱེ་བ་མ་ལུས་མི་མཐོང་ངོ། །​འགྲོ་དང་འོང་དང་གར་ཡང་གནས་པ་མེད། །​ནམ་མཁའི་ངོ་བོ་ཡང་[[2]](#footnote-21)དག་ཇི་ལྟ་བར། །​རྣལ་འབྱོར་ཐུབ་མཆོག་མ་ལུས་རྣམ་པར་རོལ། །​དེ་ནི་བདག་མེད་བཙུན་མོ་ཞེས་ང་སྨྲ། །​ཆགས་མེད་བྱམས་དང་སྙིང་རྗེ་ལས་བྱུང་བའི། །​བྱང་ཆུབ་སྨོན་པའི་སེམས་ནི་ལེགས་བརྟན་བྱེད། །​རང་བཞིན་གོམས་པའི་ཡིད་ནི་གར་མི་གནས། །​འདི་དེ་ཉིད་ནི་བླ་མེད་བྱང་ཆུབ་ལམ། །​རབ་རིབ་ཅན་ནི་མཁའ་ལ་སྐྲ་མཐོང་སྨྲ། །​རབ་རིབ་ཅན་དང་འགྲོ་ཀུན་ཁྱད་མེད་ཀྱི། །​སྐྱེ་མེད་གནས་མེད་འགྲོ་ཀུན་ཡང་དག་པར། །​མིག་འཕྲུལ་ཇི་བཞིན་ངེས་པར་ཡོངས་སུ་སྣང་། །​བརྟག་པའི་[[3]](#footnote-22)སྤྲོས་པས་བསྐྱེད་ལ་མ་ཆགས་ཤིག །​བྱང་ཆུབ་བླ་མེད་ལམ་དུ་དེ་མི་འགྱུར། །​སྣ་ཚོགས་རྣམ་རྟོག་ལས་གཞན་འཆིང་བ་མེད། །​དེ་ལས་སྐྱེ་འཆི་འཁོར་བ་གཞན་མ་ཡིན། །​རྣལ་འབྱོར་འགྲོ་ལ་བདག་གིས་སྙིང་པོ་སྨྲས། །​རྣམ་རྟོག་རྒྱུ་བས་གར་ཡང་མ་བལྟ་ཞིག །​རྣམ་རྟོག་གཞན་མིན་གཏི་མུག་གཞན་མ་ཡིན། །​ཆགས་དང་འཇིགས་དང་ཁྲོ་ལས་དེ་གཞན་[[4]](#footnote-23)མིན། །​གང་གང་རྣམ་བརྟགས་དེ་བརྫུན་ཕྱིན་ཅི་ལོག །​ངེས་པར་རྣམ་བརྟགས་བདེ་བ་ཆེན་པོར་འདོད། །​འདི་ལྟའི་ཏིང་འཛིན་བདེ་བ་ཆེན་པོར་སྨྲ། །​སྐྱེ་དང་འཆི་བའི་འཇིགས་པས་གར་ཡང་གནོད་པ་མེད། །​རི་དགས་སྨིག་རྒྱུ་ཆུར་མཐོང་ཡོངས་རྒྱུག་[[5]](#footnote-24)ཀྱང་། །​དུབ་པས་འཆི་འགྱུར་གང་ཡང་བདེ་རྙེད་མེད། །​ཀྱེ་ལགས་ཡིད་ཀྱི་རི་དགས་བདེ་བའི་ཆུ་འདོད་པ། །​ཡུལ་གྱི་སྨིག་རྒྱུ་ལ་ནི་མ་རྒྱུག་[[6]](#footnote-25)དང་། །​ཡུལ་གྱི་སྨིག་རྒྱུ་གང་ལའང་བདེ་ཆུ་མེད། །​བདེན་དངོས་མི་ཤེས་ཅི་ཞིག་འདོད་པས་རྒྱུག །[[7]](#footnote-26)​གྲོང་དུ་ལོངས་སྤྱོད་བདེ་བ་ཚོལ་བའི་བྱོལ་སོང་གང་། །​བྱོལ་སོང་དེ་ནི་སྐྲ་ཡི་ཞགས་པ་དམ་པོས་བཅིངས། །​གང་གི་ངོ་བོ་ཤེས་པས་གར་ཡང་འགྲོ་མེད་པའི། །​ཏིང་འཛིན་རོལ་པས་[[8]](#footnote-27)བསམ་མི་ཁྱབ་པར་སྤྲོ། །​གང་ལ་ཡིད་ཀྱི་བྱ་རྒོད་རྟེན་པའི་ཤིང་། །​དེ་ལ་བདེ་བའི་མེ་ཏོག་ལོ་མ་སྐྱེ་བ་མེད། །​ངེས་པར་ཡིད་ཀྱི་[[9]](#footnote-28)བྱ་རྒོད་བཅིངས་བསད་ན། །​གཡོ་ཞིང་འགྱུར་བས་མ་ལེགས་བྱེད་པར་གང་ཞིག་འགྱུར། །​གང་ཚེ་ཡིད་ཀྱི་བྱ་རྒོད་བཅིངས་ལས་གྲོལ་བས་ན། །​ཤ་ཁྲག་མང་པོ་འཐུང་ཞིང་ཟ་བས་བཀྲེས་པ་མེད། །​གཉིས་སུ་མཐོང་བའི་ཕྱོགས་ནི་བཅོམ་པས་ཁྱོད། །​གང་གིས་གར་ཡང་འབད་པ་བྱེད་པ་མེད། །​སྟོང་ཉིད་བརྟན་གྱིས་[[10]](#footnote-29)འཁྲུལ་པ་སྤང་དུ་མེད། །​འཁྲུལ་པས་འཆིང་སྤང་སེམས་པར་མ་བྱེད་ཅིག །​གང་གང་ལས་བྱུང་དེ་ནི་ངེས་ལྟོས་[[11]](#footnote-30)ལ། །​མི་རྟོག་ཏིང་ངེ་འཛིན་གྱིས་དེ་བསལ་གྱིས། །​རྣམ་རྟོག་དྲི་མ་ཆེན་པོ་མ་ལུས་ཁྲུས། །​ནམ་མཁའི་མེ་ཏོག་དང་འདྲ་དངོས་པོ་མཉམ་པར་རྟོག །​[[12]](#footnote-31)ངེས་སྦྱངས་བག་ཆགས་བྲལ་བས་རྣལ་འབྱོར་མ་མཐོང་བ། །​ནམ་མཁའི་མེ་ཏོག་བུང་བས་[[13]](#footnote-32)འཇིབ་པ་མཐོང་བ་འདྲ། །​ངེས་སྦྱངས་དམ་ཚིག་སྤྱོད་པ་རྣམ་དག་པ། །​འཇིག་རྟེན་སྤྲོས་པ་གནས་པ་དང་ནི་འགལ་བ་ཡིན། །​ནམ་མཁའི་མེ་ཏོག་བུང་བས་[[14]](#footnote-33)འཇིབ་པ་འདྲ་བ་ཡི། །​བདག་དང་གཞན་དུ་ལྟ་བའི་[[15]](#footnote-34)འཁྲུལ་པ་ཆོམ། །​འཇིག་རྟེན་སྤྲོས་པ་རྡོ་རྗེ་ཕབ་ནས་ནི། །​འཇིག་[[16]](#footnote-35)འཛིན་ངོ་ཚ་ཨ་ཝ་དྷཱུ་ཏཱིས་[[17]](#footnote-36)སྤོངས། །​བྱང་ཆུབ་སྨོན་པ་སྙིང་རྗེར་བཅས་གཉིས་ཀྱིས། །​ངེས་པར་སྦྱངས་འདིར་ཐམས་ཅད་འདུས་པར་འགྱུར། །​བླ་མའི་བཀའ་ལུང་གང་ཡིན་རིན་པོ་ཆེར་སྣང་གི །​གཞན་པའི་རིན་ཆེན་དེ་ལས་བདེ་བ་ཅི་ཞིག་འབྱུང་། །​བླ་མའི་མན་ངག་མེད་པ་དེ་ལས་འབྲས་མི་འབྱུང་། །​དྲི་མ་ཅན་གྱི་རས་ལ་གུར་གུམ་ཚོན་བཞིན་ནོ། །​རྣལ་འབྱོར་མ་ཉམས་མྱོང་ན་རྣལ་འབྱོར་པར་འགྱུར་བས། །​གཞོན་ནུ་མ་གཞན་འདུས་པས་བདེ་བསྐྱེད་པ། །​གང་གིས་སྲིད་པའི་མཚོ་ལས་སྒྲོལ་འགྱུར་བའི། །​བླ་མའི་ལུང་ལས་གཅེས་པ་གཞན་ཅི་ཡོད། །​སྙིང་རྗེས་གཞན་ཕན་སློབ་མས་འཇུག་པ་ཡི། །​ངུར་སྨྲིག་འཛིན་པའི་སློངས་མོས་རྙེད་དཀའ་མིན། །​ཡི་གེ་ཤྲཱི་ནི་གཉིས་མེད་ཡེ་ཤེས་ཏེ། །​འགྲོ་བ་དབྱེར་མེད་རྣམ་པར་སྟོན་པ་ཡིན། །​སེམས་རྨོངས་བྱེད་པའི་བསྟན་བཅོས་ཡོངས་སྤོངས་དང་། །​དོན་དམ་ཤྲཱི་ཧེ་རུ་ཀར་འགྱུར་པ་[[18]](#footnote-37)ཡིན། །​རྒྱུ་མེད་སོགས་ལས་སྐྱེ་བ་རྨོངས་པ་ནི། །​འགོག་ཅིང་སྟོང་པར་ཡི་གེ་ཧེ་འདིས་བསྟན། །​རྟོག་དཔྱོད་བྲལ་བའི་དོན་དམ་གང་ཡིན་པས། །​འཆི་བ་སྤོང་བར་ཡི་གེ་རུ་འདིས་བསྟན། །​དངོས་དང་དངོས་མེད་གང་ལའང་མི་གནས་པ། །​སྲིད་དང་མྱ་ངན་འདས་[[19]](#footnote-38)མེད་ཡི་གེ་ཀ་འདིས་བསྟན། །​འདི་ལྟར་བཞི་ཡིས་བསྟན་པའི་དོན་གང་ཡིན། །​དེ་ནི་དོན་དམ་ཤྲཱི་ཧེ་རུ་ཀ །​མཁས་པ་ཆེན་པོ་དཔལ་མར་མེ་མཛད་ཡེ་ཤེས་ཀྱི་དངོས་པོའི་དོན་ཉིད་ཀྱིས་ཇི་ལྟར་གཟིགས་པ་དེ་ལྟར་གཞན་ལ་བསྟན་པའི་ཕྱིར་རྡོ་རྗེ་འཆང་གི་གནས་སུ་གཤེགས་པའི་ཚེ་སྐྱི་ཤོད་སྙེ་[[20]](#footnote-39)ཐང་བཀྲ་ཤིས་དཔལ་གྱི་ན་མོ་ཆེར་རྡོ་རྗེའི་གླུ་བླངས་པ་རྫོགས་སོ། །​

1. མེད་པས་ སྣར་ཐང་། པེ་ཅིན། [↑](#footnote-ref-20)
2. ངོ་བོ་ཡོངས་ སྣར་ཐང་། པེ་ཅིན། [↑](#footnote-ref-21)
3. བརྟགས་པའི་ སྣར་ཐང་། པེ་ཅིན། [↑](#footnote-ref-22)
4. དེ་བཞིན་ སྣར་ཐང་། པེ་ཅིན། [↑](#footnote-ref-23)
5. བརྒྱུག་ སྣར་ཐང་། པེ་ཅིན། [↑](#footnote-ref-24)
6. བརྒྱུག་ སྣར་ཐང་། པེ་ཅིན། [↑](#footnote-ref-25)
7. བརྒྱུག ། སྣར་ཐང་། པེ་ཅིན། [↑](#footnote-ref-26)
8. རོལ་པ་ སྣར་ཐང་། པེ་ཅིན། [↑](#footnote-ref-27)
9. ཡིད་ཀྱིས་ སྣར་ཐང་། པེ་ཅིན། [↑](#footnote-ref-28)
10. བརྟན་གྱི་ སྣར་ཐང་། པེ་ཅིན། [↑](#footnote-ref-29)
11. བལྟོས་ སྣར་ཐང་། པེ་ཅིན། [↑](#footnote-ref-30)
12. རྟོགས། །​ སྣར་ཐང་། པེ་ཅིན། [↑](#footnote-ref-31)
13. བུང་བ་ སྣར་ཐང་། པེ་ཅིན། [↑](#footnote-ref-32)
14. བུང་བ་ སྣར་ཐང་། པེ་ཅིན། [↑](#footnote-ref-33)
15. བལྟ་བའི་ སྣར་ཐང་། པེ་ཅིན། [↑](#footnote-ref-34)
16. འཇིགས་ སྣར་ཐང་། པེ་ཅིན། [↑](#footnote-ref-35)
17. ཨ་བ་དྷུ་ཏཱི་ སྣར་ཐང་། པེ་ཅིན། [↑](#footnote-ref-36)
18. འགྱུར་ སྣར་ཐང་། པེ་ཅིན། [↑](#footnote-ref-37)
19. མྱ་ངན་ སྣར་ཐང་། པེ་ཅིན། [↑](#footnote-ref-38)
20. གཉེ་ སྣར་ཐང་། པེ་ཅིན། [↑](#footnote-ref-39)