༄༅། །​དྲན་པ་གཅིག་པའི་མན་ངག།༄༅༅། །​རྒྱ་གར་སྐད་དུ། ཨེ་ཀ་སྨྲྀ་ཏི་ཨུ་པ་དེ་ཤ །​བོད་སྐད་དུ། དྲན་པ་གཅིག་པའི་མན་ངག །​བཅོམ་ལྡན་འདས་འཇིག་རྟེན་དབང་ཕྱུག་ལ་ཕྱག་འཚལ་ལོ། །​ཐམས་ཅད་མཁྱེན་ལ་གུས་བཏུད་དེ། །​འཕགས་པ་ཀླུ་སྒྲུབ་ཕྱག་འཚལ་ནས། །​ཨ་བ་དྷཱུ་ཏཱི་[[1]](#footnote-20)བདག་གིས་ནི། །​ཅིག་ཅར་འཇུག་པའི་མན་ངག་བྲི། །​འདིར་བྱང་ཆུབ་སེམས་དཔའ་སེམས་དང་པོ་བསྐྱེད་པ་ནས་ཉེ་བར་བཟུང་སྟེ། དབང་བསྐུར་ཆེན་པོ་མ་ཐོབ་ཀྱི་བར་དེ་སྲིད་དུ་དེའི་བྱ་བ་ནི་གཉིས་ཏེ། ཤེས་རབ་ཀྱི་བྱ་བ་དང་། ཐབས་ཀྱི་བྱ་བའོ། །​དེ་ལ་ཤེས་རབ་ནི་ཆོས་ཐམས་ཅད་གདོད་མ་ནས་མ་སྐྱེས་པ་དང་པོ་ཉིད་ནས་ཆོས་ཀྱི་དབྱིངས་ཉིད་དུ་ཤེས་པའོ། །​དེའི་བྱ་བ་ནི་ལས་དང་པོ་པ་དེ་ཉིད་ནས་ཇི་སྲིད་དབང་བསྐུར་བ་མ་ཐོབ་ཀྱི་བར་དེ་སྲིད་དུ་ཉིན་མཚན་དུས་རྟག་ཏུ་དེ་ཉིད་བསྒོམ་པའོ། །​ཐབས་ནི་སེམས་ཅན་མི་གཏོང་བའི་བྱང་ཆུབ་ཀྱི་སེམས་སོ། །​དེའི་བྱ་བ་ནི་ལུས་དང་ངག་དང་ཡིད་ཀྱི་བྱ་བ་ཐམས་ཅད་སེམས་ཅན་ཐམས་ཅད་ཀྱི་ཆེད་མ་ཡིན་པ་ཅི་ཡང་མེད་དེ། དངོས་སམ་བརྒྱུད་པས་སོ། །​འདི་ཡང་སེམས་ཅན་ལ་དམིགས་པ་དང་། དམིགས་པ་མེད་པའི་རིམ་པའོ། །​དེའི་རིམ་པ་ནི་འདི་ཡིན་ཏེ། མི་མཁས་པ་རབ་རིབ་ཅན་དང་། མཁས་པ་རབ་རིབ་དངས་པའོ། །​གང་གི་ཚེ་ཆོས་ཀྱི་སྐུ་མངོན་སུམ་དུ་མཛད་ཕན་ཆད་ཤེས་རབ་མངའ་སྟེ་ཡེ་ཤེས་ཉིད་དུ་གྱུར་ནས་གནས་སོ། །​ཤེས་རབ་ཀྱི་བྱ་བ་ནི་མི་མངའ་སྟེ་གོམས་ནས་མཐར་ཕྱིན་པའི་ཕྱིར་རོ། །​ཐབས་དེའི་བྱ་བ་ནི་དམིགས་པ་མེད་པ། རང་གི་ངང་གིས་ལྷུན་གྱིས་གྲུབ་པ་དང་། འབད་པ་དང་རྩོལ་བ་མེད་པར་འབྱུང་ངོ། །​བྱང་ཆུབ་སེམས་དཔའ་ལས་དང་པོ་པས་ནི་གང་ཟག་གི་བདག་ཡོད་པས་སེམས་ཅན་ཞེས་བརྟགས་ཤིང་དེས་སྡུག་བསྔལ་བ་ལ་[[2]](#footnote-21)སྙིང་རྗེ་བསྐྱེད་དོ། །​དེས་ན་[[3]](#footnote-22)གོམས་ནས་ནི་སེམས་ཅན་ཞེས་བྱ་བ་ནི་དང་པོ་ཉིད་ནས་མེད་ཀྱི། གློ་བུར་དུ་མིང་དུ་བཏགས་པར་ཟད་དོ། །​གཞན་དུ་ན་རྟེན་འབྲེལ་གྱི་ཕུང་པོ་དང་ཁམས་དང་སྐྱེ་མཆེད་ཙམ་ཞིག་ལས་གཞན་འདི་ན་ཅི་ཡང་མེད་དོ་སྙམ་དུ་རྟོགས་པ་[[4]](#footnote-23)དང་། ཡང་འདི་དག་ནི་རང་གི་སེམས་འབའ་ཞིག་ཏུ་ཟད་ཀྱི། གཞན་འདི་ན་ཅི་ཡང་མེད་དོ་སྙམ་དུ་རྟོགས་ན་དེས་[[5]](#footnote-24)སྡུག་བསྔལ་བ་རྣམས་ལ་སྙིང་རྗེ་སྐྱེའོ། །​གང་གི་ཚེ་སངས་རྒྱས་ཀྱི་ས་ལ་མི་དམིགས་པའི་ཡུལ་མེད་དེ། འཕགས་པ་རབ་ཀྱི་རྩལ་གྱིས་རྣམ་པར་གནོན་པས་ཞུས་[[6]](#footnote-25)པ་ལས་ཇི་སྐད་དུ། སངས་རྒྱས་བཅོམ་ལྡན་འདས་ཀྱི་[[7]](#footnote-26)ཡེ་ཤེས་ཀྱིས་ཅི་ཡང་མི་གཟིགས་ཏེ། དེ་ཅིའི་ཕྱིར་ཞེ་ན། ཡེ་ཤེས་ཀྱི་ཡུལ་མི་མངའ་བའི་ཕྱིར་རོ་ཞེས་གསུངས་སོ། །​འོ་ན་དུས་དེ་ན་[[8]](#footnote-27)ཡེ་ཤེས་ཡོད་དམ་མེད་ཅེ་ན། འཕགས་པ་ཀླུ་སྒྲུབ་མི་བཞེད་དེ། ཇི་སྐད་དུ། སེམས་ནི་སངས་རྒྱས་ཐམས་ཅད་ཀྱིས། །​མ་གཟིགས་མི་གཟིགས་གཟིགས་མི་འགྱུར། །​རང་བཞིན་མེད་པའི་རང་བཞིན་ལ། །​ཅི་ལྟ་བུ་ཞིག་གཟིགས་པར་འགྱུར། །​ཞེས་གསུངས་པ་དང་། བརྒྱུད་པའི་མན་ངག་འདི་ཡིན་ནོ། །​དེས་ན་[[9]](#footnote-28)གཞན་གྱི་དོན་ལས་མ་གཏོགས་པ་བྱ་བ་གཞན་ཅི་ཡང་མི་མངའ་ལ། འདི་ལྟར་གཞན་གྱི་དོན་ནི་འདོད་པར་བྱ་བའི་དོན་གྱི་འབྲས་བུའི་གཙོ་བོ་ཡིན་ཏེ། ཇི་སྐད་དུ། འཕགས་པ་ཀླུ་སྒྲུབ་ཀྱི་ཞལ་སྔ་ནས། གཞན་དོན་ཕུན་སུམ་ཚོགས་པ་ནི། །​འབྲས་བུའི་གཙོ་བོ་ཡིན་པར་འདོད། །​སངས་རྒྱས་ཉིད་སོགས་དེ་ལས་གཞན། །​དེ་དག་དོན་གྱི་འབྲས་བུར་འདོད། །​ཅེས་གསུངས་སོ། །​དེ་ཁོ་ན་ཉིད་ལ་འཇུག་པའི་མན་ངག་ཀྱང་བློ་ལ་གནས་པར་བྱའོ། །​ཚུལ་ཁྲིམས་རྒྱལ་བས་བསྐུལ་བ་ཡིས། །​འདིར་ནི་བསྡུས་ནས་བསྟན་པ་ཡིན། །​རྒྱས་པར་ཀླུ་སྒྲུབ་གདམས་ངག་[[10]](#footnote-29)དང་། །​ཐེག་ཆེན་མདོ་སྡེ་ལྟ་བར་གྱིས། །​ཅིག་ཅར་འཇུག་པའི་མན་ངག་པཎྜི་ཏ་དཱི་པཾ་ཀ་ར་ཤྲཱི་ཛྙཱ་ནས་མཛད་པ་རྫོགས་སོ།། །​།པཎྜི་ཏ་དེ་ཉིད་དང་ལོ་ཙཱ་བ་ཚུལ་ཁྲིམས་རྒྱལ་བས་བསྒྱུར་བའོ། །​

1. ཏི་ སྣར་ཐང་། པེ་ཅིན། [↑](#footnote-ref-20)
2. ལས་ སྣར་ཐང་། པེ་ཅིན། [↑](#footnote-ref-21)
3. དེ་ནས་ སྣར་ཐང་། པེ་ཅིན། [↑](#footnote-ref-22)
4. རྟོག་པ་ སྣར་ཐང་། པེ་ཅིན། [↑](#footnote-ref-23)
5. དེ་ སྣར་ཐང་། པེ་ཅིན། [↑](#footnote-ref-24)
6. གནོན་ སྣར་ཐང་། པེ་ཅིན། [↑](#footnote-ref-25)
7. འདས་ཀྱིས་ སྣར་ཐང་། པེ་ཅིན། [↑](#footnote-ref-26)
8. དེ་ནས་ སྣར་ཐང་། པེ་ཅིན། [↑](#footnote-ref-27)
9. དེ་ནས་ སྣར་ཐང་། པེ་ཅིན། [↑](#footnote-ref-28)
10. གདམ་ངག་ སྣར་ཐང་། [↑](#footnote-ref-29)